
ARTHURO SCHOPENHAUERIO FILOSOFIJA 


Vokiečių mąstytojas Arthuras Schopenhaueris (1788-1860) - 
unikali figūra ne tik naujausiųjų laikų, bet tam tikra prasme 
ir visoje Vakarų filosofijoje. Žinoma, kai apie kokį nors mąstytoją 
sakome, kad jis unikalus, nepasakome nieko ypatinga, nes kiekvienas 
didis mąstytojas tuo ir didis, kad jo idėjos švyti pirmapradžių 
originalumu. Filosofinės idėjos,- jeigu tai išties idėjos, o ne 
paprasčiausi svetimų tekstų komentarai, — visada kyla iš aistringos 
egzistencinės mąstytojo patirties ir yra ne kas kita, kaip pastanga 
šią patirtį išreikšti sąvokomis, kaip ir meno kūriniai yra menininko 
pastangos vaizdais perteikti savąją egzistencinę pasaulio patirtį. 
Šiame egzistencinės patirties filosofinės (ar meninės) išraiškos 
vyksme atsitinka keistas dalykas: tai, kas yra maksimaliai asmeniška 
ir - kaip atrodo iš pirmo žvilgsnio - turėtų būti grynai subjektyvu, 
patiria savotišką transformaciją ir virsta pirminio impulso 
priešingybe - maksimaliai visuotiniu ir maksimaliai objektyviu 
dalyku. Tokia kiekvienos gyvastingos idėjos prigimtis: ji yra ir 
individuali, ir visuotinė, ir juo individualesnė, juo visuotinęsnė. 

Arthuro Schopenhauerio filosofija irgi visiškai savita vien todėl, 
kad yra asmeninio patyrimo apmąstymas ir apibendrinimas. Tačiau 
ji unikali ir kitu — filosofinių idėjų istorijos — požiūriu. Vakarų 
filosofijos istorijoje Arthuras Schopenhaueris yra pirmasis mąstytojas, 
nuvainikavęs du tradicinius šios filosofijos stabus — Protą ir Dievą, 
ir kartu suabejojęs dviejų pamatinių žmogaus dvasios galių — 
tikėjimo ir pažinimo - nelygstama verte. Apie Dievą (turime galvoje 
pirmiausia krikščioniškąjį Dievo vaizdinį) A. Schopenhaueris 

apskritai nekalba. Tarsi savaime suprantamą dalyką jis ramiai 
tiksuoja paprastą mintį - yra tik vienas absoliutas ir viena, vadinasi, 
irgi absoliuti realybė. Tai pasaulis, savaime vientisas, bet mąstančiam 
žmogui atveriantis dvi puses - regimąją ir neregimąją. Regimąją 
pasaulio pusę A. Schopenhaueris vadina vaizdiniu, o neregimąją - 
valia. Todėl ir jo pagrindinis veikalas, dabar pateikiamas mūsų 
skaitytojui, pavadintas „Pasaulis kaip valia ir vaizdinys“. 
Dievo pašalinimas, kurį truputį vėliau A. Schopenhauerio 
mokinys F. Nietzsche traktuos kaip kosminę dramą ar bent jau 
kaip baisingą istorinę ir psichologinę katastrofą, pačiam 
A. Schopenhaueriui didelių emocijų nekelia, nors tokio pašalinimo 
padariniai lemtingi. Juk tradiciniame Dievo vaizdinyje glūdėjo 
keletas pamatinių tiesų, kuriomis buvo grindžiama ne tik filosofija, 
bet ir apskritai žmogaus laikysena pasaulyje, jo požiūris į visa, 
kas yra ir kas turi būti. Jei esama Dievo, kaip antpasauliškos, 
tačiau pasaulio vyksme dalyvaujančios būtybės, pats pasaulis, 
istorija ir Žmogaus gyvenimas turi galutinę ir aukščiausią prasmę 
bei tikslą. Jei Dievo nėra, jokios aukštesnės prasmės pasaulis ir 
Žmogus neturi, o istorija betikslė. Visi egzistenciniai orientyrai 
turi tilpti pačiame pasaulyje, o gyvenimo tikslas sutapti su pačiu 
gyvenimu. Dar svarbiau tai, kad pašalinus Dievą išnyksta pamatinis 
Vakarų Žmogaus tikėjimas — tikėjimas pasaulio ir istorijos 
protingumu, tam tikra dieviško kūrimo aktu į pasaulį įdiegta 
tvarka, kurią žmogus gali pažinti savo protu, nes ir protas yra 
ne kas kita, kaip šios tvarkos atitikmuo pačiame žmoguje. Dievas 
ir Protas yra du vienas nuo kito neatskiriami dalykai: pasaulis 
protingas tiek, kiek jis dieviškas, o dieviškas tiek, kiek protingas. 
A. Schopenhaueris šaltakraujiškai atmeta ir pasaulio sakralumą, 
ir jo protingumą. Štai kodėl pirminis pasaulio pradas, toji neregima 
gelmė, iš kurios atsiranda visa, kas yra, ir į kurią vėl viskas 
sugrįžta, jo įsitikinimu, yra valia, būtent kaip proto ir tvarkos, 
tikslo, prasmės ir sakralumo priešingybė.) Kas gi yra toji valia? 
Į šį klausimą nesama jokio pozityvaus, aiškaus ir galutinio 


atsakymo, nes juk visus atsakymus duoda protas, o valia yra 

paprasčiausiai neprotinga, vadinasi, neaprašoma svarbiausiomis 
anksčiau minėtomis (tikslo, tvarkos, reguliarumo, prasmės) 
kategorijomis. Galėtume pasakyti, kad valia savaime nepažini, 
nepalenkiama proto schematizmui. Užtat A. Schopenhaueris ją 
ir tapatina su Immanuelio Kanto „daiktu savaime“, taigi su 
absoliučiai nepažinia, pažįstančiam protui nepasiekiama, nors ir 
mąstoma realybe. Kokia yra valia savaime, nieko pasakyti negalima. 
Apie valią galima spręsti tik iš jos pėdsakų „vaizdinio“ stichijoje, 
ty. regimajame pasaulyje. Valios būtį Žmogus atskleidžia, 
įsižiūrėdamas į savo vidų. Valios esmė kažkiek pasirodo pasaulio 
paviršiuje per vadinamąsias valios objektiškumo apraiškas - idėjas 
ir pavienius individus, kurių atsiradimą iš vientisos ir neišskaidytos 
valios lemia individuacijos principas (principium individuationis). 
Valios apraiškos vaizdinio pasaulyje, kuris yra neįmanomas be 
stebinčiojo subjekto, pasižymi keletu esminių bruožų, iš kurių 
svarbiausias — nuolatinė, nenutrūkstanti ir nesustojanti kaita, 
mdividų atsiradimas ir nyksmas, iš kurio ir galima spręsti, kad 
valia-savaime yra amžinas aklas veržlumas, irgi neturintis jokio 
tikslo ar prasmės. Valia yra siekimas, troškulys, geismas, 
nenumaldomas veržimasis į begalybę. 

Kur veržiasi valia, ko ji siekia, ko trokšta ir geidžia? Pasirodo, 
kad toks klausimas yra beprasmiškas. Galiausiai valia geidžia 
ne ko nors, kas būtų ne ji pati; ji geidžia tik savęs, ji veržiasi 
tik tam, kad veržtųsi, jos veržiumas yra valios gyvenimo alfa 
ir omega. Proto, nuolat nukreipto į kokį nors tikslą, požiūriu 
valios veržimasis yra absurdiškas. Ir vis dėlto kaip tik šis absurdiškas 
kunkuliavimas sudaro esinijos esmę ir pagrindą. Užtat vaizdinio 
pasaulyje valia ir pasireiškia kaip visai aklas, galėtume sakyti, 
instinktyvus visų esinių ir būtybių siekis gyventi, išsaugoti savo 
egzistenciją: valia yra valia gyventi, nors ir nežinia kam. Bet 
valia gali gyventi tik savo pačios sąskaita, nes nesama nieko, 
kas.-būtų-.ne valia ar už valios) Užtat valia yra susidvejinusi 
ir prieštaringa; tarsi sužeista hiena, ryjanti savo vidurius, valia 


drasko ir naikina pačią save. Savąją gyvybę ji palaiko savąja 

nurtimi. Regimajame pasaulyje šis valios susidvejinimas pasireiškia 
visuotinė būtybių kova dėl materijos. Individas gali gyventi ir 
išgyventi, tik naikindamas ir rydamas kitus individus. Vieno 
individo gyvybė palaikoma kito individo gyvybės sąskaita. Kadangi 
nesama amžinų individų, kiekvienas yra pasmerktas anksčiau 
ar vėliau žūti ir sugrįžti į savo įsčias — pačią neindividualizuotą, 
neišskaidytą, amorfišką valią. 

Pavienis žmogus kaip individas irgi yra tik valios gniužulas, 
jos laikina kristalizacija. Užtat jis pasmerktas tarnauti valiai, 
vadinasi, nuolat blaškytis tarp kančios (nepatenkinto troškimo) 
ir nuobodulio, kurį sukelia visuomet laikinas troškimo patenkinimas. 
Žmogaus gyvenimas yra beprasmiškas maratonas valios klystkeliais, 
nuolatinės konvulsijos, nuolatinis šokinėjimas nuo kančios prie 
nuobodulio, pasibaigiantis mirtimi, taigi galų gale irgi tik kančia 
ir baime. Užtat A. Schopenhaueris nuolat pabrėžia, kad Žmogui 
geriausia iš viso negimti, nes gyvenimas yra kančia, kurią nutraukia 
tik mirtis. Absoliuti dauguma žmonių yra valios vergai; jie tarnauja 
tik savo valiai, pasireiškiančiai per niekada iki galo nepasotinamas 
kūno reikmes, todėl ir laikosi šiame pasaulyje, vadovaudamiesi 
naudos principu, kuris išreiškia paprasčiausią savisaugos ir individo 
savitaigos instinktą. Protas savaime Žmogaus gyvenime lemia 
nedaug. Pasak A. Schopenhauerio, protas yra tik žibintas, valiai 
įnagis, 
kurio padedami žmonės patenkina (deja, tik labai trumpam, tik 


akimirkai) kūno, to valios gniužulo, reikmes. O kadangi kūnas 
yra tik valios objektyvacija (valia, perėjusi į vaizdinį), absoliuti 
dauguma žmonių yra savo kūno reikmių vergai. Vergavimas valiai 
sutampa su vergavimu kūnui. Visas vadinamasis pažinimas, 
nukreiptas į priežasčių ir padarinių atskleidimą, žmogui galiausiai 
yra tas pat, kas vilkui dantys ar buliui ragai - individe įsikūnijusios 
valios savisaugos ginklas. Taip A. Schopenhaueris negailestingai 
sugriauna tradicinį krikščioniškąjį-racionalistinį žmogaus įvaizdį. 
Visi vadinamieji idealūs žmogaus siekiai yra savotiška saviapgaulė, 
iliuzijos, pridengiančios nuolat alkanos valios reikmes. Kaip valios 

marionetė žmogus niekada neturi ramybės ir yra pasmerktas nuolat 
begti — be atokvėpio ir ramybės. Bėgančio žmogaus įvaizdis 
„eriausiai išreiškia A. Schopenhauerio antropologiją. 

Ar žmogus apskritai kada nors ir kur nors gali sustoti, pasiekti 
stabilią ramybės būseną, nebetarnauti valiai ir šitaip savo gyvenimui 
suteikti nors ir iliuzinę prasmę? Kad ir kaip keista, į šį klausimą 
A. Schopenhaueris atsako teigiamai. Esama dviejų būdų nusikratyti 
valios tironijos. Pirmąjį galima pavadinti estetiniu, antrą - asketiniu. 
Ištrūkti iš absurdiškos valios karuselės žmogus gali tik atsiduodamas 
grynajam, valiai nebetarnaujančiam pažinimui. © toks pažinimas, 
nebepaklūstantis priežastingumo principui, yra grynųjų pasaulio 
tormų stebėjimas, grožio kontempliacija. Beprasmiško valios 
veržimosi į niekur okeane vienintelė ramybės sala yra menas, 
tiksliau pasakius, meno kūrinys. Estetiškai atsiverdamas pasauliui 
žmogus pažįsta nebe santykius tarp daiktų, pavaldžius vadinamajam 
pagrindo (priežastingumo) principui, o platoniškąją idėją, 
pasireiškiančią per hesuskaičiuojamus individus, tačiau ryškiausiai 
pasirodančią būtent meno kūrinyje. Platoniškosios idėjos, kaip 
valios objektyvacijos pakopos, rėgimos vaizdinio pasaulyje, yra 
nebepavaldžios priežastingumui ir pagrindo principui. Idėja yra 
galutinė realybė, nebeturinti savo priežasties, nes per ją tiesiogiai 
reiškiasi valia. Todėl idėjos yra amžinos ir nekintančios. Idėja 
tampa pažinimo objektu tik tada, kai pažinimo subjektas nusikrato 
savojo individualumo ir su juo susijusių valios reikmių. Idėjos 
pažinimas yra visiškai pasyvus jos stebėjimas, kuriame nesama 
jokio naudos siekimo. Idėją kontempliuojantis žmogus yra grynas, 
bevalis, beskausmis subjektas, nusimetęs valios grandines. Jis yra 
visiška kasdienio individo, valdomo valios reikmių, naudos siekinių, 
praktinių interesų priešingybė, tyroji pasaulio akis, pasaulio formas 
stebinti dėl jų pačių, o ne tam, kad dirgintų savąją valią. Tai 
ir yra estetinis subjektas. O šitoks bevalis pažinimas yra menas — 
kaip būdas stebėti daiktus nepriklausomai nuo priežastingumo 
principo. 

Tačiau A. Schopenhaueris teigia, kad estetinė žiūra yra labai 

reta pasitaikantis sugebėjimas, būdingas tik genijui, išskirtinei 
būtybė, kurioje grynojo pažinimo poreikis yra toks stiprus, kad 
nuslopina net valios impulsus. Paprastas žmogus tik labai retai 
ir tik labai trumpam laikui sugeba atsiduoti bevalei idėjų 
kontempliacijai, pasinerti į platoniškųjų idėjų estetinį stebėjimą, 
nes jame valios impulsas nustelbia bevalę intelektualinę žiūrą 
ir sugebėjimą nesuinteresuotai mėgautis grožiu. Kadangi estetinė 
Žiūra reikalauja visiškai užmiršti savo asmenį ir praktinį interesą, 
tai genialumas yra ne kas kita, kaip sugebėjimas žvelgti į pasaulį 
visai objektyviai. Būti objektyviam — reiškia pagauti gryną, amžiną 
pasaulio formą, platoniškąją idėją, ją išskirti iš netobulų 
individualizuotų ir iškreiptų pavidalų, su kuriais susiduriama 
kasdienybėje ir praktinėje, valios reikmių valdomoje žiūroje. Estetinė 
Žiūra yra maksimaliai konkreti, orientuota į juslinį akivaizdumą. 
Šiuo požiūriu genialumas yra sugebėjimas sutelkti žiūrą į juslinę 
čia ir dabar atsiveriančio daikto konkretybę ir šitaip pagauti per 
šią konkretybę — ir tik per ją — pasirodančią idėją, kuri savo 
ruožtu yra abstrakcijos (sąvokos) priešingybė. Genijus yra abstrakci- 
jos priešas ir konkretybės liudytojas. Beje, estetinės žiūros objektu 
gali tapti ne tik meno kūrinys, bet ir paprasčiausias gamtos daiktas, 
nes ir per pastarąjį atsiveria amžinoji idėja, nors ir ne taip ryškiai, 
kaip per meno kūrinį. Apskritai bet koks daiktas gražus tiek, 
kiek jis gali būti stebimas genialiai, t.y. objektyviai, nepriklausomai 
nuo valios diktato. 

Antras būdas išsivaduoti iš valios tironijos yra asketiška valios 
savineiga, susijusi su aukščiausia pažinimo pakopa, kuri pasiekiama 
tik tada, kai suvokiamas valiai palenkto gyvenimo beprasmiškumas, 
taigi kai tampa perregima giliausioji pasaulio esmė ir pasidaro 
visiškai akivaizdu, kad pasaulis kaip vaizdinys yra iliuzija, sapnas, 
Majos skraistė, kad tarnystė valiai yra absurdiška ir neverta 
aukščiausio Žmogaus pašaukimo — būti valios šeimininku, o ne 
jos vergu. Pasiekus tokį aukščiausią žinojimą valia nukreipiama 
prieš pačią save. Asketas sąmoningai atsisako paklusti aklos valios 


diktuojamiems siekiams, geiduliams, norams ir interesams. Vietoje 

valios diktuojamų motyvų atsiranda vadinamasis valios kvietyvas, 
1y. antimotyvas. Aukščiausia tokio valios savineigos akto apraiška 
yra būtent asketizmas, laisvai pasirinktas valios ir su ja susijusio 
egoizmo marinimas. Iš aukščiausio žinojimo kyla užuojauta visoms 
kenčiančioms šio pasaulio būtybėms. Taip atsiranda užuojautos 
etika. Kuo geriau aš suvokiu, kad nėra esminio skirtumo tarp 
manęs ir kito individo, kad visi individai metafiziškai yra giminės, 
broliai, kad visų jų gelmė ir tikroji esmė yra toji pati valia, tuo 
lengviau man elgtis altruistiškai, tuo lengviau apriboti savo valios 
agresyvumą ir pripažinti kito individo, kaip savotiško nelaimės 
brolio, metafizinę teisę būti. 

Vadinasi, šiame pasaulyje yra galimos dvi laikysenos — valios 
teigimas ir valios neigimas. Absoliuti dauguma, neįstengianti 
pažinti tikrosios pasaulio esmės, vergauja valiai, tarnauja savojo 
Aš egoizmui ir blaškosi beprasmiškame valios sūkuryje. Tačiau 
Išskirtiniai žmonės, pasižymintys nepaprasta proto galia, patyrę 
ir pažinę visą gyvenimo kančią ir beprasmybę ir suvokę, kad 
yra valdomi valios impulsų, vis dėlto sugeba paneigti valią ir 
tarsi atsistoti šalia gyvenimo. Jų išdidus „Ne!“ pasaulio absurdui 
vra vienintelis Žmogaus orumo ir jo didybės pateisinimas. 

A. Schopenhauerio filosofiją įprasta vadinti pesimistine, juolab 
kad ir pats mąstytojas šio žodžio nevengė, optimistinę nuostatą 
priskirdamas tik kvailiams ir pusgalviams, apsvaigintiems įvairiausių 
iliuzijų, o iš esmės tarnaujantiems absurdiškai valiai, tačiau, žinoma, 
šito nesuvokiantiems. Jo siūlomą laikyseną galėtume pavadinti 
heroizmu absurdo akivaizdoje. Pasaulis ir Žmogaus gyvenimas 
beprasmiški, tačiau aukšto rango žmogus privalo mąstyti ir elgtis 
taip, tarsi ir pasaulis, ir gyvenimas turėtų kokią nors prasmę, 
nors toji prasmė ir nebūtų pozityvi. Ne amor fati, o maištas prieš 
likimą, prieš tarnystės valiai idiotizmą - tokia yra šopenhaueriškojo 
pesimizmo nuostata. Iš esmės mąstytojas siūlo atsisakyti ne paties 
gyvenimo, o tik perdėtos gyvenimo apoteozės, kuri virsta agresyvia 
valia viešpatauti, zoologinio egoizmo ir jėgos apologija. Kad ir 
kaip atrodytų paradoksalu, tačiau ragindamas apriboti aklos valios 


13 


A S5hogeris 


protezas A. Seliopenhaueris gina labai blaivią, sakytume, net 
labai gyveiumišką individo laikyseną pasaulio atžvilgiu. Iš tikrųjų, 
kas gali sutramdyti neatšaukiamą Žmogaus egoizmą, jeigu ne 
atvirumas pasaulio daiktų grožiui ir užuojauta kitam žmogui? 
Negailestingai griaudamas naiviojo racionalizmo ir naiviojo 
religingumo iliuzijas, A. Schopenhaueris (nors ir netiesiogiai) ugdo 
atsparumą prieš totalinių ideologijų terorą, savo apogėjų pasiekusį 
jau mūsų laikais. Absurdiškame pasaulyje žmogus turi surasti 
atramą pirmiausia savyje, nepasiduodamas minios stabams ir 
ideologinėms manipuliacijoms, o savo išdidžią laikyseną grįsdamas 
aiškiu ir blaiviu pasaulio ir žmogaus prigimties pažinimu - taip 
galima apibūdinti svarbiausią A. Schopenhauerio maksimą, 
galiojančią visada ir visur ir nepriklausančią nuo jokių istorinių 
aplinkybių. Niekas negali pakeisti ar pagerinti tragiškos žmogaus 
lemties — nei istorija, nei religijos, nei visuomeninės santvarkos, 
nei „gražios idėjos“, nei vadinamoji kultūros pažanga, žodžiu, 
jokios išorinės aplinkybės. Žmogui, nublokštam į šį chaotišką 
pasaulį, lieka tik viena — pasitikėti savimi ir savo kilniausiomis 
galiomis, pirmiausia — ištikimybe savo tragiškajai lemčiai. Kuo 
mažiau iliuzijų, tuo skausmingesnis šis tragiškumas, tačiau kartu 
tuo mažesnė rizika, kad žmogus peržengs pačios pasaulio prigimties 
nustatytas ribas ir taps destrukcijos monstru. Štai kodėl 
A. Schopenhauerį galime laikyti išties blaiviu ir protingu mąstytoju. 
Jau vien tai, kad prisidengiant jo idėjomis nebuvo sukurta nė 
viena totalinio Žmonijos gelbėjimo ideologija ir nebuvo pastatytas 
nė vienas konclageris, yra savotiškas komplimentas šitam skeptikui 
ir blaiviam pesimistui, tokiam vienišam ano meto Europoje, 
apsvaigintoje didingų hėgeliško panracionalizmo ir utopinio 
mesianizmo miražų. Šis vienišas ir amžininkų nesuprastas filosofas 
atgaivino gerokai primirštą graikiškąją saiko sampratą ir stoišką 
laikyseną šiame pasaulyje. Iš tikrųjų, tik ttamdydamas aklos valios 
impulsus, taurus žmogus gali laikytis saiko ir šitaip tapti ne 
mirties ir griovimo apaštalu, o bent jau pakenčiamo gyvenimo 
gynėju ir kuklių kūrybos džiaugsmų skelbėju. Žinoma, 

triumfuojančios masių visuomenės stichijoje A. Schopenhauerio 
aristokratiški idealai įgyvendinami labai sunkiai, tačiau jų neryški 
šviesa, įsiveržianti į absurdiško pasaulio naktį, galbūt gali bent 
šiek tiek apsaugoti nuo visiškos nevilties ir juodžiausio pesimizmo, — 
tokio pesimizmo, su kuriuo palygintas paties A. Schopenhauerio 
pesimizmas yra šviesus, viltingas ir net džiaugsmingas. Tad tiems, 
kurie balansuoja ant ribos, viltį skiriančios nuo nevilties, 
A. Schopenhaueris bus puikus tylaus dialogo partneris, padedantis 
teigti gyvenimą bet kuria kaina, nepaisant pasaulio absurdiškumo 


ir tamsos. 


Arvydas Šliogeris 


PASAULIS 
KAIP VALIA IR VAIZDINYS 


Nejau gamta galų gale neatsivers? 


[Ob nicht Natur zuletzt sich doch ergrūnde?] 


Goethe 


[Ponui valstybės ministrui von Voigtui 
1816 m. rugsėjo 27-osios iškilmių proga] 

Noriu paaiškinti, kaip derėtų skaityti šią knygą, kad 
ji būtų kuo geriau suprasta. Tai, ką ji turėtų perteikti, yra 
viena vienintelė mintis. Tačiau, kad ir kaip stengdamasis, 
aš nesugebėjau surasti trumpesnio kelio jai perteikti, negu 
visa ši knyga. 

Šią mintį aš laikau tuo, ko filosofijos vardu buvo ieškoma 
labai ilgai ir ką surasti, kaip manė istoriškai išsilavinę žmo- 
nės, kaip tik todėl neįmanoma, lygiai kaip ir filosofinio 
akmens, nors jau Plinijus jiems pasakė: „Ouam multa fieri 
non posse, priusquam sint facta, indicantur?” [Kiek daug 
dalykų laikomi negalimais, kol jie nejgyvendinami?] (Hi- 
storia naturalis, 7,1). 

Priklausomai nuo to, kokiu aspektu žvelgiama į tą vieną 
vienintelę mintį, ji pasirodo esanti tuo, kas buvo vadinama 
ir metafizika, ir etika, ir estetika; žinoma, ji turėtų būti 
ir visa tai kartu, jei tik ji iš tiesų yra tokia, kokia, kaip 
jau sakyta, aš ją laikau. 

Minčių sistema visuomet privalo būti susieta architek- 
toniškai, t.y. taip, kad viena dalis visada palaikytų kitą, 
tačiau pati nebūtų jos palaikoma, ir galų gale pamatinis 
akmuo palaikytų visas dalis, pats jų nepalaikomas, o viršūnė 
būtų palaikoma, pati nieko nepalaikydama. Priešingai, viena 
vienintelė mintis, kad ir kokia ji būtų talpi, privalo išlaikyti 
tobuliausią vieningumą. Kad galėtume ją perteikti, vis dėlto 
leistina išskaidyti ją į dalis, tačiau šitų dalių ryšys turėtų 

būti organiškas, t.y. toks, kad kiekviena dalis apimtų visumą 
tokiu pat mastu, kokiu pati būtų apimama visumos, kad 
nė viena nebūtų nei pirma, nei paskutinė, kad visa mintis 
kiekvienos dalies dėka taptų vis aiškesnė ir net pati mažiausia 
dalis negalėtų būti visiškai suprasta, prieš tai nesupratus 
visumos. Tuo tarpu knyga privalo turėti pirmą ir paskutinę 
eilutę ir todėl visada yra labai nepanaši į organizmą, nors 
jos turinys ir būtų į jį labai panašus; todėl tarp formos 
ir turinio bus prieštaravimas. 

Savaime suprantama, kad tokiomis aplinkybėmis tiems, 
kurie smelkiasi į išdėstytąją mintį, belieka patarti šią knygą 
perskaityti du kartus, o pirmąjį kartą - ypač su didele kantrybe, 
kurios galima pasisemti tik iš palankaus įsitikinimo, kad 
pradžia beveik taip pat suponuoja pabaigą, kaip pabaiga — 
pradžią, ir kiekviena ankstesnė dalis beveik taip pat su- 
ponuoja vėlesnę, kaip pastaroji ankstesnę. Aš sakau „beveik“, 
nes iš tikrųjų visai taip nėra, tačiau padaryta visa, kas 
įmanoma, kad iš pradžių būtų išdėstyta tai, kas mažiausiai 
paaiškėja iš to, kas dėstoma vėliau; ir apskritai dorai ir 
sąžiningai stengtasi padaryti viską, kas maksimaliai paleng- 
vintų suprantamumą ir užtikrintų aiškumą. Tam tikru mastu 
tai gal ir pavyktų, jeigu skaitytojas, skaitydamas šią knygą, 
galvotų tik apie tai, kas pasakyta kiekvienoje konkrečioje 
vietoje, bet negalvotų ir apie galimas iš to plaukiančias 
išvadas (o tai visai natūralu), dėl ko, be daugybės tikrai 
esančių prieštaravimų dabarties ir, galimas daiktas, paties 
skaitytojo nuomonėms, gali iškilti ir daug kitų, išankstinių 
ir įsivaizduojamų, kurie sukeltų aistringą nepritarimą ten, 
kur esama tik paprasčiausio nesupratimo; — tai, beje, su- 
vokiama juo blogiau, juo sunkiau pasiektas dėstymo aiš- 
kumas ir išraiškos tikslumas, nors ir nekeliantis abejonių 
dėl tiesioginės pasakyto dalyko prasmės, tačiau kartu ne- 
leidžiantis parodyti jo santykių su visais kitais dalykais. 
Todėl, kaip jau sakyta, pirmasis skaitymas reikalauja kan- 

trybės, grindžiamos tikėjimu, kad skaitant antrąjį kartą daug 
kas arba viskas pasirodys visai kitoje šviesoje. Beje, rimtai 
siekiant visiško ar net lengvo suprantamumo, kai dalykas 
yra labai sunkus, galima pateisinti tai, kad šen bei ten 
kartojamasi. Jau pati organinė, o ne grandininė visumos 
sąranga vietomis vertė apie tą patį dalyką kalbėti du kartus. 
Kaip tik tokia sąranga ir labai glaudus visų dalių ryšys 
man neleido padalyti knygos į skyrius ir paragrafus (o 
tai aš labai vertinu), bet privertė mane apsiriboti keturiomis 
pagrindinėmis dalimis, tarsi keturiais požiūrio į vieną mintį 
taškais. Skaitant kiekvieną iš šių keturių knygų reikia ypač 
saugotis, kad dėl neišvengiamo dėmesio detalėms nedingtų 
iš akių pagrindinė mintis, kuriai jos priklauso, ir viso dėstymo 
nuosekli sklaida. Toks būtų pirmasis ir, panašiai kaip kiti, 
neišvengiamas reikalavimas nepalankiam skaitytojui (nepa- 
lankiam filosofo atžvilgiu, nes juk pats skaitytojas yra 
filosofas). $ 

Antrasis reikalavimas yra tas, kad prieš skaitant knygą 
būtų perskaitytas jos įvadas, nors jo ir nėra šioje knygoje; 
jis pasirodė prieš penkerius metus pavadinimu Apie ketveriopą 
pakankamo pagrindo dėsnio šaltinį. Filosofinis traktatas. Nesu- 
sipažinus su šiuo įvadu ir propedeutika visiškai neįmanoma 
teisingai suprasti šio veikalo, ir minėto traktato turinys čia 
visur suponuojamas tokiu mastu, tarsi jis būtų išdėstytas 
šiame veikale. Beje, jei jis nebūtų pasirodęs prieš keletą 
metų, aš jo nebūčiau pavertęs šio veikalo įvadu, bet įjungčiau 
į pirmąją knygą, kuri dabar, nepateikdama to, kas pasakyta 
minėtame traktate, vien dėl šios spragos pasižymi tam tikru 
netobulumu, kurį būtina nuolat kompensuoti vis atsigręžiant 
į aną traktatą. Tačiau mano pasibjaurėjimas nurašinėti patį 
save arba kruopščiai perpasakoti kitais žodžiais tai, kas 
kartą jau buvo pasakyta pakankamai aiškiai, toks didelis, 
kad aš pasirinkau šį kelią, net nepaisydamas to, kad dabar 
galėčiau geriau išdėstyti ano traktato turinį, ypač tuo po- 

žiūriu, kad iš jo pašalinčiau kai kurias sąvokas, kylančias 
iš mano pernelyg didelio tuometinio susižavėjimo Kanto 
filosofija, — tai kategorijos, išorinis ir vidinis jutimas ir t.t. 
Beje, ir ten tos sąvokos vartojamos tik todėl, kad aš iki 
to laiko iš tiesų nebuvau niekada į jas įsigilinęs; tad jos 
atlieka tik šalutinį vaidmenį ir visai nesisieja su pagrindiniu 
dalyku, o dėl tos priežasties minėtosios traktato vietos bus 
ištaisytos savaime, skaitytojo mintyse, jam susipažinus su 
šiuo veikalu, tačiau tik tada, jei iš mano traktato bus visiškai 
aišku, kas yra pagrindo principas, ką jis reiškia, kur jis 
galioja, o kur ne; jeigu bus suprasta, kad šis principas 
neegzistuoja aukščiau visų daiktų ir kad visas pasaulis 
neegzistuoja dėl jo ir kaip jo padarinys, tarsi koks jo 
korolarijus; kad, priešingai, jis yra ne daugiau nei forma, 
per kurią pažįstamas visada subjekto sąlygotas bet kokios 
rūšies objektas, kiek subjektas yra pažįstantis individas: tik 
tokiu atveju bus įmanoma suprasti čia pirmąkart išbandytą 
filosofavimo metodiką, visiškai skirtingą nuo visų ankstesnių 
filosofavimo metodų. 

Tik tas pats pasišlykštėjimas pažodžiui nurašinėti save 
arba kitokiais, net blogesniais žodžiais antrą kartą perpa- 
sakoti tą patį — po to, kai aš pats tai papasakojau geriau, ~ 
nulėmė dar vieną spragą pirmojoje šio veikalo knygoje: 
aš praleidau visa tai, kas pasakyta mano traktato Apie regėjimą 
ir spalvas pirmajame skyriuje ir kas kitu atveju būtų pažodžiui 
pateikta čia. Taigi čia tariama, kad susipažinta su šituo 
ankstyvuoju nedideliu rašiniu. 

Pagaliau trečiasis skaitytojui keliamas reikalavimas galėtų 
būti net nutylėtas kaip savaime suprantamas: juk tai ne 
kas kita, kaip pažintis su pačiu svarbiausiu, koks tik filosofijai 
žinomas per du tūkstantmečius, ir tokiu artimu mums 
reiškiniu: aš turiu galvoje svarbiausius Kanto veikalus. Jų 
įtaką dvasiai žmogaus, kuris juos tikrai supranta, mano 
galva, išties galima palyginti (o tai jau ir buvo daryta) 

su kataraktos pašalinimo operacija aklajam; ir jeigu pra- 
tęstume šį palyginimą, tada mano tikslą reikėtų apibūdinti 
šitaip: tiems, kuriems ši operacija buvo sėkminga, aš norėjau 
padovanoti akinius, kuriais naudotis toji operacija yra bū- 
tiniausia sąlyga. Taigi, nors išeities tašku aš imu tai, ką 
padarė didysis Kantas, tačiau būtent rimtos jo kūrinių 
studijos man leido surasti juose žymių klaidų, kurias aš 
turėjau išskirti ir atmesti, kad, apvalęs nuo jų jo mokslą, 
galėčiau pasinaudoti jo tiesa ir puikybe. Tačiau, kad savojo 
dėstymo nenutraukinėčiau ir nesupainiočiau, dažnai pole- 
mizuodamas su Kantu, polemiką aš perkėliau į specialų 
Priedą. Ir kiek — kaip aišku iš to, kas pasakyta, — mano 
veikalas suponuoja pažintį su Kanto filosofija, tiek jis rei- 
kalauja pažinties ir su tuo priedu. Todėl šiuo požiūriu būtų 
patartina iš pradžių perskaityti priedą, juolab kad savo 
turiniu jis glaudžiai siejasi būtent su pirmąja šio veikalo 
knyga. Kita vertus, dėl paties dalyko esmės nebuvo galima 
išvengti, kad ir priede tai šen, tai ten nebūtų nuorodų į 
patį veikalą. Tai reiškia tik tiek, kad ir Priedas, kaip ir 
pagrindinė veikalo dalis, turi būti perskaitytas du kartus. 

Taigi Kanto filosofija yra vienintelė, išsamią pažintį su 
kuria tiesiogiai suponuoja tai, kas čia dėstoma. Tačiau jeigu, 
be to, skaitytojas kažkiek laiko pabuvojo dar ir dieviškojo 
Platono mokykloje, tada jis bus juo geriau pasirengęs ir 
imlesnis mano žodžiams. O jei jis patyrė išganingą Vedų 
poveikį, kurių prieinamumas, atvertas mums Upanišadų, 
mano požiūriu, yra didžiausias pranašumas, kuriuo pasižymi 
šis dar jaunas, palyginti su ankstesniuoju, šimtmetis - 
kadangi esu linkęs manyti, kad sanskrito literatūros įtaka 
bus ne mažesnė, nei XV a. buvo graikiškosios literatūros 
atgaivinimas, - jei, sakau aš, skaitytojui buvo atskleista 
senovės indų išmintis ir jis pagauliai ją perėmė, tada jis 
puikiausiai pasirengęs klausytis, ką aš jam čia išdėsčiau. 
Tokiu atveju visa tai jam neskambės nesuprantamai ar net 

priešiškai, kaip kai kuriems kitiems; juk, jeigu tai neskambėtų 
pernelyg išdidžiai, aš galėčiau pasakyti, kad kiekvieną iš 
atskirų ir fragmentiškų posakių, sudarančių Upanišadas, 
galima išvesti kaip mano dėstomos minties padarinį, bet 
jokiu būdu ne atvirkščiai - šią mintį surasti jau ten. 


Tačiau dauguma skaitytojų jau neteko kantrybės, ir jiems 
prasiveržia ilgai ir sunkiai gniaužtas priekaištas: kaip aš 
drįstu siūlyti publikai knygą, keldamas tokius reikalavimus 
ir sąlygas, iš kurių pirmieji du yra įžūlūs ir nekuklūs, ir 
dar tokiu metu, kai originalių idėjų esama tiek daug, kad 
vien tik Vokietijoje knygų leidyba kasmet jas padaro pri- 
einamas visiems; tai trys tūkstančiai turiningų, originalių 
ir niekuo nepakeičiamų veikalų, o kur dar nesuskaičiuojami 
periodiniai žurnalai ir netgi kasdien pasirodantys laikraščiai; 
tokiu metu, kai nėmaž nestokojama labai originalių ir gilių 
filosofų; kai net priešingai, vien tik Vokietijoje dabar jų 
gyvena daugiau, nei per keletą ankstesnių šimtmečių? Kaipgi 
su visu tuo susidoroti, klausia pasipiktinęs skaitytojas, jei 
kiekvienai knygai skaityti reikia taip rimtai ruoštis? 

Kadangi visai nieko negaliu atsakyti į tokius priekaištus, 
iš tokių skaitytojų man belieka laukti tik tam tikro dėkingumo 
už tai, kad juos iš anksto perspėjau neprarasti nė valandos 
sėdint prie knygos, kurios skaitymas negali būti vaisingas, 
jei neįvykdyti minėti reikalavimai, ir kurios todėl geriausia 
visai neskaityti; be to, galima drąsiai lažintis, kad ji jiems 
apskritai nieko gero neduos, kad, priešingai, ji visada bus 
tik „paucorum hominum“ [nedaugeliui žmonių; Horaz: 
Sermones, I, 9; 44] ir todėl privalo ramiai ir kukliai laukti 
to nedaugelio, kurių neįprastam mąstymui ji bus priimtina. 
Juk net nepaisant pasirengimo ir pastangų, kurių ji reikalauja 
iš skaitytojo, koks gi šviesuolis, gyvenantis mūsų epochoje, 
kai mokslas priartėjo prie to nuostabaus taško, kur pa- 
radoksas visiškai sutampa su melu, galėtų ištverti beveik 

kiekviename puslapyje susidurdamas su mintimis, tiesiogiai 
prieštaraujančiomis tam, ką jis kartą ir visiems laikams 
pripažino esant galutine tiesa? O be to, kaip nemaloniai 
apviltas pasijus tas, kuris čia neras nė žodžio apie tai, ką 
jis kaip tik ir turėjo tikėtis surasti, nes jo spekuliatyvinio 
mąstymo stilius sutampa su vieno dar gyvo filosofo* mąs- 
tymo stiliumi, o jis yra parašęs išties jaudinančių knygų 
ir turi tik vieną mažą silpnybę: visa tai, ką jis išmoko ir 
kam pritarė iki sulaukęs penkiolikos metų, jis laiko įgimtais 
žmogaus dvasios pamatiniais principais. Kas galėtų visa 
tai pakęsti? Todėl aš dar sykį patariu atidėti knygą į šalį. 

Tačiau būgštauju, kad ir šitaip man nepavyks išsisukti. 
Skaitytojas, perskaitęs jį atstumiančią pratarmę, knygą pirko 
už grynus pinigus, ir jis klausia, kas jam atlygins nuostolius? 
Mano paskutinioji išeitis — priminti, kad jis, net neskai- 
tydamas knygos, gali ją panaudoti ir kitiems reikalams. 
Kaip ir daugelis kitų, ji gali užpildyti tuščią vietą jo 
bibliotekoje, kur, dailiai įrišta, ji, be abejonės, gražiai atrodys. 
Arba jis gali ją padėti ant savo mokslingos draugės tualetinio 
ar arbatinio stalelio. Arba pagaliau — o tai visų geriausia, 
ir aš jam tai patariu ypač primygtinai — jis gali parašyti 
jos recenziją. 


O dabar, leidęs sau pajuokauti, — o šitame perdėm 
dviprasmiškame gyvenime pajuokavimui vargu ar gali būti 
per rimtas bent vienas puslapis - su gilia rimtimi atiduodu 
savo knygą pasauliui, tikėdamasis, kad anksčiau ar vėliau 
ji pasieks tuos, kuriems ji ir tegalėjo būti skirta; ir aš 
nuolankiai priimu tai, kad ir ją ištiks visiškai toks pats 
likimas, kuris kiekviename pažinime, o ypač pačiame svar- 
biausiame, visada tekdavo tiesai: jai lemtas tik trumpas 
pergalės triumfas tarp dviejų ilgų laiko atkarpų, kai ji 
atmetama kaip paradoksas ir kai ji ignoruojama kaip tri- 


* Friedrichas Heinrichas Jacobi 

Tačiau gyvenimas trumpas, o tiesa veikia toli ir gyvena 


ilgai: bylokime tiesą. 


Parašyta Dresdene. 1818 m. rugpjūtis. 

Ne amžininkams, ne tėvynainiams — žmonijai perduodu 
savąjį dabar jau užbaigtą kūrinį, tikėdamasis, kad jis nebus 
jai bevertis, nors jis — o tokia yra visų gerų dalykų lemtis — 
bus pripažintas tik ilgainiui. Kadangi tik Žmonijai, o ne 
trumpaamžei, savo laikinos iliuzijos užvaldytai kartai mano 
protas beveik prieš mano valią per ilgą gyvenimą galėjo 
atkakliai tęsti savo darbą. Net ilgalaikė palankumo mano 
kūriniui stoka negalėjo priversti manęs suabejoti jo verte, 
nes aš nuolat mačiau, kaip buvo visuotinai Žžavimasi ir 
gerbiama tai, kas melaginga, prasta, galiausiai net absurdiška 
ir beprasmiška*; ir aš galvojau, kad jei tų, kurie sugeba 
atpažinti tai, kas tikra ir teisinga, nebūtų tiek mažai, jog 
galima ištisus dvidešimt metų jų veltui ieškoti, tai ir tų, 
kurie sugeba kurti tai, kas tikra ir teisinga, nebūtų tiek 
nedaug, kad jų kūriniai vėliau galėtų sudaryti išimtį iš 
žemiškųjų dalykų bergždumo; kitaip būtų prarasta gaivinanti 
viltis, nukreipta į palikuonis, taip reikalinga pasiguosti tam, 
kuris iškėlė sau didį tikslą. Tas, kuris rimtai imasi ir 
įgyvendina dalyką, neduodantį medžiaginės naudos, negali 
tikėtis amžininkų palankumo. Tačiau jis daug kur pastebės, 
kad tariamai rimti dalykai pasaulyje nugali ir tampa aktualūs; 
ir tai visai natūralu. Juk ir paties rimto dalyko turi būti 
imamasi dėljo paties; kitaip jis negali nusisekti, nes kiekvienas 

pašalinis ketinimas pavojingas minčiai. Štai kodėl, kaip 
nuolat liudija literatūros istorija, kiekvienas vertingas da- 
lykas, kad būtų pripažintas, reikalavo daug laiko, ypač jei 
jis buvo pamokantis, o ne pramoginis; o tuo tarpu klestėjo 
melas. Juk sunku, jeigu tai iš viso įmanoma, tikrą dalyką 
susieti su dalyko regimybe. Kaip tik toks yra mūsiškio stokos 
ir poreikių pasaulio prakeikimas: visa turi jiems tarnauti 
ir vergauti; kaip tik todėl jis ir nesukurtas taip, kad taurūs 
ir aukšti siekiai, tokie kaip šviesos ir tiesos siekis, galėtų 
jame netrikdomai vešėti ir egzistuoti dėl jų pačių. Ir netgi 
jei kada nors toks siekis įsigalėtų ir šitaip rastųsi jo suvokimas, 
tuojau pat medžiaginiai interesai, asmeniniai tikslai ir jį 
palenktų sau, kad padarytų savo įrankiu ar kauke. Štai 
kodėl po to, kai Kantas vėl grąžino pagarbą filosofijai, net 
ir ji netrukus tapo tikslų — valstybinių iš viršaus, asmeninių 
iš apačios - įrankiu; tiksliau tarus, ne ji pati, o jos antrininkė, 
laikoma ja pačia. Ir tai net neturi mūsų stebinti, nes 
neįtikėtinai didelė žmonių dauguma savo prigimtimi visiškai 
nesugeba siekti jokių kitų, išskyrus medžiaginius, tikslų ir 
nepajėgia kitų tikslų suvokti. Todėl vien tik tiesos siekis 
yra pernelyg didelis ir ekscentriškas, kad būtų galima laukti, 
jog visi, jog dauguma, jog net kai kurie nuoširdžiai jam 
atsidėtų. O jei kartais (kaip, pavyzdžiui, dabar Vokietijoje) 
pastebimas filosofijai skirtas ryškus veiklumas, visuotinis 
aktyvumas, rašymas ir kalbėjimas, galima drąsiai tarti, kad 
tikrasis tokio judėjimo primum mobile, paslėptoji spyruoklė, 
nepaisant visų iškilmingų fizionomijų ir patikinimų, yra 
realūs, o ne idealūs tikslai, kad paisoma asmeninių, tar- 
nybinių, bažnytinių, valstybinių, trumpai tarus, medžiaginių 
interesų, kad galiausiai tik partiniai tikslai taip smarkiai 
skrebina daugybę tariamų išminčių plunksnų ir kad šitų 
triukšmadarių kelrodė žvaigždė yra kėslai, o ne mintys — 
ir, Žinoma, kad apie tiesą čia galvojama mažiausiai. Ji neranda 
jokių šalininkų; priešingai, šitoje filosofinėje grūstyje ji gali 

eiti savo keliu taip pat ramiai ir nepastebimai, kaip ir paties 
tamsiausio, dogmatiškiausio bažnytinio tikėjimo apimto šimt- 
mečio žiemos naktyje, kada ji kaip koks slaptas mokslas 
perduodama tik nedaugeliui adeptų ar iš viso patikima 
tik pergamentui. Aš net ryžčiausi pasakyti, kad jokia epocha 
negali būti nepalankesnė filosofijai, kaip toji, kai ja niekingai 
piktnaudžiaujama, paverčiant ją valstybės įrankiu, o kita 
vertus, — pasipelnymo priemone. O gal tikima, kad esant 
tokiems siekiams ir tokiam sambrūzdžiui, tarp kitko pa- 
sirodys ir tiesa, nors ir visai nelauktai? Bet tiesa — ne kekšė, 
puolanti ant kaklo tiems, kurie jos negeidžia; priešingai — 
ji tokia išranki gražuolė, kad net tas, kuris jai aukoja viską, 
dar negali būti tikras sulauksiąs jos palankumo. 

Ir kai vyriausybės filosofiją padaro savo valstybinių tikslų 
priemone, mokslininkai savo ruožtu filosofijos profesūroje 
mato amatą, kuris, kaip ir bet koks kitas, žmogui duoda 
duonos kąsnį: todėl jie ir siekia jos, laiduodami savo pa- 
tikimumą, t.y. savo ketinimą tarnauti minėtiems tikslams. 
Ir jie laikosi žodžio: ne tiesa, ne aiškumas, ne Platonas, 
ne Aristotelis, o tie tikslai, kuriems tarnauti jie pasamdyti, 
yra jų kelrodė žvaigždė ir nedelsiant tampa tiesos, vertės, 
garbės ir jų priešingybės kriterijais. Todėl tai, kas neatitinka 
tų tikslų, nors tai būtų svarbiausia ir išskirtiniausia jų 
specialybėje, yra arba pasmerkiama, arba, jei tai atrodo 
rizikinga, nuslopinama vieningu ignoravimu. Tik pažvelkite, 
kaip vieningai ir uoliai jie smerkia panteizmą: negi koks 
mulkis patikės, kad visa tai kyla iš įsitikinimo? Ir apskritai, 
kaipgi filosofija, nužeminta iki amato duonai pelnyti, gali 
neišsigimti į sofistiką? Kaip tik todėl, kad tai neišvengiama, 
o taisyklė „Kieno duoną valgau, to ir dūdelę pučiu“ jau 
nuo seno yra visagalė, uždarbis iš filosofijos senovėje bu- 
vo laikomas sofisto požymiu. Tačiau prie to prisideda dar 
ir tai, kad, kadangi šiame pasaulyje visur tenka susidurti 
su vidutinybe, pasirengusia paslaugoms ir nuperkama už 

pinigus, ir šioje srityje tenka su ja taikstytis. Štai kodėl 
visuose vokiečių universitetuose mes ir matome mielą vi- 
dutinybę, kuri savo priemonėmis, ir dar vadovaudamasi 
primestu matu bei primestu tikslu, iš visų jėgų stengiasi 
sukurti dar neegzistuojančią filosofiją, — tai reginys, tyčiotis 
iš kurio būtų beveik Žiauru. 

Ir štai tuo metu, kai filosofija jau nuo seno buvo priversta 
būti tik priemone, viena vertus , viešiesiems, o kita vertus, - 
asmeniniams tikslams, aš, viso to nepaisydamas, daugiau 
nei trisdešimt metų buvau ištikimas savo minties tėkmei, - 
taip pat tik todėl, kad privalėjau tai daryti, nes kitaip 
negalėjau elgtis dėl kažkokio instinktyvaus potraukio, kuris 
buvo paremtas įsitikinimu, kad tas, kuris mąstė tiesą ir 
nušvietė tai, kas paslėpta, kada nors bus kažkaip suprastas 
kitos mąstančios dvasios, bus jai artimas, ją džiugins ir 
paguos; kaip tik tokiam žmogui kalbama, kaip kad į mus 
panašūs kalbėjo mums ir todėl tapo mūsų paguoda šioje 
gyvenimo dykumoje. Tuo tarpu savo reikalą atliekame dėl 
jo paties ir patiems sau. Tačiau filosofiniuose apmąstymuose 
nuostabiausia, kad būtent tik tai, ką kiekvienas apmąstė 
ir ištyrė vien sau, vėliau praverčia ir kitiems, o ne tai, 
kas jau iš pat pradžių buvo skirta kitiems. Pirmiausia tai 
atpažįstama iš besąlygiško sąžiningumo požymio: juk mes 
nesistengiame apgauti pačių savęs ir patiems sau nedo- 
vanojame tuščių riešutų, todėl išnyksta bet kokia sofistika 
ir bet koks tuščiažodžiavimas, o kiekviena parašyta pastraipa 
tuojau pat atlygina už pastangas, reikalingas jai perskaityti. 
Štai kodėl mano raštai paženklinti tokiu ryškiu sąžiningumo 
ir nuoširdumo antspaudu, ir jau vien tuo jie ryškiai skiriasi 
nuo trijų Žymiųjų pokantiškojo periodo sofistų; man visada 
būdinga refleksijos, t.y. protingo apmąstymo ir sąžiningo 
išdėstymo pozicija ir visai nebūdinga įkvėpimo, vadinamo 
intelektualine žiūra arba absoliučiuoju mąstymu, o tiksliai 
įvardijus, tuščiažodžiavimo ir šarlatanizmo, pozicija. Tad, 

triūsdamas tokia dvasia ir nuolat regėdamas, kaip melas 
ir blogybė visuotinai pripažįstami, o tuščiažodžiavimas* ir 
šarlatanizmas ** labiausiai gerbiami, aš jau seniai nebesitikiu 
savo amžininkų pritarimo. Neįmanoma, kad toji mano 
amžininkų visuomenė, kuri jau dvidešimt metų kaip di- 
džiausią filosofą aukštino kažkokį Hegelį, tą dvasios ka- 
libaną, ir aukštino taip rėksmingai, kad aidas skambėjo visoje 
Europoje, - neįmanoma, kad ji priverstų trokšti jos pritarimo 
tą, kuris visa tai matė. Ji jau nebeturi šlovės vainikų, kuriuos 
galėtų dalyti; jos pagyros sukekšėjusios, o jos priekaištai 
nieko nebereiškia. Kad aš kalbu nuoširdžiai, matyti iš to, 
kad, jeigu aš nors kiek būčiau siekęs savo amžininkų 
palankumo, aš būčiau turėjęs išbraukti dvidešimtį vietų, 
kurios visiškai prieštarauja jų pažiūroms, o iš dalies turėtų 
būti jiems net įžeidžiančios. Tačiau iš savo pusės aš laikyčiau 
nusižengimu dėl šio palankumo paaukoti bent vieną skie- 
menį. Mano kelrodė žvaigždė buvo vien tik tiesa: jos 
ieškodamas, aš galėjau pirmiausia siekti tik savo paties 
pritarimo; aš visiškai nusisukau nuo amžiaus, kuris visų 
aukščiausių dvasios siekių atžvilgiu visai nusmuko, ir nuo 
(be kelių išimčių) demoralizuotos nacionalinės literatūros, 
kurioje menas prakilnius žodžius sieti su niekšiška galvosena 
pasiekė viršūnę. Žinoma, trūkumų ir silpnybių, neišven- 
giamai būdingų mano, kaip ir kiekvieno kito, prigimčiai, 
aš niekada negaliu nusikratyti; tačiau aš jų negausinsiu, 
nedorai prisitaikydamas prie aplinkybių. 

O dėl šio antrojo leidimo, pirmiausia aš džiaugiuosi, kad 
po dvidešimties metų man nieko nereikia atsisakyti, tad 
mano pagrindiniai įsitikinimai, bent jau man pačiam, visiškai 
pasitvirtino. Pakeitimai pirmajame tome, kuris ir apima visą 
pirmojo leidimo tekstą, niekur neliečia esminių dalykų, o 
palyti tik šalutinius, tačiau dažniausiai tai yra trumpi, tai 

šen, tai ten įterpti paaiškinimai. Tik Kanto filosofijos kritika 
buvo gerokai pataisyta ir į ją įterpti išsamūs priedai, nes 
buvo neįmanoma jų surinkti į vieną papildomą knygą, kaip 
aš padariau antrajame tome kiekvienai iš keturių knygų, 
kuriose išdėstytas mano paties mokymas. Šioms knygoms 
aš pasirinkau tokią papildymo ir pataisymo formą todėl, 
kad, nuo jų parašymo praėjus dvidešimt penkeriems metams, 
mano dėstymo būdas ir tonas taip pastebimai pakito, jog 
būtų nepatogu susieti į vieną visumą antrojo tomo turinį 
su pirmojo turiniu, nes taip padarius nukentėtų abu. Štai 
kodėl abu veikalus aš leidžiu atskirai, ir savo ankstesniajame 
tekste nieko nepakeičiau netgi ten, kur dabar pasisakyčiau 
visai kitaip; juk aš vengiau priekabia senatviška kritika 
sugadinti savo jaunystės metų darbą. Kas šiuo atžvilgiu 
turėtų būti pataisyta, savaime atsidurs savo vietoje skaitytojo 
dvasioje antrojo tomo dėka. Abu tomai tikrąja to žodžio 
prasme papildo vienas kitą dėl to, kad vienas Žmogaus 
amžius intelektualiniu požiūriu papildo kitą; tad supran- 
tama, kad kiekvienas tomas apima tai, ko nesama kitame, 
bet suprantama ir tai, kad vieno pranašumai sudaro tai, 
ko trūksta kitam. Todėl pirmoji mano kūrinio pusė palyginti 
su kita turi tų pranašumų, kurie kyla iš jaunystės karščio 
ir pirmosios koncepcijos energijos, 0, priešingai, antroji pusė 
pranoksta pirmąją ta minties branda ir tobula jos sklaida, 
kuri būdinga tik ilgo gyvenimo ir triūso vaisiams. Juk kai 
tik aš buvau pajėgus pirmąkart apimti svarbiausią savo 
sistemos mintį, ją apmąstyti pagal keturis jos atsišakojimus, 
sugrįžti prie jų vieningų ištakų ir po to aiškiai įsivaizduoti 
visumą, tada aš dar nesugebėjau apdoroti visų sistemos 
dalių taip tobulai, fundamentaliai ir išsamiai, kaip tai 
įmanoma tik mąstant apie ją daugelį metų; tai reikalinga, 
kad išbandytum ir išsiaiškintum ją, atsižvelgdamas į gausybę 
faktų, pagrįstum ją pačiais įvairiausiais įrodymais, ryškiai 
ją nušviestum iš visų pusių, jai drąsiai priešintum kitus 

požiūrio taškus, kruopščiai išskirtum ir tvarkingai išdėstytum 
įvairiopą medžiagą. Todėl, nors skaitytojui, be abejonės, 
būtų maloniau mano kūrinį matyti vientisą, o ne sudarytą 
iš dviejų dalių, kurias skaitant reikia sieti, tegul jis turi 
galvoje, jog tam būtų reikalinga, kad aš per vieną gyvenimo 
tarpsnį būčiau turėjęs padaryti tai, kas įmanoma padaryti 
tik per du, nes tame pačiame gyvenimo tarpsnyje būčiau 
turėjęs pasižymėti tomis savybėmis, kurias gamta paskirstė 
dviem, visai skirtingiems. Todėl būtinybę mano kūrinį 
skirstyti į dvi viena kitą papildančias dalis galima palyginti 
su tokia būtinybe: kadangi achromatinio objektyvo neįma- 
noma pagaminti iš vieno gabalo, jį tenka sudėti iš išgaubto 
stiklo, flintglaso, ir įgaubto stiklo, kronglaso, ir tik jų vieningu 
veikimu pasiekiamas tikslas. Tačiau, kita vertus, nepatogumą 
iškart naudotis dviem tomais skaitytojui kažkiek kompensuos 
įvairovė ir poilsis, kylantis iš to, kad tas pats dalykas 
apmąstomas to paties proto, ta pačia dvasia, tačiau labai 
skirtingu metu. Tačiau tam, kuris dar nesusipažinęs su mano 
filosofija, būtų labai naudinga iš pradžių perskaityti pirmąjį 
tomą nesikreipiant į papildymus ir jais pasinaudoti tik 
skaitant antrąjį sykį: kitaip bus sunku suvokti sistemą kaip 
visumą, t.y. taip, kaip ji išdėstyta tik pirmajame tome. Tuo 
tarpu antrajame išsamiai pagrindžiamos ir detaliai išvys- 
tomos paskiros svarbiausios mintys. Net jei kas ir nesiryš 
antrą kartą perskaityti pirmąjį tomą, padarys geriau, jei 
antrąjį tomą perskaitys po pirmojo ir skaitys jį kaip sa- 
varankišką veikalą, skyrių po skyriaus; Žinoma, šitie skyriai 
nėra susiję labai glaudžiai, tačiau spragas visiškai užpildys 
pirmojo tomo - jei jis buvo gerai suprastas — prisiminimas; 
be to, skaitytojas visur ras nuorodas į atitinkamas vietas 
pirmajame tome, kuriame aš, turėdamas tai galvoje, skirsnius, 
pirmajame leidime pažymėtus tik skiriamosiomis linijomis, 
antrajame tome pažymėjau skaičiais, kaip paragrafus. 
Jau pirmojo leidimo pratarmėje aš minejau, kad mano 

filosofija remiasi kantiškąja ir todėl reikalauja nuodugnaus 
pastarosios pažinimo - tai pakartoju ir čia. Juk kiekviename 
prote, kuris ją suvokė, Kanto filosofija sukelia tokį dideli 
pamatinį pasikeitimą, kad jį galima laikyti dvasiniu atgi- 
mimu. Tik ši filosofija įstengia iš tikrųjų įveikti intelektui 
įgimtą ir išjo pirmapradės esmės kylantį realizmą,t.y. pasiekti 
tai, ko nepavyko padaryti nei Berkeley'ui, nei Malebran- 
che'ui, nes jie liko pernelyg sukaustyti abstrakcijų; tuo tarpu 
Kantas įsigilina į detales ir daro tai tokiu būdu, kad niekuo 
neseka ir nieko nepamėgdžioja; jis daro dvasiai visiškai 
ypatingą, galima tarti, tiesioginį poveikį, dėl kurio dvasia 
patiria gilų nusivylimą ir nuo to laiko pradeda regėti visus 
daiktus kitaip. Tačiau tik tai patyrusi, dvasia tampa imli 
pozityvesniems aiškinimams, kuriuos galiu pateikti aš pats. 
Ir priešingai, kas neįvaldė Kanto filosofijos, tas, kad ir kuo 
jis užsiimtų, lieka tarsi nekaltybės būsenoje, t.y. tame na- 
tūraliame ir kūdikiškame realizme, kuris mums yra pri- 
gimtinis ir kuris žmogų daro tinkamą viskam, kas įmanoma, - 
tik ne filosofijai. Todėl toks žmogus pirmojo atžvilgiu yra 
tas pat, kas nepilnametis suaugusiojo atžvilgiu. Kad ši tiesa 
mūsų dienomis skamba kaip paradoksas — o tai nebūtų 
įmanoma per pirmus trisdešimt metų po  Grynojo proto 
kritikos pasirodymo, - aiškintina tuo, kad nuo to laiko 
subrendo karta, iš tikrųjų nesusipažinusi su Kanto filosofija, 
nes tam nepakanka paviršutiniško, nekantraus skaitymo arba 
perpasakojimų; o tai savo ruožtu atsitinka todėl, kad dėl 
prasto vadovavimo ši karta iššvaistė savo laiką, studijuodama 
lėkštų, tad neturinčių pašaukimo protų ar net tuščiažodžiau- 
jančių sotistų, kurie buvo neatsakingai liaupsinami, sukurtas 
filosofemas. Iš čia pamatinių sąvokų painiava ir apskritai 
tas nenusakomas grubumas ir nerangumas, kuris kyšote 
kyšo iš po dirbtinumo bei pretenzingumo apvalkalo, den- 
giančio šitaip išauklėtos kartos filosofinius bandymus. Tačiau 
beviltiškai klysta tas, kuris įsivaizduoja, kad Kanto filosofiją 

įmanoma suprasti iš jos perpasakojimų. Priešingai, aš pri- 
valau rimtai patarti vengti tokių perpasakojimų, ypač nau- 
jausių; kaip tik pastaraisiais metais hėgelininkų rašiniuose 
man teko susidurti su tokiais Kanto filosofijos perpasako- 
įimais, kurie iš tikrųjų primena pasakas. O be to, kaip protai, 
jau ankstyvoje jaunystėje iškreipti ir sugadinti hėgelizmo 
beprasmybės, įstengtų suprasti giliamintiškus Kanto tyri- 
nėjimus? Jie anksti įprato tuščiausius šnekalus laikyti fi- 
losofinėmis mintimis, skurdžiausius sofižmus — įžvalgumu 
ir lėkštą postringavimą - dialektika; jų galvas sugadino 
absurdiškiausi žodžių deriniai, į kuriuos protas, bergždžiai 
kankindamasis, stengiasi įdėti kokią nors prasmę. Jiems 
nereikalinga proto kritika, jiems nereikalinga filosofija; jiems 
reikalinga „medicina mentis“ [vaistai dvasiai], pirmiausia 
kaip švarinanti priemonė, bent jau „un petit cours de 
senscommunologie“ [nedidelis sveiko proto kursas], ir tik 
tada būtų galima rhatyti, ar jie dar gali kalbėti apie filosofiją. 

Taigi Kanto mokslo bergždžiai ieškotume kur nors kitur, 
išskyrus paties Kanto veikalus; o tie veikalai be išlygų 
pamokomi netgi ten, kur jis klysta, netgi ten, kur jis neteisus. 
Dėl jo originalumo jam aukščiausiu mastu tinka tai, kas 
iš esmės tinka visiems tikriems filosofams: juos galima 
suprasti tik iš jų pačių veikalų, o ne iš svetimų perpasakojimų. 
Juk didžiųjų protų mintys negali pakęsti filtravimo per 
vidutinę galvą. Gimusios už plačių, aukštų, nuostabiai 
suformuotų kaktų, po kuriomis švyti spindinčios akys, jos 
praranda bet kokią jėgą ir bet kokią gyvastį ir nebeatpažįsta 
pačių savęs, kai tik perkeliamos į ankštą būstą, po žemu 
siaurų, suspaustų, storasienių kiaušų stogu, iš po kurio laksto 
buki į asmeninius tikslus nukreipti žvilgsniai. Galima net 
pasakyti, kad tokios galvos panašios į kreivus veidrodžius, 
kuriuose viskas iškrypsta, susidarko, praranda grožio darną 
ir virsta terle. Filosofines mintis galima pažinti tik tiesiogiai 
iš jų kūrėjų; todėl tie, kurie jaučia pašaukimą filosofijai, 

privalo lankyti jos nemirtingus mokytojus tylioje jų kūrinių 
šventykloje. Kiekvieno tokio tikro filosofo parašyti svar- 
biausieji skyriai šimtąkart geriau supažindins su jų mokslu, 
negu sunkiasvoriai ir iškreipti perpasakojimai, parašyti vi- 
dutinybių, kurios dažniausiai dar esti giliai įklimpusios į 
tuo metu madingą filosofiją arba į savąsias sentimentalias 
iliuzijas. Tačiau negali nesistebėti, kaip ryžtingai publika 
pirmiausia griebiasi tokių perpasakojimų iš antrų rankų! 
Atrodo, kad čia iš tikrųjų veikia toji pasirinktinė giminystė, 
dėl kurios lėkštą natūrą traukia į ją panaši, ir todėl netgi 
tai, kas pasakyta didžio proto, tokia natūra linkusi išgirsti 
iš panašios į ją. Galbūt tai nulemta to paties principo, kuriuo 
grindžiama abipusio apmokymo sistema, kai vaikus geriau- 
siai išmoko jų bendraamžiai. 


Dabar dar vienas žodis filosofijos profesoriams. Įžvalgu- 
mas, teisingas ir subtilus taktas, su kuriuo jie, pasirodžius 
mano filosofijai, tuojau pat suvokė, kad ji visiškai skiriasi 
nuo jų siekių, kad, paprastai pasakius, ji net pavojinga, 
kad ji yra kažkas, kas neatitinka jų skonio; patikima ir 
protinga politika, kuri padėjo jiems tuojau pat surasti 
vienintelį teisingą būdą veikti prieš ją, visiškas vieningumas, 
su kuriuo jie tos politikos laikėsi; pagaliau atkaklumas, su 
kuriuo jie liko jai ištikimi — visa tai jau iš pat pradžių 
negalėjo manęs nestebinti. Šitoks veikimo būdas (kuris, tarp 
kitko, pasižymi tuo, kad lengviau įgyvendinamas), kaip 
žinoma, pasireiškia visišku ignoravimu ir kartu -įslaptinimu; 
piktu Goethe's pasakymu, iš tikrųjų tai yra to, kas svarbu 
ir reikšminga, nuslėpimas. Šios nepastebimos priemonės 
veiksmingumas sustiprinamas tuo koribantų triukšmu, su 
kuriuo švenčiamas vienminčių dvasios kūdikių gimimas ir 
kuris priverčia publiką atkreipti dėmesį į tai, su kokia 
iškilminga mina ta proga jie sveikina vienas kitą. Kas galėtų 
neigti tokios taktikos tikslingumą? Juk nepaneigsi principo: 

pumum vivere, deinde philosophari [pirmiausia gyventi, 
po to filosofuoti]. Šitie ponai nori gyventi, ir gyventi būtent 
iù filosofijos: prie jos jie pririšti kartu su savo žmonomis 
1 vaikais ir, nepaisydami Petrarcos „povera e nuda vai, 
tlosofia“ [nuskurusi ir nuoga tu vaikštinėji, filosofija (I, 
sonetto 7, 10)], yra pasiryžę jai atsiduoti. O mano filosofija 
visai nepritaikyta tam, kad galėtum iš jos pragyventi. Jai 
truksta jau pirmųjų rekvizitų, reikalingų gerai apmokamai 
akademinei filosofijai; pirmiausia joje visai nesama speku- 
hiatyvinės teologijos, kuri būtent - priešingai nepakenčiamam 
Kantui su jo proto kritika — turi būti pagrindinė bet kokios 
tilosofijos tema, nors filosofijai tokiu būdu primetamas 
uždavinys nuolat kalbėti apie tai, apie ką ji visiškai nieko 
negali žinoti. Be to, manoji filosofija netgi nepripažįsta 
lilosofijos profesorių taip gudriai išgalvotos ir tapusios jiems 
būtinos pasakėlės apie betarpiškai ir absoliučiai pažįstantį, 
stebintį arba imlųjį protą, kurį pakanka iš pat pradžių 
primesti skaitytojams, kad jau po to kuo patogiausiai, lyg 
ketvertu arklių, įvažiuotum į sritį, esančią anapus bet kokio 
galimo patyrimo; sritį, į kurią Kantas visiškai ir visiems 
laikams uždarė kelią mūsiškiam pažinimui ir kur galima 
rasti tiesiogiai apreikštas ir kuo gražiausiai parengtas šiuo- 
laikinės judaizuotos, optimistinės krikščionybės pamatinės 
dogmas. Kam galų gale rūpi manoji, visų šių esminių 
rekvizitų neturinti, drąsi ir alkana, svajinga filosofija, kurios 
poliarinė žvaigždė yra vien tik tiesa, — apnuoginta, ne- 
atlyginama, nepataikaujanti, dažnai persekiojama tiesa, — 
ir kuri, nesižvalgydama nei į dešinę, nei į kairę, tiesiai 
žengia į ją; kuriam galui ja turi rūpintis toji alma mater, 
geroji, maitinanti universitetų filosofija, kuri, prislėgta šimtų 
kėslų ir tūkstančių slaptų siekių, apdairiai laviruoja savo 
keliu, visada turėdama prieš akis Dievo baimę, ministerijos 
valią, valstybinės bažnyčios nuostatus, leidėjo kaprizus, 
studentų pritarimą, kolegų palankumą, dienos politiką, 

momentinę publikos nuotaiką ir dar velniaižin ką? Arba 
ką bendro turi mano tylus, rimtas tiesos ieškojimas su šaižiais 
scholastiniais vaidais tarp katedrų ir suolų, kurių paslėptos 
spyruoklės visada yra asmeniniai tikslai? Priešingai, šitie 
du filosofijos tipai iš esmės skirtingi. Todėl su manimi 
neįmanomas joks kompromisas ir jokia draugystė, ir niekas 
negali iš manęs nieko tikėtis, išskyrus tą, kuris ieško vien 
tiesos; vadinasi, iš manęs negali nieko tikėtis jokia šiandieninė 
filosofinė partija, nes visos jos siekia savo tikslų; o aš galiu 
pasiūlyti tik grynas įžvalgas, kurios netinka nė vienam iš 
jų, nes jos sukurtos kaip tik visai ne pagal jų pavyzdį. 
O tam, kad manoji filosofija taptų tinkama katedrai, iš 
pradžių turėtų ateiti visai kiti laikai. Išties būtų gražu, jei 
filosofija, iš kurios neįmanoma pragyventi, išeitų į viešumą 
ir šviesą ir nusipelnytų visuotinės pagarbos! Žinoma, to 
reikėtų saugotis, ir visi kaip vienas turėtų kovoti prieš tai. 
Tačiau ginčyti ir nuneigti žymiai sunkiau; jau vien todėl 
tai yra abejotina priemonė, kad ji pritraukia publikos dėmesį, 
o mano knygų skaitymas galėtų sugadinti jos mėgavimąsi 
filosofijos profesorių gaminiais. Juk kas paragavo rimtų 
dalykų, tam juokelis, ypač nuobodokas, jau nebepatiks. Štai 
kodėl taip vieningai taikoma nutylėjimo sistema yra vie- 
nintelė teisinga, ir aš galiu tik patarti jos laikytis ir toliau, 
kol tai įmanoma, kol iš ignoravimo neatsiras ignorancija: 
tada kaip tik bus laikas pasukti atgal. O tuo tarpu kiekvienam 
galima tai šen, tai ten išsipešti plunksnelę savo reikmėms, 
nes savuosiuose namuose minčių perteklius ne per daug 
slegia. Taigi ignoravimo ir nutylėjimo sistema gali išsilaikyti 
dar ilgokai, bent jau tiek laiko, kiek man dar lemta gyventi, 
o ir tuo daug laimima. O jeigu iki to laiko tai šen, tai 
ten pasigirs kieno nors nemandagus balsas, tai jį bemat 
užgoš rėksmingos profesorių paskaitos, ir jie sugebės rimta 
mina prikaustyti publikos dėmesį prie visai kitų dalykų. 
Vis dėlto aš patariu šiek tiek griežčiau laikytis vieningos 

taktikos ir ypač prižiūrėti jaunus žmones, kurie kartais būna 
baisiai nemandagūs. Juk vis dėlto aš negaliu laiduoti, kad 
pamėgta taktika visada tiks, ir negaliu būti atsakingas už 
galutinį rezultatą. Vadovauti apskritai geranoriškai ir pa- 
klusniai publikai — reikalas gana keblus. Nors mes beveik 
visais laikais scenoje matome Gorgijus ir Hipijus', nors 
paprastai absurdas ima viršų ir atrodo neįmanoma, kad 
kvailinančių ir kvailių chorą nustelbtų vienišojo balsas, vis 
dėlto kiekvienoje epochoje tikriems kūriniams būdingas 
visiškai savitas, tylus, lėtas, galingas poveikis, ir tarsi per 
stebuklą jie galiausiai pakyla virš šurmulio, kaip aerostatas, 
kuris iš tirštos mūsų žemiškos atmosferos miglos pakyla 
; Švaresnes sritis; ten pakilęs, jis sustoja, ir jau niekas 
negali jo iš ten sugrąžinti žemyn. 


Parašyta Frankfurte prie Maino, 1844 m. vasario mėnesį. 

Tai, kas teisinga ir tikra, lengviau rastų vietą pasaulyje, 
jeigu tie, kurie nesugeba šito sukurti, kartu nesusimokytų 
neleisti tiems dalykams iškilti. Ši aplinkybė jau apsunkino 
ir sulaikė, jeigu ne visai užgniaužė, daug ką, kas turėtų 
išeiti į naudą pasauliui. Jos padarinys man buvo tas, kad, 
nors man viso labo buvo trisdešimt metų, kai pasirodė 
pirmas šio veikalo leidimas, šio trečiojo aš sulaukiau tik 
turėdamas septyniasdešimt dvejus. Tačiau dėl to mane 
paguodžia Petrarcos žodžiai: „Si guis tota die currens pervenit 
ad vesperam, satis est“ [Jeigu kas, keliavęs visą dieną, 
vakare pasieks tikslą, viskas gerai] (De vera sapientia [dialogo 
I, B, editio Venetiana 1516], p. 140). Ir aš pagaliau vis 
dėlto atėjau ir jaučiu pasitenkinimą savo gyvenimo pabaigoje 
matyti mano įtakos pradžią, ir tikiuosi, kad ji, pagal seną 
taisyklę, truks juo ilgiau, juo vėliau prasidėjo. 

Šiame trečiajame leidime skaitytojas ras visa tai, kas buvo 
antrajame, bet kartu ras ir daugiau, nes dėl papildymų, 
esant tam pačiam šriftui, trečiajame leidime esama 136 
puslapių daugiau nei antrajame. 

Praėjus septyneriems metams po antrojo leidimo pasi- 
rodymo aš išleidau du Parerga und paralipomena tomus. Tai, 
ką apima šis pavadinimas, sudaryta iš mano filosofijos 
sisteminio išdėstymo papildymų ir galėjo rasti sau tinkamą 
vietą tuose tomuose, tačiau aš buvau priverstas juos įterpti 
ten, kur įmanoma, nes buvo labai abejotina, ar aš dar gyvas 

minėtų Parergų antrajame tome, ir juos lengva atpažinti 


pagal skyrių pavadinimus. 


Frankfurtas prie Maino, 1859 rugsėjis. 

PASAULIS KAIP VAIZDINYS 


Pirmas apmąstymas 


VAIZDINYS, PAVALDUS PAGRINDO PRINCIPUI: 
PATYRIMO IR MOKSLO OBJEKTAS 


Sors de l'enfance, ami, réveille-toi! 


[Atsisveikink su vaikyste, bičiuli, prabusk!] 


Jean-Jacques Rousseau 
[La Nouvelle Héloise, 5,1] 


81 


„Pasaulis yra mano vaizdinys“ - štai tiesa, kuri galioja 
kiekvienai gyvai ir pažįstančiai būtybei, nors tik Žmogus 
gali ją perkelti į reflektuojančią, abstrahuojančią sąmonę; 
ir jei jis tai daro iš tikrųjų, tada jame užsimezga filosofinė 
„alvosena. Tada jam pasidaro aišku ir tikra, kad jis nepažįsta 
nei saulės, nei žemės, o pažįsta tik akį, kuri mato saulę, 
ranką, kuri junta žemę; kad jo aplinkinis pasaulis egzistuoja 
tik kaip vaizdinys, t.y. išskirtinai tik kito, įsivaizduojančiojo, 
kuris yra jis pats, atžvilgiu. Jeigu kokia nors tiesa gali būti 
išsakyta a priori, tai kaip tik šioji, nes ji išreiškia tą bet 
kokio galimo ir mąstomo patyrimo formą, kuri yra visuo- 
tinesnė už visas kitas, už laiką, erdvę ir priežastingumą; 
juk visos jos jau suponuoja ją, ir jeigu kiekviena iš šių 
formų, kurias mes pripažinome esant atskiromis pagrindo 
principo apraiškomis, galioja tik tam tikrai atskirai vaizdinių 
klasei, tai, priešingai, suskilimas į objektą ir subjektą, kaip 
bendrą visų tų klasių formą, yra toji forma, kuria apskritai 
įmanomas ir mąstomas bet koks vaizdinys, kad ir kokios 
rūšies jis būtų — abstraktus ar intuityvus, grynas ar empirinis. 
Taigi nesama tiesos, tikresnės, nepriklausomesnės nuo visų 
kitų, mažiausiai reikalingos įrodymo už tą, kad visa, kas 
duota pažinti, taigi visas šis pasaulis, yra tik objektas, susijęs 
su subjektu, stebinčiojo stebinys, vienu žodžiu - vaizdinys. 
Natūralu, kad tai galioja ir dabarčiai, ir bet kokiai praeičiai 
bei ateičiai, tam, kas toliausia, ir tam, kas arti: juk tai galioja 
net laikui ir erdvei, kuriuose tik ir pasirodo visi tie skirtumai. 
Visa, kas tik priklauso ar gali priklausyti pasauliui, neiš- 

vengiamai pasmerkta priklausyti nuo subjekto ir egzistuoja 
tik subjektui. Pasaulis yra vaizdinys. 

Ši tiesa jokiu būdu nėra nauja. Ji glūdėjo jau skeptiniuose 
apmąstymuose, kurie buvo Descartes'o išeities tašku. Tačiau 
pirmasis ją ryžtingai išsakė Berkeley: šitai tapo jo nemirtingu 
nuopelnu filosofijai, nors visa kita jo muĄ>le ir atmestina. 
Pirmoji Kanto klaida buvo ta, kad jis ignoravo šią tezę, 
kaip parodyta Priede. Priešingai, kaip anksti šioji pamatinė 
tiesa buvo pažinta Indijos išminčių, tapo Vedų filosofijos, 
priskiriamos Vyasai, pamatiniu principu, liudija Williamas 
Jonesas savo paskutiniame traktate — Apie azijiečių filosofiją 
(On the philosophy of the Asiatics [in:] Asiatic researches, vol. 
4, p. 164): „The fundamental tenet of the Vedanta school 
consisted not in denying the existence of matter, that is 
of solidity, impenetrability, and extended figure (to deny 
which would be lunacy), but in correcting the popular notion 
of it, and in contending that it has no essence independent 
of mental perception; that existence and perceptibility are 
convertible terms“ [Pamatinė Vedantos mokyklos tezė ne- 
neigė materijos, t.y. tankio, nepersmelkiamumo ir tįyumo 
egzistavimo (juos neigti būtų beprotybė); ji teigė, kad materija 
neturi esmės, nepriklausomos nuo protinio suvokimą; kad 
egzistavimas ir suvokiamumas yra tą patį dalyką žymintys 
terminai. Šitie žodžiai pakankamai aiškiai išreiškia empi- 
rinės realybės ir transcendentalinės idealybės dermę. 

Taigi šioje pirmojoje knygoje mes apžvelgiame pasaulį 
tik iš šios pusės, tik tiek, kiek jis yra vaizdinys. Tačiau 
kad toks požiūris, nors ir teisingas, vis dėlto yra vienpusiškas 
ir todėl nulemtas kokios nors savavališkos abstrakcijos, tai 
kiekvienam pasako vidinis pasipriešinimas, trukdantis jam 
pasaulį priimti tik kaip savo vaizdinį; bet, kita vertus, jis 
niekada negali išvengti tokios prielaidos. Tačiau tokio po- 
žiūrio vienpusiškumą atsvers kita knyga, teigdama tiesą, 
kuri nėra tokia pat tiesiogiai akivaizdi, kaip toji, kuri čia 

yra mūsų išeities taškas ir prie kurios gali atvesti tik gilesnis 
tyrinėjimas, sunkesnis abstrahavimas, skirtingybių atskyra 
w tapatybių jungtis; taigi teigdama tiesą, kuri yra labai 
rimta ir kiekvienam turi sukelti jei ne baimę, tai abejonę; 
nesą, kad ir jis gali ir privalo pasakyti: „Pasaulis yra mano 
valia“. 

Bet iki to, vadinasi, šioje pirmojoje knygoje, būtina atidžiai 
apžvelgti tą pasaulio pusę, kurią imame išeities tašku, 
pažinimo pusę, ir todėl nesiaikštydami privalome į visus 
egzistuojančius objektus, net į savo kūną (kaip bus netrukus 
paaiškinta), žiūrėti tik kaip į vaizdinį ir vadinti jį grynuoju 
vaizdiniu. Tai, nuo ko čia abstrahuojamasi, kaip tai vėliau 
galbūt bus aišku, kiekvienam visada yra tik valia, kuri tik 
viena sudaro kitą pasaulio pusę, nes pasaulis, viena vertus, 
yra vien tik vaizdinys, o kita vertus, — vien tik valia. Tuo 
tarpu tikrovė, kuri nebūtų nei viena, nei kita, o būtų objektas 
savaime (į tai, deja, Kanto rankose išsigimė daiktas savaime), 
yra susapnuota nesąmonė ir tarti, kad jis yra, reiškia vaikytis 
filosofinę žaltvykslę. 


$ 2 


Tas, kuris viską pažįsta ir niekam nepažinus, yra subjektas. 
Vadinasi, jis yra pasaulio palaikytojas, visuotinė ir visada 
suponuojama visų reiškinių, visų objektų sąlyga: juk tik 
subjektui egzistuoja visa, kas egzistuoja. Kiekvienas pats 
sau yra toks subjektas, tačiau tik tiek, kiek jis pažįsta, 0, 
ne kiek jis yra pažinimo objektas. Tačiau objektas yra jau 
jo paties kūnas, kur patį dėl to, šitokiu požiūriu, mes. 
vadiname vaizdiniu Juk kūnas yra objektas tarp objektų 
ir pavaldus jų dėsniams, nors jis yra tiesioginis objektas*. 
Kaip ir visiems stebėjimo objektams, jam būdingos bet kokio 
pažinimo formos, laikas ir erdvė, kurių dėka egzistuoja 


*Apie pagrindo principą [Über den Satz vom Grunde, 2. Aufl, $ 22]. 

įvairovė. O subjektui, pažįstančiajam, bet niekada nepaži- 
niam, šios formos nebūdingos: jis pats visada yra jų prielaida, 
todėl jame nesama nei įvairovės, nei jos priešingybės, vienio. 
Mes jo niekada nepažįstame, tačiau jis yra kaip tik tas, 
kas pažįsta, kur tik esama pažinimo. 

Vadinasi, pasaulis kaip vaizdinys — čia mes jį nagrinėja- 
me tik šiuo požiūriu — turi dvi esmines, būtinas ir ne- 
atskiriamas puses. Pirmoji yra objektas: jo forma yra erdvė 
ir laikas, o per juos ~ įvairovė. O antroji pusė, subjektas, 
nėra erdvėje ir laike: juk ji, visa ir nedali, glūdi kiekvienoje 
įsivaizduojančioje būtybėje; todėl viena vienintelė iš jų 
pasaulį kaip vaizdinį papildo objektu lygiai tiek pat, kaip 
ir egzistuojantys jų milijonai; bet jeigu išnyktų ir ši vienintelė 
būtybė, tai pasaulis kaip vaizdinys nebeegzistuotų. Todėl 
šios pusės yra neatskiriamos net mintyse; juk kiekviena 
iš jųdviejų turi reikšmę ir būtį tik per kitą ir kitai, kartu 
su ja egzistuoja ir kartu išnyksta. Jos tiesiogiai apriboja 
viena kitą: kur prasideda objektas, pasibaigia subjektas. Šios 
ribos bendrumas pasireiškia būtent tuo, kad esminės, o todėl 
visuotinės bet kokio objekto formos, t.y. laikas, erdvė ir 
"priežastingumas, gali būti atrastos ir visiškai pažintos ir 
be paties objekto pažinimo, o vien iš paties subjekto, t.y., 
Kanto kalba, a priori glūdi mūsų sąmonėje. Šis atradimas 
yra pagrindinis ir labai svarbus Kanto nuopelnas. Be to, 
aš tvirtinu, kad pagrindo principas yra visų šių mūsų a 
priori suvokiamų objekto formų bendra išraiška ir kad todėl 
visa, ką mes žinome grynai a priori, yra niekas kita, o 
tik šio principo turinys ir tai, kas iš jo išplaukia; taigi juo 
iš tikrųjų nusakomas visas mūsų aprioriškai tikras pažinimas. 
Savo traktate Apie pagrindo principą aš išsamiai parodžiau, 
kaip bet koks galimas objektas yra jam pavaldus, t.y. yra 
„būtiname santykyje su kitais objektais, viena vertus, kaip 
sąlygotas, kita vertus, — kai aip sąlygojantis: šitokia padėtis 
yra tokia visuotinė, kad visą visų objektų egzistavimą, k kiek 

uk jų elass, A santykis; yra iK tas santykis, 
vadinasi, yra visiškai reliatyvu: apie tai netrukus bus pa- 
sakyta išsamiau. Toliau aš parodžiau, kad pagal klases, 
; kurias pagal savo galimybes išsiskaido objektai, tas būtinas 
santykis, kurį bendru pavidalu išreiškia pagrindo principas, 
pasireiškia vis naujomis formomis ir šitaip pasitvirtina šitų 
klasių teisingas paskirstymas. Aš čia nuolat tariu, kad visa, 
kas ten pasakyta, skaitytojui žinoma ir jo suprasta: juk jeigu 
lai nebūtų jau pasakyta ten, būtinai reikėtų kalbėti apie 
tai čia. 


§ 3 

Pagrindinis skirtumas tarp visų mūsų vaizdinių yra 
skirtumas tarp intuityvių ir abstrakčių vaizdinių. Pastarieji 
sudaro tik vieną vaizdinių klasę, sąvokas: šioje Žemėje jos 
būdingos tik žmogui, o sugebėjimas abstrahuoti, skiriantis 
ji nuo visų gyvūnų, nuo seno pavadintas Protu.* Vėliau 
šiuos abstrakčius vaizdinius mes apžvelgsime skyrium, o 
pirmiausia kalbėsime tik apie intuityvų vaizdinį. Jis apima 
visą regimąjį pasaulį, arba visą patyrimą, kartu su jo 
galimybės sąlygomis. Kaip sakyta, labai svarbus Kanto 
atradimas yra tas, kad kaip tik šios sąlygos, šios patyrimo 
formos, t.y. tai, kas bendra jų suvokimui, kas vienodai 
būdinga visiems jų reiškiniams, laikas ir erdvė, savaime 
ir nepriklausomai nuo jų turinio gali būti mąstoma ne tik 
abstrakčiai, bet gali būti stebima betarpiškai ir kad toks 
stebėjimas nėra per pasikartojimą iš patyrimo paimtas fan- 
tazijos vaizdas; ne, jis tiek nepriklauso nuo patyrimo, kad, 
priešingai, kaip tik pastarąjį reikia laikyti priklausomu nuo 


* Tačiau Kantas šią proto sąvoką supainiojo; šiuo klausimu aš patariu 
žvilgterėti į Priedą ir į mano Pamatines etikos problemas [Grundprobleme 
der Ethik]: Grundlage der Moral [Moralės principai] $ 6, S. 148-154, 1. Aufl 

jo, nes erdvės ir laiko savybės, kaip jos aprioriškai pažinios 
stebėjimui, galioja bet kokiam patyrimui kaip dėsniai, ku- 
riems jis turi būti visur pavaldus. Kaip tik todėl savo traktate 
Apie pagrindo principą laiką ir erdvę — kadangi jie stebimi 
gryni ir be turinio ~- aš nagrinėjau kaip ypatingą ir sa- 
varankišką vaizdinių klasę. Ir nors Kantas atrado tą bendrąją 
stebėjimo formų savybę, kad jos gali būti stebimos savaime 
ir nepriklausomai nuo patyrimo ir kad jos pažinios viso 
jų dėsningumo požiūriu (o tuo ir grindžiama matematika 
su visu jos neklaidingumu), vis dėlto ne mažiau svarbi 
jų ypatybė yra ta, kad pagrindo principas, nulemiantis 
patyrimą kaip priežastingumo ir motyvacijos dėsnį, © mąs- 
tymą — kaip sprendinių pagrindimo dėsnį, čia pasirodo 
visiškai savitu pavidalu, kurį aš pavadinau būties principu 
ir kuris laike yra jo momentų seka, o erdvėje - iki begalybės 
viena kitą sąlygojančių jos dalių padėtis. 

Kam iš mano įvadinio traktato tapo aiškus visiškas 
pagrindo principo turinio tapatumas, nepaisant jo skirtingų 
formų, tas įsitikins ir tuo, kaip svarbu — kad suprastum 
jo giliausią esmę — pažinti kaip tik pačią paprasčiausią 
jo formą kaip tokią, o tokia mes pripažinsime esant laiką. 
Kaip jame kiekviena akimirka egzistuoja tik tiek, kiek ji 
sunaikino ankstesniąją, savo tėvą, kad ir pati taip pat sparčiai 
būtų sunaikinta; kaip praeitis ir ateitis (nepriklausomai nuo 
jų turinio padarinių) yra tokios pat niekingos kaip koks 
nors sapnas, o dabartis — tik netįsi ir netvari riba tarp 
vienos ir kitos, lygiai taip pat ir kitose pagrindo principo 
formose mes pamatysime tą patį niekingumą ir suprasime, 
kad tiek laikas, tiek ir erdvė, o kaip ji, taip ir visa, kas 
kartu yra joje ir laike, vadinasi, visa, kas kyla iš priežasčių 
bei motyvų, visa pasižymi tik reliatyvia būtimi, egzistuoja 
tik per kitą ir jo dėlei ir yra tos pačios prigimties, t.y. irgi 
egzistuoja tik tokiu pat mastu. Šio požiūrio esmė sena: 
jo laikydamasis, jau Herakleitas apgailestavo dėl amžinos 

daiktų tėkmės; jo objektą Platonas nuvertino kaip nuolat 
lampanti, bet niekada nesantį; Spinoza tai vadino tik 
vienintelės esančios ir išliekančios vientisos substancijos 
akcidencijomis; Kantas šitaip pažintą dalyką priešino daik- 
lams savaime, kaip gryną reiškinį; pagaliau senovės indų 
ismintis byloja: „Tai Maja, apgaulės apdangalas, uždengiantis 
mirtingųjų akis ir leidžiantis jiems matyti pasaulį, apie kurį 
negalima pasakyti nei kad jis egzistuoja, nei kad jo nėra, 
nes jis panašus į sapną, panašus į saulės atspindį smėlyje, 
kurį keleivis iš tolo palaiko vandeniu, arba į numestą 
virvagalį, kuris jam atrodo esąs gyvatė“. (Šitie palyginimai 
kartojami daugybėje Vedų ir Puranų vietų.) Tačiau tai, ką 
visi tie mąstytojai galvojo ir apie ką jie šnekėjo, yra ne 
kas kita, o kaip tik tai, ką mes čia apžvelgiame dabar: 
pasaulis kaip vaizdinys, pavaldus pagrindo principui. 


$4 

Kas pažino tą pagrindo principo pavidalą, kuris reiškiasi 
grynajame laike ir kuriuo remiasi bet koks skaičius ir 
skaičiavimas, tas kartu pažino ir visą laiko esmę. Jis yra 
daugiau niekas, tik būtent šitas pagrindo principo pavidalas 
ir neturi jokių kitų savybių. Seka yra pagrindo principo 
pavidalas laike; seka yra visa laiko esmė. Toliau, kas pažino 
pagrindo principą, kaip jis viešpatauja grynojoje stebimojoje 
erdvėje, tas kartu visiškai suvokė visą erdvės esmę: juk 
pastaroji absoliučiai yra ne kas kita, kaip jos dalių tarpusavio 
sąlygotumų galimybė, vadinama padėtimi. Jos išsamus nag- 
rinėjimas ir iš to atsirandančių rezultatų išdėstymas abst- 
rakčiomis sąvokomis patogesnio naudojimo dėlei yra visas 
geometrijos turinys. Lygiai taip pat, kas pažino tą pagrindo 
principo pavidalą, kuris viešpatauja minėtų formų (laiko 
ir erdvės) turiniui, jų suvokiamumui, t.y. materijai, taigi 
pažino priežastingumo dėsnį, tas kartu pažino ir visą 
materijos esmę; juk pastaroji yra niekas kita, tik priežastingu- 

mas, — tai tiesiogiai įžvelgia kiekvienas, įsimąstęs į šį dalyką. 
Materijos „būtis yra. jos veikimas; jokios kitos jos būties 
neįmanoma net pamąstyti. Tik veikdama, ji pripildo erdvę. 
pripildo ji laiką; jos poveikis tiesioginiam objektui (kuris 
pats yra materija) nulemia stebėjimą, vien tik kuriame ji 
egzistuoja; kiekvieno kito materialaus objekto poveikio kitam 
padarinys pažinus tik tiek, kiek pastarasis dabar kitaip negu 
anksčiau veikia tiesioginį objektą, — tik tuo ir pasireiškia 
minėtasis padarinys. Taigi priežastis ir padarinys yra visa 
materijos esmė: jos būtis yra jos veikimas (detaliau apie 
tai žr. traktate Apie pagrindo principą [Uber den Satz vom 
Grunde], $ 21, S. 77). Todėl viso materialumo esmė labai 
tiksliai pavadinta Wirklichkeit“; šis žodis daug tikslesnis 
negu realybė (Realitat)*. Tai, ką materija veikia, vėl yra 
tik materija: todėl visa jos būtis ir esmė yra tik dėsninga 
kaita, kurią viena jos dalis sukelia kitoje; vadinasi, jos būtis 
ir esmė yra visiškai reliatyvi, išsiskleidžianti tik jos-pačies 
ribose galiojančiame santykyje, tad visai tokia pat kaip laikas, 
visai tokia pat kaip erdvė. 

Tačiau laikas ir erdvė, kiekvienas sau, akivaizdžiai įsi- 
vaizduojami ir be materijos, o materija be jų neįsivaizduo- 
jama. Vien forma, kuri nuo jos neatskiriama, suponuoja 
erdvę; o jos veikimas, kuris yra visa jos būtis, visada apima 
tik kokį nors pokytį, t.y. tam tikrą laiko apibrėžtį. Tačiau 
laikas ir erdvė suponuojami materijos ne tik kiekvienas 
atskirai, bet jos esmę sudaro jųdviejų vienis, nes toji esmė, 
kaip parodyta, yra veikimas, priežastingumas. Visi įsivaiz- 
duojami nesuskaičiuojami reiškiniai ir būsenos galėtų rymoti 
vienas šalia kito begalinėje erdvėje, netrukdydami vienas 


* „Mira in guibusdam rebus verborum proprietas est et consuetudo 
sermonis antigui guaedam efficacissimis notis signat“ [Kai kuriais atvejais 
stulbina žodžių savybė ir senovinės kalbos bruožas daug ką pažymėti 


labai išraiškingai] (Seneca: Epistulae, 81 [9)). 

kitam, arba sekti vienas paskui kitą begaliniame laike, 
netrikdydami vienas kito; tada visai nebūtų reikalingi jų 
neišvengiami tarpusavio santykiai ir net nepritaikoma juos 
lemianti taisyklė; vadinasi, tokiu atveju, net esant jiems vienas 
šalia kito erdvėje ir kintant laike, kol kiekviena iš tų dviejų 
formų egzistuotų ir tekėtų savaime, nesisiedama su kita, 
nebūtų jokio priežastingumo, o kadangi priežastingumas 
sudaro tikrąją materijos esmę, tai nebūtų ir materijos. Tačiau 
priežastingumo principas yra reikšmingas ir būtinas tik todėl, 
kad kitimo esmė yra ne paprasta santykių savaime kaita, 
o priešingai, ta, kad toje pačioje erdvės vietoje dabar esama 
vienos būsenos, o po to kitos, ir tuo pačiu laiko momentu 
čia esama vienos būsenos, o ten kitos; tik šitoks abipusis 
laiko ir erdvės apsiribojimas taisyklei, pagal kurią turi vykti 
kitimas, suteikia reikšmę, o kartu ir būtinumą. Taigi tai, 
kas nulemiama priežastingumo dėsnio, yra ne būsenų kaita 
grynajame laike,'o toji seka tam tikros apibrėžtos erdvės 
atžvilgiu, ir ne būsenų egzistavimas tam tikroje apibrėžtoje 
vietoje, o šioje vietoje tam tikru apibrėžtu laiku. Kaita, t.y. 
priežastingumo dėsnio nulemtas kitimas, visada pririšta prie 
tam tikros apibrėžtos erdvės dalies ir tam tikros apibrėžtos 
laiko dalies — susijusių ir esančių. Huo. pat-metu. Todėl 
priežastingumas erdvę suvienija su laiku. Tačiau mes ma- 
tėme, kad veikimas, taigi priežastingumas, sudaro visą 
materijos esmę; vadinasi, ir joje erdvė bei laikas turi būti 
suvienyti, t.y. ji privalo kartu pasižymėti ir laiko, ir erdvės 
savybėmis, nors jos viena kitai ir prieštarauja, o kartu ji 
turi apimti tai, kas kiekviename iš jų atskirai visai neįma- 
noma, t.y. nenutrūkstamą laiko tėkmę ir sustingusį nekintantį 
erdvės tvarumą; begalinį materijos dalumą nulemia anie 
abu. Štai kodėl pirmiausia per ją pasirodo buvimas kartu 
(Zugleichsein), kurio negalėtų būti nei vien tik laike, ne- 
pripažįstančiame jokio vienas šalia kito, nei vien tik erdvėje, 
kurioje nėra prieš, po to arba dabar. O daugelio būsenų 


53 


Pirma knyga 


buvimas kartu ir sudaro pačią tikrovės esmę: juk tik per 
jį tampa galima trukmė, kuri pažini tik iš kaitos to, kas 
trunka, esančio šalia to, kas egzistuoja; tačiau tik dėl to, 
kad kaitoje išlieka tai, kas trunka, kaita yra pokytis, t.y. 
kokybės ir formos pasikeitimas, išliekant nepakitusiai sub- 
stancijai, t.y. materijai“. Grynojoje erdvėje pasaulis būtų 
sustingęs ir nejudrus be jokio vienas po kito, jokio kitimo, 
jokio veikimo; o be veikimo išnyksta ir materijos vaizdinys. 
Kita vertus, grynajame laike viskas būtų taku: be pastovumo, 
be vienas šalia kito, vadinasi, be jokio kartu ir dėl to be 
jokios trukmės; vadinasi, vėlgi nebūtų jokios materijos. Tik 
susijungus laikui ir erdvei atsiranda materija, t.y. kartu- 
buvimo galimybė, o todėl ir galimybė trukmės, o iš jos - 
substancijos pastovumo kintant būsenoms galimybė**. Iš 
esmės būdama laiko ir erdvės junginys, materija esmingai 
paženklinta abiejų. Ji parodo savo kilmę iš erdvės iš dalies 
per formą, kuri nuo jos neatskiriama, bet ypač (kadangi 
kaita būdinga tik laikui, yra tik jame, o pati savaime nėra 
kažkas pastovu) per savąjį pastovumą (substanciją), kurio 
tikrumas kaip tik dėl to gali būti a priori iki galo išvestas 
iš erdvės tikrumo*“*. O savąją kilmę iš laiko ji atskleidžia 
savo kokybe (akcidencija), be kurios ji niekada nesireiškia 
ir kuri visada yra tik priežastingumas, poveikis kitai ma- 
terijai, vadinasi, kaita (laiko sąvoka). Tačiau šio veikimo 
dėsningumas visada susijęs ir su erdve, ir su laiku kartu 
ir tik todėl turi reikšmę. Kokia būsena turi pasirodyti šiuo 
laiku šioje vietoje — štai apibrėžtis, kurią tik ir apima 
priežastingumo dėsnis. Šiuo pagrindinių materijos apibrėžčių 
išvedimu iš a priori mums žinomų mūsiškio pažinimo formų 


* Kad materija ir substancija yra tas pat, parodyta Priede. 

** Tai atskleidžia, kuo grindžiamas kantiškasis materijos aiškinimas, 
pagal kurį ji yra „tai, kas juda erdvėje“: juk judėjimas susideda tik iš 
erdvės ir laiko vienybės. 

** O ne iš laiko pažinimo, kaip mano Kantas; detaliau apie tai Žr. 
Priedą. 

remiasi tai, kad kai kurias jos savybes mes pažįstame a 
priori, pavyzdžiui, erdvės užpildymą, t.y. nepersmelkiamu- 
mą, t.y. veiklumą; toliau — tįsumą, begalinį dalumą, pa- 
tvarumą, t.y. nesunaikinamumą, ir pagaliau judrumą; prie- 
šingai, sunkį, nepaisant jo visuotinumo, vis dėlto reikėtų 
priskirti pažinimui a posteriori, nors Kantas Metafiziniuose 
gamtamokslio pagrinduose [Metaphysischen Anfangsgriinden der 
Naturwissenschaft, S. 71, Rosenkranz' Ausgabe S. 377] pateikia 
j kaip pažinų a priori. 

Tačiau kaip objektas apskritai egzistuoja subjektui kaip 
jo vaizdinys, taip ir kiekviena atskira vaizdinių klasė eg- 
zistuoja tik tam tikrai, irgi atskirai, subjekto apibrėžčiai, 
kuri vadinama tam tikra pažintine galia. Laiko ir erdvės 
savaime subjektyvų koreliatą Kantas vadino grynuoju jus- 
lumu; kadangi Kantas pirmasis nutiesė čia kelią, šis 
pavadinimas gali būti išsaugotas, nors jis ir ne visai tinkamas, 
nes juslumas jau' suponuoja materiją. Subjektyvus materijos 
arba priežastingumo (o tai yra tas pat) koreliatas yra 
intelektas, ir daugiau jis nėra niekas. Pažinti priežastingumą 
yra jo vienintelė funkcija, vienintelė jo galia, ir ji yra didelė, 
daug apimanti, įvairiai pritaikoma, bet neabejotinai ta pati 
visomis savo apraiškomis. Priešingai, bet koks priežastin- 
gumas, vadinasi, ir bet kokia materija, o kartu su ja ir 
visa tikrovė, egzistuoja tik intelektui, per intelektą ir intelekte. 
Pirmasis, paprasčiausias ir nuolatinis intelekto pasireiškimas 
yra realaus pasaulio stebėjimas; jis yra tik priežasties pa- 
žinimas iš padarinio; todėl bet koks stebėjimas - intelektinis. 
Vis dėlto jo niekada nebūtų įmanoma pasiekti, jeigu tam 
tikras veikimas nebūtų išeities tašku. Tačiau tai yra veikimas, 
nukreiptas į gyvulinės kilmės kūnus. Todėl jie yra subjekto 
tiesioginiai objektai; visų kitų objektų stebėjimas vyksta jiems 
tarpininkaujant. Pokyčiai, patiriami kiekvieno gyvulinio kū- 
no, pažinūs betarpiškai, t.y. juntami, ir, kadangi šitas poveikis 
tuojau pat susiejamas su jo priežastimi, tai ir atsiranda 

pastarosios, kaip tam tikro objekto, stebinys. Šis žingsnis 
prie priežasties nėra jokia išvada, grindžiama abstrakčiomis 
sąvokomis; jis vyksta ne per refleksiją, ne savavališkai, o 
betarpiškai, neišvengiamai ir teisingai. Tai būdas, kuriuo 
pažįsta grynasis intelektas, be kurio niekada nebūtų stebėjimo, 
o liktų tik miglotas, augalinio tipo, tiesioginio objekto pokyčių 
suvokimas; šitie pokyčiai be jokios prasmės sektų vienas 
įkandin kito, jeigu tik neturėtų reikšmės valiai, kaip skausmas 
ir pasitenkinimas. Tačiau kaip pakilus saulei pasirodo re- 
gimasis pasaulis, taip ir intelektas vienu ypu, savo vienintele, 
paprasta funkcija miglotą, nieko nesakantį pojūtį paverčia 
stebiniu. Tai, ką jaučia akis, ausis, ranka, nėra-stebinys: 
tai tik duomenys. Tik kai intelektas pereina nuo padarinio 
prie priežasties, atsiranda pasaulis kaip stebinys, išsisklei- 
džiantis erdvėje, besikeičiantis forma, o pagal materiją. trun- 
kantis amžinai: juk intelektas susieja erdvę ir laiką materijos 
vaizdinyje, t.y. veiklume. Šis pasaulis kaip vaizdinys, eg- 
zistuodamas tik intelekto dėka, egzistuoja ir dėl intelekto. 
Pirmame savo traktato Apie regėjimą ir spalvas [Über das 
Sehen und die Farben] skyriuje aš jau parodžiau, kaip iš 
juslių pateikiamų duomenų intelektas kuria stebinį, kaip 
lygindamas įspūdžius, gaunamus iš to paties objekto skir- 
tingomis juslėmis, kūdikis išmoksta stebėti, kaip būtent tik 
šitai leidžia paaiškinti daugelį juslinių fenomenų - paprastą 
matymą dviem akim, sudvejintą matymą esant žvairumui 
arba dėl nevienodai nutolusių daiktų, stovinčių vienas už 
kito ir tuo pat metu pagaunamų akies, ir visokių iliuzijų, 
atsirandančių dėl staigių pokyčių juslių organuose. Tačiau 
daug išsamiau ir giliau šį svarbų klausimą aš išdėsčiau 
savo traktato Apie pagrindo principą antrajame leidime, $ 21. 
Visa, kas pasakyta ten, visai tiktų ir čia, ir todėl iš tikrųjų 
turėtų būti čia pakartota. Tačiau kadangi man beveik taip 
pat šleikštu nurašinėti save, kaip ir kitus, ir kadangi, be 
to, aš nepajėgiu išdėstyti tai geriau, negu padaryta ten, 

tai užuot čia kartojęsis, nurodau tą veikalą ir tariu, kad 
jis yra Žinomas. 

Tai, kaip mokosi regėti vaikai ir operuoti aklieji iš 
prigimties; paprastas dukart sudvejintas matymas dviem 
akim; sudvejintas matymas ir lytėjimas juslių organams 
persistūmus iš jų įprastinės padėties; objektų matymas 
normaliai, nors jų vaizdas akyse apverstas; perkėlimas ant 
objektų spalvos, kuri yra tik vidinė funkcija; poliarinis akies 
veiklos paskirstymas ir pagaliau stereoskopas — visa tai 
tvirti ir nenuneigiami įrodymai, kad bet koks stebinys nėra 
tik juslinis, bet ir intelektinis, grynas intelektinis priežasties 
pažinimas iš padarinio, ir todėl suponuoja priežastingumo 
dėsnį, nuo kurio pažinimo priklauso bet koks stebinys ir 
todėl bet koks patyrimas pagal savo pirminę ir pilnutinę 
galimybę. Bet ne priešingai; priežastinio dėsnio pažinimas 
nepriklauso nuo patyrimo, kaip tvirtino Hume'o skepticiz- 
mas, paneigiamas tik čia išdėstytais argumentais. Juk prie- 
žastingumo pažinimo nepriklausomybė nuo bet kokio pa- 
tyrimo, t.y. jo aprioriškumas, gali būti išvestas tik pripažinus 
bet kokio patyrimo priklausomybę nuo jo; o tai savo ruožtu 
galima padaryti tik čia pateiktu ir tik ką išdėstytu metodu 
įrodžius, kad priežastingumo pažinimas apskritai glūdi 
stebinyje, kurio srityje skleidžiasi bet koks patyrimas, vadi- 
nasi, kad jis visiškai apriorinis patyrimo atžvilgiu, jo su- 
ponuojamas kaip sąlyga, bet pats jo nesuponuoja; tačiau 
šito neįmanoma padaryti tuo būdu, kuriuo tai bandė da- 
ryti Kantas ir kurį aš kritikavau traktato Apie pagrindo 
principą $ 23. 


§ 5 
Bet reikia saugotis didelio nesusipratimo, kad (kadangi 
stebinys įtarpintas priežastingumo pažinimo) tarp objekto 
ir subjekto egzistuoja priežasties ir padarinio santykis; prie- 
šingai, toks santykis visada egzistuoja tik tarp tiesioginio 

ir įtarpinto objekto, t.y. visada tik tarp objektų. Kaip tik 
ši klaidinga prielaida lemia neprotingą ginčą dėl išorinio 
pasaulio realumo, ginčą, kuriame susiduria dogmatizmas 
ir skepticizmas, ir pirmasis pasireiškia tai kaip realizmas, 
tai kaip idealizmas. Realizmas objektą supranta kaip priežastį 
ir jos poveikį perkelia į subjektą. Fichte's idealizmas objektą 
laiko subjekto padariniu. Tačiau kadangi - ir tai reikia nuolat 
pabrėžti — tarp subjekto ir objekto nesama santykio pagal 
pagrindo principą, tai neįmanoma įrodyti nei vieno, nei 
kito iš šių dviejų teiginių, ir skepticizmas pergalingai pul- 
dinėjo abu. Kaip priežastingumo dėsnis, kaip sąlyga, yra 
išankstinis stebinio ir patyrimo atžvilgiu, ir todėl jo negalima 
iš jų (kaip manė Hume'as) pažinti, taip objektas ir subjektas, 
kaip pirminė sąlyga, yra išankstinis bet kokio pažinimo 
atžvilgiu, vadinasi, ir pagrindo principo atžvilgiu, nes pas- 
tarasis yra tik bet kokio objekto forma, neišvengiamas jo 
pasireiškimo būdas, o objektas visada jau suponuoja subjektą, 
todėl tarp jų negali būti jokio priežasties ir padarinio santykio. 
Mano traktatas Apie pagrindo principą kaip tik ir turi įrodyti, 
kad šio principo turinys yra esminė bet kokio objekto forma, 
t.y. bendras bet kokios objektyvios būties būdas, kaip kažkas, 
kas būdinga objektui savaime: bet toks būdamas, objektas 
visur suponuoja subjektą kaip savo būtiną koreliatą; vadinasi, 
pastarasis visada lieka už pagrindo principo galiosenos ribų. 
Ginčas dėl išorinio pasaulio realumo nulemtas kaip tik 
šitokios neteisingos pagrindo principo galiosenos perkėlimo 
ir į subjektą; ir dėl šitokio nesusipratimo šis ginčas lieka 
nesuprantamas sau pačiam. Viena vertus, realistinis dog- 
matizmas, vaizdinį laikydamas objekto padariniu, siekia 
atskirti juos abu ~ vaizdinį ir objektą, o tuo tarpu jie abu 
yra viena; be to, jis taria esant nuo vaizdinio visai skirtingą 
priežastį, objektą savaime, nepriklausomą nuo subjekto, o 
tai kažkas visai neįmanoma; juk būtent kaip objektas jis 
jau visada suponuoja subjektą ir todėl visada lieka tik jo 

vaizdinys. Remdamasis ta pačia neteisinga prielaida, skep- 
ticizmas, priešingai šiam požiūriui, teigia, kad vaizdinyje 
visada esama tik padarinio, bet niekada priežasties, vadinasi, 
niekada nepažįstame būties, o visada tik objektų poveikį; 
bet pastarasis galbūt nė kiek nepanašus į pirmąją, 0 ir 
apskritai visai klaidingai pripažįstamas, nes priežastingumo 
principas išvedamas tik iš patyrimo, kurio realumas vėl 
turi būti grindžiamas kaip tik juo. Čia derėtų pamokyti 
abu: pirma, kad objektas ir vaizdinys yra tas pat; antra, 
kad stebimų objektų būtis yra būtent jų veikimas, kad kaip 
tik pastarasis sudaro daikto būtį ir reikalauti objekto būties 
už subjekto vaizdinio ir realaus daikto būties, skirtingos 
nuo jo veikimo, yra beprasmybė ir prieštaravimas; kad todėl 
kokio nors intuityviai suvokto objekto veikimo būdo pa- 
žinimas išsemia patį objektą, nes jis yra objektas, t.y. 
vaizdinys, nes, be to, pažinimui jame nieko nebelieka. Kaip 
tik todėl erdvėje ir laike stebimasis pasaulis, pasireiškiantis 
kaip grynasis priežastingumas, yra visiškai realus; ir jis 
be išlygų yra tai, kas jis rodosi esąs, o jis visiškai ir be 
išlygų rodosi esąs vaizdinys, susaistytas priežastingumo 
dėsnio. Tuo pasireiškia jo empirinė tikrovė. Tačiau, kita 
vertus, bet koks priežastingumas yra tik intelekte ir intelektui; 
tasai visai realus, t.y. veikiantis pasaulis savaime visada 
sąlygotas intelekto ir be jo yra niekas. Tačiau ne tik dėl 
to, bet jau vien todėl, kad apskritai neįmanoma neprieš- 
taringai mąstyti jokio objekto be subjekto, dogmatikui, kuris 
išorinio pasaulio realumą skelbia esant nepriklausomą nuo 
subjekto, mes turime paaiškinti, kad toks realumas absoliučiai 
neįmanomas. Visas objektų pasaulis yra ir lieka vaizdinys 
ir kaip tik todėl visiškai ir visiems laikams sąlygotas subjekto: 
ty. jam būdingas transcendentalinis idealumas. Bet kaip 
tik todėl jis nėra nei apgaulė, nei regimybė: jis pasirodo 
esąs toks, koks jis yra iš tikrųjų: kaip vaizdinys, ir net 
kaip eilė vaizdinių, kurių bendras ryšys yra pagrindo 

principas. Toks būdamas, pasaulis suprantamas sveikam 
protui net savo vidine prasme ir šnekasi su juo visiškai 
suprantama kalba. Tik protui, iškreiptam postringavimų, 
gali šauti į galvą ginčytis dėl jo realumo, ir tai visada 
atsitinka neteisingai taikant pagrindo principą, kuris nors 
ir susieja vieną su kitu visus vaizdinius, kad ir kokiai klasei 
jie priklausytų, tačiau niekada jų nesusieja su subjektu arba 
su kažkuo, kas nebūtų nei subjektas, nei objektas, o būtų 
tik objekto pagrindas; tai nesąmonė, nes tik objektai gali 
būti pagrindu, ir visada tik objektų pagrindu. 

Jeigu išsamiau patyrinėsime šio klausimo apie išorinio 
pasaulio realumą kilmę, pastebėsime, kad, be nurodyto 
neteisingo pagrindo principo taikymo tam, kas yra už jo 
veikimo srities, dar prisideda ypatingas jo formų painiojimas, 
būtent: toji forma, kurią jis turi tik sąvokų arba abstrakčių 
vaizdinių atžvilgiu, perkeliama į juslinius vaizdinius, realius 
objektus, ir reikalaujama pažinimo pagrindo iš tokių objektų, 
kurie gali turėti tik tapsmo pagrindą. Žinoma, abstraktiems 
vaizdiniams, sąvokoms, susietoms į sprendinius, pagrindo 
principas viešpatauja ta prasme, kad kiekvienas iš jų savo 
vertę, savo galioseną, visą savo egzistavimą, šiuo atveju 
vadinamą tiesa, gauna tik sprendinį susiejus su kažkuo, 
kas yra anapus jo, su savo pažinimo pagrindu, prie kurio, 
vadinasi, reikia visada sugrįžti. Priešingai realiems objek- 
tams, jusliniams vaizdiniams, pagrindo principas viešpatauja 
ne kaip pažinimo pagrindo, o kaip tapsmo pagrindo principas, 
kaip priežastingumo principas: kiekvienas iš šių objektų 
jau atidavė savo duoklę tuo, kad jis tapo, t.y. atsirado kaip 
padarinys iš priežasties; vadinasi, pažinimo pagrindo rei- 
kalavimas čia negalioja ir neturi jokios prasmės, o priklauso 
visai kitai objektų klasei. Todėl juslinis pasaulis, kol prie 
jo liekama, stebėtojui nekelia nei nepasitikėjimo, nei abėjonės; 
čia nesama nei klaidos, nei tiesos; jos išstumtos į abstrakcijų, 
į refleksijos sritį. Čia gi pasaulis atsiveria juslėms ir intelektui 

ir su naivia tiesa rodo esąs tas, kas jis yra — juslinis 
vaizdinys, dėsningai išsiskleidžiantis priežastingumo ry- 
šiuose. 

Tiek, kiek klausimą apie išorinio pasaulio realumą mes 
nagrinėjome iki šios vietos, jis visada atsirasdavo iš savęs 
nesupratusio proto klystkelių, ir todėl į šį klausimą buvo 
galima atsakyti tik paaiškinus jo turinį. Ištyrinėjus visą 
pagrindo principo esmę, santykį tarp objekto ir subjekto 
ir tikrąsias juslinio stebėjimo savybes, jis turėjo išnykti 
savaime, nes jame nebeliko jokios prasmės. Tačiau, be 
minėtos, grynai spekuliatyvinės kilmės, jis turi visai kitą, 
grynai empirinį šaltinį, nors ir čia jis vis dar keliamas 
spekuliatyviais tikslais; ir šiuo požiūriu jis turi daug su- 
prantamesnę prasmę, negu anuo. Ši prasmė tokia: mes 
sapnuojame; ar visas mūsų gyvenimas nėra sapnas? Arba 
apibrėžčiau: ar esama patikimo kriterijaus, leidžiančio sapną 
atskirti nuo tikrovės, fantazijas — nuo realių objektų? Nuo- 
roda į mažesnį sapnuojamo vaizdinio gyvumą ir aiškumą, 
palyginti su realiu vaizdiniu, neverta jokio dėmesio, nės 
dar niekas jų realiai nepalygino, o galima buvo lyginti tik 
sapno prisiminimą su dabartine tikrove. Kantas šį klausimą 
sprendžia šitaip: „Vaizdinių rišlumas pagal priežastingumo 
principą skiria gyvenimą nuo sapno”. Bet juk ir sapne visos 
atskirybės taip pat susijusios pagal pagrindo principą visais 
jo pavidalais, ir šis ryšys nutrūksta tik tarp gyvenimo ir 
sapno, ir tarp atskirų sapnų. Todėl Kanto atsakymas galėjo 
skambėti tik taip: ilgas sapnas (gyvenimas) pasižymi nuo- 
latiniu rišlumu pagal pagrindo principą, bet jis nesusijęs 
su trumpais sapnais, nors kiekvienam iš jų būdingas tas 
pats rišlumas: taigi tarp antrųjų ir pirmųjų tas tiltas su- 
griautas, ir pagal tai juos galima atskirti. Tačiau pagal tokį 
kriterijų tyrinėti, ar kas prisisapnavo, ar atsitiko iš tikrųjų, 
būtų labai sunku, o dažnai ir neįmanoma; juk mes visai 
nepajėgiame grandis po grandies apžvelgti priežastinio ryšio 

tarp kiekvieno  išgyvento įvykio ir dabartinės akimirkos, 
tačiau dėl to nesakome, kad toks įvykis prisisapnavo. Todėl 
realiame gyvenime, norint atskirti sapną nuo tikrovės, tokiais 
tyrinėjimais paprastai nesinaudojama. Faktiškai vienintelis 
kriterijus, leidžiantis sapną skirti nuo tikrovės, yra grynai 
empirinis prabudimo faktas, kuris visai aiškiai ir apčiuo- 
piamai nutraukia priežastinį ryšį tarp susapnuotų ir realių 
dalykų. Puikų šio dalyko patvirtinimą randame pastaboje, 
kurią Hobbesas pateikia Leviathane, 2 sk.: sapnus mes ir 
vėliau lengvai laikome tikrove, jei užmigome nejučiom, 
apsirengę, ir ypač jei visos mintys buvo užimtos kokios 
nors užduoties ar ketinimo, kurie sapne mums rūpi taip 
pat kaip ir būdraujant; tokiais atvejais prabudimas paste- 
bimas taip pat menkai kaip ir užmigimas; sapnas susilieja 
su tikrove ir susimaišo su ja. Tada, žinoma, belieka taikyti 
tik kantiškąjį kriterijų; bet jeigu ir po to, kaip dažnai būna, 
negalima visiškai atskleisti priežastinio ryšio su dabartimi 
arba jo nebuvimo, tada visam laikui liks nenustatyta, ar 
koks įvykis prisisapnavo, ar nutiko iš tikrųjų. Šiuo atveju 
mums labai aiškiai atsiskleidžia artima giminystė tarp gy- 
venimo ir sapno: mes galime nesigėdyti ją pripažinti po 
to, kai ją pripažino ir išsakė daugelis didžių protų. Vedos 
ir Puranos visam realaus pasaulio, kurį jos vadina Majos 
skraiste, pažinimui nežino geresnio palyginimo kaip sapnas 
ir vartoja jį dažniausiai. Platonas dažnai sako, kad žmonės 
gyvena tik sapne ir tik filosofas siekia būdrauti. Pindaras 
sako (Pythia 8,135): ox104 6vap ùv%ponroç (umbrae somnium 
homo) [žmogus yra šešėlio sapnas]; o Sofoklis: 


Opo yàp nudę oùöev  GvTac Ao V 
Eišol'. 6oowmep čæuev,. N xovpnv GXLAV. 


(Nos enim, quicumque vivimus, nihil aliud esse 
comperio quam simulacra et levem umbram.) 


[Aš matau, kad visi mes, gyvenantieji, esame ne 
kas kita, kaip lakūs vaiduoklių šešėliai.ļ 


Aiax, 125 

Salia jo garbingiausiai atrodo Shakespeare'as: 


We are such stuff 
As dreams are made of, and our little life 
Is rounded with a sleep. 


[Mes ir patys 
Iš medžiagos, tokios pačios, kaip sapnas, 
Juk sukurti, ir mūs būtis menka 
Sapnais vien atausta'.] 


Tempest, Act 4, Scene 1 


Pagaliau Calderėnas buvo taip giliai perėmęs šį požiūrį, 
kad bandė jį nusakyti savo tam tikru mastu metafizinėje 
dramoje Gyvenimas — sapnas. 

Po daugelio citatų iš poetų tebus ir man leista išreikšti 
mintį palyginimu. Gyvenimas ir sapnai yra tos pačios knygos 
lapai. Rišlus skaitymas reiškia realų gyvenimą. Tačiau kai 
tik kaskart pasibaigia toji skaitymo valanda (diena) ir ateina 
atokvėpio laikas, mes dažnai dar atsipalaidavę vartome 
knygą ir be jokios tvarkos bei ryšio atsiverčiame tai vieną, 
tai kitą puslapį; dažnai jis jau perskaitytas, dažnai dar 
nežinomas, tačiau visada iš tos pačios knygos. Toks atskirai 
skaitomas puslapis neturi ryšio su nuosekliu skaitymu, tačiau 
jis nedaug jam nusileidžia, jei pagalvojame, kad ir nuoseklaus 
skaitymo visuma irgi prasideda ir pasibaigia netikėtai, todėl 
ir ją galima laikyti tik didesniu atskiru puslapiu. 

Taigi, nors atskiri sapnai nuo realaus gyvenimo skiriasi 
tuo, kad jie nepatenka į jame nuolat išsiskleidžiančią rišlią 
patirtį, ir šį skirtumą parodo prabudimas, tačiau kaip tik 
pats rišlus patyrimas priklauso realiam gyvenimui kaip jo 
forma, ir sapnas savo ruožtu priešpriešina jai tam tikrą 
vidinį rišlumą. Jeigu pažvelgtume iš požiūrio taško, esančio 
už vieno ir kito, tada jų esmeje neberastume jokio apibrėžto 

skirtumo, ir reikėtų kartu su poetais pripažinti, kad gy- 
venimas yra ilgas sapnas. 

Jeigu nuo šio visai savarankiško empirinio šaltinio, iš 
kurio iškyla klausimas apie išorinio pasaulio realumą, su- 
grįšime prie jo spekuliatyvinių ištakų, tai, nors ir nustatėme, 
kad pirmiausia jas lemia neteisingas pagrindo principo 
taikymas, būtent — subjekto bei objekto santykiui, o be to, 
jo formų painiojimas, kai pažinimo pagrindo principas 
perkeliamas į tą sritį, kur galioja tapsmo pagrindo principas, — 
tačiau vis dėlto šis klausimas vargu ar būtų galėjęs taip 
rūpėti filosofams, jeigu jame neglūdėtų koks nors tikras 
turinys ir jeigu jo esmėje nebūtų kokios nors teisingos minties 
ir prasmės, kaip jo tikrojo šaltinio, apie kurį reikia manyti, 
kad, vos tik patekęs į refleksijos sritį ir pradėjęs ieškoti 
savo išraiškos, jis įgijo iškreiptas formas ir virto savęs 
nesuprantančiais klausimais. Mano galva, taip yra iš tikrųjų; 
ir kaip tos vidinės klausimo prasmės, kuri nebuvo surasta, 
gryną išraišką aš siūlau tokią: kas yra šis stebimasis pasaulis 
be to, kad jis yra mano vaizdinys? Ar jis, mano suvokiamas 
vienpusiškai, kaip vien tik vaizdinys, yra toks pat kaip 
ir mano kūnas, kurį aš suvokiu dvejopai: viena vertus, - 
vaizdinys, kita vertus, - valia? Šio klausimo išsamesnis 
paaiškinimas ir patvirtinimas sudarys antrosios knygos tu- 
rinj, o išvados iš jo užima likusią šio veikalo dalį. 


§ 6 

Tuo tarpu dabar, šioje pirmojoje knygoje, mes viską 
nagrinėjame tik kaip vaizdinį, kaip objektą subjektui; ir 
panašiai kaip į visus kitus realius objektus, ir į savo kūną, 
iš kurio kyla kiekvienas būdingas pasaulio stebėjimas, mes 
žvelgiame tik iš pažįstamumo pusės; todėl jis mums irgi 
yra tik vaizdinys. Tiesa, kiekvieno Žmogaus sąmonė, kuri 
jau priešinosi tam, kad kiti objektai būtų aiškinami tik kaip 

vaizdiniai, dar labiau priešinasi dabar, kai savo paties kūną 
reikia pripažinti esant tik vaizdinių; taip yra todėl, kad 
kiekvienam Žmogui daiktas savaime, kiek jis reiškiasi kaip 
jo paties kūnas, yra pažįstamas betarpiškai, o kiek jis 
objektyvuojasi kituose stebėjimo objektuose, yra pažįstamas 
lik netiesiogiai. Tačiau mūsų tyrinėjimo eiga šią abstrakciją, 
Šį vienpusišką nagrinėjimo būdą, šį prievartinį atskyrimą 
to, kas iš esmės vieninga, daro būtiną; todėl tuo tarpu 
tokį pasipriešinimą reikia nuslopinti ir nuraminti lūkesčiu, 
kad tolesni svarstymai dabartinių svarstymų vienpusišku- 
mą papildys ir atves prie pilnatviško pasaulio esmės pa- 
žinimo. 

Taigi kūnas mums čia yra tiesioginis objektas, t.y. toks 
vaizdinys, kuris subjektui yra pažinimo išeities taškas, nes 
jis pats su savo betarpiškai pažiniais pokyčiais yra išankstinis 
priežastingumo principo taikymo atžvilgiu ir todėl teikia 
ja as duomenis Kaip parodyta, ie G a o 


tik EA aie yra. ne kas kita, kaip jų. Ss 
Koreliatas} „Bet intelektas niekada negalėtų būti pritaikomas, 
jeigu nebūtų kažko kito, kuo jis remiasi. Tas kitas yra gryna 
juslinė pagava, tas betarpiškas kūno pokyčių suvokimas, 
kurio dėka kūnas yra tiesioginis objektas. Todėl stebimojo 
pasaulio pažinimo galimybei reikalingos dvi sąlygos: pirmoji, 
išreikšta objektyviai, būtų kūnų sugebėjimas veikti vienas kitą, 
sukelti vienas kitame pokyčius; be šios visuotinės visų kūnų 
savybės nebūtų įmanomas joks stebėjimas, = nepadėtų nė 
jautrumas, kuriuo pasižymi gyvuliniai kūnai; jeigu šią pir- 
minę sąlygą išreikšime subjektyviai, tada galėsime pasakyti: 
stebėjimą daro galimą pirmiausia intelektas, nes tik iš jo 
iškyla ir tik jam galioja priežastingumo dėsnis, padarinio 
ir priežasties galimybė, ir tik jam ir per jį egzistuoja stebimasis 
pasaulis. Tačiau antroji sąlyga yra gyvulinių kūnų jautrumas, 
arba tam tikrų kūnų savybė būti tiesioginiais objektais 

subjektui. Paprasti pokyčiai, kuriuos patiria juslių organai 
dėl jų specifinio prisitaikymo prie išorinių poveikių, jau 
beveik gali būti pavadinti vaizdiniais, nes tokie poveikiai 
nesukelia nei skausmo, nei pasitenkinimo, t.y. neturi jokios 
tiesioginės reikšmės valiai ir vis dėlto suvokiami, taigi 
egzistuoja tik pažinimui; todėl aš ir sakau, kad kūnas pažinus 
betarpiškai, yra tiesioginis objektas. Tačiau sąvokos „objektas“ 
čia negalima imti jos tikrąja prasme, kadangi per šitą 
betarpišką kūno pažinimą, kuris yra išankstinis intelekto 
taikymo atžvilgiu ir yra tik juslinė pagava, kūnas dar 
nepasirodo kaip objektas, o pasirodo tik jį veikiantys kūnai, 
nes bet koks pažinimas įmanomas tik per intelektą ir 
intelektui, vadinasi, ne iki, o po jo pritaikymo. Todėl kaip 
tikrasis objektas, t.y. kaip erdvėje stebimas vaizdinys, kūnas, 
panašiai kaip kiti objektai, pažįstamas tik netiesiogiai, prie- 
žastingumo dėsnį taikant vienos kūno dalies poveikiui kitai, 
pavyzdžiui, kai akis mato kūną, ranka jį lyti. Vadinasi, 
vien tik bendras jutimas mūsų nesupažindina su mūsiškio 
kūno forma. Tik per pažinimą, tik vaizdinyje, t.y. tik 
smegenyse, mums pirmąkart pasireiškia mūsų pačių kūnas 
kaip tįsus, išskaidytas, organiškas; aklasis iš prigimties šį 
vaizdinį įgyja tik palaipsniui, per duomenis, kuriuos jam 
pateikia lytėjimas; berankis aklasis niekada neįstengtų su- 
vokti savo kūno formos arba, geriausiu atveju, palaipsniui 
spręstų apie ją ir ją konstruotų, veikiamas kitų kūnų. Štai 
su tokia išlyga reikia suprasti tai, kad kūną mes vadiname 
tiesioginiu objektu. 

(Beje, atsižvelgiant į tai, kas pasakyta, visi gyvuliniai kūnai 
yra tiesioginiai objektai, t.y. tarnauja kaip pasaulio stebėjimo 
išeities taškai viską pažįstančiam ir todėl niekada nepažiniam 
subjektui. Todėl pažinimas, kartu su jo nulemtu judėjimu 
pagal motyvus, yra tikroji gyvuliškumo esmė, kaip kad ju- 
dėjimas pagal dirgiklius sudaro augalų esmę; o neorganiniai 

tunai neturi kitokio judėjimo, išskyrus tą, kurį sukelia realios 
prwžastys siauriausia šio žodžio prasme. Visa tai aš išsamiau 
pauiškinau traktate Apie pagrindo principą, 2 leid., $ 20, 
l tikoje, pirmajame traktate, 3 ir Apie regėjimą ir spalvas, § 1 -— 
tai aš ir nurodau. 

Iš to, kas pasakyta, aišku, kad visi gyvūnai, net patys 
„etobuliausi, Er E juk jie visi, Ra S a 
a» pažinimas, kaip motyvas, nulemia jų judesius. Visų 
„vvūnų ir visų žmonių intelektas yra tas pats, visur turi 
„1siškai tą pačią paprastą formą - priežastingumo pažinimą, 
perėjimą nuo padarinio prie priežasties ir nuo priežasties 
prie padarinio, ir daugiau nieko. Tačiau jo aštrumo laipsniai 
i jo pažintinės srities ribos labai skirtingos, įvairios ir 
mlėstytos daugelyje pakopų, pradedant žemiausia, kur 
pažįstamas tik priežastinis santykis tarp tiesioginio ir ne- 
nesioginio objekto, t.y. kur intelekto pakanka tik tam, kad 
nuo kūno patirto poveikio galima būtų pereiti prie jo 
priežasties ir stebėti ją kaip objektą erdvėje, ir baigiant 
aukščiausiais priežastinio ryšio tarp netiesioginių objektų 
pažinimo laipsniais: toks pažinimas įsismelkia į pačius 
sudėtingiausius priežasčių ir padarinių gamtoje derinius. 
Bet ir šitoks pažinimas dar vis priklauso intelektui, o ne 
protui, kurio abstrakčios sąvokos gali padėti suvokti, įtvirtinti 
ır susieti tai, kas betarpiškai pagauta intelekto, tačiau niekada 
negali sukurti paties supratimo. Kiekviena gamtos jėga ir 
kiekvienas gamtos dėsnis, kiekvienas atvejis, per kurį jie 
pasireiškia, iš pradžių turi būti betarpiškai pažinti intelekto, 
suvokti intuityviai ir tik po to in abstracto, protui, gali 
witi į reflektyvinę sąmonę.. Intuityvi, tiesioginė intelektinė 
pagava buvo Roberto Hookeso atliktas traukos dėsnio 
atradimas ir tokios daugybės didingų reiškinių aiškinimas 
siuo vienu. dėsniu (tai vėliau patvirtino Newtono apskai- 
čiavimai); tas pats buvo ir Lavoisier deguonies ir jo svarbaus 

vaidmens gamtoje atradimas; tas pats buvo ir Goethe's fizinių 
spalvų kilmės atskleidimas. Visi šitie atradimai yra ne kas 
kita, kaip teisingas tiesioginis perėjimas nuo padarinio prie 
priežasties, iš kurio tuojau pat kyla gamtos jėgos, pasi- 
reiškiančios per visas tos pačios rūšies priežastis, tapatumo 
pažinimas. Ir visa toji įžvalga yra tik laipsniu besiskiriantis 
"pasireiškimas tos pačios vienintelės intelekto funkcijos, kurios 
dėka ir gyvūnas stebi priežastį, veikiančią jo kūną, kaip 
objektą erdvėje.; Todėl ir visi tie didieji atradimai, panašiai 
kaip stebėjimas ir kiekvienas intelekto pasireiškimas, irgi 
yra betarpiška įžvalga ir, kaip tokia, yra akimirkos kūrinys, 
appergu, intuicija, © ne ilgos abstrakčių išprotavimų gran- 
dinės padarinys; išprotavimai tarnauja tik tam, kad betar- 
pišką intelektinį pažinimą galima būtų užfiksuoti abstrak- 
čiomis sąvokomis, t.y. padaryti jį aiškesnį, t.y. susikurti 
galimybę jį aiškinti ir padėti suprasti kitiems. 

Intelekto aštrumas suvokiant priežastinius santykius tarp 
netiesiogiai pažinių objektų pritaikomas ne tik gamtotyroje 
(kuri už visus savo didžiuosius atradimus dėkinga jam), 
bet ir praktiniame gyvenime, kur jis vadinamas protingumų; 
tuo tarpu pirmuoju atveju jį geriau tiktų vadinti įžvalgumu, 
minties skvarbumu. Tikslia žodžio prasme protingumas žymi 
tik valiai tarnaujantį intelektą. Tačiau tarp šių sąvokų 
negalima nubrėžti griežtų ribų, nes jos žymi tą pačią funkciją 
to paties intelekto, jau veikiančio kiekviename gyvūne, 
stebinčiame objektus erdvėje. Aukščiausiai išvystyta, ši funk- 
cija arba teisingai pagal esamą padarinį suranda gamtos 
reiškiniuose nežinomą priežastį ir šitaip duoda medžiagą 
protui nustatyti visuotines taisykles, kaip gamtos dėsnius; 
arba, Žinomas priežastis pritaikydama tikslingiems veiks- 
niams, išranda sudėtingas sumanumo reikalaujančias ma- 
šinas; arba, nukreipta į motyvaciją, permato subtilias intrigas 
ir machinacijas ir jas sugriauna, arba tiksliai paskirsto žmones 

pagal juos valdančius motyvus ir po to savo nuožiūra kaip 
mašinas juos pradeda judinti svertais ir smagračiais, ir kreipia 
juos jų tikslų link. 

Tikrąja to žodžio prasme intelekto stoka vadinama kvailumu 
ir tai yra būtent bukumas taikant priežastingumo. dėsnį, ne- 
sugebėjimas betarpiškai suvokti ryšio tarp priežasties ir 
padarinio, motyvo ir poelgior-Kvailys nemato natūralių 
reiškinių ryšio nei ten, kur jie veikia patys, nei ten, kur 
jais sąmoningai naudojamasi, t.y. mašinose; todėl jis mielai 
tiki kerais ir stebuklais. Kvailys nepastebi, kad atskiri 
asmenys, regimai nepriklausomi vienas nuo kito, iš tikrųjų 
elgiasi pagal išankstinį susitarimą; todėl jį lengva mistifikuoti 
ir intriguoti — jis nepastebi paslėptų motyvų patarimuose, 
kuriuos jam duoda žmonės, sprendimuose, kuriuos jie išsako, 
ir t.t. Bet jam visada trūksta vieno dalyko: aštrumo, greitumo, 
lengvumo taikant priežastinį dėsnį, t.y. intelekto galios. 
Didžiausias ir nagrinėjama prasme labiausiai pamokantis 
kvailumo pavyzdys, kokį man yra tekę kada nors matyti, 
buvo silpnaprotis vienuolikametis berniukas beprotnamyje; 
jis turėjo protą, nes kalbėjo ir suprato, tačiau pagal intelektą 
buvo atsilikęs labiau už daugelį gyvulių. Kai tik aš ateidavau, 
jis Žiūrinėdavo ant mano kaklo kabantį akinių stiklą, kuriame 
atsispindėjo kambario langai ir už jų augančių medžių 
viršūnės; tai kiekvienąsyk jį labai stebino ir džiugino, ir 
jo nuostaba nemažėjo, nes jis nesuprato tos visai tiesioginės 
atspindžio priežasties 

Jau žmonių intelekto aštrumo laipsnis būna labai ne- 
vienodas, o jo skirtumai tarp įvairių gyvūnų rūšių dar 
intelekto pakanka a tiek, kiek jo reikia pereiti nuo padarinio 
tiesioginiame objekte prie tarpininko kaip priežasties; ty. 
prie stebėjimo, prie objekto suvokimo; nes kaip tik pastarasis 
ir daro juos gyvūnais, duodamas jiems galimybę judėti pagal _ 

motyvus ir šitaip ieškoti maisto ar bent jau griebti jį. Tuo 
tarpu augalai juda tik dirginami ir privalo arba laukti 
tiesioginio dirginimo poveikio, arba nunykti, nes ieškoti 
dirgiklio ar jį pasigauti jie nesugeba. Tobuliausiuose gy- 
vūnuose mus stebina jų didelis išradingumas, būdingas 
šuniui, drambliui, beždžionei ar lapei, kurios išradingumą 
taip meistriškai aprašė Buffonas. Pagal šiuos protingiausius 
gyvūnus mes galime pakankamai tiksliai išmatuoti, kiek 
pajėgus intelektas be proto, t.y. be abstraktaus pažinimo 
sąvokomis pagalbos; iš pačių savęs šito taip gerai mes 
negalime nustatyti, nes mumyse intelektas ir protas nuolat 
vienas kitą paremia. Štai kodėl gyvūnų intelekto pasireiš- 
kimai dažnai pranoksta arba nuvilia mūsų lūkesčius. Viena 
vertus, mus stulbina išradingumas to dramblio, kuris, nors 
keliaudamas per Europą jau buvo perėjęs daugelį tiltų, kartą 
nesiryžo žengti ant tilto, kuris jam pasirodė per silpnas, 
kad išlaikytų jo svorį, nors ir matė, kad per tą tiltą, kaip 
ir įprasta, ėjo Žmonių ir arklių vora. Kita vertus, mus stebina, 
kad protingi orangutangai nepakursto juos šildančio laužo, 
įmesdami pagalių: šis atvejis parodo, kad čia jau reikalingas 
toks sumanumas, kuris nebeįmanomas be abstrakčių sąvokų. 
Priežasties ir padarinio pažinimas, kaip bendra intelekto 
forma, gyvūnams būdinga netgi a priori; tai visiškai aišku 
vien iš to, kad ji jiems, kaip ir mums, yra bet kokio išorinio 
pasaulio pažinimo per stebėjimą išankstinė sąlyga. Jei dar 
reikia specialaus įrodymo, pakanka pasižiūrėti, kaip, 
pavyzdžiui, visai mažas šunytis, net labai norėdamas, ne- 
siryžta nušokti nuo stalo, nes jis numato savo kūno svorio 
poveikį, nors anksčiau ir nėra turėjęs atitinkamo patyrimo. 
Tačiau spręsdami apie gyvūnų intelektą, turime vengti 
priskirti jam tai, kuo pasireiškia instinktas, tiek nuo intelekto, 
tiek nuo proto visiškai skirtinga savybė, kuri visgi labai 
panaši į vieningą jų veikimą. Tačiau šio klausimo čia 

nenagrinėsime, o imsimės jo, antrojoje knygoje tyrinėdami 
harmoniją arba vadinamąją gamtos teleologiją; jam skirtas 
visas 27 papildymų skyrius. 

Intelekto stoką pavadinome kvailumu; vėliau pama- 
tysime, kad proto taikymo praktikoje stoka yra kvailystė; 
sprendimo sugebėjimo stoka — naivumas; pagaliau dalinė 
arba visiška atminties stoka — pamišimas. Bet apie viską 
savo vietoje. 

Tai, kas teisingai pažinta proto, yra tiesa, t.y. abstraktus 
sprendinys, turintis pakankamą „pagrindą (traktatas Apie 
pagrindo principą, $ 29 ir toliau); tai, kas teisingai pažinta 
intelekto, yra tikrovė, t.y. teisingas perėjimas nuo padarinio 
tiesioginiame objekte prie jo priežasties. Tiesos priešingybė 
yra klaida, kaip proto apgaulė; tikrovės priešingybė yra 
regimybė, kaip intelekto apgaulė. Išsamesnį visų tų dalykų 
aptarimą galima rasti mano traktato Apie regėjimą ir spalvas 
pirmajame skyriuje. 

Regimybė atsiranda tada, kai tą patį padarinį gali sukelti 
dvi visiškai skirtingos priežastys, iš kurių viena veikia labai 
dažnai, o kita — retai; intelektas, neturėdamas duomenų 
atskirti, kuri iš dviejų priežasčių čia veikia, nes padarinys 
visai vienodas, visada pasirenka įprastinę priežastį, o kadangi 
jo veikla ne reflektyvinė ir diskursyvinė, o tiesioginė ir 
betarpiška, toji tariama priežastis pasirodo mums kaip 
stebimasis objektas, kuris ir yra regimybė. Tai, kaip tokiu 
būdu atsiranda dvigubas regėjimas ir dvigubas lytėjimas, 
jeigu juslių organai yra nenormalioje padėtyje, aš paaiškinau 
nurodytoje vietoje ir tuo pačiu pateikiau nepaneigiamą 
įrodymą, kad stebėjimas egzistuoja tik per intelektą ir 
intelektui. Kiti tokios intelektinės apgaulės arba regimybės 
pavyzdžiai — panardinta į vandenį lazda, kuri atrodo 
perlaužta; vaizdai sferiniuose veidrodžiuose, esant išgaubtam 
paviršiui pasirodantys šiek tiek už jo, o esant įgaubtam 

paviršiui — gerokai arčiau jo. Šiam reiškiniui priskirtinas 
mėnulis, tariamai didesnis virš horizonto, nei zenite: tai 
ne optinis reiškinys, nes, kaip parodo mikrometras, akis 
pagauna mėnulį zenite net šiek tiek didesniu regėjimo 
kampu, negu horizonte, tačiau intelektas, kuris mėnulio ir 
žvaigždžių šviesos susilpnėjimo horizonte priežastimi laiko 
didesnį jų nuotolį, kaip ir žemiškus objektus jį matuodamas 
atmosferine perspektyva, mėnulį horizonte dėl šios prie- 
žasties laiko daug didesniu negu zenite, ir net dangaus 
skliautą virš horizonto — labiau išsiplėtusiu, t.y. suplotu. 
Tas pats neteisingas vertinimas pagal atmosferinę perspek- 
tyvą verčia mus labai aukštus kalnus, kurių viršūnės įsi- 
rėžusios į gryną permatomą orą, laikyti esančius arčiau, 
nci iš tikrųjų, jų aukščio sąskaita; toks Monblanas, jeigu 
žvelgiama į jį iš Salenche. 

Ir visi tie apgaulingi vaiduokliai stovi prieš mus mūsų 
betarpiškame stebėjime, kurio negalima pašalinti jokiu proto 
samprotavimu. Pastarasis gali apsaugoti tik nuo klaidos, 
ty. nuo nepakankamai pagrįsto sprendimo, jam prieš- 
priešindamas kitą, teisingą: pavyzdžiui, protas gali in abst- 
racto pripažinti, kad mėnulio ar žvaigždžių šviesos susil- 
pnėjimo priežastis horizonte yra didesnis oro tankis, o ne 
didesnis nuotolis; tačiau visais minėtais atvejais regimybė 
išlieka, priešingai bet kokiam abstrakčiam pažinimui, nes 
intelektas visiškai ir ryškiai atskirtas nuo proto, kaip nuo 
pažintinio sugebėjimo, būdingo tik žmogui; ir net pačiame 
žmoguje intelektas savaime yra neprotingas. Protas visada 
gali tik žinoti; o intelektui, nepriklausančiam nuo proto įtakos, 
lemta tik stebėti. 


$ 7 
Prie to, kas apžvelgta, reikia dar pridurti štai ką. Iki 
šiol išeities tašku mes laikėme ne objektą ir ne subjektą;- 
o vaizdinį, kuris jau apima ir suponuoja juos abu, nes | 

suskilimas į objektą ir subjektą yra jo pirmoji, bendriausioji 

ir esmingiausioji forma. Todėl mes ją apžvelgėme pačią 
savaime ir visų pirma, o po to (nors dėl pagrindinių dalykų / “* 
nurodėme įvadinį traktatą) nagrinėjome kitas, jai pavaldžias — 
formas - laiką, erdvę ir priežastingumą, kurie būdingi tik 
objektui; tačiau kadangi tos formos esmingos jam pačiam 
savaime, o objektas savo ruožtu esmingas subjektui pačiam 
savaime, jos gali būti išvestos ir iš subjekto, t.y. pažintos 

a priori, ir šiuo požiūriu į jas galima žiūrėti kaip į bendrą 
anųdviejų ribą. Bet visoms joms galima pritaikyti bendrą 
išraišką — pagrindo principą, kaip aš išsamiai parodžiau 
įvadiniame traktate. 

Toks metodas mūsų nagrinėjimo būdą visiškai skiria nuo 
visų iki šiol buvusių filosofijų, kurios visos išeities tašku 
imdavo arba objektą, arba subjektą ir šitaip vieną stengėsi 
aiškinti iš kito, be to, pasiremdamos pagrindo principu; 
o mes, priešingai, išlaisviname nuo jo viešpatavimo santykį 
tarp objekto ir subjekto, tam viešpatavimui atiduodami tik 
objektą. Būtų galima manyti, kad minėtos alternatyvos 
pavyko išvengti mūsų dienomis atsiradusiai ir išgarsėjusiai 
tapatybės filosofijai, nes savo išeities tašku ji laiko ne objektą 
ir ne subjektą, o kažką trečia — proto žiūra pažinų absoliutą, 
kuris nėra nei objektas, nei subjektas, o yra kažkas neutralaus 
abiejų atžvilgiu. Nors aš, visiškai neturėdamas proto žiūros 
sugebėjimo, nedrįstu samprotauti apie tą garbųjį neutralumą 
ir absoliutą, vis dėlto, remdamasis ir mums, profanams, 
prieinamais proto intuityvistų protokolais, turiu pasakyti, 
kad ir toji filosofija negali išvengti minėtosios dviejų klaidų 
priešingybės. Kadangi, nors joje subjekto ir objekto tapatybė 
sineriant į ją, ji neišvengia abiejų priešingų klaidų; atvirkščiai, 
veikiau ji tik suvienija jas abi, nes pati suskyla į dvi 
disciplinas, būtent į transcendentalinį idealizmą, koks yra 
Fichte's mokymas apie Aš, pagal pagrindo dėsnį objektą 

išvedantis arba išaudžiantis iš subjekto ir, antra, į natūr- 
filosofiją, kuri panašiai iš objekto palaipsniui leidžia atsirasti 
subjektui, taikydama metodą, vadinamą konstravimu, apie 
kurį aš nedaug nutuokiu, tačiau man aišku, kad jis yra 
tam tikras procesas pagal pagrindo principą įvairiais jo 
pavidalais. Gilios išminties, glūdinčios tame konstravime, 
aš iš anksto atsisakau, nes man, visiškai neturinčiam proto 
žiūros, visi ja paremti mokymai negali nebūti knyga su 
septyniais antspaudais. Ir šiuo atveju yra taip, kad - keista 
pasakyti — tokios giliamintiškos teorijos man sukelia įspūdį, 
tarsi aš girdėčiau tik baisingą ir be galo nuobodų tuščia- 
žodžiavimą. 

Nors sistemoms, išeities tašku imančioms objektą, visas 
stebimasis pasaulis ir jo tvarka visada kelia problemą, tačiau 
objektas, kurį jos ima kaip išeities tašką, ne visada yra 
tas pasaulis ar jo pamatinis elementas — materija. Šias sistemas 
veikiau galima skirstyti pagal keturias galimų objektų klases, 
nustatytas mano įvadiniame traktate. Štai galima tarti, kad 
pirmoji iš tų klasių, arba realus pasaulis, tapo išeities tašku 
Taliui ir joniečiams, Demokritui, Epikūrui, Giordano Bruno 
ir prancūzų materialistams. Antrąją klasę, arba abstrakčią 
sąvoką, išeities tašku laikė Spinoza (būtent - grynai abst- 
rakčią ir tik savo apibrėžime egzistuojančią substancijos 
sąvoką), o anksčiau — elėjiečiai. Trečiąja klase, t.y. laiku, 
vadinasi, skaičiais, rėmėsi pitagoriečiai ir kinų filosofija, 
išdėstyta I ching [Permainų knygoje]. Pagaliau ketvirtoji klasė, 
t.y. valios aktas, motyvuotas pažinimo, tapo išeities tašku 
scholastams, mokiusiems apie kūrimą iš nieko, atliekamą 
antpasaulinės, asmeninės būtybės valios aktu. 

Nuosekliausiai ir giliausiai galima įgyvendinti objektyvųjį 
metodą, jeigu jis reiškiasi kaip grynas materializmas. Jis 
taria, kad materija, o kartu su ja laikas ir erdvė, egzistuoja 
absoliučiai ir peržengia santykį su subjektu, kuriame, beje, 
visa tai tik ir egzistuoja. Toliau savo kelrode žvaigžde jis 

pasirenka priežastingumo dėsnį, jį laikydamas savaiminė 
daiktų tvarka, veritas aeterna, šitaip peržengdamas intelektą, 
kuriame ir kuriam ir egzistuoja priežastingumas. Po to jis 
bando surasti pirminę, paprasčiausią materijos būseną ir 
išvesti iš jos visas kitas, nuo grynojo mechanizmo kildamas 
prie chemizmo, poliarumo, augalijos ir gyvūnijos. Ir jeigu 
tai pavyktų padaryti, tai paskutinė grandinės grandis būtų 
gyvulinis jautrumas, pažinimas, kuris, vadinasi, būtų tik 
paprasta materijos modifikacija, jos būsena, sukelta prie- 
žastingumo. Ir jeigu mes eitume įkandin materializmo su 
stebimaisiais vaizdiniais, tai kartu su juo pasiekę jo viršūnę, 
patirtume staigų olimpinio juoko priepuolį, nes, tarsi prabudę 
iš miego, staiga pastebėtume, kad jo paskutinis, taip sunkiai 
pasiektas rezultatas - pažinimas ~ kaip būtina sąlyga buvo 
suponuotas jau pirmajame išeities taške, grynojoje materijoje, 
ir nors mes kartu su juo įsivaizdavome, kad mąstome 
materiją, iš tikrųjų turėjome galvoje ne ką kita, kaip materiją 
įsivaizduojantį subjektą, ją matančią akį, ją lytinčią ranką, 
ją pažįstantį intelektą. Šitaip nelauktai atsiskleistų milžiniškas 
petitio principii [įrodymo pagrindo išgvelbimas|, nes pas- 
kutinė grandis staiga pasirodytų esanti tas atramos taškas, 
ant kurio kabojo jau pirmoji, ir grandinė virstų ratilu, o 
materialistas taptų panašus į baroną Miunhauzeną, kuris, 
plaukiodamas ant arklio vandenyje, suspaudžia kojomis savo 
arklį ir ištraukia save iš vandens už savosios styrančios 
kaselės. Todėl pamatinis materializmo absurdas pasireiškia 
tuo, kad jis, išeities tašku laikydamas objektyvumą, tą patį 
objektyvumą laiko lemiamu aiškinamuoju principu, ar tai 
būtų materija in abstracto, t.y. tik mąstoma materija, ar 
materija, jau įgijusi formą, empirinį pavidalą, t.y. medžiaga, 
pavyzdžiui, cheminiai elementai ir jų paprasčiausi junginiai. 
Visa tai jis priima kaip kažką, kas egzistuoja savaime ir 
absoliučiai, ir iš to išveda tiek organinę gamtą, tiek pagaliau 
pažįstantį subjektą ir šitaip juos visiškai paaiškina. O iš 

tikrųjų visa, kas objektyvu, jau savaime įvairiai sąlygota 
pažįstančiojo subjekto su jo pažintinėmis formomis ir jį jau 
suponuoja, ir todėl visiškai išnyksta, pašalinus subjektą. Taigi 
' materializmas yra bandymas betarpišką duotį paaiškinti iš 
netiesioginės duoties. Visa, kas objektyvu, tįsu, veiklu, 
žodžiu, materialu, ir ką materializmas laiko tokiu solidžiu 
savo teorijos pamatu, kad nuoroda į jį (ypač jei jo esmė 
galų gale redukuojama į stūmį ir atostūmį) jau laikoma 
savaime pakankamu dalyku; visa tai, sakau aš, yra aukš- 
čiausiu mastu duota tik netiesiogiai ir sąlygiškai ir todėl 
egzistuoja tik reliatyviai. Juk visa tai yra perėję per smegenų 
mašincriją ir fabrikavimą ir todėl jau įėję į jo formas - 
laiką, erdvę, priežastingumą, per kuriuos tik ir pasirodo 
kaip tįsumas erdvėje ir veikimas laike. Iš tokios duoties 
materializmas siekia paaiškinti net betarpišką duotį, vaizdinį 
(kuriame visa tai yra), o galiausiai net valią. O iš tikrųjų — 
atvirkščiai, kaip tik iš valios reikia aiškinti visas tas pamatinės 
jėgas, kurios pasireiškia per priežastingumo grandinę, o 
todėl- dėsningai. Vadinasi, teiginį, kad pažinimas yra 
materijos modifikacija, galima tiek pat teisėtai atremti visai 
priešingu, - kad bet kokia materija yra tik subjekto pažinimo 
modifikacija, kaip jo vaizdinys. Nepaisant to, iš esmės bet 
kokios gamtotyros tikslas ir idealas — iki galo įgyvendintas 
materializmas. Tai, kad pastarąjį čia mes pripažįstame esant 
visai neįmanomą, patvirtina kita tiesa, kuri išaiškės toliau: 
ji skelbia, kad joks tikras mokslas, t.y. sisteminis pažinimas, 
grindžiamas pagrindo principu, niekada negali pasiekti 
galutinio tikslo ir negali duoti visai patenkinamo paaiš- 
kinimo, nes jis niekada neįsismelkia į vidinę pasaulio esmę, 
niekada neišeina už vaizdinio ribų, o priešingai, supažindina 
tik su vieno vaizdinio santykiu su kitu. 

Kiekvieno mokslo išeities taškas visada yra dvi pagrin- 
dinės duotys. Viena jų - visuomet pagrindo principas kokiu 
nors pavidalu, kaip organonas; kita — jo specialus objektas, 


76 


PASAULIS KAIP VAIZDINYS 


kaip problema. Štai geometrijos problema yra erdvė, o būties 
pagrindas — organonas; aritmetikos problema — laikas, o 
buties pagrindas joje — organonas; logikos problema - sąvokų 
pačių savaime ryšiai, o pažinimo pagrindas — organonas; 
istorijos problema - didieji ir masiniai žmonių nuveikti 
darbai, motyvacijos dėsnis - organonas; pagaliau gamtotyros 
problema yra materija, o priežastingumo dėsnis — jos or- 
ganonas, ir todėl jos tikslas — laikantis priežastingumo 
grandinės visas galimas materijos būsenas redukuoti viena 
, kitą ir galiausiai į vieną būseną, o po to vėl išvesti jas 
vieną iš kitos ir galiausiai iš vienos būsenos. Todėl gam- 
totyroje stovi priešpriešiais dvi kraštutinės būsenos: toji 
materijos būsena, kur ji mažiausiai, ir toji būsena, kur ji 
labiausiai yra tiesioginis subjekto objektas, t.y. pati negy- 
viausia ir grubiausia materija, pirminė medžiaga ir, prie- 
Šingai, žmogaus organizmas. Pirmosios gamtotyra ieško kaip 
chemija, antrosios — kaip fiziologija. Tačiau iki dabar ne- 
pasiektas nė vienas iš šių kraštutinumų, ir kažkas pažinta 
tik tarp jųdviejų. O ir perspektyvos yra gan beviltiškos. 
Remdamiesi prielaida, kad kokybinis materijos dalumas, 
skirtingai nuo kiekybinio, nėra begalinis, chemikai stengiasi 
vis labiau mažinti jos elementų skaičių (dabar jų yra apie 
60). O jeigu jie prieitų iki dviejų elementų, siektų juos 
redukuoti į vieną. Juk homogeniškumo dėsnis veda prie 
hipotezės apie pradinę cheminę materijos būseną, būdingą 
jai pačiai savaime ir pirminę, palyginti su visomis kitomis 
būsenomis, kurios nebūdingos materijai pačiai savaime ir 
yra tik jos atsitiktinės formos ir kokybės. Kita vertus, 
neįmanoma suprasti, kaip šita būsena galėjo patirti kokį 
nors cheminį pakitimą, kai dar nebuvo antrosios būsenos, 
galinčios veikti pirmąją. Šitaip cheminiam aiškinimui iškyla 
tas pats sunkumas, su kuriuo mechaninio aiškinimo srityje 
susidūrė Epikūras, bandęs paaiškinti, kokiu būdu vienas 
atomas pirmąkart nukrypo nuo pirmapradės savo judėjimo 

krypties. Šitą pati iš savęs atsirandantį, neišvengiamą ir 
neišsprendžiamą prieštaravimą galima suvokti tiesiog kaip 
cheminę antinomiją: kaip mes ją randame čia, pirmajame 
iš dviejų ieškomų gamtotyros kraštutinumų, taip surasime 
jo atitikmenį ir antrajame. Pasiekti šį antrąjį gamtotyros 
kraštutinumą taip pat maža vilties, nes tampa vis aiškiau, 
jog cheminės realybės niekada nebus įmanoma redukuoti 
į mechaninę, o organinės — į cheminę ar elektrinę. O tie, 
kurie mūsų dienomis vėl leidžiasi į šį klaidingą kelią, 
netrukus paliks jį, pritilę ir susigėdę, kaip ir visi jų pirmtakai. 
Apie tai išsamiau bus kalbama kitoje knygoje. Čia tik tarp 
kitko paminėti sunkumai gamtotyrai iškyla jos pačios srityje. 
Kaip filosofija, ji būtų materializmas; o kaip matėme, jis, 
jau gimdamas, savo širdyje nešiojasi mirtį, nes jis peržengia 
subjektą ir pažinimo formas, kurias suponuoja tiek pati 
grubiausia materija, nuo kurios jam norėtųsi pradėti, tiek 
ir organizmas, prie kurio jis nori ateiti. Juk „nėra objekto 
be subjekto“ yra principas, visiems laikams padarantis 
materializmą neįmanomą. Saules ir planetas, be akies, kuri 
jas regi, ir be intelekto, kuris jas pažįsta, galima išreikšti 
žodžiais, tačiau šie žodžiai vaizdiniui yra tik sideroxylon, 
medinė geležis. Tačiau, kita vertus, priežastingumo dėsnis 
ir juo besiremiantis gamtos stebėjimas bei tyrinėjimas mums 
leidžia daryti tvirtą prielaidą, kad kiekvienas aukštai or- 
ganizuotas materijos būvis laike atsirado po grubesnio, kad 
gyvuliai egzistavo anksčiau už žmones, žuvys — anksčiau 
už sausumos gyvūnus, augalai irgi anksčiau už pastaruosius, 
neorganinė gamta egzistavo anksčiau už organinę. Vadinasi, 
pirmapradė masė turėjo praeiti ilgą pokyčių virtinę, kol 
galėjo atsimerkti pirmoji akis. Ir vis dėlto nuo šios pirmosios 
atsimerkusios akies, nors ji būtų priklausiusi ir vabzdžiui, 
kaip nuo būtino pažinimo tarpininko pareina viso pasaulio 
būtis; juk tik šiam pažinimui ir šiame pažinime ir egzistuoja 
pasaulis, ir be to pažinimo jo neįmanoma net mąstyti, nes 

jis yra tik vaizdinys ir kaip toks reikalauja subjekto kaip 
savo būties palaikytojo. Netgi pats tas ilgas laikotarpis, pilnas 
nesuskaičiuojamų pokyčių, per kuriuos materija kilo nuo 
lormos prie formos, kol pagaliau neatsirado pirmas pa- 
7įstantis gyvūnas, - netgi pats tas laikas mąstomas tik tokios 
sau tapačios sąmonės, nes tas laikas yra jos vaizdinių seka, 
jos pažinimo forma ir be jos praranda bet kokią prasmę 
ir virsta niekuo. Taigi, viena vertus, mes matome, kad viso 
pasaulio būtis neišvengiamai priklauso nuo pirmosios pa- 
žįstančios būtybės, nors ji būtų ir visai netobula; kita vertus, 
tas pirmasis pažįstantis gyvūnas irgi neišvengiamai ir visiškai 
priklauso nuo ilgos iki jo buvusios priežasčių ir padarinių 
grandinės, į kurią jis įjungtas kaip mažutėlė grandis. Žinoma, 
tuos du prieštaraujančius požiūrius, kuriuos mes prieiname 
išties vienodai neišvengiamai, galima pavadinti kita mūsų 
pažinimo antinomija ir laikyti ją pirmosios antinomijos, 
surastos pirmajame gamtotyros kraštutinume, atitikmeniu. 
Tuo tarpu keturios Kanto antinomijos, kaip aš parodysiu 
jo filosofijos kritikoje, pridėtoje prie šio veikalo, yra niekuo 
nepagrįstas pramanas. Tačiau šitas galiausiai prieš mus 
iškylantis prieštaravimas išsisprendžia taip, kad, šnekant 
Kanto kalba, laikas, erdvė ir priežastingumas galioja ne 
daiktui savaime, o tik jo reiškiniui, kurio forma jie yra. 
Mano kalba tai reiškia, kad objektyvusis pasaulis, pasaulis 
kaip vaizdinys, yra ne vienintelė, o tik viena, tarsi išvirkštinė 
pusė pasaulio, kuris turi ir visai kitą pusę, kuri yra jo 
vidinė esmė, jo branduolys, daiktas savaime. Ją mes ap- 
žvelgsime kitoje knygoje, pagal betarpiškiausią jos objek- 
tyvaciją pavadindami ją valia. Tačiau pasaulis kaip vaizdinys, 
kurį mes čia ir nagrinėjame, be abejonės, prasideda tik tada, 
kai atsimerkia pirmoji akis. Be šio pažinimo tarpininko 
pasaulis egzistuoti negali, vadinasi, neegzistavo ir anksčiau. 
Tačiau be tos akies, t.y. be pažinimo, nebuvo ir anksčiau, 
nebuvo jokio laiko. Betgi ne laikas turi pradžią, o bet kokia 

pradžia yra jame. Tačiau, kadangi laikas yra pati bendriausia 
pažįstamumo forma, į kurią įsisieja visi reiškiniai pagal 
priežastingumo ryšį, kartu su pirmuoju pažinimu atsiranda 
ir jis (laikas), nusidriekiantis begalybėn į abi puses. O 
reiškinys, pripildantis šią pirmąją dabartį, kartu turi būti 
pažintas kaip priežastingai susaistytas ir priklausantis nuo 
reiškinių eilės, nusidriekiantis į begalinę praeitį, kuri pati 
savo ruožtu irgi sąlygota tos pirmosios dabarties, kaip ir 
priešingai - pastaroji sąlygota pirmosios. Vadinasi, tiek pir- 
moji dabartis, tiek praeitis, iš kurios ji kyla, priklauso nuo 
pažįstančiojo subjekto ir be jo yra niekas, tačiau jis ne- 
išvengiamai lemia tai, kad ši pirmoji dabartis nepasirodo 
kaip pirmoji, t.y. kaip neturinti motinos - praeities ir kaip 
laiko pradžia. Pagal būties pagrindo laike principą ji pasirodo 
kaip praeities padarinys, panašiai kaip kad reiškinys, kurį 
toji dabartis pripildo, pagal priežastingumo dėsnį pasirodo 
kaip ankstesnių būsenų, pripildžiusių praeitį, padarinys. Kas 
mėgsta mitologinius aiškinimus, čia nurodytą pradinį vis 
dėlto pradžios neturinčio laiko momentą gali įžvelgti Krono 
(xpovoc) gimimo simbolyje. Kai šis jauniausias titanas iš- 
kastravo savo tėvą, nebeatsirasdavo grubūs dangaus ir žemės 
dariniai ir scenoje pasirodė dievų bei žmonių giminė. 

Tokia pozicija, kurios mes priėjome, orientuodamiesi į 
materializmą, nuosekliausią iš visų filosofinių sistemų, iš- 
cities tašku laikančių objektą, leidžia išryškinti neatsiejamą 
abipusę subjekto ir objekto priklausomybę, o kartu neįvei- 
kiamą jų tarpusavio prieštaravimą. Šis žinojimas spiria ieškoti 
vidinės pasaulio esmės, daikto savaime, jau ne viename 
iš dviejų vaizdinio elementų, o kažkame, kas visai skiriasi 
nuo vaizdinio ir kame nesama tokio pirmapradžio, esmingo, 
o be to, neišsprendžiamo prieštaravimo. 

Šiai pozicijai, išeities tašku laikančiai objektą ir iš jo 
išvedančiai subjektą, stovi priešpriešiais pozicija, išeities 
tašku laikanti subjektą ir siekianti išvesti iš jo objektą. Pirmoji 

pozicija buvo labai paplitusi ir įprasta visose ankstesnėse 
tilosofijose, o vienintelis ir visai šviežias antrosios pavyzdys 
yra tariamoji Johanno Gottliebo Fichte's filosofija. Todėl šiuo 
požiūriu reikia jį paminėti, nors jo teorijoje labai nedaug 
likros vertės ir vidinio turinio. Ši filosofija apskritai buvo 
tik akių dūmimas, tačiau, pateikta rimta mina, saikingu 
tonu, su gyva aistra ir iškalbingai ginama polemizuojant 
su silpnais priešininkais, ji galėjo išsiskirti ir atrodyti esanti 
kažkas tikra. Tačiau tikros rimties, kuri nepasiduoda jokioms 
išorinėms įtakoms ir visada siekia tik vieno tikslo, tiesos, 
Vichte'i visiškai trūko, kaip, beje, ir visiems panašiems prie 
aplinkybių prisitaikantiems filosofams. Žinoma, ir būti kitaip 
negalėjo. Filosofu visada tampama dėl sumaišties, kurią 
stengiamasi įveikti. Tai yra Platono 3040 UACE1v [nuostaba], 
kurią jis vadina uūaia pıÀoocopixov TU9OS5 [labai filosofiniu 
jausmų; Theaetetus, p. 155 D]. Tačiau netikri filosofai nuo 
tikrų šiuo atveju 5kiriasi tuo, kad pastariesiems tą sumaištį 
sukelia paties pasaulio vaizdas, o pirmiesiems, priešingai, 
tik kokia nors knyga ar užbaigta sistema. Taip atsitiko ir 
Fichte'i, kadangi jis pasidarė filosofu tik dėl Kanto daikto 
savaime, o be jo veikiausiai būtų užsiėmęs kitais dalykais 
ir žymiai sėkmingiau, nes turėjo didelį retorinį talentą. Bet 
jeigu jis būtų labiau įsigilinęs į knygą, padariusią jį filosofu, 
Grynojo proto kritiką, tai būtų supratęs, kad svarbiausioji 
jos Mintis savo dvasia yra tokia: pagrindo principas nėra 
veritas aeterna, kaip norėtų visa scholastinė filosofija, t.y. 
negalioja besąlygiškai iki pasaulio, už jo ir virš jo; jis yra 
tik reliatyvus ir sąlygiškas, galiojantis tik reiškinyje, ne- 
priklausomai nuo to, ar pasirodo kaip būtinas erdvės ar 
laiko ryšys, arba kaip priežastingumo ar pažinimo pagrindo 
dėsnis. Todėl vidinės pasaulio esmės, daikto savaime, nie- 
kada negalima surasti, remiantis šiuo dėsniu. Priešingai, 
visa, kam jis galioja, visada yra priklausoma ir reliatyvu, 
visada yra tik reiškinys, o ne daiktas savaime. Be to, šis 

dėsnis visai neliečia subjekto, o yra tik objektų forma, kurie 
kaip tik todėl nėra daiktai savaime. Su objektu kartu atsiranda 
subjektas, o pastarasis suponuoja pirmąjį. Taigi nei objektas 
su subjektu, nei pastarasis su pirmuoju negali santykiauti 
kaip padarinys su savo priežastimi. Tačiau visa tai nė kiek 
nedomino Fichte's; vienintelis įdomus dalykas jam buvo 
subjektas kaip išeities taškas, kurį buvo pasirinkęs Kantas, 
kad parodytų, jog ankstesnis išeities taškas, objektas, šitaip 
tapęs daiktu savaime, buvo klaidingas. O Fichte subjektą 
kaip išeities tašką laikė svarbiausiu dalyku ir, kaip visi 
pamėgdžiotojai, manydamas, kad jei eis toliau už Kantą, 
tai ir pranoks jį, šitaip pakartojo tas pačias klaidas, kurias 
priešingu požiūriu darė ankstesnis dogmatizmas, kaip tik 
todėl ir susilaukęs Kanto kritikos. Taigi iš esmės niekas 
nepasikeitė, ir senoji pamatinė klaida — kad objektas ir 
subjektas tarpusavyje susiję kaip priežastis ir padarinys — 
išliko, kaip ir anksčiau. Todėl pagrindo principas, kaip ir 
anksčiau, išsaugojo besąlygišką galioseną, o daiktas savaime, 
užuot, kaip anksčiau, tapatinamas su objektu, dabar buvo 
perkeltas į pažinimo subjektą. O visiškas subjekto ir objekto 
reliatyvumas, parodantis, kad daikto savaime arba pasaulio 
esmės reikia ieškoti ne juose, o už jų, kaip ir apskritai 
už ribų viso to, kas egzistuoja santykiškai, kaip ir anksčiau 
liko nesuprastas. Pagrindo principas Fichte'i, kaip ir visiems 
scholastams, yra aeterna veritas, tarsi Kanto išvis nebūtų 
buvę. Kaip senovės dievams dar viešpatavo amžinas likimas, 
taip scholastų Dievui dar viešpatavo aeternae veritates, t.y. 
metafizinės, matematinės ir metaloginės tiesos, o kai kurių 
požiūriu — dar ir moralinio dėsnio valdžia. Tos veritates 
vienintelės nepriklausė nuo nieko, tačiau dėl jų galiosenos 
egzistavo ir Dievas, ir pasaulis. Pagal pagrindo principą, 
kaip tokią veritas acterna, ir Fichte'i aš yra pasaulio, arba 
ne-aš, objekto, pagrindas; todėl objektas yra subjekto pa- 
darinys, jo gaminys. Žinoma, pagrindo principą tyrinėti toliau 

arjį kontroliuoti Fichte nesiryžo. Bet jei man reikėtų nurodyti 
to principo formą, kuria remdamasis Fichte priverčia ne- 
aš išsiskleisti iš aš, kaip voratinklį iš voro, tai aš pasakyčiau, 
kad tai yra būties pagrindo principas erdvėje, nes tik juo 
remiantis šiokią tokią prasmę ir reikšmę turi tos kankinančios 
dedukcijos, kurių dėka aš iš savęs produkuoja ir fabrikuoja 
ne-aš, ir kurios sudaro beprasmiškiausios ir todėl nuobo- 
džiausios kada nors parašytos knygos turinį. 

Taigi toji Fichte's filosofija, šiaip jau neverta net pa- 
minėjimo, mums įdomi tik kaip pavėluota atsvara senajam 
materializmui, kuris išeities tašku nuosekliausiai ėmė objektą, 
kaip kad ji - subjektą. Kaip materializmas nepastebėjo, kad 
kartu su paprasčiausiu objektu jis jau suponuoja ir subjektą, 
taip ir Fichte pražiūrėjo ne tik tai, kad kartu su subjektu 
(kad ir kaip jis jį tituluotų) jis jau suponavo objektą, nes 
be jo negalima mąstyti jokio subjekto, bet ir tai, kad bet 
koks išvedimas a priori ir apskritai bet koks įrodymas remiasi 
būtinybe, o bet kokia būtinybė remiasi tik pagrindo principu, 
nes būti būtinam ir kilti iš turimo pagrindo - sąvokos 
vienareikšmės“. Jis pražiūrėjo ir tai, kad pagrindo principas 
yra tik bendroji objekto paties savaime forma ir todėl jau 
suponuoja objektą, bet negalioja iki ir už jo, tad negali 
jo sukurti ar leisti jam atsirasti savo įstatymų leidybos ga- 
lia. Apskritai, išeities taškas kaip subjektas ir anksčiau 
aptartas išeities taškas kaip objektas - abu sutampa tuo, 
kad grindžiami ta pačia klaida; abiem atvejais iš anksto 
suponuojama tai, ką siekiama išvesti, t.y. suponuojamas 
savojo išeities taško būtinas koreliatas. 

Nuo šių dviejų priešingų klystkelių mūsų metodas skiriasi 
toto genere, nes mes išeities tašku laikome ne objektą ir 
ne subjektą, o vaizdinį kaip pirminį sąmonės faktą. O pirminė 


* Žr. Apie ketveriopą pagrindo principo šaltinį |Die vierfache Wurzel des 
Satzes vom Grunde, 2. Aufl, $ 49]. 

ir esmingiausia vaizdinio pamatinė forma yra suskilimas 
į objektą ir subjektą. Savo ruožtu objekto forma yra pagrindo 
principas savo skirtingais pavidalais, kiekvienas iš kurių 
tiek nulemia jam būdingą vaizdinių klasę, kad, kaip parodyta, 
pažinus tą pavidalą, pažįstama ir visos klasės esmė, nes 
toji klasė (kaip vaizdinys) yra ne kas kita, kaip pats tas 
pavidalas: štai laikas yra ne kas kita, kaip būties pagrindas 
jame pačiame, t.y. seka; erdvė — ne kas kita, kaip pagrindo 
dėsnis joje pačioje, t.y. padėtis; materija — ne kas kita, 
kaip priežastingumas; sąvoka (kaip netrukus paaiškės) - 
ne kas kita, kaip santykis su pažinimo pagrindu. Šitoks 
visiškas ir visuotinis pasaulio kaip vaizdinio reliatyvumas 
tiek pagal jo bendriausią formą (subjekto ir objekto), tiek 
pagal jai pavaldžią formą (pagrindo principo), kaip jau buvo 
sakyta, mums parodo, kad vidinės pasaulio esmės reikia 
ieškoti visai kitoje, nuo vaizdinio visiškai skirtingoje, pusėje. 
Ją atskleis kita knyga, kur bus remiamasi faktu, irgi visiškai 
tikru kiekvienai gyvai būtybei. 

Tačiau prieš tai reikia apžvelgti tą vaizdinių klasę, kuri 
būdinga tik žmogui ir kurios turini sudaro sąvoka, o sub- 
jektyvųjį koreliatą — protas. tuo tarpu iki šiol apžvelgtų 
vaizdinių koreliatas buvo intelektas ir juslumas, būdingi 
kiekvienam gyvūnui“. 


§ 8 
Kaip iš tiesioginės saulės šviesos pasinerdami į atspin- 
dėtą mėnulio šviesą, mes perciname nuo stebimojo, betar- 
piško, save atstovaujančio ir laiduojančio vaizdinio prie 
refleksijos, prie abstrakčių, diskursyvių proto sąvokų, kurios 
visą savo turinį gauna tik iš stebinčiojo pažinimo ir per 
santykį su juo. Kol mes laikomės gryno stebėjimo, viskas 


* Su šitais pirmaisiais septyniais paragrafais siejasi pirmieji keturi 
pirmosios papildymų knygos skyriai. 

aišku, tvirta ir tikra. Čia nesama nei klausimų, nei abejonių, 
nei klaidų; ko nors daugiau mes nesiekiame, daugiau 
negalime, rymome stebinyje, pasitenkiname dabartimi. Ste- 
binys pasitenkina savimi, todėl visa tai, kas kyla tik iš 
jo ir išsaugoja jam ištikimybę — kaip tikras meno kūrinys - 
niekada negali būti klaidinga ir paneigiama kokio nors laiko, 
nes tai nėra jokia nuomonė, o pats dalykas. Tačiau kartu 
su abstrakčiu pažinimu, su protu, teorijoje atsiranda abejonė 
ir klaida, praktikoje — rūpestis ir graužatis. Stebimajame 
vaizdinyje regimybė iškreipia tikrovę akimirkai, o tuo tarpu 
abstrakčiame vaizdinyje klaida gali viešpatauti tūkstantme 
čius, uždėti savo geležinį jungą ištisoms tautoms, užgniaužti 
kilniausius žmonijos polinkius ir net, padedama savo vergų 
ir apgautųjų, sukaustyti grandinėmis tuos, kurių ji negali 
apgauti. Ji yra tas priešas, su kuriuo nelygioje kovoje grūmėsi 
visų laikų išmintingiausieji protai. Ir tik tai, ką jie iš jos 
atkovojo, tapo Žmonijos savastimi. Štai kodėl verta atkreipti 
į ją dėmesį iškart, kai tik mes atsistojame ant to pagrindo, 
kur plyti jos sritis. Nors daznai buvo sakoma, kad tiesos 
reikia ieškoti net ten, kur iš jos negalima tikėtis jokios naudos, 
nes pastaroji pasirodo netiesiogiai ir gali iškilti ten, kut 
jos nelaukiama, bet aš dar linkęs pridurti, kad lygiai taip 
pat reikia siekti atskleisti ir sunaikinti kiekvieną paklydimą 
netgi ten, kur neįmanoma numatyti iš jo kylančios žalos, 
nes ir pastaroji gali pasirodyti visai netiesiogiai ir iškilti 
ten, kur visai nelaukiama. Juk kiekviename paklydime glūdi 
nuodai. Jei dvasia, jei pažinimas žmogų daro Žemės vieš- 
pačiu, tada nėra nekenksmingų paklydimų, ir, žinoma, nėra 
garbingų ir šventų paklydimų. h paguosdamas tuos, kurie 
savo jėgas ir gyvenimą aukoja kilniai ir tokiai sunkiai kovai 
su įvairiausiais paklydimais, aš negaliu susilaikyti čia ne 
pridūręs, kad kol tiesa dar nepasirodė, paklydimas gali 
jaustis taip puikiai kaip pelėdos ır šikšnosparniai naktyje. 
Bet veikiau galima laukti, kad pelėdos ir šikšnosparniai 
saulę nubaidys atgal, į rytus, negu tikėtis, kad pažinta ir 

aiškiai bei tobulai išreikšta tiesa vėl bus ištremta, kad senas 
paklydimas dar sykį netrikdomai įsigalėtų savo platybėse. 
Tuo ir pasireiškia tiesos jėga: jos pergalė yra sunki ir 
varginanti, bet, kartą iškovota, ji jau negali būti atmesta. 

Be iki šiol apžvelgtų vaizdinių, kurie pagal savo rišlią 
visumą gali būti redukuoti į laiką, erdvę ir materiją, jei 
atsižvelgiame į objektą, arba į gryną juslumą ir intelektą 
(t.y. priežastingumo pažinimą), jei atsižvelgiame į subjektą, — 
be jų, iš visų žemės gyventojų tik žmoguje iškilo dar ir 
kitokia pažinimo galia, tik jame pasirodė visai nauja sąmonė, 
kuri labai taikliai ir įžvalgiai pavadinta refleksija. Juk tai 
iš tikrųjų yra atspindys, kažkas išvestinio iš stebimojo 
pažinimo. Tačiau jos prigimtis ir savybės yra visai kitokios, 
nei stebimojo pažinimo, ir ji nepasižymi pastarojo formomis. 
Ir net pagrindo principas, viešpataujantis kiekvienam ob- 
jektui, čia turi visai kitą pavidalą. Šita nauja, aukštesnė 
sąmonė, šitas abstraktus viso intuityvumo atspindys ne- 
stebimoje proto sąvokoje ir yra tas vienintelis dalykas, žmogui 
suteikiantis apdairumą, kuris taip radikaliai jo sąmonę skiria 
nuo gyvulių sąmonės ir kurio dėka visa jo žemiškoji kelionė 
taip skiriasi nuo jo neprotingų brolių klaidžiojimo. Vienodai 
žymiai jis juos pranoksta ir galia, ir kančiomis. Jie gyvena 
tik dabartyje, o jis, be to, kartu ir praeityje, ir ateityje. 
Jie patenkina akimirkos poreikius; jis pačiais dirbtiniausiais 
būdais rūpinasi savo ateitimi ir net tuo laiku, iki kurio 
jis neišgyvens. Jie pavaldūs akimirkos įspūdžiui, stebimojo 
motyvo poveikiui; jo elgseną lemia abstrakčios sąvokos, 
nepriklausomos nuo dabarties. Todėl jis vykdo apgalvotus 
planus arba veikia pagal maksimas, neatsižvelgdamas į 
aplinką ir atsitiktinius akimirkos įspūdžius; todėl jis, pa- 
vyzdžiui, gali ramiai ruoštis savajai mirčiai, gali neatpa- 
žįstamai apsimetinėti ir savo paslaptį nusinešti į kapą. 
Pagaliau jis įstengia realiai rinktis vieną iš kelių motyvų, 
nes tik in abstracto tie motyvai, kartu būdami sąmonėje, 

„ali būti susiję su žinojimu, kad vienas iš jų prieštarauja 
kitam, ir šitaip varžytis dėl savo valdžios valiai. O po to 
stipresnis motyvas persveria, tampa apgalvotu valios spren- 
dimu, aiškiai parodydamas, kad jis toks yra. Priešingai, 
gyvulio elgseną nulemia dabartinis įspūdis. Tik tiesioginės 
prievartos baimė gali sutramdyti jo troškimus, kol pagaliau 
toji baimė netampa įpročiu ir nuo to laiko būtent kaip 
įprotis lemia jo elgesį: tai yra dresūra. Gyvulys junta ir 
stebi; žmogus, be to, mąsto ir žino: abu jie nori. Savo pojūtį 
ir nuotaiką gyvulys perduoda kūno judesiais ir garsu; žmogus 
perteikia savo mintis kitam per kalbą — arba per kalbą 
nuslepia savo mintis. Kalba yra pirmasis jo proto kūrinys 
ir būtinas įrankis: štai kodėl graikiškai bei itališkai kalba 
ir protas žymimi tuo pačiu žodžiu: © A0yog, il discorso. 
Vokiškas žodis Vernunft [protas] kilęs iš vernehmen (klausytis), 
kuris nėra žodžio hören [girdėti] sinonimas, o reiškia są- 
moningą žodžiais perteikiamų minčių supratimą. Tik pa- 
dedamas kalbos protas įgyvendina savo svarbiausius da- 
lykus: suderintą daugelio individų veiklą, planingą daugelio 
tūkstančių bendradarbiavimą, civilizaciją, valstybę; tik kalbos 
dėka jis kuria mokslą, išsaugoja ankstesnį patyrimą, tai, 
kas bendra, suspaudžia į vieną sąvoką, perteikia tiesą, platina 
paklydimą, kuria mąstymą ir meną, dogmas ir prietarus. 
Gyvulys pažįsta mirtį tik pačioje mirtyje; žmogus sąmoningai, 
kas valandą artėja prie savo mirties, ir tai kartais verčia 
neramiai susimąstyti apie gyvenimą net tą, kuris nesuvokia, 
kad visas gyvenimas turi tokio nuolatinio naikinimo pobūdį. 
Pirmiausia todėl žmogus ir susikūrė filosofijas bei religijas. 
Tačiau ar kuri nors iš jų nulėmė tai, kad mes išties labiausiai 
vertiname jo veiksmuose tokius dalykus kaip savanoriška 
dorybė ir įsitikinimų taurumas, tai nežinoma. Priešingai, 
kaip neabejotini, tik joms vienoms būdingi jųdviejų pada- 
riniai ir kaip proto produktai šioje srityje prieš mus iškyla 
stulbinančios, keisčiausios įvairių mokyklų filosofų nuomo- 

nės ir keistos, o kartais ir žiaurios įvairiausių religijų Žynių 
apeigos. 

Tai, kad visi šitie tokie įvairūs ir platūs reiškiniai atsiranda 
iš vieno bendro principo, iš tos ypatingos dvasios galios, 
kuria Žmogus skiriasi nuo gyvulių ir kuri buvo pavadin- 
ta protu, o Adyoc to AopoTixdV, tó Aoyytov, ratio,- 
yra vieninga visų laikų ir tautų nuomonė. Ir visi žmonės 
sugeba labai gerai atpažinti šio sugebėjimo apraiškas ir 
pasakyti, kas yra protinga, o kas neprotinga; jie žino, kur 
protas pradeda prieštarauti kitiems žmogaus sugebėjimams 
ir savybėms ir galiausiai ko dėl proto stokos niekada negalima 
tikėtis net iš protingiausio gyvulio. Visų laikų filosofai 
apskritai vieningai kalba neprieštaraudami tokiai bendrai 
proto sampratai, o be to, iškelia kai kurias ypač svarbias 
jo apraiškas, tokias kaip viešpatavimas afektams ir aistroms, 
sugebėjimas daryti išvadas ir formuoti bendrus principus, 
netgi tokius, kurie yra tikri iki bet kokio patyrimo, ir t.t. 
Vis dėlto visi jų tikrosios proto esmės aiškinimai migloti, 
neapibrėžti, ištęsti, neturintys vienijančio centro. Filosofai 
iškelia tai vieną, tai kitą apraišką ir todėl dažnai tarp savęs 
nesutaria. Prie to prisideda dar ir tai, kad šiuo atveju daugelis 
išeities tašku ima prieštaravimą tarp proto ir apreiškimo, 
kuris su filosofija neturi nieko bendra ir tik padidina painiavą. 
Labiausiai krenta į akis tai, kad iki šiol nė vienas filosofas 
visų šių įvairių proto apraiškų griežtai neredukavo į vieną 
paprastą funkciją, kurią būtų galima atpažinti jose visose, 
iš kurios jas visas būtų galima paaiškinti ir kuri todėl išreikštų 
tikrąją proto esmę. Tiesa, puikusis Locke'as, savajame Essay 
Concerning Human Understanding |Traktate apie žmogaus proto 
prigimtį], Kn. 2, sk. 11, $ 10 ir 11 visai teisingai pažymi, 
kad bruožas, žmogų skiriantis nuo gyvulio, yra abstrakčios 
bendrosios sąvokos. Ir Leibnizas, visai pritardamas, tai 
kartoja savuosiuose Nouveaux essais sur l'entendement humain 
ĮNaujieji traktatai apie žmogaus protą] kn. 2, sk. 11, § 10 

ir 11. Tačiau kai Locke'as 4-ojoje knygoje, 17 sk., § 2, 3 
pradeda iš tikrųjų aiškinti, kas yra protas, jis visiškai atsisako 
šito paprasto pagrindinio jo požymio ir taip pat griebiasi 
nepastovių, neapibrėžtų, nepakankamų nuorodų į išskai- 
dytas ir antrines proto apraiškas. Ir Leibnizas atitinkamoje 
savo veikalo vietoje apskritai elgiasi lygiai taip pat, tik su 
didesne painiava ir neaiškumu. Na, o kokiu mastu proto 
esmės sąvoką supainiojo ir iškraipė Kantas, apie tai aš 
išsamiai kalbėsiu Priede. Kas ryšis, gvildendamas šį klausimą, 
peržiūrėti aibę filosofinių raštų, atsiradusių po Kanto, tas 
supras, kad panašiai, kaip valdovų klaidos išperkamos ištisų 
tautų, taip didžių protų paklydimai skleidžia savo žalingą 
įtaką ištisoms kartoms, ištisiems šimtmečiams; augdami ir 
daugindamicsi, galiausiai jie išsigimsta į baisingiausius ab- 
surdus. Ir visa tai vyksta dėl to, kad, kaip sako Berkeley: 
„Few men think;. yet all will have opinions” (nedaugelis 
mąsto, bet visi nori turėti nuomonę) {Three Dialogues between 
Hylas and Philonous, 2, London 1784, I, p. 160]. 

Kaip intelektas turi tik vieną funkciją - betarpišką santykio 
tarp priežasties ir padarinio pažinimą, ir realaus pasaulio 
stebėjimas, taip pat bet koks protingumas, sumanumas bei 
išradingumas, nors ir labai įvairiai pritaikomi, akivaizdžiai 
yra ne kas kita, kaip šios paprastos funkcijos apraiškos; 
taip ir protas turi vieną funkciją - sudaryti sąvoką. Iš šios 
vienintelės funkcijos labai lengvai ir savaime paaiškėja visi 
tie anksčiau paminėti reiškiniai, žmogaus gyvenimą ski- 
riantys nuo gyvulio gyvenimo. O tos funkcijos pritaikymą 
ar nepritaikymą tiesiogiai rodo tai, kas visada ir visur buvo 
vadinama protingumu arba neprotingumu“*. 


* Plg. su šiuo paragrafu traktato Apie pagrindo principą antrojo leidimo 
S 26 ir 27. 

§ 9 

Sąvokos sudaro savarankišką, nuo iki šiol nagrinėtų 
stebimųjų vaizdinių toto genere skirtingą klasę, būdingą 
tik Žmogaus dvasiai. Todėl mes niekada negalime pasiekti 
stebimojo, visai akivaizdaus jų esmės pažinimo, o tik abst- 
raktų ir diskursyvų. Todėl būtų absurdiška reikalauti, kad 
šitos sąvokos būtų įrodytos patyrimu, jei pastarasis suvo- 
kiamas kaip realus išorinis pasaulis, kuris juk ir yra stebimasis 
vaizdinys, arba kad jos, kaip stebimieji objektai, būtų pa- 
teiktos akims arba fantazijai. Jas galima tik mąstyti, o ne 
stebėti, ir tik tie veiksmai, kuriuos jų padedamas atlieka 
žmogus, yra tikrojo patyrimo objektai. Tokie veiksmai yra 
kalba, apmąstyta planinga veikla ir mokslas, o be to, visa 
tai, kas su visu tuo susiję. Akivaizdu, kad šneka, kaip išorinio 
patyrimo objektas, yra ne kas kita, kaip tobulas telegrafas, 
perduodantis savavališkus ženklus nepaprastai greitai ir 
subtiliausiai niuansuodamas. Tačiau ką gi šitie ženklai 
reiškia? Kaip jie interpretuojami? Kol kitas kalba, ar mes 
tuojau pat neišverčiame jo kalbos į fantazijos vaizdinius, 
kuric Žaibiškai skrieja pro mus, juda, susijungia, persimaino 
ir įgauna atspalvį, atitinkantį žodžių antplūdį ir jų gramatines 
fleksijas? Kokia sumaištis tokiu atveju vyktų mūsų galvoje, 
klausantis kokios nors šnekos arba skaitant knygą! Taip 
nebūna jokiu būdu. Mes tiesiogiai pagauname šnekos pras- 
mę, suvokiame ją tiksliai ir apibrėžtai, dažniausiai be fan- 
tazijos vaizdinių priemaišų. Šiuo atveju protas byloja protui, 
laikydamasis savo srityje, o tai, ką jis perduoda ir priima, 
yra abstrakčios sąvokos, nestebimieji vaizdiniai; nors ir 
sukurti kartą ir visiems laikams ir būdami palyginti negausūs, 
jie apima bei pagauna visus nesuskaičiuojamus realaus 
pasaulio objektus ir jiems atstovauja. Tik tuo paaiškinama, 
kad joks gyvulys niekada negali nei šnekėti, nei klausytis, 
nors ir turi tokius kaip mūsų kalbos organus ir stebimuosius 
vaizdinius. Tačiau kaip tik todėl, kad žodžiai ženklina mūsų 

minėtą klasę visai ypatingų vaizdinių, kurių subjektyvus 
koreliatas yra protas, gyvuliui jie neturi prasmės ir reikš- 
mingumo. Taigi kalba, kaip ir bet koks kitas reiškinys, kurį 
mes priskiriame protui, ir kaip visa, kas žmogų skiria nuo 
gyvulio, paaiškinama tik iš šio vieno ir paprasto šaltinio - 
iš sąvokų, abstrakčių, o ne stebimųjų, bendrų, o ne laike 
ir erdvėje individualizuotų vaizdinių. Tik atskirais atvejais 
mes pereiname nuo sąvokų prie stebinio ir susikuriame 
fantazijos vaizdinius kaip stebimuosius sąvokų atstovus, kurie 
tačiau niekada jų neatitinka. Jie specialiai aptarti traktate 
Apie pagrindo principą, $ 28, todėl čia aš nesikartosiu. Su 
tuo, kas ten pasakyta, galima palyginti tai, ką Hume'as 
sako dvyliktajame filosofiniame traktate (Philosophical essays, 
p. 244), o Herderis Metakritikoje — beje, šiaip jau prastoje 
knygoje (Metakritik, Teil I, S. 274). Platoniškoji idėja, kurią 
daro galimą fantazijos ir proto susijungimas, yra šio veikalo 
trečiosios knygos pagrindinis objektas. 

Taigi nors sąvokos visiškai skiriasi nuo stebimųjų vaiz- 
dinių, vis dėlto jos su jais sueina į būtiną santykį, be kurio 
nieko nereikštų ir kuris dėl šios priežasties sudaro visą 
jų esmę ir būtį. Refleksija neišvengiamai yra pirmavaizdiško, 
stebimojo pasaulio pamėgdžiojimas, pakartojimas, nors pa- 
kartojimas visiškai savitas, visai kitos rūšies medžiagoje. 
Štai kodėl sąvokas visai įmanoma vadinti vaizdinių vaiz- 
diniais. Pagrindo principas ir čia reiškiasi savitu pavidalu. 
Ir kaip bet kokia forma, kuria jis viešpatauja tam tikrai 
vaizdinių klasei, sudaro ir apima visą šios klasės esmę, 
kiek toji klasė yra vaizdiniai, — todėl, kaip matėme, laikas 
yra tik seka ir daugiau niekas, erdvė - tik padėtis ir daugiau 
niekas, materija - tik priežastingumas ir daugiau niekas — 
taip ir visa sąvokų, arba abstrakčių vaizdinių, klasės esmė 
yra santykis, kuris per juos išreiškia pagrindo principą. Ir 
kadangi tai yra santykis su pažinimo pagrindu, tai visa 
abstraktaus vaizdinio esmė virsta tik jo santykiu su kitu 

vaizdiniu, kuris yra jo pažinimo pagrindas. Nors tas kitas 
vaizdinys savo ruožtu irgi gali būti sąvoka arba abstraktus 
vaizdinys, o pastarasis net gali turėti tokį pat abstraktų 
pažinimo pagrindą, tačiau iki begalybės šitai tęstis negali; 
galiausiai pažinimo pagrindų eilė turi užsibaigti tokia sąvoka, 
kurios pagrindas yra stebimasis pažinimas. Juk visas refleksi- 
jos pasaulis remiasi stebimuoju pasauliu, kaip savo pažinimo 
pagrindu. Todėl abstrakčių vaizdinių klasė, palyginti su 
kitomis, pasižymi tuo skiriamuoju bruožu, kad pastarosiose 
pagrindo principas visada reikalauja tik santykio su kitu 
tos pačios klasės vaizdiniu, o abstrakčių vaizdinių atveju 
galiausiai jis reikalauja santykio su vaizdiniu iš kitos klasės. 

Tos sąvokos, kurios, kaip sakyta, su stebimuoju pažinimu 
santykiauja ne tiesiogiai, o per vieną ar net kelias kitas 
sąvokas, dažniausiai vadinamos abstracta. Priešingai, tos, 
kurių betarpiškas pagrindas yra stebimasis pasaulis, va- 
dinamos concreta. Tačiau pastarasis pavadinimas visai ne- 
tinka sąvokoms, kurias jis pažymi, todėl kad ir jos vis dėlto 
dar yra abstracta, bet jokiu būdu ne stebimieji vaizdiniai. 
Šitie pavadinimai yra atsiradę iš labai neaiškaus juose 
numanomo skirtumo supratimo, tačiau, čia paaiškinus, jais 
galima naudotis. Pirmojo tipo sąvokų, t.y. aukščiausio laips- 
nio abstracta, pavyzdžiu gali būti tokios sąvokos kaip 
santykis, dorybė, tyrinėjimas, pradas ir t.t. Antrojo tipo 
sąvokų, t.y. tų, kurios neteisingai vadinamos concreta, pa- 
vyzdžiu gali būti tokios sąvokos: žmogus, akmuo, arklys 
ir tt. Jeigu tai nebūtų pernelyg vaizdingas, o todėl šiek 
tiek komiškas palyginimas, tai pastarąsias būtų galima labai 
taikliai pavadinti žemutiniu aukštu, o pirmąsias - viršutiniais 
refleksijos pastato aukštais“. 

Kad sąvoka apima daugį, t.y. kad daug stebimųjų ar 
net abstrakčių vaizdinių su ja santykiauja kaip pažinimo 


* Šiuo klausimu žr. antrojo tomo 5 ir 6 skyrius. 

pagrindas, t.y. mąstoma per ją, tai nėra, kaip dažniausiai 
manoma, jos esminė savybė, o yra tik išvestinė, antraeilė 
jos savybė, kuri netgi ne visada yra faktinė, nors visada 
suvoktina kaip galimybė. Toji savybė kyla iš to, kad sąvoka 
yra vaizdinio vaizdinys, t.y. visą jos esmę sudaro tik jos 
santykis su kitu vaizdiniu. Tačiau kadangi sąvoka nėra pats 
tas vaizdinys, o pastarasis dažniausiai priklauso visiškai 
kitai vaizdinių klasei, t.y. yra stebimasis, tai jis gali turėti 
laiko, erdvės ir kitokias apibrėžtis ir dar visokiausių santykių, 
kurie sąvokoje visai nemąstomi. Todėl daugelis neesmingai 
besiskiriančių vaizdinių gali būti jai palenkti. Tačiau ši 
galiosena daugeliui daiktų yra ne esminis, o atsitiktinis 
sąvokos bruožas. Todėl galimos tokios sąvokos, kuriomis 
mąstomas tik vienas realus objektas, bet kurios vis dėlto 
yra abstrakčios ir visuotinės, o ne atskiri stebimieji vaizdiniai. 
Tokia, pavyzdžiui, sąvoka, kurią kas nors susidaro apie 
konkretų miestą, pažįstamą jam vien tik iš geografijos. Nors 
šiuo atveju mąstomas tik šitas vienas miestas, tačiau gali 
egzistuoti keli tam tikromis detalėmis besiskiriantys miestai, 
kuriems visiems ši sąvoka tiktų. Vadinasi, sąvoka yra 
visuotinė ne dėl to, kad ji atitraukta nuo daugelio objektų, 
o priešingai, skirtingi daiktai gali būti mąstomi ta pačia 
sąvoka todėl, kad visuotinumas, t.y. atskirybės apibrėžimo 
nebuvimas, esmingas jai kaip abstrakčiam proto vaizdiniui. 

Iš to, kas pasakyta, aišku, kad kiekviena sąvoka - kaip 
tik todėl, kad ji yra abstraktus ir nestebimas, vadinasi, ne 
visiškai apibrėžtas vaizdinys, —- pasižymi tuo, kas vadinama 
apimtimi arba sfera; ir ji pasižymi tuo net tada, kai egzistuoja 
tik vienas vienintelis ją atitinkantis objektas. Mes visada 
matome, kad kiekvienos sąvokos sfera turi ką nors bendra 
su kitų sąvokų sferomis, t.y. kad ja iš dalies mąstoma tas 
pat, kas ir atitinkamomis kitomis sąvokomis. Ir šitaip esti 
nepaisant to, kad, jeigu tai yra iš tikrųjų skirtingos sąvokos, 
kiekviena iš jų ar bent jau viena iš dviejų apima ką nors 

tokio, ko nesama kitoje. Šitaip santykiauja kiekvienas sub- 
jektas su savo predikatu. Pažinti šį santykį reiškia spręsti. 
Šias sferas pavaizduoti erdvinėmis figūromis yra labai gera 
mintis. Atrodo, kad pirmasis ją atrado Gottfriedas Ploucguet, 
tam panaudojęs kvadratus. Lambertas, nors ir kiek vėliau, 
dar naudojo paprastas linijas, jas brėždamas vieną žemiau 
kitos. Euleris pirmasis sėkmingai panaudojo apskritimus. 
Kuo galiausiai remiasi ši tokia tiksli analogija tarp sąvokų 
santykių ir erdvinių figūrų santykių, aš nesiryžtu spręsti. 
Šiaip ar taip, logikai labai palanku, kad visi sąvokų santykiai, 
net jų galimybės požiūriu, t.y. a priori, gali būti pavaizduoti 
tokiomis figūromis. Štai tokiu būdu: 

1. Dviejų sąvokų sferos visiškai sutampa. Pavyzdžiui, 
būtinybės sąvoka ir padarinio, kylančio iš tam tikros prie- 
Žasties, sąvoka; lygiai taip pat Ruminantia ir Bisulca (at- 
rajojantieji ir skeltanagiai gyvuliai); be to, stuburinių ir 
raudonkraujų gyvulių sąvokos (nors šiuo atveju būtų galima 
kai ką paprieštarauti dėl Anneliden [žiedinių kirmėlių|; visa 
tai - vienareikšmės sąvokos. Jos pavaizduojamos vienu 
apskritimu, reiškiančiu ir vieną, ir kitą sąvoką. 

2. Vienos sąvokos sfera visiškai apima kitos sferą: 


3. Viena sfera apima dvi arba keletą kitų, viena kitą 
neigiančių, tačiau kartu užpildančių tą sferą: 
2 


Bukas | Smailus 
kampas kam- / 

4. Iš dviejų sferų kiekviena apima dalį kitos: 


a ] raudona] 


5. Dvi sferos apimamos trečios, bet jos neužpildo: 


Šis paskutinis atvejis galioja visoms toms sąvokoms, kurių 
sferos neturi nieko tiesiogiai bendro, nes visada egzistuoja 
trečioji sąvoka, nors dažnai ir labai plati, bet apimanti abi 
pirmąsias. A 

Į šiuos atvejus gali būti redukuoti visi sąvokų deriniai, 
ir iš jų gali būti išvestas visas mokslas apie sprendinius 
ir jų konversiją, kontrapoziciją, reciprokaciją, dizjunkciją 
(pastaroji išvedama pagal trečiąją figūrą). Iš to gali būti 
išvestos ir tos sprendinių savybės, kurių pagrindu Kantas 
išvedė tariamąsias intelekto kategorijas, išskyrus tik hipo- 
tetinę formą, nes ji jau yra ne paprastų sąvokų, o sprendinių 
derinys; be to, išskyrus modalumą, apie kurį, kaip ir apie 
visas savybes sprendinių, pagrindžiančių kategorijas, išsa- 
miai bus kalbama Priede. Apie nurodytuosius galimus sąvokų 
derinius dar reikia pasakyti tik tai, kad juos galima įvairiai 
derinti ir vieną su kitu, pavyzdžiui, ketvirtąją figūrą su 
antrąja. Tik jeigu sfera, visiškai ar iš dalies apimanti kitą, 
savo ruožtu pati visiškai apimama trečiosios, visos jos kartu 
sudaro išprotavimą pagal pirmąją figūrą, t.y. tą sprendinių 
derinį, iš kurio sužinoma, kad sąvoka, visiškai arba iš dalies 
apimama kitos, kartu apimama trečiosios, kuri savo ruožtu 

apima ir tą kitą. Arba priešingas dalykas - neigimas; natūralu, 
kad jo grafinis vaizdas gali būti toks, kad dvi susijusios 
sferos neapimamos trečiosios. Jeigu daug sferų tokiu būdu 
apima viena kitą, atsiranda ilgos išprotavimų grandinės. 

Šitokiu sąvokų schematizmu, pakankamai gerai išdėstytu 
jau keliuose vadovėliuose, galima pagrįsti mokslą apie 
sprendinius ir visą silogistiką, ir šitaip būtų labai palengvintas 
abiejų dalykų dėstymas. Juk remiantis šiomis schemomis 
galima nesunkiai pamatyti tų mokslų taisyklių šaltinį, jas 
išvesti ir paaiškinti. Tačiau apkrauti jomis atmintį visai 
nebūtina, nes logika niekada negali duoti praktinės naudos, 
o gali būti tik filosofijos teorinio intereso objektas. Juk nors 
ir galima tarti, kad logika su racionaliu mąstymu santykiauja 
taip, kaip generalinis bosas su muzika arba, pasakius ne 
taip tiksliai, kaip etika su dorybe arba estetika su menu, 
tačiau reikia turėti galvoje, kad nė vienas netapo menininku, 
studijuodamas estetiką, ir nė vienas neišsiugdė tauraus 
charakterio, studijuodamas etiką, kad seniai iki Rameau buvo 
kuriamos teisingos ir gražios kompozicijos ir Kad visai 
nebūtina permanyti generalinį bosą tam, kad pastebėtum 
disharmoniją. Lygiai taip pat nebūtina išmanyti logiką, kad 
nebūtum apgautas neteisingų išprotavimų. Tačiau reikia 
pripažinti, kad, jeigu ne dėl vertinimo, tai bent jau atliekant 
muzikinę kompoziciją generalinis bosas labai naudingas. 
Galima net tarti, kad, nors ir žymiai mažesniu mastu, estetika 
ir net etika duoda šiokią tokią, nors dažniausiai neigiamą 
naudą, todėl negalima sakyti, kad ir jos neturi jokios praktinės 
vertės. Tačiau logikos labui negalima pripažinti net šito. 
Ji yra tik žinojimas in abstracto to, ką kiekvienas žino in 
concreto. Todėl, kaip ji nereikalinga tam, kad nesutiktum 
su neteisingų samprotavimu, taip nesišaukiama jos taisyklių 
pagalbos tam, kad ką nors padarytum teisingai. Ir net pats 
mokyčiausias logikas, realiai mąstydamas, ja nėmaž nesi- 
remia. Tai paaiškinama štai kuo. Kiekvienas mokslas sudarytas 

15 bendrų, vadinasi, abstrakčių tiesų, dėsnių ir taisyklių 
sistemos, taikomos tam tikriems objektams. Todėl kiekvienas 
tiems objektams priklausantis atskiras atvejis kaskart api- 
brėžiamas tuo bendru Žinojimu, galiojančiu visiems atvejams. 
luk taikyti bendrą principą nepalyginamai lengviau, negu 
iš naujo ištirti bet kokį atskirą atvejį. Vienąkart įgytas 
bendras abstraktus pažinimas mums paklūsta lengviau, nci 
empirinis atskirybių tyrinėjimas. Logikos atvejis visai prie- 
šingas. Ji yra bendrybių sritis, pažinta protui stebint savo 
ir abstrahuojantis nuo bet kokio turinio; tai taisyklių pavidalu 
išreikštas proto veiklos būdo Žinojimas, ir dėl to protas, 
besidomėdamas pats savimi, jokiu būdu nuo jo nenukryps. 
Todėl lengviau ir patikimiau kiekvienu atskiru atveju leisti 
jam veikti pagal jo esmę, negu jam svetimo, iš šalies primesto 
dėsnio pavidalu nurodinėti jam imtis tokio pažinimo, kuris 
pats abstrahuotas iš protui būdingo veiklos būdo. Tai būtų 
lengviau, nes, nors visuose kituose moksluose bendroji 
taisyklė mums paklüsta lengviau, nei atskiro atvejo, imamo 
savaime, tyrinėjimas, tačiau proto veikloje priešingai, kiek- 
vienam atskiram atvejui reikalingas metodas mums visada 
paklūsta lengviau nei iš jo abstrahuota bendra taisyklė. Juk 
tai, kas mumyse mąsto, ir yra tas pats protas. Tai patikimiau, 
nes tokiame abstrakčiame žinojime ar jo pritaikymeė klaida 
gali atsirasti daug lengviau, negu kad protas pradėtų veikti 
taip, kad tai prieštarautų jo esmei ir prigimčiai. Tuo ir 
aiškintinas tas keistas dalykas, kad kituose moksluose atskiro 
atvejo teisingumas tikrinamas taisykle, o tuo tarpu logikoje - 
priešingai, taisyklė visada turi būti tikrinama atskiru atveju; 
ir net labiausiai įgudęs logikas, pastebėjęs, kad atskiru atveju 
jis daro ne tą išvadą, kurios reikalauja taisyklė, visada ieškos 
klaidos veikiau taisy klėje, nei savo padarytoje išvadoje. Taigi 
siekti logiką panaudoti praktiškai tai tas pat, kas siekti 
iš pradžių su didžiausiu vargu iš bendrų taisyklių išvedinėti 
tai, kas mums tiesiogiai ir patikimai žinoma kiekvienu atskiru 

atveju. Tai būtų tas pat, nelyginant judant iš pradžių būtų 
tariamasi su mechanika, o virškinant - su fiziologija. O 
tas, kuris mokosi logikos dėl praktinių tikslų, panašus į 
žmogų, norintį išmokyti bebrą statyti savo būstą. 

Taigi, nors logika praktiškai nenaudinga, vis dėlto ji turi 
būti išsaugota, nes yra įdomi filosofiniu požiūriu, kaip 
specialus Žinojimas apie proto sandarą ir veikimą. Kaip 
uždara, savarankiška, užbaigta, įforminta ir visiškai patikima 
disciplina, ji nusipelno to, kad būtų savarankiškai, nepri- 
klausomai nuo viso kito traktuojama moksliškai ir dėstoma 
universitetuose. Tačiau savo tikrąją vertę ji įgyja tik su- 
sisiedama su visa filosofija, kai tyrinėjamas pažinimas, 
pirmiausia protinis arba abstraktusis pažinimas. Atsižvel- 
giant į tai, jos dėstymas neturėtų labai ryškiai įgyti į praktinius 
tikslus orientuoto mokslo pavidalą, o kita vertus, neturėtų 
apimti tik grynų taisyklių, reguliuojančių teisingą sprendinių, 
išprotavimų ir t.t. vartoseną. Šis dėstymas turėtų labiau 
siekti supažindinti su proto ir sąvokos esme ir išsamiai 
nagrinčti pažinimo pagrindo principą, nes logika yra tik 
to principo parafrazė ir, be to, tik tuo atveju, kai pagrindas, 
sprendiniams suteikiantis teisingumą, yra ne empirinis ar 
metafizinis, o loginis ar metaloginis. Todėl kartu su pažinimo 
pagrindo principu reikia pateikti ir kitus tris, jam tokius 
giminingus pamatinius mąstymo dėsnius arba metaloginio 
teisingumo sprendinius. O po to iš šitų dalykų po truputį 
išauga visa proto technika. Tikrojo mąstymo, t.y. sprendimo 
ir išprotavimo, esmę reikia dėstyti remiantis sąvokų sferų 
deriniais, pagal erdvinę schemą, kaip parodyta anksčiau, 
ir iš šios schemos dera konstravimo būdu išvedinėti visas 
sprendimo ir išprotavimo taisykles. Vienintelis praktinis 
būdas, kuriuo gali būti panaudota logika, - tai diskutuojant 
nurodyti priešininkui ne tiek tikrai klaidingas, kiek sąmo- 
ningai melagingas jo išvadas, ir įvardyti jas techniniais 
terminais. Toks logikos praktinės reikšmės sumenkinimas 

ir jos ryšio su visa filosofija, kaip atskiro pastarosios pa- 
dalinio, akcentavimas visai nereiškia, kad domėjimasis ja 
turėtų būti mažesnis negu šiuo metu; juk mūsų dienomis 
kiekvienas, kuris nenori likti tamsuoliu svarbiausiame dalyke 
ir būti priskirtas bukagalviškai miniai, privalo studijuoti 
spekuliatyvinę filosofiją, nes mūsų devynioliktasis amžius 
vra filosofijos amžius. Šituo norima pasakyti ne tiek tai, 
kad mūsų amžius turi filosofiją ar kad filosofija jame 
viešpatauja, kiek tai, kad jis subrendo filosofijai ir todėl 
ji jam labai reikalinga. Tai aukštai išsivysčiusio švietimo 
požymis ir netgi aiški žymė amžių kultūros skalėje“. 
Kad ir kokia nežymi būtų praktinė logikos nauda, vis 
dėlto negalima neigti, kad ji buvo išrasta praktiniams 
tikslams. Jos atsiradimą aš suprantu šitaip. Kada clėjiečių, 
megariečių ir sofistų aistra ginčytis vis labiau stiprėjo ir 
palaipsniui tapo beveik liguista, toji painiava, į kurią nu- 
vesdavo beveik kiekvienas ginčas, veikiausiai juos netrukus 
privertė pajusti metodinių taisyklių poreikį. O tam ir reikėjo 
išrasti mokslinę dialektiką. Pirmiausia turėjo būti pastebėta 
tai, kad abi besiginčijančios pusės šiaip ar taip neišvengiamai 
sutardavo dėl kokio nors teiginio, į kurį diskutuojant galėjo 
būti redukuoti ginčytini momentai. Metodinių taisyklių 
formavimo pradžia pasireiškė tuo, kad tie visuotinai pri- 
pažinti teiginiai buvo formaliai išskirti 1r laikomi tyrinėjimo 
prielaidomis. Tačiau iš pradžių šitie teiginiai apėmė tik 
tyrinėjimo medžiagą. Netrukus buvo pastebėta, kad ir tiems 
būdams, kuriais remiantis būdavo pasiekiama visuotinai 
pripažinta tiesa ir iš jos bandyta išvesti savo teiginius, taip 
pat būdingos tam tikros formos ir dėsningumai, kurių 
atžvilgiu, nors iš anksto ir nesusitarus, nekyla nesutarimų; 
tuo remiantis buvo nuspręsta, kad jie turi būti būdingi 
pačiai proto esmei, kaip formalioji tyrinėjimo pusė. Nors 


* Apie tai žr. 2 tomo 9 ir 10 skyrius. 

dėl to niekas neabejojo ir nesiginčijo, į kokią nors pedantiškai 
sistemišką galvą turėjo šauti mintis, kad metodinę dialektiką 
būtų galima labai gražiai sutvarkyti ir iki galo užbaigti, 
jei ir ta formalioji bet kokio ginčo pusė, ta visada dėsninga 
paties proto veiksena irgi būtų išreikšta abstrakčiais teiginiais 
ir, panašiai kaip visuotinai pripažinti teiginiai, liečiantys 
tyrinėjimo medžiagą, būtų laikoma tyrinėjimo pagrindu, kaip 
savotiškas tvirtas disputo kanonas, kuriuo būtų galima visada 
remtis ir į jį apeliuoti. Šitaip siekdami sąmoningai pripažinti 
dėsningu dalyku ir formaliai išreikšti tai, kuo anksčiau rėmėsi 
tik tyliu susitarimu arba ko laikėsi tik instinktyviai, filosofai 
palaipsniui surasdavo daugiau ar mažiau tobulesnę išraišką 
pamatiniams logikos dėsniams, tokiems kaip prieštaravimo 
principas, pakankamo pagrindo, negalimo trečiojo principas, 
dictum de omni ct nullo [principas: kas galioja visiems, 
tas galioja ir kiekvienam atskirai, o kas negalioja nė vienam, 
negalioja nei kiekvienam atskirai], o toliau — specialioms 
silogistikos taisyklėms, kaip pavyzdžiui: ex meris 
particularibus aut negativis nihil seguitur, a rationato ad 
rationem non valet consequentia [iš vien tik dalinių ar tik 
negatyvių prielaidų niekas neišplaukia; išvada iš padarinio 
apie priežastį negalioja]. Tai, kad šitokiu būdu buvo judama 
lėtai ir sunkiai ir kad iki Aristotelio viskas liko labai netobula, 
mes iš dalies matome iš negrabių ir ištęstų būdų, kuriais 
kai kuriuose Platono dialoguose išvedamos loginės tiesos, 
bet dar geriau ~ iš to, ką Sekstas Empirikas pasakoja apie 
Megariečių ginčus dėl pačių lengviausių ir paprasčiausių 
logikos dėsnių ir apie pastangas, padėtas jiems išsiaiškinti 
(Sextus Empiricus: Adversus mathematicos, lib. 8, p. 112 segą.). 
O Aristotelis surinko, sutvarkė, pataisė tai, kas buvo padaryta 
anksčiau ir visam tam suteikė nepalyginamai didesnį iš- 
baigtumą. Taigi matydamas, kaip graikų kultūros raida 
parengė ir paskatino Aristotelio darbą, nesi linkęs tikėti 
persų autorių žiniomis, kurias mums perduoda Jones, labai 


100 


PASAULIS KAIP VAIZDINYS 


sališkas jų atžvilgiu, kad esą Kalistenis perėmė iš indų 
išbaigtą logiką ir persiuntė ją savo dėdei Aristoteliui (Asiatic 
researches, t. 4, p. 163). 

Tai, kad niūriais viduramžiais linkusi į ginčus ir dėl 
bet kokių realių Žinių stokos tik formulėmis ir žodžiais 
besimaitinusi scholastų dvasia turėjo labai džiaugtis Aris- 
totelio logika, kuri buvo godžiai perimta netgi iškreiptu 
arabišku pavidalu ir netrukus pradėta laikyti bet kokio 
Zinojimo branduoliu, suprasti nesunku. Nuo to laiko pagarba 
logikai labai sumažėjo, tačiau ir dabar ji turi savarankiško, 
praktinio ir labai reikalingo mokslo reputaciją. Net mūsų 
dienomis Kanto filosofija, savo kertinį akmenį perėmusi 
būtent iš logikos, vėl sužadino domėjimąsi ja. Šiuo požiūriu, 
t.y. kaip priemonė pažinti proto esmę, logika, žinoma, tokio 
dėmesio nusipelno. 

Teisingi griežti išprotavimai atsiranda įdėmiai stebint 
sąvokų sferas ir tik tada, kai viena sfera visiškai apimama 
kitos, o toji kita — trečios, ir pripažįstama, kad ir pirmoji 
visiškai apimama trečiosios; įtikinėjimo menas, priešingai, 
grindžiamas tik paviršutinišku santykių tarp sąvokų sferų 
stebėjimu ir vienpusišku savavališku jų apibrėžimu. Daž- 
niausiai tai daroma šitaip: jei nagrinejamos sąvokos sfera 
tik iš dalies apimama kitos, o iš dalies priklauso visai 
skirtingai sferai, tai ji pateikiama kaip visiškai priklausanti 
pirmajai (arba visiškai priklausanti antrajai, nelygu koks 
Snekėtojo tikslas). Pavyzdžiui, kalbant apie aistrą, ją galima 
savavališkai palenkti didžiausios jėgos, paties galingiausio 
pasaulyje veiksnio sąvokai, arba — neprotingumo sąvokai, 
o pastarąją ~ bejėgiškumo, silpnybės sąvokai. Tokios me- 
todikos galima laikytis nuolat, taikant ją kiekvienai sąvokai, 
apie kurią tik šnekama. Beveik visada kokios nors sąvokos 
sfera apima daugelį kitų sferų, iš kurių kiekviena, iš dalies 
apimdama pirmosios sąvokos sritį, pati, be to, apima daug 
daugiau. Iš tų pastarųjų sąvokų sferų galima išryškinti tik 

tą vieną, kuriai norima palenkti pirmąją sąvoką, į kitas 
nekreipiant dėmesio arba jas pridengiant. Iš tikrųjų šiuo 
triuku ir grindžiamas visas oratorystės menas, visi subtilūs 
sofizmai. Juk loginiai sofizmai, kaip [pagal Eubulidą] mentiens 
[melagis], velatus [apsirengęs], cornutus [raguotasis] ir t.t., 
akivaizdžiai pernelyg grubūs, kad būtų galima jais realiai 
naudotis. Kadangi man nežinoma, kad visos sofistikos ir 
įtikinėjimo esmę kas nors iki šiol būtų redukavęs į šį galutinį 
jų galimumo pagrindą ir parodęs jį glūdintį specifinėje 
sąvokų sąrangoje, t.y. pažintiniuose proto veiksmuose, tai — 
kadangi mano minties sklaida prie to atvedė — aš norėčiau 
šį, nors ir lengvai suprantamą, dalyką paaiškinti dar ir 
schema, pateikta lentelėje. Ji turi parodyti, kaip sąvokų sferos 
įvairiopai apima viena kitą ir todėl duoda galimybę sa- 
vavališkai pereiti nuo vienos sąvokos prie kitos. Bet aš 
nenorėčiau, kad dėl šios lentelės šiam nedideliam, šalutiniam 
tyrinėjimui būtų teikiama didesnė svarba, nei jis gali turėti 
pagal savo prigimtį. Aiškinamuoju pavyzdžiu aš pasirinkau 
kelionės sąvoką. Jos sfera apima kitų keturių sąvokų sritį, 
ir į kiekvieną iš jų ginčininkas gali pereidinėti savavališkai. 
Savo ruožtu tos sferos apima kitas, kartais net iškart dvi 
ar daugiau, ir ginčininkas pagal tai savavališkai pasirenka 
savo kelią, visada vaizduodamas, tarsi tas kelias būtų 
vienintelis, o po to, nelygu koks jo tikslas, galiausiai pasiekia 
gėrį arba blogį. Bet pereinant iš vienos sferos į kitą visada 
reikia eiti nuo centro (duotos pagrindinės sąvokos) į periferiją, 
o ne priešingai. Tokios sofistikos apvalkalas gali būti arba 
sklandi kalba, arba ir griežta silogistinė forma, priklausomai 
nuo to, kokia yra klausytojo silpnoji vieta. Dauguma moks- 
linių, o ypač filosofinių įrodymų iš esmės sukonstruota 
panašiai: juk kaip kitaip būtų įmanoma, kad tiek daug dalykų 
įvairiausiais laikais ne tik klaidingai buvo laikomi tiesa (juk 
pati klaida turi kitą šaltinį), bet buvo gerai argumentuojami 
bei įrodomi, o vėliau pasirodydavo esą visai neteisingi? 

Tokie dalykai, pavyzdžiui, yra Leibnizo-Wolffo filosofija, 
Utolemajo astronomija, Stahlio chemija, Newtono mokslas 
apie spalvas ir t.t.* 


$ 10 

Visa tai vis labiau artina mus prie klausimo, kaip 
pasiekiamas tikrumas, kaip reikia pagrįsti sprendimus, kas 
yra žinojimas ir mokslas, kurį mes, kartu su kalba ir apdairia 
elgsena, laikome trečiuoju proto nulemtu pranašumu. 

Protas turi moters prigimtį: jis gali duoti, tik gavęs. Pats 
savaime jis neturi nieko, išskyrus neturiningas savo veiksenos 
formas. Visiškai gryno pažinimo protu nesama, išskyrus 
keturis principus, kuriems aš priskyriau metaloginę tiesą, 
t.y. tapatybės, prieštaravimo, negalimo trečiojo ir pakankamo 
pažinimo pagrindo principus. Juk net visa kita logikoje jau 
nėra grynasis pažinimas protu, nes suponuoja sąvokų sferų 
santykius ir kombinacijas. Tačiau sąvokos apskritai atsiranda 
tik po ankstesnių stebimųjų vaizdinių, ir visą jų esmę sudaro 
santykiai su tais vaizdiniais; vadinasi, jos jau suponuoja 
tuos vaizdinius. Tačiau kadangi ši prielaida apima ne 
apibrėžtą sąvokų turinį, o tik jų būtį apskritai, tai logika 
kaip visuma vis dėlto gali būti laikoma grynojo proto mokslu. 
Visuose kituose moksluose protas gauna savo turinį iš 
stebimųjų vaizdinių: matematikoje — iš iki bet kokio patyrimo 
akivaizdžiai žinomų erdvės ir laiko santykių; grynojoje 
zamtotyroje, t.y. tame, ką mes iki bet kokio patyrimo žinome 
apie gamtos vyksmą, mokslo turinys kyla iš grynojo intelekto, 
t.y. iš priežastingumo dėsnio ir jo ryšio su grynaisiais erdvės 
ir laiko stebiniais apriorinio pažinimo. Visuose kituose 
moksluose visa tai, kas neperimta iš ką tik minėtų disciplinų, 
priklauso patyrimui. Žinoti apskritai reiškia: savo dvasios 
savavališkam reprodukavimui palenkti tokius sprendinius, 


* Apie tai žr. 2 t 11 sk. 

kurių pakankamo pažinimo pagrindas yra už jų pačių, t.y. 
teisingus sprendinius. Todėl tik abstraktus pažinimas yra 
žinojimas; todėl žinojimas sąlygotas proto ir, griežtai tardami, 
apie gyvūnus mes negalime sakyti, kad jie kažką žino, nors 
jie turi ir stebimąjį pažinimą, jo prisiminimą, vadinasi, ir 
vaizduotę, kurią įrodo ir jų sapnai. Sąmonę mes jiems 
priskiriame, vadinasi, jos sąvoka - nors pats žodis kilęs 
iš žinojimo" — sutampa su vaizdinio apskritai sąvoka, ne- 
svarbu, koks tas vaizdinys. Štai kodėl augalui mes pri- 
skiriame gyvastį, bet ne sąmonę. 

Taigi žinojimas yra abstrakti sąmonė, fiksavimas proto 
sąvokomis to, kas pažinta kitu būdu. 


§ 11 

Šiuo požiūriu tikrojo žinojimo priešingybė yra jausmas; 
dėl to mes ir turime jį šiek tiek paaiškinti. Sąvoka, žymima 
žodžiu jausmas, visada apima tik negatyvų turinį, būtent 
tai, kad kažkas, kas esti sąmonėje, nėra sąvoka, nėra abstraktus 
protinis pažinimas. Kas sąmonėje būtų dar ir be to, visada 
priskiriama jausmo sąvokai, kurios nepaprastai plati sfera 
apima pačius įvairiausius dalykus. Ir neįmanoma suprasti, 
kas tarp jų bendra tol, kol nežinoma, kad jie susiję vienas 
su kitu tik šitokiu negatyviu būdu, t.y. tuo, kad tai nėra 
abstrakčios sąvokos. Juk jausmo sąvokos sferoje taikingai 
išsidėstę vienas šalia kito patys įvairiausi ir net priešiškiausi 
elementai, kaip antai religinis jausmas, gašlumas, moralinis 
jausmas, fiziniai jausmai, tokie kaip lytėjimas, skausmas, 
spalvų, garsų, jų harmonijos ir disharmonijos jausmas; taip 
pat neapykanta, šleikštulys, pasitenkinimas savimi, garbė, 
gėda, teisybės ir neteisybės jausmas, tiesos jausmas, estetinis 
jausmas, galios, silpnumo, sveikatos, draugystės, meilės 
jausmai ir tt., ir tt. Tarp jų nesama visai nieko bendro, 
išskyrus tą negatyvų bruožą, kad jie nėra joks abstraktus 
protinis pažinimas. Bet labiausiai stulbina tai, kad jausmo 

sąvokai palenkiamas net stebimasis, apriorinis erdvinių 
santykių pažinimas ir galiausiai pažinimas grynuoju inte- 
lektu. Ir apskritai, apie kiekvieną pažinimą, apie kiekvieną 
tiesą, kurie iš pradžių suvokiami tik intuityviai, dar neįterpti 
į abstrakčias sąvokas, sakoma, kad jie jaučiami. Aiškumo 
dėlei pateiksiu keletą pavyzdžių iš naujausių knygų, nes 
jie ryškiai patvirtina mano aiškinimą. Prisimenu, kad vieno 
vokiško Euklido vertimo pratarmėje aš skaičiau, kad pra- 
dedančiuosius studijuoti geometriją reikia - dar nesiremiant 
įrodymais — versti braižyti visas figūras, nes šitokiu būdu 
jie iš anksto jaučia geometrinę tiesą dar prieš tai, iki 
įrodinėjimas duos jiems galutinį pažinimą. Lygiai taip pat 
Friedricho Schleiermacherio Dorovės mokslo kritikoje |Kritik 
der Sittenlehre] kalbama apie loginį ir matematinį jausmą 
(p. 339), apie lygybės ar dviejų formulių skirtumo jausmą 
(p. 342). Toliau, Tennemanno Filosofijos istorijoje [Geschichte 
der Philosophie, Bd. 1,S. 361] skaitome: „jautei, kad neteisingos 
išvados nepagrįstos, bet negalėjai atrasti klaidos“. 

Kol jausmo sąvoka nebus nagrinėjama teisingai ir kol 
nebus pastebėtas tas negatyvus bruožas, kuris vienas ir 
tėra jai būdingas iš esmės, ši sąvoka dėl didžiulės savo 
sferos apimties ir dėl savo grynai negatyvaus, visiškai 
vienpusiško ir labai skurdaus turinio nuolat skatins nesu- 
sipratimus ir ginčus. Kadangi vokiečių kalboje mes dar turime 
beveik tos pačios reikšmės žodį juslė (Empfindung), būtų 
patogu jį vartoti kaip alternatyvą reikšti fiziniams jausmams. 
O visų kitų sąvokų atžvilgiu neproporcingos jausmo sąvokos 
kilmė, be abejonės, yra tokia. Visos sąvokos — o tik sąvokos 
ir išreiškiamos žodžiais — egzistuoja tik protui ir iš jo kyla; 
vadinasi, jos iškart duoda vienpusišką žiūros tašką. O iš 
tokio taško tai, kas artimiausia, atrodo aišku ir apibrėžiama 
pozityviai; tai, kas yra toliau, susilieja ir netrukus įgauna 
negatyvų pobūdį. Štai kiekviena nacija visas kitas vadina 
svetimtaučiais, graikas visus kitus vadina barbarais, anglas 

viską, kas ne Anglija ir ne angliška, vadina continent ir 
continental, tikintysis visus kitus vadina eretikais ar pa- 
gonimis, kilmingasis visus kitus — roturiers [biurgeriais|, 
studentas — filisteriais ir t.t. Dėl šio vienpusiškumo, sakytu- 
me, dėl šio grubaus tamsumo, kylančio iš puikybės, galima 
kaltinti (nors tai skamba ir keistai) ir patį protą, nes viena 
jausmo sąvoka jis apima kiekvieną sąmonės modifikaciją, 
jei tik ji tiesiogiai nepriklauso jo vaizdiniams, t.y. nėra abstrakti 
sąvoka. Protas, neišsiaiškinęs savo veiksenos gilia savižina, 
šią kaltę iki šiol turėjo išpirkinėti nesusipratimų ir klai- 
džiojimų savojoje srityje sąskaita. Buvo net išgalvotas ypa- 
tingas jausmo sugebėjimas ir kurtos jo teorijos. 


§ 12 

Žinojimas, kurio kontradikcinę priešingybę, jausmo są- 
voką, aš ką tik išnagrinėjau, yra, kaip sakyta, kiekvienas 
abstraktus pažinimas, t.y. pažinimas protu. Tačiau kadangi 
protas visada sugrąžina pažinimui tik tai, kas pagauta kitu 
būdu, iš tikrųjų jis neišplečia mūsų žinojimo, o tik suteikia 
jam kitą formą. Būtent: tai, kas buvo pažinta intuityviai, 
in concreto, jis leidžia pažinti abstrakčiai ir bendrai. Tačiau 
tai yra nepalyginamai svarbiau, negu tokia išraiška atrodo 
esanti iš pirmo žvilgsnio. Juk patikimas pažinimo išsau- 
gojimas, galimybė ji panaudoti, patikimas ir platus jo pri- 
taikymas praktikoje priklauso nuo to, kad jis virto žinojimu, 
abstrakčiu pažinimu. Intuityvus pažinimas visada galioja 
pavieniam atvejui, susijęs tik su tuo, kas artimiausia ir juo 
apsiriboja, nes juslumas ir intelektas iš tikrųjų gali vienu 
metu suvokti tik vieną objektą. Todėl bet kokia ilgai trunkanti, 
rišli, planinga veikla turi remtis pamatiniais principais, t.y. 
abstrakčiu žinojimu, ir jais vadovautis. Štai, pavyzdžiui, 
intelektinis priežasties ir padarinio santykio pažinimas pats 
savaime, be abejonės, daug tobulesnis, gilesnis ir išsamesnis, 
negu tai, ką apie tą dalyką galima mąstyti in abstracto: 

lik intelektas akivaizdžiai, betarpiškai ir tobulai pažįsta, kaip 
vvikia svertas, skrysčiai, dantračiai, kaip pats save laiko 
skliautas ir t.t. Tačiau dėl ką tik paminėtos intuityvaus 
pažinimo savybės kreiptis tik į tiesioginę duotį konstruoti 
mašinoms ir pastatams nepakanka vien intelekto; priešingai, 
čia turi veikti protas, vietoj stebėjimų jis turi įvesti abstrakčias 
sąvokas ir jų laikytis kaip savo veiklos orientyrų. Ir jeigu 
jos teisingos, sėkmė garantuota. Lygiai taip pat grynuoju 
stebėjimu mes tobulai pažįstame parabolės, hiperbolės, spi- 
ralės esmę ir dėsningumą; tačiau tam, kad šį pažinimą galima 
būtų patikimai pritaikyti tikrovėje, iš pradžių jis turi tapti 
abstrakčių žinojimu, - žinoma, prarasdamas akivaizdumą, 
bet įgydamas abstraktaus žinojimo patikimumą ir apibrėž- 
tumą. Vadinasi, visas diferencialinis skaičiavimas iš tikrųjų 
neišplečia mūsiškio kreivių pažinimo, neapima ko nors 
daugiau, ko jau nebūtų jų grynajame stebėjime; tačiau jis 
pakeičia pažinimo pobūdį, tai, kas intuityvu, paversdamas 
tuo, kas abstraktu, o tai yra labai pravartu. Tačiau čia reikia 
paminėti dar vieną mūsų pažintinio sugebėjimo savybę, 
kurios buvo neįmanoma pastebėti tol, kol nebuvo visiškai 
aiškus skirtumas tarp stebimojo ir abstraktaus pažinimo. 
Ši savybė pasireiškia tuo, kad erdviniai santykiai negali 
būti perkelti į abstraktų pažinimą tiesiogiai ir patys savaime; 
tam tinka tik laikiniai dydžiai, t.y. skaičiai. Tik skaičiai 
gali būti išreikšti juos tiksliai atitinkančiomis abstrakčiomis 
sąvokomis, bet ne erdviniai dydžiai. Tūkstančio sąvoka 
skiriasi nuo dešimties sąvokos taip pat, kaip abu laikiniai 
dydžiai skiriasi stebėjime: turėdami galvoje tūkstantį, mes 
mąstome skaičių, tiek ir tiek kartų didesnį už dešimt, ir 
stebėdami laike mes galime šį skaičių savo nuožiūra su- 
skaidyti, t.y. jį suskaičiuoti. Tačiau tarp abstrakčių mylios 
ir pėdos sąvokų, nesant jų stebimojo vaizdinio ir nesiremiant 
skaičiumi, nesama tikslaus ir pačius tuos dydžius atitinkančio 
skirtumo. Abiem sąvokomis mąstomas tik erdvinis dydis 

apskritai, ir tam, kad jos būtų pakankamai atskirtos, ab- 
soliučiai būtina remtis erdviniu vaizdiniu, taigi išeiti už 
abstraktaus pažinimo srities, arba šį skirtumą reikia mąstyti 
skaičiais. Vadinasi, siekdami turėti abstraktų pažinimą apie 
erdvinius santykius, iš pradžių privalome juos išreikšti 
laiko santykiais, t.y. skaičiais; todėl tik aritmetika, © ne 
geometrija, yra bendras mokslas apie dydžius, ir geometrija 
turi būti išversta į aritmetiką, jeigu siekiama ją perduoti 
kitiems, tiksliai apibrėžti ir pritaikyti praktikoje. Teisybė, 
ir erdvinį santykį patį savaime galima mąstyti in abstracto, 
pavyzdžiui, „sinusas didėja proporcingai kampui“; bet jeigu 
turime nurodyti šio santykio dydį, reikalingas skaičius. Ši 
būtinybė erdvę su jos trimis išmatavimais išreikšti per laiką, 
turintį tik vieną išmatavimą, jei tik norima turėti erdvinio 
santykio abstraktų pažinimą (t.y. žinojimą, o ne paprastą 
stebėjimą), ir yra tai, kas matematiką daro tokią sunkiai 
suprantamą. Tai bus visai aišku, jei palyginsime kreivių 
stebėjimą su jų analitiniu skaičiavimu arba bent jau tri- 
gonometrinių funkcijų logaritmų lenteles — su tomis len- 
telėmis išreiškiamu kintančio trikampio dalių santykio ste- 
bėjimu. Tai, ką stebėjimas iki galo ir labai tiksliai pagauna 
iš pirmo žvilgsnio, pavyzdžiui, kaip mažėja kosinusas di- 
dėjant sinusui, kaip vieno kampo kosinusas yra kito kampo 
sinusas, koks atvirkščiai proporcingas santykis tarp abiejų 
kampų mažėjimo ir didėjimo ir t.t., - kokio didžiulio skaičių 
audinio, kokio varginančio skaičiavimo reikėtų, norint visa 
tai išreikšti in abstracto! Galima sakyti: kaip turi kankintis 
laikas su savo vienu išmatavimų, kad perteiktų tris erdvės 
išmatavimus! Tačiau tai neišvengiama, jei, erdvinius san- 
tykius siekdami pritaikyti praktiškai, norime jais disponuoti, 
išreikšdami abstrakčiomis sąvokomis: tie santykiai gali būti 
išreikšti sąvokomis ne tiesiogiai, o tik per gryną laiko dydį, 
skaičių, kuris vienas tiesiogiai tetinka abstrakčiam pažinimui. 
Pažymėtina dar ir tai, kad erdvė, visai tikdama stebėjimui 

ir dėl savo trijų išmatavimų leisdama lengvai apžvelgti netgi 
sudėtingus santykius, vis dėlto nepasiduoda abstrakčiam 
pažinimui; tuo tarpu laikas — priešingai, nors ir lengvai 
išreiškiamas abstrakčiomis sąvokomis, tačiau labai nedaug 
teduoda stebėjimui. Mūsiškis skaičių stebėjimas jų gimtojoje 
stichijoje, grynajame laike, nepasitelkiant erdvės, apima vos 
dešimtį. Už šių ribų mes turime tik abstrakčias sąvokas, 
o ne stebimąjį skaičių pažinimą; o su kiekvienu skaitvardžiu 
ir su visais algebriniais ženklais mes siejame tiksliai api- 
brėžtas abstrakčias sąvokas. 

Tarp kitko pridursime, kad kai kuriems protams tikrą 
pasitenkinimą teikia tik stebimasis pažinimas. Akivaizdžiai 
regimi erdvėje būties priežastis ir padarinys yra tai, ko 
jie ieško; euklidinis įrodinėjimas arba aritmetinis erdvinių 
uždavinių sprendimas jų nepatenkina. Kiti protai - prie- 
šingai, reikalauja abstrakčių sąvokų, kurios vienos tik ir 
tinka pritaikymui bei perdavimui; jie turi pakankamai kan- 
trybės ir atminties abstraktiems principams, formulėms, 
įrodymams, išsiskleidžiantiems į ilgą grandinę išprotavimų 
ir skaičiavimų, kurių ženklai atstovauja sudėtingiausioms 
abstrakcijoms. Šitie protai siekia apibrėžtumo; anie - aki- 
vaizdumo. Šis skirtumas yra charakteringas. 

Didžiausia žinojimo, abstraktaus pažinimo vertė reiškiasi 
tuo, kad jį galima perduoti kitiems ir užfiksavus išsaugoti. 
Tik šitokiu būdu jis tampa toks nepaprastai svarbus praktikai. 
Kas nors gali turėti savo intelekte betarpišką akivaizdų 
priežastinių ryšių tarp fizinių kūnų kitimų ir judėjimų 
pažinimą ir tuo visiškai pasitenkinti, tačiau kad savo žinojimą 
padarytų tinkamą perduoti kitiems, iš pradžių jis turi jį 
fiksuoti sąvokomis. Pirmojo tipo pažinimo pakanka net 
praktikai, jeigu tas, kas jį turi, realizuoja jį pats, o be to, 
tokiu veiksmu, kuris vykdomas, kol stebimasis pažinimas 
dar yra šviežias. Tačiau tokio pažinimo nepakanka, kai reikia 

kitų pagalbos arba kai veiksmas, nors ir atliekamas paties 
Žmogaus jėgomis, turi vykti skirtingu laiku ir todėl reikalauja 
apgalvoto plano. Pavyzdžiui, patyręs biliardo lošėjas tik 
intelektu, tik betarpiškai stebėdamas gali puikiai Žinoti 
elastinių kūnų susidūrimo dėsnius, ir to jam visiškai pakanka, 
tačiau tikrą šitų dėsnių žinojimą, t-y. pažinimą in abstracto 
turi tik mokslininkas matematikas. Net mašinoms konstruoti 
pakanka tokio grynai intuityvaus intelektinio pažinimo, jeigu 
mašinos išradėjas pats ją ir konstruoja, kaip kad dažnai 
daro talentingi amatininkai, neturintys jokio išsimokslinimo. 
Priešingai, jeigu atlikti mechaninei operacijai, sukonstruoti 
mašinai ar pastatui reikia keleto Žmonių ir jų bendros, 
skirtingais laiko momentais prasidedančios veiklos, tas, kuris 
vadovauja šiai veiklai, turi sudaryti jos planą in abstracto, 
ir tokia bendra veikla įmanoma tik padedant protui. Tačiau 
keista, kad pirmojo tipo veikloje, kur kas nors turi atlikti 
ką nors pats ir be pertrūkių, žinojimas, proto taikymas, 
refleksija dažnai gali net kliudyti. Pavyzdžiui, žaidžiant 
biliardą, fechtuojantis, derinant instrumentą, dainuojant. 
Tokiais atvejais veiklai turi tiesiogiai vadovauti stebimasis 
pažinimas, nes, jei tik reflektuojama, toji veikla tampa 
nepatikima, nes blaško dėmesį ir trikdo Žmogų. Štai kodėl 
laukiniai ir neišsilavinę Žmonės, beveik nepratę mąstyti, 
kai kuriuos fizinius veiksmus, pavyzdžiui, kovą su žvėrimis, 
šaudymą iš lanko ir pan., atlieka taip ryžtingai ir greitai, 
kaip niekada nepavyktų reflektuojančiam europiečiui, - kaip 
tik todėl, kad refleksija verčia jį dvejoti ir gaišti. Pavyzdžiui, 
jis stengiasi surasti tinkamą vietą arba pagauti reikiamą 
laiko momentą tarp dviejų neteisingų kraštutinumų. Gamtos 
žmogus visa tai pagauna betarpiškai, negalvodamas apie 
šalutinius dalykus. Lygiai taip pat aš neturiu jokios naudos 
iš to, kad pajėgiu in abstracto, laipsniais ir minutėmis, 
apskaičiuoti kampą, kuriuo reikia laikyti skustuvą, jei to 
kampo nežinau intuityviai, t.y. skustuvo nelaikau rankoje. 

Panašiai protas trukdo suprasti ir Žmogaus veidą; ir tai 
turi vykti betarpiškai, per intelektą. Sakoma, kad veido 
bruožų išraiška, prasmė gali būti tik jaučiama, t.y. jos 
nepagaunamos abstrakčiomis sąvokomis. Kiekvienas žmogus 
pasižymi savotiška tiesiogine intuityvia fiziognomika, bet 
vienas atpažįsta šią „signaturam rerum*“ |daiktų signatūrą|) 
aiškiau negu kitas. O mokyti ar mokytis fiziognomikos in 
abstracto neįmanoma, nes niuansai čia tokie subtilūs, kad 
sąvoka negali jų pagauti. Todėl abstraktus pažinimas su 
jais santykiauja taip, kaip mozaikinis paveikslas su van der 
Werftu arba Denneriu. Kaip, mozaikai esant net ir labai 
subtiliai, akmenukų ribos visada išlieka ir todėl neįmanomas 
laipsniškas perėjimas nuo vienos spalvos prie kitos, taip 
ir sąvokos, nejudrios ir griežtai apribotos, kad ir kaip subtiliai 
jas skaidytume į konkretesnius apibrėžimus, niekada negali 
priartėti prie subtilių stebėjimo modifikacijų, - o kaip tik 
per jas ir pasireiškia visa čia pavyzdžiu paimtos fiziogno- 
mikos esmė**. 

Kaip tik toji sąvokų ypatybė, kuri daro jas panašias į 
mozaikinio paveikslo akmenukus ir dėl kurios stebėjimas 
nuolat lieka tik jų asimptote, kartu lemia tai, kad jomis 
negalima nieko gero pasiekti mene. Jeigu dainininkas arba 
virtuozas vadovausis refleksija, jis bus negyvas. Tas pat 
galioja ir kompozitoriui, ir dailininkui, ir net poetui. Sąvoka 
mene visada nevaisinga ir gali reguliuoti tik techniką. 


* [Jacobo Bohme's veikalo pavadinimas, 1622.] 

** Todėl aš laikausi nuomonės, kad fiziognomikos tikslumas apsiriboja 
kelių visai bendro pobūdžio taisyklių nustatymu. Pavyzdžiui: iš kaktos 
ir akių galima išskaityti intelektualumą, o iš lūpų ir apatinės veido dalies 
- etiškumą, valios apraiškas; kakta ir akys abipusiškai paaiškina viena 
kitą ir kiekvienas iš šių bruožų, stebimas be kito, suprantamas tik iš 
dalies; nesama genijaus be aukštos, plačios ir daiHai išlenktos kaktos, 
tačiau pastaroji dažnai pasitaiko ir be genialumo; pagal protingą išraišką 
apie protą spręsti juo patikimiau, juo negražesnis veidas, o pagal kvailą 
išraišką juo patikimiau spręsti apie kvailumą, juo veidas gražesnis, nes 
grožis, kaip atitikimas žmogaus tipui, jau pats savaime išreiškia dvasios 
aiškumą, o bjaurumas turi priešingą pobūdį 17 t.t. 

Sąvokos sritis yra mokslas. Trečiojoje knygoje mes išsamiau 
pagvildensime, kodėl tikras menas visada remiasi stebimuoju 
pažinimu, o ne sąvoka. Net bendravime, asmeniniame elgesio 
žavesyje sąvoka atlieka tik negatyvų vaidmenį, pristab- 
dydama šiurkščius egoizmo ir gyvuliškumo proveržius. Štai 
kodėl mandagumas yra jos kūrinys, vertas pagyrimo. Tačiau 
tai, kas traukia, kas gracinga, kas žavi bendravime, mei- 
lingumas ir draugiškumas, negali atsirasti iš sąvokos, kitaip: 


Jei jaučiamas apsimetimas, sugenda nuotaika. 


ĮFūhlt man Absicht, und man ist verstimmt. 


Goethe: Tasso, 2, 1] 


Bet koks apsimetimas yra refleksijos padarinys. Tačiau 
ilgam ir nuolat jo neįmanoma išlaikyti: „nemo potest personam 
diu ferre fictam” [nemo enim potest personam diu ferre; 
ficta cito in naturam suam recidunt. - Niekas negali ilgai 
dėvėti kaukės; apsimetimas netrukus atsiskleidžia.|, sako 
Seneka knygoje De clementia [Apie romumąl[1l, 1, 6]; tada 
jis dažniausiai atsiskleidžia ir nepasiekia savo tikslo. Sun- 
kiomis gyvenimo akimirkomis, kai reikia greitų sprendimų, 
drąsių poelgių, greitos ir tikslios orientacijos, protas, žinoma, 
reikalingas, bet jeigu jis pradeda vyrauti ir pradeda drumsti 
intuityvų, tiesioginį, grynai intelektinį sprendimą, o kartu 
ir supratimą to, kas teisinga, jis sukelia neryžtingumą ir 
viską lengvai sugadina. 

Pagaliau, ir dorybė, ir šventumas taip pat išauga ne 
iš refleksijos, o iš valios vidinės gelmės ir jos santykio su 
pažinimu. Šitų dalykų aiškinimas priklauso visai kitai šios 
knygos vietai. Čia aš leisiu sau pažymėti tik tai, kad dorovinės 
dogmos gali būti tos pačios ištisų tautų prote, tačiau 
kiekvienas individas elgiasi savaip. Ir priešingai, poelgiai, 
kaip sakoma, grindžiami jausmais, t.y. kaip tik ne sąvokomis, 
jei turimas galvoje jų etinis turinys. Dogmos domina dy- 

kinėjantį protą, o elgiamasi galiausiai savaime, nepriklau- 
somai nuo jų, dažniausiai ne pagal abstrakčias, o pagal 
neišreikštas maksimas, kurių išraiška yra būtent visas žmo- 
gus. Todėl, kad ir kokios būtų skirtingos tautų religinės 
dogmos, geras poelgis visur yra lydimas nenusakomo pa- 
sitenkinimo, o blogas - begalinio siaubo. Pirmojo nesugadins 
jokios patyčios, nuo antrojo neišvaduos joks šventiko at- 
leidimas. Žinoma, tai nereiškia, kad atlikti doram poelgiui 
nereikalingas protas ~ jis tik nėra to poelgio šaltinis. Jo 
funkcija pagalbinė: jis saugoja kartą priimtus sprendimus 
ir maksimas, padėdamas atsilaikyti prieš akimirkos silpnybes 
ir suteikti nuoseklumą mūsų poelgiams. Toks pat galų gale 
jo vaidmuo ir mene: svarbiausiame dalyke jis bejėgis, tačiau 
padeda įgyvendinti sumanymą, nes genialumas pasireiškia 
ne kiekvieną akimirką, o kūrinys juk turi būti išbaigtas 
iki detalių ir tapti tobula visuma“. 


$ 13 

Visi šitie svarstymai tiek apie proto taikymo naudą, tiek 
apie jo žalą turi paaiškinti, kad, nors abstraktus pažinimas 
yra stebimojo vaizdinio refleksas ir juo remiasi, vis dėlto 
protas ne tiek sutampa su pastaruoju, kad visur galėtų 
jį pakeisti; priešingai, tiksliai jie niekad vienas kito neatitinka. 
Todėl, nors, kaip matėme, daugelis žmogaus darbų vykdomi 
tik padedant protui ir pagal apgalvotą planą, tačiau kai 
kuriuos iš jų geriau atlikti be tokios pagalbos. Kaip tik 
stebimojo ir abstrakčiojo pažinimo neatitikimas, dėl kurio 
pastarasis tik artėja prie pirmojo kaip mozaika prie tapybos, 
nulemia labai savitą reiškinį, kuris, kaip ir protas, būdingas 
tik žmogui, bet kurio, nepaisant vis naujų pastangų, deramai 
paaiškinti iki šiol nepavyksta: aš turiu galvoje juoką. Turėdami 


* Apie tai žr. antrojo tomo 7 sk. 

galvoje juoko šaltinį, mes negalime čia nepateikti savojo 
aiškinimo, nors jis dar sykį privers mus stabtelėti. 

Juokas visada atsiranda ne iš ko nors kito, o iš netikėto 
suvokimo, kad kokia nors sąvoka nesutampa su realiais 
objektais, kurie kažkuriuo požiūriu buvo mąstomi šia sąvoka, 
ir jis pats yra tik šitokio nesutapimo išraiška. Dažnai 
nesutapimas atsiranda dėl to, kad du ar keletas realių objektų 
mąstomi viena sąvoka ir jos tapatybė perkeliama į pačius 
objektus; tada visiškas jų nepanašumas kitais atžvilgiais 
atskleidžia, kad šioji sąvoka jiems tiko tik vienu požiūriu. 
Tačiau lygiai taip pat dažnai netikėtai pajuntamas ir vie- 
nintelio realaus objekto ir sąvokos, kuriai vienu kokiu nors 
požiūriu jis palenkiamas teisingai, neatitikimas. Todėl juo 
tiksliau kokiu nors vienu požiūriu tokie objektai palenkiami 
tam tikrai sąvokai ir juo didesnis bei ryškesnis jos ir tų 
objektų neatitikimas kitais požiūriais, juo stipresnis iš tokio 
prieštaravimo kylantis juokingumo efektas. Taigi bet koks 
juokas kyla paradoksalaus ir todėl netikėto palenkimo są- 
vokai dingstimi, — nesvarbu, ar tas palenkimas pasireiškia 
žodžiais, ar veiksmais. Štai toks yra glaustas ir teisingas 
juokingumo paaiškinimas. 

Aš čia negaišiu, pasakodamas anekdotus, kurie, kaip 
pavyzdžiai, galėtų pagrįsti mano aiškinimą, nes jis yra toks 
paprastas ir suprantamas, kad pavyzdžiai nebūtini, o jį 
patvirtinti gali bet koks juokingas dalykas, kurį prisimena 
skaitytojas. Tačiau mūsų teoriją pagrindžia ir kartu paaiškina 
dvi juokingumo rūšys, kylančios kaip tik iš tokio aiškinimo. 
Arba sąmonėje atsiranda du (ar keli) labai skirtingi realūs 
objektai, stebimieji vaizdiniai, ir jie savavališkai sutapatinami, 
palenkiant juos vieningai sąvokai, apimančiai abu objektus: 
šita juokingumo rūšis vadinama sąmojumi. Arba priešingai, 
sąvoka iš pradžių yra sąmonėje, ir nuo jos pereinama prie 
realybės ir prie poveikio jai — prie veiksmo; objektai, šiaip 
skirtingi, bet visi mąstomi ta pačia sąvoka, stebimi ir 

traktuojami vienodai, kol suglumusiam ir nustebusiam vei- 
kėjui neatsiskleidžia visiška jų skirtingybė kitais atžvilgiais: 
ši juokingumo rūšis vadinama kvailyste. Taigi bet koks 
juokingumas yra arba sąmojingas pramanas, arba kvailas 
poelgis, ~ priklausomai nuo to, ar jį lėmė nesutampančių 
objektų perėjimas į sąvokos tapatumą, ar priešingai. Pirmasis 
visada atliekamas sąmoningai, antrasis visada įvyksta netyčia 
ir dėl išorinės prievartos. O tariamai pakeisti juokingumo 
pobūdį ir sąmojų pateikti kaip kvailystę yra dvaro juokdario 
ir pajaco menas. Puikiausiai suvokdamas objektų skirtumus, 
jis vis dėlto juos suvienija paslėptu sąmojumi, palenkdamas 
vienai sąvokai, kuria remdamasis, rodo suglumimą, pati- 
riamą atsiskleidus objektų skirtumui, tačiau tą suglumimą 
jis buvo parengęs iš anksto. Iš šios trumpos, tačiau išsamios 
juokingumo teorijos yra aišku, kad — aplenkiant juokdario 
atvejį — sąmojus turi būti visada reiškiamas žodžiais, o 
kvailystė — daugiausia veiksmais. Beje, pastaroji reiškiasi 
ir žodžiais, ir kaip tik tada, kai ji išsakoma kaip ketinimas, 
užuot įgyvendinus ją veiksmais, arba pasireiškia tik spren- 
diniais ir nuomonėmis. 

Kvailystei priskirtinas ir pedantizmas. Jis atsiranda dėl 
to, kad žmogus, nelabai pasitikėdamas savo intelektu, kiek- 
vienu atskiru atveju nesiryžta jam patikėti tiesiogiai pažinti 
tai, kas pridera, jį visiškai palenkia proto kontrolei ir visur 
siekia pastaruoju vadovautis, ty. visada remiasi bendro- 
siomis sąvokomis, taisyklėmis, principais ir griežtai jų laikosi 
gyvenime, mene ir net etiniame elgesyje. Iš to kyla pe- 
dantizmui būdingas prisirišimas prie formos, manieros, 
išraiškos ir žodžio, kurie jam pakeičia reikalo esmę. Šiuo 
atveju netrukus atsiskleidžia sąvokos nesutapimas su realybe, 
o kartu pasirodo, kad sąvoka niekada neapima atskirybių, 
kad jos bendrumas ir griežtas apibrėžtumas niekada negali 
visai pritikti prie subtilių realybės niuansų ir įvairiausių 
jos modifikacijų. Todėl pedantas su savo bendromis mak- 

simomis gyvenime beveik visada pasirodo esąs pernelyg 
siauras; jis neprotingas, vulgarus, nenaudingas; mene, kur 
sąvoka bevaisė, jis sukuria negyvus, sustingusius, manie- 
ringus išsigimėlius. Net moralėje ryžtas elgtis teisingai arba 
kilniai ne visur gali būti įgyvendintas pagal abstrakčias 
maksimas. Daugeliu atveju be galo subtilūs aplinkybių 
niuansai priverčia rinktis tai, kas pridera pagal charakterį. 
Tuo tarpu grynų abstrakčių maksimų, tinkančių tik iš dalies, 
taikymas arba duoda blogus rezultatus, arba apskritai ne- 
įmanomas, nes jos yra svetimos individualiam veikėjo cha- 
rakteriui, kuris niekada nesileidžia visiškai ignoruojamas. 
Todėl ir esama nenuoseklumų. Mes negalime visai susilaikyti 
nuo priekaišto Kantui, skatinusiam moralinį pedantizmą, 
nes poelgio moralinės vertės sąlyga jis laiko tai, kad tas 
poelgis būtų kilęs iš grynų protinių abstrakčių maksimų, 
be jokio polinkio ar momentinio įkarščio. Toks priekaištas 
ir sudaro Schillerio epigramos „Sąžinės graužatis“ prasmę. 
Kada, ypač politiniuose reikaluose, kalbama apie doktri- 
nierius, teoretikus, mokslinčius ir pan., turimi galvoje pe- 
dantai, t.y. žmonės, dalykus išmanantys in abstracto, o ne 
in concreto. Abstrakcija pasireiškia mintimi pašalinant kon- 
kretesnes apibrėžtis, o tuo tarpu praktikoje labai daug lemia 
būtent jos. 

Kad ši teorija būtų išbaigta, dar reikia paminėti nederamą 
sąmojo rūšį - žodžių žaismą, calembourg, pun; jai priskirtina 
ir dviprasmybė, Uėguivogue, kurios svarbiausia sritis yra 
nešvankybė. Kaip sąmojis vienai sąvokai prievarta palenkia 
du labai skirtingus realius objektus, taip žodžių žaismas, 
pasinaudodamas atsitiktinumu, vienu žodžiu išreiškia dvi 
skirtingas sąvokas. Atsiranda tas pats kontrastas, tik daug 
blankesnis ir paviršutiniškesnis, nes jo šaltinis — ne dalykų 
esmė, o tik pavadinimo atsitiktinumas. Sąmojo atveju ta- 
patybė slypi sąvokoje, o skirtumas - realybėje; žodžių žaismo 
atveju skirtumas — sąvokose, o tapatybė - tikrovėje, išreiš- 

kiamoje žodžio skambėjimu. Palyginimas, kad žodžių žais- 
mas su sąmoju santykiauja taip, kaip viršutinio atvirkštinio 
konuso parabolė su žemutinio parabole, būtų kiek įman- 
trokas. O žodinis nesusipratimas, arba quid pro quo, yra 
netyčinis calembourg, ir su pastaruoju santykiauja taip, kaip 
kvailystė su sąmoju. Todėl priekurtis, kaip ir kvailys, dažnai 
sukelia juoką, ir prastų komedijų autoriai, siekdami sukelti 
juoką, antrąjį pakeičia pirmuoju. 

Čia aš išnagrinėjau juoką tik psichologiškai; jei kam rūpi 
fizinė jo pusė, galiu nurodyti tai, kas pasakyta veikale Parerga, 
Bd. 2, Kap. 6, § 96, S. 134 (1 Aufl)*. 


§ 14 

Nuo šių įvairių svarstymų, kurie, tikiuosi, visiškai pa- 
aiškino skirtumą ir santykį tarp protinio pažinimo, žinojimo, 
sąvokos — iš vienos pusės — ir tiesioginio pažinimo grynu 
jusliniu matematiniu stebėjimu bei intelektinė pagava — iš 
kitos; toliau, nuo epizodinių pastabų apie jausmą ir juoką, 
prie kurių mus beveik neišvengiamai atvedė mūsų pažintinių 
galių įstabaus santykio analizė, dabar aš grįžtu prie tolesnės 
mokslo, kaip trečiojo — šalia kalbos ir apgalvoto veiksmo - 
pranašumo, proto teikiamo žmogui, analizės. Mūsų siekiama 
bendra mokslo apžvalga iš dalies apims jo formą, iš dalies 
jo sprendinių pagrindimą, galiausiai — ir jo turinį. 

Mes matėme, kad, išskyrus grynosios logikos pagrindą, 
bet koks Žinojimas apskritai kyla ne iš paties proto; pasiektas 
kitaip, savo pobūdžiu stebimasis, jis tik nusėda prote ir 
šitaip virsta visai kitos rūšies pažinimu — abstrakčiuoju. 
Bet koks žinojimas, t.y. pažinimas, perėjęs į sąmonę in 
abstracto, su tikruoju mokslu santykiauja kaip dalis su visuma. 
Kiekvienas žmogus, patirdamas ir stebėdamas atskirybes, 


* Apie tai žr. antrojo tomo 8 sk. 


119 


Pirma knyga 


įgyja Žinojimą apie įvairius dalykus. Tačiau mokslo siekia 
tik tas, kuris kelia tikslą pasiekti visapusišką pažinimą in 
abstracto apie kokius nors konkrečius objektus. Tuos objektus 
jis gali išskirti tik remdamasis sąvoka. Štai kodėl kiekvieno 
mokslo viršūnė yra sąvoka, kuria mąstoma ta daiktų visumos 
dalis, kurią tikimasi iki galo pažinti in abstracto: tai, pavyzdžiui, 
erdvinių santykių, neorganinių kūnų sąveikos sąvokos arba 
augalų ir gyvūnų savybių, laipsniškų žemės paviršiaus 
pokyčių sąvokos, arba žmonijos kaip visumos pokyčių 
sąvoka, arba kalbos sandaros sąvoka ir t.t. Jeigu mokslas 
siektų pažinti savo objektą, tyrinėdamas kiekvieną atskirą 
daiktą, mąstomą sąvoka, kol palaipsniui nebūtų pažinta 
visuma, tai šitam, viena vertus, nepakaktų jokios Žmogaus 
atminties, o kita vertus — nebūtume tikri, ar pasiektasis 
pažinimas visapusiškas. Todėl mokslas naudojasi anksčiau 
paaiškinta sąvokų sferų ypatybe, t.y. tuo, kad jos apima 
viena kitą, ir pirmiausia skverbiasi į platesnes sferas, apskritai 
esančias jo objekto sąvokos ribose. Nustatydamas jų tar- 
pusavio santykius, jis apibrėžia ir visa tai, kas jose apskritai 
mąstoma, ir, kaskart išskirdamas vis siauresnes sąvokų sferas, 
gali vis tiksliau ir tiksliau apibrėžti mąstomą turinį. Taip 
atsiranda galimybė mokslui visiškai apimti savo objektą. 
Šis kelias, kuriuo mokslas eina prie pažinimo, t.y. perėjimas 
nuo bendrybių prie atskirybės, jį skiria nuo paprasto ži- 
nojimo; todėl sisteminė forma yra esmingas ir būdingas 
mokslo bruožas. Kiekvieno mokslo bendriausių sferų su- 
siejimas, t.y. jo aukščiausių principų žinojimas, yra būtina 
sąlyga jį įvaldyti; kiek toli einama nuo tokių aukščiausių 
principų prie labiau dalinių, priklauso nuo mūsų pačių ir 
padidina ne mokytumo gilumą, o tik jo apimtį. Aukščiausių 
principų, t.y. principų, kuriems pavaldūs visi kiti, skaičius 
įvairiuose moksluose labai nevienodas, todėl vieniems iš 
jų būdingesnė subordinacija, kitiems - koordinacija. Šiuo 
požiūriu pirmieji reikalauja didesnės sprendimo galios, o 

antrieji - geresnės atminties. Jau scholastams buvo žinoma*, 
kad, kadangi išvada reikalauja dviejų premisų, joks mokslas 
išeities tašku negali imti vienintelio, iš nieko neišvedamo 
aukščiausio principo; kiekvienas mokslas privalo turėti keletą 
principų, mažų mažiausiai du. Pirmiausia klasifikuojantieji 
mokslai — zoologija, botanika, taip pat fizika ir chemija, 
kiek pastaroji visą neorganinį veikimą redukuoja į nedaugelį 
pamatinių jėgų, - apima daugiausiai subordinacijų; tuo tar- 
pu istorija, priešingai, iš tikrųjų visai jų neturi, nes visuotinybė 
joje pasireiškia tik svarbiausių epochų apžvalga, o iš tų 
epochų neįmanoma išvesti atskirų įvykių, kurie subordinuoti 
cpochoms tik chronologiškai, o pagal sąvoką su jomis 
koordinuoti. Štai kodėl, griežtai kalbant, istorija, nors ir 
būdama žinojimas, nėra mokslas. Teisybė, euklidinėje ma- 
tematikoje tik aksiomos yra neįrodomi aukščiausi principai, 
o visi įrodymai laipsniškai ir griežtai jiems subordinuoti. 
Tačiau tokia struktūra matematikai nėra esminga ir faktiškai 
kiekviena teorema pradeda naują erdvinę konstrukciją, kuri 
savaime nepriklauso nuo ankstesnių ir iš tikrųjų gali būti 
pažinta visai nepriklausomai nuo jų, pati savaime, grynuoju 
erdvės stebėjimu, kur net painiausia konstrukcija iš esmės 
yra tokia pat betarpiškai akivaizdi kaip ir aksioma. Beje, 
išsamiau apie tai bus kalbama vėliau. Tuo tarpu kiekvienas 
matematinis teiginys vis dėlto yra bendra tiesa, galiojanti 
nesuskaičiuojamiems atskiriems atvejams. Be to, jai budingas 
laipsniškas perėjimas nuo paprastų teiginių prie sudėtingų, 
kuriuos galima redukuoti į pirmuosius. Tad matematika 
yra mokslas visais atžvilgiais. 

Mokslo paties savaime, t.y. jo formos, tobulumas pa- 
sireiškia tuo, kad jo principai yra kuo daugiau subordinuoti 
ir kuo mažiau koordinuoti. Todėl mokslinis talentas visada 
yra sugebėjimas subordinuoti sąvokų sferas pagal skirtingus 


* Suarez: Disputationes metaphysicae, 3, sectio 3, tit. 3. 


121 


Pirma knyga 


jų apibrėžimus, kad, kaip nuolat rekomenduoja Platonas, 
mokslas nebūtų tik bendrybių visuma, po kuria betarpiškai 
skleistųsi neapžvelgiama įvairovė, o priešingai, nuo aukš- 
čiausios visuotinybės prie atskirybės žinojimas leistųsi pa- 
laipsniui, per tarpines sąvokas ir padalinius, grindžiamus 
vis siauresniais apibrėžimais. Kanto kalba tai reiškia vienodai 
patenkinti homogeniškumo bei specifikacijos dėsnius. Tačiau 
kaip tik dėl to, kad šituo pasireiškia tikrasis mokslo tobulumas, 
darytina išvada, kad mokslo tikslas nėra didesnis tikrumas, — 
kadangi tokį tikrumą gali turėti ir pats pragmatiškiausias 
atskirybės pažinimas, - bet žinojimo palengvinimas per jo 
formą ir iš to atsirandanti galimybė pasiekti visapusišką 
žinojimą. Todėl klaidinga plačiai paplitusi nuomonė, kad 
pažinimo moksliškumą lemia didesnis tikrumas, ir lygiai taip 
pat neteisingas iš to kylantis teiginys, kad esą tik matematika 
ir logika yra mokslai tikrąja šio žodžio prasme, nes tik 
jie dėl jų visiško apriorišikumo pasižymi nepajudinamu 
pažinimo tikrumu. Šio pranašumo iš jų atimti negalima, 
tačiau jis jiems nesuteikia ypatingų moksliškumo privilegijų, 
nes moksliškumo esmę sudaro ne tikrumas, o sisteminė 
pažinimo forma, grindžiama laipsnišku perėjimu nuo ben- 
drybės prie atskirybės. 

Šitoks mokslams būdingas pažinimo kelias - kelias nuo 
bendrybės prie atskirybės — lemia tai, kad juose daug kas 
pagrindžiama dedukcija iš ankstesnių teiginių, t.y. įrodymais. 
Tai ir davė dingstį sugrįžti prie senos klaidos, esą visiškai 
teisinga yra tai, kas įrodyta, ir kiekviena tiesa reikalauja 
įrodymo. Tuo tarpu yra priešingai: kiekvienas įrodymas 
veikiau reikalauja neįrodytos tiesos, kuri galiausiai pagrįstų 
ji patį arba jo paties įrodymus. Todėl tiesiogiai pagrįsta 
tiesa tiek pranašesnė už tiesą, pagrįstą įrodymu, kiek šaltinio 
vanduo geresnis už vandenį iš akveduko. Stebėjimas - arba 
grynai apriorinis, kaip matematikoje, arba empirinis apo- 
steriorinis, kaip visuose kituose moksluose, — yra bet kokios 

tiesos šaltinis ir bet kokio mokslo pagrindas. (Išimtis yra 
tik logika, pagrįsta ne stebimuoju, tačiau vis dėlto betarpišku 
protiniu savųjų dėsnių pažinimu.) Ne įrodyti sprendiniai 
ir ne jų įrodymai, o sprendiniai, tiesiog kylantys iš stebėjimo 
ir nepriklausomai nuo bet kokio įrodymo tuo stebėjimu 
pagrįsti, moksle yra tas pat, kas pasaulio sąrangoje yra 
saulė. Juk tik iš jų spinduliuoja visa šviesa, kurios nušviesti 
šviečia ir kiti sprendiniai. Tiesioginiu stebėjimu pagrįsti tokių 
pirminių sprendinių tiesą, iš neapžvelgiamos realių daiktų 
daugybės iškelti tokius mokslo pamatus - šitokia yra sprendi- 
mo galios veiksena. Ji yra sugebėjimas tai, kas pažinta aki- 
vaizdžiai, teisingai ir tiksliai perkelti į abstrakčią sąmonę. 
Todėl sprendimo galios sugebėjimas yra tarpininkas tarp 
intelekto ir proto. Tik individas, pasižymintis išskirtine ir 
įprastinius mastus pranokstančia jo galia, geba iš tikrųjų 
stumti mokslą į priekį. O teiginius išvedinėti iš teiginių, 
įrodinėti, daryti išvadas gali kiekvienas, turintis vien tik 
sveiką protą. Priešingai, akivaizdžiai pažintus dalykus palenkti 
tinkamoms sąvokoms ir pateikti refleksijai taip, kad, viena 
vertus, daugelio realių objektų bendras bruožas būtų mąs- 
tomas viena sąvoka ir kad, antra vertus, objektų skirtingybės 
būtų mąstomos daugeliu sąvokų; kad skirtingybės, nepaisant 
dalinio sutapimo, vis dėlto būtų mąstomos kaip skirtingybės, 
o tapatybė, nepaisant dalinio skirtumo, vis dėlto būtų pažinta 
ir mąstoma kaip tapatybė, pagal kiekvienąsyk nustatytą tikslą 
ir planą - visa tai atlieka sprendimo galia. Jos stoka yra 
siauraprotiškumas. Siauraprotis arba neįžvelgia dalinio ar 
reliatyvaus skirtumo tarp to, kas tam tikru požiūriu tapatu, 
arba nesuvokia tapatumo tarp to, kas reliatyviai ar iš dalies 
skirtinga. Beje, ir šitokiam sprendimo galios aiškinimui gali 
būti pritaikytas kantiškasis jos skirstymas į reflektuojančią 
ir palenkiančią priklausomai nuo to, ar ji nuo stebimųjų 
objektų pereina prie sąvokos, ar nuo pastarosios pereina 
prie pirmųjų, abiem atvejais įsiterpdama tarp stebimojo 

intelektinio pažinimo ir reflektyviojo protinio pažinimo. 
Negali būti tiesos, kuri pasiekiama tik per išprotavimus; 
būtinybė ją pagrįsti vien išprotavimais visada yra tik reliatyvi, 
netsubjektyvi. Kadangi visi įrodymai yra išprotavimai, naujai 
tiesai pirmiausia reikia ieškoti ne įrodymo, o betarpiško 
akivaizdumo ir tik tol, kol stokojama pastarojo, galima tam 
sykiui pateikti įrodymą. Joks mokslas negali būti visiškai 
įrodomas, kaip pastatas negali kyboti ore; visi įrodymai 
turi galų gale atsiremti į kažkokį stebimą ir todėl nebe- 
įrodomą dalyką. Juk visos refleksijos pasaulio pagrindas 
ir šaknys slypi stebimajame pasaulyje. Bet koks galutinis, 
t.y. pirmapradis akivaizdumas yra stebimasis: tai parodo jau 
pats žodis. Todėl jis yra arba empirinis, arba grindžiamas 
aprioriniu galimo patyrimo sąlygų stebėjimu. Taigi abiem 
atvejais jis teikia tik imanentinį, o ne transcendentinį pa- 
žinimą. Kiekvienos sąvokos vertė ir būtis glūdi santykyje 
su stebimuoju vaizdiniu, nors tas santykis ir būtų labai 
netiesioginis. Kas galioja sąvokoms, galioja ir iš jų suda- 
rytiems sprendiniams, ir ištisiems mokslams. Todėl turi būti 
kažkaip įmanoma kiekvieną tiesą, kuri atrandama išpro- 
tavimais ir perteikiama įrodymais, pažinti ir betarpiškai, 
be įrodymų ir išprotavimų. Žinoma, tai padaryti sunkiausia 
kai kurių sudėtingų matematinių teiginių atžvilgiu, prie 
kurių mes prieiname tik per išprotavimų grandinę. Šitoks, 
pavyzdžiui, bet kokios kreivės stygų ir liečiamųjų skaičia- 
vimas, jas išvedant iš Pitagoro teoremos. Tačiau ir šitokia 
tiesa negali iš esmės ir visiškai remtis abstrakčiais teiginiais, 
ir ją grindžiantys erdviniai santykiai turi būti tokie aiškūs 
grynam stebėjimui a priori, kad jų abstrakti išraiška būtų 
pagrįsta tiesiogiai. Tačiau apie matematinius įrodymus ne- 
trukus bus kalbama išsamiau. 

Teisybė, dažnai ir pakylėtu balsu šnekama apie tokius 
mokslus, kurie esą visiškai remiasi teisingomis išvadomis 
iš patikimų prielaidų ir kurie todėl yra neabejotinai teisingi. 

Tačiau grynai loginė išprotavimų grandinė, kad ir kokios 
būtų teisingos prielaidos, visada tik paaiškins ir išskleis 
tai, kas jau glūdi prielaidose. Bus tik explicite išdėstyta 
tai, kas jau buvo suvokiama implicite. Tokiais garsingais 
mokslais dažniausiai laikomi matematiniai, — būtent ast- 
ronomija. Tačiau jos patikimumas kyla iš to, kad jos pagrindas 
yra aprioriškai duotas, todėl neklaidingas erdvės stebėjimas, 
o visi erdviniai santykiai kyla vienas iš kito su tokia būtinybe 
(būties pagrindas), kuri teikia tikrumą a priori, ir todėl 
gali būti patikimai išvedami vienas iš kito. Šiame moksle 
prie tų matematinių apibrėžčių prisideda viena vienintelė 
gamtos jėga, sunkis, kuri veikia kaip tam tikras masių ir 
atstumų kvadratų santykis, ir pagaliau a priori patikimas - 
kaip priežastingumo dėsnio padarinys — inercijos dėsnis 
drauge su kartą ir visiems laikams šitoms masėms suteikto 
judėjimo empirinė duotimi. Tokia ir yra visa astronomijos 
medžiaga, kuri tiek savo paprastumu, tiek ir savo pati- 
kimumu atveda prie tvirtų, o dėl jos objekto didybės ir 
svarbos ir labai įdomių rezultatų. Pavyzdžiui, jeigu aš žinau 
kokios nors planetos masę ir jos nuotolį nuo jos palydovo, 
tai pagal antrąjį Keplerio dėsnį galiu patikimai spręsti apie 
palydovo apsisukimo laiką. O šis dėsnis pagrįstas tuo, kad 
esant tam tikram nuotoliui palydovą prie planetos laiko 
ir neleidžia jam ant jos nukristi tik tam tikras palydovo 
sukimosi greitis. Taigi, tik remiantis tokiu geometriniu 
pagrindu, t.y. stebėjimo a priori dėka, ir dar taikant tam 
tikrą gamtos dėsnį, išprotavimais galima eiti labai toli, nes 
tokiu atveju jie yra tarsi kokie tiltai nuo vienos stebimosios 
pagavos prie kitos. Tačiau to neįmanoma padaryti vien tik 
grynais išprotavimais, išskirtinai loginiu būdu. 

Pirminių pamatinių astronomijos tiesų šaltinis iš tikrųjų 
yra indukcija, t.y. daugelio stebinių duotybių susiejimas į 
vieną, teisingą, betarpiškai pagrįstą sprendinį. Iš jo paskui 
išvedamos hipotezės, kurių patvirtinimas patyrimu, kaip 

prie išbaigtumo artėjančia indukcija, įrodo minėtą pirmąjį 
sprendinį. Pavyzdžiui, regimasis planetų judėjimas pažintas 
empiriškai: atmetus daugelį klaidingų hipotezių apie erdvinį 
šio judėjimo (planetos orbitos) ryšį, pagaliau buvo nustatytas 
tikrasis judėjimas; po to atrasti dėsniai, kuriems jis pavaldus 
(Keplerio), ir galiausiai — jo priežastis (visuotinė trauka); 
ir visoms toms hipotezėms visišką tikrumą suteikė empiriškai 
pažintas visų realių atvejų sutapimas su jomis ir iš jų 
kylančiomis išvadomis, t.y. indukcija. Suformuluoti hipotezę 
turėjo sprendimo galia, teisingai suvokusi turimą faktą ir 
atitinkamai jį išreiškusi; o indukcija, t.y. daugkartinis ste- 
bėjimas, patvirtino hipotezės teisingumą. Tačiau jis galėtų 
būti nustatytas ir betarpiškai, remiantis vieninteliu empiriniu 
stebėjimu, jei tik mes įstengtume laisvai bėgioti po pasaulinę 
erdvę ir turėtume teleskopines akis. Vadinasi, ir šiuo atveju 
išprotavimai nėra esmingas ir vienintelis pažinimo šaltinis, 
o yra tik iš bėdos pasitelkta priemonė. 

Galiausiai, kad pateiktume trečią, kitokį pavyzdį, dar 
pridurkime, kad ir vadinamųjų metafizinių tiesų, t.y. tokių, 
kokias išdėstė Kantas Gamtotyros metafiziniuose pagrinduose, 
akivaizdumą lemia ne įrodinėjimai. Tai, kas tikra a priori, 
mes pažįstame tiesiogiai: kaip bet kokio pažinimo formą, 
tai mes įsisąmoniname su didžiausia būtinybe. Pavyzdžiui, 
tai, kad materija tvari, t.y. negali nei atsirasti, nei išnykti, 
mes žinome betarpiškai, kaip negatyvią tiesą, nes mūsiškis 
grynasis erdvės ir laiko stebėjimas daro įmanomą judėjimą, 
o intelektas per priežastingumo dėsnį padaro galimą formos 
ir kokybės kaitą. Tačiau mes neturime formų įsivaizduoti 
materijos atsiradimą arba išnykimą. Štai kodėl ši tiesa buvo 
akivaizdi visais laikais, visur ir kiekvienam, ir ja niekada 
nebuvo rimtai abejojama, o tai būtų buvę neįmanoma, jei 
ji nebūtų turėjusi kitokio pažinimo pagrindo, kaip tik tokį 
sunkų, ant adatos smaigalio balansuojantį kantiškąjį įrodymą. 
Be to, aš (kaip parodyta Priede) nustačiau, jog kantiškasis 

įrodymas yra neteisingas, ir anksčiau parodžiau, kad ma- 
terijos tvermę reikia išvedinėti iš to, kiek patyrimo galimybę 
lemia ne laikas, o erdvė. Visų šiuo požiūriu metafizinėmis 
vadinamų tiesų, t.y. būtinų ir visuotinių pažinimo formų 
abstrakčių išraiškų, tikrojo pagrindimo irgi negali sudaryti 
abstraktūs principai: jis glūdi tik tiesioginiame vaizdinio 
formų suvokime, a priori pasireiškiančiame per apodiktinius 
ir niekaip nepaneigiamus teiginius. O jeigu vis dėlto siekiama 
pateikti tokių tiesų įrodymą, jis gali būti tik toks, kad 
parodoma, jog kokioje nors neabejotinoje tiesoje jau esama 
ir įrodinėjamos tiesos kaip dalies ar kaip prielaidos. Štai, 
pavyzdžiui, aš parodžiau, kad bet koks empirinis stebinys 
jau apima priežastingumo dėsnį, kurio pažinimas dėl šios 
priežasties yra bet kokio patyrimo sąlyga ir todėl negali 
nuo pastarojo priklausyti ir būti jo nulemtas, kaip teigė 
Hume'as. 

Įrodymai apskritai egzistuoja ne tiek norintiems mokytis, 
kiek norintiems ginčytis. Pastarieji atkakliai neigia betarpiškai 
pagrįstą įžvalgą. Tačiau tik tiesa gali būti visapusiškai 
nuosekli, todėl jiems reikia parodyti, kad jie vienu pavidalų 
ir netiesiogiai sutinka su tuo, ką neigia kitu pavidalu ir 
tiesiogiai, t.y. jiems reikia parodyti logiškai būtiną ryšį tarp 
to, kas neigiama ir to, kas pripažįstama. 

Be to, mokslinė forma, t.y. bet kokios atskirybės pa- 
lenkimas bendrybei kylančia tvarka, lemia ir tai, kad daugelio 
teiginių teisingumas pagrindžiamas tik logiškai, vadinasi, 
per jų priklausomybę nuo kitų teiginių, t.y. per išvadas, 
kurios kartu yra ir įrodymai. Tačiau niekada nedera užmiršti, 
kad visa toji forma yra tik priemonė, palengvinant pažinimą, 
bet neteikianti didesnio tikrumo. Lengviau atskleisti kokio 
nors gyvūno savybę iš rūšies, kuriai jis priklauso, toliau 
kylant aukštyn prie genties, šeimos, būrio ir klasės, negu 
kiekvienąsyk tyrinėti šį gyvūną, paimtą atskirai. Tačiau visų 
teiginių, išvedamų per išprotavimus, teisingumas galų gale 

nulemtas kokios nors kitos tiesos, kurią pagrindžia jau ne 
išprotavimai, bet stebėjimas. Jeigu pastarasis visada būtų 
mums toks pasiekiamas, kaip ir išvada per išprotavimą, 
jam be jokių išlygų reiktų teikti pirmenybę. Juk bet koks 
išvedimas iš sąvokų dėl anksčiau minėto įvairiapusiško sferų 
sąveikavimo ir dažnų svyravimų, apibrėžiant jų turinį, yra 
labai apgaulingas. Tokio apgaulingumo pavyzdžiai yra aibės 
neteisingų teorijų, įrodymų ir visokiausių sofizmų. Tiesa, 
išprotavimai savo pavidalu visai pagrįsti, bet jie labai 
nepatikimi savo turiniu, sąvokomis; viena vertus, todėl, kad 
sąvokų sferos ne visada griežtai atskirtos, o kita vertus, 
todėl, kad jos įvairiapusiškai susikerta ir viena sfera iš dalies 
įeina į daugelį kitų, ir todėl galima savavališkai iš jos 
pereidinėti į vieną ar kitą sferą ir dar toliau, kaip jau parodyta. 
Arba kitais žodžiais: terminus minor Įsiauresnioji sąvoka] 
kaip ir medius [vidurinioji sąvoka], visada gali būti palenktos 
įvairiausioms sąvokoms, iš kurių savavališkai pasirenkamas 
terminus major [platesnioji sąvoka] ir medius, ir dėl to 
gaunamos skirtingos išvados. 

Vadinasi, tiesioginiam akivaizdumui visur teiktina aiški 
pirmenybė prieš įrodytą tiesą, ir šia tiesa reikia naudotis 
tik tada, kai akivaizdumo reikia ieškoti pernelyg toli, © 
ne tada, kai akivaizdumas taip pat arti, ar net dar arčiau 
nei įrodyta tiesa. Todėl anksčiau ir matėme, kad faktiškai 
logikoje, t.y. ten, kur tiesioginis pažinimas kiekvienu atskiru 
atveju mums artimesnis negu išvestinis mokslinis, mes visada 
mąstome tik vadovaudamiesi betarpišku mąstymo dėsnių 
pažinimu, o logika nesinaudojame*. 


§ 15 
Taigi jei esame įsitikinę, kad stebėjimas yra pirminis 
bet kokio akivaizdumo šaltinis, kad tik tiesioginis arba 


* Apie tai žr. antrojo tomo 12 sk. 

netiesioginis santykis su juo yra absoliuti tiesa ir kad 
atlimiausias kelias prie pastarosios yra pats patikimiausias, 
nes bet koks sąvokų įsiterpimas susijęs su daugybe pa- 
Klydimų; jeigu, sakau aš, būdami tuo įsitikinę, kreipsimės 
, matematiką, tokią, kokią ją kaip mokslą sukūrė Euklidas 
ir kokia ji apskritai išliko iki mūsų dienų, tada negalėsime 
nepripažinti, kad kelias, kuriuo ji eina, yra keistas ir net 
neteisingas. Mes reikalaujame, kad kiekvienas loginis įro- 
dymas atsiremtų į stebimąjį; o ji — priešingai, dėdama 
didžiausias pastangas, siekia atsisakyti jai būdingo, visada 
artimo stebimojo akivaizdumo ir pakeisti jį loginiu. Mes 
turime pripažinti, jog šiuo atveju elgiamasi taip, tarsi kas 
nors nusipjautų kojas, kad vaikščiotų su ramentais, arba 
taip, kaip tas princas Jausmingumo triumfe [Goethe] bėgantis 
iš tikros gražios gamtos, kad mėgautųsi gamtos imitacija - 
teatro dekoracija. 

Dabar aš turiu priminti tai, kas pasakyta traktato Apie 
pagrindo principą šeštajame skyriuje ir tariu, kad tai skaitytojui 
visai šviežia ir išlikę jo atmintyje. Todėl šias pastabas aš 
siėju su tuo, kas ten pasakyta, iš naujo neaiškindamas 
skirtumo tarp matematinės tiesos grynojo pažinimo pagrin- 
do, kuris gali būti loginis, ir būties pagrindo, kuris yra 
betarpiškas, tik stebėjimu pažinus erdvės ir laiko dalių ryšys. 
Vien tik šio ryšio įžvalga ir teikia tikrą pasitenkinimą ir 
solidų žinojimą. O grynas pažinimo pagrindas visada pa- 
viršutiniškas ir gali paaiškinti tik tai, kad esama šitaip, bet 
ne kodėl šitaip esama. Euklidas ėjo šiuo antruoju keliu, 
akivaizdžiai mokslo nenaudai. Juk, pavyzdžiui, jau iš pat 
pradžių, ten, kur jis kartą ir visiems laikams privalėjo 
parodyti, kaip trikampio kampai ir kraštinės abipusiškai 
sąlygoja vienas kitą ir yra vienas kito priežastis ir padarinys 
pagal pagrindo principo formą, vyraujančią grynojoje erd- 
vėje, ir čia, kaip ir visur kitur, lemiančią būtinybę, kad 
kažkas yra taip, kaip yra, nes ir tai, kas visai nuo to skiriasi, 

yra taip, kaip yra; užuot šitokiu būdu pateikęs gilią trikampio 
esmės įžvalgą, jis pateikia keletą dalinių savavališkai pa- 
sirinktų teoremų apie trikampį ir jų loginį pažinimo pagrindą 
pateikia, remdamasis sunkia, logine, prieštaravimo principu 
pagrįsta argumentacija. Taigi, užuot nuodugniai pažinę tuos 
erdvinius santykius, gauname tik nedaugelį savavališkai 
pateiktų iš jų išplaukiančių padarinių ir atsiduriame tokioje 
padėtyje, kaip žmogus, kuriam buvo parodyti visokie iš- 
radingai sukonstruotos mašinos veiksmai, bet nebuvo pa- 
aiškinta jos vidinė sandara ir veikimas. Kad visa tai, kas 
įrodyta Euklido, yra būtent šitokios prigimties, turime pri- 
pažinti, spiriami prieštaravimo principo. Bet kodėl visa tai 
yra šitaip, lieka neaišku. Todėl tenka patirti beveik nemalonų 
jausmą, kaip po fokusininko išdaigų; o dauguma Euklido 
įrodymų išties labai panašūs į tokius fokusus. Beveik visada 
tiesa ateina pro užpakalines duris, per accidens pasirody- 
dama per kokią nors šalutinę aplinkybę. Dažnai apagoginis 
įrodymas vieną po kitos uždaro visas duris ir palieka atviras 
tik vienas, pro kurias kaip tik todėl privalai įeiti norom 
nenorom. Dažnai, kaip Pitagoro teoremoje, brėžiamos linijos, 
ir visai nežinia dėl ko. Po to pasirodo, kad tai būta spąstų, 
kurie nelauktai užsitrenkia ir pagauna besimokančiojo pri- 
tarimą; ir savo nuostabai jis turi pripažinti tai, kas jam 
savo vidiniu ryšiu lieka visai nesuprantama, ir nesuprantama 
tokiu mastu, kad jis gali išstudijuoti visą Euklidą, taip ir 
nesupratęs erdvinių santykių dėsningumų, o tik atmintinai 
išmokęs kai kurias iš jų kylančias išvadas. Toks iš tikrųjų 
empirinis ir nemokslinis pažinimas panašus į žinias gydytojo, 
kuris pažįsta ligą ir žino vaistus prieš ją, bet nežino jų 
vidinio ryšio. Bet visa tai pareina nuo to, kad tam tikram 
pažinimo tipui būdingas įrodymo ir akivaizdumo būdas 
įnoringai atmetamas ir per prievartą pakeičiamas kitu, 
svetimu jo prigimčiai. Beje, Euklido panaudotas metodas 
verčia juo visokeriopai žavėtis; juo ir buvo žavimasi daugelį 

amžių, ir šis žavėjimasis nuėjo taip toli, kad euklidinė 
matematika buvo paskelbta pavyzdžiu bet kokiam moks- 
liniam dėstymui. Šį pavyzdį buvo stengiamasi pamėgdžioti 
net ir visuose kituose moksluose. Bet vėliau nuo jo buvo 
nusisukta, nors ir nežinia kodėl. O mūsų akyse Euklido 
metodas matematikoje yra tik įspūdingas paklydimas. Tačiau 
kiekvienam didžiam sąmoningai bei metodiškai realizuotam, 
ir dar visuotinio pritarimo susilaukusiam paklydimui - 
nesvarbu, kur pasitaikančiam, gyvenime ar moksle - visada 
galima surasti priežastį tuo metu viešpatavusioje filosofijoje. 
Elėjiečiai pirmieji atrado skirtumą, o dažnai ir prieštaravimą 
tarp jusliškai pagaunamų (pavwvougvov) ir mąstomų 
(voovuevov)* dalykų, ir įvairiopai tuo pasinaudojo savo 
filosofemose bei sofizmuose. Vėliau jais sekė megariečiai, 
dialektikai, sofistai, naujieji akademikai ir skeptikai. Jie 
atkreipė dėmesį į regimybę, t.y. į juslių apgaulingumą ar, 
veikiau, į apgaulingumą intelekto, juslių duomenis paver- 
čiančio stebiniu. Šis apgaulingumas dažnai mus verčia matyti 
dalykus, kurių realumo visai nepripažįsta protas, - pavyzdžiui, 
perlaužtą lazdą vandenyje ir pan. Buvo suprasta, kad jusline 
Žiūra negalima pasitikėti besąlygiškai, ir padaryta skubota 
išvada, kad tik protingas loginis mąstymas duoda tiesą, 
nors Platonas (Parmenide), megariečiai, Pironas ir naujieji 
akademikai pavyzdžiais (kaip vėliau tai padarė Sekstas 
Empirikas) parodė, kad ir išprotavimai bei sąvokos veda 
į klystkelius ir net sukelia paralogizmus bei sofizmus, kurie 
daug lengviau atsiranda ir daug sunkiau įveikiami, negu 
juslinės žiūros sukeliama regimybė. Ir vis dėlto kaip em- 
pirizmo priešingybė atsiradęs racionalizmas paėmė viršų 
ir, į jį orientuodamasis, Euklidas apdorojo matematiką, tik 
aksiomas norom nenorom pagrįsdamas stebimuoju akivaizdumu 
(pauvonevov), o visa kita grįsdamas išprotavimais ( vooúpevov). 


M . > * x ri - v- - ` se o - - 
* Cia neturimi galvoje kantiškieji piktnaudžiavimai šiais terminais, 
ritikuojami Priede. 

Jo metodas viešpatavo per visus šimtmečius ir tai turėjo 
tęstis, kol nebuvo surastas skirtumas tarp grynojo stebėjimo 
a priori ir empirinio stebėjimo. Beje, jau Euklido komen- 
tatorius Proklas, atrodo, visiškai suvokė tą skirtumą, — tai 
matyti iš tos jo veikalo vietos, kurią Kepleris išvertė į lotynų 
kalbą savo knygoje De harmonia mundi [Apie pasaulio harmoniją |; 
bet Proklas tam dalykui neteikė pakankamai reikšmės, jį 
pateikė pernelyg izoliuotai, todėl į jį nebuvo atkreiptas 
dėmesys ir jis buvo užmirštas. Todėl tik po dviejų tūkstančių 
metų Kanto teorija, kuriai buvo lemta paskatinti tokias 
dideles permainas visoje Europos tautų Žinijoje, mąstysenoje 
ir veikloje, šias permainas paskatino ir matematikoje. Juk 
tik po to, kai tas didysis protas mums parodė, kad erdvės 
ir laiko stebiniai visai skiriasi nuo empirinių, visai nepri- 
klauso nuo poveikio juslėms ir, jį sąlygodami, patys nėra 
jo sąlygojami, kitaip sakant, yra aprioriniai ir todėl visai 
nepavaldūs juslių apgaulingumui, — tik po to mes galime 
suprasti, kad Euklido loginė matematikos interpretacija yra 
nereikalingas atsargumas, ramentas sveikoms kojoms, kad 
ji panaši į keleivį, kuris aiškų, tvirtą kelią naktį palaikęs 
vandeniu, būgštauja žengti ant jo ir visą laiką eina duobėta 
šalikelė ir džiaugiasi, tarpais vis atsidurdamas į tariamąjį 
vandenį. Tik dabar mes galime tvirtai teigti, kad tai, kas 
stebint kokią nors figūrą mums pasirodo kaip būtinybė, 
kyla ne iš jos brėžinio popieriuje, galbūt net labai blogai 
atlikto, ir ne iš abstrakčios sąvokos, kurią mes tuo pat metu 
mąstome, o tiesiogiai iš mūsų a priori suvokiamos bet kokio 
pažinimo formos. Šioji forma visur yra pagrindo principas. 
Šiuo atveju ji, kaip stebinio forma, t.y. erdvė, yra būties 
pagrindo principas. Tačiau jo galiosena ir reikšmė yra tokia 
pat žymi ir betarpiška, kaip ir pažinimo pagrindo principo 
galiosena ir reikšmė, t.y. loginis tikrumas. Todėl mums nėra 
reikalo pasitikėti tik pastaruoju ir apleisti sritį, būdingą 
matematikai, kad jos pagrindimo ieškotume jai visai sve- 
timoje sąvokos srityje. Laikydamiesi šito matematikai bū- 

dingo pagrindo, mes įgyjame tą didelį pranašumą, kad joje 
Žinojimas, kad kažkas yra taip, sutampa su žinojimu, kodėl 
šitai yra taip. Tuo tarpu Euklido metodas visai atskiria 
tuodu žinojimo būdus ir leidžia pasinaudoti tik pirmuoju, 
o ne antruoju. Tačiau Aristotelis labai tiksliai išsitaria savo 
veikale Analytica posteriora IL 27 [p 87 a 31]: 'AxpiBeotépa 
0 mothan EmGoTNUNS xal npotépa, Ñ TE TO0 otn 
xal TOO ót 1 aÙ, GMA un xæpis TOD otn tç 
too tót. (Subtilior autem et praestantior ea est scientia, 
qua quod aliquid sit et cur sit una simulque intelligimus, 
non separatim quod et cur sit.) [Tačiau tikslesnis ir pranašesnis 
yra tas Žinojimas, kuris mums kartu sako, kad kažkas yra 
taip ir kodėl tai yra taip, negu tas, kuris tą kad ir tą kodėl 
aiškina atskirai.] Juk fizika mus patenkina tik tada, kai 
žinojimas, kad kažkas yra taip, susijęs su žinojimu, kodel 
tai yra taip: kad gyvsidabris Torricelli vamzdelyje pakyla 
i 28 colių aukštį -— tai menkas žinojimas, jeigu prie jo 
nepridursime, kad gyvsidabris laikosi tokiame aukštyje dėl 
oro atsvaros. Bet kodėl gi matematikoje turime tenkintis 
tąja apskritimo qualitas occulta [slapta savybe], kad dviejų 
jame susikertančių stygų atkarpos visada sudaro lygius 
kvadratus? Kad šitaip yra iš tikrųjų, Euklidas, žinoma, įrodo 
35-ąja trečiosios knygos teorema; bet kodėl taip yra — dar 
nežinoma. Lygiai taip pat ir Pitagoro teorema mus supa- 
žindina su stačiakampio trikampio qualitate occulta. Dirbtinis, 
net klastingas Euklido įrodymas palieka mums klausimą 
kodėl, tuo tarpu čia pateiktas jau žinomas paprastas brėžinys 
iš pirmo žvilgsnio šį dalyką paaiškina daug geriau už tą 
įrodymą ir duoda gilų vidinį įsitikinimą, kad ši savybė 
išties būtina ir kad ji priklauso nuo stataus kampo. 

Ir esant nelygioms kraštinėms turi egzistuoti tokio aki- 
vaizdaus įtikihamumo galimybė, kaip ir apskritai bet kokios 
galimos geometrijos tiesos atveju, — jau vien todėl, kad 
tokios tiesos atradimas bet kuriuo atveju išplauktų iš tokios 
akivaizdžios būtinybės, o įrodymas būtų sugalvotas jau po 
to. Todėl reikia tik išanalizuoti minties eigą, kurios dėka 
buvo pirmąkart atrasta geometrinė tiesa, kad akivaizdžiai 
suvoktum jos būtinumą. Apskritai aš būčiau linkęs ma- 
tematikos dėstymui rekomenduoti analitinį, o ne sintetinį 
metodą, kuriuo naudojosi Euklidas. Tiesa, dėstant sudėtingas 
matematines tiesas tai būtų susiję su labai dideliais, tačiau 
ne neįveikiamais sunkumais. Vokietijoje matematikos dės- 
tymas tai šen, tai ten jau pradedamas keisti ir dažniau 
einama šiuo analitiniu keliu. Ryžtingiausiai tai padarė 
p.Kosackas, Nordhauseno gimnazijos matematikos ir fizikos 
mokytojas, prie egzaminų programos 1852 m. balandžio 
6 d. pridėdamas nuodugnų bandymą geometriją išdėstyti 
pagal mano principus. 

Norint patobulinti matematikos metodą, pirmiausia reikia 
nusikratyti prietaro, kad esą įrodyta tiesa turi kokių nors 
privalumų prieš pažintąją akivaizdžiai ar kad loginė tiesa, 
grindžiama prieštaravimo principu, pranašesnė už meta- 
fizinę, kuri akivaizdi tiesiogiai ir susijusi su grynuoju erdvės 
stebiniu. 

Pats tikriausias ir išvis nepaaiškinamas yra pagrindo 
principo turinys. Juk jis savo įvairiais pavidalais išreiškia 
visų mūsų vaizdinių ir žinių bendrąją formą. Bet koks 
paaiškinimas yra redukavimas į šį principą, jo išreiškiamo 
bendro vaizdinių ryšio nurodymas atskiru atveju. Vadinasi, 
jis yra bet kokio aiškinimo principas ir todėl pats yra 
nepaaiškinamas ir nereikalingas paaiškinimo, nes bet koks 
paaiškinimas jau suponuoja šį principą ir tik per jį įgyja 
reikšmę. Tačiau nė vienas iš jo pavidalų neturi jokio pra- 
našumo prieš kitus; jis yra vienodai tikras ir neįrodomas 

kaip būties pagrindo principas ir kaip tapsmo pagrindo 
principas, ir kaip veiksmo ar pažinimo pagrindo principas. 
Priežasties ir padarinio santykis tiek vienu, tiek kitais jo 
pavidalais yra būtinas. Jis apskritai yra būtinumo sąvokos 
šaltinis ir vienintelė prasmė. Nesama kitokio būtinumo, 
išskyrus tą, kad būtinas padarinys, jei yra priežastis; ir 
nesama priežasties, kuri nesukeltų padarinio būtinumo. 
Todėl, kaip neabejotinai iš prielaidose duoto pažinimo 
pagrindo išplaukia išvada išreiškiamas padarinys, taip pat 
neabejotinai būties pagrindas erdvėje nulemia savo padarinį 
erdvėje. Jei aš akivaizdžiai suvokiau jų santykį, tai šitas 
tikrumas yra toks pat neabejotinas kaip ir bet koks loginis 
tikrumas. O tokio santykio išraiška ir yra kiekviena geo- 
metrinė teorema kaip ir bet kuri iš dvylikos aksiomų. Toji 
teorema yra metafizinė tiesa ir todėl yra tokia pat betarpiškai 
tikra kaip pats prieštaravimo principas, kuris yra metaloginė 
tiesa ir bet kokio loginio įrodymo visuotinis pagrindas. Kas 
neigia akivaizdžiai stebimą kokia nors teorema išreiškiamų 
erdvinių santykių būtinumą, gali tiek pat pagrįstai neigti 
ir aksiomas, tiek pat pagrįstai neigti ir išvadų vedimą iš 
prielaidų, ir net patį prieštaravimo principą. Juk visa tai 
vienodai neįrodomi, tiesiogiai akivaizdūs ir a priori pažinūs 
santykiai. Todėl, jeigu akivaizdžiai pažinų erdvinių santykių 
būtinumą norima pirmiausia išvesti loginiu įrodinėjimu iš 
prieštaravimo principo, tai yra tas pat, kaip ir tuo atveju, 
kai tiesioginiam žemės savininkui kitas žmogus ją užsinorėtų 
atiduoti leninio valdymo teisėmis. Bet kaip tik taip padarė 
Euklidas. Tik savo aksiomas norom nenorom jis grindžia 
tiesioginiu akivaizdumu, o visos kitos geometrinės tiesos 
įrodomos logiškai: arba remiantis tomis aksiomomis ir jas 
derinant su teoremoje priimtomis prielaidomis ar su kokia 
nors ankstesne teorema, arba remiantis tuo, kad teoremos 
priešingybė prieštarauja prielaidoms, aksiomoms, ankstes- 
nėms teoremoms, ar net pačiai sau. Tačiau pačios aksiomos 

nėra betarpiškai akivaizdesnės už bet kurią kitą geometrinę 
teoremą. Jos tik paprastesnės, nes ne tokios turiningos. 

Kai tardomas nusikaltėlis, jo parodymai protokoluojami, 
kad jų tarpusavio atitikimas padėtų išaiškinti tiesą. Tačiau 
taip elgiamasi tik iš reikalo ir toks būdas nereikalingas, 
jei įmanoma tiesiogiai patikrinti kiekvieno parodymo tei- 
singumą, juolab kad nusikaltėlis iš pat pradžių gali nuosekliai 
meluoti. Tačiau Euklidas erdvę tyrinėjo kaip tik remdamasis 
pirmuoju metodu. Tiesa, jis rėmėsi teisinga prielaida, kad 
gamta visur, vadinasi, ir savo pagrindinėje formoje, erdvėje, 
turi būti nuosekli, ir todėl, kadangi erdvės dalys viena su 
kita santykiauja kaip priežastis ir padarinys, nė viena erdvinė 
apibrėžtis negali būti kitokia, negu yra, neprieštaraudama 
visoms kitoms. Tačiau tai yra labai sunkus ir nepatenkinamas 
aplinkinis kelias, netiesioginiam pažinimui teikiantis pir- 
menybę prieš tokį pat tikrą betarpišką pažinimą. Darydamas 
didelę žalą mokslui, toks kelias pažinimą, kad kažkas yra 
taip, atskiria nuo pažinimo, kodėl yra taip; pagaliau jis visiškai 
neleidžia besimokančiajam įžvelgti erdvės dėsnių ir net 
atpratina jį gilintis į priežasties bei vidinio daiktų ryšio 
tyrinėjimą, vietoj to skatindamas jį tenkintis istoriniu Ži- 
nojimu, kad yra taip. Šiam metodui taip atkakliai priskiriamas 
įžvalgumo treniravimas pasireiškia tik tuo, kad besimokan- 
tysis treniruojasi protauti, t.y. taikyti prieštaravimo principą, 
bet ypač jis įtempia savo atmintį, kad išsaugotų visus tuos 
duomenis, kurių dermę reikia palyginti. 

Tarp kitko pažymėtina, kad šitoks įrodinėjimo būdas 
taikomas tik geometrijoje, o ne aritmetikoje; pastarojoje, 
priešingai, tiesai leidžiama pasirodyti tik per stebėjimą, kuris 
čia pasireiškia paprastu skaičiavimu. Kadangi skaičių ste- 
bėjimas vyksta tik laike ir todėl negali būti perteiktas jokia 
juslinė schema, kaip kad geometrinė figūra, tai šiuo atveju 
savaime atkrito įtarimas, kad stebėjimas gali būti tik em- 
pirinis, o todėl apgaulingas. O tik šis įtarimas galėjo perkelti 

į geometriją loginį įrodinėjimo būdą. Kadangi laikas turi 
tik vieną matavimą, skaičiavimas yra vienintelė aritmetinė 
operacija, į kurią turi būti redukuotos visos kitos. O šitas 
skaičiavimas yra ne kas kita, kaip stebėjimas a priori, kuriuo 
čia remiamasi be jokių išlygų ir kuriuo galiausiai patikrin- 
ama visa kita, kiekvienas apskaičiavimas, kiekviena lygtis. 
(7+9)x8-2 = 42, 0 
3 
kreipiamasi į grynąjį stebėjimą laike, skaičiavimą, ir tokiu 
būdu kiekvienas atskiras teiginys paverčiamas aksioma. Kaip 


Pavyzdžiui, neįrodinėjama, kad 


tik dėl to visas aritmetikos ir algebros turinys yra ne įrodymai, 
kaip kad geometrijoje, o tik skaičiavimo sutrumpinimo 
metodas. Tiesa, kaip anksčiau minėta, mūsiškis tiesioginis 
skaičių stebėjimas laike neapima daugiau nei dešimties. Už 
šios ribos vietoj stebėjimo turi atsirasti abstrakti skaičiaus 
sąvoka, įtvirtinta žodžiu. Todėl iš tikrųjų toliau nestebima, 
o tik kuo apibrėžčiau pažymima tai, kas turėtų būti stebima. 
Tačiau netgi ir tokiu atveju, pasiremiant labai svarbiu 
pagalbiniu skaičiavimu, kuris didelius skaičius visada leidžia 
perteikti tais pačiais mažais skaičiais, kiekvienam skaičia- 
vimui galima suteikti stebimąjį akivaizdumą. Tai įmanoma 
netgi tada, kai abstrakcijos griebiamasi tokiu mastu, kad 
ne tik skaičiai, bet ir neapibrėžti dydžiai ir ištisos operacijos 
mąstomos tik in abstracto ir atitinkamai žymimos, pvz., 
Nr». Tokia operacija jau nebeatliekama, o tik nurodoma. 

Taip pat teisėtai ir su tokiu pat tikrumu kaip aritmetikoje 
įrodinėti tiesą vien tik grynuoju stebėjimu a priori būtų 
galima ir geometrijoje. Faktiškai kaip tik šitoks, pagal būties 
pagrindo principą akivaizdžiai pažintas būtinumas geomet- 
rijai suteikia jos didį akivaizdumą, ir kiekvieno žmogaus 
sąmonėje geometrijos teoremų tikrumas grindžiamas būtent 
juo, o ne ramentais krypuojančiu loginiu įrodymu, kuris 
visada labai toli nuo dalyko esmės ir dažniausiai greitai 
užmirštamas, nepadarydamas žalos mūsų įsitikinimui. Jo 

ir visai galėtų nebūti, ir geometrijos akivaizdumas nuo to 
nesumažėtų, nes ji visai nuo jo nepriklauso. Toks įrodymas 
visada patvirtina tik tai, kuo buvo visai įsitikinta jau anks- 
čiau, kitu pažinimo būdu, ir šiuo požiūriu jis panašus į 
bailų kareivį, kuris dar sykį smogia kito užmuštam priešui, 
o po to giriasi, kad pats jį nukovė*. 

Galbūt atsižvelgiant į visa tai nebekils abejonių, kad 
matematikos akivaizdumas, tapęs bet kokio akivaizdumo 
pavyzdžiu ir simboliu, savo esme grindžiamas ne įrodymais, 
o betarpišku stebėjimu, kuris čia, kaip ir visur kitur, yra 
giliausias bet kokios tiesos pagrindas ir šaltinis. Tačiau tas 
stebėjimas, kuris pagrindžia matematiką, turi didelį pra- 
našumą prieš bet kokį kitą, t.y. prieš empirinį stebėjimą. 
Būtent: kadangi jis yra apriorinis ir todėl nepriklauso nuo 
patyrimo, kuris visada skleidžiasi tik dalimis ir palaipsniui, 
viskas jam yra vienodai artima ir todėl čia galima išeities 
tašku savavališkai imti priežastį arba padarinį. Tai teikia 
jam visišką neklaidingumą, nes padarinys jame pažįstamas 
iš priežasties, o tik toks pažinimas pasižymi būtinumu. 
Pavyzdžiui, pripažįstama, kad kraštinių lygybė pažįstama 
remiantis kampų lygybe. Tuo tarpu bet koks empirinis 
stebėjimas ir didžioji patyrimo dalis juda priešinga kryptimi — 
nuo padarinio prie priežasties. Toks pažinimo būdas nėra 
neklaidingas, kadangi būtinumas būdingas tik padariniui, 
jei duota priežastis, bet ne priežasties pažinimui iš padarinio, 
nes visiškai tas pats padarinys gali kilti iš skirtingų priežasčių. 


* Spinoza, nuolat besigiriantis, kad filosofuoja „more geometrico“, iš 
tikrųjų elgėsi būtent taip dar didesniu mastu, nei manė pats. Juk tai, 
kas jam buvo tikra ir aišku iš tiesioginio, akivaizdaus pasaulio suvokimo, 
jis stengėsi įrodyti logiškai, nepriklausomai nuo to pažinimo. Savąjį siekiamą 
ir iš anksto aiškų rezultatą jis, žinoma, prieina tik taip, kad išeities tašku 
ima savavališkas ir dirbtines sąvokas (substantia, causa sui ir t.t.) ir 
įrodinėdamas leidžia sau visus tuos savavaliavimus, kuriems tokios 
patogios plačios sąvokų sferos. Todėl tai, kas jo filosofijoje yra teisinga 
ir puiku, visiškai nepriklauso nuo tų įrodymų, kaip ir geometrijoje. 

Apie tai žr. antrojo tomo 13 sk. 

Šitoks pažinimo būdas visada yra tik indukcija, t.y. iš 
daugelio padarinių, nurodančių vieną priežastį, išvedamas 
priežasties tikrumas. Tačiau kadangi visi atvejai niekada 
negali būti visiškai apimti, tai ir tiesa šiuo atveju irgi nėra 
besąlygiškai tikra. Tačiau bet koks pažinimas, teikiamas 
juslinio stebėjimo ir didesnės patyrimo dalies, pasižymi tik 
tokia tiesa. Koks nors juslinis impulsas intelektui duoda 
dingstį daryti išvadą pereinant nuo padarinio prie priežasties. 
Tačiau kadangi išvada, paremta perėjimu nuo padarinio 
prie priežasties, niekada nėra tikra, tai, kaip sakyta anksčiau, 
šiuo atveju galima melaginga regimybė, kaip juslinė iliuzija, 
neretai pasitaikanti tikrovėje. Tik kai keletas arba visos 
penkios juslės patiria poveikius, nurodančius tą pačią prie- 
žastį, regimybės galimybė tampa nepaprastai maža, nors 
visai neišnyksta, nes tam tikrais atvejais apgaulei pasiduoda 
visas juslumas, — šitaip, pavyzdžiui, veikia netikra moneta. 
Tokioje pat padėtyje yra bet koks empirinis pažinimas, 
vadinasi, ir gamtotyra, išskyrus jos grynąją (pagal Kantą — 
metafizinę) dalį. Ir šioje srityje iš padarinių pažįstamos 
priežastys. Todėl bet koks gamtos mokslas remiasi hipo- 
tezėmis, kurios dažnai yra klaidingos ir palaipsniui užleidžia 
vietą teisingesnėms. Tik tikslingai atliekamuose eksperimen- 
tuose pažinimas eina nuo priežasties prie padarinio, t.y. 
teisingu keliu. Bet patys eksperimentai atliekami tik remiantis 
hipotezėmis. Todėl nė viena gamtotyros šaka, pavyzdžiui, 
fizika ar astronomija, arba fiziologija, negalėjo būti atrasta 
vienu ypu, kaip matematika arba logika. Tam reikėjo ir 
reikia kaupti ir lyginti daugelio šimtmečių patirtį. Tik 
daugkartinis empirinis patvirtinimas indukciją, kuria remiasi 
hipotezė, daro tokią pilną, kad praktikoje ji pakeičia tikrumą, 
ir hipotezei nepriekaištaujama dėl jos šaltinio taip pat, kaip 
geometrijos taikymui - dėl tiesių ir kreivų linijų nesude- 
rinamumo, o aritmetikai — dėl to, kad visiškai teisingas 
logaritmas nepasiekiamas. Juk kaip per begalines trupmenas 

be galo priartėjama prie apskritimo kvadratūros ir logaritmo 
teisingumo, taip ir per įvairiopą indukcijos patyrimą, t.y. 
priežasties pažinimą iš padarinio, priartėjama prie mate- 
matinio akivaizdumo, t.y. prie padarinio pažinimo iš prie- 
žasties, — jei ir ne begalinio, tai bent jau tokio masto, kad 
klaidos galimybė tampa pakankamai maža, ir į ją galima 
nekreipti dėmesio. Ir vis dėlto tokios galimybės esama: 
pavyzdžiui, indukcinė išvada yra ir tokia, kai nuo didelio 
atvejų skaičiaus pereinama prie visų, t.y. iš tikrųjų prie 
nežinomos priežasties, nuo kurios jie visi priklauso. Kokia 
panašaus tipo išvada atrodo tikresnė, negu ta, kad visų 
žmonių širdis yra kairėje pusėje? Tuo tarpu, kaip nepaprastai 
retų ir visai unikalių išimčių, esama žmonių, kurių širdis 
yra dešinėje pusėje. 

Vadinasi, juslinis stebėjimas ir patyrimu grindžiamas 
mokslas pasižymi tos pačios rūšies akivaizdumu. Prana- 
šumas, kurį prieš juos turi matematika, grynoji gamtotyra 
ir logika kaip mokslai, kylantys iš apriorinių Žinių, pagrįstas 
tik tuo, kad formalioji pažinimo pusė, kuria grindžiamas 
bet koks apriorizmas, jose duota visa ir iš karto ir todėl 
šiuo atveju visada įmanoma pereiti nuo priežasties prie 
padarinio, o tuo tarpu anuose moksluose dažniausiai galima 
pereiti tik nuo padarinio prie priežasties. Beje, priežastin- 
gumo dėsnis arba tapsmo pagrindo principas, valdantis 
empirinį pažinimą, jau savaime toks pat tikras kaip ir kitos 
pagrindo principo formos, kurioms a priori pavaldūs anks- 
čiau minėti mokslai. 

Loginiai įrodymai, sudaryti iš sąvokų arba išprotavimų, 
kaip ir apriorinis stebimasis pažinimas, turi tą privalumą, 
kad eina nuo padarinio prie priežasties, ir dėl to jie savaime, 
t.y. savo forma, yra neklaidingi. Ši aplinkybė labai paskatino 
tai, kad įrodymams apskritai buvo priskirta tokia didelė 
reikšmė. Tačiau jų neklaidingumas yra santykinis: jie tik 
palenkia medžiagą aukščiausiems mokslo principams, o kaip 

tik šie principai sudaro visą mokslinės tiesos fondą ir jų 
pačių jau negalima įrodyti; jie turi būti grindžiami stebėjimu, 
kuris minėtuose nedaugelyje mokslų yra a priori grynas, 
o apskritai visada empirinis ir pakeliamas iki visuotinumo 
tik per indukciją. Todėl, nors patyrimu pagrįstuose moks- 
luose atskirybė įrodoma iš bendrybės, vis dėlto bendrybės 
teisingumą pagrindžia tik atskirybė, ir pati visuotinybė yra 
tik sukauptų atsargų sandėlys, o ne save gaivinanti dirva. 

Tiek galima pasakyti apie tiesos pagrindimą. 

Apie klaidos kilmę ir galimybę nuo to laiko, kai Platonas 
pateikė vaizdingą šio klausimo sprendimą, kaip pavyzdį 
pateikdamas karvelidę, į kurią patenka ne tas balandis ir 
t.t. (Theaetetus, S. 167 f.f.), buvo pateikta įvairių aiškinimų. 
Kanto miglotą ir neapibrėžtą klaidos kilmės aiškinimą dia- 
gonalinio judėjimo įvaizdžiu galima rasti Grynojo proto 
kritikoje [Kritik der reinen Vernunft, S. 294 der 1. Ausg., S. 
350 der 5. Ausg.J. Kadangi tiesa yra sprendimo santykis 
su jo pažinimo pagrindu, tai iš tikrųjų iškyla klausimas, 
kaip sprendžiantysis gali manyti iš tiesų turįs tokį pagrindą, 
jo neturėdamas, t.y. kaip įmanomas suklydimas, proto 
apgaulė. Manau, kad ši galimybė visai analogiška intelektinei 
regimybei, ar apgaulei, kaip paaiškinta anksčiau. Mano galva 
(ir todėl šį klausimą reikia aiškinti kaip tik šioje vietoje), 
bet kokia klaida yra išvada iš padarinio apie priežastį, kuri teisinga 
tik tada, kai žinoma, kad padarinys gali turėti kaip tik 
tokią, o ne kitokią priežastį, bet ne kitaip. Klystantysis arba 
priskiria padariniui tokią priežastį, kurios jis visai negali 
turėti, ir kartu parodo, kad jam tikrai stinga intelekto, t.y. 
sugebėjimo betarpiškai pažinti ryšį tarp priežasties ir pa- 
darinio; arba (o tai pasitaiko dažniau) jis, nors ir priskirdamas 
padariniui galimą priežastį, prie savo išvados, pereinančios 
nuo padarinio prie priežasties, didžiosios prielaidos dar 
priduria ir tai, kad esą tas padarinys visada atsiranda tik 
iš jo nurodytos priežasties, o tai galėtų pateisinti tik pilna 

indukcija, kurią jis suponuoja, jos neįgyvendinęs, ir tas visada 
pasirodo esanti pernelyg plati sąvoka, kurios vietoje galėtų 
būti tik kartais arba dažniausiai. Tokiu būdu gauta išvada 
turėtų probleminį pobūdį ir savaime nebūtų klaidinga. Tačiau 
kad klystantysis elgiasi kaip tik šitaip, nulemta arba sku- 
botumo, arba pernelyg riboto galimybės žinojimo. Dėl to 
jis nežino, kad būtina atlikti indukciją. Štai kodėl suklydimas 
yra visiškas regimybės analogas. Ir vienas, ir kita yra išvados 
iš priežasties apie padarinį. Regimybė nuolat atsiranda pagal 
priežastingumo dėsnį, iš grynojo intelekto, vadinasi, nu- 
lemiama betarpiškai, paties stebėjimo; suklydimą lemia visos 
pagrindo principo formos, protas, — vadinasi, tikrasis mąs- 
tymas. Tačiau dažniausiai jį lemia ir priežastingumo dėsnis, 
kaip parodo tokie trys pavyzdžiai, kuriuos galima laikyti 
trijų rūšių paklydimų tipais ar atstovais. 1) Juslinė regimybė 
(intelekto apgaulė) stumia į suklydimą (proto apgaulė), 
pavyzdžiui, jei tapyba suvokiama kaip horeljefas ir iš tikrųjų 
juo laikoma; tai įvyksta dėl to, kad daroma išvada iš tokios 
didžiosios prielaidos: „jeigu tamsiai pilka spalva per visus 
atspalvius pereina į baltą, tai šito priežastis visais atvejais 
yra šviesa, nevienodai krentanti ant iškilimų ir įdubimų: 
ergo...” 2) „Jeigu mano kasoje trūksta pinigų, tai šito priežastis 
visais atvejais yra ta, kad mano tarnas turi pasidirbęs raktą: 
ergo...“, 3) „Jeigu prizmės perlaužtas, t.y. aukštyn ar žemyn 
pasislinkęs saulės vaizdas, užuot kaip anksčiau buvęs ap- 
skritas ir baltas, dabar atrodo esąs pailgas ir spalvotas, 
tai šito priežastis dabar ir visada yra ta, kad šviesoje glūdi 
skirtingų spalvų, o kartu ir skirtingai lūžtantys šviesos 
spinduliai, kurie, išsklaidyti dėl savo skirtingo lūžtamumo, 
duoda pailgą ir kartu daugiaspalvį vaizdą: ergo ... bibamus!"* 
Tokia išvada iš didžiosios prielaidos, dažnai neteisingai 
apibendrintos, hipotetinės, atsirandančios dėl to, kad pa- 
darinys laikomas priežastimi, gali būti grindžiamas bet koks 
suklydimas, išskyrus tik skaičiavimo klaidas, kurios nėra 

tikros klaidos, o tik paprasti apsirikimai: operacija, kurią 
nurodė skaičių sąvokos, įvyko ne grynajame stebėjime - 
skaičiavime; vietoj jos buvo atlikta kitokia. 

O dėl mokslų turinio apskritai, tai jis iš tikrųjų visada 
yra pasaulio reiškinių tarpusavio santykis pagal pagrindo 
principą, vadovaujantis tik per šį principą galiojančiam ir 
reikšmingam Kodėl. Nuoroda į tą santykį vadinama aiškinimu. 
Taigi pastarasis niekada neapima daugiau, o tik tai, ką 
nurodo santykis tarp dviejų vaizdinių tuo pagrindo principo 
pavidalu, kuris viešpatauja klasėje, apimančioje tuos vaiz- 
dinius. Kai aiškinimas pasiekia šią ribą, toliau nebegalima 
klausti Kodel?, nes nurodytas santykis yra kaip tik tas, kurio 
visiškai negalima vaizduotis kitaip, t.y. jis yra bet kokio 
pažinimo forma. Todėl neklausiama, kodėl 2 + 2 = 4 arba 
kodėl trikampio kampų lygybė nulemia kraštinių lygybę, 
arba kodėl iš kokios nors konkrečios priežasties atsiranda 
atitinkamas padarinys, arba kodėl teisingos prielaidos lemia 
teisingą išvadą. Bet koks aiškinimas, neatvedantis prie tokio 
santykio, kurio atžvilgiu jau nebegalima kelti klausimo 
Kodėl?, sustoja prie kokios nors tariamos gualitate occulta. 
Tačiau kaip tik tokia yra kiekviena pirminė gamtos jėga. 
Bet koks gamtamokslinis aiškinimas galiausiai turi sustoti 
prie tokios jėgos, t.y. prie kažko visiškai tamsaus. Todėl 
jis negali paaiškinti nei vidinės akmens, nei vidinės žmogaus 
esmės. Apie sunkį, sankabą, chemines ypatybes ir kitas 
apraiškas, būdingas akmeniui, jis tegali pasakyti tiek pat 
nedaug, kaip ir apie žmogaus pažinimą bei veikseną. Štai, 
pavyzdžiui, sunkis yra qualitas occulta, nes ją galima 
pašalinti mintimi, taigi ji neatsiranda iš pažinimo formos, 
kaip kažkas būtina. Tuo tarpu inercijos dėsnis, priešingai, 
kyla iš priežastingumo dėsnio. Štai kodėl redukuoti į pastarąjį 
reiškia duoti visai pakankamą paaiškinimą. Du dalykai yra 
visiškai nepaaiškinami, t.y. neredukuojami į tą santykį, kurį 
išreiškia pagrindo principas: tai, pirma, pats pagrindo princi- 

pas visais keturiais jo pavidalais, nes jis yra bet kokio 
aiškinimo principas, tai, kieno atžvilgiu aiškinimas apskritai 
įmanomas; ir antra, tai, ko tas principas neįstengia apimti, 
bet iš ko kaip tik ir atsiranda visų reiškinių pirmasis pradas, 
o tai yra daiktas savaime, kurio pažinimas visai nepavaldus 
pagrindo principui. Paskutiniai žodžiai kol kas čia lieka 
visai nesuprantami, nes juos paaiškins tik kita knyga, kurioje 
mes vėl aiškinsimės, kokios yra mokslo galimybės. Tačiau 
ten, kur gamtotyra, na ir apskritai bet koks mokslas, palieka 
daiktus ramybėje, — kadangi tų ribų neperžengia ne tik 
mokslinis daiktų aiškinimas, bet netgi ir šio aiškinimo 
principas, pagrindo principas, — ten prie daiktų iš tikrųjų 
sugrįžta filosofija ir žvelgia į juos savotiškai, visai skirtingai 
negu mokslas. 

Traktate Apie pagrindo principą ($ 51) aš parodžiau, kaip 
skirtinguose moksluose svarbiausias orientyras kaskart yra 
kita to principo forma. Faktiškai pagal šį principą, atrodo, 
būtų galima teisingiausiai klasifikuoti mokslus. Tačiau, kaip 
sakyta, bet koks aiškinimas, išskleistas pagal šį orientyrą, 
visada yra tik santykiškas: jis paaiškina daiktus per jų santykį 
vienas su kitu, bet visada palieka nepaaiškintą kažką tokį, 
ką iš anksto suponuoja. Tokie dalykai, pavyzdžiui, mate- 
matikoje ir chemijoje — materija, savybės, pirminės gamtos 
jėgos ir dėsniai; botanikoje ir zoologijoje — rūšių skirtumas 
ir pati gyvybė; istorijoje — žmonių giminė su visomis mąstymo 
ir valios ypatybėmis; ir visur — pagrindo principas tuo 
pavidalu, kuriuo jis kiekvienąkart taikomas. 

Filosofijai būdinga tai, kad ji nieko netaria esant žinoma 
ir visa jai vienodu mastu svetima ir problemiška — ne tik 
reiškinių santykiai, bet ir patys reiškiniai, net pats pagrindo 
principas, į kurį viską redukuodami kiti mokslai lieka 
patenkinti. Na, o filosofija, šitaip elgdamasi, nieko nelaimėtų, 
nes jai vienas eilės narys yra toks pat nežinomas kaip ir 
kitas. Pats tokio ryšio pobūdis jai yra tokia pat problema, 

kaip ir tai, kas juo susieta, o tai lieka mįslinga tiek atskleidus 
tą ryši, tiek ir jo dar neatskleidus. Nes, kaip sakyta, kaip 
tik tai, ką mokslai suponuoja ir laiko esant savųjų aiškinimų 
pagrindu bei riba, yra būtent tikroji problema filosofijai, 
kuri dėl to prasideda ten, kur mokslai pasibaigia. Įrodymai 
negali būti jos pamatu, nes jie iš žinomų principų išveda 
nežinomus, o jai viskas yra nežinoma ir svetima. Negali 
būti tokio principo, kurio dėka egzistuotų pasaulis su visais 
savo reiškiniais. Štai kodėl neįmanoma, kaip norėjo Spinoza, 
filosofiją išvedinėti ex firmis principiis [iš tvirtų principų]. 
Be to, filosofija yra bendriausias žinojimas, ir jos pamatiniai 
principai irgi negali būti išvados iš kokio nors kito, ben- 
dresnio, žinojimo. Prieštaravimo principas nustato tik sąvokų 
atitikimą, bet pats neduoda sąvokų. Pagrindo principas 
aiškina reiškinių ryšį, bet ne pačius reiškinius. Štai kodėl 
filosofija negali siekti ieškoti kokios nors causae efficientis 
arba causae finalis, lemiančių visą pasaulį. Bent jau dabarties 
filosofija jokiu būdu nekelia klausimų, iš kur ir kam egzistuoja 
pasaulis. Ji klausia tik viena: kas yra pasaulis? O klausimas 
kodėl čia palenkiamas klausimui kas, nes jis jau priklauso 
pasauliui, atsirasdamas tik iš jo reiškinių formos, pagrindo 
principo, ir tokiu mastu turi reikšmę bei galioseną. Tiesa, 
galima sakyti: kas yra pasaulis, tai pažįsta kiekvienas be 
pagalbos iš šalies, nes jis pats yra pažinimo subjektas, kurio 
vaizdinys ir yra pasaulis, ir tokiu mastu šis teiginys būtų 
teisingas. Tačiau toks pažinimas yra akivaizdus, in concreto. 
Jį paversti in abstracto, nuoseklų, kintantį stebėjimą ir 
apskritai visa tai, ką apima plati jausmo sąvoka ir ką ji 
apibrėžia tik negatyviai, kaip ne abstraktų, neaiškų Žino- 
jimą, - visa tai paversti būtent tokiu patvariu žinojimu yra 
filosofijos uždavinys. Todėl ji turi būti viso pasaulio - kaip 
visumos ir kaip visų jo dalių — esmės išraiška in abstracto. 
Tačiau tam, kad vis dėlto nepasiklystų begalinėje dalinių 
sprendinių daugybėje, ji privalo griebtis abstrakcijos ir bet 

kokią atskirybę mąstyti per visuotinybę, o jos skirtumus 
irgi suvisuotinti. Todėl jai lemta iš dalies atskirti, o iš dalies 
susieti, kad visą pasaulio įvairovę, jo esmę suspaudus į 
nedaugelį abstrakčių sąvokų, galima būtų perduoti žinojimui. 
Per tas sąvokas, kuriomis ji fiksuoja pasaulio esmę, turi 
būti pažinta tiek visuotinybė, tiek didžiausia atskirybė, ir 
jųdviejų pažinimas turi būti susietas kuo tiksliausiai. Todėl 
gebėjimas filosofuoti pasireiškia kaip tik tuo, kuo jį laikė 
esant Platonas — pažinti vienį daugyje ir daugį vienyje. 
Todėl filosofija yra labai bendrų sprendinių suma, o šitų 
sprendinių pažinimo pagrindas yra tiesiog pats pasaulis 
kaip visuma, be jokios išimties, taigi visa, kas duota žmogaus 
sąmonei. Filosofija yra tobulas pasaulio pakartojimas, tarsi koks 
jo atspindys abstrakčiomis sąvokomis, kuris įmanomas tik 
tuomet, kai tai, kas esmingai tapatu, suspaudžiama į vieną 
sąvoką, o tai, kas skirtinga, išskiriama į kitą sąvoką. Šį 
uždavinį filosofijai iškėlė jau Baconas iš Verulamo, tardamas: 
„Ea demum vera est philosophia, guae mundi ipsius voces 
fidelissime reddit et veluti dictante mundo conscripta est 
et nihil aliud est, quam eiusdem simulacrum et reflectio, neque 
addit quidquam de proprio, sed tantum iterat et resonat“. 
[Tik toji filosofija teisinga, kuri kuo tiksliausiai perteikia 
gamtos šnektą, parašytą tarsi diktuojant gamtai, todėl ji 
yra ne kas kita, kaip gamtos kopija ir atspindys ir nieko 
neprideda nuo savęs, o tik pakartoja ir perduoda. (De 
augmentis scientiarum, lib. 2, cap. 13 [p. 125]). Bet mes 
šitai suprantame platesne prasme, nei anuo metu galėjo 
manyti Baconas. 

Dermė, būdinga visoms pasaulio pusėms ir dalims - 
kaip tik todėl, kad jos priklauso vieningai visumai — turi 
pasikartoti ir toje abstrakčioje pasaulio kopijoje. Todėl toje 
sprendinių sumoje vienas tam tikru mastu išvedamas iš 
kito ir, žinoma, visada abipusiškai. Tačiau tam iš pradžių 


146 


PASAULIS KAIP VAIZDINYS 


turi egzistuoti sprendiniai, ir todėl juos reikia nustatyti iš 
anksto, remiantis betarpišku pasaulio pažinimu in concreto, 
juolab kad bet koks betarpiškas pagrindimas patikimesnis 
už netiesioginį. Todėl abipusė tokių sprendinių harmonija, 
kurios dėka jie net susilieja į vienos minties vienybę ir kuri 
atsiranda iš paties stebimojo pasaulio — jų bendrojo pažinimo 
pagrindo — harmonijos ir vienybės, neturi būti panaudota 
kaip pirminis jų pagrindas, o turi tik prisidėti, kad sustiprintų 
jų tiesą. Šis uždavinys gali visiškai išaiškėti tik jį išsprendus.* 


§ 16 

Šitaip visapusiškai ištyrinėjus protą, kaip tik žmogui 
būdingą savitą pažintinę galią, ir iš jo išplaukiančius žmogaus 
prigimčiai būdingus veiksenos būdus bei reiškinius, dabar 
man reikia aptarti protą, kiek jis vadovauja žmonių veiks- 
mams ir šiuo požiūriu gali būti pavadintas praktiniu. Tačiau, 
tai, ką turėčiau pasakyti čia, plačiausiai aptarta kitoje vietoje, 
būtent šio veikalo Priede, kur teko nuginčyti Kanto vadinamąjį 
praktinio proto egzistavimą, kurį jis (žinoma, labai patogiai) 
vaizduoja kaip visokeriopos dorybės tiesioginį šaltinį ir kaip 
absoliučios (t.y. iš dangaus nukritusios) pareigos buveinę. 
Išsamų ir nuodugnų šio kantiškojo moralės principo pa- 
neigimą aš pateikiau vėliau, Pamatinėse etikos problemose 
[Grundproblemen der Ethik]. Todėl dabar man reikia tik šį 
bei tą pasakyti apie realią proto — tikrąja šio žodžio prasme 
- įtaką poelgiams. Dar pradėdami tyrinėti protą, mes ben- 
drais bruožais pažymėjome, kaip labai žmogus skiriasi nuo 
gyvulio savo veiksena ir elgsena, ir matėme, kad šį skirtumą 
reikia laikyti tik abstrakčių sąvokų buvimo sąmonėje pa- 
dariniu. Jų poveikis visai mūsų būčiai toks visapusiškas 
ir reikšmingas, kad jis tam tikru mastu tarp mūsų ir gyvulių 


* Apie tai žr. antrojo tomo 17 sk. 

nustato tokį santykį, kokio esama tarp reginčių gyvūnų 
ir beakių (kai kurių lervų, kirmėlių, zoofitų). Pastarieji 
lytėjimu pažįsta tik tai, kas yra erdvėje tiesiog šalia jų, 
kas su jais susiliečia; pirmiesiems, priešingai, atvertas platus 
artumos ir tolumos akiratis. Lygiai taip pat proto neturėjimas 
gyvulius apriboja tuo metu tiesiogiai jų turimais stebimaisiais 
vaizdiniais, t.y. realiais objektais. O mes, priešingai, pažinimo 
in abstracto dėka, be siauros realios dabarties, dar apimame 
ir visą praeitį bei ateitį kartu su plačia galimybės sritimi. 
Mes laisvai apžvelgiame gyvenimą į visas puses, toli per- 
žengdami dabartį ir tikrovę. Taigi, kas erdvėje ir jusliniam 
pažinimui yra akis, tas laike ir vidiniam pažinimui tam 
tikru mastu yra protas. Bet kaip objektų regimumas turi 
vertę ir reikšmę tik todėl, kad praneša apie jų apčiuopia- 
mumą, taip ir visas abstrakčiojo pažinimo vertingumas 
nulemiamas jo ryšio su akivaizdumu. Štai kodėl paprastas 
žmogus tai, kas pažinta betarpiškai ir akivaizdžiai, visada 
vertina labiau negu abstrakčias sąvokas, tai, kas tik mąstoma: 
empiriniam pažinimui jis teikia pirmenybę prieš loginį. 
Priešingai nusiteikę tie, kas gyvena labiau žodžiais, nei 
veiksmais, įdėmiau įsižiūri į popierių ir knygas, o ne į 
realų pasaulį ir, galutinai išsigimdami, tampa pedantais ir 
knygų žiurkėmis. Tik tuo ir galima paaiškinti, kodėl Leibnizas 
ir Wolffas su visais savo pasekėjais galėjo šitaip klysti, kad, 
sekdami Dunsą Škotą, stebimąjį pažinimą laikė tik sujauktu 
abstrakčiuoju! Spinozos garbei aš turiu priminti, kad jo 
blaivesnis protas visų bendrųjų sąvokų atsiradimą aiškino 
priešingai, sujauktu stebimuojų pažinimu. (Ethica 2, pro- 
positio 40, scholium 1.) Iš šio iškreipto supratimo atsirado 
ir tai, kad matematikoje buvo atmestas jai būdingas aki- 
vaizdumas, kad užleistų vietą loginiam; kad apskritai bet 
koks neabstraktus pažinimas buvo apibūdintas neapibrėžtu 
„Jausmo“ pavadinimu ir šitaip nuvertintas; kad pagaliau 

kantiškoji etika paskelbė, jog gryna, tiesiogiai veikiant esa- 
moms aplinkybėms teisingus ir gerus poelgius skatinanti 
gera valia neturi jokios vertės ir nuopelnų, nes yra tik 
paprastas jausmas ir protrūkis, ir moralinę vertę sutiko 
priskirti tik tokiems poelgiams, kurie atsiranda iš abstrakčių 
maksimų. 

Gebėjimą visapusiškai aprėpti gyvenimo visumą, kuriuo 
žmogus, turėdamas protą, yra pranašesnis už gyvulį, dar 
galima palyginti ir su geometriniu, nenuspalvintu, abstrak- 
čiu, sumažintu jo gyvenimo kelio apmatu. Šiuo požiūriu 
žmogus santykiauja su gyvuliu taip, kaip kapitonas, pa- 
dedamas jūrų žemėlapio, kompaso ir kvadranto ir gerai 
pažįstantis savo kelią bei kiekvieną vietą jūroje, - su tamsiais 
jūreiviais, matančiais tik bangas ir dangų. Todėl įsidėmėtina 
ir net nuostabu, kaip žmogus šalia savo gyvenimo in concreto 
visada gyvena ir kitą gyvenimą in abstracto. Pirmajame 
jis atiduotas visų tikrovės audrų valiai ir dabarties poveikiui; 
jis pasmerktas ieškoti, kentėti, mirti - kaip ir gyvulys. Tačiau 
jo gyvenimas in abstracto, kaip jis pasirodo jo protingoje 
sąmonėje, yra tylus atspindys pirmojo gyvenimo ir pasaulio, 
kuriame jis gyvena; tai mano minėtas sumažintas apmatas. 
Čia, ramaus apmąstymo srityje, jam atrodo šalta, be spalvų 
ir akimirkai svetima tai, kas ten jį visiškai valdo ir labai 
jaudina: čia jis tik žiūrovas ir stebėtojas. Pasitraukdamas 
į refleksijos sritį, jis panašus į aktorių, kuris, suvaidinęs 
savo sceną, prieš pasirodydamas kitą kartą, atsisėda šalia 
žiūrovų ir iš ten ramiai žvelgia į viską, kad ir kas vyktų 
pjesėje, net į pasirengimą jo paties mirčiai, tačiau po to 
vėl sugrįžta į sceną ir veikia, ir kenčia, kaip jam pridera. 
Iš šitokio dvigubo gyvenimo atsiranda toji nuo gyvuliško 
bemintiškumo tokia skirtinga Žmogiškoji ramybė, su kuria, 
iš anksto apmąstę, kartą pasiryžę ir pažinę būtinybę, žmonės 
šaltakraujiškai pakelia tai, kas jiems baisiausia, ir atlieka 

tai, kas jiems svarbiausia: savižudybę, mirties bausmę, 
dvikovą, visokiausius gyvybei pavojingus veiksmus ir ap- 
skritai tokius dalykus, prieš kuriuos maištauja visa jų 
gyvuliškoji prigimtis. Tada matyti, kokiu mastu protas yra 
gyvuliškos prigimties valdovas, ir mes šaukiamės jo, stipriojo: 
ciŠnpaiov vo tot top (ferreum certe tibi cor!) [tikrai 
turi tu širdį geležinę!?] (Ilias, 24, 521). Čia, iš tikrųjų galima 
pasakyti, protas pasireiškia praktiškai. Vadinasi, visur, kur 
veikla vadovaujasi protu, kur motyvai yra abstrakčios są- 
vokos, kur lemia ne stebimieji, pavieniai vaizdiniai ir ne 
akimirkos įspūdis, kuriam pavaldus gyvulys, ten pasirodo 
praktinis protas. Bet kad visa tai visiškai skirtinga ir ne- 
priklausoma nuo elgesio etinio vertingumo, kad elgtis pro- 
tingai ir elgtis dorai yra du visiškai skirtingi dalykai, kad 
protas gali sudaryti sąjungą tiek su didžiu piktumu, tiek 
ir su didžiu gerumu ir savo parama suteikia didžią jėgą 
ir vienam, ir kitam; kad jis vienodai pasirengęs įgyvendinti 
tiek kilnų, tiek ir žemą sumanymą, tiek protingą, tiek ir 
neprotingą maksimą (o tuo ir pasireiškia jo moteriška, imli 
ir puoselėjanti, o ne savarankiška kurianti prigimtis) — visa 
tai aš išsamiai parodžiau Priede ir paaiškinau pavyzdžiais. 
Tai, kas pasakyta ten, iš esmės būtų tikę čia, tačiau dėl 
polemikos prieš Kanto tariamąjį praktinį protą aš buvau 
priverstas tai perkelti į Priedą, į kurį aš vėl nukreipiu. 

Patį aukščiausią praktinio proto tikrąja ir autentiška šio 
žodžio prasme išsivystymą, aukščiausią viršūnę, kurią gali 
pasiekti žmogus, padedamas vien tik proto, ir kurioje 
aiškiausiai atsiskleidžia jo skirtumas nuo gyvulio, išreiškia 
išminčiaus stoiko idealas. Juk stoikų etika savo ištakomis 
ir esme yra visai ne mokslas apie dorybę, o tik nuoroda 
į protingą gyvenimą, kurio tikslas ir paskirtis yra laimė, 
pasiekiama per dvasios ramybę. Dorovingas elgesys čia 
pasirodo tarsi tik per accidens, kaip priemonė, o ne kaip 

tikslas. Todėl stoikų etika visa savo esme ir nusiteikimu 
esmingai skiriasi nuo etinių sistemų, tiesiogiai reikalaujančių 
dorybės. Tokie yra Vedų, Platono, krikščionybės ir Kanto 
mokymai. Stoikų etikos tikslas yra laimė: tė4og tò eòðatyovetv 
Įtikslas yra palaima] (virtutes omnes finem habere 
beatitudinem) [Visų dorybių tikslas - turėti palaimą|,- 
sakoma Stobajo stojos mokslo išdėstyme (Eclogae physicae 
et ethicae, lib. 2, cap. 7, p. 114 ir p. 138). Tačiau stoikų 
etika įrodo, kad laimę galima tikriausiai surasti tik vidinėje 
dvasios taikoje ir ramybėje (dtrapašia), o tai vėlgi galima 
pasiekti tik per dorybę: kaip tik tai ir reiškia teiginys, kad 
dorybė yra aukščiausias gėris. O jeigu palaipsniui tikslas 
užmirštamas dėl priemonės ir dorybė rekomenduojama dėl 
visai kitų interesų, o ne dėl savosios laimės, kuriai ji pernelyg 
aiškiai prieštarauja, šitai yra vienas iš tų nenuoseklumų, 
dėl kurių kiekvienoje sistemoje tiesiogiai pažinta arba, kaip 
sakoma, jaučiama tiesa, priešingai išprotavimams, sugrąžina 
į teisingą kelią. Tai aiškiai pastebima, pavyzdžiui, Spinozos 
etikoje, kuri iš egoistinio „suum utile quaerere” [ieškoti 
sau naudos, 4, prop. 20], akivaizdžiais sofizmais išveda 
gryną mokymą apie dorybę. Kiek aš suvokiu stoikų etikos 
dvasią, jos šaltinis yra mintis, ar negalėtų Žmogaus protas, 
ta didžioji žmogaus privilegija, kuri netiesiogiai, per tikslingą 
veiklą ir jos rezultatus, taip Žymiai palengvina gyvenimą 
ir jo naštą, — ar jis negalėtų taip pat ir tiesiogiai, t.y. per 
grynąjį pažinimą, iškart ir visiškai, arba beveik visiškai, 
išlaisvinti žmogų nuo visokiausių kančių ir vargų, kurių 
tiek daug jo gyvenime. Buvo manoma, jog su proto pra- 
našumais nesuderinama, kad juo apdovanota būtybė, jo dėka 
aprėpianti ir apžvelgianti begalybę daiktų ir būsenų, vis 
dėlto būtų pavaldi dabarties akimirkai ir tokio neilgo, 
trumpalaikio ir netikro gyvenimo atsitiktinumams, tokiems 
stipriems skausmams, tokiai didelei baimei ir kentėjimui, 
atsirandantiems iš audringo troškimų ir būgštavimo pro- 

veržio; buvo manoma, kad tinkamas proto taikymas gali 
Žmogų nuo to apsaugoti ir padaryti jį nepažeidžiamą. Todėl 
Antistenas pasakė: šei xtaG941 vobv 1 Bpoxov (aut 
mentem parandam aut laqueum) [reikia įsigyti arba protą, 
arba kilpą (kad pasikartum)|, (Plutarch: De stoicorum 
repugnantiis, cap. 14 [opera p. 1039 F|), ty. gyvenime tiek 
daug kančių ir nesąmonių, kad reikia arba pakilti virš jo 
protinga mintimi, arba iš jo išeiti. Buvo suprasta, kad stoka, 
kančia tiesiogiai ir neišvengiamai kyla ne iš ne-turėjimo, 
o visų pirma iš nepatenkinto troškimo turėti; kad tas 
troškimas turėti yra būtina sąlyga, kuriai esant ne-turėjimas 
tampa stoka ir sukelia skausmą. Où nevia Aónnv èpyåćeton, 
aAa emSopio, (Non paupertas dolorem efficit, sed cupiditas) 
[Ne skurdas sukelia skausmą, 0 troškimas] (Epiktetos: 
Fragmenta, 25). Be to, iš patirties buvo suprasta, kad tik 
viltis, tik siekiai sukelia ir palaiko troškimą; kad todėl mus 
neramina ir kankina ne daugybė visiems bendrų ir ne- 
išvengiamų blogybių ir ne nepasiekiamos gėrybės, o tik 
nežymus padidėjimas ar sumažėjimas to, ko žmogus gali 
išvengti ar ką gali pasiekti; kad ne tik absoliučiai, bet ir 
santykinai nepasiekiamas arba neišvengiamas dalykas mus 
palieka visai abejingus; kad todėl blogį, kuris kartą ir visiems 
laikams būdingas mūsų individualybei, arba gėrybes, kurios 
jai neišvengiamai nepasiekiamos, stebime šaltakraujiškai, o 
dėl tos žmogiškos savybės kiekvienas troškimas greitai miršta 
ir todėl negali Kelti jokio skausmo, jei to troškimo neskatina 
viltis. Iš viso to buvo pasidaryta išvada, kad bet kokia 
laimė priklauso nuo santykio tarp mūsų siekių ir to, ką 
mes pasiekiame. Kokie dideli ar maži abu šio santykio 
dydžiai, nesvarbu, ir tas santykis gali būti atstatytas tiek 
sumažinant pirmąjį dydį, tiek padidinant antrąjį; kad lygiai 
taip pat bet kokia kančia iš tikrųjų atsiranda iš neatitikimo 
tarp mūsų reikalavimų bei lūkesčių ir to, kas mums pa- 

siekiama; o šis neatitikimas akivaizdžiai glūdi tik pažinime* 
ir teisingesnis požiūris į dalykus leistų jį visiškai pašalinti. 
Iodėl Chrisipas pasakė: dkt güv xat šnEIPIOV TOV 
púost ovpBarvóvtrov [reikia gyventi, teisingai patiriant 

i, kas vyksta pagal prigimtį] (Stobaios: Eclogae, lib. 2, cap. 
7, p. 134), t.y. reikia gyventi, teisingai suprantant pasaulio 
dalykų eigą. Juk kaskart, Kai tik žmogus praranda savitvardą, 
palaužiamas kokios nors nelaimės ar pyksta arba netenka 
vilties, tuo jis kaip tik ir parodo, kad daiktai pasirodė esą 
kitokie, net jis tikėjosi, vadinasi, kad jis klydo, kad negyvoji 
gamta per atsitiktinumą, o gyvoji per blogį arba siekdama 
priešingų tikslų kiekviename žingsnyje paralyžuoja individo 
valią; taigi jis arba nepasinaudojo savo protu, kad pasiektų 
bendrą šios gyvenimo ypatybės suvokimą, arba jam stinga 
sprendimo galios, jeigu to, kas jam žinoma apskritai, jis 
nepastebi atskiruose atvejuose ir todėl suglumsta ir praranda 
savitvardą.** Lygiai taip pat ir bet koks didelis džiaugsmas 
yra klaida, iliuzija, - todėl, kad joks įgyvendintas troškimas 
negali patenkinti ilgam, ir todėl], kad kiekvieną turėjimą 
ir kiekvieną laimę atsitiktinumas tarsi paskolina neapibrėž- 
tam laikui, o jau kitą akimirką gali vėl juos atimti. O kiek- 
vieną skausmą sukelia tokios iliuzijos išnykimas. Vadinasi, 
ir džiaugsmas, ir skausmas — abu atsiranda dėl klaidingo 


* „Omnes perturbationes iudicio censent fieri et opinione”. [Jie moko, 
kad visos graužatys nulemtos vertinimų ir nuomonių. ] Cicero: Tusculunariun 
disputationum, lib. 4, 6. - Tupáoost TOLG AVIpOnrovG OÙ tU TPŪTUGTU, 
au tà mept tv apayuútov ŝóyuata. (Perturbant homines non 
res ipsae, sed de rebus opiniones.) [Žmones sukrečia ne patys dalykai, 
o nuomonės „apie dalykus? 8 Epiktet: Enchiridion, cap. 5, 

*Tovto yáp žo to wtmov Toig úvðpónog TUVTOV tV XUZOU 
TO tug apolnbeig tus xzowus un ŠOvUGĖUI šoupuočauv taic ent 
uspovg. (Haec est causa mortalibus omnium malorum non posse communes 
notiones aptare singularibus.) [Visų žmogaus nelaimių priežastis yra ta, 
kad jis nesugeba bendrųjų sąvokų taikyti pavieniams atvejams.] Epiktet: 
Diseriationės [Enchiridion] 3, 26 [bzw. 4, 1, 42}. 

pažinimo. Todėl išminčius visada abejingas tiek džiaugsmui, 
tiek skausmui, ir joks įvykis netrikdo jo dtapačia [dvasios 
ramybės]. 

Pagal šitokią stoicizmo dvasią ir tikslą Epiktetas ir 
pradeda tuo pačiu ir sugrįžta prie to paties, kaip prie savo 
išminties branduolio: reikia gerai apmąstyti ir atskirti tai, 
kas nuo mūsų priklauso, o kas ne, ir todėl iš pastarųjų 
dalykų nieko nesitikėti. Tokiu būdu galima tikrai išsilaisvinti 
nuo bet kokio skausmo, kančios ir baimės. O tai, kas priklauso 
nuo mūsų, yra tik valia. Čia ir prasideda laipsniškas perėjimas 
prie mokslo apie dorybę, pastebint, kad, kaip nuo mūsų 
nepriklausantis išorinis pasaulis nulemia laimę ir nelaimę, 
taip iš valios randasi vidinis pasitenkinimas arba nepasi- 
tenkinimas savimi. Bet po to klausiama: ar pavadinimus 
bonum et malum reikia priskirti dviems pirmiesiems, ar 
dviems antriesiems dalykams? Iš tikrųjų taip kelti klausimą 
buvo savavališka, netikslu ir nedalykiška. Vis dėlto stoikai 
nuolat dėl to ginčijosi su peripatetikais ir epikūriečiais ir 
nepagrįstai lygino du visai nepalyginamus dydžius bei iš 
jų kylančius prieštaraujančius paradoksalius posakius, ku- 
riuos svaidė vienas kitam. Labai įdomų jų rinkinį iš stoikų 
pusės mums pateikia Cicerono Paradoxa. 

Zenonas, mokyklos įkūrėjas, iš pradžių, atrodo, pasirenka 
šiek tiek kitokį kelią. Jo išeities taškas buvo toks: kad 
pasiektum aukščiausią gėrį, t.y. laimę per sielos ramybę, 
privalai gyventi santaikoje su pačiu savimi. (Ouoioyovuišvos 
Cnv  TO0t0 d ot xab va Àóyov xal GOLEOVOV 
Čnv. - Consonanter vivere: hoc est secundum unam rationem 
et concordem sibi vivere. [Gyventi santaikoje, t.y. pagal 
tą patį principą ir harmonijoje su savimi.] Stobaios: Eclogae 
physicae et ethicae, lib. 2, cap. 7, p. 132. Ir panašiai: Apernv 
dLASEGIV Eivai poxns oúupovov avt EPL GAOV TOV 
Biov. — Virtutem esse animi affectionem secum totam vitam 
consentientem. [Dorybė yra sielos sutaptis su savimi per 

visą gyvenimą] ibidem p. 104.) Tačiau tai įmanoma tik 
todėl, kad vadovaujamasi vien protu, sąvokomis, o ne 
besikeičiančiais įspūdžiais ir nuotaikomis. Bet kadangi mums 
pavaldžios yra tik mūsų elgesio maksimos, o ne rezultatai 
ar išorinės aplinkybės, tam, kad visada sugebėtume būti 
nuoseklūs, turime laikytis pirmųjų, © ne antrųjų. Šitaip vėl 
įvedamas mokslas apie dorybę. 

Tačiau jau tiesioginiams Zenono pasekėjams jo moralinis 
principas — gyventi santaikoje — atrodė pernelyg formalus 
ir neturiningas. Todėl jie įspraudė į jį moralinį turinį, 
pridurdami: „gyventi santaikoje su gamta“ ( ôpoħoyovpé vog 
m púost Cv). Kaip sako Stobajas a.a.c., šią pataisą pirmą- 
kart įnešė Kleantas, didele sąvokos apimtimi ir posakio 
neapibrėžtumu labai išplėtęs dalyko esmę. Juk Kleantas 
turėjo galvoje visą bendrąją gamtą, o Chrisipas - tik žmogaus 
prigimtį (Diogenes Laertios [De vitis, dogmatibus et apoph- 
thegmatibus philosophorum; - Apie žymiųjų filosofų gyvenimą, 
mokymus ir posakius], 7, 89.) Tik tai, kas būdinga pastarajai, 
reikėjo pripažinti esant dorybe, kaip kad gyvuliškai pri- 
gimčiai dorybė yra gyvuliškų instinktų patenkinimas. Šitaip, 
vėl per prievartą, buvo įvedamas mokslas apie dorybę, ir 
etika bet kuria kaina turėjo būti grindžiama fizika. Juk stoikai 
visur siekė vieningo principo: net Dievas ir pasaulis jiems 
visai nebuvo kažkas skirtinga. 

Stoikų etika kaip visuma faktiškai yra labai vertinga 
ir nusipelnanti pagarbos pastanga pasinaudoti didžiuoju 
žmogaus privalumu, protu, siekiant svarbaus ir išganingo 
tikslo — pakylėti žmogų virš kančių ir skausmų, kuriems 
pavaldus bet koks gyvenimas, jį pamokant: 


Qua ratione queas traducere leniter aevum: 


Ne te semper inops agitet vexetque cupido, 


Ne pavor et rerum mediocriter utilium spes. 

[Kad galėtum praleisti gyvenimą ramiai, 

Tegul tavęs nekankina ir netrikdo įkyrūs troškimai, 

Arba baimė, ar viltis dėl menkaverčių dalykų. 
Horaz: Epistulae, 1, 18, 97.] 


ir šitaip jam suteikti tą aukščiausiąjį orumą, kuris jam, kaip 
protingai būtybei, pridera priešingai negu gyvuliui ir apie 
kurį, žinoma, galima kalbėti tik šia prasme, o ne kitokia. 

Toks mano požiūris į stoikų etiką nulėmė tai, kad ji 
turėjo būti paminėta čia, kur dėstoma, kas yra protas ir 
ką jis sugeba padaryti. Tačiau nors tas tikslas iš dalies 
pasiekiamas remiantis protu ir tik protu besiremiančia etika, 
ir net patyrimas rodo, kad tie grynai racionalūs charakteriai, 
paprastai vadinami praktikos filosofais (ir visai teisingai, 
nes tikras, t.y. teorijai atsidavęs filosofas gyvenimą perkelia 
į sąvoką, o jie sąvoką perkelia į gyvenimą), yra patys 
laimingiausi, tačiau šitaip įgyvendinti tobulybę yra labai 
sunku, ir labai daug ko trūksta, kad teisingas naudojimasis 
protu išties galėtų mus išlaisvinti nuo visų gyvenimo sun- 
kumų bei kančių ir suteikti palaimą. Priešingai, siekis gyventi 
be kančių yra visiškai prieštaringas, ir todėl šis priešta- 
ringumas glūdi dažnai vartojamame žodyje „palaimingas 
gyvenimas“. Tai bus visiškai aišku kiekvienam, kuris iki 
galo susipažins su tolesniu mano minties dėstymu. Šis 
prieštaravimas pasireiškia jau pačioje grynojo proto etikoje: 
jis pasireiškia tuo, kad stoikas, į savąjį palaimingo gyvenimo 
idealą (kuris ir sudaro jo etiką) yra priverstas įpinti patarimą 
nusižudyti (panašiai, kaip tarp Rytų despotų puikių pa- 
puošalų ir indų esama ir brangaus buteliuko su nuodais) — 
ir būtent tuo atveju, kai kūno kančios, nepašalinamos jokiais 
filosofiniais principais ir išvadomis, tampa nebeįveikiamos 
ir nebeišgydomos, o vienintelis Žmogaus tikslas, palaima, 
tampa irgi nepasiekiamas ir, kad išvengtum kančios, ne- 
belieka nieko, išskyrus mirtį, kurią irgi reikia priimti taip 

patabejingai, kaip ir bet kokius kitus vaistus. Čia akivaizdžiai 
pasirodo didelis prieštaravimas tarp stoikų etikos ir visų 
kitų minėtų teorijų, kurios tiesioginiu tikslu laiko pačią 
dorybę kaip tokią, netgi esant pačioms sunkiausioms kan- 
čioms, ir kurios neleidžia atsisakyti gyvenimo tam, kad 
išsivaduotum nuo kančių, — nors nė viena iš šių teorijų 
neįstengia parodyti tikrosios priežasties, dėl kurios turėtų 
būti atsisakyta savižudybės, bet visos jos stropiai ieško 
visokiausių tariamų priežasčių. Tikroji priežastis paaiškės 
ketvirtojoje knygoje, kaip visos mūsų koncepcijos dalis. 
Tačiau anksčiau atskleistas prieštaravimas parodo ir pa- 
tvirtina kaip tik esminį, pamatiniame principe glūdintį 
skirtumą tarp stoicizmo, kuris iš tikrųjų yra tik savos rūšies 
eudemonizmas, ir anų minėtų teorijų, nors jos dažnai 
sutampa savo išvadomis ir atrodo esančios giminingos. Bet 
anksčiau minėtas vidinis prieštaravimas, būdingas pamatinei 
stoikų etikos minčiai, toliau reiškiasi tuo, kad jos idealas, 
išminčius-stoikas, net vaizduodamas save patį, niekada 
negalėjo pasiekti gyvybingumo ar vidinės poetinės tiesos, 
o liko mediniu, sustingusiu manekenu, su kuriuo nėra kas 
veikti, kuris pats nežino, ką jam veikti su savo išmintimi 
ir kurio tobula ramybė, pasitenkinimas, palaima tiesiogiai 
prieštarauja žmogaus prigimčiai, todėl mes negalime turėti 
jokio stebimojo tokio išminčiaus vaizdinio. Kaip nuo jo 
skiriasi tie pasaulio nugalėtojai ir savanoriai atgailautojai, 
kuriuos mums parodo ir yra išties sukūrusi indų išmintis; 
ar kaip nuo jo skiriasi krikščioniškasis Išganytojas, ta nuostabi 
figūra, pasižyminti gyvybingumu, didžiausia poetine tiesa 
ir aukščiausiu prasmingumu, figūra, kuri, nepaisant tobulo 
dorybingumo, šventumo ir didingumo, stovi prieš mus 
persmelkta didžiausios kančios.* 


* Apie tai žr. antrojo tomo 16 sk. 


157 


Antra knyga 


PASAULIS KAIP VALIA 


Pirmas apmąstymas 


VALIOS OBJEKTYV ACIJA 


Nos habitat, non tartara, sed nec sidera caeli: 
Spiritus, in nobis gui viget, illa facit. 


[Gyvena jis mumyse, ne pragare ir ne žvaigždėtame danguje. 
Mumyse gyvenanti dvasia visa tai daro. 
Agrippa von Nettesheim 
Epistulae 5, 14] 


§ 17 


Pirmojoje knygoje mes nagrinėjome vaizdinį tik patį 
savaime, vadinasi, tik jo bendrosios formos požiūriu. Tiesa, 
abstraktųjį vaizdinį, sąvoką, mes pažinome ir turinio po- 
žiūriu, nes visą savo turinį ir reikšmę jis įgyja tik dėl 
savo santykio su stebimuoju vaizdiniu, be kurio jis būtų 
bevertis ir neturiningas. Todėl, visiškai nukreipdami m ūsų 
dėmesį į stebimąjį vaizdinį, mes sieksime susipažinti ir 
su jo turiniu, tikslesnėmis jo apibrėžtimis ir formomis, 
kurias jis mums atveria. Ypač būsime linkę išsiaiškinti 
jo tikrąją reikšmę, — tą reikšmę, kuri paprastai tik nujaučiama 
ir kurios dėka tie vaizdai nepraslenka pro mus visiškai 
svetimi ir nebylūs, kaip būtų galima laukti kitu atvėju, 
bet kreipiasi į mus tiesiogiai, yra mums suprantami ir 
sužadina mūsų interesą, pagaunantį visą mūsų esybę. 

Mes kreipiame savo žvilgsnį į matematiką, gamtotyrą 
ir filosofiją, kiekviena iš kurių teikia mums viltį iš dalies 
paaiškinti tai, ko mes taip trokštame. Bet pirmiausia filosofija 
mums atrodo panaši į baidyklę su daugeliu galvų, kiekviena 
iš kurių byloja vis kitokia kalba. Tiesa, čia keliamu klausimu 
apie to stebimojo vaizdinio reikšmę jos ne visos nesutaria 
tarp savęs. Juk, išskyrus skeptikus ir idealistus, likusieji 
dažniausiai gan vieningai kalba apie objektą, sudarantį 
vaizdinio pagrindą ir, nors ir besiskiriantį nuo vaizdinio 
visa savo būtimi ir esme, bet kartu visais požiūriais į jį 
panašų tiek, kiek vienas kiaušinis panašus į kitą. Tačiau 
tai mums nieko nepadėtų, nes mes išvis nežinome, kaip 

tokį objektą atskirti nuo vaizdinio. Mūsų požiūriu abu jie 
yra viena, nes kiekvienas objektas visada ir amžiams su- 
ponuoja subjektą ir todėl vis tiek lieka vaizdinys. Mes žinome 
ir tai, kad būti objektu reiškia priklausyti pačiai bendriausiai 
vaizdinio formai, kuri kaip tik ir yra suskilimas į objektą 
ir subjektą. O be to, pagrindo principas, kuriuo tokiu atveju 
remiamasi, mums irgi yra tik vaizdinio forma, būtent — 
dėsningas vieno vaizdinio ryšys su kitu, o ne visos baigtinės 
ar begalinės vaizdinių cilės ryšys su kažkuo, kas jau nebūtų 
joks vaizdinys ir todėl būtų visai neįsivaizduojamas. Beje, 
apie skeptikus ir idealistus kalbėta anksčiau, aptarinėjant 
ginčą dėl išorinio pasaulio realumo. 

Jei mes savo siekiamo išsamesnio supratimo apie tą 
stebimąjį vaizdinį, kurį pažinome tik apskritai, tik formos 
požiūriu, ieškosime matematikoje, tai apie tokius vaizdinius 
ji bylos tik tiek, kiek jie užpildo laiką ir erdvę, t.y. kiek 
jie yra dydžiai. Ji nepaprastai tiksliai nustatys „kiek“ ir 
„Kokio dydžio“; bet kadangi visa tai visada yra tik reliatyvu, 
ty. vieno vaizdinio palyginimas su kitu ir vienpusiškas 
palyginimas atsižvelgiant tik į dydį, tai ir toks atsakymas 
nebus tas sprendimas, kurio labiausiai ieškome. 

Pagaliau, jeigu pažvelgsime į plačią, į daugelį sklypų 
padalintą gamtotyros sritį, pirmiausia galėsime išskirti du 
jos pagrindinius padalinius. Ji yra arba formų aprašymas, 
kurį aš vadinu morfologija, arba kitimų aiškinimas, kurį 
vadinu etiologija. Pirmoji stebi nekintančias formas, antroji ~ 
kintančią materiją jos perėjimo iš vienos formos į kitą dėsnių 
požiūriu. Pirmoji yra tai, kas visa apimtimi, nors ir netiksliai, 
vadinama natūraliąja istorija. Ypač kaip botanika ir zoologija, 
ji supažindina mus su skirtingomis, vykstant nuolatinei 
individų kaitai nekintančiomis organinėmis ir todėl griežtai 
apibrėžtomis formomis, kurios sudaro didesnę stebimojo 
vaizdinio turinio dalį. Šias formas morfologija klasifikuoja, 
atskiria, susieja, sutvarko pagal natūralias ir dirbtines sis- 

temas, palenkia sąvokoms, kurios leidžia apžvelgti ir tyrinėti 
visas formas. Be to, ji parodo visas tas formas apimančią, 
pasižyminčią nesuskaičiuojamais niuansais jų analogiją vi- 
sumos ir dalių (unité de plan) požiūriu, - analogiją, dėl 
kurios jos yra panašios į labai įvairias kažkokios nežinomos 
temos variacijas. Materijos perėjimas į šias formas, t.y. 
mdividų atsiradimas, nėra svarbiausioji tyrinėjimo dalis, nes 
kiekvienas individas atsiranda, gimdamas iš į jį panašaus, 
o gimimas visur vienodai paslaptingas ir dabar iki galo 
nepaaiškinamas; 0 tą truputį, kas apie jį Žinoma, apima 
fiziologija, jau priklausanti etiologinei gamtotyrai. Prie pas- 
tarosios šliejasi mineralogija, pirmiausia priskirtina morfo- 
logijai, ypač ten, kur ji pereina į geologiją. Etiologija tikrąja 
šio Žodžio prasme yra visos tos gamtotyros šakos, kurių 
svarbiausias uždavinys yra pažinti priežastį ir padarinį; jos 
moko, kaip pagal nekintančią taisyklę iš vienos materijos 
būsenos kyla tam'tikra kita būsena, kaip tam tikras pokytis 
būtinài lemia ir sukelia kitą, irgi apibrėžtą pokytį. Šių dalykų 
atskleidimas vadinamas aiškinimu. Etiologijai visų pirma 
priskirtina mechanika, fizika, chemija, fiziologija. 

Bet jei mes įsižiūrėsime į tai, ko jos moko, tuoj pat 
suprasime, kad mūsų ieškomo svarbiausio atsakymo ne- 
sulauksime nei iš etiologijos, nei iš morfologijos. Pastaroji 
pateikia nesuskaičiuojamas, be galo įvairias, tačiau dėl 
akivaizdaus šeimyninio panašumo giminingas formas, mums — 
vaizdinius, kurie šioje perspektyvoje mums lieka amžinai 
svetimi ir, stebimi tik šiuo požiūriu, panašūs į nesuprantamus 
hieroglifus. Tuo tarpu etiologija mus moko, kad pagal 
priežasties ir padarinio dėsnį šis apibrėžtas materijos būvis 
sukelia kitą apibrėžtą būvį. Šitaip ji tą būvį paaiškina ir 
tuo baigia savo darbą. O juk iš esmės ji atlieka tik tai, 
kad atskleidžia dėsningą tvarką, pagal kurią erdvėje ir laike 
atsiranda įvairios būsenos, bei kartą ir visiems laikams 
pasako, koks reiškinys būtinai turi atsirasti šiuo laiku ir 

šioje vietoje. Taigi reiškiniams ji nurodo jų vietą laike ir 
erdvėje, pagal dėsnį, kurio konkretų turinį duoda patyrimas, 
bet kurio bendrąją formą ir būtinumą mes suvokiame 
nepriklausomai nuo patyrimo. Tačiau apie kurio nors iš 
tų reiškinių vidinę esmę šitaip mes nieko nesužinome: toji 
esmė vadinama gamtos jėga ir esti už etiologinio aiškinimo 
ribų. Nekintantį tokios jėgos apraiškų pastovumą, esant 
žinomoms jo sąlygoms, toks aiškinimas vadina gamtos dėsniu. 
Tačiau šis gamtos dėsnis, šios sąlygos, šis pasirodymas tam 
tikroje vietoje ir tam tikru laiku yra viskas, ką žino ir apskritai 
gali Žinoti etiologija. Pati čia besireiškianti jėga, pagal šiuos 
dėsnius atsirandančių reiškinių vidinė esmė, jai lieka amžina 
paslaptis, kažkas visiškai svetima ir nežinoma tiek papras- 
čiausių, tiek ir sudėtingiausių reiškinių atvejais. Iš tikrųjų, 
nors etiologija iki šiol savo tikslą geriausiai įgyvendino 
mechanikoje ir blogiausiai — fiziologijoje, tačiau toji jėga, 
kurios veikiamas akmuo krenta ant žemės ar vienas kūnas 
stumia kitą, savo vidine esme mums yra ne mažiau svetima 
tr paslaptinga, nei ta, kuri sukelia gyvūno judesius ir augimą. 
Mechanika kaip nepaaiškinamą dalyką suponuoja materiją, 
sunkį, nepersmelkiamumą, judesio perdavimą stūmiu, kie- 
tumą ir t.t, vadina juos gamtos jėgomis, o jų būtiną ir 
reguliarų reiškimąsi esant tam tikroms sąlygoms — gamtos 
dėsniu. Ir tik po to ji pradeda aiškinimą, kurio esmė ta, 
kad ji teisingai ir matematiškai tiksliai nurodo, kaip, kur 
ir kada pasireiškia kiekviena jėga, ir kad kiekvieną jos 
aiškinamą reiškinį ji redukuoja į vieną iš tų jėgų. Tą patį 
savo srityje daro fizika, chemija, fiziologija; skirtumas tik 
tas, kad jos priima daug daugiau prielaidų ir mažiau duoda. 
Todėl net pats tobuliausias etiologinis visos gamtos aiš- 
kinimas niekada negali būti kažkas daugiau, o tik nepa- 
aiškinamų jėgų aprašas ir tiksli nuoroda tų taisyklių, pagal 
kurias anų jėgų apraiškos pasirodo laike ir erdvėje, eina 
viena po kitos, užleidžia viena kitai vietą. Tačiau šitaip 

besireiškiančių jėgų vidinė esmė etiologiniam aiškinimui 
mekada nepasiekiama, nes dėsnis, kuriuo tas aiškinimas 
remiasi, prie to neveda, ir tas aiškinimas turi apsiriboti 
reiškiniais bei jų tvarka. Šiuo požiūriu etiologinį aiškinimą 
„alima palyginti su marmuro skerspjūviu, ant kurio matyti 
daugybė viena šalia kitos esančių gyslelių, tačiau jų kelias 
i marmuro gelmės į skerspjūvio paviršių lieka nežinomas. 
Arba — jei man bus leista pasinaudoti komišku, todėl šiek 
tiek stebinančiu palyginimu - išbaigta visos gamtos etiologija 
tilosofą tyrinėtoją neišvengiamai priverstų pasijusti taip, kaip 
tų žmogų, kuris nežinia kaip pateko į nepažįstamą sambūrį, 
o kiekvienas šio sambūrio dalyvis paeiliui pristatinėjo jam 
kitą, kaip savo bičiulį ir giminaitį, ir pasitenkino tik tokiu 
supažindinimu. Tuo tarpu pačiam žmogui, kiekvienam pri- 
statytam asmeniui kaskart sakančiam, kad jam labai malonu, 
nuolat knietėjo paklausti: „Betgi kaip, po velnių, man 
susipažinti su visa' kompanija?" 

Taigi apie reiškinius, kuriuos mes pažįstame tik kaip 
mūsų vaizdinius, etiologija mums niekada negali suteikti 
siekiamo paaiškinimo, išvedančio anapus jų pačių. Juk po 
visų jos aiškinimų tie reiškiniai ir toliau lieka mums 
visai svetimi, kaip grynieji vaizdiniai, kurių prasmės mes 
nesuvokiame. Priežastinis ryšys atskleidžia tik jų pasirodymo 
vrdvėje ir laike taisyklę bei santykinę tvarką, bet giliau 
nepaaiškina, kas šitaip pasirodo. Be to, pats priežastingumo 
dėsnis galioja tik vaizdiniams, tam tikros klasės objektams, 
ir tik juos suponuodamas yra prasmingas. Vadinasi, jis, 
kaip ir patys tie objektai, visada egzistuoja tik santykyje 
su subjektu, t.y. sąlygiškai. Štai kodėl, kaip mokė Kantas, 
ji galima vienodai gerai pažinti išeities tašku imant tiek 
subjektą, t.y. a priori, tiek objektą, t.y. a posteriori. 

Bet toliau tyrinėti dabar mus skatina kaip tik tai, kad 
mums nepakanka žinoti, jog mes turime vaizdinius, jog, 
je yra tokie ir tokie, jog jie siejasi pagal šituos ar anuos 

dėsnius, kurių bendroji išraiška visada yra pagrindo prin- 
cipas. Mes norime žinoti šių vaizdinių prasmę, mes klau- 
siame, ar šis pasaulis tikrai yra niekas kita, o tik vaizdinys. 
Juk tokiu atveju jis neišvengiamai slinktų pro mus kaip 
tuščias sapnas arba vaiduokliškas miražas, nevertas mūsų 
dėmesio. O gal - klausiame mes — jis yra kažkas kita, 
kažkas dar ir be to, o jeigu taip, kas gi yra tas kažkas? 
Dabar yra aišku tik viena: tas kažkas savo esme turi iš 
pagrindų ir visiškai skirtis nuo vaizdinio ir todėl turi būti 
visiškai svetimas jo formoms ir dėsniams. Tai reiškia, kad 
to kažko negalima pasiekti, remiantis vaizdiniu ir laikantis 
tų dėsnių, kurie susieja vieną su kitu tik objektus, vaizdinius; 
o tai yra pagrindo principo formos. 

Jau čia mes matome, kad įsismelkti į daiktų esmę iš 
išorės niekaip įmanoma. Kad ir kaip būtų tyrinėjama, 
nepasiekiama meko, išskyrus vaizdus ir vardus. Mes panašūs 
į Žmogų, vaikštantį aplink pilį, bergždžiai ieškanti įėjimo 
ir kartu škicuojantį fasado apmatus. Bet kaip tik tokiu keliu 
ėjo visi filosofai iki manęs. 


S 18 

Iš tikrųjų, ieškomos pasaulio, kuris mane pasitinka tik 
kaip mano vaizdinys, prasmės arba perėjimo nuo jo, kaip 
nuo paprasto pažįstančiojo subjekto vaizdinio, prie to, kas 
jis galbūt yra dar ir be to, nebūtų įmanoma niekada surasti, 
jeigu pats tyrinėtojas nebūtų kažkas daugiau nei tik grynai 
pažįstantis subjektas, sparnuotas angelas be kūno. Bet juk 
jis pats įsišaknijęs į pasaulį, jis jaučiasi esąs jame kaip individas, 
ty. jo pažinimas, kuris yra visą pasaulį kaip vaizdinį 
sąlygojantis palaikytojas, vis dėlto neišvengiamai sąlygo- 
jamas kūno, kurio būsenos, kaip parodyta, intelektui yra 

io pasaulio stebėjimo išeities taškas. Tas kūnas grynam 
pažįstančiam subjektui pačiam savaime yra toks pat vaiz- 
dinys, kaip ir bet kuris kitas objektas tarp objektų. Šiuo 
požiūriu jo judesiai, jo veiksmai subjektui pažinūs ne kitaip, 
kaip visų kitų stebimųjų objektų pokyčiai, ir jie būtų jam 
tokie pat svetimi ir nesuprantami, jeigu jų prasmės mjs- 
lngumo nebūtų įmanoma įminti visai kitu būdu. Priešingu 
atvėju jam atrodytų, kad jo veiksmai kyla iš duotų motyvų, 
ivg būtų nulemti pastovaus gamtos dėsnio, kaip ir kitų 
objektų pokyčiai, nulemti priežasčių, dirgiklių, motyvų. 
lačiau motyvų įtaką jis suprastų ne geriau negu kiekvieno 
Lito jam besireiškiančio padarinio ryšį su jo priežastimi. 
Vidinę, jam nesuprantamą jo kūno apraiškų ir veiksmų esmę 
jis irgi vadintų jėga, kokybe ar charakteriu (kaip jam patinka), 
lačiau daugiau nieko apie ją nežinotų. Tačiau iš tikrųjų 
sitaip nėra; priešingai, pažinimo subjektui, pasirodančiam 
mdivido pavidalu, žodis, įmenantis mįslę, yra duotas; ir 
sis žodis yra valia. Ji ir tik ji jam duoda raktą jo reiškimuisi, 
atveria jam prasmę, parodo jam jo esybės, jo veiklos ir 
judesių vidinį mechanizmą. Pažinimo subjektui, kuris dėl 
savo tapatumo su kūnu pasirodo kaip individas, tas kūnas 
duotas dviem visai skirtingais būdais: pirmiausia - kaip 
vaizdinys intelektiniam stebėjimui, kaip objektas tarp ob- 
jektų, pavaldus jų dėsniams; o kartu - ir visai kitaip, būtent 
kaip tas kiekvienam tiesiogiai žinomas dalykas, kuris va- 
dinamas valia. Kiekvienas tikras jo valios aktas tuoj pat 
ir neišvengiamai yra ir jo kūno judesys; subjektas iš tikrųjų 
negali norėti tokio akto, kartu nesuvokdamas, kad tas aktas 
pasireiškia kaip kūno judesys. Valios aktas ir kūno veiksmas 
nėra dvi skirtingos objektyviai pažinios būsenos, siejamos 
priežastinio ryšio; jos nesueina į priežasties ir padarinio 
santykį, bet yra tas pat, duota dviem visiškai skirtingais 

būdais, pirmiausia visai betarpiškai, o be to - intelektu- 
aliniame stebinyje. Kūno veiksmas yra ne kas kita, kaip 
objektyvuotas, t.y. į stebinį perėjęs valios aktas. Toliau mes 
pamatysime, kad tai galioja bet kokiam kūno judesiui, -— 
ne tik judesiui, sąlygotam motyvų, bet ir nevalingam judesiui, 
kylančiam vien tik dėl dirginimo; pamatysime, kad visas 
kūnas yra ne kas kita, kaip objektyvuota, t.y. vaizdiniu 
tapusi, valia. Visa pasirodys ir išaiškės vėliau. Štai kodėl 
kūną, kurį ankstesnėje knygoje ir traktate Apie pagrindo 
principą, sąmoningai laikydamasis vienpusiško požiūrio (bū- 
tent — vaizdinio požiūrio) aš vadinau tiesioginiu objektu, čia, 
kitu požiūriu, pavadinsiu valios objektiškumu. Todėl tam tikra 
prasme galima pasakyti ir taip: valia yra apriorinis kūno 
pažinimas, o kūnas yra aposteriorinis valios pažinimas. 
Valios sprendimai, susiję su ateitimi, yra tik proto svarstymai 
apie tai, ko mes kada nors panorėsime, o ne tikrieji valios 
aktai. Tik įvykdymas ženklina apsisprendimą, kuris iki tol 
yra tik netvirtas ketinimas ir egzistuoja tik prote, in abstracto. 
Tik refleksijoje valiojimas ir veiksmas skiriasi; iš tikrųjų 
jie yra viena. Kiekvienas tikras, autentiškas, betarpiškas valios 
aktas kartu yra ir tiesiogiai pasireiškiantis kūno veiksmas; 
ir atitinkamai, kita vertus, kiekvienas poveikis kūnui kartu 
ir betarpiškai yra poveikis valiai. Kaip toks, jis vadinamas 
skausmu, jeigu nepriimtinas valiai, arba malonumu, pa- 
sitenkinimu, jeigu jai patinka. Jųdviejų laipsniai yra labai 
skirtingi. Bet labai klystume, skausmą ir pasitenkinimą 
vadindami vaizdiniais. Jie yra ne vaizdiniai, o betarpiški 
per kūną pasireiškiančios valios afektai, prievartinis, mo- 
mentinis noras arba nenoras to įspūdžio, kurį patiria kūnas. 
Esama tik nedaugelio tam tikrų kūno įspūdžių, kurie ne- 
sužadina valios ir vien kurių dėka kūnas yra tiesioginis 
pažinimo objektas; tuo tarpu kaip intelekto stebinys jis jau 
yra netiesioginis objektas, kaip ir visi kiti objektai. Tie 

įpudžiai turi būti traktuojami tiesiogiai, kaip paprasti 
vaizdiniai ir todėl kaip išimtys iš to, apie ką buvo tik ką 
kalbėta. Čia turima galvoje grynų objektyviųjų juslių - regos, 
klausos ir lytėjimo — afektai, tačiau tik tiek, kiek tie organai 
sužadinami jiems būdingu, specifiniu ir jų prigimtį atitin- 
kančių būdu, kuris yra toks silpnas padidėjusio ir specifiškai 
modifikuoto tų dalių jautrumo sužadinimas, kad jis neveikia 
valios ir nėra trikdomas jokio sužadinimo iš jos pusės, tik 
mtelektui teikia tuos duomenis, iš kurių atsiranda stebinys. 
() kiekvienas stipresnis arba kitokios rūšies poveikis tiems 
juslių organams yra skausmingas, t.y. nepriimtinas valiai; 
vadinasi, jie priklauso valios objektiškumui. Nervų silpnumas 
pasireiškia tuo, kad įspūdžiai, kurie būtų turėję pasižymėti 
tokiu stiprumu, kad jo pakaktų jiems tapti duomenimis 
mtelektui, yra stipresni tiek, kad sužadina valią, t.y. sukelia 
skausmą arba pasitenkinimą, nors dažniau skausmą. Tačiau 
sis skausmas iš dalies yra bukas ir neaštrus; todėl jis ne 
lik priverčia skausmingai justi kai kuriuos garsus ir stiprią 
sviesą, bet ir apskritai sukelia liguistą ir hipochondrišką 
nuotaiką, nors aiškiai ir nesuvokiamą. Be to, kūno ir valios 
tapatumas tarp kitko pasireiškia ir tuo, kad bet koks stiprus 
ir perdėtas valios judesys, t.y. bet koks afektas, visai tiesiogiai 
sukrečia kūną ir jo vidinį mechanizmą ir sutrikdo jo gy- 
vybinių funkcijų ritmą. Šitas dalykas specialiai aptarinėjamas 
traktato Valia gamtoje [Wille in der Naturl antrajame lei- 
dime, p. 27. 

Pagaliau pažinimas, kurį aš turiu apie savo valią, nors 
ir betarpiškas, vis dėlto neatskiriamas nuo manojo kūno 
pažinimo. Aš pažįstu savąją valią ne kaip visumą, ne kaip 
vienį, ne visiškai pagal jos prigimtį, o tik per jos atskirus 
aktus, t.y. laike, kuris yra mano kūno, kaip ir bet kokio 
objekto, reiškimosi forma. Todėl kūnas yra manosios valios 
pažinimo sąlyga. Todėl iš tikrųjų tos valios įsivaizduoti 

be savojo kūno aš negaliu. Teisybė, traktate Apie pagrindo 
principą valia (tiksliau, valios subjektas) traktuojama kaip 
ypatinga vaizdinių ar objektų klasė. Bet jau ten mes matėme, 
kad tas objektas sutampa su subjektu, t.y. kaip tik ir nustoja 
būti objektu. Šią sutaptį ten mes pavadinome stebuklu xat 
ššoxnv [tiesiog, visiškai]; tam tikru mastu visas šis veikalas 
yra jo aiškinimas. Kiek savąją valią iš tikrųjų aš pažįstu 
kaip objektą, aš ją pažįstu kaip kūną. Tačiau tokiu atveju 
aš vėl sugrįžtu prie tame traktate nustatytos pirmosios 
vaizdinių klasės, t.y. prie realių objektų. Toliau mes vis 
labiau ir labiau įsitikinsime, kad tą pirmosios vaizdinių 
klasės mįslę įmena tik irgi ten pat nustatyta ketvirtoji klasė, 
kuri iš tikrųjų jau nebegali būti priešpriešinama subjektui 
kaip objektas, ir todėl pirmojoje klasėje veikiančio priežas- 
tingumo dėsnio ir to, kas vyksta pagal šį dėsnį, vidinę 
esmę mes turėsime išmokti suprasti iš ketvirtojoje klasėje 
viešpataujančio motyvacijos dėsnio. 

Tik apytikriai čia atskleistas valios ir kūno tapatumas 
kol kas gali būti tik nurodytas; — tai aš čia padariau pirmą 
kartą, o toliau skleidžiant mintį tai kartosis vis dažniau. 
Kitaip sakant, iš betarpiško suvokimo, iš pažinimo in concreto 
šis tapatumas gali būti pakeltas iki pažinimo protu arba 
pažinimo in abstracto. Tačiau dėl savo prigimties jis niekada 
negali būti įrodytas, t.y. kaip netiesioginis pažinimas išvestas 
iš kitokio, betarpiško pažinimo, ir kaip tik todėl, kad jis 
pats yra pats betarpiškiausias, ir jeigu mes jo nesuvoksime 
ir neišsaugosime kaip tokio, bergždžiai tikėsimės jį vėl išgauti 
kokiu nors netiesioginiu būdu, kaip išvestinį pažinimą. Tai 
yra visai ypatingas pažinimas, ir todėl jo teisingumas negali 
būti palenktas vienai iš tų keturių rubrikų, į kurias aš traktate 
Apie pagrindo principą, § 29 t.t. suskirsčiau visas tiesas, bū- 
tent- į logines, empirines, metafizines ir metalogines. Juk 
šio tapatumo tiesa, skirtingai nuo visų tų tiesų, nėra vieno 

abstraktaus vaizdinio santykis su kitu vaizdiniu arba su 
mtuityvaus ar abstraktaus vaizdinio būtina forma; ne, ji 
vra sprendinio santykis su tuo ryšiu, kuriuo stebimasis 
vaizdinys, kūnas, susijęs su tuo, kas yra visai ne vaizdinys, 
o kažkas toto genere nuo pastarojo skirtinga — valia. Todėl 
ua tiesą aš norėčiau išskirti iš visų kitų ir ją pavadinti 
xat ššoxnv filosofine tiesa. Juk ją galima išreikšti įvairiai 
u sakyti: mano kūnas ir mano valia yra viena; arba - tai, 
ką aš, kaip stebimąjį vaizdinį, vadinu savuoju kūnu, tą 
patį — kadangi aš tai suvokiu visai ypatingu, su niekuo 
mpalyginamu būdu - vadinu savąja valia; arba — mano 
kunas yra mano valios objektiškumas; arba — nepriklauso- 
mai nuo to, kad mano kūnas yra mano vaizdinys, jis, be 
to, dar yra tik mano valia; ir tt* 


§ 19 

Pirmojoje Knygoje mes, jausdami vidinį pasipriešinimą, 
savąjį kūną, kaip ir visus kitus stebimojo pasaulio objektus, 
pripažinome esant tik pažįstančiojo subjekto vaizdiniu, o 
dabar mums tapo aišku, kas savojo kūno vaizdinį kiekvieno 
sąmonėje skiria nuo visų kitų vaizdinių, kitais atžvilgiais 
bėje, visai į jį panašių. Taigi jį skiria tai, kad kūnas pasirodo 
sąmonei dar ir visai kitu, toto genere skirtingu būdu, kurį 
žymi žodis valia, ir kad kaip tik šis dvejopas savojo kūno 
pažinimas mums paaiškina, kas yra kūnas, kas yra jo 
veikimas ir judėjimas dėl motyvų, taip pat - kas yra kančia 
dėl išorinio poveikio; žodžiu, kas yra kūnas ne kaip vaizdinys, 
o ir dar kaip kažkas be to, pats savaime. Mes neturime 
tokio betarpiško žinojimo apie visų kitų realių objektų esmę, 
veikimą ir kentėjimą. 


* Apie tai žr. antrojo tomo 18 sk. 

Pažįstantis subjektas yra individas kaip tik dėl šio ypa- 
tingo santykio su vienu kūnu, kuris, traktuojamas nepri- 
klausomai nuo šio santykio, yra tik vaizdinys, panašiai kaip 
ir visi kiti. Tačiau santykis, dėl kurio pažįstantis subjektas 
yra individas, dėl tos pačios priežasties egzistuoja tik tarp 
jo ir vienintelio iš visų jo vaizdinių. Štai kodėl tik savo 
kūną jis suvokia ne tik kaip vaizdinį, bet kartu ir visai 
kitu būdu, būtent - kaip valią. Tačiau jeigu abstrahuojamasi 
nuo šito ypatingo santykio, nuo šito dvejopo ir visiškai 
skirtingo to paties dalyko pažinimo, tai tas dalykas, kūnas, 
yra toks pat vaizdinys kaip ir visi kiti. Todėl tam, kad 
susiorientuotų šiuo klausimu, pažįstantis individas privalo 
laikytis vienos iš dviejų nuostatų: jis arba privalo tarti, kad 
šito vieno vaizdinio skiriamasis bruožas yra tik tas, kad 
šiam individui būdingas pažinimas į tokį dvejopą santykį 
sueina tik su šituo vieninteliu vaizdiniu, tik į šį vieną stebimąjį 
objektą gali įsimąstyti iš karto dviem būdais, — tačiau tai 
paaiškinama ne šio objekto skirtumu nuo visų kitų, 0 tik 
tam individui būdingo pažinimo santykio su šiuo vieninteliu 
objektu skirtumu nuo jo santykio su kitais objektais; arba 
jis turi tarti, kad šis vienintelis objektas iš esmės skiriasi 
nuo visų kitų, nes vien tik jis yra kartu valia ir vaizdinys, 
o kiti, priešingai, - tik vaizdiniai, t.y. tik fantomai; vadina- 
si, jo kūnas yra vienintelis tikras individas pasaulyje, t.y. 
vienintelis valios reiškinys ir vienintelis tiesioginis objektas 
subjektui. Kad kiti objektai, traktuojami kaip grynieji vaiz- 
diniai, yra panašūs į subjekto kūną, t.y. kaip ir jis užpildo 
erdvę (galbūt egzistuojančią tik kaip vaizdinys) ir kaip jis 
erdvėje veikia, — šitai nors ir neginčijamai įrodoma iš a 
priori neabejotino priežastingumo dėsnio, kuris jokiam pa- 
dariniui neleidžia atsirasti be priežasties, tačiau (nepriklau- 
somai nuo to, kad iš padarinio galima daryti išvadą tik 
apie priežastį apskritai, o ne apie konkrečią priežastį) šitaip 

vis dėlto liekama grynojo vaizdinio srityje, kuriai tik ir 
galioja priežastingumo dėsnis ir kurios ribų jis niekada negali 
peržengti. Tačiau ar objektai, individui pasirodantys tik kaip 
vaizdiniai, yra valios reiškiniai, kaip ir jo paties kūnas, — 
štai kokia, kaip jau sakyta ankstesnėje knygoje, tikroji 
klausimo apie išorinio pasaulio realumą prasmė. Šitai neigti — 
tokia yra esmė teorinio egoizmo, kuris kaip tik todėl visus 
reiškinius, išskyrus savąjį individą, laiko fantomais, panašiai 
kaip kad praktinis egoizmas lygiai taip pat elgiasi praktiniu 
požiūriu, t.y. tik savąjį asmenį mano esant tikrą, o visus 
kitus laiko fantomais ir atitinkamai su jais elgiasi. Tiesa, 
teorinio egoizmo niekada negalima įveikti jokiais įrodymais, 
tačiau filosofijoje juo visada buvo naudojamasi tik kaip 
skeptiniu sofizmu, t.y. dėl regimybės. Kaip rimtą įsitikinimą 
ji galima rasti tik bepromamyje, o tada jam reikalingas 
ne tiek įrodinėjimas, kiek gydymas. Todėl toliau mes į jį 
nesigilinsime, bet traktuosime jį kaip paskutinę visada 
polemiškai nusiteikusio skepticizmo tvirtovę. Taigi, jeigu 
mūsiškis, visada prie individualumo prikaustytas ir kaip 
tik dėl to ribotas pažinimas būtinai suponuoja tai, kad 
kiekvienas gali buti tik kas nors viena, 6 visa kita gali 
tik pažinti (o šis apribojimas iš tikrųjų ir sukelia poreikį 
filosofuoti), tai mes, kaip tik todėl ir siekdami per filosofiją 
išplėsti mūsų pažinimo ribas, šitą prieš mus nukreiptą 
teorinio egoizmo skeptinį argumentą traktuosime kaip mažą 
pasienio tvirtovę, kurios, teisybė, niekada neįmanoma paimti, 
tačiau kurios įgula niekada iš jos neišeina ir todėl ją galima 
apeiti ir be jokio pavojaus palikti užnugaryje. 

Taigi dabar išaiškintą dvejopą, dviem visiškai skirtingais 
būdais mums duotą mūsų pačių kūno esmės ir veiklos 
pažinimą toliau mes naudosime kaip raktą suvokti bet kokio 
gamtos reiškinio esmei ir visus objektus, kurie nėra mūsų 
pačių kūnas ir todėl mūsų sąmonei duoti ne dvejopai, o 

tik kaip vaizdiniai, traktuosime kaip tik pagal analogiją 
su kūnu ir todėl tarsime, kad jie, viena vertus, visai kaip 
kūnas, yra vaizdiniai ir šiuo požiūriu yra tokie pat kaip 
jis; kita vertus, jeigu pašalinsime jų būtį kaip subjekto 
vaizdinį, tarsime, kad tai, kas lieka, savo vidine esme turi 
būti tas pat, ką savyje mes vadiname valia. Juk kokį dar 
kitokį būties ar realybės būdą turėtume priskirti likusiam 
kūniškajam pasauliui? Iš kur imtume elementus jam su- 
daryti? Be valios ir vaizdinio, daugiau niekas mums ne- 
Žinoma ir nemąstoma. Jeigu kūniškajam pasauliui, kuris 
betarpiškai duotas tik mūsų vaizdinyje, mes norime suteikti 
patį didžiausią mums žinomą realumą, tai priskirkime jam 
tą realumą, kurį kiekvienam turi jo paties kūnas. Juk jis 
kiekvienam yra pats realiausias dalykas. Bet jei mes ana- 
lizuojame šito kūno ir jo veiksmų realumą, tai be to, kad 
jis yra mūsų vaizdinys, jame nerandame nieko, išskyrus 
valią: šitai ir tėra visas jo realumas. Todėl mes niekur 
negalime rasti kitokio realumo, kurį galėtume priskirti 
kūniškajam pasauliui. Vadinasi, jeigu kūniškasis pasaulis 
turi būti kažkas daugiau negu tik mūsų vaizdinys, mes 
turime sakyti, jog jis, be to, kad yra vaizdinys, - t.y. pats 
savaime ir savo vidine esme — yra tai, ką mes savyje 
betarpiškai randame kaip valią. Aš sakau: savo vidine esme. 
Tačiau šią valios esmę iš pradžių mes turime pažinti kuo 
geriau, kad sugebėtume atskirti tai, kas priklauso ne jai 
pačiai, o tik daugialaipsniam jos pasireiškimui. Štai, pa- 
vyzdžiui, tai, kad valią lydi pažinimas ir jo sąlygojamas 
jos apibrėžtumas motyvais, kaip matysime toliau, priklauso 
ne jos esmei, o tik jos aiškiausiam pasireiškimui gyvulyje 
ir žmoguje. Todėl jeigu aš pasakysiu: jėga, akmenį traukianti 
prie žemės, savo esme, pati savaime ir nepriklausomai nuo 
bet kokio vaizdinio yra valia, tai šiam teiginiui neturėtų 

būti priskirta idiotiška nuomonė, kad akmuo juda dėl 
sąmoningų motyvų, nes žmoguje valia pasireiškia kaip 
tik taip*. Tačiau dabar mes norime išsamiau ir aiškiau įrodyti, 
pagrįsti ir visiškai išskleisti tai, ką iki šiol pateikėme pre- 
liminariai ir bendrais bruožais**. 


§ 20 

Kaip mūsiškio kūno esmė pati savaime, — kaip tai, kas 
tas kūnas yra be to, kad jis yra stebėjimo objektas, vaizdinys, — 
valia, kaip sakyta, pirmiausia pasirodo per savavališkus to 
kūno judesius, nes jie yra ne kas kita, kaip atskirų valios 
aktų regimasis pasireiškimas. Šitie judesiai pasirodo tiesiogiai 
ir vienu metu su valios aktais; jie yra tapatūs su tais aktais 
ir skiriasi nuo jų tik pažinumo forma, į kurią jie perėjo, 
tapdami vaizdiniu. 

Tačiau šie valios aktai už savęs visada turi dar vieną 
priežastį -~ motyvus. Bet motyvai nulemia tik tai, ko aš 
noriu šiuo metu, šioje vietoje, šiomis aplinkybėmis, o ne tai, 
kad aš apskritai noriu, arba ko aš apskritai noriu, t.y. jie 
nenulemia maksimos, apibūdinančios visą manąjį norėjimą. 
Todėl manasis norėjimas visa savo esme negali būti pa- 
aiškintas vien tik motyvais. Jie nulemia tik norėjimo pa- 
sireiškimą tam tikru laiko momentu, jie yra tik dingstis, 
kuria pasirodo mano valia. O pati valia glūdi už motyvacijos 


* Taigi mes jokiu būdu nesutinkame su Baconu iš Verulamo, tvirtinančių 
(De dignitate et augmentis scientiarum, lib. 4 in fine), kad visi kūnų mechaniniai 
ir fiziniai judesiai vyksta tik po šiuose kūnuose anksčiau atsiradusios 
percepcijos, nors ir šiam neteisingam teiginiui gyvybę įkvėpė tiesos 
nuojauta. Tą patį galima pasakyti ir apie Keplerio teiginį (jo traktate 
De planeta Martis |„Astronomia nova aitiohoyntoz seu physica caelistis 
tradita commentariis de motibus stellae Martis...“, 1609]), jog planetos 
privalo turėti pažinimą, kad taip teisingai laikytųsi savo eliptinių kelių 
ir taip nutaikytų savo judėjimo greitį, kad jų kelio trnkampės plokštumos 
visada būtų proporcingos tam laikui, per kurį jos įveikia pagrindo atstumą. 

** Apie tai žr. antrojo tomo 19 sk. 

dėsnio srities, ir tik jos pasireiškimas kiekvienu laiko mo- 
mentu būtinai nulemtas to dėsnio. Tik tarus egzistuojant 
mano empirinį charakterį, motyvas yra pakankama prie- 
žastis, paaiškinanti mano veiksmą. O jei aš abstrahuojuosi 
nuo savo charakterio ir po to klausiu, kodėl aš apskritai 
noriu šito, o ne ano, tai atsakyti į šį klausimą neįmanoma, 
nes pagrindo principui pavaldus tik valios pasireiškimas, o 
ne pati valia, kurią šiuo požiūriu galima vadinti neturinčia 
pagrindo. Čia iš dalies aš suponuoju pažintį su Kanto mokymu 
apie empirinį ir protu suvokiamą charakterį, kaip ir su 
mano mintimis, išdėstytomis traktate Pamatinės etikos problemos 
ĮGrundproblemen der Ethik], pirmojo leidimo p. 48-58 ir toliau, 
p. 178 t.t. arba antrojo leidimo p. 174. Iš dalies apie tai 
bus kalbama išsamiau ketvirtojoje knygoje. O dabar aš noriu 
atkreipti dėmesį į tai, kad vieno reiškinio pagrįstumas kitu 
(šiuo atveju poelgio pagrįstumas motyvu) visai nepriešta- 
rauja tam, kad jo esmė pati savaime yra valia, kuri pati 
neturi jokio pagrindo, nes pagrindo principas visais savo 
pavidalais yra tik pažinimo forma, o todėl jo galiosena 
apima tik vaizdinį, reiškinį, valios regimąjį pasireiškimą, 
o ne pačią valią, tapusią regimą. 

Taigi, jei kiekvienas mano kūno veiksmas yra valios akto 
pasireiškimas, kuriame esant konkretiems motyvams pa- 
sirodo ir pati mano bendroji valia, - vadinasi, ir mano 
charakteris, — tai neišvengiama kiekvieno veiksmo sąlyga 
ir prielaida irgi turi būti valios pasireiškimas, nes jos 
pasireiškimas negali priklausyti nuo ko nors tokio, kas 
neegzistuotų betarpiškai ir tik jos dėka, t.y. nuo ko nors 
tokio, kas jos atžvilgiu būtų tik atsitiktina ir kas patį jos 
reiškimąsi padarytų tik atsitiktinį. Tačiau tokia sąlyga ir 
yra visas kūnas. Todėl ir pats kūnas jau turi būti valios 
reiškinys ir su mano valia kaip visuma, t.y. su mano protu 
suvokiamu charakteriu, kurio pasireiškimas laike yra mano 

empirinis charakteris, privalo būti susijęs taip, kaip atskiras 
kūno veiksmas santykiauja su atskiru valios aktu. Vadinasi, 
visas kūnas turi būti ne kas kita, kaip regima tapusi mano 
valia; jis turi būti pati mano valia, kiek ji yra stebimasis 
objektas, vaizdinys, priklausantis pirmajai klasei. Kaip šio 
teiginio patvirtinimas buvo išsakyta mintis, kad kiekvienas 
poveikis mano kūnui tuojau pat ir betarpiškai sužadina 
ir mano valią ir šiuo požiūriu vadinamas skausmu arba 
malonumu, o žemesniu laipsniu - maloniu arba nemaloniu 
pojūčiu. Be to, buvo sakyta, kad, priešingai, kiekvienas stiprus 
valios judesys, t.y. afektas arba aistra, sukrečia kūną ir 
sutrikdo jo funkcionavimą. Apie kūno atsiradimą (nors labai 
apytikriai) ir šiek tiek geriau apie jo vystymąsi bei išsilaikymą 
galima susidaryti etiologinį vaizdą — tai ir yra fiziologija. 
Tačiau fiziologija aiškina savo temą tik tiek, kiek motyvai 
paaiškina elgesį. Tad kaip aplinkybė, kad atskiro poelgio 
pagrindas yra motyvas ir poelgis būtinai iš jo kyla, ne- 
prieštarauja tam, kad poelgis apskritai ir savo esme yra 
tik tam tikros, savaime pagrindo neturinčios valios pasi- 
reiškimas, taip ir fiziologinis kūno funkcijų aiškinimas ne- 
kenkia tai filosofinei tiesai, kad visa to kūno būtis ir visos 
jo funkcijos yra tik objektyvacija tos pačios valios, kuri 
pasireiškia per išorinius to paties kūno veiksmus, atitin- 
kančius motyvus. Fiziologija netgi ir tuos išorinius veiksmus, 
betarpiškus savavališkus judesius bando grįsti grynai or- 
vaninėmis priežastimis, pavyzdžiui, raumens judesį paaiš- 
kinti syvų pritekėjimu („kaip šlapios virvės susitraukimas“, 
sako Reilis savajame Archiv für Physiologie, Bd. 6, S. 153); 
bet net tarus, kad šitoks aiškinimas išties pagrįstas, jis niekada 
nepaneigtų tos betarpiškai tikros tiesos, kad kiekvienas 
savavališkas judesys (functiones animales) yra valios akto 
pasireiškimas. Ir fiziologinis augalinio gyvenimo (functiones 
naturales, vitales) aiškinimas, kad ir kaip išplėtotas, irgi 

negali paneigti tos tiesos, kad visas šis toks tarpstantis 
gyvulinis gyvenimas pats yra valios reiškinys. Apskritai, 
kaip jau sakyta, bet koks etiologinis aiškinimas gali tik 
konstatuoti kokio nors pavienio reiškinio būtiną ir apibrėžtą 
vietą laike ir erdvėje, jo būtiną atsiradimą toje vietoje pagal 
nekintančią taisyklę. Tuo tarpu kiekvieno reiškinio vidinė 
esmė šitaip niekada nepagaunama ir iš anksto suponuojama 
etiologinio aiškinimo; ji tik pažymima pavadinimais: gamtos 
jėga ar dėsnis arba, jei kalbama apie veiksmus, - charakteris, 
valia. 

Taigi, nors kiekvienas atskiras veiksmas, tariant, kad 
egzistuoja tam tikras charakteris, būtinai kyla iš esamo 
motyvo ir nors gyvulinio kūno augimas, maitinimosi procesas 
ir visi jo pokyčiai vyksta dėl būtinų priežasčių (veikiant 
dirgikliams), vis dėlto visa veiksmų seka, — vadinasi, ir 
kiekvienas atskiras veiksmas, — o kartu ir jų sąlyga, pats 
juos atliekantis kūnas kaip visuma, — vadinasi, ir procesas, 
kurio dėka jis egzistuoja, - yra ne kas kita, kaip valios 
pasireiškimas, jos tapsmas regima, valios objektiškumas. Tuo 
remiasi aplinkybė, kad žmogaus ir gyvulio organizmas 
visiškai atitinka Žmogaus ir gyvulio valią apskritai; šis 
atitikimas primena (nors Žymiai pranoksta) tą, kuris eg- 
žistuoja tarp sąmoningai pagaminto įrankio ir gamintojo 
valios, ir todėl pasireiškia kaip tikslingumas, t.y. teleologinis 
kūno paaiškinamumas. Štai kodėl kūno organai turi visiškai 
atitikti pagrindinius geidulius, per kuriuos pasireiškia valia, 
ir tie organai turi būti jų regimąja išraiška: dantys, ryklė 
ir virškinimo kanalas — tai objektyvuotas alkis; genitalijos — 
objektyvuotas lytinis potraukis; griebiančios rankos, greitos 
kojos jau atitinka tą labiau netiesioginį valios siekį, kuriam 
jos atstovauja. Kaip bendroji žmogaus forma atitinka bendrą 
žmogaus valią, taip individualiai modifikuotą valią, atskiro 


178 


PASAULIS KAIP VALIA 


zmogaus charakterį, atitinka individuali kūno sandara, kuri 
kaip tik todėl kaip visuma ir atskiromis dalimis yra cha- 
rakteringa ir išraiškinga. Labai įdomu, kad tai pasakė jau 
Varmenidas, — eilėse, pateiktose Aristotelio (Metaphysica 3,5 
(p. 1009 b 22]): 


Og yap EXUOTOGC EXEL XPAOLV pEAEMV TOAUXANTTOV, 
Tos voog avłponroiovi napeotnxev tTO yap vto 
Ectwwv, onep ọpoveetn pekcov gugis  GV9pOTOLO1 


R = R , ` ` d ` , 
Kai naow xar RUVTU TO yap  TAEOV oTt VOnna. 


(Ut enim cuique complexio membrorum flexibilium se habet, 
Ita mens hominibus adest: idem namque est, 
Quod sapit, membrorum natura hominibus 


Et omnibus et omni: quod enim plus est, intelligentia est.)* 


[Kokią judriojo- kūno sandarą turi žmogus, 
Toks ir jo protas; juk kūno dalių prigimtis 
Žmonėse yra tai, kas juose mąsto; ir visiems tai būdinga. 


Kiekviename taip: pilnuma yra protas | 


§ 21 

Kas visų šių apmąstymų dėka ir in abstracto, taigi aiškiai 
ir tvirtai, įvaldė tą pažinimą, kurį in concreto, t.y. jausmo 
pavidalu, turi kiekvienas, kas įsisąmonino, kad vidinė esmė 
jo paties reiškinio, kuris kaip vaizdinys jam pasirodo tiek 
per jo paties veiksmus, tiek per jų nuolatinį substratą, jo 
kūną, yra jo valia ir kad ji yra tai, kas betarpiškiausia jo 
sąmonėje, tačiau pati savaime dar nėra visiškai perėjusi 
; vaizdinio formą, kur objektas ir subjektas stovi vienas 


* Apie tai žr. antrojo tomo 20 sk.; taip pat plg. mano traktato Valia 
vamtoje rubrikas „Niziologija“ ir „Lyginamoji anatomija“, kur išsamiai 
gvildenama tai, apie ką čia tik užsiminta. 

priešais kitą, bet pasirodo betarpiškai, subjektui ir objektui 
atsiskyrus ne visai aiškiai, ir individui atsiveria ne kaip 
visuma, o savo atskirais aktais — kas, sakau aš, kartu su 
manimi priėjo tokį įsitikinimą, tam jis savaime taps raktu 
pažinti visos gamtos vidinę esmę, jei tik tą įsitikinimą jis 
pritaikys ir visiems tiems reiškiniams, kurie jam duoti ne 
betarpiškame pažinime šalia netiesioginio, o tik pastarajame, 
taigi tik vienpusiškai, tik kaip vaizdinys. Valią jis pripažins 
esant ne tik reiškinių, visiškai panašių į jo paties reiškinį, 
ne tik žmonių ir gyvūnų vidine esme. Tolesnis apmąstymas 
atves jį prie to, kad ir tą jėgą, kuri judina ir gaivina augalą, 
ir tą jėgą, kuri formuoja kristalą, ir tą, kuri magnetą kreipia 
į šiaurę, ir tą, kuri pasitinka jį smūgiu susilietus skirtingiems 
metalams, ir tą, kuri giminingose medžiagose pasireiškia 
kaip atostūmis ir trauka, atsiskyrimas ir susijungimas, ir 
pagaliau kaip trauka, visoje materijoje taip galingai ir veržliai 
traukianti akmenį prie žemės, o žemę prie saulės — visa 
tai jis pripažins skirtingais dalykais tik kaip reiškinius, o 
vidine esme pripažins esant dalyku, tapačiu tam, kas jam 
pažįstama betarpiškai, taip intymiai ir geriau už visa kita, 
ir kas ten, kur pasirodo aiškiausiai, vadinama valia. Tik 
šis apmąstymas ir yra tai, kas mums nebeleidžia apsiriboti 
reiškiniu, bet verčia pereiti prie daikto savaime. Reiškinys 
yra vaizdinys ir daugiau niekas. Bet koks vaizdinys, kad 
ir kokios rūšies jis būtų, bet koks objektas yra reiškinys. 
Bet daiktas savaime yra tik valia, kuri savaime yra visai 
ne reiškinys, o kažkas toto genere nuo jo skirtinga. Ji yra 
tai, kieno pasireiškimas, regimumas, objektiškumas yra bet 
koks vaizdinys, bet koks objektas. Ji yra kiekvienos atskirybės, 
o kartu ir visumos giliausia esmė ir branduolys. Ji reiškiasi 
per kiekvieną aklai veikiančią gamtos jėgą, tačiau kartu 
ji reiškiasi ir apgalvota žmogaus veikla. Didžiulis skirtumas 
tarp vienos ir kitos galioja tik pasireiškimo laipsniui, o ne 
esmei to, kas reiškiasi. 

§ 22 

Šitas daiktas savaime (mes norime išsaugoti Kanto terminą 
kaip tvarią formulę), kuris kaip toks niekada nėra objektas 
(kadangi bet koks objektas yra tik jo reiškinys, bet ne jis 
pats), kad vis dėlto būtų mąstomas objektyviai, turi pa- 
siskolinti sau pavadinimą ir sąvoką iš kokio nors objekto, 
iš kažko, kas duota objektyviai, vadinasi, iš vieno iš savųjų 
reiškinių. Tačiau kad tas reiškinys pasitarnautų kaip aiš- 
kinimo atspirties taškas, jis turi būti pats tobuliausias iš 
visų reiškinių, t.y. pats aiškiausias, labiausiai išsiskleidęs, 
betarpiškai nušviestas pažinimo: toks reiškinys kaip tik ir 
yra žmogaus valia. Tačiau reikia atkreipti dėmesį, kad mes, 
žinoma, čia naudojamės tik denominatione a potiori [įvar- 
dijimu pagal pranašumą] ir dėl to vėliau sąvoka įgyja didesnę 
apimtį, negu ji turėjo iki šiol. Tapatumo pažinimas skir- 
tinguose reiškiniuose ir skirtumo pažinimas panašiuose 
reiškiniuose, kaip dažnai pažymi Platonas, yra būtent fi- 
losofijos sąlyga. Tačiau iki šiol kiekvienos veržlios ir gamtoje 
veikiančios jėgos esmės tapatumas valiai nebuvo pažintas; 
todėl į įvairiausius reiškinius, kurie yra tik skirtingos tos 
pačios giminės rūšys, buvo žiūrima ne taip, ir jie buvo 
laikomi skirtingais. Štai kodėl ir negalėjo būti žodžio, žy- 
minčio šią giminę. Todėl tą giminę aš įvardiju, orientuo- 
damasis į pranašiausią jos rūšį, kurios pažinimas, mums 
artimesnis ir betarpiškas, mus veda prie netiesioginio visų 
kitų rūšių pažinimo. Kaip tik todėl į neįveikiamą nesu- 
sipratimą įsiveltų tas, kuris nesugebėtų atlikti čia reika- 
laujamo sąvokos išplėtimo ir tardamas žodį valia visada 
turėtų galvoje tik vieną rūšį, iki šiol Žymėtą šiuo žodžiu, 
t.y. valią, lydimą pažinimo ir pasireiškiančią tik dėl motyvų, 
ir net tik dėl abstrakčių motyvų, - kitaip sakant, vadovaujamą 
proto. Tuo tarpu, kaip sakyta, ji yra tik pats aiškiausias 
valios pasireiškimas. Būtent šio pasireiškimo mums betar- 
piškai pažįstamą vidinę esmę mes privalome išgryninti 

mintimi, po to ją pritaikyti silpnesniems, ne tokiems aiškiems 
tos pačios esmės pasireiškimams ir šitaip išplėsti valios 
sąvoką. Tačiau priešingu būdu mano mintį iškreiptų tas, 
kuris manytų, kad galų gale nesvarbu, ar šitą visų reiškinių 
vidinę esmę vadinsime žodžiu „valia“, ar kaip nors kitaip. 
Tai būtų tuo atveju, jei šitas daiktas savaime būtų kažkas 
tokio, kieno būtis išvedama išprotavimu ir kas, vadinasi, 
būtų pažinu tik netiesiogiai, ir tik in abstracto. Tada, žinoma, 
šitą dalyką būtų galima vadinti kaip patinka: pavadinimas 
būtų tik paprastas nežinomo dalyko ženklas. Tačiau žodis 
valia, kuris kaip burtažodis turi mums atskleisti vidinę 
kiekvieno gamtos daikto esmę, žymi visai ne kokį nors 
nežinomą dalyką, kokį nors išprotavimu pasiektą kažką; 
jis Žymi tai, kas pažinta betarpiškai ir kas Žinoma taip 
gerai, kad mes daug geriau žinome ir suprantame, kas 
yra valia, nei ką nors kita, nesvarbu, kas tai būtų. Anksčiau 
valios sąvoka buvo palenkiama jėgos sąvokai, o aš elgiuosi 
kaip tik priešingai ir kiekvieną gamtos jėgą siekiu suvokti 
kaip valią. Nedera manyti, kad tai nesvarbu, arba kad tai 
yra ginčas dėl žodžių. Priešingai, tai yra nepaprastai reikš- 
minga ir svarbu. Juk galiausiai jėgos sąvokos, kaip ir visų 
kitų sąvokų, pagrindas yra objektyviojo pasaulio stebimasis 
pažinimas, t.y. reiškinys, vaizdinys, iš kurio toji sąvoka ir 
paimta. Ji abstrahuota iš tos srities, kur viešpatauja priežastis 
ir padarinys, taigi iš stebimojo vaizdinio ir reiškia būtent 
priežastinę priežasties esatį tame taške, kur toji esatis 
etiologiškai toliau visiškai nepaaiškinama, bet pati kaip tik 
yra bet kokio etiologinio aiškinimo būtina prielaida. Prie- 
šingai, valios sąvoka yra vienintelė iš visų galimų sąvokų, 
kurios šaltinis yra ne reiškinyje, ne gryname stebimajame 
vaizdinyje, o iškyla iš vidaus, iš betarpiškiausios kiekvieno 
sąmonės, kurioje kiekvienas pažįsta savojo individualumo 
esmę betarpiškai, nepriklausomai nuo bet kokios formos, 
netgi nuo subjekto ir objekto formos, ir kuri kartu yra jis 

pats, nes čia pažįstantysis sutampa su tuo, kas pažįstama. 
Todėl jėgos sąvoką palenkdami valios sąvokai, tai, kas mažiau 
pažįstama, iš tikrųjų mes redukuojame į tai, kas pažįstama 
nepalyginamai geriau, netgi į tai, kas mums iš tikrųjų tik 
ir pažįstama betarpiškai ir visiškai, ir šitaip labai išplečiame 
mūsiškį pažinimą. O palenkdami valios sąvoką jėgos sąvokai — 
kaip buvo daroma anksčiau — mes atsisakome vienintelio 
betarpiško mūsų turimo pažinimo apie vidinę pasaulio esmę, 
nes ištirpdome jį sąvokoje, abstrahuotoje iš reiškinio, o 
remdamiesi tokia sąvoka mes niekada negalime išeiti už 
reiškinio. 


8 23 

Valia, kaip daiktas savaime, visiškai skiriasi nuo savo 
reiškinio ir visiškai laisva nuo visų jo formų, į kurias ji 
patenka tik tada, kai reiškiasi, ir kurios dėl to priskirtinos 
tik jos objektiškumui, o jai pačiai visai nebūdingos. Jau 
pati bendriausia bet kokio vaizdinio forma, ty. objekto 
subjektui forma, jai negalioja; juo labiau jai negalioja šiai 
bendrajai formai pavaldžios formos, kurių bendroji išraiška 
yra pagrindo principas, o jam, kaip Žinoma, pavaldus ir 
laikas bei erdve, vadinasi, ir įvairovė, egzistuojanti ir tam- 
panti galima tik jų dėka. Šiuo paskutiniuoju aspektu laiką 
ir erdvę aš vadinsiu iš senosios autentiškos scholastikos 
pasiskolintu terminu principium individuationis [individu- 
acijos principas] ir prašau skaitytoją tai turėti galvoje kartą 
ir visam laikui. Juk tik laiko ir erdvės dėka tai, kas savo 
esme ir sąvoka yra viena ir vienoda, reiškiasi kaip skirtybė, 
kaip įvairovė, šalia vienas kito ir vienas po kito. Vadinasi, 
laikas ir erdvė ir yra principium individuationis, tokios 
gausybės scholastinių apmąstymų ir ginčų, surinktų Suarezo 
(Disputationes metaphysicae, 5, sectio 3), objektas. Iš to, kas 
pasakyta, aišku, kad valia, kaip daiktas savaime, esti už 

pagrindo principo visais jo pavidalais srities, ir todėl yra 
visiškai neturinti pagrindo, nors kiekvienas jos pasireiškimas 
visiškai pavaldus pagrindo principui. Be to, ji visiškai laisva 
nuo daugeriopumo, nors jos reiškiniai laike ir erdvėje yra 
nesuskaičiuojami. Pati savaime ji vieninga, bet ne taip kaip 
vieningas objektas, kurio vienis pažinus tik kaip galimo 
daugeriopumo priešingybė, ne taip, kaip vieninga sąvoka, 
atsiradusi tik abstrahuojantis nuo daugeriopumo; ne, valia 
vieninga kaip tai, kas esti anapus laiko ir erdvės, anapus 
principii individuationis, t.y. anapus daugeriopumo gali- 
mybės. Tik kai visa tai mums visiškai paaiškės toliau 
nagrinėjant valios reiškinius ir skirtingas manifestacijas, tada 
mes iki galo suprasime, kokia yra Kanto mokymo apie 
tai, kad laikas, erdvė ir priežastingumas negalioja daiktui 
savaime, 0 yra tik pažinimo formos, prasmė. 

Tai, kad valia neturi pagrindo, iš tikrųjų buvo pažinta 
ten, kur ji pasirodo akivaizdžiausiai, kaip Žmogaus valia, 
kuri ir buvo pavadinta laisva, nepriklausoma. Tačiau kartu, 
dėl to, kad pati valia neturi pagrindo, buvo nepastebėta 
toji būtinybė, kuriai visur pavaldūs jos reiškiniai, ir buvo 
paskelbta, kad poelgiai yra laisvi, nors iš tikrųjų taip nėra, 
nes kiekvienas atskiras veiksmas dėl griežto būtinumo kyla 
iš motyvo poveikio charakteriui. Kaip sakyta, bet koks 
būtinumas yra padarinio santykis su priežastimi ir niekas 
kita. Pagrindo principas yra bendroji visų reiškinių forma, 
ir savo veikloje Žmogus, kaip ir bet koks kitas reiškinys, 
turi jam paklusti. Tačiau kadangi savimonėje valia pažini 
betarpiškai ir pati savaime, tai šioje savimonėje glūdi ir 
laisvės savivoka. Tačiau šiuo atveju nepastebima, kad in- 
dividas, asmuo yra ne valia, kaip daiktas savaime, o jau 
valios reiškinys, ir todėl jau determinuota, įėjusi į reiškinio 
formą, t.y. pavaldi pagrindo principui valia. Iš čia kyla 
tas nuostabus faktas, kad kiekvienas žmogus a priori mano 
esąs visiškai laisvas net savo atskirais poelgiais ir įsivaiz- 

duoja, kad bet kurią akimirką gali pasirinkti kitą gyvenimo 
kelią, t.y. tapti kitoks. Tačiau a posteriori, per patyrimą, 
savo nuostabai jis įsitikina, kad yra ne laisvas, bet pavaldus 
būtinumui, kad, nepaisant visų ketinimų ir apmąstymų, 
savo veiksenos jis nepakeičia ir nuo savo gyvenimo pradžios 
iki pabaigos yra priverstas realizuoti vis tą patį jo paties 
smerkiamą charakterį ir tarsi vaidinti iki galo kartą pasirinktą 
vaidmenį. Aš čia negaliu toliau skleisti šio apmąstymo, nes 
jis yra etinio pobūdžio ir priklauso kitai šio veikalo vietai. 
Tuo tarpu dabar aš noriu pabrėžti tik tai, kad savaime 
pagrindo neturinčios valios reiškinys kaip toks vis dėlto 
pavaldus būtinumo dėsniui, t.y. pagrindo principui, - kad 
tas būtinumas, kuriam pavaldūs gamtos reiškiniai, mums 
netrukdytų juos matyti kaip valios apraiškas. 

Iki šiol valios reiškiniais buvo laikomi tik tie pokyčiai, 
kurie neturi jokios kitos priežasties, išskyrus motyvą, t.y. 
vaizdinį. Todėl gamtoje valia buvo priskiriama vien tik 
Žmogui ir, geriausiu atveju, gyvuliams, nes, kaip aš minėjau 
kitur, pažinimas, vaizdinys, be abejonės, sudaro tikrąją ir 
išskirtinę gyvuliškumo esmę. Tačiau tai, kad valia veikia 
ir ten, kur jai nevadovauja pažinimas, geriausiai parodo 
gyvulių instinktas ir meniniai polinkiai*. Tai, kad gyvuliai 
turi vaizdinius ir pažinimą, čia neimama domėn, nes tikslo, 
kurio jie siekia taip, tarsi jis būtų sąmoningas motyvas, 
jie visiškai nesuvokia. Todėl šiuo atveju jų poelgiai ne- 
motyvuoti, jie nesivadovauja vaizdiniu, ir iš to mums visų 
pirma ir aiškiausiai matyti, kad valia veikia ir be jokio 
pažinimo. Metų amžiaus paukštis neturi jokio kiaušinių, 
kuriems jis suka lizdą, vaizdinio; jaunas voras neįsivaizduoja 
grobio, kuriam jis rezga voratinklį; skruzdėlių liūtas ne- 
įsivaizduoja skruzdėlės, kuriai jis pirmąkart rausia duobutę; 
vabalo elniaragio vikšras medyje išgraužia ertmę, kurioje 


* Apie tai specialiai kalbama antrojo tomo 27 sk. 

virs vabalu, ir toji ertmė dvigubai didesnė tuo atveju, kai 
jam lemta tapti ne patele, o patinėliu, nes antruoju atveju 
jam reikia paruošti vietą ragams, apie kuriuos jis neturi 
jokio supratimo. Akivaizdu, kad tokiais, kaip ir kitokiais 
šių gyvūnų veiksmais pasireiškia valia, bet jos veikla yra 
akla, ir nors ji yra lydima pažinimo, tačiau nėra jo va- 
dovaujama. Jeigu tik mes supratome, kad vaizdinys kaip 
motyvas nėra būtina ir esminė valios veikimo sąlyga, leng- 
viau atpažinsime valios veikimą ir tais atvejais, kur jis ne 
toks akivaizdus, ir tada, pavyzdžiui, sraigės namelio ne- 
laikysime jai pačiai svetimos, tačiau pažinimo vadovaujamos 
valios padariniu, kaip nemanome, kad namas, statomas mūsų 
pačių, atsiranda kieno nors kito, o ne mūsų pačių valios 
dėka. Priešingai, abu namus mes laikysime abiejuose reiš- 
kiniuose besiobjektyvuojančios valios kūriniais, kuri mumyse 
veikia pagal motyvus, o sraigėje — dar aklai, kaip išorėn 
nukreiptas statymo instinktas. Bet ir mumyse ta pati valia 
dažnai veikia aklai: ji reiškiasi per visas mūsų kūno funkcijas, 
nevadovaujamas pažinimo, visus jo gyvulinius ir augalinius 
procesus, virškinimą, kraujotaką, išskyras, augimą, daugi- 
nimąsi. Kaip parodyta anksčiau, ne tik kūno veiksmai, bet 
ir jis pats kaip visuma yra valios reiškinys; objektyvuota 
valia, konkreti valia. Todėl visa, kas jame vyksta, turi vykti 
valios dėka, nors šiuo atveju ji nesivadovauja pažinimu 
ir, veikdama aklai, yra apibrėžiama ne motyvais, o prie- 
žastimis, kurios šiuo atveju vadinamos Airgikliais. 
Priežastimi siauriausia šio žodžio prasme aš vadinu tą 
materijos būseną, kuri, būtinai sukeldama kitą būseną, pati 
patiria toki pat pokytį, kokį sukelia. Tai išreiškiama taisykle 
„veiksmas lygus atoveiksmiui“. Toliau veikiant tikrai prie- 
žasčiai, poveikis stiprėja tiesiog proporcingai priežasčiai, 
vadinasi, lygiai taip pat stiprėja ir atoveiksmis. Taigi, jeigu 
žinoma veiksmo rūšis, tai pagal priežasties intensyvumo 
laipsnį galima išmatuoti ir apskaičiuoti poveikio laipsnį, 

ir priešingai. Tokios vadinamosios tikrosios priežastys veikia 
visuose mechaniniuose, cheminiuose ir t.t. reiškiniuose; 
trumpai tarus, visų neorganinių kūnų pokyčiuose. Ir at- 
virkščiai, dirgikliu aš vadinu tokią priežastį, kuri pati nepatiria 
atoveiksmio, atitinkančio jos veiksmą, ir kurios intensyvumas 
laipsniškumo požiūriu nėra paralelinis veiksmo intensyvu- 
mui, todėl jos ir negalima išmatuoti tuo veiksmu. Priešingai, 
nedidelis dirginimo sustiprėjimas gali arba sukelti labai didelį 
poveikį, arba visai panaikinti ankstesnį poveikį ir t.t. Tokį 
pobūdį turi bet koks poveikis, nukreiptas į organinius kūnus 
kaip tokius. Todėl visi tikri organiniai ir vegetatyviniai 
pokyčiai gyvuliniame kūne sukeliami dirgiklių, o ne paprastų 
priežasčių. Bet dirgiklis, kaip ir apskritai bet kokia priežastis, 
kaip ir motyvas, nulemia tik kiekvienos jėgos pasireiškimo 
laike ir erdvėje pradinį tašką, o ne pačią pasireiškiančios 
jėgos vidinę esmę, kurią mes, atsižvelgdami į mūsų anks- 
tesnes išvadas, laikome valia ir todėl priskiriame jai tiek 
nesąmoningus, tiek sąmoningus kūno pokyčius. Dirgiklis 
yra tarpininkas; tai perėjimas nuo motyvo, kuris yra prie- 
žastingumas, perėjęs per pažinimą, prie priežasties siaurąja 
prasme. Atskirais atvejais jis kartais arčiau motyvo, kartais 
arčiau priežasties, bet jį visada galima atskirti ir nuo vieno, 
ir nuo kito. Štai, pavyzdžiui, syvai augaluose kyla sąlygojami 
dirgiklio, ir šio reiškinio negalima paaiškinti tik priežastimis, 
pagal hidraulikos ar kapiliarinių vamzdelių dėsnius. Tačiau 
šie dėsniai padeda šiam reiškiniui, ir jis apskritai jau labai 
artimas gryniems priežastiniams pokyčiams. Kita vertus, 
Hedysarum gyrans [bengališkų skydinių dobilų] ir Mimosa 
pudica Įdroviosios mimozos] judesiai, nors ir vyksta dar 
dėl paprastų dirgiklių, vis dėlto jau labai panašūs į mo- 
tyvuotus judesius ir atrodo beveik kaip perėjimas prie 
pastarųjų. Lėliukės susiaurėjimas sustiprėjus šviesai vyksta 
dėl dirginimo, bet jau pereina į motyvuotą judesį; juk jis 
vyksta dėl to, kad pernelyg stipri šviesa skausmingai paveik- 

tų tinklainę, ir, kad šito išvengtume, mes susiauriname 
lėliukę. Erekcijos dingstis yra motyvas, nes toji dingstis yra 
vaizdinys. Tačiau jis veikia su tokiu pat būtinumu, kaip 
ir dirgiklis, t.y. prieš jį negalima atsilaikyti ir norint jį padaryti 
neveiklų, reikia jį pašalinti. Tą patį galima pasakyti ir apie 
šlykščius objektus, kurie sukelia poreikį vemti. Kaip tikrą 
ir visiškai savitą grandį tarp judesių, sukeliamų dirginimo, 
ir veiksmų pagal sąmoningą motyvą mes tik ką nagrinėjome 
gyvulių instinktus. Kaip kitokią tos pačios rūšies grandį 
galima pabandyti panagrinėti kvėpavimą. Mat buvo gin- 
čijamasi, ar jis priskirtinas valingiems, ar nevalingiems 
judesiams, t.y. ar jis vyksta pagal motyvą, ar dėl dirginimo 
ir todėl galbūt aiškintinas kaip tarpinė grandis tarp vieno 
ir kito. Marschallas Hallas (On the Diseases [and derangements] 
of the nervous System [Apie nervų sistemos ligas], $ 293 są.) 
kvėpavimą aiškina kaip mišrią funkciją dėl to, kad ją veikia 
iš dalies galvos (valingi), iš dalies stuburo (nevalingi) nervai. 
Tačiau galų gale šį procesą mes turime priskirti prie mo- 
tyvuotų valios apraiškų, nes kitokie motyvai, t.y. grynieji 
vaizdiniai, gali priversti valią sulaikyti ar pagreitinti kvė- 
pavimą, ir galima manyti, kad, kaip ir bet kokį valingą 
veiksmą, kvėpavimą galima visai sulaikyti, t.y. uždusti savo 
noru. Ir tai iš tikrųjų būtų įmanoma, jei kitas motyvas taip 
stipriai veiktų valią, kad persvertų primygtinį oro poreikį. 
Kaip pasakojama, Diogenas iš tikrųjų atsisveikino su gy- 
venimu kaip tik tokiu būdu (Diogenes Laertios 6, 76). Ir 
negrai esą darydavę tą patį (Friedrich Benjamin Osiander, 
Über den Selbstmord | Apie savižudybę], [1813], S. 170-180). Tai 
būtų ryškus pavyzdys, parodantis abstrakčių motyvų įtaką, 
t.y. tikros protingos valios pranašumą prieš gyvulių valią. 
Tai, kad kvėpavimą bent jau iš dalies sąlygoja smegenų 
veikla, patvirtina toks faktas: ciano rūgštis žudo pirmiausia 
tuo, kad paralyžuoja smegenis ir šitaip netiesiogiai sustabdo 
kvėpavimą. Bet jeigu kvėpavimas palaikomas dirbtiniu būdu 

tol, kol baigiasi smegenų paralyžius, tai mirties išvengiama. 
larp kitko, kvėpavimas taip pat yra ryškiausias pavyzdys, 
parodantis, kad motyvai veikia dėl tokio pat neišvengiamo 
būtinumo, kaip dirgikliai ir priežastis siaurąja prasme, ir 
kad jie gali būti nuveiksminti tik priešingų motyvų, kaip 
spaudimas — priešiniu spaudimu. Juk kvėpuojant tariama 
galimybė sulaikyti kvėpavimą nepalyginamai silpnesnė, ne- 
gu kitų iš motyvų kylančių judesių atveju, nes pirmuoju 
atveju motyvas yra labai primygtinis, labai artimas, o jo 
patenkinimas — dėl to, kad jį realizuojantys raumenys 
nenuvargsta — labai lengvas, o be to, paprastai jam niekas 
nekliudo ir visa kartu palaikoma seniausio individo įpročio. 
Ir vis dėlto visi motyvai iš tikrųjų veikia dėl vienodo 
būtinumo. Žinojimas, kad būtinumas vienodai būdingas tiek 
motyvuotiems judesiams, tiek dėl dirginimo atsirandantiems 
judesiams, leis mums lengviau suprasti, kad net tai, kas 
organiniame kūne vyksta dėl dirgiklių ir visiškai dėsningai, 
savo vidine esme vis dėlto yra valia, kuri yra pavaldi 
pagrindo principui, t.y. būtinumui, - tiesa, ne pati savaime, 
o visuose savo reiškiniuose*. Todėl mes neapsiribosime tuo, 
kad gyvulius pripažinsime valios reiškiniais tiek jų veiksmų, 
tiek viso jų egzistavimo, kūno sandaros ir organizacijos 
požiūriu; šitą tik mums duotą betarpišką daiktų vidinės 
esmės pažinimą mes pritaikysime ir augalams, kurių visi 
judesiai kyla iš dirgiklių. Juk pažinimo ir jo sąlygoto judėjimo 
pagal motyvus neturėjimas sudaro vienintelį esminį skirtumą 
tarp gyvulio ir augalo. Todėl tai, kas vaizdiniui yra augalas, 
paprasta vegetacija, akla jėga, jo vidinės esmės požiūriu 
mes pripažinsime esant valia ir laikysime kaip tik tuo, kas 
sudaro mūsų pačių reiškinio pagrindą, turėdami galvoje 


* Šią mintį visiškai patvirtina mano konkursinis traktatas Apie valios 
laisvę, kuriame kaip tik todėl ( Grundprobleme der Ethik, S.30)-44; 2.Aufl 
5.29-41) išsamiai aptariamas santykis tarp priežasties, dirgiklio ir motyvo 

tai, kaip tas reiškinys pasireiškia mūsų veikloje ir net visame 
mūsų kūno egzistavime. 

Mums belieka tik žengti paskutinį žingsnį ir mūsų požiūrį 
pritaikyti visoms gamtos jėgoms, veikiančioms pagal ben- 
drus, nekintančius dėsnius, kuriems pavaldūs visi kūnai, 
neturintys jokių organų ir todėl neimlūs dirgikliams ir 
negalintys pažinti motyvų. Taigi raktą, kurio dėka mes 
suprantame vidinų daiktų esmę ir kurį mums galėjo duoti 
tik mūsų pačių esmės betarpiškas pažinimas, mes turime 
pritaikyti ir toliausiai nuo mūsų esantiems neorganinio 
pasaulio reiškiniams. Ir štai, nukreipdami į juos tyrinėjantį 
žvilgsnį, matydami galingą, nesulaikomą vandens masių 
veržimąsi į gelmę, pastovumą, su kuriuo magnetas nuolat 
atsisuka į šiaurę, aistringą siekį, su kuriuo prie jo lekia 
geležis, atkaklumą, su kuriuo elektros poliai trokšta vėl 
susilieti ir kuris, kaip ir žmogaus troškimų atkaklumas, 
dar sustiprinamas kliūčių; matydami, kaip greitai ir netikėtai 
iškrenta kristalas, pasižymintis tokiu susidarymo taisyklin- 
gumu, kuris akivaizdžiai yra tik stingulio apimtas ir su- 
kaustytas, tačiau ryžtingas ir aiškiai apibrėžtas veržimasis 
į skirtingas puses; stebėdami pasirinkimą, su kuriuo kūnai, 
pereidami į tokią būklę, išsilaisvinę ir nusimetę stingulio 
grandines, ieško vienas kito arba bėga vienas nuo kito, 
susijungia ir išsiskiria; galiausiai visai betarpiškai jausdami, 
kaip našta, kurios veržimuisi prie žemės masės trukdo mūsų 
kūnas, be paliovos jį spaudžia ir stumia, apimta vienintelio 
savojo siekio, — mes galime nesistengti pernelyg įtempti 
savo vaizduotės galią, kad net iš tokio didelio nuotolio 
atpažintume mūsų pačių esmę, tą patį, kas mumyse, pa- 
žinimo šviesoje, siekia savo tikslų, o čia, savo silpniausiais 
pasireiškimais, veržiasi tik aklai, kurčiai, vienpusiškai ir 
vienodai. Tačiau kadangi tai visur yra visai tas pat, - panašiai 
kaip brėkštanti aušra bei skaistaus vidurdienio spinduliai 

vadinami vienodai, saulės šviesa — čia, kaip ir ten, tai turi 
būti vadinama valia ir reikšti kiekvieno pasaulio daikto būtį 
pačią savaime ir vienintelį kiekvieno reiškinio branduolį. 

Visgi distancija ir netgi tariamas visiškas skirtingumas 
tarp neorganinės gamtos reiškinių ir valios, kurią mes 
suvokiame kaip vidinę mūsų esmės realybę, pirmiausia kyla 
iš kontrasto tarp visiškai apibrėžto dėsningumo vienoje 
reiškinių srityje ir tariamos, jokioms taisyklėms nepavaldžios 
savivalės kitoje. Juk žmoguje galingai pasirodo individu- 
alybė; kiekvienas pasižymi savitu charakteriu. Štai kodėl 
visiškai tas pats motyvas visų neveikia vienodai, ir tūkstančiai 
šalutinių aplinkybių, kurios reiškiasi plačioje individo pa- 
žinimo srityje, o kitiems lieka nežinomos, modifikuoja to 
motyvo poveikį. Todėl atsižvelgiant vien tik į šį motyvą 
iš anksto neįmanoma numatyti poelgio, nes nesama kito 
veiksnio — tikslių žinių apie individualų charakterį ir jį 
lydintį pažinimą. Tuo tarpu gamtos jėgų reiškiniai šiuo 
požiūriu atskleidžia kitą kraštutinumą: jie vyksta pagal 
bendrus dėsnius, be nukrypimų, be individualumo, esant 
aiškioms aplinkybėms, iš anksto kuo tiksliausiai numatomi, 
ir ta pati gamtos jėga per milijonus savo reiškinių pasirodo 
visai vienodai. Kad paaiškintume šį dalyką, kad parodytumeė 
vienos ir nedalomos valios tapatumą visuose jos tokiuose 
skirtinguose reiškiniuose, tiek silpniausiuose, tiek stipriau- 
siuose, iš pradžių privalome apmąstyti santykį, į kurį valia 
kaip daiktas savaime sueina su savo reiškiniu, t.y. pasaulio 
kaip valios santykį su pasauliu kaip vaizdiniu. Tai atvers 
mums geriausią kelią į gilesnį viso šios antros knygos objekto 
tyrinėjimą“. 


* Apie tai žr. antrojo tomo 23 sk., taip pat ~ mano veikalo Apie valiq 
gamtoje skyrių „Augalų fiziologija“ ir mano metafizikos branduoliui suprasti 
ypač svarbų skyrių „Fizinė astronomija“. 

§ 24 

Iš didžiojo Kanto mes išmokome, kad laikas, erdvė ir 
priežastingumas visu savo dėsningumu ir visų savo formų 
galimybe yra mūsų sąmonėje visai nepriklausomai nuo 
objektų, kurie juose reiškiasi, kurie sudaro jų turinį; arba, 
kitais žodžiais, juos galima surasti išeities tašku pasirenkant 
tiek subjektą, tiek objektą. Todėl juos galima vienodai 
pagrįstai vadinti tiek subjektui būdingais stebėjimo būdais, 
tiek ir objekto savybėmis, kiek pastarasis yra objektas (Kantui — 
reiškinys), t.y. vaizdinys. Šias formas galima traktuoti ir 
kaip nedalomą ribą tarp subjekto ir objekto. Todėl, nors 
kiekvienas objektas turi jose reikštis, bet ir subjektas ne- 
priklausomai nuo besireiškiančio objekto jomis visiškai dis- 
ponuoja ir jas apžvelgia. Bet jeigu šiose formose besirciš- 
kiantys objektai nėra tušti fantomai, o turi realią reikšmę, 
jie turi nurodyti kažką, išreikšti kažką, kas jau nebūtų, kaip 
jie patys, objektas, vaizdinys, tik santykinis, t.y. subjektui 
egzistuojantis dalykas. Priešingai, jie turi būti nuoroda į 
kažką, kas egzistuoja nepriklausomai nuo jam priešpriešiais 
stovinčios esminės jo sąlygos ir jos formų, t.y. kas nėra 
vaizdinys, o yra daiktas savaime. Todėl galimas bent jau toks 
klausimas: Ar tie vaizdiniai, tie objektai yra dar kas nors 
be to, kad jie yra vaizdiniai, subjekto objektai? O jeigu 
taip, tai kas jie yra šia prasme? Kokia yra jų kita, nuo 
vaizdinio toto genere skirtinga pusė? Kas yra daiktas sa- 
vaime? — Valia: toks buvo mūsų atsakymas, bet dabar 
aš jį atidedu į šalį. 

Kad ir kas būtų daiktas savaime, Kantas teisingai nu- 
sprendė, kad laikas, erdvė ir priežastingumas (kuriuos mes 
pripažinome esant pagrindo principo pavidalais, o patį tą 
principą — bendra reiškinio formų išraiška) negali būti jo 
apibrėžtys, o galėjo prie jo prisišlieti tik kai ir kiek jis tapo 
vaizdiniu, t.y. priklauso ne jam pačiam, o tik jo reiškiniui. 
Juk jeigu subjektas visiškai jas pažįsta ir konstruoja iš savęs, 

nepriklausomai nuo bet kokio objekto, tai jos turi būti 
būdingos vaizduosenai kaip tokiai, o ne tam, kas tampa 
vaizdiniu. Jos turi būti vaizdinio kaip tokio forma, o ne 
savybės to, kas įėjo į tokią formą. Jos turi būti duotos 
jau pačioje subjekto ir objekto priešingybėje (ne sąvokoje, 
o tikrovėje), t.y. būti tik pažinimo apskritai formos artimiausia 
apibrėžtimi. Šio pažinimo bendriausia apibrėžtis yra pati 
ta priešingybė. Visa tai, kas reiškinyje, objekte sąlygota laiko, 
erdvės ir priežastingumo ir gali būti vaizduojamasi tik per 
juos, būtent — daugeriopumas, nulemtas šalia-vienas-kito ir 
vienas - po — kito, kaita ir trukmė, nulemta priežastingumo 
dėsnio, ir materija, įsivaizduojama tik priėmus priežastin- 
gumo prielaidą, ir pagaliau visa tai, kas įsivaizduojama 
tik jų dėka — visa tai kaip visuma iš esmės nebūdinga 
tam, kas čia reiškiasi, kas įėjo į vaizdinio formą, o būdinga 
tik pačiai tai formai. Tačiau ir priešingai, tai, kas reiškinyje 
nesąlygota laiko, erdyės ir priežastingumo ir negali būti į 
juos redukuota ar iš jų paaiškinta, ir bus kaip tik tai, 
kame betarpiškai pasirodo besireiškiantis dalykas, daiktas 
savaime. Dėl to tobuliausias pažinumas, t.y. didžiausias 
aiškumas, apibrėžtumas ir visiškas pagrįstumas būtinai 
priklauso tam, kas būdinga pažinimui kaip tokiam, ty. 
pažinimo formai, o ne tam, kas savaime būdamas ne vaizdinys, 
ne objektas, tapo pažinus, t.y. tapo vaizdiniu, objektu tik 
tada, kai įėjo į tas formas. Vadinasi, tik tai, kas priklauso 
vien tik nuo pažinumo, nuo įsivaizduojamumo apskritai 
ir kaip tokio (o ne nuo to, kas pažinu ir kas tik tapo vaizdiniu), 
kas dėl šios priežasties būdinga viskam, kas pažįstama ir 
ką dėl to galima pasiekti, išeinant tiek iš subjekto, tiek 
iš objekto — tik šitai be išlygų atsiveria tokiam pažinimui, 
kuris visai patenkina, visiškai apima savo objektą ir yra 
aiškus iki galo. O toks pažinimas yra niekas kita, 0 tik 
mums a priori žinomos bet kokio reiškinio formos, kurių 
bendra išraiška gali būti pagrindo principas. Šio principo 

formos, susijusios su stebimuoju pažinimu (tik jį čia ir turime 
galvoje), yra laikas, erdvė ir priežastingumas. Tik jomis 
grindžiama visa grynoji matematika ir grynoji gamtotyra 
a priori. Todėl tik šiuose moksluose pažinimas nesusiduria 
su tamsa, nesusitinka su tuo, kas neišsemiama (kas neturi 
pagrindo, t.y. valia), su tuo, kas jau iš nieko neišvedama. 
Kaip sakyta, būtent šia prasme šias pažinimo sritis kartu 
su logika Kantas pirmiausia ir net išskirtinai norėjo vadinti 
mokslais. Bet, kita vertus, šitie pažinimo būdai neduoda 
mums nieko kito, išskyrus paprastą vieno vaizdinio santykį 
su kitu; jie duoda tik formą be jokio turinio. Bet koks jų 
gaunamas turinys, bet koks reiškinys, užpildantis tas formas, 
jau apima kažką, kas visa savo esme nebepažinu, kas visai 
nepaaiškinama iš kažko kito, kas, vadinasi, neturi pagrindo. 
Dėl šios priežasties pažinimas tuoj pat praranda akivaizdumą 
ir nebetenka visiško aiškumo. Tačiau tas dalykas, nepa- 
siekiamas tyrinėjimui, kaip tik ir yra daiktas savaime, tai, 
kas savo esme nėra reiškinys, nėra pažinimo objektas ir 
kas tapo pažinus tik tada, kai įėjo į tą formą. Pirmapradiškai 
forma jam nebūdinga, ir jis niekada negali būti į ją re- 
dukuotas, su ja susitapatinti ir, kadangi forma yra pagrindo 
principas, niekada negali būti visiškai ištirtas. Todėl jeigu 
visa matematika ir duoda mums išsamų pažinimą to, kas 
reiškiniuose yra dydis, padėtis, skaičius, žodžiu, erdvinis 
ir laiko santykis; jeigu visa etiologija mus puikiai supažindina 
su tomis dėsningomis sąlygomis, kurioms esant reiškiniai 
su visomis savo apibrėžtimis pasirodo laike ir erdvėje, bet 
visa tai darydama paaiškina mums tik tai, kodėl kiekvienas 
apibrėžtas reiškinys turi pasirodyti kaip tik dabar čia ir 
kaip tik čia dabar, — tai vis dėlto jų padedami mes niekada 
neįsismelkiame į vidinę daiktų esme, vis dėlto visada lieka 
kažkas, kas neprieinama jokiam aiškinimui, tačiau visada 
jame suponuojama, būtent gamtos jėgos, tam tikras daiktų 
veikimo būdas, kokybė, kiekvieno reiškinio charakteris, tai, 

kas neturi pagrindo, kas nepriklauso nuo reiškinio formos, 
pagrindo principo, kam toji forma pati savaime nebūdinga, 
bet kas į ją įėjęs ir dabar reiškiasi pagal jos dėsnį. Tačiau 
ss dėsnis nulemia irgi tik pasireiškimą, o ne tai, kas 
pasireiškia, tik reiškinio kaip, o ne kas, tik formą, © ne 
turinį. Mechanika, fizika, chemija moko taisyklių ir dėsnių, 
pagal kuriuos veikia nepersmelkiamumo, sunkio, inercijos, 
takumo, sankabos, elastingumo, šilumos, šviesos, cheminio 
siminingumo, magnetizmo, elektros ir t.t. jėgos, ty. jos 
parodo dėsnį, taisyklę, pagal kurią šios jėgos reiškiasi tiek, 
kiek jos konkrečiu momentu kaskart pasirodo laike bei 
erdvėje. Tačiau, kad ir ką darytum, pačios jėgos lieka 
qualitates occultae. Juk tai, kas pasireikšdamas sukelia tuos 
fenomenus, yra daiktas savaime, nuo jų pačių visiškai 
skirtingas. Nors savo reiškiniu jis visai pavaldus pagrindo 
principui, kaip vaizdinio formai, bet pats jis niekada negali 
būti į tą formą redukuotas, todėl etiologiškai nesileidžia 
iki galo paaiškinamas ir niekada negali būti visiškai pažintas. 
Visai pagaunamas tiek, kiek yra įėjęs į šią formą, t.y. kiek 
jis yra reiškinys, savo vidine esme daiktas savaime tąja 
pagava nėmaž nepaaiškinamas. Todėl, kuo daugiau būti- 
numo esama pažinime, kuo daugiau jame yra to, ko kitaip 
acįmanoma nei mąstyti, nei įsivaizduoti - kaip antai erdvinių 
santykių; vadinasi, kuo tas pažinimas aiškesnis ir labiau 
patenkinamas, tuo mažiau jame gryno objektyvaus turinio, 
arba tuo mažiau jame esama tikrosios realybės. Ir priešingai, 
kuo daugiau jame turi būti pagauta atsitiktinumo, kuo 
daugiau jis mums primeta grynų empirinių duomenų, tuo 
daugiau tokiame pažinime esama tikro objektyvumo ir tikros 
realybės. Tačiau kartu jame esama ir daugiau nepaaiškinamų 
dalykų, t.y. to, ko negalima išvesti iš ko nors kito. 
Žinoma, visais laikais etiologija, nesuprantanti savo tikslo, 
siekė visą organinį gyvenimą aiškinti chemija ir elektra; 
visą chemiją, t.y. kokybę, savo ruožtu redukuoti į mechaniz- 

mą (veikimą, nulemtą atomų formos), o pastarąjį — iš dalies 
į foronomijos objektą, t.y. laiką ir erdvę, suvienytus į judėjimo 
galimybę, o iš dalies į grynosios geometrijos objektą, t.y. 
padėtį erdvėje (maždaug taip, kaip - visai pamatuotai — 
grynai geometriškai konstruojamas veiksmo silpnėjimas pa- 
gal nuotolio kvadratą ir sverto teoriją). Galiausiai geometrija 
ištirpdoma aritmetikoje, kuri dėl vieningo matavimo yra 
suprantamiausia, lengviausiai apžvelgiama ir visiškai pa- 
aiškinama pagrindo principo forma. Čia tik bendrais bruožais 
nužymėto metodo pavyzdžiai yra: Demokrito atomai, Kar- 
tezijaus (Descartes'o) sūkuriai, Lesage'o mechaninė fizika 
(Lesage'as praeito šimtmečio pabaigoje tiek cheminę trauką, 
tiek gravitaciją siekė paaiškinti mechaniškai, stūmiu ir spau- 
dimu; — apie tai galima išsamiau sužinoti veikale Lucržce 
Neutonien). Ir Reilio forma bei sudėtis, kaip gyvulinio 
gyvenimo priežastis, taip pat pasižymi ta pačia tendencija. 
Pagaliau visai tokio paties pobūdžio yra kaip tik dabar, 
XIX amžiaus viduryje, vėl atgaivintas grubus materializmas, 
dėl nežinojimo įsivaizduojantis esąs originalus. Bukaprotiškai 
neigdamas gyvybinę jėgą, gyvybės reiškinius jis pirmiausia 
siekia aiškinti fizinėmis ir cheminėmis jėgomis, o šias savo 
ruožtu bando išvesti iš mechaninio materijos veikimo, pa- 
dėties, formos ir įsivaizduojamų atomų judėjimo ir šitaip 
visas gamtos jėgas mėgina redukuoti į stūmį bei atostūmį, 
kurie jam yra „daiktas savaime“. Atitinkamai net šviesa 
turėtų būti įsivaizduojamo ir šiam tikslui postuluojamo eterio 
mechaninė vibracija ar net bangavimas. Kai šis eteris pasiekia 
tinklainę, jis būgnija į ją ir, pavyzdžiui, 483 bilijonai smūgių 
per sekundę sukelia raudoną spalvą, 727 bilijonai — violetinę 
ir t.t. Vadinasi, neskiriantieji spalvų yra tie, kurie nemoka 
suskaičiuoti smūgių, ar ne? Tokios grubios, mechaninės, 
demokritiškos, negrabios ir išties gumbuotos teorijos visiškai 
vertos tų žmonių, kurie, praėjus penkiasdešimčiai metų po 
to, kai pasirodė Goethe's spalvų teorija, vis dar tiki į 

homogenišką Newtono šviesą ir nesigėdi šitai sakyti. Jie 
patirs savo kailiu, kad tai, kas atleistina kūdikiui (Demok- 
ritui), neatleistina suaugusiam. Laikui bėgant visa tai jiems 
gali baigtis gėdingai, bet tada visi jie dings iš akių ir apsimes 
vsą niekuo dėti. Netrukus mes išsamiau pakalbėsime apie 
tą neteisingą pirminių gamtos jėgų redukavimą vienos į 
kitą, o kol kas pakaks to, kas pasakyta. Tarus, kad tai 
teisinga, viskas, žinoma, būtų paaiškinta ir atskleista ir 
galiausiai redukuota į aritmetinį pavyzdį, kuris ir būtų 
didžiausia šventenybė išminties šventykloje, į kurią galiausiai 
sėkmingai atlydėtų pagrindo principas. Tačiau tada išnyktų 
bet koks reiškinio turinys ir liktų tiktai forma. Tai, kas 
reiškiasi, būtų redukuota į tai, kaip tai reiškiasi, ir šitas 
kaip būtų pažinus a priori, todėl visiškai priklausytų nuo 
subjekto, egzistuotų tik jam ir pagaliau būtų tik fantomas, 
tik vaizdinys ir vaizdinio forma. Apie jokį daiktą savaime 
nebūtų galima net klausti. Tarus, kad yra kaip tik taip, 
visą pasaulį iš tikrųjų būtų galima išvesti iš subjekto ir 
taktiškai būtų padaryta tai, ką Fichte savo tuščiažodžiavimu 
tarėsi esąs pasiekęs. Tačiau taip nėra; tokiu būdu buvo 
kuriamos fantazijos, sofizmai, oro pilys, o ne mokslas. 
Pavykdavo — ir kiekviena sėkmė buvo pažanga - daug 
ir įvairiausių gamtos reiškinių redukuoti į atskiras pirmines 
jėgas. Daugelis jėgų ir savybių, anksčiau laikytų skirtingomis, 
buvo išvesta viena iš kitos (pavyzdžiui, magnetizmas iš 
elektros) ir šitaip jų skaičius buvo sumažintas. Etiologija 
pasieks savo tikslą tada, kai pažins ir išaiškins visas pirminės 
gamtos jėgas kaip tokias ir nustatys jų veikimo būdus, t.y. 
taisyklę, pagal kurią, veikiant priežastingumui, laike ir 
erdvėje pasirodo jų reiškiniai ir nustato savo vietą vienas 
kito atžvilgiu. Tačiau visada liks pirminės jėgos, visada, 
kaip neištirpdomos nuosėdos, liks tas reiškinio turinys, kurio 
negalima redukuoti į jo paties formą ir kurio dėl šios 
priežasties negalima paaiškinti iš kažko kito pagal pagrindo 

dėsnį. Juk kiekviename gamtos daikte esama kažko tokio, 
kam niekada negalima nurodyti pagrindo, ko negalima 
paaiškinti ir surasti jo tolesnės priežasties. Tas kažkas yra 
specifinis daikto veikimo būdas, t.y. jo buvimo būdas, jo 
esmė. Tiesa, kiekvienam atskiram daikto veiksmui galima 
nurodyti priežastį, dėl kurios tas daiktas turėjo veikti kaip 
tik dabar, kaip tik čia, bet niekada negalima paaiškinti, 
kodėl jis veikia apskritai ir veikia kaip tik šitaip. Kad ir 
neturėdamas jokių kitų ypatybių, kad ir būdamas maža 
dulkelė saulės spindulyje, vis dėlto bent jau savo sunkiu 
ir nepersmelkiamumu jis parodo tokį nepaaiškinamą kažką. 
O tai, sakau aš, jam yra tas pat, kas žmogui valia, ir kaip 
pastaroji, tas kažkas savo vidine esme nepaaiškinamas ir 
savaime tapatus valiai. Žinoma, bet kokiam valios pasi- 
reiškimui, bet kokiam jos atskiram aktui šiuo metu ir šioje 
vietoje galima nurodyti motyvą, dėl kurio šis aktas, tarus 
egzistuojant žmogaus charakterį, turėjo neišvengiamai nu- 
tikti. Tačiau to, kad žmogus turi kaip tik tokį charakterį, 
kad jis apskritai nori, kad iš daugelio motyvų kaip tik 
šitas, o ne kitas, ir kad apskritai koks nors motyvas veikia 
jo valią, - šito niekada neįmanoma paaiškinti. Ir tai, kas 
Žmogui yra neturintis pagrindo, vienaip ar kitaip aiškinant 
jo mMotyvuotus veiksmus jau suponuojamas charakteris, 
kiekvienam neorganiniam kūnui yra jo esminė savybė, jo 
veikimo būdas, kurio apraiškos sukeliamos išorinio poveikio; 
tuo tarpu pats tas būdas nesąlygojamas nieko, kas jam 
išoriška, o todėl ir negali būti paaiškintas. Jo atskiri reiškiniai, 
per kuriuos jis tik ir pasirodo, pavaldūs pagrindo principui, 
o šis principas pagrindo neturi. Jau scholastai iš esmės 
teisingai tai suvokė ir pavadino forma substantialis [sub- 
stancine forma] (apie tai Suarez: Disputationes metaphysicae, 
disp. 15, sectio 1). 

Didžiai, bet ir nuolat klystame manydami, kad esą mes 
geriausiai suprantame dažniausiai pasitaikančius, bendriau- 

sius ir paprasčiausius reiškinius. Priešingai, tai yra kaip 
tik tokie reiškiniai, prie kurių išvaizdos ir mūsų nesugebėjimo 
juos suprasti esame labiausiai pripratę. Mums vienodai 
nepaaiškinama ir tai, kad akmuo krenta ant žemės, ir tai, 
kad gyvūnas juda. Kaip užsiminta anksčiau, buvo manoma, 
kad remiantis pačiomis bendriausiomis gamtos jėgomis 
(pavyzdžiui, — traukos, sankabos, nepersmelkiamumo) ga- 
lima paaiškinti ir tas, kurios veikia rečiau ir tik esant 
»udėtingoms sąlygoms (pavyzdžiui, cheminės savybės, elek- 
tra, Magnetizmas), ir pagaliau, remiantis pastarosiomis, — 
suprasti organizmą bei gyvulių gyvenimą ir net Žmogiškąjį 
pažinimą bei valią. Buvo tyliai sutariama remtis grynomis 
qualitatem occultae, kurias aiškinti visiškai atsisakyta, nes 
ketinta ant jų statyti, o ne po jomis kastis. Tai, kaip minėta, 
pavykti negali. Bet jei ir pavyktų, toks statinys visada kybotų 
ore. Kokia nauda iš aiškinimų, kurie galiausiai atveda prie 
tos pačios nežinomybės, kaip ir pirmoji problema? Ir ga- 
hausiai — ar apie tų bendrųjų gamtos jėgų vidinę esmę 
Zinoma daugiau, negu apie gyvūno vidinę esmę? Argi viena 
ne tokia pat neištirta, kaip ir kita? Vidinės esmės negalima 
ištirti, nes ji neturi pagrindo, nes ji yra turinys, reiškinio 
kas, niekaip neredukuojamas į reiškinio formą, į jo kaip, 
i pagrindo principą. O mes, turėdami galvoje ne etiologiją, 
o filosofiją, t.y. ne santykinį, o besąlygišką pasaulio esmės 
pažinimą, tiesiame priešingą kelią ir remiamės tuo, kas mums 
pažįstama betarpiškai ir geriausiai, kas mums intymiausia 
ir artimiausia, kad suprastume tai, ką pažįstame tik iš tolo, 
vienpusiškai ir netiesiogiai. Ir iš paties galingiausio, reikš- 
mingiausio, aiškiausio reiškinio mes norime suprasti ne tokį 
tobulą ir silpnesnį. Visuose daiktuose, išskyrus manąjį kūną, 
man pažįstama tik viena pusė, vaizdinio pusė: vidinė tų 
daiktų esmė lieka man uždara ir yra gili paslaptis, net 
jeigu aš Žinau visas tas priežastis, dėl kurių vyksta jų pokyčiai. 
Tik lygindamas su tuo, kas vyksta manyje, kai mane stumia 

motyvas ir mano kūnas atlieka tam tikrą veiksmą (o tai 
sudaro manųjų pokyčių, sąlygotų išorinių priežasčių, vidinę 
esmę), — tik šitaip aš galiu įsimąstyti į tą būdą, kuriuo 
tie negyvi kūnai kinta dėl priežasčių ir šitaip suprasti, kokia 
yra jų vidinė esmė. Tuo tarpu jų vidinės esmės pasireiškimo 
priežasčių žinojimas man teikia tik jų pasirodymo laike 
ir erdvėje taisyklę ir daugiau nieko. Aš galiu tai padaryti 
todėl, kad manasis kūnas yra vienintelis objektas, kuriame 
aš pažįstu ne tik vieną pusę, vaizdinio pusę, bet ir kitą, 
kuri vadinama valia. Taigi, užuot tikėjęs, kad savąją sąrangą, 
savąjį pažinimą ir valią, savo judėjimą pagal motyvus geriau 
suprasiu, jei tik įstengsiu juos redukuoti į judėjimą, kylantį 
iš priežasčių, nulemtų elektros, cheminių ar mechaninių 
jėgų, aš privalau — kadangi kreipiuosi į filosofiją, o ne į 
etiologiją — elgtis priešingai, t.y. net pačius paprasčiausius 
ir įprastinius neorganinių kūnų judesius, mano supratimu 
kylančius iš priežasčių, pirmiausia išmokti suprasti iš mano 
paties judėjimo pagal motyvus, ir tas nepaaiškinamas jėgas, 
kurios pasireiškia visuose gamtos kūnuose, turiu pripažinti 
savo esme esant tapačias tam, kas manyje yra valia, ir 
nuo jos besiskiriant tik laipsniu. Tai reiškia: traktate Apie 
pagrindo principą nustatyta ketvirtoji vaizdinių klasė turi man 
tapti raktu, padedančiu pažinti vidinę pirmosios klasės esmę, 
ir iš motyvacijos dėsnio aš privalau išmokti suprasti vidinę 
priežastingumo dėsnio prasmę. 

Spinoza sako (Epistulae, 62), kad jei akmuo, išmestas 
į orą, turėtų sąmonę, tai jis manytų, kad lekia savo valia. 
Aš tik pridursiu, kad akmuo būtų teisus. Postūmis jam 
yra tas pat, kas man yra motyvas, ir tai, kas jame pasireiškia 
kaip sankaba, sunkis, rymojimas tam tikroje būsenoje, vidine 
esme yra tas pat, ką savyje aš pažįstu kaip valią ir ką, 
kaip valią, pažintų ir jis pats, jei tik įgytų gebėjimą pažinti. 
Spinoza minėtoje vietoje turi galvoje būtinumą, dėl kurio 
lekia akmuo, ir visai pagrįstai nori jam prilyginti asmens 

atskiro valios akto būtinumą. O aš — priešingai, apmąstau 
tų vidinę esmę, kuri bet kokiam realiam būtinumui (t.y. 
veikimui dėl priežasčių), kaip jo prielaida, ir suteikia reikšmę 
bei galioseną, kuri, žmoguje vadinama charakteriu, akme- 
nyje - savybe, ir viename, ir kitame yra visiškai tas pat; 
ten, kur pažįstama betarpiškai, ji vadinama valia ir akmenyje 
pasižymi silpniausiu, o žmoguje stipriausiu matomumo, 
objektiškumo laipsniu. Šitą visų daiktų veržlume tapatų 
su mūsų valia dalyką teisingai nujautė net šventasis Au- 
gustinas, ir aš negaliu susilaikyti čia nepateikęs jo naivių 
žodžių, išreiškiančių tą dalyką: „Si [enim] pecora essemus, 
camalem vitam et quod secundum sensum eiusdem est 
amaremus, idgue esset sufficiens bonum nostrum, et se- 
cundum hoc si esset nobis bene, nihil aliud guaereremus. 
Item, si arbores essemus nihil quidem sentientes motu amare 
possemus: verumtamen id quasi appetere videremur, quo 
feracius essemus, uberiusque fructuosae. Si essemus lapides 
aut fluctus aut ventus aut flamma vel quid eiusmodi sine 
ullo quidem sensu atque vita, non tamen nobis deesset 
quasi quidam nostrorum locorum atque ordinis appetitus. 
Nam velut amores corporum momenta sunt ponderum, sive 
deorsum gravitate, sive sursum levitate nitantur: ita enim 
corpus pondere, sicut animus amore fertur, quocumque 
fertur”. [Jeigu mes būtume gyvuliai, mes mylėtume kūniškąjį 
gyvenimą ir tai, kas atitinka jo esmę, ir tai mums būtų 
pakankamas gėris, ir jeigu mums tuo požiūriu būtų gerai, 
mes nieko kito neieškotume. Lygiai taip pat, jeigu mes 
būtume medžiai, mes, nieko nejusdami ir nieko nesiekdami 
judėjimu, vis dėlto, atrodo, norėtume to, kieno dėka būtume 
derlingesni ir duotume daugiau vaisių. Jei mes būtume 
akmenys arba bangos, arba ugnis, arba kažkas panašaus 
į tai, be jokio sąmoningumo ir gyvybės, vis dėlto nestokotume 
lyg ir kokio potraukio į savo vietą ir tvarką. Juk kūnų 
judėjimas dėl traukos yra lyg ir meilė, ar jie dėl sunkio 

veržtųsi žemyn, ar dėl lengvumo - aukštyn. Šitaip kūną 
svoris, kaip sielą meilė traukia ten, kur jie yra traukiami.|(De 
civitate Dei, 11, 28.) 

Verta pažymėti ir tai, kad jau Eulerio požiūriu traukos 
esmė galiausiai turėtų būti grindžiama kūnams būdingu 
„polinkiu ir troškimu“ (t.y. valia) (68 laiške princesei). Kaip 
tik dėl to jam ir nepatinka traukos sąvoka, kaip ji vartojama 
Newtono, ir jis yra linkęs pabandyti ją modifikuoti pagal 
ankstesnę Kartezijaus teoriją ir trauką aiškinti tuo, kad esą 
eteris spaudžia kūnus, nes taip būtų „protingiau ir tiktų 
tiems, kurie mėgsta aiškius ir suprantamus principus“. Jis 
nori, kad iš fizikos būtų išvyta trauka, kaip gualitas occulta. 
Toks požiūris atitinka tik negyvą gamtos sampratą, kuri, 
kaip nematerialios sielos koreliatas, viešpatavo Eulerio lai- 
kais. Tačiau į tai verta atkreipti dėmesį, atsižvelgiant į mano 
nustatytą pamatinę tiesą, kurios tolimus atšvaitus jau tada 
pamatė šis subtilus protas; jis paskubėjo laiku nuo jos 
nusisukti ir bijodamas, kad iškyla pavojus visai tuometinei 
pasaulėžiūrai, ieškojo prieglobsčio net sename, atgyvenu- 
siame absurde. 


§ 25 

Mes žinome, kad daugeriopumas apskritai būtinai sąlygo- 
tas laiko ir erdvės ir mąstomas tik juose, ir šiuo požiūriu 
mes juos vadiname principium individuationis. Tačiau mes 
pripažinome, kad laikas ir erdvė yra pagrindo principo 
formos, o šiuo principu išreiškiamas visas mūsų pažinimas 
a priori. Tačiau, kaip paaiškinta anksčiau, šis apriorinis 
pažinimas, kaip toks, taikomas tik daiktų pažinumui, o ne 
patiems daiktams, t.y. yra tik mūsų pažinimo forma, o ne 
daikto savaime savybė. O daiktas savaime kaip toks ne- 
priklauso nuo jokios pažinimo formos, net nuo pačios 
bendriausios, objekto būties subjektui, t.y. jis yra kažkas 
visai skirtinga nuo vaizdinio. Ir štai, jei šitas daiktas savaime, 

kaip, aš tikiuosi, pakankamai įrodžiau ir išaiškinau, yra 
valia, tada pati savaime ir nepriklausomai nuo savo reiškinio 
ji esti už laiko ir erdvės, ir todėl jai nebūdingas dauge- 
riopumas. Vadinasi, ji yra vientisa, bet, kaip jau sakyta, 
j} vientisa ne taip, kaip vientisas individas, kaip vientisa 
sąvoka, o kaip kažkas, kam nebūdinga daugeriopumo ga- 
limybės sąlyga, principium individuationis. Todėl daiktų, 
vsančių erdvėje ir laike ir kartu sudarančių jos objektiškumą, 
daugeriopumas jai pačiai nebūdingas, ir, nepaisant to dau- 
„eriopumo, valia lieka nedaloma. Nėra, pavyzdžiui, taip, 
kad mažesnė valios dalis būtų akmenyje, o didesnė žmoguje, 
nes dalies ir visumos santykis būdingas išskirtinai tik erdvei 
ir nebeturi jokios prasmės, kai tik atsitraukiama nuo šios 
stebėjimo formos. Be to, daugiau ir mažiau būdinga tik 
reiškiniui, t.y. matomumui, objektyvacijai. Pastaroji didesniu 
mastu esti augale nei akmenyje, didesniu mastu gyvulyje 
nei augale. Išties, valios perėjimui į matomumą, jos ob- 
jektyvacijai būdingos tokios begalinės gradacijos, kokios 
egzistuoja tarp menkiausios prieblandos ir ryškiausios saulės 
Šviesos, tarp stipriausio garso ir tyliausio aido. Vėliau mes 
dar nagrinėsime tuos matomumo laipsnius, kurie būdingi 
valios objektyvacijai, jos esmės atspaudui. Tačiau, nors valios 
objektyvacijos laipsniai betarpiškai jai pačiai nebūdingi, dar 
mažiau jai būdingas reiškinių daugeriopumas tose skirtin- 
gose pakopose, t.y. kiekvienos formos individų arba atskirų 
kiekvienos jėgos apraiškų gausa. Juk šis daugeriopumas 
tiesiogiai sąlygotas laiko ir erdvės, kuriems pati valia niekada 
nepavaldi. Viename ąžuole ji atsiveria taip pat pilnatviškai 
ir vienodai kaip ir milijonuose. Jų skaičius, jų daugis erdvėje 
ir laike valiai neturi jokios reikšmės; jis turi reikšmę tik 
daugeliui erdvėje ir laike pažįstančių ir ten padaugintų ir 
išsibarsčiusių individų. Bet pats individų daugis irgi bū- 
dingas tik valios reiškimuisi, o ne jai pačiai. Todėl galima 

tvirtinti, kad jeigu per impossibile būtų visiškai sunaikinta 
vienintelė būtybė, nors ir pati menkiausia, tai kartu su ja 
turėtų pražūti ir visas pasaulis. Tai jautė didysis mistikas 
Angelas Silezietis, tardamas: 


Aš žinau, be manęs Dievas negali gyventi nė akimirkos; 


Jei aš išnykčiau, Jis irgi turėtų žūti. 


[Ich weiß , daß ohne mich Gott nicht ein Nu kann leben: 
Werd’ ich zunicht; er muš von Not den Geist aufgeben. 


Cherubinischer Wandersmann, 1, 8] 


Įvairiausiais būdais stengtasi visatos didybę priartinti 
prie kiekvieno žmogaus suvokimo galios, ir šia dingstimi 
buvo skatinami dvasią keliantys apmąstymai, pavyzdžiui, 
apie santykinį žemės, o juo labiau žmogaus mažumą; o 
po to, kaip kontrastas, buvo nurodoma dvasios didybė, 
glūdinti tame menkame žmoguje, kuris įstengia pastebėti, 
suvokti ir net išmatuoti tą didingą visatą ir t.t. Puiku! Tačiau, 
kai aš mąstau apie neaprėpiamą pasaulį, svarbiausia man 
atrodo tai, kad toji vidinė esmė, kurios reiškinys yra pa- 
saulis, - kad ir kas ji būtų — vis dėlto neįstengė savo tikrosios 
būties išplatinti ir išskirstyti beribėje erdvėje ir kad tas 
begalinis tįsumas būdingas tik jos reiškiniui, o ji pati visiškai 
ir nedalomai esti kiekviename gamtos daikte, kiekvienoje 
gyvoje būtybėje. Todėl mes nieko neprarandame, jeigu 
sutelkiame dėmesį į kokį nors paskirą dalyką, o tikroji 
išmintis pasiekiama ne tuo, kad išmatuojamas beribis pa- 
saulis, arba (tai būtų dar tikslingiau) kad asmeniškai ap- 
skrendama begalinė erdvė, o priešingai- tuo, kad išsamiai 
ištyrinėjama kokia nors atskirybė ir stengiamasi išmokti 
tobulai pažinti bei suvokti jos tikrąją, autentiškąją esmę. 

Atsižvelgiant į tai, kas pasakyta, išsamaus apmąstymo 
objektas kitoje knygoje bus - tai jau savaime aišku kiekvienam 

Platono mokiniui — štai kas: tos skirtingos valios objek- 
tyvacijos pakopos, kurios, pasireikšdamos per nesuskaičiuo- 
jamus individus, pasirodo kaip nepasiekiami tų individų 
prototipai arba kaip amžinosios daiktų formos, pačios ne- 
patekdamos į laiką bei erdvę, individų terpę, yra amžinai 
tapačios, nepavaldžios jokiems pokyčiams, niekada neat- 
siradusios. Tuo tarpu pavieniai daiktai, atsirandantys ir 
iŠnykstantys, visada tampa ir niekada neturi būties. Aš sakau, 
kad tos objektyvacijos pakopos yra ne kas kita, kaip Platono 
dėjos. Aš iš anksto užsimenu apie tai todėl, kad vėliau 
turėčiau galimybę žodį idėja vartoti būtent tokia prasme. 
Taigi idėją, kaip aš ją suprantu, reikia suvokti jos tikrąja 
ir pirmapradiška prasme, kurią jai priskyrė Platonas, ir jokiu 
būdu jos nedera suvokti kaip tų abstrakčių scholastinio ir 
dogmatiško proto darinių, kuriuos įvardydamas Kantas visai 
netinkamai ir neteisėtai pikmaudžiavo žodžiu, jau vartotu 
Platono, ir vartotu labai tikslingai. Taigi mano supratimu 
ideja yra kiekviena apibrėžta ir tvirta valios objektyvacijos 
pakopa, tiek, kiek valia yra daiktas savaime ir todėl jai 
nebūdingas daugeriopumas. Žinoma, tos pakopos siejasi su 
individualiais daiktais, kaip jų amžinosios formos arba jų 
provaizdžiai. Trumpiausią ir glausčiausią tos įžymiosios 
Platono dogmos išraišką mums pateikia Diogenas Laertietis 
(3, 12 [$ 13]: o [Matov nol šv T púosi taç IŠEUG 
otval xalánresp napaðesiypata taù 5 AAAU TaÚTAG 
čoixévai toÚtwv opoiwuata xa SeotoTA. (Plato ideas in 
natura velut exemplaria dixit subsistere; cetera his esse similia 
ad istarum similitudinem consistentia.) [Platonas moko, kad 
idėjos esti gamtoje tarsi kokie provaizdžiai; o likusieji daiktai 
tik panašūs į jas ir esti kaip jų kopijos.] Daugiau nebekalbėsiu 
apie minėtą Kanto piktnaudžiavimą; visa, kas reikalinga, 
apie tai pasakyta Priede. 

§ 26 

Kaip žemiausia valios objektyvacijos pakopa pasirodo 
pačios bendriausios gamtos jėgos, kurios iš dalies reiškiasi 
kiekvienoje materijoje be jokios išimties, kaip sunkis, ne- 
persmelkiamumas, o iš dalies yra pasidalinusios tarp savęs 
visą esamą materiją taip, kad vienos viešpatauja vienokiai, 
o kitos kitokiai materijai, kuri kaip tik todėl įgyja specifinius, 
skiriamuosius bruožus - o tai kietumas, takumas, elastin- 
gumas, elektra, magnetizmas, cheminės savybės ir visokiau- 
sios kokybės. Pačios savaime jos yra betarpiški valios pa- 
sirciškimai, lygiai taip pat, kaip ir žmogaus valia; kaip tokios 
jos neturi pagrindo, kaip ir žmogaus charakteris. Tik atskiri 
jų reiškiniai pavaldūs pagrindo principui, kaip ir žmogaus 
veiksmai, o jos pačios niekada negali būti vadinamos nei 
padariniu, nei priežastimi. Jos yra visų priežasčių ir pa- 
darinių, per kuriuos išsiskleidžia ir atsiveria jų tikroji esmė, 
išankstinės ir suponuojamos sąlygos. Todėl beprasmiška 
klausti apie sunkio, elektros priežastį: tai yra pirmapradės 
jėgos, ir nors jų apraiškos išsiskleidžia kaip priežastys ir 
pasekmės, ir todėl kiekvienas atskiras jų reiškinys turi 
priežastį, kuri savo ruožtu yra toks pat atskiras reiškinys, 
nulemiantis tai, kad toji jėga turi čia reikštis, patekdama 
į laiką bei erdvę, tačiau pati jėga jokiu būdu nėra nei kokios 
nors priežasties padarinys, nei kokio nors padarinio prie- 
žastis. Todėl neteisinga sakyti ir šitaip: „Sunkis yra akmens 
kritimo priežastis“; priežastis šiuo atveju veikiau yra žemės 
artumas, nes ji traukia akmenį. Pašalinkite žemę, ir akmuo 
nenukris, nors sunkis lieka. Pati jėga esti visiškai už priežasčių 
ir padarinių grandinės, kuri suponuoja laiką, nes turi prasmę 
tik jo atžvilgiu; bet kartu toji jėga esti ir už laiko. Atskiro 
pokyčio priežastis visada yra irgi toks pat atskiras pokytis, 
o ne jėga, kurios apraiška jis yra. Nes tai, kas kokiai nors 
priežasčiai - kad ir kiek daug kartų ji pasirodytų - visada 
suteikia veiklumą, yra kokia nors gamtos jėga, ir kaip tokia 

ıı neturi pagrindo, t.y. esti visai už priežasčių grandinės 
ır apskritai už pagrindo principo srities. Filosofija ją suvokia 
kaip betarpišką valios objektiškumą, o valia yra visos gamtos 
vsmė - jos būtis savaime. Tuo tarpu etiologija, šiuo atveju 
tizika, ją nurodo kaip pirminę jėgą, t.y. qualitatem occultam. 

Aukštesnėse valios objektiškumo pakopose mes matome 
ryškiai pasirodantį individualumą, ypač žmogaus atveju, 
kur jis iškyla didelės individualių charakterių įvairovės 
pavidalu, t.y. kaip išbaigtas asmuo, pasireiškiantis jau iš- 
oriškai, per stipriai įspaustą individualią fizionomiją, ap- 
imančią ir visą kūno sudėjimą. Tokio masto individualumu 
nė iš tolo nepasižymi joks gyvulys. Tik aukščiausiai išsivystę 
gyvuliai turi jo Žymių, tačiau juose visiškai viešpatauja 
gimininis charakteris, ir todėl jų individuali fizionomija 
menkai teišreikšta. Juo žemiau leidžiamės, juo labiau ben- 
drame rūšies charakteryje nyksta bet koks individualaus 
charakterio pėdsakas ir lieka tik rūšinė fizionomija. Pažįstant 
giminės psichologinį charakterį, galima puikiai žinoti, ko 
galima tikėtis iš individo. Tuo tarpu žmonių giminėje 
kiekvienas individas turi būti studijuojamas ir tyrinėjamas 
atskirai, ir nepaprastai sunku bent kiek tiksliau iš anksto 
numatyti jo elgesį, nes kartu su protu atsiranda ir galimybė 
apsimetinėti. Tikėtina, jog su šituo žmonių giminės skirtumu 
nuo visų kitų siejasi tai, kad smegenų įdubos ir vingiai, 
kurių visiškai neturi paukščiai ir kurie labai neryškūs 
graužikų smegenyse, net aukščiausiai išsivysčiusių gyvulių 
smegenyse abiejose pusėse yra išsidėstę žymiai simetriškiau 
ir kiekviename individe kartojasi dažniau, nei Žmoguje*. 
Toliau, kaip į tokį autentiško individualaus charakterio, 
žmogų skiriančio nuo visų gyvulių, reiškinį reikia žiūrėti 


* Wenzel: De [penetiori] structura cerebri humani et brutorum (1812), cap. 
3. - Cuvier: Leçons d'anatomie comparée [Analomie comparée], lečon 9, art. 
4 et 5; — Vicą d'Azyr: Histoire de Uacadėmie des sciences de Paris (1783), 
pp. 470 et 483. 

ir į tai, kad gyvuliai lytinį potraukį siekia patenkinti be 
aiškaus pasirinkimo, tuo tarpu žmogaus atveju tas pa- 
sirinkimas — beje, visiškai nepriklausantis nuo bet kokios 
refleksijos ir instinktyvus — yra toks ryškus, kad virsta ga- 
linga aistra. Taigi bet kokį žmogų galima traktuoti kaip 
ypatingai apibrėžtą ir charakteringą valios reiškinį, tam 
tikru mastu net kaip ypatingą idėją, o gyvuliuose to in- 
dividualaus charakterio apskritai nesama, ir tik rūšis turi 
tam tikrą reikšmę. Šis individualaus charakterio pėdsakas 
nyksta tuo aiškiau, kuo labiau tolstama nuo žmogaus, ir 
pagaliau augalai visiškai nebeturi individualių ypatumų, 
išskyrus tuos, kurie visiškai paaiškinami išorinėmis, palan- 
kiomis arba nepalankiomis dirvos, klimato ir kitų atsitiktinių 
veiksnių įtakomis. Ir pagaliau neorganinėje gamtos kara- 
lystėje galutinai išnyksta bet koks individualumas. Tik 
kristalą tam tikru mastu dar galima traktuoti kaip individą: 
jis yra veržimosi tam tikromis kryptimis vienis, apimtas 
stingulio, kuris ir įtvirtina to veržimosi pėdsaką; kartu jis 
yra savo branduolinės formos agregatas, į vienį suspaustas 
idėjos, - lygiai taip pat, kaip kad medis yra agregatas atskirų 
augančių skaidulų, kurios pasirodo ir kartojasi kiekvienoje 
lapo gyslelėje, kiekviename lape, kiekvienoje šakelėje ir tam 
tikru mastu leidžia į kiekvieną tokią medžio dalį žiūrėti 
kaip į atskirą augalą, parazitiškai besimaitinanųį didesniu 
augalu, todėl medis, kaip ir kristalas, yra sistemingas mažų 
augalų agregatas, nors tik visuma yra nedalomos idėjos, 
ty. šios apibrėžtos valios objektyvacijos pakopos, išbaigta 
išraiška. Tačiau tai pačiai rūšiai priklausančių kristalų in- 
dividai negali turėti jokio kito skirtumo, išskyrus tą, kurį 
nulemia išorinės atsitiktinės aplinkybės: panorėjus netgi 
įmanoma kiekvieną rūšį priversti iškristi didelių arba mažų 
kristalų pavidalu. Tačiau individo kaip tokio, t.y. pasižy- 
minčio individualiu charakteriu, neorganinėje gamtoje vi- 
siškai nesama. Visi jos reiškiniai yra apraiškos bendrųjų 

gamtos jėgų, t.y. tokių valios objektyvacijos pakopų, kurios 
(kitaip negu organinėje gamtoje) visai nesiobjektyvuoja per 
skirtingus individus, iš dalies išreiškiančius idėjos visumą; 
jos objektyvuojasi tik per rūšį ir ją visiškai, be jokių nu- 
krypimų atskleidžia kiekviename atskirame reiškinyje. Ka- 
dangi laikas, erdvė, daugeriopumas ir priežastinis sąlygo- 
tumas būdingas ne valiai ir ne idėjai (kuri yra valios 
objektyvacijos pakopa), o tik atskiriems valios reiškiniams, 
tai visuose milijonuose tokios gamtos jėgos, - pavyzdžiui, 
sunkio ar elektros - reiškinių, ji, kaip tokia, turi pasirodyti 
visai vienodai, ir tik išorinės aplinkybės reiškinį gali mo- 
difikuoti. Šitoks jos esmės vienis visuose jos reiškiniuose, 
Šitoks nekintantis jų atsiradimo pastovumas, jei tik esama 
sąlygų, nulemtų priežastingumo grandinės, vadinamas gamtos 
dėsniu. Jei gamtos dėsnis kartą pažintas remiantis patyrimu, 
galima tiksliai apskaičiuoti ir iš anksto nustatyti pasireiškimą 
tos gamtos jėgos, kurios charakteris jame atsiskleidžia ir 
pasirodo. Tačiau šitas reiškinių, esančių žemiausioje valios 
objektyvacijos pakopoje, dėsningumas ir yra tai, kas juos 
taip Žymiai skiria nuo tos pačios valios reiškinių, esančių 
aukštesnėse, t.y. aiškesnėse jos objektyvacijos pakopose — 
gyvuliuose, žmonėse ir jų veiksmuose, kur stipresnis ar 
silpnesnis individualaus charakterio reiškimasis ir stebėtojui 
dažnai nematomų (nes glūdinčių pažinime) motyvų įtaka 
iki šiol visiškai neleido pastebėti abiejų rūšių reiškinių vidinės 
esmės tapatumo. 

Gamtos dėsnių neklystamume esama kažko stulbinančio, 
o kartais net keliančio siaubą, jeigu išeities tašku imama 
ne idėja, o individualaus daikto pažinimas. Galima tik 
stebėtis, kad gamta nė karto neužmiršta savųjų dėsnių, kad, 
pavyzdžiui, jeigu gamtos dėsnis reikalauja, kad tam tikroms 
medžiagoms susilietus tam tikromis sąlygomis įvyktų che- 
minis susijungimas, susidarytų dujos ar vyktų degimas, tada, 
jei tik susidaro tos sąlygos, - nesvarbu, ar kaip mūsų pastangų 

padarinys, ar visai atsitiktinai (tada tikslumas dar labiau 
stulbinantis, nes yra nelauktas), — šiandien, kaip ir prieš 
tūkstantį metų, tuojau pat, nedelsdamas pasirodo apibrėžtas 
reiškinys. Labiausiai šį stebuklą mes jaučiame pasirodžius 
retiems, tik labai sudėtingomis sąlygomis atsirandantiems, 
tačiau ir tokiu atveju iš anksto mūsų laukiamiems reiš- 
kiniams. Pavyzdžiui, kai tam tikri metalai paeiliui susiliečia 
tai vienas su kitu, tai su parūgštintu skysčiu, ir sidabrinė 
plokštelė, įkišta tarp šios grandinės polių, staiga ir neiš- 
vengiamai žybteli žalia liepsna; arba, kai esant tam tikroms 
sąlygoms, kietas deimantas virsta angliarūgšte. Tokiais at- 
vejais mus apstulbina vaiduokliška gamtos jėgų visur-esatis, 
ir tai, ko mes nepastebime kasdieniuose reiškiniuose, mums 
krenta į akis čia: būtent tai, kad priežasties ir padarinio 
ryšys iš tikrųjų yra toks pat paslaptingas, kaip ir pasakiškas 
ryšys tarp burtažodžio ir neišvengiamo jo iškviestos dvasios 
pasirodymo. Kita vertus, jei mes perimame filosofinį pa- 
žinimą, kad gamtos jėga yra tam tikra apibrėžta valios 
objektyvacijos pakopa, t.y. tam tikras laipsnis to, ką ir mes 
savyje pažįstame kaip mūsų giliausiąją esmę, ir kad toji 
valia pati savaime ir skirtingai nuo savo reiškinio bei jo 
formų esti už laiko ir erdvės ir kad šių formų sąlygotas 
daugeriopumas būdingas ne jai ir ne betarpiškai jos ob- 
jektyvacijos pakopai, t.y. idėjai, o tik idėjos pasireiškimams; 
ir jeigu mes prisimename, kad priežastingumo dėsnis turi 
reikšmę tik laike ir erdvėje, nulemdamas čia pasirodančių 
įvairių reiškinių vietą ir reguliuodamas jų pasirodymo tvarką, 
o per šiuos reiškinius pasirodo skirtingos idėjos, per kurias 
atsiveria valia; jeigu, sakau aš, šis pažinimas mums atskleis 
didžiojo Kanto mokymo prasmę, - kad erdvė, laikas ir 
priežastingumas būdingi ne daiktui savaime, o tik reiškiniui, 
kad jie yra tik mūsų pažinimo formos, o ne daikto savaime 
savybės, - tada mes suprasime, kad toji nuostaba, kurią 
sukelia susidūrimas su gamtos jėgos dėsningumu ir jos 

veikimo tikslumu, su tobulu visų milijonų tos jėgos reiškinių 
tapatumu, su jų pasirodymo neišvengiamybe, iš tikrųjų 
panaši į nuostabą to vaiko ar to laukinio, kuris, per dau- 
giabriaunį stiklą pirmąkart žvelgdamas į gėlę, stebisi visišku 
jo matomų nesuskaičiuojamų gėlių vienodumu ir skaičiuoja 
kiekvienos atskiros gėlės lapelius. 

Taigi kiekviena bendroji pirminė gamtos jėga savo vidine 
esme yra ne kas kita, kaip valios objektyvacija žemutinėje 
pakopoje, ir kiekvieną tokią pakopą mes vadiname amžinąja 
idėja platoniškąja prasme. O gamtos dėsnis — tai idėjos santykis 
su jos pasireiškimo forma. Toji forma yra laikas, erdvė ir 
priežastingumas, vienas su kitu susiję būtinu ir neatskiriamu 
ryšiu bei santykiu. Per laiką ir erdvę idėja pasidaugina 
į nesuskaičiuojamus reiškinius, bet tvarka, pagal kurią tie 
reiškiniai įeina į daugeriopumo formas, griežtai nulemta 
priežastinio dėsnio, kuris yra tarsi kokia įvairių idėjų pa- 
sireiškimų kraštutinių taškų norma, pagal kurią tarp jų 
pasiskirsto erdvė, laikas ir materija. Todėl ši norma ne- 
išvengiamai apima visos esamos materijos tapatumą, © 
materija yra visų tų skirtingų reiškinių bendras substratas. 
Jei visi tie reiškiniai nebūtų susaistyti vienos bendros ma- 
terijos, kurią jie turi tarp savęs pasidalinti, tai nereikėtų 
ir tokio dėsnio, apibrėžiančio jų reikalavimus. Jie galėtų 
visi kartu ir vienas šalia kito užpildyti begalinę erdvę per 
begalinį laiką. Vadinasi, tik todėl, kad visi šitie amžinųjų 
idėjų reiškiniai susiję su ta pačia materija, turi egzistuoti 
jų atsiradimo ir išnykimo dėsnis, nes kitaip nė vienas 
neužleistų vietos kitam. Tai reiškia, kad priežastingumo 
dėsnis esmingai susijęs su substancijos tvarumo dėsniu; tik 
dėl abipusio ryšio jie turi reikšmę, ir lygiai taip pat su 
jais siejasi erdvė ir laikas. Juk priešingų tos pačios materijos 
apibrėžčių grynoji galimybė yra laikas, o tos pačios materijos, 
apimančios visas priešingas apibrėžtis, pastovumo grynoji 
galimybė yra erdvė. Štai kodėl ankstesnėje knygoje materiją 

mes apibrėžėme kaip laiko ir erdvės junginį, kuris pasireiškia 
kaip akcidencijų kaita išliekant substancijai. Bendroji šio 
dalyko galimybė yra kaip tik priežastingumas arba tapsmas. 
Todėl mes dar sakėme, kad materija yra tik priežastingumas. 
Mes apibūdinome intelektą kaip subjektyvų priežastingumo 
koreliatą ir sakėme, kad materija (vadinasi, visas pasaulis 
kaip vaizdinys) egzistuoja tik intelektui ir kad jis yra jos 
sąlyga, jos palaikytojas, kaip jos būtinas koreliatas. Tai sakau 
tik tarp kitko, norėdamas priminti tai, kas išdėstyta pirmojoje 
knygoje. Kad visiškai suprastume abi knygas, reikia turėti 
galvoje jų vidinį atitikimą, nes tai, kas realiame pasaulyje 
neatskiriamai susiję, kaip dvi jo pusės, valia ir vaizdinys, 
šių dviejų knygų yra perskirta pusiau, kad kuo aiškiau 
pažintume kiekvieną pusę atskirai. 

Galbūt nepakenktų, pasitelkus pavyzdį, dar geriau pa- 
aiškinti, kodėl priežastingumo dėsnis galioja tik laikui ir 
erdvei ir jųdviejų junginiui, materijai, nes jis nulemia ribas, 
kuriose gamtos jėgų reiškiniai pasidalija tarp savęs materiją, 
o tuo tarpu pirminės gamtos jrgos, pačios savaime, kaip 
valios, kuri kaip daiktas savaime nepavaldi pagrindo prin- 
cipui, betarpiškosios objektyvacijos, esti už tų formų, kurių 
ribose galioja ir turi reikšmę bet koks etiologinis aiškinimas, 
ir todėl jis niekada negali atskleisti vidinės gamtos esmės. 
Šiam tikslui įsivaizduokime mašiną, sukonstruotą pagal 
mechanikos dėsnius. Geležiniai svarsčiai savo svoriu duoda 
postūmį judėjimui; variniai ratai savo inertiškumu priešinasi, 
savo kietumu stumia ir kelia vienas kitą bei svertus ir t.t. 
Čia svoris, inertiškumas, kietumas yra pirminės, nepaaiš- 
kinamos jėgos; mechanika paaiškina tik sąlygas, būdą, kuriuo 
jos pasireiškia, pasirodo ir valdo tam tikrą materiją, laiką 
ir vietą. Bet štai stiprus magnetas gali paveikti svarsčių 
geležį ir įveikti svorį; mašina nustos judėjusi, ir materija 
tuojau pat taps visai kitos gamtos jėgos arena. Tai mag- 
netizmas, apie kurį etiologinis aiškinimas nepasako nieko 

kito, o tik nurodo jo pasireiškimo sąlygas. Arba padėkime 
tos mašinos varinius ratus ant cinko lakštų ir pilkime tarp 
jų parūgštintą skystį: toji pati mašinos materija tuojau pat 
paklus kitai pirminei jėgai - galvanizmui, kuris ir užvaldys 
ją pagal savo dėsnius, per ją pasirodydamas savo pasi- 
reiškimais, apie kuriuos etiologija irgi negali pasakyti nieko 
kito, o tik nurodyti aplinkybes, kuriomis jie pasirodo, ir 
dėsnius, pagal kuriuos jie pasirodo. O dabar padidinkime 
temperatūrą, paleiskime gryną deguonį, ir visa mašina 
sudegs, t.y. vėl visai kitokia gamtos jėga, chemizmas, šiuo 
metu ir šioje vietoje pareiškia neatremiamas pretenzijas į 
materiją ir atsiveria per ją kaip idėja, kaip tam tikra valios 
objektyvacijos pakopa. Gautą metalo oksidą paveikime rūgš- 
timi, ir susidarys druska, iškris kristalai, kurie jau yra 
pasireiškimas kitos idėjos, o ji pati vėl visiškai nepaaiškinama, 
nors jos reiškinio pasirodymas priklauso nuo tų sąlygų, 
kurias gali nurodyti etiologija. Kristalai išgaruoja, susimaišo 
su kitomis medžiagomis, iš jų išdygsta augalija — naujas 
valios reiškinys. lr taip būtų įmanoma be galo judėti kartu 
su ta pačia tvaria materija ir stebėti, kaip tai viena, tai 
kita gamtos jėga įgyja į ją teisę ir neišvengiamai ją užvaldo, 
kad pasirodytų ir atskleistų savo esmę. Šią teisę įgyvendina, 
ty. laiko ir erdvės tašką, kur ji pradeda galioti, nustato 
priežastingumo dėsnis, tačiau šituo dėsniu grindžiamas 
aiškinimas vėl prieina tik iki čia. Pati jėga yra valios reiškinys 
ir kaip toks ji nepavaldi pagrindo principo formai, t.y. neturi 
pagrindo. Ji esti už bet kokio laiko, esti visur ir nuolat 
tarsi lūkuriuoja sąlygų, kurioms esant ji galėtų pasirodyti 
ir užvaldyti tam tikrą materiją, išstumdama kitas jėgas, ją 
valdžiusias iki šiol. Bet koks laikas galioja tik jos pasi- 
reiškimui, o jai pačiai neturi jokios reikšmės: tūkstantmečius 
materijoje snūduriuoja cheminės jėgos, kol jų neišlaisvina 
prisilietę reagentai, ir tada jos pasireiškia. Tačiau laikas 
galioja tik šitam pasireiškimui, o ne pačioms jėgoms. Tūks- 

tantmečius galvanizmas snūduriuoja varyje ir cinke, ir jie 
ramiai guli šalia sidabro, kuris neišvengiamai turės įsilieps- 
noti, kai tik tam tikromis sąlygomis visi trys metalai susilies. 
Net organinėje karalystėje mes matome, kaip sausa sėkla 
tris tūkstantmečius slepia savyje snūduriuojančią jėgą, kuri, 
pagaliau atsiradus palankioms sąlygoms, iškyla augalo pa- 
vidalu“. 

Jei šitie apmąstymai mums paaiškino skirtumą tarp 
gamtos jėgos ir visų jos reiškinių, jei mes supratome, kad 
ji yra pati valia tam tikroje savo objektyvacijos pakopoje, 
kad tik reiškiniams laiko ir erdvės dėka būdingas dau- 
geriopumas ir kad priežastinis dėsnis viso labo tik nustato 
atskirų reiškinių vietą laike ir erdvėje, tada mes suprasime, 
koks visiškai teisingas ir giliai prasmingas Malebranche'o 
mokymas apie atsitiktinės priežastis, „causes ocasionelles“. 
Labai vertėtų tą mokymą, kaip jis išdėstytas veikale Recherches 
de la vėritė, ypač šeštosios knygos antros dalies trečiajame 
skyriuje ir tame skyriuje esančiuose „Ėeclaircissements“, 
palyginti su šiais mano samprotavimais ir įsitikinti, kad, 


* 1840 m. rugsėjo 16 d. Londono City literatūros ir mokslo institute 
ponas Pettigrew, skaitydamas paskaitą apie Egipto senienas, demonstravo 
kviečio grūdus, kuriuos seras Wilkinsonas rado vienoje Tėbų kapavietėje, 
kur jie tikriausiai pragulėjo kokius trisdešimt šimtmečių. Jie buvo rasti 
hermetiškai uždarytoje vazoje. Wilkinsonas pasėjo dvylika grūdų, ir išdygo 
augalas, pasiekęs penkių pėdų aukštį ir visai subrandinęs grūdus (iš 
Times, 1840 rugsėjo 21 d.). - Lygiai taip pat Londono medicinos ir botanikos 
draugijoje 1830 m. p. Haultonas demonstravo šakniagumbį, rastą egip- 
tietiškos mumijos rankoje, į kurią jis buvo įdėtas tikriausiai religiniais 
sumetimais ir kur išbuvo mažų mažiausiai 2000 metų. Haultonas jį pasodino 
į gėlių vazoną, kur jis tuojau pat sudygo ir sužaliavo. Šis faktas pateikiamas 
ir Journal of the Royal Institution of Great Britain (1830 spalis) ir paimtas 
iš Medical Journal, 1830 m. - „Pono Grimstone'o sode iš herbarijaus (Haigetas, 
Londone) dabar yra žirnojus su vaisiais, išdygęs iš žirnio, kurį p. Pettigrew 
ir Britų muziejaus tarnautojai išėmė iš vazos, buvusios viename egip- 
tietiškame sarkofage, kur jis išbuvo 2844 metus” (Iš Times, 1844 m. rugpjūčio 
16 d.). - Be to, ir kalkakmenyje rastos gyvos rupūžės verčia manyti, 
kad netgi gyvulinis gyvenimas gali sustoti tūkstantmečiams, jei jį sustabdo 
žiemos miegas ir palaiko ypatingos sąlygos. 

nepaisant tokio žymaus minčių sklaidos skirtumo, abi teori- 
jos yra visiškai tapačios. Aš negaliu nesistebėti, kaip Ma- 
Iebranche'as, visiškai sukaustytas pozityvių dogmų, kurias 
jam neišvengiamai primetė jo epocha, būdamas taip 
supančiotas, taip gniuždomas, vis dėlto šitaip laimingai, 
sitaip tiksliai įstengė pagauti tiesą ir ją susieti su tomis 
dogmomis, ar bent jau su jas išreiškiančia kalba. 

Iš tikrųjų tiesos galybė neįtikėtinai didelė ir nepaprastai 
atkakli. Dažnai mes randame jos pėdsakus visose, net pačiose 
keisčiausiose, pačiose absurdiškiausiose įvairiausių amžių 
ir tautų dogmose, tiesa, dažnai keistoje draugėje ir stul- 
binančiuose mišiniuose; bet ją atpažinti įmanoma. Tada ji 
panaši į augalą, skurstantį po didelių akmenų krūva, bet 
vis dėlto besistiebiantį į šviesą, besiskverbiantį pro užuo- 
lankas ir landeles, suluošintą, išblyškusį, išsekusį — tačiau 
vis tiek į šviesą. | 

Žinoma, Malebranche'as teisus: kiekviena gamtinė prie- 
žastis yra tik atsitiktinė priežastis. Ji duoda tik progą, 
pretekstą pasireikšti tai vientisai ir nedalomai valiai, kuri 
yra visų daiktų „būtis savaime“ ir kurios laipsniška ob- 
jektyvacija yra visas šis išorinis pasaulis. Tik iškilimas, tik 
pasirodymas šioje vietoje ir šiuo metu sukeliamas priežasties 
ir šiuo požiūriu nuo jos priklauso; bet ne reiškinys kaip 
visuma, ne jo vidinė esmė, kuri yra pati valia, o jai negalioja 
pagrindo principas, ir todėl ji neturi pagrindo. Joks daiktas 
pasaulyje neturi savo buvimo priežasties besąlygiškai ir 
apskritai; jis turi tik tokią priežastį, dėl kurios egzistuoja 
kaip tik čia ir kaip tik dabar. Kad akmuo parodo tai sunkį, 
tai kietumą, tai elektringumą, tai chemines savybes, priklauso 
nuo priežasčių, nuo išorinių poveikių ir gali būti iš jų 
paaiškinta; tačiau pačios šios savybės, vadinasi, ir visa jo 
esmė, iš jų susidedanti, o todėl ir pasireiškianti visais minėtais 
būdais, ir tai, kad jis apskritai yra toks, kad jis apskritai 
egzistuoja — visa tai neturi jokio pagrindo, o yra pagrindo 

neturinčios valios pasirodymas. Vadinasi, bet kokia priežastis 
yra atsitiktinė priežastis. Tai mes pastebėjome nesąmoningoje 
gamtoje, tačiau lygiai taip pat yra ten, kur nebe priežastys 
ar dirgikliai, o motyvai nulemia reiškinių pasirodymo aki- 
mirką, t.y. gyvulių ir žmonių veiksmuose. Juk abiem atvejais 
pasireiškia vis ta pati valia, labai skirtinga savo manifestacijos 
laipsniais, įvairi savo reiškiniais ir šiuo požiūriu pavaldi 
pagrindo principui, bet savaime nuo viso to nepriklausoma. 
Motyvai nulemia ne žmogaus charakterį, o tik šio charakterio 
pasireiškimą, t.y. veiksmus, išorinį jo gyvenimo eigos pa- 
vidalą, o ne vidinę jo prasmę ir turinį; jie kyla iš charakterio, 
kuris yra betarpiškas valios reiškinys, vadinasi, pagrindo 
neturi. Tai, kad vienas yra piktas, o kitas geras, nepriklauso 
nuo motyvų ir išorinių poveikių, pavyzdžiui, nuo pamokymų 
ir pamokslų, ir šiuo požiūriu yra visiškai nepaaiškinama. 
Tačiau tai, ar piktas žmogus savo piktumą parodo smulkiais 
prasižengimais, pasalūniškomis intrigomis, niekšiškomis suk- 
tybėmis, kuriomis jis užsiiminėja siaurame jį supančių žmo- 
nių rate, ar jis, kaip užkariautojas, pavergia tautas, bloškia 
į sielvartą visą pasaulį, pralieja milijonų Žmonių kraują, 
yra išorinė jo pasireiškimo forma, savaime neesminė, pri- 
klausanti nuo aplinkybių, pasiųstų likimo, nuo aplinkos, 
nuo išorinių įtakų, nuo motyvų. Bet jo sprendimas elgtis 
pagal tuos motyvus jais pačiais nepaaiškinamas. Jis kyla 
iš valios, kurios reiškinys ir yra tas žmogus. Apie tai bus 
kalbama ketvirtojoje knygoje. Būdas, kuriuo charakteris 
išskleidžia savo ypatumus, visai panašus į tai, kaip koks 
nors nesąmoningas gamtos kūnas atskleidžia savuosius. 
Vanduo lieka vanduo su visomis jam būdingomis ypaty- 
bėmis. Tačiau ar jis, kaip ramus ežeras, atspindi savo 
krantus, ar putodamas dūžta į uolas, ar, dirbtinai nukreiptas, 
trykšta aukštyn ilga čiurkšle, — visa tai priklauso nuo išorinių 
priežasčių, ir viena jam yra taip pat natūralu, kaip ir kita. 

Bet pagal aplinkybes jis parodys tai viena, tai kita, vienodai 
pasirengęs viskam, tačiau kiekvienu atveju likdamas išti- 
kimas savo charakteriui ir visada atskleisdamas tik jį. Taip 
ir kiekvienas žmogiškasis charakteris atsiskleidžia bet ko- 
kiomis aplinkybėmis, tačiau iš to kylantys reiškiniai atitiks 
tas aplinkybes. 


§ 27 

Iš visų ankstesnių svarstymų apie gamtos jėgas ir jų 
pasireiškimus mums paaiškėjo, kiek gali apimti priežastinis 
aiškinimas ir kur jis turi sustoti, jeigu nenori pasiduoti 
kvailam siekiui visų reiškinių turinį redukuoti į gryną jų 
formą, kai galiausiai nebelieka nieko, išskyrus formą, o dabar 
mes įstengsime bendrais bruožais nurodyti ir tai, ko galima 
reikalauti iš bet kokios etiologijos. Visiems gamtos reiš- 
kiniams ji privalo surasti priežastis, t.y. aplinkybes, kuriomis 
jie būtinai pasirodo. Be to, įvairiausius reiškinius, pasiro- 
dančius skirtingomis aplinkybėmis, ji privalo aiškinti tuo, 
kas veikia kiekviename reiškinyje ir suponuojama jo prie- 
žasties, t.y. pirminėmis gamtos jėgomis, griežtai skirdama, 
ar reiškinio ypatumas nulemtas jėgos ypatumo, ar tik 
ypatingų aplinkybių, kurioms esant pasireiškia toji jėga. 
Lygiai taip pat rūpestingai ji turi saugotis skirtingų jėgų 
pasireiškimu laikyti tai, kas yra tos pačios jėgos pasireiškimas 
skirtingomis aplinkybėmis, kaip ir priešingai, saugotis vienos 
jėgos pasireiškimais laikyti tai, kas iš pat pradžių priklauso 
skirtingoms jėgoms. Tam ir reikalinga tiesioginė sprendimo 
galia. Štai kodėl tiek nedaug žmonių fizikoje sugeba išplėsti 
bendras įžvalgas, bet visi sugeba plėsti patyrimą. Tingumas 
ir tamsumas linkę pernelyg greitai kreiptis į pirmines jėgas: 
ironiškai perdėtu pavidalu tai atsispindi scholastiniuose 
„entitates“ ir „guidditates“. Aš mažiausiai trokštu paskatinti 
jų atgimimą. Užuot ėmusis tizikinio aiškinimo, kreiptis į 
valios objektyvaciją negalima taip pat, kaip kreiptis į ku- 

riamąją Dievo galią. Juk fizika reikalauja priežasčių, o valia 
niekada nėra priežastis. Jos santykis su reiškiniu visai 
nepavaldus pagrindo principui. Kas savaime yra valia, kita 
vertus, egzistuoja kaip vaizdinys, t.y. yra reiškinys. Kaip 
toks jis pavaldus dėsniams, sudarantiems reiškinio formą. 
Pavyzdžiui, bet koks judėjimas, nors jis visada yra valios 
reiškinys, vis dėlto privalo turėti priežastį, kuria jį galima 
paaiškinti tam tikro laiko ir tam tikros vietos atžvilgiu, 
o ne apskritai, pagal jo vidinę esmę, vadinasi, tik kaip 
atskirą reiškinį. Akmens atveju šioji priežastis - mechaninė, 
žmogaus judėjime ji - motyvas, tačiau jos negali nebūti. 
Priešingai, visuotinybė, visų tam tikros rūšies reiškinių 
bendroji esmė, tai, ko nesuponavus aiškinimas iš priežasties 
neturėtų nei prasmės, nei vertės, yra bendroji gamtos jėga, 
kuri fizikoje turi likti gualitas occulta, nes čia baigiasi 
etiologinis aiškinimas ir prasideda metafizinis. Tačiau prie- 
žasčių ir padarinių grandinė niekada nepertraukiama pir- 
minės jėgos, į kurią būtų galima apeliuoti; ji niekada 
nesusibėga į tokią jėgą kaip savo pirmąją grandį. Pati 
artimiausioji, kaip ir pati tolimiausioji grandinės grandis 
jau suponuoja pirminę jėgą ir kitaip nieko negalėtų paaiškinti. 
Priežasčių ir padarinių eilė gali būti pasireiškimas pačių 
įvairiausių jėgų, kurių nuoseklų pasirodymą ji ir lemia, kaip 
aš anksčiau paaiškinau metalinės mašinos pavyzdžiu. Bet 
šitų pirminių, viena iš kitos neišvedamų jėgų įvairovė visai 
nenutraukia tos priežasčių grandinės vieningumo ir visų 
jos grandžių ryšio. Gamtos etiologija ir gamtos filosofija 
niekada netrukdo viena kitai, o eina greta, iš skirtingų 
požiūrio taškų žvelgdamos į tą patį dalyką. Etiologija duoda 
ataskaitą apie būtinas priežastis, kurios sukėlė pavienį 
reiškinį, reikalingą paaiškinimo ir, kaip visų savųjų aiškinimų 
pagrindą, nurodo bendrąsias jėgas, veikiančias visose tose 
priežastyse ir padariniuose; ji tiksliai apibrėžia tas jėgas, 

jų skaičių, jų skirtumus ir pagaliau visus tuos veiksnius, 
kur kiekviena jėga pagal skirtingas aplinkybes pasireiškia 
skirtingai, nuolat atitikdama jai būdingą charakterį, jos 
išskleidžiamą pagal nekintančią taisyklę, vadinamą gamtos 
dėsniu. Kai tik fizika visa tai padarys iki galo ir visais 
atžvilgiais, ji pasieks tobulybę; tada neorganinėje gamtoje 
neliks nė vienos nežinomos jėgos, nė vieno veiksmo, kurio 
negalima kvalifikuoti kaip vienos iš tų jėgų pasireiškimo 
esant tam tikroms aplinkybėms, pagal tam tikrą gamtos 
dėsnį. Ir vis dėlto gamtos dėsnis yra tik gamtoje pastebėta 
taisyklė, pagal kurią ji veikia kaskart, kai tik atsiranda tam 
tikros sąlygos. Todėl gamtos dėsnį, žinoma, galima apibūdinti 
kaip apibendrintą faktą, „un fait gėnėralisė“, ir šitaip jį 
suprantant, galutinis visų gamtos dėsnių pateikimas būtų 
tik pilnas faktų katalogas. Toliau, visą gamtos apžvalgą 
užbaigia morfologija, kuri skaičiuoja, lygina ir tvarko visas 
pastovias organinės gamtos formas. Apie atskirų būtybių 
atsiradimo priežastį ji gali pasakyti nedaug ką, nes visais 
atvejais tokia priežastis yra gimimas, kurio teorija yra atskiras 
dalykas; ir retais atvejais tai yra generatio aeguivoca* 
Įsavaiminis atsiradimas]. Tačiau griežtai kalbant pastarajam 
priskirtinas ir tas būdas, kuriuo visos žemiausios valios 
pasirodo per pavienius atvejus, 0 nurodyti šio pasireiškimo 
sąlygas ir yra etiologijos uždavinys. Na, o filosofija visur, 
vadinasi, ir gamtoje, apmąsto tik tai, kas bendra. Pirminės 
jėgos pačios čia yra jos objektas, ir ji jose pažįsta skirtingas 
valios, kuri yra šio pasaulio vidinė esmė, jo būtis-savaime, 
objektyvacijos pakopas; o pasaulį ji, traktuodama nepriklau- 
somai nuo valios, pripažįsta esant tik subjekto vaizdiniu. 
Bet jei etiologija, užuot tiesusi kelią filosofijai ir parėmusi 


* [Gyvos būtybės atsiradimas iš negyvos materijos] 

jos doktrinas pavyzdžiais, elgiasi priešingai ir mano, kad 
jos tikslas yra neigti visas pirmines jėgas, galbūt išskyrus 
vieną, bendriausią, - pavyzdžiui, nepersmelkiamumą, — ir 
įsivaizduodama, kad visiškai ją supranta, stengiasi prievarta 
į ją redukuoti visas kitas jėgas, tai ji pati išmuša pagrindą 
sau iš po kojų ir vietoj tiesos gali duoti tik paklydimą. 
Tada gamtos turinį išstumia forma, viskas priskiriama ap- 
linkybių poveikiui, o vidinei daiktų esmei nepaliekama nieko. 
Jei toks kelias iš tikrųjų užtikrintų sėkmę, tai, kaip sakyta, 
pasaulio mįslę galiausiai įmintų aritmetinis uždavinys. Ir 
kaip tik šiuo keliu einama, kai, kaip jau minėta, bet kokį 
fiziologinį veiksmą siekiama redukuoti į formą ir sudėtį, 
pavyzdžiui, į elektrą, pastarąją — į chemizmą, o šį — į me- 
chanizmą. Tokią klaidą darė, pavyzdžiui, Kartezijus (Des- 
cartes'as) ir visi atomistai, pasaulio kūnų judėjimą aiškinę 
tam tikro fluido postūmiu, o kokybes - atomų ryšiu ir 
forma ir visus gamtos reiškinius stengęsi interpretuoti kaip 
paprastus nepersmelkiamumo bei sankabos fenomenus. Nors 
tokio požiūrio atsisakyta, tačiau ir mūsų dienomis lygiai 
taip pat elgiasi fiziologai-elektrikai, chemikai ir mechani- 
cistai, atkakliai siekiantys visą gyvybę ir visas organizmo 
funkcijas paaiškinti, remdamiesi jo elementų „forma ir 
sudėtimi“. Kad fiziologinio aiškinimo tikslas yra organinį 
gyvenimą redukuoti į bendrąsias jėgas, tyrinėjamas fizikos, 
tai pasakyta dar Meckelio Fiziologijos Archyve [Archiv für 
Physiologie, 1820, Bd. 5, S. 185]. Ir Lamarckas savojoje Philosophie 
zoologique [Zoologijos filosofijoje), I t, 3 sk., gyvybę laiko 
paprastu šilumos ir elektros veikimu: „le calorique et la 
matižre électrique suffisent parfaitement pour composer 
ensemble cette cause essentielle de la vie” [Šilumos ir 
elektrinės materijos visiškai pakanka, kad jas būtų galima 
laikyti esmine gyvybės priežastimi] (p. 16). Šitaip mąstant 
šiluma ir elektra turėtų iš tikrųjų būti daiktas savaime, 

o gyvūnų ir augalų pasaulis - jo reiškinys. Tokios nuomonės 
absurdiškumas labai ryškiai pasirodo šio traktato 306-jame 
puslapyje. Visiems žinoma, kad visi tie taip dažnai paneigti 
požiūriai pastaruoju metu vėl pasirodė, atsinaujinę ir įžūlūs. 
Geriau į juos įsižiūrėję pamatytume, kad galiausiai jie 
rindžiami prielaida, jog organizmas yra tik fizinių, cheminių 
ir mechaninių jėgų reiškinių agregatas. Tos jėgos, čia su- 
sisiejusios atsitiktinai, sukūrė organizmą, kaip gamtos žais- 
lelį, neturintį gilesnės prasmės. Taip galvojant gyvulio ar 
žmogaus organizmas, mąstomas filosofiškai, nėra ypatingos 
idėjos apraiška, t.y. pats jis betarpiškai nėra valios objek- 
tiškumas tam tikroje aukštesnėje pakopoje; jame pasireiškia 
tik tos idėjos, kurios valią objektyvuoja elektroje, chemizme 
ir mechanizme. Vadinasi, organizmas į vieningą visumą 
supustytas šitų jėgų susitikimo taip pat atsitiktinai, kaip 
ir žmonių bei gyvūnų figūros iš debesų ar stalaktitų, ir 
todėl pats savaime jis visai neįdomus. Tačiau mes netrukus 
aiškinimai tam tikrose ribose vis dėlto leistini ir naudingi, 
nes aš parodysiu, jog gyvybinė jėga, be abejonės, naudojasi 
neorganinės gamtos jėgomis ir jas panaudoja, bet jokiu būdu 
nėra iš jų sudaryta, kaip kalvis nėra sudarytas iš kūjo ir 
priekalo. Todėl iš jų, pavyzdžiui, iš kapiliarumo ir endos- 
mozės, niekada nebus įmanoma paaiškinti net tokios pa- 
prastos augalinės gyvybės, o ką jau kalbėti apie gyvulių 
gyvenimą. Toliau pateiktas svarstymas mums nuties kelią 
prie šio gana sunkaus tyrinėjimo. 

Tiesa, remiantis tuo, kas pasakyta, galima tarti, kad visas 
aukščiausias valios objektyvacijos pakopas siekdama aiškinti 
žemesniosiomis, gamtotyra klysta, nes pirminių ir savaran- 
kiškų gamtos jėgų nepripažinimas bei neigimas yra toks 
pat klaidingas, kaip ir nepagrįstas ypatingų jėgų pripaži- 
nimas ten, kur iš tikrųjų esama tik savito jau žinomų jėgų 

pasireiškimo būdo. Todėl Kantas pagrįstai sako, kad absurdiš- 
ka laukti žolės stiebelio Newtono*, t.y. tokio žmogaus, kuris 
žolės stiebelį laikytų vien fizinių ir cheminių jėgų pasi- 
reiškimais ir parodytų, kad jis yra atsitiktinis tų jėgų junginys, 
taigi paprasčiausia gamtos žaismė, kur visai nepasireiškia 
ypatinga idėja, kitais žodžiais, kur valia nepasirodo be- 
tarpiškai aukščiausioje ir ypatingoje pakopoje, o pasirodo 
tik taip, kaip ji reiškiasi neorganinėje gamtoje ir tik atsitiktinai 
turi tokią formą. Scholastai, kurie jokiu būdu nebūtų sau 
šito leidę, visai teisingai pasakytų, kad tai reikštų visiškai 
paneigti formam substantialis ir ją redukuoti tik į formam 
accidentalis. Juk aristoteliškoji forma substantialis kaip tik 
ir reiškia tai, ką aš vadinu valios objektyvacijos laipsniu 
tam tikrame daikte. Bet, kita vertus, nevalia išleisti iš akių 
tai, kad visose idėjose, t.y. visose neorganinės gamtos jėgose 
ir visose organinės gamtos formose atsiskleidžia, t.y. į 
vaizdinio formą, į objektiškumą įeina vis ta pati valia. Todėl 
jos vieningumas turi pasirodyti ir per tam tikrą vidinį visų 
jos reiškinių giminingumą. Jis atsiskleidžia aukštesniosiose 
jos objektiškumo pakopose, kur visas jos reiškimasis yra 
aiškesnis, t.y. augalijos ir gyvūnijos karalystėje, per bendrą 
visų formų analogiją, pamatinį tipą, pasirodantį visuose 
reiškiniuose. Todėl šis tipas ir tapo puikių zoologijos sistemų, 
kurias šiame šimtmetyje sukūrė prancūzai, pamatiniu prin- 
cipu, tobuliausiai įgyvendintu lyginamojoje anatomijoje, kaip 
„l'unité de plan, Vuniformitė de élément anatomique” 
[plano vienybė, anatominio elemento vienodumas|. Jo ieš- 
kojimai buvo Schellingo mokyklos natūrfilosofų pagrindinis 
užsiėmimas, ar bent jau labiausiai girtinas siekis, ir šitie 
filosofai šiuo požiūriu net turi tam tikrų nuopelnų, nors 
daugeliu atveju ta jų analogijų gamtoje medžioklė išsigimsta 
į gryną žaidimą žodžiais. Bet jie visai pagrįstai atkreipė 


* [Kritik der Urteilskraft, § 75, 2. und 3. Aufl, S. 338] 

dėmesį ir į neorganinės gamtos visuotinę idėjų giminystę 
ir šeimyninį panašumą, pavyzdžiui, tarp elektros ir mag- 
netizmo, kurių tapatumas vėliau buvo patvirtintas, tarp 
cheminės traukos ir sunkio ir t.t. Ypač jie atkreipė dėmesį 
į tai, kad poliariškumas, t.y. kokios nors jėgos išsiskyrimas 
į dvi kokybiškai skirtingas, prieštaraujančias ir siekiančias 
vėl susijungti veiklos rūšis, dažniausiai atsiskleidžiantis ir 
vrdviškai, per išsiskyrimą priešingomis kryptimis, yra beveik 
visų gamtos reiškinių, pradedant magnetu bei kristalu ir 
baigiant žmogumi, pamatinis tipas. Tačiau Kinijoje polia- 
riškumas pažįstamas nuo seniausių laikų- teorijoje apie 
yin ir yang priešingybę*. O kadangi visi pasaulio daiktai 
yra tos pačios valios objektiškumas ir todėl savo vidine 
esme yra tapatūs, tai ne tik turi egzistuoti toji akivaizdi 
jų analogija ir ne tik kiekviename netobulume turi pasirodyti 
artimiausios, aukštesnės tobulumo pakopos pėdsakas, užuo- 
mina, apmatas, bęt - kadangi visos tos formos būdingos 
tik pasauliui kaip vaizdiniui — galima net tarti, kad jau 
bendriausiose vaizdinio formose, tuose tikruosiuose ir pa- 
matiniuose pasaulio pastoliuose, t.y. erdvėje ir laike, galima 
rasti ir parodyti pamatinį tipą, užuominą, apmatą viso to, 
kas tas formas užpildo. Atrodo, kad miglota mintis apie 
tai yra Kabalos ir visos matematinės pitagorininkų filosofijos, 
taip pat kinų I ching šaltinis. Na, ir toje Schellingo mokykloje, 
jos daugeriopose pastangose nušviesti analogiją tarp visų 
gamtos reiškinių randame tam tikrų, tiesa, nevykusių, 
mėginimų gamtos dėsnius išvesti vien tik iš erdvės ir laiko 
dėsnių. Beje, neįmanoma žinoti, kokiu mastu koks nors 
genialus protas kada nors įgyvendins abu siekius. 
Nors niekada nedera išleisti iš akių skirtumo tarp reiškinio 
ir daikto savaime, ir todėl visose idėjose objektyvuotos valios 
tapatumo niekada (kadangi ji turi tam tikras savo objek- 


* [Pagal Konfucijaus išleistą Permainų knygą, I ching.) 

tiškumo pakopas) negalima iškreiptai paversti pačių pavienių 
idėjų, per kurias ji reiškiasi, tapatumu, todėl, pavyzdžiui, 
cheminė arba elektrinė trauka neturi būti redukuojama į 
trauką dėl svorio jėgos, nors ir būtų pažinta jų vidinė 
analogija ir pirmoji galėtų būti laikoma tarsi kokiu aukš- 
čiausiu pastarosios laipsniu; nors visų gyvūnų sandaros 
vidinė analogija irgi neduoda pagrindo painioti jų gimines, 
jas tapatinti arba tobulesnes jų rūšis laikyti ne tokių tobulų 
rūšių atmainomis; nors pagaliau ir fiziologinės funkcijos 
niekada negali būti redukuojamos į cheminius ir fizinius 
procesus, tačiau kad tam tikrose ribose pateisintume šį 
metodą, galime tarti, kad gerokai tikėtina yra štai kas. 

Jeigu kai kurie valios reiškiniai žemesnėse jos objek- 
tyvacijos pakopose, t.y. neorganinėje gamtoje, patenka į 
tarpusavio konfliktą (kadangi kiekvienas reiškinys, lemiamas 
priežastingumo, siekia pasisavinti esamą materiją), tai iš 
šio vaido iškyla aukštesnės idėjos reiškinys. Šitaip toji idėja 
nugali visas iki tol buvusias, ne tokias tobulas idėjas, tačiau 
nugali taip, kad priklausomu pavidalu leidžia išlikti jų esmei, 
pati perimdama tam tikrą tos esmės analogiją. Tokį vyksmą 
galima suprasti tik iš visose idėjose pasireiškiančios valios 
tapatumo ir iš jos siekio objektyvuotis vis aukštesnėje 
pakopoje. Todėl, pavyzdžiui, kietėjime mes įžvelgiame aiškią 
kristalizacijos, kuri iš pradžių valdė kalkės, analogiją, nors 
sukaulėjimo niekada negalima redukuoti į kristalizaciją. 
Analogija silpniau reiškiasi mėsos sukietėjime. Syvų sudėtis 
gyvuliniame kūne ir sekrecija irgi yra cheminio jungimosi 
ir skilimo analogija; net šiuos cheminius procesus valdantys 
dėsniai vis dar veikia ten, tačiau priklausomu ir labai 
modifikuotu pavidalu, nugalėti aukštesnės idėjos. Štai kodėl 
cheminės jėgos, vienos pačios, be organizmo, niekada ne- 
sukurs tokių syvų, bet 


Kas tau bėdos! 
Tai chemijoj vadinas 

„Encheiresin naturae“... Juokas grynas!' 


[„Encheiresin naturae” nennt's die Chemie, 
Spottet ihrer selbst und weiß nicht wie. 


Goethe: Faust, I, Vers 1940 f] 


Tobulesnė idėja, atsirandanti po tokios pergalės prieš 
keletą žemesniųjų idėjų, arba valios objektyvacijų, įgyja 
visiškai naują pobūdį kaip tik dėl to, kad iš kiekvienos 
nugalėtos idėjos pasiima aukštesnio laipsnio analogiją. Valia 
objektyvuojasi nauju, aiškesniu būdu. Iš pradžių per generatio 
acguivoca, o po to per egzistuojančio gemalo asimiliaciją 
atsiranda organiniai syvai, gyvūnas, Žmogus. Taigi per 
žemesniųjų pasireiškimų vaidą atsiranda aukštesnis reiš- 
kinys, juos visus praryjantis, tačiau kartu aukštesnėje pa- 
kopoje realizuojantis visų jų siekius. Vadinasi, ir čia jau 
viešpatauja dėsnis: „serpens, nisi serpentem comederit, non 
fit draco” [jei gyvatė nepraryja gyvatės, ji negali tapti 
drakonų; Baco von Verulam: Sermones fideles, 38, „De 
fortuna“ ]. 

Aš norėčiau, kad aiškiu dėstymu man pavyktų įveikti 
šių minčių turiniui būdingą tamsumą. Bet aš gerai matau, 
kad man turi padėti skaitytojas, mąstydamas pats, kad 
aš nelikčiau nesuprastas arba suprastas neteisingai. Atsi- 
žvelgiant į tai, kas pasakyta, organizme galima nurodyti 
cheminės ir fizikinės veiklos pėdsakų, bet jo niekada 
negalima jais paaiškinti, nes organizmas visai nėra feno- 
menas, kilęs iš vieningo tokių jėgų veikimo, t.y. atsitiktinai, 
o yra aukštesnė idėja, palenkusi sau žemesniąsias per 
nugalinčiąją asimiliaciją, nes visose idėjose save objektyvuo- 
janti vieninga valia, siekdama kuo aukštesnės objektyvacijos, 
šitaip aukoja anksčiau konfliktavusias savo pasireiškimo 
žemesniąsias pakopas, kad juo galingiau pasirodytų aukš- 
tesnėje pakopoje. Nėra pergalės be kovos. Aukštesnioji idėja, 
arba valios objektyvacija, gali pasircikšti, tik įveikdama 

žemesniąsias. Tačiau ji patiria jų pasipriešinimą, nes jos, 
nors ir nugalėtos, vis dar siekia nepriklausomai ir iki galo 
išreikšti savąją esmę. Kaip magnetas, jau pakėlęs geležies 
gabalą, tęsia kovą su sunkiu, kuris, kaip pati žemiausioji 
valios objektyvacija, turi pirmenybės teisę į šios geležies 
materiją, ir toje nuolatinėje kovoje magnetas net sustiprėja, 
nes pasipriešinimas tarsi skatina jį labiau stengtis, taip ir 
bet koks valios pasireiškimas, netgi tas, kuris pasirodo 
žmogaus organizme, nuolat kovoja su daugybe fizikinių 
ir cheminių jėgų, kurios, kaip žemesniosios idėjos, turi 
pirmenybės teisę į tą materiją. Štai kodėl nusvyra ranka, 
kuri, įveikinėjant sunkį, buvo ilgai laikoma pakelta; štai 
kodėl džiaugsmingas sveikatos pojūtis, išreiškiantis sąmo- 
ningo organizmo idėjos pergalę prieš fizikos ir chemijos 
dėsnius, kurie pirmapradiškai valdo kūno syvus, taip dažnai 
sutrikdomas ir iš tikrųjų visada lydimas tam tikro didesnio 
ar mažesnio negalavimo, kuris kyla iš tų jėgų pasipriešinimo, 
ir dėl to jau augalinis mūsų gyvasties elementas visada 
susijęs su nedidele kančia. Štai kodėl ir virškinimas nuslopina 
visas gyvulinės funkcijas; juk jis pasitelkia visą gyvybinę 
jėgą, kad per asimiliaciją įveiktų organines gamtos jėgas. 
Iš čia apskritai kyla fizinio gyvenimo sunkumas, būtinumas 
miegoti ir pagaliau būtinumas mirti, nes tos pavergtos gamtos 
jėgos, pasinaudodamos palankiomis aplinkybėmis, anksčiau 
ar vėliau iš nuolatinės pergalės išsekinto organizmo atsi- 
kariauja iš jų atimtą materiją ir pagaliau netrikdomai at- 
skleidžia savo esmę. Todėl galima pasakyti, kad bet koks 
organizmas idėją, kurios atspindys jis yra, demonstruoja 
tik netekęs tos savo jėgos dalies, kuri naudojama įveikti 
žemesnėms idėjoms, siekiančioms iš jo paveržti materiją. 
Atrodo, kad tai nujautė Jacobas Böhme, kažkur sakęs, kad 
visi Žmonių ir gyvulių kūnai, ir netgi augalai, iš tikrųjų 
yra pusiau mirę. Pagal tai, kokiu mastu organizmui pasiseka 


226 


PASAULIS KAIP VALIA 


įveikti gamtos jėgas, išreiškiančias giliausiai esančias valios 
objektyvumo pakopas, jam pavyksta daugiau ar mažiau 
tobulai išreikšti savąją idėją, t.y. būti arčiau ar toliau nuo 
idealo, įkūnijančio jo rūšies grožį. 

Todėl gamtoje mes visur matome vaidą, kovą, pergalės 
nepastovumą, o vėliau mes suprasime dar aiškiau, kad šitaip 
pasireiškia valiai būdingas vidujis susidvejinimas. Kiekviena 
valios objektyvacijos pakopa siekia paveržti iš kitos materiją, 
erdvę, laiką. J materija be prrsoee turi Kersti savo 
A organiniai reiškiniai, godžiai a iškilti, 
plėšia vienas iš kito materiją, nes kiekvienas siekia atskleisti 

savo idėją. Šį vaidą galima matyti visoje gamtoje, ir galiausiai 
ji egzistuoja tik dėka je gi yap uù ùv TO velikog èv 
toig npåyuaoiv, EV dv nv &nravta, © pnoiv EunrsðoxAns. 
(nam si non inesset in rebus contentio, unum omnia essent, 
ut ait Empedocles) [jei daiktuose neviešpatautų kova, visa 
būtų viena, kaip sako Empedoklis] (Aristoteles: Metaphysica, 
2,5 [4, p. 1000 b, 1]). Juk pats šitas vaidas yra tik valiai 
būdingo vidinio susidvejinimo pasireiškimas. Aiškiausiai ši 
visuotinė kova matoma gyvūnų pasaulyje, kuris maitinasi 
augalų pasauliu, ir jame pačiame kiekvienas gyvūnas savo 
ruožtu tampa kito gyvūno grobiu ir maistu, ty. materiją, 
kurioje pasirodė jo idėja, privalo atiduoti kitos idėjos pa- 
sireiškimui. Todėl kiekvienas gyvūnas gali palaikyti savo 
egzistenciją tik nuolat naikindamas kitus. Taigi valia gyventi 
visur ryja pačią save ir įvairiausiais pavidalais yra maistas 
sau pačiai, kol pagaliau žmonių giminė, nugalėjusi visas 
kitas, gamtą ima traktuoti kaip savo vartojimo objektą. Bet, 
kaip matysime ketvirtojoje knygoje, ir šioje giminėje siau- 
bingai aiškiai atsiskleidžia ta pati kova, tas pats valios 
susidvejinimas, ir tampa „homo homini lupus” [žmogus 
žmogui vilkas; Plautus: Asmaria, 2, 495|. Tą pačią kovą, 
tą patį pavergimą mes pamatysime ir žemesniosiose valios 

objektiškumo pakopose. Daugelis vabzdžių (ypač ichneu- 
monai) savo kiaušinius deda ant kitų vabzdžių odos ar 
net į jų lervų kūną; lėtas pastarųjų naikinimas yra pirmutinis 
išsiritančių palikuonių darbas. Jaunas polipas, šakelės pa- 
vidalu išaugantis iš seno, o vėliau nuo jo atsiskiriantis, dar 
būdamas suaugęs su senuoju, jau kovoja su juo dėl grobio, 
ir šitaip vienas grobį plėšia iš kito nasrų (Trembley: Polypodii 
[Mémoire pour servir a l'histoire d'un genre des polypes d'eau 
douce ū bras en forme des cornes] 2, p. 110 ir 3, p. 165). 
Tačiau pats ryškiausias pavyzdys šiuo požiūriu yra aust- 
ralietiška skruzdėlė-buldogas (bulldog-ant). Jei ji perpjau- 
nama, prasideda kova tarp atskirų dalių - galvos ir uodegos. 
Viena puola kitą savo nasrais, o antroji narsiai ginasi dūriais. 
Grumtynės paprastai trunka apie pusvalandį, kol abi dalys 
nenumiršta arba kol jų nenusitempia kitos skruzdėlės. Šitoks 
dalykas kartojasi kiekvieną sykį (iš Howitto laiško žurnalui 
Weekly Journal, perspausdinto žurnale Galignani's Messenger 
1855 m. lapkričio 17 d.). Misuri pakrantėse kartais pasitaiko 
galingų ąžuolų, kurių kamienas ir šakos taip apraizgyti, 
sukaustyti ir surišti milžiniško laukinio vynuogienojo, kad, 
lyg uždusinti, turi nuvysti*. Tą patį matome net žemiausiose 
pakopose, pavyzdžiui, ten, kur dėl organinės asimiliacijos 
vanduo ir anglis virsta augaliniais syvais, o augalas ir duona -— 
krauju; ir šitaip visur, kur cheminės jėgos pavergiamos ir 
gyvulinės sekrecijos vyksmui. Tas pat ir neorganinėje gam- 
toje, kai, pavyzdžiui, nusėdantys kristalai susitinka, per- 
sikryžiuoja ir taip trukdo vienas kitam, kad negali įgyti 
grynos kristalinės formos. Beveik kiekviena drūza pažen- 
klinta valios kovos, vykstančios tokioje žemoje jos objek- 
tyvacijos pakopoje, antspaudu. Arba magnetas primeta ge- 
ležiai savo magnetinę jėgą, kad ir šitaip išreikštų savo idėją. 
Arba galvanizmas įveikia cheminį giminingumą, suskaido 


* [Pagal Washington Irwing: Bracebridgehall, vol. 1, p. 118] 

pačius tvirčiausius junginius ir taip pažeidžia chemijos 
desnius, kad rūgštis, išsiskyrusi iš druskos, suskilusios prie 
teigiamo poliaus, turi keliauti prie neigiamo poliaus, ne- 
sijungdama su šarmais, su kuriais susiliečia pakeliui, ir netgi 
nepajėgia raudonai nuspalvinti į ją patekusio lakmuso. 
Dideliu mastu tai pasireiškia santykyje tarp centrinio kūno 
ir planetos; kad ir būdama visiškai priklausoma, planeta 
vis dar priešinasi, panašiai kaip cheminės jėgos organizme; 
dėl to atsiranda nuolatinė įtampa tarp įcentrinės ir išcentrinės 
jegos, palaikanti visatos judėjimą ir pati savaime išreiškianti 
tą visuotinę, valios reiškiniams būdingą kovą, kurią mes 
ir apmąstome. Juk dėl to, kad kiekvieną kūną reikia traktuoti 
kaip valios reiškinį, o pati valia neišvengiamai pasireiškia 
kaip veržiumas, pirminė kiekvieno rutulinio kūno būsena 
turi būti ne rimtis, o judėjimas, nenutrūkstamas, betikslis 
veržimasis pirmyn į begalinę erdvę. Tam nesipriešina nei 
inercijos, nei priežastingumo dėsnis, nes dėl pirmojo dėsnio 
veikimo materija kaip tokia abejinga ir rimčiai, ir judėjimui, 
tad jos pirminė būklė gali būti tiek judėjimas, tiek ir rimtis; 
todėl, matydami ją judančią, neturime pagrindo tarti, kad 
iki pradėdama judėti ji buvo rimtyje, ir kelti klausimą apie 
prasidėjusio judėjimo priežastį. Ir priešingai, jei matytume 
ją rymančią, neturėtume pagrindo tarti, kad iki patekdama 
į rimties būklę ji judėjo, ir kelti klausimą apie judėjimo 
pertrūkio priežastį. Todėl nedera ieškoti išcentrinės jėgos 
pirmojo postūmio. Pagal Kanto ir Laplace'o hipotezę pla- 
netose ji pasireiškia kaip centrinio dangaus kūno pirminio 
sukimosi liekana; tam kūnui susitraukus, nuo jo atsiskyrė 
planetos. O pačiam centriniam kūnui būdingas judėjimas, 
ir tas kūnas vis dar sukasi aplink savo ašį, o kartu skrieja 
begalinėje erdvėje ar galbūt cirkuliuoja aplink didelį, mums 
nematomą centrinį kūną. Toks požiūris visiškai derinasi 
su astronomų iškelta hipoteze apie centrinę saulę ir su 
pastebėjimu, kad visa mūsų saulės sistema, o galbūt ir visa 

žvaigždžių grupė, kuriai priklauso mūsų saulė, yra per- 
sislinkusi. Galiausiai, tuo remiantis, galima daryti išvadą 
apie visų nejudančių žvaigždžių kartu su centrine saule 
visuotinį judėjimą, kuris begalinėje erdvėje, žinoma, praranda 
bet kokią prasmę (juk judėjimas absoliučioje erdvėje ne- 
siskiria nuo rimties) ir šituo, kaip jau ir pačiu savo betiksliu 
veržlumu bei skrydžiu, išreiškia tą niekingumą, tą galutinio 
tikslo stoką, kuriuos šios knygos pabaigoje būsime priversti 
įžvelgti visų valios reiškinių veržiume. Todėl tiek begalinė 
erdvė, tiek begalinis laikas turi būti visų valios pasireiškimų 
bendriausios ir pamatinės formos, išreiškiančios jos esmę. 
Galiausiai visų valios reiškinių tarpusavio kovą mes galime 
pastebėti grynojoje materijoje pačioje savaime, kiek jos 
pasireiškimo esmė Kanto teisingai nusakyta tokiais žodžiais: 
atostūmis ir traukos jėga. Tad ir pats jos egzistavimas yra 
ne kas kita, kaip prieštaraujančių jėgų kova. Jei abstra- 
huosimės nuo viso materijos cheminio įvairiopumo arba 
mintimi nusikelsime atgal į priežasčių ir padarinių grandinę 
taip toli, kur dar nesama jokio cheminio skirtumo, tada 
mums liks grynoji materija, rutulio pavidalo pasaulis, kurio 
gyvenimą, t.y. valios objektyvaciją, sudaro minėtoji kova 
tarp traukos ir atostūmio jėgų. Traukos jėga kaip sunkis 
iš visų pusių veržiasi į centrą, atostūmio jėga, kaip ne- 
persmelkiamumas, priešinasi pirmajai savo inercija arba 
elastingumu, ir šitą nenutrūkstamą spaudimą ir pasiprie- 
šinimą galima traktuoti kaip valios objektiškumą pačioje 
žemiausioje pakopoje — jau čia pasireiškia valios charakteris. 

Taigi šioje žemiausioje pakopoje matome, kad valia 
reiškiasi kaip aklas veržimasis, kaip tamsus, monotoniškas 
impulsas, betarpiškai visai nepažinus. Tai paprasčiausias 
ir silpniausias jos objektyvacijos būdas. Tačiau kaip toks 
aklas veržlumas, toks nesąmoningas impulsas jis pasireiškia 
jau visoje neorganinėje gamtoje, visose pirminėse jėgose, 
kuriomis užsiima fizika ir chemija, stengdamasi jas atrasti 

ir pažinti jų dėsnius. Kiekviena iš tų jėgų mums pasirodo 
per milijonus visai panašių ir dėsningų reiškinių, neturinčių 
jokių individualių pėdsakų. Tokia jėga tik išsibarsčiusi laike 
ir erdvėje, t.y. nulemta principii individuationis. 
Pakopa po pakopos objektyvuodamasi vis aiškiau, vis 
dėlto ir augalų karalystėje, kur jos reiškinius susieja ne 
tikros priežastys, o dirgikliai, valia dar veikia visai nesą- 
moningai, kaip tamsi judanti jėga. Tokia pat ji galiausiai 
ir tuomet, kai skleidžiasi gyvulinio pasireiškimo augaliniu 
aspektu — kiekvieno gyvūno gimimu bei vystymusi ir jo 
vidinės ekonomijos palaikymu, kur visada valios pasireiš- 
kimą neišvengiamai lemia tik dirgikliai. Vis aukštyn ky- 
lančios valios objektyvacijos pakopos pagaliau atveda į tokį 
tašką, kur individas, išreiškiantis idėją, jau negalėtų gauti 
asimiliacijai reikalingo maisto tik judėdamas dėl reakcijos 
, dirgiklius, nes tokio dirginimo reikėtų laukti, o maistas 
čia apibrėžtas siauriau, ir didėjant reiškinių įvairovei sąmyšis 
bei grūstis taip sustiprėja, kad valios reiškiniai pradeda 
trukdyti vienas kitam, ir atsitiktinumas, kuriuo, ieškodamas 
maisto, turi kliautis individas, stumiamas paprastų dirgiklių, 
via būtų pernelyg nepalankus. Todėl maisto tenka ieškoti, 
tenka jį rinktis nuo tos akimirkos, kai gyvūnas išsirita iš 
kiaušinio ar motinos įsčių, kur jis nesąmoningai vegetavo. 
Dabar tampa būtinas judėjimas pagal motyvus ir jį palaikantis 
pažinimas, kuris ir pasirodo šioje valios objektyvacijos 
pakopoje kaip pagalbinė priemonė, unyavń, kad išsaugotų 
mdividą ir padėtų pratęsti giminę. Jis pasirodo, atstovau- 
jamas smegenų arba didžiojo ganglijo, lygiai kaip kad ir 
bet koks kitas besiobjektyvuojančios valios siekis ar paskirtis, 
isreiškiama tam tikru organu, t.y. vaizdiniui pasirodo kaip 
tam tikras organas*. Tačiau kartu su šia pagalbine priemone, 


* Apie tai žr. antrojo tomo 22 sk., taip pat mano traktate Apie valią 
sumoje p. 54 tt. ir p. 70 — 79 pirmajame leidime, arba p. 46 tt. ir 
p 63 — 72 antrajame leidime. 

šituo unyavų, iškart atsiranda pasaulis kaip vaizdinys su 
visomis savo formomis, objektu ir subjektu, laiku, erdve, 
daugeriopumu ir priežastingumu. Dabar pasaulis parodo 
savo antrąją pusę. Iki šiol jis buvo tik valia, dabar tampa 
ir vaizdiniu, pažįstančiojo subjekto objektu. Valia, iki šiol 
tamsoje labai tvirtai ir neklystamai atsidavusi savo ver- 
žimuisi, šioje pakopoje uždega žibintą,- kaip priemonę, 
reikalingą tam, kad pašalintų grėsmę, dėl jos reiškinių 
susidūrimo ir sudėtingų jų savybių galinčią iškilti būtent 
tobuliausiems reiškiniams. Neklystamas tikrumas ir dėsnin- 
gumas, dėl kurio iki šiol valia veikė neorganinėje ir grynai 
augalinėje gamtoje, buvo pagrįstas tuo, kad ji veikė savo 
pirmapradės esmės ribose, kaip aklas veržimasis, nepade- 
dama, bet ir netrikdoma antrojo, visai kitokio pasaulio, 
pasaulio kaip vaizdinio, kuris, nors ir būdamas tik jos 
tikrosios esmės atspaudas, vis dėlto turi visai kitą prigimtį 
ir dabar įsiveržia į jos reiškinių visumą. Štai kodėl nuo 
šios akimirkos baigiasi neklystamas valios tikrumas. Gy- 
vuliams jau gresia regimybė ir paklydimas. Tuo tarpu jie 
turi tik stebimuosius vaizdinius, bet neturi sąvokų ir re- 
fleksijos. Todėl jie pririšti prie dabarties ir negali numatyti 
ateities. 

Atrodo, kad tas proto stokojantis pažinimas ne visada 
buvo pakankamas pasiekti savo tikslui ir tarpais tarsi šaukėsi 
pagalbos. Juk mes susiduriame su tuo labai įsidėmėtinu 
faktu, kad dviejose reiškinių rūšyse pačiu nuostabiausiu 
būdu viena į kitos sritį įsiveržia akla valios veikla ir veikla, 
apšviesta pažinimo. Antai gyvulių veiksmuose, valdomuose 
stebimojo pažinimo ir motyvų, mes randame ir kitokius 
veiksmus, nemotyvuotus, ty. nulemtus aklai veikiančios 
valios būtinybės. Tokie yra meniniai instinktai; nevaldomi 
nei motyvo, nei pažinimo, jie vis dėlto atrodo taip, tarsi 
iš jų atsiradę kūriniai būtų nulemti net abstrakčių, protingų 

motyvų. Kitoks, priešingas atvejis pasirodo ten, kur, at- 
virkščiai, pažinimo šviesa įsismelkia į aklai veikiančios valios 
dirbtuvę ir nušviečia žmogaus organizmo vegetatyvinės 
funkcijas: tai magnetinė aiškiaregystė. Pagaliau ten, kur valia 
pasiekia pačią aukščiausią savo objektyvacijos pakopą, jau 
nebepakanka gyvuliuose pasirodžiusio intelektinio pažini- 
mo, kuris duomenis gauna per jusles (o iš to atsiranda 
tik stebėjimas, pririštas prie dabarties). Toji sudėtinga, 
įvairialypė, lanksti, labai daug ko stokojanti ir įvairiausiai 
pažeidžiama būtybė, žmogus, kad galėtų išlikti, turėjo būti 
apdovanota dvejopo pažinimo šviesa. Prie jo stebimojo 
pažinimo turėjo prisijungti tarsi aukštesnė to pažinimo galia, 
jo refleksija, protas kaip sugebėjimas kurti abstrakčias są- 
vokas. Kartu su juo atsirado apdairumas, apžvelgiantis ateitį 
ir praeitį ir, kaip jo padarinys, mąstymas, rūpestis, suge- 
bėjimas veikti iš anksto apsvarsčius, nepriklausomai nuo 
dabarties, pagaliau — visai aiškus savo valios sprendimų 
suvokimas. Jau kartu su paprastu, stebimuoju pažinimu 
atsirado galimybė apsigauti bei klysti ir dėl to išnyko ligtolinis 
nesąmoningo valios veržimosi neklystamumas, o į pagalbą 
pažinimui jo valdomoje srityje turėjo ateiti instinktas ir 
meninis potraukis, kaip nesąmoningi valios pasireiškimai. 
Atsiradus protui tas valios (kuri kitame kraštutiniame taške, 
neorganinėje gamtoje, pasireiškia net kaip griežtas dėsnin- 
gumas) apraiškų neklystamumas ir tikrumas beveik visai 
išnyksta. Instinktas visai nutolsta į antrą planą, apmąstymas, 
kuris dabar turi viską kompensuoti, sukelia (kaip parodyta 
pirmojoje knygoje) netikrumą ir svyravimus. Tampa galima 
klaida, kuri daugeliu atveju trukdo valiai adekvačiai ob- 
jektyvuotis veiksmuose. Juk nors valia jau charakteryje įgyja 
tam tikrą apibrėžtą ir nekintantį kryptingumą, pagal kurį 
pats norėjimas, skatinamas motyvų, pasirodo neklystamai, 
vis dėlto paklydimas gali iškreipti valios pasireiškimus, nes 

tokiu atveju tariami motyvai veikia kaip tikri ir nugali 
pastaruosius*. Taip atsitinka, pavyzdžiui, tada, kai prietaras 
pakiša įsivaizduojamus motyvus, verčiančius žmogų elgtis 
taip, kad, tomis pačiomis aplinkybėmis normaliai reiškiantis 
jo valiai, jis elgtųsi visai priešingai. Agamemnonas nužudo 
savo dukterį, šykštuolis dalina išmaldą iš gryno egoizmo, 
tikėdamasis šimteriopo atlyginimo ateityje ir t.t. 

Taigi pažinimas apskritai, tiek protinis, tiek ir paprastas 
stebimasis, pirmapradiškai kyla iš pačios valios, priklauso 
aukštesniųjų jos objektyvacijos pakopų esmei, kaip papras- 
čiausia un xavų, priemonė išsaugoti individą ir giminę, lygiai 
kaip ir bet koks kitas kūno organas. Vadinasi, pirmapradiškai 
pasmerktas tarnauti valiai, įgyvendinti jos tikslus, jis beveik 
visur ir visiškai yra jos tarnas. Šitaip yra su visų gyvulių 
ir beveik visų žmonių pažinimu. Tačiau trečiojoje knygoje 
mes matysime, kaip atskiruose žmonėse pažinimas gali 
išsilaisvinti iš šios tarnystės, nusimesti savo jungą ir, laisvas 
nuo bet kokių valios tikslų, gyventi sau, kaip grynas, švarus 
pasaulio veidrodis: iš to atsiranda menas. Pagaliau ketvir- 
tojoje knygoje mes matysime, kaip per šitokį pažinimą, jei 
jis daro atvirkštinį poveikį valiai, ji gali įveikti pačią save 
ir pasiekti rezignaciją, kuri yra bet kokios dorybės ir 
šventumo galutinis tikslas ir išsilaisvinimas nuo pasaulio. 


§ 28 
Mes apžvelgėme daugybę įvairiausių ir skirtingiausių 
reiškinių, kuriuose objektyvuojasi valia; o sykiu mes matėme 
nesibaigiančią ir nesutaikomą jų tarpusavio kovą. Bet visa 
mūsų ankstesnė analizė parodė, kad pati valia kaip daiktas 


* Todėl scholastai kalbėjo teisingai: „causa finalis movet non secundum 
suum esse reale, sed secundum esse cognitum” [tikslinė priežastis veikia 
ne savo tikrąja, o savo pažintąja esme] (žr. Suarez: Disputationes metaphysicae, 
disputatio 23, sectiones 7 et 8). 

savaime jokiu būdu nesutampa su šia įvairove ir šia kaita. 
Idėjų (platoniškųjų), t.y. valios objektyvacijos pakopų, skir- 
tingybė, gausybė individų, per kuriuos pasireiškia kiekviena 
pakopa, formos kova dėl materijos — visa tai neliečia valios, 
o yra tik jos objektyvacijos būdas, tik per šią objektyvaciją 
netiesiogiai siejasi su valia ir tik dėl to yra jos esmės išraiška, 
vaizdinys. Kaip stebuklingas žibintas rodo daug ir įvairių 
paveikslų, tačiau visus juos leidžia matyti ta pati liepsna, 
laip ir visuose įvairiausiuose reiškiniuose, kurie vienas greta 
kito užpildo pasaulį arba išstumia vienas kitą įvykių gran- 
dinėje, pasireiškia tik viena valia, o visa tai yra tik jos 
matomumas, objektyvumas, tuo tarpu ji toje kaitoje lieka 
nejudri. Tik ji viena yra daiktas savaime, o bet koks objektas 
yra reiškinys arba, Kanto kalba, fenomenas. Nors žmoguje 
kaip idėjoje (platoniškojoje) valia objektyvuojasi aiškiausiai 
ir tobuliausiai, tačiau vien tik ši idėja negalėtų išreikšti 
visos valios esmės. Kad pasireikštų derama prasme, žmogaus 
idėja negalėjo pasirodyti viena ir atitraukta; lydima besi- 
leidžiančių pakopų ji turėjo pereiti visas gyvulinės formas, 
per augalų karalystę iki pat neorganinių darinių. Visos šios 
pakopos tik papildo viena kitą iki pilnutinės valios ob- 
jektyvacijos, ir jos taip pat suponuojamos žmogaus idėjos, 
kaip medžio žiedai kad suponuoja lapus, šakas, kamieną 
ir šaknis. Jos sudaro piramidę, kurios viršūnė yra Žmogus. 
Kam patinka palyginimai, galima pasakyti ir taip: jų pa- 
sireiškimas lydi žmogaus pasireiškimą taip pat neišvengia- 
mai, kaip aiškią šviesą lydi laipsniškos visų pustonių gra- 
dacijos, per kurias ji pranyksta tamsoje; arba jas galima 
pavadinti žmogaus aidu ir pasakyti, kad gyvūnas ir augalas 
yra žemėjanti žmogaus kvinta ir tercija, o neorganinė ka- 
ralystė - žemutinė oktava. Bet šio palyginimo tiesa visiškai 
mums paaiškės tik tada, kai kitoje knygoje mes pasistengsime 
įsismelkti į giliąją muzikos prasmę ir kai suprasime, kaip 
melodija, išsiskleidžianti per aukštų, lengvų ir judrių tonų 

dermę tam tikra prasme pavaizduoja refleksijos harmoni- 
zuotą Žmogaus gyvenimą ir veržimąsi, tuo tarpu nerišlūs 
pašaliniai garsai ir sunkiasvoris bosas, iš kurio kyla har- 
monija, reikalinga tobulai muzikai, vaizduoja likusią gy- 
vulinę ir nesąmoningą gamtą. Bet apie tai bus kalbama 
savo vietoje, kur visa tai neskambės taip paradoksaliai. Tačiau 
mes matome, kad ir toji vidinė, nuo adekvataus valios 
objektiškumo neatskiriama jos reiškinių pakopų sekos būtinybė, 
kaip visuma, yra išreikšta ir išorine būtinybe, būtent tąja, 
kuri lemia, jog žmogui, kad jis išgyventų, reikalingi gyvūnai, 
o pastarieji palaipsniui reikalingi vienas kitam; jiems rei- 
kalingi augalai, kuriems savo ruožtu reikalinga dirva, van- 
duo, cheminiai elementai ir jų junginiai, planeta, saulė, 
sukimasis ir judėjimas aplink saulę, ekliptikos nuokrypis 
ir tt. Iš esmės tai nulemta to dalyko, kad valia turi ryti 
pačią save, nes be jos nėra nieko, o ji yra alkana valia. 
Iš čia kyla medžioklė, baimė ir kančia. 

Vien tik valios, kaip daikto savaime, vienijančio begalinę 
reiškinių įvairovę ir skirtingybę, pažinimas leidžia paaiškinti 
nuostabią, akivaizdžią visų gamtos kūrinių analogiją, tą 
giminišką panašumą, duodantį pagrindą juos laikyti tos 
pačios neužduotos temos variacijomis. Lygiai taip pat aiškus 
ir gilus ką tik apžvelgtųjų dalykų - harmonijos, esminio 
visų pasaulio dalių ryšio, jų laipsniškumo būtinybės — 
pažinimas duos mums tikrą ir pakankamą įžvalgą į vidinę 
esmę ir prasmę to neabejotino visų organinių gamtos kūrinių 
tikslingumo, kurį mes, juos stebėdami ir vertindami, jau 
suponuojame a priori. 

Šis tikslingumas yra dviejų rūšių: iš dalies vidinis, t.y. 
toks harmoningas visų pavienio organizmo dalių darnumas, 
kad jis lemia organizmo ir jo rūšies išlikimą, kuris dėl to 
yra šitokios darnos tikslas; iš dalies šitas tikslingumas yra 
išorinis, būtent neorganinės gamtos santykis su organine 
apskritai arba atskirų organinės gamtos dalių tarpusavio 

santykis, leidžiantis išlikti visai organinei gamtai arba at- 
skiroms gyvūnų rūšims ir todėl, mūsų nuomone, esantis 
to tikslo priemone. 

Vidinis tikslingumas į mūsų apmąstymo visumą įeina 
šitokiu būdu. Jeigu, atsižvelgiant į tai, kas pasakyta, visi 
formų skirtumai gamtoje ir visa individų įvairovė priklauso 
ne valiai, o tik jos objektiškumui ir jo formai, tai iš to 
neišvengiamai darytina išvada, kad valia yra nedaloma ir 
vientisu pavidalu glūdi kiekviename reiškinyje, nors jos 
objektyvacijos pakopos, idėjos (platoniškosios) labai skir- 
tingos. Kad lengviau suprastume, šias skirtingas idėjas galime 
traktuoti kaip atskirus ir savaime paprastus valios aktus, 
per kuriuos daugiau ar mažiau pasireiškia jos esmė. O 
individai savo ruožtu yra idėjų, t.y. minėtų aktų pasireiškimai 
laike, erdvėje ir įvairovėje. Žemiausiose objektiškumo pa- 
kopose šitoks aktas (arba idėja) ir pačiame reiškinyje išsaugoja 
savo vieningumą;-tuo tarpu aukščiausiose pakopose tokiam 
aktui, kad jis galėtų pasireikšti, reikalinga ištisa būsenų 
ir išsklaidų laike grandinė. Ir tik tokių būsenų visuma 
užbaigia jo esmės pasireiškimą. Štai, pavyzdžiui, idėja, 
pasireiškianti kokioje nors visuotinėje gamtos jėgoje, visada 
turi tik vieną paprastą apraišką, nors šioji priklausomai 
nuo išorinių santykių ir pasirodo skirtingai; kitaip nebūtų 
galima įrodyti jos tapatumo, kuris įmanomas tik jį atskyrus 
nuo įvairovės, kylančios tik iš išorinių santykių. Štai kristalas 
turi tik vieną savo gyvenimo apraišką: tai jo nusėdimas, 
po to visiškai ir galutinai pasireiškiantis sustingusia forma, 
šito akimirką trunkančio gyvenimo lavonu. Bet jau augalas 
idėją, kurios reiškinys jis yra, išreiškia ne iš karto ir ne 
paprasta apraiška, o nuoseklia savo organų raida laike. 
Gyvūnas ne tik vysto savo organizmą panašiai kaip augalas 
per kartais labai skirtingų formų seką (metamorfozę), bet 
ir pačios tos formos, nors ji jau yra valios objektiškumas 
šioje pakopoje, nepakanka iki galo išreikšti jo idėjai; ne, 

ją visiškai išbaigia tik gyvūno veiksmai, per kuriuos pasirodo 
jo empirinis charakteris, vienodas visoje rūšyje. Tik šis 
charakteris iki galo atskleidžia idėją, todėl ji suponuoja tam 
tikrą organizmą kaip savo pamatinę sąlygą. Žmogaus atvėju 
jau kiekvienas individas turi ypatingą empirinį charakterį 
(kuris, kaip matysime ketvirtojoje knygoje, net gali visiškai 
sunaikinti rūšinį charakterį, būtent - pats sunaikindamas 
visą valiojimą). Tai, kas dėl būtino vystymosi laike ir laiko 
sąlygoto išsiskaidymo į atskirus veiksmus pažįstama kaip 
empirinis charakteris, abstrahuojantis nuo šitos laikiškos 
pasireiškimo formos, yra protu suvokiamas charakteris, kaip 
jį pavadino Kantas, kuris, nurodydamas šį skirtumą ir 
atskleisdamas santykį tarp laisvės ir būtinumo, t.y. iš tikrųjų 
tarp valios kaip daikto savaime ir jos reiškinio laike, ypač 
puikiai pademonstruoja savo nemirtingus nuopelnus*. Taigi 
protu suvokiamas charakteris sutampa su idėja, arba, tiksliau 
pasakius, su pirminiu valios aktu, kuris per ją pasireiškia. 
Todėl kaip protu suvokiamo charakterio, t.y. belaikio ne- 
dalomo valios akto reiškinį reikia traktuoti ne tik kiekvieno 
žmogaus, bet ir kiekvienos gyvūnų rūšies, kiekvienos augalų 
rūšies ir net bet kokios neorganinės gamtos pirminės jėgos 
empirinį charakterį. Tarp kitko, aš norėčiau atkreipti dėmesį 
į tai, kaip naiviai kiekvienas augalas vien tik savo forma 
išreiškia ir atvirai parodo visą savo charakterį, atskleidžia 
visą savo būtį ir valią, ir dėl to augalų fizionomijos tokios 
įdomios. Tuo tarpu norint pažinti gyvulio idėją, reikia stebėti 
jo veiksmus ir geidulius, o jau žmogų būtina kaip reikiant 
ištirti ir išbandyti, nes protas duoda jam didelį sugebėjimą 
apsimetinėti. Gyvulys tiek naivesnis už Žmogų, kiek augalas 


* Zr. Grynojo proto kritika, pasaulio įvykių išvedimo iš jų priežasčių 
totalumo kosmologinės idėjos išsprendimas, p. 560-586 penktajame ir p. 532 
t.t. šeštajame leidime bei Praktinio proto kritika, ketvirtas leidimas, p. 169- 
179, Rosenkranz'o leidimas, p. 224 t.t. Plg. mano traktatą Apie pagrindo 
principą, $ 43. 

naivesnis už gyvulį. Gyvulyje valią gyventi mes matome 
tarsi labiau apnuogintą nei Žmoguje, kur ji apvilkta storais 
pažinimo drabužiais, o be to, įsisupusi į sugebėjimą ap- 
simetinėti, todėl jos tikroji esmė pasirodo beveik tik at- 
sitiktinai ir retkarčiais. Visiškai nuoga, bet ir daug silpniau 
išreikšta, ji pasirodo augale kaip paprastas, aklas veržimasis 
į buvimą be tikslo ir prasmės. Juk augalas parodo visą 
savo esmę iš pirmo žvilgsnio ir visiškai nekaltai, ir šios 
nekaltybės visai nesuteršia tai, kad lyties organus, visuose 
gyvuliuose esančius slapčiausioje vietoje, augalas demonst- 
ruoja atvirai, savo viršūnėje. Šią augalo nekaltybę lemia 
jo nesąmoningumas: kaltė glūdi ne geidime, o sąmoninga- 
me geidime. Kiekvienas augalas pirmiausia pasakoja apie 
savo tėvynę, apie jos klimatą ir apie prigimtį tos dirvos, 
iš kurios jis išaugo. Todėl net nedaug patyręs Žmogus 
nesunkiai atpažįsta, ar egzotiškas augalas priklauso tropinei, 
ar nuosaikiai juostai ir kur jis auga, vandenyje, baloje, 
kalnuose ar pievoje. Tačiau, be to, kiekvienas augalas dar 
išreiškia ypatingą savo giminės valią ir byloja kažką tokio, 
ko neįmanoma išreikšti jokia kita kalba. 

Tai, kas pasakyta, dabar pabandykime pritaikyti teleo- 
loginei organizmų apžvalgai, nes visa tai liečia jų vidinį 
tikslingumą. Jeigu neorganinėje gamtoje idėja, visur trak- 
tuotina kaip vienintelis valios aktas, irgi atsiskleidžia tik 
per vienintelį ir visada vienodą pasireiškimą, ir todėl galima 
tarti, kad šiuo atveju empirinis charakteris tiesiogiai da- 
lyvauja protu suvokiamo charakterio vienyje, su juo tarsi 
sutapdamas, čia ir negali pasireikšti vidinis tikslingumas. 
Jei, priešingai, visi organizmai savo idėją išreiškia vienas 
po kito einančių vystymųsi eile, nulemta skirtingų dalių, 
esančių viena šalia kitos, įvairovės, ir todel jų empirinio 
charakterio pasireiškimų suma išreiškia protu suvokiamą 
charakterį tik kaip tų pasireiškimų derinys, tai šita dalių 


239 


Antra knyga 


buvimo viena šalia kitos ir vystymosi sekos būtinybė vis 
dėlto nesunaikina besireiškiančios idėjos, besireiškiančio va- 
lios akto vieningumo. Atvirkščiai, šis vieningumas pasireiškia 
minėtų dalių ir vystymosi grandžių būtinu tarpusavio ryšiu 
pagal priežastingumo dėsnį. Kadangi ir visoje idėjoje, ir 
atskirame akte atsiskleidžia vientisa, nedaloma ir todėl tapati 
sau valia, tai nors jos pasireiškimas ir subyra į dalių ir 
būsenų įvairovę, vis dėlto jis turi vėl parodyti tą vientisumą 
per dalių ir būsenų visišką dermę. Tai atsitinka dėl visų 
dalių būtino tarpusavio ryšio ir priklausomybės, kurių dėka 
reiškinyje atkuriamas idėjos vientisumas. Dėl to tokias 
skirtingas organizmo dalis ir funkcijas mes pripažįstame 
esant viena kitos tikslu ir priemone, o patį organizmą ~- 
galutiniu visų dalių tikslu. Vadinasi, tiek savaime vieningos 
idėjos išsiskaidymas į organizmo dalių bei būsenų įvairovę, 
tiek ir jos vientisumo atstatymas per būtiną tų dalių ir 
funkcijų ryšį, nulemtą to, kad jos yra priežastis ir padarinys, 
ty. priemonė ir tikslas viena kitos atžvilgiu, yra būdinga 
ne besireiškiančiai valiai kaip tokiai, daiktui savaime, o 
tik jos reiškiniui erdvėje, laike ir priežastingume (gryniems 
pagrindo principo pavidalams, reiškinio formai). Jos pri- 
klauso pasauliui kaip vaizdiniui, o ne pasauliui kaip valiai; 
jos priklauso tam būdui, kuriuo valia tampa objektu, t.y. 
reiškiniu šioje jos objektiškumo pakopoje. Kas įsismelks į 
šios galbūt šiek tiek sunkokos teorijos prasmę, tikrai supras 
Kanto mokymą, kurio esmė yra ta, kad organinio pasaulio 
tikslingumas ir neorganinio pasaulio dėsningumas į gamtą 
įnešamas tik mūsiškio intelekto, todėl ir viena, ir kita yra 
būdinga tik reiškiniui, o ne daiktui savaime. Anksčiau 
minėtoji nuostaba, sukeliama neorganinės gamtos dėsnin- 
gumo nekintančio pastovumo, iš esmės sutampa su nuostaba, 
kurią mumyse sukelia organinės gamtos tikslingumas, nes 
abiem atvejais mus apstulbina tik pirmapradžio idėjos vienti- 

sumo vaizdas; idėjos, kuri prisiėmė įvairovės ir skirtingybės 
formą tik reiškinyje*. 

O dėl antrojo (pagal mūsų ankstesnę klasifikaciją) tiks- 
lingumo tipo, t.y. išorinio tikslingumo, kuris pasireiškia ne 
vidine organizmų ekonomija, o palaikymu ir pagalba, gau- 
nama iš šalies, tiek iš neorganinės gamtos, tiek ir vienas 
iš kito, — tai jis apskritai paaiškinamas tik ką pateikta teorija, 
nes visas pasaulis su visais savo reiškiniais yra vientisos 
ir nedalomos valios objektiškumas, idėja, kuri su visomis 
kitomis idėjomis santykiauja kaip harmonija su atskirais 
balsais, ir todėl toks valios vientisumas turi pasireikšti ir 
visų jos reiškinių tarpusavio derme. Tačiau šią įžvalgą mes 
galėsime paaiškinti daug geriau, jei šiek tiek giliau įsismelk- 
sime į to skirtingų gamtos dalių išorinio tikslingumo ir 
dermės reiškinius. Toks apmąstymas kartu nušvies ir tai, 
kas buvo pasakyta. O šį tikslą lengviausiai pasieksime, 
išnagrinėję tokią analogiją. 

Kiekvieno atskiro Žmogaus charakterį — kadangi jis yra 
visiškai individualus ir nesutampa su rūšies charakteriu — 
galima traktuoti kaip ypatingą idėją, atitinkančią tam tikrą 
valios objektyvacijos aktą. Šiuo požiūriu pats tasai aktas 
yra protu suvokiamas žmogaus charakteris, © empirinis 
charakteris yra protu suvokiamo charakterio reiškinys. Em- 
pirinį charakterį visiškai nulemia protu suvokiamas cha- 
rakteris, kuris yra pagrindo neturinti, t.y. kaip daiktas 
savaime pagrindo principui (reiškinio formai) nepavaldi 
valia. Empirinis charakteris gyvenimo slinktyje turi būti protu 
suvokiamo charakterio atspindys ir negali būti niekas kita, 
išskyrus tai, ko reikalauja protu suvokiamo charakterio esmė. 
Bet ši priklausomybė apima tik esminius, o ne antraeilius 
gyvenimo slinkties pasireiškimus. Tokiems antraciliams pa- 
sireiškimams priskirtinas smulkmeniškas įvykių ir poelgių 


* Plg. Apie valią gamtoje - skyriaus „Lyginamoji anatomija“ pabaigoje. 

apibrėžtumas, toji medžiaga, per kurią pasirodo empirinis 
charakteris. Juos nulemia išorinės aplinkybės, įteigiančios 
motyvus, į kuriuos charakteris reaguoja pagal savo prigimtį, 
o kadangi tie motyvai gali būti labai skirtingi, tai su jų 
įtaka turi derintis išorinė empirinio charakterio pasireiškimo 
forma, t.y. apibrėžtas, faktinis ar istorinis gyvenimo slinkties 
pavidalas. Jis gali būti labai įvairus, bet šio reiškinio esmė, 
jo turinys lieka toks pat. Pavyzdžiui, nesvarbu, ar lošiama 
dėl riešutų, ar dėl karūnų. Tačiau ar lošiama sąžiningai, 
ar apgaudinėjama — tai jau csminga, nes pastarąjį dalyką 
nulemia protu suvokiamas charakteris, o pirmąjį — išorinės 
įtakos. Kaip ta pati tema gali turėti šimtą variacijų, taip 
tas pats charakteris gali pasireikšti šimtu labai skirtingų 
gyvenimo slinkčių. Tačiau, kad ir kokios skirtingos būtų 
išorinės įtakos, vis dėlto empirinis charakteris, pasireiškiantis 
gyvenimo slinktyje, kad ir koks jis būtų, privalo tiksliai 
objektyvuoti protu suvokiamą charakterį, savąją objekty- 
vaciją priderindamas prie esamos faktinių aplinkybių me- 
džiagos. Kažką panašaus į šią išorinių aplinkybių įtaką 
gyvenimo slinkčiai, iš esmės lemiamai charakterio, mes 
privalome tarti egzistuojant, jei norime įsivaizduoti, kaip 
valia pirmapradžiu savosios objektyvacijos aktu apibrėžia 
skirtingas idėjas, kuriose ji objektyvuojasi, t.y. skirtingas 
visokiausių gamtos padarų formas, pagal kurias ji paskirsto 
savo objektyvaciją ir kurios, dėl šios priežasties pasireikš- 
damos, būtinai turi tarpusavyje sietis. Mes turime tarti, kad 
visi tie vieningos valios reiškiniai buvo palenkti vienas kitam 
ir prisitaikė vienas prie kito; tačiau, kaip mes tuojau pat 
suprasime aiškiau, bet kokią laiko apibrėžtį reikia atmesti, 
nes idėja yra už laiko. Dėl to kiekvienas reiškinys turėjo 
prisitaikyti prie aplinkinių sąlygų, į kurias pateko, o tos 
sąlygos savo ruožtu prisitaikė prie to reiškinio, nors laiko 
požiūriu jis atsirado Žymiai vėliau. Ir visur mes regime 
šitokį consensum naturae. Štai kodėl kiekvienas augalas yra 

gerai prisitaikęs prie savo dirvos ir klimato, kiekvienas 
gyvulys — prie savo stichijos ir grobio, turinčio jį maitinti, 
o tam tikru mastu jis vienaip ar kitaip apsaugotas nuo 
savo natūralaus priešo. Štai kodėl akis pritaikyta prie šviesos 
ir jos lūžimo, plaučiai ir kraujas — prie oro, plaukiamoji 
pūslė - prie vandens, ruonio akis — prie jo aplinkos kitimo, 
vandeningosios ląstelės kupranugario skrandyje — prie Af- 
rikos dykumų sausros, nautilio* burė — prie vėjo, turinčio 
stumti jo kriauklę. Ir šitaip galima eiti vis toliau, leidžiantis 
prie pačių specialiausių ir nuostabiausių išorinio tikslingumo 
apraiškų.** Tačiau šiuo atveju reikia abstrahuotis nuo bet 
kokių laiko santykių, nes pastarieji gali priklausyti tik idėjos 
pasireiškimui, bet ne jai pačiai. Todėl šį aiškinimą galima 
apversti, t.y. galima ne tik tarti, kad kiekviena rūšis pri- 
sitaikydavo prie esamų aplinkybių, bet ir manyti, kad tos 
laiko požiūriu ankstesnės aplinkybės pačios irgi atsižvelg- 
davo į būsimas būtybes. Juk visame pasaulyje objektyvuojasi 
vis ta pati valia. Ji nepripažįsta laiko, nes ši pagrindo principo 
forma nepriklauso nei jai, nei jos pirmapradžiam objek- 
tiškumui, idėjoms; ji priklauso tik tam būdui, kuriuo idėjas 
pažįsta individai, patys savaime laikini. Kitaip tariant, toji 
forma priklauso idėjų pasireiškimui. Todėl dabar nagrinėjant 
būdą, kuriuo valios objektyvacija išsisklaido į idėjas, laiko 
seka neturi jokios reikšmės, ir tos idėjos, kurių reiškiniai 
pagal priežastingumo dėsnį, juos valdantį kaip tokius, laiko 
sekoje atsirado anksčiau, dėl to neįgijo jokio pranašumo 
palyginti su tomis, kurių reiškiniai atsirado vėliau. Priešingai, 
pastarosios idėjos yra pačios tobuliausios valios objekty- 
vacijos, prie kurių ankstesnės idėjos privalėjo prisitaikyti 
lygiai taip pat, kaip jos prie ankstesniųjų. Tad planetų 
sukimasis, ekliptikos nuokrypis, žemės sukimasis, sausumos 


* [Galvakojams priklausančios moliuskų rūšies pavadinimas] 
* Plg. Apie valią gamtoje, sk. „Lyginamoji anatomija“. 

atsiskyrimas nuo jūros, atmosfera, šviesa, šiluma ir visi 
panašūs reiškiniai, kurie gamtoje yra tai, kas harmonijoje 
pagrindinis bosas, pranašiškai prisitaikė prie būsimų gyvų 
būtybių kartų, kurių pagrindu ir atrama jie turėjo tapti. 
Lygiai taip pat dirva prisitaikė prie augalų maitinimosi, 
o augalai — prie gyvulių maitinimosi, gyvuliai — prie kitų 
gyvūnų maitinimosi, ir priešingai, vėliau atsiradę reiškiniai 
prisitaikė prie ankstesniųjų. Visos gamtos dalys prisiderina 
viena prie kitos, nes jose visose pasireiškia vieninga valia. 
O laiko seka visai nebūdinga jos pirmapradžiam ir vie- 
ninteliam adekvačiam objektiškumui (šį žodžių junginį paaiškins 
kita knyga) - idėjoms. Net dabar, kai rūšis turi tik išsilaikyti, 
bet iš naujo nebeatsiranda, tai ten, tai šen mes matome 
į ateitį nusidriekiantį nuo laiko sekos tarsi atsijusį išankstinį 
gamtos rūpestingumą, matome, kaip tai, kas yra, prisitaiko 
prie to, kas dar turi ateiti. Štai paukštis suka lizdą jaunikliams, 
kurių jis dar nemato; bebras stato lūšną, kurios paskirtis 
jam nežinoma; skruzdėlė, žiurkėnas, bitė kaupia atsargas 
jiems nežinomai Žiemai; voras, skruzdėlių liūtas, tarsi ap- 
galvotos klastos stumiami, spendžia spąstus būsimam, jiems 
nežinomam grobiui; vabzdžiai deda kiaušinius „ten, kur 
būsimieji palikuonys sau ras geriausią dirva pramisti. Kai 
žydėjimo metu dvinamės Vallisneria moteriškasis žiedas 
išskleidžia savo spiralinį stiebą, kuris lig tol laikė jį prie 
dugno, ir šitaip pakyla į paviršių, kaip tik tada vyriškos 
lyties Žiedas, augantis dugne, atitrūksta nuo savo trumpo 
stiebo, aukodamas savo gyvybę, iškyla į paviršių ir ten, 
plaukiodamas vandeniu, susiranda moteriškąjį žiedą; o šis 
po apvaisinimo sutraukia savo spiralę ir nugrimzta į dugną, 
kur subręsta vaisius*. Ir čia aš antrąkart turiu priminti vabalo 


* Chatin: „Sur la [graine et la germination du] Vallisneria spiralis“, 
in Comptes rendus de l'académie des sciences, Nr. 13, 1855. 

elniaragio patino vikšrą, kuris savo metamorfozei medyje 
išgraužia dvigubai didesnę ertmę nei patelė, kad būtų erdvės 
būsimiems ragams. Taigi gyvūnų instinktas apskritai mums 
geriausiai paaiškina ir likusios gamtos teleologiją. Juk kaip 
instinktas, panašus į veiklą, reguliuojamą sąmoningo tikslo, 
vis dėlto jo neturi, taip ir visa gamtos kūryba panaši į 
kūrybą, reguliuojamą sąmoningo tikslo, ir vis dėlto jo visiškai 
neturi. Tiek išorinėje, tiek vidinėje gamtos teleologijoje tai, 
ką mes esame priversti suvokti kaip priemonę ir tikslą, 
visur yra tik mūsiškiam pažinimo būdui laike ir erdvėje 
išsiskaidęs iki tol sau pačiai tapačios vieningos valios vienio 
pasireiškimas. 

Tačiau iš šio vienio kylantis reiškinių tarpusavio pri- 
sitaikymas negali nuslopinti to vidinio vaidijimosi, kuri. 
būdingas valiai ir pasireiškia visuotine kova gamtoje. Har- 
monija egzistuoja-tik tiek, kad suteiktų pastovumą pasauliui 
ir jo būtybėms, kurios be to pastovumo būtų jau seniai 
pražuvusios. Todėl harmonija apima tik rūšių ir bendrų 
gyvenimo sąlygų išsaugojimą, © ne individų išsaugojimą. 
Taigi šios harmonijos ir prisitaikymo dėka rūšys orgai nėje 
karalystėje ir bendrosios gamtos jėgos neorganinėje egzistuoja 
kartu ir netgi palaiko viena kitą; kita vertus, vidinis vaidas 
objektyvuotos valios idėjose pasireiškia nesibaigiančiu nai- 
kinančiu karu tarp minėtų rūšių individų ir atkaklia minėtų 
gamtos jėgų pasireiškiimų tarpusavio kova, kaip sakyta anks- 
čiau. Šio karo vieta ir objektas yra materija, kurią jie siekia 
išplėšti vienas iš kito, ir erdvė bei laikas, kurie, susieti 
priežastingumo formos, iš tikrųjų ir yra materija, kaip 
parodyta pirmojoje knygoje.“ 


* Apie tai žr. antrojo tomo 26 ir 27 sk. 


245 


Antra knyga 


g 29 

Čia aš baigiu antrąją pagrindinę savo veikalo dalį, 
tikėdamasis, kad — kiek tai įmanoma pirmąkart pateikiant 
idėją, kuri niekada iki šiol neegzistavo ir kuri dėl šios 
priežasties negali neturėti ją iškėlusios individualybės pėd- 
sakų — man pavyko aiškiai ir patikimai parodyti, kad šis 
pasaulis, kuriame mes gyvename ir būname, visa savo esme 
ištisai ir perdėm yra valia, o kartu lygiai taip pat ištisai 
ir perdėm yra vaizdinys. Šis vaizdinys jau savaime suponuoja 
formą, būtent objektą ir subjektą, ir todėl yra reliatyvus. 
O jei mes paklausime, kas lieka pašalinus tiek šią formą, 
tiek ir visas jai pavaldžias formas, išreiškiamas pagrindo 
principu, tai tas likutis, toto genere skirtingas nuo vaizdinio, 
negali būti niekas kita, o tik valia, kuri dėl to ir yra tikrasis 
daiktas savaime. Kiekvienas jaučiasi esąs šitoji valia, sudaranti 
vidinę pasaulio esmę, ir kiekvienas suvokia kartu esąs 
pažįstantis subjektas, kurio vaizdinys yra visas pasaulis, 
šiuo požiūriu egzistuojantis tik santykyje su subjekto są- 
mone, kaip savo būtinu pagrindu. Taigi kiekvienas šiuo 
dvejopu požiūriu pats yra visas pasaulis, mikrokosmas, ir 
savyje randa visiškai išreikštas abi pasaulio puses. O tai, 
ką jis pažįsta kaip savąją esmę, apima ir viso pasaulio, 
makrokosmo, esmę. Vadinasi, ir pasaulis, ir jis pats perdėm 
yra valia ir perdėm — vaizdinys, o be to nebelieka nieko. 
Taigi mes matome, kad čia sutampa Talio, stebėjusio mak- 
rokosmą, ir Sokrato, stebėjusio mikrokosmą, filosofija, nes 
abiejų mąstytojų objektas pasirodo esąs tas pats. Tačiau 
tam, kas išdėstyta pirmosiose dviejose knygose, didesnį 
išbaigtumą ir todėl didesnį įtikinamumą suteiks dvi kitos 
knygos, kur, kaip aš tikiuosi, kai kurie klausimai, iki šiol, 
galimas daiktas, aiškiai ar miglotai mums kildavę, irgi bus 
patenkinamai nušviesti. 

O tuo tarpu specialiai aptarkime vieną tokį klausimą, 
nes iš tikrųjų jis gali kilti tik tol, kol mes galutinai ne- 

įsismelkėme į ankstesnio apmąstymo prasmę, ir šiuo požiūriu 
šis klausimas gali padėti ją suprasti. Klausimas yra toks. 
Kiekviena valia yra valia, nukreipta į kažką; ji turi savo 
valiojimo objektą, tikslą. Tad galiausiai ko gi nori ar prie 
ko veržiasi toji valia, kuri mums buvo parodyta kaip vidinė 
pasaulio esmė? Šis klausimas, kaip ir daugelis kitų, iškyla 
dėl to, kad daiktas savaime painiojamas su reiškiniu. Tik 
reiškinį, o ne valią apima pagrindo principas, kurio atmaina 
ir yra motyvacijos dėsnis. Pagrindą visur galima nurodyti 
tik reiškiniams kaip tokiems, pavieniams daiktams, bet 
niekada negalima jo nurodyti pačiai valiai ar idėjai, kurioje 
valia adekvačiai objektyvuojasi. Antai galima kelti klausimą 
apie kiekvieno atskiro judėjimo arba apskritai gamtoje vyks- 
tančio kitimo priežastį, t.y. apie būseną, kurią tas pokytis 
neišvengiamai sukėlė. Tačiau niekada negalima ieškoti prie- 
žasties, sąlygojančios pačią gamtos jėgą, pasireiškiančią tiek 
viename konkrečiame, tiek nesuskaičiuojamuose panašiuose 
reiškiniuose. Todėl visiška nesąmonė, kylanti dėl įžvalgumo 
stokos, yra klausti apie sunkio, elektros ir t.t. priežastį. 
Tik tada, jei būtų parodyta, kad sunkis, elektra nėra pirminės 
ir savarankiškos gamtos jėgos, o yra tik bendresnrs, jau 
žinomos gamtos jėgos apraiškos, būtų galima ieškoti prie- 
žasties, t.y. klausti, kodėl toji gamtos jėga čia sukelia sunkio, 
elektros reiškinį. Apie tai išsamiai aiškinta anksčiau. Lygiai 
taip pat kiekvienas pažįstančio individo (kuris pats yra tik 
valios kaip daikto savaime reiškinys) valios aktas būtinai 
nulemtas motyvo, be kurio niekada neatsirastų. Tačiau kaip 
materiali priežastis tik apibrėžia tai, kad šiuo metu, šioje 
vietoje, šioje materijoje turi pasireikšti viena ar kita gamtos 
jėga, taip ir motyvas pažįstančios būtybės valios aktą api- 
brėžia šiuo metu, šioje vietoje, šiomis aplinkybėmis, kaip kažką 
visai atskira. Bet jis jokiu būdu nenulemia to, kad toji būtybė 
apskritai nori, ir nori kaip tik taip: pastarasis dalykas yra 
tos būtybės protu suvokiamo charakterio pasireiškimas, o 

šis charakteris, kaip pati valia, daiktas savaime, pagrindo 
neturi ir yra už pagrindo principo srities. Todėl kiekvienas 
žmogus nuolat turi tikslų ir motyvų, kurie kreipia jo veiklą, 
ir jis visada gali duoti ataskaitą apie savo atskirus veiksmus. 
Bet jei jo paklaustume, kodėl jis apskritai nori arba kodėl 
jis apskritai nori egzistuoti, jis neturėtų atsakymo ir net 
pats klausimas jam pasirodytų absurdiškas. Iš tikrųjų toks 
suglumimas išreikštų suvokimą, kad jis pats yra ne kas 
kita, kaip valia, kurios valiojimas apskritai savaime supran- 
tamas ir aiškesnio apibrėžimo pagal motyvus reikalauja tik 
savo atskirų aktų, iškylančių kiekvieną laiko momentą, 
atžvilgiu. 

Iš tikrųjų bet kokio tikslo, bet kokių ribų nebuvimas 
sudaro valios savaime esmę, nes ji yra begalinis veržimasis. 
Anksčiau tai buvo minėta, kalbant apie išcentrinę jėgą. 
Paprasčiausiu pavidalu tai atsiskleidžia pačioje žemiausioje 
valios objektyvacijos pakopoje, būtent sunkyje, kurio nuo- 
latinis veržimasis, akivaizdžiai nesant galutinio tikslo ga- 
limybės, krenta į akis. Juk jei net sunkio valia, visa eg- 
zistuojanti materija susijungtų į vieną gumulą, tai jo viduje 
sunkis, verždamasis į centrą, vis tiek tęstų kovą su ne- 
persmelkiamumu, ar tai būtų kietumas, ar stangrumas. Todėl 
materijos veržimąsi visada galima tik stabdyti, bet niekada 
ir niekaip neįmanoma jo pabaigti ar patenkinti. Bet šitaip 
yra su visų valios reiškinių veržiumu. Kiekvienas pasiektas 
tikslas vėl tampa naujo veržimosi pradžia, ir šitaip iki 
begalybės. Augalas iš gemalo per stiebą ir lapą savo pa- 
sireiškimą iškelia iki žiedo ir vaisiaus, kuris savo ruožtu 
yra tik naujo gemalo, naujo individo, vėl einančio senu 
keliu, pradžia, ir šitaip be galo, be krašto. Tokia pat ir 
gyvūno gyvenimo slinktis; gimdymas yra jos viršūnė. Pa- 
siekęs ją, pirmojo individo gyvenimas sparčiai ar lėtai 
smunka, tuo tarpu naujasis individas gamtai yra rūšies 
išlikimo laidas ir kartoja tą patį pasireiškimą. Kaip į paprastą 

tos nesibaigiančios kovos ir kaitos reiškinį reikia žvelgti 
net į amžiną kiekvieno organizmo materijos atsinaujinimą, 
kurio fiziologai jau nebelaiko būtina judant išeikvotos ener- 
gijos kompensacija, nes galimas mašinos nusidėvėjimas jokiu 
būdu negali būti nuolatinio pasipildymo per maitinimąsi 
ekvivalentu. Amžinas tapsmas, begalinis srautas būdingas 
valios esmės pasireiškimui. Galiausiai tas pat pastebima 
ir žmogaus siekiuose bei noruose, kurie visada apgaulingai 
tikina mus, Kad jų įgyvendinimas yra galutinis valios tikslas. 
Tačiau kai tik jie patenkinami, tuojau pat persimaino ir 
todėl greitai užmirštami, tampa pasenę ir iš tikrųjų visada, 
nors to mes ir nepripažįstame, sudūla kaip išnykę vaiduok- 
liai. Didelė laimė, jei dar lieka kažkas, ko galima norėti 
ir siekti, kad būtų palaikomas žaidimas, kai amžinai per- 
einama nuo troškimo prie jo patenkinimo ir nuo pastarojo 
prie naujo troškimo. Tai žaidimas, kurio greita eiga vadinama 
laime, o lėta — kančia. Jis reikalingas tam, kad neapimtų 
tas stingulys, kuris pasireiškia siaubingu, gyvenimą ma- 
rinančiu nuoboduliu, blyškiu lūkesčiu, neturinčiu konkretaus 
objekto, pražūtingų languor. Dėl viso to valia ten, kur ją 
apšviečia pažinimas, visada žino, ko ji nori dabar, ko ji 
nori čia, bet niekada nežino, ko ji nori apskritai. Kiekvienas 
jos atskiras aktas turi tikslą. Tikslo neturi bendras valiojimas, 
panašiai, kaip bet koks atskiras gamtos reiškinys sąlygojamas 
pakankamos priežasties, kad atsirastų šioje vietoje ir šiuo 
metu, bet per jį pasireiškianti jėga priežasties neturi, nes 
ji yra daikto savaime, pagrindo neturinčios valios pasireiš- 
kimo pakopa. Vienintelė valios kaip visumos savižina yra 
vaizdinys kaipo visuma, visas stebimasis pasaulis. Jis yra 
valios objektiškumas, jos apsireiškimas, jos veidrodis. Tai, 
ką valia byloja šiuo pavidalu, bus mūsų tolesnio tyrinėjimo 
objektas*. 


* Apie tai žr. antrojo tomo 28 sk. 

Antras apmąstymas 


VAIZDINYS, NEPRIKLAUSOMAS NUO PAGRINDO 
PRINCIPO: 
PLATONIŠKOJI IDĖJA: MENO OBJEKTAS 


rai ` sA ` , y 
Ti tOo OV uev &et, yEVEGW ôs ovx  EyOV: 
xal ti tò yiyvópevov uev xat GTOMOKEVOV, 


x ` S x 
Ovt®©G ÔE OVÕETOTE OV. 


[Kas yra tai, kas esti amžinai ir neturi pradžios? 
Ir kas yra tai, kas atsiranda ir praeina, 


bet iš tikrųjų niekada neturi būties? 


Platon. Timaeus, 27 D] 


§ 30 


Pirmojoje knygoje mes parodėme pasaulį tik kaip grynąjį 
vaizdinį; antrojoje knygoje mes į jį pažvelgėme kitu aspektu 
ir pamatėme, kad jis yra valia, kuri pasirodė esanti vienintelė, 
kas yra pasaulis be to, kad jis yra vaizdinys. Remdamiesi 
šituo žinojimu, pasaulį kaip vaizdinį tiek jo visumos, tiek 
dalių požiūriu mes pavadinome valios objektiškumu; o tai 
reiškia: valia, tapusia objektu, t.y. vaizdiniu. Toliau dar 
prisiminkime, kad tokia valios objektyvacija turi daug, tačiau 
apibrėžtų pakopų, kuriomis nuosekliai augančiu aiškumu 
ir pilnatve valios esmė pereina į vaizdinį, t.y. pasirodo 
kaip objektas. Tose pakopose mes jau radome platoniškąsias 
idėjas, nes kaip tik šios pakopos yra apibrėžtos rūšys arba 
visų gamtos kūnų, tiek organinių, tiek neorganinių pirminės, 
nekintančios formos ir savybės, o kartu ir bendrosios jėgos, 
atsiskleidžiančios pagal gamtos dėsnius. Taigi visos tos idėjos 
pasirodo nesuskaičiuojamuose individuose bei atskirybėse 
ir santykiauja su jomis kaip pirmavaizdžiai su savosiomis 
kopijomis. Tokių individų įvairovė įsivaizduojama tik laiko 
ir erdvės dėka, o jų atsiradimas ir nyksmas - priežastingumo 
dėka. Visas šias formas mes pripažinome esant tik skirtingais 
pagrindo principo pavidalais, o jis yra bet kokio baigtinumo, 
bet kokios individuacijos pamatinis principas ir bendroji 
vaizdinio forma, kiek vaizdinys patenka į individui kaip 
tokiam būdingą pažinimą. O idėja šiam principui nepavaldi; 
todėl jai nebūdingas nei daugeriopumas, nei kaita. Individai, 
per kuriuos ji pasireiškia, yra nesuskaičiuojami, nuolat 

atsiranda ir išnyksta, tuo tarpu ji lieka nekintama kaip vis 
ta pati, o pagrindo principas jai neturi jokios reikšmės. 
O kadangi šis principas yra forma, kuriai pavaldus bet 
koks subjektui būdingas pažinimas, nes subjektas pažįsta 
kaip individas, tai idėjos turi egzistuoti visiškai už subjektui 
būdingo pažinimo srities. Todėl jeigu idėjos turi tapti pa- 
žinimo objektu, tai šitai įmanoma tik iš pažinimo subjekto 
pašalinus individualumą. Dabar mes ir imsimės apibrėžčiau 
ir išsamiau aiškinti šitą dalyką. 


§ 31 

Tačiau pirmiausia dar tokia labai svarbi pastaba. Aš 
tikiuosi, kad antrojoje knygoje man pavyko įrodyti, jog tai, 
kas Kanto filosofijoje vadinama daiktu savaime ir ten pasirodo 
kaip tokia svarbi, tačiau tamsi ir paradoksali doktrina (ypač 
dėl to, kaip ją Kantas įveda, būtent - pagrindą išvesdamas 
iš to, kas pagrindžiama), kaip kliuvinys ir net kaip silpnoji 
jo filosofijos pusė, — tai, sakau aš, jeigu prie to eitume 
visai kitu, t.y. mūsų pasirinktu keliu, yra ne kas kita, kaip 
valia atitinkamai išplėsta ir apibrėžta šios sąvokos prasme. 
Be to, aš tikiuosi, kad po to, kas pasakyta anksčiau, niekas 
neabejos, kad šios valios, sudarančios pasaulio būtį-savai- 
me, apibrėžtos objektyvacijos pakopos yra tai, ką Platonas 
vadino amžinosiomis idėjomis, arba nekintančiomis formomis 
(en), kurios buvo laikomos svarbiausia, tačiau kartu tam- 
siausia ir paradoksaliausia jo filosofijos dogma ir per šimt- 
mečius buvo daugybės skirtingai galvojančių protų apmąs- 
tymų, ginčų, pajuokų ir pagarbos objektu. 

Taigi, jei mums valia yra daiktas savaime, o idėja yra 
betarpiška tos valios objektyvacija tam tikroje pakopoje, tada 
paaiškėja, kad Kanto daiktas savaime ir Platono idėja, jam 
vienintelė övtæç ðv [tikroji būtis], - tie du dviejų didžiausių 
Vakarų filosofų didieji tamsūs paradoksai, — yra nors ir 

netapatūs, tačiau labai giminingi ir skiriasi tik vienintele 
apibrėžtimi. Kaip tik "todėl, kad, būdami vidujai darnūs 
ir giminingi, dėl nepaprastai skirtingų jų autorių indivi- 
dualybių jie skamba taip nevienodai, abu didieji paradoksai 
yra netgi pats geriausias vienas kito komentaras, nes jie 
panašūs į visai skirtingus kelius, vedančius prie vieno tikslo. 
Tai galima paaiškinti keliais žodžiais. Tai, ką sako Kantas, 
iš esmės yra štai kas: „Laikas, erdvė ir priežastingumas 
nėra daikto savaime apibrėžtys, o priklauso tik jo reiškiniui, 
nes jos yra ne kas kita, kaip mūsiškio pažinimo formos. 
O kadangi bet koks daugeriopumas, „bet koks.atsiradimas 
ir išnykimas galimas tik laike, grdwėje ir dėl priežastingumo, 
iš to kyla tai, kad ir jie būdingi tik reiškiniui, bet jokiu 
būdu ne daiktui savąimę. Tačiau kadangi tos formos nulemia 
mūsiškį pažinimą, visas patyrimas yra tik reiškinio, o ne 
daikto savaime pažinimas, ir todėl patyrimo dėsniai negali 
būti taikomi daiktui savaime. Tai, kas pasakyta, apima net 
mūsiškį, savąjį Aš, ir mes jį pažįstame tik kaip reiškinį, 
o ne kaip tai, kas jis galėtų būti savaime“. Štai koks Kanto 
mokymo turinys ir prasmė mūsų tyrinėjimui svarbiu po- 
žiūriu. O Platonas sako: „Šio pasaulio, pagaunamo mūsų 
juslėmis, daiktai visai neturi tikrosios būties: jie visada tampa, 
tačiau niekada nesti; jie turi tik santykinę būtį ir visi egzistuoja 
tik santykyje vienas su kitu ir šio santykio dėka, todėl visą 
jų būtį galima vadinti ir nebūtimi. Vadinasi, jie nėra tikrojo 
pažinimo objektai (motun), nes šitaip pažinti galima tik 
tai, kas egzistuoja savaime ir sau ir visada esti vienodai; 
priešingai, jie yra tik manymo, sukeliamo pojūčių (šoža 
uet GiG9nosoc &àóyov), [nuomonės, atsirandančios dėl 
neprotingo juslinio suvokimo], objektas. Kol mes apsiribo- 
jame jų suvokimu, mes panašūs į žmones, esančius tamsioje 
oloje ir taip tvirtai surištus, kad jie net galvos pasukti negali 
ir už jų degančios ugnies šviesoje ant prieš juos esančios 
sienos mato vien tikrų daiktų, nešamų tarp jų ir ugnies, 

šešėlius. Negana to, ant tos sienos jie mato tik kitų žmonių 
ir net savo pačių šešėlius. Visa jų išmintis - iš anksto nusakyti 
patyrimu pagrįstą šešėlių slinkimo tvarką} O tai, kas tik 
ir gali būti pavadinta tikrąja būtimi (6vtoc öv), nes ji 
visada esti, bet niekada netampa ir nepraeina, kaip tik ir yra 
tikrieji šešėlių provaizdžiai. Tai amžinosios idėjos, visų daiktų 
pirminės formos. Joms nebūdingas joks daugeriopumas, ka- 
dangi kiekviena idėja savo esme yra viena, nes ji pati yra 
provaizdis, o jos kopijos arba šešėliai yra to paties pa- 
vadinimo, pavieniai, praeinantys tos pačios rūšies daiktai. 
Joms nebūdingas joks atsiradimas ir išnykimas, nes jos yra 
tikroji būtis, niekada netampanti ir nepraeinanti, kaip jos 
nykstančios kopijos. (Tačiau šios dvi negatyvios apibrėžtys 
suponuoja būtiną prielaidą, kad laikas, erdvė ir priežas- 
tingumas idėjoms neturi jokios reikšmės ir galiosenos, ir 
idėjos egzistuoja už jų.) Todėl tik jas įmanoma iš tikrųjų 
pažinti, nes tokio pažinimo objektas gali būti. tik. tai, kas 
„egzistuoja visada ir visais atžvilgiais (taigi savaime), o ne 
tai, kas ir egzistuoja, ir neegzistuoja, priklausomai nuo 
požiūrio“. Toks Platono mokymas. Visai akivaizdu ir nereikia 
toliau aiškinti, kad abiejų teorijų vidinė prasmė visiškai 
vienoda, kad jos abi regimąjį pasaulį traktuoja kaip reiškinį, 
kuris savaime yra niekingas ir reikšmę bei skolintą realumą 
gauna tik iš to, kas per jį reiškiasi (Kantui tai daiktas savaime, 
Platonui - idėja). Abiejų doktrinų požiūriu, pastarajai, tikrajai 
būčiai visiškai nebūdingos netgi pačios bendriausios ir 
esmingiausios reiškinio formos. Kad paneigtų tas formas, 
Kantas tiesiogiai jas išreiškė net abstrakčiais terminais ir 
atėmė iš daikto savaime laiką, erdvę bei priežastingumą 
kaip paprasčiausias reiškinio formas. Na, o Platonas ne- 
pasiekė aukščiausios šios minties išraiškos ir šias formas 
iš idėjų atėmė netiesiogiai, neigdamas, kad idėjoms būdinga 
tai, kas įmanoma tik šitų formų dėka, būtent vienalytės 
būties daugeriopumas, atsiradimas ir nyksmas. Nors tai ir 

nebūtina, aš dar ir vaizdingai paaiškinsiu tą nuostabų ir 
svarbų tapatumą, pasiremdamas pavyzdžiu. Štai prieš mus 
gyvastingumu trykštantis gyvulys. Platonas pasakys: „Šis 
gyvulys turi ne tikrąją būtį, o tik regimąją; jis yra tik nuolatinis 
tapsmas, santykinė būtis, kurią galima pavadinti ir būtimi, 
ir nebūtimi. Tikrąją būtį turi tik idėja, kuri pasirodo per 
tą gyvulį ir yra gyvulys savaime (aoro to Snpiov), 
nepriklausantis nuo nieko, bet egzistuojantis savaime ir sau 
(49 gauto, det doaOTOG) [savaime, visada tuo pačiu 
būdu; Platon: Phaedo, 78 D], netapęs, ne praeinantis, o nuolat 
tas pats (di öv, xar UNŠETOTE OVTE MyvouEvov, OŬTE 
dro*x0uEvov) [visada esantis, bet niekada nei atsirandantis, 
nei išnykstantis; pagal Platon: Timaeus, 27 D]. O kai mes 
tame gyvulyje pažįstame jo idėją, visiškai tas pat ir visai 
nesvarbu, ar prieš mus dabar yra šitas gyvulys, ar jo 
pirmtakas, gyvenęs prieš tūkstantį metų; be to, visai ne- 
svarbu, ar jis esti čia, ar tolimoje šalyje, ar jis stovi prieš 
mus vienaip, ar kitaip, vienaip ar kitaip veikia, ir pagaliau — 
arjis yra kaip tik šis, ar koks nors kitas savo rūšies individas: 
visa tai nesvarbu ir galioja tik reiškiniui; vien tik gyvulio 
idėja turi tikrąją. būtį ir yra tikrojo pažinimo objektas“. Taip 
pasakytų Platotias. Kantas pasakytų maždaug taip: „Šitas 
gyvulys yra reiškinys laike, erdvėje ir priežastingume, kurie 
visi kartų yra mūsiškiame sugebėjimė pažinti glūdinčios 
apriorinės patyrimo galimybės sąlygos, o ne daikto savaime 
apibrėžtys. Todėl šis gyvulys, kiek mes jį suvokiame šiuo 
metu, šioje vietoje, kaip individas. atsiradęs rišliame pa- 
tyrime,  t-x-.-priežasčių- ir padarinių grandinėje, ir todėl 
neišvengiamai praeinantis; yra ne daiktas savaime, o reiš- 
kinys, galiojantis tik mūsų pažinimo atžvilgiu. Norint jį 
pažinti tokį, koks jis gali- būti-savaime, vadinasi, nepri- 
klausomai nuo laike, erdvėje ir. priežastingume glūdinčių 
apibrėžčių, būtų reikalingas kitoks pažinimo būdas, o ne. 
toks, kurį įmanoma pasiekti mums, juslėmis ir intelektu“. 

Kad Kanto kalbėseną dar labiau priartintume prie pla- 
toniškosios, galima pasakyti ir taip: laikas, erdvė ir prie- 
žastingumas yra tokia mūsų intelekto įranga, kurios dėka 
iš tikrųjų esanti tik vientisa bet kokios rūšies esybė mums 
pasirodo kaip vienarūšių, vis iš naujo atsirandančių ir 
išnykstančių begalinėje sekoje būtybių daugis. Daiktų pagava 
šitokios įrangos dėka yra imanentinė; o toji pagava, kurią 
lydi ją lemiančių sąlygų suvokimas, yra transcendentalinė. 
Pastaroji pasiekiama in abstracto, grynojo proto kritika. 
Tačiau kaip išimtis ji gali atsirasti ir intuityviai. Šie žodžiai 
yra mano papildymas, kurį aš pasistengsiu paaiškinti kaip 
tik šioje, trečiojoje knygoje. 

Jeigu kada nors būtų buvęs suprastas ir perimtas Kanto 
mokymas, jei nuo Kanto laikų būtų buvęs suprastas Platonas, 
jeigu būtų tiksliai ir rimtai apmąstyta abiejų didžiųjų mo- 
kytojų doktrinų vidinė prasmė ir turinys, užuot žaidus 
pirmojo techniniais terminais ir parodijavus antrojo stilių, 
tai tikriausiai jau seniai būtų suprasta, kokiu žymiu mastu 
sutaria abu didieji išminčiai ir kad abiejų doktrinų tikroji 
prasmė ir galutinis tikslas yra visiškai tas pat. Tada Platono 
nuolat nelygintų ne tik su Leibnizu, kurio visai nepalytėjo 
Platono dvasia, bet ir su vienu dar gyvenančiu žymiu 
ponų, tarsi norėdami pasityčioti iš didžiojo senovės mąs- 
tytojo šešėlio; ir apskritai būtų pasistūmėta gerokai toliau 
nei dabar, arba priešingai, nebūtų nužengta atgal taip 
gėdingai toli, kaip tai atsitiko per paskutiniuosius ketu- 
riasdešimt metų. Tada nebūtų leistasi, kad kvailintų tai 
vienas, tai kitas tuščiažodžiautojas, ir šitaip reikšmingai 
prasidėjęs XIX amžius Vokietijoje nebūtų atvertas filosofinių 
farsų, vaidinamų ant Kanto kapo (kaip kartais senovėje, 
laidojant artimuosius) ir davusių dingstį visai teisėtoms kitų 

nacijų patyčioms, nes rimtiems ir net ceremoningiems vo- 
kiečiams tokie dalykai visai netinka. Bet autentiškų filosofų 
tikroji publika yra tokia negausi, kad ištisi šimtmečiai tik 
labai šykščiai atseikėja jiems net juos suprantančių mokinių. 
Kot ön VapSnxoGOPoL uëv  TOMAOI, Båxyor é ye 
zavpoi*. (Thyrsigeri quidem multi, Bacchi vero pauci.) 
[Daugelis nešiojasi tirsus, bet nedaugelis tampa Bakchantais.] 
Platon: Phaedo, 69 C; H  dūuia ọprùocopia iw TAOTA 
TPOGRETTOXEV, OTt où xat Qčiav avtc GTTOVTAL 
oÙ yap vóľovg göst &nteogan, Aà yvnolovc. (Eam 
ob rem philosophia in infamiam incidit, quod non pro 
dignitate ipsam attingunt: neque enim a spuriis, sed a 
legitimis erat attrectanda.) [Mūsų laikų klaida ir filosofijos 
negerbimo priežastis yra ta, kad filosofijos imasi jos neverti 
žmonės: jos turėtų imtis ne žemi, o kilnūs žmonės"".] Platon 
[Res publica, 7, 535 C]. 

Buvo vaikomasi žodžių, tokių žodžių kaip „vaizdiniai 
a. priori, nepriklausomai nuo patyrimo pažinios stebėjimo 
ir mąstymo formos, grynojo intelekto pirminės sąvokos“ 
ir t.t, ir tada buvo klausiama, ar Platono idėjos, kurios 
juk irgi yra pirminės sąvokos, o, be to, dar ir prisiminimai 
apie tikroviškai esančių daiktų būties stebėjimą iki gyvenimo, 
nėra tas pat, kaip kantiškosios stebėjimo ir mąstymo formos, 
kurios a priori glūdi mūsų sąmonėje? Šitos visai skirtingos 
doktrinos, kantiškoji - apie formas, individui būdingą pa- 
Žinimą apribojančias reiškiniu — ir platoniškoji - apie idėjas, 
kurių pažinimas aiškiai paneigia tas formas, - šitos šiuo 
požiūriu diametraliai priešingos doktrinos, tik todėl, kad 
jos šiek tiek panašios savo terminais, buvo įdėmiai lyginamos, 
dėl jų buvo tariamasi ir ginčijamasi dėl jų tapatumo ir 
pagaliau buvo nuspręsta, kad jos vis dėlto netapačios, ir 

prieita išvada, kad Platono idėjų teorija ir kantiškoji proto 
kritika neturi visiškai nieko bendro.* Tačiau pakaks apie tai. 


§ 32 

Iš mūsų ankstesnių svarstymų išaiškėjo, kad nepaisant 
viso vidinio giminiškumo tarp Kanto ir Platono ir vienodo 
jųdviejų numanomo tikslo ar pasaulėžiūros, paskatinusios 
juos filosofuoti ir juos vedusios, idėja ir daiktas savaime 
nėra visiškai tas pat. Priešingai, mūsų požiūriu idėja yra 
tik betarpiškas ir todėl adekvatus daikto savaime objek- 
tiškumas, o daiktas savaime yra valia, — valia, kol ji dar 
neobjektyvuota ir netapusi vaizdiniu. Juk kaip tik pagal 
Kantą daiktas savaime turi nepriklausyti nuo bet kokių 
pažinimui kaip tokiam būdingų formų. Ir (kaip aš parodžiau 
Priede) Kantas klydo, šioms formoms nepriskirdamas visų 
pirma objekto-būties-subjektui, nes kaip tik ji yra pirminė 
ir bendriausia bet kokio reiškinio, t.y. vaizdinio, forma. Todėl 
Kantas turėjo daiktui savaime aiškiai nepriskirti objektiš- 
kumo, ir tai būtų jį apsaugoję nuo didelio, anksti pastebėto 
nenuoseklumo. Priešingai, platoniškoji idėja būtinai yra 
objektas, kažkas pažinaus, vaizdinys, ir būtent todėl, tačiau 
tik todėl ji skiriasi nuo daikto savaime. Ji nusikračiusi tik 
antrinių reiškinio formų, kurias visas mes suprantame kaip 
pagrindo principą, arba, tiksliau, ji dar neįėjusi į tas formas. 
Tačiau pirminę ir pačią bendriausią formą ji išsaugojo. Tai 
vaizdinio apskritai, objekto būties subjektui forma. Jai pa- 
valdžios formos (kurių bendriausia išraiška yra pagrindo 
principas) kaip tik yra tai, kas idėją padaugina į atskirus 
ir praeinančius individus, kurių skaičius idėjos atžvilgiu 
visiškai nesvarbus. Tad pagrindo principas yra toji forma, 


* Žr., pvz, Friedricho Bouterwecko Immanuel Kant, ein Denkmal, S. 49 
ir Buhle: Geschichte der Philosophie, Bd.6, S. 802-815 ir 823. 

į kurią įeina idėja, patekdama į subjektui kaip individui 
būdingą pažinimą. Pavienis, pagal pagrindo principą pa- 
sireiškiantis daiktas kaip tik todėl yra tik netiesioginė daikto 
savaime (kuris yra valia) objektyvacija; tarp daikto savaime 
ir pavienio daikto dar įsiterpia idėja, kaip vienintelis be- 
tarpiškas valios objektiškumas, nes ji neprisiėmė kitos, 
pažinimui kaip tokiam būdingos formos, išskyrus vaizdinio, 
ty. objekto būties subjektui formą. Štai kodėl tik idėja ir 
yra valios arba daikto savaime adekvačiausias objektiškumas. 
li yra net visas daiktas savaime, tačiau tik vaizdinio pavidalu. 
Ir kaip tik tai nulemia didelį Platono ir Kanto giminingumą, 
nors, sprendžiant labai griežtai, tai, apie ką jie šneka, nėra 
visai tas pat. Tuo tarpu pavieniai daiktai nėra visiškai 
adekvatus valios objektiškumas, šiuo atveju sudrumstas tų 
formų, kurių bendra išraiška yra pagrindo principas, formų, 
kurios vis dėlto yra pažinimo sąlyga, kiek šitaip pažinti 
gali individas kaip toks. Jei leistina daryti išvadas iš ne- 
įmanomos prielaidos, tai galima tarti, kad mes faktiškai 
pažintume nebe atskirus daiktus, ne įvykius, ne pokyčius, 
ne daugeriopumą, bet grynu, nesudrumstu pažinimu pa- 
gautume tik idėjas, tik tos vieningos valios objektyvacijų 
laiptus, ir todėl mūsų pasaulis mums būtų Nuns stans 
Įsustingęs „dabar“, nuolatinė dabartis; Albertus Magnus: 
Summa theologiae, 1, tractatus 5, quaestio 22], jeigu mes, 
kaip pažinimo subjektai, kartu nebūtume individai, t.y. jeigu 
mūsų intuicija nebūtų sąlygota mūsiškio kūno, iš kurio 
įspūdžių ji kyla ir kuris pats yra tik konkretus valiojimas, 
valios objektiškumas, t.y. objektas tarp objektų, ir kaip toks 
gali įeiti į pažįstančiąją sąmonę tik per pagrindo principo 
formas, vadinasi, jau suponuoja ir šitaip įveda laiką ir visas 
kitas formas, išreiškiamas šio principo. Laikas yra tik pa- 
dalintas ir sudaužytas vaizdas, per kurį individualiai esybei 
pasirodo idėjos. O pačios idėjos esti už laiko ir todėl yra 

amžinos. Todėl Platonas ir sako, kad laikas yra judrus 
amžinybės vaizdinys: o10voc EixOv xXwWNTN O XPOVOG 
[pagal Platon: Timaeus, 37 DF. 


5 33 

Kadangi mes kaip individai neturime kitokio pažinimo, 
išskyrus tą, kuris pavaldus pagrindo principui, o ši forma 
neapima idėjų pažinimo, neabejotina, kad, jei mums įmanoma 
nuo pavienių daiktų pažinimo pereiti prie idėjų pažinimo, 
tai šitai galima tik tada, kai subjekte įvyksta permaina, 
atitinkanti didelį viso objekto pobūdžio pasikeitimą ir jam 
analogiška. Šios permainos dėka subjektas, kiek jis pažįsta 
idėją, jau nebėra individas. 

Iš ankstesnės knygos prisimename, kad pažinimas ap- 
skritai pats priklauso valios objektyvacijai jos aukščiausiose 
pakopose ir jautrumas, nervai, smegenys, kaip ir kitos 
organinės būtybės dalys, yra tik valios išraiška šioje jos 
objektiškumo pakopoje. Todėljų dėka atsirandantis vaizdinys 
irgi skirtas tarnauti valiai, kaip priemonė (unyavń) pasiekti 
jos dabar jau sudėtingesniems (noħvtehéotepa) tikslams, 
išsaugoti būtybę, turinčią įvairių porcikių. Taigi pirma- 
pradiškai ir savo esme pažinimas visiškai palenktas tarnauti 
valiai, ir panašiai kaip tiesioginis objektas, per priežastin- 
gumo dėsnį tampantis pažinimo išeities tašku, yra tik 
objektyvuota valia, taip ir bet koks pažinimas, pavaldus 
pagrindo principui, stipriau ar silpniau siejasi su valia Juk 
individas savo kūną suvokia kaip objektą tarp objektų, su 
kuriais sueina į įvairius santykius bei ryšius pagal pagrindo 
principą ir kurių stebėjimas dėl šios priežasties visada, 
trumpesniu ar ilgesniu keliu, jį sugrąžina prie savojo kūno, 
vadinasi, ir prie savosios valios. Kadangi tokį objektų santykį 
su kūnu, o per jį ir su valia, nustato pagrindo principas, 


* Apie tai žr. antrojo tomo 29 sk. 

tai ir pažinimas, tarnaujantis valiai, sieks tik vieno — ob- 
jektuose tirti kaip tik tuos santykius, kuriuos nustato pa- 
grindo principas, t.y. nagrinėti įvairiausius jų ryšius erdvėje, 
laike ir priežastingume. Juk tik dėl jų objektas individui 
yra įdomus, t.y. susijęs su valia. Todėl valiai tarnaujantis 
pažinimas objektuose iš tikrųjų nepagauna nieko kito, iš- 
skyrus jų santykius, pažįsta objektus tik tiek, kiek jie 
egzistuoja šiuo metu, šioje vietoje, esant šioms sąlygoms, 
dėl šių priežasčių, šitaip veikdami, žodžiu, kaip pavienius 
daiktus; ir jeigu pašalintume visus tuos santykius, tai pa- 
žinimui išnyktų ir patys objektai, nes nieko kito juose ir 
nebuvo pažinta. Mes negalime nuslėpti ir to, kad tai, ko 
daiktuose ieško mokslai, iš esmės irgi yra ne kas kita, kaip 
visa tai, apie ką kalbėjome, būtent daiktų santykiai, laiko 
ir erdvės sąlygos, natūralių pokyčių priežastys, formų ly- 
ginimas, įvykių motyvai, žodžiu, vien tik santykiai. Mokslų 
skirtumą nuo kasdienio pažinimo lemia tik jų forma, sis- 
temingumas, tai, kad jie palengvina pažinimą, per sąvokų 
subordinaciją visas atskirybes susiedami į bendrybę ir šitaip 
pasiekdami pažinimo pilnatvės. Bet koks santykis pats 
egzistuoja tik reliatyviai: pavyzdžiui, bet kokia būtis laike, 
kita vertus, yra ir nebūtis, nės laikas yra tik tai, kieno 
dėka tam pačiam daiktui gali būti priskirtos priešingos 
apibrėžtys. Todėl kiekvienas reiškinys laike ir egzistuoja, 
ir neegzistuoja, nes tai, kas jo pradžią atskiria nuo pabaigos, 
yra tik laikas, savo esme kažkas nykstančio, nepastovaus 
ir santykiško, čia vadinamo trukme. O laikas yra pati 
bendriausioji pažinimo, tarnaujančio valiai, objektų forma 
ir likusių jo formų prototipas. 

Paprastai pažinimas lieka palenktas tarnauti valiai; jis 
ir atsirado šiai tarnystei ir netgi išaugo iš valios, tarsi galva 
iš liemens. Gyvūnuose šios pažinimo tarnystės valiai niekada 
neįmanoma pašalinti. Žmogaus atveju toks pašalinimas 
įmanomas tik kaip išimtis, ir tai mes netrukus pagvildensime 

išsamiau. Šis skirtumas tarp žmogaus ir gyvulio išoriškai 
pasirodo santykio tarp galvos ir liemens skirtumu. Žemes- 
niųjų gyvūnų galva ir liemuo dar visiškai suaugę; visų 
jų galva nukreipta į žemę, kur guli valios objektai; net 
aukštesniųjų gyvūnų galva ir liemuo daug labiau susilieję 
į vieną daiktą, negu Žmogaus, kurio galva laisvai vainikuoja 
kūną ir yra tik jo nešiojama, bet jam netarnauja. Aukščiausiu 
mastu šį Žmogaus pranašumą išreiškia Belvederio Apolonas: 
į tolumas žvelgiančio mūzų dievo galva taip laisvai laikosi 
ant pečių, kad atrodo visai atskirta nuo kūno ir jam 
nebepavaldi. 


§ 34 

Kaip sakyta, galimas (tačiau tik kaip išimtis) perėjimas 
nuo paprasto pavienių daiktų pažinimo prie idėjos pažinimo 
įvyksta staiga, kai pažinimas išsilaisvina iš tarnystės valiai 
ir dėl to subjektas nustoja būti tik individualus ir tampa 
grynu bevaliu subjektu pažinimo, kuris jau nebepavaldus 
pagrindo principui ir nebeieško santykių, bet nurimsta ir 
ištirpsta gilioje jam duoto objekto, nebesisiejančio su kokiu 
nors kitu objektu, kontempliacijoje. 

Norint tai paaiškinti, reikalingas išsamus apmąstymas, 
ir kol kas reikia nesistebėti tuo, kas čia atrodo keista: visa 
tai išnyks savaime, kai bus suprasta visa šiame veikale 
dėstoma mintis. 

Kai, pakylėti dvasios jėgos, mes atsisakome įprastinio 
daiktų stebėjimo būdo ir, nebepavaldūs pagrindo principui, 
nustojame aiškintis vien tik daiktų tarpusavio santykius, 
kurių galutinis tikslas visada yra jų santykis su mūsiškė 
valia, vadinasi, daiktuose stebime nebe kur, kada, kodėl 
ir kam, o tik jų kas ir netgi abstrakčiam mąstymui, proto 
sąvokoms, nebeleidžiame užvaldyti mūsų sąmonės; kada, 
atsisakę viso šito, visa savo dvasios jėga atsiduodame 
stebėjimui, visiškai jame ištirpdami ir visą mūsų sąmonę 

užpildome ramia prieš mus esančio gamtos objekto kon- 
templiacija, nesvarbu, kas būtų tas objektas, kraštovaizdis, 
medis, uola, pastatas ar kas nors kita; kai, pagal gilią prasmę 
turintį vokišką posakį, visiškai prarandame save atsiduodami 
objektui, t.y. užmirštame savo individualumą, savo valią 
ir išliekame tik kaip grynas subjektas, šviesus objekto 
veidrodis, ir todėl mums atrodo, kad objektas esti vienas 
pats ir nesama ko nors, kas jį suvoktų, ir jau nebegalime 
stebinčiojo atskirti nuo stebėjimo, tačiau abu tampa viena, 
nes visa sąmonė visiškai užpildyta ir apimta vienintelio 
stebimojo vaizdo; kai, vadinasi, objektas šia prasme ne- 
besusijęs jokiais santykiais su kuo nors už savęs, o subjektas 
nebesaistomas jokių santykių su valia,- tada tai, kas pa- 
žįstama tokiu būdu, yra jau ne pavienis daiktas kaip toks, 
o idėja, amžinoji forma, betarpiška valios objektyvacija šioje 
pakopoje. Ir todėl pasinėręs į tokį stebėjimą subjektas jau 
nebėra individas, ries individas jau ištirpo tokiame stebėjime. 
Tai jau yra grynas, bevalis, beskausmis, belaikis pažinimo 
subjektas. Šis kol kas toks keistas dalykas (kuris, kaip man 
gerai žinoma, patvirtina Thomaso Paine'o posakį „du sublime 
au ridicule il n'y a qu'un pas“ [nuo didingumo iki juo- 
kingumo tik vienas žingsnis|) toliau taps vis aiškesnis ir 
ne toks keistas. Tą patį mintyje turėjo ir Spinoza, para- 
šydamas: „mens aeterna est, quatenus res sub aeternitatis 
specie concipit” [dvasia yra amžina, kai tik ji daiktus suvokia 
amžinybės požiūriu] (Ethica, 5, prop. 31, schol).* Tokioje 
kontempliacijoje pavienis daiktas iškart tampa savosios rūšies 
idėja, o stebintis individas - grynu pažinimo subjektu. Individas 
kaip toks pažįsta tik pavienius daiktus, grynas pažinimo 


* Čia gvildenamam pažinimo būdui išsiaiškinti aš rekomenduoju per- 
skaityti ir tai, ką Spinoza kalba ten pat, lib. 2, prop. 40, schol. 2, taip 
pat lib. 5, prop. 25-38 apie „cognitione tertii generis, sive intuitiva” 
[trečios rūšies pažinimą arba intuicijąļ; ir ypač prop. 29, schol.; prop. 
36, schol. ir prop. 38 demonstr. et schol. 

subjektas — tik idėjas. Juk individas yra pažinimo subjektas 
tam tikro atskiro valios pasireiškimo atžvilgiu ir jam tar- 
nauja. Šitas pavienis valios pasireiškimas kaip toks pavaldus 
pagrindo principui visais jo pavidalais, todėl bet koks su 
juo susijęs pažinimas irgi pavaldus pagrindo principui, ir 
valiai netinka joks kito tipo pažinimas, išskyrus tokį, kurio 
vienintelis objektas visada yra santykiai. Pažįstantis individas 
kaip toks ir jo pažintas pavienis daiktas egzistuoja kur nors, 
kada nors ir yra priežasčių bei padarinių grandinės grandis. 
Grynas pažinimo subjektas ir jo koreliatas, idėja, išsilaisvino 
nuo visų šitų pagrindo principo formų: laikas, vieta, in- 
dividas, kuris pažįsta, ir individas, kuris pažįstamas, jiems 
neturi jokios reikšmės. Tik kai pažįstantis individas anksčiau 
aprašytu būdu pakyla ir tampa grynu pažinimo subjektu, 
o kartu pakelia ir stebimąjį objektą, tampantį idėja, grynu 
ir išbaigtu pavidalu pasirodo pasaulis kaip vaizdinys ir įvyksta 
visiška valios objektyvacija, nes tik idėja yra valios adekvatus 
objektiškumas. Idėja irgi apima objektą ir subjektą, nes jiedu 
yra jos vienintelė forma. Tačiau joje tarp subjekto ir objekto 
nusistovi visiška pusiausvyra: ir kaip objektas čia yra ne 
kas kita, kaip subjekto vaizdinys, taip ir subjektas, visiškai 
ištirpdamas stebimajame objekte, pats tampa tuo objektu, 
nes visa sąmonė jau yra ne kas kita, kaip pats aiškiausias 
objekto vaizdas. Kaip tik šita sąmonė, jeigu įsivaizduotume, 
kad joje paeiliui praslenka visos idėjos arba valios objek- 
tiškumo pakopos, iš tikrųjų ir sudaro visą pasaulį kaip vaizdinį. 
Visų laikų ir erdvių pavieniai daiktai yra ne kas kita, kaip 
pagrindo principo (individų kaip tokių pažinimo formos) 
suskaidytos, o todėl sudrumstu grynuoju objektiškumu pa- 
ženklintos idėjos. Kaip, pasirodant idėjai, joje jau neįmanoma 
subjekto atskirti nuo objekto, nes tik dėl jų abipusio per- 
sipynimo bei įsismelkimo ir atsiranda toji idėja, adekvatus 
valios objektiškumas, tikrasis pasaulis kaip vaizdinys, taip 
ir pažįstantysis ir pažinusis individai, kaip daiktai savaime, 

irgi nebeatskiriami vienas nuo kito. Juk-jeigu-visai atitrūk- 
tume nuo šito tikrojo pasaulio kaip vaizdinio, neliktų nieko, 
išskyrus pasaulį kaip valią. Valia yra idėjos būtis-savaime, 
kurią idėja visiškai objektyvuoja. Be to, valia yra ir pavienio 
daikto bei jį pažįstančio individo, kurie ją objektyvuoja ne 
visiškai, būtis-savaime. Kaip valia už vaizdinio ir visų jo 
lormų, ji yra ta pati ir kontempliuojamame objekte, ir 
individe, kuris, pakildamas į tokią kontempliaciją, suvokia 
save kaip gryną subjektą Todėl objektas ir subjektas savaime 
nesiskiria vienas nuo kito, nes savaime jie yra valia, kuri 
čia pažįsta save, ir tik dėl būdo, kuriuo vyksta tas pažinimas, 
t.y. tik reiškinyje, dėl jo formos, pagrindo principo, esama 
daugeriopumo ir skirtingybių. Kaip be objekto, be vaizdinio 
aš nesu pažįstantis subjektas, o tik gryna akla valia, taip, 
kita vertus, be manęs kaip pažinimo subjekto pažinus daiktas 
yra ne objektas, o tik grynoji valia, aklas veržlumas. Toji 
valia savaime, t.y. be vaizdinio, sutampa su manąja valia. 
Tik pasaulyje kaip vaizdinyje, kurio būtina forma mažų 
mažiausiai yra subjektas ir objektas, mes išsiskiriame vienas 
su kitu, kaip pažinusis ir pažįstantysis individai. Kai tik 
pažinimas, pasaulis kaip vaizdinys, pašalinamas, apskritai 
nebelieka nieko kito, išskyrus grynąją valią, aklą veržiumą. 
Kad valia įgytų objektiškumą, taptų vaizdiniu, kartu būtini 
tiek subjektas, tiek ir objektas. Tačiau kad tas objektiškumas 
būtų grynas, tobulas, adekvatus valios objektiškumas, būtinas 
objektas kaip idėja, laisva nuo pagrindo principo formų, 
ir subjektas kaip grynas pažinimo subjektas, laisvas nuo 
individualumo ir tarnystės valiai.“ 

Kas nusakytu būdu taip įsigilino į gamtos stebėjimą ir 
jame išnyko, kad dar esti tik kaip grynas pažįstantis subjektas, 
tas betarpiškai suvokia, kad kaip toks subjektas jis yra 
pasaulio ir visos objektyvios būties palaikytojas, sąlyga, nes 
būtis dabar jam pasirodo kaip kažkas priklausoma nuo jo 
paties egzistavimo. Vadinasi, gamtą jis įtraukia į save ir 

ją suvokia tik kaip savo esybės akcidenciją. Šia prasme 
Byronas sako: 


Are not the mountains, waves and skies, a part 


Of me and of my soul, as I of them? 


ĮAr kalnai, bangos, dangus nėra 
Dalis manęs, manosios sielos, o aš — ar ne dalis jų? 
Childe Harold, 3, 75] 


Tačiau kaipgi tas, kuris tai jaučia, priešingai nepraei- 
nančiai gamtai gali laikyti save absoliučiai praeinančiu? Jį 
veikiau apims tokia sąmonė, apie kurią kalbama Vedų 
Upanišadose: „Hae omnes creaturae in totum ego sum, 
et praeter me aliud ens non est“. [Aš esmi visi tie kūriniai, 
ir be manęs“nesama nieko.| (Oupnekha! [editio Anquetil 
Duperon] 1, 122)* 


$ 35 
Kad giliau įsismelktume į pasaulio esmę, būtinai reikia 
išmokti skirti valią kaip daiktą savaime nuo jos 2 adekvataus | 


objektiškumo, o be to, skirti atskiras pakopas, ktiriose valia 
pasirodo aiškiau I ir Boac pá penas ideas, nuo 


md das būdingo pažinimo EA forma. Tada- Aret prita rti 
Platonui, kuris tikrąją būtį priskiria tik idėjoms, tuo tarpu 
daiktams erdvėje ir laike, šitam individui realiam pasauliui, 
pripažįsta tik regimąją, šešėlinę egzistenciją. Tada pama- 
tytume, kad ta pati idėja atsiveria per daugybę individų 
ir pažįstantiems individams atveria savo esmę tik dalimis, 
vieną pusę po kitos. Tada ir pačią idėją atskirtume nuo 


* Apie tai žr. antrojo tomo 30 sk. 
P | 

to būdo, kuriuo jos reiškinys įsismelkia į individo stebėjimo 
lauką, ir idėją pripažintume esant esmingą, o reiškinį - 
neesmingą. Apžvelkime tai, pasitelkdami pavyzdžius, iš 
pradžių smulkmenose, po to stambiu planu. Kai slenka 
debesys, jų sudaromos figūros jiems nėra esmingos, neturi 
jokios reikšmės. Tačiau tai, kad jie yra tiršta migla, kurią 
vėjo pūtimas sutirština, nuneša, išplečia ir sudrasko — tai 
yra jų prigimtis, juose besiobjektyvuojančių jėgų esmė, jų 
idėja. O atsitiktinės figūros egzistuoja tik kiekvienam in- 
dividualiam stebėtojui. Upokšniui, tekančiam per akmenis, 
nesvarbūs ir neesmingi sūkuriai, bangos, putos, kurias jis 
sukelia. Tačiau tai, kad jis pavaldus sunkio jėgai ir yra 
nestandus, visiškai judrus, beformis, skaidrus skystis — tai 
sudaro jo esmę, tai, stebimojo pažinimo požiūriu, yra jo idėja. 
O tie upokšnio vaizdiniai egzistuoja tik mums, kol mes 
pažįstame kaip individai. Ledas ant lango stiklo nusėda 
pagal kristalizacijos dėsnius, kurie atskleidžia čia besireiš- 
kiančios gamtos jėgos esmę, parodo idėją. Bet medžiai ir 
paukščiai, kuriuos jis čia suformuoja, neesmingi ir egzistuoja 
tik mums. Tai, kas pasireiškia debesyse, upokšnyje ir kristale, 
yra silpniausias aidas tos valios, kuri aiškiau pasirodo augale, 
dar aiškiau - gyvulyje ir aiškiausiai - žmoguje. Tačiau tik 
tai, kas esminga visoms toms jos objektyvacijos pakopoms, 
sudaro idėją. Tuo tarpu jos išsiskleidimas, kurio dėka ji 
pagrindo principo pavidalais išsiskaido į įvairius ir dau- 
giapusius reiškinius, idėjai yra neesmingas ir nulemtas tik 
individui būdingo pažinimo būdo ir tik individui yra tikrovė. 
Tas pat neišvengiamai galioja ir išsiskleidimui tos idėjos, 
kuri yra pilnatviškiausias valios objektiškumas. Vadinasi, 
žmonijos istorija, įvykių srautas, epochų kaita, įvairios 
žmogaus gyvenimo formos įvairiose šalyse ir skirtinguose 
šimtmečiuose -- visa tai yra tik atsitiktinė idėjos pasireiški- 
mo forma ir priklauso ne jai pačiai, kur glūdi vien adekva- 
tus valios objektiškumas, o tik reiškiniui, patenkančiam į 

individui būdingo pažinimo lauką; pačiai idėjai visa tai 
yra taip svetima, neesminga ir nesvarbu kaip debesims 
figūros, upokšniui — jo verpetų ir putų forma, ledui - jo 
medžiai ir paukščiai. 

Kas visa tai gerai suprato ir sugeba valią skirti nuo 
idėjos, o idėją — nuo jos pasireiškimo, tam pasaulio įvykiai 
turės reikšmę tik tiek, kiek jie yra raidės, iš kurių gali 
būti išskaityta žmogaus idėja. Bet patys savaime jie be- 
reikšmiai. Jis netikės kartu su kitais žmonėmis, kad laikas 
atneša iš tikrųjų kažką nauja ir reikšminga, kad per laiką 
ir laike atsiranda kažkas absoliučiai tikroviška ar kad pats 
tasai laikas, kaip visuma, turi pradžią ir pabaigą, planą 
ir raidą ir kad jo galutinis tikslas - aukščiausia paskutiniosios, 
trisdešimt metų gyvenančios kartos tobulybė (pagal jų 
matus). Ir todėl kartu su Homeru jis nesišauks visų Olimpo 
dievų, kad jie kreiptų įvykius laike, ir kartu su Ossianu 
debesų figūrų nelaikys individualiomis būtybėmis. Juk, kaip 
sakyta, ir įvykiai, ir figūros per jas besireiškiančios idėjos 
atžvilgiu turi vienodą reikšmę. Įvairiose žmogaus gyvenimo 
formose ir nuolatinėje įvykių kaitoje pastovumą ir esmę 
jis įžvelgs tik idėjoje, kurioje valia gyventi labiausiai ob- 
jektyvuojasi ir kuri savo skirtingas puses parodo per žmonių 
giminės savybes, aistras, paklydimus ir pranašumus - egoiz- 
mą, neapykantą, meilę, drovumą, narsą, lengvabūdiškumą, 
bukumą, klastą, sąmojingumą, genialumą ir t.t. Visi tie 
dalykai, susiliedami ir susidėstydami į tūkstančius įvairiausių 
pavidalų (individų), nuolat kuria didžiąją ir mažąją pasaulio 
istoriją ir, beje, visai nesvarbu, kas visa tai išjudina - riešutai 
ar karūnos. Pagaliau jis supras, kad pasaulis panašus į Gozzi 
dramas, kur nuolat pasirodo tie patys asmenys, turintys 
vienodus ketinimus ir vienodą likimą. Žinoma, motyvai ir 
įvykiai kiekvienoje pjesėje kitokie, bet įvykių dvasia ta pati. 
Vienos pjesės veikėjai nieko nežino apie įvykius kitoje pjesėje, 

nors patys joje dalyvavo. Štai kodėl daug ką patyręs anks- 
tesnėse pjesėse, Pantalonė netapo vikresnis ar dosnesnis, 
Tartalija - sąžiningesnė, Brigela - širdingesnė, o Kolombina — 
doresnė. 

Jei mums kada nors būtų leista aiškiaregiu žvilgsniu 
įsismelkti į galimybės karalystę ir apžvelgti visas priežasčių 
ir padarinių grandines, jeigu iškiltų žemės dvasia ir mums 
parodytų vaizdus nuostabiausių individų, pasaulio švyturių 
ir herojų, kuriuos atsitiktinumas pražudė dar jiems nepra- 
dėjus veikti; jeigu ji po to parodytų didžiuosius įvykius, 
kurie būtų pakeitę pasaulio istoriją ir sukėlę aukščiausios 
kultūros ir apšvietos periodus, bet kurie, tik užgimdami, 
buvo užgniaužti kokio aklo atsitiktinumo, menkiausios smul- 
kmenos; jei pagaliau ji mums parodytų nuostabias didžiųjų 
individų galias, kurios būtų apvaisinusios ištisas epochas, 
bet kurias jie, veikiami paklydimo ar aistros ir spaudžiami 
būtinybės, tuščiai iššvaistė nevertingiems ir bergždiems 
dalykams arba žaidimams; jeigu mes visa tai pamatytume, 
tai pasibaisėtume ir apraudotume pražuvusias ištisų epochų 
brangenybes. Tačiau žemės dvasia nusišypsotų ir tartų: 
„Šaltinis, iš kurio trykšta individai ir jų galios, neišsemiamas 
ir begalinis kaip laikas ir erdvė, nes jie, kaip tos visų reiškinių 
formos, irgi yra tik valios pasireiškimas, jos regimybė. Joks 
baigtinis matas negali apimti šio begalinio šaltinio. Todėl 
kiekvieno įvykio ar kūrinio, užgniaužto užuomazgoje, nau- 
jam gimimui atverta nė kiek ne mažesnė begalybė. Šiame 
reiškinių pasaulyje neįmanoma nei tikroji prarastis, nei tikras 
laimėjimas. Esama tik valios: ji — daiktas savaime, ji — visų 
reiškinių šaltinis. Jos savižina ir jos nulemtas teigimas arba 
neigimas yra vienintelis įvykis savaime“.* 


* Šio paskutinio sakinio neįmanoma suprasti, nesusipažinus su kita 
knyga. 

§ 36 

Įvykių giją stebi istorija: ji yra pragmatiška, nes išveda 
juos pagal motyvacijos dėsnį, o šis dėsnis lemia besireiš- 
kiančią valią ten, kur ji apšviesta pažinimo. Ant žemesniųjų 
valios objektiškumo pakopų, kur ji veikia dar nepažindama, 
jos reiškinių kitimo dėsnius stebi gamtotyra kaip etiologija, 
o tai, kas juose yra pastovu —- gamtotyra kaip morfologija, 
kuri savo beveik beribę užduotį palengvina, pasitelkdama 
sąvokas, pagaudama bendrybę, kad iš jos galėtų išvesti 
atskirybę. Pagaliau grynąsias formas, per kurias subjekto 
kaip individo pažinimui reiškėsi idėjos, išskaidytos į dau- 
geriopumą, t.y. laiką ir erdvę, stebi matematika. Visa tai, 
kieno bendras pavadinimas yra mokslas, remiasi įvairiomis 
pagrindo principo formomis, ir visų šių Žinių objektas yra 
reiškinys, jo dėsniai, ryšiai ir iš jų atsirandantys santykiai. 
Tačiau kokios rūšies pažinimas stebi tai, kas egzistuoja 
anapus ir nepriklausomai nuo bet kokių santykių, vienintelę 
tikrąją pasaulio esmę, tikrąjį jo reiškinių turinį, nepavaldų 
jokiam kitimui ir todėl visais laikais pažįstamą vienodai 
teisingai, žodžiu, idėjas, kurios yra betarpiškas ir adekvatus 
daikto savaime, valios objektiškumas? Tai menas — genijaus 
kūrinys. Jis pavaizduoja grynąja kontempliacija pagautas 
amžinąsias idėjas, tai, kas esminga ir tvaru visuose pasaulio 
reiškiniuose, ir priklausomai nuo medžiagos, kurią panau- 
dodamas jis jas atkartoja, tai yra vaizduojamasis menas, 
poezija arba muzika. Vienintelis jo šaltinis yra idėjų pa- 
žinimas; vienintelis jo tikslas — tą pažinimą perteikti. Mokslas, 
sekdamas įkandin nenutrūkstamo ir nepastovaus ketveriopų 
priežasčių ir padarinių srauto, pasiekęs kokį nors tikslą 
eina vis tolyn ir tolyn ir niekada negali pasiekti nei galutinio 
tikslo, nei visiško pasitenkinimo, kaip neįmanoma bėgant 
pasiekti taško, kur debesys susiliečia su horizontu, o menas, 
priešingai, visada yra prie tikslo. Juk jis savo kontempliacijos 
objektą išplėšia iš pasaulio įvykių srauto ir, jį izoliuodamas, 

pastato priešais save: ir šitas pavienis reiškinys, kuris 
gyvenimo sraute buvo tik nykstanti maža dalelė, menui 
yra visumos atstovas, begalinio daugio, išsiskleidžiančio 
erdvėje ir laike, ekvivalentas; kaip tik todėl menas ir susitelkia 
prie šios atskirybės: jis sustabdo laiko ratą, jam nebeegzistuoja 
santykiai; tik tai, kas esminga, — idėja — yra jo objektas. 
Todėl meną mes galime apibūdinti tiesiog kaip daiktų 
stebėjimo būdą, nepriklausantį nuo pagrindo principo, priešingą 
tokiam daiktų stebėjimui, kuris remiasi šituo dėsniu ir kuris 
nurodo patyrimo ir mokslo kelią. Antrasis stebėjimo būdas 
vali būti palygintas su begaline horizontalia linija, o pir- 
masis — su tą liniją bet kuriame taške kertančia vertikale. 
Pagrindo principu remiasi intelektinis stebėjimo būdas, kuris 
vienintelis galioja tiek praktiniame gyvenime, tiek ir moksle; 
tuo tarpu tas, kuris nukrypsta nuo minėto principo turinio, 
yra genialusis stebėjimo būdas, — vienintelis, galiojantis mene. 
Pirmasis stebėjimo būdas būdingas Aristoteliui, antrasis, 
kalbant apskritai, — Platonui. Pirmasis būdas panašus į 
galingą uraganą, kuris lekia be pradžios ir tikslo, viską 
lenkia, drasko ir nusineša su savimi; antrasis panašus į 
ramų saulės spindulį, kuris perkerta to uragano kelią ir 
lieka visai jo nepalytėtas. Pirmasis panašus į nesuskaičiuo- 
jamus, audringai blaškomus krioklio purslus, kurie, nuolat 
keisdamiesi, nenurimsta nė akimirką; antrasis primena vai- 
vorykštę, tyliai rymančią virš šio siautėjančio sąmyšio. Idėjos 
pagaunamos tik tokia, anksčiau aptarta, grynąja kontem- 
pliacija, kuri visiškai susilieja su objektu, 0 genijaus esmė 
kaip tik ir reiškiasi vyraujančiu sugebėjimu šitaip kontem- 
pliuoti; ir kadangi tokia kontempliacija reikalauja visiškai 
užmiršti savo asmenį ir jo interesus, genialumas yra ne kas 
kita, kaip visiškas objektyvumas, t.y. objektyvus dvasios 
kryptingumas, priešingai subjektyviam, kuris nukreiptas į 
savąjį asmenį, t.y. į valią. Todėl genialumas - tai sugebėjimas 
laikytis grynojo stebėjimo, susilieti su juo ir išlaisvinti 

pažinimą, kuris visų pirma tarnauja valiai; išlaisvinti jį nuo 
šios tarnystės, t.y. visiškai ignoruoti savo interesus, savo 
geidulius ir tikslus, tam tikram laikui visiškai išsižadėti 
savo asmens ir likti tik grynu pažįstančiu subjektu, šviesiąja 
pasaulio akimi — ir visa tai ne akimirkai, o taip pastoviai 
ir apgalvotai, kad visa, kas pagauta, būtų įmanoma at- 
vaizduoti sąmoningu menu ir visa, „kas plevena netvariam 
reiškinyje, amžinąja mintimi įtvirtint ”" (Goethe: Faust, I, 
Vers. 348 f). Kad kokiame nors individe pasireikštų genijus, 
jis tarsi privalo gauti tokį pažinimo galios kiekį, kuris gerokai 
pranoksta tarnystės individualiai valiai poreikius; ir tada 
šitas išlaisvintas pažinimo perteklius tampa bevaliu subjektu, 
šviesiu pasaulio esmės veidrodžiu. Visa tai paaiškina ne- 
rimastingą genialių individų gyvumą: juos retai kada gali 
patenkinti tikrovė, nes ji neužpildo jų sąmonės; tai ir suteikia 
jiems jų nuolatinį veržlumą, jų nesibaigiantį naujų, apmąs- 
tymo vertų objektų ieškojimą, jų beveik niekada nenumal- 
domą ilgesį panašių į juos pačius, jiems lygių būtybių, su 
kuriomis jie galėtų bendrauti; tuo tarpu paprastas žemės 
sūnus visiškai patenkintas ir pripildytas įprastinės tikrovės, 
su ja susilieja ir, visur rasdamas panašius į save, patiria 
tą ypatingą kasdienio gyvenimo patogumą, kuris atimtas 
iš genijaus. 

fEsminiu genialumo sandu buvo laikoma fantazija, o 
kartais jis būdavo su ja net tapatinamas: pirmoji nuomonė 
pagrįsta, antroji - ne. Kadangi genijaus objektai - amžinosios 
idėjos, nekintančios ir esmingos pasaulio ir visų jo reiškinių 
formos, ir kadangi idėjų pažinimas yra neišvengiamai in- 
tuityvus, o ne abstraktus, tai genijaus pažinimas būtų 
apribotas priešais jo asmenį esančių objektų idėjų ir pri- 
klausytų nuo aplinkybių sampynos, jam pateikiančios tas 
idėjas, jeigu jo fantazija neišplėstų jo horizonto už jo as- 
meninės patirties ribų ir neįgalintų iš to mažmožio, kuris 
prasismelkė į jo faktinę apercepciją, kurti visa kita ir šitaip 

eisti prieš akis praslinkti beveik visiems galimo gyvenimo 
paveikslams; e to, tikrovės objektai beveik visada yra labai 
1ctobuli per juos besireiškiančios idėjos egzemplioriai: genijui 
reikalinga fantazija, kad jis matytų daiktuose ne tai, ką 
gamta sukūrė iš tikrųjų, o tai, ką ji stengėsi sukurti, tačiau 


cw — dėl ankstesnėje knygoje minėtos jos formų tarpusavio 
kovos — jai nepavyko padaryti /Mes grįšime prie to vėliau, 
nagrinėdami skulptūrą. Tokiu būdu fantazija išplečia ge- 
nijaus akiratį už jo asmeniui atsiveriančių objektų ribos — 
tiek kokybiniu, tiek kiekybiniu požiūriu. Štai kodėl nepa- 
prasta fantazijos galia yra genialumo palydovė ir net sąlyga. 
Tačiau priešingai nebūna — pirmoji nėra pastarojo rodiklis; 
atvirkščiai, net patys negenialiausi žmonės gali turėti didelę 
fantaziją. Juk kaip tikrovės objektą galima stebėti dviem 
visiškai skirtingais būdais — grynai objektyviai, genialiai, 
suvokiant jo idėją, arba paprastai, suvokiant pagrindo prin- 
vipui pavaldžius jo'santykius su kitais objektais ir su mūsų 
pačių valia, — lygiai taip pat galima tuo pačiu dvejopu 
būdu stebėti ir fantazijos sukurtą vaizdinį: pirmuoju atvėju 
jis yra priemonė pažinti idėjai, kurios perteikimas ir yra 
meno kūrinys; antruoju atveju fantazijos sukurtas vaizdinys 
naudojamas statyti oro pilims, kurios pataikauja savimeilei 
ir kaprizui, trumpą laiką svaigina ir džiugina; beje, tokiu 
būdu susieti fantastiniai vaizdiniai visada leidžia pažinti 
tik jų santykius. Kas užsiima tokiu žaidimu, tas - fan- 
tazuotojas: vaizdinius, puošiančius jo vienatvę, jis lengvai 
painios su tikrove ir todėl prie jos nepritaps; gali būti ir 
taip, kad jis aprašys savo fantazijos žaismą, kaip paprastai 
būna visokiausiuose romanuose, kurie linksmina panašius 
į ji ir plačiąją publiką, nes skaitytojai įsivaizduoja save herojų 
vietoje ir tokį aprašymą laiko „labai mielu“. 

Paprastas žmogus, toji fabrikinė prekė, kurią gamta 
kasdien gamina tūkstančiais, kaip aš jau sakiau, visiškai 
nepajėgus bent kiek ilgesniam nesuinteresuotam stebėjimui, 

kuris ir yra tikroji kontempliacija; jis gali nukreipti savo 
dėmesį į daiktus tik tiek, kiek jie nors truputį, kad ir visai 
netiesiogiai, siejasi su jo valia. Kadangi tokiam požiūriui 
reikalingas tik santykių pažinimas ir pakanka abstrakčios 
daikto sąvokos (o dažnai ji yra tinkamiausia), tai paprastas 
žmogus ilgam neatsiduoda grynajam stebėjimui, savo žvilgs- 
nio neprikausto prie vieno objekto; viskam, kas jam pasitaiko, 
jis kuo greičiau ieško sąvokos, kuria būtų galima tai pa- 
aiškinti, kaip kad tinginys ieško kėdės; o po to objektas 
jo jau nebedomina. Štai kodėl jis taip greitai susitvarko 
su viskuo: su meno kūriniais, su gražiais gamtos objektais 
ir su visokiais reikšmingais reginiais, pasirodančiais gyve- 
nimo scenoje. Juk jam nėra kada gaišti: jis ieško tik savo 
gyvenimo kelio; geriausiu atveju jis ieško dar ir to, kas 
galėtų kada nors tapti jo gyvenimo keliu, t.y. topografine 
žyme plačiausia šio žodžio prasme; paties gyvenimo ste- 
bėjimui jis laiko nešvaisto. Genijus, kurio pažintinė galia 
dėl savo pertekliaus tam tikram laikui išsilaisvina nuo 
tarnystės jo valiai, priešingai, susitelkia prie paties gyvenimo 
stebėjimo, siekia suvokti kiekvieno daikto idėją, 0 ne jo 
santykius su kitais daiktais; štai kodėl jis dažnai nekreipia 
dėmesio į savo gyvenimo kelią ir todėl dažniausiai eina 
juo gana nevikriai. Paprastam žmogui pažinimas yra žibintas, 
apšviečiantis jam kelią, o genijui jis yra saulė, kuri atveria 
pasaulį. Tokie skirtingi būdai žvelgti į gyvenimą netruks 
atsispindėti net ir jųdviejų išorėje / Zmogaus, kuriame gyvena 
ir veikia genijus, žvilgsnis jį lengvai išskiria iš kitų; gyvas 
ir kartu įdėmus, jis paženklintas įžvalga ir kontempliacija: 
tai mes galime matyti atvaizduose nedaugelio genialių galvų, 
kurias tarpais sukurdavo gamta tarp nesuskaičiuojamų mi- 
lijonų; tuo tarpu kitų Žmonių žvilgsnyje, — jei tik jis, kaip 
būna dažniausiai, ne bukas ir blankus, - lengva pamatyti 
tikrą stebėjimo priešingybę ~ šniukštinėjimą. Todėl veido 
„geniali išraiška“ pasižymi tuo, kad matoma aiški pažinimo 

persvara prieš geidimą, tad — čia pasireiškia pažinimas be 
jokio ryšio su valia, t.y. grynasis pažinimas. Eilinių Žmonių 
veiduose, priešingai, vyrauja valios išraiška, ir nesunku 
pastebėti, kad šiuo atveju pažinimas tampa veiklus tik gavęs _ 
geidimo impulsą ir, vadinasi, nukreiptas tik į mona 
Kadangi genialus pažinimas, arba idėjos pažinimas, yra 
toks, kuris nepavaldus pagrindo principui, o tas pažinimas, 
kuris jam pavaldus, apdovanoja gyvenimo išmintimi, ap- 
sukrumu ir sukuria mokslus, tai genialūs individai turi 
pasižymėti trūkumais, nulemtais antrojo pažinimo būdo 
ignoravimo. Bet čia reikia pasakyti, kad tolesnis mano 
svarstymas liečia genialius individus tik tiek, kiek jie iš 
tikrųjų atsiduoda genialiam pažinimui, o šitaip jokiu būdu 
nebūna kiekvieną jų gyvenimo akimirką, nes didžiulė, nors 
ir spontaniška, įtampa, kurios reikalauja bevalė idėjų pagava, 
netrukus neišvengiamai nusilpsta, ir atsiranda didelės per- 
traukos, kai tie genialūs individai beveik susilygina su 
paprastais žmonėmis tiek savo pranašumų, tiek ir savo 
trūkumų požiūriu. Štai kodėl genijaus kūryba nuo seno 
buvo laikoma įkvėpimu ir, kaip rodo pats žodis, joje buvo 
įžvelgiamas poveikis kažkokios nuo paties individo skir- 
tingos, antžmogiškos būtybės, kuri jį užvaldydavo tik pe- 
riodiškai. Genialių individų antipatija įdėmiam pagrindo 
principo turinio nagrinėjimui pirmiausia pasireiškia per 
požiūrį į būties pagrindą — kaip antipatija matematikai, 
nagrinėjančiai pačias bendriausias reiškinio formas, erdvę 
ir laiką (o jos jau pačios savaime yra pagrindo principo 
formos), ir todėl sudarančiai visišką priešingybę tokiam 
stebėjimui, kuris, ignoruodamas bet kokius santykius, nu- 
kreiptas tik į reiškinio turinį, per jį besireiškiančią idėją. 
Be to, genijų atstumia ir loginės matematikos operacijos, 
nes jos, išstumdamos tikrąją įžvalgą, ne patenkina, o siūlo 
tik paprastą išprotavimų grandinę pagal pažinimo pagrindo 
principą ir iš visų dvasios galių labiausiai reikalauja atminties 

tam, kad nuolat būtų turimi galvoje visi ankstesni principai, 
kuriais remiamasi. Ir patyrimas patvirtino, kad didieji meno 
genijai neturi gabumų matematikai: niekada negyveno žmo- 
gus, pasižymėjęs abiejose srityse. Alfieri pasakoja, kad jis 
niekada negalėjęs suprasti net ketvirtosios Euklido teoremos. 
Goethe'i neprotingi jo spalvų teorijos priešininkai nuolat 
prikišdavo matematinių Žinių stoką, nors, žinoma, šioje 
srityje, kur svarbiausia yra ne matavimai ir skaičiavimai 
remiantis hipotetiniais duomenimis, o tiesioginis intelektinis 
priežasties ir padarinio pažinimas, šie priekaištai buvo tokie 
netinkami, kad jų autoriai tiek šituo, tiek kitais savaisiais 
Mido nuosprendžiais parodė visišką savo sprendimo galios 
bejėgiškumą. Kad ir dabar, praėjus beveik pusamžiui po 
Goethe's spalvų teorijos pasirodymo, Newtono nesąmonės 
net Vokietijoje vis dar netrikdomai valdo katedras, ir visiškai 
rimtai kalbama apie septynias homogeniškas spalvas bei 
jų skirtingą lūžimą — visa tai kada nors bus priskirta prie 
labai būdingų Žmonijos apskritai ir vokiečių, skyrium pa- 
ėmus, intelektualinių bruožų. Toji pati nurodytoji aplinkybė 
paaiškina ir gerai žinomą faktą, kad, priešingai, žymūs 
matematikai menkai imlūs dailiojo meno kūriniams; tai ypač 
naiviai išreiškia Žinomas anekdotas apie tą prancūzų ma- 
tematiką, kuris, perskaitęs Racine'o Ifigeniją, gūžtelėjęs pečiais 
ir paklausęs: „Ou'est-ce-gue cela prouve?” [O ką tai įrodo?]. 
Be to, kadangi greitas santykių suvokimas pagal priežas- 
tingumo ir motyvacijos dėsnį ir yra praktinis protas, o 
genialus pažinimas nenukreiptas į santykius, tai gudragalvis, 
kiek ir kur jis yra gudrus, negali būti genialus, o genijus, 
kiek ir kur jis genialus, negali būti gudrus. Ir pagaliau 
apskritai akivaizdus pažinimas, kuriam pasirodo idėja, vi- 
siškai priešingas intelektiniam arba abstrakčiam pažinimui, 
besivadovaujančiam pažinimo pagrindo principu. Kaip ži- 
noma, didelis genialumas retai derinasi su vyraujančiu 
protingumu; priešingai, genialūs individai dažnai pavaldūs 

stipriems afektams ir neprotingoms aistroms. Tačiau šito 
priežastis yra ne proto silpnumas, o iš dalies toji nepaprasta 
valios reiškimosi energija, kuri būdinga genialiam individui 
ir kuri reiškiasi visų valios aktų veržiumu, o iš dalies - 
akivaizdaus juslinio ir intelektinio pažinimo persvara prieš 
abstraktųjį; iš čia ir atsiranda ryžtingas genijaus polinkis 
į akivaizdumą; jis taip energingai nuslopina bespalves są- 
vokas, kad jau ne pastarosios, o kaip tik tas polinkis lemia 
poelgius, kurie dėl to tampa neprotingi; štai kodėl akimirkos 
įspūdis taip stipriai veikia genijus, stumdamas juos į ne- 
apgalvotus veiksmus, afektus ir aistras. Tad — jau vien dėl 
to, kad jų pažinimas iš dalies išsilaisvino iš tarnystės valiai, — 
dalyvaudami pokalbyje, jie galvoja ne apie asmenį, su kuriuo 
kalbasi, v apie pokalbio objektą, kurį jie gyvai įsivaizduoja; 
todėl jie sprendžia ir pasakoja pernelyg objektyviai, neat- 
sižvelgdami į savo interesą ir nenutyli to, ką protingiau 
būtų nutylėti ir t.t. Todėl galiausiai jie linkę į monologus 
ir apskritai pasižymi tam tikromis silpnybėmis, kurios juos 
iš tikrųjų priartina prie beprotybės. Tai, kad genialumas 
ir beprotybė turi tokią ribą, ties kuria jie susiliečia ir net 
pereina vienas į kitą — tai buvo pastebima dažnai, ir net 
poetinį įkvėpimą daugelis laikė beprotybės rūšimi: „amabilis 
insania” [patrauklia beprotybe] jį vadina Horacijus (Odes, 
[Carmina], 3, 4) ir „džiaugsminga beprotybė“ jį vadina 
Wielandas Oberono įžangoje. Net Aristotelis, Senekos liu- 
dijimu (De tranguilitate animi, 15, 16), yra pasakęs: „nullum 
magnum ingenium sine mixtura dementiae fuit” [nebuvo 
didelio genialumo, kuris neturėtų beprotybės priemaišų]. 
Platonas mite apie tamsią olą (Res publica, 7) šią mintį išreiškia 
taip: tie, kurie, išėję iš olos, stebi tikrą saulės šviesą ir 
tikrąsias esmes (idėjas), po to jau nieko nebegali matyti 
oloje, nės jų akys atpratusios nuo tamsos; jie jau nebesugeba 
aiškiai skirti šešėlių ir savo klaidomis užsitraukia pajuoką 
tų, kurie niekada nebuvo išėję iš olos ir atitrūkę nuo šešėlių. 

Ir Faidre (Phaedrus, p. 317) jis tiesiai sako, kad nė vienas 
tikras poetas negali apsieiti be trupučio beprotybės ir (p. 327) 
kad kiekvienas, kuris nykstančiuose daiktuose pažįsta am- 
Žinąsias idėjas, atrodo esąs beprotis. Ciceronas taip pat sako: 
„Negat enim sine furore Democritus guemguam poetam 
magnum esse posse; quod idem dicit Plato“ [...Demokritas 
neigia, kad galima būti dideliu poetu be trupučio beprotybės; 
tos pačios nuomonės laikosi ir Platonas] (De divinatione, 
1, 37 [80]). Ir pagaliau Pope'as* sako: 


Great wits to madness sure are near allied, 
And thin partitions do their bounds divide.** 
[Dryden: Absalom and Achitophel 1, 163] 


Ypač pamokantis šiuo požiūriu yra Goethe's Torquato 
Tasso, kur prieš mūsų akis pavaizduota ne tik kančia ir 
charakteringa genijaus kankinystė, bet ir jo nuolatinis per- 
ėjimas į beprotybę. Pagaliau, tiesioginio beprotybės ir ge- 
nialumo sąlyčio faktą patvirtina labai genialių žmonių, 
pavyzdžiui, Rousseau, Byrono, Alfieri biografijos ir anekdotai 
iš kitų genijų gyvenimo. Kita vertus, turiu pasakyti, kad, 
dažnai lankydamasis silpnapročių prieglaudose, sutikdavau 
subjektų su neginčytinos didybės užuomazgomis, ir jų 
genialumas ryškiai prasismelkdavo pro jų beprotybę, kuri 
tačiau aiškiai vyravo. Tai negali būti atsitiktinis dalykas, 
nes, viena vertus, pamišėlių skaičius palyginti labai mažas, 
o kita vertus, genialus individas yra retas reiškinys, pra- 
nokstantis bet kokį vertinimą, - tai didžiausia išimtis gamtoje; 

* [Essay on Man, 1, 225, kur esama tik tokio varianto: 


Remembrance and Reflection — how ally'd; 
What thin partitions Sense from Thought divide! 


Prisiminimas ir apmąstymas - kokie giminingi, 
Jausmą ir mąstymą skiria tik plona sienelė.] 


** Didi dvasia gimininga beprotybei 
Ir abi skiria tik plona sienelė. 

tuo galima įsitikinti kad ir suskaičiavus tikrus didžiuosius 
genijus, kuriuos sukūrė visa kultūringoji Europa per visus 
senuosius ir naujuosius amžius ir prie kurių reikia priskirti 
tik tuos, kurie paliko kūrinių, išsaugojusių amžiną ir ne- 
nykstantį vertingumą Žmonijai, — suskaičiavus, sakau aš, 
šituos vienetus ir jų skaičių palyginus su tais 250 milijonų, 
kurie, atsinaujindami kas trisdešimt metų, nuolat gyvena 
Europoje. Aš neslėpsiu ir to, kad pažinojau žmonių - tiesa, 
ne išskirtinės, bet labai ryškios dvasios galios, - kurie kartu 
turėjo nežymų pamišimo atspalvį. Matyt, visa tai reiškia, 
kad kiekvienas intelekto pakilimas virš įprastinio lygmens, 
kaip anomalija, jau linksta prie beprotybės. Tačiau aš pa- 
sistengsiu kiek galima glausčiau pasakyti savo nuomonę 
apie grynai intelektualinę tokios giminystės tarp genialumo 
ir beprotybės priežastį, nes tai, be abejonės, padės atskleisti 
tikrąją prigimtį genialumo, t.y. tos dvasios galios, kuri tik 
viena sugeba kurti tikrus meno kūrinius. Tačiau tam būtina 
glaustai aptarti pačią beprotybę“. 

Kiek man žinoma, iki šiol nėra nusistovėjęs aiškus ir 
galutinis požiūris į beprotybės esmę, ir nėra pasiekta teisingo 
bei aiškaus supratimo, kuo gi pamišėlis skiriasi nuo nor- 
malaus žmogaus. Nėra taip, kad pamišėliai visiškai neturėtų 
nei proto, nei intelekto, nes jie kalba ir supranta ir dažnai 
daro visai teisingas išvadas; lygiai taip pat dažniausiai jie 
turi visiškai teisingą požiūrį į dabartį ir mato ryšį tarp 
priežasties ir padarinio. Reginiai, panašūs į karštligiškas 
fantazijas, nėra įprastinis beprotybės simptomas: delirium 
iškreipia stebėjimą, beprotybė - mintis. Dažniausiai bepročiai 
visai neklysta, pažindami tai, kas yra tiesiogiai prieš juos: 
jų kliedesys visada liečia tai, ko nesama akivaizdžiai ir 
kas jau yra praeityje, ir tik per tai — viso šito ryšį su dabartimi. 
Todėl man atrodo, kad liga ypač pažeidžia jų atmintį, nors 


* Apie tai žr. antrojo tomo 31 sk. 

ir ne taip, kad jie ją visiškai prarastų, nes daugelis jų daug 
moka atmintinai ir kartais pažįsta asmenis, kurių seniai 
nematė; ne, jų atmintis pažeidžiama ta prasme, kad jos 
gija nutrūksta, jos nuoseklus rišlumas suyra, ir nuoseklus, 
rišlus praeities prisiminimas tampa nebeįmanomas. Atskiros 
tos praeities scenos, kaip ir atskiri dabarties momentai, 
išlieka, tačiau bepročių atmintyje lieka tuštumos, kurias jie 
užpildo fikcijomis: pastarosios arba lieka vis tos pačios ir 
virsta „ideae fixeae“ — ir tokiu atveju apima atkaklus 
pamišimas, melancholija; arba jos kaskart vis kitokios aki- 
mirkos keistenybės — ir tada tai vadinama išprotėjimų, 
fatuitas. Štai kodėl, kai pamišėlis patenka į silpnapročių 
prieglaudą, iš jo taip sunku ką nors išgauti apie ankstesnį 
gyvenimą. Jo atmintyje tikrovė vis labiau ir labiau susilieja 
su nebūtais dalykais. Nors tai, kas yra prieš juos tiesiogiai, 
bepročiai pažįsta teisingai, tačiau tai jie iškreipia išgalvotu 
ryšiu su įsivaizduojama praeitimi; todėl jie save ir kitus 
mato esant žmonėmis, kurie egzistuoja tik jų išgalvotoje 
praeityje; jie visai nepažįsta savo artimųjų ir tokiu būdu, 
turėdami teisingus vaizdinius apie atskirus esamybės mo- 
mentus, visiškai iškreiptai sprendžia apie esamybės santykius 
su tuo, kas nėra prieš jų akis. Jeigu beprotybė pasiekia 
itin aukštą laipsnį, atmintis visiškai prarandama, todėl 
beprotis nebetenka sugebėjimo atsižvelgti į ką nors nesantį 
arba buvusį praeityje; jis tampa pavaldus tik akimirkos 
kaprizui, susijusiam su fikcijomis, kurios jo galvoje užpildo 
praeitį, ir tada nė akimirką negalima būti saugiam nuo 
prievartos ar žmogžudystės iš jo pusės, jeigu tik jam nuolat 
neparodomas jėgos pranašumas. Bepročio pažinimas turi 
tą bendrą bruožą su gyvulio pažinimu, kad abu jie apriboti 
dabartimi. Tačiau štai koks tarp jų skirtumas. Gyvulys iš 
tikrųjų neturi jokio praeities vaizdinio, nors praeitis per 
įprotį jį veikia, todėl, pavyzdžiui, šuo pažįsta savo ankstesnį 
šeimininką net po kelerių metų, t.y. į jį žvelgdamas, patiria 

įprastinį įspūdį; tačiau apie praėjusio laiko atkarpą jis vis 
dėlto neišsaugoja jokio atminimo; pamišėlis, priešingai, savo 
prote visada išsaugoja praeitį in abstracto, tačiau praeitį 
tariamą, egzistuojančią tik jam; taip jam būna arba nuolat, 
arba tik tarpais; tos tariamos praeities įtaka trukdo jam 
naudotis ir teisingai suvokta dabartimi, tuo tarpu gyvuliui 
tai įmanoma padaryti. Tai, kad stipri dvasios kančia, netikėti 
ir baisūs įvykiai dažnai sukelia beprotybę, aš aiškinu štai 
kaip. Kiekviena tokia kančia, kaip realus įvykis, visada 
apribota dabartimi, t.y. ji praeina ir todėl nėra pernelyg 
sunki; be galo didelė ji tampa tik tuo atveju, jeigu slegia 
nuolatiniu kentėjimu; tačiau pastaruoju pavidalu ji jau yra 
tik mintis ir todėl glūdi atmintyje; ir štai, kada šis skausmas, 
ši skausminga būsena arba prisiminimas tampa toks kan- 
kinantis, kad darosi visiškai nepakeliamas, ir žmogus turi 
nuo jo palūžti, tada prislėgta prigimtis griebiasi beprotybės 
kaip paskutinės priemonės išgelbėti gyvybę; taip stipriai 
kankinama dvasia tarsi nutraukia savo atminties giją, užpildo 
tuštumą fikcijomis ir tokiu būdu beprotybėje gelbstisi nuo 
dvasios skausmo, pranokstančio jos jėgas, panašiai kaip kad 
nupjaunamas ir pakeičiamas gangrenos pažeistas organas. 
Kaip pavyzdį galima būtų priminti siuntantį Ajantą, karalių 
Lyrą ir Ofeliją, nes tikro genijaus kūriniai, kuriais, kaip 
visiems žinomais, čia ir galima remtis, pagal jų artimumą 
tiesai gali būti palyginti su tikrais asmenimis; — beje, ir 
daugkartinė gyvenimo patirtis visiškai patvirtina tą patį 
dalyką. Šiokia tokia perėjimo nuo kančios prie beprotybės 
analogija gali būti tai, kad visi mes tarsi mechaniškai, garsiu 
šūksniu ar judesiu, vejame nuo savęs kokį nors netikėtą 
kankinantį prisiminimą, kad jo atsisakytume ir priverstume 
save išsiblaškyti. 

Jeigu beprotis teisingai pažįsta atskirus dabarties mo- 
mentus, o sykiu ir atskirus praeities momentus, bet ne- 
teisingai pažįsta jų ryšį, jų santykius ir todėl klysta bei 

kliedi, tai kaip tik čia yra jo sąlyčio su genialiu individu 
taškas; juk ir pastarasis, ignoruodamas santykių pažinimą, — 
o tai yra pažinimas pagal pagrindo principą, - kad daiktuose 
galėtų įžvelgti ir surasti tik jų idėjas ir pagauti jų akivaizdžiai 
besireiškiančią tikrąją esmę (kurios atžvilgiu vienas daiktas 
yra visos savosios rūšies atstovas, ir todėl, kaip sako Goethe, 
vienas atvejis galioja tūkstančiams*), dėl to išleidžia iš akių 
daiktų ryšių pažinimą; pavienis jo stebėjimo objektas arba 
pernelyg gyvai jo pagaunama tikrovė stojasi prieš jį apšviesti 
tokios ryškios šviesos, kad kitos juos apimančios grandinės 
grandys dėl to tarsi lieka tamsoje; iš čia ir kyla fenomenai, 
su beprotybės fenomenais turintys seniai pastebėtą pana- 
šumą. Tai, kas pavieniame akivaizdžiame daikte netobula 
ir susilpninta modifikacijų, genijaus stebėjimo pakeliama 
iki idėjos, iki tobulybės; todėl jis visur mato kraštutinumus 
ir dėl tos priežasties jo poelgiai jį irgi nuveda iki kraš- 
tutinumų; jis nejaučia tinkamo saiko, jam trūksta blaivaus 
žvilgsnio, ir rezultatas būna toks, apie kurį papasakota. 
Jis tobulai pažįsta idėjas, o ne individus. Todėl ir buvo 
pastebėta, kad poetas gali giliai ir išsamiai pažinti žmogų, 
tačiau labai menkai pažįsta žmones; jį lengva apgauti, ir 
jis tampa žaisleliu apsukruolio rankose.** 


§ 37 
Nors pagal mūsų aiškinimą genialumas yra sugebėjimas 
pažinti nepriklausomai nuo pagrindo principo, vadinasi, 
pažinti ne pavienius daiktus, kurių būtį sudaro santykiai, 
o jų idėjas ir jų akivaizdoje pačiam būti idėjos koreliatu, — 
tad jau ne individu, o grynuoju pažinimo subjektu, — tačiau 
šis sugebėjimas mažesniu ir nevienodu mastu turi būti 


* [„Genijui vienas atvejis galioja tūkstančiams“: Materialien zur Geschichte 
der Farbenlehre, Galilei} 
** Apie tai žr. antrojo tomo 32 sk. 

būdingas visiems Žmonėms, nes priešingu atveju jie taip 
pat nesugebėtų mėgautis meno kūriniais, kaip nesugeba 
jų kurti, ir apskritai nebūtų imlūs grožiui ir didingumui. 
Net patys tie žodžiai negalėtų turėti jiems jokios prasmės. 
Todėl mes privalome tarti, kad visuose žmonėse, — jei nėra 
tokių, kurie visai nesugeba patirti jokio estetinio pasiten- 
kinimo, -- esama sugebėjimo daiktuose pažinti jų idėjas ir 
sitaip akimirkai nusikratyti savo asmens. Genijus turi prieš 
juos tik tą pranašumą, kad pasižymi gerokai aukštesniu 
tokio pažinimo laipsniu ir ilgesne jo trukme, o tai jam ir 
lcidžia išsaugoti tą kontempliacijos blaivumą, kuris reika- 
lingas tam, kad tai, kas tokiu būdu pažinta, būtų galima 
pakartoti laisvai sukurtame kūrinyje. Toks pakartojimas ir 
yra meno kūrinys. Pagautą idėją per kūrinį genijus perteikia 
kitiems. Šitaip idėja lieka nepakitusi ir ta pati. Štai kodėl 
estetinis pasitenkinimas iš esmės vienodas; jis nepriklauso 
nuo to, ar jį sukėlė meno kūrinys, ar tiesioginis gamtos 
ir gyvenimo stebėjimas. Meno kūrinys yra tik priemonė 
palengvinti tą pažinimą, kuris sudaro estetinį pasitenkinimą. 
Tai, kad meno kūrinyje idėja mums pasirodo lengviau, negu 
tiesiogiai gamtoje ir tikrovėje, paaiškinama tuo, kad me- 
nininkas, pažinęs tik idėją, o ne tikrovę, savo kūrinyje 
pakartoja tik gryną idėją, ją išskiria iš tikrovės, pašalindamas 
visokius trukdančius atsitiktinumus. Menininkas duoda ga- 
limybę į pasaulį pažvelgti jo akimis. Kad jis turi tokias 
akis, kad jis pažįsta daiktų esmę nepriklausomai nuo bet 
kokių santykių — kaip tik tai ir yra genialumo dovana, 
kažkas įgimta. Tačiau tai, kad jis sugeba savo dovana 
pasidalinti ir su mumis, mums duoti savo akis — tai yra 
įgyta, tai meno technika. Todėl pačiais bendriausiais ir 
pamatiniais bruožais anksčiau išdėstęs vidinę estetinio pa- 
žinimo esmę, toliau, išsamiai filosofiškai gvildendamas grožį 
ir didingumą, abu juos aiškinsiu, gamtos neskirdamas nuo 
meno. Kas vyksta žmoguje, kai jį palyti grožis ar didin- 

gumas - štai ką panagrinėsime pirmiausia. O ar tą susi- 
jaudinimą jis gauna tiesiogiai iš gamtos ir iš gyvenimo, 
ar yra jo pagaunamas meno dėka — tai ne esminis, o tik 
išorinis skirtumas. 


§ 38 

Estetiniame stebėjime mes radome dvi neatskiriamas su- 
dedamąsias dalis: objekto (ne kaip pavienio daikto, o kaip 
platoniškosios idėjos, t.y. kaip tvarios, visai tam tikrų daiktų 
rūšiai būdingos formos) pažinimą; ir pažįstančiojo (ne kaip 
individo, o kaip gryno, bevalio pažinimo subjekto) savimonę. 
Sąlyga, kuriai esant abi tos sudedamosios dalys pasirodo 
kartu, yra atsisakymas pažinimo būdo, susijusio su pagrindo 
principu, - būdo, kuris savo ruožtu yra vienintelis tinkantis 
tarnauti valiai ir mokslui. Be to, mes pamatysime, kad ir 
pasitenkinimas, teikiamas grožio stebėjimo, kyla iš tų dviejų 
sudedamųjų dalių, kartais labiau iš vienos, kartais labiau 
iš kitos, nelygu koks estetinės kontempliacijos objektas. 

Bet koks norėjimas kyla iš poreikio, — vadinasi, iš stokos, 
vadinasi, iš kančios. Kančią pašalina troškimo patenkinimas. 
Nepaisant to, vienam patenkintam troškimui tenka mažų 
mažiausiai dešimt nepatenkintų. Be to, troškimas trunka 
ilgai, reikalavimai begaliniai, o patenkinimas trumpas ir 
šykščiai atmatuotas. Tačiau net galutinis patenkinimas yra 
tik tariamas. Išsipildžiusį norą tuojau pat išstumia kitas 
noras: pirmasis yra suvokta, antrasis — dar nesuvokta iliuzija. 
Ilgalaikio, jau nenykstančio pasitenkinimo negali duoti joks 
pasiektas norėjimo objektas. Priešingai, jis visada panašus 
į elgetai numetamą išmaldą, kuri šiandien palaiko jo gyvybę, 
kad kančią pratęstų iki rytojaus. Todėl, kol mūsų sąmonė 
pripildyta mūsų valios, kol mes atsiduodame geidulių 
antplūdžiui su jo nuolatine viltimi ir baime, kol mes esame 
tik valiojimo subjektai, niekada neturėsime nei ilgalaikės 


286 


PASAULIS KAIP VAIZDINYS 


laimės, nei ramybės. Ieškome mes ar bėgame, būgštaujame 
nesėkmės ar siekiame malonumo, - visa tai iš esmės nesvarbu. 
Rūpinimasis nuolat nepatenkinta valia, nesvarbu, kokiu 
pavidalu, nuolat pripildo ir audrina sąmonę. O be ramybės 
visiškai neįmanoma tikra gerovė. Šitaip valios subjektas lieka 
amžinai prikaustytas prie besisukančio Iksiono rato, nuolat 
samsto Danaidžių rėčiu. Jis yra amžinai trokštantis Tantalas. 

Tačiau kai išorinis postūmis ar vidinis nusiteikimas staiga 
ištraukia mus iš begalinio geidulių srauto, atitraukia pa- 
Žinimą nuo vergiškos tarnystės valiai, ir dėmesys jau nebėra 
nukreiptas į geidulių motyvus, bet laisvai pagauna daiktus 
nepriklausomai nuo jų ryšio su valia, t.y. jie stebimi be 
intereso, be subjektyvumo, grynai objektyviai, visiškai jiems 
atsiduodant, kiek jie jau yra tik vaizdiniai, o ne motyvai, - 
tada iškart ir savaime ateina ramybė, kurios mes amžinai 
ieškojome ir kuri nuolat pabėgdavo nuo mūsų, kol ėjome 
tuo pirmuoju, valios, keliu. Ir dabar mums visiškai gera. 
Tai yra toji beskausmė būsena, kurią Epikūras šlovino kaip 
didžiausią gėrį ir kaip dieviškąją būklę. Juk tokią akimirką 
mes nusikratome Žžeminančio valios jungo, mes švenčiame 
katorgiško valiojimo darbo šeštadienį, ir Iksiono ratas sustoja. 

Tačiau kaip tik tokia būsena ir yra toji, kurią aš aprašiau 
anksčiau, kaip būtiną pažinti idėjai, kaip grynąją kontem- 
pliaciją, susiliejimą su stebėjimu, atsidavimą objektui, bet 
kokio individualumo užmarštį, pažinimo, pagaunančio tik 
santykius ir pavaldaus pagrindo principui, pašalinimą. Stojus 
šiai būsenai, kartu ir neatskiriamai stebimasis pavienis 
daiktas pakyla iki savosios rūšies idėjos, o pažįstantis 
individas — iki gryno bevalio pažinimo subjekto, ir abu 
kaip tokie jau esti už laiko srauto ir visokių kito tipo santykių. 
Tada jau nebesvarbu, ar į saulėlydį žiūrima iš kalėjimo, 
ar iš rūmų. 

Vidinė nuotaika, pažinimo persvara prieš valiojimą tokią 
būseną gali sukelti bet kokioje aplinkoje. Tai mums parodo 

tie nuostabūs Nyderlandų menininkai, kurie į pačius ne- 
reikšmingiausius objektus nukreipė tokią gryną objektyvią 
žiūrą ir savo natiurmortais pastatė amžiną savo objektyvumo 
ir dvasios ramybės paminklą. Žiūrovas estetikas šių paveikslų 
negali stebėti be graudulio, nes jie jam atveria tą ramią, 
taikingą, bevalę menininko nuotaiką, kurios reikėjo tam, 
kad atsiduotum šitokiai objektyviai tokių nereikšmingų 
daiktų Žiūrai, šitaip įdėmiai į juos įsižiūrėtum ir Šitaip 
apgalvotai tą žiūrą atkurtum. O kadangi toks paveikslas 
ir žiūrovą skatina persiimti tokia nuotaika, tai jo graudulį 
dažnai net sustiprina priešingybė jo paties sielos būsenai, 
neramiai, drumsčiamai stiprių geidulių. Ta pačia dvasia 
kraštovaizdžių tapytojai, ypač Ruisdaelis, dažnai tapė vi- 
siškai nereikšmingus vaizdelius ir tą patį įspūdį darė net 
džiugesnį. 

Taip daug gali padaryti vien tik vidinė menininko dvasios 
galia. Tačiau šita grynai objektyvi būsena tampa lengviau 
pasiekiama ir sulaukia išorinės paramos aplinkinių objektų 
ir pilnatviško gamtos grožio, kuris pats skatina kontem- 
pliaciją ir net ją sužadina, dėka. Kai gamta staiga atsiveria 
mūsų žvilgsniui, jai beveik visada pavyksta bent akimirkai 
mus atplėšti nuo mūsiškio subjektyvumo, nuo vergiškos 
tarnystės valiai ir perkelti į grynojo pažinimo būseną. Todėl 
net žmogus, kankinamas aistrų, stokos ir rūpesčio, mesdamas 
vienintelį laisvą žvilgsnį į gamtą, netikėtai atsipalaiduoja, 
pralinksmėja ir atsitiesia. Aistrų audra, geidulių ir baimės 
srautas ir visa valiojimo kančia tuojau pat kažkaip stebuk- 
lingai nurimsta. Juk tą akimirką, kai, atitrūkę nuo geidulių, 
atsiduodame grynam bevaliam pažinimui, mes tarsi įžen- 
giame į kitą pasaulį, kur jau nesama nieko tokio, kas audrina 
mūsų valią ir taip smarkiai mus sukrečia. Išlaisvintas pa- 
žinimas perkelia mus taip pat toli ir taip pat aukštai virš 
viso to, kaip miegas ir sapnai. Išnyksta laimė ir nelaimė, 
mes jau nebesame individai, individualumas užmirštas, mes 

esame vien tik grynas pažinimo subjektas, mes — tik viena 
pasaulio akis, žiūrinti iš visų pažįstančių būtybių, tačiau 
tik viename žmoguje galinti visiškai išsilaisvinti iš tarnystės 
valiai. Ir dėl to taip be pėdsako išnyksta bet koks išskiriantis 
individualumas, kad tampa visai nesvarbu, ar toji stebinti 
akis priklauso galingam karaliui, ar vargšui elgetai. Juk 
šios ribos neperžengia nei laimė, nei skausmas. Ir visada 
taip arti mūsų driekiasi toji sritis, kur mes visiškai išsi- 
laisviname nuo viso mūsų vargo. Tačiau kam pakanka jėgų 
pasilikti joje ilgam? Kai tik į sąmonę vėl įsismelkia koks 
nors šitų taip grynai stebimų objektų santykis su mūsiške 
valia, mūsiškė persona, žavesys dingsta: mes vėl grimztame 
į tą pažinimą, kur viešpatauja pagrindo principas, mes 
pažįstame jau nebe idėją, o tik pavienį daiktą, grandį tos 
grandinės, kuriai priklausome patys. Ir vėl mes pasmerkti 
visam mūsų vargui. Dauguma žmonių, visiškai stokodami 
objektyvumo, t.y. genialumo, beveik visada esti tokioje 
padėtyje. Štai kodėl jie nenorom pasilieka vieni su gamta. 
Jiems reikia visuomenės, mažų mažiausiai - knygos. Juk 
jiems būdingas pažinimas nenustoja tarnavęs valiai. Todėl 
daiktuose jie būtinai ieško nors kokio santykio su savo 
valia, o jiems susidūrus su tuo, kame nėra tokio santykio, 
jų sieloje, kaip generalinis bosas, nuolat skamba beviltiškas 
šauksmas „Kokia man iš to nauda?“ Todėl vienatvėje net 
pati gražiausia aplinka jiems atrodo tuščia, niūri, svetima, 
priešiška. 

Pagaliau toji bevalio stebėjimo palaima meta savo nuo- 
stabius kerus ir į praeitį bei tolumą ir dėl saviapgaulės 
juos nušviečia bei pagražina. Juk kai mes prisimename seniai 
praėjusias dienas, praleistas kokioje nors nuošalioje vietoje, 
mūsų fantazija parodo tik objektus, o ne valios subjektą, 
kuris ir tada, kaip ir dabar, nešiojosi su savimi savo 
neišgydomas kančias. Tačiau jas mes užmiršome, nes per 
tą laiką jų vietą dažnai užimdavo kitos kančios. Taigi 

prisiminime objektyvioji žiūra veikia taip pat, kaip ji veiktų 
dabartyje, jei tik mes įstengtume jai atsiduoti, išsilaisvinę 
nuo valios. Todėl ir esti taip, kad — ypač tada, kai mus 
graužia koks nors neįprastas skausmas, - netikėtas praeities 
ir tolumos scenų prisiminimas švysteli mūsų sieloje lyg 
prarastas rojus. Fantazija atgaivina tik tai, kas objektyvu, 
o ne tai, kas individualiai-subjektyvu, ir mes vaizduojamės, 
kad tas objektyvus dalykas tada stovėjo prieš mus toks 
tyras, nesudrumstas jokio santykio su valia, kaip dabar mūsų 
fantazijoje stovi jo vaizdas. Tuo tarpu objektų santykis su 
mūsų valia veikiausiai kankino mus tada taip pat, kaip 
kankina dabar. Ir dabar atsiveriantys objektai gali išvaduoti 
mus nuo bet kokių kančių taip pat, kaip ir nutolusieji, 
jei tik mes įstengiame pakilti iki gryno objektyvaus jų 
stebėjimo ir šitaip susikurti iliuziją, kad esama tik šitų objektų, 
o mūsų pačių nėra. Tada, atitrūkę nuo kenčiančio aš, mes, 
kaip grynas pažinimo subjektas, visiškai susiliejame su tais 
objektais, ir kaip jiems svetimas mūsų skausmas, taip 
tokiomis akimirkomis jis svetimas ir mums patiems. Tada 
lieka tik pasaulis kaip vaizdinys. Pasaulis kaip valia išnyksta. 

Visais šiais samprotavimais aš norėjau parodyti, kokią 
reikšmę estetiniam pasitenkinimui turi jo subjektyvioji sąlyga: 
išsilaisvinimas nuo tarnystės valiai, savojo aš kaip individo 
užmarštis, sąmonės pakilimas iki gryno, bevalio, belaikio, 
nuo bet kokių santykių nepriklausomo pažinimo subjekto. 
Kartu su šia subjektyviąja estetinio stebėjimo puse, kaip 
būtinas koreliatas, visada iškyla ir objektyvioji pusė, intuityvi 
platoniškosios idėjos pagava. Tačiau prieš pradedant išsa- 
miau nagrinėti šią antrąją pusę ir meno vaidmenį jos atžvilgiu 
būtų tikslingiau dar šiek tiek apsistoti prie subjektyviosios 
estetinio pasitenkinimo pusės, kad jos apžvalgą užbaigtume 
tik nuo jos priklausančio ir jos modifikacijos sukeliamo 
didingumo įspūdžio analize. O po to objektyviosios pusės 
analizė mūsiškiam estetinio pasitenkinimo tyrinėjimui suteiks 
visišką išbaigtumą. 

Tačiau prie to, kas pasakyta, pirmiausia reikia pridurti 
tokias pastabas. Šviesa yra džiaugsmingiausias iš visų da- 
lykų. Ji tapo viso to, kas gera ir palaiminga, simboliu. Visose 
religijose ji ženklina amžinąją palaimą, o tamsa — prakeikimą. 
Ormuzdas gyvena gryniausioje šviesoje, Ahrimanas — am- 
žinojoje naktyje. Dantės rojus atrodo panašiai, kaip Londono 
geležinkelio stotis: visos palaimintos dvasios atrodo kaip 
švytintys taškai, susijungiantys į taisyklingas figūras. Šviesos 
stoka mums tiesiog kelia nerimą, jos atsiradimas sugrąžina 
laimę; spalvos tiesiogiai sužadina gyvą džiugesį, kuris, jei 
tos spalvos yra skaidrios, pasiekia aukščiausią laipsnį. Visa 
tai esti tik todėl, kad šviesa yra paties tobuliausio, stebimojo, 
vienintelio tiesiogiai valios visai nesužadinančio pažinimo 
koreliatas ir sąlyga. Juk rega, visai kitaip negu kitos juslės, 
pati savaime, betarpiškai ir savo jusliniu poveikiu visai 
neįstengia organe sužadinti malonaus ar nemalonaus pojūčio, 
ty. ji neturi jokio tiesioginio ryšio su valia. Tik intelekte 
atsirandantis stebinys gali turėti tokį ryšį, kuris tokiu atveju 
glūdi objekto santykyje su valia. Jau klausos atveju esama 
kitaip: garsai gali tiesiogiai sukelti kančią, 0 kita vertus, 
zali tiesiogiai, nesisiedami su harmonija ar melodija, sukelti 
juslinį pasitenkinimą. Lytėjimas, sutampantis su bendru viso 
kūno jutimu, dar labiau pavaldus šitam tiesioginiam į valią 
nukreiptam poveikiui, nors ir esama prisilietimų be skausmo 
ir be pasitenkinimo. O kvapai visada malonūs arba ne- 
malonūs; skonis — dar labiau. Taigi dvi pastarosios juslės 
labiausiai susijusios su valia. Todėl jos yra pačios netau- 
riausios, ir Kantas jas pavadino subjektyviomis juslėmis. 
Taigi džiaugtis šviesa faktiškai reiškia džiaugtis paties 
gryniausio ir tobuliausio stebimojo pažinimo objektyvia 
galimybe; vadinasi, šis džiaugsmas paaiškinamas tuo, kad 
grynas pažinimas, laisvas ir atitrūkęs nuo bet kokio norėjimo, 
džiaugsmingas aukščiausiu mastu ir vien kaip toks labai 
svarbus estetiniam pasitenkinimui. Šis šviesos regėjimas 

paaiškina ir neįtikėtiną grožį, kurį mes priskiriame objektų 
atspindžiams vandenyje. Pats lengviausias, pats greičiausias 
ir subtiliausias kūnų sąveikos būdas, būdas, kuriam mes 
dėkingi už savo tobuliausias ir gryniausias pagavas — 
atspindėtų šviesos spindulių poveikis - čia iškyla prieš mū- 
sų akis visiškai aiškiai, akivaizdžiai ir pilnatviškai, per 
priežastį ir padarinį, o kartu ir dideliu mastu. Iš čia kyla 
jo sukeliamas mūsų estetinis džiaugsmas, kuris dažniausiai 
visiškai įsišaknijęs į subjektyvųjį estetinio pasitenkinimo 
pagrindą ir yra mėgavimasis grynuoju pažinimu bei jo 
būdais.* 


§ 39 

Prie visų šių apmąstymų, turinčių išryškinti subjektyviąją 
estetinio pasitenkinimo pusę, t.y. šį pasitenkinimą paaiškinti 
tiek, kiek jis yra džiaugsmas, sukeliamas gryno stebimojo 
pažinimo kaip tokio, priešingo valiai, prisišlieja tiesiogiai 
su juo susijęs aiškinimas tos nuotaikos, kuri buvo pavadinta 
didingumo jausmu. 

Jau anksčiau pastebėta, kad atsiduoti grynojo stebėjimo 
būsenai lengviausia tada, kai ją atitinka patys objektai, t.y. 
kai jie savo išskaidyta, tačiau kartu apibrėžta ir aiškia forma 
lengvai atstovauja savosioms idėjoms, o tuo ir pasireiškia 
grožis objektyviąja prasme. Šiuo bruožu pirmiausia pasižymi 
graži gamta, ir todėl net pačiam nejautriausiam žmogui 
ji suteikia bent jau trumpalaikį estetinį pasitenkinimą. Išties 
nuostabu, kad estetinį stebėjimą pirmiausia skatina augalų 
pasaulis, tarsi jo šaukdamasis, todėl galima tarti, kad toks 
augalų bruožas susijęs su tuo, kad šitos organinės būtybės, 
skirtingai nuo gyvulinių kūnų, nėra tiesioginis pažinimo 
objektas ir todėl šaukiasi kitokios prigimties, suprantančiojo 
individo, kad iš aklo valiojimo pasaulio pereitų į vaizdinio 


* Apie tai žr. antro tomo 33 sk. 

pasaulį. Ir jie tarsi ilgisi tokio perėjimo, kad nors netiesiogiai 
pasiektų tai, kas tiesiogiai jiems neduota. Beje, šią rizikingą 
ir beveik fantastišką mintį aš palieku neišskleistą, nes tik 
labai intymus ir atsidavęs gamtos stebėjimas gali ją sukelti 
arba pagrįsti * Taigi, kol gamta mums atsiliepia, kol jos 
reikšmingos ir aiškios formos, iš kurių į mus lengvai prabyla 
jose individualizuotos idėjos, mus perkelia iš valiai pavaldaus 
grynų santykių pažinimo į estetinį stebėjimą ir šitaip mus 
pakylėja iki bevalio pažinimo subjekto, tol tai, kas mus 
veikia, yra grožis, o tai, kas mumyse sužadinama, yra grožio 
jausmas. Betjeigu tie patys objektai, kurių prasmingos formos 
šaukiasi grynos kontempliacijos, priešiškai santykiauja su 
žmogaus valia apskritai, kiek ji reiškiasi objektiškai, žmogaus 
kūnu, jei tie objektai jai priešinasi, savo priešišku pranašumu 
kelia jai grėsmę arba savo neišmatuojamu didumu ją priverčia 
pasijusti mažą ir niekingą; ir kartu jeigu stebėtojas nekreipia 
dėmesio į tą grėsmingą priešišką santykį su jo valia, o 
sąmoningai nuo jo nusisuka, nors jį suvokdamas ir pri- 
pažindamas; jeigu jis ryžtingai atsipalaiduoja nuo savosios 
valios ir visiškai atsiduodamas pažinimui kaip grynas bevalis 
subjektas ramiai kontempliuoja tuos valią gąsdinančius ob- 
jektus, pagaudamas tik jų idėją, svetimą bet kokiam santykiui, 
ir todėl mielai atsiduoda ilgalaikiam jų stebėjimui ir šitaip 
pakyla virš savęs, virš savo asmens, virš savo valiojimo 
ir bet kokio valiojimo, tada jį užlieja didingumo jausmas, 
jis esti apimtas pakilimo, o todėl ir objektas, sukeliantis 
tokią būseną, vadinamas didingu. Taigi didingumo jausmas 


* Juolab dabar, praėjus 40 metų po to, kai aš taip nedrąsiai ir neryžtingai 
ją išsakiau, mane džiugina ir stebina atradimas, kad ją jau yra suformulavęs 
šv. Augustinas: „Arbusta formas suas varias, guibus mundi huius visibilis 
structura formosa est, sentiendas sensibus praebent; ut, pro e0 guod 
nosse non possunt, quasi innotescere velle videantur”. [Medžiai siūlo 
juslėms pagauti jų įvairias formas, kuriomis gražiai nustatyta šio regimojo 
pasaulio tvarka, todėl neįstengdami pažinti, jie atrodo taip, tarsi norėtų 
būti pažinti] (De Civitate Dei, 11, 27 [2]). 

nuo grožio jausmo skiriasi štai kuo: grožio atveju grynasis 
pažinimas paima viršų be kovos, nes objekto grožis, t.y. 
jo savybė, palengvinanti jo idėjos pažinimą, nesipriešina 
ir todėl iš sąmonės nepastebimai pašalina valią bei jai 
tarnaujantį santykių pažinimą ir šią sąmonę paverčia gry- 
nuoju pažinimo subjektu, todėl nebelieka net jokio prisi- 
minimo apie valią; didingumo atveju, priešingai, toji grynojo 
pažinimo būsena pasiekiama tik sąmoningai ir ryžtingai 
atitrūkstant nuo suvoktų nepalankių to objekto santykių 
su valia, laisvai ir sąmoningai pakylant virš valios ir virš 
su ja besisiejančio pažinimo. Šis pakilimas turi būti ne tik 
sąmoningai pasiektas, bet ir išlaikytas, ir todėl jis yra lydimas 
nuolatinio prisiminimo apie valią, bet ne apie pavienį, 
individualų valios aktą, tokį kaip baimė arba geidulys, o 
apie žmogiškąją valią apskritai, kiek ji visuotinai pasireiškia 
per savo objektiškumą — žmogaus kūną. Jei tik realus pavie- 
nis valios aktas įsismelkia į sąmonę realaus, iš objekto pusės 
gresiančio pavojaus ar nelaimės pavidalu, sujaudinta in- 
dividuali valia tuojau pat paima viršų, kontempliacijos 
ramybė tampa neįmanoma, ir didingumo įspūdis išnyksta, 
užleisdamas vietą baimei, kurios veikiamas individo siekis 
išsigelbėti išstumia bet kokią kitą mintį. 

Keli pavyzdžiai labai padės suprasti šią estetinio di- 
dingumo teoriją ir išsklaidys visas abejones; kartu jie parodys, 
kokie skirtingi to didingumo jausmo laipsniai. Kadangi šis 
jausmas savo esminiu bruožu, t.y. grynu bevaliu pažinimu 
ir kartu su juo būtinai atsirandančiu pažinimu idėjų, esančių 
už bet kokio santykio, pavaldaus pagrindo principui, su- 
tampa su grožio jausmu ir nuo jo skiriasi tik vienu papildomu 
bruožu, būtent tuo, kad subjektas pakyla virš sąmoningai 
suvokto priešiško stebimojo objekto santykio su valia ap- 
skritai, tai priklausomai nuo to, ar šis papildomas bruožas 
yra stiprus, aiškus, artimas, primygtinis, ar priešingai, — 
silpnas, tolimas, vos nujaučiamas, — atsiranda daug didin- 

gumo laipsnių ir netgi grožio perėjimų į didingumą. Aiškumo 
labui man atrodo geriau iš pradžių pateikti šitų perėjimų 
ir apskritai silpnesnių didingumo įspūdžio laipsnių pavyz- 
džius, nors tie, kurių estetinis imlumas apskritai nėra labai 
žymus, o fantazija nėra gyva, supras tik toliau pateiktus 
aukštesnių ir aiškesnių šio įspūdžio laipsnių pavyzdžius. 
Todėl tegul tokie skaitytojai pasitenkina tik pastaraisiais 
pavyzdžiais, nekreipdami dėmesio į ankstesnius labai silpnų 
minėto įspūdžio laipsnių pavyzdžius. 

Kaip žmogus yra nesulaikomas ir aklas valios veržimasis 
(paženklintas genitalijų poliaus, kaip savojo centro) ir kartu 
amžinas, laisvas, šviesus grynojo pažinimo subjektas (pa- 
ženklintas smegenų poliaus), taip, atitikdama šią priešingybę, 
saulė yra šviesos, paties tobuliausio pažinimo sąlygos, va- 
dinasi, paties džiaugsmingiausio dalyko šaltinis, o kartu — 
šilumos, pirmosios gyvenimo, t.y. bet kokio valios pasireiš- 
kimo jos aukščiausiose pakopose, šaltinis. Todėl tai, kas 
valiai yra šiluma, pažinimui yra šviesa. Todėl šviesa yra 
didžiausias briliantas grožio karūnoje, ir ji lemtingai veikia 
kiekvieno gražaus daikto pažinimą. Jos esatis apskritai yra 
būtina sąlyga; jos palankus kritimas sustiprina pačių gra- 
Žiausių dalykų grožį. Tačiau ji ypač palanki architektūros 
grožiui, ir jos dėka net pats menkiausias objektas gali tapti 
labai gražus. Ir jei rūsčią Žiemą, kai visa gamta sustingusi, 
mes matome, kaip neaukštai pakilusios saulės spinduliai, 
atspindimi akmeninių masių, švyti, bet nešildo, taigi yra 
palankūs ne valiai, o vien tik gryniausiam pažinimui, 
nuostabaus šviesos poveikio toms masėms reginys, kaip 
ir bet koks grožis, mus perkelia į grynojo pažinimo būseną. 
Tačiau ši būsena, šiek tiek primindama šilumos, teikiamos 
tų pačių spindulių, stoką, t.y. gyvybę palaikančio principo 
stoką, jau šiuo atveju reikalauja kažkiek pakilti virš valios 
interesų ir yra persmelkta vos juntamos paskatos laikytis 
grynajame pažinime, atitrauktame nuo bet kokio norėjimo; 

todėl ji yra perėjimas nuo grožio jausmo prie didingumo 
jausmo. Tai pati silpniausia didingumo žymė grožyje, kuris 
pats čia pasirodo tik labai neaiškiai. O štai kitas beveik 
toks pat silpnas pavyzdys. 

Persikelkime į labai nuošalią vietovę su atviru horizontu, 
vietovę, virš kurios danguje nė vieno debesėlio, kur medžiai 
ir augalai styro visiškai nejudriame ore, kur nėra gyvulių, 
nėra Žmonių, nejuda vanduo, kur viešpatauja visiška tyla. 
Tokia aplinka tarsi prašosi rimties, kontempliacijos, atitrauk- 
tos nuo bet kokio valiojimo su jo poreikiais. Ir jau vien 
tai tokiai vienišai ir į gilią ramybę pasinėrusiai gamtai suteikia 
didingumo atspalvį. Juk valiai, trokštančiai nuolat veržtis 
ir pasiekti, ji neduoda jokių objektų, nei palankių, nei 
priešiškų, ir todėl belieka tik grynos kontempliacijos ramybė. 
Otą, kuris kontempliuoti nesugeba, apima niekuo neužimtos 
valios, kankinančio nuobodulio tuštuma ir gėdingas paže- 
minimo jausmas. Todėl šitokia aplinka yra mūsiškio in- 
telektualinio vertingumo matas. Apskritai puikus šio ver- 
tingumo mastelis yra mūsų sugebėjimo pakelti ar mėgti 
vienatvę laipsnis. Taigi nupieštoji aplinka yra žemo didin- 
gumo laipsnio pavyzdys, nes joje prie ramaus ir savimi 
pasitenkinančio grynojo pažinimo būsenos, kaip kontrastas, 
prisideda prisiminimas apie valios, kuriai reikalingas nuo- 
latinis šurmulys, priklausomybę ir vargingumą. Tai yra tasai 
didingumas, kuriuo garsingas begalinių Šiaurės Amerikos 
prerijų vaizdas. 

O dabar įsivaizduokime, kad tokioje vietovėje nesama 
augalų ir kad visur matyti tik plikos uolos. Tada visiška 
organinės gyvasties, reikalingos mūsų gyvybei palaikyti, 
stoka jau tiesiogiai kels nerimą mūsų valiai, ir dykra įgaus 
šiurpų atspalvį; mūsų nuotaika taps tragiškesnė; pakilti iki 
grynojo pažinimo bus įmanoma tik dar ryžtingiau atitrūkus 
nuo valios intereso, ir jeigu mus ilgam apims grynojo 
pažinimo būsena, didingumo jausmas pasirodys visai aiškiai. 

Dar labiau jį gali sužadinti štai kokia aplinka: audringa 
gamta; rūsčių, juodų audros debesų sukelta prieblanda; 
didžiulės, plikos, kybančios uolos, susigrūdusios ir užden- 
pusios horizontą; triukšmingi, putojantys vandenys; plika 
dykuma; vėjo, skriejančio tarpekliais, dejonės. Mūsų pri- 
klausomybė, mūsų kova su priešiška gamta, mūsų valia, 
palaužta gamtos, dabar mums aiškiai iškyla prieš akis. Tačiau 
kol viršų ima ne pavojus mūsų asmeniui, kol mes liekame 
estetinėje Žiūroje, pro šitą gamtos kovą, pro tą palaužtos 
valios vaizdą prasismelkia grynas pažinimo subjektas ir 
ramiai, netrikdomas ir nesijaudindamas (unconcerned) pa- 
gauna idėjas tų pačių objektų, kurie grėsmingi ir baisūs 
valiai. Šiame kontraste ir glūdi didingumo jausmas. 

Tačiau įspūdis tampa dar galingesnis, kai prieš mūsų 
akis iškyla siautėjančių galingų gamtos jėgų kova, kai 
minėtoje aplinkoje krentanti srovė savo griaudėjimu nebe- 
leidžia mums girdėti savo balso; arba kai mes stovime prie 
begalinės audringos jūros: namo dydžio bangos kyla ir 
lvidžiasi, visa savo jėga daužydamos statmenas pakrantės 
uolas ir tėkšdamos aukštyn į orą putas; staugia audra, kriokia 
jūra, iš juodų debesų trykšta Žaibai, o perkūno griausmai 
nustelbia audrą ir jūrą. Tada abejingo šio vaizdo žiūrovo 
sąmonės dvilypumas pasiekia didžiausio aiškumo: jis jaučiasi 
vsąs individas, dūlus valios reiškinys, kurį gali sunaikinti 
menkiausias tų jėgų smūgis, jis regi savo menkystę šių 
gigantiškų jėgų akivaizdoje, jis jaučiasi bejėgis prieš šią 
galingą gamtą, jis jaučiasi priklausomas, atiduotas atsitik- 
tinumo valiai, jis jaučiasi nykstantis ir menkas; o kartu jis 
jaučiasi esąs ramus pažinimo subjektas, kuris, kaip objekto 
sąlyga, yra viso to pasaulio pagrindas ir kuriam baisinga 
gamtos kova yra tik vaizdinys, o jis pats, ramiai pagaudamas 
idėjas, yra laisvas ir nepriklausomas nuo bet kokio valiojimo, 
bet kokios stokos. Štai kur pilnatviškas didingumo įspūdis. 

Jo dingstis yra jėgos, grasinančios sunaikinti individą ir 
be galo jį pranokstančios, reginys. 

Visai kitaip šis įspūdis gali atsirasti, jei erdvėje ir laike 
įsivaizduotume paprastą neišmatuojamą dydį, prieš kurį 
individas yra beveik niekas. Pirmąjį didingumo tipą galime 
pavadinti dinaminiu, antrąjį — matematiniu, šitaip išsau- 
godami Kanto terminus ir jo teisingą klasifikaciją. Bet 
interpretuodami vidinę šio įspūdžio esmę, mes visiškai su 
juo nesutinkame ir čia nepripažįstame jokio moralinių re- 
fHleksijų ar scholastinės filosofijos hipostazių dalyvavimo. 

Kai nugrimztame į begalinio pasaulio didumo erdvėje 
ir laike žiūrą, kai galvojame apie praėjusius ir ateinančius 
tūkstantmečius ar kai nakties dangus tiesiogiai atveria mūsų 
akims nesuskaičiuojamus pasaulius ir neišmatuojama visa- 
tos didybė šitaip įsismelkia į mūsų sąmonę, tada jaučiamės 
niekingai menki, tada jaučiame, kad kaip individas, kaip 
gyvas kūnas, kaip praeinantis valios reiškinys, mes, tarsi 
lašas vandenyne, nykstame, išsisklaidome į nieką. Tačiau 
kartu prieš tokį mūsų menkystės vaiduoklį, prieš tą me- 
lagingą bejėgystę sukyla betarpiškas suvokimas, kad visi 
tie pasauliai egzistuoja tik mūsų vaizdinyje, kad jie yra 
tik modifikacija amžino grynojo pažinimo subjekto, kuriuo 
mes jaučiamės esą, kai tik užmirštame savąjį individualumą, 
ir kuris yra būtinas, visus pasaulius ir visus laikus sąlygojantis 
pagrindas. Anksčiau mus neraminęs pasaulio didumas dabar 
rymo mumyse. Mūsų priklausomybę nuo jo dabar sunaikina 
jo priklausomybė nuo mūsų. Tačiau visa tai neiškart tampa 
refleksijos objektu, o pasirodo tik kaip nuojauta, kad tam 
tikra prasme (kurią paaiškina tik filosofija) mes ir pasaulis 
esame viena, ir todėl jo neišmatuojamybė ne prislegia, o 
išaukština. Tai nuojauta, kurią Vedų Upanišados nuolat 
išsako įvairiausiais būdais, ypač ryškiai ~ anksčiau jau 
pateiktu posakiu: „Hae omnes creaturae in totum ego sum 
et praeter me aliud ens non est“ [Aš esmi visi tie kūriniai, 

ir be manęs nesama nieko.| (Oupnekhat, 1, 122). Tai yra 
pakilimas virš savojo individualumo, tai — didingumo 
jausmas. 

Mes visai tiesiogiai patiriame šį matematinio didingumo 
įspūdį net tokioje erdvėje, kuri, nors ir nedidelė palyginti 
su pasauline erdve, tačiau tuo, kad tapo mums visai betarpiškai 
apžvelgiama, mus veikia visų savo trijų išmatavimų dydžiu, 
kurio pakanka, kad mūsų pačių kūno mastas mums taptų 
be galo mažas. Šitaip niekada negali paveikti erdvė, nieko 
neduodanti pagavai, taigi atvira erdvė. Šitaip veikia visomis 
kryptimis ribota, todėl tiesiogiai pagaunama erdvė: toks 
yra labai aukštas ir didelis skliautas, pavyzdžiui, Šv. Petro 
bažnyčia Romoje arba Šv. Pauliaus bažnyčia Londone. 
Didingumo jausmas čia atsiranda iš mūsiškio kūno nie- 
kingumo suvokimo, kai toji niekinga nykstamybė atsiduria 
prieš ją Žymiai pranokstanti dydį, kuris, kita vertus, pats 
glūdi tik mūsų vaizdinyje ir kurio pagrindas esame mes 
patys, kaip pažįstantis subjektas; taigi čia, kaip ir visur 
kitur, šis jausmas atsiranda dėl kontrasto tarp mūsiškio 
aš, kaip individo, kaip valios reiškinio, nereikšmingumo bei 
priklausomybės ir mūsų, kaip grynojo pažinimo subjekto, 
savivokos. Netgi žvaigždėto dangaus skliautas, jeigu į jį 
žiūrima be refleksijos, irgi veikia panašiai kaip akmeninis 
skliautas, ir veikia ne savo tikruoju, o tik savo tariamu 
dydžiu. 

Kai kurie mūsiškio stebėjimo objektai sukelia didingumo 
įspūdį tuo, kad tiek dėl jų erdvinio dydžio, tiek ir dėl 
jų gilios senovės, t.y. laiko trukmės, šalia jų mes jaučiamės 
be galo menki, o vis dėlto pasineriame į jų vaizdo teikiamą 
palaimą: tokie yra aukšti kalnai, Egipto piramidės, kolo- 
sališki, iš gilios senovės išlikę griuvėsiai. 

Mūsiškį didingumo aiškinimą galima pritaikyti ir etinei 
sričiai, būtent tam, kas vadinama didingu charakteriu. Ir 
šitoks charakteris kyla iš to, kad valia nėra sužadinama 

tų objektų, kurie, be abejonės, gali jį sužadinti; tačiau ir 
šiuo atveju viršų ima pažinimas. Žmogus, turintis tokį 
charakterį, žvelgs į žmones grynai objektyviai ir nevertins 
jų pagal tuos santykius, kurie juos gali sieti su jo valia. 
Pavyzdžiui, jis pastebės jų trūkumus, netgi jų neapykantą 
ir neteisingumą jo atžvilgiu, tačiau tai jame nesukels at- 
sakomosios neapykantos; jis matys jų laimę, nejausdamas 
pavydo; jis pripažins jų gerąsias savybes, tačiau netrokš 
su jais suartėti; jis matys moterų grožį, jų negeisdamas. 
Jo paties asmeninė laimė ar nelaimė jaudins jį nelabai. 
Priešingai, jis bus toks, kokį Hamletas piešia Horacijų: 


„for thou hast been 
As one, in suffering all, that suffers nothing; 
A man, that fortune's buffets and rewards 
Hast ta'en with egual thanks, etc. 


[...Tu buvai tas vyras, 
Kurs nejautė kančių net kančiose, 
Kursai smūgius ir dovanas likimo 
Priimdavo su padėka vienoda'*.] 


(Act 3, scene 2) 


Juk savo gyvenimo slinktyje ir jo negandose jis įžvelgs 
ne tiek savo individualią lemtį, kiek visos žmonijos likimą, 
ir todėl laikysis pasaulyje ne tiek kentėdamas, kiek pa- 
žindamas. 


§ 40 

Kadangi priešingybės paaiškina viena kitą, čia vertėtų 
pažymėti, kad tikroji didingumo priešingybė yra tai, ko 
iš pirmo žvilgsnio ja nepalaikytum, būtent žavingumas. Tačiau 
šiuo atveju aš turiu galvoje tai, kas sužadina valią, tiesiogiai 
ją patenkindamas, nuramindamas. Didingumo jausmas at- 
siranda iš to, kad koks nors valiai tiesiogiai nepalankus 
objektas tampa grynosios kontempliacijos objektu, o kontem- 

pliacija palaikoma nuolatiniu nusisukimu nuo valios ir 
pakilimu aukščiau jos interesų, ir tai sudaro nuotaikos 
didingumą; tuo tarpu žavingumas, priešingai, stebėtoją 
išmuša iš grynosios kontempliacijos, reikalingos kiekvienai 
grožio pagavai, jo valią viliodamas tiesiogiai maloniais 
dalykais, ir todėl jis nustoja būti grynu pažinimo subjektu 
ir tampa stokojančiu bei priklausomu valiojimo subjektu. 
Kad grožis, turintis inksmumo atspalvį, paprastai vadinamas 
žavingu, nulemta to, kad sąvoka pernelyg išplečiama dėl 
teisingos perskyros stokos, ir todėl aš ją turiu visiškai atmesti 
ir net jai prieštarauti. Tačiau nurodyta ir paaiškinta prasme 
meno srityje aš randu tik dvi žavingumo rūšis, ir abi meno 
nevertos. Viena, visiškai prasta, randama Nyderlandų ta- 
pytojų natiurmortuose, kurių nevykusius siužetus sudaro 
valgomi dalykai. Tokie apgaulingi vaizdai neišvengiamai 
sukelia apetitą, o tai yra valios sužadinimas, nutraukiantis 
bet kokią objekto estetinę kontempliaciją. Dar galima pa- 
teisinti nutapytus vaisius, nes jie yra tolesnis žiedo išsi- 
vystymas ir savo forma bei spalva yra gražus gamtos 
produktas, nebūtinai sukeliantis mintį apie valgymą. Tačiau, 
deja, ten dažnai pasitaiko tariamai natūraliai serviruotų ir 
paruoštų valgių — austrių, silkių, omarų, sumuštinių, alaus, 
vyno ir t.t., o tai jau visiškai atmestina. Istorinėje tapyboje 
ir skulptūroje žavingumas pasireiškia per apnuogintas fi- 
gūras, kurių poza, pusiau apnuoginantys drabužiai ir pati 
vaizdavimo maniera nukreipti į tai, kad sužadintų žiūrovo 
gašlumą, iškart sunaikinantį estetinę pagavą. Vadinasi, tokiu 
būdu paneigiamas meno tikslas. Šis trūkumas visiškai ati- 
tinka tą, kurį mes tik ką pasmerkėme Nyderlandų tapytojų 
paveiksluose. Jo beveik nesama antikiniuose kūriniuose, nors 
figūros labai gražios ir visiškai apnuogintos. Priežastis ta, 
kad pats menininkas, jas kurdamas, buvo pasinėręs į gryną 
objektyvią nuotaiką, perimtą idealiu grožiu, o ne į subjektyvų 
ir niekingą geidulingumą. Taigi žavingumo mene visur reikia 
vengti. 

Esama ir negatyvaus žavingumo, kuris dar labiau ne- 
priimtinas, nei tik ką išnagrinėtas pozityvus žavingumas. 
Tai - šlykštumas. Kaip ir žavingumas tiesiogine šio žodžio 
prasme, šlykštumas sužadina žiūrovo valią ir šitaip sugriauna 
gryną estetinį stebėjimą. Tačiau jis sukelia didelį nenorą, 
atostūmį; jis sužadina valią tuo, kad pateikia jai objektus, 
sukeliančius šleikštulį. Todėl nuo seno pripažinta, kad 
šlykštumas mene visiškai neleistinas, tuo tarpu bjaurumas, 
jei jis nešlykštus, tinkamoje vietoje gali būti pakenčiamas, 
kaip matysime vėliau. 


§ 41 

Mūsų nagrinėjimo eiga mus privertė čia įterpti didingumo 
analizę, nors grožį mes ištyrinėjome tik pusiau, tik jo vieną, 
subjektyviąją pusę. Mat riba, skirianti didingumą nuo grožio, 
yra tik šios subjektyviosios pusės ypatinga modifikacija. 
Skirtumas tarp grožio ir didingumo priklauso nuo to, ar 
gryno bevalio pažinimo būsena, suponuojama ir reikalaujama 
bet kokios estetinės kontempliacijos, pasirodo savaime, be 
priešingybės, vien tik išnykus valiai iš sąmonės, todėl, kad 
mus ten kviečia ir prie to traukia objektas; ar ši būsena 
yra pasiekiama tik laisvai ir sąmoningai pakylant aukščiau 
valios, su kuria pats kontempliuojamas objektas sueina į 
nepalankų, priešišką santykį, galintį sunaikinti kontemplia- 
ciją, jei tik mes jam atsiduotume. Šitoks yra skirtumas tarp 
grožio ir didingumo. Objekte grožis ir didingumas iš esmės 
nesiskiria, nes kiekvienu atveju estetinio stebėjimo objektas 
yra ne pavienis daiktas, o per jį siekianti atsiverti idėja, 
ty. adekvatus valios objektiškumas tam tikroje pakopoje. 
Būtinas, kaip ji pati pagrindo principui nepavaldus idėjos 
koreliatas yra grynas pažinimo subjektas — panašiai, kaip 
pavienio daikto koreliatas yra pažįstantis individas, ir abu 
jie, daiktas bei individas, esti pagrindo principo srityje. 

Vadindami kokį nors objektą gražiu, mes pasakome, kad 
jis yra mūsiškio estetinio stebėjimo objektas, ir šitoks teiginys 
turi dvejopą prasmę. Viena vertus, šio objekto reginys daro 
mus objektyvius, t.y. stebėdami jį, mes suvokiame save nebe 
kaip individą, o kaip gryną bevalį pažinimo subjektą; kita 
vertus, objekte mes pažįstame ne pavienį daiktą, bet idėją, 
o tai įmanoma tik todėl, kad mūsiškė objekto kontempliacija 
nepavaldi pagrindo principui, nenukreipta į objekto santykį 
su kuo nors už jo paties (galiausiai toks santykis visada 
pereina į santykius su mūsų valia), bet nukreipta tik į patį 
objektą. Juk idėja ir grynas pažinimo subjektas, kaip būtini 
koreliatai, į sąmonę visada patenka kartu, ir šitaip atsitikus 
tuojau pat išnyksta bet koks laiko skirtumas, nes ir toji 
idėja, ir tas subjektas visiškai nepavaldūs pagrindo principui 
visais jo pavidalais ir esti už visų jo nustatomų santykių, 
panašiai kaip vaivorykštė ir saulė, kurios nedalyvauja kren- 
tančių lašelių nuolatiniame judėjime ir kaitoje. Todėl jeigu 
aš estetiškai, ty. menininko akimis, stebiu, pavyzdžiui, 
medį, - vadinasi, pažįstu ne jį, o jo idėją, — tai visiškai 
nesvarbu, ar prieš mane yra kaip tik šis medis, ar jo protėvis, 
žydėjęs prieš tūkstantį metų. Ir lygiai taip pat nesvarbu, 
ar stebėtojas yra šitas, ar koks nors kitas, kada nors ir 
kur nors gyvenantis individas. Kartu su pagrindo principu 
išnyko pavienis daiktas ir pažįstantis individas, ir neliko 
nieko, išskyrus idėją ir gryną pažinimo subjektą, kurie kartu 
sudaro adekvatų idėjos objektiškumą šioje pakopoje. Ir ne 
tik nuo laiko, bet ir nuo erdvės atitrūksta idėja: juk ne 
prieš mane plūduriuojantis erdvinis pavidalas, o jo išraiška, 
jo grynoji prasmė, jo vidinė esmė, kuri man atsiveria ir 
į mane prabyla — štai kas iš tikrųjų yra idėja ir kas gali 
visiškai nekisti, kad ir koks didelis būtų pavidalo erdvinių 
santykių skirtumas. 

Kadangi, viena vertus, kiekvieną esantį daiktą galima 
stebėti visiškai objektyviai ir už bet kokių santykių; kadangi, 

kita vertus, kiekviename daikte pasireiškia valia tam tikroje 
savo objektiškumo pakopoje ir todėl daiktas yra idėjos 
išraiška, tai kiekvienas daiktas yra gražus. Kad pats ne- 
reikšmingiausias dalykas gali būti gryno objektyviojo ir 
bevalio stebėjimo objektu ir šitaip pasirodo esąs gražus, 
liudija šiuo požiūriu jau minėti ($ 38) Nyderlandų tapytojų 
natiurmortai. Tačiau vienas dalykas gali būti gražesnis už 
kitą tuo, kad palengvina gryną objektyvų stebėjimą, pasitinka 
ji, netgi savotiškai jį provokuoja. Tada mes jį vadiname 
labai gražiu. Šitaip atsitinka iš dalies todėl, kad objektas, 
kaip pavienis daiktas, labai aiškiais ir aiškiai apibrėžtais, 
absoliučiai reikšmingais savo dalių santykiais grynu pavidalu 
išreiškia savosios rūšies idėją ir per sutelktą visų galimų 
jo rūšies pasireiškimų pilnatvę tobulai atveria tos rūšies 
idėją, tuo labai palengvindamas stebėtojui perėjimą nuo 
pavienio daikto prie idėjos ir kartu lengvai sukeldamas 
grynojo stebėjimo būseną; ypatingą kokio nors objekto grožio 
pranašumą iš dalies lemia tai, kad pati idėja, iš jo prabylanti 
į mus, yra aukšta valios objektiškumo pakopa ir todėl yra 
nepaprastai išraiškinga bei iškalbinga. Štai kodėl žmogus 
yra visų gražiausias, ir jo esmės atsklaida yra aukščiausias 
meno tikslas. Žmogiškasis pavidalas ir žmogiškumo išraiška 
yra pats reikšmingiausias vaizduojamojo meno objektas, o 
žmogaus veiksmai — reikšmingiausias poezijos objektas. 
Tačiau kiekvienas daiktas pasižymi savitu grožiu: ne tik 
visi organiniai objektai ir objektai, pasireiškiantys kokio nors 
individualumo vieniu, bet ir visa, kas neorganiška, kas neturi 
formos, netgi kiekvienas dirbtinis daiktas. Juk visi jie at- 
skleidžia idėjas, kuriomis objektyvuojasi valia žemesnėse 
pakopose. Jie skleidžia tarsi pačius žemiausius nykstančius 
bosinius gamtos tonus. Sunkis, kietumas, takumas, šviesa 
ir t.t. yra idėjos, kurios pasireiškia uolose, statiniuose, 
vandenyse. Landšafto menas ir architektūra įstengia tik 

padėti aiškiai, įvairiapusiškai ir iki galo išskleisti tas savybes, 
duoti joms progą pasireikšti kuo gryniau. Šitaip jie ir skatina 
estetinį stebėjimą, ir jį palengvina. Priešingai, prasti statiniai 
ir vietovės, kurias nuskriaudė gamta ar kurias sugadino 
menas, mažai arba visiškai neskatina estetinio stebėjimo, 
bet ir iš jų negali visiškai išnykti šitos bendros pamatinės 
gamtos idėjos. Jų ieškantį žiūrovą jos pagauna ir čia, ir 
netgi prasti pastatai bei panašaus pobūdžio nevykę kūriniai 
vis dar gali sukelti estetinį stebėjimą: pačių bendriausių 
jų medžiagos savybių idėjos dar atpažįstamos ir juose, tačiau 
dirbtinai joms suteikta forma čia yra ne pagalbinė priemonė, 
o veikiau kliūtis, apsunkinanti estetinį stebėjimą. Vadinasi, 
ir dirbtiniai daiktai tarnauja idėjų išraiškai. Tačiau tai, kas 
juose pasireiškia, yra ne dirbtinio daikto, o medžiagos, kuriai 
suteikta toji dirbtinė forma, idėja. Scholastų kalba šitai galima 
labai patogiai nusakyti dviem žodžiais, būtent: dirbtiniame 
daikte pasireiškia jo idėja formae substantialis [substancinės 
formos idėja], o ne jo idėja formae accidentalis [akcidencinės 
formos idėja]. Forma accidentalis nurodo ne idėją, o tik 
žmogiškąją sąvoką, iš kurios ji kilusi. Suprantama, kad 
vartojant nusakymą „dirbtinis daiktas“ neturimas galvoje 
vaizduojamojo meno kūrinys. Beje, scholastai forma sub- 
stantialis vadino tai, ką aš vadinu valios objektyvacijos 
pakopa kokiame nors daikte. Netrukus, nagrinėdami dailiąją 
architektūrą, mes sugrįšime prie medžiagos idėjos išraiškos. 

Tačiau laikydamiesi mūsų požiūrio, mes negalime pritarti 
Platonui, teigiančiam (Res publica, 10, p. 284-285, Parmenides, 
p. 79, editio Bipontini), kad stalas ir kėdė išreiškia stalo 
ir kėdės idėjas; mes sakome, kad jie išreiškia tas idėjas, 
kurios atsiskleidžia jau pačioje jų medžiagoje. Pagal Aristotelį 
(Metaphysica, 11, 3 [p. 1070 a 18Į), net pats Platonas priskyrė 
idėjas tik tam, kas sukurta pačios gamtos: © NAdtov šĘn, 
on sny onv on064  pOGE1 (Plato dixit, quod ideae 

eorum sunt, guae natura sunt) [Platonas mokė, kad idėjų 
esama tiek, kiek gamtinių daiktų|; o 5 sk. pasakyta, kad, 
pagal platonikus, nesama jokių namo ir žiedo idėjų. Kad 
ir kaip ten būtų, jau artimiausi Platono mokiniai, kaip mums 
perduoda Alkinojas (Introductio in Platonicam philosophiam,* 
cap. 9), neigė, kad esama dirbtinių daiktų idėjų. Jis sako 
štai ką: Opilovtai ð tmv iðéav napåðsıyua TOV XATŲ 
púoiv alóviov. OŬte yap TO TABIGTOG T®@V ANO 
IMadtovoc åpéoxsıi Tv qteyviıxv siva iðéac, olov 
doniŠoc 1 AÚpac, OOTE pv tøv napa GOG1V, oiov 
Topetoð xoi yohépac, ovt t@v xata pépocs, oiov 
Zoxpatovąę xat LAdtovos, AAA OVTE t@V sÒTEAOV TVOG, 
oiov púrov xal xáppovs, OVTE TV TPOG t, oiov 
UEIČOVOC xat LTEPĖXOVTOC EivAL yap taç iðéaç VONJGELC 
9s00 aloviovçs te xat GaOTOTEAE.G. — (Definiunt autem 
ideam exemplar aeternum eorum, quae secundum naturam 
existunt. Nam plurimus ex iis, qui Platonem secuti sunt, 
minime placuit arte factorum ideas esse, ut clypei atque 
lyrae; neque rursus eorum, quae praeter naturam, ut febris 
et cholerae; neque particularium, ceu Socratis et Platonis; 
neque etiam rerum vilium, veluti sordium et festucae; neque 
relationum, ut maioris et excedentis: esse namque ideas 
intellectiones dei aeternas, ac seipsis perfectas.) [O idėją 
jie apibrėžia kaip belaikį gamtos daiktų provaizdį. Juk 
dauguma Platono šalininkų nepripažįsta, kad esama dirb- 
tinių daiktų idėjų, pavyzdžiui, skydo ir lyros, ar tokių daiktų, 
kurie priešingi gamtai, pavyzdžiui, karštligės ir choleros, 
arba pavienių esybių, pavyzdžiui, Sokrato ir Platono, arba 
menkaverčių dalykų, pavyzdžiui, purvo ar šiaudų, arba 
santykių, pavyzdžiui, didesnio ar pranokstančio; juk idėjos 
yra amžinos ir savaime tobulos Dievo mintys.] Šia proga 
galima priminti dar vieną dalyką, kurio atžvilgiu mūsiškė 


* [Autoriumi laikomas Albinas] 

idėjų teorija labai skiriasi nuo platoniškosios. Štai jis tvirtina 
(Res publica, 10, p. 288), kad objektas, kurio pavaizdavimas 
yra dailiojo meno tikslas, tapybos ir poezijos pirmavaizdis, 
yra ne idėja, o pavienis daiktas. Visas mūsų ankstesnis 
svarstymas pagrįstas priešinga mintimi, ir Platono nuomonė 
nepernelyg mus suklaidins, jei turėsime galvoje, kad ji yra 
vienos didžiausių ir geriausiai žinomų šio didžio Žmogaus 
klaidų, būtent - jo niekinamo požiūrio į meną, ypač į poeziją, 
šaltinis. Savąjį neteisingą jos vertinimą jis tiesiogiai sieja 
su cituota pastraipa. 


§ 42 

Grįžtu prie estetinio įspūdžio nagrinėjimo. Grožio pa- 
Žinimas visada suponuoja gryną pažįstantį subjektą ir pažintą 
idėją kaip objektą kartu ir neatskiriamai. Nepaisant to, 
estetinio pasitenkinimo šaltinio svorio centras yra arba 
pažintos idėjos pagavoje, arba grynojo pažinimo, išlaisvinto 
nuo bet kokio valiojimo ir todėl nuo bet kokio individualumo 
ir iš jo kylančio kentėjimo, palaimoje ir dvasios ramybėje. 
Toks vienos arba kitos estetinio pasitenkinimo sudedamosios 
dalies vyravimas priklauso nuo to, ar intuityviai pagauta 
idėja yra aukštesnė, ar žemesnė valios objektiškumo pakopa. 
Štai estetiškai stebint (tikrovėje arba tarpininkaujant menui) 
neorganinę ir augalinę gamtą bei dailiosios architektūros 
kūrinius vyrauja pasitenkinimas, kylantis iš gryno bevalio 
pažinimo, nes čia pagautos idėjos yra tik žemesnės valios 
objektiškumo pakopos, todėl nėra gilios prasmės ir iškalbingo 
turinio pasireiškimai. Priešingai, kai estetinio stebėjimo ar 
vaizdavimo objektas yra gyvuliai ir žmonės, pasitenkinimą 
labiau lemia objektyvi idėjų pagava. Juk šios idėjos yra 
aiškiausios valios apraiškos, nes jos išreiškia didžiausią formų 
įvairovę, reiškinių turiningumą ir gilią prasmę ir mums 
geriausiai atskleidžia valios esmę, kad ir kaip ji reikšiųsi — 
savo veržiumu, baisingumu, pasitenkinimu ar savo pralaimė- 

jimu (pastarasis atvejis būdingas tragedijai), pagaliau net 
savo pokyčiais arba savineiga, kuri yra vyraujanti krikš- 
čioniškosios tapybos tema. Istorinės tapybos ir dramos 
objektas apskritai yra pilnatviško pažinimo apšviestos valios 
idėja. O dabar apžvelkime kiekvieną meno rūšį atskirai. 
Mūsų teorijai tai suteiks išbaigtumo ir aiškumo. 


§ 43 

Materija kaip tokia negali būti idėjos išraiška. Juk, kaip 
matėme pirmojoje knygoje, ji yra vien tik priežastingumas: 
jos būtis yra grynas veiksmas. O priežastingumas yra 
pagrindo principo pavidalas. Tuo tarpu idėjos pažinimas 
iš esmės neigia šio principo turinį. Ir antrojoje knygoje 
matėme, kad materija yra visų pavienių idėjos pasireiškimų 
substratas, vadinasi, ji yra grandis, siejanti idėją su reiškiniu 
arba pavieniu daiktu. Taigi ir dėl vienos, ir dėl kitos 
priežasties materija pati savaime negali išreikšti jokios idėjos. 
O a posteriori šią mintį patvirtina tai, kad neįmanoma turėti 
jokio materijos kaip tokios stebimojo vaizdinio, - galima 
turėti tik abstrakčią sąvoką. Juk vaizdinyje pasirodo tik 
formos ir savybės, kurių pagrindas yra materija; per visas 
jas atsiskleidžia idėjos. Tai parodo ir tas dalykas, kad 
priežastingumas (visa materijos esmė) savaime neišreiškia- 
mas akivaizdžiai, o yra tik tam tikras priežastinis ryšys. 
Tačiau, kita vertus, kiekvienos idėjos reiškinys, būdamas įėjęs 
į pagrindo principo formą, arba principium individuationis, 
turi atsiskleisti per materiją, kaip jos savybė. Vadinasi, kaip 
sakyta, materija yra tarpinė grandis, idėją siejanti su prin- 
cipium individuationis, kuris yra individui būdinga pažinimo 
forma arba pagrindo principas. Todėl Platonas visai teisingai 
šalia idėjos ir jos reiškinio, pavienio daikto (o idėja ir daiktas 
kartu apima visus pasaulio daiktus), pripažino dar ir materiją, 
kaip trečiąjį, nuo pirmųjų dviejų skirtingą dalyką (Timaeus, 

p. 345). Individas, kaip idėjos reiškinys, visada yra materija. 
Be to, ir kiekviena materijos savybė visada yra kokios nors 
idėjos pasireiškimas, ir kaip toks jis gali būti ir estetinio 
stebėjimo, t.y. jame pasireiškiančios idėjos, pažinimo objektas. 
Tai galioja net bendriausioms materijos savybėms, be kurių 
ji negali egzistuoti ir kurių idėjos yra silpniausias valios 
objektiškumas. Tokios savybės yra sunkis, sankaba, kietumas, 
takumas, reakcija į šviesą ir t.t. 

Jeigu dabar mes pažvelgsime į architektūrą tik kaip į 
dailųjį meną, nekreipdami dėmesio į jos utilitarinius tikslus, 
tarnaujančius valiai, © ne grynajam pažinimui, o todėl 
architektūrą darančius nebe menu mūsiške šio žodžio pras- 
me, tai jai galėsime priskirti tik vieną siekinį — suteikti 
visišką akivaizdumą daliai tų idėjų, kurios yra žemiausios 
valios objektiškumo pakopos. Tai sunkis, sankaba, kietumas, 
inertiškumas, tos bendrosios akmens savybės, tos pirmosios, 
paprasčiausios, neaiškiausios valios matomybės, gamtos ge- 
neraliniai bosai; o kartu su jomis —- šviesa, kuri daugeliu 
atvejų yra jų priešingybė. Net šioje gilioje valios objektiškumo 
pakopoje jau regime, kad jos esmė pasireiškia per vaidą. 
Juk iš esmės kova tarp sunkio ir kietumo yra vienintelė 
dailiosios architektūros estetinė medžiaga. Pačiais įvairiau- 
siais būdais leisti jai pasireikšti kuo aiškiausiai ir 
visapusiškiausiai yra architektūros kaip meno uždavinys. 
Šį uždavinį ji sprendžia, toms neįveikiamoms jėgoms už- 
kirsdama kelią ir neleisdama joms netrikdomai veikti, nu- 
kreipdama aplinkkeliais ir šitaip jas trramdydama; dėl to 
jų kova yra pratęsiama, ir nenurimstantis abiejų jėgų ver- 
žlumas pasirodo įvairiausiais pavidalais. Visa pastato masė, 
atiduota jos pirmapradžiam polinkiui, būtų tik paprastas 
luitas, kiek įmanoma stipriau susiliejęs su žeme, prie kurios 
jį nuolat traukia sunkis (čia juo pasireiškia valia) ir kuriai 
priešinasi kietumas, irgi ne kas kita, kaip valios objektiš- 

kumas. Tačiau kaip tik šiam polinkiui, šiam siekiui archi- 
tektūros menas trukdo tuojau pat realizuotis ir leidžia jam 
skleistis tik netiesiogiai, aplinkiniu keliu. Štai, pavyzdžiui, 
sijos gali spausti žemę tik per koloną; skliautas turi palaikyti 
save pats ir tik per piliastrus gali patenkinti savo veržimąsi 
prie žemės ir t.t. Tačiau būtent šiais prievarta primestais 
aplinkiniais keliais, būtent per šias kliūtis aiškiausiai ir 
įvairiapusiškiausiai atsiskleidžia tos grubioje akmens masėje 
snūduriuojančios jėgos. Ir architektūros menas kito grynai 
estetinio tikslo turėti nebegali. Todėl kokio nors pastato 
grožis glūdi akivaizdžiame kiekvienos dalies tikslingume, 
kuris turi išreikšti ne išorinį savavališką Žmogaus tikslą 
(šiuo požiūriu kūrinys priklauso utilitarinei architektūrai), 
o tiesiogiai parodyti visumos stabilumą. Kiekvienos dalies 
padėtis, dydis ir forma privalo su tuo stabilumu sueiti į 
tokį būtiną santykį, kad, pašalinus kokią nors dalį, neiš- 
vengiamai turėtų subyrėti ir visuma. Juk tik tada, kai 
kiekviena dalis išlaiko tik tiek, kiek ji gali išlaikyti, ir 
kiekviena paremta kaip tik ten ir kaip tik taip, kaip jai 
būtina, tik tada toji prieštara, toji kova tarp kietumo ir 
sunkio, kuri sudaro akmens gyvenimą kaip valios apraišką, 
tampa geriausiai matoma, ir šitaip aiškiai atsiskleidžia 
giliausios valios objektiškumo pakopos. Lygiai taip pat ir 
kiekvienos dalies forma turi būti sąlygota savojo tikslo ir 
savojo santykio su visuma, o ne savivalės. Kolona yra pati 
paprasčiausia tik savo paskirties sąlygota atramos forma. 
Pinta kolona neskoninga; keturkampis piliastras faktiškai 
ne toks paprastas kaip apskrita kolona, nors galbūt jį lengviau 
padaryti. Taip pat ir frizo, sijų, skliauto, kupolo formos 
visiškai sąlygojamos jų tiesioginės paskirties ir šitaip save 
paaiškina. Kapitelių papuošimai ir t.t. priskirtini skulptūrai, 
o ne architektūrai, kuri juos tik pakenčia kaip pridėtinę 
puošmeną, bet gali be jų ir apsieiti. Iš to, kas pasakyta, 

aišku, jog, norint suprasti architektūros kūrinį ir juo estetiškai 
mėgautis, absoliučiai būtina tiesiogiai, akivaizdžiai pažinti 
jo materiją, jo svorį, jo kietumą ir sankabą, ir mūsų džiaugs- 
mas stebint tokį kūrinį iškart Žymiai sumažėtų, jei pama- 
tytume, kad jis pastatytas iš pemzos, nes tada jis mums 
atrodytų esąs savotiška dekoracija. Beveik taip pat mus 
paveiktų žinojimas, kad jis pastatytas iš medžio (tuo tarpu 
mes tarėme, kad iš akmens), nes tai pakeičia ir pažeidžia 
santykį tarp kietumo ir sunkio, o dėl to pasikeičia ir iškrypsta 
visų dalių prasmė ir būtinumas, nes mediniame pastate 
minėtosios gamtos jėgos atsiskleidžia žymiai silpniau. Štai 
kodėl iš tikrųjų iš medžio neįmanoma sukurti architektūros 
meno kūrinio, nors šiai medžiagai galima suteikti bet kokią 
formą. Tai paaiškina tik mūsiškė teorija. Pagaliau jeigu mums 
pasakytų, kad pastatas, kurio reginys mus džiugina, su- 
darytas iš visai skirtingų medžiagų, turinčių nevienodą svorį 
ir sudėtį, tačiau neskiriamų mūsų akies, tai dėl to visas 
pastatas taptų mums toks nemalonus, kaip eilėraštis, pa- 
rašytas nesuprantama kalba. Visa tai kaip tik ir įrodo, kad 
architektūros menas veikia ne matematiškai, o dinamiškai 
ir kad tai, kas iš jo į mus prabyla, yra ne paprasta forma 
ar simetrija, 0 minėtosios pamatinės gamtos jėgos, tos 
pirminės idėjos, tos žemiausios valios objektiškumo pakopos. 
Pastato ir jo dalių harmoningumas, viena vertus, yra są- 
lygotas tiesioginio kiekvienos dalies tikslingumo, palaikančio 
visumą, o kita vertus, palengvina visumos apžvalgą ir 
supratimą; pagaliau harmoningos figūros, atskleidžiančios 
erdvės dėsningumą, iš dalies sustiprina grožį. Tačiau visa 
tai teturi antraeilę svarbą ir nėra būtina, ir jokiu būdu 
nėra svarbiausias dalykas, kadangi net simetrija nėra be- 
sąlygiškai reikalinga; juk net griuvėsiai gali būti gražūs. 

Visiškai ypatingas architektūros meno kūrinių santykis 
su šviesa. Jie dvigubai gražesni ryškioje saulės šviesoje, 
žydro dangaus fone ir visai kitaip veikia mėnulio šviesoje. 

Todėl jau statant architektūros meno kūrinį ypač atsižvel- 
giama į šviesos efektus ir pasaulio šalis. Nors visa tai 
pirmiausia nulemta aplinkybės, kad tik ryškus ir stiprus 
apšvietimas visiškai išryškina visas dalis ir jų tarpusavio 
santykius, aš, be to, manau, kad architektūros menas, kaip 
ir sunkis bei kietumas, kartu turi atskleisti šioms jėgoms 
visai priešingą šviesos esmę. Juk kaip tik šviesa, susigerdama, 
įstrigdama didžiulėse, neskaidriose, ryškiai apibrėžtose ir 
įvairiopai suformuotose masėse ir nuo jų atsispindėdama, 
gryniausiai ir aiškiausiai atskleidžia savo prigimtį ir savybes 
dideliam žiūrovo džiaugsmui, nes šviesa yra labiausiai 
džiuginantis dalykas, kaip tobuliausio stebimojo pažinimo 
sąlyga ir objektyvus koreliatas. 

Kadangi tos idėjos, kurioms architektūros menas suteikia 
aiškiausią akivaizdumą, yra žemiausios valios objektiškumo 
pakopos, ir todėl objektyvi reikšmė to, ką mums atskleidžia 
architektūros menas, yra santykinai nedidelė, žiūrint į gražų 
ir palankiai apšviestą pastatą estetinis pasitenkinimas glūdi 
ne tiek idėjos pagavoje, kiek nuo šios pagavos neatskiria- 
mame jos subjektyviajame koreliate; t.y. jis pirmiausia pa- 
sireiškia tuo, kad, žvelgdamas į pastatą, stebėtojas išsilaisvina 
nuo individui būdingo pažinimo, tarnaujančio valiai ir 
pavaldaus pagrindo principui, ir pakyla iki gryno, bevalio 
pažinimo subjekto. Tai reiškia, kad pasitenkinimą teikia 
grynoji kontempliacija, išlaisvinta nuo bet kokio valios 
kentėjimo ir individualumo. Šiuo požiūriu architektūros 
priešingybė ir kitas kraštutinumas dailiųjų menų skalėje 
yra drama, duodanti pačių reikšmingiausių idėjų pažinimą, 
todėl jos teikiamame estetiniame pasitenkinime visiškai 
persveria objektyvioji pusė. 

Nuo vaizduojamųjų menų ir poezijos architektūra skiriasi 
tuo, kad ji pateikia ne kopiją, o patį daiktą. Skirtingai nuo 
jų architektūra nemėgdžioja pažintos idėjos, todėl stebėtojui 
neduoda menininko akių. Šiuo atveju menininkas objektą 

tik pritaiko prie žiūrovo, jam palengvina pagauti idėją tuo, 
kad realų individualų objektą priverčia aiškiai ir iki galo 
išreikšti savąją esmę. 

Architektūros meno kūriniai - ne taip, kaip kitokie dailiojo 
meno kūriniai - labai retai statomi grynai estetiniais tikslais. 
Veikiau priešingai, estetiniai tikslai palenkiami kitokiems, 
pačiam menui nebūdingiems, utilitariniams tikslams. Kaip 
tik tuo ir pasireiškia didis menininko architekto nuopelnas: 
įgyvendinti ir pasiekti grynus estetinius tikslus, nepaisant 
jų priklausomybės nuo šalutinių dalykų. Šį tikslą jis pasiekia 
estetinius tikslus įvairiausiais būdais priderindamas prie 
konkretaus utilitarinio tikslo, teisingai spręsdamas, koks 
estetinis-architektūrinis grožis tinka šventyklai, koks — rū- 
mams, koks — arsenalui ir t.t. Kuo labiau rūstus klimatas 
padidina būtinybės nulemtus naudingumo reikalavimus, kuo 
griežčiau jis juos apibrėžia ir primeta kaip neišvengiamybę, 
tuo mažiau erdvės architektūra palieka grožiui. Minkštame 
Indijos, Egipto, Graikijos ir Romos klimate, kur būtinybės 
keliami reikalavimai buvo mažesni ir ne tokie apibrėžti, 
architektūros menas turėjo daugiausiai laisvės, siekdamas 
savo estetinių tikslų. O po šiaurės dangumi jie buvo labai 
apriboti. Čia, kur buvo reikalingos dėžės, smailiaviršūniai 
stogai ir bokštai, architektūros menas, jam būdingą grožį 
galėjęs išskleisti tik labai ankštuose rėmuose, jį turėjo pakeisti 
puošmenomis, perimtomis iš skulptūros (tai galima matyti 
gotikinėje architektūroje.) 

Šitokiu būdu architektūra dėl būtinybės ir naudingumo 
nulemtų reikalavimų buvo priversta labai apsiriboti. Kita 
vertus, tie patys reikalavimai jai buvo galinga atrama, nes 
dėl didelės savo kūrinių apimties ir brangumo bei dėl siauros 
savo estetinio poveikio srities ji nebūtų galėjusi išlikti kaip 
dailusis menas, jeigu tuo pat metu, kaip naudingas ir būtinas 
amatas, nebūtų užėmusi tvirtos ir garbingos vietos tarp 
žmogiškųjų dirbinių. Pastarojo elemento stoka ir yra kaip 

tik tai, kas trukdo šalia architektūros, kaip jos seserį, pastatyti 
kitą meną, nors estetiniu požiūriu jis yra tiesioginis jos 
atitikmuo: aš turiu galvoje meninį vandens įforminimą. Juk 
tai, ką architektūra duoda sunkio idėjai ten, kur sunkis 
pasirodo susijęs su kietumu, vandens įforminimo menas 
tai pačiai idėjai duoda ten, kur sunkis siejasi su takumu, 
ty. beformiškumu, didžiausiu judrumu ir skaidrumu. Pu- 
tojantys ir riaumojantys kriokliai, krentantys nuo uolų, į 
purslus tyliai išsisklaidančios kataraktos, tarsi aukštos van- 
dens kolonos iškylantys fontanai ir skaidrūs spindintys ežerai 
atskleidžia takios sunkios materijos idėjas kaip tik taip, kaip 
architektūros kūriniai — sustingusios materijos idėjas. Estetinė 
hidraulika neturi jokio pagrindo utilitarinėje hidraulikoje, 
nes paprastai jų tikslai nesuderinami, o juos susieti įmanoma 
tik išskirtiniais atvejais. Pavyzdžiui, tai Cascata di Trevi 
Romoje.* 


§ 44 

Ką minėtoms žemiausioms valios objektiškumo pako- 
poms duoda šitie du menai, tą patį aukštesnei augalinės 
gamtos pakopai tam tikru mastu duoda meninė sodininkystė. 
Vietovės landšaftinis grožis daugiausia grindžiamas joje 
suderintų gamtos objektų įvairove ir tuo, kad tie objektai 
aiškiai atskirti vienas nuo kito, ir kiekvienas ryškiai išsiskiria, 
bet vis dėlto visi pasirodo kaip harmoningas vienis ir kaita. 
Kaip tik šioms dviems sąlygoms ir ateina į pagalbą meninė 
sodininkystė. Tačiau ji toli gražu nėra toks savosios me- 
džiagos šeimininkas kaip architektūra — savosios, ir todėl 
jos veikla yra ribota. Grožis, kurį ji parodo, beveik visiškai 
priklauso gamtai. Ji pati nuo savęs prideda nedaug ką. 
Kita vertus, jei gamtinės sąlygos jai nepalankios, ji beveik 
bejėgė, ir ten, kur gamta veikia ne jos labui, o prieš ją, 
meninės sodininkystės rezultatai menki. 


* Apie tai žr. antrą tomą, 35 sk. 

Taigi augalų pasaulis, kuris visur, nepadedamas meno, 
pats siūlosi estetiniam mėgavimuisi, kiek jis yra meno 
objektas, pirmiausia priskirtinas peizažinei tapybai. Kartu 
su augalų pasauliu šios tapybos sritis apima ir visą likusią 
nesąmoningąją gamtą. Natiurmortuose ir grynąją architek- 
tūrą, griuvėsius, bažnyčių vidų vaizduojančiuose paveiks- 
luose vyrauja subjektyvioji estetinio pasitenkinimo pusė. Jų 
sukeliamas džiaugsmas pirmiausia remiasi ne betarpiška 
vaizduojamų idėjų pagava, o labiau subjektyviu šios pagavos 
koreliatu, grynu, bevaliu pažinimu. Juk jei menininkas mus 
priverčia žvelgti į daiktus jo akimis, mes ir patys persiimame 
atspindėtu pojūčiu ir jaučiame tą gilią dvasios ramybę bei 
visišką valios tylumą, kurios buvo būtinos tam, kad taip 
giliai nugrimztume į tų negyvų objektų pažinimą ir juos 
pagautume su tokia meile, t.y. šitaip objektyviai. 

Poveikis, kurį daro tikra peizažinė tapyba, apskritai irgi 
dar priskirtinas tam pačiam tipui. Tačiau, kadangi čia 
išreiškiamos idėjos, kaip aukštesnės valios objektiškumo 
pakopos, jau yra reikšmingesnės ir iškalbingesnės, tai ob- 
jektyvioji estetinio pasitenkinimo pusė šiuo atveju pasireiškia 
labiau ir atsveria subjektyviąją. Grynas pažinimas kaip toks 
jau nėra pagrindinis dalykas. Ne silpniau veikia ir pažintoji 
idėja, pasaulis kaip vaizdinys reikšmingoje valios objek- 
tyvacijos pakopoje. 

Tačiau dar vieną, žymiai aukštesnę pakopą atveria ani- 
malistinė tapyba ir animalistinė skulptūra. Mums išliko 
nemaža pastarosios antikinių pavyzdžių, kaip antai bronzi- 
niai ir marmuriniai Žirgai Venecijoje, ant Monte Cavallo, 
Elgino reljefuose, o be to, ir Florencijoje; ten pat- antikinis 
šernas, staugiantys vilkai; taip pat — liūtai prie arsenalo 
Venecijoje; Vatikane - ištisa salė, pilna daugiausia antikinių 
žvėrių ir t.t. Šiuose kūriniuose objektyvioji estetinio pa- 
sitenkinimo pusė ryškiai persveria subjektyviąją. Tiesa, ir 
čia, kaip ir bet kokiame estetiniame stebėjime, pasireiškia 

šias idėjas pažįstančio, savo valią sutramdžiusio subjekto 
ramybė. Tačiau jos poveikis nejaučiamas, nes mus pagauna 
pavaizduotos valios nerimas ir galia. Čia prieš mūsų akis 
iškyla valia, sudaranti ir mūsų pačių esmę, ir ji iškyla tokiais 
pavidalais, kuriuose jos pasireiškimas ne numalšintas ir ne 
sušvelnintas, kaip mumyse, apmąstymo, bet pavaizduotas 
stipriais štrichais ir taip aiškiai, kad priartėjama prie gro- 
teskiškumo ir baisingumo, tačiau kartu ir be apsimetinėjimo, 
naiviai ir atvirai, skaisčiausioje šviesoje, — o tuo, beje, ir 
pagrįstas mūsų dėmesys žvėrims. Charakteringi rūšiniai 
bruožai jau pastebimi vaizduojant augalus, tačiau jie pa- 
sireiškia tik formomis. O čia jie tampa žymiai reikšmingesni 
ir pasireiškia ne tik forma, bet ir veiksmu, padėtimi, gestais, 
tačiau vis dar kaip rūšies, o ne individo charakteris. Šitame 
aukščiausių pakopų idėjų pažinime, kurį tapyboje gauname 
per tarpininką, mes galime dalyvauti ir betarpiškai, pa- 
sinerdami į gryną kontempliatyvų augalų stebėjimą ir įsi- 
žiūrėdami į gyvūnus. Beje, pastaruosius reikia stebėti, kai 
jie esti laisvėje, o jų būklė natūrali ir netrikdoma. Įvairiausių, 
nuostabių jų formų ir jų gyvenimo bei elgsenos objektyvus 
stebėjimas atveria pamokomą didžiosios gamtos knygos 
puslapį, įmena tikrosios Signatura rerum* mįslę. Joje mes 
regime įvairius laipsnius ir būdus, per kuriuos pasireiškia 
valia, visose esybėse būdama vis ta pati, visur geidžianti 
vis to paties, o tai ir objektyvuojasi kaip gyvenimas, kaip 
būtis tokia begaline kaita, tokiais skirtingais pavidalais, kurie 
visi yra pritaikyti prie skirtingų išorinių sąlygų ir panašūs 
į daugybę variacijų ta pačia tema. Tačiau jei mums reikėtų 


* Jacobas Bohme savo knygoje De signatura rerum, cap. 1, $ 15, 16, 
17 sako: „Ir nesama gamtoje daikto, kuris savo vidinės formos neatvertų 
ir išorėje: juk vidus nuolat siekia apsireikšti.. Kiekvienas daiktas turi 
savo kalbą, kad atsivertų... Ir tai yra gamtos kalba, kuria kiekvienas 
daiktas šneka iš savo kokybės ir visada atveria bei išreiškia save. Juk 
kiekvienas daiktas atveria savo motiną, kuri šitokiu būdu duoda esenciją 
ir valią kurti formą“. 

stebėtojui paaiškinti jų vidinę esmę, perduoti ją refleksi- 
jai, ir tik vienu žodžiu, tai geriausia būtų pasinaudoti ta 
sanskrito formule, kuri taip dažnai sutinkama šventose hin- 
du knygose ir vadinama „Mahavakya“, t.y. didžiuoju žodžiu. 
Toji formulė - „Tat twam asi“, tai reiškia: „Šita gyva būtybė 
esi tu“. 


$ 45 

Betarpiškai regimai pavaizduoti idėją, kurioje valia pa- 
siekia aukščiausią savo objektyvacijos laipsnį, yra pagaliau 
didysis istorinės tapybos ir skulptūros uždavinys. Estetinio 
pasitenkinimo objektyvioji pusė čia absoliučiai vyrauja, o 
subjektyvioji pasitraukia į antrąjį planą. Pažymėtina, kad 
dar žemiausioje šio meno pakopoje, animalistinėje tapyboje, 
charakteringumas visiškai sutampa su grožiu: charakterin- 
giausias liūtas, vilkas, žirgas, avinas, bulius kartu yra ir 
gražiausias. Šito priežastis yra ta, kad gyvūnai turi tik rūšinį, 
o ne individualų charakterį. O vaizduojant Žmogų rūšinis 
charakteris atsiskiria nuo individo charakterio: pirmasis 
vadinamas grožiu (grynai objektyvia prasme), antrasis iš- 
saugoja „charakterio“ arba „išraiškos“ pavadinimą, ir čia 
pasirodo naujas sunkumas: tobulai pavaizduoti juos abu 
tame pačiame individe. 

Žmogaus grožis — tai objektyvus pasakymas, žymintis 
pilnatviškiausią valios objektyvaciją aukščiausioje jos pa- 
žįstamumo pakopoje, Žmogaus-apskritai idėją, iki galo iš- 
reikštą stebimoje formoje. Tačiau kad ir kaip ryškiai čia 
pasirodo objektyvioji grožio pusė, subjektyvioji pusė vis 
tiek lieka jos nuolatinė palydovė. Taip yra kaip tik dėl 
to, kad nė vienas objektas taip greitai neskatina mūsų 
nugrimzti į gryną estetinę Žiūrą, kaip gražiausias žmogaus 
veidas ir pavidalas, į kurį pažvelgusius mus iškart apima 
nenusakomas pasitenkinimas, pakeliantis mus aukščiau mū- 
sų pačių ir aukščiau visko, kas mus kankina. Tai įmanoma 

tik todėl, kad šitas visų aiškiausias ir gryniausias valios 
pažįstamumas ir mumyse lengviausiai ir greičiausiai sukelia 
tą grynojo pažinimo būseną, kurioje, kol trunka grynas 
estetinis džiugesys, išnyksta mūsų asmuo, mūsų geidimas, 
nuolat lydimas kančios. Štai kodėl Goethe sako: „Kas išvysta 
žmogaus grožį, to negali palytėti joks blogis: jis jaučiasi 
esąs harmonijoje su savimi ir su pasauliu“ [Die Wahlver- 
wandschaften, 1, 6}. Tai, kad gamtai pavyksta sukurti gražią 
žmogaus formą, mes turime aiškinti tuo, kad valia, šioje 
aukščiausioje pakopoje besiobjektyvuodama individe, esant 
palankioms aplinkybėms ir savo jėgos dėka visiškai nugali 
tas kliūtis ir pasipriešinimą, kylantį iš valios apraiškų 
žemesnėse pakopose; tai gamtos jėgos, iš kurių ji būtinai 
turi iš pradžių atimti ir išplėšti visumai priklausančią 
materiją. Be to, valios pasireiškimas aukščiausiose pakopose 
visada daugeriopas pagal savo formą. Jau medis yra tik 
daugybę sykių pakartotų augalinių skaidulių sisteminis 
agregatas. Kuo aukščiau kylame, tuo labiau didėja sudė- 
tingumas, ir Žmogaus kūnas yra sudėtingiausia visiškai 
skirtingų dalių sistema; kiekviena dalis pasižymi visumai 
pavaldžiu, bet kartu savarankišku gyvenimu, vita propria. 
Taigi, kad visos tos dalys būtų visai tinkamai pavaldžios 
visumai ir derėtų tarpusavyje, kad jos harmoningai siektų 
atkurti visumą ir kad nebūtų jokio pertekliaus ir jokios 
stokos — visa tai yra retos sąlygos, kurių padarinys yra 
grožis, tobulai nukaltas rūšinis charakteris. Šitaip yra gam- 
toje. O kaipgi mene? Sakoma: pamėgdžiojant gamtą. Tačiau 
kaipgi menininkas atpažintų vykusį ir vertą pamėgdžioti 
gamtos kūrinį ir rastų jį tarp nevykusių, jeigu jis iki patirties 
nenujaustų grožio? O be to, argi gamta yra kada nors sukūrusi 
tobulai gražų žmogų? Buvo manoma, kad menininkas turi 
surinkti atskiruose žmonėse išbarstytus gražius bruožus ir 
iš jų sudėlioti vieną gražią visumą - neteisinga ir beprasmiška 
nuomonė. Juk iš naujo kyla klausimas: iš kur menininkas 

pali žinoti, kad šitos formos yra gražios, o anos — ne? Pagaliau 
mes matome, kiek grožio srityje pasiekė senieji vokiečių 
tapytojai, mėgdžiodami gamtą. Tik pažvelkite į jų nutapytas 
apnuogintas figūras. 

Grynai aposterioriškai ir remiantis tik patyrimu visai 
neįmanoma pažinti grožio; jis visada, bent jau iš dalies, 
apriorinis, nors yra visai kito pobūdžio, nei aprioriškai 
mums pažįstami pagrindo principo pavidalai, kurie apima 
bendrąją reiškinio formą, kiek ji apskritai pagrindžia pa- 
žinimo galimybę; jie apima bendrąjį, nepripažįstantį išim- 
čių reiškimosi kaip, ir iš šio pažinimo kyla matematika bei 
grynoji gamtotyra. Tuo tarpu kitas apriorinis pažinimo būdas, 
leidžiantis vaizduoti grožį, apima ne reiškinio formą, o jo 
turinį, ne reiškimosi kaip, o jo kas. Mes visi atpažįstame 
žmogaus grožį, kai jį matome, o tikras menininkas įsismel- 
kia į jį taip, kad net vaizduoja jį tokį, kokio niekada nematė, 
ir vaizduodamas pranoksta gamtą. Tai įmanoma tik todėl, 
kad toji valia, kurios adekvati objektyvacija aukščiausioje 
pakopoje čia turi būti įvertinta ir surasta, esame mes patys. 
Tik todėl mes iš tikrųjų tai nujaučiame, kai stengiamės 
pavaizduoti gamtą (kuri kaip tik ir yra valia, sudaranti 
mūsų pačių esmę); tikro genijaus atveju ši nuojauta susijusi 
su tokiu įžvalgumu, kad jis, pavieniame daikte pažinda- 
mas jo idėją, gamtą supranta tarsi iš pusės žodžio ir aiškiai 
išreiškia tai, apie ką ji tik mikčioja. Kietame marmure jis 
įspaudžia grožį tos formos, kurios gamtai nepavyko sukurti 
bandant tūkstančius kartų, ir šitą grožį jis stato priešais 
gamtą, tarsi kreipdamasis į ją: „Štai, ką tu norėjai pasakyti!“ 
O žinovas atsiliepia: „Taip, kaip tik tai!“ 

Tik šitaip genialus graikas galėjo surasti žmogaus pa- 
vidalo prototipą ir padaryti jį skulptūros mokyklos kanonu. 
Ir tik tokios nuojautos dėka mes visi įstengiame pažinti 
grožį ten, kur jis atskirais atvejais išties nusisekė pačiai 
gamtai. Toji nuojauta yra idealas: tai yra idėja, kiek ji, bent 

jau iš dalies, pažinta a priori; ir ji įgyja praktinę reikšmę 
menui, papildydama tai, ką gamta duoda a posteriori. Tai, 
kad menininkas pajėgus šitaip aprioriškai nujausti grožį, — 
kaip ir tai, kad žinovui prieinamas aposteriorinis paži- 
nimas, — aiškintina aplinkybe, kad menininkas ir žinovas 
patys yra gamtos „būtis savaime“, besiobjektyvuojanti valia. 
Juk, kaip sako Empedoklis, tik panašus pažįsta panašų. 
Tik gamta gali suprasti pačią save; tik gamta išmatuos save 
pačią. Bet kartu tik dvasia suvoks dvasią.* 

Neteisinga, nors pagal Ksenofontą ir išsakyta, yra Sokrato 
nuomonė (Stobaios: Florilegium, vol. 2 [editio Gaisford], p. 
384), kad nustatytą žmogaus grožio idealą graikai surado 
visiškai empiriškai, lygindami atskiras gražias dalis, čia 
apnuogindami ir pastebėdami kelį, ten ranką. Beje, visai 
analogiška nuomonė reiškiama ir poezijos atžvilgiu: tariama, 
kad, pavyzdžiui, Shakespeare'as pastebėjo ir iš savo gy- 
venimo patirties atkūrė nepaprastai skirtingus savo dramų 
charakterius, tokius tikrus, tokius turiningus, taip giliai 
apmąstytus. Neverta net ginčytis dėl tokios nuomonės 
nepagrįstumo ir absurdiškumo. Akivaizdu, kad vaizduo- 
jamojo meno kūrinius genijus sukuria tik nujausdamas 
grožį, kaip ir poezijos kūrinius jis sukuria irgi panašiai 
nujausdamas tai, kas charakteringa, nors abiem atvejais jam 
reikalingas patyrimas kaip schema; tik ši schema visiškai 
išryškina tai, kas a priori suvokiama miglotai, ir šitaip 
pasidaro įmanoma sukurti apgalvotą vaizdą. 

Anksčiau Žmogaus grožis buvo apibrėžtas kaip tobula 
valios objektyvacija aukščiausioje jos pažinumo pakopoje. 


* Paskutinis sakinys — Helvecijaus „il n'y a que l'esprit qui sente l'esprit” 
[De l'esprit, disc. 2, chap. 4, alinea 5] vertimas. Pirmajame leidime nelaikiau 
esant būtina tai paminėti. Bet nuo to laiko dėl hegeliškos pseudoišminties 
kvailinančio poveikio mūsų epocha taip nusmuko ir sušiurkštėjo, kad 
kai kam ir čia gali pasivaidenti „dvasios ir gamtos“ priešingybė. Štai 
kodėl esu priverstas aiškiai apsisaugoti nuo to, kad man būtų priskirtos 
tokios vulgarios filosofemos. 

Jis pasireiškia per formą, o ji esti vien tik erdvėje ir neturi 
jokio būtino ryšio su laiku, kaip, pavyzdžiui, judėjimas. 
Todėl mes galime pasakyti: adekvati valios objektyvacija 
vien tik erdviniame reiškinyje yra grožis objektyviąja pras- 
me. Augalas yra ne kas kita, kaip šitoks grynai erdvinis 
valios pasireiškimas, nes jo esmės išraiška neapima jokio 
judėjimo, vadinasi, jokio santykio su laiku (neskaitant au- 
gimo). Vien augalo pavidalas jau išreiškia visą jo esmę 
ir atvirai ją parodo. Tuo tarpu gyvuliui ir Žmogui, kad 
būtų visiškai atskleista juose pasireiškianti valia, reikalinga 
dar ir veiksmų seka, ir dėl to tas pasireiškimas juose tiesiogiai 
susijęs su laiku. Visa tai jau paaiškinta ankstesnėje knygoje, 
bet su mūsų dabartiniais svarstymais tai siejasi štai kaip. 
Kaip grynas erdvinis valios pasireiškimas gali visiškai ar 
nevisiškai ją objektyvuoti kiekvienoje apibrėžtoje pakopo- 
je- o kaip tik tai sudaro grožį arba bjaurumą, - taip ir 
valios objektyvacija laike, t.y. veiksmas, ir būtent betarpiš- 
kas veiksmas, vadinasi, judėjimas, gali arba visiškai ir 
tiksliai atitikti per jį pasireiškiančią valią - be nereikalingų 
priemaišų, be pertekliaus, be trūkumų, kaskart išreikšdamas 
tik konkretų, apibrėžtą valios aktą, ~ arba veiksmas ir jame 
pasireiškianti valia gali santykiauti priešingai. Pirmu atveju 
judėjimui būdinga gracija; antruoju - ne. Vadinasi, kaip 
grožis yra atitinkamas valios apskritai pavaizdavimas vien 
tik jos erdviniame reiškinyje, taip gracija yra atitinkamas 
valios pavaizdavimas jos laikiškame pasireiškime, t.y. vi- 
siškai tiksli ir tinkama kiekvieno valios akto išraiška jį 
objektyvuojančiame judesyje ir padėtyje. Kadangi judesys 
ir padėtis jau suponuoja kūną, tai Winckelmanno žodžiai 
„Gracija yra savotiškas veikiančiojo asmens santykis su 
veiksmu“ (Werke, Bd. 1, S. 258) labai teisingi ir taiklūs. 
Savaime suprantama, kad augalams galima priskirti grožį, 
bet ne graciją, © pastarąją — nebent tik perkeltine prasme. 
Tuo tarpu gyvuliams ir žmonėms galima priskirti ir grožį, 

ir graciją. Vadinasi, gracija pasireiškia tuo, kad kiekvienas 
judesys ir padėtis realizuojami pačiu lengviausiu, tinkamiau- 
siu ir patogiausiu būdu ir todėl gryniausiai išreiškia savo 
paskirtį arba valios aktą — be jokio pertekliaus, sukeliančio 
netikslingą, beprasmišką bruzdesį arba nenatūralumą, be 
stokos, kuri pasirodo kaip medinis sustingimas. Kaip sąly- 
gą, gracija suponuoja tobulą visų kūno narių dermę, tai- 
syklingą ir harmoningą kūno sandarą, nes tik šių dalykų 
dėka įmanomas tobulas visų pozų ir judesių lengvumas 
bei aiškus tikslingumas. Taigi gracija niekada neįmanoma 
be tam tikro kūniško grožio. Kai tobulas grožis susijungia 
su tobula gracija, jie yra pats aiškiausias valios pasireiškimas 
aukščiausioje jos objektyvacijos pakopoje. 

Kaip minėta anksčiau, žmonija pasižymi tuo, kad joje 
rūšinis charakteris atsiskyręs nuo individualaus charakterio, 
ir todėl kiekvienas žmogus, kaip sakyta ankstesnėje knygoje, 
tam tikru mastu išreiškia visai savotišką idėją. Todėl menai, 
siekiantys pavaizduoti žmonijos idėją, kartu su grožiu, kaip 
rūšies charakteriu, turi išreikšti individo charakterį, daž- 
niausiai vadinamą charakteriu par excellence. Tačiau ir šis 
charakteris jiems svarbus ne dėl to, kad jame esama kažko 
atsitiktinio, būdingo tik tam išskirtiniam individui, o todėl, 
kad kaip tik šiame individe labai ryški Žmonijos idėjos 
pusė, kurios atsklaidai šio individo pavaizdavimas gali ypač 
pasitarnauti. Todėl charakteris, kad ir būdamas savaime 
individualus, vis dėlto turi būti pagautas ir pavaizduotas 
idealiai, t.y. turi būti išryškinta jo reikšmė Žmonijos apskritai 
idėjai (kurios objektyvacijai jis savaip padeda). Kitaip at- 
vaizdas bus portretas, atskirybės kaip tokios su visais jai 
būdingais atsitiktiniais bruožais pakartojimas. Kaip sako 
Winckelmannas, net portretas turi būti individo idealas. 

Šitas idealiai pagaunamas charakteris, išryškinantis žmo- 
nijos idėjos savitąją pusę, iš dalies pasireiškia nekintančia 
fizionomija ir kūno sandara, o iš dalies laikinais afektais 
ir aistromis, tąja abipuse pažinimo ir valiojimo modifikacija, 

ir visa tai atsispindi veide bei judesiuose. Kadangi individas 
visada priklauso Žmonijai, o, kita vertus, žmonija visada 
atsiveria per individą ir net per jam būdingą idealų reikš- 
mingumą, tai nei grožis neturi užgožti charakterio, nei 
charakteris grožio. Juk jei individualus charakteris nuslo- 
pina rūšinį, atsiranda karikatūra, o jei rūšinis charakteris 
nuslopina individualų, atsiranda kažkas visiškai nereikš- 
minga. Todėl vaizdavimas, siekiantis grožio — o tuo užsiima 
visų pirma skulptūra - visada šiek tiek jį (ty. rūšinį 
charakterį) modifikuoja, pasitelkdamas individualų charak- 
terį, ir žmonijos idėją visada išreiškia apibrėžtu, individualiu 
būdu, joje išryškindamas kokį nors ypatingą bruožą. Juk 
žmogiškasis individas savaime tam tikru mastu paženklin- 
tas ypatingos idėjos orumu, o esminis žmonijos idėjos 
požymis ir yra tas, kad ji pasirodo per išskirtiniu reikš- 
mingumu paženklintus individus. Štai kodėl senovės meis- 
trai aiškiai suvoktą grožį savo kūriniuose išreikšdavo ne 
viena, 0 daugeliu skirtingais charakteriais pasižyminčių 
figūrų, tarsi tas grožis kaskart pagaunamas vis iš kitos pusės, 
ir todėl Apolonas jį išreiškia kitaip nei Bakchas, Heraklis 
kitaip nei Antinojus. Gali būti net taip, kad charakteringumas 
nuslopina grožį ir pagaliau pereina net į bjaurumą. Toks, 
pavyzdžiui, Silenas, Faunas ir t.t. Bet jeigu charakteringumas 
išties nuslopina rūšinį charakterį, t.y. prieinama iki nena- 
tūralumo, tai jis virsta karikatūra. Tačiau dar mažiau nei 
grožiui charakteringumas turi trukdyti gracijai. Kad ir ko- 
kios pozos ir judesio reikalautų charakterio išraiška, jie vis 
dėlto turi būti pritaikyti konkrečiam asmeniui ir pavaiz- 
duoti jam tinkamiausiu, tikslingiausiu ir lengviausiu būdu. 
Į tai atsižvelgs ne tik skulptorius ar dailininkas, bet ir 
kiekvienas geras aktorius: kitaip ir šioje srityje atsiras 
karikatūra, kaip grimasa ar šaržas. 

Skulptūroje grožis ir gracija visada yra svarbiausias 
dalykas. Tikrasis dvasios charakteris, pasireiškiantis afektu, 

aistra, abipusiu pažinimo ir valiojimo žaismu, pavaizduo- 
jamas tik veido išraiška ir gestikuliacija, labiausiai būdingas 
tapybai. Juk nors akys ir spalvos, esančios už skulptūros 
srities, daug duoda grožiui, bet jos Žymiai svarbesnės 
charakteriui. Be to, grožis atsiskleidžia labiau, kai stebima 
iš įvairių žiūros taškų. Priešingai, išraiška, charakteris visiš- 
kai pagaunami iš vieno žiūros taško. 

Kadangi grožis akivaizdžiai yra svarbiausias skulptūros 
tikslas, tai Lessingas tą faktą, kad Laokoonas nerėkia, bandė 
paaiškinti tuo, kad riksmas nesuderinamas su grožiu. Ka- 
dangi šis dalykas Lessingui pasitarnavo kaip savarankiškos 
knygos tema ar bent jau išeities taškas ir kadangi tiek iki 
jo, tiek po jo apie tai buvo tiek daug rašoma, tai tebus 
man leista epizodiškai išsakyti ir savo nuomonę šiuo klau- 
simu, nors šitoks specialus tyrinėjimas iš tikrųjų nesisieja 
su mūsiškiu apmąstymu, skirtu tik bendriesiems klausimams. 


§ 46 

Kad Laokoonas garsioje skulptūrinėje grupėje nerėkia, 
yra akivaizdu, ir visuotinis, nuolat atsinaujinantis stebė- 
jimasis šiuo faktu aiškintinas tuo, kad, būdami jo vietoje, 
visi mes rėktume. Šito reikalauja ir gamta, kadangi esant 
stipriam fiziniam skausmui ir netikėtai užgriuvus didžiuliam 
fiziniam siaubui, visa refleksija, kuri galbūt padėtų kentėti 
tyliai, visiškai išstumiama iš sąmonės, ir prigimtis išsilaisvina 
per riksmą, kartu išreikšdama skausmą ir siaubą, šaukdamasi 
gelbėtojo ir gąsdindama užpuoliką. Todėl jau Winckelmannas 
pasigedo riksmo išraiškos, tačiau siekdamas pateisinti me- 
nininką, iš tikrųjų Laokooną jis pavertė stoiku, kuris laikosi 
nuomonės, kad neoru rėkti secundum naturam [sutinkamai 
su prigimtimi], o prie savo kančios dar prideda beviltišką 
pastangą susilaikyti nuo jos išraiškos. Todėl Winckelmannas 
Laokoone įžvelgia „užgrūdintą dvasią didžio vyro, kuris 
kovoja su kančia ir stengiasi nuslopinti bei užsklęsti savyje 

savo pojūčio išraišką; jis garsiai nerėkia, kaip Vergilijaus 
poemoje; jam išsprūsta tik skausmingos dejonės“ (Werke, 
Bd. 7, S. 98. — Apie tai išsamiau Bd. 6, S. 104 ff.). Štai 
šią Winckelmanno nuomonę kritikavo Lessingas savajame 
Laokoone ir įnešė į ją anksčiau minėtą pataisą: vietoje psi- 
chologinio aiškinimo jis pateikė grynai estetinį, tardamas, 
kad grožis, senovės meno principas, draudžia išreikšti riks- 
mą. Kitas, papildomas jo argumentas, kad esą nejudriame 
meno kūrinyje nedera vaizduoti praeinančios ir pačia savo 
prigimtimi trumpalaikės būsenos, paneigiamas šimtais pa- 
vyzdžių tų nuostabių figūrų, kurios pagautos ir sustabdytos 
tuo metu, kai atlieka visiškai trumpalaikius judesius ~ šoka, 
kovoja, griebia ir t.t. Negana to, Goethe savo straipsnyje 
apie Laokooną, esančiame Propilėjų |Propylūen] pradžioje 
(S. 8), mano, kad pasirinkti tokią pracinančią akimirką yra 
tiesiog būtina. Mūsų dienomis Hirtas (Horen, 1797, 7. Stück 
|p. 1-37]), viską aiškindamas aukščiausia išraiškos tiesa, 
nusprendė šitaip: Laokoonas nerėkia todėl, kad, beveik 
uždusęs, jis netoli mirties ir jau nebepajėgia rėkti. Pagaliau 
Fernow (Römische Studien, Bd. 1., S. 426 ff.), išnagrinėjęs 
ir apsvarstęs visas nuomones, pats nepasakė nieko naujo, 
o tik susiejo ir sutaikė visas tris. 

Aš negaliu nesistebėti, kad tokie mąslūs ir aštraus proto 
vyrai stropiai pritempia nepagrįstus argumentus, griebiasi 
psichologinio, net fiziologinio argumentavimo, kad paaiš- 
kintų dalyką, kurio priežastis yra visai aiški ir iškart matoma 
bešališkam tyrinėtojui. Ypač aš stebiuosi, kad Lessingas, 
buvęs taip arti teisingo aiškinimo, šovė visiškai pro šalį. 

Iki visų psichologinių ir fiziologinių tyrinėjimų, ar La- 
okoonas savo padėtyje rėks ar nerėks (0 aš tvirtinu, kad 
jis tikrai tą darys), šios grupės atžvilgiu reikia nuspręsti, 
kad riksmas čia negalėjo būti pavaizduotas vien dėl to, 
kad jo vaizdavimas visiškai nedera skulptūrai. Iš marmuro 
buvo neįmanoma iškalti rėkiančio Laokoono, buvo galima 

pavaizduoti tik pražiojantį burną ir bergždžiai besisten- 
gianti rėkti Laokooną, kurio balsas užstrigo gerklėje, „vox 
faucibus haesit” [balsas užkrito“; Vergil: Aeneis 2, 774]. 
Riksmo esmė, — vadinasi, ir jo poveikis žiūrovui, — visiškai 
priklauso nuo garso, o ne nuo burnos pražiojimo, kuris, 
kaip riksmą neišvengiamai lydintis fenomenas, pats mo- 
tyvuojamas ir pateisinamas tik jo sukeltu garsu. Tokiu atveju 
jis, kaip tai, kas charakteringa veiksmui, leistinas ir net 
būtinas, nors ir kenkia grožiui. Tačiau vaizduoti pražiotą 
burną, šitą riksmo priemonę, iškreipiančią veido bruožus 
ir visą jo išraišką, plastiniame mene, kuriam riksmo vaiz- 
davimas visiškai nebūdingas ir neįmanomas, būtų išties 
neprotinga, nes šitaip būtų parodyta priemonė, kitais at- 
Žvilgiais reikalaujanti daug ką aukoti, tuo tarpu jos tikslas, 
pats riksmas, kartu su jo poveikiu jausmams nebūtų gir- 
dimas. Negana to, šitaip atsirastų visada juokingos bevaisės 
pastangos reginys, panašus į tą, kurį sukelia pokštininkas, 
kai, vašku užlipdęs užmigusio naktinio sargo ragelį, žadina 
ji, rėkdamas „dega!“, ir smaginasi, matydamas jo bergždžias 
pastangas trimituoti aliarmą. Priešingai, kur riksmo vaiz- 
davimas priklauso vaizduojamojo meno sričiai, ten jis visai 
priimtinas, nes tarnauja tiesai, t.y. pilnatviškai idėjos iš- 
raiškai. Šitaip yra poezijoje, kuri išraiškos akivaizdumui 
pasitelkia skaitytojo vaizduotę: todėl Vergilijaus poemoje 
Laokoonas baubia, kaip ištrūkęs bulius, gavęs smūgį kirviu; 
štai kodėl Homeras (Ilias, 20, 48-53) priverčia Marsą ir 
Minervą baisingai rėkti, nepakenkdamas nei jų dieviškajam 
orumui, nei jų dieviškajam grožiui. Lygiai taip pat ir teatro 
mene: Laokoonas scenoje būtinai turėtų rėkti. Sofoklis pri- 
verčia rėkti savąjį Filoktetą, ir jis tikrai būtų rėkęs senovės 
scenoje. Visiškai panašų atvejį prisimenu aš pats: Londone 
mačiau įžymųjį aktorių Kemble'ą, iš vokiečių kalbos verstoje 
pjesėje Pizarro; jis vaidino amerikietį Rollą, pusiau laukinį, 
tačiau labai kilnaus charakterio žmogų. Vis dėlto, kai jis 

buvo sužeistas, suriko garsiai ir galingai, ir tai padarė didelį 
ir puikų įspūdį, nes buvo labai charakteringa ir artima tiesai. 
Priešingai, nutapytas ar iš akmens išskaptuotas nebylus 
rėksnys būtų daug juokingesnis, nei nutapyta muzika, pa- 
smerkta jau Goethe's Propilėjose, nes riksmas likusiai veido 
išraiškai ir grožiui kenkia nepalyginamai labiau, nei muzika, 
kuria daugiausia užsiima tik rankos ir plaštakos ir kuri 
gali būti traktuojama kaip asmenį charakterizuojantis veiks- 
mas, todėl gali būti visai deramai tapoma, jeigu tik ne- 
reikalauja staigių kūno judesių arba burnos perkreipimo: 
štai, pavyzdžiui, šv. Cecilija prie vargonų, Raffaellio smui- 
kininkas Sciarra galerijoje Romoje ir daug kitų. Taigi dėl 
to, kad meno ribos neleidžia Laokoono skausmo išreikšti 
riksmu, menininkas turėjo pasinaudoti visais kitais skaus- 
mo išraiškos būdais, ir tai padarė labai tobulai, kaip tai 
meistriškai nupiešia Winckelmannas (Werke, Bd. 6, S. 104 
ff.); todėl jo puikus aprašymas išsaugojo visą savo vertę 
ir tiesą, išskyrus tik tai, kad Laokoonui jis priskiria stoišką 
nusiteikimą.* 


S 47 

Kadangi grožis kartu su gracija yra pagrindinis skulp- 
tūros meno objektas, tai skulptūra mėgsta nuogumą ir 
pakenčia drabužius tik tiek, kiek jie neslepia formų. Ji 
naudojasi drapiruote ne kaip apdangalu, o netiesioginei 
formos išraiškai. Šitoks išraiškos būdas labai domina in- 
telektą, nes jis čia gali stebėti priežastį, t.y. kūno formą, 
tik per tiesiogiai išreikštą padarinį, klosčių išsidėstymą. Todėl 
drapiruotė skulptūroje tam tikru mastu yra tas pat, kas 
tapyboje — rakursas. Ir drapiruotė, ir rakursas yra užuomi- 
nos, bet ne simbolinės, o tokios, kurios, jei nusisekusios, 


* Ir šis epizodas papildytas antrame tome, 36 sk. 

betarpiškai priverčia intelektą stebėti tai, apie ką tik užsiminta 
taip, tarsi tai būtų išreikšta iš tikrųjų. 

Tebus čia man leista prabėgom įterpti palyginimą, lie- 
čiantį retorikos meną. Kaip graži kūno forma geriausiai 
matoma apsirengus lengviausiai arba visai be drabužių, ir 
todėl labai gražus žmogus, ypač jei jis dar turėtų skonį 
ir drįstų būti jam ištikimas, mieliausiai vaikščiotų beveik 
nuogas ir rengtųsi panašiai kaip senovės Žmonės, taip ir 
kiekviena graži, minčių turtinga dvasia reikšis pačiu na- 
tūraliausiu, tiesiausiu, paprasčiausiu būdu, kiek įmanoma 
siekdama savo mintis perteikti kitiems, kad šitaip sau 
palengvintų tą vienatvę, kurią ji turi jausti tokiame pasaulyje 
kaip mūsiškis; ir priešingai, dvasios skurdas, proto painia- 
va ir paikumas vilksis pačiais rafinuočiausiais pasakymais 
ir miglotais žodžiais, kad po tomis sunkiasvorėmis ir pom- 
pastiškomis frazėmis paslėptų smulkias, niekingas, apgai- 
lėtinas ir lėkštas mintis, kaip tas žmogus, kuris drabužiais 
nori kompensuoti savąjį grožio didybės trūkumą ir savo 
asmens menkumą arba bjaurumą stengiasi užmaskuoti bar- 
bariškais papuošalais, blizgučiais, plunksnomis, rauktinu- 
kais, klostėmis bei mantijomis. Ir kaip susigėstų toks žmo- 
gus, jei jam tektų pasirodyti nuogam; lygiai taip pat 
susigėstų ir koks autorius, jei savo pompastišką, miglotą 
knygą būtų priverstas suspausti į jos menką ir aiškų turinį. 


§ 48 

Istorinės tapybos, kartu su grožiu ir gracija, svarbiausias 
objektas vis dar yra charakteris, kuris apskritai yra valios 
pavaizdavimas aukščiausioje jos objektyvacijos pakopoje, 
kur individas, kaip žmonijos idėjos ypatingosios pusės 
išryškinimas, yra ypač reikšmingas ir tą idėją išreiškia ne 
tik savo figūra, bet ir visokiais veiksmais bei tomis pažini- 
mo ir valios modifikacijomis, kurios tuos veiksmus sukelia 
ir lydi, atsispindėdamos veide bei gestuose. Kad žmonijos 

idėja būtų išreikšta tokia apimtimi, jos daugiapusiškumo 
išsklaida turi būti parodyta per reikšmingus individus, o 
jie savo ruožtu visu savo reikšmingumu gali būti pavaizduoti 
tik įvairiausių scenų, įvykių ir veiksmų fone. Šitokį begalinį 
uždavinį istorinė tapyba išsprendžia, vaizduodama viso- 
kiausias daugiau ar mažiau reikšmingas gyvenimo scenas. 
Nesama tokio individo ir tokio veiksmo, kurie neturėtų 
jokios reikšmės: visuose ir per visus vis labiau atsiskleidžia 
žmonijos idėja. Todėl nesama nė vieno Žmogaus gyvenimo 
įvykio, kuris netiktų tapybai. Vadinasi, puikiems Nyderlan- 
dų mokyklos tapytojams daroma didelė skriauda, kai ver- 
tinami tik jų techniniai sugebėjimai, o kitais atžvilgiais į 
juos žiūrima iš aukšto, remiantis tuo, kad jie dažniausiai 
vaizduoja kasdienio gyvenimo dalykus, tuo tarpu reikšmin- 
gais laikomi tik pasaulinės ir biblinės istorijos įvykiai. Iš 
pradžių reikėtų pagalvoti, kad kokio nors veiksmo vidinis 
reikšmingumas visiškai nesutampa su išoriniu ir dažnai nuo 
jo atsiskiria. Išorinis reikšmingumas yra veiksmo svarba 
jo padarinių realiam pasauliui ir pasaulyje atžvilgiu, tad 
jis matuojamas pagrindo principu. Vidinis reikšmingumas 
yra įžvalgos į Žmonijos idėją gelmė; ji atskleidžiama tuo, 
kad apšviečiamos retai pasireiškiančios tos idėjos pusės, 
ir ryškiai bei aiškiai išreikštos individualybės dėl tikslingai 
susiklosčiusių aplinkybių gali atskleisti savo unikalius bruo- 
žus. Menas apima tik vidinį reikšmingumą; išorinis priklauso 
istorijai. Abu jie visai nepriklauso vienas nuo kito, gali reikštis 
kartu, bet gali pasirodyti ir kiekvienas atskirai. Koks nors 
istorijai nepaprastai reikšmingas veiksmas savo vidiniu 
reikšmingumu gali būti visai kasdieniškas ir lėkštas; ir 
priešingai, kokia nors scena iš kasdienio gyvenimo gali turėti 
gilią vidinę prasmę, jeigu joje, ryškiai ir aiškiai apšviesti, 
savo giliausiais vingiais pasirodo žmogiškieji individai, žmo- 
giškieji veiksmai ir troškimai. O išoriniam reikšmingumui 
esant labai skirtingam, vidinis reikšmingumas gali būti visai 

vienodas; štai, pavyzdžiui, pastarojo požiūriu visai nesvarbu, 
ar ministrai, pasilenkę virš žemėlapio, ginčijasi dėl valstybių 
ir tautų, ar sodiečiai smuklėje gina savo teises, žaisdami 
kortomis ar kauliukais, kaip nesvarbu, ar šachmatais žai- 
džiama naudojant auksines, ar medines figūras. O be to, 
scenos ir įvykiai, sudarantys daugelio milijonų žmonių 
gyvenimą, jų reikalai ir papročiai, jų skausmas ir džiaugs- 
mas jau vien todėl pakankamai svarbūs, kad taptų meno 
objektu, ir savo turtinga įvairove jie turi duoti pakankamai 
medžiagos įvairiapusiškos žmonijos idėjos išsklaidai. Net 
akimirkos, meno sustabdytos tokiame paveiksle (dabar va- 
dinamame žanriniu), trumpumas sukelia tylų ir unikalų 
jaudinantį įspūdį. Juk ilgaamžiame paveiksle išsaugoti trum- 
palaikį ir nuolat kintantį pasaulį, įtvirtinti jį per pavienius 
įvykius, vis dėlto atstovaujančius visumai - tai ir yra tapybos 
laimėjimas, kuriuo ji tarsi sustabdo patį laiko bėgsmą, 
atskirybę pakylėdama iki jos rūšies idėjos. Pagaliau istori- 
niai ir išoriškai reikšmingi tapybos siužetai dažnai turi tą 
trūkumą, kad kaip tik tai, kas juose reikšminga, negali būti 
išreikšta akivaizdžiai, o turi būti prigalvota. Šiuo požiūriu 
apskritai reikia skirti nominalinę paveikslo reikšmę nuo 
realiosios: pirmoji yra išorinė, tačiau tik kaip sąvoka pri- 
sišliejanti prasmė; antroji yra viena iš Žmonijos idėjos pusių, 
per paveikslą atsiskleidžianti stebėjimui. Pavyzdžiui, pirmoji 
reikšmė yra Mozė, surastas Egipto karalaitės: istorijai ne- 
paprastai reikšmingas momentas. Bet reali šio paveikslo 
reikšmė yra tai, kas realiai duota stebėjimui: tai — pames- 
tinukas, kilmingos moters išimtas iš plaukiojančio lopšelio. 
Taip gali atsitikti ne sykį. Tik kostiumas mokslininkui čia 
gali būti nuoroda į tam tikrą istorinį įvykį. Tačiau kostiumas 
svarbus tik nominalinei reikšmei, o realiajai jis visai nc- 
svarbus, nes šioji reikšmė pripažįsta tik žmogų apskritai, 
o ne savavališkas formas. Iš istorijos perimti siužetai niekuo 
ne pranašesni už tuos, kurie kilę iš grynos galimybės ir 


330 


PASAULIS KAIP VAIZDINYS 


todėl turi būti vadinami ne individualiais, o bendrais; juk 
pirmojo tipo siužetuose išties reikšmingas vis tiek ne in- 
dividualus, ne pavienis įvykis kaip toks, o tai, kas jame 
bendra, toji žmonijos idėjos pusė, kuri per juos pasireiškia. 
Tačiau, kita vertus, dėl to visai nederėtų atsisakyti tam 
tikrų istorinių temų, bet tikras meninis jų supratimas, tiek 
tapytojo, tiek žiūrovo, niekada nenukreiptas į jose pasi- 
rodantį individualumą ir atskirybę — tai ir sudaro istoriją 
tikrąja šio žodžio prasme - o nukreiptas į tą bendrybę, 
kuri tuose siužetuose išreiškia idėją. Be to, dera pasirinkti 
tik tokius istorinius siužetus, kur pagrindinis dalykas tik- 
rai leidžiasi pavaizduojamas, o neturi būti tik primąstytas. 
Kitaip nominalinė paveikslo reikšmė pernelyg atsiskirs nuo 
realiosios; tai, kas paveiksle tik numanoma, taps pačiu 
svarbiausiu dalyku ir pakenks tam, kas stebima. Jeigu jau 
scenoje netinka tai, kad (kaip prancūzų tragedijoje) pagrin- 
dinis veiksmas vyktų už kulisų, akivaizdu, kad paveiksle 
tai yra dar didesnė klaida. Visai kenksmingi istoriniai siužetai 
yra tik tada, kai jie menininką apriboja lauku, pasirinktu 
savavališkai ir ne dėl meninių, o dėl kitokių tikslų, ypač 
jei tame lauke maža tapybiškų ir reikšmingų dalykų, jeigu, 
pavyzdžiui, tas laukas yra mažos, izoliuotos, užsispyrusios, 
palenktos hierarchinei valdžiai, t.y. prietarams, didžiųjų to 
meto Rytų ir Vakarų tautų niekinamos tautelės istorija; tokie 
judėjai. Kadangi tarp mūsų ir visų senovės tautų genčių 
kraustymasis įsiterpė taip, kaip tarp dabartinio žemės pa- 
viršiaus ir paviršiaus, kuriame gyvenę organizmai mums 
pasirodo tik kaip fosilijos, įsiterpė kažkada įvykęs jūros 
dugno pasikeitimas, apskritai didele nelaime reikia laikyti 
tai, kad tauta, kurios senoji kultūra turėjo tapti mūsiškės 
kultūros pagrindu, buvo ne kokie nors indai, ne graikai 
ir net ne romėnai, o būtent judėjai. Tačiau ypač genialių 
XV ir XVI amžių italų tapytojų nelaimingoji žvaigždė buvo 
ta, kad ankštame rate, kuriuo jie buvo priversti apsiriboti 

rinkdamiesi siužetus, jie turėjo griebtis visokiausių apgai- 
lėtinų dalykų: juk Naujasis Testamentas savo istorine dalimi 
yra beveik dar nepalankesnis tapybai už Senąjį Testamentą, 
o vėlesnė kankinių ir bažnyčios tėvų istorija yra jau visai 
netikęs objektas. Tačiau nuo paveikslų, kurių objektas yra 
istoriniai ar mitologiniai judaizmo ir krikščionybės elementai, 
reikia griežtai skirti tuos, kuriuose tikroji, t.y. etinė krikš- 
čionybės dvasia atsiveria Žiūrai per šia dvasia persiėmusių 
žmonių atvaizdus. Tokie paveikslai iš tikrųjų yra patys 
aukščiausi ir nuostabiausi tapybos meno kūriniai. Ir pa- 
vykdavo jie tik didžiausiems šio meno meistrams, ypač 
Raffaelliui ir Correggio, pastarajam ypač jo ankstyvuosiuo- 
se paveiksluose. Tokių paveikslų iš esmės negalima priskirti 
istorinei tapybai, nes jie dažniausiai nevaizduoja jokio 
įvykio, jokio veiksmo; jie vaizduoja tik šventųjų grupes, 
patį Išganytoją, dažnai ir Kūdikėlį Jėzų su jo motina, 
angelais ir t.t. Jų veiduose, ypač akyse, mes matome to- 
buliausio pažinimo išraišką ir atspindį; tai tas pažinimas, 
kuris nukreiptas ne į pavienius daiktus, o į idėjas, t.y. 
pažinimas, tobulai pagavęs visą pasaulio ir gyvenimo esmę; 
tas pažinimas, kuris, darydamas atvirkštinį poveikį valiai, 
skirtingai nuo kitokio pažinimo, jai neįteigia motyvų, O 
priešingai, yra tapęs bet kokio valiojimo kvietyvu (Ouietiv), 
ir iš to yra kilusi visiška rezignacija, kurioje glūdi giliausioji 
krikščionybės, kaip ir indų išminties, dvasia — bet kokio 
valiojimo įveika, pašalinimas, valios, o kartu su ja ir visos 
pasaulio esmės sunaikinimas, t.y. išganymas. Šitaip tie 
amžinai šlovingi meno meistrai savo kūriniais akivaizdžiai 
išreiškė aukščiausią išmintį. Ir tai yra viso meno viršūnė. 
Sekdamas įkandin valios, josios adekvačiajame objektiškume, 
idėjose, per visas pakopas, nuo pačių žemiausių, kur ją 
valdo priežastys, iki tų, kur ji pavaldi dirgikliams, ir pagaliau 
iki tų, kur ją taip įvairiapusiškai judina ir atskleidžia jos 
esmę motyvai, jis užbaigia, vaizduodamas laisvą valios 

savineigą per vieną didingą kvietyvą, prieš ją iškylantį iš 
tobuliausio jos pačios esmės pažinimo.* 


§ 49 

Visų mūsų ankstesnių svarstymų apie meną pamatas 
yra toji tiesa, kad meno objektas, kurio pavaizdavimas yra 
meno tikslas ir kurio pažinimas, kaip kūrinio užuomazga 
ir šaltinis, kaip tik todėl turi būti ankstesnis už patį kūrinį, - 
šis objektas yra idėja platoniškąja prasme ir jokiu būdu ne 
kas kita: ne pavienis daiktas, paprasto suvokimo objektas, 
ir ne sąvoka, protinio mąstymo ir mokslo objektas. Nors 
idėja ir sąvoka turi šį tą bendra, nes ir pirmoji, ir antroji, 
kaip vieniai, atstovauja realių daiktų įvairovei, tačiau dide- 
lis skirtumas tarp jų, aš manau, pakankamai ir akivaiz- 
džiai išaiškėjo iš to, kas pirmojoje knygoje pasakyta apie 
sąvoką, o šioje knygoje — apie idėją. Tačiau aš anaiptol 
netvirtinu, kad jau“ Platonas aiškiai suprato šį skirtumą: 
atvirkščiai, daugelis jo idėjų pavyzdžių ir aiškinimų tinka 
tik sąvokoms. Tačiau nesustosime prie šio klausimo ir eisime 
savo keliu, džiaugdamiesi kiekvienu susitikimu su didžio 
ir kilnaus proto pėdsakais, tačiau eidami ne įkandin jo, 
o prie savojo tikslo. Sąvoka yra abstrakti, diskursyvi, savo 
srityje visiškai neapibrėžta, o apibrėžta tik savųjų ribų, 
pasiekiama ir suprantama kiekvienam, kas tik turi protą. 
Ji gali būti perteikta žodžiais be tolesnio tarpininkavimo. 
Ją puikiai nusako jos apibrėžimas. Idėja, kurią, matyt, galima 
apibrėžti kaip adekvatų sąvokos atstovą, priešingai, yra 
visiškai akivaizdi ir, nors atstovauja begaliniam pavienių 
daiktų daugiui, besąlygiškai apibrėžta: ji niekada nepasie- 
kiama individo kaip tokio pažinimui, o pasiekiama tik tam, 
kas, kaip grynasis pažinimo subjektas, pakilo virš bet kokio 


* Norint suprasti šią vietą, būtinai reikia susipažinti su kitos knygos 
turiniu. 

geidimo ir bet kokio individualumo: taigi ji pasiekiama tik 
genijui ir dar tam, kuris, pakylėtas savo pažintinės galios, 
dažniausiai sužadinamos genijaus kūrinių, pats yra apimtas 
genialios dvasios nuotaikos. Todėl ji perteikiama ne ab- 
soliučiai, o tik sąlygiškai, nes pagauta ir meno kūrinyje 
pavaizduota idėja kiekvieną veikia tik pagal jo paties in- 
telektualinį vertingumą — štai kodėl tik patys nuostabiausi 
bet kokio meno kūriniai bukagalvių žmonių daugumai lieka 
knyga su septyniais antspaudais ir jiems neprieinami, atskirti 
nuo jų gilia praraja, lygiai kaip padugnėms nepasiekiamas 
bendravimas su karaliais. Tiesa, net patys vulgariausi žmo- 
nės, remdamiesi svetimu autoritetu, neneigia visuotinai 
pripažintų didžiųjų kūrinių, kad neparodytų savo niekin- 
gumo; tačiau slapčia jie visada pasirengę tiems kūriniams 
pateikti kaltinamąjį nuosprendį, jeigu tik jiems bus suteikta 
viltis, kad tai jie galės padaryti neapsijuokdami; ir tada 
džiūgaudama išsiveržia į laisvę ilgai tramdyta neapykanta 
viskam, kas didu ir gražu, kas niekada nedarė jiems jokio 
įspūdžio ir tuo juos žemino; ir jų neapykanta didiesiems 
kūrėjams. Juk apskritai, kad pripažintum ir vertintum kito 
privalumus, reikia turėti savųjų. Tuo ir paaiškinama, kad, 
turint kokį nuopelną, reikalingas kuklumas, tuo paaiški- 
namas ir nepelnytai rėksmingas minėtosios dorybės šlovi- 
nimas: vien tik ją iš visų jos seserų kiekvienas, išdrįstantis 
garbinti kokį nors išskirtinį žmogų, visada priduria prie 
savo liaupsių, kad pamalonintų ir sutramdytų aplinkinių 
menkystų niršulį. Ir kas gi, tiesą sakant, yra kuklumas, 
jei ne veidmainiškas nuolankumas, kuriuo remiantis mūsų 
pasaulyje, persunktame žemo pavydo, nuopelnams ir pra- 
našumams išmaldaujamas atleidimas tų, kurie jų visai 
neturi? Juk tas, kuris neprisiskiria nuopelnų todėl, kad jų 
iš tikrųjų neturi, yra ne kuklus, o doras. 

Idėja — tai dėl mūsų intuityviojo suvokimo laikiškos 
ir erdviškos formos į įvairovę suskilęs vienis; priešingai, 

sąvoka — tai vienis, per mūsiškio proto abstrakciją vėl 
atstatytas iš įvairovės: pastaroji gali būti pavadinta unitas 
post rem [vienis po daiktų], tuo tarpu pirmoji — unitas 
ante rem [vienis iki daiktų]. Pagaliau skirtumą tarp sąvokos 
ir idėjos dar galima išreikšti palyginimu: sąvoka panaši 
į negyvą futliarą, kuriame, tiesa, vienas šalia kito guli į 
ji įdėti dalykai, bet užtat iš kurio ir negalima išimti (ana- 
litiniais sprendiniais) daugiau, negu į jį buvo įdėta (sintetine 
refleksija); o idėja, priešingai, tam, kas ją pagavo, išskleidžia 
tokius vaizdinius, kurie, palyginti su to paties pavadinimo 
sąvoka, yra nauji: ji panaši į gyvą, besivystantį, kuriamąja 
zalia apdovanotą organizmą, kuris sukuria tai, kas jame 
neglūdėjo gatavu pavidalu. 

Turint galvoje tai, kas pasakyta, tampa aišku, kad są- 
voka, - kad ir kokia ji būtų naudinga ir tinkama gyvenimui, 
būtina ir vaisinga mokslui, - menui amžių amžiais yra 
bevaisė. Pagauta idėja — štai tikrasis ir vienintelis bet kokio 
tikro meno kūrinio šaltinis. Savo galingu pirmapradiškumu 
ji paimama tik iš paties gyvenimo, iš gamtos, iš pasaulio, 
ir ją užčiuopia vien tikras genijus arba žmogus, akimirksnį 
pagautas genialaus įkvėpimo. Tik iš tokios tiesioginės pa- 
gavos atsiranda tikrieji kūriniai, pasižymintys nemirtingu 
gyvastingumu. Kaip tik todėl, kad idėja visada akivaizdi, 
menininkas in abstracto nesuvokia savo kūrinio tikslo ir 
sumanymo: jam atsiveria ne sąvoka, o idėja; todėl pats 
jis negali paaiškinti savo veiksmų ~- kaip sakoma, jis kuria 
vienu jausmu ir nesąmoningai, net instinktyviai. Pamėg- 
džiotojai, „imitatores servum pecus“ |Įmėgdžiotojai, vergiškos 
padugnės; Horaz: Epistulae, I, 19, 19], manieristai, priešingai, 
mene remiasi sąvoka: jie pastebi tai, kas patinka ir daro 
įspūdį tikruose kūriniuose, tai išsiaiškina, apvelka sąvoka, 
t.y. abstrakcija, 0 paskui ją pamėgdžioja atvirai ar slapčia, 
iš anksto apgalvoję. Kaip parazituojantys augalai jie iš- 
čiulpia maistą iš svetimų kūrinių ir kaip polipai nusidažo 

savojo maisto spalva. Galima net praplėsti palyginimą ir 
pasakyti, kad jie panašūs į mašinas, kurios, tiesa, labai 
smulkiai suskaldo ir sudaužo tai, kas į jas patenka, bet 
niekada nepajėgia šito suvirškinti, todėl visada dar galima 
surasti ir išskirti iš mišinio svetimas sudedamąsias dalis; 
genijus, priešingai, tik vienas panašus į asimiliuojantį, per- 
kuriantį ir produktyvų organizmą. Juk nors jis ir gauna 
išsilavinimą ir postūmį iš savo pirmtakų ir jų kūrinių, tačiau 
tiesiogiai jį apvaisina tik pats gyvenimas ir pasaulis — savo 
akivaizdžiais įspūdžiais; štai kodėl net aukščiausias išsi- 
lavinimas niekada nekenkia jo originalumui. Visi pamėg- 
džiotojai, visi manieristai svetimų pavyzdinių kūrinių esmę 
pagauna per sąvokas, bet sąvokos niekada negali suteikti 
kūriniui vidinio gyvastingumo. Dabartinė karta, t.y. kiek- 
vienos epochos bukagalviška tamsuomenė, pati pažįsta tik 
sąvokas ir limpa prie jų: todėl manieringiems kūriniams 
ji garantuoja greitą ir triukšmingą pasisekimą; tačiau po 
kelerių metų jie jau nebetinka, nes pasikeitė laiko dvasia, 
t.y. viešpataujančios sąvokos, kuriomis jie tik ir galėjo remtis. 
Vien tikrieji kūriniai, perimti tiesiogiai iš gamtos, iš gy- 
venimo, lieka, kaip ir gamta, amžinai jauni ir visiems laikams 
išsaugoja savo pirmapradę jėgą. Juk jie priklauso ne atskirai 
epochai, o žmonijai; ir nors kaip tik todėl jie buvo abejingai 
sutikti savo epochos, prie kurios nesiteikė prisitaikyti, nors 
jie, netiesiogiai ir negatyviai parodydami epochos klaidas, 
buvo pripažinti tik ilgainiui ir nenoriai, tačiau užtat jie 
ir nesensta: iki pačių tolimiausių amžių trunka jų, amžinai 
šviežių, amžinai jaunų, žavesys. Ir tada jie jau nebepavaldūs 
paniekai ir neigimui, nes juos apvainikavo ir pašventino 
nedaugelio žinovų, po vieną ir retkarčiais pasirodančių amžių 
tėkmėje*, pripažinimas; jų balsai, kurių lėtai auganti suma 
sukuria autoritetą — tai vienintelis tribunolas, kurį turime 


* „Apparent rari nantes in gurgite vasto“ [Šen ir ten išnyra vandens 
verpetuose vyrai“; Vergil: Aeneis, 1, 118]. 

galvoje, kreipdamiesi į palikuonis. Taip, tik iš tokių kart- 
kartėm atsirandančių asmenybių susidaro toks teismas, nes 
palikuonių masė ir tamsuomenė visada liks tokia pat iš- 
tvirkusi ir bukagalvė, kokia visada buvo ir visada yra 
dabarties masė ir tamsuomenė. Perskaitykite visų amžių 
didžiųjų protų skundus, skirtus amžininkams: nuolat jie 
skamba taip pat kaip ir dabar, nes žmonių giminė visada 
vienoda. Visais laikais ir visuose menuose manierizmas 
išstumia talentą, kuriuo apdovanoti tik pavieniai asmenys; 
manierizmas - tai numesti pasireiškusio ir pripažinto talento 
drabužiai. Todėl ir atsitinka taip, kad palikuonių pritarimas 
paprastai perkamas vien amžininkų pritarimo kaina, ir 
priešingai.* 


8 50 

Taigi, jei meno tikslas yra perteikti pagautą idėją, kuri, 
tarpininkaujant menininko dvasiai, pasirodo nuvalyta ir 
izoliuota nuo viso to, kas jai svetima, ir ją jau gali suvokti 
Žmogus, pasižymintis silpnesniu imlumu ir stokojantis pro- 
duktyvumo; be to, jei mene neleistina išeities tašku imti 
sąvoką, tai mes negalime pritarti tam, kad meno kūrinys 
iš anksto ir sąmoningai būtų skiriamas išreikšti sąvokai; 
o tokia yra alegorija. Alegorija yra meno kūrinys, reiškiantis 
kažką skirtinga nuo to, ką jis vaizduoja. Tuo tarpu tai, 
kas akivaizdu, - vadinasi, ir idėja, — betarpiškai ir visapusiš- 
kai išreiškia save, ir jai nereikalingas ją paaiškinantis tar- 
pininkas. Vadinasi, tai, kas šitokiu būdu aiškinama ir at- 
stovaujama kažkieno kito, o savaime neatsiveria stebėjimui, 
visada yra sąvoka. Todėl per alegoriją visada siekiama 
išreikšti sąvoką, o dėl to žiūrovo dvasia atitraukiama nuo 
pavaizduoto stebimojo vaizdinio ir nukreipiama į visai kitokį, 
abstraktų, neakivaizdų dalyką, esantį už to meno kūrinio. 


* Apie tai žr. antro tomo 34 sk. 

Taigi šiuo atveju paveikslas ar statula turi atlikti tai, ką 
žymiai geriau atlieka raštas. Vadinasi, tai, ką mes laikome 
meno tikslu, - tik akivaizdžiai pagaunamos idėjos pavaiz- 
davimas - šiuo atveju nėra tikslas. Tačiau tam, ko siekiama 
alegorija, labai tobulo kūrinio ir nereikia; pakanka, kad būtų 
matoma, koks turi būti vaizduojamas daiktas, nes, jei tik 
ši sąlyga patenkinta, tikslas pasiekiamas ir dvasia nukreip- 
iama į visai kitokį vaizdinį, į abstrakčią sąvoką, kuri ir 
buvo išankstinis tikslas. Vadinasi, alegorijos vaizduojama- 
jame mene yra ne kas kita, kaip hieroglifai; meninė vertė, 
kurią jie dar gali turėti kaip stebimieji vaizdiniai, jiems 
priskirtina ne kaip alegorijoms, o visai dėl ko kito. Tai, 
kad Correggio „Naktis“, Annibale Carracci „Šlovės genijus“, 
Poussino „Horos“ yra puikūs paveikslai, visai nepriklauso 
nuo to, kad jie yra alegorijos. Kaip alegorijos jie duoda 
ne daugiau nei užrašas, ir net mažiau. Dar kartą prisiminkime 
anksčiau nurodytą skirtumą tarp realiosios ir nominaliosios 
paveikslo reikšmės. Nominalioji reikšmė šiuo atveju yra 
būtent alegorinė, pavyzdžiui, šlovės genijus; realioji reikš- 
mė — tai, kas pavaizduota, šiuo atveju — gražus sparnuotas 
jaunuolis, apsuptas gražių skraidančių berniukų: šitaip iš- 
reikšta idėja. Tačiau tokia realioji reikšmė veikia tik tol, 
kol užmirštama nominalioji, alegorinė reikšmė; jei pastaroji 
prisimenama, stebėjimas dingsta, dvasia nukrypsta į abst- 
rakčią sąvoką, o perėjimas nuo idėjos prie sąvokos visada 
yra nuosmukis. Nominalioji reikšmė, alegorinė intencija, 
dažnai net kenkia realiai reikšmei, stebimajai tiesai. Pa- 
vyzdžiui, nenatūrali šviesa Correggio „Naktyje“, būdama 
taip puikiai nutapyta, vis dėlto yra motyvuota tik alegoriškai, 
o tikrovėje neįmanoma. Vadinasi, jei alegorinis paveikslas 
vertingas meniniu požiūriu, tai toji vertė visai savarankiška 
ir nepriklauso nuo to, ką jis duoda kaip alegorija. Tokiu 
meno kūriniu siekiama iškart dviejų tikslų: išreikšti sąvoką 
ir išreikšti idėją. Tačiau menas gali siekti tik antrojo tikslo, 

o pirmasis jam visai svetimas; tai tik intriguojantis žaidimas, 
kurio esmę sudaro tai, kad paveikslas kartu verčiamas būti 
užrašu, hieroglifu, ir visa tai skirta tiems, kurių visai neveikia 
tikroji meno esmė. Tai tas pat, kaip ir tuo atveju, kai meno 
kūrinys kartu yra naudingas reikmuo, tad jo paskirtis irgi 
dvejopa: pavyzdžiui, statula, kartu esanti kandeliabras arba 
kariatidė, ar bareljefas, kuris kartu yra ir Achilo skydas. 
Tikrieji meno bičiuliai nepritars nei vienam, nei kitam. 
Teisybė, alegorinis paveikslas, ir toks būdamas, gali gyvai 
veikti sielą, tačiau tokį pat poveikį, esant toms pačioms 
aplinkybėms, darytų ir užrašas. Pavyzdžiui, jei Žmogaus 
sieloje tvirtai ir giliai įsišaknijo garbės troškimas, o šlovę 
jis laiko savo teisėta nuosavybe, kuria nesinaudoja tik laikinai, 
kol nepateiks dokumentų, patvirtinančių tą nuosavybę, ir 
jei jis išvys „šlovės genijų“ su lauro vainikais, tai visa jo 
siela bus sukrėsta, © jo galios paskatintos veikti. Tačiau 
jam atsitiktų tas pat, jei netikėtai jis ant sienos pamatytų 
užrašytą didelį ir ryškų žodį: „Šlovė“. Arba jei Žmogus 
paskelbtų tiesą — atradimą, svarbų praktiniam gyvenimui, 
arba mokslinę teoriją, ir ji nebūtų pripažinta, tai jam pada- 
rytų didelį įspūdį alegorinis paveikslas, vaizduojantis laiką, 
nuplėšiantį uždangalus ir atveriantį apnuogintą tiesą. Tačiau 
lygiai taip pat jį paveiktų ir devizas „Le temps découvre 
la vérité” [laikas atveria tiesą]. Juk tai, kas čia iš tikrųjų 
veikia, visada yra tik abstrakti mintis, o ne stebinys. 
Dėl to, kas pasakyta, alegorija vaizduojamajame mene 
yra klaidingas, menui visai nederamas tikslas. Bet jau visai 
nepakenčiama ji tampa pasiekusi tokį mastą, kai nenatūralių 
ir prievartinių prasimanymų vaizdavimas išsigimsta į ab- 
surdišką paikystę. Toks, pavyzdžiui, yra vėžlys, turintis 
reikšti moters prieraišumą prie namų; tokia Nemezidė, 
žiūrinti į savo apdaro klostės — užuomina, kad ji mato 
tai, kas paslėpta; Bellori komentaras, kad Annibale Carracci 
gašlumą apvilkęs geltonais drabužiais todėl, kad norėjęs 

parodyti, kaip greitai nuvysta gašlumo teikiami džiaugs- 
mai, gelstantys, nelyginant šiaudai. Jeigu tarp atvaizdo ir 
sąvokos, kurią jis turi išreikšti, nesama jokio ryšio, pagrįsto 
tuo, kad atvaizdas palenkiamas sąvokai, arba nulemto idėjų 
asociacijos, o ženklas ir tai, ką jis ženklina, susieti visai 
atsitiktinai, pozityvia ir sąlygiška konvencija, tai šitokią 
alegorijos atmainą aš vadinu simboliu. Štai rožė — tylėjimo 
simbolis, lauras — šlovės simbolis, palmė - pergalės simbolis, 
kriauklė - piligrimystės simbolis, kryžius - krikščioniškosios 
religijos simbolis; visam tam priskirtinos ir visos aliuzijos, 
išreiškiamos spalvomis: pavyzdžiui, geltona — išdavystės 
spalva, žydra - ištikimybės spalva. Tokie simboliai gyvenime 
dažnai gali būti naudingi, tačiau menui jie neturi jokios 
vertės: jie visai panašūs į hieroglifus ar net į kinų ideogra- 
finį raštą ir iš tikrųjų priskirtini tokiems dalykams kaip 
herbas, kaip krūmas, reiškiantis viešbutį, kaip raktas, pagal 
kurį atpažįstami kamerheriai, arba oda, pagal kurią atpa- 
žįstami kalnakasiai. 

Pagaliau, kai kokie nors istoriniai ar mitiniai asmenys 
arba įasmenintos sąvokos ženklinamos kartą ir visiems 
laikams nustatytais simboliais, tai iš tikrųjų tuos simbolius 
reikėtų vadinti emblemomis. Tokie yra evangelistų žvėrys, 
Minervos pelėda, Pario obuolys, vilties inkaras ir t.t. Tuo 
tarpu emblemomis dažniausiai laikomi tie alegoriniai, pa- 
prasti ir devizu paaiškinti atvaizdai, kurių tikslas parodyti 
kokią nors moralinę tiesą. Esama didelių tokių atvaizdų 
rinkinių, sudarytų Joachimo Kamerarijaus [jaunesniojo], Al- 
ciato [Andrea Alciati] ir kitų. Jie yra savotiškas perėjimas 
į poetinę alegoriją; apie tai bus kalbama vėliau. Graikų 
skulptūra orientuota į žiūrą, todėl ji yra estetinė; indų - 
į sąvoką, todėl ji yra tik simbolinė. 

Toks požiūris į alegoriją, pagrįstas mūsų ankstesniais 
vidinės meno esmės apmąstymais ir glaudžiai su jais susijęs, 
tiesiogiai prieštarauja Winckelmanno nuomonei; jis, prie- 
šingai mums, nemano, kad alegorija yra visai nesuderinama 

su meno tikslu ir dažnai jį iškreipia; jis visur ją užtaria 
ir net aukščiausią meno tikslą suvokia (Werke, Bd. 1, S. 
55 ff.) kaip „bendrų sąvokų ir nejuslinių dalykų vaizdavimą“. 
Kiekvienam leistina laikytis vienokio ar kitokio požiūrio. 
Tačiau šis ir kiti į jį panašūs Winckelmanno sprendimai, 
iš tikrųjų priklausantys meno metafizikai, man labai aiškiai 
atskleidė tą tiesą, kad galima būti labai imliam meno grožiui 
ir labai teisingai apie jį spręsti, kartu nesugebant abstrakčiai 
ir tikrai filosofiškai paaiškinti meno ir grožio esmės; — kaip 
galima būti labai tauriu ir doru žmogumi, turėti labai jautrią 
sąžinę, kartais tokią tikslią kaip svarstyklės auksui sverti, 
kartu nesugebant filosofiškai pagrįsti ir abstrakčiai paaiškinti 
etinės poelgių vertės. 

Tačiau alegorijos santykis su poezija visai kitoks negu 
su vaizduojamuoju menu: pastarajame ji atmestina, © po- 
ezijoje — labai priimtina ir tikslinga. Juk vaizduojamajame 
mene alegorija atitraukia nuo akivaizdžios duoties, to tikrojo 
bet kokio meno objekto, ir stumia prie abstrakčios minties. 
O poezijoje šis santykis priešingas: čia tai, kas betarpiškai 
duota žodžiuose, yra sąvoka, ir artimiausias tikslas visada 
yra toks: nuo sąvokos kreipti prie stebinio, kurio atvaizdą 
turi susikurti klausytojo vaizduotė. Jeigu vaizduojamajame 
mene nuo betarpiškos duoties pereinama prie kažko kito, 
tai tas kitas neišvengiamai yra sąvoka, nes čia tik abstrak- 
cija negali būti duota betarpiškai; tačiau sąvoka niekada 
negali būti meno šaltinis, © jos perteikimas niekada negali 
būti meno kūrinio tikslas. Ir priešingai, poezijoje sąvoka 
yra medžiaga, betarpiškoji duotis, nuo kurios kaip tik todėl 
galima atitrūkti, kad pasiektum kažką visai skirtinga, aki- 
vaizdumą, kuriuo pasiekiamas tikslas. Poezijos kūrinio au- 
dinyje kokia nors sąvoka arba abstrakti mintis gali būti 
tiesiog būtina, nors pati savaime ir betarpiškai toji sąvoka 
visai negali būti pavaizduota akivaizdžiai: tokiu atveju 
akivaizdumas jai suteikiamas kokiu nors ją atitinkančiu 

pavyzdžiu. Taip atsitinka kiekvieno tropo atveju; taip at- 
sitinka kiekvienoje metaforoje, palyginime, parabolėje ir 
alegorijoje: visos jos skiriasi tik vaizdavimo apimtimi ir 
ištęstumu. Žodžio menuose tokie palyginimai ir alegorijos 
labai veiksmingi. Kaip puikiai Cervantesas sako apie miegą, 
norėdamas išreikšti mintį, kad miegas mus išvaduoja nuo 
visų dvasios ir kūno kančių: „miegas yra apsiaustas, už- 
dengiantis visą žmogų”. Kaip gražiai [ĮEwaldas von] Kleistas 
alegoriškai išreiškia mintį, kad filosofai ir mokslininkai 
šviečia Žmonių giminę: 


Tie, kurių lempa naktinė visą rutulį žemės apšviečia. 


[Die, deren nächtliche Lampe den ganzen Erdball erleuchtet.] 


Kaip stipriai ir vaizdingai Homeras apibūdina pikta 
nešančią Atę, tardamas: 


Švelnios jos kojos, nes žemės kietosios 
Nemina jom, o vien tik žmonių galvomis ji bėgioja““. 
(Hias, 19, 91) 


Kaip stipriai Menenijaus Agrippos pasakėčia apie skrandį 
ir kūno narius paveikė pasitraukusią Romos liaudį! Kaip 
gražiai jau minėta Platono olos alegorija Valstybės septintosios 
knygos pradžioje išreiškia pačią abstrakčiausią filosofinę 
dogmą! Gilios prasmės alegorija, turinčia filosofinę tenden- 
ciją, galima laikyti pasakojimą apie Prozerpiną, kuri pa- 
smerkiama gyventi požemio karalystėje dėl to, kad ten 
paragavo granato vaisiaus: ypač tai akivaizdu iš to visas 
pagyras pranokstančio šio mito apdorojimo, kurį Goethe 
kaip epizodą įterpė į savąjį Jausmingumo triumfą [Triumph 
der Empfindsamkeit]. Man žinomi trys didelės apimties ale- 
goriniai kūriniai: aiškus ir atviras — tai Balthasaro Graciano 
Kritikonas [Criticon]; jis yra tarsi koks didelis ir spalvingas 
tarpusavyje susijusių gilios prasmės alegorijų audinys, o 

tos alegorijos yra žavingas moralinių tiesų apvalkalas. Dėl 
to šios tiesos tampa nepaprastai akivaizdžios ir stulbina 
mus autoriaus išradingumu ir turtinga vaizduote. O dvi 
užmaskuotos alegorijos yra Don Kichotas ir Guliveris liliputų 
šalyje. Pirmasis romanas alegorizuoja gyvenimą tokio žmo- 
gaus, kuris, skirtingai nuo kitų, rūpinasi ne tik savo asmenine 
gerove, bet siekia objektyvaus, idealaus tikslo, užvaldžiusio 
jo mintis ir valią; todėl šiame pasaulyje jis atrodo keistuolis. 
Guliveryje visus kūniškus dalykus galima suvokti kaip dva- 
sios reiškinius ir tada bus aišku, ką turėjo galvoje tas „satirical 
rogue” [satyriškas nevidonas'“; Shakespeare: Hamlet, 2, 2)], 
kaip jį pavadintų Hamletas. 

Taigi, kadangi poetinėje alegorijoje sąvoka visada yra 
duotis, kurią ji siekia vaizdžiai parodyti, kartais alegorija 
gali būti išreikšta ar pagrįsta nutapytu paveikslu; tačiau 
tokiu atveju paveikslas traktuojamas ne kaip vaizduojamojo 
meno kūrinys, o tik kaip paaiškinantis hieroglifas ir gali 
pretenduoti ne į tapybinę, o tik į poetinę reikšmę. Tokia 
vra puiki alegorinė Lavatero vinjetė, turinti taip gaivinančiai 
veikti kiekvieną kilnų tiesos riterį: ranką, laikančią žvakę, 
gelia vapsva, o tuo tarpu viršuje liepsna degina uodus; 
apačioje užrašas: 


Ir nors ji uodui nudegins sparnus, 

Ir kaukolę, ir visus jo smegenis sudraskys, 
Šviesa vis vien lieka šviesa! 

Tegul mane gelia pikčiausia vapsva, 
Nenustosiu jos laikęs, o ne. 


[Und ob's auch der Mücke den Flügel versengt, 

Den Schädel und all sein Gehirnchen zersprengt, 
Licht bleibet doch Licht! 

Und wenn auch die grimmigste Wespe mich sticht, 


Ich lai“ es doch nicht.] 


U4ą patį galima pasakyti ir apie antkapį, ant kurio 
pavaizduota užgesusi, smilkstanti žvakė ir užrašyta: 

Kai ji užges, bus aišku, 


Ar buvo ji taukinė, ar vaškinė. 


[Wann's aus ist, wird es offenbar, 
Ob's Talglicht oder Wachslicht war.] 


Pagaliau toks yra vienas senovinis vokiškas genealoginis 
medis: paskutinis labai didelės šeimos palikuonis savo ryžtą 
iki mirties gyventi labai saikingai, likti nekaltybėje ir šitaip 
sunaikinti savo giminę išreiškė, save pavaizduodamas žir- 
klėmis kerpantį išsišakojusio medžio šaknis. Šitokio pobūdžio 
dalykams priskirtini apskritai visi tie paprastai emblemomis 
vadinami simboliai, kuriuos būtų galima pavadinti ir trum- 
pomis nutapytomis pasakėčiomis su tam tikra morale. 

Tokios rūšies alegorijos visada priskirtinos poezijai, o 
ne tapybai, ir kaip tik tai jas pateisina. Tapybinė jų išraiška 
čia visada yra šalutinis dalykas, ir iš jo reikalautina tik 
tiek, kad vaizduojamą dalyką būtų galima atpažinti. Tačiau 
kaip vaizduojamajame mene, taip ir poezijoje alegorija 
pereina į simbolį, jeigu tarp to, kas pateikiama akivaizdžiai, 
ir to dalyko ženklinamos abstrakcijos esama tik savavališko 
ryšio. Kadangi visi simboliai iš esmės grindžiami sąlygiškais 
susitarimais, be kitų trūkumų, simbolis pasižymi ir tuo, 
kad jo prasmė laikui bėgant užmirštama ir jis tampa visiškai 
nebylus. Kas galėtų atspėti — jeigu tai nebūtų žinoma - 
kad žuvis yra krikščionybės simbolis? Nebent koks Cham- 
pollionas, nes tai yra tik fonetinis hieroglifas. Todėl šv. Jono 
Apreiškimas, kaip poetinė alegorija, dabar atrodo beveik 
taip pat, kaip reljefai, kur pavaizduotas magnus Deus sol 
Mitra, kurie vis dar interpretuojami.* 


* Apie tai žr. antro tomo 36 sk. 

§ 51 

Jeigu mūsų bendruosius samprotavimus apie meną pri- 
taikysime ne tik vaizduojamiesiems menams, bet ir poezijai, 
tai galėsime neabejoti, kad ir jos tikslas — atskleisti idėjas, 
valios objektyvacijos pakopas ir perteikti jas klausytojui taip 
aiškiai ir gyvai, kaip jas pagavo poeto siela. Idėjos iš esmės 
akivaizdžios; todėl, nors poezija betarpiškai, žodžiais per- 
duoda tik abstrakčias sąvokas, tačiau akivaizdus ir siekis 
šių sąvokų reprezentantais klausytojui atskleisti gyvenimo 
idėjas, o tai įmanoma tik padedant jo paties vaizduotei. 
Tačiau kad siekiant šio tikslo būtų sužadinta vaizduotė, 
abstrakčios sąvokos, sudarančios tiesioginę poezijos, kaip 
ir pačios sausiausios prozos, medžiagą, turi būti susietos 
taip: jų sferos turi apimti viena kitą tokiu būdu, kad nė 
viena iš jų nesustingtų savo abstrakčioje bendrybėje, o vietoj 
jos vaizduotei iškiltų jos akivaizdus reprezentantas, kurį 
poeto žodžiai po to modifikuotų toliau, pagal tai, ko poetas 
siekia. Kaip chemikas iš visiškai skaidrių ir permatomų 
skysčių, juos jungdamas, gauna kietas nuosėdas, taip ir poetas 
iš abstrakčios, skaidrios sąvokų bendrybės, atitinkamai jas 
susiedamas, moka tarsi išskirti tai, kas konkretu, individualu, 
ty. stebimąjį vaizdinį. Juk idėja pažįstama tik akivaizdžiai, 
o idėjos pažinimas yra bet kokio meno tikslas. Meistriškumas 
poezijoje, kaip ir chemijoje, yra mokėjimas kaskart gauti 
tas nuosėdas, kurių buvo siekiama. Šiam tikslui tarnauja 
daugybė epitetų poezijoje, kurie vis labiau ir labiau susiau- 
rina sąvokos bendrybę, kol pasiekiamas akivaizdumas. Ho- 
meras beveik prie kiekvieno daiktavardžio priduria būd- 
vardį, kurio sąvoka įsibrauna į pirmosios sąvokos sferą ir 
tuojau pat žymiai ją susiaurina, ir dėl to ji gerokai priartėja 
prie stebinio, pavyzdžiui: 


"Ev ô gneo "Oxeuvo Auuzpov åo  IEAIOLO 


"Eixov  voxTa  uEiawuv mt Čelšmpov àpovpav. 

(Occidit vero in Oceanum splendidum lumen solis 
Trahens noctem nigram super almam terram.) 


[Saulės žibintas skaistus, Okeano gelmėn pasinėręs 
Tamsiąją naktį užvilko ant motinos žemės derlingos.“ 


Ilias, 8, 485 f.) 
Arba tokios eilės: 


Švelnus vėjelis pučia iš mėlyno dangaus 
Ir kukliai tiesias mirta, lauras — išdidžiai... 


[Ein sanfter Wind vom blauem Himmel weht, 
Die Mirte still und hoch der Lorbeer steht... 


Goethe: Wilhelm Meisters Lehrjahre, 3, 1] 


Iš kelių sąvokų jos vaizduotei pateikia visą pietų klimato 
žavesį. 

Visiškai ypatinga poezijos pagalbinė priemonė yra rit- 
mas ir rimas. Jų neįtikėtinai galingo poveikio aš nemoku 
paaiškinti kaip nors kitaip, o tik tuo, kad mūsiškė su laiku 
esmingai susijusi vaizduotės galia pasižymi tąja savybe, 
kurios dėka mes viduje sekame įkandin kiekvieno reguliariai 
pasikartojančio garso ir tarsi jam antriname. Štai kodėl rit- 
mas ir rimas iš dalies prikausto mūsų dėmesį, ir mes labiau 
linkstame sekti tai, kas pasakojama; iš dalies jų dėka mu- 
myse atsiranda aklas, už bet kokį sprendinį ankstesnis 
pritarimas pasakojimui, ir dėl to pasakojimas įgauna tam 
tikrą empatinę, nuo bet kokių priežasčių ar argumentų 
nepriklausomą įtikinamąją jėgą. 

Dėl medžiagos, kuria naudojasi poezija idėjoms perteikti, 
bendrumo, t.y. dėl sąvokų bendrumo, jos srities apimtis 
yra labai plati. Ji gali vaizduoti visą gamtą, visų pakopų 
idėjas, nes pagal tai, kokia idėja perteikiama, ji arba ap- 
rašinėja, arba pasakoja, arba naudojasi tiesioginiu dramatiniu 
vaizdavimu. Vaizduojamasis menas, atspindėdamas žemes- 

niąsias valios objektiškumo pakopas, dažniausiai ją pra- 
noksta, nes nesąmoninga ir grynai gyvulinė gamta beveik 
visą savo esmę atskleidžia vienu gerai pagautu momentu. 
Tuo tarpu poezijos svarbiausias objektas, priešingai, yra 
žmogus, kuris reiškiasi ne tik savo išvaizda ir veido išraiška, 
bet ir poelgių ir juos lydinčių minčių bei afektų grandine; 
šiuo požiūriu poezijai negali prilygti joks kitas menas, nes 
šioje srityje jai ateina į pagalbą progresuojantis judėjimas, 
nebūdingas vaizduojamiesiems menams. 

Taigi atsklaida tos idėjos, kuri yra aukščiausia valios 
objektiškumo pakopa, Žmogaus pavaizdavimas rišlioje jo 
siekių ir poelgių grandinėje — štai koks yra didysis poezijos 
uždavinys. Tiesa, su Žmogumi supažindina ir patyrimas, 
ir istorija, tačiau jie dažniau supažindina su žmonėmis, © 
ne su žmogumi, t.y. veikiau teikia empirinės žinias apie 
žmonių tarpusavio santykius. Iš jų mes veikiau imame savo 
elgesio taisykles, bet nėra taip, kad jų padedami mes galė- 
tume giliai įsismelkti į vidinę žmogaus esmę. Tiesa, ir toji 
esmė jokiu būdu nelieka jiems visai nepasiekiama; tačiau 
kaskart, kai tik tai, ką mums atveria istorija arba mūsų 
pačių patyrimas, yra pati žmonijos csmė, tai ir mes savojoje 
srityje (kaip ir istorikai savojoje) šitai pagauname jau me- 
nininko akimis, jau poetiškai, t.y. kaip idėją, o ne kaip 
reiškinį, kaip vidinę esmę, o ne kaip santykius. Sava patirtis 
yra būtina sąlyga suprasti tiek poezijai, tiek istorijai, nes 
ji yra tarsi žodynas tos kalbos, kuria šneka jos abi. Tačiau 
istorijos santykis su poezija toks pat kaip portretinės tapy- 
bos santykis su istorine: pirmoji atskleidžia dalinę tiesą, 
antroji — visuotinę; pirmoji pasižymi reiškinio tiesa ir gali 
per reiškinį ją parodyti, antroji pasižymi idėjos tiesa, kurios 
neįmanoma rasti nė viename atskirame reiškinyje, bet kuri 
byloja iš jų visų. Sąmoningai pasirinkdamas, poetas vaizduo- 
ja reikšmingus charakterius reikšmingose situacijose; isto- 
rikas ir charakterius, ir situacijas ima tokias, kokios jos yra. 

Jis netgi negali nagrinėti ir rinktis įvykių bei asmenų pagal 
jų vidinį tikrąjį, idėją išreiškiantį reikšmingumą; jis privalo 
laikytis jų išorinio, regimojo, santykinio reikšmingumo, ku- 
ris yra svarbus ryšiams ir padariniams. Jis negali į nieką 
žvelgti kaip į dalyką, svarbų savaime ir sau, pagal jo esminį 
pobūdį ir išraišką, bet viską privalo traktuoti santykiškai, 
viską stebėti per sąryšį, atsižvelgdamas į padarinius ateičiai, 
o ypač savajai epochai. Todėl jis nenutylės nežymaus, netgi 
trivialaus kokio nors karaliaus poclgio, nes tas poelgis suke- 
lia tam tikrų padarinių ir daro įtaką. Priešingai, jis neturi 
teisės paminėti nepaprastai reikšmingų pavienių išskirtinių 
individų veiksmų, jeigu tie veiksmai neturėjo padarinių, 
jei individai nepadarė jokios įtakos. Juk istorinis tyrinėjimas 
vadovaujasi pagrindo principu ir pagauna tuos reiškinius, 
kurių forma yra būtent tas principas. O poetas pagauna 
idėją, Žmonijos esmę, esančią už visų santykių, už bet kokio 
laiko; jis pagauna adekvatų daikto savaime objektiškumą 
jo aukščiausioje pakopoje. Todėl, nors tyrinėjant taip, kaip 
tai būtina daryti istorikui, vidinė esmė, reiškinių reikšmin- 
gumas, visokiausių lukštų branduolys ir negali būti visai 
prarastas ir surandamas bei pažįstamas bent jau to, kuris 
jų ieško, tačiau tai, kas reikšminga savaime, o ne santykiš- 
kai, tikroji idėjos atsklaida daug tikriau ir aiškiau pasirodo 
poezijoje, o ne istorijoje, ir todėl, kad ir kaip paradoksaliai 
tai skambėtų, daug daugiau tikros, autentiškos, vidinės 
tiesos esama poezijoje, © ne istorijoje. Juk istorikas privalo 
laikytis individualaus įvykio tiksliai taip, kaip jis pasirodė 
gyvenime, kaip jis vystėsi laike persipynusiose priežasčių 
ir padarinių grandinėse. Tačiau šiam aprašui jis negali turėti 
visų duomenų, neįstengia visko pamatyti ir viską sužinoti. 
Kiekvieną akimirką jo paveikslo originalas pabėga nuo jo 
arba yra pakeičiamas falsifikato, ir tai įvyksta taip dažnai, 
kad galima tarti, jog bet kokioje istorijoje melo daugiau 

negu tiesos. O poetas pagauna žmonijos idėją iš kokios 
nors apibrėžtos, vaizdavimui atsiveriančios pusės, ir tai, 
kas joje jam objektyvuojasi, yra jo paties Aš esmė. Jam 
būdingas pažinimas (kaip buvo sakyta aiškinant skulptūrą) 
yra pusiau apriorinis; provaizdis iškyla prieš jo dvasią, 
tvirtas, aiškus, ryškiai apšviestas, ir negali jo apleisti. Todėl 
savosios dvasios veidrodyje jis parodo mums idėją, gryną 
ir aiškią, ir jos atvaizdas yra teisingas iki smulkiausių deta- 
lių, kaip pats gyvenimas*. Todėl didieji senovės istorikai 
detalėse, kur jiems trūksta faktų, pavyzdžiui, savo herojų 
kalbose, yra poetai. Net pats medžiagos apdorojimas artimas 
epui. Tačiau kaip tik tai ir suteikia jų dėstymui vientisu- 
mą ir leidžia jiems išsaugoti vidinę tiesą netgi ten, kur 
išorinė tiesa jiems nepasiekiama ar visai iškreipta. Mes tik 
ką palyginome istoriją su portretine tapyba, priešingai po- 


* Suprantama, kad aš visur kalbu tik apie retus, didžius, tikruosius 
poetus ir mažiausiai galvoju apie tą apgailėtiną vidutinių poetų, eiliakalių 
ir pasakorių veislę, kuri, ypač šiuo metu, taip iškerojo Vokietijoje, nors 
jai reikėtų iš visų pusių šaukti į ausis: 

Mediocribus esse poetis 
Non homines, non Di, non concessere columnae. 


[Poeto vidutinio niekas nepakenčia, 
Nei žmonės, nei dievai, nei krautuvių kolonos.!* 
Horaz: De arte poetica (epistula ad Pisones) 372). 


Vertėtų rimtai pagalvoti net apie tai, kiek daug savojo ir svetimo laiko 
pražudo šis vidutinių poetų spiečius ir kokia kenksminga jų įtaka: juk 
publika, viena vertus, visada godi naujovių, o kita vertus, net iš prigimties 
labiau linkusi prie to, kas iškreipta ir lėkšta ir kas jai gimininga. Štai 
kodėl šitų vidutinybių kūriniai ją atitraukia nuo tikrų šedevrų, trukdo 
ją auklėti tais šedevrais, vadinasi, šitaip slopindami palankią genijų įtaką, 
vis labiau gadina jos skonį ir trukdo epochos progresui. Štai kodėl kritika 
ir satyra privalo be jokio gailesčio ir užuojautos plakti šituos vidutinius 
poetus, kol jų pačių labui neprivers juos savo laisvalaikį panaudoti verčiau 
skaitant gerus dalykus, nei rašant prastus. Juk jei net švelnus mūzų 
dievas buvo taip įsiutintas nepašvęstųjų negabumo, kad galėjo nulupti 
odą Marsijui, tai aš nematau, kuo vidutinybių poezija galėtų paremti 
savo pretenzijas į pakantumą. 

ezijai, kuri atitinka istorinę tapybą; dabar matome, jog 
Winckelmanno reikalavimo, kad portretas turi būti individo 
idealas, laikėsi jau senovės istorikai, nes jie net pavienius 
dalykus vaizdavo taip, kad per juos pasireiškiančios žmonijos 
idėjos ypatybės pasirodo paviršiuje. Tuo tarpu naujųjų laikų 
istorikai, išskyrus nedaugelį, dažniausiai pateikia tik „šiukš- 
lių dėžę ir sendaikčių sandėlį, o geriausiu atveju — didelį 
valstybinės svarbos įvykį““ |„ein Kehrichtfa8 und eine 
Rumpelkammer und höchstens eine Haupt-und Staatsaktion“ 
(Goethe: Faust, I, Vers 582 f.)]. Taigi tam, kas nori pažinti 
žmonijos vidinę esmę, kuri išlieka tapati per visus pasi- 
reiškimus ir vystymąsi, kas nori pažinti jos idėją, tam 
didžiųjų nemirtingų poetų kūriniai atvers paveikslą, daug 
teisingesnį ir aiškesnį, negu tai pajėgia padaryti istorikai, 
nes net geriausi iš jų nė iš tolo neprilygsta poetams, o 
be to, jų rankos yra surištos. Abipusis vienų ir kitų santykis 
šiuo požiūriu gali būti paaiškintas tokiu palyginimu. Pa- 
prastas, grynas, tik faktais besiremiantis istorikas panašus 
į Žmogų, kuris, nemokėdamas matematikos, matuoja at- 
sitiktinai atrastas figūras, tyrinėja jų santykius, ir todėl jo 
empirinėms išvadoms būdingos visos nubrėžtų figūrų klai- 
dos. Priešingai, poetas panašus į matematiką, tuos santy- 
kius konstruojantį a priori, grynajame stebėjime ir išreiš- 
kiantį juos ne tokius, kokie jie iš tikrųjų yra nubrėžtoje 
figūroje, o tokius, kokie jie yra idėjoje, kurią turi įjuslinti 
brėžinys. Štai kodėl Schilleris sako: 


Tai, ko niekur niekada nebūna, 


Ir nesensta niekada.“ 
[Was sich nie und nirgends hat begeben, 


Das allein veraltet nie. 


An die Freunde, Vers 49 f.] 

Žmonijos esmės pažinimo požiūriu aš net linkęs pri- 
pažinti didesnę reikšmę biografijoms, ypač autobiografijoms, 
nei tikrajai istorijai, bent jau tokiai, kaip ji dažniausiai 
traktuojama. Pirmiausia biografijose galima surinkti faktus 
teisingiau ir išsamiau nei istorijoje, o kita vertus, istorijoje 
veikia ne tiek žmonės, kiek tautos ir kariuomenės, o pavieniai 
asmenys, kurie joje dar veikia, pasirodo taip nutolę, taip 
glaudžiai apsupti, su tokia didele palyda, ir dar įsprausti 
į kietus oficialius drabužius ar sunkius, nelanksčius šarvus, 
kad iš tikrųjų sunku pro visa tai įžvelgti žmogiškus jude- 
sius. Priešingai, teisingai nupieštas pavienio Žmogaus gy- 
venimas siauroje srityje parodo visus žmonių elgsenos 
niuansus ir pavidalus - nedaugelio kilnumą, dorybę ir net 
šventumą, daugumos niekšiškumą, niekingumą, klastą, kai 
kurių šlykštumą. Be to, vieninteliu čia nagrinėjamu požiū- 
riu, būtent vidinės reiškinių prasmės požiūriu, visiškai 
nesvarbu, ar dalykai, apie kuriuos sukasi veiksmas, yra 
santykinai smulkūs, ar svarbūs, ar tai valstiečių sodybos, 
ar karalystės. Juk visi tie dalykai, savaime bereikšmiai, 
tampa reikšmingi tik todėl ir tiek, kiek jie išjudina valią. 
Tik per santykį su valia motyvas įgyja reikšmingumą. Ir 
priešingai, tas santykis, į kurį jis kaip daiktas sueina su 
kitais panašiais daiktais, yra visiškai nesvarbus. Kaip ap- 
skritimas, kurio diametras prilygsta vienam coliui, turi 
visiškai tas pačias geometrinės savybes, kaip ir apskritimas, 
kurio diametras yra 40 milijonų mylių ilgio, taip ir kokio 
nors kaimo ir valstybės istorija bei įvykiai iš esmės tokie 
patys, ir žmoniją galima tyrinėti įsimąstant tiek į viena, 
tiek į kita. Be to, neteisingai manoma, kad biografijose pilna 
melo ir apsimetinėjimo. Priešingai, meluoti (nors tai įmanoma 
visur) čia daug sunkiau negu kur kitur. Apsimetinėti leng- 
viausia paprastame pokalbyje; kad ir kaip paradoksaliai 
tai skambėtų, apsimetinėti jau sunkiau laiške, nes čia žmo- 

gus, likęs akis į akį su savimi, žvelgia į save, o ne išorėn, 
sunkiai pagauna tai, kas svetima bei tolima, ir prieš akis 
neturi to įspūdžio, kurį padarys kitam, mastelio. O tasai 
kitas, priešingai, atsipalaidavęs, nusiteikęs visai kitaip nei 
rašantysis, peržiūri laišką, perskaito jį keletą kartų ir skirtingu 
metu ir šitaip nesunkiai pagauna paslėptą ketinimą. Kokį 
nors autorių taip pat lengviausia pažinti kaip Žmogų iš 
jo knygos, nes visos tos sąlygos čia veikia dar stipriau 
ir ilgiau. Autobiografijose apsimetinėti yra taip sunku, kad 
galbūt nesama nė vienos, kuri iš esmės nebūtų teisingesnė 
už bet kokią kitą parašytą istoriją. Žmogus, pasakojantis 
savo gyvenimą, apžvelgia jį kaip visumą ir bendrais bruo- 
žais; detalės sumažėja, tai, kas arti, nutolsta, kas toli — 
vėl priartėja, perspektyvos susitraukia. Jis atlieka išpažintį 
pačiam sau ir savanoriškai atgailauja. Melo dvasia čia jį 
užvaldo ne taip lengvai, nes kiekvienam žmogui būdingas 
ir polinkis į tiesą, kurį meluojant kaskart reikia iš pradžių 
įveikti ir kuris kaip tik čia užima labai tvirtą poziciją. San- 
tykį tarp biografijos ir tautų istorijos galima vaizdingai 
pademonstruoti tokiu palyginimu. Istorija parodo mums 
žmoniją taip, kaip gamta nuo aukšto kalno atveria kokį 
nors kraštovaizdį: iš karto matome labai daug, tolimas er- 
dves, dideles mases, tačiau niekas neišryškėja, ir negalima 
visiškai pažinti niekieno tikrosios esmės. O pavienio žmogaus 
gyvenimo aprašymas parodo jį taip, kaip mes pažįstame 
gamtą, vaikščiodami tarp medžių, augalų, uolų ir vandenų. 
Bet kaip peizažinė tapyba, per kurią menininkas leidžia 
mums pažvelgti į gamtą jo akimis, labai palengvina jos 
idėjų pažinimą ir leidžia lengviau pasiekti tam reikalingą 
bevalio, gryno pažinimo būseną, taip ir poezija, vaizduo- 
dama idėjas, kurių mes galime ieškoti istorijoje ir biog- 
rafijoje, pasižymi daugeliu pranašumų prieš abi pastarąsias. 
Juk ir čia genijus laiko prieš mus praskaidrinantį veidrodį, 
kuriame visa, kas esminga ir svarbu mums, pasirodo sutelk- 

tu pavidalu, ryškiausioje šviesoje, tuo tarpu atsitiktiniai ir 
nereikalingi dalykai pašalinami.* 

Vaizduoti, kaip jam skirta, žmonijos idėją povias gali 
arba taip, kad tai, kas pavaizduota, kartu yra ir vaizduo- 
jantysis: šitaip atsitinka lyrinėje poezijoje, tikroje dainoje, 
kur poetas gyvai stebi ir aprašo tik savąją būseną, todėl 
šiai poezijos rūšiai dėl jos objekto būdingas tam tikras 
subjektyvumas; arba taip, kad tai, kas vaizduojama, visai 
skirtinga nuo vaizduojančiojo, kaip kituose poezijos žan- 
ruose, kur vaizduojantysis daugiau ar mažiau slepiasi už 
vaizduojamo objekto, o galiausiai visai išnyksta. Romanse 
autorius dar kažkaip išreiškia savąją būseną visumos tonu 
ir kryptimi; todėl, nors daug objektyvesnis už dainą, ro- 
mansas vis dėlto turi kažką subjektyvaus. Subjektyvumas 
nyksta idilijoje, dar labiau romane, beveik visiškai išnyksta 
grynajame epe ir pagaliau jokių jo pėdsakų nebelieka 
dramoje, kuri yra pats objektyviausias, daugeliu atžvilgiu 
pats tobuliausias, o kartu ir sunkiausias poezijos žanras. 
Kaip tik todėl lyrinis žanras yra lengviausias, ir nors menas 
yra kuriamas tik retai pasitaikančio tikrojo genijaus, apskritai 
net niekuo labai neišsiskiriantis Žmogus gali sukurti gražią 
dainą, jei koks nors stiprus išorinis įspūdis jį įkvėps ir 
sustiprins jo dvasios galias, nes tam reikia tik stebėti savąją 
būseną jaudulio akimirką. Tai įrodo daugelis atskirų dainų, 
kurių autoriai liko nežinomi, ypač vokiečių liaudies dai- 
nos, kurių puikus rinkinys yra Stebuklingasis ragas; taip 
pat nesuskaičiuojamos meilės ir kitokio pobūdžio liaudies 
dainos visomis kalbomis. Juk pagauti akimirkos nuotaiką 
ir išreikšti ją daina yra visa šio poetinio žanro esmė. Nepaisant 
to, tikrų poetų lyrikoje atsispaudžia visos žmonijos siela, 
ir visa, ką panašiose, nuolat pasikartojančiose situacijose 
patyrė ir patiria milijonai buvusių, esamų ir būsimų žmonių, 


* Apie tai žr. antro tomo 38 sk. 
F 

joje atitinkamai išreiškiama. Kadangi šitos situacijos, amžinai 
pasikartodamos, kaip ir pati Žmonija, nesikeičia ir nuolat 
sukelia tuos pačius jausmus, tikrųjų poetų lyriniai kūriniai 
per tūkstantmečius išlieka teisingi, švieži ir veiksmingi. Juk 
apskritai poetas yra visuotinis Žmogus: visa, kas jaudina 
žmogaus širdį ir ką žmogaus prigimtis iš savęs iškelia ko- 
kioje nors situacijoje, visa, kas gyvena ir bręsta Žmogaus 
širdyje, yra poeto siužetas ir medžiaga. O be to, ir visa 
likusi gamta. Todėl poetas gali apdainuoti ir gašlumą, ir 
mistiką, būti Anakreontas arba Angelas Silezietis, rašyti 
tragedijas arba komedijas, vaizduoti kilnų arba žemą nu- 
siteikimą - pagal nuotaiką ir pašaukimą. Todėl niekas neturi 
teisės nurodinėti, kad jis būtų kilnus ir didingas, moralus, 
pamaldus, krikščioniškas, toks arba kitoks, juolab priekaiš- 
tauti, kad jis šitoks, © ne anoks. Jis yra žmonijos veidrodis 
ir padeda jai suvokti, ką ji jaučia ir daro. 

Jei išsamiau panagrinėsime dainos tiesiogine šio žodžio 
prasme esmę ir imsime puikius, o kartu grynus pavyzdžius, 
ty. ne tokius, kurie priartėja prie kito žanro, pavyzdžiui, 
prie romanso, elegijos, himno, epigramos ir t.t., tai pastebėsime, 
kad tikroji dainos esmė siauriausia prasme yra tokia. Tai, 
kas pripildo dainuojančiojo sąmonę, yra valios subjektas, t.y. 
savas valiojimas, dažnai atsipalaidavęs, patenkintas (džiaugs- 
mas), bet dažniau trikdomas (liūdesys), visada besireiškiantis 
kaip afektas, aistra, sužadinta sielos būsena. Tačiau, be jo 
ir kartu su juo, aplinkinės gamtos vaizdas dainuojančiojo 
sieloje pažadina suvokimą, kad jis yra gryno bevalio pažini- 
mo subjektas. Šio pažinimo teikiama nesudrumsčiama, pa- 
laiminga ramybė sudaro kontrastą visada ribotos, visada 
stokojančios valios nerimui. Šio kontrasto, šios prieštaros 
jutimas iš tikrųjų ir yra tai, ką išreiškia daina kaip visuma 
ir kas apskritai sudaro lyrinę būseną. Joje mus tarsi apima 
grynas pažinimas, kad išvaduotų nuo valiojimo ir jo veržimosi; 
mes paklūstame, tačiau tik akimirkai: vėl ir vėl troškimai 

ir prisiminimas apie mūsų asmeninius tikslus mus atplėšia 
nuo ramaus stebėjimo; tačiau ir vėl nuo troškimų mus atitraukia 
artimos aplinkos grožis, iš kurio į mus įsismelkia grynas 
bevalis pažinimas. Štai kodėl dainoje ir lyrinėje nuotaikoje 
troškimas (asmeniniai tikslai ir interesai) ir grynas mums 
atsiveriančios aplinkos stebėjimas stebuklingai susimaišo ir 
susilieja: ieškomi ir įsivaizduojami jų tarpusavio ryšiai; sub- 
jektyvi nuotaika, valios afektacija stebimajai aplinkai per 
refleksiją suteikia savo spalvą, o aplinka savo ruožtu nu- 
spalvina valią. Tikroji daina yra visos tos mišrios ir prieš- 
taringos sielos būsenos atspaudas. Kad šitokį abstraktų sielos 
būsenos, labai svetimos bet kokiai abstrakcijai, suskilimą 
paaiškintume pavyzdžiais, galime imti bet kurią iš nemirtingų 
Goethe's dainų. Kaip ypač tinkančias šiam tikslui, aš pasiūlysiu 
tik keletą: „Piemenėlio skundą“, „Pasimatymą ir išsiskyrimą“, 
„Mėnuliui“, „Prie ežero“, „Rudens jausmą“. Be to, puikis 
pavyzdžiai yra ir grynos dainos Stebuklingajame rage — ypač 
toji, kuri prasideda žodžiais: „O Bremene, aš turiu tave palikti“. 
Man labai patinka viena Volšo daina. Tai komiška ir labai 
taikli lyrinio pobūdžio parodija. Volšas joje apdainuoja iš 
varpinės krentančio girto stogdengio pojūtį. Tas stogdengys 
krisdamas pastebi tai, kas visai nesusiję su jo būsena, tad 
priskirtina bevaliam pažinimui, būtent - tai, kad bokšto 
laikrodis rodo kaip tik pusę dvylikos. Kas pritaria mano 
išdėstytam požiūriui į lyrinę būseną, sutiks ir su tuo, kad 
ji iš esmės yra poetinis ir stebimasis pažinimas tos mano 
traktate Apie pagrindo principą iškeltos, © ir šiame veikale 
jau minėtos tiesos, kad pažinimo subjekto ir valios subjekto 
tapatumas gali būti pavadintas stebuklu xat tčoynv 
[aukščiausia prasme]; poetinis dainos poveikis galiausiai re- 
miasi būtent šia tiesa. Gyvenimo slinktyje tiedu subjektai, 
arba, tariant populiariai, galva ir širdis, atsiskiria vis labiau; 
vis labiau ir labiau savąjį subjektyvųjįi pojūtį atskiriame 
nuo objektyviojo pažinimo. Kūdikiui jie abu dar yra visai 

susilieję; jis beveik neskiria savęs nuo savo aplinkos, jis ištirpsta 
joje. Jaunuoliui kiekvienas suvokinys pirmiausia sukelia jaus- 
mą ir nuotaiką ir net su jais susimaišo, kaip tai puikiai išreiškia 
Byronas: 

I live not in myself, but I become 

Portion of that around me; and to me 


High mountains are a feeling. 


[Aš gyvenu ne tik savyje; aš tampu 
Dalimi to, kas aplink mane; ir 
Aukštieji kalnai man yra jausmas. 


Childe Harold 3, 72) 


Kaip tik todėl jaunuolis taip stipriai laikosi stebimostos, 
išorinės daiktų pusės; kaip tik todėl jis sugeba kurti tik 
lyrinę poeziją: ir tik subrendęs žmogus sugeba kurti dra- 
matinę pocziją. Senį galima įsivaizduoti nebent epiku, kaip 
Ossianas, Homeras: juk pasakojimas būdingas senio cha- 
rakteriui. 

Objektyvesniųjų poezijos žanrų, ypač romano, epo ir 
dramos, tikslas - žmonijos idėjos atskleidimas — pasiekiamas 
pirmiausia dviem būdais: teisingu ir giliu reikšmingų cha- 
rakterių pavaizdavimu ir reikšmingų situacijų, kuriose tie 

“charakteriai išsiskleidžia, išgalvojimu. Juk kaip chemikas 
privalo ne tik švariai ir tvarkingai išskirti elementus bei 
jų svarbiausius junginius, bet ir veikti juos tokiais reagentais, 
kurie aiškiai ir akivaizdžiai išryškina ir parodo tų elementų 
ypatumus, taip ir poetas privalo ne tik teisingai ir tiksliai, 
kaip pati gamta, mums parodyti reikšmingus charakterius, 
bet kartu, kad mes juos suprastume, turi rodyti juos tokiose 
situacijose, kuriose jų ypatumai visiškai išsiskleidžia ir įgau- 
na aiškius, ryškius kontūrus. Todėl tokios situacijos ir 
vadinamos reikšmingomis. Realiame gyvenime bei istori- 
joje atsitiktinumas tik retkarčiais sukuria tokias situacijas, 
ir čia jos esti pavienės, neryškios ir pranykusios nervikš- 

mingų dalykų aibeje. Nuolatinis situacijų reikšmingumas 
romaną, epą, dramą turi skirti nuo realaus gyvenimo taip, 
kaip ir reikšmingų charakterių palyginimas bei atranka; 
tačiau, kad jie darytų poveikį, būtina sąlyga yra tiek si- 
tuacijoms, tiek charakteriams būdinga griežčiausia tiesa. O 
charakterių vientisumo stoka, jų vidinis prieštaringumas 
arba prieštaravimas apskritai žmonijos esmei, kaip ir ne- 
įmanomi arba neįtikinami — nors ir detalėmis — įvykiai, 
poezijoje įžeidžia taip pat, kaip tapyboje prastas piešinys, 
neteisinga perspektyva arba blogas apšvietimas. Juk tiek 
iš poezijos, tiek iš tapybos mes reikalaujame teisingo gy- 
venimo, žmonijos, pasaulio atspindžio, tik praskaidrinto 
pavaizdavimu ir įprasminto palyginimu. Kadangi visų menų 
tikslas yra tik vienas — idėjų vaizdavimas, ir esminis jų 
tarpusavio skirtumas priklauso tik nuo to, kokia valios 
objektyvacijos pakopa yra vaizduojama idėja, (0 tai savo 
ruožtu nulemia vaiždavimo medžiagą), tai netgi labiausiai 
vienas nuo kito nutolusius menus galima paaiškinti, juos 
lyginant vieną su kitu. Štai, pavyzdžiui, kad iki galo 
pagautume idėjas, pasireiškiančias per vandenį, nepakanka 
jį matyti ramiame tvenkinyje ir tykiai sruvenančioje upėje; 
šios idėjos visiškai atsiskleidžia tik tada, kai vanduo pa- 
sirodo esant visoms toms sąlygoms ir kliūtims, kurios, jį 
veikdamos, skatina visapusiškai išreikšti savo savybes. Štai 
kodėl mums gražu, kai vanduo krenta žemyn, kunkuliuoja, 
putoja, vėl pakyla aukštyn ar krenta purslais, arba paga- 
liau dirbtine srove lyg spindulys veržiasi aukštyn. Taip 
skirtingomis sąlygomis pasirodydamas vis kitu pavidalu, 
vis dėlto jis visada lieka ištikimas savo charakteriui. Jam 
taip pat natūralu trykšti aukštyn, kaip ir išsaugoti veid- 
rodinę ramybę. Jis vienodai linkęs tiek į viena, tiek į kita, 
nelygu aplinkybės Taigi, ką hidraulikos meistras padaro 
su tokia materija, tą patį architektas daro su kietąja, ir 
kaip tik tą patį epinis ar dramatinis poetas daro su Žmani- 

jos idėja. Idėjos, pasireiškiančios kiekvieno meno objekte, 
kiekvienoje pakopoje besiobjektyvuojančios valios atsklei- 
dimas ir išgryninimas yra bendras visų menų tikslas. Žmo- 
gaus gyvenimas, kaip jis dažniausiai pasirodo tikrovėje, 
panašus į vandenį, kaip jis pasirodo dažniausiai, - tvenkinyje + 
ir upėje. Tačiau epe, romane ir tragedijoje rinktiniai -cha- 
rakteriai įterpiami į tokias aplinkybes, kuriomis išsiskleidžią 
visi jų ypatumai, atsiveria Žmogaus sielos gelmės, „pasi: 
reikšdamos nepaprastais ir reikšmingais veiksmais. Šitaip 
poezija objektyvuoja Žmogaus idėją, kuriai būdinga reikštis 
per pačius individualiausius charakterius“; 

Tiek pagal poveikio stiprumą, tiek ir pagal įgyvendinimo 
sunkumą poezijos viršūne reikia laikyti tragediją. Pripa- 
žįstama, kad tokia ji ir yra. Mūsų apmąstymo visumai labai 
svarbu ir įsidėmėtina, kad tragedijos, šitos poetinės kūry- 
bos viršūnės, tikslas yra baisingosios gyvenimo pusės pa- 
vaizdavimas. Čia mums rodomas nebylus skausmas, žmo- 
nijos sielvartas, blogio triumfas, gaižus atsitiktinumo vieš- 
patavimas ir neišvengiama teisingųjų bei nekaltųjų žūtis. 
Visa tai — reikšminga nuoroda į pasaulio ir būties sąrangą. 
Čia, aukščiausioje valios objektiškumo pakopoje, aiškiausiai 
išsiskleidžia ir baisingai atsiveria jos vaidas su savimi. Šis 
vaidas pasirodo per žmonijos-kančią, iš. dalies sukeliamą 
atsitiktinumo ir paklydimo, kurie iškyla kaip pasaulio val- 
dovai, tokie klastingi, jog atrodo esą sąmoningi ir todėl 
personifikuojami likimo pavidalu. Iš dalies toji kančia kyla 
iš pačios. žmonijos, dėl susikertančių individualių valios 
siekių; dėl daugumos Žmonių a Are SNES 


jos pasireiškimai kovoja vienas su S ir drasko. S save. 

Viename-individe valia pasireiškia galingai, kitame silp- 
niau, čia daugiau, ten mažiau, suvokta ir sušvelninta pa- 
žinimo šviesos, kol pagaliau atskiruose individuose šis 
pažinimas, išgrynintas ir sustiprintas pačios kančios, pasiekia 

tą-tašką, kur jau nebepasiduoda reiškinio, Majos skraistės 
kerams, kur ji jis praregiir pamato reiškinio formą, principium 
“individuationis, ir šiuo principu pagrįstas egoizmas išnyksta. 
Todėl motyvai, anksčiau buvę tokie galingi, dabar praranda 
savo jėgą, ir juos išstumiantis tobulas pasaulio esmės pa- 
Žžinimas, veikdamas kaip valios kvietyvas, sukelia rezignaciją, 
kai atsižadama ne tik gyvenimo, bet ir pačios valios gyventi. 
Štai tragedijoje mes matome, kad patys kilniausi herojai, 
ilgai kovoję ir kentėję, galiausiai išsižada savo tikslų, kurių 
iki tol taip aistringai siekė, atsisako visų gyvenimo džiaugs- 
mų arba noriai ir džiaugsmingai pasitraukia iš gyvenimo. 
Toks nepalaužiamas Calderėno princas, tokia Gretchen Faus- 
te, toks Hamletas, įkandin kurio mielai sektų jo bičiulis 
Horacijus, jei Hamletas nebūtų įkalbėjęs jį pasilikti ir kurį 
laiką skausmingai kvėpuoti šiame rūsčiame pasaulyje, kad 
Hamleto likimas neliktų nesuprastas, o atmintis apie jį 
suteršta; tokia Orleano mergelė ir Mesinos nuotaka. Visi 
jie miršta, apvalyti kančios, t.y. po to, kai juose jau mirė 
valia gyventi. Voltaire'o Mahomete tai išreikšta net paraidžiui, 
baigiamaisiais žodžiais, kuriais mirštanti Palmira kreipiasi 
į Mahometą: „Pasaulis sukurtas tironams: gyvenk!“ Kita 
vertus, vadinamojo poetinio teisingumo reikalavimas pa- 
grįstas visišku tragedijos ir net pasaulio esmės nesupratimu. 
Visu savo lėkštumu jis įžūliai pasirodo toje kritikoje, kurią 
Dr. Samuelis Johnsonas nukreipė prieš kai kurias Shakes- 
peare'o dramas; ten jis naiviai dejuoja dėl visiško tos tiesos 
ignoravimo. Toks ignoravimas iš tikrųjų akivaizdus: juk kuo 
gi nusikalto Ofelijos, Dezdemonos, Kordelijos? Tačiau tik 
lėkštas, optimistinis, protestantiškas-racionalistinis, trumpai 
tariant, žydiškas požiūris į pasaulį gali reikalauti poetinio 
teisingumo ir likti patenkintas, jei patenkinamas šis jo 
reikalavimas. Tikroji tragedijos esmė yra gilesnė įžvalga, 
kad tai, ką išperka herojus, yra ne jo paties nuodėmės, 
o pirmapradė nuodėmė, ty. paties egzistavimo kaltė: 

Pues el delito mayor 
Del hombre es haber nacido. N 


( (Juk didžiausia žmogaus kaltė N 
| Yra ta, kad jis gimė), = ) 

[Das Leben ein Traum, 1, 2] / 
kaip tiesiai sako Calderonas [La Vida es Suenol. 

O dėl tragedijos sąrangos aš leisiu sau pasakyti tik vieną 
dalyką. Vien tik didelės nelaimės pavaizdavimas sudaro 
tragedijos esmę. Tačiau daugelį skirtingų būdų, kuriais 
poetas šitai įgyvendina, galima suskirstyti į tris kategorijas. 
Tai gali būti padaryta vaizduojant nepaprastai piktą, pasku- 
tines galimybės ribas prieinantį charakterį, kuris ir tampa 
nelaimės priežastimi. Tokios rūšies pavyzdžiai: Ričardas III, 
Jagas dramoje Othello, Šailokas Venecijos pirklyje, Francas 
Moras, Euripido Fedra, Kreonas Antigonėje ir t.t. Be to, 
nelaimę gali sukelti aklas likimas, t.y. atsitiktinumas ir klai- 
da. Puikus tokios rūšies pavyzdys yra Karalius Oidipas, 
Trachinietės ir apskritai dauguma senovės graikų tragedijų, 
o iš naujųjų - Romeo ir Džuljeta, Voltaire'o Tancredas, Mesinos 
sužadėtinė. Pagaliau nelaimė gali būti sukelta paprasčiausių 
veikiančiųjų asmenų tarpusavio santykių ir jų požiūrio į 
vienas kitą, todėl nereikia nei siaubingos klaidos, nei ne- 
įtikėtino atsitiktinumo, nei charakterio, pasiekusio žmogaus 
piktumo ribas; šiuo atveju charakteriai, moraliniu požiūriu 
niekuo neišsiskiriantys, susidarius aplinkybėms, kokių esa- 
ma neretai, patenka į tokius tarpusavio santykius, kad jų 
padėtis juos priverčia sąmoningai daryti vienas kitam di- 
džiausią blogį taip, kad nė viena pusė nėra visiškai neteisi. 
Man atrodo, kad ši paskutinė tragedijos rūšis daug pra- 
našesnė už dvi pirmąsias, nes didžiausią nelaimę ji parodo 
ne kaip išimtį, ne kaip neįprastų aplinkybių ar siaubingų 
charakterių padarinį, o kaip tai, kas lengvai ir savaime 
kyla iš žmonių poelgių ir charakterių, kaip kažką beveik 
neišvengiama, ir kaip tik šitaip nelaimę šiurpiai priartina 

prie mūsų. Dviejose kitose tragedijos rūšyse žiaurus likimas 
ir siaubingas pyktis mums atrodė esą baisios, tačiau tik 
iš tolo mums grasinančios jėgos, kurių mes patys galime 
išvengti, nieko neišsižadėdami, o paskutinė rūšis mums 
akivaizdžiai parodo, kad šitoms gyvenimą ir laimę griau- 
nančioms jėgoms kelias atviras kiekvieną akimirką ir jis 
veda prie mūsų pačių, o didžiausia kančia yra padarinys 
tokių sampynų, kurių esmė gali įsismelkti į mūsų likimą, 
ir padarinys tokių poelgių, kuriuos galbūt galėtume atlikti 
ir mes patys ir todėl neturėtume teisės dejuoti dėl netei- 
singumo. Ir tada, prislėgti siaubo, mes jaučiamės esą pra- 
garo dugne. Tačiau ir sukurti tokios rūšies tragediją ne- 
paprastai sunku, nes šiuo atveju, išeikvojant mažiausiai 
priemonių ir skatinančių priežasčių, jas vien tik susiejant 
ir paskirstant, reikia sukelti didžiausią poveikį. Štai kodėl 
net daugelyje geriausių tragedijų šio sunkumo atsisakoma. 
Kaip tobuliausią šios rūšies pavyzdį vis dėlto galima pateikti 
vieną pjesę, kurią kitais atžvilgiais žymiai pranoko keletas 
kitų to paties didžio meistro pjesių: tai Clavigo. Tam tikru 
mastu šiam tipui galima priskirti Hamletą, jeigu turėsime 
galvoje tik herojaus santykį su Laertu ir Ofelija. Wallens- 
teinas irgi pasižymi šiuo privalumu. Faustas visiškai pri- 
skirtinas šiam tipui, jei svarbiausiu pjesės elementu laikysime 
įvykį su Gretchen ir jos broliu. Toks pat ir Corneille'o Sidas, 
tačiau jis stokoja tragiškos baigties, kurią, priešingai, turi 
analogiškas Makso ir Teklos santykis.* 


§ 52 
Dabar mes apžvelgėme visus dailiuosius menus, orien- 
tuodamiesi į tokią bendrybę, kuri atitinka mūsų požiūrio 
tašką. Mes pradėjome nuo architektūros, kurios tikslas yra 
atskleisti valios objektyvaciją pačioje žemiausioje jos mato- 


* Apie tai žr. antro tomo 37 sk. 

mumo-pakopoje, kur valia pasireiškia kaip tamsus, nesą- 
moningas, dėsningas masės veržimasis, o kartu jau parodo... 
vidinį susidvejinimą ir kovą tarp sunkio ir kietumo, ir 
baigėme tragedija, kuri aukščiausioje valios objektyvacijos 
pakopoje mums parodo jos vaidą su savimi siaubingai di- 
deliu mastu ir aiškiai. Tačiau mes matome, kad vienas — 
dailusis menas dar nebuvo ir neturėjo būti apmąstytas, nes 
sisteminėje mūsų dėstymo visumoje jam nebuvo tinkamos. -+ 
vietos: tai muzika. Ji visiškai ypatinga ir visai skiriasi nuo 
kitų menų. Mes joje neįžvelgiame kokios nors šio pasaulio 
esinių idėjos pamėgdžiojimo ar pakartojimo. Vis dėlto ji 
yra toks didingas ir toks puikus menas, ji taip galingai | 
veikia Žmogaus sielą ir taip visiškai ir giliai jo suprantama, 
kaip visuotinė kalba, savo aiškumu pranokstanti- net. stę- 
bimojo pasaulio kalbą, kad mes nedvejodami turimė joje 
įžvelgti kažką daugiau, nei „exercitium arithmeticae occu}? 
tum nescientis se numerare animi“ [nesąmoningas aritmetinis 
veiksmas sielos, nežinančios, kad ji skaičiuoja], kaip ją 
apibrėžė Leibnizas*, kuris vis dėlto buvo teisus tiėk;"kiek 
turėjo galvoje tik jos betarpišką ir išorinę reikšmę, jos 
apvalkalą Bet jei ji būtų tik tai, jos teikiamas pasitenkinimas 
turėtų būti panašus į tą, kurį mes patiriame teisingai 
išsprendę aritmetikos uždavinį, ir negalėtų būti tas vidinis 
džiaugsmas, parodantis, kaip prabyla giliausios mūsų esy- 
bės gelmės. Todėl mūsų požiūriu, turėdami galvoje estetinį 
poveikį, privalome jai priskirti daug rimtesnę ir gilesnę 
reikšmę, kuri yra nuoroda į vidinę pasaulio ir mūsų pačių 
esmę. Šiuo požiūriu skaičių santykiai, kuriais gali būti 
aiškinama muzika, yra nuoroda ne į tai, kas ženklinama, 
o tik į ženklą. Kad tam tikra prasme ji turi santykiauti 
su pasauliu kaip atvaizdas su tuo, kas vaizduojama, kaip 
kopija su originalu — apie tai mes galime spręsti pagal 


* Leibnitii epistulae collectio Kortholti: epistula 154. 

analogiją su kitais menais, kuriems visiems šis bruožas 
būdingas ir su kurių poveikiu mums muzikos poveikis 
apskritai yra tapatus, tačiau stipresnis ir greitesnis, labiau 
neišvengiamas ir neatlaikomas. Ir jai būdingas pasaulio 
atkūrimas turi būti labai intymus, be galo teisingas ir tikslus, 
nes kiekvienas ją supranta iškart, ir tam tikras jos neklai- 
dingumas atpažįstamas jau vien iš to, kad jos forma grin- 
džiama visai apibrėžtomis, skaičiais išreiškiamomis taisyk- 
lėmis, nuo kurių ji visiškai negali nukrypti, nenustodama 
būti muzika. Ir vis dėlto muzikos ir pasaulio sąlyčio taškas, 
tas santykis, kurio dėka pirmoji yra antrojo pamėgdžiojimas 
arba pakartojimas, paslėptas labai giliai. Muzika buvo už- 
siimama visais laikais, nesistengiant suvokti jos esmės; buvo 
tenkinamasi tuo, kad ji suprantama betarpiškai, ir atsisakyta 
šį betarpišką supratimą suvokti abstrakčiai. 

Savo dvasia visiškai atsidavęs įvairiausių formų muzi- 
kos įspūdžiui, o poto vėl sugrįžęs prie apmąstymo ir šioje 
knygoje dėstomų minčių eigos, aš įminiau vidinę muzikos 
esmę ir pamėgdžiojančio santykio su pasauliu pobūdį, kurį 
būtina suponuoti, remiantis analogija. Šis įminimas visai 
patenkina mane ir atitinka manąjį tyrinėjimą, ir, reikia tikėtis, 
bus toks pat įtikinamas ir tiems, kurie iki šiol ėjo kartu 
su manimi ir pritaria mano pasaulėvaizdžiui. Tačiau aš 
manau, kad įrodyti šią intuiciją neįmanoma iš esmės, nes 
ji pripažįsta ir nustato muzikos kaip vaizdinio santykį su 
tuo, kas savo esme niekada negali būti vaizdinys, ir rei- 
kalauja, kad muzika būtų laikoma kopija tokio originalo, 
kuris pats tiesiogiai niekada negali būti įvaizdintas. Todėl 
aš turiu pasitenkinti tuo, kad čia, baigdamas šią trečią kny- 
gą, daugiausiai skirtą menų tyrinėjimui, išdėstysiu tą mane 
patenkinančią intuiciją, paaiškinančią nuostabųjį garsų me- 
ną, o mano požiūrio patvirtinimą arba paneigimą esu 
priverstas perleisti tam įspūdžiui, kurį kiekvienam skaitytojui 
daro iš dalies muzika, o iš dalies visa vieninga mintis, 

išdėstyta šiame veikale. Be to, kad pateiktasis muzikos 
prasmės aiškinimas būtų priimtas su tikru įsitikinimu, man 
atrodo būtina, dažnai ir atkakliai įsimąstant į šį aiškinimą, 
įsiklausyti į muziką, o tam vėl reikia, kad būtų labai gerai 
susipažinta su visa mano išdėstyta mintimi. 

Adekvati valios objektyvacija yra idėjos (platoniškosios); 
sužadinti šių idėjų pažinimą vaizduojant pavienius daiktus 
(juk, šiaip ar taip, tokie yra visi meno kūriniai) - o tai 
įmanoma tik įvykus atitinkamiems pokyčiams pažinimo 
subjekte - yra visų kitų menų tikslas. Taigi visi jie valią 
objektyvuoja tik netiesiogiai, būtent per idėjas. O kadangi 
mūsų pasaulis yra ne kas kita, kaip idėjų pasireiškimas 
per daugeriopumą, joms įeinant į principium individuatio- 
nis (pažinimo formą, pasiekiamą individui kaip tokiam), 
tai muzika, aplenkdama idėjas ir visai nepriklausydama 
nuo reiškinių pasaulio, absoliučiai jį ignoruodama, tam tikru 
mastu galėtų egzistuoti, net jei pasaulio išvis nebūtų, — 
o to negalima pasakyti apie kitus menus. Muzika kaip tik 
ir yra visos valios betarpiška objektyvacija ir atspaudas, kaip 
pats pasaulis, kaip idėjos, kurių padaugintas reiškinys yra 
pavienių daiktų pasaulis. Vadinasi, muzika, visiškai kitaip 
negu kiti menai, yra ne idėjų, o pačios valios kopija; tuo 
tarpu idėjos yra valios objektiškumas. Štai kodėl muzikos 
poveikis yra daug galingesnis ir gilesnis už kitų menų 
poveikį: juk tie menai byloja tik apie šešėlius, o muzika — 
apie esmę. Tačiau kadangi tiek idėjose, tiek muzikoje vis 
dėlto objektyvuojasi vis ta pati valia — tik kiekvienoje iš 
tų sričių visai skirtingai — tai tarp muzikos ir idėjų, kurių 
daugeriopas ir netobulas pasireiškimas yra regimasis pa- 
saulis, be abejonės, csama nors ir ne tiesioginio panašumo, 
bet vis dėlto paralelizmo, analogijos. Šios analogijos atsklei- 
dimas, kaip iliustracija, padės suprasti šį aiškinimą, kuris 
yra sunkus dėl paties objekto miglotumo. 

Žemiausiuose harmonijos tonuose, jos pamatiniame bose 
aš atpažįstu žemiausias valios objektyvacijos pakopas, ne- 
organinę gamtą, planetų masę. Visi aukštieji tonai, lengvi, 
judrūs ir sparčiau išnykstantys, kaip Žinia, gali būti laikomi 
atsiradusiais iš žemojo pamatinio tono šalutinių virpesių; 
jie visada tyliai lydi pamatinio tono skambėjimą. Harmo- 
nijos dėsnis tuo ir pasireiškia, kad su bosine nata gali sietis 
tik tos natos, kurios iš tikrųjų jau pačios savaime skamba 
kartu su ja (jos „sons harmoniques“ [obertonai|), kaip jos 
šalutinių virpesių padarinys. Tai analogiška tam, kad į visus 
gamtos kūnus ir darinius reikia žiūrėti kaip į per laipsnišką 
vystymąsi iš planetų masės atsiradusius dalykus. Ši masė 
yra jų pagrindas ir jų šaltinis. O aukštesnieji tonai kaip 
tik taip santykiauja su pamatiniu bosu. Tono aukštumas 
turi ribą, už kurios nebegirdimas joks garsas: šitai atitinka 
aplinkybę, kad jokia materija nepagaunama be formos ir 
savybių, t.y. be toliau nebepaaiškinamos jėgos pasireiškimo. 
Per šią jėgą kaip tik pasireiškia idėja. Bendresne prasme 
šitai atsitinka todėl, kad jokia materija negali būti visiškai 
bevalė. Taigi, kaip nuo tono, kaip tokio, neatskiriamas tam 
tikras jo aukštumo laipsnis, taip ir nuo materijos neatski- 
riamas tam tikras valios pasireiškimo laipsnis. Taigi, mūsų 
požiūriu, pamatinis bosas harmonijoje yra tai, kas pasaulyje 
yra neorganinė gamta, grubiausia masė, kuria viskas remia- 
si ir iš kurios visa iškyla ir išsivysto. Toliau, palydimųjų 
balsų, sudarančių harmoniją, visumoje, tarp boso ir vedan- 
čiojo, melodiją kuriančio balso, aš įžvelgiu visus idėjų laip- 
tus, kuriuose objektyvuojasi valia. Bosui artimiausi tonai 
yra žemiausios tų laiptų pakopos, vis dar neorganiniai, bet 
jau įvairiapusiškai besireiškiantys kūnai; aukščiau esantys 
garsai, mano požiūriu, atstovauja augaliniam ir gyvuliniam 
pasauliui. Apibrėžti garsų gamos intervalai atitinka api- 
brėžtas valios objektyvacijos pakopas, tam tikras rūšis gam- 
toje. Nuokrypis nuo intervalų aritmetinio tikslumo, sukeltas 

kokio nors temperavimo arba pasirinkto tono, analogiškas 
individo nuokrypiui nuo rūšinio tipo. Negana to, negrynus, 
disonuojančius tonus, neleidžiančius nustatyti jokio apibrėž- 
to intervalo, galima palyginti su baisingais išsigimėliais, 
atsiradusiais susimaišius dviems gyvūnų rūšims arba žmo- 
gui su gyvuliu. Tačiau visiems tiems bosiniams ir lydi- 
miesiems balsams, sudarantiems harmoniją, stinga to rišlaus 
nuoseklumo, kuriuo pasižymi tik viršutinis, melodiją dai- 
nuojantis balsas; tik jam būdingos greitos ir lengvos mo- 
duliacijos ir šuoliai, o tuo tarpu visi anie garsai juda daug 
lėčiau, kiekvienas atskirai, nepasižymėdami savarankišku 
rišlumu. Sunkiausiai juda žemutinis bosas, grubiausios ma- 
sės reprezentantas: jo aukštėjimas ir žemėjimas vyksta tik 
dideliais pertrūkiais, tercijomis, kvartomis, kvintomis, bet 
niekada ne vienu tonu, nebent jeigu tai bosas, transpo- 
nuojamas dvigubu kontrapunktu. Toks lėtas judėjimas jam 
būdingas ir fiziniu požiūriu: greitos rulados arba trelės 
žemutiniame registre neįmanoma net įsivaizduoti. Greičiau, 
tačiau dar be melodingo rišlumo ir prasmingos sekos juda 
aukštesni, lydimieji balsai, atitinkantys gyvulių pasaulį. Vi- 
sų lydimųjų balsų nerišli tėkmė ir dėsningas apibrėžtumas 
analogiški tam dalykui, kad visame neprotingame pasau- 
lyje, nuo kristalo iki tobuliausio gyvulio, nė viena būtybė 
nepasižymi tikrai rišlia sąmone, kuri jos gyvenimą pavers- 
tų prasminga visuma, ir nė viena būtybė nepasižymi 
dvasinio vystymosi nuoseklumu, nė viena netobulėja švies- 
damasi, bet visos egzistuoja vienodai bet kuriuo metu pagal 
savo rūšį ir nulemtos griežto dėsnio. Pagaliau melodijoje, 
pagrindiniame aukštame, dainuojančiame balse, vedančia- 
me visumą, progresuojančiame nevaržomai ir laisvai, kaip 
nuo pradžios iki galo nepertraukiama, prasminga viena rišli 
mintis, ir išreiškiančiame visumą, aš atpažįstu aukščiausią 
valios objektyvacijos pakopą, protingą Žmogaus gyvenimą 
ir veržlumą. Kaip vien žmogus, apdovanotas protu, nuolat 

žvelgia į priekį ir atgal, į savo gyvenimo ir nesuskaičiuoja- 
mų galimybių kelią ir šitaip realizuoja protingą, o todėl 
apskritai rišlią gyvenimo eigą, taip, atitikdama šią eigą, 
tik melodija pasižymi nuo pradžios iki galo prasmingu ir 
tikslingu rišlumu. Vadinasi, ji pasakoja proto apšviestos 
valios istoriją; tos valios atspaudas tikrovėje yra jos veiksmų 
eilė. Tačiau melodija pasako daugiau: ji pasakoja intymiausią 
valios istoriją, piešia kiekvieną valios polėkį, kiekvieną jos 
siekį, kiekvieną judesį, visa tai, ką protas apima plačia ir 
negatyvia jausmo sąvoka ir ko jis nebegali įtraukti į savo 
abstrakcijas. Todėl visada ir buvo sakoma, kad muzika yra 
jausmo ir aistros kalba, kaip žodžiai — proto kalba. Jau 
Platonas apibūdina ją kaip ņ TOV ue4GV xivnois pepiunpévN 
¿v tois nagnao, otav pox yivytai (melodiarum 
motus animi affectus imitans) [melodijų judėjimą, pamėg- 
džiojantį sielos aistras], De legibus, 7 [p. 812 C]; ir Aristotelis 
sako: Šiū qti oi pUSKOV xat tù péin povn oùoa 
Ņ9eoıv gowxe; (cur numeri musici et modi, qui voces sunt, 
moribus similes sese exhibent?) [kaip atsitinka, kad ritmai 
ir melodijos, nors jie tik garsai, panašūs į sielos būsenas?] 
Problemata, cap. 19.* 

Kaip žmogaus esmė yra ta, kad jo valia siekia, pasitenkina 
ir vėl siekia, ir taip visą laiką; ir net jo laimė bei gerovė 
paremta tik tuo, kad tas perėjimas nuo noro prie jo pa- 
tenkinimo, o nuo patenkinimo prie naujo noro vyksta grei- 
tai, nes noro nepatenkinimas yra kančia, o naujo noro stoka 
yra bevaisis ilgėjimasis, languor, nuobodulys; — šitaip, tai 
atitikdama, melodijos esmė yra nuolatinis nukrypimas, nu- 
klydimas nuo pamatinio tono tūkstančiais kelių, ne tik prie 
harmonijos pakopų, tercijos ir dominantės, bet ir prie kitų 
tonų — disonuojančios septimos ir ekstremalių intervalų; 
tačiau galiausiai visada sugrįžtama prie pamatinio tono. 


* [Abi citatos nėra pažodinės). 

Visais šiais būdais melodija išreiškia įvairiapusišką valios 
veržiumą, bet kartu per galutinį sugrįžimą prie harmoningo 
intervalo, o dar labiau — prie pamatinio tono, ji išreiškia 
ir valios pasitenkinimą. Išrasti melodiją, joje atskleisti visas 
giliausias žmogaus valios ir jausmų paslaptis yra genijaus 
darbas. Čia jo veikla akivaizdesnė nei kur kitur: ji labai 
nutolusi nuo bet kokios refleksijos ir sąmoningų ketinimų 
ir gali būti pavadinta įkvėpimu. Sąvoka čia, kaip ir visur 
mene, yra bevaisė: kompozitorius atveria vidinę pasaulio 
esmę ir išreiškia giliausią išmintį, vartodamas kalbą, ne- 
suprantamą jo protui, panašiai kaip somnambulas, veikiamas 
magnetizmo, pasakoja apie dalykus, apie kuriuos būdrau- 
damas neturi jokio supratimo. Štai kodėl kompozitoriaus 
(labiau nei kokio kito menininko) atveju Žmogus visai 
atskirtas ir skirtingas nuo menininko. Netgi aiškinant šį 
stebuklingą meną sąvoka parodo savo skurdumą ir savo 
ribas; bet aš vis dėlto pabandysiu mūsų analogiją nuvesti 
iki galo. Kaip greitas perėjimas nuo troškimo prie jo pa- 
tenkinimo, o nuo pastarojo — prie naujo troškimo yra laimė 
ir gerovė, taip ir greitos melodijos, be žymių nukrypimų, 
esti linksmos; lėtos, pasižyminčios skausmingais disonan- 
sais ir tik per daugelį taktų sugrįžtančios prie leitmotyvo, 
analogiškos sulaikytam, apsunkintam pasitenkinimui, bū- 
na liūdnos. Naujo valios impulso sulaikymas, languor, 
negalėtų rasti kitokios išraiškos, išskyrus ištęstą leitmotyvą. 
Tačiau jo poveikis greitai taptų nepakeliamas. Prie to jau 
priartėja labai monotoniškos, neišraiškingos melodijos. Trum- 
pos, lengvai pagaunamos greitos šokių muzikos frazės 
tarytum kalba apie lengvai pasiekiamą, kasdienę laimę. 
Priešingai, Allegro majestoso ištęstomis frazėmis, ilgais pa- 
sažais, ryškiais nukrypimais išreiškia didingesnį ir kilnesnį 
veržimąsi prie tolimo tikslo ir jo galutinį pasiekimą. Adagio 
pasakoja apie didžio ir kilnaus siekio, niekinančio bet kokią 
nedidelę laimę, kančias. O koks nuostabus Moll ir Dur 

poveikis! Kaip keista, kad pustonio pasikeitimas, mažosios 
tercijos pasirodymas vietoj didžiosios tuojau pat ir neiš- 
vengiamai mumyse sukelia baugštų, nemalonų jausmą, nuo 
kurio, irgi akimirksniu, mus išlaisvina Dur! Per Moll adagio 
pasiekia didžiausio skausmo išraišką, virsta sukrečiančiu 
skundu. Šokių muzika per Moll tarsi išreiškia nedidelės 
laimės stoką, kurią geriau būtų niekinti; atrodo, kad ji byloja 
apie žemo tikslo pasiekimą per vargą ir rūpesčius. Galimų 
melodijų gausybė atitinka gamtos gausą, individų, fizio- 
nomijų ir gyvenimo kelių įvairovę. Perėjimas nuo vieno 
tono prie kito, visiškai nutraukdamas ryšį su ankstesniuoju, 
panašus į mirtį, nes su ja pasibaigia individo gyvenimas. 
Tačiau valia, pasireiškusi šiame individe, gyvena kaip ir 
anksčiau, pasireikšdama kituose individuose, kurių sąmonė 
vis dėlto neturi ryšio su pirmojo individo sąmone. 
Tačiau nurodant visas pateiktas analogijas, niekada ne- 
galima užmiršti, kad muzika su jomis siejasi ne betarpiškai, 
o netiesiogiai, nes ji niekada neatskleidžia reiškinio, o 
išreiškia tik vidinę esmę, visų reiškinių būtį-savaime. Todėl 
ji neišreiškia vieno ar kito konkretaus džiaugsmo, vieno 
ar kito liūdesio, kančios, siaubo, džiūgavimo, linksmybės, 
sielos ramybės; ne, ji išreiškia džiaugsmą, liūdesį, siaubą, 
džiūgavimą, linksmybę, sielos ramybę apskritai, kaip tokius, 
pačius savaime, tam tikru mastu in abstracto, išreiškia jų 
esmę be jokių antraeilių dalykų ir juos lemiančių motyvų. 
Vis dėlto tą esmę, pateiktą kvintesencijos pavidalu, mes 
suprantame kuo puikiausiai. Iš čia ir kyla tai, kad muzika 
taip lengvai pažadina mūsų vaizduotę, ir ji bando tą mums 
betarpiškai bylojantį, neregimą ir vis dėlto tokį gyvą ir judrų 
dvasių pasaulį įforminti, suteikti jam kūną ir kraują, t.y. 
stengiasi jį įkūnyti analogiškame pavyzdyje. Toks yra dai- 
navimo žodžiais, galiausiai operos šaltinis. Todėl operos 
tekstas niekada negali išeiti iš savo antraeilio vaidmens, 
pats pasidaryti tikslu, o muziką paversti priemone išreikšti 

pačiam sau, nes tai yra didelis nesusipratimas ir visiška 
nesąmonė. Juk muzika visada išreiškia tik gyvenimo ir jo 
įvykių kvintesenciją, bet visai ne pačius įvykius, ir todėl 
jų skirtumai neturi visada jos veikti. Kaip tik toji vien jai 
būdinga bendrybė, būdama kuo tiksliausiai apibrėžta, jai 
suteikia tą didžiulę vertę, kurią ji turi kaip universalus 
vaistas nuo visų mūsų kančių. Tad jei muzika pernelyg 
prisitaiko prie žodžių ir stengiasi modeliuoti įvykius, tada 
ji siekia šnekėti ta kalba, kuri jai nėra gimtoji. Šios klaidos 
išvengti labiausiai pavyko Rossini: todėl jo muzika taip aiš- 
kiai ir grynai šneka savo kalba, nereikalaujančia žodžių ir 
veikia visa savo galia net atliekama vien instrumentais. 

Turėdami visa tai galvoje, į reiškinių pasaulį, arba į 
gamtą, ir į muziką mes galime žiūrėti kaip į dvi skirtingas 
to paties dalyko išraiškas. Todėl pats tas dalykas yra 
vienintelė jų analogijos terpė, kurios pažinimas reikalingas 
tam, kad šią analogiją įžvelgtum. Todėl muzika, traktuojama 
kaip pasaulio išraiška, yra aukščiausio masto visuotinė kalba, 
kuri net su sąvokų bendrybe santykiauja beveik taip, kaip 
sąvokos su pavieniais daiktais. Tačiau jos visuotinumas jokiu 
būdu nėra tuščias abstrakcijos visuotinumas; jis turi visai 
kitą pobūdį ir susijęs su visišku, aiškiu apibrėžtumu. Šiuo 
požiūriu ji panaši į geometrinės figūras ir skaičius, kurie, 
visų galimų patyrimo objektų bendrosios formos, visiems 
objektams taikomos a priori, vis dėlto yra ne abstrakčios, 
o stebimos ir visiškai apibrėžtos. Visi galimi valios siekiai, 
jauduliai ir pasireiškimai, visi įvykiai žmogaus sieloje, ku- 
riuos protas apima plačia, negatyvia jausmo sąvoka, gali 
būti išreikšti begaline daugybe galimų melodijų. Tačiau visa 
tai išreiškiama tik grynos formos be turinio visuotinumu, 
visada tik pagal būtį-savaime, o ne pagal reiškinį; tai tarsi 
kokia viso to vidinė siela be kūno. Šis intymus santykis, 
muziką siejantis su tikrąja visų daiktų esme, paaiškina ir 
tą faktą, kad jeigu nuskamba kokiai nors scenai, poelgiui, 

įvykiui, tam tikrai situacijai tinkanti muzika, ji tarsi at- 
skleidžia mums jų slaptingiausiąją prasmę ir yra jų tiks- 
liausias ir aiškiausias komentaras. Negana to, jei kas visiškai 
atsiduoda simfonijos įspūdžiui, tam atrodo, kad pro jo akis 
praslenka visi gyvenimo ir pasaulio įvykiai. Tačiau atsi- 
peikėjęs, jis negali nurodyti jokio panašumo tarp grojimo 
ir to, ką jis regėjo. Juk, kaip sakyta, muzika nuo visų kitų 
menų skiriasi tuo, kad ji yra ne reiškinio, arba, teisingiau, 
adekvataus valios objektiškumo, atspaudas, o betarpiškas 
pačios valios atspaudas ir šitaip visame fiziniame pasaulyje 
atskleidžia metafizinę prasmę, o bet kokiame reiškinyje 
atskleidžia daiktą savaime. Todėl pasaulį galima pavadinti 
tiek įkūnyta muzika, tiek ir įkūnyta valia; tuo ir paaiškinama, 
kad muzika sureikšmina bet kokį paveikslą ir netgi kiekvieną 
realaus gyvenimo ir pasaulio sceną, ir, žinoma, tuo labiau, 
kuo jos melodija analogiškesnė to reiškinio vidinei dvasiai. 
Šia aplinkybe grindžiama tai, kad eilėraščiui galima pritaikyti 
muziką ir paversti jį daina, reginį paversti pantomima, arba 
abu tuos dalykus — opera. Tokie atskiri žmogaus gyvenimo 
paveikslai, išreikšti visuotine muzikos kalba, su ja niekada 
nėra susiję absoliučiu būtinumu arba visišku atitikimu, o 
su ta kalba santykiauja kaip laisvai pasirinktas pavyzdys 
su bendra sąvoka. Apibrėžtais tikrovės kontūrais jie pavaiz- 
duoja tai, ką muzika išreiškia grynos formos visuotinumu. 
Juk melodijos, kaip ir bendrosios sąvokos, tam tikru mastu 
yra tikrovės abstrakcija. Tikrovė, t.y. pavienių daiktų pa- 
saulis, tai, kas akivaizdu, atskira ir individualu, pavienį 
atvejį teikia tiek sąvokos visuotinumui, tiek ir melodijų 
visuotinumui. Tačiau tiedu visuotinumai tam tikru požiūriu 
priešingi vienas kitam, nes sąvokos pirmiausia apima tik 
nuo stebinio atitrauktas formas, tarsi kokį išorinį daiktų 
apvalkalą, taigi yra tikros abstrakcijos; tuo tarpu muzika 
atveria iki bet kokios formos egzistuojantį daiktų branduolį, 
arba jų širdį. Šį santykį būtų galima labai gerai išreikšti 

scholastų kalba: sąvokos yra universalia post rem [bendrybės 
po daiktų] muzika duoda universalia ante rem [bendrybės 
iki daiktų], o tikrovė- universalia in re [... daiktuose]. 
Melodijos, pritaikytos kokiam nors eilėraščiui, bendrają 
prasmę tokiu pat mastu galėtų atitikti ir kitos, taip pat 
laisvai pasirinktos žodinės per ją išreikštos visuotinybės 
iliustracijos. Štai kodėl ta pati kompozicija tinka daugeliui 
kupletų, štai iš kur atsirado vodevilis. Ta aplinkybė, kad 
apskritai galimas ryšys tarp kompozicijos ir akivaizdaus 
aprašymo, kaip sakyta, remiasi tuo, kad abu dalykai yra 
tik visiškai skirtingos tos pačios vidinės pasaulio esmės 
išraiškos. Ir štai, kada atskiru atveju tikrai esama tokio 
santykio, — vadinasi, kompozitoriaus sugebėta visuotine 
muzikos kalba nusakyti tuos valios impulsus, kurie sudaro 
kokio nors įvykio vidinį branduolį, - tada dainos melodija, 
operos muzika yra labai išraiškinga. Tačiau toji kompo- 
zitoriaus surasta analogija, nesuvokiama jo proto, būtinai 
turi kilti iš pasaulio esmės betarpiško pažinimo ir negali 
būti sąmoningas pamėgdžiojimas, paremtas sąvokomis. Ki- 
taip muzika išreiškia ne vidinę esmę, ne pačią valią, o 
tik prastai kopijuoja jos reiškinį. Tai būdinga visai pamėg- 
džiojančiai muzikai, pavyzdžiui, Haydno „Metų laikams“ 
ir jo „Kūrimui“ — daugelyje vietų, kur skamba betarpiškas 
išorinio pasaulio reiškinių pamėgdžiojimas. Tokios yra ir 
visos batalinės pjesės. Tai visiškai neleistina. 
Nenusakomas bet kokios muzikos intymumas, tai, kieno 
dėka ji praslenka pro mus kaip gimtasis, tačiau amžinai 
tolimas rojus, toks suprantamas ir kartu toks nepaaiškinamas, 
pagrįstas tuo, kad ji perteikia visus mūsų vidinės esmės 
judesius, tačiau visiškai juos atitraukdama nuo tikrovės ir 
jos kančių. Ir jai būdingas rimtumas, iš jos tiesioginės terpės 
pašalinantis visa, kas juokinga, irgi aiškintinas tuo, kad jos 
objektas yra ne vaizdinys, vien tik kurio atžvilgiu ir įmanoma 
iliuzija arba juokingumas. Jos betarpiškas objektas yra valia, 

o valia savo esme yra pats rimčiausias dalykas, tai, nuo 
ko priklauso viskas. Kokia turininga ir prasminga jos kalba, 
parodo net pakartojimo ženklai ir Da capo, kurie būtų 
nepakenčiami žodžio kūriniuose, 0 čia, priešingai, labai 
tikslingi ir naudingi, nes tam, kad visiškai suprastum ati- 
tinkamą vietą, reikia ją išklausyti du kartus. 

Jeigu čia, aprašydamas muziką, aš visur stengiausi pa- 
rodyti, kad ji pačia visuotiniausia kalba išreiškia pasaulio 
vidinę esmę, jo būtį-savaime, kuria pagal pačią aiškiausią 
jos apraišką mes mąstome valios sąvoką, ir išreiškia ją 
vienalyte medžiaga - vien tik garsais, be to, su didžiausiu 
apibrėžtumu ir tiesa; jei pagal mano požiūrį ir sumanymą 
filosofija yra ne kas kita, kaip pilnatviškas ir teisingas pasaulio 
esmės pakartojimas ir išraiška labai bendromis sąvokomis, 
nes tik tokių sąvokų dėka galima išsamiai ir visapusiškai 
apžvelgti visą tą esmę, tai skaitytojas, ėjęs įkandin manęs 
ir supratęs mano -mąstyseną, neįžvelgs didelio paradokso 
tokiuose mano žodžiuose: jei pavyktų surasti visiškai tei- 
singą, tobulą ir į detales įsismelkiantį muzikos paaiškinimą, 
kitaip sakant, jei pavyktų sąvokomis išsamiai pakartoti tai, 
ką ji išreiškia, visa tai būtų pakankamas pasaulio pakar- 
tojimas ir paaiškinimas sąvokomis, arba visiškas pasaulio 
atitikmuo, t.y. tai būtų tikroji filosofija. Vadinasi, mūsų 
anksčiau pateiktą Leibnizo posakį, siaurąja prasme visai 
teisingą, mūsiškio, gilesnio požiūrio į muziką dvasia mes 
galėtume parodijuoti šitaip: „Musica est exercitium meta- 
physices occultum nescientis se philosophari animi” [Muzika 
yra nesąmoningas metafizinis veiksmas sielos, nežinančios, 
kad ji filosofuoja]. Juk scire, t.y. žinoti, visur reiškia: perkelti 
į abstrakčias sąvokas. Tačiau kadangi dėl daug kartų pa- 
tvirtinto Leibnizo posakio teisingumo muzika, nepaisant jos 
estetinės ir vidinės prasmės, apmąstoma tik išoriškai ir 
empiriškai, yra ne kas kita kaip būdas tiesiogiai ir in concreto 
pagauti tuos didelius skaičius ir skaičių santykius, kuriuos 

apskritai mes galime pažinti tik netiesiogiai, sąvokomis, tai 
į vieną daiktą susieję tuos tokius skirtingus ir vis dėlto 
teisingus požiūrius į muziką, mes galėsime suvokti, kaip 
galima skaičių filosofija, tokia kaip Pitagoro ir kinų, knygoje 
I ching, ir šitokia prasme interpretuoti tą pitagorininkų posakį, 
kurį pateikia Sekstas Empirikas (Adversus mathematicos, lib. 
7) TO àpı9uð ŠE ta TŪVT ènéoixev (numero cuncta 
assimilantur) [į skaičių panašūs visi daiktai]. Ir pagaliau, 
jei šį požiūrį mes palyginsime su mūsų ankstesniuoju 
harmonijos ir melodijos aiškinimu, tai suprasime, kad gryna 
moralinė filosofija (kokios siekė Sokratas), neaiškinanti gam- 
tos, yra visai analogiška tai melodijai be harmonijos, kokios 
siekė Rousseau. Ir kaip šito dalyko priešingybė grynoji fizika 
ir metafizika be etikos atitinka gryną harmoniją be melodijos. 

Prie šių epizodinių svarstymų tebus man leista pridurti 
dar keletą pastabų, liečiančių muzikos ir reiškinių pasaulio 
analogiją. Ankstesnėje knygoje mes matėme, kad aukščiausia 
valios objektyvacijos pakopa, Žmogus, negalėjo atsirasti 
vienas ir izoliuotas; iki jo turėjo egzistuoti žemesnės pakopos, 
kurios savo ruožtu suponuoja dar žemesnes. Lygiai taip 
pat ir muzika, kuri, kaip ir pasaulis, betarpiškai objektyvuoja 
valią, tampa tobula tik pilnatviškoje harmonijoje. Aukštas 
vedantis melodijos balsas, kad padarytų reikiamą įspūdį, 
turi būti lydimas visų kitų balsų iki pat žemiausio boso, 
kurį galima laikyti visų balsų šaltiniu. Pati melodija įeina 
į harmoniją kaip jos sudėtinė dalis, kaip ir harmonija įeina 
į melodiją. Ir kaip vien tokiu būdu, tik kaip pilnatviška 
balsų visuma, muzika išreiškia tai, ką ji siekia išreikšti, 
taip viena ir antlaikiška valia iki galo objektyvuojasi tik 
tobulai susiedama visas pakopas, kurios atveria jos esmę 
begalinėje didėjančio aiškumo gamoje. Labai savotiška ir 
tokia analogija. Ankstesnėje knygoje matėme, kad nors visi 
valios pasireiškimai, kaip rūšys, prisitaiko vienas prie kito — 
o tai ir davė dingstį teleologiniam požiūriui į pasaulį, - 

vis dėlto išlieka neįveikiamos varžybos tarp tų pasireiškimų 
kaip individų, - varžybos, regimos visose jų pakopose ir 
paverčiančios pasaulį nuolatiniu kovos tarp visų tų vis tos 
pačios valios reiškinių lauku. Dėl to ir išryškėja vidinis 
valios prieštaravimas pačiai sau. Netgi tam dalykui muzikoje 
esama tam tikro atitikmens. Būtent: visiškai gryna harmo- 
ninga tonų sistema neįmanoma ne tik fiziškai, bet ir arit- 
metiškai. Patys skaičiai, kuriais gali būti išreikšti tonai, 
pasižymi neišsprendžiamais iracionalumais. Juk net nejma- 
noma apskaičiuoti tokios skalės, kurioje kiekviena kvinta 
santykiautų su pagrindiniu tonu kaip 2 su 3, kiekviena 
didžioji tercija kaip 4 su 5, kiekviena mažoji tercija kaip 
5 su 6 ir tt. Juk jei tonai taisyklingai santykiauja su 
pagrindiniu tonu, tai jų tarpusavio santykis yra netaisyklingas, 
todėl kad, pavyzdžiui, kvinta turėtų būti tercijos mažąja 
tercija ir t.t,- skalės tonai panašūs į aktorius, kurie privalo 
atlikti tai vieną, tai kitą vaidmenį. Štai kodėl visai tikslios 
muzikos neįmanoma net įsivaizduoti, — jau nekalbant apie 
tai, kad jos neįmanoma sukurti, ir todėl kiekviena galima 
muzika nukrypsta nuo tobulo grynumo: ji gali tik maskuoti 
jai būdingus disonansus, juos paskirstydama per visus tonus, 
ty. temperuodama. Apie tai žr. Chladniso Akustik, § 30, 
ir jo Kurze Übersicht der Schall-und Klanglehre, S. 12*. 
Galėčiau dar šį bei tą pridurti apie muzikos suvokimo 
būdą. Ji suvokiama tik laike ir per laiką, visiškai atmetus 
erdvę ir nepatiriant jokio priežastingumo pažinimo, taigi 
ir intelekto poveikio. Juk estetinį įspūdį garsai sukelia jau 
vien kaip veiksmas, ir tam visai nereikia, kaip stebint, 
sugrįžti prie jų priežasties. Tačiau šito aš toliau nesvarstysiu, 
nes jau ir taip savo trečiojoje knygoje kam nors galbūt 
pasirodžiau pernelyg smulkmeniškas ir gilinausi į nerei- 
kalingas detales. Tačiau tai daryti mane vertė mano tikslas, 


* Apie tai žr. antro tomo 39 sk. 

ir dėl to nebūsiu smerkiamas, jei bus atsižvelgta į tą didelę 
meno reikšmę ir svarbą, kuri retai kada tinkamai pripa- 
žįstama. Tik pagalvokime, kad -Ĵ jeigu, mūsų požiūriu, vi- 
sas išorinis pasaulis yra tik valios objektyvacija, veidrodis, 
reikalingas jos savižinai ir net, kaip netrukus pamatysime, 
jos išganymo galimybei, ir jeigu pasaulis kaip vaizdinys 
(stebimas izoliuotai, kai mes, nusikratę valiojimo, tik jį vieną 
įsileidžiame į savo sąmonę) kartu yra pati džiaugsmingiau- 
sia ir vienintelė nekalta gyvenimo pusė — meną mes galime 
laikyti visų šių ypatybių aukštesniu laipsniu, tobulesniu 
išsivystymu, nes iš esmės jis duoda tą patį, kaip ir pats 
reiškinių pasaulis, tačiau koncentruočiau, tobuliau, sąmo- 
ningai ir tikslingai, ir todėl tikrąja šio žodžio prasme gali 
būti pavadintas gyvenimo žiedu. Jei visas pasaulis kaip 
vaizdinys yra tik matoma valia, tai menas yra šio matomumo 
paaiškinimas, camera obscura, kuri ryškiau parodo objektus 
ir leidžia juos geriau apžvelgti bei suvokti. Menas yra pjesė 
pjesėje, scena scenoje, kaip Hamlete. 

Mėgavimasis visu tuo, kas gražu, paguoda, teikiama 
meno, Menininko entuziazmas, leidžiantis jam užmiršti 
gyvenimo vargus, yra genijaus pranašumas prieš kitus; ir 
tik šis pranašumas atsilygina jam už kančią, stiprėjančią 
tokiu pat mastu, kokiu aiškėja sąmonė, ir už vienatvę jam 
svetimos kartos dykumoje. Visa tai remiasi tuo, kad, kaip 
matysime vėliau, gyvenimo būtis-savaime, valia, pati egzis- 
tencija yra nuolatinė kančia ir iš dalies yra apgailėtina, 
iš dalies šiurpi. Tuo tarpu toji pati būtis tik kaip vaizdinys 
grynajame stebėjime arba pakartota meno, laisva nuo kančių, 
teikia reikšmingą reginį. Ta gryna pažinioji pasaulio pusė 
ir jos pakartojimas kokiame nors mene yra menininko stichija. 
Ji prikausto valios objektyvacijos spektaklio stebėjimas, jis 
jam atsiduoda, nepavargdamas tą spektaklį stebi ir pakartoja 
savo kūriniuose — ir tuo pat metu pats užmoka už šio 


| spektaklio pastatymą, t.y. jis pats yra toji valia, kuri šitaip 

objektyvuojasi ir esti nuolatinėje kančioje. Tas grynas, tei- 
singas ir gilus pasaulio esmės pažinimas jam virsta sa- 
vitiksliu, ir jis visas jam atsiduoda. Todėl jis netampa jam 
valios kvietyvu, kaip šventajam, pasiekusiam rezignaciją. 
L Jis išgelbsti jį nuo pasaulio ne visam laikui, o tik akimirks- 
J niams, vadinasi, jam dar nėra kelias, vedantis iš gyvenimo, 
o yra tik laikina paguoda pačiame gyvenime, kol pagaliau 
dėl to išaugusioms jo galioms nenusibos toks Žaidimas ir 
jos nesiims rimtesnio dalyko. Tokio perėjimo simbolis yra 
—Raffaellio „Šventoji Cecilija“. Ir mes kitoje knygoje imkimės 
rimtų dalykų. 

Antras apmąstymas 


PASIEKTOJI SAVIŽINA: 
VALIOS GYVENTI TEIGIMAS IR NEIGIMAS 


Tempore, guo cognitio simul advenit, 
amor e medio supersurrexit. 


[Kai tik pasirodė pažinimas, iš vidurio 
pakilo meilė.] 


Oupnek'hat, 
studio Anguetil Duperron, vol. 2, p. 216 


g 53 


Paskutinė mūsų apmąstymo dalis pripažintina pačia 
rimčiausia, nes ji apima Žmogaus poelgius — dalyką, kuris 
tiesiogiai liečia kiekvieną, niekam negali būti svetimas ir 
nesvarbus. Negana to, susieti su juo visa kita taip būdinga 
žmogaus prigimčiai, kad, imdamasis bet kokio sisteminio 
tyrinėjimo, tą jo dalį, kuri siejasi su veikla, jis būtinai traktuoja 
kaip viso turinio rezultatą — bent jau tiek, kiek tas turinys 
jį domina, — ir todėl šiai daliai skiria rimčiausią dėmesį, 
kitas net ignoruodamas. Šiuo požiūriu tolesnę mūsiškio 
apmąstymo dalį, įprastai šnekant, būtų galima pavadinti 
praktine filosofija, priešingai teorinei, kuria užsiiminėjome 
iki šiol. Tačiau, mano nuomone, bet kokia filosofija visada 
yra teorinė, nes, kad ir koks būtų tiesioginis jos apmąstymų 
objektas, ji visada tik kontempliuoja ir tyrinėja, bet nenu- 
rodinėja. Tačiau tapti praktine, vadovauti elgsenai, pakeisti 
charakterį yra jos senos pretenzijos, kurių ji, dabar jau 
subrendusi, turėtų galiausiai atsisakyti. Juk dabar, kai ke- 
liamas klausimas apie būties vertę ar bevertiškumą, apie 
išganymą arba prakeikimą, viską lemia ne jos mirusios 
sąvokos, o paties Žmogaus vidinė esmė, demonas, kuris 
jam vadovauja ir kuris jo nepasirinko, bet pats buvo jo 
pasirinktas, kaip teigia Platonas; protu suvokiamas charak- 
teris, kaip sako Kantas. Dorybės, kaip ir genialumo, ne- 
išmokstama: sąvoka jai tokia pat bevaisė kaip ir menui 
ir gali pasitarnauti tik kaip įrankis. Todėl būtų kvaila tikėtis, 
kad mūsiškės moralinės sistemos ir etikos sukurtų dorus, 

taurius ir šventus žmones, kaip kad kvaila tikėtis, kad mūsų 
estetikos pažadintų poetus, skulptorius ir muzikantus. 

Filosofija niekada negali padaryti ko nors daugiau, o 
tik aiškinti ir interpretuoti tai, kas yra; pasaulio esmę, kuri 
in concreto, t.y. jausmu, suprantama kiekvienam, ji gali 
pakelti iki aiškaus, abstraktaus pažinimo protu. Tačiau tai 
ji turi padaryti visais galimais aspektais ir visais požiūriais. 
Kaip trijose ankstesnėse knygose su filosofijai būdingu 
visuotinumu tai buvo stengtasi padaryti iš kitų požiūrio 
taškų, šioje knygoje lygiai taip pat turi būti apmąstytas 
žmogaus elgesys. Ši pasaulio pusė gali būti laikoma svar- 
biausia iš visų ne tik subjektyviu, kaip aš pažymėjau anksčiau, 
bet ir objektyviu požiūriu. Beje, ir toliau aš liksiu visiškai 
ištikimas savo ankstesniam nagrinėjimo būdui ir tuo, kas 
pasakyta anksčiau, remsiuosi kaip prielaida. Tiesą sakant, 
vienintelę mintį, sudarančią šio viso veikalo turinį, aš 
išskleisiu, ją taikydamas žmogaus elgsenai, kaip anksčiau 
ją skleidžiau, taikydamas visiems kitiems dalykams, ir šitaip 
padarysiu viską, kas įmanoma, kad kuo išsamiau ją per- 
teikčiau. 

Nurodytas aspektas ir aptartas tyrinėjimo būdas jau 
savaime suponuoja, kad iš šios etinės knygos nedera tikėtis 
nei priesakų, nei jokio mokymo apie pareigas; dar nerealiau 
tikėtis, kad čia turėtų būti pateiktas visuotinis moralinis 
principas, tarsi koks universalus receptas, padėsiantis įtvir- 
tinti visokiausias dorybes. Nekalbėsime mes ir apie jokį 
„besąlygišką privalėjimą“, nes šitoks dalykas, kaip parodyta 
Priede, prieštarauja pats sau; nekalbėsime nei apie „laisvės 
dėsnį“, kuris yra lygiai toks pat. Mes apskritai nieko 
nekalbėsime apie privalėjimą, nes šitaip kalbama su vaikais 
ir su kūdikiškomis tautomis, o ne su tais, kurie perėmė 
visą brandžios epochos kultūrą. Juk tai akivaizdus prieš- 
taravimas — valią vadinti laisva ir vis dėlto primesti jai 

įstatymus, pagal kuriuos ji privalo norėti. „Privalo norėti!“ — 
medinė geležis! Tačiau pagal visą mūsų požiūrį, valia ne 
tik laisva, bet ir visagalė: iš jos iškyla ne tik jos veikla, 
bet ir jos pasaulis; ir kokia pati valia, tokia ir jos veikla, 
toks jos pasaulis: ir veikla, ir pasaulis yra jos savižina ir 
daugiau niekas; ji nulemia save, o kartu savąją veiklą ir 
savąjį pasaulį, nes už jos nesama nieko, ir veikla bei pasaulis 
yra ji pati; tik šitaip ji iš tikrųjų yra autonominė, o visais 
kitais požiūriais - heteronominė. Mūsų filosofinės pastangos 
gali būti nukreiptos tik į tai, kad žmogaus veiklą, tokias 
skirtingas, net prieštaraujančias maksimas, kurių gyvoji 
išraiška ji yra, paaiškintų ir interpretuotų pagal jų vidinę 
esmę bei turinį ir jas susietų su mūsų ankstesniais ap- 
mąstymais, — lygiai taip pat, kaip mes anksčiau bandėme 
interpretuoti kitus pasaulio reiškinius ir jų vidinę esmę 
stengėmės perkelti į aiškų, abstraktų pažinimą. Ir čia mūsiškė 
filosofija laikysis to paties imanentiškumo, kaip ir visuose 
ankstesniuose apmąstymuose: ji nesistengs, priešingai di- 
džiajam Kanto mokymui, reiškinio formomis, kurių bendroji 
išraiška yra pagrindo principas, naudotis kaip kartimi, kad, 
ja pasiremdama, peršoktų patį reiškinį — vienintelį dalyką, 
duodantį joms reikšmę, — ir atsidurtų beribėje tuščių fikcijų 
srityje. Kaip tik šis realus pažįstamas pasaulis, kuriame 
mes esame ir kuris esti mumyse, lieka tiek mūsų apmąstymo 
medžiaga, tiek ir jo riba; - jis, šitas pasaulis, toks turiningas, 
kad jo visiškai apimti neįstengtų net pats giliausias tyri- 
nėjimas, koks tik pasiekiamas Žmogaus dvasiai. Vadinasi, 
kadangi realus, pažinus pasaulis mūsų etiniams apmąsty- 
mams nepašykštės medžiagos ir tikrovės, kaip nepašykštėjo 
ankstesnėse knygose, mums visai nereikės griebtis netu- 
riningų, negatyvių sąvokų ar net įtikinėti save, kad esą 
mes pasakėme ką nors turininga, jei tik, pakėlę antakius, 
kalbėjome apie „absoliutą“, „begalybę“, „antjusliškumą“ ir 

panašaus pobūdžio grynuosius neiginius (obėėv ėst, 1 TO 
ts GTEPŲOEOĘ òvopa, ueta duVėpGc mvolac- „nihil 
est, nisi negationis nomen, cum obscura notione” [tai yra 
ne kas kita, kaip negatyvus pavadinimas, susijęs su neaiškia 
sąvoka]; Julianus Apostata, Orationes, 5). Vietoj to būtų galima 
pasakyti trumpiau - gegutės lizdas padebesiuose 
(vepeàoxoxxzvyíia). Mums nėra reikalo ant valgomojo stalo 
dėti tokius uždengtus, tuščius dubenis. Galiausiai, kaip ir 
iki šiol, mes nepasakosime istorijų ir nepateiksime jų kaip 
filosofijos. Juk, mūsų nuomone, visi tie, kurie įsivaizduoja, 
kad įmanoma kaip nors istoriškai pagauti filosofinio pažinimo 
esmę (nors ši pagava būtų net labai subtiliai užmaskuota), 
yra be galo toli nuo šio pažinimo; o šitaip galvoja visi 
tie, kurie, įsimąstydami į vidinę pasaulio esmę, pripažįsta 
kokį nors tapsmą arba tai, kas yra tapę, arba tai, kas taps; 
kurie priskiria bent mažiausią reikšmę sąvokoms anksčiau 
ar vėliau ir šitaip, aiškiai ar slapčia, ieško ir suranda pradinį 
ir galutinį pasaulio taškus, o kartu ir kelią tarp jųdviejų, 
o filosofuojantis individas šiame kelyje net atpažįsta tą vietą, 
kur jis yra. Toks istorinis filosofavimas dažniausiai sukuria 
kosmogoniją, kurios variantų gali būti daug, arba emanacijos 
sistemą, atkryčio teoriją, arba galiausiai, nusivylęs bevaisėmis 
pastangomis šiose srityse, jis ieško paskutinės išeities ir 
kuria priešingą, nuolatinio tapsmo, augimo, atsiradimo, 
išsiveržimo į šviesą iš tamsos, iš tamsaus prado, pirmojo 
prado, nebūties prado (Ungrund) ir panašių nesąmonių 
teoriją, kuri, beje, įveikiama trumpai pažymėjus, kad iki 
dabartinės akimirkos jau praėjo visa amžinybė, t.y. begalinis 
laikas, ir todėl visa, kas galėjo ar turėjo tapti, jau turi būti 
tapę. Juk visa tokia istorinė filosofija, kad ir kaip ji pūstųsi, 
laiką traktuoja kaip daiktų savaime apibrėžtį, tarsi Kanto 
net nebūtų buvę, ir todėl lieka prisirišusi prie to, ką Kantas, 
priešingai daiktui savaime, vadino reiškiniu, o Platonas, 

priešingai būčiai, niekada netampančiai esačiai, vadino tam- 
pančiu, niekada nesančiu, ar galiausiai, ką indai vadina 
Majos skraiste; tai kaip tik yra tas pagrindo principui 
pavaldus pažinimas, kuriuo niekada negalima pasiekti vi- 
dinės daiktų esmės, o tik įmanoma iki begalybės eiti įkandin 
reiškinių, judėti be galo ir tikslo, tarsi voverei rate, kol 
pagaliau pavargstama, sustojama bet kokiame taške, viršuje 
arba apačioje, o po to dar reikalaujama pagarbos iš kitų. 
Tikras filosofinis pasaulio apmąstymo būdas, t.y. tas, kuris 
moko mus pažinti jo vidinę esmę ir šitaip išveda už reiškinio 
ribų, neklausia, iš kur ir kur, ir kam, o visada ir visur kelia 
klausimą apie pasaulio kas, t.y. šiuo atveju daiktai apmąstomi 
ne kokio nors santykio požiūriu, ne kaip tampantys ir 
praeinantys, trumpai tarus, nesiorientuojant į kokią nors 
vieną iš keturių pagrindo principo formų. Priešingai, šiuo 
atveju mąstymo objektas yra kaip tik tai, kas lieka pašalinus 
visą minėtam principui pavaldų pažinimo būdą, tai, kas 
pasirodo visuose santykiuose, bet tiems santykiams nepa- 
valdu, kas yra visada sau tapati pasaulio esmė, jo idėjos. 
Iš tokio pažinimo išauga tiek menas, tiek ir filosofija, o 
be to, kaip matysime šioje knygoje, iš jo išauga ir ta sielos 
nuotaika, kuri tik ir veda prie tikrojo šventumo ir pasaulio 
išganymo. 


§ 54 
Tikiuosi, kad trys pirmosios knygos įtvirtino aiškų ir 
tikrą žinojimą, kad pasaulio kaip vaizdinio pavidalu valiai 
pasirodė jos veidrodis, kuriame ji atpažįsta pačią save 
kylančiomis aiškumo ir išbaigtumo pakopomis; aukščiausias 
taškas šioje skalėje yra žmogus. Tačiau pilnatviškai jo esmė 
pasireiškia tik per rišlią jo veiksmų seką, o sąmoningą šio 
rišlumo pagavą daro galimą protas, visada leidžiantis žmogui 

in abstracto apžvelgti visumą. 

Grynoji valia pati savaime yra nesąmoninga; tai aklas, 
nesulaikomas veržlumas. Šitaip ji reiškiasi dar neorganinėje 
ir augalinėje gamtoje .bei jos dėsniuose, o kartu ir mūsų 
pačių gyvenimo vegetatyvinėje dalyje. Tačiau atsiradus ir 
išsiskleidus jai tarmaujančiam vaizdinio pasauliui, ji įgyja 
savojo valiojimo pažinimą, ji pažįsta tai, ko ji nori; pasirodo,. 
kad valiojimo objektas yra ne kas kita, kaip šis pasaulis, 
gyvenimas, kaip tik toks, koks jis yra. Todėl reiškinių pasaulį 
mes pavadinome valios veidrodžiu, jos objektiškumu; o 
kadangi tai, Ko nori valia, visada yra gyvenimas, kadangi. 
kaip tik gyvenimas yra ne kas kita, kaip to norėjimo 
pasirodymas vaizdiniui, tai visai nesvarbu, ar mes papras- 
čiausiai sakome valia, ar valia gyventi — tai pleonaZzmas? 

Kadangi valia yra daiktas savaime, vidinis turinys, pa- 
saulio esmė, 0 gyvenimas, regimasis pasaulis, reiškinys yra 
tik valios veidrodis, tai pasaulis turi lydėti valią, toks pat 
neatskiriamas nuo jos kaip kūnas nuo savojo šešėlio; ir 
jeigu esama valios, bus ir gyvenimas, ir pasaulis. Taigi valiai 
gyventi užtikrintas gyvenimas, ir kol mes kupini valios. 
gyventi, galime nesirūpinti savo egzistavimu net mirties 
akivaizdoje; Žinoma, mes matome, kad individas atsiranda 
ir išnyksta. Tačiau individas yra tik reiškinys, jis egzistuoja 
tik pažinimui, pavaldžiam pagrindo principui, tam principio 
tindividuationis. Žinoma, tokio pažinimo požiūriu individas 
gauna savo gyvenimą kaip dovaną, iškyla iš nebūties, o 
mirdamas praranda šią dovaną ir sugrįžta į nebūtį. Bet 
mes kaip tik ir siekiame gyvenimą apmąstyti filosofiškai, 
ty orientuodamiesi į jo idėjas, o šitaip žvelgdami pama- 
tysime, kad gimimas bei mirtis niekaip nepalyti nei valios, 
visų reiškinių daikto savaime, nei pažinimo subjekto, visų 
reiškinių žiūrovo. Gimimas ir mirtis liečia kaip tik valios 
pasireiškimą, t.y. gyvenimą, o jam būdinga reikštis per 
individus, kurie atsiranda ir pranyksta, kaip lakūs, laiko 

forma pasirodantys pasireiškimai to, kas savaime nepavaldu 
laikui, bet vis dėlto turi pasirodyti laiko pavidalu, kad 
vbjektyvuotų savo tikrąją esmę. Gimimas ir mirtis vienodai 
priklauso gyvenimui ir atsveria vienas kitą kaip abipusės 
sąlygos, arba, jei kam patinka toks pasakymas, pilnatviško 
gyvenimo reiškinio poliai. Išmintingiausioji iš visų indų 
mitologija šį dalyką išreiškia tuo, kad kaip tik tam dievui, 
kuris simbolizuoja destrukciją, mirtį (kaip Brahma, nuo- 
dėmingiausias ir niekšiškiausias Trimurčio dievas, simbo- 
lizuoja gimimą, atsiradimą, o Višnus — išlikimą), kad, sakau 
aš, kaip tik tam dievui Šyvai ji kartu su vėriniu iš kaukolių 
prideda lingamą, tą apvaisinimo simbolį; vadinasi, šis sim- 
bolis čia pasirodo kaip atsvara mirčiai, ir šitaip užsimenama 
apie tai, kad gimimas ir mirtis yra esminiai koreliatai, vienas 
kitą neutralizuojantys ir sunaikinantys. Visiškai ta pati 
nuojauta graikus ir romėnus paskatino brangius sarkofagus 
puošti (tai matome ir dabar) švenčių, šokių, vestuvinių puotų, 
medžioklių, Žvėrių grumtynių, bakchanalijų, t.y. paties ga- 
lingiausio gyvybinio veržiumo vaizdais. Šį veržiumą jie 
mums parodo, vaizduodami ne tik tokius pasilinksminimus, 
bet ir geidulingas grupes, net satyrų ir ožkų sueitis. Aki-— 
vaizdus šių vaizdų tikslas buvo apraudamo individo mirties 
dingstimi kaip įmanoma išraiškingiau parodyti nemirtingą 
gamtos gyvenimą ir šitaip, nors ir be abstraktaus žinojimo, 
paaiškinti, kad visa gamta yra valios gyventi pasireiškimas 
ir išsipildymas. Šio pasireiškimo forma yra laikas, erdvė 
ir priežastingumas, o per juos — individuacija, kartu lemianti, 
kad individas turi atsirasti ir išnykti. Tačiau tai visai 
nepažeidžia valios gyventi, kurios pasireiškime individas 
yra tarsi koks pavienis egzempliorius ar pavyzdys. Lygiai 
taip pat gamtos visuma visai nenukenčia nuo atskiro individo 
mirties. Juk ne individas, o tik giminė yra tai, ką brangina 
gamta ir ką ji siekia išsaugoti su visa savo rimtimi, ir visai 

savęs netausodama rūpinasi gimine, sukurdama. didžiulį 
gemalų perteklių ir įdiegdama didžiulę apvaisinimo instinkto“ 
galią. O individas jai neturi jokios vertės ir negali jos turėti, 
nes gamtos karalystė yra begalinis laikas, begalinė erdvė, 
o juose - neribotas galimų individų skaičius. Todėl ji visada 
pasirengusi paaukoti individą, ir todėl jis ne tik tūkstančiais 
būdų, per menkiausius atsitiktinumus, atiduotas Žžūčiai, bet 
jau iš pat pradžių jai pasmerktas ir pačios gamtos į ją 
stumiamas nuo tos akimirkos, kai pasitarnavo giminės 
išsaugojimui. Šitaip visai naiviai pati gamta išreiškia tą didžią 
tiesą, kad tik idėjos, o ne individai pasižymi tikrąja realybe, 
t.y. yra pilnutinis valios objektiškumas. O kadangi žmogus 
pats yra gamta, be to, gamta aukščiausioje jos savižinos 
pakopoje, o gamta yra tik objektyvuota valia gyventi, tai 
žmogus, jei tik jis tai suvokė ir su tuo susitaikė, turi 
neabejotiną teisę dėl savo ir savo draugų mirties pasiguosti, 
stebėdamas nemirtingą gamtos, kuri yra jis pats, gyvenimą. 
Vadinasi, šitaip reikia suprasti Šyvą su lingamu, šitaip reikia 
suprasti antikinius sarkofagus, kurie savo žydinčio gyvenimo 
paveikslais kreipiasi į gedintį stebėtoją: natura non con- 
tristatur [gamta nenusiteikusi gedulingai| 

Kad gimimą ir mirtį reikia traktuoti kaip kažką, kas 
priklauso gyvenimui ir kas esminga šitam valios pasireiš- 
kimui, iškyla ir iš to, kad gimimas ir mirtis mums yra 
tik sustiprintos apraiškos to, iš ko sudarytas ir visas likęs 
gyvenimas. Juk jis visais atžvilgiais yra ne kas kita, kaip 
nuolatinė materijos kaita liekant nekintančiai formai: kaip 
tik tai ir yra individų dūlumas liekant nedūliai giminei. 
Nuolatinis maitinimasis ir reprodukcija tik laipsniu skiriasi 
nuo gimimo, o nuolatinis išskyrimas tik laipsniu skiriasi 
nuo mirties. Pirmasis dalykas paprasčiausiai ir aiškiausiai 
matomas augaluose. Augalas visais atžvilgiais yra tik nuo- 
latinis vis to paties impulso, savo paprasčiausių skaidulų, 

susigrupuojančių į lapą ir šakelę, kartojimasis; tai yra 
vienarūšių, vienas kitą palaikančių augalų agregatas. Nuo- 
latinis šių augalų reprodukavimas yra vienintelis jo ins- 
tinktas. Kad jį kuo geriau patenkintų, augalas kyla me- 
tamorfozės laiptais, kol pagaliau prieina prie žiedo ir vai- 
siaus, šito savosios egzistencijos ir siekio kompendijaus, kur 
jis trumpesniu keliu pasiekia tai, kas yra jo vienintelis tikslas, 
ir iškart tūkstanteriopai realizuoja tai, ką iki šiol kūrė dalimis: 
savo paties pakartojimą. Jo egzistavimas iki vaisiaus su 
pastaruoju santykiauja taip, kaip spaudmenys su spaustuve. 
Akivaizdu, kad gyvūnų atveju padėtis visai ta pati. Mai- 
tinimosi procesas yra nuolatinis gimimas, gimimo procesas 
yra sustiprintas maitinimasis; apvaisinimo keliamas malo- 
numas yra sustiprintas gyvenimo jausmo džiaugsmingumas. 
Kita vertus, išskyrimas, nuolatinis materijos iškvėpimas ir 
išmetimas yra tas pat, kas intensyvesniu pavidalu yra mirtis, 
gimimo priešingybė. Kaip mes, šitai darydami, esame visada 
patenkinti, kad išsaugome savąją formą ir neapraudame 
išmestos materijos, taip mums dera elgtis ir tada, kai mirtis 
intensyvesniu pavidalu ir galutinai padarys tai, kas su mumis 
vyksta kas dieną ir kas valandą, išskiriant dalimis; kaip 
mes abejingi pirmuoju atveju, taip neturime drebėti ir 
antruoju. Šiuo požiūriu reikalauti savojo individualumo, 
kompensuojamo kitais individais, pratęsimo yra taip pat 
nenormalu, kaip ir reikalauti išsaugoti mūsų kūno materiją, 
nuolat pakeičiamą nauja; šiuo požiūriu balzamuoti kūnus 
kvaila, lygiai taip pat, kaip būtų kvaila rūpestingai saugoti 
savo išmatas. O apie su individualiu kūnu susijusią sąmonę 
pasakytina, kad ji kiekvieną dieną visiškai pertraukiama 
miego. Gilus miegas, kol jis trunka, niekuo nesiskiria nuo 
mirties, į kurią jis dažnai (pavyzdžiui, kai sušąlama) pa- 
laipsniui ir pereina; nuo mirties jis skiriasi tik savo santykiu 
su ateitimi, t.y. prabudimu. Mirtis yra miegas, į kurį pasinėrus 

užmirštamas individualumas; visa kita vėl prabunda ar 
veikiau net ir nebuvo užmigę.* 

Pirmiausia mes privalome suprasti, kad valios pasireiš- 
kimo forma, t.y. gyvenimo ir tikrovės forma, iš tikrųjų yra 
dabartis, o ne ateitis ir praeitis. Ateitis ir praeitis esti tik 
sąvokoje, egzistuoja tik rišliame pažinime, kiek jis pavaldus 
pagrindo principui. Praeityje negyveno nė vienas Žmogus 
ir ateityje negyvens nė vienas. Tik dabartis yra bet kokio 
gyvenimo forma, bet todėl ji yra patikima gyvenimo nuo- 
savybė, kurios niekada neįmanoma iš jo atimti. Dabartis 
visada čia, kartu su jos turiniu: abu, ir dabartis, ir jos turinys, 
stovi tvirtai, nesvyruodami, kaip vaivorykštė virš krioklio. 
Juk valiai užtikrintas gyvenimas, o gyvenimui- dabartis. 
Žinoma, galvodami apie praėjusius tūkstantmečius, apie 
milijonus tada gyvenusių žmonių, mes klausiame: Kas jie 
buvo? Kuo jie pavirto? Bet, kita vertus, mums pakanka 
tik prisiminti mūsų pačių gyvenimą praeityje, vaizduotėje 
atgaivinti jo scenas ir vėl savęs paklausti: Kas buvo visa 
tai? Kuo visa tai pavirto? Tuo pat, kuo pavirto anų milijonų 
gyvenimas. O gal dera manyti, kad praeitis, užantspauduota 
mirties, per ją įgyja naują buvimą? Ne, mūsų pačių praeitis, 
net pati artimiausia, netgi vakarykštė, jau yra tik niekingas 


* Kad ir toks pamąstymas tam, kuriam jis nepasirodys pernelyg subtilus, 
gali padėti suprasti, kad individas yra tik reiškinys, o ne daiktas savaime. 
Kiekvienas individas, viena vertus, yra pažinimo subjektas, t.y. viso 
objektyviojo pasaulio galimybės papildoma sąlyga; kita vertus, jis yra 
pavienis pasireiškimas valios, — tos pačios valios, kuri objektyvuojasi 
kiekviename daikte. Bet šitas mūsų esmės dvilypumas nepagrįstas sa- 
varankišku vieniu: kitaip mes galėtume suvokti save pačiuose savyje ir 
nepriklausomai nuo pažinimo bei norėjimo objektų; tačiau šito mes visiškai 
nesugebame padaryti. Priešingai, kai tik mes pabandome įeiti į save ir, 
pažinimą nukreipdami į vidų, siekiame būti visiškai sąmoningi, mes tuojau 
pat nugrimztame į bedugnę tuštumą ir tampame panašūs į tuščią stiklinį 
rutulį, iš kurio, iš tuštumos, pasigirsta balsas, bet jo priežasties neįmanoma 
surasti. Ir šitaip stengdamiesi pagauti pačius save, savo siaubui mes 
nepagauname nieko, išskyrus efemerišką šmėklą. 

vaizduotės miražas, ir tas pat yra visų tų milijonų praeitis. 
Kas buvo? Kas yra? Valia, kurios veidrodis yra gyvenimas, 
ir bevalis pažinimas, aiškiai ją matantis tame veidrodyje. 
Jei kas šito dar nesuprato ar nenori suprasti, prie ankstesnio 
klausimo apie praeities kartų likimą reikia pridėti ir tokį: 
kodėl kaip tik jis, klausiantysis, toks laimingas, kad savo 
rankose tvirtai laiko tą brangią, netvarią, vienintelę realią 
dabartį; kodėl tie šimtai žmonių kartų ir net tų laikų herojai 
bei kankiniai nugrimzdo į praeities naktį ir šitaip virto 
niekiu, o jis, jo nereikšmingas Aš, egzistuoja realiai? Arba 
trumpiau, nors ir keistokai: kodėl šitas dabar, jo dabar, esti 
būtent dabar, o ne buvo kadaise, labai seniai? Taip keistai 
klausdamas, savo egzistavimą ir savo laiką jis traktuoja 
kaip vienas nuo kito nepriklausomus dalykus ir egzistavimą 
suvokia lyg kažką, panardintą į laiką; iš tikrųjų jis pripažįsta 
du dabar, vieną — priklausantį objektui, kitą — priklausantį 
subjektui, ir stebisi laimingu jų sutapties atsitiktinumu. Bet 
iš tikrųjų (kaip parodyta traktate Apie pagrindo principą) 
tik objekto, kurio forma yra laikas, sąlyčio su subjektu (kurio 
forma nėra nė vienas pagrindo principo pavidalas) taškas 
sudaro dabartį. Tačiau bet koks objektas yra valia, kiek 
ji yra tapusi vaizdiniu, o subjektas yra būtinas objekto 
koreliatas; bet realūs objektai egzistuoja tik dabartyje: praeitis 
ir ateitis apima tik sąvokas ir fantazijas, todėl dabartis yra 
esminė valios pasireiškimo forma ir nuo jo neatskiriama. 
Tik dabartis yra tai, kas yra visada ir kas esti neatšaukiamai. 
Empiriniu požiūriu pats netvariausias iš visų dalykų, me- 
tafiziniam žvilgsniui, pakylančiam virš empirinio stebėjimo 
formų, ji yra vienintelis tvarus dalykas, scholastų Nunc 
stans* |tvarusis dabar). Jos turinio šaltinis ir pagrindas yra 


* [Albertus Magnus: Swnma theologiae I, tract. 5, quaest. 22] 

valia gyventi, arba daiktas savaime, - kuris esame mes 
patys. Tai, kas nuolat tampa ir išnyksta, kas jau yra buvę 
ar dar turi būti, priklauso reiškiniui kaip tokiam dėl jo 
formų, darančių galimą atsiradimą ir išnykimą. Todėl mąs- 
tytina šitaip: Quid fuit? - Quod est. - Quid erit? - Quod 
fuit.* [Kas buvo? — Kas yra. — Kas bus? — Kas buvolļ; ir 
šitai imtina griežta šių žodžių prasme, t.y. suprastina ne 
simile [panašiai], o idem [taip pat]. Juk valiai užtikrintas 
gyvenimas, o gyvenimui — dabartis. Todėl kiekvienas ir 
gali pasakyti: „Aš kartą ir visiems laikams esu dabarties 
viešpats, ir amžių amžiams dabartis lydės mane lyg mano 
šešėlis; todėl aš nesistebiu ir neklausiu, iš kur ji yra atėjusi 
ir kodėl atsitiko taip, kad ji esti kaip tik dabar“. Laiką 
galime palyginti su amžinai besisukančiu ratu: nuolat be- 
sileidžianti pusė būtų praeitis, nuolat kylanti pusė būtų 
ateitis, o nedalomas taškas viršuje, kur praeina liečiamoji, 
yra netįsi dabartis. Kaip nesisuka liečiamoji, taip įkandin 
jos nesisuka ir dabartis, — tas objekto, kurio forma yra laikas, 
sąlyčio taškas su subjektu, neturinčiu jokios formos, nes 
subjektas nepažinus, bet yra viso, kas pažinu, sąlyga. Arba: 
laikas panašus į nesulaikomą srautą, o dabartis- į uolą, 
į kurią srautas sudūžta, bet kurios jis nenusineša kartu. 
Valia, kaip daiktas savaime, kaip ir pažinimo subjektas, 
galiausiai tam tikra prasme yra ta pati valia arba jos apraiška, 
nepavaldi pagrindo principui; ir kaip valiai užtikrintas 
gyvenimas, jos specifinė apraiška, taip jai užtikrinta ir 
dabartis, vienintelė realaus gyvenimo forma. Todėl mums 
neverta tyrinėti nei praeities iki gyvenimo, nei ateities po 


mirties; priešingai, vienintele forma, kuria sau pasireiškia 


* [Plg. Prediger Solomo, 1, 9] (plg. Koh, 1, 9 — red. past.) 

valia, reikia pripažinti dabartį“: ji nepabėgs nuo valios, bet 
valia irgi tikrai nepabėgs nuo jos. Todėl tas, kurį patenkina 
toks gyvenimas, koks jis yra, kuris visaip tą gyvenimą teigia, — 
tas gali nedvejodamas jį laikyti begaliniu ir nusikratyti mirties 
baimės kaip iliuzijos, įteigiančios absurdišką baimę kada 
nors prarasti dabartį ir apgaudinėjančios jį regimybe tokio 
laiko, kur nesama dabarties. Tokia iliuzija laiko atžvilgiu 
yra tas pat, kas erdvės atžvilgiu yra kita iliuzija, kurios 
veikiamas kiekvienas žmogus vaizduojasi, kad vieta, jo 
užimama ant žemės rutulio, yra viršus, o visa kita — apačia; 
lygiai taip pat kiekvienas žmogus susieja dabartį su savuoju 
individualumu ir įsivaizduoja, kad kartu su ja išnyksta bet 
kokia dabartis, o praeitis ir ateitis lieka be dabarties. Tačiau 
kaip ant žemės rutulio visur yra viršus, taip ir bet kokio 
gyvenimo forma yra dabartis, ir bijotis mirties dėl to, kad 
ji atima iš mūsų dabartį, ne protingiau, nei bijotis, kad 
nenuslystum žemyn nuo apskrito žemės rutulio, ant kurio 
mes, savo laimei, dabar esą stovime viršuje. Valios objek- 
tyvacijai būdinga dabarties forma, o dabartis, kaip netįsus 
taškas, perkerta į abi puses nusidriekiantį begalinį laiką 
ir stovi nejudėdama kaip amžinas vidurdienis be gaivinančio 
vakaro; kaip reali saulė, deganti be perstogės, ir tik tariamai 
panyranti į nakties įsčias. Todėl jeigu Žmogus bijosi mirties 
kaip to, kas jį sunaikina, tai tas pat, kas manyti, jog saulė 
pavakare dejuoja: „Vargas man! Aš smengu į amžinąją 


* Scholastici docuerunt, guod aeternitas non sit temporis sine fine 
aut principio successio, sed Nunc stans; i.e. idem nobis Nunc esse, guod 
erat Nunc Adamo; i.e. inter nunc et Hunc nullam esse differentiam. |Scholastai 
mokė, kad amžinybė nėra laiko seka be pabaigos ir pradžios, o yra 
Nunc stans, t.y.: tas pats dabar mums, kuris buvo dabar Adomui, t.y. 
tarp dabar ir tada nėra jokio skirtumo] Hobbes: Leviathan, cap. 46. 

naktį“ * Bet ir priešingai: ką slegia gyvenimo našta, bet 
kas geidžia gyvenimo ir jį teigia, nors būgštauja jo kančių 
ir ypač nebenori toliau kęsti kaip tik jam tekusios sunkios 
lemties, ~ toks žmogus negali tikėtis, kad mirtis jį išlaisvins, 
ir negali išsigelbėti savižudybe; tarsi koks apgaulingas 
vaiduoklis, tamsus ir šaltas Orkas vilioja jį į ramybės 
prieplauką. Žemė besisukdama pereina iš dienos į naktį; 
individas miršta, bet pati saulė nuolat žėri amžinajame 
vidurdienyje. Valiai gyventi užtikrintas gyvenimas. Gyve- 
nimo forma yra nesibaigianti dabartis. Tuo tarpu individai, 
idėjos apraiškos, atsiranda ir išnyksta laike, panašiai kaip 
netvarūs sapnai. Taigi savižudybė jau ir čia mums atrodo 
bevaisis, o todėl ir neprotingas poelgis. Kai mūsų apmąstymo 
kelyje pasistūmėsime toliau, ji mums pasirodys dar nepa- 
lankesnėje šviesoje. 

Dogmos keičiasi, ir mūsų žinojimas apgaulingas. Bet 
gamta neklysta: jos eigastis tvirta, ir šito ji neslepia. Visa 
esti joje, o ji esti visame kame. Kiekvienas gyvūnas yra 
jai centras; gyvūnas nedvejodamas surado savo kelią į būtį, 
kaip nedvejodamas suras kelią iš būties. O kol kas jis gyvena 
nesibaimindamas sunaikinimo ir nesirūpindamas, palaiko- 
mas suvokimo, kad jis yra pati gamta ir, kaip gamta, jis 
yra nepraeinantis. Vien tik žmogus visur velka su savimi 


* Eckermanno Pokalbiuose su Goethe (Gesprächen mit Goethe, 2. Aufl., 
Bd. 1, S. 154) Goethe sako: „Mūsų dvasia yra esybė, turinti nesunaikinamą 
prigimtį: ji yra kažkas, kas veikia nuo amžinybės iki amžinybės. Ji panaši 
į saulę, kuri nusileidžia tik mūsų žemiškoms akims, bet kuri iš tikrųjų 
niekada nenusileidžia, o nuolat šviečia“. Šį palyginimą Goethe perėmė 
iš manęs, o ne aš iš jo. Be abejonės čia, šiame 1824 m. vykusiame pokalbyje 
jis panaudojo jį todėl, kad prisiminė — galbūt nesąmoningai - mano 
frazę, sudarytą iš tų pačių žodžių, kaip ir čia, pirmajame leidime, p. 401; 
ir ten, kaip ir čia, § 65 pabaigoje, ji pakartota p. 528. Tas pirmas leidimas 
buvo Goethe'i pasiųstas 1818 m. gruodyje, o 1819 m. kovo mėnesį, per 
mano seserį, Neapolyje, kur aš tuo metu buvau, jis laiške pagyrė mane 
ir pridėjo raštelį, kur pažymėjo jam ypač patikusius puslapius; vadinasi, 
jis perskaitė mano knygą. 

abstraktų savosios mirties suvokimą. Tačiau — o tai labai 
keista — ir mintis apie mirtį gali jį bauginti tik atskiromis 
akimirkomis, jei dėl atsitiktinės dingsties įsismelkia į jo 
vaizduotę. Prieš galingą gamtos balsą refleksija yra beveik 
bejėgė. Žmogų, kaip ir neprotingą gyvulį, paprastai valdo 
tas iš giliosios sąmonės, bylojančios, kad jis yra pati gamta, 
pats pasaulis, iškylantis nerūpestingumas, kurio dėka nė 
vieno Žmogaus pastebimai nekankina mintis apie neišven- 
giamą ir visada artimą mirtį. Priešingai, kiekvienas žmogus 
gyvena taip, tarsi jam lemta gyventi amžinai. Tai pasiekia 
tokį mastą, kad, galima sakyti, nė vienas žmogus iš tikrųjų 
nėra aiškiai įsisąmoninęs savosios mirties neišvengiamybės, 
nes priešingu atveju tarp jo nuotaikos ir pasmerkto mirti 
nusikaltėlio nuotaikos negalėtų būti labai žymaus skirtumo. 
Žinoma, kiekvienas žmogus tuo įsitikinęs in abstracto ir 
teoriškai, bet šį įsitikinimą, kaip ir kitokias teorines tiesas, 
nepritaikomas praktikoje, jis nustumia į šalį ir visai ne- 
įsileidžia jo į savo gyvąją sąmonę. Kas įsimąstys į šį Žmogaus 
savijautos ypatumą, tas supras, kad aiškinti jį psichologiškai, 
įpročiu ar nuolankumu prieš neišvengiamybę, visiškai ne- 
pakanka. Teisingas yra mano pateiktas gilesnis aiškinimas. 
Jis paaiškina ir tai, kodėl visais laikais, visose tautose 
egzistuoja ir yra garbinamos dogmos apie kokios nors rūšies 
pomirtinį individo gyvenimą, nors šito dalyko įrodymai 
neišvengiamai turi būti nepatenkinami, o argumentai prieš - 
stiprūs ir gausingi. Bet juk nemirtingumas iš tikrųjų ir 
nereikalauja jokio įrodymo, o yra pripažįstamas sveiko proto 
kaip faktas, kurį patvirtina įsitikinimas, kad gamta nei 
meluoja, nei klysta, o priešingai, atvirai parodo ir net naiviai 
išreiškia savo veiksmus ir esmę; tuo tarpu mes patys juos 
užtamsiname savo iliuzijomis, kad iš jų išgautume kaip 
tik tai, kas palanku mūsiškiam ribotam požiūriui. 

Tačiau tai, ką mes dabar aiškiai supratome, — kad nors 
pavienis valios reiškinys prasideda laike ir pasibaigia laike, 
pačiai valiai kaip daiktui savaime tai negalioja, kaip negalioja 
ir bet kokio objekto koreliatui, pažįstančiam, bet niekada 
nepažiniam subjektui, ir kad valiai gyventi visada užtikrintas 
gyvenimas, — tai netinka minėtoms pomirtinio gyvenimo 
doktrinoms. Juk valiai, traktuojamai kaip daiktas savaime, 
taip pat ir grynajam pažinimo subjektui, amžinajai pasaulio 
akiai, nebūdinga nei tvermė, nei dūlumas, nes tvermė ir 
dūlumas yra tik laike galiojančios apibrėžtys, o valia ir 
subjektas esti už laiko. Štai kodėl individo (šito pavienio 
valios reiškinio, apšviesto pažinimo subjekto) egoizmas iš 
mūsų išdėstyto požiūrio nėmaž negali semtis maisto ir 
paguodos savajam troškimui gyventi be galo ilgai, kaip 
jis negalėjo jų semtis iš žinojimo, kad po jo mirties vis 
dėlto ir toliau truks laike likęs išorinis pasaulis — o juk 
šis Žinojimas yra to paties požiūrio išraiška, tik pateikta 
objektyviai, vadinasi, iš laikiško žiūros taško. Juk nors 
kiekvienas individas yra trumpalaikis tik kaip reiškinys, 
o kaip daiktas savaime yra belaikis, vadinasi, begalinis, 
tačiau būtent tik kaip reiškinys jis ir skiriasi nuo kitų pasaulio 
daiktų. Kaip daiktas savaime jis yra valia, pasireiškianti 
visur, ir mirtis pašalina iliuziją, jo sąmonę atskiriančią nuo 
kitų sąmonės: tai yra gyvavimo tąsa. Mirtis žmogaus nepalyti 
tik tiek, kiek jis yra daiktas savaime; reiškinio lygmenyje 
tas atsparumas mirčiai sutampa su viso likusio pasaulio 
pastovumu.* Tuo paaiškinamas ir toks faktas: nors vidinis 
ir tik intuityvus suvokimas to, ką mes dabar perkėlėme 


* Vedose šitai išreikšta tokiais žodžiais: kai žmogus miršta, jo regos 
galia susilieja su saule, uoslė su žeme, skonio juslė su vandeniu, klausa 
su oru, kalba su ugnimi ir t.t. (Oupnekliai, Bd. 1. S. 249 f.f. |išplėstu 
pavidalu paimta iš Brihadaranyaka-Upanishad 4, 4, 2); tai išreiškiama ir 
tuo, kad mirštantysis specialia formule visus savo jausmus ir gabumus 
vieną po kito perduoda savo sūnui, kuriame nuo to laiko jie turi gyvuoti 
toliau (ten pat, Bd. 2, S. 82 f.f). 

į aiškų žinojimą, kaip aš jau sakiau, ir trukdo minčiai apie 
mirtį apnuodyti netgi protingos būtybės gyvenimą, nes šitoks 
suvokimas maitina gyvybinę galią, palaikančią visa, kas 
gyva, ir kiekvienai gyvai būtybei, kol ji mato gyvenimą 
ir yra į jį nukreipta, leidžia žvaliai tęsti tą gyvenimą, tarsi 
nebūtų jokios mirties, vis dėlto, kai mirtis atskirais atvejais, 
tikrovėje arba tik vaizduotėje, priartėja prie individo ir jam 
tenka pažvelgti jai tiesiai į akis, jį apima mirties baimė, 
ir jis visaip stengiasi jos išvengti. Juk kol jo pažinimas buvo 
nukreiptas į patį gyvenimą, jis turėjo matyti ir tai, kad 
gyvenimas yra amžinas; o kai prieš jo akis pasirodo mirtis, 
jis turi pripažinti, kad ji yra tai, kas yra — pavienio laikino 
reiškinio pabaiga laike. Tai, ko mes bijomės mirtyje, jokiu 
būdu nėra skausmas, nes akivaizdu, kad skausmas, bent 
jau iš dalies, yra anapus mirties, o iš dalies mirtyje mes 
dažnai ieškome išsivadavimo nuo skausmo; bet ir atvirkš- 
čiai - kartais pasmerkiame save baisiausiam skausmui, kad 
nors trumpam laikui nustumtume mirtį, nors ji būtų greita 
ir lengva. Taigi mes skiriame skausmą ir mirtį kaip du 
visiškai skirtingus blogius: tai, ko mes bijomės mirtyje, 
faktiškai yra individo žūtis, — šitai mirtis atvirai ir parodo. 
O kadangi individas yra pačios valios gyventi pavienė 
objektyvacija, visa jo esybė priešinasi mirčiai. 

Kai jausmas padaro mus tokius bejėgius, vis dėlto gali 
įsikišti protas ir didžia dalimi įveikti bjaurius iš jausmo 
kylančius įspūdžius bei duoti mums aukštesnį žiūros tašką, 
iš kur mes matome nebe atskirybes, o visumą. Todėl 
filosofinis pasaulio pažinimas, pasiekęs tą tašką, kurį mąs- 
tydami dabar pasiekėme mes, bet nepasistūmėjęs toliau, 
jau ir šiame taške galėtų įveikti mirties baimę, ~- tiek, kiek 
individo refleksija pajėgtų sutramdyti betarpišką jausmą. 
Žmogus, kuris savo mąstymu būtų tvirtai perėmęs iki šiol 
išdėstytas tiesas, bet kartu savo patyrimu ar gilesne įžvalga 
nebūtų suvokęs, kad nuolatinė kančia būdinga visam gy- 

venimui, o, pasitenkindamas gyvenimu, jaustųsi jame visai 
puikiai ir, ramiai apmąstęs savo gyvenimo eigą bei visa, 
ką jis anksčiau patyrė, norėtų, kad tas gyvenimas tęstųsi 
amžinai arba nuolat atsinaujintų; žmogus, turintis tiek 
gyvybinės energijos, kad nepaisydamas visų gyvenimo sun- 
kumų ir kančių, noriai su jomis taikstytųsi dėl gyvenimo 
teikiamų malonumų; — toks žmogus stovėtų „tvirtais ir 
galingais kaulais ant apvalios ir amžinos žemės“ [Goethe, 
Žmonijos ribos (Grenzen der Menschheit)] ir nieko nesibijotų; 
apsiginklavęs pažinimu, kurį mes jam davėme, jis ramiai 
žiūrėtų į mirtį, atskrendančią laiko sparnais, ir suvoktų ją 
kaip melagingą iliuziją, bejėgę šmėklą, gąsdinančią silpnuo- 
sius, tačiau neturinčią jokios valdžios tam, kas žino, kad 
jis pats yra toji valia, kurios objektyvacija arba atspaudas 
yra visas pasaulis; todėl jam visą laiką užtikrintas gyvenimas, 
o kartu ir dabartis, ta tikroji ir vienintelė valios pasireiškimo 
forma. Todėl tokio žmogaus negali gąsdinti begalinė praeitis 
ar ateitis, kuriose jam nelemta būti, nes praeitį ir ateitį 
jis laiko tuščiu miražu ir Majos skraiste. Toks žmogus mirties 
bijotųsi ne labiau, negu saulė — nakties. Tokį požiūrį Krišna 
Bhagavad-Gitoje perduoda savo jaunam mokiniui Ardžūnai, 
kai šis, matydamas mūšiui pasirengusius pulkus (šiek tiek 
panašiai kaip Kserksas), pasiduoda liūdesiui, dvejoja ir nori 
išvengti mūšio, kad neleistų žūti daugeliui tūkstančių žmo- 
nių. Krišna įteigia jam tokį požiūrį, ir tų daugelio tūkstančių 
žmonių žūtis nebegali jo sulaikyti: jis duoda ženklą kau- 
tynėms. Tą patį požiūrį išreiškia ir Goethe's Prometėjas, 
ypač tokiais žodžiais: 


Žmones čionai aš kuriu 
Pagal savo paveikslą — 
Padermę, į mane panašią: 
Lai vargsta, lai verkia jie, 


Malonumais džiaugias ir laime, 

Niekindami tave 


Kaip aš?! 


[Hier sitz' ich, forme Menschen 
Nach meinem Bilde, 

Ein Geschlecht, das mir gleich sei, 
Zu leiden, zu weinen, 

Zu geniešen und zu freuen sich 
Und dein nicht zu achten 

Wie ich!] 


Tokį pat požiūrį galėtų įteigti ir Bruno bei Spinozos 
filosofija tiems, kuriems jos klaidos ir netobulumai netruk- 
dytų ją perimti ir nesilpnintų įsitikinimo jos teisingumu. 
Bruno filosofijoje nesama tikros etikos, o Spinozos filosofijoje 
etika nekyla iš jos esmės: nors savaime girtina ir graži, 
etika prie jos pririšta tik silpnais ir akivaizdžiais sofizmais. 
Galiausiai tokį požiūrį perimtų daugelis žmonių, jeigu jų 
pažinimas derintųsi su jų troškimais, t.y. jeigu jie, išsivadavę 
nuo visų iliuzijų, sugebėtų aiškiai ir apibrėžtai suvokti save. 
Juk pažinimui kaip tik tuo ir pasireiškia visiško valios gyventi 
teigimo pozicija. 

Valia teigia save pačią; tai reiškia: kai jos objektiškume, 
ty. pasaulyje ir gyvenime, jai visiškai ir aiškiai atsiveria 
jos pačios esmė kaip vaizdinys, tai šis pažinimas visai 
nesusilpnina jai būdingo valiojimo. Ji ir toliau geidžia šito 
gyvenimo, netgi tokio, kokį jį pažino; anksčiau ji geidė 
gyvenimo, jo nepažindama, kaip aklas veržlumas, o dabar 
jo geidžia, jį pažinusi, sąmoningai ir apgalvotai. Priešinga 
nuostata, valios gyventi neigimas, pasirodo tada, kai tas 
pažinimas nuslopina valiojimą, nes pažinti pavieniai reiš- 
kiniai jau nebeveikia kaip valiojimo motyvai, o visas iš idėjų 
pagavos išaugęs pasaulio esmės pažinimas, atspindintis 
valią, tampa valios kvietyvu, ir todėl valia laisvai atsisako 

pati savęs. Aš tikiuosi, kad šitos visai naujos ir šitaip 
abstrakčiai išreikštos, todėl sunkiai suprantamos mintys 
netrukus paaiškės, kai bus aprašyti tie fenomenai (t.y., šiuo 
atveju, Žmogaus elgsenos būdai), kuriuose, viena vertus, 
pasireiškia skirtingų laipsnių valios savitaiga, o kita vertus, — 
jos savineiga. Juk nors ir viena, ir kita kyla iš pažinimo, 
bet šis pažinimas nėra abstraktus, išreiškiamas žodžiais, 
o yra gyvas, pasireiškiantis tik veiksmais ir elgsena; jis lieka 
nepriklausomas nuo dogmų, kurios, kaip abstraktus pa- 
žinimas, domina protą. Atskleisti abu šiuos dalykus ir 
pakylėti juos iki aiškaus protinio pažinimo — tik toks gali 
būti mano tikslas. Aš visai neketinu nurodinėti arba re- 
komenduoti vieno ar kito. Tai būtų ir kvaila, ir beprasmiška, 
nes valia savaime yra absoliučiai laisva, visiškai nulemianti 
pati save, ir jai negalioja joks dėsnis. Tačiau pirmiausia, 
prieš pereidami prie minėto aiškinimo, iš pradžių turime 
panagrinėti ir tiksliau apibrėžti šitą laisvę ir jos santykį 
su būtinybe; be to, dar reikia pateikti keletą bendrų, valią 
ir jos objektus liečiančių svarstymų apie gyvenimą, kurio 
teigimas ir neigimas sudaro mūsų problemą; visa tai pa- 
lengvins mūsų uždavinį - pažinti žmogaus elgsenos vidinės 
esmės etinę prasmę. 

Kadangi, kaip sakyta, visas šis veikalas yra tik vienos 
vienintelės minties išsklaida, tai reiškia, kad visos jo dalys 
kuo glaudžiausiai tarpusavyje susijusios ir kiekviena ne tik 
būtinai siejasi su ankstesne ir pirmiausia tik ją vieną su- 
ponuoja, kaip išliekančią skaitytojo atmintyje (kaip kad būna 
visose filosofinėse sistemose, sudarytose tik iš išprotavimų 
eilės ), bet ir kiekviena viso veikalo dalis gimininga kiekvienai 
kitai ir ją suponuoja, todėl būtina, kad skaitytojas prisimintų 
ne tik tai, kas buvo aptarta ką tik, bet ir visą anksčiau 
išdėstytą turinį ir sugebėtų jį susieti su kiekviena dabartine 
mintimi, kad ir kiek medžiagos būtų įsiterpę tarp ankstesnio 
turinio ir dabartinės minties. Tokį reikalavimą skaitytojui 

kėlė ir Platonas: klaidžiame jo dialogų labirinte tik ilgais 
lankstais galima prieiti prie pagrindinės minties, kuri kaip 
tik todėl tampa aiškesnė. Mūsų atveju šitoks reikalavimas 
neišvengiamas, nes, nors mūsiškės vienos ir vienintelės 
minties išskaidymas į daugelį aspektų ir yra vienintelis būdas 
jai perteikti, pačiai minčiai tai yra ne esminė, o tik dirbtinė 
forma. Kad būtų lengviau šią mintį išdėstyti ir ją suprasti, 
keturiose knygose išskiriami keturi pagrindiniai požiūrio 
taškai, ir tai, kas gimininga bei vieninga, kuo rūpestingiausiai 
susieta; tačiau pati medžiaga visiškai nesiduoda išdėstoma 
tiesiaeige progresuojančia linija, kaip tai būna istoriniuose 
veikaluose, bet reikalauja painesnio dėstymo ir todėl — 
pakartotinio knygos studijavimo. Tik toks pakartotinis per- 
skaitymas atskleidžia kiekvienos dalies ryšį su bet kuria 
kita, ir tik visos dalys, kartu pagautos, praskaidrina viena 
kitą ir tampa visiškai aiškios.* 


§ 55 


Kad valia kaip tokia yra laisva, kyla vien iš to, kad 
ji, mūsų požiūriu, yra daiktas savaime, visų reiškinių turinys. 
O reiškiniai, kaip žinome, priešingai — visiškai pavaldūs 
pagrindo principui jo keturiais pavidalais. O kadangi mes 
žinome, kad būtinumas visiškai sutampa su padariniu, 
kylančiu iš tam tikros priežasties, kad padarinys ir priežastis 
yra viena kitą pakeičiančios sąvokos, tai visa, kas priklauso 
reiškiniui, kas yra objektas pažįstančiam subjektui kaip 
individui, viena vertus, yra priežastis, kita vertus - padarinys, 
ir šiuo požiūriu visiškai bei būtinai apibrėžta ir todėl niekaip 
negali būti kažkas kita, nei yra. Tad visas gamtos turinys, 
visi jos reiškiniai irgi yra absoliučiai būtini, ir šitą kiekvienos 
dalies, kiekvieno reiškinio, kiekvieno įvykio būtinumą galima 
kaskart įrodyti, nes visada galima surasti priežastį, nuo 


* Apie tai žr. antrojo tomo 41—44 sk 


401 


Ketvirta knyga 


kurios jis priklauso kaip padarinys. Čia negali būti jokios 
išimties; tai kyla iš neribotos pagrindo principo galiosenos. 
Bet, kita vertus, tas pats pasaulis visais savo reiškiniais 
yra ne kas kita, kaip valios objektiškumas, o valia - kadangi 
ji pati yra ne reiškinys, vaizdinys ar objektas, o daiktas 
savaime — nepavaldi ir pagrindo principui, bet kokio objekto 
formai, todėl nėra padarinys, nulemtas priežasties, vadinasi, 
nepavaldi jokiam būtinumui, taigi yra laisva. Vadinasi, laisvės 
sąvoka iš tikrųjų yra negatyvi, nes jos turinys yra tik 
būtinumo, t.y. pagrindo principą atitinkančio priežasties ir 
padarinio santykio, neigimas. Čia mums aiškiausiai pasirodo 
taškas, suvienijantis tą didįjį prieštaravimą, laisvės ir bū- 
tinumo vienumas, apie kurį naujaisiais laikais kalbėta daug, 
bet, kiek man žinoma, niekada aiškiai ir dalykiškai. Kiek- 
vienas daiktas kaip reiškinys, kaip objektas, yra absoliučiai 
būtinas; tačiau tas pats daiktas savaime yra valia, o valia 
yra visiškai ir amžių amžiams laisva. Reiškinys, objektas 
būtinai ir nuolatos apibrėžtas priežasčių ir padarinių gran- 
dinėje, kuri negali nutrūkti. Tačiau šio objekto būtis apskritai 
ir jo esaties būdas, t.y. idėja, per jį pasirodanti, arba, kitaip 
tariant, jo charakteris, betarpiškai yra valios pasireiškimas. 
Vadinasi, dėl šios valios laisvės jis apskritai galėtų neeg- 
zistuoti arba pirmapradiškai ir iš esmės būti visai kitoks. 
Tada ir visa grandinė, kurios grandis jis yra, kuri tačiau 
pati yra tos pačios valios pasireiškimas, būtų visai kitokia. 
Tačiau jei šis objektas jau yra ir jau įėjęs į priežasčių ir 
padarinių eilę, nuolat ir būtinai joje apibrėžtas, jis negali 
nei tapti kitoks, t.y. pasikeisti, nei išeiti iš tos eilės, t.y. 
išnykti. Žmogus, kaip ir bet kokia kita gamtos dalis, yra 
valios objektiškumas, todėl visa, kas pasakyta, galioja ir 
jam. Kaip bet koks daiktas gamtoje turi savo jėgas ir savybes, 
konkrečiai reaguojančias į konkretų poveikį ir sudarančias 
jo charakterį, taip ir žmogus turi savąjį charakterį, iš kurio, 
veikiant motyvams, būtinai išplaukia tam tikri poelgiai. Per 

patį šių poelgių pobūdį ir pasirodo žmogaus empirinis 
charakteris, o per pastarąjį savo ruožtu pasirodo protu 
suvokiamas jo charakteris, valia savaime, kurios determi- 
nuotas reiškinys žmogus yra. Tačiau Žmogus yra tobuliausias 
valios reiškinys, kuris, kad egzistuotų, kaip parodyta ant- 
rojoje knygoje, turi būti apšviestas tokio intensyvaus pa- 
žinimo, kad tas pažinimas įstengtų net visai adekvačiai 
pakartoti pasaulio esmę vaizdinio pavidalu; o tai ir yra 
idėjų pagava, grynas pasaulio veidrodis, kaip matėme tre- 
čiojoje knygoje. Taigi žmoguje valia gali pasiekti pilnatvišką 
savimonę, aiškų ir išsamų savo pačios esmės pažinimą, 
kiek toji esmė atsispindi visame pasaulyje. Jei toks pažinimo 
laipsnis iš tikrųjų egzistuoja, tada, kaip matėme ankstesnėje 
knygoje, iš jo atsiranda menas. Tačiau viso mūsų apmąstymo 
pabaigoje pasirodys ir tai, kad per tą patį pažinimą, valios 
nukreiptą į save pačią, įmanoma tobuliausiai pasireiškiančios 
valios įveika ir savineiga. Todėl laisvė, kuri, kaip daikto 
savaime ypatybė, niekada negali pasirodyti reiškinyje, tokiu 
atveju pasirodo ir pastarajame; ji sunaikina reiškinio pagrinde 
glūdinčią esmę, — nors tuo tarpu pats tas reiškinys vis 
dar esti laike, ~ sukelia reiškinio prieštaravimą sau pačiam 
ir kaip tik tuo sukuria šventumo ir savineigos fenomenus. 
Tačiau visa tai gali visiškai paaiškėti tik šios knygos pa- 
baigoje. Kol kas čia tik bendrais bruožais nurodoma, kaip 
žmogus skiriasi nuo visų kitų valios reiškinių, ir skiriasi 
tuo, kad laisvė (t.y. nepriklausymas nuo pagrindo principo), 
būdinga tik valiai kaip daiktui savaime ir prieštaraujanti 
reiškiniui, jame, žmoguje, gali pasirodyti ir reiškinyje, tačiau 
tada laisvė neišvengiamai pasirodo kaip reiškinio priešta- 
ravimas sau pačiam. Žinoma, šiuo požiūriu ne tik valia 
savaime, bet ir pats žmogus gali būti pavadintas laisvu 
ir todėl išskirtas iš visų kitų būtybių. Tačiau kaip tai derėtų 
suprasti, parodys tik visas tolimesnis nagrinėjimas, o kol 
kas mes dar priversti visai neliesti šio klausimo. Juk pirmiausia 

reikia vengti klaidos, esą pavienio, konkretaus Žmogaus 
veiksmai nepavaldūs jokiam būtinumui, t.y. esą motyvo 
jėga ne tokia didelė kaip priežasties jėga arba išvados kilimas 
iš prielaidų. Valios kaip daikto savaime laisvė — jei tik 
mes, kaip sakyta, nekreipiame dėmesio į anksčiau nurodytą 
visai išskirtinį atvejį — jokiu būdu neapima jos betarpiško 
pasireiškimo netgi tada, kai šis pasireiškimas pasiekia aukš- 
čiausią matomumo laipsnį, taigi neapima protingo gyvulio, 
turinčio individualų charakterį, t.y. asmens. Asmuo niekada 
nėra laisvas, nors jis ir yra laisvas valios reiškinys, nes 
asmuo jau yra determinuotas šito laisvo valiojimo pasi- 
reiškimas. Ir nors tas pasireiškimas, įeidamas į bet kokio 
objekto formą, pagrindo principą, šio valiojimo vienį iš- 
skleidžia į daugelį poelgių, tačiau šis daugis dėl to valiojimo 
savaime nelaikiško vienio pasirodo dėsningai, kaip gamtos 
jėga. Tačiau, kadangi būtent tas laisvas valiojimas yra tai, 
kas regima asmenyje ir visoje jo elgsenoje ir su pastarąja 
santykiauja kaip sąvoka su apibrėžimu, tai ir kiekvienas 
atskiras asmens poelgis turi būti priskirtas laisvai valiai, 
ir kaip toks jis tiesiogiai pasirodo sąmonei. Todėl, kaip 
sakyta antrojoje knygoje, bet koks asmuo a priori (t.y. šiuo 
atveju — savo pirmapradžiu jausmu) įsivaizduoja esąs laisvas 
ir atskiruose poelgiuose — ta prasme, kad mano, jog kiekvienu 
konkrečiu atveju galimas bet koks poelgis. Ir tik a posteriori, 
iš patyrimo ir patyrimą apmąsčius, sužinoma, kad poelgis 
visiškai neišvengiamai kyla iš charakterio ir motyvų sąlyčio. 
Todėl atsitinka taip, kad kiekvienas tamsus žmogus, pa- 
siduodamas savo jausmui, aistringai gina visišką atskirų 
poelgių laisvę, nors visų laikų didieji mąstytojai ir net gilesnės 
tikybos ją neigė. Tačiau tam, kuris suprato, kad visa žmogaus 
esmė yra valia ir kad jis pats yra tik tos valios pasireiškimas 
(o tokio pasireiškimo būtina, vien tik iš subjekto pažini 
forma, šiuo atveju pasireiškianti kaip motyvacijos dėsnis, 

yra pagrindo principas), - tam abejoti poelgio neišvengiamu- 
mu esant tam tikram charakteriui ir konkrečiam motyvui 
bus tas pat, kas abejoti trijų trikampio kampų lygybe dviems 
statiems kampams. Atskiro poelgio būtinumą labai paten- 
kinamai parodė Priestley savojoje Doctrine of Philosophical 
Necessity [Filosofinio būtinumo doktrinoje]. * Tačiau šio būti- 
numo koegzistenciją su valios savaime (t.y. už reiškinio) 
laisve pirmąkart įrodė Kantas,* kurio nuopelnai čia ypač 
žymūs. Jis nustatė skirtumą tarp protu suvokiamo ir em- 
pirinio charakterio. Šį skirtumą aš visiškai ir besąlygiškai 
pripažįstu, nes pirmasis charakteris yra valia kaip daiktas 
savaime, kiek ji reiškiasi tam tikrame individe tam tikru 
laipsniu; antrasis charakteris yra pats tasai reiškinys, toks, 
kaip jis pasirodo elgsenoje, laike ir netgi kūno sandaroje, 
ty. erdvėje. Kad suprastume abiejų charakterių santykį, 
geriausia pasinaudoti ta formuluote, kuria aš jau naudojausi 
savo įžanginiame traktate, būtent: kiekvieno žmogaus protu 
suvokiamą charakterį reikia traktuoti kaip nelaikišką, todėl 
nedalų ir nekintamą valios aktą, kurio pasireiškimas, iš- 
siskleidžiantis ir ištęstas laike, erdvėje ir visose pagrindo 
principo formose, yra empirinis charakteris, toks, koks jis 
patyrimo rėmuose pasirodo visoje konkretaus Žmogaus 
elgsenoje ir gyvenimo eigoje. Kaip visas medis yra tik daug 
sykių pakartotas to paties siekio pasireiškimas, o šis siekis 
paprasčiausiu pavidalu pasirodo skaiduloje ir sutelktiniu 
pavidalu pasikartoja kaip lapas, ūglis, šakelė, kamienas ir 
yra lengvai juose atpažįstamas, taip ir visi Žmogaus poelgiai 
yra tik nuolat pasikartojantis, savo pavidalu šiek tiek be- 
sikeičiantis protu suvokiamo charakterio pasireiškimas. O 
iš tų poelgių sumos kylanti indukcija yra jo empirinis 


* [Priedas prie Disguisitions Relating to Matter and Spirit.) 

** Kritik der reinen Vernunft, 1. Aufl., S. 532—558; 5. Aufl., S. 560—586; 
ir Kritik der praktischen Vernunft, 4. Aufl., S. 169-179; Rosenkranzo lei- 
dimas, S. 224-231. 

charakteris. Beje, aš čia nekeisiu ir nekartosiu meistriško 
Kanto dėstymo. Tariu, kad jis yra žinomas. 

1840 m. aš iš pagrindų ir išsamiai išnagrinėjau klausimą 
apie valios laisvę premijuotame traktate apie tą patį dalyką 
ir atskleidžiau priežastį tos iliuzijos, dėl kurios manoma, 
kad savimonėje, kaip jos faktą, galima rasti empiriškai 
akivaizdžią absoliučią valios laisvę, t.y. liberum arbitrium 
indifferentiae [laisvą, niekieno nesąlygotą valios sprendimą]. 
Kaip tik į šį klausimą labai įžvalgiai buvo orientuota konkurso 
tema. Skaitytojui nurodydamas šį veikalą ir kartu su juo 
(bendru pavadinimu Abi pamatinės etikos problemos) pub- 
likuoto Konkursinio traktato apie moralės pagrindą dešimtąjį 
paragrafą, dabar aš atsisakau pirmajame leidime pateikto 
dar nepatenkinamo valios aktų būtinumo įrodymo, o vietoj 
jo minėtą iliuziją noriu paaiškinti trumpu samprotavimu, 
kurio prielaida yra mūsų antro tomo devynioliktasis skyrius, 
ir todėl šis samprotavimas negalėjo būti pateiktas minėtame 
konkursiniame traktate. 

Nepriklausomai nuo to, kad valia kaip tikras daiktas 
savaime yra kažkas iš tikrųjų pirmapradiška ir savarankiška 
ir kad savimonėje jos veiksmus turi lydėti pirmapradiškumo 
ir savavališkumo jausmas, nors tie veiksmai yra jau de- 
terminuoti; nepriklausomai nuo to atsiranda empirinės valios 
laisvės (vietoje transcendentalinės, kuri vienintelė gali būti 
jai priskirta) iliuzija, taigi atskirų veiksmų laisvės iliuzija. 
Šią iliuziją nulemia tai, kad intelektas yra atsiskyręs nuo 
valios ir jai palenktas, kaip parodyta antro tomo devy- 
nioliktajame skyriuje, ypač Nr. 3. Intelektas sužino valios 
sprendimus tik a posteriori ir empiriškai. Todėl, kai jam 
reikia rinktis, jis neturi jokių duomenų apie tai, kaip nuspręs 
valia. Juk protu suvokiamas charakteris, kurio dėka, esant 
tam tikriems motyvams, įmanomas tik vienas sprendimas 
ir todėl šis sprendimas yra būtinas, — protu suvokiamas 
charakteris neįsismelkia į intelektinio pažinimo akiratį; in- 

telektui palaipsniui atsiveria tik empirinis charakteris — per 
savo atskirus aktus. Todėl pažįstančiajai sąmonei (intelektui) 
ir atrodo, kad kiekvienu konkrečiu atveju valia gali vienodai 
priimti du priešingus sprendimus. Tačiau tai lygiai tas pat, 
kaip ir tuo atveju, jei, pavyzdžiui, įsivaizduodami kartį, 
stovinčią statmenai, bet praradusią pusiausvyrą ir pradėjusią 
svyruoti į šalis, mes pasakytume: „ji gali nuvirsti arba į 
dešinę, arba į kairę pusę“. Juk tas „gali“ turi tik subjektyvią 
reikšmę ir iš tikrųjų juo pasakoma: „mums žinomų duomenų 
atžvilgiu“, nes objektyviai virtimo kryptis jau buvo būtinai 
sąlygota, kai tik kartis pradėjo svyruoti. Vadinasi, ir savosios 
valios sprendimas nedeterminuotas tik jos žiūrovui, savajam 
intelektui, taigi jis nedeterminuotas tik santykiškai ir sub- 
jektyviai, būtent — pažinimo subjektui. O savaime ir ob- 
jektyviai kiekvieno pasirinkimo atveju apsisprendimas jau 
determinuotas ir būtinas. Tačiau šis determinuotumas įsi- 
smelkia į sąmonę tik per priimamą sprendimą. Mes turime 
net empirinį šio dalyko įrodymą, kai mūsų laukia koks 
nors sunkus ir svarbus pasirinkimas, tačiau laukia tik esant 
tokiai sąlygai, kuri dar nepasirodė, bet irgi yra tik laukiama, 
ir todėl iki tam tikro laiko mes negalime nieko daryti ir 
turime laikytis pasyviai. Tada mes svarstome, kaip mums 
reikės nuspręsti, atsiradus toms sąlygoms, kurios leis mums 
laisvai veikti ir pasirinkti. Dažniausiai vieną apsisprendimą 
paremia toliaregiški, protingi apmąstymai, o kitą — veikiau 
tiesioginis polinkis. Kol mes nenorom liekame pasyvūs, 
atrodo, kad protingoji pusė ima viršų; tačiau mes iš anksto 
numatome, kaip stipriai trauks kita pusė, kai tik atsiras 
proga veikti. Iki to laiko šaltai apsvarstydami pro et contra, 
mes uoliai stengiamės kuo aiškiau nušviesti abiejų pusių 
motyvus, kad kiekvienas iš jų visa savo jėga galėtų paveikti 
valią, kai ateis reikiama akimirka, ir kad kokia nors klaida 
iš intelekto pusės nepastūmėtų valios nuspręsti kitaip, nei 
ji tai būtų padariusi, jei visi motyvai ją būtų veikę vienodai. 

Tačiau visa, ką gali padaryti intelektas pasirenkant, ir yra 
tas aiškus prieštaraujančių motyvų išskleidimas. Tikrojo 
sprendimo jis laukia taip pasyviai, su tokia įtampa ir 
smalsumu, kaip ir svetimos valios sprendimo. Todėl iš jo 
žiūros taško abu sprendimai jam turi atrodyti vienodai 
galimi: kaip tik tuo ir pasireiškia empirinės valios laisvės 
iliuzija. Žinoma, į intelekto sritį sprendimas įsismelkia visai 
empiriškai, kaip galutinis rezultatas; tačiau jis iškilo iš vidinių 
savybių, iš protu suvokiamo charakterio, iš individualios 
valios, konfliktuojančios su esamais motyvais, - vadinasi, 
iškilo, nulemtas visiško būtinumo. Intelektas čia gali tik 
aiškiai ir visapusiškai nušviesti motyvų specifiką, bet jis 
nepajėgia nulemti pačios valios, nes ji jam nepasiekiama 
ir net, kaip matėme, jo nesuvokiama. 

Jeigu Žmogus, esant toms pačioms aplinkybėms, vieną 
kartą galėtų veikti vienaip, kitą — kitaip, tai per tą laiką 
pati jo valia būtų turėjusi pasikeisti ir todėl skleistis laike: 
juk tik laike yra įmanomas kitimas. Tačiau tokiu atveju 
arba valia būtų tik reiškinys, arba laikas turėtų būti daikto 
savaime apibrėžtis. Todėl ginčas dėl atskiro poelgio, dėl 
liberum arbitrium indifferentiae, iš tikrųjų sukasi apie klau- 
simą, ar valia esti laike, ar ne. Jeigu ji, kaip tai būtinai 
kyla iš Kanto teorijos ir viso manojo apmąstymo, yra daiktas 
savaime, esantis už laiko ir bet kokios pagrindo principo 
formos, tai ne tik individas privalo toje pačioje situacijoje 
visada elgtis vienodai ir ne tik kiekvienas piktas poelgis 
būtinai yra patikimas daugybės kitų [tokio pobūdžio] po- 
elgių, kuriuos jis turi padaryti ir kurių negali išvengti, laidas, 
bet, kaip sako Kantas, visiškai aiškiai žinodami, kokie yra 
empirinis charakteris ir motyvai, mes galime apskaičiuoti 
būsimą Žmogaus elgesį kaip kokį saulės ar mėnulio už- 
temimą. Kaip nuosekli gamta, lygiai taip pat nuoseklus 
ir charakteris: jį turi atitikti kiekvienas konkretus poelgis, 
kaip kiekvienas fenomenas atitinka gamtos dėsnį. Priežastis 

antruoju atveju ir motyvai — pirmuoju yra tik atsitiktinės 
priežastys, kaip parodyta antrojoje knygoje. Valia, kurios 
pasireiškimas yra visa būtis ir Žmogaus gyvenimas, negali 
paneigti savęs atskirais atvejais, ir ko Žmogus nori apskritai, 
to paties jis visada norės ir konkrečiu atveju. 
Empirinės valios laisvės, liberi arbitrii indifferentiae, 
pripažinimas kuo glaudžiausiai susijęs su tuo, kad žmogaus 
esme buvo laikoma siela, kuri savo prigimtimi esą yra 
pažįstanti, o iš tikrųjų net abstrakčiai mąstanti ir tik dėl 
to valiojanti esybė. Todėl valia buvo laikoma antrine galia, 
užuot pripažinus, kad tokia antrinė galia iš tikrųjų yra 
pažinimas. Valia net buvo traktuojama kaip tam tikras 
mąstymo aktas ir tapatinama su sprendiniu. Šitaip ją suprato 
Kartezijus [Descartes'as] ir Spinoza. Pagal šitokį požiūrį, 
koks nors Žmogus tampa toks, koks yra tik savojo pažinimo 
dėka. Jis pasirodo pasaulyje kaip moralinis nulis, pažįsta 
šio pasaulio dalykus, o po to nusprendžia būti toks arba 
kitoks, elgtis vienaip arba kitaip, ir naujo pažinimo dėka 
net gali pasirinkti naują elgseną, t.y. tapti kitoks. Be to, 
pagal tokį požiūrį, žmogus iš pradžių pripažįsta kokį nors 
dalyką esant gerą ir dėl to jo nori, užuot iš pradžių jo 
norėjęs ir dėl to pavadinęs jį geru. Pripažįstant visą mano 
pamatinę mintį, toks požiūris iškreipia tikrąjį santykį. Valia 
yra pirminė ir pirmapradė, o pažinimas yra pridėtinė valios 
pasireiškimo dalis ir jos įrankis. Todėl konkretus žmogus 
yra toks, koks yra, dėl savosios valios, ir jo charakteris 
yra pirmapradiškas, nes valiojimas yra jo esybės pagrindas. 
Pridėtinio pažinimo dėka, patyrimu jis sužino, kas jis yra, 
t.y. sužino savąjį charakterį. Taigi jis pažįsta save dėl savo 
valios ir pagal jos prigimtį, o ne, kaip buvo manoma nuo 
seno, nori dėl savojo pažinimo ir pagal jį. Šiuo senuoju 
požiūriu, žmogui pakanka tik apsvarstyti, kokiam jam la- 
biausiai norėtųsi būti, ir jis tapsiąs toks: tai ir yra jo valios 

laisvė. Taigi iš tikrųjų ji reiškia, kad žmogus esąs savo 
paties kūrinys, kylantis iš pažinimo. Aš sakau priešingai: 
jis yra savo paties kūrinys iki bet kokio pažinimo, ir pastarasis 
tik prisideda, kad jį apšviestų. Todėl jis negali nuspręsti 
būti toks arba kitoks, ir negali tapti kažkuo kitu; ne, jis 
yra kartą ir visiems laikams ir laipsniškai pažįsta, kas jis 
yra. Pagal senąją teoriją, jis nori to, ką pažįsta; mano požiūriu, 
jis pažįsta tai, ko nori. 

Graikai charakterį vadino (906, o jo apraiškas, t.y. 
papročius — 491. Pastarasis žodis kilęs iš ė806, įprotis. 
Jie pasirinko jį, kad charakterio pastovumą metafiziškai 
išreikštų įpročių pastovumu. To yàp (90; àno TOO ĖB0L6 
čys tyy ETOVUKIAV TNN yap xaheitar Sta TO £916e6901 
(A voce š906, i.e. consuetudo, 4905 est appellatum: ethica 
ergo dicta est àno to EBiCeGSA1: sive ab assuescendo) 
[iš žodžio ė906, ty. įprotis, yra kilęs pavadinimas 120s, 
charakteris, vadinasi, „etika“ kilusi iš žodžio č9iCeo80L,t.y. 
pripratimo], sako Aristotelis (Ethica magna, I, 6, p. 1186 
[a 1], Ethica ad Eudemium, p. 1220, ir Ethica ad Nicomachum, 
p. 1103, editio Berolinensis). Stobajas priduria: Oi t xat 
Znvova  TPOTIXOG n806 on TNN Biov, àp ÀG al 
xata UEPOG zpåčeiç péovoi (Stoici autem Zenonis castra 
sequentes metaphorice ethos definiunt vitae fontem, e quo 
singulae manant actiones) [O stoikai, Zenono šalininkai, 
charakterį (ethos) metaforiškai apibūdina kaip gyvenimo 
šaltinį, iš kurio kyla atskiri poelgiai; Eclogae physicae et ethicae] 
2, cap. 7. Krikščioniškoje tikyboje mes randame predes- 
tinacijos dogmą, pagal kurią išrinktumą lemia malonė, o 
neišrinktumą — nemalonė (Rom 9, 11-24), dogmą, akivaiz- 
džiai kilusią iš tos įžvalgos, kad Žmogus nesikeičia, kad 
jo gyvenimas ir darbai, t.y. jo empirinis charakteris, yra 
tik protu suvokiamo charakterio išsiskleidimas, jau kūdi- 
kystėje pastebimų nekintančių lemtingų polinkių išsi- 

vystymas, ir todėl jau žmogui gimstant tvirtai nulemtas 
jo elgesys, kuris iš esmės lieka toks pat iki galo. Su tuo 
sutinkame ir mes. Bet, žinoma, išvadų, gautų šią visiškai 
teisingą mintį sujungus su judėjų tikyboje nusistovėjusiomis 
dogmomis ir sukėlusių didžiausią sunkumą, amžiais ne- 
išrišamą Gordijo mazgą, apie kurį sukasi dauguma baž- 
nytinių ginčų, - tų išvadų ginti aš nesiimu, nes toks gynimas 
vargu ar pavyko net pačiam apaštalui Pauliui, šiuo tikslu 
pateikusiam puodžiaus pavyzdį. Juk galiausiai rezultatas 
būtų ne kas kita, kaip: 


Dievų tesibijo 
Žmonių giminė! 
Valdžią jie laiko 
Ir gali ja naudotis, 
Kaip jiems patinka. 


[Es fürchte die Götter, 
Das Menschengeschlecht! 
Sie haben die Herrschaft 
In ewigen Händen: 
Und können sie brauchen, 
Wie's ihnen gefällt. 

Goethe: Iphigenie, 4, 5| 


Tačiau tokie apmąstymai iš esmės neliečia mūsų objekto. 
Čia veikiau tiktų keletas pastabų apie santykį tarp charakterio 
ir pažinimo, kuriame glūdi visi charakterio motyvai. 

Kadangi motyvai, nulemiantys charakterio pasireiškimą 
arba elgseną, veikia charakterį per pažinimą, o pažinimas 
yra nepastovus, dažnai svyruojantis tarp tiesos ir paklydimo, 
nors paprastai laikui bėgant vis labiau taisosi, — žinoma, 
labai nevienodai, — tai tam tikro žmogaus elgsena gali 
pastebimai pasikeisti, tačiau tai mums neduoda pagrindo 

spręsti apie jo charakterio pasikeitimą. Tai, ko žmogus nori 
iš tikrųjų ir apskritai — jo giliausios esybės siekis ir jį 
atitinkantis tikslas — niekada nesiduoda pakeičiama išoriniu 
poveikiu, pamokymų; kitaip mes jį galėtume perkurti. Seneka 
puikiai sako: „velle non discitur“ [valiojimo negalima iš- 
mokyti; Epistulae, 81, 14], šitaip tiesai teikdamas pirmenybę 
prieš savuosius stoikus, kurie mokė šiėaxTmv Elva TV 
dpetnv (doceri posse virtutem) [dorybės galima išmokyti; 
Diogenes Laertios 7, 91]. Iš šalies valią galima paveikti 
tik motyvais, tačiau motyvai niekada negali pakeisti pačios 
valios, nes jie patys turi jai galią tik tarus, kad ji yra kaip 
tik tokia, kokia yra. Vadinasi, visa, ką jie gali, tai tik pakeisti 
jos siekio kryptį, t.y. padaryti taip, kad tai, ko ji nuolat 
ieško, ieškotų kitur nei anksčiau. Todėl pamokymas, geresnis 
pažinimas, taigi išorinis poveikis, gali ją įtikinti, kad ji klysta, 
pasirinkdama priemones, ir šitokiu būdu paveikti, kad tikslo, 
kurio ji siekia kartą ir visiems laikams pagal savo vidinę 
esmę, ji pradėtų ieškoti visai kitu būdu, netgi visai kitame 
objekte. Tačiau tas išorinis poveikis niekada negali lemti 
to, kad valia iš tikrųjų panorėtų kažko kito, palyginti su 
tuo, ko ji norėjo iki tol. Jos valiojimas lieka nekintamas, 
nes valia ir yra tik pats tas valiojimas, kuris kitaip turėtų 
būti nuslopintas. Tuo tarpu pažinimo, o todėl ir elgesio 
kintamumas toks žymus, kad valia stengiasi pasiekti savo 
nekintamą tikslą, pavyzdžiui, Mahometo rojų, vienąkart 
realiame pasaulyje, kitąkart įsivaizduojamame pasaulyje, 
pagal tai pasirinkdama priemones ir todėl pirmuoju atveju 
naudodamasi gudrumu, prievarta ir apgaule, o antruoju — 
susilaikymu, teisingumu, išmalda, piligrimyste į Meką. Ta- 
čiau dėl to nepasikeitė nei jos siekis, nei juolab ji pati. 
Vadinasi, nors jos poelgiai ir pasirodo esą labai skirtingi 
skirtingu metu, jos valiojimas lieka visiškai toks pat. Velle 
non discitur. 

Kad motyvai veiktų, reikia, kad jie ne tik paprasčiausiai 
būtų, bet ir kad jie būtų pažinti, nes, pagal jau vieną kartą 
minėtą labai gerą scholastų pasakymą, „causa finalis movet 
non secundum suum esse reale; sed secundum esse cog- 
nitum“ [tikslinė priežastis veikia ne savo tikrąja, 0 savo 
pažintąja esme; Suarez: Disputationes metaphysicae, disp. 
23, sectiones 7 et 8, p. 549-553]. Pavyzdžiui, kad išryškėtų 
kokiame nors žmoguje egzistuojantis santykis tarp egoizmo 
ir užuojautos, nepakanka, kad jis, tarkime, būtų turtingas 
ir matytų kitų skurdą; - jis dar turi žinoti, kuo turtas gali 
pasitarnauti tiek jam, tiek kitiems. Ir nepakanka, kad jis 
tik matytų kitų kančią; — jis dar turi Žinoti, kas yra kančia, 
o kartu — kas yra malonumas. Galimas daiktas, kad pa- 
sitaikius pirmai progai jis to nežinojo taip gerai, kaip 
pasitaikius antrajai, ir jeigu esant vienodai progai jis elgėsi 
skirtingai, tai paprasčiausiai dėl to, kad aplinkybės iš tikrųjų 
buvo kitokios, — būtent tąja savo puse, kuri priklauso nuo 
to, kaip jis jas pažįsta, nors jos ir atrodo esančios vienodos. 
Kaip tikrų aplinkybių nežinojimas riboja jų veiksmingumą, 
taip, kita vertus, tik įsivaizduojamos aplinkybės gali veikti 
kaip tikros, ir ne tik atskirų paklydimų atvejais, bet ir 
apskritai, ilgą laiką. Jei, pavyzdžiui, žmogus įsitikinęs, kad 
už kiekvieną geradarystę būsimajame gyvenime jam bus 
atlyginta šimteriopai, tai toks įsitikinimas galioja ir veikia 
visai kaip ilgalaikis ir patikimas vekselis, ir tas Žmogus 
gali duoti, vedamas egoizmo, kaip, turėdamas kitokį įsi- 
tikinimą, iš egoizmo imtų. Jis nepasikeitė: velle non discitur. 
Dėl šios didžiulės pažinimo įtakos elgsenai, - įtakos, kuri 
reiškiasi valiai išliekant nepakitusiai, — atsitinka taip, kad 
charakteris išsivysto ir jo skirtingi bruožai atsiskleidžia tik 
palaipsniui. Todėl kiekvienoje amžiaus atkarpoje jis pasirodo 
skirtingai, ir po audringos, laukinės jaunystės gali ateiti 
nuosaiki bei solidi branda. Ypač pikti charakterio bruožai 
laikui bėgant ryškėja vis aiškiau; o kartais aistros, kurioms 

buvo pasiduodama jaunystėje, vėliau savanoriškai sutram- 
domos, bet tik todėl, kad priešingi motyvai tik dabar 
pirmąkart įsismelkia į sąmonę. Štai kodėl gyvenimo pradžioje 
visi mes esame nekalti. Tai reiškia tik tai, kad nei mes, 
nei kiti dar nepažįstame mūsų pačių prigimties piktosios 
pusės. Tik motyvai ją išslaptina ir tik ilgainiui motyvai 
įsismelkia į sąmonę. Galiausiai mes pamatome, kad esame 
visai kitokie, nei kad manėme esą a priori, ir tada dažnai 
išsigąstame savęs. 

Atgaila niekuomet nekyla iš to, kad pasikeitė valia (tai 
neįmanoma); ji kyla iš to, kad pasikeitė pažinimas. Kas 
esminga ir autentiška iš viso to, ko aš kada nors norėjau, 
to aš turiu norėti ir dabar, nes aš pats esu toji valia, esanti 
už laiko ir kaitos. Todėl aš niekada negaliu atgailauti dėl 
to, ko norėjau, o atgailauju dėl to, ką padariau, nes, vedamas 
klaidingų sąvokų, aš padariau kažką kita, - tai, kas neatitinka 
mano valios. Tokia įžvalga, besiremianti teisingesniu pa- 
žinimu, ir yra atgaila. Tai tinka ne tik gyvenimo išminčiai, 
priemonių pasirinkimui ir svarstymui, ar tikslas atitinka 
mano tikrąją valią, bet ir tam, kas yra autentiškai etiška. 
Štai, pavyzdžiui, aš galiu pasielgti egoistiškiau, nei būdinga 
mano charakteriui, suklaidintas perdėtų vaizdinių apie sun- 
kią padėtį, į kurią buvau patekęs, arba apie kitų Žmonių 
klastingumą, melagingumą, piktumą, arba net dėl to, kad 
pasielgiau skubotai, neapgalvojęs, veikiamas ne aiškiai in 
abstracto pažintų, o tik akivaizdžių motyvų arba veikiamas 
akimirkos įspūdžio ir jo sukelto afekto, tokio stipraus, kad 
iš tikrųjų aš pamečiau protą... Tačiau protavimo sugrįžimas 
tokiu atveju yra tik ištaisytas pažinimas, iš kurio gali atsirasti 
atgaila; Žinoma, ji visada pasireiškia tuo, kad atitaisoma 
tai, kas padaryta, kiek tai įmanoma atitaisyti. Bet reikia 
pasakyti, kad siekdami save apgauti, žmonės sąmoningai 
griebiasi pernelyg skubotų veiksmų, kurie iš tikrųjų yra 
slapčia apgalvoti. Juk mes nieko neapgaudinėjame ir niekam 

nepataikaujame taip subtiliai, kaip sau patiems. Esama ir 
priešingų minėtiems atvejų: pernelyg didelis pasitikėjimas 
kitais arba gyvenimo gėrybių santykinės vertės nežinojimas, 
arba kokia nors abstrakti dogma, kuria aš jau nebetikiu, 
gali priversti mane elgtis ne taip egoistiškai, kaip tai būdinga 
mano charakteriui, ir šitaip manyje sukelti kitokios rūšies 
atgailą. Taigi atgaila visuomet yra poelgio santykio su 
tikruoju ketinimu ištaisytas pažinimas. Kaip valiai, kiek ji 
savo idėjas atveria tik erdvėje, t.y. tik per formą, priešinasi 
materija, jau pavaldi kitoms idėjoms (šiuo atveju — gamtos 
jėgoms), retai leidžianti tai formai, kuri čia stengėsi pa- 
sirodyti, reikštis visiškai grynai ir aiškiai, t.y. grožiu, taip 
ir valia, atsiverianti tik laike, t.y. per veiksmus, susiduria 
su analogiška kliūtimi pažinime, retai pateikiančiame jai 
visai teisingus duomenis; dėl to poelgis ne visiškai tiksliai 
atitinka valią ir tuo sukelia atgailą. Vadinasi, atgaila visada 
kyla iš teisingesnio pažinimo, o ne iš valios pasikeitimo, 
kuris neįmanomas. Sąžinės graužatis dėl to, kas padaryta, 
yra visai ne atgaila, o skausmas, patiriamas dėl to, kad 
pažinome save kaip būtį-savaime, t.y. kaip valią. Toji sąžinės 
graužatis kaip tik ir kyla iš įsitikinimo, kad mes vis dar 
turime tą pačią valią. Jei ji pasikeistų ir sąžinės graužatis 
būtų tik atgaila, tai pastaroji sunaikintų save pačią, nes 
praeitis nebegalėtų kelti jokio nerimo, kadangi ji būtų 
apraiška tokios valios, kuri jau nebėra atgailaujančiojo valia. 
Toliau mes išsamiai išnagrinėsime sąžinės graužaties prasmę. 

Įtaka, kurią pažinimas, kaip motyvų terpė, daro ne pačiai 
valiai, o jos pasireiškimui poelgiais, nulemia ir svarbiausią 
skirtumą tarp žmonių ir gyvulių veiksmų, nes skiriasi 
žmonėms ir gyvuliams būdingas sugebėjimas pažinti. Gy- 
vuliai turi tik stebimuosius vaizdinius, o žmogus proto dėka — 
ir abstrakčius vaizdinius, sąvokas. Nors gyvulys ir žmogus 
vienodai būtinai sąlygojami motyvų, vis dėlto Žmogus prieš 
gyvulį turi tą pranašumą, kad jis gali nevaržomai pasirinkti 

sprendimus. Ši galimybė dažnai buvo net laikoma valios 
laisve konkrečiuose poelgiuose, nors iš tikrųjų tai yra ne 
kas kita, kaip galimybė visiškai įveikti konfliktą tarp kelių 
motyvų, iš kurių pats stipriausias po to būtinai nugali. 
Kaip tik todėl motyvai turėjo įgyti abstrakčių minčių pa- 
vidalą, nes tik jų dėka įmanomas tikras apmąstymas, t.y. 
prieštaraujančių elgsenos pagrindų svarstymas. Gyvulys gali 
rinktis tik vieną iš akivaizdžių motyvų; todėl jis ir apribotas 
siaura akivaizdaus, stebimojo suvokimo sritimi. Štai kodėl 
valios sąlygotumo motyvu būtinybė, prilygstanti priežas- 
tiniam būtinumui, gali akivaizdžiai ir tiesiogiai reikštis tik 
gyvuliuose, nes šiuo atveju ir stebėtojas betarpiškai mato 
tiek motyvus, tiek jų padarinius. Tuo tarpu žmoguje motyvai 
beveik visada yra abstraktūs vaizdiniai, stebėtojui nematomi; 
ir net pačiam veikėjui jų poveikio būtinumas paslėptas už 
jų tarpusavio konflikto. Juk tik in abstracto keletas vaizdinių — 
sprendinių ir išprotavimų grandinių pavidalu — gali būti 
sąmonėje vienas šalia kito, o po to veikti vienas prieš kitą 
nepriklausomai nuo jokios laiko apibrėžties, kol pats stip- 
riausias neįveiks likusiųjų ir nenulems valios. Tai ir yra 
nevaržoma galimybė pasirinkti sprendimus, arba sugebėjimas 
svarstyti, kuriuo žmogus pranoksta gyvulį ir dėl kurio jam 
buvo priskirta valios laisvė, tariant, kad jo valiojimas yra 
paprasčiausias intelekto operacijų rezultatas, nenulemtas 
jokio apibrėžto polinkio kaip pagrindo. Tuo tarpu iš tikrųjų 
motyvacija veikia tik tiek, kiek ją sąlygoja tam tikras žmogaus 
polinkis, kaip motyvacijos pagrindas; šis polinkis žmoguje 
yra individualus, t.y. sudaro jo charakterį. Šio svarstymo 
sugebėjimo ir iš jo kylančio skirtumo tarp žmogiškos ir 
gyvuliškos savivalės išsamesnį nagrinėjimą galima rasti 
Abiejose pamatinėse etikos problemose (Beiden Grundproblemen 
der Ethik, 1. Auflage, S. 35 f.f.), — šį traktatą aš ir nurodau. 
Beje, šitas Žmogaus sugebėjimas svarstyti priskirtinas ir prie 
tų dalykų, kurie jo egzistenciją daro daug skausmingesnę 

negu gyvulio. O ir apskritai patys didžiausi mūsų skausmai 
nulemti ne dabarties, ne stebimųjų vaizdinių arba betarpiško 
jausmo, bet proto, abstrakčių sąvokų, kankinančių minčių, 
kurių visai neturi gyvulys, gyvenantis tik dabartyje, vadinasi, 
pavydėtinai nerūpestingai. 

Aptarta žmogaus sugebėjimo svarstyti priklausomybė 
nuo sugebėjimo mąstyti in abstracto, vadinasi, ir nuo su- 
gebėjimo spręsti bei protauti, veikiausiai ir paskatino tiek 
Kartezijų, tiek Spinozą valios sprendimus prilyginti suge- 
bėjimui teigti ir neigti (sprendimo sugebėjimas), ir iš to 
Kartezijus padarė išvadą, kad valia, jo požiūriu indiferen- 
tiškai laisva, atsakinga ir už bet kokią teorinę klaidą. Spinoza, 
priešingai, tvirtino, kad valią motyvai nulemia taip pat 
būtinai, kaip sprendinį — pagrindimai.* Beje, pastarasis 
požiūris yra teisingas, tačiau teisingas kaip teisinga išvada 
iš klaidingų prielaidų. 

Nurodytasis skirtumas tarp būdų, kuriais gyvulys ir 
žmogus sąlygojami motyvų, turi labai didelę įtaką tiek 
gyvulio, tiek Žmogaus esmei, ir labiausiai nulemia gilų ir 
akivaizdų jų egzistencijos skirtumą. Gyvuliui motyvas visada 
yra stebimasis vaizdinys, o Žmogus stengiasi šią motyvacijos 
rūšį visiškai pašalinti ir likti pavaldus tik abstraktiems 
vaizdiniams; šitaip jis su didžiausia galima nauda remiasi 
savo proto pranašumu ir, nepriklausydamas nuo dabarties 
akimirkos, nesirenka ir nevengia trumpalaikio pasitenkinimo 
ar skausmo, 0 apmąsto vieno ir kito padarinius. Išskyrus 
tik visai nereikšmingus poelgius, dažniausiai mus veikia 
abstraktūs, mintiniai motyvai, o ne dabarties įspūdžiai. Štai 
kodėl kiekvienas konkretus praradimas šią akimirką mums 
pakankamai lengvas, o atsižadėjimas baisiai sunkus: juk 
pirmasis apima tik trumpalaikę dabartį, o antrasis nukreiptas 
į ateitį, ir todėl apima nesuskaičiuojamus nepriteklius, kurių 


* Cartesius: Meditalionės de prima philosophia, 4. — Spinoza: Ethica, prop. 
48 et 49, cet. 

ekvivalentas jis yra. Todėl tiek mūsų skausmo, tiek ir 
džiaugsmo priežastis dažniausiai glūdi ne realioje dabartyje, 
o tik abstrakčiose mintyse. Kaip tik jos dažnai mus prislegia 
lyg nepakeliama našta, jos sukelia kančias, palyginti su 
kuriomis visos gyvulinio pasaulio kančios yra labai nežymios, 
nes tos kančios mums dažnai užgožia net fizinį skausmą. 
O būna ir taip, kad, patirdami stiprias dvasines kančias, 
mes stengiamės sukelti sau fizinę kančią, kad nuo pirmųjų 
nukreiptume dėmesį prie antrosios. Štai kodėl, apimti didelio 
dvasinio skausmo, mes raunamės plaukus, mušamės į krū- 
tinę, draskomės veidą, voliojamės ant žemės. Visa tai iš 
esmės yra tik prievartinės priemonės, turinčios mus atitraukti 
nuo nepakeliamai sunkios minties. Kaip tik dėl to, kad 
dvasinis skausmas, būdamas daug stipresnis, mus daro 
nejautrius fiziniam skausmui, žmogui, nugrimzdusiam į 
neviltį arba išsekintam liguistos melancholijos, labai lengva 
ryžtis savižudybei, net jei anksčiau, jausdamasis normaliai, 
jis drebėtų vien pagalvojęs apie tai. Lygiai taip pat rūpestis 
ir aistra, taigi minčių žaismas, dažniau ir labiau išsekina 
kūną negu fiziniai sunkumai. Todėl Epiktetas teisingai sako: 
Taposs  TOUG dv9pdnOLĘ où tà npáåypata,  dAAU 
tà nepi tòv npayuátov Šoynata (Perturbant homines 
non res ipsae, sed de rebus decreta) [Žmones sukrečia 
ne patys dalykai, o nuomonės apie tuos dalykus”; Enchiridion} 
(5) ir Seneka: „Plura sunt, quae nos terrent, quam quae 
premunt, et saepius opinione quam re laboramus” [Esama 
daugiau dalykų, kurie mus gąsdina, negu tokių, kurie mus 
slegia, ir mes dažniau kenčiame vaizduotėje, o ne tikrovėje] 
(Epistulae [13, 4]). Ir Eulenspiegelis labai taikliai išjuokė 
žmogaus prigimtį, kai jis, lipdamas į kalną, juokėsi, o 
leisdamasis žemyn, verkė. Net užsigavę vaikai dažnai verkia 
ne dėl skausmo, o dėl minties apie jį, sukeliamos kitų žmonių 
užuojautos. Tokie žymūs žmogaus ir gyvulio elgsenos ir 
kentėjimo skirtumai kyla iš žmogiškojo ir gyvuliško pažinimo 

būdų skirtumo. Be to, aiškaus ir apibrėžto individualaus 
charakterio, žmogų labiausiai skiriančio nuo gyvulio, kuris 
pasižymi beveik tik rūšiniu charakteriu, iškilimas irgi nu- 
lemtas vieno iš kelių motyvų pasirinkimo, įmanomo tik 
abstrakčių sąvokų dėka. Juk tik po išankstinio pasirinkimo 
skirtingų individų priimti skirtingi sprendimai yra jų in- 
dividualaus charakterio ženklai; o šis charakteris kiekvieno 
kitoks. Tuo tarpu gyvulio veiksmai priklauso tik nuo to, 
ar esama, ar nesama įspūdžio, ir dar su sąlyga, kad šitoks 
įspūdis apskritai yra motyvas tai rūšiai, kuriai priklauso 
gyvulys. Todėl žmoguje tik sprendimas, o ne paprastas noras 
yra tikrasis jo charakterio ženklas tiek jam pačiam, tiek 
kitiems. O sprendimas tampa žinomas tik per veiksmą — 
tiek jam pačiam, tiek ir kitiems. Noras yra tik būtinas 
konkretaus įspūdžio padarinys, nesvarbu, ar tas įspūdis 
yra išorinis dirgiklis, ar vidinė trumpalaikė nuotaika; todėl 
noras yra toks pat betarpiškai būtinas ir nemąstantis kaip 
ir gyvulių veiksmai; todėl noras, kaip ir tie veiksmai, išreiškia 
tik rūšinį charakterį, o ne individualų, t.y. nurodo tik tai, 
ką sugeba žmogus apskritai, o ne tai, ką sugeba šį norą 
jaučiantis individas. Kadangi poelgis, kaip Žmogaus veiksmas, 
visada reikalauja tam tikro apmąstymo ir kadangi žmogus 
paprastai valdo savąjį protą, taigi yra apdairus, t.y. sprendžia 
pagal apgalvotus, abstrakčius motyvus, tai tik poelgis yra 
žmogaus elgesio protu suvokiamos maksimos išraiška, jo 
vidinio valiojimo rezultatas ir yra tarsi kokia raidė iš žodžio, 
apibūdinančio jo empirinį charakterį, kuris pats yra tik jo 
protu suvokiamo charakterio išraiška laike. Todėl esant 
normaliai dvasios būsenai tik poelgiai kamuoja sąžinę, o 
ne norai ir mintys. Juk tik mūsų poelgiai yra mūsų valios 
veidrodis. Anksčiau minėti visai neapgalvoti ir aklo afekto 
sukelti poelgiai kažkiek yra tam tikras vidurys tarp paprasto 
noro ir sprendimo: todėl nuoširdi atgaila, kuri tačiau irgi 
pasireiškia veiksmu, gali juos nutrinti kaip nevykusį štrichą 

nuo mūsų valios paveikslo; paveikslo, kuris yra mūsų 
gyvenimo kelias. Beje, kaip neįprastą palyginimą čia galima 
įterpti pastabą, kad santykis tarp noro ir poelgio visai 
atsitiktinai, bet tiksliai analogiškas santykiui tarp elektros 
iškrovos ir elektros sankaupos. 

Apmąstę valios laisvę ir su ja susijusius dalykus, mes 
matome, kad nors valia pati savaime ir už reiškinio gali 
būti pavadinta laisva ir net visagale, vis dėlto savo atskiruose, 
pažinimo nušviestuose pasireiškimuose, t.y. žmonėse ir 
gyvuliuose, ji nulemta motyvų, į kuriuos charakteris kiek- 
vienu konkrečiu atveju reaguoja visada vienodai, dėsningai 
ir būtinai. Mes matome, kad žmogus pridėtinio abstraktaus 
arba protinio pažinimo dėka turi prieš gyvulį tą pranašumą, 
kad jis gali pasirinkti sprendimus, tačiau dėl to yra motyvų 
konflikto arena ir neišsivaduoja iš jų viešpatavimo. Todėl, 
nors sprendimų pasirinkimas ir sąlygoja visapusiško indi- 
vidualaus charakterio pasireiškimo galimybę, tačiau jokiu 
būdu netraktuotinas kaip konkretaus valiojimo laisvė, t.y. 
nepriklausomybė nuo priežastingumo dėsnio, kurio būti- 
numas Žmogų apima taip pat, kaip ir bet kokį kitą reiškinį. 
Vadinasi, skirtumas, kurį protas ar sąvokinis pažinimas 
nustato tarp žmogiško ir gyvuliško valiojimo, galioja iki 
nurodyto taško, bet ne toliau. Tačiau toks visiškai ypatingas, 
gyvulių pasaulyje neįmanomas žmogaus valios fenomenas 
gali atsirasti tada, kai žmogus atsisako bet kokio pagrindo 
principui pavaldaus pavienių daiktų kaip tokių pažinimo 
ir, pažindamas idėjas, įsismelkia į principium individua- 
tionis; todėl pasidaro įmanomas realus valios kaip daikto 
savaime tikros laisvės pasirodymas, dėl kurio reiškinys 
patenka į tam tikrą prieštaravimą sau pačiam, išreiškiamą 
žodžiu savineiga, ir galiausiai net sunaikina savo esybės 
būtį-savaime — tas autentiškas ir vienintelis tiesioginis va- 
lios -savaime laisvės pasirodymas ir reiškinyje čia dar negali 

būti aiškiai aprašytas, tačiau mūsų apmąstymo objektu taps 
pačioje pabaigoje. 

Tačiau dabar, kai šiais apmąstymais mes išsiaiškinome, 
kad empirinis charakteris, kuris yra tik nelaikiško, protu 
suvokiamo charakterio išsiskleidimas, nekinta; kai mums 
paaiškėjo būtinybė, nulemianti tai, kad iš charakterio sąlyčio 
su motyvais kyla poelgiai, pirmiausia turime saugotis iš- 
vados, kuri čia gali būti lengvai padaryta ir kuri skatina 
smerktinus poelgius. Kadangi mūsų charakteris traktuotinas 
kaip nelaikiško, vadinasi, nedalaus ir nekintančio valios akto 
arba protu suvokiamo charakterio išsiskleidimas laike, o 
protu suvokiamas charakteris nuolat apibrėžia visa, kas 
esminga mumyse, t.y. mūsų gyvenimo eigos etinį turinį, 
ir nulemia tai, kad tas turinys turi pasirodyti protu suvokiamo 
charakterio pasireiškime, empiriniame charakteryje, tuo tar- 
pu tik neesmingoji šio pasireiškimo dalis, išorinis mūsų 
gyvenimo eigos pavidalas, priklauso nuo tų formų, kuriomis 
pasirodo motyvai, — tai galima prieiti išvadą, kad stengtis 
pagerinti savo charakterį arba kovoti su piktų polinkių galia 
yra bergždžias dalykas ir kad todėl protingiau nusileisti 
tam, kas neišvengiama, ir pasiduoti kiekvienam polinkiui, 
nors ir piktam. Tačiau toks požiūris visai panašus į ne- 
išvengiamo likimo teoriją ir į iš jos kildinamą išvadą, kuri 
vadinama dpyog Aóyoc [tingus protas], o naujaisiais laikais - 
turkų tikyba. Teisingą šios išvados paneigimą, priskiriamą 
Chrisipui, Ciceronas pateikia knygoje De fato, cap. 12, 28. 

Nors ir galima manyti, kad visa nepermaldaujamai 
nulemta likimo, tačiau visa tai vyksta tik per priežasčių 
grandinę. Todėl nė vienu atveju negali būti taip, kad 
padarinys atsirastų be savosios priežasties. Vadinasi, įvykis 
nulemtas ne pats savaime, o kaip ankstesnių priežasčių 
padarinys, vadinasi, likimas lemia ne tik padarinį, bet ir 
tas priežastis, kurių padariniu jam lemta būti. Todėl, jeigu 

nesama priežasčių, tai, be abejonės, nesama ir padarinio. 
Ir priežastys, ir padarinys sąlygoti likimo, bet tai mes visada 
sužinome tik vėliau. 

Kaip įvykiai visada atitinka likimą, t.y. begalinę priežasčių 
sankabą, taip ir mūsų poelgiai visada atitinka mūsiškį protu 
suvokiamą charakterį. Tačiau kaip mes iš anksto nežinome 
pirmosios, taip mums neduota apriorinė įžvalga į pastarąjį; 
tik a posteriori, patyrimu, mes išmokstame pažinti tiek kitus, 
tiek ir save. Jei protu suvokiamas charakteris yra toks, kad 
gerą sprendimą mes galime priimti tik po ilgos kovos su 
piktu polinkiu, tai ši kova turi vykti, ir reikia laukti, kol 
ji pasibaigs. Mintis apie charakterio nekintamumą, apie 
vientisumą šaltinio, iš kurio kyla visi mūsų poelgiai, neturi 
mūsų skatinti į vieną arba į kitą pusę užbėgti už akių 
charakterio sprendimui. Iš šio sprendimo mes matysime, 
kokie esame, ir atsispindėsime savo veiksmų veidrodyje. 
Kaip tik tuo paaiškinami tie pasitenkinimo ar graužaties 
jausmai, su kuriais mes žvelgiame į nueitą gyvenimo kelią. 
Abu šie jausmai kyla ne iš to, kad tie praeities veiksmai 
vis dar egzistuotų; jie jau buvo, jų nebėra ir dabar jie yra 
niekas. Tačiau jų didžiulė svarba mums kyla iš jų reikšmės; 
ji kyla iš to, kad šitie veiksmai yra charakterio atspaudas, 
valios veidrodis, į kurį žvelgdami, mes pažįstame mūsiškį 
gilųjį Aš, mūsų valios branduolį. Vadinasi, dėl to, kad mes 
šitai patiriame ne iš anksto, o vėliau, mums ir dera siekti 
bei grumtis laike, kad paveikslas, kurį mes sukuriame savo 
veiksmais, išeitų toks, kad jo vaizdas pagal galimybę mus 
nuramintų, o ne baugintų. Bet tokios ramybės ar graužaties 
reikšmė, kaip jau sakyta, bus apmąstyta toliau. O čia dar 
reikia pateikti tokius savarankiškus samprotavimus. 

Be protu suvokiamo ir empirinio charakterio, dar reikia 
paminėti trečią, nuo jųdviejų besiskiriantį, įgytą charakterį, 
kuris susiklosto tik ilgainiui per sandūrą su pasauliu. Būtent 
apie jį kalbama tada, kai giriama, kad žmogus turi charakterį, 

arba peikiama, kad jis be charakterio. Galima manyti, kad, 
kadangi empirinis charakteris, kaip protu suvokiamo cha- 
rakterio pasireiškimas, yra nekintantis ir, kaip kiekvienas 
gamtos reiškinys, yra savaime nuoseklus, tai ir žmogus dėl 
tos pačios priežasties visada turi būti vienodas ir nuoseklus, 
ir todėl jam nereikia dirbtinai susikurti charakterį patyrimu 
ir apmąstymu. Tačiau iš tikrųjų yra kitaip, ir nors žmogus 
visada yra toks pat, bet jis ne visada supranta patį save; 
dažnai jis nepažįsta savęs, kol nepasiekia bent kiek au- 
tentiškos savižinos. Empirinis charakteris, kaip paprastas 
gamtinis instinktas, savaime nėra protingas, ir protas net 
trukdo jam reikštis juo labiau, juo daugiau apdairumo ir 
mąstymo galios tas žmogus turi. Juk apdairumas ir mąstymo 
galia visada parodo, kas pridera žmogui apskritai, kaip 
rūšiniam charakteriui, ir kas jam įmanoma tiek valiojimo, 
tiek veikimo srityse. Šitaip jam apsunkinama įžvalga į tai, 
ko jis dėl savo individualumo iš visų tų dalykų nori ir 
ką gali. Jis jaučiasi turįs visų, pačių įvairiausių Žmogaus 
siekių ir galių užuomazgas, tačiau skirtingas jų laipsnis 
jo individualybėje netampa jam aiškus be patyrimo. Ir net 
jeigu jis pasirenka kaip tik tuos siekius, kurie geriausiai 
atitinka jo charakterį, tai vis dėlto jis jaučia (ypač atskirais 
momentais ir būdamas apimtas tam tikrų nuotaikų) polinkį 
visai priešingiems siekiams, kurie su anais siekiais nesu- 
derinami ir kurie turi būti visai nuslopinti, jei jis nori 
netrikdomai atsiduoti aniems, pirmiesiems siekiams. Juk kaip 
mūsiškis fizinis Žemiškasis kelias visada sudaro tik liniją, 
o ne plokštumą, taip ir gyvenime, norėdami pagauti ir turėti 
vieną dalyką, mes turime atsisakyti daugybės kitų ir neliesti 
to, kas guli dešinėje ir kairėje O jeigu mes negalime tam 
ryžtis, jeigu, kaip vaikai mugėje, griebiame viską, kas tik 
pasitaiko pakeliui, tada tai yra klaidingas noras mūsų kelio 
liniją paversti plokštuma; tada mes judame zigzagais, klai- 
džiojame tai šen, tai ten ir nieko nepasiekiame. Arba, 

pasinaudojus kitu palyginimu: kaip, pagal Hobbeso teisės 
mokslą, kiekvienas iš pradžių turi teisę į kiekvieną daiktą, 
bet į jokį daiktą neturi išskirtinės teisės, kurią pavienių 
daiktų atžvilgiu jis gali įgyti, tik atsisakydamas savo teisės 
į visus kitus daiktus, o kiti tuo tarpu taip pat elgiasi jo 
pasirinkto daikto atžvilgiu, lygiai taip būna ir gyvenime, 
kur mes galime rimtai ir sėkmingai įgyvendinti kokį nors 
konkretų siekį - ar tai būtų malonumo, šlovės, turto, mokslo, 
meno, ar dorybės siekis — tik tada, kai atsisakome visų 
tam siekiui nebūtinų pretenzijų, taigi atsisakome viso kito. 
Todėl vien tik noro ir sugebėjimo pačių savaime dar 
nepakanka, ir žmogus dar turi žinoti, ko jis nori, ir žinoti, 
ką jis gali; tik šitaip jis parodys charakterį ir tik tada jis 
gali padaryti kažką tikra. O koljis to nepasiekia, tol, nepaisant 
empiriniam charakteriui būdingo nuoseklumo, jis neturi 
charakterio, ir nors apskritai, stumiamas savojo demono, 
turi likti sau ištikimas ir nueiti savąjį kelią, vis dėlto jis 
nubrėš ne tiesią, o vingiuotą, nelygią liniją, svyruos, at- 
sitraukinės, sugrįžinės, pasmerks save graužačiai ir skaus- 
mui. Ir visa tai todėl, kad prieš save — stambiu planu ar 
smulkmeniškai- jis mato tiek daug to, kas pasiekiama ir 
įmanoma žmogui, bet nežino, kas iš viso to tinka tik jam, 
ką jis gali realizuoti ir net kas jam patinka. Todėl jis pavydės 
kai kuriems žmonėms jų padėties ir aplinkybių, kurios iš 
tikrųjų atitinka tik jų charakterį, o ne jo paties; ir jei jis 
patektų į jų vietą, jaustųsi nelaimingas, o gal net nepajėgtų 
išgyventi. Juk kaip žuviai gera tik vandenyje, paukščiui 
tik ore, kurmiui po žeme, taip ir kiekvienam žmogui gera 
tik jam tinkančioje atmosferoje. Štai, pavyzdžiui, ne kiek- 
vienas gali kvėpuoti dvaro oru. Visa tai nepakankamai gerai 
suprasdamas, koks nors žmogus imsis visokiausių nevykusių 
bandymų, atskirais atvejais prievartaus savo charakterį, o 
galiausiai vis tiek turės jam vėl paklusti. O tai, ką jis taip 
sunkiai pasieks, prieštaraudamas savo prigimčiai, nesuteiks 

jam jokio pasitenkinimo. Tai, ką jis šitaip išmoks, liks negyva. 
Ir netgi etiniu požiūriu poelgis, kilęs ne iš gryno, tiesioginio 
potraukio, o iš sąvokos, iš dogmos, jo charakteriui pernelyg 
kilnus, vėliau sukels egoistinę graužatį ir todėl praras bet 
kokią vertę net jo paties akyse. Velle non discitur. Kaip 
svetimo charakterio kietumą mes suvokiame tik patyrimu, 
o iki tol vaikiškai tikime, kad logiški įtikinėjimai, prašymai 
ir maldavimai, pavyzdys ir kilniaširdiškumas kiekvieną gali 
paskatinti išsižadėti savo būdo, pakeisti savo elgseną, nu- 
krypti nuo savojo mąstymo stiliaus ar net išplėsti savo 
sugebėjimų skalę, lygiai taip pat mums būna ir mūsų pačių 
atžvilgiu. Tik iš patyrimo mes turime sužinoti, ko norime 
ir ką galime, o iki tol šito nežinome, esame be charakterio, 
ir dažnai sunkių išorinių smūgių turime būti atbloškiami 
į savo tikrąjį kelią. Bet jei pagaliau mes tai sužinojome, 
tada pasiekėme tai, kas paprastai vadinama charakteriu, 
t.y. įgytą charakterį“ Taigi pastarasis yra ne kas kita, kaip 
galimas tobuliausias savosios individualybės pažinimas; tai 
yra abstraktus, vadinasi, aiškus savojo empirinio charakterio 
nekintančių savybių Žinojimas, dvasios ir kūno galių masto 
ir krypties, t.y. visų savosios individualybės privalumų ir 
silpnybių Žinojimas. Jis duoda mums galimybę dabar jau 
apdairiai ir metodiškai įgyvendinti tą kartą ir visiems laikams 
nekintantį savojo asmens vaidmenį, kurį anksčiau mes 
igyvendindavome netvarkingai, ir vadovaujantis tvirtomis 
sąvokomis užlipdyti jo plyšius, atsiradusius dėl kaprizų ir 
silpnybių. Savąją elgseną, ir šiaip jau būtiną dėl mūsiškės 
individualios prigimties, dabar mes grindžiame aiškiai su- 
voktomis ir nuolat galiojančiomis maksimomis, kuriomis 
vadovaudamiesi savo elgseną realizuojame taip apdairiai, 
tarsi ji būtų išmokta, ir šitai pasiekus mūsų niekada neišmuša 
iš vėžių trumpalaikės nuotaikos įtaka arba akimirkos įspūdis, 
mūsų netrikdo kartėlis arba džiaugsmas, sukeltas kokios 
nors mūsų kelyje pasitaikančios smulkmenos, ir mes einame 

nedvejodami, nesvyruodami, nebūdami nenuoseklūs. Dabar 
jau mes, tarsi kokie naujokai, nebelūkuriuosime, nebeban- 
dysime, nebeklaidžiosime tam, kad pamatytume, ko mes 
iš tikrųjų norime ir ką mes galime; dabar mes tai žinome 
kartą ir visam laikui, ir kiekvienąsyk renkantis mums 
pakanka tik pritaikyti visuotinius principus pavieniams 
atvejams, kad tuojau pat priimtume sprendimą. Mes pa- 
žįstame savąją valią kaip visumą ir todėl nesileisime, kad 
kokia nors nuotaika ar išorinis spaudimas atskirais atvejais 
mus spirtų priimti jai apskritai prieštaraujančius sprendimus. 
Lygiai taip pat mes žinome savo galių ir savo silpnybių 
pobūdį ir mastą, ir šitaip apsisaugome nuo daugelio skaus- 
mų. Juk iš tikrųjų nesama jokio kito pasitenkinimo, išskyrus 
tą, kurį patiriame naudodamiesi savo galiomis ir jas jausdami; 
o didžiausias skausmas — suvokti savo galių stoką ten, kur 
jų reikia. Jei tik mes suradome, kur glūdi mūsų jėga ir 
mūsų silpnybė, tada sieksime visaip panaudoti ir išvystyti 
savuosius išskirtinius prigimtinius polinkius ir visada kreip- 
simės ten, kur jie tinka ir yra vertingi, bet ryžtingai ir 
susivaldydami vengsime tokių siekių, kuriems mes iš pri- 
gimties beveik neturime polinkių; mes saugosimės imtis 
to, kas mums negali pavykti. Tik tas, kuris šitai pasiekė, 
visada ir visiškai sąmoningai liks savimi pačiu ir niekuomet 
pats, kiek tai nuo jo priklauso, nepateks į keblią padėtį, 
nes jis visada žinojo, ko gali iš savęs tikėtis. Jei šitaip mes 
tobulai pažinsime savo stipriąsias ir silpnąsias puses, tai 
ir nesistengsime rodyti sugebėjimų, kurių neturime; mes 
nežaisime netikromis kortomis, nes šitoks akių dūmimas 
galiausiai nepasieks savo tikslo. Kadangi visas žmogus yra 
tik valios pasireiškimas, tai negali būti nieko klaidingesnio 
kaip, remiantis refleksija, trokšti būti kažkuo kitu, nei esama 
iš tikrųjų; juk šitaip valia tiesiogiai prieštarauja sau pačiai. 
Svetimų bruožų ir ypatumų mėgdžiojimas daug gėdingesnis 

už svetimų drabužių dėvėjimą, nes tai reiškia pasirašyti 
nuosprendį savajam vertingumui. Pažinti savuosius polin- 
kius, įvairiausius sugebėjimus ir jų nekintančias ribas šiuo 
požiūriu yra tikriausias kelias, kuriuo einant galima pasiekti 
didžiausio pasitenkinimo savimi. Juk vidiniame pasaulyje 
galioja tos pačios taisyklės kaip ir išoriniame, būtent: nėra 
mums jokios didesnės paguodos negu visiškas įsitikinimas 
neįveikiamu būtinumu. Mus ne taip kankina ištikusi nelaimė, 
kaip mintis apie priemones, kurių dėka buvo galima jos 
išvengti. Štai kodėl niekas taip veiksmingai mūsų nenu- 
ramina, kaip požiūris į tai, kas atsitiko, iš būtinybės pozicijų. 
Iš šio taško visi atsitiktinumai pasirodo kaip viešpataujančio 
likimo įrankiai, ir mes pripažįstame, kad ištikęs blogis 
neišvengiamai sukeltas vidinių ir išorinių aplinkybių kon- 
flikto, tad išpažįstame fatalizmą. Iš tikrųjų mes sielvartaujame 
ir šėlstame tik tol kol dar tikimės šitaip paveikti kitus 
arba pačius save paskatinti neįmanomoms pastangoms. Bet 
ir vaikai, ir suaugę labai lengvai nusiramina, kai tik aiškiai 
supranta, kad jau visai nieko nebeįmanoma pakeisti: 


Gunov évi GTNIEGSL giov ŠULŪAGUVTES àváyxy. 


(Animo in pectoribus nostro domito necessitate.) 


[-..Pyktį užgniaužiam širdy išdidžioj, kai reikalas verčia“. 


Homer: Ilias, 18, 113] 


Mes panašūs į pagautus dramblius, kurie daug dienų 
baisingai siautėja ir kovoja, kol nepamato, kad tai bepras- 
miška, ir tada, visiems laikams sutramdyti, staiga ir ramiai 
leidžiasi ant savo sprando uždėti jungą. Mes esame kaip 
tas karalius Dovydas, kuris, kol jo sūnus dar buvo gyvas, 
nepaliaudamas siuntė Jehovai savo maldas ir grąžė rankas 
iš nevilties; tačiau, kai tik sūnus mirė, jis daugiau apie 

jį nebegalvojo. Štai kodėl nesuskaičiuojamos nuolatinės bė- 
dos, tokios kaip luošumas, skurdas, niekinga padėtis vi- 
suomenėje, negražumas, bjaurus būstas daugelio pakeliamos 
visai abejingai ir net nebejaučiamos, kaip užgijusios žaizdos. 
Ir visa tai tik todėl, kad tokie Žmonės žino, jog išorinė 
ar vidinė būtinybė nebeleidžia viltis ką nors pakeisti, tuo 
tarpu laimingesnieji neįsivaizduoja, kaip įmanoma visa tai 
pakelti. Niekas taip tvirtai nesutaiko tiek su išorine, tiek 
su vidine būtinybe, kaip aiškus jos supratimas. Jei mes 
kartą ir visam laikui aiškiai suvokėme tiek savąsias geras 
savybes ir stipriąsias puses, tiek savuosius trūkumus ir 
silpnybes, jei mes sau iškėlėme jas atitinkantį tikslą ir 
atsižadėjome to, kas nepasiekiama, tai šitai mus tikriausiai — 
kiek tai leidžia mūsų individualybė — apsaugos nuo visų 
karčiausios kančios, nepasitenkinimo savimi, kuris yra ne- 
išvengiamas savosios individualybės nesupratimo, melagin- 
gos puikybės ir iš jos kylančio pasipūtimo padarinys. Karčiai 
rekomenduojamos savižinos temai puikiai tinka Ovidijaus 
eilės: 


Optimus ille animi vindex laedentia pectus 


Vincula qui rupit dedoluitque semel. 


[Geriausias pagalbininkas sielai tas, kuris 
kankinančias grandines, 
Kaustančias širdi, sudaužo visiems laikams. 


Remedia amoris, 293] 


Tiek apie įgytą charakterį, kuris, tiesa, yra svarbus ne 
tiek etikai tiesiogine šio žodžio prasme, kiek gyvenimui 
pasaulyje. Tačiau kaip trečias charakterio tipas jis buvo 
aptartas ir susietas su protu suvokiamo ir empirinio cha- 
rakterio aptartimi. O šiek tiek išsamiau panagrinėti abu 
pastaruosius mes privalėjome tam, kad parodytume, kaip 


428 


PASAULIS KAIP VALIA 


valia visomis savo apraiškomis pavaldi būtinybei, nors tuo 
tarpu pati savaime ji gali būti pavadinta laisva ir net visagale. 


§ 56 

Toji laisvė, toji visagalybė, kurios apraiška ir atspaudas 
yra visas regimasis pasaulis, jos pasireiškimas, laipsniškai 
besivystantis pagal dėsnius, kylančius iš pažinimo formos, 
toji laisvė gali pasirodyti dar ir kitaip, ir kaip tik ten, kur 
jos pilnatviškiausiame pasireiškime atsiskleidžia visiškai 
adekvatus jos pačios esmės pažinimas. Taigi arba čia, 
mąstymo ir savimonės viršūnėje, ji nori to paties, ko norėjo 
aklai ir savęs nepažindama, ir tada pažinimas tiek atskirais 
atvejais, tiek apskritai jai visuomet lieka motyvas; arba 
priešingai, tas pažinimas jai tampa kvietyvu, kuris nuramina 
ir sunaikina bet kokį valiojimą. Tai ir yra anksčiau bendrais 
bruožais jau aptartas valios gyventi teigimas ir neigimas. 
Individo veiklos atžvilgiu būdamas bendras, o ne pavienis 
valios pasireiškimas, jis netrikdo ir nemodifikuoja charakterio 
raidos ir nepasireiškia per atskirus veiksmus. Vis labiau 
sustiprindamas visos ankstesnės elgsenos pasireiškimą, arba 
priešingai, jį įveikdamas, jis gyvastingai išreiškia tą maksimą, 
kurią dabar, remdamasi pažinimu, laisvai pasirinko valia. 

Aiškesnis visų šių minčių išskleidimas, sudarantis svar- 
biausią šios paskutinės knygos temą, jau šiek tiek paleng- 
vintas ir parengtas ankstesnių apmąstymų apie laisvę, bū- 
tinybę ir charakterį. Bet jis taps dar aiškesnis po to, kai 
mes, tuos apmąstymus vėl atidėję į šalį, visų pirma ap- 
mąstysime patį gyvenimą, kuriam būdingas norėjimas ar 
nenorėjimas yra didysis klausimas. Šiam tikslui mes pa- 
sistengsime apskritai sužinoti, kas iš tikrųjų atsitinka pačiai 
valiai (kuri juk visur yra giliausioji to gyvenimo esmė), 
kai ji teigia save, kiek ir kaip ši savitaiga ją patenkina 
ir ar apskritai gali ją patenkinti. Trumpai tariant, aiškinsimės, 

kas turi būti laikoma bendriausia ir esmingiausia valios 
būsena šiame pasaulyje, kuris yra jos nuosavybė ir visais 
atžvilgiais jai priklauso. 

Pirmiausia aš norėčiau, kad čia būtų prisimintos tos 
pastabos, kuriomis aš užbaigiau antrąją knygą ir kurių 
dingstis buvo ten keltas klausimas apie valios tikslą ir objektą. 
Užuot atsakę į šį klausimą, mes aiškiai pamatėme, kad 
valia visose savo pasireiškimo pakopose, nuo pačios že- 
miausios iki pačios aukščiausios, visiškai neturi kokio nors 
galutinio tikslo ar objekto, nuolat siekia, nes siekimas yra 
vienintelė jos esmė. Šis siekimas nesibaigia kokiu nors 
pasiektu tikslu ir todėl neatveda prie galutinio pasitenkinimo, 
o gali būti tik sulaikytas kokios nors kliūties, bet savaime 
yra begalinis. Mes tai matėme, pažvelgę į paprasčiausią 
iš visų gamtos reiškinių, sunkį; jis nenustoja siekti ir veržtis 
prie netįsaus centro, kurį pasiekęs susinaikintų — ir jis pats, 
ir materija; jis nenustotų veržtis, net jeigu visa visata 
susispaustų į vieną luitą. Tą patį regime stebėdami kitus 
paprastus gamtos reiškinius: kietas kūnas, išsilydydamas 
ar ištirpdamas, siekia skystos būsenos, kur išsilaisvina jo 
cheminės jėgos: stingulys yra jų kalėjimas, kuriame jas laiko 
šaltis. Skystis siekia dujinio pavidalo, į kurį jis tuojau pat 
pereina, kai tik išsilaisvina nuo bet kokio spaudimo. Nesama 
nė vieno kūno be giminystės, t.y. be siekio arba be geidulio 
ir troškimo, kaip pasakytų Jacobas Böhme. Elektra savąjį 
vidinį susidvejinimą plečia į begalybę, nors žemės rutulio 
masė ir slopina jos veikimą. Galvanizmas, kol neišsieikvoja 
rūgštis, irgi yra betikslis, nuolat atsinaujinantis susidvejinimo 
ir susitaikymo aktas. Toks pat nerimastingas, niekada ne- 
patenkintas siekimas yra augalo gyvenimas, tas nuolatinis 
judėjimas per nuolat kylančias formas, kol galutinis taškas, 
sėkla, vėl netaps išeities tašku. Ir šitaip kartojamasi iki 
begalybės: niekur nesama tikslo, niekur nesama galutinio 
pasitenkinimo, niekur nesama atokvėpio. O dar prisiminkime 


430 


PASAULIS KAIP VALIA 


iš antrosios knygos, kad įvairios gamtos jėgos ir organinės 
formos mėgina paveržti viena iš kitos tą materiją, per kurią 
jos siekia pasireikšti, nes kiekvienas dalykas turi tik tai, 
kas atimta iš kito. Šitaip palaikoma nuolatinė kova dėl 
gyvybės ir mirties, ir kaip tik iš jos labiausiai ir kyla tas 
pasipriešinimas, dėl kurio tas siekimas, sudarantis giliausią 
kiekvieno daikto esmę, yra visur stabdomas, bergždžiai 
smelkiasi toliau, bet negali nusikratyti savo esmės, kankinasi, 
kol konkretus reiškinys nežūva, o tada jo vietą ir materiją 
godžiai užgrobia kiti reiškiniai. 

Šitą siekimą, sudarantį kiekvieno daikto branduolį ir būtį- 
savaime, mes jau seniai pripažinome esant tuo, kas mumyse, 
kur jis pasirodo aiškiausiai, tobuliausios sąmonės šviesoje, 
vadinama valia. Šiuo atveju tą jos trikdymą, kurį ji patiria 
dėl kliūties, iškylančios tarp jos ir konkretaus jos tikslo, 
mes vadiname kančia; priešingai, tikslo pasiekimas vadi- 
namas pasitenkinimų, gerove, laime. Šiuos pavadinimus mes 
galime pritaikyti ir anksčiau minėtiems, tam tikru mastu 
silpnesniems, o iš esmės tapatiems nesąmoningo pasaulio 
reiškiniams. Šitaip į juos žvelgdami, matome, kad jie apimti 
nuolatinės kančios ir nuolat nelaimingi. Juk bet koks siekimas 
kyla iš stokos, iš nepasitenkinimo savąja padėtimi, vadinasi, 
kol nėra patenkintas, yra kančia. Tačiau joks patenkinimas 
nėra ilgalaikis; priešingai, jis visada yra tik naujo siekimo 
išeities taškas. Mes matome, kad siekimas visokeriopai 
trikdomas, kad jam visur priešinamasi; vadinasi, jis visada 
pasirodo kaip kančia. Nesama galutinio siekimo tikslo, 
vadinasi, nesama kančios saiko ir tikslo. 

Tačiau tai, ką nesąmoningoje gamtoje mes atskleidžiame 
tik akylu dėmesingumu ir dėdami pastangas, prieš mus 
kuo aiškiausiai iškyla sąmoningoje gamtoje, gyvuliniame 
gyvenime, kurio nuolatinę kančią nesunku parodyti. Tačiau 
nesustodami prie šios tarpinės pakopos, mes norime kreiptis 
ten, kur, skaidriausio pažinimo šviesoje, viskas pasirodo 

aiškiausiai: tai Žmogaus gyvenimas. Juk juo aiškiau pasi- 
reiškia valia, juo labiau tampa akivaizdi ir kančia. Augalas 
dar neturi jokio jautrumo, vadinasi, jis nejaučia ir skausmo. 
Tam tikras labai silpnas kančios laipsnis būdingas žemes- 
niesiems gyvūnams, infuzorijoms ir radiarijoms. Net vabz- 
džių sugebėjimas justi ir kentėti dar ribotas. Tik kartu su 
tobula stuburinių gyvulių nervų sistema jis pasiekia aukštą 
laipsnį ir tampa vis didesnis, proporcingai intelekto išsi- 
vystymo laipsniui. Taigi tiek, kiek aiškėja pažinimas ir 
intensyvėja sąmonė, auga ir kančia. Vadinasi, aukščiausią 
laipsnį ji pasiekia žmoguje, ir čia ji vėlgi tuo stipresnė, 
kuo didesnė žmogaus pažintinė galia, kuo jis inteligentiš- 
kesnis. Tas, kuriame gyvena genijus, kenčia labiausiai. Kaip 
tik šia prasme, t.y. pažinimo apskritai, o ne tik abstraktaus 
pažinimo, laipsnio požiūriu aš suprantu ir čia pateikiu žymųjį 
Koheleto** posakį: „qui auget scientiam, auget et dolorem” 
[kas daugina žinojimą, didina ir kentėjimą; Saliamono pa- 
mokymai“, 1, 18]. Šitą tikslų atitikimą tarp sąmoningumo 
laipsnio ir kančios laipsnio nepaprastai gražiai, aiškiai ir 
vaizdingai viename piešinyje išreiškė Tischbeinas, tas filo- 
sofuojantis tapytojas arba tapantis filosofas. Viršutinėje jo 
piešinio pusėje pavaizduotos moterys, iš kurių atimami 
vaikai: įvairiausiomis grupėmis ir pozomis jos skirtingai 
išreiškia gilų motinišką skausmą, siaubą, neviltį. O apatinė 
pusė lygiai tokiomis pačiomis grupėmis ir tokia pačia tvarka 
demonstruoja avis, iš kurių atimami ėriukai; todėl kiekvieną 
žmogaus galvą, kiekvieną Žmogaus pozą viršutinėje piešinio 
dalyje visiškai atitinka gyvuliai apatinėje dalyje, ir iškart 
aiškiai matyti, kaip tamsioje gyvulio sąmonėje atsirandantis 
skausmas santykiauja su baisinga kančia, kuri tapo įmanoma 
tik dėl ryškaus pažinimo ir aiškios sąmonės. 

Todėl vidinį ir esmingąjį valios likimą mes norime stebėti 
žmogaus egzistencijoje. Kiekvienas tą patį lengvai atpažins 
gyvulių gyvenime, tik silpniau išreikštą ir skirtingų laipsnių, 

ir jam pakaks vien tik kenčiančio gyvulių pasaulio, kad 
galėtų įsitikinti, kaip esmingai bet koks gyvenimas yra kančia. 


$ 57 

[Kiekvienoje pakopoje, apšviestoje pažinimo, valia reiškiasi 
kaip individas. Begalinėje erdvėje ir begaliniame laike žmo- 
giškasis individas jaučiasi esąs baigtinė, vadinasi, erdvės 
ir laiko atžvilgiu niekinga būtybė, įmesta į juos. Dėl jų 
beribiškumo individas savo būtimi visada yra santykinis, 
ir niekada nėra absoliutus kada ir kur, nes jo vieta ir jo 
trukmė yra begalybės ir beribiškumo baigtinės dalys. Jo 
tikroji egzistencija esti tik dabartyje, kurios nesulaikomas 
bėgsmas į praeitį yra nuolatinis perėjimas į mirtį, nuolatinis 
mirimas.) Juk prabėgęs Žmogaus gyvenimas, išskyrus kai 
kuriuos jo padarinius dabarčiai ir žmogaus valios pėdsakus, 
yra visiškai baigtas, miręs, ir jo jau nebėra. Štai kodėl proto 
požiūriu Žmogui nėra jokio skirtumo, koks buvo praeities 
turinys — kančios ar malonumai. O dabartis jo rankose nuolat 
virsta praeitimi; ateitis visai netikra ir visada trumpalaikė. 
Tad jo egzistavimas, net traktuojamas tik iš formaliosios 
pusės, yra nuolatinis dabarties kritimas į mirusią praeitį, 
nuolatinis merdėjimas. O jei į žmogų pažvelgsime iš fizinės 
pusės, tai akivaizdu, kad panašiai kaip mūsų ėjimas yra 
tik nuolat sulaikomas kritimas, taip ir mūsų kūno gyvenimas 
yra tik nuolat sulaikomas mirimas, vis iš naujo atidedama 
mirtis. Pagaliau ir mūsų dvasios veikla yra nuolat atstu- 
miamas nuobodulys. Kiekvienas kvėptelėjimas atstumia nuo- 
lat besiartinančią mirtį, su kuria tokiu būdu mes grumiamės 
kiekvieną sekundę, o per didesnius laiko tarpus su ja mes 
kovojame kiekvienu pavalgymu, kiekvienu miegojimu, kiek- 
vienu sušilimu ir t.t. Galiausiai mirtis turi nugalėti, nes 
mes jai priklausome nuo pat gimimo, o ji tik laikinai žaidžia 
su savo grobiu, kol jo nepraryja. O iki to laiko didelėmis 

pastangomis ir spaudžiami daugybės rūpesčių tęsiame savąjį 
gyvenimą, kiek tai įmanoma, panašiai kaip kiek įmanoma 
ilgiau pučiamas kuo didesnis muilo burbulas, nors gerai 
žinoma, kad jis sprogs. 

Jei jau nesąmoningoje gamtoje mes matėme, kad jos vidinė 
esmė yra nuolatinis siekimas be tikslo ir pertrūkio, žvelgdami 
į gyvūnus ir žmones, tai matome dar aiškiau. Valioti ir 
siekti yra visa jų esmė, visai panaši į nenumaldomą troškulį. 
O bet kokio valiojimo pagrindas yra stoka, trūkumas, 
vadinasi, skausmas, kuriam žmonės ir gyvūnai pavaldūs 
jau iš pat pradžių ir dėl savo prigimties. Jeigu Žmogus 
neturi valiojimo objektų, — kadangi juos tuojau pat iš jo 
atima pernelyg lengvas troškimų patenkinimas,- jį užvaldo 
baisinga tuštuma ir nuobodulys: t.y. jo esmė ir pati jo 
egzistencija jam tampa nepakeliama našta. Taigi jo gyvenimas 
svyruoja panašiai kaip švytuoklė, pirmyn ir atgal, tarp 
kančios ir nuobodulio, kurie faktiškai yra galutiniai gyvenimo 
elementai. Tai buvo labai savotiškai išreikšta, tariant, kad 
po to, kai visas kančias ir vargus žmogus perkėlė į pragarą, 
dangui nebuvo palikta nieko, išskyrus nuobodulį. 

Tačiau nuolatinis siekimas, sudarantis kiekvieno valios 
pasireiškimo esmę, aukštesnėse objektyvacijos pakopose sa- 
vąjį pirminį ir bendriausią pagrindą turi dėl to, kad čia 
valia reiškiasi sau pačiai kaip gyvas kūnas ir paklūsta 
geležiniam priesakui — jį maitinti. O jėgą šitokiam priesakui 
suteikia kaip tik tai, kad tas kūnas yra ne kas kita, kaip 
pati objektyvuota valia gyventi. Todėl žmogus kaip tobu- 
liausia tos valios objektyvacija yra labiausiai iš visų stokojanti 
būtybė. Jis yra ištisinis konkretus valiojimas ir ištisinė stoka, 
tūkstančių poreikių telkinys. Jų valdomas jis gyvena šioje 
žemėje, paliktas pačiam sau, nieko nežinodamas, išskyrus 
savąją stoką ir savąjį vargą. Štai kodėl rūpinimasis tą 
gyvenimą palaikyti, esant tokiems sunkiems, kasdien at- 

sinaujinantiems reikalavimams, paprastai užpildo visą žmo- 
gaus gyvenimą. Be to, prie šio rūpesčio tiesiogiai prisišlieja 
antras reikalavimas — pratęsti giminę. Tuo pat metu iš visų 
pusių jam gresia visokiausi pavojai, o kad jų išvengtų, jam 
reikalingas nuolatinis budrumas. Atsargiais žingsniais, bai- 
mingai dairydamasis, jis eina savo keliu, nes jo tyko tūks- 
tančiai atsitiktinumų ir tūkstančiai priešų. Šitaip jis vaikščiojo, 
būdamas laukinis, ir lygiai taip patjis vaikščioja civilizuotame 
pasaulyje, ir niekada jis nėra saugus: 


Oualibus in tenebris vitae guantisgue periclis 


Degitur hoc aevi, quodcumque est! 


(Koks šitą trumpą gyvenimą gaubia tamsumas ir kokius 
tenka patirti pavojus! 
Lucretius [De rerum natura] 2, 15. 


Didžiosios daugumos žmonių gyvenimas yra tik nuolatinė 
kova už pačią egzistenciją, lydima įsitikinimo, kad galiausiai 
bus pralaimėta. O tai, kas jiems leidžia ištverti šią tokią 
varginančią kovą, yra ne tiek gyvenimo meilė, kiek mirties 
baimė. Bet mirtis neišvengiamai stovi už kulisų ir gali 
pasirodyti kiekvieną akimirką. Pats gyvenimas yra jūra, pilna 
uolų ir sūkurių, kurių Žmogus vengia su didžiausiu at- 
sargumu ir rūpestingumu, nors jis ir žino, kad net jei jam 
ir pavyks jų išvengti, dedant visas pastangas ir griebiantis 
išmonės, kiekvienu žingsniu jis vis tiek artėja prie didžiausio, 
visiškai neišvengiamo ir neatšaukiamo laivo sudužimo, ir 
net plaukia kaip tik prie jo: tai mirtis, galutinis vargingos 
kelionės tikslas, pavojingesnis už visas uolas, kurių jam 
pavyko išvengti. 

ačiau kartu verta pasakyti, kad, viena vertus, gyvenimo 
kančios ir vargai nesunkiai gali taip išaugti, jog pati mirtis, 
kurios vengimas sudaro visą gyvenimą, tampa geidžiama 
ir Žmogus savanoriškai skuba prie jos o kita vertus, kai 

tik vargas ir kančia leidžia žmogui šiek tiek atsikvėpti, 
tuojau pat taip priartėja nuobodulys, kad žmogus būtinai 
turi kažkaip prastumti laiką] Tai, kas užima visus gyve- 
nančiuosius ir kas verčia juos judėti, yra siekis egzistuoti. 
Tačiau kai tas egzistavimas užtikrintas, jie nežino, ką su 
juo veikti. Štai kodėl antras dalykas, stumiantis juos judėti, 
yra siekis nusimesti gyvenimo naštą, padaryti ją nejuntamą, 
„Užmušti laiką“, t.y. išvengti nuobodulio. Todėl mes matome, 
kad beveik visi žmonės, apsaugoti nuo vargo ir rūpesčių, 
pagaliau nusikratę visų kitų sunkumų, tampa našta šau 
patiems ir laiko laimėjimu kiekvieną prastumtą valandą, 
ty. kiekvieną išpjovą iš to paties gyvenimo, kurį jie iki 
tol visomis jėgomis stengėsi pratęsti kiek galima ilgiau. O 
nuobodulys jokiu būdu nėra nežymus blogis; galiausiai veide 
jis įspaudžia tikrą neviltį. Tai nuobodulys lemia, kad žmo- 
nės - būtybės, taip mažai mylinčios viena kitą, - vis dėlto 
labai ieško vienas kito, ir šitaip nuobodulys tampa ben- 
dravimo šaltiniu. Prieš jį, kaip ir prieš kitas bendras nelaimes, 
visur imamasi oficialių priemonių, remiantis jau vien vals- 
tybine išmintimi, nes šitas blogis, kaip ir jam priešingas 
kraštutinumas — badas, gali pastūmėti žmones prie didžiau- 
sios anarchijos: panis et circenses [duona ir žaidimai] liau- 
džiai reikalingi. Griežta penitenciarinė sistema Filadelfijoje, 
pasmerkdama vienatvei ir neveiklumui, paprasčiausią nuo- 
bodulį paverčia bausme, ir ši bausmė tokia baisi, kad ji 
jau privertė kalinius imtis savižudybės. Kaip stoka yra 
nuolatinė liaudies rykštė, taip nuobodulys - kilmingųjų 
rykštė. Viduriniosios klasės gyvenime nuoboduliui atstovauja 
sekmadienis, o stokai — šešios savaitės dienos. 

Šitaip tarp troškimo ir norų išsipildymo neišvengiamai 
plaukia kiekvieno žmogaus gyvenimas. Norėjimas savo 
prigimtimi yra kančia; patenkinimas greitai pasotina; tikslas 
pasirodo esąs iliuzinis, turėjimas pašalina žavesį, nauju 
pavidalu vėl pasirodo troškimas ir poreikis, o jeigu ne, 

atsiranda nykulys, tuštuma, nuobodulys, kova su kuriais 
tokia pat kankinanti, kaip ir kova su nepritekliais. Jeigu 
troškimas ir norų patenkinimas paeiliui išstumia vienas kitą 
ne per greitai ir ne per lėtai, tai šitai sumažina jų teikiamą 
kančią iki minimumo ir lemia laimingiausią gyvenimo eigą. 
luk visa kita, ką galima pavadinti gražiausia gyvenimo dalimi 
ir jo tyriausiais džiaugsmais, — bet tik todėl, kad jie mus 
pakelia virš realybės ir paverčia jos nesuinteresuotais ste- 
bėtojais — t.y. grynas pažinimas be jokio valiojimo, mė- 
gavimasis grožiu, tikras džiaugsmas, teikiamas meno - visa 
tai reikalauja retų sugebėjimų ir todėl duota tik labai nedaug 
kam, be to, duota tik kaip trumpalaikis sapnas. Juk kaip 
tik tam nedaugeliui žmonių duota didesnė intelektualinė 
galia juos daro imlesnius daug didesnėms kančioms, kurių 
negali patirti bukesni žmonės. Be to, ji daro juos vienišus 
tarp ryškiai nuo jų besiskiriančių būtybių: todėl ir čia 
nusistovi pusiausvyra. Tačiau vyraujančiai žmonių daugu- 
mai gryni intelektualiniai malonumai nepasiekiami. Gryname 
pažinime glūdinčio džiaugsmo jie beveik visiškai nepajėgia 
patirti: jie visiškai prikaustyti prie valiojimo. Todėl sudominti 
juos, sužadinti jų interesą gali tik tai (tai matyti jau iš žodžio 
reikšmės), kas vienaip ar kitaip sužadina jų valią, nors tik 
per tolimą ir potencialų santykį su ja. Tačiau visiškai 
nedalyvauti valia negali, nes jų egzistenciją daug labiau 
lemia valiojimas, nei pažinimas. Veiksmas ir atoveiksmis 
yra jų vienintelė stichija. Naivias šios savybės apraiškas 
galima matyti kasdienio gyvenimo smulkmenose: štai, pa- 
vyzdžiui, aplankę įžymias vietas jie rašinėja ten savo vardus, 
kad šitaip reaguotų, paveiktų tą vietą, nes ji nepaveikė 
jų. Toliau, jie vargiai gali ramiai žiūrėti į retą ir keistą 
gyvūną, bet būtinai turi jį erzinti, su juo žaisti, kad tik 
pajustų veiksmą ir atoveiksmį. Bet šį valios sužadinimo 
poreikį ypač ryškiai parodo faktas, kad buvo išrastas ir 

suklestėjo lošimas kortomis, kuris iš tikrųjų išreiškia ap- 


verktiną Žmonijos pusę. 
yr. Tačiau kad ir ką mums duotų gamta, kad ir ką duotų ik 


laimė, kad ir kas mes būtume, kad ir ką turėtume, neįmanoma 
| nusikratyti gyvenimo esmėje glūdinčios kančios: 


Umisišnę 8  Guožev iððv eig oùpavov  EOpUV. 
(Pelides autem eiulavit intuitus in coelum latum.) 
[Dūsauti ėmė Pelidas, į aukštąjį dangų pažvelgęs..." 


Homer: Ilias, 21, 272] 
Arba: 


Žnvog pev nag ja Kpoviovoc. abtap  OLGUV 
Elyov drepes. 


(Jovis quidem filius eram Saturnii; verum aerumnam 
Habebam infinitam.) 


[Nors aš ir Dzeuso Kroniono vaikas buvau - neišvengiau 
Vargo be galo sunkaus..." 


Homer: Odyssee, 11, 620] 


Nuolatinės pastangos nusikratyti kančios duoda tik tai, 
kad ji pakeičia savo pavidalą. Iš pradžių ji yra stoka, reikmė, 
rūpinimasis išlikti. Jei pavyks — o tai labai sunku - išstumti 
kančią, pasireiškiančią šiuo pavidalu, ji tuojau pat pasirodys 
tūkstančiais kitų pavidalų, keisdamasi pagal amžių ir ap- 
linkybes; ji iškils kaip lytinis potraukis, aistringa meilė, 
pavydas, pavyduliavimas, neapykanta, pyktis, baimė, gar- 
bėtroška, pinigų troškimas, liga ir t.t, ir t.t. Jei pagaliau 
ji negali pasireikšti jokiu kitu pavidalu, ji pasirodo apsi- 
rengusi gedulingais, pilkais persisotinimo ir nuobodulio 
drabužiais, — nuobodulio, prieš kurį vėl ieškoma įvairiausių 
priešnuodžių. Jei galiausiai ir pavyks ją nubaidyti, sunku 
tikėtis, kad kančia nesugrįš vienu iš jos ankstesnių pavidalų, 
ir šitaip šokis prasidės iš pradžių, nes tarp kančios ir 
nuobodulio blaškosi kiekvieno žmogaus gyvenimas. Kad 

ir koks kartus šis apmąstymas, aš vis dėlto atkreipsiu dėmesį 
į vieną jo pusę, iš kurios galima pasisemti paguodos, o 
galbūt net stoiško abejingumo savajam vargui. Juk mūsų 
nekantrumas dėl visų tų dalykų labiausiai kyla iš to, kad 
juos laikome atsitiktiniais, sukeltais priežasčių grandinės, 
kuri lengvai galėtų būti ir kitokia. Juk paprastai mes 
nesiskundžiame tiesiogiai neišvengiamu ir visuotiniu blogiu, 
pavyzdžiui, senatvės, mirties ir daugybės kasdienių nema- 
lonumų neišvengiamybe. Tai, kas kančiai duoda geluonį, 
veikiau yra mintis apie aplinkybių, sukėlusių kančią kaip 
tik mumyse, atsitiktinumą. Bet jeigu mes supratome, kad 
kančia kaip tokia būdinga gyvenimui ir sudaro jo esmę, 
o nuo atsitiktinumo priklauso tik jos pavidalas, toji forma, 
kuria kančia pasireiškia, kad, vadinasi, kiekvienas konkretus 
mūsų skausmas užima vietą, kurią, jei nebūtų to skausmo, 
tuojau pat užimtų kitas, šiuo metu išstumtas ano, kad todėl 
iš esmės likimas mums gali nedaug pakenkti,- tai tokia 
mintis, tapusi gyvu įsitikinimu, gali pažadinti žymų stoišką 
abejingumą ir labai sumažinti baimingą rūpinimąsi savo 
gerove. Bet faktiškai toks galingas proto viešpatavimas 
tiesiogiai jaučiamai kančiai pasitaiko retai arba niekada. 

Beje, tas samprotavimas apie kančios neišvengiamybę 
ir apie tai, kad viena kančia išstumia kitą, kad vienos kančios 
pabaiga skatina kitos pradžią, net gali atvesti prie para- 
doksalios, bet ne beprasmiškos hipotezės, kad kiekvienam 
individui būdingas kančios saikas kartą ir visam laikui 
nulemtas jo prigimties, ir šitas saikas negali nei likti tuščias, 
nei būti perpildytas, kad ir kaip keistųsi kančios pavidalai. 
Pagal tokį požiūrį, žmogaus kančia ir gerovė būtų nulemti 
visai ne išorės, o kaip tik to saiko, to polinkio, kuris, tiesa, 
priklausomai nuo fizinės asmens būklės skirtingu metu gali 
šiek tiek sustiprėti ar susilpnėti, bet apskritai lieka nekintamas 
ir yra ne kas kita, kaip vadinamasis temperamentas ar, 
pasakius tiksliau, laipsnis, kuriuo konkretus žmogus, kaip 

sako Platonas pirmojoje Valstybės knygoje, yra súxoàog arba 
Süoxoloc, t.y. nusiteikęs lengvabūdiškai arba melancholiškai. 
Šią hipotezę pagrindžia ne tik gerai žinomas patyrimas, 
kad didelės kančios visai nuslopina visas mažesnes ir kad, 
priešingai, nesant didelių kančių net patys menkiausi ne- 
malonumai mus kankina ir drumsčia mums nuotaiką. Bet 
patyrimas moko ir to, kad kai iš tikrųjų ištinka didelė nelaimė, 
apie kurią vien tik pagalvojus mus apima siaubas, mūsų 
nuotaika, jei tik pirmoji skausmo akimirka pergyventa, 
apskritai beveik nepakinta. Ir priešingai, kai ateina ilgai 
laukta laimė, apskritai ir ilgesnį laiką mes nesijaučiame 
pastebimai geriau ir maloniau, nei iki to. Tik pirmoji skausmo 
ar laimės akimirka mus sukrečia neįtikėtinai stipriai, kaip 
gilus sielvartas arba didžiulis džiaugsmas. Bet ir vienas, 
ir kitas netrukus išnyksta, nes jie grindžiami iliuzija. Juk 
jie atsiranda ne dėl tiesioginio pasitenkinimo ar skausmo, 
o tik todėl, kad prieš mus atsiveria naujos ateities per- 
spektyva, kurią mes juose nujaučiame. Tik todėl, kad skaus- 
mas arba džiaugsmas kažkiek apėmė ateitį, jie galėjo su- 
stiprėti taip nenormaliai, vadinasi, neilgam. Šią hipotezę, 
pagal kurią labai didelė tiek pažinimo, tiek ir kančios arba 
gerovės jausmo dalis yra nulemta subjektyviai ir a priori, 
kaip įrodymai, gali patvirtinti pastebėjimai, kad Žmogaus 
linksmybė arba niaurumas sukeliami ne išorinių aplinkybių, 
ne turto arba socialinės padėties. Juk linksmų veidų tarp 
skurdžių mes sutinkame bent jau tiek pat, kaip ir tarp 
turtingųjų. Dar pridursime, kad motyvai, sukeliantys sa- 
vižudybę, yra nepaprastai skirtingi; juk mes negalime nu- 
rodyti jokios nelaimės, kuri būtų tokia didelė, kad bent 
jau su didele tikimybe ir nepriklausomai nuo charakterio 
stumtų į savižudybę, o kita vertus, nedaug tokių nelaimių, 
kurios būtų tokios menkos, kad joms prilygstančios nelaimės 
nebūtų savižudybės priežastimi. Jeigu mūsų linksmybės ar 
nusiminimo laipsnis ne visada vienodas, mūsų požiūriu, 

lai priklauso ne nuo išorinių aplinkybių, 0 nuo vidinės 
būsenos, fizinės savijautos pasikcitimo. Juk kai mus ištinka 
(nors visada laikinas) dvasios pakilimas, pereinantis į di- 
džiausią džiaugsmą, paprastai jis atsiranda be jokio išorinio 
postūmio. Tiesa, mes dažnai matome, kad mūsų kančia 
kyla tik iš tam tikro išorinio poveikio, ir mums atrodo, 
kad tik jis mus slegia ir liūdina. Tada mes manome, kad 
jei tik jis būtų pašalintas, mus apimtų didžiausias pasi- 
tenkinimas. Tačiau tai yra iliuzija. Pagal mūsų hipotezę, 
mūsiškės kančios ir gerovės saikas apskritai yra nulemtas 
subjektyviai, kiekvieną konkrečią akimirką, ir šio saiko 
atžvilgiu kiekvienas išorinis susierzinimo motyvas yra tai, 
kas kūnui votis, į kurią suplūsta visi organizme išsklaidyti 
piktybiniai syvai. Tam tikrą laiką mūsų esybėje įsišaknijęs, 
o todėl neišvengiamas skausmas be tokios konkrečios išorinės 
priežasties, sukeliančios kančią, išsiskaidytų į daugybę taškų 
ir pasirodytų aibės smulkių nemalonumų bei kaprizų pa- 
vidalu; tuos kaprizus sukeltų dalykai, kurių dabar mes 
nepastebime, nes mūsiškis imlumas skausmui jau pripildytas 
svarbiausio blogio, visas išsibarsčiusias kančias sutelkiančio 
į vieną tašką. Tai patvirtina ir toks pastebėjimas: kada 
laimingai išsisprendus kokiam nors dalykui nuo mūsų 
krūtinės nusirita koks nors didelis, mus slegiantis rūpestis, 
jo vietą tuojau pat užima kitas, kurio visas turinys buvo 
akivaizdus ir anksčiau, bet negalėjo į sąmonę įsismelkti 
būtent rūpesčio pavidalu, nes toje sąmonėje jam nebeliko 
vietos. Todėl šio rūpesčio turinys, kaip neryškus, miglotas 
vaiduoklis, pleveno kažkur toli, pačiame sąmonės horizonto 
pakraštyje. O dabar, kai išsilaisvino vieta, šitas susiformavęs 
turinys tuojau pat priartėja ir užima viešpataujančio 
(npvutavevovoa) dienos rūpesčio sostą, nors savo reikšmin- 
gumu jis ir būtų žymiai menkesnis už išnykusio rūpesčio 
turinį. Naujas rūpestis moka taip išsipūsti, kad savo tariamu 

dydžiu prilygsta išstumtajam ir todėl, kaip svarbiausias 
dienos rūpestis, visiškai užima sostą. 

Beribis džiaugsmas ir labai stipri kančia visada pasireiškia 
tik tame pačiame asmenyje, nes jie yra abipusiškai sąlygoti 
ir abu kartu nulemti didelio dvasios gyvastingumo. Kaip 
tik ką matėme, tokį džiaugsmą ir tokią kančią sukelia ne 
dabartis, o ateities numatymas. Tačiau kadangi kančia ne- 
atskiriama nuo gyvenimo, o savo intensyvumu nulemta 
subjekto prigimties, — todėl staigūs pokyčiai, visada būdami 
išoriniai, iš tikrųjų negali pakeisti šio intensyvumo - tai 
perdėtame džiaugsme arba pernelyg didelėje kančioje esama 
paklydimo ir iliuzijos, vadinasi, šių abiejų sielos ekscen- 
triškumų galima išvengti apmąstymu. Bet koks besaikis 
džiūgavimas (exultatio, insolens laetitia) visada remiasi 
iliuzija, kad mes radome gyvenime kažką, ko jame nesama, 
būtent ~ galutinį kankinančių, nuolat atsinaujinančių troš- 
kimų ar rūpesčių patenkinimą. Kiekviena panašaus pobūdžio 
iliuzija vėliau neišvengiamai nusiviliama, ir kai ji išnyksta, 
už ją reikia mokėti skausmais — tokiais pat stipriais, kaip 
ir ją sukėlęs džiaugsmas. Šiuo požiūriu ji visai panaši į 
aukštumą, nuo kurios galima nusileisti tik pargriuvus ir 
kurios kaip tik todėl reikia vengti. Ir kiekvienas staigus, 
pernelyg didelis skausmas yra tik kritimas nuo tokios 
aukštumos, tokios iliuzijos išnykimas; vadinasi, ši iliuzija 
jį ir sukėlė. Todėl būtų galima išvengti šių dviejų kraš- 
tutinumų, jei tik įstengtume aiškiu žvilgsniu aprėpti dalykų 
visumą bei ryšį ir atkakliau saugotis jiems patiems priskirti 
tokią spalvą, kokia, kaip mums norėtųsi, jie būtų nuspalvinti. 

Stoikų etika pirmiausia siekė išvaduoti sielą nuo visų 
tokių iliuzijų bei jų padarinių ir vietoj to jai duoti ne- 
drumsčiamą ramybę. Šitokia nuotaika persiėmęs Horacijus 
žymiojoje odėje: 

Aeguam memento rebus in arduis 
Servare mentem, non secus in bonis 
Ab insolenti temperatam 


Laetitia. 


ĮAtmink išsaugot lygsvarą širdyje 
nelemtą metą, o sėkmėje taip pat 
mokėki /.../ 
džiaugsmą per didelį suvaldyti? 
Carmina, 2,3] 


Tačiau dažniausiai mes neįsisąmoniname šios į karčius 
vaistus panašios tiesos, — tiesos, kad kančia yra gyvenimo 
esmė ir todėl neįsiveržia į mus iš šalies, bet kiekvienas 
jos neišsenkantį šaltinį nešiojasi savojoje vidujybėje. Savajai, 
mūsų niekada neapleidžiančiai kančiai mes nuolat ieškome 
kokios nors konkrečios išorinės priežasties, tarsi kokios 
dingsties, kaip laisvas žmogus susikuria stabus, kad turėtų 
poną. Juk be perstogės mes pereiname nuo vieno troškimo 
prie kito, ir nors kiekvienas pasiektas išsipildymas, kad 
ir ką jis žadėtų, mūsų nepatenkina, o priešingai, dažniausiai 
pasirodo kaip trikdanti klaida, vis dėlto mes nesuprantame, 
kad samstome Danaidžių rėčiu ir skubame prie vis naujų 
troškimų. 


Sed, dum abest guod avemus, id exsuperare videtur 
Caetera; post aliud, cum contigit illud, avemus; 


Et sitis aegua tenet vitai semper hiantes. 


ĮŠtai, kol neturim, ko norim, atrodo jog geidžiamas daiktas 

už kitus pranašesnis; Jį gavę, trokštame naujo 

ir tas vienodas gyvenimo geismas mus vargina nuolat?“ 
(Lucretius [De rerum natura] 3, 1080-1083) 

Taip tęsiasi be galo arba (o tai būna rečiau ir jau suponuoja 
tam tikrą charakterio jėgą) iki to laiko, kol mumyse ne- 
atsiranda toks troškimas, kuris negali būti patenkintas ir 
kurio visgi neįmanoma nusikratyti. Tada mes tarsi gauname 
tai, ko siekėme, būtent kažką tokio, kuo mes kiekvieną 
akimirką, užuot kaltinę save, galime skųstis kaip savųjų 
kančių šaltiniu ir kas mums leidžia keikti savąjį likimą, 
tačiau kartu mus sutaiko su savuoju gyvenimu, nes vėl 
išnyksta supratimas, jog kančia neatskiriama nuo paties 
gyvenimo ir kad tikras troškimų patenkinimas neįmanomas. 
Tokio nusiteikimo padarinys yra šiek tiek melancholiška 
nuotaika, kai žmogus savyje nuolat nešiojasi vieną didelę 
kančią ir todėl niekina visas mažesnes kančias arba džiaugs- 
mus; vadinasi, tai jau yra garbingesnis reiškinys nei nuolatinis 
vis naujų vaiduoklių vaikymasis, pasitaikantis daug dažniau. 


$ 58 

Bet koks norų išsipildymas arba tai, kas paprastai va- 
dinama laime, iš tikrųjų ir iš esmės visada yra tik negatyvus, 
o ne pozityvus dalykas. Tai nėra pirmapradiškai ir savaime 
mus aplankanti laimė; visada tai turi būti kokio nors troškimo 
patenkinimas. Juk troškimas, t.y. stoka, yra išankstinė bet 
kokio patenkinimo sąlyga. Tačiau kartu su patenkinimu 
išnyksta ir troškimas, vadinasi, ir pasitenkinimas. Todėl 
patenkinimas, arba laimė, niekada negali būti kas nors kita, 
kaip išsivadavimas nuo kančios, nuo reikmės; juk pastaroji 
apima ne tik realią, akivaizdžią kančią, tačiau ir bet kokį 
troškimą, kurio primygtinumas drumsčia mūsų ramybę; jis 
apima net mirtiną nuobodulį, gyvenimą mums paverčiantį 
sunkia našta. Bet juk taip sunku ko nors pasiekti ir ką 
nors įgyvendinti. Kiekvienam sumanymui priešinasi nesi- 
baigiantys sunkumai ir pastangos, ir kiekviename žingsnyje 
iškyla kliūtys. Kai viskas įveikta ir pasiekta, galiausiai 

nelaimima nieko, išskyrus tai, kad išsivaduojama nuo kokios 
nors kančios ar troškimo, vadinasi, jaučiamasi tik taip, kaip 
ir anksčiau, iki kančiai atsirandant. Tiesiogiai mums visada 
duota tik stoka, t.y. kančia. O patenkinimą ir pasitenkinimą 
mes galime patirti tik netiesiogiai, prisimindami ankstesnius 
kentėjimus ir nepriteklius, kurie buvo pašalinti. Štai kodėl 
mes gerai neįsisąmoniname ir net nevertiname tų gėrybių 
ir pranašumų, kuriuos realiai turime, bet manome, kad kitaip 
ir būti negali: juk jie visada teikia tik negatyvią laimę, 
sulaikydami kančią. Tik juos praradę, pradedame jausti jų 
vertę, nes stoka, nepriteklius, kančia yra pozityvūs, tiesiogiai 
pasireiškiantys dalykai. Todėl mus ir džiugina prisiminimas 
apie įveiktą bėdą, ligą, nepriteklių ir t.t., nes tik jis mums 
duoda galimybę mėgautis dabartinėmis gėrybėmis. Be to, 
negalima neigti, kad šiuo požiūriu, ty. gyvenimo geismo 
pavidalo, egoizmo, požiūriu, svetimos nelaimės reginys arba 
pasakojimas apie ją mums teikia patenkinimą ir pasiten- 
kinimą, kaip tai puikiai ir atvirai išreiškė Lukrecijus antros 
knygos pradžioje: 


Suave, mari magno turbantibus aequora ventis, 
E terra magnum alterius spectare laborem: 
Non quia vexari quemquam est iucunda voluptas; 


Sed quibus ipse malis careas, quia cernere suave est. 


ĮMiela, kai siautėja vėjai po jūros didžiosios platybę, 
kito žmogaus neapsakomą vargą stebėti nuo kranto; 
ir ne todėl, kad smagu kitą matant į bėdą patekus, 
o tik dėl to, kad jaustis toli nuo bėdos yra miela“! 


De rerum natura, 2, 1) 


Tačiau toliau mes matysime, kad šis džiaugsmas, kylantis 
iš tokio netiesioginio savosios gerovės suvokimo, labai netoli 
nuo tikro, pozityvaus, piktybės šaltinio. 

Kad bet kokia laimė turi tik negatyvią, o ne pozityvią 
prigimtį, kad kaip tik todėl ji negali būti tvarus patenkinimas 
ir malonumas, o visada tik išvaduoja nuo kančios ir stokos, 
įkandin kurių vėl turi kilti arba nauja kančia, arba languor, 
tuščias nykulys ir nuobodulys, patvirtina ir tas tikrasis 
pasaulio bei gyvenimo veidrodis, menas, ypač poezija. Bet 
koks epinis ar draminis kūrinys gali vaizduoti tik kovą, 
siekimą ir grumtynes dėl laimės, bet niekada- pačios 
nuolatinės ir galutinai pasiektos laimės. Savąjį herojų jis 
veda prie tikslo per tūkstančius sunkumų ir pavojų, tačiau 
kai tik ji pasiekta, uždanga bemat nusileidžia. Juk dabar 
neliktų nieko kito, tik parodyti, kad tas spindintis tikslas, 
kurį pasiekęs herojus tikėjosi rasti laimę, tik pasišaipė iš 
jo ir kad tikslą pasiekusiam jam nepasidarė geriau nei 
anksčiau. Kadangi tikroji, nenykstanti laimė neįmanoma, 
tai ji ir negali būti meno objektu. Tiesa, idilija kelia tikslą 
pavaizduoti kaip tik tokią laimę, tačiau mes žinome, kad 
idilija kaip tokia negali būti nuosekli. Poeto rankose ji 
neišvengiamai tampa epinė, o tada ji būna visai nereikš- 
mingas epas, sudarytas iš menkų kančių, mažų džiaugsmų 
ir nedidelių siekių, ir taip esti dažniausiai; arba ji papras- 
čiausiai tampa aprašomąja poezija, vaizduoja gamtos grožį, 
ty. iš tikrųjų — gryną, bevalį pažinimą, kuris, žinoma, 
faktiškai yra vienintelė tyra laimė, iki kurios nebūta nei 
kančios, nei rūpesčio ir po kurios neišvengiamai nekyla 
graužatis, kančia, tuštuma, persisotinimas; betgi tokia laimė 
negali pripildyti viso gyvenimo, o tik jo akimirkas. Ką 
matome poezijoje, randame ir muzikoje. Juk pripažinome, 
kad jos melodija yra save suvokiančios valios vidinės istorijos 
bendroji išraiška, kad melodija išreiškia žmogaus širdies 
slaptingiausiąjį gyvenimą, ilgesį, kančią ir džiaugsmą, po- 
tvynius ir atoslūgius. Melodija visada yra nuokrypis nuo 
pamatinio tono, tūkstančiai keistų klystkelių iki pat skaus- 
mingiausio disonanso, kol pagaliau ji sugrįžta prie pamatinio 

tono, išreiškiančio valios pasitenkinimą ir nusiraminimą. 
Tačiau su tuo nusiraminimu nebėra kas veikti, ir jei jis 
tęstųsi toliau, atsirastų tik slegianti ir neišraiškinga mo- 
notonija, atitinkanti nuobodulį. 

Visa, ką turėjo parodyti šie apmąstymai, — kad tvarus 
pasitenkinimas nepasiekiamas, o bet kokia laimė yra ne- 
gatyvi - paaiškinama tuo, kas pasakyta antrosios knygos 
pabaigoje: būtent tuo, kad valia, kurios objektyvacija yra 
žmogaus gyvenimas, kaip ir kiekvienas reiškinys, yra sie- 
kimas be tikslo ir pabaigos. Šio begalinumo atspaudą mes 
randame visose jos pilnatviško pasireiškimo dalyse, pra- 
dedant pačia bendriausia šio pasireiškimo forma - begaliniu 
laiku bei erdve - ir baigiant tobuliausiu jos reiškiniu, žmogaus 
gyvenimu ir siekiu. Teoriškai galima tarti esant tris žmogaus 
gyvenimo kraštutinumus ir traktuoti juos kaip tikrojo žmo- 
gaus gyvenimo elementus. Pirma: galingas valiojimas, di- 
džiosios aistros (Radža-Guna). Jos pasirodo didžiuose is- 
toriniuose  charakteriuose; jas vaizduoja epas ir drama. 
Tačiau jos gali pasirodyti ir mažu pavidalu, nes čia objektų 
didingumas matuojamas tik tuo, kokiu mastu jie išjudina 
valią, o ne jų išoriniais santykiais. Toliau, antra: grynasis 
pažinimas, idėjų pagava, sąlygota pažinimo išsivadavimo 
iš tarnystės valiai — genijaus gyvenimas (Satva-Guna). Ga- 
liausiai, trečia: giliausia valios ir su ja susijusio pažinimo 
letargija, tuščias ilgesys, gyvenimą stingdantis nuobodulys 
(Tama-Guna). Individo gyvenimas, toli gražu neišsemiamas 
vieno iš tų kraštutinumų, susiliečia su jais retai ir dažniausia 
yra tik silpnas ir neryžtingas priartėjimas prie vienos ar 
kitos pusės, niekingas menkų objektų norėjimas, nuolat 
atsinaujinantis, todėl įveikiantis nuobodulį. Iš tikrųjų ne- 
įtikėtina, kaip tuščiai ir nereikšmingai, žiūrint iš šalies, ir 
kaip bukai ir beprasmiškai, kiek jis jaučiamas iš vidaus, 
prabėga daugumos žmonių gyvenimas. Jis yra blyškus ilgesys 
ir kankinimasis, mieguistas svirduliavimas per keturias 

gyvenimo atkarpas iki pat mirties, lydimas trivialių minčių 
svitos. Žmonės panašūs į laikrodžio mechanizmus, kurie 
užsukami ir eina, patys nežinodami, kuriam galui. Ir kiek- 
vienąsyk, kai pradedamas ir pagimdomas naujas Žmogus, 
vėl užsiveda žmogaus gyvenimo laikrodis, kad dar sykį, 
nata į natą, taktas į taktą, su nežymiomis variacijomis 
pakartotų jau nesuskaičiuojamą daugybę sykių sugrotą var- 
gonėlių melodiją. Kiekvienas individas, kiekvienas žmogaus 
pavidalas ir jo gyvenimo eiga yra tik dar vienas trumpalaikis 
begalinės gamtos dvasios, atkaklios valios gyventi, sapnas, 
tik dar vienas cfemeriškas vaizdas, kurį dvasia žaisdama 
nubraižo ant savo begalinio lakšto, laiko ir erdvės, leidžia 
jam egzistuoti tik nykstamai trumpą akimirką, palyginti 
su ta begalybė, o vėliau nutrina, kad braižytų naujus vaizdus. 
Nepaisant to - ir tuo pasireiškia nemalonioji gyvenimo pusė — 
už kiekvieną iš tų nykstančių vaizdų, už kiekvieną iš tų 
banalių kaprizų visa valia gyventi su visa savo galia privalo 
užmokėti daugybe žiaurių kančių, o galiausiai karčia mirtimi, 
kurios ilgai bijotasi, ir kuri galiausiai ateina. Štai kodėl 
lavono reginys staiga pažadina mumyse rimtį. 
Kiekvieno individo gyvenimas, jei apžvelgiame jį ap- 
skritai, kaip visumą, ir išskiriame tik reikšmingiausius bruo- 
žus, visada yra tik tragedija; bet savo smulkmenomis jis 
yra komedija. Juk kasdieniai rūpesčiai ir kančios, nuolatinis 
akimirkos irzlumas, kiekvienos savaitės norai ir baimės, 
kiekvienos valandos negandos dėl nuolat pasirengusio iš- 
krėsti pokštą atsitiktinumo yra tik komiškos scenos. Tačiau 
niekada neišsipildantys troškimai, bevaisiai siekiai, likimo 
negailestingai sutrypiamos viltys, nelemtos viso gyvenimo 
klaidos, nuolat stiprėjančios kančios ir pagaliau mirtis vis 
dėlto yra tragedija. Tad yra taip, tarsi likimas, prie mūsų 
gyvenimo sielvarto norėdamas pridurti dar ir patyčią, lėmė, 
kad mūsų gyvenimas turi apimti visus tragedijos skausmus, 

bet, visa tai patirdami, mes neturime galimybės išsaugoti 
tragiškųjų personažų orumo, o visomis gyvenimo detalėmis 
neišvengiamai pasmerkti būti tik lėkšti komedijos personažai. 

Tačiau kad ir kaip Žmogaus gyvenimą pripildo didelės 
ir mažos kančios, kad ir kaip jos lemia nuolatinį gyvenimo 
nerimą ir bruzdėjimą, vis dėlto jos negali paslėpti to, kad 
gyvenimo nepakanka dvasios pilnatvei, jos negali paslėpti 
gyvenimo tuštumos ir lėkštumo, jos neįstengia pašalinti 
nuobodulio, kuris visada pasirengęs užimti kiekvieną pauzę, 
paliktą rūpesčio. Tuo paaiškinama, kad žmogaus dvasia, 
nesitenkindama rūpesčiais, užsiėmimais ir triūsu, užkrau- 
namu realaus pasaulio, susikuria įsivaizduojamą pasaulį 
tūkstančių įvairiausių prietarų pavidalu, tam pasauliui at- 
siduoda įvairiausiais būdais, švaisto jam savo laiką ir jėgas, 
kai tik realus pasaulis duoda žmogui poilsį, kuriuo jis net 
neįstengia pasinaudoti. Štai kodėl toks reiškinys visų pirma 
ir dažniausiai būdingas toms tautoms, kurioms švelnus 
klimatas ir dosni žemė palengvina gyvenimą, ypač indams, 
be to, graikams ir romėnams, o vėliau italams, ispanams 
ir t.t. Demonus, dievus ir šventuosius Žmogus susikuria 
pagal savo paveikslą, o po to jiems turi būti aukojamos 
aukos, siunčiamos maldos, puošiamos šventyklos, duodami 
ir vykdomi įžadai, keliaujama į šventas vietas, rengiamos 
pašlovinimo apeigos, puošiami šventi paveikslai ir t.t. Tar- 
nystė dievams visur persipina su tikrove ir net ją užtemdo. 
Kiekvienas gyvenimo įvykis suvokiamas kaip šių būtybių 
veikimo padarinys; bendravimas su jomis užima pusę gy- 
venimo laiko, nuolat palaiko viltį ir dėl iliuzijos žavesio 
dažnai būna įdomesnis negu bendravimas su realiomis 
būtybėmis. Jis yra dvejopo Žmogaus poreikio išraiška: viena 
vertus, tai yra paramos ir globos, o be to, užsiėmimo ir 
pramogos poreikis, ir nors antrasis poreikis dažnai trukdo 
pirmajam visai tiesiogiai, nes ištikus nelaimėms ar pavojams 

brangus laikas ir jėgos eikvojamos ne kovai su jomis, © 
bevaisėms maldoms ir aukoms, visa tai tarnauja antrajam 
poreikiui dar geriau, fantazijoje bendraujant su išgalvotu 
dvasių pasauliu; ir tai yra ne tokia jau maža visokiausių 
prietarų nauda. 


§ 59 

Dabar, kai patys bendriausi apmąstymai, pama' u ir 
elementarių Žmogaus gyvenimo bruožų tyrinėjimas mus a 
priori įtikina, kad tas gyvenimas vien tik savo bendru 
pobūdžiu negali duoti jokios tikros laimės, bet savo esme 
yra įvairiapusiška kančia ir visiška blogybė; taigi dabar 
mes galėtume daug gyviau persiimti šiuo įsitikinimu, jeigu, 
labiau remdamiesi aposteriorine nuostata, kreiptumės į kon- 
kretesnius atvejus, atgaivintume vaizduotėje tam tikrus 
vaizdinius ir pavyzdžiais parodytame tą nenusakomą ir 
apgailėtiną vaizdą, kurį pateikia patyrimas ir istorija, kad 
ir kur mes pažvelgtume, kad ir kokiu aspektu juos ty- 
rinėtume. Tačiau toks skyrius neturėtų pabaigos ir mus 
atitrauktų nuo visuotinybės požiūrio taško, iš esmės būdingo 
filosofijai. Be to, šitokį pavaizdavimą būtų galima traktuoti 
kaip vieną iš tų jau ne sykį skambėjusių deklamacijų apie 
Žmogaus vargą, ir jį apkaltinti vienašališkumu, t.y. tuo, kad 
jis remiasi atskirais faktais. Toks priekaištas ir įtarimas 
netinka mūsiškiam šaltam, besiremiančiam bendrais prin- 
cipais ir a priori skleidžiamam kančių, glūdinčių gyvenimo 
esmėje, neišvengiamumo apmąstymui. O aposteriorinį šios 
tiesos patvirtinimą nesunku rasti visur. Kiekvienas, nusi- 
kratęs pirmųjų jaunystės sapnų, įsigilinęs į savąjį ir kitų 
patyrimą, įsižiūrėjęs į gyvenimą, praeities ir savojo meto 
istoriją, galiausiai išstudijavęs didžiųjų poetų kūrinius, jeigu 
tik jo sprendimo galios nesuluošino koks nors neįveikiamas 
prietaras, nedvejodamas turi pripažinti, kad šis Žmogaus 

pasaulis yra karalystė, kurioje atsitiktinumas ir klaida negai- 
lcstingai viešpatauja ir apskritai, ir smulkmenose; o šalia 
jų dar mosikuoja savo bizūnais kvailystė ir pyktis. Ir todėl 
atsitinka taip, kad visa, kas geriausia, sunkiai prasiskina 
kelią, visa, kas kilnu ir išmintinga, labai retai išeina į šviesą, 
daro poveikį ir randa sekėjų, tuo tarpu tai, kas absurdiška 
ir iškreipta minties srityje, kas lėkšta ir neskoninga menę, 
kas pikta ir klastinga poelgių srityje, užgrobia tikrąją valdžią, 
pažeidžiamą tik neilgam ir retais atvejais; priešingai, tai, 
kas pasižymi išskirtinumu kiekvienoje srityje, yra tik išimtis, 
vienas atvejis iš milijono, ir todėl jeigu toks išskirtinumas 
pasirodė ilgaamžiame kūrinyje, tai šis kūrinys, pergyvenęs 
savo amžininkų įtūžį, esti visai vienišas ir yra saugomas 
kaip meteoras, atklydęs iš kitų, nuo mūsiškio skirtingų 
pasaulių. 

O dėl individo gyvenimo, tai kiekvieno gyvenimo istorija 
yra kančių istorija, nes kiekvieno žmogaus gyvenimo kelias 
paprastai yra didesnių ar mažesnių negandų grandinė. 
Teisybė, kiekvienas iš mūsų pagal galimybę jas slepia, 
žinodamas, kad kiti retai pagelbės jam ar jį užjaus, o 
priešingai, beveik visada patirs pasitenkinimą, įsivaizduo- 
dami kančias, kurios šiuo momentu pagailėjo jų pačių. Tačiau 
veikiausiai niekada nė vienas Žmogus savo gyvenimo pa- 
baigoje, jei tik jis protingas ir nuoširdus, nepanorės gyventi 
dar sykį; daug mieliau jis pasirinks visišką nebūtį. Visam 
pasauliui žinomo monologo iš Hamleto turinį iš esmės sudaro 
štai kas: mūsų būklė yra tokia apverktina, kad reikėtų 
ryžtingai teikti pirmenybę visiškai nebūčiai; o jeigu savi- 
žudybė iš tikrųjų ją garantuotų ir prieš mus tikra to žodžio 
prasme iškiltų alternatyva „būti ar nebūti“, tai nebūtį reikėtų 
pasirinkti besąlygiškai, kaip labiausiai geidžiamą baigtį („a 
consummation devoutly to be wish'd“). Tačiau mumyse 
esama kažko, kas mums sako, kad tai dar ne pabaiga, 
kad mirtis nėra absoliutus sunaikinimas. Panašiai yra pasakęs 

istorijos tėvas* (ir nuo to laiko jis vargu ar buvo paneigtas), 
būtent kad nebuvo nė vieno Žmogaus, kuris nebūtų nė 
karto nepanorėjęs išgyventi iki kitos dienos. Galbūt kaip 
tik todėl taip dažnai apraudamas gyvenimo trumpumas 
yra tai, kas jame geriausia. 

Galiausiai, jeigu kiekvienam iš mūsų būtų akivaizdžiai 
parodytos tos baisios kančios ir skausmai, kuriems nuolat 
pavaldus mūsų gyvenimas, tai mus apimtų siaubas. Ir jeigu 
užkietėjusį optimistą vedžiotume po ligonines, lazaretus ir 
chirurginių kankinimų kameras, po kalėjimus, kankinimų 
kambarius, vergų landynes, po kautynių laukus ir bausmių 
vietas; jei prieš jį atvertume visus tamsius būstus, kur skurdas 
slepiasi nuo šaltų smalsių žvilgsnių, ir jeigu galiausiai 
leistume jam žvilgterėti į badaujantį Ugolino, tai pagaliau 
ir jis veikiausiai suprastų, koks yra tas „meilleur des mondes 
possibles“** [geriausias iš visų galimų pasaulių]. O iš kurgi 
Dante paėmė medžiagą savajam pragarui, jei ne iš mūsų 
tikrojo pasaulio? Ir nepaisant to, išėjo visai padorus pragaras. 
Priešingai, kai jam iškilo uždavinys pavaizduoti dangų ir 
jo džiaugsmus, jis susidūrė su neįveikiamais sunkumais, 
nes mūsų pasaulis tokiems dalykams neduoda medžiagos. 
Štai kodėl Dantei neliko nieko kito, kaip, užuot vaizdavus 
dangaus džiaugsmus, mums perteikti pamokymus, kuriuos 
jis ten gavo iš savo protėvių, iš Beatričės ir įvairiausių 
šventųjų. Iš to pakankamai aišku, koks yra šis pasaulis. 
Žinoma, žmogaus gyvenimo, kaip ir bet kokios prastos 
prekės, geroji pusė padengta dirbtiniais blizgučiais; trūkumai 
visada slepiami. Ir priešingai, tą spindesį ir prabangą, kurios 
gali siekti kiekvienas, jis demonstruoja, ir juo mažiau viduje 
patenkintas savimi, juo labiau trokšta atrodyti laimės kūdikiu 
kitų akyse: šitaip toli eina kvailystė, ir kitų nuomonė yra 


* Herodotas: [Historiae] 7, 46. 
** [Leibniz: Essais de Thėodicėe sur la bonté de Dieu, 1, 8] 

svarbiausias kiekvieno Žmogaus siekių tikslas, nors visiškas 
tos nuomonės niekingumas matomas vien iš to, kad beveik 
visose kalbose tuštybė, vanitas, pirmiausia reiškia tuštumą 
ir niekingumą. Tačiau nepaisant viso šito miražo, gyvenimo 
negandos labai nesunkiai gali taip išaugti — ir taip atsitinka 
kasdien, - kad mirties, kurios šiaip jau bijomasi labiausiai, 
griebiamasi labai godžiai. O kai likimas nori parodyti visą 
savo klastą, kenčiančiajam jis gali užkirsti kelią net į šią 
priebėgą, ir tada jis liks įniršusių priešų rankose, kurie 
pasmerks jį žiaurioms ir lėtoms kančioms; ir tada nebėra 
jam išsigelbėjimo. Veltui tada kankinys šaukiasi savo dievų 
pagalbos; jis negailestingai atiduotas savojo likimo valiai. 
Tačiau šis negailestingumas yra tik jo neįveikiamos valios 
atspindys; šios valios objektyvacija yra jo asmuo. Ir kaip 
išorinė jėga negali nei pakeisti, nei sunaikinti tos valios, 
taip kokia nors išorinė jėga negali jo išvaduoti nuo kančių, 
kylančių iš gyvenimo, kuris yra tos valios pasireiškimas. 
Žmogus visiems laikams atiduotas pačiam sau, tiek pa- 
vieniuose dalykuose, tiek ir pačiame svarbiausiame dalyke. 
Veltui jis kuria sau dievus, kad maldomis ir pataikavimu 
išprašytų iš jų tai, ką gali padaryti tik jo paties valios jėga. 
Senasis testamentas pasaulį ir žmogų pripažino esant Dievo 
kūriniu, o Naujasis Testamentas - kad pamokytų, jog palaima 
ir išsivadavimas nuo šio pasaulio kančių gali kilti tik iš 
paties pasaulio - buvo priverstas tą Dievą paversti žmogumi. 
Žmogaus valia yra ir bus tai, nuo ko jame priklauso viskas. 
Sanjasiai, kankiniai, visų tikybų ir pavadinimų šventieji laisva 
valia ir noriai pakėlė visokiausias kančias, nes tuose žmonėse 
valia gyventi įveikė save pačią ir todėl netgi lėtas jos 
pasireiškimo irimas jiems buvo džiaugsmingas. Tačiau ne- 
kalbėsiu apie tai, kas bus dėstoma toliau. Beje, čia negaliu 
susilaikyti nepasakęs, kad optimizmas, jei tik jis nėra be- 
prasmiški plepalai tokių Žmonių, už kurių lėkštų kaktų 
nesama nieko, išskyrus žodžius, yra ne tik absurdiška, bet 

iš teisybės ir niekšiška mąstysena, Žiaurus pasityčiojimas iš 
nenusakomų Žmonijos kančių. Ir nedera manyti, kad krikš- 
čioniškoji tikyba yra palanki optimizmui; priešingai, Evan- 
gelijose „pasaulis“ ir „blogis“ vartojami beveik kaip sino- 
nimai.* 


S 60 

Dabar, kai baigėme svarstyti du neišvengiamus įterptinius 
klausimus apic valios savaime laisvę bei jos pasireiškimų 
būtinumą ir apie jos likimą ją atspindinčiame pasaulyje, 
kurio pažinimas turi būti jos savitaigos arba savineigos 
pagrindas, galime išsamiau paaiškinti patį tą teigimą ir 
neigimą, anksčiau aptartus ir paaiškintus tik bendrais bruo- 
žais. Tai padarysime, parodydami ir atskleisdami vidinę 
prasmę tų elgsenos būdų, per kuriuos tik ir pasireiškia 
valios savitaiga ir savineiga. 

Valios teigimas yra pats valiojimas, nuolatinis, netrikdomas 
jokio pažinimo, toks, koks apskritai pripildo žmogaus gy- 
venimą. Kadangi jau žmogaus kūnas yra valios objektiš- 
kumas, kiek ji reiškiasi šioje pakopoje ir šiame individe, 
tai jo valiojimas, išsiskleidžiantis laike, yra tarsi kūno pa- 
rafrazė, visumos ir jos dalių paaiškinimas ir kartu yra kitas 
būdas išreikšti tą patį daiktą savaime, kurio pasireiškimas 
jau yra kūnas. Todėl užuot sakę valios teigimas, galėtume 
sakyti kūno teigimas. Visų įvairiausių valios aktų pagrindinis 
turinys yra patenkinimas poreikių, kurie neatskiriami nuo 
sveiko kūno egzistavimo ir jau jame pasireiškia ir gali būti 
suprantami kaip individo savisauga bei giminės pratęsimas. 
Tačiau per visa tai valią netiesiogiai užvaldo patys įvairiausi 
motyvai, sukeliantys skirtingiausius valios aktus. Kiekvienas 
iš šių aktų yra tik čia besireiškiančios valios apskritai 


* Apie tai žr. antro tomo 46 sk. 

išbandymas ir pavyzdys. Koks tas išbandymas, kokią formą 
turi ir jai suteikia motyvas, nėra esminga. Čia svarbu tik 
tai, kad apskritai norima ir kokiu intensyvumu norima. 
Valia gali pasirodyti tik esant motyvams, kaip akis atskleidžia 
regėjimo jėgą tik šviesoje. Motyvas apskritai iškyla prieš 
valią kaip daugiaformis Protėjas: jis visada žada galutinį 
patenkinimą, valios troškulio numalšinimą. Tačiau kai tik 
troškulys numalšinamas, motyvas tuojau pat pasirodo nauju 
pavidalu ir juo vėl audrina valią - visada pagal jos stiprumo 
laipsnį ir jos santykį su pažinimu. O šis laipsnis ir šis 
santykis kaip empirinis charakteris pasirodo būtent per šiuos 
išbandymus ir pavyzdžius. 

Įsižiebus sąmonei žmogus iškart pasijunta esąs valiojantis, 
ir dažniausiai jo pažinimas lieka nuolat susijęs su jo valia. 
Iš pradžių jis stengiasi tobulai pažinti savo valiojimo objektus, 
o po to ir priemones jiems pasiekti. Vėliau jis nebežino, 
ką turi veikti ir paprastai nesiekia kitokio žinojimo. Jis veikia 
ir veržiasi: suvokimas, kad nuolat triūsiama savo valiojimo 
tikslams, jį palaiko ir daro veiklų; jo mąstymas nukreiptas 
į priemonių pasirinkimą. Toks beveik visų žmonių gyve- 
nimas: jie nori; žino, ko nori ir siekia šito — tiek sėkmingai, 
kiek reikia, kad apsisaugotų nuo nevilties, ir tiek nesėkmingai, 
kiek reikia, kad išvengtų nuobodulio ir jo padarinių. Iš 
to kyla tam tikras linksmumas ar bent jau ramybė, kurioje 
turtingumas ar skurdas iš tikrųjų nieko nekeičia: juk ir 
turčius, ir skurdžius mėgaujasi ne tuo, ką jie turi, nes, kaip 
parodyta, tai veikia tik negatyviai; jie mėgaujasi tuo, ką 
tikisi pasiekti savo veržlumu. Jie veržiasi pirmyn su didžia 
rimtimi ir net su iškilminga veido išraiška: taip Žaidžia 
ir vaikai. Tik išimtiniu atveju toks gyvenimas sutrikdomas 
tuo, kad pažinimas, nepriklausantis nuo tarnystės valiai ir 
nukreiptas į pasaulio apskritai esmę, iškelia estetinį rei- 
kalavimą kontempliuoti arba etinį reikalavimą išsižadėti. 
Daugumą žmonių visą gyvenimą gena reikmė, neleidžianti 

jiems atsipeikėti. Kita vertus, valia dažnai įsiliepsnoja tiek, 
kad gerokai pranoksta kūno teigimą, ir tada pasireiškia 
galingais afektais ir stipriomis aistromis. Tokiu atveju in- 
dividas ne tik teigia savo egzistenciją, bet ir neigia kitų 
žmonių egzistenciją ir stengiasi pastarąją įveikti ten, kur 
ji stovi jam skersai kelio. 

Kūno palaikymas jo paties jėgomis yra toks menkas valios 
savitaigos laipsnis, kad savanoriškai juo pasitenkindami, 
galėtume tarti, jog kartu su to kūno mirtimi užgęsta ir 
per jį pasireiškusi valia. Bet jau lytinio instinkto patenkinimas 
peržengia savosios egzistencijos teigimo ribas, apimančias 
tokį trumpą laiką, ir teigia gyvenimą po individo mirties, 
apimantį neapibrėžtą laiką. Gamta, visada teisinga ir nuo- 
sekli, o šiuo atveju net naivi, visai atvirai mums parodo 
vidinę lytinio akto prasmę. Mūsų pačių sąmonė ir lytinio 
potraukio galia moko mus, kad šiuo aktu, grynu pavidalu 
ir be jokių priemaišų, pasireiškia pats ryškingiausias valios 
gyventi teigimas. Ir štai laike bei priežasčių eilėje, t.y. gamtoje, 
kaip šio akto padarinys, pasirodo nauja gyvybė. Prieš 
gimdžiusijį atsiranda gimusysis, nuo ano besiskiriantis reiš- 
kiniu, bet savaime arba savąja idėja anam tapatus. Štai 
kodėl kaip tik šiuo aktu gyvenančiųjų kartos susisieja su 
visuma, ir, kaip tokia, visuma gyvena amžinai. Gimimas 
gimdančiojo atžvilgiu yra tik jo ryžtingo valios gyventi 
teigimo išraiška ir simptomas. O gimusiojo atžvilgiu tai 
nėra koks nors jame pasireiškiančios valios pagrindas, nes 
valia savaime nepripažįsta nei priežasties, nei padarinio; 
kaip ir kiekviena priežastis, tai yra tik atsitiktinė priežastis, 
nulemianti valios pasireiškimą šiuo metu, šioje vietoje. Kaip 
daiktas savaime, gimdančiojo valia ir gimusiojo valia ne- 
siskiria, nes tik reiškinys, o ne daiktas savaime yra pavaldus 
principio individuationis. Kartu su savitaiga, peržengiančia 
savojo organizmo ribas, ir iki pat naujo kūno atsiradimo 
iš naujo įtvirtinami ir kančia, ir mirtis, kaip dalykai, pri- 

klausantys gyvenimo reiškiniui, o išganymo galimybė, su- 
keliama tobuliausio pažinimo sugebėjimo, šįkart pasirodo 
esanti bevaisė. Čia ir glūdi giluminis gėdos, susijusios su 
lytiniu aktu, pagrindas. 

Šis požiūris mitologiškai išreikštas ta krikščioniškosios 
tikybos dogma, pagal kurią mes visi dalyvaujame nuodėmėje 
(kuri akivaizdžiai yra tik lytinio instinkto patenkinimas), 
ir dėl jos nusipelnėme kančios ir mirties. Toji tikyba čia 
įveikia mąstymo pagal pagrindo principą ribas ir pažįsta 
žmogaus idėją, kurios vienis iš suskilimo į nesuskaičiuojamus 
individus atkuriamas viską susiejančiu gimdymo saitu. Dėl 
to krikščionybėje kiekvienas individas, viena vertus, laikomas 
tapačiu Adomui gyvenimo teigimo atstovu ir šiuo požiūriu 
palenktas nuodėmei (pirmapradei nuodėmei), kančiai ir 
mirčiai; o kita vertus, idėjos pažinimas krikščionybei parodo, 
kad kiekvienas individas tapatus Išganytojui, valios gyventi 
neigimo atstovui, ir šiuo požiūriu dalyvauja Jo pasiaukojime, 
Jo nuopelno išganytas ir išvaduotas iš nuodėmės ir mirties, 
ty. iš pasaulio grandinių (Rom 5, 12-21). 

Kita mitologinė mūsų požiūrio į lytinį pasitenkinimą, 
kaip į valios gyventi savitaigą, peržengiančią individualaus 
egzistavimo ribas, kaip į būdą, kuriuo gyvenimas šitaip 
pirmiausia praryja žmogų, arba kaip į atnaujintą pareiškimą 
gyventi, išraiška yra graikų mitas apie Prozerpiną. Ji dar 
galėjo sugrįžti iš požemio karalystės, kol neparagavo jos 
vaisių; bet, pasimėgavusi granatais, ji buvo visiškai įkalinta 
toje karalystėje. Neprilygstamoje Goethe's versijoje šio mito 
prasmė pasirodo labai aiškiai, ypač kai — tuojau pat po 
to, kai Prozerpina paragavo granato - staiga įsijungia 
neregimas Parkų choras: 


Tu esi mūsų! 


Susilaikydama, galėjai sugrįžti, 

Bet atsikandusi obuolio, tapai mūsų! 


[Du bist unser! 


Nūchtern solltest wiederkchren: 
Und der Biš des Apfels macht dich unser!) 
[Triumph der Empfindsamkeit, 4) 


Įsidėmėtina, kad Klemensas Aleksandrietis (Stromata, lib. 
3, cap. 15) šį dalyką parodo tuo pačiu vaizdu ir ta pačia 
išraiška: Oi UEV  EOVOLXIGAVTEC  EUUTOLĘ ANO TUGNG 
auaptiac diU thv PaoAsiav tæv oùpavõv, uaxápioi 
obtol EIGIVOL TOO XOGUOL vnoTEVOVTEC. (Qui se castrarunt 
ab omni peccato, propter regnum caelorum, ii sunt beati, 
a mundo ieiunantes.) [Kas iškastravo visokiausias savo nuo- 
dėmes dėl dangaus karalystės, palaiminti tie; jie susilaiko 
nuo pasaulio.] 

Kaip ryžtingiausias ir galingiausias gyvenimo teigimas, 
lytinis potraukis pasireiškia ir tuo, kad nuo gamtos ne- 
nutolusiam Žmogui, kaip ir gyvuliui, jis yra galutinis tikslas, 
aukščiausias gyvenimo taškas. Savisauga yra pirminis žmo- 
gaus siekinys. Bet kai tik ja pasirūpinta, jis siekia tik pratęsti 
giminę. Kaip grynai gamtinė būtybė ko nors daugiau siekti 
jis negali. O be to, ir gamta, kurios vidinė esmė yra pati 
valia gyventi, visa savo galia žmogų, kaip ir gyvulį, stumia 
daugintis. Šitai padariusi, individo atžvilgiu ji jau pasiekė 
savo tikslą ir yra visiškai abejinga jo žūčiai, nes ji, kaip 
valia gyventi, rūpinasi išsaugoti tik giminę, o individas jai 
yra niekas. Kadangi lytiniu potraukiu stipriausiai pasireiškia 
vidinė gamtos esmė, valia gyventi, tai senovės poetai ir 
filosofai - Hesiodas ir Parmenidas — labai prasmingai sakė, 
kad Eros yra pirminis, kuriantysis, principas, iš kurio at- 
siranda visi daiktai (žr. Aristoteles: Metaphysica, 2, 4 [p. 984, 
23 BĮ). Ferekidas pasakė: Eis pota uetaBeBlnoSai tov 

Aia, pëàovta Šnutvovpygiv. (Iovem, cum mundum fabricare 
vellet, in cupidinem sese transformasse.) [Dzeusas, panorėjęs 
sukurti pasaulį, virto Erotu] Proklas: Ad Platonis Timaeum, 
lib. 3. Išsamų šio objekto apmąstymą neseniai mums pateikė 
Georgas Friedrichas Schoemannas (De cupidine cosmogonico, 
1852). Ir indų Maja, kurios skraistė ir kūrinys yra visas 
regimybės pasaulis, gali būti parafrazuota kaip amor. 

Lytiniai organai daug labiau už bet kokį išorinį kūno 
organą pavaldūs vien tik valiai, o visai ne pažinimui. Čia 
valia pasirodo beveik taip pat nepriklausoma nuo pažinimo, 
kaip ir tuose organuose, kurie, veikiami paprastų dirgiklių 
impulso, tarnauja tik augaliniam gyvenimui, reprodukcijai 
ir kuriuose valia veikia aklai, kaip nesąmoningoje gamtoje. 
Juk gimdymas yra tik reprodukcija, apimanti naują individą, 
tarsi kokia antrosios galios reprodukcija, kaip mirtis yra 
tik antrosios galios išskyra. Dėl viso to lytiniai organai yra 
tikras valios židinys, vadinasi, polius, priešingas smegenims, 
pažinimo, t.y. kitos pasaulio pusės, pasaulio kaip vaizdinio, 
atstovui. Jie yra gyvastį palaikantis pradas, laikui užtik- 
rinantis begalinį gyvenimą; kaip tokius graikai juos garbino 
falo pavidalu, indai — lingamo pavidalu; šie kaip tik ir 
yra valios teigimo simboliai. Priešingai, pažinimas duoda 
galimybę pašalinti valią, pasiekti išganymą per laisvę, įveikti 
ir sunaikinti pasaulį. 

Jau šios ketvirtos knygos pradžioje mes išsamiai pa- 
rodėme, kaip valia gyventi, teigdama save, turi atsižvelgti 
į mirtį: valia jai nepavaldi, nes mirtis yra kažkas, kas jau 
glūdi pačiame gyvenime ir nuo jo neatskiriama; mirtis yra 
tai, kieno atsvara ir priešingybė yra gimimas, nepaisant 
individo mirtingumo, valiai gyventi garantuojantis gyvenimą 
visiems laikams. Indai šitai išreiškė mirties dievui Šyvai 
priskirdami lingamą, kaip to dievo atributą. Ten pat mes 
parodėme, kaip žmogus, visiškai sąmoningai laikydamasis 
ryžtingo valios gyventi teigimo nuostatos, be baimės žvelgia 

į mirtį. Todėl čia apie tai nebekalbėsime. Dauguma Žmonių, 
nevisiškai tai suvokdami, laikosi kaip tik tokio požiūrio 
ir atkakliai teigia gyvenimą. Kaip tokio teigimo veidrodis 
esti pasaulis su nesuskaičiuojamais individais, begaliniame 
laike ir begalinėje erdvėje ir su begalinėmis kančiomis, tarp 
gimimo ir mirties be pabaigos. Tačiau skųstis šituo jokiu 
būdu negalima, nes valia savo sąskaita stato didžią tragediją 
ir didžią komediją, o be to, yra savo pačios žiūrovė. Pasaulis 
yra toks todėl, kad valia, kurios reiškinys jis yra, yra kaip 
tik tokia; pasaulis yra toks, nes taip nori valia. Kančios 
pateisinamos tuo, kad valia ir šitaip reikšdamasi teigia save 
pačią, ir šį teigimą pateisina bei atsveria tai, kad ji pati 
pakelia kančias. Jau čia mums atsiveria visumos amžinojo 
teisingumo reginys; toliau mes jį aptarsime išsamiau, aiškiau 
ir smulkiau. Tačiau iš pradžių reikia aptarti laikiškąjį arba 
Žžmogiškąjį teisingumą.“ 


S 61 

Iš antrosios knygos atsimenamo, kad visoje gamtoje, visose 
valios objektyvacijos pakopose neišvengiamai vyksta nuo- 
latinė kova tarp individų, priklausančių visoms rūšims ir 
kad kaip tik tuo pasireiškia valios gyventi vidinis vaidas 
su savimi. Aukščiausioje objektyvacijos pakopoje šis feno- 
menas, kaip ir visa kita, pasirodo daug aiškiau ir todėl 
lengviau dešifruojamas. Šiam tikslui mes pirmiausia ištirsime 
egoizmo, kaip visokeriopos kovos pradinio taško, šaltinį. 

Mes pavadinome laiką ir erdvę principio individuationis, 
nes tik per juos ir juose įmanomas vientisumo daugerio- 
pumas. Jie yra natūralaus, t.y. iš valios kylančio, pažinimo 
esminės formos. Todėl valia visur reikšis sau per individų 
daugeriopumą. Tačiau šis daugeriopumas galioja ne jai, ne 


* Apie tai žr. antro tomo 45 sk. 

valiai kaip daiktui savaime, o tik jos reiškiniams. Valia 
glūdi kiekviename iš jų pilnatviškai ir nedalomai ir mato 
aplink save nesuskaičiuojamai pakartotą savo pačios esmės 
vaizdą. Bet pačią šią esmę, t.y. tikrąją realybę, ji betarpiškai 
randa tik savyje. Todėl kiekvienas sau nori visko, nori viską 
turėti ar bent jau viskam viešpatauti, o tai, kas jam priešinasi, 
jis norėtų sunaikinti. Pažįstančiose būtybėse prie to prisideda 
tai, kad individas yra pažįstančio subjekto pagrindas, o 
pastarasis yra pasaulio pagrindas; taigi visa gamta už jo, 
vadinasi, ir visi kiti individai egzistuoja tik jo vaizdinyje; 
juos jis visada suvokia tik kaip savo vaizdinį, t.y. netiesiogiai, 
ir kaip kažką, kas priklauso nuo jo paties esybės ir eg- 
zistavimo, nes kartu su jo sąmone jam neišvengiamai išnyksta 
ir pasaulis, kitaip tariant, pasaulio būtis ir nebūtis jam yra 
lygiaverčiai ir neatskiriami dalykai. Taigi kiekvienas pa- 
žįstantis individas iš tikrųjų yra ir susivokia esąs visa valia 
gyventi, t.y. betarpiška pasaulio būtis-savaime; o be to, jis 
susivokia esąs papildoma pasaulio kaip vaizdinio sąlyga, 
ty. mikrokosmas, kurį reikia laikyti lygiu makrokosmui. 
Pati visada ir visur teisinga gamta jau nuo pat pradžių 
ir nepriklausomai nuo bet kokios refleksijos duoda jam šį 
pažinimą - paprastai ir kaip betarpiškai tikrą. Iš šitų abiejų 
būtinų Žmogaus apibrėžčių paaiškėja, kodėl kiekvienas in- 
dividas, visiškai išnykstantis beribiame pasaulyje ir niekingai 
menkas, vis dėlto laiko save pasaulio centru, į savąją 
egzistenciją ir gerovę atsižvelgia rimčiau nei į visa kita 
ir net, atsiduodamas natūraliam polinkiui, pasirengęs pa- 
aukoti visa kita, pasirengęs sunaikinti pasaulį, kad tik kuo 
ilgiau išsaugotų savąjį Aš, šį lašą jūroje. Tokia nuostata 
yra egoizmas, būdingas kiekvienam gamtos daiktui. Tačiau 
kaip tik per jį vidinis valios vaidas su savimi pasirodo 
siaubingai aiškiai. Juk šio egoizmo turinys ir esmė yra 
nurodytasis mikrokosmo ir makrokosmo prieštaravimas arba 

tai, kad valios objektyvacijos forma yra principium indi- 
viduationis, ir todėl valia vienodai reiškiasi sau pačiai per 
nesuskaičiuojamus individus, o be to, per kiekvieną iš jų - 
iš abiejų pusių (valios ir vaizdinio); ir reiškiasi visapusiškai 
bei galutinai. Taigi kiekvienas individas betarpiškai duotas 
sau kaip visa valia ir kaip visumą pagaunantis subjektas, 
o tuo tarpu visi kiti jam pirmiausia duoti tik kaip jo vaizdiniai. 
Štai kodėl jo paties esybė ir jos išsaugojimas jam svarbiau 
už visas kitas esybes drauge. Į savąją mirtį kiekvienas žiūri 
kaip į pasaulio pabaigą, nors žinią apie savo pažįstamų 
žmonių mirtį išklauso gana abejingai, jei tik ji nepaliečia 
jo asmeninių interesų. Aukščiausioje pakopoje esančioje — 
žmogaus — sąmonėje egoizmas, kaip ir pažinimas, kančia, 
pasitenkinimas, irgi turėjo pasiekti aukščiausią laipsnį, ir 
jo nulemtas individų vaidas čia pasirodo pačiu šiurpiausiu 
pavidalu. Mes jį matome visur, tiek smulkmenose, tiek 
dideliuose dalykuose; mes matome jį tai iš baisios pusės, 
didžiųjų tironų ir piktadarių gyvenime ir pasaulį nioko- 
jančiuose karuose, tai iš juokingos pusės, ten, kur jis yra 
komedijos tema ir labai savotiškai pasirodo per savimeilę 
ir tuštybę, kurias taip puikiai suvokė ir pavaizdavo in 
abstracto Larochefoucault; mes matome jį pasaulio istorijoje 
ir savo gyvenime. Bet aiškiausiai jis pasirodo tada, kai kokia 
nors žmonių minia išsilaisvina nuo bet kokio įstatymo ir 
tvarkos: tada tuojau pat akivaizdžiai išryškėja tas bellum 
omnium contra omnes [visų karas prieš visus], kurį puikiai 
pavaizdavo Hobbesas [Leviathan, 1, 13] pirmame skyriuje 
„De Cive“. Tada pasirodo ne tik tai, kad kiekvienas stengiasi 
išplėšti iš kito, ką pats norėtų turėti, bet ir tai, kaip kai 
kas, kad nežymiai padidintų savo gerovę, neretai sugriauna 
visą kito Žmogaus laimę ir gyvenimą. Tai yra aukščiausia 
egoizmo išraiška; jo pasireiškimai šiuo požiūriu nusileidžia 
vien tikro piktumo apraiškoms. O piktumas visai nesavanau- 

diškai siekia pakenkti kitiems ir juos kankinti be jokios 
naudos sau. Apie tai bus netrukus kalbama. Šį egoizmo 
šaltinio atskleidimą reikia palyginti su egoizmo charakte- 
ristika, pateikta mano Konkursiniame traktate apie moralės 
pagrindą, $ 14. 

Svarbiausias kančios šaltinis, mūsų anksčiau apibūdintas 
kaip neišvengiamas ir visam gyvenimui būdingas dalykas, 
yra — kai tik jis pasirodo tikrovėje ir apibrėžtu pavidalu — 
minėtoji Eridė, visų individų kova, išraiška to vaido, kuris 
glūdi valios gyventi viduje ir kuris dėl principii indivi- 
duationis pasirodo regimu pavidalu. Žiauri priemonė tie- 
siogiai ir ryškiai jį parodyti yra žvėrių kautynės. Šiame 
pirmapradžiame vaide glūdi neišsenkantis kančios šaltinis, 
nepaisant priemonių, kurių buvo imtasi prieš jį ir kurias 
dabar mes apžvelgsime atidžiau. 


§ 62 
Buvo parodyta, kad pirmas ir paprasčiausias valios 
gyventi teigimas yra savojo kūno teigimas, t.y. valios pa- 
sireiškimas per veiksmus laike, nes jau kūnas savo pavidalu 
ir tikslingumu tą valią pavaizduoja erdviškai ir daugiau 
niekaip. Šis teigimas reiškiasi kūno savisauga, pasitelkiant 
savo jėgas. Prie jo tiesiogiai prisišlieja ir net su juo sutampa 
lytinio potraukio patenkinimas, kiek lytiniai organai pri- 
klauso kūnui. Todėl savanoriškas, o ne kokiu nors motyvų 
grindžiamas atsisakymas patenkinti šį instinktą jau yra valios 
neigimas, atsiradęs dėl pažinimo, veikiančio kaip kvietyvas. 
Taigi šitas savojo kūno neigimas jau yra valios prieštara- 
vimas jos pačios pasireiškimui. Juk nors kūnas lyties or- 
ganuose ir objektyvuoja valią daugintis, pastaroji vis dėlto 
atmetama. Štai kodėl toks atsisakymas, kaip valios gyventi 
neigimas ar sunaikinimas, yra sunkus ir kankinantis savęs 

įveikimas. Bet apie tai vėliau. 

Tačiau valia, tokią savojo kūno savitaigą atskleisdama 
per nesuskaičiuojamus individus, dėl visiems individams 
būdingo egoizmo tam tikrame individe labai nesunkiai 
peržengia tokios savitaigos ribas, — iki pat tos pačios valios, 
pasireiškiančios kitame individe, paneigimo. Vieno individo 
valia įsiveržia į kito individo valios savitaigos sritį tada, 
kai individas naikina arba žaloja kito individo kūną arba 
to kito kūno galias verčia tarnauti savajai valiai, o ne valiai, 
pasireiškiančiai tame svetimame kūne; taigi jei jis iš valios, 
pasireiškiančios svetimo kūno pavidalu, atima to kūno galias 
ir šitaip padidina galią, tarnaujančią jo valiai, labiau, negu 
tai daryti jam duoda teisę jo paties kūno galia, - vadinasi, 
jei jis teigia savąją valią, peržengdamas savąjį kūną, neig- 
damas valią, pasireiškiančią svetimame kūne. Šitoks įsiver- 
žimas į svetimos valios savitaigos sritį buvo aiškiai suvoktas 
jau nuo seno ir jo sąvoka buvo išreikšta žodžiu neteisėtumas 
(Unrecht). Juk ir viena, ir kita pusė iškart supranta, kaip 
čia yra, — tiesa, ne kaip mes, per aiškią abstrakciją, o jausmu. 
Individas, patiriantis neteisėtumą, įsiveržimą į jo paties kūno 
savitaigos sritį jaučia kaip jo paties neigimą iš kito individo 
pusės; jis tai jaučia kaip tiesioginę ir dvasinę kančią, kuri 
visai atskiriama ir skirtinga nuo ją lydinčio fizinio skausmo, 
sukeliamo paties veiksmo, arba nuo apmaudo, kurį sukelia 
praradimas. Kita vertus, tas, kuris elgiasi neteisėtai, ima 
suprasti, kad jis kaip būtis savaime yra toji pati valia, 
pasireiškianti ir kito kūne ir per vieną savo pasireiškimą 
teigianti save taip smurtingai, kad jis, peržengdamas savo 
kūno irjo galių ribas, tampa tos pačios valios, pasireiškiančios 
kitu pavidalu, neigėju ir todėl, kaip valia savaime, būtent 
savo smurtu kaunasi prieš patį save ir save drasko. Ir jis, 
sakau aš, iškart ima tai suprasti, bet ne in abstracto, o 
tamsaus jausmo pavidalu, ir šitas jausmas vadinamas sąžinės 

graužatimi, arba — tai šiam atvejui tinka labiau — jausmu, 
kad pasielgta neteisetai. 

Neteisėtumas, kurio sąvoką mes čia išnagrinėjome pačiu 
bendriausiu ir abstrakčiausiu pavidalu, in concreto, ryškiau- 
siai, tiesiogiai ir akivaizdžiai pasireiškia kanibalizmu: tai 
pats aiškiausias ir akivaizdžiausias jo tipas, didžiausio valios 
vaido su pačia savimi aukščiausioje objektyvacijos pakopoje, 
kuri yra žmogus, baisingas atvaizdas. Tiesiog įkandin jo 
eina žmogžudystė, ir todėl, kai tik ji įvykdoma, sąžinės 
priekaištai, kurių prasmę mes tik ką parodėme abstrakčiai 
ir sausai, atsiranda iškart ir baisingai aiškiai, ir dvasinei 
ramybei amžiams padaro neišgydomą žaizdą, nes mūsų 
siaubas dėl žmogžudystės — kaip ir mūsų baimė prieš ją 
įvykdant — atitinka tą beribį prieraišumą prie gyvenimo, 
kuriuo persmelkta visa, kas gyva, kaip valios gyventi 
apraiška. (Beje, toliau mes išsamiau išskaidysime ir paky- 
lėsime iki sąvokai būdingo aiškumo jausmą, lydintį netei- 
singą ir piktą poelgį, sąžinės priekaištus.) Iš esmės su 
žmogžudyste sutampa, o skiriasi nuo jos tik laipsniu tyčinis 
sužalojimas arba paprasčiausias svetimo kūno sužeidimas, 
netgi bet koks smūgis. Be to, neteisėtumas pasireiškia kaip 
kito individo pavergimas, kai jis prievarta padaromas vergu; 
galiausiai neteisėtumas pasirodo kaip kėsinimasis į svetimą 
nuosavybę, kuris - kadangi nuosavybė yra svetimo darbo 
vaisius — iš esmės sutampa su anksčiau minėtu neteisėtumu 
ir santykiauja su juo, kaip paprastas sužeidimas su žmog- 
žudyste. 

Juk tokia nuosavybė, kurios negalima iš žmogaus atimti 
nesielgiant neteisėtai, pagal mūsiškį neteisėtumo supratimą 
gali būti tik tai, kas uždirbta paties Žmogaus jėgomis ir, 
vadinasi, kieno užgrobimas atima jo kūno galias iš tame 
kūne objektyvuotos valios, kad ją priverstų tarnauti valiai, 
objektyvuotai kitame kūne. Tik tokiu atveju žmogus, be- 

sielgiantis neteisėtai, įsiveržia į kito individo valios savitaigos 
sritį, nors ir kėsinasi ne į svetimą kūną, bet į negyvą, nuo 
kūno visai skirtingą daiktą. Juk su šiuo daiktu tarsi suaugo 
ir susitapatino svetimo kūno darbas ir galia. Vadinasi, bet 
kokia autentiška, t.y. morali, nuosavybės teisė pirmapradiškai 
grindžiama vien tik apdirbimu, kaip buvo beveik visur 
pripažįstama iki Kanto ir kaip tai aiškiai ir gražiai pasakyta 
seniausioje iš visų įstatymų knygų: „Išminčiai, pažįstantys 
senovę, aiškina, kad įdirbtas laukas priklauso tam, kuris 
išrovė mišką, nuvalė ir suarė jį; kaip ir antilopė priklauso 
pirmajam ją mirtinai sužeidusiam medžiotojui“ (Manu įsta- 
tymai, 9, 44). Tik senatviška Kanto negalia aš galiu paaiškinti 
visą jo teisės mokslą, tą keistą viena kitą sukeliančių klaidų 
sampyną; ir lygiai tuo pačiu aš aiškinu ir tai, kad nuosavybės 
teisę jis nori pagrįsti pirmuoju užvaldymu. Juk kaipgi 
paprastas mano valios pareiškimas - neleisti kitiems naudotis 
kokiu nors dalyku — gali tuojau pat sukurti ir teisę į šį 
dalyką? Akivaizdu, kad šis pareiškimas iš pradžių pats 
yra reikalingas teisėto pagrindimo, o savaime visai nėra 
toks pagrindimas, kaip mano Kantas. O be to, ar savaime, 
t.y. moralės požiūriu, neteisėtai elgtųsi tas, kuris nepripažintų 
šitų pretenzijų į išimtinį naudojimąsi daiktu, nepagrįstą 
niekuo, išskyrus savąjį pareiškimą? Ar dėl to jį turėtų graužti 
sąžinė? Juk taip aišku ir lengvai suvokiama, kad negali 
būti jokio teisėto užvaldymo, o csama tik daikto teisėto 
pasisavinimo, įsigijimo, nukreipiant į šį daiktą pirmaprades 
savo galias. Ten, kur daiktas kokio nors, kad ir visai 
nežymaus, svetimo darbo apdorojamas, saugojamas nuo 
sužalojimų, puoselėjamas, — nors tas darbas tebūtų tik 
dirvoje augančių laukinių vaisių nuraškymas ar jos nura- 
vėjimas, — ten užpuolikas, besikėsinantis į tą daiktą, aki- 
vaizdžiai atima iš kito žmogaus jo jėgos, panaudotos tam 
daiktui, rezultatus, to žmogaus kūną verčia tarnauti ne jo 
paties, o savajai valiai, teigia savąją valią, peržengdamos 

jos pasireiškimo ribas, taigi net neigdamas svetimą valią, 
t.y. elgiasi neteisėtai.* Priešingai, vien tik naudojimasis daiktu 
jo visai neapdorojus arba neapsaugojus nuo suirimo neduoda 
teisės į jį, kaip ir kieno nors valios pretenzija į išskirtinį 
jo turėjimą. Todėl, jeigu kokia nors šeima nors ir visą šimtmetį 
viena medžiojo tam tikroje vietovėje, bet nieko nepadarė 
jai pagerinti, tai ji, nebūdama moraliai neteisi, negali už- 
drausti medžioti joje svetimam ateiviui, staiga šito užsi- 
geidusiam. Štai kodėl vadinamoji preokupacijos teisė, kurios 
pagrindu už paprastą įsisenėjusį naudojimąsi daiktu dar 
reikalaujama atlyginimo, t.y. pasisavinama išskirtinė teisė 
toliau juo naudotis, moraliniu požiūriu yra visai nepagrįsta. 
Tam, kas remiasi tik tokia teise, atvykėlis galėtų dar labiau 
teisėtai paprieštarauti: „Kaip tik todėl, kad tu jau taip ilgai 
naudojaisi šiuo daiktu, būtų teisinga, kad dabar juo pa- 
sinaudotų ir kiti“. Į jokį daiktą, nepasiduodantį apdorojimui, 
ar tai būtų pagerinimas, ar apsaugojimas nuo nelaimių, 
nesama moraliai pagrįstos išimtinio turėjimo teisės, - galbūt 
išskyrus tą atvejį, kai visi kiti savanoriškai nusileidžia, 
pavyzdžiui, atlygindami kitokias paslaugas; tačiau tai jau 
suponuoja sutartimi įsteigtą bendriją, valstybę. Moraliai 
pagrįsta nuosavybės teisė, kaip parodyta anksčiau, pagal 
savo prigimtį savininkui duoda tokią pat neribotą valdžią 
daikto atžvilgiu, kokią jis turi savo kūno atžvilgiu. Tai reiškia, 
kad mainydamas ar dovanodamas, jis gali savo nuosavybę 
perduoti kitiems, kurie po to naudojasi tuo daiktu su tokia 
pat moraline teise, kaip ir jis. 

Oneteisėtumo vykdymas apskritai pasireiškia arba prievarta, 
arba gudrumu; moraliniu požiūriu tai yra tas pat. Štai žudant 
nesvarbu, ar aš naudojuosi durklu, ar nuodais. Tas pat 


* Taigi prigimtinei nuosavybės teisei pagrįsti nereikalingi dvejopi teisės 
pagrindai - detentio ir formatio prielaida; visai pakanka antrojo pagrindo. 
Tačiau pavadinimas formatio ne visai tinkamas, nes tam tikro darbo 
įdėjimas į daiktą ne visada būtinai turi būti jo formavimas. 

galioja bet kuriuo kūno sužeidimo atveju. Įvairiausi ne- 
teisėtumo atvejai visi pasireiškia tuo, kad aš, vykdydamas 
neteisėtumą, verčiu kitą individą tarnauti ne savajai, o 
manajai valiai, veikti ne savo, o mano valia. Prievarta aš 
šito pasiekiu, remdamasis fiziniu priežastingumų; gudru- 
mu — per motyvaciją, t.y. per priežastingumą, pertvarkytą 
pažinimo; vadinasi, pasiekiu šito tuo, kad kito Žmogaus 
valiai pateikiu tariamus motyvus, kurių veikiamas ir tikė- 
damas, kad paklūsta savo valiai, iš tikrųjų jis paklūsta mano 
valiai. Kadangi terpė, kurioje esti motyvai, yra pažinimas, 
aš galiu tai padaryti, tik supainiodamas jo pažinimą, o tai 
yra melas. Juo visada siekiama paveikti kito valią; ne tik 
jo pažinimą savaime ir kaip tokį, o pažinimą tik kaip 
priemonę, t.y. kiek jis nulemia to žmogaus valią. Juk pats 
mano melas, kylantis iš manosios valios, reikalingas motyvo. 
Toks motyvas gali būti tik svetima valia, o ne svetimas 
pažinimas savaime, nes jis kaip toks niekada negali paveikti 
mano valios, niekada negali jos išjudinti, niekada negali 
būti jos tikslų motyvu; tik svetimas valiojimas ir veiksmas 
gali būti toks motyvas, o per juos, vadinasi, netiesiogiai, 
toks motyvas gali būti ir svetimas pažinimas. Tai galima 
pasakyti ne tik apie melą, kylantį iš atviro savanaudiškumo, 
bet ir apie tokį melą, kurio šaltinis yra grynas piktumas, 
trokštantis pasidžiaugti skausmingais svetimos, jo paties 
sukeltos klaidos padariniais. Net paprastas pagyrūnas, sa- 
vigyra padidindamas pagarbą sau arba į gerą pusę pa- 
keisdamas kitų žmonių nuomonę, tuo siekia labiau ar 
lengviau paveikti jų norus ar veiksmus. Paprastas tiesos, 
ty. sprendinio apskritai, atsisakymas pats savaime nėra 
neteisėtumas; tačiau toks yra melo primetimas. Kas pa- 
siklydusiam keleiviui nenori parodyti tikro kelio, tas jo 
atžvilgiu nepažeidžia jokios teisės, tačiau teisę pažeidžia 
tas, kuris jam parodo neteisingą kelią. Iš to, kas pasakyta, 

darosi aišku, kad bet koks melas ir bet kokia prievarta kaip 
tokie yra neteisėtumas, nes jie jau savaime siekia mano valios 
viešpatavimą išplėsti ir kitiems individams, vadinasi, įtvir- 
tinti manąją valią neigiant jų valią: o tai yra tas pat, kas 
ir prievarta. Tačiau pats tikriausias melas yra sulaužyta 
sutartis, nes šiuo atveju visos pateiktos apibrėžtys galioja 
visiškai ir aiškiai. Juk kai aš sudarau sutartį, tai kito pažadėtas 
veiksmas yra tiesioginis ir pripažintas motyvas manajam 
veiksmui, įvykstančiam po to. Apsikeitimas pažadais vyk- 
domas apdairiai ir formaliai. Kiekvienos pusės išsakytų 
pažadų teisingumas, kaip tariama, priklauso nuo dalyvau- 
jančiųjų galios. Jeigu kitas sulaužė sutartį, tai jis mane apgavo 
ir, klasta pateikdamas manajam pažinimui tariamus mo- 
tyvus, palenkė mano valią savo ketinimams, išplėtė savo 
valios viešpatavimą kitam individui, vadinasi, pasielgė vi- 
siškai neteisėtai. Štai kuo grindžiamas sutarčių moralinis 
teisėtumas ir jų galiosena. 

Neteisėtumas, įvykdytas prievarta, ne toks gėdingas jos 
vykdytojui, kaip neteisėtumas, įvykdytas gudrumu, nes 
prievarta liudija fizinę jėgą, kuri bet kokiomis aplinkybėmis 
imponuoja Žmonių giminei; tuo tarpu gudrumas, naudo- 
damasis lankstais, išduoda silpnumą ir pažemina apgaviką 
ir kaip fizinę, ir kaip moralinę būtybę. Be to, kadangi melas 
ir apgaulė gali pavykti tik todėl, kad jais besinaudojantis 
žmogus kartu privalo reikšti jiems panieką ir pasibjaurėjimą, 
kad įgytų pasitikėjimą, jo pergalė nulemta to, kad pasitikima 
jo sąžiningumu, kuriuo jis nepasižymi. Didžiulis pasibjau- 
rėjimas, visur sukeliamas klastos, neištikimybės ir išdavystės, 
priklauso nuo to, kad ištikimybė ir sąžiningumas yra tie 
saitai, kurie atstato išorinį valios, susiskaidžiusios į daugybę 
individų, vienį ir šitaip nustato ribas egoizmo, kurį sukelia 
šitas susiskaldymas, padariniams. Neištikimybė ir išdavystė 
nutraukia tuos išorinius saitus ir šitaip egoizmo padariniams 
atveria neribotą erdvę. 

Mūsiškio apmąstymo būdo kontekste mes nustatėme, 
kad neteisėtumo sąvokos turinys yra tas individo veiksenos 
bruožas, kurio padedamas jis išplečia valios, pasireiškiančios 
jo kūne, teigimą taip toli, kad tas teigimas tampa neigimu 
valios, pasireiškiančios kituose kūnuose. Remdamiesi labai 
bendrais pavyzdžiais, mes dar nurodėme ribą, kur prasideda 
neteisėtumo sritis, ir, remdamiesi nedaugeliu pagrindinių 
sąvokų, kartu nustatėme jos pakopas nuo aukščiausios iki 
žemiausios. Atsižvelgiant į tai, neteisėtumo sąvoka yra pirminė 
ir pozityvį; jai priešinga teisės sąvoka yra išvestinė ir negatyvi. 
Juk mes privalome laikytis ne žodžių, o sąvokų. Faktiškai 
apie teisę niekada nebūtų galima kalbėti, jei neegzistuotų 
joks neteisėtumas. Juk teisės sąvoka apima tik neteisėtumo 
neigimą, ir jai palenkiamas kiekvienas veiksmas, kuris nėra 
anksčiau nurodytos ribos peržengimas, t.y. nėra svetimos 
valios paneigimas stipriausio savosios valios teigimo labui. 
Todėl toji riba grynu moraliniu požiūriu padalina visą galimų 
poelgių sritį į tokius, kurie yra arba neteisėti, arba teisėti. 
Jeigu poelgis anksčiau aprašytu būdu neįsiveržia į svetimo 
valios teigimo sritį, neneigia jos, jis nėra neteisėtas. Todėl, 
pavyzdžiui, atsisakymas padėti kitam, patekusiam į didelę 
bėdą, ramus kito žmogaus, mirštančio iš bado, stebėjimas, 
pačiam gyvenant pertekliuje, nors ir yra žiaurus bei šė- 
toniškas, tačiau nėra neteisėtas. Galima tik visai drąsiai 
pasakyti, kad tas, kuris sugeba būti toks beširdis ir žiaurus, 
be abejonės, įvykdys bet kokį neteisėtumą, kai tik jį pastūmės 
jo geiduliai ir niekas tam nesipriešins. 

Bet teisės, kaip neteisėtumo neigimo, sąvoka esmingiausiai 
pritaikoma tais atvejais — ir, be abejonės, pirmiausia yra 
kilusi iš jų, - kai pastangai įvykdyti neteisėtumą priešinamasi 
jėga; šis priešinimasis savo ruožtu negali būti neteisėtas, 
ir todėl jis yra teisės išraiška, nors tokiu atveju naudojama 
prievarta, imama savaime ir izoliuotai, ir būtų neteisėta, 
o čia pateisinama (t.y. virsta teise) tik dėl savo motyvo. 

Jei koks nors individas, teigdamas savąją valią, eina taip 
toli, kad įsiveržia į mano asmeniui kaip tokiam esmingą 
valios savitaigos sritį ir šitaip ją paneigia, tai mano prie- 
šinimasis tam įsiveržimui yra tik ano neigimo neigimas, 
ir todėl iš mano pusės yra ne kas kita, kaip mano kūne 
esmingai ir pirmapradiškai pasireiškiančios ir per šį paprastą 
pasireiškimą implicite jau išreikštos valios teigimas, vadinasi, 
ne neteisėtumas, o teisė. Tai reiškia: tada aš turiu teisę svetimą 
neigimą neigti visomis šiam neigimui reikalingomis jėgomis, 
o tai, kaip lengva suprasti, gali baigtis kito individo nu- 
žudymų; bet jo pasikėsinimas, kaip įsiveržianti išorinė 
prievarta, gali būti atremtas kažkiek ją pranokstančiu pa- 
sipriešinimu be jokio neteisėtumo, vadinasi, teisėtai, nes 
visa, ką aš darau iš savo pusės, visada lieka tik mano 
asmeniui kaip tokiam esmingos ir vien tik jį išreiškiančios 
valios savitaigos (kuri yra kovos scena) srityje, bet neįsiveržia 
į svetimą sritį, vadinasi, yra tik neigimo neigimas, tad 
teigimas, o ne grynas neigimas. Taigi nesielgdamas neteisėtai, 
aš galiu priversti svetimą valią, neigiančią mano valią, kiek 
pastaroji pasireiškia mano kūne ir naudojasi jo jėgomis jam 
palaikyti ir kiek ji neneigia kieno nors kito valios, liekančios 
tokiose pačiose ribose; aš galiu šitą svetimą neigiančią valią 
priversti atsisakyti šio neigimo, t.y. tokiu mastu aš turiu 
teisę į prievartą. 

Visais atvejais, kai aš turiu prievartos teisę, taigi turiu 
visišką teisę prieš kitus naudoti prievartą, kartu aš galiu 
pagal aplinkybes svetimai prievartai priešinti ir gudrumą, 
šitaip nesielgdamas neteisėtai; vadinasi, aš turiu realią teisę 
meluoti tose pačiose ribose, kuriose turiu teisę į prievartą. Todėl 
tas, kuris jį apieškančiam plėšikui tvirtina, kad jis daugiau 
nieko neturi, elgiasi visiškai teisėtai, kaip ir tas, kas naktį 
įsiveržusį plėšiką apgaule įvilioja į rūsį ir ten jį uždaro. 
Kas buvo pagautas ir išvestas į nelaisvę plėšikų, pavyzdžiui, 
barbarų, kad išsilaisvintų, turi teisę juos nužudyti ne tik 

atvira jėga, bet ir gudrumu. Dėl to ir pažadas, išgautas 
tiesiogine fizine prievarta, visai neįpareigoja, nes tokios 
prievartos auka turi visišką teisę išsilaisvinti iš prievartautojų, 
juos nužudydamas, jau nekalbant apie gudrybę. Kas savo 
pagrobto turto negali susigrąžinti jėga, nesielgia neteisėtai, 
jei susigrąžina jį gudrumu. Be to, jeigu kas man pralošia 
iš manęs pagrobtus pinigus, aš turiu teisę su juo Žaisdamas 
naudoti netikrus kauliukus, nes visa, ką aš iš jo išlošiu, 
jau priklauso man. Jei kas šitai neigtų, tas turėtų juo labiau 
neigti karinės gudrybės teisėtumą, nes ji yra faktinis melas 
ir patvirtina Švedijos karalienės Kristinos posakį: „Žmonių 
žodžiai nieko neverti, ir net jų veiksmais beveik negalima 
pasitikėti“. Vadinasi, šitaip arti viena kitos yra teisėtumo 
ir neteisėtumo ribos. Beje, aš manau, nebūtina įrodinėti, 
kad visa tai visiškai dera prie to, ką aš anksčiau kalbėjau 
apie apgaulės ir prievartos neteisėtumą; visa tai gali padėti 
išsiaiškinti keistas teorijas apie prievartinį melą.* 

Taigi atsižvelgiant į tai, kas pasakyta, neteisėtumas ir 
teisė yra tik moralinės apibrėžtys, t.y. tokios, kurios galioja 
tik Žmogaus elgsenos kaip tokios tyrinėjimui ir tos elgsenos 
vidinės prasmės atžvilgiu. Šis dalykas sąmonėje tiesiogiai 
pasireiškia tuo, kad, viena vertus, neteisėti veiksmai susiję 
su vidiniu skausmu, kuris yra tik teisės pažeidėjo sąmonėje 
atsirandantis jausmas, kad valios savitaiga jame pačiame 
yra pernelyg stipri, prieinanti iki to, jog paneigia svetimos 
valios pasireiškimą; be to, jaučiama, kad nors jis, teisės 
pažeidėjas, kaip reiškinys ir skiriasi nuo žmogaus, patiriančio 
neteisėtumą, bet kaip būtis savaime su juo sutampa. Tolesnis 
visokeriopų sąžinės priekaištų vidinės prasmės aiškinimas 
gali būti pateiktas tik vėliau. Kita vertus, žmogus, patiriantis 
neteisėtumą, skausmingai suvokia savosios valios neigimą, 


* Tolesnį čia dėstomos teisės teorijos aiškinimą galima rasti mano 
Konkursiniame traktate apie moralės pagrindą (Preisschrift über das Fundament 
der Moral, $ 17, S. 221-230, 1. Aufl). 

kiek ji pasireiškia jau per jo kūną ir jo natūralius poreikius, 
kuriems patenkinti gamta jį pririša prie to kūno galių; o 
kartu jis suvokia ir tai, kad, nesielgdamas neteisėtai, galėtų 
visaip priešintis šiam neigimui, jei tik jam pakaktų jėgų. 
Ši grynai moralinė prasmė yra vienintelė, kurią teisė ir 
neteisėtumas turi žmogui kaip Žmogui, o ne kaip piliečiui; 
todėl ši prasmė išliktų ir gamtinėje būklėje, kur nesama 
jokių pozityvių įstatymų, ir ji sudaro pagrindą bei turinį 
viso to, kas dėl minėtų priežasčių buvo įvardyta prigimtine 
teise, bet ką būtų geriau pavadinti moraline teise, nes jos 
galiosena apima ne kentėjimą, ne išorinę realybę, o tik 
veiksmą ir iš jo žmoguje atsirandančią savo individualios 
valios savižiną, vadinamą sąžine. Tačiau gamtinėje būklėje 
ji negali visais atvejais apimti ir išorės, kitų individų ir 
sutrukdyti, kad vietoj teisės viešpatautų prievarta. Gamtinėje 
būklėje nuo kiekvieno priklauso tik tai, kad kiekvienu atveju 
nebūtų vykdomas neteisėtumas, bet jokiu būdu nepriklauso 
tai, kad kiekvienu atveju nebūtų kenčiamas neteisėtumas, 
priklausantis nuo atsitiktinės išorinės jėgos. Todėl, nors teisės 
ir neteisėtumo sąvokos galioja ir gamtinėje būklėje, kur jokiu 
būdu nėra tik sutartinės, tačiau jos ten galioja tik kaip 
moralinės sąvokos, padedančios kiekvieno žmogaus valios 
savižinai. Labai skirtingų jėgos, su kuria valia gyventi teigia 
save žmogiškuose individuose, laipsnių skalėje šios sąvokos 
yra tvirtas taškas, panašus į užšalimo tašką termometre; 
tai yra kaip tik tas taškas, kur savosios valios teigimas 
tampa svetimos valios neigimu, ty. veiksmų neteisėtumu 
parodo savo stiprumo laipsnį, susijusį su pažinimo pri- 
klausomybė nuo principii individuationis (kuris yra paži- 
nimo, visiškai tarnaujančio valiai, forma). Tačiau kas nesiekia 
atsisakyti arba pancigti grynai moralinio požiūrio į žmogaus 
elgseną, o poelgius traktuoti tik pagal jų išorinį poveikį 
ir padarinius, tas, žinoma, gali kartu su Hobbesu teisę ir 
neteisėtumą laikyti tik sutartinėmis, savavališkai priimtomis 

ir todėl nepriklausomai nuo pozityvių įstatymų net neeg- 
zistuojančiomis apibrėžtimis, ir mes niekada negalėtume 
išorinio patyrimo faktais įrodyti to, ko tame išoriniame 
patyrime nesama, kaip tam pačiam Hobbesui, kurio visiškai 
empirinė mąstysena puikiai pasireiškia tuo, kad jis savo 
knygoje De principiis [et ratiocinatione] geometrarum neigia 
visą grynąją matematiką ir atkakliai tvirtina, kad taškas 
turi tisumą, o linija - plotį, mes negalėtume parodyti netįsaus 
taško ir linijos be pločio, o kartu neįtikintume nei tuo, kad 
esama matematikos aprioriškumo, nei tuo, kad esama teisės 
aprioriškumo, nes jis kartą ir visiems laikams atsiriboja nuo 
bet kokio neempirinio pažinimo. 

Vadinasi, grynasis teisės mokslas yra etikos padalinys ir 
tiesiogiai susijęs tik su veiksmu, o ne su kentėjimu. Juk tik 
veiksmas yra valios išraiška, ir tik jį nagrinėja moralė. 
Kentėjimas yra paprasta duotis; tik netiesiogiai moralė gali 
atsižvelgti ir į kentėjimą, - tik tam, kad įrodytų, jog tai, 
kas daroma tik dėl to, kad nepatirtum neteisėtumo, nėra 
joks neteisėtas veiksmas. Šio etikos padalinio turinį privalėtų 
sudaryti tikslus nustatymas tos ribos, iki kurios individas 
galėtų eiti, teigdamas jo kūne jau objektyvuotą valią ir 
neneigdamas tos pačios valios, kiek ji pasireiškia kitame 
individe; be to, čia turėtų būti apibrėžti tie veiksmai, kurie 
peržengia šią ribą, vadinasi, yra neteisėti ir todėl gali būti 
atremiami nepažeidžiant teisėtumo. Taigi tyrinėjimo objektas 
visada lieka asmens veiksmas. 

O neteisėtumo kentimas kaip duotis pasirodo išoriniame 
patyrime, ir, kaip sakyta, čia aiškiau negu kur kitur pa- 
sireiškia valios gyventi konfliktas su pačia savimi, kylantis 
iš individų daugeriopumo ir egoizmo, kurie abu yra sąlygoti 
principii individuationis, pasaulio kaip vaizdinio formos, 
atsiveriančios individo pažintinei galiai. Be to, mes anksčiau 
matėme, kad labai žymi žmogaus gyvenimui būdingos 
kančios dalis kyla iš to individų vaido, kaip iš nuolat 
trykštančio šaltinio. 

Bet visiems tiems individams bendras protas, kuris 
jiems — ne taip kaip gyvuliams — leidžia pažinti ne tik 
atskirus atvejus, bet ir abstrakčiai mąstyti rišlią visumą, 
juos greitai išmokė įžvelgti tos kančios šaltinį ir privertė 
pagalvoti apie priemones, padedančias ją sumažinti, ar, kur 
tik įmanoma, pašalinti per tam tikrą bendrą auką, kurią 
tačiau persvertų iš jos kylanti bendra nauda. Kad ir kaip 
malonu būtų pavienio asmens egoizmui tam tikrais atvejais 
elgtis neteisėtai, tačiau tai neišvengiamai turi koreliatą — 
neteisėtumą, patirtą kito individo, jam teikiantį didelį skaus- 
mą. Ir kai visumą apmąstantis protas atsisakė individo, 
kuriam jis priklauso, vienpusiško žiūros taško ir akimirkai 
nusikratė priklausomybės nuo jo, jis pamatė, kad pasiten- 
kinimas, kurį vienam individui teikia neteisėti veiksmai, 
kaskart persveriamas santykinai didesnės neteisėtumą pa- 
tiriančio kito individo kančios; be to, jis pamatė, kad, kadangi 
čia viskas atiduota atsitiktinumui, kiekvienas turi bijoti, kad 
jam daug rečiau teks mėgautis atsitiktiniu neteisėtu elgesiu, 
negu pačiam kentėti nuo svetimų neteisėtų veiksmų. Tuo 
remdamasis protas suprato, kad tiek visus žmones apiman- 
čios kančios sumažinimo labui, tiek ir kuo lygesnio jos 
paskirstymo labui geriausia ir vienintelė priemonė — visus 
apsaugoti nuo skausmo, sukeliamo neteisėtų veiksmų, ir 
apsaugoti tuo, kad visi atsisakytų malonumo, teikiamo 
neteisėtų veiksmų. Toji priemonė, nesunkiai sugalvota egoiz- 
mo, kuris proto dėka veikia metodiškai ir atsisako vien- 
pusiško savojo žiūros taško, — toji priemonė, laipsniškai 
patobulinta, yra valstybinė sutartis arba įstatymas. Taip, kaip 
čia aš aiškinu jos šaltinį, ją aiškina jau Platonas Valstybėje. 
Faktiškai tas šaltinis pačia savo esme yra vienintelis ir 
nulemtas šio dalyko prigimties. Ir jokioje šalyje valstybė 
negalėjo turėti kito šaltinio, nes kaip tik šitoks jos atsiradimo 
būdas, tik šitoks tikslas valstybę padaro valstybe. Tačiau 
šiuo atveju nesvarbu, ar kokioje nors tautoje būta ikivals- 

tybinės būklės, vienas nuo kito nepriklausančių laukinių 
(anarchija), ar vergų, kuriuos savavališkai valdo stipriausias 
individas (despotija), būklės. Abiem atvejais valstybė dar 
neegzistavo. Ji atsiranda tik per tokį bendrą susitarimą, 
ir priklausomai nuo to, kokiu mastu, didesniu ar mažesniu, 
šis susitarimas nesusijęs su anarchija ar despotija, ir pati 
valstybė yra tobulesnė ar netobulesnė. Respublikos linkusios 
į anarchiją, monarchijos į despotiją. Dėl to sugalvotas vi- 
durinis, konstitucinės monarchijos, kelias, kai linkstama į 
frakcijų viešpatavimą. Kad būtų sukurta tobula valstybė, 
iš pradžių reikia sukurti tokias esybes, kurių prigimtis joms 
leistų savąją gerovę visiškai aukoti bendrojo gėrio labui. 
O iki to laiko šio to galima pasiekti tuo, kad egzistuoja 
viena šeima, kurios gėris visiškai neatskiriamas nuo šalies 
gėrio, todėl bent jau esminiuose dalykuose ji niekada negali 
tarnauti vienam, kartu netarnaudama kitam. Tuo grindžiama 
paveldimosios monarchijos galia ir pranašumas. 

Taigi moralė išskirtinai nukreipta į teisėtus arba neteisėtus 
veiksmus ir gali tiksliai nužymėti elgesio ribas tam, kuris 
ryžtasi nesielgti neteisėtai. Tuo tarpu mokslas apie valstybę, 
įstatymleidystės teorija, priešingai, nukreipta tik į neteisė- 
tumo patyrimą ir niekada negalėtų domėtis neteisėtais 
veiksmais, jeigu neegzistuotų jų neišvengiamas koreliatas — 
neteisėtumo patyrimas, kaip svarbiausias teisės objektas, jos 
priešas, su kuriuo ji kovoja. Ir jeigu būtų galima įsivaizduoti 
tokį neteisėtą veiksmą, su kuriuo nebūtų susijęs kito žmogaus 
teisės pažeidimas, tai valstybė, likdama nuosekli, jokiu būdu 
jo neuždraustų. Be to, kadangi moralės objektas ir vienintelis 
jai realus dalykas yra valia, ketinimai, tai tvirtas ryžtas 
elgtis neteisėtai, kurį sulaiko ir neutralizuoja tik išorinė jėga, 
jai yra visiškai lygiavertis realiam neteisėtam elgesiui, ir 
moralė pasmerkia bei nuteisia tą, kuris šito nori. Priešingai, 
valstybė visai nesirūpina valia ir ketinimais, kaip tokiais; 
jai rūpi tik veiksmas (kaip kėsinimasis arba faktas) dėl jo 

koreliato — kitos pusės kančios. Vadinasi, vienintelis realus 
dalykas jai yra veiksmas, faktas, o nusiteikimai, ketinimai 
jos tyrinėjami tik tiek, kiek jie paaiškina jai veiksmo prasmę. 
Todėl valstybė niekam nedraus mintyse planuoti nužudyti 
ar nunuodyti kitą žmogų, jei tik ji tikra, kad kalavijo ir 
[egzekucijų] rato baimė nuolat trukdys įgyvendinti tokius 
ketinimus. Be to, valstybė jokiu būdu nekelia sau paiko 
tikslo išnaikinti polinkį į neteisėtus veiksmus, piktus ke- 
tinimus; ji tik siekia kiekvienam galimam motyvui, ska- 
tinančiam atlikti neteisėtus veiksmus, būtinai priešpriešinti 
kitą, stipresnį motyvą, skatinantį susilaikyti nuo neteisėtų 
veiksmų; toks motyvas susijęs su neišvengiama bausme. 
Todėl baudžiamasis kodeksas yra kuo pilnesnis anti-motyvų, 
sulaikančių nuo visų numanomų nusikalstamų veiksmų, 
sąrašas; ir motyvai, ir veiksmai jame pateikti in abstracto, 
kad atitinkamais atvejais būtų pritaikyti in concreto. Šiam 
tikslui valstybės ar įstatymleidystės teorija iš moralės perima 
tą skyrių, kuriame pateiktas teisės mokslas ir kuris, api- 
brėždamas vidinę teisės ir neteisėtumo prasmę, kartu nustato 
ir tikslią juos skiriančią ribą. Tačiau šis skyrius perimamas 
tik tam, kad būtų galima pasinaudoti moralės teorijos antrąja 
puse, ir visas tas ribas, kurias moralė draudžia peržengti, 
jei nenorima elgtis neteisėtai, ji interpretuoja kitaip, būtent — 
kaip ribas, kurių negalima leisti peržengti kitiems, jei jie 
nenori kęsti neteisėtumo ir, vadinasi, nuo kurių atstumti 
yra teisėta. Todėl šios ribos yra įtvirtinamos įstatymo, kiek 
įmanoma, iš pasyvios pusės. Iš to matyti, kad kaip istorikas 
labai sąmojingai buvo pavadintas atbuliniu pranašu, taip 
teisės Žinovas yra atbulinis moralistas, ir todėl teisės mokslas 
tikrąja šio žodžio prasme, t.y. mokslas apie teises, kurių 
galima reikalauti, yra išvirkštinė moralė — tas jos padalinys, 
kur mokoma apie nepažeidžiamas teises. Neteisėtumo ir 
jo neiginio, teisės, sąvoka, iš pradžių moralinė, vėliau tampa 
juridinė, kai išeities taškas iš aktyviosios pusės perkeliamas 

į pasyviąją, t-y. perstatymo dėka. Tai - kartu su teisės mokslu, 
sukurtu Kanto, kuris iš savo kategorinio imperatyvo visai 
neteisingai išvedė valstybės sukūrimą kaip moralinę pa- 
reigą,- naujausiais laikais ne kartą davė dingstį atsirasti 
labai keistai ir klaidingai teorijai, pagal kurią valstybė esą 
yra įstaiga diegti moralei, esą ji atsirandanti iš moralės 
siekio ir todėl nukreipta prieš egoizmą. Tarsi vidinis nu- 
siteikimas, kuris tik ir gali būti moralus ar nemoralus, tarsi 
amžinai laisva valia leistųsi tvarkoma iš išorės ir keičiama 
pašalinio poveikio! Dar absurdiškesnė yra teorija, pagal kurią 
valstybė yra laisvės moraline prasme, o todėl ir dorovės 
sąlyga: juk iš tikrųjų laisvė esti anapus reiškinio, o apie 
tai, kad ji esti anapus žmogiškųjų institucijų, ir kalbėti nėra 
ko. Kaip sakyta, valstybė ne tik nenukreipta prieš egoizmą 
apskritai ir kaip tokį, bet veikiau priešingai, ji atsirado kaip 
tik iš egoizmo, bet egoizmo, gerai suprantančio save, me- 
todiško, atsisakiusio vienpusiško žiūros taško bendrojo žiūros 
taško labui, t.y. iš bendrojo, visų Žmonių dalinius egoizmus 
susumavusio egoizmo; ir egzistuoja ji tam, kad tamautų 
tam egoizmui. Ji sukurta remiantis ta teisinga prielaida, 
kad nepagrįsta tikėtis grynos moralės, t.y. teisėtų veiksmų, 
kylančių iš moralinių paskatų. Priešingu atveju ji pati būtų 
nereikalinga. Vadinasi, visai ne prieš egoizmą, o tik prieš 
žalingus egoizmo padarinius, kylančius iš egoistinių individų 
daugio, veikiančius kiekvieną iš jų ir trikdančius jų gerovę, 
nukreipta valstybė, kurios tikslas yra individų gerovė. Štai 
kodėl jau Aristotelis sako (De re publica, [Politica] 3, 9, [p. 1280 
b 39]): Tėioc uev o0v TOME0MG TO EO Gv) TOoUTO 
Š gouv tò Giv sòõamóvoçs xar xahowc. (Finis civitatis 
est bene vivere, hoc autem est beate et pulchre vivere.) 
[Valstybės tikslas — gyventi gerai; tai reiškia — gyventi 
laimingai ir gražiai.] Ir Hobbesas visai teisingai ir puikiai 
parodė, kad valstybės esmė ir tikslas yra tie patys; tą patį 
patvirtina ir senovinis pamatinis bet kokios valstybinės 


478 


PASAULIS KAIP VALIA 


santvarkos principas: „salus publica prima lex esto“ [vi- 
suomenės gerovė turi būti pirmasis įstatymas; Cicero: De 
legibus, 3, 3, 8: tautos gerovė turi būti pirmasis įstatymas.]. 
Jeigu valstybė visiškai įgyvendintų savo tikslą, tai rezultatas 
būtų toks, tarsi visų mąstyme viešpatautų tobulas teisin- 
gumas. Tačiau abiejų reiškinių vidinė esmė ir šaltinis būtų 
visai priešingi. Būtent: antruoju atveju niekas nenorėtų veikti 
neteisėtai; bet pirmuoju atveju niekas nenorėtų kęsti ne- 
teisėtumo, ir priemonės pasiekti šiam tikslui jį visiškai 
atitiktų. Taip tą pačią liniją galima nubrėžti iš priešingų 
galų, o plėšrus žvėris su antsnukiu toks pat nekenksmingas 
kaip ir Žolėdis. Bet peržengti šio taško valstybė negali: 
vadinasi, ji negali sukurti tokios situacijos, kuri kiltų iš 
visuotinio abipusio geranoriškumo ir meilės. Juk, kaip tik 
ką matėme, valstybė pagal savo prigimtį nedraustų neteisėtų 
veiksmų, jei jie kitai pusei nesukeltų atitinkamos kančios, 
ir tik todėl, kadangi to leisti negalima, ji draudžia bet kokį 
neteisėtą veiksmą; bet ir priešingai, pagal savo tendenciją, 
nukreiptą į visų gerovę, ji labai mielai rūpintųsi tuo, kad 
kiekvienas patirtų  geranoriškumą ir visokiausius meilės 
žmogui darbus, jeigu ir šitie darbai kaip neišvengiamo savo 
koreliato neturėtų geradarystę ir meilę Žmogui įgyvendi- 
nančių veiksmų. Bet tokiu atveju kiekvienas valstybės pilietis 
norėtų prisiimti pasyvų, o ne aktyvų vaidmenį, ir nebūtų 
pagrindo aktyvaus vaidmens primesti vienam piliečiui labiau 
negu kitam. Todėl priversti galima laikytis tik to, kas 
negatyvu (o tai kaip tik ir yra teisė), bet negalima priversti 
orientuotis į tai, kas pozityvu, o tai ir buvo vadinama meilės 
pareigomis arba neprivalomomis pareigomis. 

Kaip sakyta, įstatymų leidyba savo grynąjį teisės mokslą 
arba mokslą apie teisės ir neteisėtumo esmę bei ribas skolinasi 
iš moralės, kad pasinaudotų išvirkštine moralės puse savo 
tikslams, moralei nebūdingiems, ir pagal tai sukurtų po- 
zityvius įstatymus ir priemones jiems įtvirtinti, t.y. valstybę. 

Pozityvioji įstatymų leidyba kaip tik todėl yra išvirkščiai 
pritaikytas grynai moralinis teisės mokslas. Šitokį pritaikymą 
galima realizuoti atsižvelgiant į specifinius tam tikros tautos 
bruožus ir situaciją. Tačiau tik tada, kai pozityvioji įstatymų 
leidyba esmingiausiuose dalykuose visiškai nulemiama gry- 
nojo teisės mokslo principų ir kiekvienam jos įstatymui 
galima rasti pagrindą grynajame teisės moksle, tik tada 
atsiradę įstatymai iš tikrųjų yra pozityvioji teisė, o valstybė — 
teisėtas junginys, valstybė tikrąja šio žodžio prasme, moraliai 
leistina, o ne amorali institucija. O priešingu atveju pozityvioji 
įstatymų leidyba yra pozityviojo neteisėtumo pagrindas ir pati 
yra oficialiai pripažintas prievartinis neteisėtumas. Tokia 
yra kiekviena despotija, daugumos musulmoniškųjų vals- 
tybių santvarka; šitokie yra kai kurie daugelio santvarkų 
ypatumai, pavyzdžiui, baudžiava, lažas ir pan. Grynasis 
teisės mokslas arba prigimtinė teisė, o tiksliau pasakius, 
moralinė teisė, nors visada savo išvirkštine puse, yra bet 
kokios teisėtos pozityvios įstatymų leidybos pagrindas, kaip 
grynoji matematika yra kiekvienos iš savo taikomųjų šakų 
pagrindas. Svarbiausi grynojo teisės mokslo punktai — tokie, 
kokius juos minėtam tikslui filosofija turi perduoti įstatymų 
leidybai, — yra šie: 1) Neteisėtumo ir teisės sąvokų vidinės 
ir tikrosios prasmės bei kilmės ir jų taikymo bei vietos 
moralėje išaiškinimas; 2) nuosavybės teisės išvedimas; 3) 
moralinės sutarčių galiosenos išvedimas (nes toji galiosena 
yra valstybinės sutarties moralinis pagrindas); 4) valstybės 
kilmės ir tikslo išaiškinimas; šio tikslo santykio su etika 
išaiškinimas; tokio santykio padarinio, t.y. moralinio teisės 
mokslo (jo išvirkštine puse) tikslingo perkėlimo į įstatymų 
leidybą išaiškinimas: 5) baudžiamosios teisės išvedimas. 
Likęs teisės mokslo turinys yra tik minėtų principų pri- 
taikymas, kuo tikslesnis teisės ir neteisėtumo ribų nustatymas 
visiems galimiems gyvenimo atvejams, kurie kaip tik todėl 
susiejami ir išdėstomi pagal tam tikrus požiūrio taškus ir 

rubrikas. Šių specialių teorijų požiūriu visi grynosios teisės 
vadovėliai pakankamai vieningi. Jie labai skiriasi tik principų 
požiūriu, nes tie principai visada susiję su kokia nors 
filosofine sistema. Pagal savo sistemą, glaustai ir bendrais 
bruožais, tačiau apibrėžtai ir aiškiai išdėstę keturis pirmuo- 
sius iš anksčiau minėtų punktų, dar turime panašiai aptarti 
ir baudžiamąją teisę. 

Kantas iškelia iš esmės neteisingą teiginį, kad esą be 
valstybės negali egzistuoti tobula nuosavybės teisė. Pagal 
tik ką prieitą mūsiškę išvadą ir prigimtinėje būklėje egzistuoja 
nuosavybė, pagrįsta tobula prigimtine, t.y. moraline teise, 
kurios negalima pažeisti nesielgiant neteisėtai, tačiau kuri 
gali būti ginama nevaržomai, o kartu teisėtai. Kita vertus, 
yra tikra, kad be valstybės nesama baudžiamosios teisės. 
Bet kokia teisė bausti grindžiama tik pozityviu įstatymu, 
kuris iki prasižengimo nustatė tam tikrą bausmę už jį, ir 
bausmės baimė kaip anti-motyvas turėjo persverti visus 
galimus motyvus, skatinančius šitaip prasižengti. Šį pozityvų 
įstatymą reikia traktuoti kaip sankcionuotą ir pripažintą 
visų valstybės piliečių. Vadinasi, jo pagrindas yra bendra 
sutartis, kurią vykdyti visomis aplinkybėmis — taigi, viena 
vertus, pripažįstant, kad galima paskirti bausmę, o kita 
vertus, - kad galima būti nubaustam, - privalo visi valstybės 
nariai; todėl nuobaudos priverstinumas yra teisėtas. Va- 
dinasi, tiesioginis bausmės tikslas konkrečiu atveju yra įstatymo 
kaip sutarties vykdymas. O vienintelis įstatymo tikslas yra 
įbauginti žmogų, nes tam, kad kiekvienas būtų apsaugotas 
nuo neteisėtų veiksmų ir nuo jų nekentėtų, žmonės susijungė 
į valstybę, išsižadėjo elgtis neteisėtai ir prisiėmė valstybės 
išlaikymo naštą. Vadinasi, įstatymas ir jo vykdymas, bausmė, 
iš esmės nukreipti į ateitį, o ne į praeiti. Tai skiria bausmę 
nuo keršto, kurio motyvas remiasi tik tuo, kas jau įvykę, 
t.y. praeitimi. Bet koks atpildas už neteisėtumą, sukeliantis 
skausmą, neturintis tikslo ateityje, yra kerštas ir negali turėti 

jokio kito tikslo, išskyrus norą stebint svetimą kančią, kurią 
mes patys sukėlėme, paguosti save dėl to, ką patys iš- 
kentėjome. Tai yra pyktis ir žiaurumas, nepateisinami etiškai. 
Neteisėtumas, kurį patyriau iš kito, man visai neduoda teisės 
elgtis neteisėtai jo atžvilgiu. Atsilyginimas blogiu už blogi, 
neturintis tolimesnio tikslo, negali būti pateisintas nei mo- 
raliai, nei kaip nors kitaip protingai pagrįstas, ir ius talionis 
[atpildo teisė] kaip savarankiškas, galutinis baudžiamosios 
teisės principas yra beprasmiškas. Todėl Kanto sukurta 
bausmės, kaip atpildo dėl paties atpildo, teorija yra visai 
nepagrįsta ir neteisinga. Nepaisant to, ji vis dar slapstosi 
daugelio juristų raštuose, pridengta visokiausiomis kilniomis 
frazėmis, kurios yra grynas tuščiažodžiavimas. Štai, pavydžiui, 
sakoma: bausmė išperka arba neutralizuoja ir pašalina 
nusikaltimą ir t.t. Tačiau nė vienas žmogus neturi teisės 
prisiimti grynai moralinio teisėjo ir keršytojo vaidmens ir 
kito prasižengimus atlyginti skausmu, kurį jis anam sukelia, 
ty. jį bausti. Priešingai, tai būtų didžiausia puikybė; todėl 
Biblijoje skaitome: „Mano kerštas, aš atmokėsiu, sako Vieš- 
pats“ [Rom 12, 19]. Tačiau žmogus turi visišką teisę rūpintis 
visuomenės saugumu, 0 tai įmanoma tik uždraudus visus 
tuos veiksmus, kurie žymimi žodžiu „kriminalinis“. Toks 
draudimas jiems užkerta kelią antimotyvais, t.y. gresiančia 
bausme. Ši grėsmė gali būti veiksminga tik tada, jei ji 
realizuojama kiekvienu atveju, kai nusikaltimas vis dėlto 
įvyksta nepaisant jos. Taigi, kad bausmės ar, tiksliau pa- 
sakius, baudžiamojo įstatymo, tikslas yra įbauginimas ne- 
daryti nusikaltimo, tai yra tokia visuotinai pripažinta ir 
net savaime suprantama tiesa, kad Anglijoje ji net išreikšta 
labai sena kaltinamąja formule (indictment), kurią ir dabar 
teisėjas dar vartoja baudžiamosiose bylose. Ji baigiasi tokiais 
žodžiais: „If this be proved, you, the said N.N., ought 
to be punished with pains of law, to deter others from 


482 


PASAULIS KAIP VALIA 


the like crimes, in all time coming“*. Jeigu koks nors valdo- 
vas panorės pasigailėti teisingai nuteisto nusikaltėlio, jo 
ministras paprieštaraus jam, kad tokiu atveju tas nusikal- 
timas netrukus bus pakartotas. 

Būsimas tikslas bausmę skiria nuo keršto, o tokį tikslą 
bausmė suponuoja tik tada, kai ji paskiriama kaip 
įstatymo vykdymas. Tik šitaip ji pasirodo esanti neišvengiama 
ir kiekvienu būsimu atveju; šitaip ji palaiko bauginančią 
įstatymo galią, o tai kaip tik ir yra įstatymo tikslas. Čia 
Kanto šalininkas būtinai paprieštaraus, kad tokiu požiūriu 
baudžiamas nusikaltėlis traktuojamas „tik kaip priemonė“. 
Šis visų Kanto šalininkų taip atkakliai kartojamas teiginys 
„Žmogus visada turi būti traktuojamas kaip tikslas, ir niekada 
kaip priemonė“, skamba išties įspūdingai ir todėl labai 
parankus visiems tiems, kurie norėtų turėti formulę, juos 
išvaduojančią nuo bet kokio tolesnio mąstymo. Tačiau pa- 
žvelgus įdėmiau, tai yra labai miglotas, neapibrėžtas posakis, 
kurio prasmė pasirodo visai netiesiogiai; jį taikant, kiek- 
vienąkart reikia konkretaus aiškinimo, apibrėžimo ir inter- 
pretacijos, o apskritai jis yra netikslus, nedaug pasakantis, 
o be to, dar ir problemiškas. Žudikas, pagal įstatymą 
nusipelnęs mirties bausmės, būtinai ir visiškai teisėtai turi 
būti traktuojamas tik kaip priemonė. Juk jis pažeidė viešąjį 
saugumą, svarbiausią valstybės tikslą; iš tikrųjų šis tikslas 
atmetamas, jei įstatymas lieka neįvykdytas. Žudikas, jo 
gyvybė, jo asmuo dabar turi būti priemone įstatymui įvykdyti, 
o kartu atkurti viešąjį saugumą. Tokia priemone jis padarytas 
visai teisėtai, kad būtų įgyvendinama valstybinė sutartis, 
kurioje dalyvavo ir jis, kaip valstybės pilietis; šios sutarties 
dėka jis saugiai naudojasi savo gyvenimu, laisve ir nuo- 


* Jei šitai bus įrodyta, Jūs, minėtasis N.N., turėsite būti teisėtai nubaustas, 
kad kiti visiems būsimiems laikams būtų atbaidyti nuo panašių nusikaltimų. 

savybe, kaip visuotinio saugumo užstatą atiduodamas savo 
gyvybę, laisvę ir nuosavybę, ir tas užstatas dabar atimamas. 

Čia pateikta bausmės teorija, visiškai akivaizdi sveikam 
protui, esminiais bruožais, žinoma, nėra nauja idėja; ji yra 
sena, tačiau naujų klaidų beveik užgožta ir todėl reikėjo 
ją išdėstyti kuo aiškiau. Iš esmės apie tai kalba jau Pu- 
fendorfas veikale De officio hominis et civis [secundum legem 
naturalem|, kn. 2, cap. 13. Jai pritaria ir Hobbesas: Leviathan, 
cap. 15 ir 28. Mūsų dienomis, kaip žinia, ją gynė Feuerbachas. 
Be to, ją galima rasti jau senovės filosofų pasisakymuose. 
Štai Platonas ją aiškiai išdėsto Protagore (S. 114, editio 
Bipontini), ir Gorgijuje (S. 168), galiausiai — vienuoliktoje 
Įstatymų knygoje (S. 165). Seneka puikiai išreiškia Platono 
nuomonę ir bet kokios bausmės teoriją tokia lakoniška 
sentencija: „nemo prudens punit, guia peccatum est, sed 
ne peccetur“ [joks išmintingas žmogus nebaudžia už tai, 
kad buvo prasižengta, o baudžia dėl to, kad nebūtų pra- 
sižengta| (De ira 1, 16). 

Taigi mes pripažinome, kad valstybė yra priemonė, kurios 
padedamas egoizmas, apsiginklavęs protu, stengiasi išvengti 
savo paties blogų padarinių, atsisukančių prieš jį patį; ir 
tada kiekvienas prisideda prie visų gėrio, nes jame įžvelgia 
ir savąjį gėrį. Jei valstybė tobulai įgyvendintų savo tikslą, 
tada — kadangi remdamasi savo suvienytomis žmonių ga- 
liomis ji galėtų vis labiau palenkti sau ir likusią gamtą — 
galiausiai ji sunaikintų visų rūšių blogį ir galėtų virsti kažkuo 
panašiu į pasakų šalį. Tačiau, pirma, ji vis dar labai toli 
nuo tokios būklės; be to, nesuskaičiuojamos, iš paties gy- 
venimo esmės kylančios bėdos kaip ir anksčiau neleistų 
jai išsivaduoti nuo kančios. Ir net jeigu būtų atsikratyta 
visų bėdų, kiekvieną vietą, kurią jos apleido, tuojau pat 
užimtų nuobodulys. Negana to, valstybė niekada negali 
visiškai įveikti individų nesantaikos, nes šioji įsismelkia į 

smulkmenas ten, kur pašalinama iš didelių dalykų. Ir 
pagaliau Eridė, sėkmingai išvaryta iš vidaus, pasirodo iš 
išorės: valstybinės santvarkos ištremta kaip individų vaidas, 
ji sugrįžta iš išorės, kaip tautų karas ir, panašiai kaip išaugusi 
skola, iškart ir didelėmis sumomis reikalauja tų kruvinų 
aukų, kurios smulkmenose buvo iš jos atimtos protingo 
įžvalgumo. Ir net tarus, kad visa tai galiausiai įveikta ir 
pašalinta išminties, grįstos tūkstantmečių patirtimi, galutinis 
rezultatas būtų realus visos planetos gyventojų perteklius. 
O visą su tuo susijusį siaubingą blogį dabar gali numatyti 
tik labai laki vaizduotė.* 


§ 63 

Mes matėme, kad teisingumas laike, kurio terpė yra 
valstybė, yra grindžiamas atpildu ir bausme, o kartu matėme, 
kad jis tampa teisingumu tik orientuodamasis į ateitį, nes 
be tokios orientacijos bet kokia bausmė ir bet koks atpildas 
už piktadarybę būtų nepateisinamas ir net reikštų, kad prie 
įvykdyto blogio būtų pridedamas kitas blogis, o tai yra 
beprasmiška. Bet visai kas kita yra amžinasis teisingumas, 
minėtas jau anksčiau ir valdantis ne valstybę, o pasaulį; 
jis nepriklauso nuo Žmogaus institucijų, nepavaldus atsi- 
tiktinumui ir apgaulei, nėra abejojantis, svyruojantis ir 
klystantis, bet yra neklaidingas, tvirtas ir tikras. Atpildo 
sąvoka jau apima laiką: todėl amžinasis teisingumas negali 
būti atlyginamasis, vadinasi, skirtingai nuo laikinojo, negali 
leistis atidedamas; jam nereikalingas laikas, nes tik laike 
piktas darbas atsveriamas pikto padarinio. Šiuo atveju 
bausmė turi būti susijusi su prasižengimu taip, kad abu 
būtų viena: 


* Apie tai žr. antro tomo 47 sk. 

Aoxette nyôðäv t dūxnuaT giç  9EOLG 

Ovytolę wáčeiv; Ob5 ò nas [dv] oùpavoç 
Abs ypåpovtros tas pPporðv ápaptiaç 

Meizav éxáoto  Enutav' MX h Alan 


Šnd a ` , + è 
'Evta094 nov oùv  ėyyoc si Boúisos opav. 


(Volare pennis scelera ad aetherias domus 
Putatis, illic in lovis tabularia 

Scripto referri; tum Iovem lectis super 
Sententiam proferre? - sed mortalium 
Facinora coeli, quantaquanta est, regia 
Nequit tenere: nec legendis luppiter 

Et puniendis par est. Est tamen ultio 

Et, si intuemur, illa nos habitat prope.) 


[Manote jūs, kad nusikaltimai skrenda 

Pas dievus ant sparnų ir kad po to kažkas 

Ten juos įspaudžia į Dzeuso lenteles 

O Dzeusas, į jas žvelgdamas, ištaria žmonėms nuosprendžius? 

Tačiau net visas dangus būtų per mažas 

Žmogaus nuodėmes, jei Dzeusas jas užrašytų, 

Apimti. Ir net Dzeusas nepajėgtų peržiūrėti 

Ir kiekvienam paskirti bausmę. Ne! 

Bausmė jau yra čia, jei tik jūs norite ją pamatyti.] 
Euripides, apud Stobaeum, Eclogae physicae el 
ethicae, I, cap. 4 [14; editio Heeren p. 108] 


Kad šitoks amžinas teisingumas iš tikrųjų glūdi pasaulio 
esmėje, netrukus bus visai aišku kiekvienam, suvokiančiam 
visą mūsų jau išskleistą mintį. 

Vienos valios gyventi pasireiškimas, objektiškumas, yra 
pasaulis kaip jo dalių ir pavidalų daugis. Pati egzistencija 

ir egzistencijos būdas tiek kaip visuma, tiek kiekviena dalimi 
kyla vien tik iš valios. Ji laisva, ji visagalė. Kiekviename 
daikte valia pasireiškia kaip tik taip, kaip ji apibrėžia save 
pačioje savyje ir už laiko. Pasaulis yra tik šito valiojimo 
veidrodis, ir visas baigtinumas, visos kančios, kurias jis 
apima, išreiškia tai, ko ji nori, ir yra tokie dėl to, kad 
ji taip nori. Todėl kiekviena esybė griežtai ir teisingai pakelia 
savo būtį, po to savo rūšies būtį ir savo ypatingo indi- 
vidualumo būtį visai tokią, kokia ji yra, ir esant tokioms 
sąlygoms, kokios yra, pasaulyje, koks jis yra, — pavaldus 
atsitiktinumui ir paklydimui, laikinas, praeinantis, nuolat 
kenčiantis. Ir visa, kas nutinka kiekvienai būtybei, netgi 
visa tai, kas gali jai nutikti, yra visada teisinga. Juk valia 
yra jos, o kokia valia, toks ir pasaulis. Atsakomybę už 
būtį ir šio pasaulio sąrangą gali palaikyti tik pats pasaulis 
ir joks kitas; juk kaip galėtų kas nors kitas prisiimti tą 
atsakomybę? Jei norima sužinoti, ko apskritai ir iš viso 
verti žmonės moraliniu požiūriu, reikia apžvelgti jų likimą 
apskritai ir kaip visumą. Šis likimas yra stoka, vargas, gėla, 
kančia ir mirtis. Viešpatauja amžinas teisingumas: jeigu 
žmonės apskritai nebūtų tokie niekingi, jų likimas apskritai 
nebūtų toks liūdnas. Šia prasme mes galime pasakyti: 
pasaulis pats yra pasaulinis teismas. Jei būtų įmanoma visą 
pasaulio gėlą padėti ant vienos svarstyklių lėkštės, o visą 
pasaulio kaltę ant kitos, tai rodyklė tikrai rodytų pusiausvyrą. 

Bet, žinoma, pažinimas, toks, koks jis — iškilęs iš valios, 
kad jai tarnautų, — duotas individui kaip tokiam, pasaulį 
parodo ne tokį, koks jis galiausiai atsiveria tyrinėtojui, t.y. 
kaip vienos ir vienintelės valios gyventi objektiškumas, kuris 
yra ji pati. Priešingai, tamsaus individo žvilgsnį drumsčia, 
kaip sako indai, Majos skraistė. Jam atsiveria ne daiktas 
savaime, o tik reiškinys laike ir erdvėje, tuo principii 

individuationis, ir kitais pagrindo principo pavidalais. Šia 
savo riboto pažinimo forma individas atskleidžia ne daiktų 
esmę, kuri yra vieninga, o jos pasireiškimus ~ išskaidytus, 
atsiskyrusius, nesuskaičiuojamus, labai skirtingus ir net 
priešingus. Ir tada jam atrodo, kad pasitenkinimas yra viena, 
o kančia kažkas visai kita, kad šitas žmogus yra kankintojas 
ir žudikas, o anas - kankinys ir auka, kad piktybė yra 
viena, o blogis — kita. Jis mato, kad vienas gyvena džiaugsme, 
pertekliuje ir malonumuose, o tuo pat metu prie jo durų 
kitas miršta bado ir šalčio kančiose. Tada jis klausia: o 
kur atpildas? Ir pats smarkiu valios proveržiu, sudarančiu 
jo pagrindą ir esmę, griebia gyvenimo malonumus bei 
džiaugsmus, tvirtai juos apkabina ir neįtaria, kad kaip tik 
šituo savosios valios aktu jis pagriebia ir tvirtai spaudžia 
prie savęs visus tuos gyvenimo skausmus ir kančias, kurių 
reginys jam sukėlė siaubą. Jis mato blogį, jis mato piktybę 
pasaulyje, tačiau toli gražu nesupranta, kad ir blogis, ir 
piktybė yra tik vieningos valios gyventi pasireiškimo skir- 
tingos pusės; jis laiko juos visai skirtingais ir net prieš- 
taraujančiais dalykais ir dažnai per piktybę, t.y. kitam 
sukeldamas kančią, bando pats išvengti blogio, savojo 
individualumo kančios, nes jis įsipainiojęs į principium 
individuationis ir apgautas Majos skraistės. Juk kaip siau- 
čiančioje jūroje, iš visų pusių nusidriekiančioje į begalybę, 
kur kyla ir leidžiasi maurojantys vandens kalnai, valtelėje 
sėdi jūrininkas, pasitikėdamas silpnu laiveliu, taip ir kančių 
pasaulyje ramiai gyvena pavienis Žmogus, remdamasis ir 
pasitikėdamas principio individuationis arba tuo būdu, 
kuriuo individas pažįsta daiktus kaip reiškinius. Beribis 
pasaulis, visur pilnas kančių, nusidriekiantis į begalinę praeitį 
ir į begalinę ateitį, svetimas jam ir net atrodo jam esąs 
kaip pasaka. Jo nykstantis asmuo, jo netįsi dabartis, jo 
trumpalaikiai malonumai - vien tik tai jam realu, ir kad 
tai išsaugotų, jis daro viską, kol gilesnis pažinimas neatveria 

jam akių. O iki tos akimirkos tik slapčiausioje jo sąmonės 
gelmėje tvinksi tamsi ir miglota nuojauta, kad galbūt visa 
tai nėra jam taip jau svetima, kad tai susiję su juo, ir tų 
saitų negali nutraukti principium individuationis. Iš šios 
nuojautos kyla tas neįveikiamas ir visiems žmonėms (o galbūt 
net protingesniems gyvuliams) bendras siaubas, staiga ap- 
imantis juos, kai jie netikėtai nukrypsta nuo principii in- 
dividuationis, t.y. kai pagrindo principas kokiu nors vienu 
savo pavidalu, atrodo, leido atsirasti išimčiai, kai, pavyzdžiui, 
atrodo, kad koks nors padarinys atsirado be priežasties 
arba į gyvenimą sugrįžo numirėlis, arba praeitis ar ateitis 
kaip nors kitaip tapo dabartimi, ar tai, kas tolima, priartėjo. 
Didžiulis siaubas, kurį sukelia tokie dalykai, aiškinamas 
tuo, kad mes staiga prarandame reiškinio pažinimo formas, 
kurios vienos tik ir laiko individą atskyrusios nuo pasaulio. 
Tačiau ši atskirtis būdinga tik reiškiniams, o ne daiktui 
savaime: būtent tuo ir remiasi amžinasis teisingumas. Fak- 
tiškai bet kokia laike atsirandanti laimė remiasi į paplautą 
pagrindą; tokiu pagrindu vaikščioja ir bet koks protingumas. 
Jie saugoja asmenį nuo negandų ir teikia jam malonumų. 
Tačiau asmuo yra tik reiškinys, ir jo skirtumas nuo kitų 
individų, jo laisvė nuo kančių, kurias patiria kiti, grindžiama 
reiškinio forma, principio individuationis. Paisydamas tik- 
rosios daiktų esmės, visas pasaulio kančias kiekvienas turi 
laikyti savomis, ir netgi visas dar tik galimas kančias jis 
turi laikyti jam realiomis, kol jis yra tvirta valia gyventi, 
ty. kol visomis jėgomis teigia gyvenimą. Pažinimui, jsi- 
smelkiančiam į principium individuationis, laimingas gy- 
venimas laike, kaip atsitiktinumo dovana arba protu iš jo 
atkovotas dalykas, išsiskleidžiantis tarp kitų nesuskaičiuo- 
jamų individų kančių, yra ne kas kita, kaip elgetos sapnas, 
kuriame jis regi save karaliumi, bet iš kurio turi prabusti, 
kad įsitikintų, jog tik trumpalaikė iliuzija atskyrė jį nuo 
jo gyvenimo kančios. 

Žvilgsniui, įstrigusiam pažinime, pavaldžiame pagrindo 
principui ir principio individuationis, nepasiekiamas am- 
žinasis teisingumas: jis visiškai jo nepagauna, jei tik jo 
negelbsti kokiomis nors fikcijomis. Jis mato, kad piktas 
žmogus, vykdęs visokius nusikaltimus ir žiaurumus, gyvena 
džiūgaudamas ir nenubaustas palieka šį pasaulį. Jis mato, 
kaip pažemintasis iki pabaigos velka gyvenimą, pilną kančių, 
ir nėra kam už jį atkeršyti ar jam atlyginti. Tačiau amžinąjį 
teisingumą suvoks ir pagaus tik tas, kuris pakils virš 
pažinimo, pavaldaus pagrindo principui ir pririšto prie 
pavienių daiktų, kuris pažins idėjas, įsismelks į principium 
individuationis ir supras, kad daiktui savaime netinka 
reiškinio formos. Tik toks žmogus, remdamasis šitokiu 
pažinimu, gali suprasti tikrąją dorybės esmę, kuri mums 
netrukus atsiskleis, kai pratęsime šiuos apmąstymus, nors 
praktinei dorybei šis pažinimas in abstracto visai nerei- 
kalingas. Taigi, kas pasieks tokį pažinimą, tam taps aišku, 
kad, kadangi valia yra kiekvieno reiškinio būtis-savaime, 
tai kitiems sukeliama ir paties patiriama kančia, pyktis ir 
blogis visada paveikia tą pačią esybę, nors reiškiniai, kuriuose 
pasirodo ir viena, ir kita, iškyla kaip visai skirtingi individai, 
net atskirti tolimų laikų ir erdvių. Jis pamatys, kad skirtumas 
tarp to, kuris sukelia kančią ir to, kuris turi ją pakelti, 
galioja tik reiškiniui, o ne daiktui savaime. Šis daiktas savaime 
yra abiejuose individuose gyvenanti valia. Apgauta pasmerk- 
to jai tarnauti pažinimo, ji nepažįsta pati savęs ir viename 
iš savo reiškinių siekdama didesnės gerovės, kitam suteikia 
didelę kančią ir šitaip, pasiduodama aistringam impulsui, 
suleidžia dantis į savo kūną, nesuvokdama, kad ji visada 
drasko tik pačią save, tokiu būdu individuacijos terpėje 
atskleisdama tą vaidą su savimi, kurį nešiojasi savo viduje. 
Kankintojas ir kankinys yra viena. Pirmasis klysta, many- 
damas, kad jo nepaliečia kančia; antrasis klysta, manydamas, 
kad jo nepaliečia kaltė. Jei jiems abiems atsivertų akys, 

tai kankintojas suprastų, kad jis gyvena visumoje, kuri patiria 
kančias begaliniame pasaulyje ir bergždžiai klausia savęs, 
jeigu apdovanota protu, - kuriam galui ji pašaukta į būtį, 
jei turi kęsti tokią didelę kančią, nežinodama, kuo nusikalto. 
O kankinys suprastų, kad visas blogis, vykdomas arba kada 
nors įvykęs pasaulyje, kyla iš tos valios, kuri sudaro ir 
jo esmę, reiškiasi ir jame, ir kad jis per šį reiškimąsi ir 
jo teigimą prisiėmė visas tas kančias, kylančias iš tokios 
valios, ir kenčia jas teisingai tol, kol jis pats yra toji valia. 
Tokį pažinimą išreiškia giliai jaučiantis poetas Calderėnas 
savo tragedijoje Gyvenimas — sapnas |I, 2}: 


Pues el delito mayor 


Del hombre es haber nacido. 


[Didžiausia žmogaus kaltė - 


Kad jis gimė.] 


Kaipgi tai neturėtų būti kaltė, jei amžinasis įstatymas 
už ją pasmerkia mirčiai? Šiomis eilėmis Calderėnas išreiškė 
ne ką kita, kaip krikščioniškąją prigimtinės nuodėmės dogmą. 

Gyvastingas amžinojo teisingumo, tos svarstyklių svirties, 
malum culpae [kaltės blogi] tvirtai susiejančios su malo 
poenae [bausmės blogiu], pažinimas reikalauja visiškai pa- 
kilti virš individualumo ir jo galimybės principo. Todėl tas 
pažinimas, kaip ir jam giminingas, o kartu paaiškinantis 
grynas ir skaidrus bet kokios dorybės esmės pažinimas 
daugumai žmonių niekada nepasiekiamas. Todėl išmintingi 
indų tautos protėviai tik trims atgimusioms kastoms leis- 
tinose Vedose, arba ezoteriniame išminties moksle, šį pa- 
žinimą išreiškė tiesiai, kiek jis perteikiamas žodžiu ir sąvoka 
ir kiek tai pasiekiama jų vaizdingai ir rapsodinei išraiškos 
manierai; o liaudies religijoje ar egzoteriniame moksle jie 
ji perdavė tik mitais. Tiesioginę šios intuicijos išraišką mes 

randame Vedose, aukščiausio žmogui pasiekiamo pažinimo 
ir išminties vaisiuje, kurio branduolys pagaliau pasiekė mus 
per Upanišadas, didžiausią šio šimtmečio dovaną. Ši intuicija 
išreiškiama labai įvairiai, tačiau dažniausiai šitaip: prieš 
mokinio žvilgsnį viena po kitos pravedamos visos pasaulio 
būtybės, gyvos ir negyvos, ir apie kiekvieną iš jų tariamas 
formule tapęs ir todėl pavadintas Mahavakya žodis tatoumes, 
teisingiau — tat tvam asi, reiškiantis: „tai esi tu.“* Tačiau 
liaudžiai ši didžioji tiesa — kadangi dėl savojo ribotumo 
ji negalėjo tos tiesos suprasti — buvo išversta į kalbą to 
pažinimo būdo, kuris pavaldus pagrindo principui ir kuris, 
tiesa, dėl pačios savo esmės negali apimti šios tiesos savaime 
ir grynu pavidalu ir net tiesiogiai jai prieštarauja. Bet mito 
pavidalu liaudis perėmė tos tiesos surogatą, kurio pakanka 
kaip elgesio reguliatyvo, nes jis, perteiktas pažinimu, pa- 
valdžiu pagrindo principui ir amžinai svetimu dorovinei 
šios tiesos prasmei, vis dėlto šią prasmę padaro prieinamą, 
ją perteikdamas vaizdais. Toks yra visų tikybų tikslas, nes 
visos jos yra mitologinis apvalkalas tiesos, nepasiekiamos 
grubiam žmogaus intelektui. Šia prasme tą mitą Kanto kalba 
būtų galima pavadinti praktinio proto postulatu. O šitaip 
traktuojamas, jis turi tą didelį pranašumą, kad neapima 
jokių elementų, išskyrus tuos, kurie yra prieš mūsų akis, 
realiame pasaulyje, ir todėl visas juos išreiškiančias sąvokas 
galima pagrįsti stebiniais. Turimas galvoje mitas apie sielų 
transmigraciją. Jis moko, kad visos kančios, kurias gyvenime 
mes sukeliame kitoms būtybėms, neišvengiamai bus išpirktos 
būsimame gyvenime tame pačiame pasaulyje lygiai tokiomis 
pat kančiomis. Ir šitai nuvedama iki tokio kraštutinumo, 
kad jeigu kas užmuša net gyvulį, tas kada nors, begaliniame 
laike, gims tokio pat gyvulio pavidalu ir mirs ta pačia 
mirtimi. Jis moko, kad piktas elgesys lemia būsimą gyvenimą 


* Oupnekhai, Bd. 1, S. 60 f.f. 

šiame pasaulyje kenčiančių ir niekingų būtybių pavidalais, 
kad atgimsime žemesnėse kastose, moters ar gyvulio, parijo 
ar čandalo, raupsuotojo arba krokodilo pavidalu ir t.t. Visas 
kančias, kuriomis grasina šis mitas, jis patvirtina akivaiz- 
džiais faktais iš realaus pasaulio, pasakodamas apie ken- 
čiančias būtybes, netgi nežinančias, dėl ko jos kenčia, ir 
jam nereikia pasitelkti jokio kito pragaro. O kaip atpildą 
jis žada atgimimą geriausiais, kilniausiais pavidalais — brah- 
mano, išminčiaus, šventojo. Aukščiausią atpildą, kuris teks 
patiems kilniausiems darbams ir visiškai rezignacijai, be 
to, moteriai, septyniuose gyvenimuose paeiliui laisva valia 
mirdavusiai vyro lauže ir žmogui, kurio švarios lūpos 
niekada nė sykio nemelavo,- šį atpildą mitas mūsų pasaulio 
kalba gali išreikšti tik negatyviai, dažnai pasikartojančių 
pažadu, kad jau nebereikės atgimti: „non adsumes iterum 
existentiam apparentem” [tu jau niekada neateisi į regimąją 
egzistenciją; Chandogya-Upanishad, 8, 15], ar, kaip sako bu- 
distai, nepripažįstantys nei Vedų, nei kastų: „Tu pateksi 
į Nirvaną, t.y. būseną, kurioje nesama keturių dalykų: 
gimimo, senatvės, ligos ir mirties“. 

Niekada nebuvo ir nebus kito mito, kuris būtų taip 
priartėjęs prie labai nedaug kam pasiekiamos filosofinės 
tiesos, kaip šitas senovinis kilniausios ir seniausios tautos 
mokymas. Ir nors ši tauta išsigimė daugeliu atžvilgiu, vis 
dėlto šis mokymas dar viešpatauja joje kaip visuotinis 
liaudies tikėjimas ir turi didžiulę įtaką gyvenimui - šiandien 
lygiai taip pat kaip prieš keturis tūkstantmečius. Štai kodėl 
šitą mitinio vaizdavimo non plus ultra dėkingai priėmė 
dar Pitagoras ir Platonas, perėmė jį iš Indijos ar Egipto, 
jį garbino, juo naudojosi, ir - kokiu mastu, mes nežinome — 
juo tikėjo. Na, o mes dabar siunčiame pas brahmanus anglų 
clergymen ir audėjus gernguterius, kad iš užuojautos iš- 
mokytume juos gyventi ir paaiškintume jiems, kad jie sukurti 
iš nieko ir dėl to turi būti dėkingi ir džiūgauti. Bet mums 

nutinka taip, kaip tiems, kurie šaudo į uolas. Indijoje mūsų 
religija niekada ir niekur neįleis šaknų: senovinė žmonijos 
išmintis nebus išstumta įvykių Galilėjoje. Priešingai, indų 
išmintis sugrįš į Europą ir iš pamatų pakeis mūsų pažinimą 
ir mąstymą. 


§ 64 

Tačiau nuo mūsiškio, ne mitologinio, o filosofinio am- 
žinojo teisingumo aprašymo dabar pereisime prie jam gi- 
miniškų samprotavimų apie etinę elgsenos reikšmę ir sąžinę, 
kuri yra šios reikšmės jausmas. Bet iš pradžių aš noriu 
šioje vietoje atkreipti dėmesį į du žmogaus prigimties 
ypatumus, kurie gali padėti suprasti, kokiu mastu, bent 
jau tamsaus jausmo pavidalu, kiekvienas konkretus žmogus 
suvokia šio amžinojo teisingumo esmę ir jo pagrindą, visų 
valios reiškinių vienį ir tapatumą. 

Visai nepriklausomai nuo nurodyto tikslo, kurio siekia 
valstybė, taikydama bausmę, ir kuris yra baudžiamosios 
teisės pagrindas, ne tik nukentėjusiam, kurį dažniausiai 
apima keršto troškimas, bet ir visai bešališkam žiūrovui, 
stebėjusiam piktą poelgį, teikia pasitenkinimą tas dalykas, 
kad asmuo, sukėlęs skausmą kitam, pats patiria tiek pat 
atseikėtą skausmą. Man atrodo, kad čia pasireiškia ne kas 
kita, kaip būtent amžinojo teisingumo sąmonė, tik iš karto 
iškreipta ir deformuota neapšviesto intelekto. Toks intelektas, 
sukaustytas principii individuationis, patenka į sąvokų am- 
fiboliją ir iš reiškinio reikalauja to, kas būdinga tik daiktui 
savaime. Jis nemato, kokiu mastu skriaudikas ir nuskriaus- 
tasis kaip būtis-savaime yra viena, ir nepastebi, kad toji 
pati vidinė esmė, neatpažįstanti savęs savajame reiškinyje, 
yra tai, kas patiria ir kančią, ir kaltę. Priešingai, jis reikalauja, 
kad nusikaltęs individas pats patirtų ir kančią. Todėl dau- 
guma žmonių reikalautų, kad asmuo, pasižymintis labai 

dideliu piktumu — kurį tačiau būtų galima rasti daugelyje 
žmonių, bet tik ne kartu su kitomis savybėmis, kaip jame — 
ir Žymiai pranokstantis kitus nepaprasta dvasios jėga, o 
todėl sukeliantis nenusakomas kančias milijonams kitų žmo- 
nių (kaip, pavyzdžiui, pasaulio užkariautojas) dauguma 
žmonių, sakau aš, pareikalautų, kad toks asmuo kada nors 
ir kur nors šias kančias išpirktų tiek pat atseikėtu skausmų; 
juk jie nesupranta, kad kaip būtis-savaime kankintojas ir 
kankiniai yra viena, ir ta pati valia, kurios dėka jie egzistuoja 
bei gyvena, yra ir toji valia, kuri pasireiškia ir tame žmoguje, 
ir kaip tik per jį pasiekia aiškiausio savosios esmės pa- 
sireiškimo, bet kartu vienodai kenčia tiek prispaustuosiuose, 
tiek prispaudėjuje, ir pastarajame net labiau, — tiek, kiek 
jo sąmonė yra skaidresnė ir aiškesnė, o valia — aistringesnė. 
O kad gilesnis, nuo principii individuationis išsilaisvinęs 
pažinimas, iš kurio kyla bet kokia dorybė ir kilniadvasiš- 
kumas, nepuoselėja: nusiteikimo, reikalaujančio to atpildo, 
liudija jau krikščioniškoji etika, visiškai draudžianti už blogį 
atsimokėti blogiu ir amžinajam teisingumui leidžianti vieš- 
patauti daikto savaime srityje, skirtingoje nuo reiškinių 
pasaulio („Mano kerštas, aš atmokėsiu, sako Viešpats“. — 
Rom 12, 19). 

Daug keistesnis, tačiau ir daug retesnis Žmogaus pri- 
gimties bruožas, išreiškiantis troškimą amžinąjį teisingumą 
perkelti į patyrimo, t.y. į individuacijos sritį ir kartu iš- 
reiškiantis nuojautą to, kad, kaip aš sakiau anksčiau, valia 
gyventi vaidina savo didžiąją tragediją ir didžiąją komediją 
savo sąskaita, ir visiškai ta pati valia gyvena visuose 
reiškiniuose; — šis bruožas, sakau aš, yra toks. Kartais mes 
matome, kad didi neteisybė, kurią patyrė ar galbūt kaip 
liudininkas išgyveno koks nors Žmogus, jį papiktina taip 
giliai, kad jis sąmoningai aukoja savo gyvenimą be vilties 
išsigelbėti, kad tik atkeršytų piktadariui. Štai mes matome, 
kaip jis metų metais ieško kokio nors galingo smurtautojo, 

pagaliau nužudo jį ir pats miršta ant ešafoto, kaip ir buvo 
numatęs; to ešafoto dažnai jis nė nebandė išvengti, nes 
gyvenimas jam buvo vertingas tik kaip priemonė įvykdyti 
kerštą. Tokie pavyzdžiai ypač būdingi ispanams.* Jeigu 
įsigiliname į šio troškimo atsimokėti dvasią, ji pasirodo esanti 
labai nepanaši į paprastą kerštą, kuris patirtą kančią nori 
sušvelninti, matydamas sukeliamą kančią. Iš tikrųjų mes 
matome, kad tai, ko ji siekia, būtų geriau pavadinti ne 
kerštu, o bausme, todėl kad iš tikrųjų šiuo atveju siekiama 
pavyzdžiu paveikti ateitį, o be to, čia nesama jokių sa- 
vanaudiškų tikslų nei iš kerštaujančio individo pusės (nes 
jis žūva), nei iš visuomenės pusės, kuri užsitikrina saugumą 
įstatymais. Šią bausmę įvykdo asmuo, o ne valstybė, ir 
ji vykdoma ne įstatymo vardu; priešingai, ji visada nukreipta 
į tokį poelgį, kurio valstybė nenorėtų ar negalėtų bausti 
ir tokiai bausmei nepritartų. Man atrodo, kad pasipiktinimas, 
tokį žmogų nuvedantis taip toli už jo savimeilės ribų, kyla 
iš giliausio supratimo, kad jis pats yra toji valia gyventi, 
kuri reiškiasi visose būtybėse visais laikais ir kuriai kaip 
tik todėl priklauso pati tolimiausia ateitis, negalinti jai 
nerūpėti, lygiai taip pat kaip ir dabartis. Tačiau teigdamas 
šią valią, jis reikalauja, kad panoramoje, išreiškiančioje jos 
esmę, daugiau niekada nebepasikartotų toks baisus smurtas, 
ir neatremiamo keršto pavyzdžiu — kadangi mirties baimė 
nesulaiko kerštautojo — nori įbauginti kiekvieną būsimą 
piktadarį. Valia gyventi, nors vis dar save teigdama, čia 
jau nebesusijusi su pavieniu reiškiniu, su individu, bet apima 
žmogaus idėją ir siekia jos pasireiškimą išsaugoti švarų, 
nepalytėtą tokio baisingo, papiktinančio smurto. Tai yra 


* Toks pavyzdys yra ispanų vyskupas, kuris paskutiniame kare prie 
savo stalo nusinuodijo pats ir nunuodijo prancūzų generolus. Esama ir 
daugiau panašių faktų iš šio karo. Be to, pavyzdžių galima rasti Montaigne'o 
knygoje [Les essais]: kn. 2, sk. 12. 

retas, reikšmingas ir kilniaširdiškas charakterio bruožas, 
kurio dėka individas aukojasi, siekdamas tapti amžinojo 
teisingumo, kurio tikrosios esmės jis dar nesupranta, ranka. 


§ 65 

Visi ankstesni samprotavimai apie Žmogaus elgseną mus 
parengė paskutiniam apmąstymui ir labai palengvino už- 
davinį suteikti abstraktų ir filosofinį aiškumą bei mūsų 
pagrindinės minties slinktyje nurodyti vietą tam autentiškam 
etiniam veiksmo reikšmingumui, kuris gyvenime apibūdi- 
namas žodžiais geras ir blogas ir šitokiu pavidalu visų puikiai 
suprantamas. 

Bet pirmiausia aš norėčiau nurodyti tikrąją sąvokų geras 
ir blogas prasmę - sąvokų, kurias mūsų dienų filosofuojantys 
rašytojai traktuoja labai keistai, kaip paprastas sąvokas, t.y. 
kaip sąvokas, nepąsiduodančias jokiai analizei. Aš norėčiau 
tai padaryti tam, kad skaitytojas neliktų įpainiotas į neaiškią 
ir tamsią iliuziją, esą jos apima daugiau negu iš tikrųjų 
ir jau pačios savaime byloja visa tai, kas reikalinga. Aš 
galiu tai padaryti todėl, kad pats nesu linkęs etikoje pri- 
sidengti žodžiu geras, kaip anksčiau neprisidengiau žodžiais 
grožis ir gėris, kad, pridūręs kokį nors „-umą”, kuriam mūsų 
dienomis priskiriamas ypatingas oeuvótng [iškilmingumas| 
ir kurio pagalbos neretai šaukiamasi, o dar nutaisęs iš- 
kilmingą miną, galėčiau įtikinti žmones, kad ištaręs tuos 
tris žodžius padariau kažką labai reikšminga, kai iš tikrųjų 
tik nužymėjau tris labai plačias ir abstrakčias, vadinasi, 
visai neturiningas sąvokas, turinčias labai skirtingą kilmę 
ir reikšmę. Iš tikrųjų, kam iš žmonių, kurie yra susipažinę 
su šiuolaikiniais veikalais, galų gale neįkyrėjo tie trys žodžiai, 
nors savo pirmaprade prasme jie ir nurodo tokius puikius 
dalykus? Juk tūkstančius kartų tenka stebėti, kaip koks nors 
žmogelis, visai nesugebantis mąstyti, yra įsitikinęs, kad 

miną ištarti tuos tris žodžius, ir būsianti išreikšta didelė 
išmintis. 

Sąvoka teisingas jau paaiškinta traktate Apie pagrindo 
principą, sk. 5, $ 29 t.t. Sąvokos gražus turinys pirmąkart 
buvo autentiškai paaiškintas visoje mūsų trečiojoje knygoje. 
Dabar nustatysime tikrąją sąvokos geras reikšmę, o tai galima 
padaryti be didelio vargo. Savo esme ši sąvoka yra reliatyvi 
ir reiškia, kad tam tikras objektas atitinka kokį nors apibrėžtą 
valios siekį. Taigi visa tai, kas patinka valiai kokiame nors 
jos reiškinyje, kas patenkina jos tikslą, — visa tai mąstoma 
sąvoka geras, kad ir kaip skirtųsi kitais požiūriais. Todėl 
mes ir sakome: geras maistas, geri keliai, geras oras, geras 
ginklas, geras ženklas ir t.t, trumpai tarus, geru mes 
vadiname visa tai, kas yra kaip tik toks, kokio mes norime; 
todėl vienam gali būti gera tai, kas kitam kaip tik yra 
gerumo priešingybė. Gėrio sąvoka išsiskaido į du porūšius: 
tai kokios nors valios patenkinimas tiesioginėje dabartyje 
ir patenkinimas netiesioginis, nukreiptas į ateitį. Priešinga 
sąvoka — kol turime galvoje nepažįstančias būtybės — iš- 
reiškiama žodžiu prastas, rečiau ir abstrakčiau - žodžiu blogas, 
kuris, vadinasi, ženklina visa tai, kas nepatenkina konkretaus 
valios siekio. Kaip ir visos kitos būtybės, galinčios sueiti 
į santykį su valia, taip ir žmonės, palankūs, padedantys, 
draugiškai nusiteikę siekiamiems tikslams, buvo pavadinti 
gerais, ta pačia prasme ir visada su ta pačia santykinumo 
priemaiša (tai galima pastebėti, pavyzdžiui, tokiame po- 
sakyje: „Šis geras man, bet ne tau“). O tie, kurie dėl savo 
charakterio apskritai netrukdo svetimos valios siekiams kaip 
tokiems, o veikiau juos skatina, kurie visada paslaugūs, 
geranoriški, draugiški, nusiteikę geradarystėms, už tokį jų 
elgesio santykį su kitų valia apskritai buvo pavadinti gerais 
žmonėmis. Priešinga sąvoka pažįstančių būtybių, gyvulių 
ir Žmonių, atžvilgiu vokiečių, o apytikriai per paskutinį 

šimtmetį ir prancūzų kalboje ženklinama kitu žodžiu, negu 
nesąmoningų būtybių atžvilgiu, būtent - ne žodžiu schlecht, 
mauvais [prastas], o žodžiu böse, méchant [piktas], tuo tarpu 
beveik visose kitose kalbose šio skirtumo nesama ir xaxóç, 
malus, cattivo, bad vienodai taikomi tiek Žmonėms, tiek 
negyviems daiktams, priešiškiems tam tikros individualios 
valios tikslams. Vadinasi, išeities tašku be išlygų imdama 
pasyviąją „gero“ pusę, mintis tik vėliau galėjo pereiti prie 
jo aktyviosios pusės ir geru vadinamo žmogaus elgseną 
tyrinėti jau ne pagal santykį su kitais žmonėmis, o pagal 
santykį su juo pačiu, ypač siekdama pirmiausia paaiškinti 
grynai objektyvią pagarbą, kurią dėl tokio elgesio pajunta 
kiti; o kita vertus, savotišką pasitenkinimą savimi, kurį toks 
elgesys sukelia pačiam subjektui taip akivaizdžiai, kad jis 
net perka jį kitokių aukų sąskaita; be to, ji siekė paaiškinti 
vidinę kančią, lydinčią piktą nusiteikimą, kad ir kokią išorinę 
naudą jis duotų tarh, kuris šitaip nusiteikęs. Iš čia ir kilo 
etinės sistemos, tiek filosofinės, tiek paremtos tikyba. Ir 
vienos, ir kitos laimę stengiasi kaip nors susieti su dorybe. 
Pirmojo tipo sistemos, pasiremdamos prieštaravimo dėsniu 
arba pagrindo principu, laimę tapatina su dorybe arba ją 
laiko pastarosios padariniu ir tai visada daro sofistiškai. 
Antrojo tipo sistemos teigia, kad egzistuoja kiti pasauliai, 
kurie, be to, yra galimos patirties objektas.* Priešingai, mūsų 
požiūriu, vidinė dorybės esmė pasirodys kaip siekis, nu- 
kreiptas visai priešinga kryptimi nei laimė, t.y. gerovė ir 
gyvenimas. 


* Tarp kitko, reikia pasakyti, kad tai, kas bet kokią pozityvią tikybą 
daro labai stiprią, - jos atraminis taškas, kurio dėka ji užvaldo protus, - 
be abejonės, yra etinė tikybos pusė, tiesa, ne tiesiogiai kaip tokia, o 
kiek ji, glaudžiai susijusi ir persipynusi su likusia, kiekvienai konkrečiai 
tikybai būdinga mitine dogma, atrodo galinti būti paaiškinama tik remiantis 
šia dogma; ir šiuo atveju prieinama net iki to, kad, nors etinė poelgių 
prasmė pagrindo principu visai nepaaiškinama, o kiekvienas mitas vis 
dėlto šiam principui pavaldus, tikintieji etinę elgesio prasmę ir mitą laiko 

Atsižvelgiant į tai, kas pasakyta, gėris pagal savąją sąvoką 
yra T0v npoç ti [galiojantis santykiškai|; vadinasi, bet 
koks gėris iš esmės reliatyvus, nes jo esmę sudaro tik jo 
santykis su norinčia valia. Todėl absoliutus gėris yra prieš- 
taravimas; aukščiausias gėris, summum bonum, reiškia tą 
patį, ty. iš tikrųjų jis yra galutinis valios patenkinimas, 
po kurio jau neatsiras jokio naujo noro; paskutinis motyvas, 
kurį realizavusi valia pasitenkina galutinai ir netrikdomai. 
Pagal mūsų ankstesnius samprotavimus, pateiktus šioje 
ketvirtojoje knygoje, toks dalykas neįmanomas. Kaip nors 
pasitenkinusi valia negali nustoti vėl ir nuolat norėti, kaip 
laikas negali pasibaigti ir prasidėti: galutinio, jos siekį 
absoliučiai ir visiems laikams patenkinančio išsipildymo ji 
prieiti negali. Ji panaši į Danaidžių indą: jai neegzistuoja 
joks aukščiausias gėris, joks absoliutus gėris, o visada 
egzistuoja tik laikinas gėris. Jei vis dėlto mums knieti seną 
posakį, kurio iš įpročio nesinori visai atsisakyti, tarsi emeritą, 
apdovanoti garbingomis pareigomis, galima, vaizdingai ir 
figūratyviai tariant, absoliučiu gėriu, summum bonum, pa- 
vadinti visišką valios susinaikinimą ir savineigą, tikrąjį 
bevališkumą, vien tik kuris visam laikui pasotina ir nuramina 
valios veržimąsi, teikia jau nesutrikdomą pasitenkinimą, 
išvaduoja nuo pasaulio; apie jį mes netrukus kalbėsime, 
baigdami visą mūsų apmąstymą. Tik jį galima vadinti 


neatskiriamais dalykais ir net visai juos sutapatina, todėl kiekvieną 
bandymą griauti mitą jie laiko bandymu griauti tiesą ir dorybę. Prieinama 
net iki to, kad monoteistinėse tautose ateizmas arba bedievystė tapo 
bet kokios dorovės nebuvimo sinonimu. Šventikams toks sąvokų pai- 
niojimas labai naudingas, ir tik dėl jo galėjo atsirasti tokia baidyklė kaip 
fanatizmas, užvaldęs ne tik pavienius, visai ištvirkusius ir piktus individus, 
bet ir ištisas tautas, ir pagaliau (Žmonijos garbei — tik vieną kartą jos 
istorijoje) įsikūnijo pas mus, Vakaruose, inkvizicijos pavidalu. Pagal 
naujausius, dabar jau patikimus duomenis, ji vien tik Madride (o Ispanijoje 
ir kitur būta daug tokių pat dvasininkų-žudikų landynių) per 300 metų 
už religinius įsitikinimus sudegino ant laužo 300 000 žmonių. Tai reikia 
nedelsiant priminti kiekvienam karštuoliui, kai tik jis pakelia balsą. 

absoliučiu gėriu, summum bonum, tik jį galima traktuoti 
kaip vienintelį radikalų vaistą nuo ligos, kurios atžvilgiu 
visos kitos gėrybės, visi išsipildę norai ir bet kokia pasiekta 
laimė yra tik paliatyvai, tik anodyna [nuskausminantys 
vaistai]. Šia prasme graikiškas žodis tė4oc, kaip ir finis 
bonorum [aukščiausias gėris] tinka net labiau. Tiek apie 
žodžius geras ir blogas; o dabar prie reikalo. 

Jeigu Žmogus - jei esama dingsties ir jei jam netrukdo 
jokia išorinė jėga — nuolat linkęs elgtis neteisėtai, mes jį 
vadiname piktu. Pagal mūsiškį neteisėtumo aiškinimą tai 
reiškia, kad šitoks Žmogus ne vien teigia valią gyventi, 
pasireiškiančią jo kūne, bet šitaip teigdamas valią eina taip 
toli, kad neigia valią, pasireiškiančią kituose individuose. 
Būtent: jis reikalauja, kad jų galios tarnautų jo valiai ir 
stengiasi sunaikinti jų egzistenciją, jei jie priešinasi jo valios 
siekiams. Tikrasis šio reiškinio šaltinis yra didelis egoizmo 
laipsnis, kurio ešmė paaiškinta anksčiau. Čia iškart atsi- 
skleidžia du akivaizdūs dalykai: pirma, tai, kad tokiame 
žmoguje pasireiškia nepaprastai stipri, toli už savojo kūno 
teigimo ribų einanti valia gyventi; ir antra, tai, kad jam 
būdingas pažinimas, visiškai pavaldus pagrindo principui 
ir įstrigęs principio individuationis, tvirtai laikosi šio principo 
nulemto skirtumo tarp jo paties asmens ir visų kitų; štai 
kodėl jis siekia gerovės tik sau ir visai abejingas visų kitų 
gėriui. Priešingai, tie kiti jam yra visai svetimi ir nuo jo 
paties esmės atskirti gilia praraja; jis žvelgia į juos tik kaip 
į kaukes, neturinčias jokio realumo. Ir šie du bruožai yra 
pamatiniai pikto charakterio elementai. 

Tokia didžiulė valiojimo jėga jau savaime ir tiesiogiai 
yra neišsenkantis kančios šaltinis, - pirmiausia todėl, kad 
bet koks valiojimas, kaip toks, kyla iš stokos, t.y. iš kančios 
(todėl, kaip prisimename iš trečiosios knygos, valiojimo 
ramybė, staiga atsirandanti, kai tik mes kaip grynas, bevalis 
pažinimo subjektas [idėjos koreliatas] atsiduodame estetinei 

žiūrai, jau yra svarbiausia mėgavimosi grožiu dalis); antra, 
todėl, kad dėl priežastinio daiktų ryšio didžioji dalis troškimų 
lieka neišsipildę ir valia daug dažniau sutrikdoma, negu 
patenkinama, - vadinasi, ir dėl tos priežasties stiprus ir 
dažnas valiojimas nuolat susijęs su stipria ir dažna kančia. 
Juk bet kokia kančia iš esmės yra ne kas kita, kaip ne- 
patenkintas ir sutrikdytas valiojimas, ir netgi skausmas, 
patiriamas kūne, kai jis sužalojamas ar sunaikinamas, kaip 
toks galimas tik todėl, kad kūnas yra ne kas kita, kaip 
valia, tapusi objektu. Kadangi dažnas ir stiprus kentėjimas 
neatskiriamas nuo dažno ir stipraus valiojimo, labai piktų 
Žmonių veido išraiška paženklinta vidinės kančios; net ir 
pasiekę visą įmanomą išorinę laimę, jie visada atrodo 
nelaimingi, jei tik neapimti trumpalaikio džiūgavimo ar 
neapsimetinėja. Iš tos tiesiogiai juos graužiančios vidinės 
kančios galiausiai kyla net ne paprasto egoizmo nulemtas, 
o nesavanaudiškas džiaugsmas, susidūrus su kito kančia; 
o tai ir yra tikroji piktybė, pakylanti iki žiaurumo. Žiauriam 
žmogui kito kančia yra ne priemonė pasiekti savosios valios 
tikslus, o tikslas savaime. Išsamiau šį reiškinį galima pa- 
aiškinti šitaip. Kadangi Žmogus yra valios reiškinys, ap- 
šviestas aiškiausio pažinimo, tai realų ir juntamą savo valios 
patenkinimą jis visada matuoja galimu pasitenkinimu, kurį 
jam nurodo pažinimas. Iš čia kyla pavydas: kiekviena stoka 
be galo išauga dėl svetimo pasitenkinimo, ir priešingai, 
susilpninama žinojimo, kad ir kiti patiria tą patį. Blogybės, 
bendros visiems ir neatskiriamos nuo Žmogaus gyvenimo, 
mus mažai liūdina, kaip neliūdina negerovės, būdingos 
klimatui, visai šaliai. Mintis apie kančias, pranokstančias 
mūsiškės, numaldo mūsų skausmą; svetimų kančių reginys 
palengvina savąsias. Kai žmogų apima nepaprastai stiprus 
valios veržlumas, ir pagautas aistringo troškimo jis norėtų 
pasiglemžti viską, kad numalšintų savo egoistinį troškulį, 

ir kai jis neišvengiamai turi patirti, kad bet koks pasitenki- 
nimas yra iliuzinis, o kai yra pasiekiamas, niekada neduoda 
to, ką žadėjo trokštas dalykas, tad galutinai nenuramina 
nuožmaus valios veržlumo; kai žmogus suvokia, kad pa- 
tenkinimas keičia tik noro pavidalą, o pats noras toliau 
kankina kitu pavidalu ir po to, kai visi tie pavidalai išeikvoti, 
galiausiai lieka pats valios veržlumas, bet jau be sąmoningo 
motyvo ir pasireiškia kaip Žiauriai kankinantis baisios vie- 
natvės ir tuštumos jausmas; kai visa tai, kas esant įprastinei 
valiojimo jėgai jaučiama silpnai ir sukelia tik įprastą niūrią 
nuotaiką, žmoguje, per kurį reiškiasi valia, pasiekusi iš- 
skirtinio piktumo, neišvengiamai išauga iki nenormalios 
vidinės kančios, amžino nerimo, baisaus skausmo, - tada 
tas žmogus ieško atsipalaidavimo netiesiogiai, nes tiesiogiai 
jo negali pasiekti; todėl savo kančią jis siekia sušvelninti, 
stebėdamas kitų kančią, kurią kartu suvokia kaip savo 
galybės išraišką. Kitų kančia dabar jam tampa savitiksliu, 
teikia jam malonų reginį, ir taip atsiranda tas tikrojo žiaurumo 
ir kraugeriškumo reiškinys, kurį taip dažnai mums parodo 
istorija Neronų ir Domicianų, Afrikos dėjų*, Robespierrų 
ir t.t. pavidalu. 

Piktumui giminingas ir kerštingumas, už blogį atsimo- 
kantis blogiu ne dėl to, kad orientuotųsi į ateitį (šis bruožas 
būdingas bausmei), o tik dėl to, kas jau įvyko, kas yra 
tik praeitis, t.y. atsimoka nesavanaudiškai, įžvelgdamas savo 
veiksmuose ne priemonę, o tikslą ir siekdamas pasimėgauti 
įžeidėjo kančia, sukeliama paties kerštautojo. Tai, kas kerštą 
skiria nuo paprasto piktumo ir šiek tiek jį pateisina, yra 
teisėtumo regimybė, nes kaip tik tas aktas, kuris dabar 
yra kerštas, būtų bausmė, taigi teisėtumas, jei jis būtų 
įvykdytas įstatymiškai, t.y. remiantis iš anksto nustatyta 
ir žinoma taisykle ir tą taisyklę sankcionavusios bendrijos. 


*[Alžyriečių janyčarų milicijos vyriausieji vadai) 

Be aptartos kančios, bendras su piktumu šaknis turinčios 
labai stiprioje valioje ir todėl nuo jos neatskiriamos, su 
piktumu susijusi dar ir kita, visai ypatinga kankynė, su- 
keliama kiekvieno pikto poelgio, ar tai būtų paprastas 
neteisingumas, kylantis iš egoizmo, ar grynas piktumas, 
ir priklausomai nuo trukmės vadinama sąžinės priekaištais 
arba sąžinės graužatimi. Kas gerai prisimena ir laiko mintyje 
ankstesnį šios ketvirtosios knygos turinį, ypač jos pradžioje 
aptartą tiesą, kad valiai gyventi visada užtikrintas gyvenimas, 
kaip tiesioginis jos atspaudas ar atspindys; kas, be to, 
atsimena mūsiškį amžinojo teisingumo apibūdinimą, tas 
supras, kad, atsižvelgiant į tuos samprotavimus, sąžinės 
priekaištai gali turėti tik tokią prasmę: jų turinys, išreikštas 
abstrakčiai, yra toks, kaip netrukus parodysime; jame galima 
išskirti dvi dalis, kurios tačiau vėl visiškai susilieja ir turi 
būti mąstomos kaip kažkas visai vientisa. 

Kad ir kokia tanki būtų Majos skraistė, gaubianti pikto 
Žmogaus sąmonę, t.y. kad ir kaip stipriai jis būtų supančiotas 
principii individuationis, savo asmenį laikydamas absoliučiai 
skirtingu nuo kiekvieno kito individo ir nuo jo atskirtu 
gilia praraja ir visomis galiomis būdamas įsitvėręs tokio 
įsitikinimo (kadangi tik jis atitinka jo egoizmą ir jį pagrindžia, 
nes pažinimas beveik visada yra papirktas valios), vis dėlto 
jo sielos gelmėse glūdi miglota nuojauta, kad tokia dalykų 
tvarka yra tik reiškinys, o jų būtis savaime yra visai kitokia; 
kad nors laikas ir erdvė atskiria jį nuo kitų individų ir 
jų nesuskaičiuojamų kančių, kurias jie patiria ir patiria kaip 
tik dėl laiko ir erdvės, kitus individus atveriančių kaip 
kažką jam visai svetima, vis dėlto pati savaime ir nepri- 
klausomai nuo vaizdinio bei jo formų visuose juose pa- 
sireiškia vieninga valia gyventi. Neatpažindama savęs, savo 
ginklą ji nukreipia prieš save pačią ir viename iš savo 
pasireiškimų siekdama didesnės gerovės, kitame pasireiš- 
kime kaip tik tuo sukelia didžiausią kančią. Piktame žmoguje 

glūdi nuojauta, kad jis pats yra visa toji valia, kad, vadinasi, 
jis yra ne tik kankintojas, bet ir kankinys, nuo kurio kančių 
kankintoją atskiria ir išlaisvina tik apgaulingas sapnas, 
patekęs į erdvės ir laiko formą; tačiau šis sapnas išsisklaido, 
ir piktadarys visai teisingai už malonumą turi mokėti kančia, 
ir bet koks kentėjimas, jo suvokiamas kaip galimybė, jį 
pagauna realiai, kaip valią gyventi, nes tik individo pa- 
žinimui, tik dėl principii individuationis galimybė skiriasi 
nuo tikrovės, laiko ir erdvės artuma nuo jų tolumos; o 
savaime skirtumo tarp jų nėra. Kaip tik šią tiesą mito 
pavidalu, t.y. priderintą prie pagrindo principo ir šitaip 
perkeltą į reiškinio formą, išreiškia sielų transmigracija. 
Tačiau pačiu gryniausiu, jokių priemaišų neturinčiu pavidalu 
ją išreiškia kaip tik toji miglotai jaučiama, tačiau neįveikiama 
kančia, kuri vadinama sąžinės graužatimi. Beje, ji kyla ir 
iš antrojo, su pirmuoju glaudžiai susijusio, betarpiško pa- 
žinimo, būtent iš pažinimo, atveriančio jėgą, su kuria piktamė 
individe save teigia valia gyventi, jėgą, einančią toli už 
savo individualaus pasireiškimo ribų, iki kituose individuose 
pasireiškiančios, visiems bendros valios neigimo. Vadinasi, 
šitas vidinis piktadario siaubas savo poelgių akivaizdoje, 
siaubas, kurį jis stengiasi nuslėpti nuo savęs, greta anksčiau 
apibūdintosios principii individuationis niekingumo ir re- 
gimybės bei šio principo nulemto skirtumo tarp jo ir kito 
asmens nuojautos, apima ir savosios valios agresyvumo, 
jėgos, su kuriuo jis įsikabino į gyvenimą, įsisiurbė į jį, 
suvokimą. Jis suvokia, kad tai yra tas pats gyvenimas, kurio 
baisingąją pusę jis regi jo prispaustų žmonių kančiose ir 
su kuriuo jis vis dėlto suaugęs taip stipriai, kad tas siaubas 
kyla kaip tik iš jo paties, kaip priemonė dar labiau teigti 
savąją valią. Jis susivokia esąs koncentruotos valios gyventi 
pasireiškimas, jis jaučia, kokiu mastu jis pavaldus gyvenimui, 
o kartu ir nesuskaičiuojamoms kančioms, kurios gyvenimui 
būdingos, nes gyvenimui duotas begalinis laikas ir begalinė 

erdvė, kad būtų pašalintas skirtumas tarp galimybės ir 
tikrovės, ir visos kančios, dabar jo tik pažįstamos, virstų 
jaučiamomis kančiomis. Tiesa, milijonai nuolatinio atgimimo 
metų esti tik sąvokoje; kaip ir visa praeitis bei ateitis irgi 
egzistuoja tik sąvokoje: pilnatviškas laikas, valios pasireiš- 
kimo forma, yra tik dabartis, ir individui laikas visada naujas; 
jis nuolat jaučiasi tarsi naujai gimęs. Juk nuo valios gyventi 
neatskiriamas gyvenimas, o jo forma yra tik dabar. Mirtis 
(tebus man atleista, kad kartoju palyginimą) panaši į be- 
sileidžiančią saulę, kurią tik tariamai praryja naktis, o iš 
tikrųjų ji, kaip šviesos šaltinis, dega nuolatos, naujiems 
pasauliams atneša naujas dienas, amžinai pakildama ir 
amžinai nusileisdama. Pradžia ir pabaiga galioja tik indi- 
vidui, laiko — šio reiškinio formos vaizdiniui — dėka. Už 
laiko esti tik valia, kantiškasis daiktas savaime ir jo adekvatus 
objektiškumas — platoniškoji idėja. Štai kodėl savižudybė 
negelbsti: ko kiekvienas sielos gelmėse nori, tuo jis ir turi 
būti; ir kas kiekvienas yra, to jis kaip tik ir nori. Vadinasi, 
be miglotos vaizdinio formų, atskiriančių individus, regi- 
mybės ir niekingumo nuojautos, kiekvieno individo sąžinės 
gėla sustiprėja ir dėl savosios valios ir jos intensyvumo 
savižinos. Gyvenimo eiga parodo empirinio charakterio 
vaizdą, kurio originalas yra protu suvokiamas charakteris, 
ir piktadarys išsigąsta šio vaizdo nepriklausomai nuo to, 
ar jis nutapytas stambiais štrichais, ir dėl to pasaulis bjaurisi 
kartu su piktadariu, ar tie štrichai tokie smulkūs, kad juos 
mato tik jis pats: juk tai yra tik jo paties reikalas. Praeitis 
būtų visai nesvarbi, kaip paprastas reiškinys, ir negalėtų 
slėgti sąžinės, jeigu charakteris nesijaustų esąs nepriklau- 
somas nuo laiko ir jo nekeičiamas, kol jis nepaneigia savęs. 
Todėl seniai nutikę dalykai vis dar graužia sąžinę. Malda 
„Nevesk manęs į pagundą“ reiškia: „Neleisk man matyti, 
koks esu“. Jėga, su kuria piktadarys teigia gyvenimą ir 
kuri jam pasirodo kitiems jo sukeliamų kančių pavidalu, 

yra matas, parodantis, kiek nuo jo toli tos pačios valios 
įveika ir paneigimas: o tai yra vienintelis galimas išsiva- 
davimas nuo pasaulio ir jo kančių. Jis mato, kaip labai 
jis priklauso pasauliui ir kaip stipriai su juo susijęs: pažinta 
kitų kančia negalėjo jo sujaudinti, tačiau gyvenimas ir 
jaučiama kančia jį pagauna. Bet lieka neaišku, ar toji kančia 
kada nors palauš ir įveiks jo valios siautulį. 

Šita blogio, kuris kaip paprastas jausmas, t.y. ne kaip 
aiškus, abstraktus pažinimas, sudaro sąžinės graužaties turinį, 
prasmės ir vidinės esmės interpretacija taps dar aiškesnė 
ir labiau išbaigta, jeigu mes lygiai taip pat apžvelgsime 
ir gėrį kaip Žmogaus valios bruožą ir galiausiai- visišką 
rezignaciją bei šventumą, kylantį iš šio bruožo, kai jis pasiekia 
aukščiausią laipsnį. Juk priešingybės visada paaiškina viena 
kitą, ir diena atveria save, o kartu ir naktį - kaip puikiai 
pasakė Spinoza. 


S 66 

Nepagrįsta moralė, t.y. grynas moralizavimas, negali būti 
veiksmingas, nes jis nemotyvuotas. Tuo tarpu motyvuota 
moralė veikia, tik įtakodama savimeilę. O tai, kas kyla iš 
savimeilės, neturi jokios moralinės vertės. Todėl moralė ar 
abstraktus pažinimas apskritai negali sukelti jokios tikros 
dorybės, kuri turi kilti iš intuityvaus pažinimo, kitame 
individe reginčio tą pačią esmę, kaip ir savajame. 

Juk nors dorybė ir kyla iš pažinimo, tačiau ne iš abst- 
raktaus, žodžiais išreiškiamo pažinimo. Jeigu ji kiltų iš 
abstraktaus pažinimo, jos būtų galima mokyti, ir mes, 
abstrakčiai nusakydami jos esmę ir ją grindžiantį pažinimą, 
kartu etiškai gerintume kiekvieną, kuris mus supranta. Bet 
šitaip jokiu būdu nėra. Priešingai, etikos paskaitomis arba 
pamokslais taip pat negalima sukurti doro Žmogaus, kaip 
ir visos estetikos, pradedant aristoteline, niekada neįstengė 
sukurti poeto. Juk tikrajai, vidinei dorybės esmei sąvoka 

yra bevaisė, kaip ji bevaisė ir menui, ir gali būti naudinga 
tik kaip visiškai pagalbinis dalykas, kaip priemonė įgy- 
vendinti ir išsaugoti tai, kas pažinia ir išspręsta kitu būdu. 
Velle non discitur. Dorybei, t.y. geranoriškam nusiteikimui 
abstrakčios dogmos faktiškai neturi jokios įtakos: neteisingos 
dogmos jai netrukdo, o teisingos beveik nepadeda. Iš tiesų, 
būtų labai blogai, jeigu svarbiausias dalykas Žmogaus gy- 
venime, jo etinė, amžina vertė, priklausytų nuo ko nors 
tokio, kas taip palenkta atsitiktinumui - nuo dogmų, tikybų, 
filosofemų. Dorovei dogmos turi tik tą vertę, kad Žmogus, 
jau doras dėl kitokio pažinimo, kurį mes netrukus paaiš- 
kinsime, jų pavidalu gauna schemą, formuliarą; pagal jį 
žmogus duoda savo protui dažniausiai fiktyvią ataskaitą 
apie savo neegoistinius poelgius, bet jų esmės protas, t.y 
pats žmogus, nesupranta. Savo protą jis įpratino tenkintis 
šia ataskaita. 

Tiesa, elęsenai, išorinei veiklai, dogmos gali daryti didelę 
įtaką, kaip ir įprotis ar pavyzdys (pastarasis todėl, kad 
eilinis žmogus nepasitiki savo sprendimu, suvokdamas jo 
silpnybę, o remiasi tik sava arba svetima patirtimi); bet 
nusiteikimas dėl to nesikeičia.* Bet koks abstraktus pažinimas 
duoda tik motyvus, o motyvai, kaip parodyta anksčiau, 
gali pakeisti valios kryptį, bet ne ją pačią. O bet koks 
komunikuojamas pažinimas valią gali veikti tik kaip mo- 
tyvas. Todėl, kad ir kaip dogmos kreiptų valią, vis dėlto 
tai, ko Žmogus nori iš tikrųjų ir apskritai, yra tas pat: jis 
įgijo naujas mintis tik apie būdus, kuriais šitai pasiekiama, 
ir įsivaizduojami motyvai jį veikia kaip ir tikri. Todėl, 
pavyzdžiui, Žmogaus etinės vertės požiūriu nesvarbu, ar 
jis dosniai šelpia skurdžius, būdamas tvirtai įsitikinęs, kad 


* Tai yra tik „opera operata“, - pasakytų bažnyčia, — kurie nė kiek 
nepadeda, jeigu malonė nepadovanos tikėjimo, vedančio į atgimimą. Apie 
tai — toliau. 

būsimasis gyvenimas jam už tai atlygins dešimteriopai, ar 
tą pačią sumą panaudoja pagerinti savo ūkiui, kuris jam 
atneš nors ir vėlyvas, tačiau juo tikresnes ir didesnes pajamas; 
žudikas, kaip ir banditas, žudantis už atlyginimą, yra ir 
tas, kas dievobaimingai sudegina ant laužo eretiką; 
priklausomai nuo vidinio nusiteikimo, žudikas yra net ir 
tas, kuris Šventojoje žemėje smaugia turkus, jei jis taip elgiasi 
iš tikrųjų todėl, kad šitaip tikisi išsirūpinti sau vietelę rojuje. 
Juk tik savimi, tik savo egoizmu nori rūpintis tokie žmonės, — 
lygiai kaip tas banditas, nuo kurio jie skiriasi tik absur- 
diškomis priemonėmis. Kaip jau sakyta, iš išorės prie valios 
galima prieiti tik per motyvus, o motyvai keičia tik valios 
pasireiškimą, bet niekada nekeičia jos pačios. Velle non 
discitur. 

Geruose darbuose, kurių autorius remiasi dogmomis, 
visada reikia skirti, ar tos dogmos iš tikrųjų yra šitų darbų 
motyvai, ar, kaip aš jau sakiau, jos yra tik fiktyvi ataskaita, 
kuria tas Žmogus nori patenkinti savo protą, - ataskaita 
apie gerą darbą, kylantį iš visai kito šaltinio ir atliekamą 
todėl, kad tas žmogus geras; bet jis neįstengia tinkamai 
paaiškinti šio šaltinio prigimties, nes nėra filosofas, o vis 
dėlto kažką norėtų apie tai mąstyti. Tačiau nustatyti šitą 
skirtumą labai sunku, nes jis glūdi sielos gelmėje. Todėl 
mes beveik niekada nesugebame moraliniu požiūriu teisingai 
įvertinti kitų elgesį ir labai retai teisingai vertiname savąjį. 
Pavienio žmogaus ir tautos darbus bei elgseną gali labai 
modifikuoti dogmos, pavyzdys ir įprotis. Bet savaime visi 
poelgiai (opera operata) yra tik tušti vaizdai, ir tik juos 
sukeliantys nusiteikimai teikia jiems moralinį reikšmingumą. 
Tačiau šis reikšmingumas gali būti visiškai toks pat, esant 
labai skirtingiems jo pasireiškimams. Esant vienodam pik- 
tumo laipsniui, vienas gali mirti ant ešafoto, kitas — ramiai, 
tarp savo artimųjų. Visiškai tas pats piktumo laipsnis vienoje 

tautoje gali reikštis šiurkščiais bruožais, žudynėmis ir ka- 
nibalizmu, o kitoje — priešingai, jis reiškiasi en miniature, 
subtiliai ir slapčia — dvaro intrigomis, priespauda ir ra- 
finuotomis pinklėmis: esmė lieka ta pati. Galima įsivaizduoti, 
kad tobula valstybė arba net aklai ir tvirtai išpažįstama 
dogma, piešianti apdovanojimus ir bausmes pomirtiniame 
gyvenime, užkirs kelią bet kokiam nusikaltimui: politiniu 
požiūriu tai duotų labai daug, moraliniu - nieko; priešingai, 
būtų tik užgniaužtas valios atsispindėjimas gyvenime. 

Vadinasi, tikrai geras nusiteikimas, nesavanaudiška do- 
rybė ir grynas kilniaširdiškumas kyla ne iš abstraktaus 
pažinimo, bet vis dėlto iš pažinimo: būtent iš betarpiško 
ir intuityvaus pažinimo, kurio negalima nei įsigyti, nei 
pašalinti jokiu mąstymu, kuris — kaip tik todėl, kad nėra 
abstraktus — negali būti perduodamas kitiems Žmonėms, 
bet kiekviename turi atsirasti savarankiškai ir todėl auten- 
tiškai, adekvačiai išreiškiamas ne žodžiais, o vien tik veiks- 
mais, poelgiais, Žmogaus gyvenimu. Mes, čia ieškantys 
dorybės teorijos, ir todėl privalantys abstrakčiai išreikšti 
ir ją pagrindžiančio pažinimo esmę, vis dėlto sugebėsime 
šitaip išreikšti ne patį tą pažinimą, o tik jo sąvoką; beje, 
išeities tašku mes visada imsime poelgius, per kuriuos tas 
pažinimas pasireiškia ir kuriais mes galime remtis kaip 
vienintele adekvačia jo išraiška; šią išraišką mes tik pa- 
aiškinsime ir interpretuosime, t.y. abstrakčiai nusakysime 
tai, kas iš tikrųjų čia vyksta. 

Tačiau prieš pradėdami aptarinėti tikrąjį gerumą, priešingą 
apmąstytam piktumui, mes turime paliesti paprastą piktumo 
neigimą, t.y. teisingumą, kaip tarpinę grandį. Kas yra teisė 
ir neteisėtumas, apie tai pakankamai pasakyta anksčiau: 
todėl čia galime apsiriboti nedaugeliu žodžių. Kas sava- 
noriškai pripažįsta grynai moralinę ribą tarp neteisėtumo 
ir teisės ir jos laikosi netgi ten, kur jos nesaugo valstybė 

ar kokia nors kita galia, kas, vadinasi, pagal mūsų aiškinimą, 
teigdamas savąją valią niekada neprieina prie to, kad neigtų 
valią, pasireiškiančią kitame individe, tas yra teisingas. 
Vadinasi, jis nesukels kančių kitiems, kad padidintų savąją 
gerovę: t.y. jis nedarys jokio nusikaltimo, gerbs kitų teises 
ir kiekvieno nuosavybę. Taigi mes matome, kad teisingam 
žmogui, priešingai negu piktam, principium individuationis 
jau nebėra absoliuti pertvara, kad, ne taip kaip piktas žmogus, 
jis neteigia tik savojo valios pasireiškimo, neigdamas visus 
kitus, kad kiti jam nėra tik kaukės, kurių esmė visai skirtinga 
nuo jo paties esmės; priešingai, savo elgesiu jis parodo, 
kad savąją esmę, būtent valią gyventi kaip daiktą savaime, 
jis atpažįsta kitame, jam tik vaizdinio pavidalu atsiverian- 
čiame reiškinyje, vadinasi, jame atranda save patį, - bent 
jau tokiu mastu, kad nesielgia neteisėtai, t.y. nepažeidžia 
kito teisių. Kaip tik tokiu mastu jis permato principium 
individuationis, Majos skraistę. Kadangi būtybes, esančias 
už jo paties, jis laiko lygiomis sau, jis jų neužgauna. 
Tokiame teisingume, jeigu turima galvoje jo vidinė esmė, 
jau glūdi ketinimas teigiant savąją valią neiti taip toli, kad 
ji paneigtų kito valios pasireiškimą, priversdama ją tarnauti 
sau. Iš tokio nusiteikimo kyla noras duoti kitam tiek, kiek 
pats iš jo gauni. Aukščiausias tokio iš vidinio nusiteikimo 
kylančio teisingumo laipsnis, kuris tačiau visada susijęs su 
tikru gerumu, turinčiu nebe tik negatyvų pobūdį, yra toks, 
kad žmogus suabejoja savo teisėmis į paveldėtą turtą, savo 
kūną siekia išlaikyti tik savo jėgomis, dvasinėmis arba 
fizinėmis, patiria sąžinės priekaištus dėl kiekvieno patar- 
navimo iš kitų pusės, dėl prabangos ir pagaliau savanoriškai 
tampa skurdžiumi. Štai mes matome, kaip Pascalis, pasirinkęs 
asketizmą, jau nebenorėjo naudotis kitų paslaugomis, nors 
tarnų jis turėjo pakankamai; nepaisydamas savo nuolatinio 
ligotumo, jis pats sau klojosi patalą, pats atsinešdavo valgį 

iš virtuvės (Vie de Pascal par [M-me Perier] sa sœur, p. 19). 
Kaip pasakojama, visai panašiai kai kurie indai, net radžos, 
nors ir labai turtingi, savo turtą naudoja tik išlaikyti savo 
šeimai, savo dvarui ir tarnams ir labai skrupulingai laikosi 
maksimos — valgyti tai, kas sėta ir pjauta savo rankomis. 
Žinoma, visa tai grindžiama tam tikru nesusipratimu: juk 
individas kaip tik dėl to, kad jis turtingas ir galingas, turi 
galimybę visai žmonių visuomenei padaryti tokių didelių 
paslaugų, kad jos atsvertų paveldėtą turtą, už kurio apsaugą 
tas individas turi būti dėkingas visuomenei. Iš tikrųjų tas 
perdėtas indų teisingumas yra jau kažkas daugiau nei 
teisingumas; tai yra tikras išsižadėjimas, askezė, apie kurią 
kalbėsime knygos pabaigoje. Priešingai, visiškas neveiklumas 
ir gyvenimas kitų žmonių jėgų sąskaita, naudojantis pa- 
veldėtu turtu, nieko nedirbant, jau gali būti laikomas mo- 
raliniu neteisingumu, nors pozityvūs įstatymai jį ir pateisintų. 

Mes matėme, kad savanoriško teisingumo giliausias šal- 
tinis yra tam tikro laipsnio įžvalgumas, leidžiantis permatyti 
principium individuationis; tuo tarpu neteisingas Žmogus 
lieka visai sukaustytas šio principo. Šis permatymas gali 
pasireikšti ne tik tokiu būtinu laipsniu, bet ir sustiprėti, 
ir tada jis veda prie pozityvaus geranoriškumo ir gera- 
darystės, prie meilės žmogui: ir tai įmanoma, kad ir kokia 
stipri ir energinga pati savaime būtų tokiame individe 
pasireiškianti valia. Pažinimas visada gali ją atsverti, gali 
mokytis kovoti su neteisingumo pagunda ir įgyvendinti bet 
kokį gerumo ir net rezignacijos laipsnį. Vadinasi, visai 
nereikia manyti, kad geras Žmogus jau pirmapradiškai yra 
silpnesnis valios pasireiškimas, nei blogas; paprasčiausiai 
gerame žmoguje pažinimas valdo aklą valios veržlumą. Tiesa, 
esama individų, kurie tik atrodo esą geraširdžiai dėl juose 


pasireiškiančios valios silpnumo. Tačiau kokie jie yra iš 

tikrųjų, greitai matyti iš to, kad jie nesugeba kiek žymiau 
įveikti savęs, kad atliktų teisingą ar gerą darbą. 

O jeigu kaip retą išimtį mes sutinkame žmogų, turintį 
didelių pajamų, bet savo reikalams išleidžiantį tik mažą 
jų dalį, o visa kita išdalinantį neturtingiesiems ir kartu 
atsisakantį daugelio malonumų bei patogumų, ir stengiamės 
suprasti šio žmogaus veiklą, tai visai nepriklausomai nuo 
dogmų, kuriomis jis pats nori kažkaip paaiškinti savo 
poelgius, mes matome, kad pati paprasčiausia ir bendra 
jo elgsenos išraiška ir esmingas jos bruožas yra tas, kad 
jis mažiau nei įprasta save skiria nuo kitų. Kaip tik šis skirtumas 
daugelio kitų žmonių akyse yra toks didelis, kad kito kančia 
piktadariui tampa tiesioginiu džiaugsmu, o neteisingajam — 
pageidaujama priemone savajai gerovei. Paprasčiausiai tei- 
singas Žmogus apsiriboja tuo, kad nesukelia kančios; o 
apskritai dauguma žmonių gerai žino apie nesuskaičiuojamas 
kitų kančias, jas atpažįsta, bet nesiryžta jų sušvelninti, nes 
tai darydami patys turėtų patirti tam tikrus nepriteklius; 
vadinasi, kiekvienam iš tokių Žmonių atrodo, kad tarp jo 
paties Aš ir kito Žmogaus Aš esama didžiulio skirtumo. 
O štai kilniam Žmogui, kurį mes įsivaizduojame, - priešingai, 
šis skirtumas ne toks svarbus; principium individuationis, 
reiškinio forma, jau nebepagauna jo taip stipriai, ir kitų 
kančia jam yra beveik tokia pat sava, kaip ir jo paties. 
Todėl jis stengiasi tarp savo ir kitų kančios pasiekti pu- 
siausvyrą, atsisako malonumų, prisiima nepriteklių, kad 
sušvelnintų kitų kančias. Jis giliai suvokia, kad skirtumas 
tarp jo ir kitų, kuris piktam žmogui atrodo esąs tokia gili 
praraja, būdingas tik praeinančiam iliuziniam reiškiniui. 
Betarpiškai ir be išprotavimų jis pažįsta, kad jo paties kaip 
reiškinio biitis-savaime yra ir kito Žmogaus kaip reiškinio 
būtis-savaime, būtent- tai yra ta pati valia, kuri sudaro 

kiekvieno daikto esmę ir gyvena visame kame; jis pažįsta, 
kad tai apima net gyvulius ir visą gamtą. Štai kodėl jis 
nekankins jokio gyvūno.* 

Jis visai nepajėgia abejingai žvelgti į kitų nepriteklius, 
kai tuo pat metu jis pats skęsta pertekliuje ir nereikalinguose 
dalykuose, kaip niekas ištisą dieną nepakęs alkio, kad vėliau 
turėtų daugiau negu reikia. Juk tam, kuris atlieka meilės 
darbus, Majos skraistė yra tapusi perregima, ir principii 
individuationis iliuzija jam nebeturi galios. Save, savąjį Aš, 
savąją valią jis atpažįsta kiekvienoje būtybėje, — vadinasi, 
ir kenčiančioje būtybėje. Jis nusikratė paklydimo, dėl kurio 
valia gyventi, neatpažindama savęs, čia, viename individe, 
mėgaujasi trumpalaikiais ir apgaulingais malonumais, bet 
už tai ten, kitame individe, kenčia ir skursta ir šitaip sukelia 
kančią bei pati patiria kančią, nesuvokdama, kad ji lyg 
Tiestas godžiai ryja savo kūną, o po to čia skundžiasi dėl 
nepelnytos kančios, o ten nusideda, nesibijodama Nemezidės. 
Ir visa tai vyksta tik todėl, kad valia neatpažįsta savęs 
kito reiškinyje ir nesuvokia amžinojo teisingumo, sukaustyta 
principii individuationis, t.y. apskritai to pažinimo būdo, 
kuris pavaldus pagrindo principui. Nusikratyti šio Majos 
miražo bei iliuzijos ir imtis meilės darbų yra tas pat. Tačiau 
šis dalykas yra neišvengiamas tikrojo pažinimo simptomas. 


* Žmogaus teisė į gyvulių gyvybę ir galias remiasi tuo, kad, kadangi 
aiškėjant sąmonei tokiu pat mastu stiprėja ir kančia, tai skausmas, kurį 
gyvuliui sukelia mirtis ar darbas, dar nėra toks didelis, kaip tas, kurį 
patiria žmogus, vien tik dirbdamas; jis nėra toks didelis, kaip tas, kurį 
patirtų žmogus, vien tik stokodamas gyvulių mėsos ar galių. Todėl žmogus, 
teigdamas savo būtį, gali eiti iki gyvulio būties neigimo, ir valia gyventi 
apskritai dėl to kenčia mažiau negu tuo atveju, jeigu būtų elgiamasi 
priešingai. Tuo pat metu tai nustato ir ribą, iki kurios turi teisę eiti 
žmogus, naudodamasis gyvulių galiomis ir jų atžvilgiu nesielgdamas 
neteisėtai. Tačiau ši riba dažnai peržengiama, ypač nešulinių gyvulių 
ir medžioklinių šunų atveju, ir prieš tai dažniausiai nukreipta gyvulių 
globos draugijų veikla. Mano požiūriu, šita teisė netaikytina ir vivisekcijai, 
ypač aukštesniųjų gyvulių. Priešingai, vabzdžiui mirtis sukelia ne tokias 
kančias, kaip žmogui — vabzdžio įkandimas. Indai šito nesupranta. 

Sąžinės graužaties, kurios šaltinis ir prasmė paaiškinti 
anksčiau, priešingybė yra švari sąžinė, pasitenkinimas, mūsų 
jaučiamas po kiekvieno nesavanaudiško poelgio. Jis kyla 
iš to, kad toks poelgis, atsirandantis, kai mūsų pačių esmę 
pačią savaime betarpiškai atpažįstame ir kitame reiškinyje, 
savo ruožtu dar kartą patvirtina šitą pažinimą, t.y. pažinimą 
to, kad mūsų tikrasis Aš glūdi ne tik mūsų pačių asmenyje, 
tame pavieniame reiškinyje, bet ir visame kame, kas gyvena. 
Dėl to širdis jaučiasi plati, tuo tarpu egoizmas ją susiaurina. 
Juk egoizmas mūsų dėmesį sutelkia į vieną — savojo in- 
dividualumo - reiškinį, o pažinimas mums demonstruoja 
nesuskaičiuojamus pavojus, nuolat gresiančius tam reiškiniui, 
ir todėl pagrindiniu mūsų nuotaikos tonu tampa baimė 
bei rūpestis; tuo tarpu suvokimas, kad visa, kas gyva, irgi 
turi tą pačią esmę, kaip ir mūsų pačių asmuo, mūsų užuojautą 
išplečia viskam, kas gyva: šitaip išsiplečia širdis. Tokiu būdu 
susilpnėjęs dėmesys savajam Aš pakerta baimingą rūpinimąsi 
savimi ir jį apriboja: todėl atsiranda tas ramus, pasitikintis 
linksmumas, teikiamas doro nusiteikimo ir švarios sąžinės, 
ir šis linksmumas kiekvieno gero darbo atveju pasirodo 
vis aiškiau, nes tas darbas parodo, koks yra tokio nusiteikimo 
pagrindas. Egoistas jaučiasi apsuptas svetimų ir priešiškų 
reiškinių ir visą savo viltį sudeda į savąją gerovę. Geras 
žmogus gyvena draugingų reiškinių pasaulyje: kiekvieno 
iš jų gerovė yra jo paties gerovė. Todėl, nors žmogaus 
dalios apskritai Žinojimas nedžiugina jo sielos, nuolatinis 
suvokimas, kad jo paties esmė esti visame kame, kas gyva, 
vis dėlto teikia jam tam tikrą pusiausvyrą ir netgi sukelia 
linksmą nuotaiką. Juk užuojauta, apimanti nesuskaičiuo- 
jamus reiškinius, negali taip slėgti, kaip tada, kai ji sutelkta 
į vieną reiškinį. Atsitiktinumai, trikdantys individų visumą, 
atsveria vienas kitą, tuo tarpu atsitiktinumai, ištinkantys 
vieną individą, atneša laimę arba nelaimę. 

Taigi, nors kiti nustatinėjo moralinius principus, pateik- 
dami juos kaip dorybės priesakus ir būtinus, įpareigojančius 
įstatymus, o aš, kaip sakyta, to daryti negaliu, nes neįstengiu 
amžinai laisvai valiai primesti jokios priedermės ar įstatymo, 
tačiau, kita vertus, mano samprotavimo visumoje tam tikras 
šios pastangos atitikmuo ir analogija yra toji grynai teorinė 
tiesa, kurios paprasčiausia išsklaida galima laikyti visą mano 
veikalą — toji tiesa, kad būtent valia yra kiekvieno reiškinio 
būtis-savaime, bet pati kaip tokia yra laisva nuo reiškinio 
formų, o todėl ir nuo daugeriopumo. Taigi tos tiesos, 
taikomos Žmogaus elgsenai, aš nesugebu išreikšti geriau, 
nei jau minėta Vedų formule: Tat twam asi! (Tai esi tu!). 
Kas, turėdamas šviesią sąmonę ir tvirtą vidinį įsitikinimą, 
gali pasakyti ją sau, atsižvelgdamas į kiekvieną būtybę, 
su kuria jis susiliečia, tas kartu yra apimamas visokeriopos 
dorybės bei palaimos ir atsiduria tiesiame kelyje į išganymą. 

Tačiau prieš žengdamas toliau ir galiausiai parodydamas, 
kaip meilė, kurios šaltiniu ir esme mes laikome principium 
individuationis permanymą, veda prie išsilaisvinimo, prie 
visiško valios gyventi, t.y. bet kokio valiojimo, išsižadėjimo, 
o be to, kaip kitas kelias, ne taip švelniai, bet užtat dažniau, 
atveda Žmogų ten pat, iš pradžių aš turiu nusakyti ir 
paaiškinti vieną paradoksalų teiginį; bet ne todėl, kad jis 
paradoksalus, o todėl, kad jis teisingas ir reikalingas norint 
išbaigti mano dėstomą mintį. Štai jis: „bet kokia meilė (àyánn, 
caritas) yra užuojauta.” 


§ 67 
Mes matėme, kaip iš principii individuationis permanymo 
mažesniu mastu kyla teisingumas, o jei šis principas per- 
manomas giliau, atsiranda tikrasis nusiteikimas gėriui, pa- 
sireiškiantis gryna, t.y. nesavanaudiška meile kitiems. Ten, 
kur ši meilė yra pilnatviška, kitą individą ir jo likimą ji 
visiškai tapatina su savuoju. Toliau meilė negali eiti, nes 

nesama pagrindo kitam individui teikti pirmenybę prieš 
savąjį. Tačiau, jeigu daugumos kitų individų gerovei ir 
gyvybei gresia pavojus, tai ji gali persverti rūpinimąsi savąja 
gerove. Tokiu atveju žmogus, pasižymintis charakteriu, 
kuriam būdingas didžiausias gerumas ir kilniaširdiškumas, 
visą savo gerovę ir gyvenimą paaukos daugelio kitų žmonių 
gerovei: šitaip mirė Kodras, šitaip mirė Leonidas, Regulas, 
Decijus Musas, Arnoldas von Winkelriedas; taip miršta 
kiekvienas, kas savanoriškai ir sąmoningai pasirenka ne- 
išvengiamą mirtį savo artimųjų ir savo tėvynės labui. Ant 
tos pačios pakopos stovi ir visi tie, kurie noriai renkasi 
kančią ir mirtį, kad apgintų tai, kas tarnauja visos žmonijos 
gerovei ir jai teisėtai priklauso, t.y. visuotinės, svarbias tiesas, 
kad ištaisytų didžius paklydimus: šitaip mirė Sokratas, šitaip 
mirė Jordanus Brunus [Giordano Bruno|, šitaip kai kurie 
tiesos herojai mirė ant laužo, kurstyto šventikų rankomis. 

O dėl anksčiau minėto paradokso, dabar aš turiu priminti, 
kad kančią anksčiau mes pripažinome esant viso gyvenimo 
esme, nuo jo neatskiriamą, ir kad mes matėme, kaip bet 
koks noras kyla iš poreikio, iš stokos ir kančios, ir kad 
todėl kiekvienas patenkinimas yra tik skausmo pašalinimas, 
one pozityvios laimės įgijimas; kad nors džiaugsmai meluoja 
troškimui, esą jie yra pozityvus gėris, iš tikrųjų turi negatyvią 
prigimtį ir yra tik negerovės pabaiga. Todėl visa, ką gerumas, 
meilė ir kilniaširdiškumas duoda kitiems, visada yra tik 
jų kančių palengvinimas; vadinasi, tai, kas gali juos paskatinti 
geriems poelgiams ir meilės darbams, visada yra tik iš 
savosios kančios betarpiškai suprastos ir jai prilygintos 
svetimos kančios pažinimas. O tai reiškia, kad gryna meilė 
(dydnų, caritas) savo prigimtimi yra užuojauta; ir visai 
nesvarbu, ar toji kančia, kurią ji palengvina ir kuri apima 
kiekvieną nepatenkintą norą, yra didelė, ar maža. Todėl 
visiškai priešingai Kantui, kuris visą tikrąjį gėrį ir bet kokią 
dorybę sutinka pripažinti tik tada, kai jų šaltinis yra abstrakti 

refleksija, t.y. pareigos ir kategorinio imperatyvo sąvoka, 
ir kuriam užuojautos jausmas yra silpnybė, o visai ne 
dorybė; taigi visiškai priešingai Kantui mes nėmaž nedve- 
jodami tarsime: tikrajai dorybei grynoji sąvoka yra tokia 
pat bevaisė kaip ir tikram menui; bet kokia tikra ir gryna 
meilė yra užuojauta, o bet kokia meilė, kuri nėra užuojauta, 
yra savimeilė. Savimeilė yra žpoc, o užuojauta yra yánn. 
Jų mišinių pasitaiko dažnai. Netgi tikra draugystė visada 
yra savimeilės ir užuojautos mišinys: savimeilė remiasi 
malonumu, patiriamu, kai draugas yra šalia, o jo indivi- 
dualybė atitinka mūsiškę, ir toji savimeilė beveik visada 
vyrauja. O užuojauta pasireiškia nuoširdžiu dalyvavimu 
draugo džiaugsme bei varge ir nesavanaudiškomis aukomis 
jo labui. Net Spinoza sako: „Benevolentia nihil aliud est 
guam cupiditas ex commiseratione orta“ [Geranoriškumas 
yra ne kas kita, kaip iš užuojautos gimęs geismas|'* (Ethica, 
lib. 3, prop. 27, cor. 3, schol.). Kaip mūsiškio paradoksalaus 
teiginio patvirtinimą, galima pateikti pastabą, kad kalbos, 
kuria byloja gryna meilė ir jos glamonės, tonas ir žodžiai, 
visiškai sutampa su užuojautai reikšti būdingu tonu. Tarp 
kitko atkreipkime dėmesį, kad italų kalboje užuojautą ir 
grynąją meilę išreiškia tas pats žodis: pieta. 

Čia dar tiktų apsvarstyti vieną iš nuostabiausių žmogaus 
prigimties bruožų - verksmą, kuris, kaip ir juokas, priskirtinas 
reiškiniams, žmogų skiriantiems nuo gyvulių. Verksmas jokiu 
būdu nėra tiesioginė skausmo išraiška: juk labai nedaug 
skausmų sukelia verksmą. Mano galva, niekada neverkiama 
dėl tiesiogiai jaučiamo skausmo; visada verkiama tik dėl 
to, kad skausmas reflektuojamas. Nuo juntamo skausmo, 
net jei jis yra kūniškas, pereinama prie paprasčiausio to 
skausmo vaizdinio, ir tada mūsų būsena atrodo esanti tokia 
apgailėtina, kad mumyse atsiranda tvirtas ir nuoširdus 
įsitikinimas, jog jeigu kentėtų kitas, mes jam padėtume iš 

užuojautos ir meilės; bet dabar patys esame savo nuoširdžios 
užuojautos objektas: nuoširdžiai nusiteikę padėti, patys 
esame reikalingi pagalbos ir jaučiame, kad patiriame didesnį 
skausmą, nei galėtume matyti patiriant kitą; ir ši keista, 
paini nuotaika, kur betarpiškai jaučiama kančia tik dvejopu 
aplinkiniu keliu vėl tampa percepcijos objektu, svetimo 
skausmo pavidalu, ir todėl sukelia mūsų užuojautą, o po 
to staiga vėl suvokiama kaip priklausanti tiesiogiai mums 
patiems - šiai nuotaikai palengvinti prigimtis sukelia keistą 
kūno traukulį. Taigi verksmas yra užuojauta sau pačiam arba 
užuojauta, sugrąžinta į savo išeities tašką. Todėl ją sąlygoja 
sugebėjimas mylėti bei užjausti ir vaizduotė. Todėl nei 
kietaširdžiai, nei vaizduotės stokojantys žmonės nelinkę 
verkti. O verksmas visada traktuojamas net kaip tam tikro 
charakterio gerumo ženklas. Jis nuginkluoja pyktį, kadangi 
žmogus jaučia, kad tas, kuris dar gali verkti, būtinai turi 
būti linkęs į meilę, t.y. į užuojautą kitiems, nes užuojauta, 
kaip tik ką parodyta, įsismelkia į nuotaiką, sukeliančią 
verksmą. 

Pateiktą aiškinimą visiškai atitinka tai, kaip Petrarca, 
naiviai ir teisingai išreikšdamas savo jausmą, aprašo, kaip 
ištrykšta jo ašaros: 


lvo pensando: e nel pensar m'assale 
Una pietâ si forte di me stesso, 
Che mi conduce spesso, 


Ad alto lagrimar, ch'i' non soleva. 


[Kai vaikštau susimąstęs, mane apima 
Tokia stipri užuojauta sau pačiam, 
Kad dažnai negaliu neraudoti, 

O tai man apskritai nebūdinga. 


canzone 21] 

Tai, kas pasakyta, patvirtina faktas, kad vaikai, patyrę 
kokį nors skausmą, dažniausiai verkia tada, kai jų gailimasi, — 
vadinasi, jie verkia ne dėl skausmo, o dėl jo vaizdinio. 
Kai verkti mus skatina ne sava, o svetima kančia, tai vyksta 
todėl, kad mes gyvai įsivaizduojame esą kenčiančiojo vietoje 
arba jo likime atpažįstame visos Žmonijos dalią, - vadinasi, 
pirmiausia savo pačių dalią, todėl, nors ir tolimu aplinkiniu 
keliu, sugrįžtame prie mūsų pačių ir vėlgi verkiame dėl 
savęs, patiriame užuojautą sau patiems. Atrodo, kad tokia 
yra pagrindinė priežastis, sukelianti visuotinį, vadinasi, 
natūralų, verksmą mirties akivaizdoje. Ne savo prarastį 
apverkia gedintysis: tokių egoistinių ašarų jis gėdytųsi; tuo 
tarpu jis kartais gėdijasi dėl to, kad neverkia. Pirmiausia, 
žinoma, jis aprauda mirusiojo lemtį; bet juk jis verkia ir 
tada, kai velioniui mirtis buvo trokštamas išsigelbėjimas 
nuo ilgų, sunkių ir nepagydomų kančių. Vadinasi, daž- 
niausiai jį apima užuojauta visai žmonijai, pasmerktai baig- 
tinumui, dėl kurio kiekvienas veržlus, o dažnai ir vaisingas 
gyvenimas turi užgesti ir virsti niekuo. Tačiau šioje bendroje 
žmonijos dalioje jis visų pirma regi savąją dalią, ir juo 
aiškiau, juo velionis jam buvo artimesnis, todėl aiškiausiai 
tada, kai velionis yra jo tėvas. Net jei senatvė ir negalios 
tėvo gyvenimą pavertė kankyne ir dėl savo bejėgiškumo 
jis buvo sunki našta sūnui, vis dėlto jis karštai aprauda 
tėvo mirtį: dėl nurodytosios priežasties.* 


8 68 


Po šio nukrypimo, parodančio grynos meilės ir užuojautos 
tapatumą ir tai, kad užuojautos atsigręžimo į savąjį individą 


* Apie tai Žr. antro tomo 47 sk. Gal ir nebūtina priminti, kad visas 
etikos apmatas, pateiktas $$ 61-67, išsamiau ir plačiau išdėstytas mano 
Konkursiniame traktate apie moralės pagrindą. 

simptomas yra verksmo fenomenas, aš vėl sugrįžtu prie 
mūsų samprotavimo gijos, etinės elgesio prasmės, kad 
parodyčiau, kaip iš to paties šaltinio kyla bet koks gerumas, 
meilė, dorybė ir kilniaširdiškumas, o galiausiai ir tai, ką 
aš vadinu valios gyventi neigimu. 

Kaip anksčiau matėme, kad neapykanta ir piktumas 
sąlygoti egoizmo, o jį sukelia pažinimas, įpainiotas į prin- 
cipium individuationis, taip įsitikinome, kad teisingumo bei 
jo aukštesnių pakopų, meilės ir kilniaširdiškumo, šaltinis 
yra principii individuationis permanymas. Tik šis perma- 
nymas, pašalindamas skirtumą tarp savojo individo ir kitų 
individų, pagrindžia ir paaiškina tobulą nusiteikimą būti 
geram, virstantį nesavanaudiškiausia meile ir kilniaširdiš- 
kiausiu aukojimusi kitų labui. 

O kai šis principii individuationis permanymas, šis be- 
tarpiškas valios tapatumo visuose jos reiškiniuose pažinimas 
pasiekia didelį aiškumo laipsnį, jis tuojau pat dar labiau 
paveikia valią. Būtent: kai kokio nors Žmogaus žvilgsniui 
Majos skraistė, principium individuations, tapo tokia per- 
regima, kad tas žmogus jau nebemato egoizmo nulemto 
skirtumo tarp savo asmens ir kito, o kitų individų kančia 
jį jaudina ne mažiau negu savoji, ir todėl jis ne tik 
nuoširdžiausiai linkęs padėti kitiems, bet netgi pasirengęs 
paaukoti savo individualumą, kad šitaip išgelbėtų keletą 
kitų individų, — tada jau savaime suprantama, kad šitoks 
žmogus, visose būtybėse atpažįstantis savo giliausiąjį ir tikrąjį 
Aš, ir begalines visų gyvų būtybių kančias turi suvokti 
kaip savas ir persiimti viso pasaulio skausmu. Jam jau 
nebesvetima jokia kančia. Visi kitų skausmai, kuriuos jis 
mato ir taip retai gali palengvinti, visos kančios, apie kurias 
jis sužino netiesiogiai, — ir netgi tos, kurias jis laiko tik 
galimomis, - veikia jo dvasią kaip jo paties kančios. Jis 

jau galvoja ne apie savo asmens permainingą laimę ir 
širdgėlą, kaip tai daro žmogus, dar persiėmęs egoizmu; 
priešingai, visa jam vienodai artima, nes jis permano prin- 
cipium individuationis. Jis pažįsta visumą, pagauna jos esmę 
ir mato, kad ji pavaldi nuolatiniam nyksmui, niekingam 
siekiui, vidiniam vaidui ir nuolatinei kančiai. Kad ir kur 
jis pažvelgtų, jis mato kenčiančią žmoniją, kenčiančius gy- 
vūnus ir nykstantį pasaulį. Ir visa tai dabar jam yra taip 
arti, kaip egoistui — tik jo paties asmuo. Kaipgi jis, turėdamas 
tokią pasaulėjautą, galėtų vis dėlto teigti šį gyvenimą nuo- 
latiniais valios aktais ir šitaip vis labiau prie jo prisirišti, 
vis tvirčiau spausti jį prie savęs? Tas, kuris vis dar pavaldus 
principio individuationis ir egoizmui, pažįsta tik pavienius 
daiktus ir jų santykį su jo asmeniu, ir todėl jie tampa nuolat 
atsinaujinančiais jo valiojimo motyvais; tuo tarpu tos aptartos 
visumos, daiktų savaime esmės pažinimas, priešingai, tampa 
bet kokio valiojimo kvietyvu. Valia nusisuka nuo gyvenimo; 
dabar ji baisisi jo malonumais, kuriuose mato gyvenimo 
teigimą. Žmogus pasiekia savanoriško išsižadėjimo, rezig- 
nacijos, tikro atsipalaidavimo ir visiško bevališkumo būseną. 
Jeigu ir į mus, kitus žmones, dar apgaubtus Majos skraistės, 
kartais, kai mus prislegia sunkios kančios arba gyvas svetimų 
kančių suvokimas, irgi įsismelkia gyvenimo niekybės ir 
kartėlio jausmas, ir mes patiriame norą visiškai ir visiems 
laikams ryžtingai išsižadėti geidulių, išrauti jų geluonį, 
užverti duris bet kokiai kančiai, apsivalyti ir pasišvęsti, 
tai netrukus mus vėl supančioja reiškinio iliuzija ir jo motyvai 
vėl išjudina mūsų valią, ir mes negalime išsilaisvinti. Vilties 
gundymai, dabarties trauka, malonumų saldybė, gerovė, 
tenkanti mūsų asmeniui kenčiančio pasaulio vargų apsuptyje, 
atsitiktinumo ir paklydimų viešpatijoje, traukia mus atgal, 
prie šio pasaulio, ir vėl uždeda mums grandines. Todėl 

Jėzus ir sako: „Lengviau inkaro lynui išlįsti pro adatos ausį, 
negu turtuoliui patekti į Dievo karalystę““. 

Jeigu žmogaus gyvenimą palygintume su apskritimo 
pavidalo keliu, nubertu žėrinčiomis anglimis, kuriame tik 
vietomis esama vėsių atkarpų, keliu, kurį mes neišvengiamai 
turime apibėgti, tada bus aišku, kad žmogų, apimtą iliuzinės 
svajonės, paguodžia vėsi vieta, kur jis yra kaip tik dabar 
ar ją regi netoliese; ir jis vėl bėga šituo keliu. O tas, kuris, 
permanydamas principium individuationis, pažįsta daiktų 
savaime esmę, 0 kartu ir visumą, jau nebetiki tokia paguoda: 
jis jaučiasi esąs iškart visose kelio vietose ir palieka jį. Jo 
valia pasikeičia; ji nebeteigia savosios, reiškinyje atsispin- 
dinčios esmės, bet neigia ją. Fenomenas, per kurį tai pa- 
sireiškia, yra perėjimas nuo dorybės prie askezės. Žmogui 
jau nebepakanka mylėti savo artimą kaip patį save ir daryti 
jam tiek pat, kiek sau. Jame atsiranda pasišlykštėjimas tąja 
esme, kurios išraiška yra jo paties pasireiškimas; jam kelia 
šleikštulį valia gyventi, branduolys ir esmė pasaulio, kurį 
jis pripažino esant apgailėtiną. Todėl jis neigia kaip tik 
tą jame pasireiškiančią ir pačiu jo kūnu išreikštą esmę, savo 
veiksmais parodo savo pasireiškimo melagingumą ir meta 
jam atvirą iššūkį. Iš esmės būdamas ne kas kita, kaip valios 
reiškinys, jis nustoja ko nors norėti, vengia savo valia prie 
ko nors prisirišti, siekia išsiugdyti didžiausią abejingumą 
visiems daiktams. Jo kūnas, sveikas ir stiprus, genitalijomis 
išreiškia lytinį potraukį, bet toks Žmogus neigia valią ir 
nepaklūsta kūnui: jis jokiomis aplinkybėmis nenori patenkinti 
lytinio potraukio. Savanoriška, visiška skaistybė yra pirmasis 
žingsnis į askezę arba valios gyventi neigimą. Šitaip as- 
ketizmas paneigia individualaus gyvenimo ribas peržen- 
giantį valios teigimą ir tuo parodo, kad kartu su šio kūno 


* [Mt 19, 24. Schopenhaueris remiasi konjektūra XÜLAOG (vok. Ankertau, 
inkaro lynas) vietoje xaunàos (Kamel, kupranugaris).] 

gyvenimu sunaikinama ir valia, kurios pasireiškimas ir yra 
tas gyvenimas. Gamta, visada teisinga ir naivi, sako, kad 
jeigu tokia maksima taptų visuotinė, žmonių giminė išmirtų. 
O po to, kas antrojoje knygoje pasakyta apie visų valios 
reiškinių ryšį, aš manau, galima tarti, kad kartu su aukš- 
čiausiu valios pasireiškimu turėtų išnykti ir silpnesnis jos 
atspindys, gyvūnų pasaulis: taip grynoje šviesoje išnyksta 
pusšešėliai. Visiškai pašalinus pažinimą, ir likęs pasaulis 
savaime nunyktų, nes objekto nesama be subjekto. Su tuo 
aš norėčiau susieti net vieną vietą iš Vedų, kur sakoma: 
„Kaip alkani vaikai šiame pasaulyje glaudžiasi prie motinos, 
taip visos būtybės nekantriai laukia šventosios aukos“ [Ne- 
lyginant alkani vaikai, sėdintys aplink motiną, visos būtybės 
sėdi aplink ugnies auką (Agnihotram)] (Asiatic researches, 
Bd. 8; Colebrooke, On the Vedas; ištrauka iš Sama-Veda yra 
ir Colebrooke'o Miscellaneous essays, Bd. 1, S. 88). Auka 
reiškia rezignaciją apskritai, ir likusi gamta savo išganymo 
turi laukti iš žmogaus, kuris kartu yra ir šventikas, ir auka. 
Verta paminėti ir tą nepaprastai įstabią aplinkybę, kad tą 
pačią mintį išreiškė nuostabus ir nepaprastai gilus autorius 
Angelas Silezietis, - dvieilyje, pavadintame „Žmogus viską 
atiduoda Dievui“; jis skamba šitaip: 


Žmogau! Visa tave myli; aplink Tave spūstis: 


Visa veržiasi prie Tavęs, kad pasiektų Dievą. 


[Mensch! Alles liebet dich; um dich ist sehr Gedrange: 
Es lauffet all's zu dir, da es zu Gott gelange. 


Cherubinischer Wandersmann, 1, 275] 


Tačiau dar didesnis mistikas, meisteris Eckhartas, kurio 
nuostabūs kūriniai pagaliau tapo prieinami Franzo Pfeifferio 
leidimo (1857) dėka, išsitaria (S. 459) visiškai ta pačia čia 
skleidžiama prasme: „Aš patvirtinu tai Kristumi, kadangi 

jis sako: O aš, kai būsiu pakeltas nuo Žemės, visus patrauksiu 
prie savęs (Jn 12, 32). Šitaip ir geras žmogus turi visus 
daiktus traukti prie Dievo, jų pirminio šaltinio. Mokytojai 
mums patvirtina, kad visi kūriniai sukurti dėl Žmogaus. 
Tai įrodo visi kūriniai tuo, kad vienas kūrinys naudingas 
kitam: galvijams - žolė, žuviai — vanduo, paukščiui — oras, 
žvėriui — miškas. Šitaip visi kūriniai naudingi geram žmogui: 
vieną kūrinį kitame geras žmogus neša Dievui“ [6 traktatas]. 
Tuo jis nori pasakyti: už tai, kad Žmogus savyje ir kartu 
su savimi išperka ir gyvūnus, jis naudojasi jais šiame 
gyvenime. Man atrodo, kad šitokia prasme reikia inter- 
pretuoti sunkią pastraipą Biblijoje, Rom 8, 21-24. 

Ir budizme nestinga posakių, išreiškiančių šį dalyką; 
pavyzdžiui, kai Buda, dar kaip Bodisatva, liepia paskutinį 
kartą pabalnoti žirgą, kad pabėgtų iš tėvo rezidencijos į 
dykumą, jis kreipiasi į žirgą tokiomis eilėmis: „Jau ilgai 
tu esi gyvenime ir mirtyje; bet dabar jau nebenešiosi ir 
nebevilksi. Dar tik šį sykį, o Kantakana, išnešk mane iš 
čia, ir kai tik aš įvykdysiu įstatymą (tapsiu Buda), aš tavęs 
neužmiršiu“ (Foe Koue Ki, traduit par Abel Rėmusat, p.233). 

Be to, asketizmas reiškiasi savanorišku ir sąmoningu 
skurdu, atsirandančių ne tik per accidens, išdalinus turtą, 
kad būtų palengvintos kitų kančios; šiuo atveju skurdas 
yra tikslas savaime ir turi tarnauti nuolatiniam valios 
marinimui, kad norų tenkinimas ir gyvenimo saldybė vėl 
nesužadintų valios, kuriai savimonė jaučia pasišlykštėjimą. 
Šį tašką pasiekęs Žmogus, kaip gyvas kūnas ir konkretus 
valios pasireiškimas, vis dar jaučia polinkį visokiausiam 
valiojimui; bet jis sąmoningai užgniaužia jį, priversdamas 
save nedaryti nieko tokio, ko jam norėtųsi, 0 priešingai, 
daryti visa tai, ko jam nesinori, net jeigu tai ir neturėtų 
jokios kitos prasmės, išskyrus valios marinimą. Kadangi 
jis pats paneigia jo asmenyje besireiškiančią valią, tai jis 

nesipriešins, jei kitas imsis to paties, t.y. elgsis su juo 
neteisėtai: todėl jam priimtina bet kokia kančia, sukeliama 
išorinių aplinkybių, atsitiktinumo ar kitų žmonių piktumo, 
jam priimtinas bet koks praradimas, bet kokia negarbė, bet 
koks įžeidimas: visa tai jis priima džiaugsmingai, kaip progą 
įsitikinti, kad jis jau nebeteigia valios, o mielai stoja valios 
reiškinio, sudarančio jo paties asmenį, priešų pusėn. Todėl 
jis su neišsenkančia kantrybe ir nuolankumu pakelia negarbę 
ir kančią, nesididžiuodamas už bloga moka geru ir neleidžia, 
kad jame kada nors vėl įsižiebtų pykčio ar geidulio liepsna. 
Įkandin pačios valios jis marina jos regimąjį pasireiškimą, 
jos objektiškumą, kūną: jis šykščiai jį maitina, kad jo vešlus 
klestėjimas ir sužydėjimas iš naujo neatgaivintų ir stipriau 
nesužadintų valios, kurios išraiška ir atspindys yra tas kūnas. 
Todėl jis pasninkauja, net imasi marinti ir kankinti save, 
kad, nuolat stokodamas ir kentėdamas, vis labiau palaužtų 
ir numarintų valią, kurią jis laiko tiek savo, tiek pasaulio 
kankinančios egzistencijos šaltiniu ir kuria jis šlykštisi. O 
kai pagaliau ateina mirtis, suardanti šį pasireiškimą valios, 
kurios esmė per laisvą savineigą tame individe mirė jau 
seniai (išskyrus nežymų likutį, pasireiškusį kūno gyvastimi), 
tą mirtį jis pasitinka su didžiausiu džiaugsmu kaip trokštamą 
išganymą. Kartu su ja dabar (skirtingai nuo kitų) pasibaigia 
ne tik reiškinys; ne, dabar sunaikinama pati esmė, kuri 
vos vos egzistavo tik reiškinyje ir tik jo dėka“; dabar 
nutraukiamas ir šitas paskutinis silpnas saitas. Tam, kuris 
šitaip pasibaigia, kartu baigiasi ir pasaulis. 


* Ši mintis gražiu palyginimu išreikšta senoviniame sanskrito filosofijos 
veikale Sankhya Karika: „Vis dėlto siela kurį laiką lieka aprengta kūno 
drabužiais — šitaip indų žiedėjo ratas, anksčiau pastūmėtas, vis dar sukasi 
ir po to, kai indas nužiestas. Tik kai nuskaidrėjusi siela atsiskiria nuo 
kūno ir jai išnyksta gamta, ji pasiekia visišką išganymą“ (Colebrooke, 
On the Philosophy of Hindus [in:] Miscellaneous Essays, Bd. 1, S. 259). 
Tas pat ir Saukhya Karika, by Horace Wilson, § 67, S. 184. 

Ir visa tai, ką aš čia pavaizdavau silpna kalba ir tik 
bendrais bruožais, visai nėra susigalvota filosofinė pasaka, 
atsiradusi tik šiandien; ne, toks buvo pavydėtinas daugybės 
šventųjų ir gražios sielos krikščionių gyvenimas, taip gyveno 
dar daugiau indų ir budistų, taip pat ir kitų tikybų iš- 
pažintojų. Kad ir kaip skyrėsi dogmos, įsispaudusios tokių 
žmonių protuose, vidinis, betarpiškas, intuityvus pažinimas, 
vien tik iš kurio gali kilti bet kokia dorybė ir šventumas, 
visiškai vienodai pasireiškė visų jų gyvenimo būdu. Juk 
ir čia pasirodo visam mūsų apmąstymui toks svarbus ir 
visur pasireiškiantis — nors iki šiol beveik nepastebėtas — 
didelis skirtumas tarp intuityviojo ir abstraktaus pažinimo. 
Vieną nuo kito skiria gili praraja, per kurią, pasaulio esmės 
pažinimo atžvilgiu, nutiesia tiltą tik filosofija. Intuityviai, 
ar in concreto, iš tikrųjų kiekvienas Žmogus pagauna visas 
filosofines tiesas; bet jas išversti į abstraktų žinojimą, į 
refleksiją yra filosofo misija, ir niekuo kitu jis neturi ir 
negali užsiimti. 

Taigi galbūt čia pirmąkart abstrakčiai ir be jokios mi- 
tologijos vidinė šventumo, savineigos, savanaudiškumo nu- 
marinimo, asketizmo esmė išreikšta kaip valios gyventi neigimas, 
įvykstantis po to, kai pilnatviškas savosios esmės pažinimas 
valiai tampa bet kokio valiojimo kvietyvu. O tiesiogiai visa 
tai pažino ir savo elgsena išreiškė visi šventieji ir asketai, 
turėję vienodą vidinį pažinimą, bet šnekėję visai skirtingomis 
kalbomis, orientuodamiesi į tas dogmas, kurias jie kartą 
suvokė savo protu ir dėl kurių indų šventasis, krikščionių 
ar lamaistų šventasis turi duoti visiškai skirtingą ataskaitą 
apie savo poelgius, bet pačiam dalykui tai nesvarbu. Šven- 
tasis gali būti persiėmęs absurdiškiausiais prietarais arba 
priešingai, jis gali būti filosofas: tai nesvarbu. Tik jo poelgiai 
liudija jo šventumą, nes moraliniu požiūriu jie kyla ne iš 
abstraktaus, o iš intuityviai pagauto, betarpiško pasaulio 
ir jo esmės pažinimo, ir tik norėdamas patenkinti savąjį 

protą tą esmę jis aiškina, remdamasis kokia nors dogma. 
Todėl nei šventajam nereikia būti filosofu, nei filosofui būti 
šventuoju, kaip nereikia, kad labai gražus Žmogus būtų 
didis skulptorius ar kad didis skulptorius būtų gražuolis. 
Apskritai neprotinga reikalauti iš moralisto, kad jis neskelbtų 
kitų dorybių, išskyrus tas, kuriomis pasižymi pats. Abst- 
rakčiai, bendrai ir aiškiai pakartoti sąvokomis visą pasaulio 
esmę ir kaip reflektuotą kopiją pateikti ją protui tvariomis 
ir visada tarnauti pasirengusiomis sąvokomis — tai, o ne 
kas nors kita, yra filosofija. Priminsiu pirmojoje knygoje 
pateiktą citatą iš Bacono Verulamiečio raštų [plg. § 15). 

Tačiau būtent toks abstraktus ir bendras, o todėl ir šaltas 
yra mano anksčiau nupieštas valios gyventi neigimo, gražios 
sielos gyvenimo, rezignavusio, savanoriškai atgailaujančio 
šventojo paveikslas. Kadangi pažinimas, iš kurio kyla valios 
neigimas, yra intuityvus, o ne abstraktus, tai geriausiai jis 
išreiškiamas ne abstrakčiomis sąvokomis, o vien tik poelgiais 
ir gyvenimo būdu. Todėl, kad geriau suprastume tai, ką 
filosofiškai mes nusakome kaip valios gyventi neigimą, 
turime susipažinti su pavyzdžiais iš patyrimo ir tikrovės. 
Žinoma, kasdieniame patyrime mes jų nerasime: „nam omnia 
praeclara tam difficilia quam rara sunt“ [juk visa, kas puiku, 
yra ir sunku, ir reta], sako Spinoza [Efhica, 5, prop. 42, 
schol.|. Todėl jeigu mums netenka ypač palankus likimas 
būti tokių žmonių amžininkais ir liudininkais, reikia tenkintis 
jų biografijomis. Kaip matyti iš to, ką mes žinome iš vertimų, 
indų literatūroje esama labai daug šventųjų, asketų, va- 
dinamųjų samanų, sanjasių ir t.t. gyvenimo aprašymų. Netgi 
žymioji (nors ir ne visais atžvilgiais verta pagyrimo) Mythologie 
des Indous par M-me de Polier pateikia daug puikių tokios 
rūšies pavyzdžių (ypač antro tomo 13 skyriuje). Ir tarp 
krikščionių nestokojama pavyzdžių, iliustruojančių tai, ką 
turime mintyje. Perskaitykime dažniausiai prastai parašytas 

biografijas tų asmenų, kurie buvo vadinami tai šventosiomis 
sielomis, tai pietistais, tai kvietistais, tai pamaldžiaisiais 
svajotojais ir t.t. Tokių biografijų rinkiniai buvo sudarinėjami 
įvairiu metu, pvz., Tersteegeno Šventųjų sielų gyvenimo 
aprašymas |Lebensbeschreibung heiliger Seelen], Reitzo Atgimu- 
siųjų istorija [Geschichte der Wiedergebornen]. Mūsų dienomis 
pasirodė Kanne'o rinkinys*, kur šalia daugelio prastų dalykų 
esama ir kai ko gero, ypač Beatos Sturmin gyvenimas [Leben 
der Beata Sturmin]. Šiuo požiūriu ypač reikšmingas Pran- 
ciškaus Asyžiečio, to tikrojo asketizmo įasmeninimo ir visų 
elgetaujančių vienuolių prototipo, gyvenimas. Šis gyvenimas, 
aprašytas jo jaunesniojo amžininko, o kartu žymaus scholasto 
Šv. Bonaventūros, neseniai vėl išleistas: Vita [seraphici P.] 
S.Francisci a S.Bonaventura concinnata [Šv.Pranciškaus gyve- 
nimas, aprašytas Šv. Bonaventūros|(Soest, 1847); o neseniai 
prieš tai Prancūzijoje pasirodė rūpestinga, išsami ir visais 
šaltiniais besiremianti jo biografija Histoire de Saint Frangois 
d'Assise, par Chavin de Malan [Šventojo Pranciškaus Asyžiečio 
istorija] [2 leidimas] (1845). Kaip rytietišką šių bažnytinių 
kūrinių paralelę mes turime nepaprastai vertingą Spence'o 
Hardy knygą Eastern Monachism, an Account ... of the Order 
of Mendicants Founded by Gotama Buddha |Rytų vienuoliai: 
elgetaujančių vienuolių ordino, įsteigto Gautamos Budos, apra- 
šymas] (1850). Ji mums atveria tą patį reiškinį, tačiau apvilktą 
kitais drabužiais. Tai mums parodo, kaip nesvarbu, ar jis 
kyla iš teistinės, ar ateistinės religijos. Bet kaip ypatingą, 
nepaprastai ryškų pavyzdį ir faktišką mano išdėstytų minčių 
iliustraciją aš ypač galiu rekomenduoti ponios Guyon au- 
tobiografiją. Susipažinti su šia gražia ir didinga siela, kurią 
aš visada prisimenu su pagarba, atiduoti tai, kas pridera 


* [Leben und aus dem Leben merkwūrdiger und erweckter Christen aus 
der protestantischen Kirche, 2 Teile, 1816/17.] 

jos kilniam nusiteikimui, kartu darant nuolaidas jos proto 
prietarams, bet kuriam geram žmogui turi būti tiek pat 
džiaugsminga, kiek minėtoji knyga bus nepalankiai ver- 
tinama lėkšto mąstymo žmonių, t.y. daugumos, nes visur 
ir neišvengiamai kiekvienas žmogus gali vertinti tik tai, 
kas jam kažkiek giminiška ir į ką jis bent jau šiek tiek 
linkęs. Tai galioja ir intelektualinei, ir etinei sričiai. Tam 
tikru požiūriu tinkamas pavyzdys yra net žymi prancūziška 
Spinozos biografija, jei kaip jos raktu pasinaudosime puikiu 
įvadu į labai nevykusį traktatą De emendatione intellectus 
[Apie intelekto tobulinimą]. Tuo pat metu šią pastraipą aš 
galiu rekomenduoti kaip pačią veiksmingiausią iš man 
žinomų priemonių aistrų audrai nuraminti. Pagaliau pats 
didysis Goethe, kad ir koks graikas jis būtų, nelaikė jam 
nederančiu dalyku šią gražiausią Žmonijos pusę parodyti 
skaidriame poezijos veidrodyje. Gražios sielos išpažintyje 
[Bekentnissen einer schönen Seele] jis pavaizdavo idealizuotą 
panelės Klettenberg gyvenimą, o vėliau savo autobiografijoje 
pateikė apie jį ir istorinių žinių. Be to, jis net du kartus 
mums papasakojo šventojo Pilypo Neri gyvenimą. 
Žinoma, pasaulinė istorija visada nutylėdavo ir turėjo 
nutylėti tokius asmenis, kurių gyvenimas yra geriausia ir 
vienintelė tinkama šio svarbaus mūsiškio tyrinėjimo taško 
iliustracija. Juk pasaulinės istorijos medžiaga visai kita, netgi 
priešinga, būtent — ne valios gyventi neigimas ir įveika, 
o priešingai, jos teigimas ir pasireiškimas nesuskaičiuoja- 
muose individuose, kuriuose aukščiausią objektyvacijos 
viršūnę pasiekusios valios susidvejinimas pasirodo visiškai 
aiškiai, ir mes matome, kaip koks pavienis asmuo ima 
viešpatauti savo proto dėka, regime masiškumu grįstą minios 
viešpatavimą, atsitiktinumo, įgavusio likimo pavidalą, ga- 
lybę, visų siekių tuštybę ir niekingumą. Tačiau mes, dabar 
nesekdami įkandin laike išsiskleidžiančių įvykių gijos, o 
kaip filosofai stengdamiesi suvokti etinę poelgių prasmę 

ir traktuodami ją kaip vienintelį viso to, kas mums reikšminga 
ir svarbu, mastelį, neišsigąsime to, kad nuolatos persveria 
lėkštumas ir banalybė, ir pripažinsime, kad pats didingiau- 
sias, pats reikšmingiausias ir svarbiausias reiškinys, kokį 
tik gali parodyti pasaulis, yra ne pasaulio užkariautojas, 
o pasaulio įveikėjas, t.y. ne kas kita, kaip tylus ir nepastebimas 
gyvenimas žmogaus, įsismelkusio į tokį pažinimą, kurio 
dėka jis įveikia ir paneigia viską persmelkiančią, visame 
kame išsiskleidžiančią veržlią valią gyventi; jos laisvė pa- 
sirodo tik čia, tik jame, jo poelgius padarydama visiška 
įprastinių poelgių priešingybe. Vadinasi, šiuo požiūriu biog- 
rafijos šventų, savęs atsižadėjusių žmonių, kad ir kaip prastai 
jos dažniausiai būtų parašytos, kad ir kaip jos būtų per- 
sipynusios su prietarais ir nesąmonėmis, vis dėlto dėl 
reikšmingo turinio filosofui yra nepalyginamai svarbesnės 
ir labiau pamokančios negu Plutarchas ar Livijus. 

Kad geriau ir giliau suprastume tai, ką mūsų abstrakčiame 
ir bendro pobūdžio dėstyme pavadinome valios gyventi 
neigimu, būtų labai naudinga įsigilinti į dorovinius pamo- 
kymus, nukreiptus į šį dalyką ir pateiktus žmonių, per- 
smelktų atitinkamos dvasios. Kartu bus galima matyti, koks 
senas yra mūsų požiūris, nepaisant jo grynai filosofinės 
išraiškos naujumo. Mums artimiausia krikščionybė, kurios 
etika visiškai persmelkta šia dvasia ir veda ne tik ant 
aukščiausių meilės žmogui pakopų, bet ir prie išsižadėjimo. 
Nors šioji krikščionybės ypatybė, kaip gemalas, labai aiškiai 
pasirodo jau apaštalų raštuose, bet tik vėliau ji buvo visiškai 
išplėtota ir išreikšta explicite. Apaštalų raštuose mes randame 
tokius priesakus: artimo meilę, prilyginamą meilei sau 
pačiam, geradarystę, atsimokėjimą už blogį meile ir gerumu, 
kantrybę, nuolankumą, visokeriopų įžeidimų pakėlimą ne- 
sipriešinant, nuosaikumą valgant, padedantį tramdyti gei- 
dulius, ir (tam, kas įstengia) visišką kūniškosios meilės 
atsisakymą. Jau čia mes matome pirmąsias asketizmo pa- 

kopas: pastarieji žodžiai reiškia kaip tik tą patį, kas Evan- 
gelijose vadinama „atsižadėti savęs“ ir „nešti savo kryžių“ 
(Mt 16, 24 - 25; Mk 8, 34 — 35; Lk 9, 23 — 24; 14, 26- 
27 — 33). Toji kryptis netrukus pradėjo vis labiau plėtotis 
ir sukūrė atgailaujančiuosius, atsiskyrėlius ir vienuoliją — 
reiškinį, kurio šaltinis pats savaime buvo tyras ir šventas, 
bet kaip tik todėl visai nepakeliamas didžiajai žmonių 
daugumai. Štai kodėl vėliau jis galėjo išsigimti į veidmainystę 
ir bjaurastį, nes „abusus optimi pessimus“ [piktnaudžiavimas 
tuo, kas geriausia, yra visų blogiausias]. Vėliau, krikščionybei 
vystantis, tas asketizmo daigas visiškai išsiskleidė ir pražydo 
krikščionybės šventųjų ir mistikų raštuose. Kartu su gry- 
niausia meile jie skelbia ir visišką rezignaciją, savanorišką 
ir besąlygišką skurdą, tikrąją ramybę, visišką abejingumą 
pasaulietiniams dalykams, savosios valios marinimą ir at- 
gimimą Dievuje, visišką savojo asmens užmarštį ir nugrimz- 
dimą į Dievo žiūrą. Visa tai puikiai išdėstyta Fėnėlono 
Explication des maximes des Saints sur la vie intérieure [Šventų 
žmonių vidinio gyvenimo maksimų išdėstymas]. Tačiau ši krikš- 
čionybės raidos dvasia niekur neišreikšta taip tobulai ir 
galingai, kaip vokiečių mistikų raštuose, t.y. Meisterio Eck- 
harto pamoksluose ir pelnytai garsioje knygoje Theologia 
Germanica | Vokiečių teologija], apie kurią Liuteris jo parašytoje 
šios knygos pratarmėje sako, kad nė iš vienos knygos - 
išskyrus Bibliją ir Augustino raštus - apie Dievą, Kristų 
ir Žmogų jis neišmoko tiek daug, kiek iš šitos. (Vis dėlto 
tik 1851 metais mes gavome pirmąjį tikrą ir neiškreiptą 
jos tekstą — tai Pfeifferio leidimas, pasirodęs Štutharte.) Joje 
pateikti priesakai ir pamokymai yra tobuliausias, giliausiu 
vidiniu įsitikinimu persmelktas aprašymas to, ką aš api- 
būdinau kaip valios gyventi neigimą. Vadinasi, ten derėtų 
susipažinti su juo geriau, prieš jo atsisakant su judaistiniu — 
protestantiškų pasipūtimu. Tokia pat nuostabia dvasia pa- 
rašyta (nors savo verte neprilygstanti anam veikalui) Taulerio 

Nachfolgunę des armen Lebens [Jesu] Christi [Sekimas vargingų 
Kristaus gyvenimu], kartu su jo Medulla animae Įarba apie 
dorybės tobulumą]*. Mano požiūriu šitų tikrųjų krikščionybės 
mistikų mokymai su Naujojo testamento mokymais san- 
tykiauja taip, kaip spiritas su vynu. Arba: tai, kas Naujajame 
testamente regima tarsi pro šydą ar miglą, mistikų kūriniuose 
pasirodo be apdangalo, visai aiškiai ir skaidriai. Pagaliau 
į Naująjį Testamentą galima žiūrėti kaip į pirmąjį, o į mistikus, 
kaip į antrąjį sakramentą - opıxpàù xal eya UUGTNPIA 
[mažąją ir didžiąją misterijas]. 

Tačiau tai, ką mes pavadinome valios gyventi neigimu, 
labiau išvystyta, įvairiau išreikšta ir gyviau pavaizduota, 
negu tai galėjo būti krikščionių bažnyčioje ir Vakarų pa- 
saulyje, mes randame seniausiuose sanskrito kalbos pamin- 
kluose. Tai, kad šitas svarbus etinis požiūris į gyvenimą 
čia galėjo išsivystyti labiau ir būti geriau išreikštas, galbūt 
labiausiai nulemta to, kad jis čia nebuvo sukaustytas jam 
visiškai svetimo pradmens, kokia krikščionybėje yra judėjų 
tikyba, prie kurios kilnus krikščionių religijos pradininkas 
iš dalies sąmoningai, o iš dalies galbūt nesąmoningai turėjo 
prisitaikyti. Todėl krikščionybė yra sudaryta iš dviejų labai 
skirtingų elementų, iš kurių grynai etinį elementą aš pa- 
vadinčiau labiausiai ar net išskirtinai krikščionišku ir jį 
atskirčiau nuo judaistinio dogmatizmo, jau egzistavusio 
anksčiau. Jeigu dažnai, ypač mūsų laikais, būgštaujama, 
kad puiki ir išganinga Kristaus religija kada nors visiškai 
nesužlugtų, tai šį dalyką aš aiškinčiau tik tuo, kad ji sudaryta 
ne iš vieno paprasto, o iš dviejų pirmapradiškai skirtingų 
elementų, susijungusių tik dėl istorinių aplinkybių. Nevie- 
nodas šių elementų ryšys su artėjančia laiko dvasia, ne- 
vienoda jų reakcija į tą dvasią gali sukelti tų elementų 
išsiskaidymą, ir tokiu atveju krikščionybė turėtų žlugti, tačiau 


* [Šie veikalai klaidingai priskirti Tauleriui.] 

ir po to grynai etinė jos dalis vis dėlto turėtų likti sveika, 
nes ji yra nesugriaunama. Indų etikoje (kiek ji — kad ir 
kaip menkai mes būtume susipažinę su jų literatūra - mums 
pažįstama kaip visapusiškiausiai bei galingiausiai išreikšta 
Vedose, Puranuose, poezijos kūriniuose, mituose, legendose 
apie šventuosius, sentencijose ir gyvenimo taisyklėse“) ran- 
dami tokie priesakai: artimo meilė, susijusi su visišku bet 
kokios savimeilės neigimu; meilė apskritai, neapsiribojanti 
vien tik žmonija, bet apimanti visa, kas gyva; geradarystė, 
kurios aukščiausias priesakas - išdalinti savo sunkų dienos 
uždarbį; beribis kantrumas visų skriaudikų atžvilgiu; at- 
simokėjimas geru už blogį, kad ir koks jis būtų didelis; 
savanoriškas ir džiaugsmingas pakantumas bet kokiai ne- 
garbei; susilaikymas nuo gyvulinės kilmės maisto; visiška 
skaistybė ir bet kokio gašlumo atsisakymas- tam, kuris 
siekia tikro šventumo; bet kokio turto, gimtųjų namų ir 
namiškių išsižadėjimas; visiška vienatvė, nugrimzdus į ne- 
bylią meditaciją; savanoriška atgaila, lėtas savęs kankinimas 
visiško valios numarinimo dėlei, galiausiai pasibaigiantis 
savanoriška mirtimi iš bado, stumiantis žmogų duotis su- 
ėdamam krokodilų arba nušokti nuo šventosios uolos Hi- 
malajuose, arba pasilaidoti gyvam, arba pulti po didžiulio 
vežimo, papuošto dievų atvaizdais, ratais, dainuojant, šokant 
ir šėlstant bajaderėms. Šių priesakų, kurie atsirado prieš 
keturis tūkstantmečius, laikomasi ir dabar, o kai kurie žmonės 


+ Žr., pvz., Oupnekhat studio Anguetil-Duperron, Bd. 2, Nr. 138, 144, 
145, 146. — Mythologie des Indous par M-me de Polier, Bd. 2, Kap. 13, 
14, 15, 16, 17. — Asiatisches Magazin von Klaproth, pirmame tome: „Apie 
Fo religiją"; ten pat Bhaguat-Geeta [Bhagavad-Gita] arba Pokalbiai tarp Krišnos 
ir Ardšunos [Gespräche zwischen Krischna und Ardschuna]; antrame tome: 
Moha-Mudgava [Moha-Mudgara]. Be to, Institutes of Hindu-Law, or the 
ordinances of Manu, from the Sanskrit by William Jones, vokiškas vertimas 
Hūttnerio (1797); ypač šeštasis ir dvyliktasis skyriai. Galiausiai daugelis 
vietų iš Asiatic researches. (Per paskutinius keturiasdešimt metų indų 
literatūra Europoje taip paplito, kad jei aš norėčiau dabar papildyti šią 
pastabą, pateiktą pirmame leidime, tam prireiktų keleto puslapių). 

juos nuveda iki stulbinančių kraštutinumų, kad ir kaip 
daugeliu atžvilgiu būtų išsigimusi indų tauta.* Tai, ko buvo 
laikomasi tiek ilgai, tokios daugiamilijoninės tautos, ne- 
paisant atnašaujamų aukų sunkumo, negali būti savavališkas 
pramanas, bet turi glūdėti žmonijos esmėje. Tačiau neįma- 
noma nesistebėti panašumu, pastebimu skaitant atgailautojo 
arba šventojo krikščionio ir indo gyvenimo aprašymus. Esant 
tokioms iš pagrindų skirtingoms dogmoms, papročiams ir 
aplinkai, ir vieno, ir kito idealas bei vidaus pasaulis visai 
tas pats. Tas pat pasakytina ir apie jų priesakus: štai, 
pavyzdžiui, Tauleris kalba apie visišką skurdą, kurio reikia 
siekti ir kuris pasireiškia tuo, kad atsisakoma visko, iš kur 
galima būtų tikėtis kokios nors paguodos ar pasaulietinės 
gėrybės; akivaizdu, jog tai daroma dėl to, kad visi tie dalykai 
teikia valiai vis naują peną, tuo tarpu siekiama ją visiškai 
numarinti. Indišką atitikmenį randame Fo priesakuose san- 
jasiui, kuris turi visiškai apsieiti be pastogės ir nuosavybės, 
o galiausiai jam patariama dažnai negulėti po tuo pačiu 
medžiu, kad neatsirastų koks nors prieraišumas šiam me- 
džiui. Krikščionybės mistikai ir Vedantos filosofijos mokytojai 
sutaria ir dėl to, kad Žmogui, pasiekusiam tobulybę, ne- 
reikalingi jokie išoriniai darbai ir religinės apeigos. Toks 
sutapimas, turint galvoje tokias skirtingas epochas ir tautas, 
yra faktinis įrodymas, kad čia atsiskleidžia ne kokia nors 
keistenybė ar pakvaišimas, kaip labai norėtųsi lėkštiems 
optimistams, o tam tikra esminga ir tik dėl savo didingumo 
retai išryškėjanti Žmogaus prigimties pusė. 

Taigi aš nurodžiau šaltinius, iš kurių galima susipažinti 
su fenomenais, paimtais iš gyvenimo; per juos pasireiškia 
valios gyventi neigimas. Tam tikru mastu tai yra pats 


* Įaggernaute (Jagan-natha), 1840 m. birželį vykusioje procesijoje vie- 
nuolika indų puolė po vežimo ratais ir iškart žuvo. (Žr. vieno Ostindijos 
žemvaldžio laišką, paskelbtą Times, 1840 gruodžio 30 d.) 

svarbiausias viso mūsų apmąstymo taškas. Vis dėlto aš 
išdėsčiau jį tik bendrais bruožais, nes geriau kreiptis į tuos, 
kurie kalba, remdamiesi tiesioginiu patyrimu, negu be reikalo 
dar labiau plėsti šią knygą kartojant tai, kas jų pasakyta 
daug stipriau. 

Tačiau aš dar norėčiau pridurti šį bei tą, siekdamas 
bendrais bruožais nužymėti tokių žmonių būseną. Anksčiau 
mes matėme, kad piktas žmogus dėl savojo valiojimo 
stiprumo patiria nuolatinę, sekinančią vidinę kančią ir ga- 
liausiai, kai visi valiojimo objektai išeikvoti, nuožmų sa- 
vivalės troškulį jis numalšina, stebėdamas kitų kančias. 
Priešingai, tas, kuriame užsimezgė valios gyventi neigimas, 
persmelktas vidinio džiaugsmo ir tikros dangiškos ramybės, 
kad ir kokia skurdi, bedžiaugsmė, kupina visokių nepriteklių 
atrodytų jo būsena iš šalies. Tai ne audringas gyvenimo 
veržlumas, ne triumfuojantis džiaugsmas, kurio išankstinė 
ar išvadinė sąlyga yra stipri kančia, būdinga gyvenimu 
besimėgaujančiam Žmogui; priešingai, tai nesudrumsčiama 
taika, gili ramybė, vidinė giedra; taigi būsena, į kurią mes 
negalime žvelgti be didžiulio ilgesio, kai tik ją išvystame 
arba įsivaizduojame, nes mes iškart pripažįstame, jog tokia 
būsena yra vienintelė teisinga ir be galo pranokstanti visa 
kita, ir visa, kas geriausia mūsų dvasioje, mus stumia prie 
jos didžiuoju šūkiu: sapere aude! [ryžkis būti protingas!; 
Horaz: Epistulae, 1, 2, 40]. Tada mes gerai jaučiame, kad 
kiekvienas išsipildęs noras, atkariautas iš pasaulio, vis dėlto 
tolygus išmaldai, kuri šiandien palaiko elgetos gyvenimą, 
kad rytoj jis vėl badautų. Priešingai, rezignacija panaši į 
paveldėtą ūkį: savininką ji visiems laikams išlaisvina nuo 
bet kokių rūpesčių. 

Kaip prisimename iš trečiosios knygos, estetinį mėga- 
vimąsi grožiu dideliu mastu sudaro tai, kad mes, patekdami 
į grynosios kontempliacijos būseną, akimirkai nusikratome 
bet kokio valiojimo, t.y. visokiausių norų ir rūpesčių, tarsi 

išsivaduojame nuo savęs. Mes jau nebesame individas, 
pažįstantis savo nuolatinio valiojimo labui, ne pavienio 
daikto koreliatas, kuriam objektai tampa motyvais, o bevalis, 
amžinas pažinimo subjektas, idėjos koreliatas. Ir mes žinome, 
kad tos akimirkos, kai mes, išsivadavę iš nuožmaus valios 
veržlumo, tarsi pakylame virš sunkios žemiškos atmosferos, 
yra pačios palaimingiausios iš visų, kokias tik žinome. Iš 
to mes galime suvokti, koks palaimingas turi būti gyvenimas 
to žmogaus, kurio valia numaldyta ne akimirkai, kaip 
mėgaujantis grožiu, o visam laikui, ir netgi visai užgesusi, — 
iki pat tos paskutinės rusenančios žarijos, palaikančios kūną 
ir užgęstančios kartu su juo. Toks žmogus, po ilgų ir sunkių 
kovų su savo prigimtimi galiausiai pasiekęs visišką pergalę, 
dar egzistuoja tik kaip grynai pažįstanti būtybė, švarus 
pasaulio veidrodis. Jo jau niekas negali bauginti, niekas 
nebejaudina, nes visus tuos tūkstančius valiojimo gijų, ri- 
šančių mus prie pasaulio ir geidulių, baimės, pavydo, pykčio 
pavidalu traukiančių mus, nuolat kenčiančius, tai ten, tai 
šen, jis jau nutraukė. Ramiai ir šypsodamasis, jis žvelgia 
į šio pasaulio miražus, kurie kadaise galėjo jaudinti ir 
skaudinti jo sielą, bet kurie dabar jam tokie pat nesvarbūs, 
kaip ir šachmatų figūros pasibaigus žaidimui, kaip paryčiais 
nusimesti maskarado kostiumai, traukę ir neraminę mus 
karnavalo naktį. Gyvenimas ir jo pavidalai dabar plevena 
prieš jį kaip trumpalaikiai reginiai, kaip lengvi pusiau 
prabudusio žmogaus sapnai, pro kuriuos jau šviečiasi tikrovė 
ir kurie jau nebegali apgauti. Ir kaip tie sapnai, taip galų 
gale be prievartinio perėjimo išnyksta ir anie reginiai. Šie 
samprotavimai gali padėti mums suprasti, ką turi galvoje 
ponia Guyon, savo autobiografijos pabaigoje taip dažnai 
išsitardama: „Aš viskam abejinga; aš nieko nebegaliu norėti: 
dažnai aš nežinau, ar dar egzistuoju, ar ne“. Kad parodyčiau, 
kaip numarinus valią kūno (kuris juk yra valios pasireiškimas 
ir todėl, ją sunaikinus, praranda bet kokią reikšmę) mirtis 

jau nebegali sukelti kartėlio, o yra labai pageidaujama, tebus 
man leista pateikti pačiai šventajai atgailautojai priklau- 
sančius žodžius, nors jie ir nėra labai elegantiški: „Midi 
de la gloire; jour où il n'y a plus de nuit; vie qui ne 
craint plus la mort, dans la mort mėme: parcegue la mort 
a vaincu la mort, et que celui qui a souffert la premiêre 
mort, ne goutera plus la seconde mort". |...Šlovės vidurdienis; 
diena, po kurios jau nebėra nakties; gyvenimas, daugiau 
nesibijantis mirties pačioje mirtyje: nes mirtis nugalėjo mirtį, 
ir tas, kuris patyrė pirmąją mirtį, jau nebepatirs antrosios 
mirties.| (Vie de Madame de [la Mothe] Guyon, Bd. 2, S. 13.) 

Tačiau mes neturime manyti, kad pažinimo, tapusio 
kvietyvu, dėka kartą atsiradęs valios gyventi neigimas jau 
nebesvyruos, ir galima bus ramiai juo remtis, tarsi kokia 
įsigyta nuosavybe. Priešingai, jis turi būti nuolatine kova 
atkariaujamas vis iš naujo. Juk kūnas yra pati valia, tačiau 
objektiškumo pavidalu, arba kaip reiškinys pasaulyje kaip 
vaizdinyje. Todėl tol, kol gyvena kūnas, ir visa valia gyventi 
egzistuoja kaip galimybė, nuolat siekdama virsti tikrove 
ir vėl įsiliepsnoti visa savo kaitra. Todėl šventųjų Žmonių 
gyvenime ta pavaizduotoji ramybė ir palaima yra tik žiedas, 
išaugantis iš nuolatinės valios įveikinėjimo, o dirva, iš kurios 
jis išdygsta, yra nuolatinė kova su valia gyventi, nes nuo- 
latinės ramybės šioje žemėje niekas negali turėti. Todėl mes 
pastebime, kad šventųjų vidinio gyvenimo istorijose labai 
daug sielos nerimo, pagundų ir palaimos (t.y. to pažinimo 
būdo, kuris, nuveiksmindamas visus motyvus, kaip visuo- 
tinis kvietyvas numaldo bet kokį valiojimą, teikia giliausią 
ramybę ir atveria duris į laisvę) praradimų. Todėl mes 
matome, kad tie, kurie kartą pasiekė valios neigimą, turi 
dėti visas pastangas, kad išsilaikytų tame kelyje, imdamiesi 
visokeriopo prievartinio išsižadėjimo, laikydamiesi asketiško, 
griežto gyvenimo būdo ir ieškodami visokių nepatogumų: 
visa tai tam, kad nuslopintų nuolat atbundančią valią. Todėl 

galiausiai - kadangi jie jau suvokė išganymo vertę - juose 
atsiranda baimingas siekis išsaugoti iškovotą palaimą, są- 
žinės priekaištai dėl kiekvieno nekalto malonumo ar dėl 
mažiausio jų tuštybės virptelėjimo; juk tuštybė ir šiuo atveju 
miršta paskutinė, nes ji yra sunkiausiai įveikiama, veikliausia 
ir kvailiausia iš visų Žmogaus polinkių. Taip dažnai mano 
vartotą asketizmo terminą siaurąja prasme aš suprantu kaip 
šitokį sąmoningą valios palaužimą, atsisakant to, kas malonu, 
ir siekiant to, kas nemalonu: tai savanoriškai pasirinktas 
gyvenimas atgailaujant ir marinant save, kurio tikslas — 
visiškas valios numarinimas. 

Taigi, jei mes matome, kad žmonės, jau pasiekę valios 
neigimą, tai praktikuoja tam, kad jį išlaikytų, tai ir kančia 
apskritai, kiek ji siunčiama likimo, yra antrasis kelias (Še0tepog 
nàovg)* [antroji kelionė, ne tokia gera, nes judama pirmyn 
ne burių, o irklų dėka] į šį neigimą. Mes netgi galime 
tarti, kad dauguma valios neigimo pasiekia kaip tik šiuo, 
antruoju keliu ir kad į visišką rezignaciją dažniausiai veda 
kančia, patirta asmeniškai, o ne tik pažinta. Dažniausiai 
visiška rezignacija atsiranda tik tada, kai priartėja mirtis. 
Juk tam, kad būtų pasiektas valios neigimas, nedaug kam 
pakanka vien tik pažinimo, kuris, permanydamas principium 
individuationis, iš pradžių sukelia tobulą nusiteikimą gėriui 
ir bendrą meilę Žmonėms, ir pagaliau nebetrukdo visas 
pasaulio kančias priimti kaip savąsias. Netgi tam, kas 
priartėja prie šio taško, nebloga savijauta, akimirkos žavesys, 
vilties vilionė ir nuolat gundantis pataikavimas valiai, t.y. 
malonumui, beveik visada yra kliūtis, trukdanti paneigti 
valią, ir nuolatinė pagunda ją vėl teigti. Štai kodėl visos 
tos pagundos buvo personifikuotos velnio pavidalu. Todėl 
dažniausiai valia turi būti palaužta didžiausia asmenine 


* Apie öcÚtepoçs ràoðç žr. Stobaios: Florilegium [cap. 59, nr. 9, editio 
Gaisford] vol. 2, p. 376 

kančia, kol neįvyks jos savineiga. Tada mes matome, kaip 
žmogus, perėjęs visas didėjančių sunkenybių pakopas, ne- 
paisant didžiausio pasipriešinimo pasiekęs visiškos nevilties 
ribą, staiga nugrimzta į save, pažįsta save ir pasaulį, pakeičia 
visą savo esmę, pakyla virš savęs ir virš visokeriopos kančios 
ir, jos tarsi išgrynintas ir pašventintas, absoliučiai ramus, 
skendintis palaimoje ir prakilnume, noriai išsižada visko, 
ko jis anksčiau taip aistringai troško, ir džiaugsmingai 
pasitinka mirtį. Tai ir yra iš apvalančios kentėjimo liepsnos 
staiga pasirodantis valios gyventi neigimo, t.y. išganymo 
blyksnis. Kartais mes matome, kad netgi tie, kurie buvo 
labai pikti, per didžiausius skausmus apsivalo taip, kad 
tampa kitokie ir visiškai pasikeičia. Todėl ir ankstesnės 
piktadarybės jau nebeslegia jų sąžinės; jie mielai jas išperka 
mirtimi ir nesiaikštydami regi, kaip nyksta reiškinys tos 
valios, kuri jiems dabar yra svetima ir šlykšti. Aiškų ir 
akivaizdų tokio, didžios nelaimės ir visiškos nevilties sukelto, 
valios neigimo paveikslą mums davė didysis Goethe savo 
nemirtingame šedevre Faustas, Gretchen kančių istorijoje; 
nieko panašaus poezijoje kitur aš nežinau. Gretchen istorija 
yra puikus antrojo kelio, vedančio į valios neigimą, pavyzdys. 
Tai ne pirmasis kelias, vedantis tik per viso pasaulio kančios 
pažinimą, kai toji kančia savanoriškai prisiimama; antrasis 
kelias veda per paties žmogaus patirtą didžiulį skausmą. 
Tiesa, didžioji dauguma tragedijų savąjį aistringai trokštantį 
herojų galiausiai atveda į šį visiškos rezignacijos tašką, kai 
dažniausiai kartu išnyksta ir valia gyventi, ir jos pasireiš- 
kimas. Bet nė vienas man žinomas siužetas šio perversmo 
esmės neparodo taip aiškiai ir be nereikalingų priedų, kaip 
minėtasis, Fauste. 

Realiame gyvenime mes matome, kad šitaip labai dažnai 
persimaino tie nelaimingieji, kuriems lemta patirti didžiausią 
kančią, kai jie, praradę bet kokią viltį, pilni dvasios galių, 
pasmerkiami gėdingai, prievartinei, dažnai kankinamai mir- 

čiai ant ešafoto. Tačiau mes neturime manyti, kad tarp 
jų charakterio ir daugumos žmonių charakterio esama tokio 
didelio skirtumo, kaip galima spėti iš jų likimo; šis likimas 
dažniausiai priklauso nuo aplinkybių, nors vis dėlto tokie 
žmonės yra kalti ir labai pikti. O štai dabar jie parodo 
tikrą nusiteikimą gėriui ir tyrumą, nuoširdų pasišlykštėjimą 
bet kokiu nors truputį piktu ar beširdžiu poelgiu. Jie atleidžia 
savo priešams, — netgi tiems, dėl kurių nepelnytai nuken- 
tėjo, — ir atleidžia ne tik žodžiais ir spiriami veidmainiškos 
pragaro teisėjų baimės; ne, jie atleidžia iš tikrųjų ir labai 
rimtai, ir netrokšta jokio keršto. Negana to, kančia ir mirtis 
galiausiai jiems tampa trokštamais dalykais, nes valia gyventi 
jau paneigta; dažnai jie atsisako siūlomo išgelbėjimo, miršta 
noriai, ramiai, džiugiai. Skausmo perteklius jiems atvėrė 
giliausią gyvenimo paslaptį, - tai, kad blogis ir pyktis, kančia 
ir neapykanta, kankinys ir kankintojas, kad ir kokie skirtingi 
jie atrodytų pažinimui, pavaldžiam pagrindo principui, 
savaime yra viena; tai yra pasireiškimas tos vieningos valios 
gyventi, kuri per principium individuationis objektyvuoja 
savo vidinį vaidą su savimi. Jie visiškai pažino abi puses, 
piktybę ir blogį, ir pagaliau pamatę abiejų pusių tapatumą, 
dabar iškart atmeta jas abi ir paneigia valią gyventi. O 
kokių mitų ir dogmų pavidalu jie duoda savo protui ataskaitą 
apie tą intuityvų ir betarpišką pažinimą ir apie savąjį 
persimainymą, = kaip sakyta, visai nesvarbu. 

Tokio dvasinio persimainymo liudininkas, be abejonės, 
buvo Matthias Claudius, parašęs savo puikųjį straipsnį, iš- 
spausdintą leidinyje Wandsbecker Boten (Teil I, S. 115), 
pavadintą „NN persimainymo istorija“ ir užsibaigianti šitaip: 
„Žmogaus mąstymas gali pereiti nuo vieno periferinio taško 
prie kito, priešingo, o po to vėl sugrįžta į ankstesnį tašką, 
jei aplinkybės jam nubrėš tokį lanką. Ir šitos permainos 
žmoguje nėra kažkas didinga ir įdomu. Tačiau toji nepapras- 

ta, katalikiška, transcendentalinė permaina, kai visas lankas 
negrįžtamai suyra ir visi psichologijos dėsniai pasirodo esą 
tušti ir bergždi, kai žmogui nulupama ar bent jau išverčiama 
oda ir nuo akių jam tarsi nukrinta žvynai, - tai toks dalykas, 
kad kiekvienas, kuris nors truputį jaučia savo kvėpavimą, 
palieka tėvą ir motiną, jei tik jis gali apie tai išgirsti ir 
sužinoti kažką tikra“. 

Beje, mirties artuma ir neviltis nėra tokio apsivalymo 
per kančią absoliuti sąlyga. Ir be jų didelė nelaimė ir skausmas 
gali prievarta pažadinti valios gyventi prieštaravimo sau 
pačiai pažinimą ir parodyti bet kokio siekimo niekingumą. 
Todėl dažnai būta atvejų, kai žmonės, gyvenę labai audringai, 
aistrų sūkuryje, — karaliai, herojai, laimės riteriai, - staiga 
pasikeisdavo, griebdavosi rezignacijos ir atgailavimo, tap- 
davo atsiskyrėliais ir vienuoliais. Šiam žanrui priskirtinos 
visos autentiškos atsivertimo istorijos, kaip antai ir Raimundo 
Lulijaus istorija: gražuolė, kuriai jis ilgai meilinosi, pagaliau 
jam atvėrė savo kambario duris, ir kai jis iš anksto džiūgavo, 
jog išsipildys visos jo svajonės, atsegė korsažą ir parodė 
jam savo krūtį, siaubingai išėstą vėžio. Nuo tos akimirkos 
jis, tarsi išvydęs pragarą, atsivertė, paliko Mallorcos karaliaus 
dvarą ir nusišalino į dykumą atgailauti*. Į šią atsivertimo 
istoriją labai panaši abato Rance istorija, kurią aš trumpai 
papasakojau antrojo tomo 48-ame skyriuje. Jei turėsime 
galvoje, kad ir vienu, ir kitu atveju paskata buvo perėjimas 
nuo pasismaginimo prie gyvenimo siaubo, tai mums pa- 
aiškins nepaprastą faktą, kodėl kaip tik pačioje gyvastin- 
giausioje, linksmiausioje, juslingiausioje ir lengvabūdiškiau- 
sioje Europos tautoje, t.y. prancūzuose, susikūrė pats griež- 
čiausias iš visų vienuolių ordinų — trapistai; kodėl po savo 
nuosmukio jis buvo atkurtas Rance pastangomis, ir, nepaisant 


* Brucker: Historia critica philosophiae, tom. 4, pars 1, p. 10. 
p p p p 

revoliucijų, bažnyčios reformacijų ir įsiveržusio netikėjimo, 
egzistuoja ir mūsų dienomis, išsaugojęs savo grynumą ir 
šiurpų griežtumą. 

Bet anksčiau minėtas mūsų egzistencijos esmės pažinimas 
gali vėl išnykti kartu su jį sukėlusia dingstimi, ir valia 
gyventi, o kartu su ja ir ankstesnis charakteris, vėl įsivyraus. 
Štai matome, kad aistringasis Benvenuto Cellini tokį at- 
sivertimą patyrė vieną kartą kalėjime, o kitą kartą sunkiai 
sirgdamas; bet kai kančios dingo, jis vėl sugrįžo į pirminę 
būseną. Apskritai, valios neigimas jokiu būdu nekyla iš 
kančios taip neišvengiamai, kaip padarinys iš priežasties; 
jokiu būdu, nes valia lieka laisva. Juk čia esama kaip tik 
to vienintelio taško, kur jos laisvė tiesiogiai pasirodo reiš- 
kinyje. Iš čia kyla taip stipriai išreikšta Asmuso [Matthias 
Claudius] nuostata „transcendentalinės permainos“ akivaiz- 
doje. Kiekvienos kančios atveju galima įsivaizduoti valią, 
tą kančią pranokstančią savo galia ir todėl neįveikiamą. 
Štai kodėl Platonas savajame Faidone [116 E] pasakoja apie 
žmones, kurie iki pat savo bausmės akimirkos puotavo, 
girtuokliavo, mėgavosi afrodisijomis, iki pat mirties teigdami 
gyvenimą. Shakespeare'as kardinolo Beauforto* asmenyje 
mums parodo baisingą piktadario baigtį; jis miršta neviltyje, 
nes nei kančios, nei mirtis negali palaužti valios, pasiekusios 
kraštutinio piktumo, tvirtybės. 

Kuo tvirtesnė valia, tuo ryškiau pasirodo jos priešta- 
ringumas; vadinasi, tuo didesnė kančia. Pasaulyje, kuris 
būtų nepalyginamai tvirtesnės valios gyventi pasireiškimas 
nei šis, pasirodytų daug daugiau ir didesnių kančių: vadinasi, 
tai būtų pragaras. 

Kadangi bet kokia kančia, kaip valios marinimas ir 


* Henry VI, part 2, act 3, scene 3. 

postūmis rezignuoti, potencialiai turi pašventinančią galią, 
tuo paaiškinama, kad didelė nelaimė, gilus skausmas jau 
savaime sukelia tam tikrą pagarbą. Tačiau visiškai vertas 
mūsų pagarbos kenčiantysis mums tampa tik tada, kai, 
apžvelgdamas savo gyvenimą kaip kančių grandinę arba 
apraudodamas kokį nors didžiulį ir nepagydomą skausmą, 
jis vis dėlto nekreipia dėmesio į tai, kad aplinkybės susiklostė 
kaip tik taip, jog būtent jo gyvenimą pastūmėjo į liūdesį, 
ir nesiduoda užvaldomas kokios nors vienos didelės jį 
ištikusios nelaimės - juk kol jis galvoja tik apie save, jo 
pažinimas yra vis dar pavaldus pagrindo principui ir kabinasi 
prie pavienio reiškinio, ir jis vis dar trokšta gyvenimo, tačiau 
tik ne esamomis, jam susiklosčiusiomis sąlygomis. Jis iš 
tikrųjų nusipelno pagarbos tik tada, kai savo žvilgsnį nu- 
kreipia nuo atskirybių prie visumos, kada savo kančioje 
jis regi tik visumos pavyzdį ir, etiniu požiūriu tapdamas 
genialus, vieną atvejį laiko tūkstančių atvejų išraiška*, ir 
todėl gyvenimo visuma, suvokta kaip esmingoji kančia, jį 
stumteli į rezignaciją. Štai kodėl garbinga, kai Goethe's 
Torguato Tasso princesė kalba apie tai, kad jos asmeninis 
ir jos artimųjų gyvenimas visada buvo liūdnas ir bedžiaugs- 
mis, o kartu jos žvilgsnis nukreiptas į visumą. 

Kokį nors labai taurų charakterį mes visada įsivaizduo- 
jame šiek tiek palytėtą tylaus liūdesio, kuris jokiu būdu 
nėra nuolatinis irzlumas dėl kasdienių nemalonumų (toks 
irzlumas būtų netaurus bruožas ir duotų dingstį būgštauti 
pikto nusiteikimo). Šiuo liūdesiu pasireiškia sąmonė, kylanti 
iš visų, o ne tik savojo gyvenimo gėrybių bei kančių 
niekingumo pažinimo. Tačiau tokia sąmonė gali būti pir- 
mąkart pažadinta asmeniškai patirtų kančių, ypač kokio 
nors vieno didžiulio skausmo; pavyzdžiui, vienintelis ne- 


* [plg § 36] 

išpildomas troškimas Petrarcą visam gyvenimui atvedė prie 
nuolankaus liūdesio, kuris taip mus jaudina jo kūriniuose: 
Daphnei, kurią jis persekiojo, buvo lemta išslysti iš jo rankų 
ir vietoj savęs palikti jam nemirtingumo laurus. Jeigu tokia 
didinga ir neatšaukiama likimo skriauda bent kiek palaužė 
valią, po to jau beveik nekils jokių kitų norų, ir charakteris 
pasireikš švelniais, liūdnais, tauriais rezignacijos bruožais. 
Jei pagaliau sielvartas nebeturi jokio konkretaus objekto, 
o apima gyvenimo visumą, tai jis tam tikru mastu yra 
valios smelkimasis į save, atsitraukimas ir laipsniškas nu- 
nykimas; tada valios regimasis pavidalas, kūnas, yra jo, 
to sielvarto, tyliai, bet giliai pagraužiamas, ir žmogus kartu 
jaučia jos saitų susilpnėjimą: tai švelni mirties, žadančios 
ir kūno, ir valios nunykimą, nuojauta. Štai kodėl tokį sielvartą 
lydi slaptas džiaugsmas, ir aš manau, kad kaip tik šį 
džiaugsmą pati melancholiškiausia tauta pavadino „the joy 
of grief” [džiaugsmu, kylančiu iš širdgėlos|. Tačiau kaip 
tik šioje vietoje glūdi sentimentalumo pavojus tiek pačiame 
gyvenime, tiek ir jo poetiniame vaizde. Jo esmė ta, kad 
nuolat liūdima ir nuolat skundžiamasi, nepakylant iki vy- 
riškos rezignacijos. Tokiu atveju iškart prarandama ir žemė, 
ir dangus, o lieka verksmingas sentimentalumas. Tik tada, 
kai kančia įgyja gryno pažinimo formą, ir tas pažinimas 
kaip valios kvietyvas sukelia tikrą rezignaciją, jis tampa keliu 
į išganymą ir todėl gerbtinas. Bet šiuo atžvilgiu, matydami 
kiekvieną labai nelaimingą žmogų, mes jaučiame tam tikrą 
pagarbą, giminingą tam jausmui, kurį mumyse sukelia 
dorybė ir kilniaširdiškumas, o kartu mūsų pačių laimė mums 
atrodo tarsi koks priekaištas. Bet kokia kančia, ir asmeninė, 
ir svetima, mums nenorom atrodo bent jau galimas pri- 
artėjimas prie dorybės ir šventumo; priešingai, malonumai 
ir pasaulio gėrybės mums atrodo kaip nutolimas nuo jų. 
Tai pasiekia tokį mastą, kad kiekvienas žmogus, patiriantis 

didelę kūno kančią ir sunkią dvasinę kančią, netgi Žmogus, 
tik dirbantis didžiausių pastangų, veido prakaito reikalau- 
jantį ir aiškiai sekinantį fizinį darbą, tačiau dirbantis kantriai 
ir neburbėdamas, — toks Žmogus, sakau aš, jei mes į jį 
įsižiūrime labai atidžiai, mums atrodo panašus į ligonį, 
naudojantį skausmingą gydymą, bet mielai ir net su pa- 
sitenkinimu pakeliantį šitokio gydymo keliamą skausmą ir 
suvokiantį, kad juo labiau jis kenčia, juo labiau yra ligos 
medžiaga, ir todėl patiriamas skausmas yra jo išgijimo matas. 

Atsižvelgiant į visa, kas pasakyta anksčiau, valios gyventi 
neigimas, kitaip tariant, tai, kas vadinama visiška rezignacija 
arba šventumu, visada kyla iš valios kvietyvo, kuris yra 
jos vidinės nedermės ir jos lemtingo niekingumo, pasireiš- 
kiančio visų gyvų būtybių kančia, pažinimas. Skirtumas, 
kurį mes pavaizdavome kaip du kelius, nulemtas to, ar 
toks pažinimas yra tik gryno teorinio kančios pažinimo ir 
jos laisvo prisiėmimo, permačius principium individuationis, 
padarinys, ar jis sukeltas kančios, patirtos tiesiogiai ir as- 
meniškai. Tikrasis išganymas, išsivadavimas nuo gyvenimo 
ir kančios, neįsivaizduojamas be visiško valios paneigimo. 
Iki tol kiekvienas yra ne kas kita, kaip pati toji valia, kurios 
pasireiškimas ir yra nykstanti egzistencija, visada niekingas, 
visada bergždžias siekis, o mūsų pavaizduotas pasaulis 
pilnas kančios, kuriai mes pavaldūs visi, vienodai ir ne- 
atšaukiamai. Juk anksčiau mes matėme, kad valiai gyventi 
visada užtikrintas gyvenimas ir kad jos vienintelė reali forma 
yra dabartis, kurios gyvenimas niekada negali išvengti, nes 
reiškinių pasaulyje viešpatauja gimimas ir mirtis. Indų mitas 
tai išreiškia tokiais žodžiais: „Jie atgims“. Didelis etinis 
charakterių skirtumas turi tą reikšmę, kad piktas žmogus 
be galo nutolęs nuo pažinimo, iš kurio kyla valios neigimas, 
ir todėl visoms toms kančioms, kurios gyvenime yra galimos, 
jis visai teisingai pasmerktas iš tikrųjų, nes net atsitiktinė 


546 


PASAULIS KAIP VALIA 


laiminga jo asmens būsena yra tik principii individuationis 
nulemtas reiškinys ir Majos miražas, laimingas elgetos 
sapnas. Kančios, kurias jis per atkaklų ir nuožmų savosios 
valios veržiumą sukelia kitiems, yra matas tų kančių, kurias 
gali pakelti jis pats, nepalauždamas savo valios ir nepa- 
siekdamas galutinio paneigimo. Priešingai, bet kokia tikra 
ir tyra meilė, netgi bet koks laisvas teisingumas jau kyla 
iš principii individuationis permanymo, ir jeigu jis pasireiškia 
visa savo galia, tai kartu sukelia tikrą šventumą ir išganymą, 
kurių fenomenas yra anksčiau nusakyta rezignacijos būsena, 
ją lydinti nesudrumsčiama ramybė ir tyras džiaugsmas 
mirties akivaizdoje.“ 


$ 69 

Mūsų apmąstymo ribose pakankamai išsamiai apibūdi- 
nome valios gyventi neigimą, kuris yra vienintelis reiškinyje 
pasirodantis valios laisvės aktas ir todėl, kaip sako Asmus 
(Matthias Claudius), yra transcendentalinė permaina; nuo 
jos visiškai skiriasi savavališkas pavienio valios reiškinio 
sunaikinimas - savižudybė. Visai nebūdama valios neigimas, 
ji yra galingo valios teigimo fenomenas. Juk neigimo esmė 
yra ne ta, kad žmogus bjaurisi gyvenimo kančiomis, o ta, 
kad jis neapkenčia jo malonumų. Savižudis trokšta gyvenimo, 
jis nepatenkintas tik sąlygomis, kuriomis gyvenimas jam 
duotas. Todėl jis jokiu būdu neatsisako valios gyventi, o 
atsisako tik gyvenimo, sunaikindamas pavienį reiškinį. Jis 
trokšta gyvenimo, trokšta nevaržomos kūno egzistencijos 
ir jo teigimo, tačiau to jam neleidžia padaryti aplinkybių 
sampyna, ir tai jam sukelia didelę kančią. Pati valia gyventi 
tame pavieniame reiškinyje jaučiasi taip suspausta, kad 
neįstengia išskleisti savojo veržiumo. Todėl ji pasirenka 

sprendimą pagal savo vidinę esmę, kuri esti už pagrindo 
principo formų ir kuriai dėl šios priežasties nesvarbus joks 
pavienis reiškinys, nes ji nepavaldi kokiam nors atsiradimui 
ir nyksmui ir yra visų daiktų gyvenimo branduolys. Juk 
tas tvirtas vidinis įsitikinimas, lemiantis tai, kad visi mes 
gyvename nekamuojami mirties baimės, įsitikinimas, kad 
valia niekada negali stokoti savojo pasireiškimo, yra ir 
savižudybės akto pagrindas. Taigi valia gyventi vienodai 
reiškiasi tiek šita savimara (Selbsttėten) (Šyva), tiek savi- 
saugos smagumu (Višnus), tiek ir apvaisinimo malonumu 
(Brahma). Tokia vidinė Trimurčio vienovės, kuri yra kiekvienas 
žmogus kaip visuma, prasmė, nors laike ši trejybė pakelia 
tai vieną, tai kitą iš savo trijų galvų. Kaip pavienis daiktas 
santykiauja su idėja, taip savižudybė santykiauja su valios 
neigimu: savižudis paneigia tik individą, o ne rūšį. Anksčiau 
mes jau matėme, kad, kadangi valiai gyventi visada už- 
tikrintas gyvenimas, o esminis gyvenimo bruožas yra kančia, 
tai savižudybė, savanoriškas pavienio reiškinio sunaikinimas, 
nepaliečiantis daikto-savaime, išliekančio, kaip išlieka vai- 
vorykštė, kad ir kaip greitai keistųsi jos trumpalaikiai 
elementai, lašai, — taigi savižudybė yra visiškai bevaisis 
ir kvailas poelgis. Tačiau, be to, jis yra ir Majos šedevras, 
kaip pati rėksmingiausia valios gyventi prieštaravimo pačiai 
sau išraiška. Šį prieštaravimą mes pastebėjome jau žemiau- 
siuose valios pasireiškimuose, kaip nuolatinę visų gamtos 
jėgų reiškinių ir visų organinių individų kovą dėl materijos, 
laiko ir erdvės; siaubingai aiškiai ir vis labiau jis buvo 
matomas kylančiose valios objektyvacijos pakopose. Pagaliau 
aukščiausioje pakopoje, kuri yra Žmogaus idėja, šis prieš- 
taravimas pasiekia tokio intensyvumo, kad ne tik tą pačią 
idėją išreiškiantys individai naikina vienas kitą, bet net tas 
pats individas skelbia karą sau pačiam, ir atkaklumas, su 
kuriuo jis trokšta gyvenimo ir kuriuo atmuša gyvenimo 

kliuvinį, kančią, nuveda jį iki susinaikinimo, o tai reiškia, 
kad individuali valia savo aktu veikiau sunaikins kūną, 
t.y. savo pačios regimąjį pavidalą, negu kančia palauš valią. 
Kaip tik todėl, kad savižudis negali nustoti norėti, jis nustoja 
gyventi, ir valia čia teigia save kaip tik sugriaudama savo 
pasireiškimą, nes kitaip ji jau nebegali savęs teigti. O kadangi 
tai, kas, kaip valios marinimas, galėjo pastūmėti savižudį 
paneigti save patį ir pasiekti išganymą, kaip tik ir yra kančia, 
kurios jis išvengia nusižudydamas, tai šiuo požiūriu sa- 
vižudis panašus į ligonį, neleidžiantį užbaigti jau pradėtos 
skausmingos operacijos, kuri jį galutinai išgydytų, bet tei- 
kiantį pirmenybę ligai. Kančia artinasi ir kaip tokia atveria 
jam galimybę paneigti valią, bet jis atstumia ją nuo savęs, 
sunaikindamas valios pasireiškimą, kūną, kad valia liktų 
nepalaužta. Tai priežastis, dėl kurios beveik visos etinės 
sistemos, tiek filosofinės, tiek religinės, smerkia savižudybę, 
nors jos pačios šią mintį pagrindžia tik keistais, sofistiniais 
argumentais. Bet jeigu kada nors žmogus susilaikė nuo 
savižudybės tik dėl grynų moralinių paskatų, tai giliausioji 
šios pergalės prieš save patį prasmė (kad ir kokiomis 
sąvokomis ją apvilktų protas) buvo tokia: „Aš nenoriu vengti 
kančios, siekdamas, kad ji man padėtų sunaikinti valią 
gyventi, kurios pasireiškimas toks liūdnas, kad ji sutvirtintų 
ir dabar man jau atsivėrusį tikrosios pasaulio esmės pažinimą 
tiek, kad tas pažinimas taptų paskutiniuoju mano valios 
kvietyvu ir išganytų mane visiems laikams“. 

Kaip žinoma, kartkartėmis pasitaiko atvejų, kai savižu- 
dybė primetama vaikams: tėvas nužudo mylimus vaikus, 
o po to nusižudo pats. Jei prisiminsime tai, kad sąžinė, 
religija ir visos tradicinės sąvokos tokį žmogų verčia į savi- 
žudybę žiūrėti kaip į patį sunkiausią nusikaltimą, bet to 
nepaisydamas jis vis dėlto jį padaro savo mirties valandą, 
negalėdamas, beje, remtis jokiu etiniu motyvu, tai šį fe- 

nomeną galima paaiškinti tik tuo, kad šiuo atveju individo 
valia tiesiogiai atpažįsta save vaikuose, bet pasiduodama 
iliuzijai, esą reiškinys yra pati esmė, ir, giliai persiėmusi 
viso gyvenimo niekingumo pažinimu, klaidingai taria, kad 
kartu su reiškiniu ji sunaikina ir pačią esmę, ir todėl individas 
nori išgelbėti nuo egzistencijos bei jos vargingumo tiek save, 
tiek ir vaikus, kuriuose mato savo tiesioginį atgimimą. 
Visiškai analogiška klaida būtų manyti, kad, sužlugdant 
gamtos tikslus apvaisinimo metu, galima pasiekti to paties, 
ko siekiama savanoriška skaistybe, arba, turint galvoje 
neišvengiamas gyvenimo kančias, paskatinti naujagimio mir- 
tį, užuot padarius viską, siekiant užtikrinti gyvenimą kiek- 
vienam, kas į jį veržiasi. Juk jeigu esama valios gyventi, 
jos, kaip vienintelės metafizinės (realybės) arba daikto sa- 
vaime, negali palaužti jokia jėga, o įmanoma sunaikinti tik 
jos pasireiškimą šioje vietoje ir šiuo metu. Pačios valios negali 
įveikti niekas, išskyrus pažinimą. Štai kodėl vienintelis iš- 
ganymo kelias — leisti valiai reikštis netrikdomai, kad šiame 
pasireiškime ji galėtų pažinti savąją esmę. Tik pažindama 
save pačią, valia gali save įveikti, o kartu pašalinti ir kančią, 
neatskiriamą nuo jos reiškinio; tačiau negalima to daryti 
fizine prievarta, tokia kaip gemalo sunaikinimas, naujagimio 
nužudymas ar savižudybė. Gamta kelia į šviesą kaip tik 
valią, nes tik šviesoje ji gali būti išgelbėta. Todėl gamtos 
tikslai turi būti visaip skatinami, jei valia gyventi, sudaranti 
gyvenimo esmę, jau apsisprendė. 

Atrodo, kad nuo paprastos savižudybės visiškai skiriasi 
ypatinga jos rūšis, kuri tačiau veikiausiai dar nebuvo pa- 
kankamai aiškiai apibūdinta. Tai savanoriškai pasirinkta 
mirtis iš bado aukščiausioje asketizmo pakopoje. Tačiau jos 
pasireiškimas visada buvo lydimas religinio fanatizmo ir 
net prietarų ir todėl tapęs neaiškus. Bet vis dėlto atrodo, 
kad visiškas valios neigimas gali būti toks stiprus, kad 

išsižadama net tos valios, kuri reikalinga palaikyti kūno 
gyvastį maitinantis. Ši savižudybės rūšis visai nekyla iš 
valios gyventi; toks visiškai rezignavęs asketas nustoja 
gyventi tik todėl, kad jis visai nustojo norėti. Išskyrus mirtį 
iš bado, kitokios rūšies mirtis čia net neįsivaizduojama 
(nebent ją sukeltų koks nors ypatingas prietaras), nes ke- 
tinimas sutrumpinti kančias iš tikrųjų jau būtų tam tikras 
valios teigimas. Dogmos, valdančios tokio asketo protą, jam 
įteigia iliuziją, kad pasninko, prie kurio jį stumia vidinis 
polinkis, jam liepė laikytis aukštesnė būtybė. Senovinių šio 
reiškinio pavyzdžių galima rasti leidiniuose Breslauer 
Sammlung von Natur — und Medicin - Geschichten, September 
1719, S. 363 f.; Bayle'o Nouvelles de la république des lettres, 
Februar 1685, S. 189 f.; Zimmermano [Betrachtungen] über 
die Einsamkeit, Bd. 1, S. 188; taip pat žr. Histoire de V académie 
des sciences, 1764 m. Houttuye pranešimą; tas pats pranešimas 
pakartotas leidinyje Sammlung für praktische Ärzte, Bd. 1, 
S. 69. Vėlesnių žinių esama Hufelando Journal für praktische 
Heilkunde, Bd. 10, S. 181 ir Bd. 48, S. 95; tai pat Nasse's 
Zeitschrift für psychische Ärzte, 1819, Heft 3, S. 460; žr. dar: 
Edinburgh Medical and Surgical Journal, 1809, Bd. 5, S. 319. 
1833 metais visi laikraščiai pranešė, kad anglų istorikas 
dr. Lingardas sausio mėnesį Doveryje sąmoningai mirė iš 
bado; pagal vėlesnes žinias, tai buvo ne jis pats, o jo 
giminaitis. Tačiau tokiose žiniose tie Žmonės dažniausiai 
pavaizduojami kaip pamišėliai, ir neįmanoma nustatyti, ar 
taip buvo iš tikrųjų. Tačiau norėčiau čia pateikti šviežią 
tokio tipo žinią, vien todėl, kad išsaugočiau vieną iš retų 
čia parodyto keisto ir nepaprasto Žmogaus prigimties fe- 
nomeno pavyzdžių; šis fenomenas, bent jau iš paviršiaus, 
priklauso prie tų dalykų, prie kurių aš jį norėčiau priskirti, 
ir kitaip būtų sunkiai paaiškinamas. Minėta šviežia žinia 
yra pateikta laikraštyje Nürnberger Correspondent, 1813 m. 
liepos 29, ir skamba taip: 


551 


Ketvirta knyga 


„Iš Berno pranešama, kad netoli Turneno tankiame miške 
rasta trobelė, o joje jau apie mėnesį esantis apipuvęs ap- 
sirengusio vyro lavonas. Drabužiai nepadėjo nustatyti jų 
savininko socialinės padėties. Šalia lavono mėtėsi dveji labai 
elegantiški marškiniai. Pats svarbiausias dalykas buvo Biblija 
su įrištais švariais lapais, iš dalies prirašytais velionio. Juose 
jis praneša savo išvykimo iš namų dieną (tačiau gyvenamoji 
vieta nenurodyta), o po to sako: Dievo dvasia jį įkvėpė 
pasitraukti į dykumą, melstis ir pasninkauti; vykdamas ten 
jis jau pasninkavo septynias dienas, o po to vėl valgė. Vėliau, 
įsikūręs vietoje, jis vėl pradėjo pasninkauti ir tai darė keletą 
dienų. Kiekviena diena pažymėta brūkšniu, ir tokių dienų 
buvo penkios, o po to atsiskyrėlis, matyt, mirė. Be to, dar 
rastas laiškas kunigui apie pamokslą, kurio velionis klausėsi, 
bet adresas vėl nenurodytas". Tarp šios savanoriškos mirties, 
kilusios iš didžiausio asketizmo, ir paprastos savižudybės, 
kilusios iš nevilties, gali būti visokiausių tarpinių pakopų 
ir derinių, kuriuos paaiškinti nelengva; tačiau žmogaus sieloje 
esama tokių gelmių, tamsybių ir raizginių, kuriuos nušviesti 
ir išpainioti yra nepaprastai sunku. 


§ 70 

Galbūt galima tarti, kad visas mūsiškis, dabar jau baigtas, 
valios neigimo apmąstymas nesuderinamas su ankstesniu 
aiškinimu, kad būtinumas toks pat būdingas motyvacijai, 
kaip ir bet kokiam kitam pagrindo principo pavidalui, ir 
kad dėl jo motyvai, kaip ir visos priežastys, yra tik atsitiktinės 
priežastys, kurių veikiamas charakteris išskleidžia savo esmę 
ir ją atveria taip būtinai, kaip gamtos dėsnis. Todėl anksčiau 
visiškai atmetėme valios laisvę kaip liberum arbitrium 
indifferentiae. Visai neatsisakydamas tokio požiūrio, aš dabar 
ji net primenu. Iš tikrųjų autentiška laisvė, t.y. nepriklau- 
somybė nuo pagrindo principo, būdinga tik valiai kaip 


552 


PASAULIS KAIP VALIA 


daiktui savaime, o ne jos pasireiškimui, kurio esminė forma 
visur yra pagrindo principas, būtinybės stichija. Tačiau 
vienintelis atvejis, kur toji laisvė gali tiesiogiai pasirodyti 
ir reiškinyje, yra tas, kai ji padaro galą tam, kas reiškiasi; 
o kadangi tokiu atveju reiškinys, kick jis yra priežasčių 
grandinės grandis, yra gyvas kūnas, trunkantis laike, ap- 
imančiame tik reiškinius, tai valia, pasirodanti šiame reiš- 
kinyje, jam prieštarauja, neigdama tai, ką jis išreiškia. Tokiu 
atveju, pavyzdžiui, genitalijos, kaip lytinio potraukio re- 
gimasis pavidalas, funkcionuoja ir yra sveikos, tačiau vis 
dėlto net sielos gelmėje nesama potraukio patenkinti lytinį 
instinktą. Ir visas kūnas yra tik regimoji valios gyventi 
išraiška, o vis dėlto tą valią atitinkantys motyvai nebeveikia; 
negana to, net kūno suirimas, individo baigtis ir šito nulemtas 
didžiausias prigimtinės valios slopinimas yra pageidaujamas 
ir trokštamas. Prieštaravimas tarp mūsų teiginio, pagal kurį 
valią būtinai lemia motyvai, sutinkamai su charakteriu, ir 
kito teiginio, pagal kurį galimybė visiškai įveikti valią 
atsiranda, kai motyvai tampa bejėgiai, - šis prieštaravimas 
yra tik pakartojimas filosofinėje refleksijoje to ką tik aprašyto 
realaus prieštaravimo, kylančio iš jokio būtinumo nepripa- 
žįstančios valios savaime laisvės tiesioginio įsiveržimo į jos 
pasireiškimo būtinumą. Raktas, leidžiantis sutaikyti šiuos 
prieštaravimus, yra tai, kad būsena, kurioje charakteris 
nusikrato motyvų valdžios, nekyla tiesiog iš valios, o kyla 
iš pažinimo būdo pasikeitimo. Būtent: kol šis pažinimas 
sukaustytas principii individuationis, visiškai pavaldus pa- 
grindo principui, tol ir motyvų galia neįveikiama; o kai 
tik principium individuationis permanomas, o idėjos, ir net 
daiktų savaime esmė betarpiškai pažįstama kaip ta pati 
valia, esanti visur, ir iš šio pažinimo kyla bendras valiojimo 
kvietyvas, tada pavieniai motyvai tampa nebeveiklūs, nes 
juos atitinkantis pažinimo būdas, užgožtas visai kitokio 

pažinimo būdo, persistumia į antrą planą. Todėl, nors 
charakteris ir negali niekada keistis iš dalies, bet nuosekliai, 
kaip gamtos dėsnis, privalo atskirais atvejais realizuoti tą 
valią, kurios pasireiškimas jis yra kaip visuma, kaip tik 
ši visuma, pats charakteris, gali būti visiškai įveiktas anksčiau 
nurodytu pažinimo pasikeitimu. Kaip tik šią įveiką Asmus 
[Matthias Claudius], kaip sakyta anksčiau, labai stebėdamasis 
ir vadina „katalikiška, transcendentaline permaina“. Krikš- 
čionių bažnyčia šią įveiką labai taikliai vadina atgimimu, 
o pažinimą, iš kurio jis kyla, Dievo malone. Kaip tik todėl, 
kad čia kalbama ne apie charakterio pasikeitimą, o apie 
visišką jo įveiką, atsitinka, kad, nors iki tos įveikos cha- 
rakteriai ir labai skirtųsi, jai įvykus, visi jie labai supanašėja 
elgsenos požiūriu, nors kiekvienas dar kalba visiškai skir- 
tingai, remdamasis savo dogmomis ir sąvokomis. 

Taigi šiuo požiūriu sena, nuolat ginčijama ir nuolat 
ginama valios laisvės filosofema nėra nepagrįsta, ir bažnyčios 
dogma, bylojanti apie Dievo malonę ir atgimimą, nėra 
beprasmė ir bereikšmė. Bet dabar mes visai netikėtai pa- 
stebime, kad ši filosofema ir ši dogma susilieja į vieną 
daiktą, ir mes galime suprasti, kokia prasme puikusis 
Malebranche'as galėjo pasakyti: „la libertė est un mys- 
tere“ [laisvė yra paslaptis], ir kodėl jis buvo teisus. Juk kaip 
tik tai, ką krikščionybės mistikai vadina Dievo malone ir 
atgimimu, mums yra vienintelis betarpiškas valios laisvės 
pasireiškimas. Jis pasirodo tik tada, kai valia, pasiekusi savo 
esmės pažinimą, jo dėka gauna kvietyvą ir šitaip išsilaisvina 
nuo motyvų poveikio, glūdinčio kitokio pažinimo būdo 
srityje, kur objektai yra tik reiškiniai. Galimybė šitaip pa- 
sireikšti laisvei yra didžiausias žmogaus pranašumas, visiškai 
neduotas gyvuliams, nes jos sąlyga yra proto sugebėjimas 
mąstyti, leidžiantis apžvelgti gyvenimo visumą nepriklau- 

somai nuo dabarties įspūdžių. Gyvulys neturi jokios ga- 
limybės būti laisvas; jis neturi net galimybės autentiškai, 
taigi apgalvotai pasirinkti sprendimų po to, kai įvyko tikrasis 
motyvų konfliktas, įmanomas tik tada, kai motyvai yra 
abstraktūs vaizdiniai. Todėl taip pat būtinai, kaip akmuo 
krenta ant žemės, alkanas vilkas įleidžia savo dantis į laukinio 
žvėries kūną, neturėdamas galimybės pažinti, kad jis kartu 
yra ir tas, kuris drasko, ir tas, kuris draskomas. Būtinumas 
yra gamtos karalystė; laisvė — malonės karalystė. 

Kadangi, kaip matėme, valios savineiga kyla iš pažinimo, 
o bet koks pažinimas ir įžvalga, kaip tokie, nepriklauso 
nuo savivalės, tai ir tas valios paneigimas, tas Žingsnis į 
laisvę negali būti sukeltas sąmoningai, o kyla žmoguje iš 
giliausio pažinimo santykio su valia, todėl įvyksta staiga, 
tarsi dėl išorinio postūmio. Todėl bažnyčia jį ir pavadino 
Dievo malonės veiksmu. Tačiau kadangi jos požiūriu šis dalykas 
priklauso nuo malonės priėmimo, tai ir kvietyvo poveikis 
galų gale yra laisvos valios aktas. Ir kadangi dėl tokio 
malonės poveikio iš pamatų pasikeičia ir persimaino visa 
žmogaus esmė, ir jis jau nieko nebenori iš viso to, ko iki 
tol taip aistringai troško, vadinasi, šiuo atveju iš tikrųjų 
naujas Žmogus tarsi atsiranda senojo vietoje, bažnyčia šį 
malonės poveikio padarinį ir pavadino atgimimu. Juk tai, 
ką ji vadina prigimtiniu žmogumi ir kam ji nepripažįsta jokio 
sugebėjimo būti geram, kaip tik ir yra valia gyventi, kuri 
turi būti paneigta, jeigu turime būti išgelbėti nuo tokios 
egzistencijos, kokia būdinga mums. Už mūsų egzistencijos 
slypi kažkas kita, ir tai tampa mums pasiekiama tik tada, 
kai nusikratoma pasaulio. 

Atsižvelgdama į vieningą žmogaus idėją, o ne į individus, 
pavaldžius pagrindo principui, gamtą, valios gyventi teigimą 
krikščioniškoji tikyba išreiškia Adomo simboliu. Adomo nuo- 

dėmė, paveldėta mūsų, t.y. mūsų vieningumas su juo idėjoje, 
laike išreiškiamas gimimo saitų, visus mus verčia dalyvauti 
kančioje ir amžinojoje mirtyje; tuo tarpu Dievo malonė, valios 
neigimas, išsanymas yra išreiškiami žmogumi įsikūnijusio 
Dievo simboliu; Dievas, visai nepalytėtas nuodėmės, t.y. 
bet kokios valios gyventi, kaip tik todėl negalėjo, kaip mes, 
kilti iš ryžtingiausio valios teigimo ir negali, kaip mes, turėti 
kūno, kuris absoliučiai yra tik konkreti valia, valios pa- 
sireiškimas. Priešingai, gimęs iš nekaltos mergelės, jis turi 
tik tariamą kūną. Šitaip mokė doketai, šiuo požiūriu labai 
nuoseklūs bažnyčios tėvai. Ypač tai pabrėžė Apellesas, prieš 
kurį ir prieš kurio mokinius sukilo Tertulianas. Tačiau net 
Augustinas sakinį: „Deus filium suum misit in similitudinem 
carnis peccati” [Dievas atsiuntė savo sūnų nuodėmingo kūno 
pavidalu.] (Rom 8.3) komentuoja šitaip: „non enim caro 
peccati erat, quae non de carnali delectatione nata erat: 
sed tamen inerat ei similitudo carnis peccati, guia mortalis 
caro erat“. [Juk tai nebuvo nuodėmingas kūnas, nes jis 
nebuvo gimęs iš kūniškojo geismo; bet vis dėlto buvo jame 
nuodėmingo kūno pavidalas, kadangi tai buvo mirtingas 
kūnas.|] (Liber quaestionum, 83, quaestio 66.) To paties jis 
moko savo veikale, pavadintame Opus imperfectum, 1, 47, 
sakydamas, kad prigimtinė nuodėmė kartu yra ir nuodėmė, 
ir bausmė. Ji glūdi jau tik ką gimusiuose vaikuose, bet 
pasirodo tik tada, kai jie užauga. Tačiau šios nuodėmės 
šaltinį reikia kildinti iš nuodėmingojo valios. Toks nuo- 
dėmingasis ir buvo Adomas; tačiau jame egzistavome mes 
visi. Adomas tapo nelaimingas, o jame ir mes visi tapome 
nelaimingi. Mokymas apie prigimtinę nuodėmę (valios tei- 
gimą) ir apie išganymą (valios neigimą) iš tikrųjų yra 
didi tiesa, sudaranti krikščionybės branduolį; tuo tarpu visa 
kita daugiausia yra tik apvalkalas ir apdangalas arba ant- 

raeiliai dalykai. Todėl Jėzų Kristų visada reikia suprasti 
apibendrintai, kaip simbolį, ar kaip valios gyventi neigimo 
įasmeninimą, o ne kaip individą, - nesvarbu, ar remtumėmės 
Jo mitine istorija Evangelijose, ar jos pagrindą sudarančia 
spėjamąja, tikrąja istorija. Juk nei viena, nei kita negali visiškai 
patenkinti. Jos yra tik tos pirmosios interpretacijos išorinė 
forma liaudžiai, kuri visada reikalauja kažko, kas paremta 
faktais. Kad naujausiais laikais krikščionybė užmiršo savo 
tikrąją prasmę ir išsigimė į lėkštą optimizmą, mūsų čia 
nedomina. 

Toliau, pirmapradė ir evangelinė krikščionybės doktrina 
yra toji, kurią Augustinas, sutardamas su bažnyčios galvomis, 
gynė nuo pelagijonų trivialybių; apvalyti ją nuo klaidų ir 
atstatyti jos tikrąją prasmę svarbiausiu savo tikslu laikė 
Liuteris, — apie tai jis tiesiai kalba savo knygoje De servo 
arbitrio. Ši doktrina moko, kad valia nėra laisva, o pirma- 
pradiškai linkusi į blogi, todėl jos darbai visada yra nuo- 
dėmingi ir bergždi ir niekada negali patenkinti teisingumo; 
vadinasi, kad galiausiai gelbsti visai ne tie darbai, o vien 
tikėjimas. O pats tikėjimas kyla ne iš sąmoningo ketinimo 
ir laisvos valios, o mums duodamas Dievo malonės, be mūsų 
pačių pagalbos, ir gaunamas tarsi iš šalies. Ne tik anksčiau 
paminėtos, bet ir ši paskutinė tikra evangelinė dogma 
priskirtina prie tų, kurias grubi ir lėkšta mūsų dienų 
pasaulėžiūra atmeta arba nuslepia kaip absurdą, nes ji, 
priešingai Augustinui ir Liuteriui, linkusi prie lėkštų pe- 
lagijoniškų sveiko proto kvailybių. Toks yra mūsų dienų 
racionalizmas. Pagal šią pasaulėžiūrą kaip tik šios giliapra- 
smės dogmos, būdingos ir esmingos krikščionybei griež- 
čiausia šio žodžio prasme, yra pasenusios. Ir priešingai, 
ši pasaulėžiūra išsaugoja ir laiko pagrindiniu dalyku dogmą, 
kilusią iš judaizmo ir prie krikščionybės prisišliejusią tik 

dėl istorinių aplinkybių.* Anksčiau minėtoje doktrinoje mes 
pripažįstame tiesą, visiškai sutampančią su mūsų apmąstymų 
rezultatu. Taigi mes matome, kad tikra dorybė ir nusiteikimo 
šventumas kyla ne iš apgalvoto laisvo pasirinkimo (darbų), 
o iš pažinimo (tikėjimo) — kaip tik iš tų dalykų, prie kurių 
mus atvedė mūsų pagrindinė mintis. Jeigu į palaimą vestų 
darbai, kylantys iš motyvų ir apgalvotų ketinimų, dorybė 


* Kokiu mastu tai teisinga, galima matyti iš to, kad visi prieštaravimai 
ir nesuprantami dalykai, esantys krikščioniškoje dogmatikoje, nuosekliai 
susistemintoje Augustino, kaip tik ir nuvedę prie pelagijoniškos banalybės, 
visai jiems priešingos, išnyksta, kai tik mes abstrahuojamės nuo pagrindinės 
judaizmo dogmos ir pripažįstame, kad žmogus yra ne kokios nors kitos, 
o savosios valios kūrinys. Tada viskas iškart tampa aišku ir suprantama, 
tada nebereikia jokios laisvės „in operari”, nes ji glūdi „in esse“, ir kaip 
tik ten glūdi ir nuodėmė, kaip prigimtinė nuodėmė; o Dievo malonės 
aktas yra mūsų pačių veiksmas. O) šiuolaikiniu racionalistiniu požiūriu 
daugelis augustiniškosios dogmatikos, grindžiamos Naujuoju Testamentu, 
tezių, yra visai nepagrįstos, net piktinančios, - pavyzdžiui, predestinacija. 
Dėl to atmetamas autentiškas krikščioniškas pradas ir sugrįžtama prie 
grubaus judaizmo. Tuo tarpu krikščioniškos dogmatikos klaida arba 
pagrindinis trūkumas glūdi ten, kur jo niekada neieškoma; jį sudaro 
kaip tik tai, kas esą yra aišku, patikima ir nereikalinga jokio tyrinėjimo. 
Tai pašalinus, visa dogmatika pasirodo esanti racionali, nes minėtoji dogma 
kartu su visais kitais mokslais žlugdo ir teologiją. Studijuodamas au- 
gustiniškąją teologiją pagal De civilate Dei knygas (ypač pagal 14 knygą), 
patiri kažką panašaus į tai, kai bandoma būtinai pastatyti vertikaliai 
kūną, kurio svorio centras yra už jo: kad ir kaip jį sukinėtum ir statinėtum, 
jis vis tiek griūva. Taip ir čia, nepaisant visų Augustino pastangų ir 
sotizmų, pasaulio kaltė ir jo kančia nuolat krenta ant Dievo, kuris viską 
ir visa viskame sukūrė, o be to, dar ir žinojo, kaip viskas vyks toliau. 
Kad Augustinas pats suprato šį sunkumą ir buvo jo suglumintas, 
aš jau parodžiau savajame Konkursiniame traktate apie valios laisvę 
(4 sk., p. 66-68 pirmajame leidime). Lygiai taip pat ir prieštaravimas 
tarp Dievo gerumo ir pasaulio vargų, kaip ir tarp valios laisvės ir Dievo 
apvaizdos, buvo neišsenkanti beveik šimtmetį vykusių ginčų tarp kar- 
tezijiečių, Malebranche'o, Leibnizo, Bayle'o, Klarke'o, Arnauld ir daugelio 
kitų tema; o vienintelė nepajudinama dogma, ginčininkų požiūriu, buvo 
Dievo egzistavimas ir Jo savybės, ir visi jie nuolat sukosi ratu, stengdamiesi 
sutaikyti minėtus prieštaravimus, t.y. išspręsti neišsprendžiamą aritmetinį 
uždavinį, kai visada gaunama liekana, pasirodanti tai vienoje, tai kitoje 
vietoje po to, kai ji buvo kažkur paslėpta. O kad pagrindinėje prielaidoje 
ir reikia ieškoti painiavos šaltinio, kaip tik niekam ir nešauna į galvą, 
nors tai atrodo akivaizdu. Tik Bayle'as leidžia suprasti, kad jis tai pastebėjo. 

visada būtų tik protingas, metodinis, toliaregiškas egoizmas, 
kad ir ką darytume. O tikėjimas, kuriam krikščionių bažnyčia 
žada išganymą, yra štai kas: kaip visi mes per pirmojo 
žmogaus nuodėmę dalyvaujame nuodėmingume ir esame 
pavaldūs mirčiai ir žūčiai, taip visi mes būsime išganyti 
tik per malonę ir todėl, kad mūsų didžiulę kaltę prisiima 
dieviškasis tarpininkas; ir visa tai mums duodama be jokių 
mūsų (asmeninių) nuopelnų, nes tai, kas gali kilti iš apgalvotų 
(motyvuotų) asmens poelgių, darbai, niekada negali mūsų 
išteisinti dėl savo prigimties kaip tik todėl, kad tie darbai 
apgalvoti, sukelti motyvų ir yra opus operatum. Taigi šis 
tikėjimas visų pirma implikuoja, kad mūsų būklė pirma- 
pradiškai ir iš esmės bloga ir kad mes turime būti iš jos 
išgelbėti; be to, jis implikuoja, kad mes patys esmingai 
pavaldūs blogiui ir taip stipriai su juo susiję, kad mūsų 
darbai, atitinkantys įstatymą ir priesaką, t.y. motyvuoti, 
niekada negali patenkinti teisingumo ir negali mūsų išgelbėti. 
Todėl išganymą lemia vien tikėjimas, t.y. pakeistas pažinimo 
būdas, o tas tikėjimas pats gali kilti tik iš malonės, — vadinasi, 
tarsi iš išorės. Tai reiškia, kad išganymas yra kažkas visai 
svetima mūsų asmeniui ir nurodo būtent šio asmens pa- 
neigimą ir įveiką, kaip būtiną išganymo sąlygą. Darbai, 
įstatymo laikymasis niekada negali išteisinti, nes jie visada 
yra veiksmas, kylantis iš motyvų. Liuteris reikalauja (knygoje 
De libertate Christiana), kad, po to, kai atsirado tikėjimas, 
geri darbai kiltų iš jo visai savaimingai, kaip simptomai, 
kaip tikėjimo vaisiai, bet kad jie niekada savaime nebūtų 
susiję su pretenzija į nuopelną, išteisinimą arba atpildą, 
būtų atliekami visai savanoriškai ir neatlyginamai. Taip ir 
mes iš nuolat aiškesnio principii individuationis permanymo 
kildinome iš pradžių tik laisvą teisingumą, po to meilę, 
galiausiai visiškai įveikiančią egoizmą, ir pagaliau rezignaciją 
arba valios neigimą. 


559 


Ketvirta knyga 


Šias krikščioniškosios tikybos dogmas, savaime neturin- 
čias nieko bendra su filosofija, čia aš pateikiau tik tam, 
kad parodyčiau, jog iš viso mūsų apmąstymo kylanti ir 
su visomis jo dalimis susijusi ir visai jas atitinkanti etika, 
nors jos išraiška yra nauja ir negirdėta, savo esme tokia 
visai nėra. Priešingai, ji visiškai derinasi su tikrosiomis 
krikščionybės dogmomis ir net - savo esme - šiose dogmose 
jau glūdi. Kita vertus, ji lygiai taip pat atitinka šventose 
indų knygose esančius mokymus ir etinius priesakus, vėlgi 
išdėstytus visai kitokiais pavidalais. Tuo pat metu krikščionių 
bažnyčios dogmų priminimas padėjo paaiškinti ir nušviesti 
tariamą prieštaravimą tarp visų charakterio apraiškų, ky- 
lančių iš esamų motyvų (gamtos karalystė), iš vienos pusės, 
ir valios-savaime laisvės paneigti save pačią ir įveikti cha- 
rakterį kartu su visu iš jo kylančiu motyvų nulemtu būtinumu 
(malonės karalystė), iš kitos pusės. 


§ 71 

Dabar, baigdamas svarstyti pagrindinius etikos bruožus, 
o kartu plėtoti tą vienintelę mintį, kurią perteikti buvo mano 
tikslas, aš jokiu būdu nenoriu nuslėpti trūkumo, esančio 
šioje paskutinėje apmąstymo dalyje; priešingai, aš noriu 
parodyti, kad jis glūdi paties dalyko esmėje ir kad jo pašalinti 
visiškai neįmanoma. Jis yra toks: po to, kai mes galiausiai 
pamatėme, kad tobulas šventumas remiasi bet kokio va- 
liojimo paneigimu ir įveika, o kartu ir išsivadavimu iš tokio 
pasaulio, kurio visa būtis mums atsivėrė kaip kančia, kaip 
tik tai mums atrodo esąs perėjimas į tuščią nieki. 

Pirmiausia aš turiu pasakyti, kad niekio sąvoka iš esmės 
yra santykinė ir visada siejasi su apibrėžtu kažkuo, kurį 
ji neigia. Ši savybė buvo priskirta (būtent Kanto) tik prie 
nihil privativum; priešingai ženklui + , ji žymima - 
Pasirinkus priešingą žiūros tašką šis neigimo ženklas gali 

virsti + ir, priešingai tam nihil privativum, buvo nustatytas 
nihil negativum, kuris esą visais atžvilgiais yra niekis. Kaip 
pavyzdys šiuo atveju buvo pateikiamas loginis, save su- 
naikinantis prieštaravimas. Bet pažvelgus atidžiau, joks 
absoliutus niekis, joks visai tikras nihil negativum negali 
būti net mąstomas, o kiekvienas tokio tipo niekis, stebimas 
iš aukštesnio žiūros taško arba palenktas platesnei sąvokai, 
vėl pasirodo esąs tik nihil privativum. Kiekvienas niekis 
yra niekis, tik mąstomas per santykį su kažkuo kitu, ir 
suponuoja šį santykį, vadinasi, ir tą kitą. Net loginis prieš- 
taravimas yra tik santykinis niekis. Jis nemąstomas protu, 
bet tai nereiškia, kad jis yra absoliutus niekis. Juk jis yra 
žodžių derinys, jis yra to, kas nemąstoma, pavyzdys, būtinai 
reikalingas logikai nustatyti mąstymo dėsniams. Todėl, jei 
šiam tikslui remiamasi tokiu pavyzdžiu, laikomasi bepras- 
mybės kaip kažko pozityvaus ir siekiamo, o prasmė, kaip 
kažkas negatyvaus, peršokama. Vadinasi, bet koks nihil 
negativum, arba absoliutus niekis, jei jis palenkiamas aukš- 
tesnei sąvokai, pasirodo esąs paprastas nihil privativum 
arba santykinis niekis, visada galintis apsikeisti ženklais 
su tuo, ką jis neigia, ir tada pastarasis dalykas gali būti 
mąstomas kaip neigimas, o jis pats — kaip teigimas. Toks 
pat yra ir sunkaus dialektinio niekio tyrinėjimo, kurį Platonas 
pateikia Sofiste ( (258 D, editio Bipontini 258, „12) rezultatas: 
Thv TOV Etépov púa anoðeikavteg OÙOÁV TE, xal 
XATAXEXEPHATIOHÉVNY Emi nåvta t övta TPOL AAA, 
tO TPOG TO ÒV EXUGTOL uópiov vs åvut9épevov, 
ëtohunoapev EinEiv, @G QÙTOÒ TOOTO OTIV OVTOG TO 
un òv. (Cum enim ostenderemus alterius ipsius naturam 
esse perque omnia entia divisam atque dispersam invicem; 
tunc partem eius oppositam ei, quod cuiusque ens est, esse 
ipsum revera non ens asseruimus.) [Kai mes įrodysime, kad 
kito prigimtis egzistuoja ir apima visus esinius, santykiau- 
jančius vienas su kitu, ir kai mes kiekvieną atskirą šios 

prigimties dalelytę supriešinsime su tuo, kas yra, ryšimės 
tvirtinti, kad kaip tik tai iš tikrųjų yra ne-esinys.] 

Tai, kas visuotinai pripažįstama kaip pozityvus dalykas, 
ką mes vadiname esiniu, kurio neigimą išreiškia sąvoka 
niekis bendriausia jos reikšme, kaip tik ir yra vaizdinio 
pasaulis, kuris, kaip aš parodžiau, yra valios objektiškumas, 
jos veidrodis. Ši valia ir šis pasaulis esame ir mes patys, 
ir jam priklauso vaizdinys apskritai, kaip viena jo pusė; 
šio vaizdinio forma yra erdvė ir laikas, todėl visa, kas tokiu 
požiūriu egzistuoja, turi egzistuoti kur nors ir kada nors. 
Be to, vaizdiniui priklauso ir sąvoka, filosofijos medžiaga, 
galiausiai — ir žodis, sąvokos ženklas. Valios neigimas, įveika 
ir permaina kartu yra ir pasaulio, valios veidrodžio, įveika 
ir išnykimas. Jei mes jos nebematome šiame veidrodyje, 
tai bergždžiai klausiame, kur ji pasidėjo, ir tada skundžiamės, 
kad ji nebeturi jokio kur ir kada, kad ji pavirto į niekį. 

Priešingas požiūrio taškas, jei jis būtų mums įmanomas, 
apkeistų ženklus, ir tai, kas egzistuoja mums, pasirodytų 
esąs niekis, o niekis pasirodytų esąs egzistuojantis. Tačiau 
kol mes patys esame valia gyventi, pastarasis, t.y. niekis, 
mūsų gali būti pažįstamas ir paženklinamas tik negatyviai, 
nes senas Empedoklio teiginys, kad panašus pažįstamas 
panašaus, būtent šiuo atveju palieka visus be jokio pažinimo, 
kaip ir priešingai, galiausiai kaip tik juo grindžiama viso 
mūsiškio tikrojo pažinimo galimybė, t.y. pasaulis kaip vaiz- 
dinys arba valios objektiškumas. 

Bet jeigu būtų primygtinai reikalaujama pasiekti kokį 
nors pozityvų pažinimą to, ką filosofija gali išreikšti tik 
negatyviai, kaip valios neigimą, mums nebeliktų nieko kito, 
kaip nurodyti būseną, patirtą visų tų, kurie pakilo iki visiško 
valios paneigimo, — būseną, ženklinamą žodžiais: ekstazė, 
svaigulys, apšvieta, susiliejimas su Dievu ir t.t. Tačiau šios 
būsenos iš tikrųjų negalima vadinti pažinimu, nes ji nebeturi 

subjekto ir objekto formos ir pasiekiama tik asmeninei, 
kitiems neperteikiamai patirčiai. 

O mes, visiškai laikydamiesi filosofinio požiūrio taško, 
turime apsiriboti negatyviu pažinimu, tenkindamiesi tuo, 
kad pasiekėme galutinę pozityviojo pažinimo ribą. Taigi, 
jei vidinę pasaulio esmę mes pažinome kaip valią ir visuose 
jos reiškiniuose atpažinome tik jos objektiškumą, kurį ap- 
žvelgėme nuo nesąmoningo tamsių gamtos jėgų veržiumo 
iki sąmoningos Žmogaus veiklos, tai niekaip negalime iš- 
vengti išvados, kad laisvas valios neigimas ir įveika kartu 
pašalina ir visus tuos reiškinius, tą nuolatinį betikslį ir 
nenurimstantį veržimąsi ir siekimą visose objektiškumo 
pakopose, kuriose ir per kurias egzistuoja pasaulis; kartu 
pašalinamas laipsniškai viena iš kitos kylančių formų dau- 
geriopumas; kartu su valia pašalinamas ir visas jos reiš- 
kimasis, ir pagaliau pašalinamos bendriausios reiškinio for- 
mos, laikas bei erdvė, kaip ir paskutinioji pamatinė reiškinio 
forma - subjektas ir objektas. Jei nėra valios — nėra vaizdinio, 
nėra ir pasaulio. 

Žinoma, mums lieka tik niekis. Betgi tai, kas priešinasi 
šiam išsiskaidymui į niekį, mūsų prigimtis, kaip tik ir yra 
tik valia gyventi, kuri esame mes patys, kaip ji yra mūsų 
pasaulis. Kad mes taip baiminamės niekio, yra ne kas kita, 
kaip kita išraiška to, kad mes patys taip trokštame gyvenimo 
ir patys esame ne kas kita, kaip toji valia, ir nežinome 
nieko kito, išskyrus ją. Bet jeigu nusisukę nuo savo var- 
gingumo ir priklausomybės pažvelgsime į tuos, kurie įveikė 
pasaulį, kuriuose valia, pasiekusi pilnatvišką savižiną, vėl 
atrado save visame kame, o po to laisvai save paneigė 
ir kurie tik laukia akimirkos, kai pamatys, kaip išnyksta 
jos paskutinis pėdsakas, o kartu su juo - kūnas, kurį ji 
gaivina, tai vietoje nenurimstančio veržimosi ir siekimo, 
vietoje nuolatinio blaškymosi nuo noro prie baimės ir nuo 

džiaugsmo prie kančios, vietoje niekada neįgyvendinamos 
ir niekada nemirštančios vilties (o tai ir yra valiojančio 
žmogaus gyvenimo sapnas), — vietoje viso to mes pasieksime 
ramybę, aukštesnę už bet kokį protą, tą visišką dvasios 
tylą, tą gilų nusiraminimą, tą nepalaužiamą tikrumą ir 
giedrumą, kurių atspindys veide, kaip jį pavaizdavo Raf- 
faellis ir Correggio, jau yra visa ir patikima Evangelija. 
Liko tik pažinimas, valia išnyko. Bet tada, giliai ir skaus- 
mingai ilgėdamiesi, mes žvelgiame į tą būseną, šalia kurios 
mūsų būsena, varginga ir baisi, dėl kontrasto pasirodo 
skaidriausioje šviesoje. Vis dėlto šitoks reginys yra vienintelis, 
galintis mus paguosti ilgam, jeigu mes, viena vertus, esmingai 
pažinome neišgydomą kančią ir beribį liūdesį, kaip valios 
reiškinį, pasaulį, o kita vertus, pamatėme, kaip sunaikinus 
valią išnyksta pasaulis ir prieš mus lieka tik tuščias niekis. 
Štai kokiu būdu, įsižiūrėdami į gyvenimą ir veiklą šventųjų, 
kuriuos sutikti asmeninėje patirtyje, žinoma, tenka retai, 
bet kuriuos mums parodo jų gyvenimo istorijos aprašymai 
ir menas, paženklintas vidinės tiesos antspaudo, mes turime 
išsklaidyti niūrų įspūdį, sukeliamą to niekio, kuris, kaip 
galutinis tikslas, šmėsčioja už bet kokios dorybės ir šventumo 
ir kurio mes bijomės, kaip vaikai bijosi tamsos. Mes net 
neturime jo vengti, kaip tai daro indai, savo mitais ir 
beprasmiškais žodžiais ragindami pasinerti į Brahmą arba 
budistų Nirvaną. Priešingai, mes laisvai išpažįstame: tai, 
kas lieka visiškai pašalinus valią, visiems tiems, kurie dar 
pilni valios, žinoma, yra niekis. Bet ir atvirkščiai: tiems, 
kuriuose valia persimainė ir paneigė save, šis, mums toks 
realus pasaulis su visomis jo saulėmis ir paukščių takais 
yra — niekis.* 


* Tai kaip tik yra budistų Pradšna-Paramita, tas „anapus visokeriopo 
pažinimo“, t.y. taškas, kur jau nebėra subjekto ir objekto (žr. Isaak Jakob 
Schmidt, Uber das Mahayana und Pradschna-paramita). 

C'est le privilėge du vrai gėnie, 
et surtout du gėnie gui ouvre 
une carrière, de faire impunément 
de grandes fautes. 


[Tikro genijaus, o ypač genijaus, atrandančio 
naują kelią, privilegija - nebaudžiamam daryti 
dideles klaidas.| 


Voltaire 
[Siècle de Louis XIV, 
chap. 32, ėdition 
Hachette, p. 432] 


Didžio proto kūrinyje daug lengviau nurodyti klaidas 
ir trūkumus, negu aiškiai ir visapusiškai atskleisti jo vertę. 
Juk klaidos yra kažkas atskira ir ribota ir dėl to lengvai 
pastebima. Priešingai, antspaudas, kuriuo genijus paženklina 
savo kūrinius, pasireiškia kaip tik tuo, kad jų gelmė yra 
neišmatuojama ir nepaaiškinama, ir todėl jie tampa nesens- 
tančiais daugelio šimtmečių mokytojais. Tikrai didžios dva- 
sios tobulas kūrinys visada darys gilų ir stiprų poveikį 
visai Žmonijai, ir tas poveikis bus toks didelis, kad ne- 
įmanoma numatyti, kokius tolimus amžius ir kokias šalis 
apims jo apšviečianti įtaka. Ir visada bus taip; nes kad 
ir kokia būtų šviesi ir turtinga epocha, kurioje atsirado 
tas kūrinys, genijus, kaip palmė, visada iškyla virš žemės, 
kurioje įsišaknijęs. 

Tačiau toks gilus ir platus poveikis negali pasireikšti 
iškart, nes atstumas tarp genijaus ir paprastų žmonių labai 
didelis. Žinojimas, kurį tas žmogus per vienam asmeniui 
atseikėtą amžių perėmė iš gyvenimo ir pasaulio, kurį įsigijo 
ir įgytą bei parengtą perdavė kitiems, negali iškart tapti 
žmonijos nuosavybe, nes Žmonija neturi tiek pat galios 
priimti, kiek genijus — duoti. Netgi atsilaikęs kovoje su jo 
nevertais priešininkais, siekiančiais užgniaužti nemirtingumą 
vos tik jam gimus ir pasirengusiais uždusinti Žmonijos 
išganymą pačioje jo užuomazgoje (panašiai kaip gyvatės 
prie Heraklio lopšelio), tas žinojimas iš pradžių turi klaidžioti 
nesuskaičiuojamų klaidingų interpretacijų ir iškreiptų pri- 
taikymų šuntakiais, įveikti pastangas jį susieti su senomis 

klaidomis ir šitaip gyventi kovodamas, kol neišaugs nauja, 
bešališka karta, kuri visokiausiais būdais iš tūkstančių ša- 
lutinių kanalų dar jaunystėje iš dalies perims to šaltinio 
turinį, palaipsniui jį įsisavins ir šitaip priims tą geradarystę, 
kurią tas didysis protas turėjo dovanoti Žmonijai. Šitaip 
lėtai vyksta Žmonijos, to silpno, bet atkaklaus genijaus 
augintinio, auklėjimas. Taip ir visa Kanto teorijos jėga bei 
svarba atsiskleis tik bėgant laikui, kai pati laiko dvasia, 
dėl tos teorijos poveikio palaipsniui persimainiusi, pasikeitusi 
savo svarbiausiais ir giliausiais bruožais, akivaizdžiai pa- 
liudys to gigantiško proto galią. Tačiau aš čia jokiu būdu 
nesiimsiu nedėkingo Kalchanto ir Kasandros vaidmens, 
įžūliai užbėgdamas už akių tam, kas bus. Atsižvelgiant 
į tai, kas pasakyta, tebus man leista Kanto veikalus traktuoti 
kaip dar visai naujus, nors šiandien daugelis laiko juos 
pasenusiais ir net atideda į šalį kaip nebereikalingus arba, 
kaip sakoma, pranoktus, o kiti, padrąsinti tokių vertinimų, 
drįsta juos visai ignoruoti ir su geležiniu bukagalvių at- 
kaklumu toliau filosofuoja apie Dievą ir sielą, remdamiesi 
senojo realistinio dogmatizmo ir jam būdingos scholastikos 
prielaidomis. Tai tas pat, kas į naująją chemiją perkelti 
alchemikų teorijas. Beje, Kanto darbams nereikalingas mano 
menkas pašlovinimas; jie patys amžių amžiams šlovins savo 
kūrėją ir nuolat gyvens žemėje, — jei ne savo raide, tai 
savo dvasia. 

Bet, žinoma, jei mes pažvelgsime į pirmuosius jo dok- 
trinų padarinius, į pastangas ir kryptis, būdingas nuo to 
laiko praėjusiame tarpsnyje gyvavusiai filosofijai, išvysime, 
kaip pasitvirtino liūdnas Goethe's posakis: „Kaip vanduo, 
praskirtas laivo, tuojau pat vėl už jo susilieja, taip ir 
paklydimai, pašalinti genialių Žmonių, labai greitai ir na- 
tūraliai vėl sugrįžta į tą vietą, iš kurios buvo išstumti“ 
(Kūryba ir tiesa [Dichtung und Wahrheit], trečia dalis, p. 521). 
Tačiau toji laiko atkarpa buvo tik epizodas, būdingas kiek- 

vieno naujo ir didžio žinojimo lemčiai, epizodas, kuris, be 
abejonės, artėja prie pabaigos; o tuo tarpu taip atkakliai 
pūstas muilo burbulas galiausiai sprogsta. Visi pradeda 
suprasti, kad tikra ir rimta filosofija vis dar yra toje vietoje, 
kur ją paliko Kantas. Kad ir kaip ten būtų, aš nepripažįstu, 
kad tarp jo ir manęs filosofijoje būtų kas nors padaryta. 
Todėl aš šliejuosi tiesiai prie jo. 

Šio Priedo prie mano veikalo tikslas, tiesą sakant, yra 
tik pastanga pagrįsti mano paties mokymą, nes daugeliu 
požiūrių jis ne tik nesutampa su Kanto filosofija, bet ir 
jai prieštarauja. Tačiau tai aptarti yra būtina, nes mano 
minčių visuma, kad ir kaip jos turinys skirtųsi nuo Kanto 
minčių, vis dėlto visapusiškai jo įtakota, jas neišvengiamai 
suponuoja, iš jų kyla, ir aš pripažįstu, kad už tai, kas geriausia 
mano paties mąstymo raidoje (be stebimojo pasaulio įspū- 
džių), aš skolingas Kanto veikalams, taip pat šventiesiems 
hindu raštams ir Platonui. Bet, jeigu, nepaisant to, aš vis 
dėlto prieštarauju Kantui, šitai aš galiu visiškai pateisinti 
tik tuo, kad tose pačiose vietose aš nurodau jo klaidas 
ir atskleidžiu paklydimus, kurių jis neišvengė. Štai kodėl 
šiame Priede Kanto atžvilgiu aš turiu laikytis griežtos po- 
leminės pozicijos, be to, labai rimtai ir dėdamas visas 
pastangas, nes tik tokiu būdu prie Kanto mokymo prilipusi 
klaida bus nuvalyta ir tada jo tiesa suspindės dar ryškiau 
ir bus dar patikimesnė. Todėl nederėtų tikėtis, kad mano 
gili ir nuoširdi pagarba Kantui apimtų ir jo silpnybes bei 
klaidas ir kad todėl aš tas klaidas turėčiau atskleisti atsargiai 
ir švelniai, tokiomis apylankomis savo minties sklaidą pa- 
darydamas silpną ir blankią. Toks atlaidumas reikalingas 
gyvo asmens atžvilgiu, nes Žmogiškoji silpnybė sunkiai 
pakelia net teisingiausią klaidos paneigimą, nors jis ir būtų 
pridengtas sušvelninimais bei pataikavimais; o šimtmečių 
mokytojas ir žmonijos geradarys nusipelno bent jau to, kad 
būtų paisoma jo žmogiškos silpnybės ir jis nebūtų įžeistas. 

Tačiau tas, kuris mirė, šitokiai silpnybei nebepavaldus: jo 
nuopelnai pripažinti; laikas vis labiau ir labiau išgrynins 
juos, apvalydamas nuo bet kokių pervertinimų ar paže- 
minimų. Jo klaidos turi būti atskirtos nuo jo privalumų, 
nukenksmintos ir užmirštos. Todėl čia pradedamoje pole- 
mikoje su Kantu aš turiu mintyje tik jo klaidas ir silpnybes, 
jų atžvilgiu esu nusiteikęs priešiškai ir negailestingai su 
jomis kariauju, nuolat pasirengęs ne jas pridengti, o prie- 
šingai, iškelti į ryškiausią šviesą, kad juo patikimiau jas 
sunaikinčiau. Aš nemanau, kad tai darydamas dėl minėtų 
priežasčių būčiau neteisingas Kanto atžvilgiu ar jam ne- 
dėkingas. Tačiau, kad kitų akyse nepasirodyčiau esąs pa- 
vyduolis, pirmiausia noriu aiškiai parodyti savo gilią pagarbą 
ir dėkingumą Kantui, trumpai aptardamas tai, ką aš laikau 
jo didžiausiu nuopelnu; aš tai nušviesiu tokiais bendrais 
bruožais, kad man nereikės paliesti tų taškų, kur aš po 
to prieštarausiu jam. 


Didžiausias Kanto nuopelnas yra tas, kad reiškinį jis atskyrė 
nuo daikto savaime, įrodydamas, kad tarp daiktų ir mūsų 
pačių visada įsiterpia intelektas, ir dėl to daiktų negalima 
pažinti tokių, kokie jie gali būti patys savaime. Į šį kelią 
jį atvedė Locke'as — žr. Prolegomenai kiekvienai [būsimai] 
metafizikai (Prolegomena zu [einer] jeden [künftigen] Metaphysik), 
§ 13, antra pastaba. Locke'as parodė, kad antrinės daiktų 
savybės, — tokios kaip garsas, kvapas, spalva, kietumas, 
minkštumas, lygumas ir t.t, — būdamos pagrįstos jusliniais 
įspūdžiais, nepriskirtinos objektyviam kūnui, daiktui savai- 
me, kuriam jis priskyrė tik pirmines savybes, t.y. tokias, 
kurios suponuoja tik erdvę ir nepersmelkiamumą, — būtent 
tįsumą, formą, masyvumą, skaičių, judrumą. Tačiau ši leng- 
vai pastebima ir daiktų paviršiuje pasirodanti Locke'o per- 
skyra buvo tarsi kokia jaunatviška kantiškosios perskyros 

preliudija. Laikydamasis nepalyginamai aukštesnio žiūros 
taško, Kantas parodė, kad visa tai, ką Locke'as laikė esant 
qualitates primarias, t.y. daiktų savaime savybėmis, irgi 
priklauso tik daikto savaime reiškiniui mūsiškiame pagavos 
sugebėjime, ir kaip tik todėl, kad šito sugebėjimo sąlygos, 
erdvė, laikas ir priežastingumas, mūsų pažįstamos a priori. 
Taigi Locke'as nuo daikto savaime atskyrė elementą, į reiškinį 
įnešamą juslių organų; o Kantas atskyrė ir elementą, įnešamą 
smegenų funkcijų (nors ir ne taip įvardintų), todėl daikto 
savaime atskyrimas nuo reiškinio dabar įgavo nepalyginamai 
didesnę reikšmę ir daug gilesnę prasmę. Šiuo tikslu Kantas 
turėjo imtis didžiulio darbo — mūsiškį pažinimą a priori 
atskirti nuo pažinimo a posteriori, o šito iki jo deramai 
griežtai, iki galo, visai aiškiai ir sąmoningai nebuvo padaręs 
niekas. Todėl šis atskyrimas tapo jo gilių tyrinėjimų pa- 
grindiniu objektu.» Čia mes norime pažymėti, kad Kanto 
filosofija su jo pirmtakų filosofija santykiauja trejopai: pirma, 
kaip tik ką matėme, ji patvirtina ir išplečia Locke'o filosofiją; 
antra, ji ištaiso Hume'o filosofiją ir ja pasinaudoja — tai 
aiškiausiai išreikšta Prolegomenų (šito gražiausio ir supran- 
tamiausio iš visų Kanto pagrindinių veikalų, kuris skaitomas 
per mažai, nors nepaprastai palengvina jo filosofijos studijas) 
pratarmėje; trečia, ji ryžtingai polemizuoja su Leibnizo- 
Wolffo filosofija ir ją sugriauna. Todėl, prieš pradedant 
studijuoti Kanto filosofiją, reikia būti susipažinusiam su 
visomis trimis doktrinomis. Bet jeigu, kaip sakyta anksčiau, 
reiškinio atskyrimas nuo daikto savaime, t.y. mokymas apie 
visišką idealybės ir realybės skirtingumą, yra pamatinė Kanto 
filosofijos tendencija, tai netrukus po to pasirodęs tvirtinimas, 
kad idealybė ir realybė absoliučiai tapačios, yra liūdnas 
anksčiau minėto Goethe's posakio įrodymas, juolab kad jis 
neparemtas niekuo, išskyrus tuščiažodžiavimą apie intelek- 
tinę žiūrą, ir todėl buvo tik iškilnia mina, pagyrūniškumu 

ir nesąmone užmaskuotas sugrįžimas prie grubaus kasdienio 
požiūrio. Toks požiūris tapo tinkamu išeities tašku dar 
grubesnei nerangaus ir negabaus Hegelio nesąmonei. Taigi, 
kiek anksčiau aptartas Kanto realizuotas reiškinio atskyrimas 
nuo daikto savaime savo argumentacijos gilumu ir įžvalgumu 
pranoko visa, kas buvo padaryta iki jo, tiek jis buvo 
nepaprastai vaisingas savo padariniais. Juk iš tikrųjų jis 
visai savarankiškai, visai naujai, iš visai kitos pusės ir visai 
naujoje perspektyvoje surado ir iškėlė tą pačią tiesą, kurią 
nepailsdamas kartoja Platonas, savo kalba dažniausiai iš- 
reikšdamas ją šitaip: šis juslėms pasirodantis pasaulis neturi 
tikrosios būties, o yra tik nuolatinis tapsmas; jis egzistuoja 
ir kartu neegzistuoja, o jo suvokimas yra ne tiek pažinimas, 
kiek iliuzija. Kaip tik tai Platonas mito pavidalu išreiškia 
Valstybės septintosios knygos pradžioje, svarbiausioje visų 
jo veikalų vietoje, kurią aš jau minėjau šio veikalo trečiojoje 
knygoje; jis sako, kad Žmonės, tvirtai sukaustyti tamsioje 
oloje, nemato nei tikros pirmapradės šviesos, nei tikrų daiktų, 
o mato tik silpną oloje degančios ugnies šviesą ir šešėlius 
tikrų daiktų, už jų nugarų slenkančių pro šią ugnį; tačiau 
jie mano, kad šitie šešėliai ir yra tikrovė, o jų sekos nustatymas 
yra tikroji išmintis. Ta pati tiesa, nors pavaizduota visai 
kitaip, yra pamatinis Vedų ir Puranų mokymas, būtent 
mokymas apie Mają, kuri suprantama lygiai taip pat, kaip 
ir tai, ką Kantas vadina reiškiniu, priešindamas jį daiktui 
savaime; juk Majos kūriniu laikomas kaip tik šis regimasis 
pasaulis, kuriame mes gyvename, tie sutikrovinti kerai, toji 
netvari, savaime beesmė regimybė, palyginama su optine 
iliuzija ir sapnu, toji skraistė, apgaubianti žmogaus sąmonę, 
tas kažkas, apie kurį vienodai klaidinga ir vienodai teisinga 
sakyti, kad jis egzistuoja ir kad jis neegzistuoja. O Kantas 
tą patį mokymą ne tik išreiškė visai naujai ir originaliai, 
bet, ramiausiai ir blaiviausiai jį išdėstęs, pavertė įrodyta 

ir neginčytina tiesa. Tuo tarpu tiek Platonas, tiek indai šio 
mokymo teiginius pagrindė tik bendru pasaulio stebėjimu, 
ji pateikė kaip betarpišką jų sąmonės kalbą ir išdėstė jį 
veikiau mitologiškai ir poetiškai negu filosofiškai ir aiškiai. 
Šiuo požiūriu jų santykis su Kantu toks, kaip pitagorininkų, 
Hiketo, Filolajo ir Aristarcho, tvirtinusių, kad žemė juda 
apie nejudančią saulę, santykis su Koperniku. Šitoks aiškus 
žinojimas ir ramus, apgalvotas viso pasaulio vaiduokliškos 
prigimties pavaizdavimas yra tikrasis visos Kanto filosofijos 
pagrindas, jos siela ir didžiausias jos nuopelnas. Kantas 
tai įgyvendino nuostabiai apgalvotai ir meistriškai, išnars- 
tydamas ir dalimis parodydamas visą mūsų sugebėjimo 
pažinti mašineriją, kurios dėka atsiranda objektyviojo pa- 
saulio fantasmagorija. Visa ankstesnė Vakarų filosofija, pa- 
lyginti su kantiškąja atrodanti neapsakomai grubi, neįstengė 
suvokti šios tiesos ir kaip tik todėl iš tikrųjų kalbėjo tarsi 
per sapną. Kantas pirmasis staiga ją pažadino iš to sapno; 
todėl paskutinieji sapnuotojai (Mendelssohnas) vadino jį 
viską triuškinančiuoju (Alleszermalmer). Jis parodė, kad 
dėsniai, su nepažeidžiamu būtinumu viešpataujantys eg- 
zistencijoje, t.y. patyrime apskritai, nepritaikomi, kai reikia 
išvesti ir paaiškinti pačią egzistenciją, vadinasi, kad dėsnių 
galiosena yra tik santykinė, t.y. jie pradeda galioti tik tada, 
kai jau duota ir esti egzistencija, patyrimo apskritai pasaulis; 
kad todėl šitie dėsniai negali būti mūsų orientyrai tada, 
kai mes siekiame paaiškinti pasaulio ir mūsų pačių eg- 
zistenciją. Visi ankstesnieji Vakarų filosofai manė, kad tie 
dėsniai, pagal kuriuos vienas su kitu siejasi reiškiniai ir 
kuriuos visus — laiką ir erdvę, kaip ir priežastingumą bei 
loginį protavimą, - aš apimu žodžių junginiu „pagrindo 
principas“, yra absoliutūs ir visiškai niekieno nesąlygoti 
dėsniai, aeternae veritates, o pasaulis pats yra tik jų padarinys 
ir atitikmuo, ir todėl visa pasaulio mįslė turi leistis įmenama 

į juos orientuojantis. Šiuo tikslu priimtos prielaidos, kurias 
Kantas kritikuoja, vadindamas proto idėjomis, iš tikrųjų 
tarnavo tik tam, kad grynasis reiškinys, Majos kūrinys, 
Platono šešėlių pasaulis, būtų padarytas vienintele ir aukš- 
čiausia tikrove, pastatytas į vidinės ir tikrosios daiktų esmės 
vietą ir šitaip taptų neįmanomas tikrasis tos esmės paži- 
nimas, - žodžiu, sapnuotojas būtų dar giliau užmigdytas. 
Kantas parodė, kad tie dėsniai, o todėl ir pats pasaulis, 
yra sąlygoti subjekto pažinimo būdo; todėl, kad ir kiek 
mes tyrinėtume ir protautume orientuodamiesi į tuos dėsnius, 
svarbiausiame dalyke, t.y. pasaulio savaime ir už vaizdinio 
pažinime, nepasistūmėtume nė žingsnio pirmyn, o tik suk- 
tumės lyg voverė rate. Todėl visus dogmatikus galima 
palyginti su žmonėmis, manančiais, kad jei tik jie pakankamai 
ilgai eitų tiesiai, tai prieitų pasaulio galą; bet Kantas apiplaukė 
pasaulį ir parodė, kad, kadangi jis yra apvalus, neįmanoma 
iš jo išeiti judant horizontaliai, nors galbūt tai nėra ne- 
įmanoma judant vertikaliai. Be to, galima pasakyti, kad 
Kanto teorija duoda įžvalgą, jog pasaulio pabaigos ir pradžios 
reikia ieškoti ne už mūsų, o mumyse. 

Bet visa tai paremta pamatiniu skirtumu tarp dogmatinės 
ir kritinės arba transcendentalinės filosofijos. Kas tai nori 
išsiaiškinti ir įsitikinti pasiremdamas pavyzdžiu, gali tai 
padaryti labai greitai, jei kaip dogmatinės filosofijos pavyzdį 
jis perskaitys Leibnizo straipsnį, pavadintą „De rerum 
originatione radicali” [ „Apie pirmąją daiktų pradžią“|, pirmą 
kartą atspausdintą Leibnizo filosofiniuose veikaluose, išleis- 
tuose Erdmanno, Bd. 1, S. 147. Čia grynai dogmatiškai, 
pasitelkus ontologinį ir kosmologinį įrodymą ir remiantis 
veritatibus aeternis kuo puikiausiai a priori parodytas pa- 
saulio pradmuo ir jo tobulumas. Tarp kitko, vienoje vietoje 
pripažįstama, kad patyrimas parodo kažką visai priešinga 
čia pademonstruotam pasaulio tobulumui, tačiau patyrimui 

paaiškinama, kad jis nieko apie tai nesupranta ir privalo 
užsičiaupti, kai filosofija prabilo a priori. Kaip viso šito 
metodo priešininkas pasirodo Kantas su savąja kritine filosofija, 
kuri suproblemina kaip tik tas visą tokį dogmatinį statinį 
pagrindžiančias veritates aeternas, tyrinėja jų šaltinį ir po 
to jį randa žmogaus galvoje, kur jos ir išauga iš tai galvai 
esmiškai būdingų formų, reikalingų tam, kad būtų suvoktas 
objektyvusis pasaulis. Taigi kaip tik čia, smegenyse, yra 
akmenų skaldykla, teikianti medžiagą tam išdidžiam dog- 
matiniam statiniui. Bet kaip tik tam, kad kritinė filosofija 
pasiektų tokį rezultatą, ji turėjo išeiti už veritatum aeter- 
narum, grindusių visą ankstesnį dogmatizmą, ribų, kad 
pačias tas tiesas padarytų tyrinėjimo objektais ir taptų 
transcendentaline filosofija. Visa tai reiškia, kad objektyvus 
pasaulis, kokį mes jį pažįstame, nebūdingas daiktų savaime 
esmei, o yra tik jos reiškinys, sąlygotas kaip tik tų formų, 
kurios a priori glūdi žmogaus intelekte (smegenyse); todėl 
pasaulis negali apimti nieko, išskyrus reiškinius. 

Tiesa, Kantas nepasiekė pažinimo, kad reiškinys yra 
pasaulis kaip vaizdinys, o daiktas savaime yra valia. Tačiau 
jis parodė, kad besireiškiantis pasaulis yra sąlygotas tiek 
subjekto, tiek objekto; o išskirdamas bendriausias jų reiš- 
kimosi, t.y. vaizdinio, formas, Kantas atskleidė, kadjas galima 
pažinti ir apžvelgti viso jų dėsningumo požiūriu, išeities 
tašku imant ne tik objektą, bet ir subjektą, nes iš tikrųjų 
jos esti tarp subjekto ir objekto, kaip abiems bendra riba. 
Jis priėjo išvadą, kad orientuojantis į šią ribą neįmanoma 
įsismelkti nei į objekto, nei į subjekto vidinę esmę, vadinasi, 
niekada neįmanoma pažinti pasaulio esmės, daikto savaime. 

Kaip aš netrukus parodysiu, jis išvedė daiktą savaime 
neteisingai, būdamas nenuoseklus, ir dėl to buvo nubaustas 
daugybės neatremiamų puolimų, nukreiptų prieš šią svar- 
biausią jo teorijos dalį. Jis nepripažino tiesiai, kad daiktas 

savaime yra valia, tačiau žengė didelį, pirmeivišką žingsnį 
šio pažinimo link, parodydamas, kad žmogaus veiksmo 
nepaneigiama moralinė prasmė visiškai skiriasi nuo reiškinio 
dėsnių, nuo jų nepriklauso, negali būti jais kaip nors 
paaiškinama, o yra kažkas, kas betarpiškai susiliečia su 
daiktu savaime. Tai yra antras svarbiausias žiūros taškas, 
iš kurio matyti Kanto nuopelnai. 

Trečiuoju jo nuopelnu galime laikyti visišką scholastinės 
filosofijos įveikimą. Apskritai scholastine filosofija aš linkęs 
vadinti visą laikotarpį, kurį pradeda bažnyčios tėvas Au- 
gustinas ir kuris pasibaigia prieš pat pasirodant Kantui. 
Kaip labai teisingai pastebėjo Tennemannas, esminis scho- 
lastikos bruožas yra vyraujančios tautinės religijos globa, 
primesta filosofijai, kuriai iš tikrųjų nebelieka nieko kito, 
o tik įrodinėti ir puošti religijos primetamas svarbiausias 
dogmas. Tikrieji scholastai iki pat Suarezo tai pripažino 
atvirai ir neslėpdami; vėlesni filosofai tai darė labiau ne- 
sąmoningai arba šito nepripažino atvirai. Paprastai tariama, 
kad scholastinė filosofija baigiasi maždaug prieš šimtą metų 
iki Kartezijaus (Descartes'o), o po to, kartu su Descartes'u, 
prasideda visai nauja, laisvo, nuo bet kokios pozityvios 
tikybos nepriklausomo tyrinėjimo epocha. Tačiau tokia laisvė 
faktiškai negali būti priskirta Descartes'ui ir jo įpėdiniams;* 


* Bruno ir Spinoza čia yra visiška išimtis. Kiekvienas iš jų stovi skyrium, 
yra vienišas ir nepriklauso nei savajam šimtmečiui, nei savajai žemės 
rutulio daliai, vienam atsimokėjusiai mirtimi, kitam — persekiojimais ir 
patyčiomis. Jų vargingas gyvenimas ir mirtis tuose Vakaruose panašūs 
į tropinio augalo likimą Europoje. Jų tikroji dvasios tėvynė buvo šventojo 
Gango krantai: ten jie būtų gyvenę ramiai ir gerbiami, tarp vienminčių. 
Eilėse, kuriomis Bruno pradeda knygą Della causa, principio et uno [Apie 
priežastį, pradą ir vienovę], už kurią buvo sudegintas ant laužo, jis aiškiai 
ir gražiai pasisako, koks vienišas jis jautėsi savo šimtmetyje, o kartu 
atskleidžia savo likimo nuojautą, kuri jį vertė delsti paskelbti savo mintis, 

veikiau jiems priskirtina tik laisvės regimybė, daugių dau- 
giausia — jos siekis. 

Descartes'as buvo visai išskirtinis protas ir, jei atsižvelg- 
sime į laiką, kuriame jis gyveno, nuveikė labai daug. Bet 
jeigu šito nepaisytume ir jį vertintume pagal tai, kas jam 
priskiriama, — kad išlaisvino mąstymą iš visų grandinių 
ir kad pradėjo naują nevaržomo tikro tyrinėjimo laikotarpį, - 
tada turėtume pripažinti, kad nors jis ir vaizduojasi esąs 
skeptikas, vienu ypu norintis nusimesti visas grandines, 
anksti uždėtas jo laikmečio ir tautos, tačiau daro tai nerimtai, 
tik puikuodamasis ir akimirkai, kad tuojau pat vėl jas 
užsidėtų ir būtų sukaustytas dar tvirčiau; be to, jo skep- 
ticizmui dar trūksta rimties ir todėl jo atsisakoma taip greitai 
ir taip nevykusiai. Lygiai taip pat elgiasi ir jo įpėdiniai 
iki pat Kanto. Todėl tokios rūšies laisvam mąstytojui labai 
tinka Goethe's eilės: 


kol jo neįveikė tas tauriose sielose toks stiprus poreikis perduoti kitiems 
pažintą tiesą: 
Ad partum properare tuum, mens aegra, quid obstat; 
Saeclo haec indigno sint tribuenda licet? 
Umbrarum fluctu terras mergente, cacumen 
Adtolle in clarum, noster Olympe, Iovem. 


[Kas gi, © mano negaluojanti siela, tau trukdo pagimdyti, 
Ar vertas tavo dovanos šis niekingas laikas? 

lr nors virš žemių vilnija šešėliai 

Iškelk viršūnę savo aukštyn, į eterį, o mano kalne!| 


Kas perskaitys šį pagrindinį jo veikalą ir kitus jo itališkus kūrinius, 
anksčiau tokius retus, o dabar, pasirodžius vokiškam leidimui, prieinamus 
kiekvienam, sutiks su manimi, kad iš visų filosofų tik jis vienas kažkiek 
prilygsta Platonui, didelę poetinę galią ir poetinį polinkį suderindamas 
su filosofine galia, ir tai jis atskleidžia ypač dramatiškai. Įsivaizduokime 
švelnią, dvasingą, mąstančią būtybę, mums pasirodančią iš šito jo kūrinio, 
patekusią į grubių ir šėlstančių šventikų, jo teisėjų ir budelių, rankas 
ir padėkokime laikui, atnešusiam šviesesnį ir švelnesnį šimtmetį; tie 
palikuonys, kurių prakeikimas turėjo kristi ant šitų šėtoniškų fanatikų 
galvų, yra dabartinė karta. 

Nepyk, bet jis man baisiai panašus 
Į Žiogą ilgakojį: pastreksena, 
Pamiklina truputį sparnučius - 


Ir traukia vėl giesmelę savo seną.“ 


[Er scheint mir, mit Verlaub von Euer Gnaden, 

Wie eine der langbeinigen Zikaden, 

Die immer fliegt und fliegend springt — 

Und gleich im Gras ihr altes Liedchen singt. 
Faust I, Vers 287 - 290] 


Kantas turėjo priežasčių apsimesti, kad ir jis mano taip 
pat. Tačiau iš tariamo šuolio, kurį jam buvo leista daryti, 
kadangi buvo žinoma, kad šokant nukrentama atgal, į žolę, 
šįkart išėjo skrydis; ir dabar tie, kurie stovi žemai, gali 
tik lydėti jį akimis, bet nebeįstengia vėl jo pagauti. 

Taigi Kantas savo teorija išdrįso parodyti, kad visos tos 
tariamai įrodytos dogmos yra neįrodomos. Spekuliatyvinei 
teologijai ir su ja susijusiai racionaliajai psichologijai jis 
sudavė mirtiną smūgį. Nuo to laiko jos išnyko iš vokiečių 
filosofijos, ir nedera leistis suklaidinamiems to fakto, kad 
tai šen, tai ten išliko žodis po to, kai paties dalyko buvo 
atsisakyta, ar kad koks nors vargšas filosofijos profesorius 
išsaugoja savo galvoje Viešpaties baimę, bet tiesai leidžia 
būti tiesa. Šio Kanto nuopelno didybę gali įvertinti tik tas, 
kuris pastebėjo, kokią žalingą įtaką tos sąvokos darė tiek 
gamtos mokslui, tiek filosofijai — netgi geriausių XVII ir 
XVIII amžių autorių veikaluose. Vokiečių gamtamoksliniuose 
veikaluose vyraujančio tono ir metafizinio fono pasikeitimas 
po Kanto tiesiog nuostabus: iki jo tie veikalai buvo tokie 
pat kaip dabar Anglijoje. Šis Kanto nuopelnas susijęs su 
tuo, kad nemąstantis orientavimasis į reiškinio dėsnius, jų 
pavertimas amžinosiomis tiesomis, trumpai tariant, jokio 
apmąstymo netrikdomas iliuzijose paskendęs realizmas vi- 
siškai viešpatavo visoje ankstesnėje senovės, viduramžių ir 

naujųjų laikų filosofijoje. Berkeley, kaip ir iki jo Malebranche'as, 
suvokė šio realizmo vienpusiškumą ir melagingumą, tačiau 
neįstengė jo įveikti, nes jų ataka buvo nukreipta tik į vieną 
tašką. Todėl kaip tik Kantui buvo lemta padėti įsivyrauti 
Europoje, bent jau filosofijoje, tam pamatiniam idealistiniam 
požiūriui, kuris vyrauja visoje nemahometoniškoje Azijoje 
ir iš esmės yra net religija. Taigi iki Kanto mes buvome 
laike: dabar laikas yra mumyse ir t.t. 

Etika šitos realistinės filosofijos buvo traktuojama pagal 
reiškinio dėsnius, kurie buvo laikomi absoliučiais ir ga- 
liojančiais daiktui savaime. Todėl etika buvo grindžiama 
tai laimės teorija, tai pasaulio kūrėjo valia, tai pagaliau 
tobulybės sąvoka, kuri savaime yra visiškai tuščia ir be 
turinio, nes Žymi tik paprastą santykį, gaunantį prasmę 
tik iš daiktų, kuriems ji taikoma; juk „būti tobulam“ nereiškia 
nieko kito, o tik „atitikti kokią nors jau suponuojamą ir 
duotą sąvoką“, kuri, vadinasi, turi būti nustatyta iš anksto 
ir be kurios tobulybė yra tam tikras bevardis skaičius ir 
todėl išreikšta pati viena visai nieko nereiškia. O jeigu šiuo 


, 


atveju tyliai suponuojama sąvoka „žmonija” ir šitaip iš- 
keliamas moralinis principas siekti tobulo žmogiškumo, tai 
šituo pasakoma tik tiek: „Žmonės turi būti tokie, kokie 
jie turi būti”, ir išminties čia esama ne daugiau nei prieš 
tai. Iš tikrųjų „tobulas” yra beveik žodžio „visas” sinonimas, 
nes jis žymi, kad tam tikrame fakte ar individe atstovaujami, 
vadinasi, realiai yra visi tie predikatai, kurie glūdi atitin- 
kamos rūšies sąvokoje. Todėl sąvoka „tobulybė”, vartojama 
absoliučiai ir in abstracto, yra beprasmiškas žodis, kaip ir 
plepalai apie „visų tobuliausią būtybę” ir pan. Visa tai 
yra tuščiažodžiavimas. Nepaisant to, praeitame amžiuje ši 
„tobulybės“ ir „netobulybės“ sąvoka buvo tapusi plačiai 
vartojama moneta; ji net buvo toji ašis, aplink kurią sukosi 
visas moralizavimas ir net teologizavimas. Kiekvienam ji 
buvo ant liežuvio, todėl galiausiai tapo tiesiog skandalinga. 

Net geriausius to meto autorius, pavyzdžiui, Lessingą, mes 
matome beviltiškai įsipainiojusius į tobulybes ir netobulybes 
ir besigrumiančius su jomis. O juk kiekvienas nors šiek 
tiek mąstantis žmogus turėjo bent jau nujausti, kad šioje 
sąvokoje nesama jokio pozityvaus turinio, nes ji, kaip algebros 
ženklas, nurodo grynąjį santykį in abstracto. Kaip sakyta, 
nepaneigiamą didžiulę etinę veiksmų svarbą Kantas visiškai 
atskyrė nuo reiškinio ir jo dėsnių ir parodė, kad tie veiksmai 
betarpiškai siejasi su daiktu savaime, giliausia pasaulio esme, 
tuo tarpu reiškinys, t.y. laikas ir erdvė bei visa, kas juos 
pripildo ir juose išsidėsto pagal priežastingumo dėsnį, turi 
būti traktuojama kaip netvarus ir tuščias sapnas. 

To, kas čia pasakyta labai glaustai ir kas jokiu būdu 
išsamiai neapima objekto, gali pakakti, kad aš paliudyčiau 
savo pagarbą didiems Kanto nuopelnams. Aš parašiau tai 
savo paties malonumui ir todėl, kad teisingumas reikalauja, 
kad tie nuopelnai būtų priminti kiekvienam, kuris nori eiti 
įkandin manęs ir įsimąstyti į be nuolaidų atskleistas jo 
klaidas. Prie to aš dabar ir pereinu. 


Kad didieji Kanto laimėjimai turėjo būti susiję ir su 
didžiomis klaidomis, galima suvokti jau ir iš istorinio žiūros 
taško. Juk nors jis sukėlė didžiausią revoliuciją filosofijoje 
ir sunaikino scholastiką (kuri, suprantama minėta plačiąja 
prasme, viešpatavo keturiolika šimtmečių), kad iš tikrųjų 
duotų pradžią visai naujai, trečiajai pasaulinei filosofijos 
epochai, tiesioginis jo pasirodymo padarinys buvo beveik 
negatyvus, o ne pozityvus. Kadangi jis nesukūrė visiškai 
naujos sistemos, kurios jo šalininkai būtų galėję laikytis 
bent trumpą laiką, visi jautė, kad atsitiko kažkas didinga, 
tačiau niekas iš tikrųjų nežinojo — kas. Jie gerai matė, kad 
visa ankstesnė filosofija buvo bevaisiai sapnai, iš kurių dabar 

pabudo naujoji epocha; tačiau ko dabar reikia griebtis, jie 
nežinojo. Atsirado didžiulė tuštuma, didžiulė stoka; visų, 
net plačiosios publikos, dėmesys buvo sužadintas. Pastūmėti 
šios tuštumos, o ne vidinio poreikio ir jėgos jausmo (kuris 
pasireiškia ir nepalankiu metu, kaip Spinozos atvėju), žmonės 
be išskirtinių talentų ėmėsi įvairiausių silpnų, absurdiškų, 
o kartais net beprotiškų bandymų, kuriems sužadinta publika 
vis dėlto skyrė savo dėmesį ir labai kantriai, kaip gali būti 
tik Vokietijoje, jų klausėsi ilgą laiką. 

Toks pat dalykas kadaise turėjo nutikti gamtoje, kai didi 
revoliucija pakeitė visą žemės paviršių, jūra ir žemė susikeitė 
vietomis ir buvo išlyginta arena naujam kūrimui. Praėjo 
daug laiko, kol gamta įstengė sukurti naują tvarių, viena 
su kita ir su likusiomis harmoningai derančių formų visumą. 
Iš pradžių atsirado keisti baisingi organizmai, kurie dėl 
disharmonijos su savimi ir su kitais negalėjo ilgai išlikti. 
Tačiau dar ir dabar jų liekanos mums primena tuos naujai 
besiformuojančios gamtos svyravimus ir bandymus. O kad 
filosofijoje visai panaši krizė ir baisingų išsigimėlių epocha 
buvo sukelta Kanto, kaip visi žinome, galima spręsti vien 
iš to, kad jo kūrinys buvo netobulas, pasižymintis dideliais 
trūkumais, o todėl turėjo būti negatyvus ir vienpusiškas. 
Dabar mes ir pabandysime atskleisti šiuos trūkumus. 


Pirmiausia mes norėtume išsiaiškinti ir patikrinti pama- 
tinę mintį, kurioje glūdi visos Grynojo proto kritikos |Kritik 
der reinen Vernunft] tikslas. Kantas perėmė savo pirmtakų, 
filosofų-dogmatikų poziciją ir atitinkamai kartu su jais išeities 
tašku pasirinko tokias prielaidas: 1. Metafizika yra mokslas 
apie tai, kas esti anapus bet kokio patyrimo galimybės; 
2. Tokie dalykai niekada negali būti atrasti, remiantis pa- 
matiniais principais, kurie patys pirmąkart kyla iš patyrimo 


581 


Priedas 


(Prolegomenai, $ 1); vien tik tai, ką mes žinome iki, vadinasi, 
nepriklausomai nuo bet kokio patyrimo, gali apimti daugiau 
negu galimas patyrimas; 3. Mūsų prote iš tikrųjų galima 
rasti tam tikrus tokios rūšies pamatinius principus: jie 
pagaunami vadinamuoju pažinimu, kylančiu iš grynojo 
proto. Dėl viso to Kantas sutinka su savo pirmtakais, tačiau 
šioje vietoje jis nuo jų atsiskiria. Jie sako: „Šitie principai 
arba žinios, kylančios iš grynojo proto, yra abstrakčios daiktų 
galimybės išraiškos, aeternae veritates, ontologijos šaltiniai: 
jie viešpatauja pasaulio tvarkai, kaip fatumas viešpatavo 
senovės dievams“. Kantas sako: Tai yra tik mūsų intelekto 
formos, ne daiktų egzistavimo, o tų daiktų mūsiškių vaiz- 
dinių dėsniai ir todėl jie galioja tik mūsiškei daiktų pagavai, 
vadinasi, negali apimti kažko, kas yra anapus patyrimo 
galimybės, kaip kad buvo siekiama pagal pirmąją prielaidą. 
Juk kaip tik šitų pažinimo formų aprioriškumas - kadangi 
jos gali kilti tik iš subjektyvaus pažinimo šaltinio — visiems 
laikams atima iš mūsų galimybę pažinti daiktų vidinę esmę 
ir pririša mus prie grynų reiškinių pasaulio, todėl mes 
negalime pažinti daiktų, kokie jie gali būti patys savaime 
net a posteriori, jau nekalbant apie apriorinį pažinimą. Todėl 
metafizika yra negalima, o jos vietą užima grynojo proto 
kritika. Prieš senąjį dogmatizmą Kantas čia pasiekia visišką 
pergalę; todėl nuo to laiko visi iškylantys dogmatiniai 
bandymai turėjo ieškoti visai kitų kelių palyginti su anks- 
tesniais. Dabar aš pabandysiu pagrįsti savo pastangą, su- 
tinkamai su aiškiai išreikšta dabartinės kritikos intencija. 
Taigi rūpestingiau įsimąsčius į ankstesnę argumentaciją, 
reikės pripažinti, kad jos pirminė pamatinė prielaida yra 
tam tikras petitio principii; jis glūdi (ypač Prolegomenų 
pirmame paragrafe aiškiai suformuluotame) teiginyje: „Me- 
tafizikos šaltiniai jokiu būdu negali būti empiriniai; jos 
pamatiniai principai ir pamatinės sąvokos niekada negali 
kilti iš patyrimo, nei vidinio, nei išorinio“. Tačiau šis 

kardinalus teiginys nepagrįstas niekuo, išskyrus etimologinį 
argumentą, kylantį iš žodžio „metafizika“. Bet iš tikrųjų 
yra štai kaip: pasaulis ir mūsų pačių egzistencija mums 
neišvengiamai pasirodo kaip mįslė. O dabar be jokių išlygų 
tariama, kad šios mįslės įminimas negali kilti iš gilaus paties 
pasaulio supratimo, o turi būti ieškomas tame, kas visiškai 
skirtinga nuo pasaulio (juk tokia yra žodžių „už bet kokio 
patyrimo galimybės“ prasmė); be to, tariama, kad iš šio 
įminimo turi būti išskirta visa, ką mes galėtume kažkaip 
pažinti betarpiškai (juk tokia yra galimo patyrimo, tiek vidinio, 
tiek išorinio, prasmė). Priešingai, to įminimo reikia ieškoti 
ten, kur mes galime patekti tik netiesiogiai, remdamiesi 
išvadomis iš bendrų apriorinių principų. Po to, kai šitokiu 
būdu pašalinamas svarbiausias bet kokio pažinimo šaltinis 
ir užkertamas tiesus kelias į tiesą, nedera stebėtis, kad 
dogmatinės pastangos buvo bevaisės ir Kantas galėjo pa- 
rodyti šios nesėkmės neišvengiamybę: juk metafizika ir 
apriorinis pažinimas iš anksto buvo traktuojami kaip tapatūs. 
Tačiau iš pradžių reikėjo įrodyti, kad medžiagos, reikalingos 
įminti pasaulio mįslę, negalima aptikti pačiame pasaulyje, 
bet reikia jos ieškoti tik už pasaulio, kažkur, kur galima 
patekti tik laikantis tų mums a priori pažįstamų formų. 
Tačiau kol tai neįrodyta, spręsdami svarbiausią ir sunkiausią 
uždavinį, mes neturime jokios priežasties atsiriboti nuo 
turiningiausio iš visų pažinimo šaltinių, vidinio ir išorinio 
patyrimo, ir operuoti tik neturiningomis formomis. Todėl 
aš sakau, kad pasaulio mįslės įminimas turi kilti iš paties 
pasaulio supratimo; vadinasi, kad metafizika privalo ne 
peržengti patyrimą, per kurį atsiveria pasaulis, o suprasti 
jį iš esmės, nes patyrimas, išorinis ir vidinis, be abejonės, 
yra svarbiausias bet kokio pažinimo šaltinis; kad todėl tik 
deramai ir reikiamoje vietoje susiejus išorinį ir vidinį pa- 
tyrimą ir šitaip sujungus šituos du tokius skirtingus pažinimo 
šaltinius yra įmanoma įminti pasaulio mįslę. Tačiau tai 

įmanoma tik tam tikrose ribose, nulemtose mūsų baigtinės 
prigimties, taigi tik taip, kad mes pasiekiame teisingą paties 
pasaulio supratimą, bet neįstengiame iki galo paaiškinti jo 
egzistencijos ir išspręsti visų tolimesnių problemų. Vadinasi, 
„est guadam prodire tenus [si non datur ultra“: teisinga 
eiti iki ribos (jei toliau kelio nėra); Horaz: Epistulae, 1, 1, 
32], ir mano kelias yra viduryje tarp ankstesnės dogmatikos 
visažinystės ir kantiškosios kritikos nevilties. Tačiau Kanto 
atrastos svarbios tiesos, kurių dėka buvo sugriautos anks- 
tesnės metafizinės sistemos, mano sistemai teikė duomenis 
ir medžiagą. Palyginkime, ką aš antrojo tomo septyniolik- 
tajame skyriuje esu pasakęs apie savo metodą. Tiek apie 
pamatinę Kanto mintį. Dabar mes norėtume apžvelgti jos 
išsklaidą ir detales. 


Kanto stilius visur paženklintas išskirtinio proto, tikro, 
stipraus originalumo ir nepaprastos minties jėgos antspaudu. 
Galbūt tiksliausiai jį galima apibūdinti kaip nuostabiai sausą; 
jo dėka, skaitytojo nuostabai, Kantas sugebėjo labai patikimai 
pagauti ir išskirti sąvokas, o po to nepaprastai laisvai žarstytis 
jomis tai šen, tai ten. Tokį pat nuostabų sausumą aš dar 
randu Aristotelio stiliuje, nors pastarasis daug paprastesnis. 
Tačiau Kanto dėstymas dažnai yra neaiškus, neapibrėžtas, 
netikslus, o kartais — miglotas. Žinoma, iš dalies tai galima 
pateisinti tuo, kad dalykas sunkus, o mintis gili. Tačiau 
tas, kas aiškus sau pačiam iki paties dugno ir kas visai 
aiškiai žino, ką mąsto ir ko siekia, niekada nerašys neaiškiai, 
niekada nevartos netikslių, neapibrėžtų sąvokų, joms išreikšti 
neieškos labai sunkių bei sudėtingų posakių iš svetimų kalbų 
ir nevartos jų nuolat, kaip tai darė Kantas, kuris imdavo 
žodžius ir formules iš senosios, net iš scholastinės filosofijos, 
ir, siekdamas savo tikslų, tuos žodžius susiedavo vieną su 
kitu, pavyzdžiui, „transcendentalinis sintetinis apercepcijos 

vienumas“ ir apskritai „sintezės vienumas“, vartojamas 
visur, kur visiškai pakaktų žodžio „suvienijimas“. Be to, 
nedera tai, kas kartą jau paaiškinta, aiškinti vis iš naujo, 
kaip elgiasi Kantas, aiškindamas, pavyzdžiui, intelektą, 
kategorijas, patyrimą ir kitas svarbiausias sąvokas. Apskritai 
nederėtų nuolat kartotis ir, kaskart iš naujo dėstant šimtąkart 
išreikštą mintį, vėl palikti kaip tik tas pačias miglotas vietas; 
priešingai, derėtų savo nuomonę išreikšti vieną kartą, aiškiai, 
esmingai, išsamiai ir tuo pasitenkinti. „Ouo enim melius 
rem aliquam concipimus, eo magis determinati sumus ad 
eam unico modo exprimendam” [Juk juo geriau mes su- 
prantame kokį nors dalyką, juo labiau esame linkę jį išreikšti 
vieninteliu būdu], sako Kartezijus [Epistulae, 1] savo penk- 
tajame laiške. Tačiau didžiausia žala, kurią padarė vietomis 
miglotas Kanto stilius, yra ta, kad jis darė poveikį kaip 
„exemplar vitiis imitabile“ [pavyzdys, skatinantis mėgdžioti 
jo klaidas; Horaz: Epistulae, 1, 19, 17] ir dėl nesusipratimo 
tapo net pražūtingų autoritetu. Publika buvo priversta 
manyti, kad tai, kas miglota, ne visada beprasmiška, ir 
tuojau pat beprasmybė prisidengė painia dėstymo maniera. 
Fichte buvo pirmasis, perėmęs šią naują privilegiją ir ener- 
gingai ja pasinaudojęs; Schellingas šiuo požiūriu bent jau 
jam prilygo, o alkanų rašeivų be dvasios ir sąžinės kaimenė 
netrukus pranoko juos abu. Tačiau didžiausias įžūlumas 
kurpti visiškas nesąmones ir kraiglioti beprasmiškus, bai- 
singiausius žodžių raizginius, kuriuos anksčiau buvo galima 
išgirsti tik bepromamiuose, pagaliau pasirodė Hegelio as- 
menyje ir tapo grubiausios, kokią tik įmanoma įsivaizduoti, 
visuotinės mistifikacijos instrumentų; šį įžūlumą lydėjo tokia 
sėkmė, kuri palikuonims atrodys pasakiška ir išliks kaip 
paminklas vokiečių kvailumui. Veltui tuo metu Jeanas Paulis 
rašė savo gražius paragrafus apie „aukščiausią filosofinio 
pamišimo pagerbimą katedroje ir poetinio pamišimo - teatre” 
(Asthetische Nachschule); ir veltui Goethe pasakė: 

Nesąmonių pripaistė — ir puiku 
Juk ginčytis su asilu — sunkoka. 
O žmonės jūroj šitokių šnekų 


Nebūtą prasmę sužvejoti moka“? 


[So schwätzt und lehrt man ungestört; 

Wer will sich mit den Narrn befassen? 

Gewöhnlich glaubt der Mensch, wenn er nur Worte hört, 
Es müsse sich dabei doch auch was denken lassen. 


Faust, I, Vers. 2563-66] 


Tačiau sugrįžkime prie Kanto. Negalima nepripažinti, 
kad jis visiškai neturi antikinio, didingo paprastumo, nai- 
vumo, ingėnuitė, candeur. Jo filosofija visai nepanaši į graikų 
architektūrą, žvilgsniui iškart atveriančią didžias ir paprastas 
proporcijas; priešingai, ji labai primena gotikinį architektūros 
stilių. Juk visiškai individualus Kanto intelekto bruožas yra 
keista simpatija simetrijai, kuri mėgsta didžiausią įvairovę, 
kad ją sutvarkytų, o tvarką pakartotų detalėse, ir taip be 
galo, visai kaip gotikinėse bažnyčiose. Kartais šį polinkį 
faktiškai jis nuveda iki karikatūros, atvirai prievartaudamas 
tiesą ir su ja elgdamasis taip, kaip ankstesnių laikų prancūzų 
sodininkai elgdavosi su gamta, kurdami simetriškas alėjas, 
kvadratus ir trikampius, piramidės ir rutulio pavidalo me- 
džius ir taisyklingomis kreivėmis išdėstytus krūmus. Aš 
tai parodysiu, remdamasis faktais. 

Atskirai aptaręs erdvę ir laiką, po to visą tą erdvę ir 
laiką pripildantį stebimąjį pasaulį, kuriame mes gyvename 
ir esame, apibūdinęs nieko nesakančiais žodžiais „empirinis 
stebėjimo turinys mums yra duotas“, jis tuojau pat, vienu 
šuoliu atsiduria prie visos jo filosofijos loginio pagrindo, sprendinių 
lentelės. Iš jos jis dedukuoja lygiai dvylika kategorijų, si- 
metriškai išdėstytų pagal keturias rubrikas: vėliau jos tampa 
baisinga Prokrusto lova, į kurią jis įspraudžia visus pasaulio 
daiktus ir visa, kas vyksta žmoguje, nesidrovėdamas jokios 
prievartos, neniekindamas jokio sofizmo, kad tik galėtų visur 

pakartoti tos lentelės simetriškumą. Pirmas iš šios lentelės 
simetriškai išvedamas dalykas yra grynoji fiziologinė vi- 
suotinių gamtotyros principų lentelė, būtent: stebėjimo ak- 
siomos, suvokimo anticipacijos, patyrimo analogijos ir em- 
pirinio mąstymo apskritai postulatai. Iš šių principų pirmieji 
du yra paprasti; bet kiekvienas iš dviejų kitų simetriškai 
išleidžia tris atžalas. Grynosios kategorijos yra tai, ką jis 
vadina sąvokomis; o tie gamtotyros pamatiniai principai yra 
sprendiniai. Toliau, kaip visokeriopos išminties aukščiausios 
kelrodės žvaigždės, būtent simetrijos, padarinys, ateina 
išprotavimų eilė įrodyti savo vaisingumą; tai jie ir padaro 
vėlgi simetriškai ir pagal taktą. Kaip, kategorijas pritaikius 
juslumui, intelektui pasirodė patyrimas kartu su savo pa- 
matiniais aprioriniais principais, lygiai taip pat, išprotavimus 
taikant kategorijoms, pasirodo proto idėjos, o šią operaciją 
atlieka protas, remdamasis savo tariamuoju principu - ieškoti 
besąlygiškumo. Tai vyksta šitaip: trys santykio kategorijos 
išprotavimams duoda tris vienintelės galimas didžiųjų prie- 
laidų rūšis, o išprotavimai atitinkamai suskirstomi irgi į 
tris rūšis, kiekviena iš kurių gali būti traktuojama kaip 
kiaušinis, iš kurio protas išperi atitinkamą idėją: iš kategorinio 
išprotavimo — sielos idėją, iš hipotetinio — pasaulio idėją ir 
iš dizjunkcinio - Dievo idėją. Viduriniojoje, pasaulio, idėjoje 
dar sykį pasikartoja kategorijų lentelės simetrija, nes keturios 
lentelės rubrikos duoda keturias tezes, iš kurių kiekviena 
turi antitezę, kaip simetrinį partnerį. 

Mes išties žavimės šita tikrai sąmojinga kombinacija, 
sukūrusia tokį dailų statinį, bet vėliau išsamiai ištyrinėsime 
jos pamatą ir dalis. Tačiau iš pradžių reikia pateikti keletą 
pastabų. 


Tiesiog nuostabu, kaip Kantas, daug negalvodamas, eina 
savo keliu, laikydamasis savo simetrijos, viską pagal ją 
tvarkydamas ir visiškai nepaisydamas nė vieno šitaip traktuo- 

jamo objekto paties savaime. Aš noriu paaiškinti konkrečiau. 
Intuityvų pažinimą priskirdamas tik matematikai, jis visiškai 
ignoruoja kitokį stebimąjį pažinimą, mums atveriantį pasaulį, 
ir laikosi tik abstraktaus mąstymo, kuriam juk visą prasmę 
ir vertę duoda stebimasis pasaulis ir kuris yra nepalyginamai 
reikšmingesnis, bendresnis, turiningesnis už mūsiškio pa- 
žinimo abstrakčiąją dalį. Be to, — ir tai yra pagrindinis 
dalykas, — stebimojo pažinimo jis niekur aiškiai neskiria 
nuo abstraktaus pažinimo ir kaip tik todėl, kaip matysime 
vėliau, įsipainioja į neįveikiamus prieštaravimus. Su visu 
jusliniu pasauliu susidorojęs nieko nesakančiu „jis yra duo- 
tas”, po to, kaip sakyta, loginę sprendinių lentelę jis padaro 
kertiniu savo statinio akmeniu. Tačiau šiuo atveju jis nė 
akimirką nesusimąsto, kas gi dabar iš tikrųjų atsitiko. Juk 
šitos sprendinių formos yra žodžiai ir žodžių junginiai. Juk 
iš pradžių reikėtų paklausti, ką jie žymi tiesiogiai. Tada 
tuojau pat iškiltų kitas klausimas apie sąvokų prigimtį. Į 
jį atsakius, paaiškėtų, koks santykis tarp sąvokų ir stebimųjų 
vaizdinių, iš kurių susideda pasaulis: tada stebėjimas ir 
refleksija atsiskirtų. Reikėtų ištirti, kaip į sąmonę patenka 
ne tik grynas ir grynai formalus stebėjimas a priori, bet 
ir tai, kaip atsiranda sąmonės turinys, empirinis stebėjimas. 
Tačiau tada pasirodytų, kokį vaidmenį čia atlieka intelektas, 
ir apskritai, kas yra intelektas ir kas, kita vertus, iš tikrųjų 
yra protas, kurio kritika užsiiminėjama. Labiausiai krenta 
į akis tai, kad Kantas pastarojo nė sykio neapibrėžia aiškiai 
ir patenkinamai; priešingai, nevykusius ir neteisingus proto 
aiškinimus jis pateikia tik progai pasitaikius ir kai to 
reikalauja konkretus kontekstas, visai priešingai anksčiau 
pateiktai Descartes'o taisyklei* Pavyzdžiui, Grynojo proto 


* Čia reikia pažymėti, kad Grynojo proto kritiką visur aš cituoju pagal 
pirmojo leidimo puslapių numeraciją, kadangi Rosenkranzo rinktinių raštų 
leidime ši numeracija visada pridedama. Be to, aš pridedu penktojo leidimo 
numeraciją, žymėdamas ją ženklu V. Visi kiti leidimai pradedant antruoju 
yra tokie pat kaip ir V, taigi ir jų numeracija yra tokia pati. 

kritikos p. 11; V, 24 protas apibrėžiamas kaip sugebėjimas 
kurti apriorinius principus; p. 299; V, 356 vėl sakoma, kad 
protas yra sugebėjimas kurti principus, ir jis priešinamas 
intelektui, kuris yra sugebėjimas kurti taisykles! Galima 
pamanyti, kad tarp principų ir taisyklių esama didžiulio 
skirtumo, nes Kantas leidžia mums tarti, kad kiekvieną iš 
jų atitinka ypatingas pažinimo sugebėjimas. Tačiau šis 
didžiulis skirtumas pasirodo esąs tik toks, kad tai, kas a 
priori pažįstama grynuoju stebėjimu ar remiantis intelekto 
formomis, yra taisyklė ir tik tai, kas a priori kyla iš grynųjų 
sąvokų, yra principas. Prie šios savavališkos ir neleistinos 
perskyros mes sugrįšime vėliau, aptarinėdami dialektiką. 
P. 330; V, 386 protas yra sugebėjimas daryti išvadas: paprastą 
sprendimą jis dažniau (p. 69; V, 94) aiškina kaip intelekto 
funkciją. Tačiau šitaip jis iš esmės sako štai ką: sprendimas 
yra intelekto funkcija, nes sprendinio pagrindas yra em- 
pirinis, transcendentalinis ar metaloginis (Traktatas Apie 
pagrindo principą, § 31, 32, 33); bet jei jis yra loginis, o 
išprotavimas yra būtent tokios prigimties, tada čia veikia 
visai ypatingas, daug pranašesnis sugebėjimas pažinti, pro- 
tas. Negana to, p. 303; V, 360 aiškinama, kad tiesioginės 
išvados iš kokio nors teiginio vis dar yra intelekto funkcija, 
ir tik tos išvados, kurios reikalauja tarpinės sąvokos, gau- 
namos proto dėka. Pateikiamas pavyzdys, kaip iš teiginio 
„Visi žmonės yra mirtingi“ kyla išvada: „Kai kurie mirtingieji 
yra Žmonės“, gauta vien intelekto dėka. Priešingai, išvada 
„Visi mokslininkai yra mirtingi“ reikalauja visai kitokio ir 
daug pranašesnio sugebėjimo, t.y. proto. Kaip galėjo atsitikti, 
kad didis mąstytojas šneka tokius dalykus! P. 553; V, 581 
protas staiga pasirodo esąs nuolatinė visų savavališkų po- 
elgių sąlyga. P. 614; V, 642 jis pasirodo esąs tai, kieno 
dėka mes galime vertinti savo teiginius; p. 643, 644; V, 
671, 672 sakoma, kad intelekto sąvokas protas sujungia į 
idėjas, panašiai kaip intelektas objektų daugeriopumą su- 

jungia į sąvokas. P. 646; V, 674 protas yra ne kas kita, 
kaip sugebėjimas iš bendrybės išvesti atskirybę. 

Savo ruožtu intelektas irgi aiškinamas vis kitaip; tai 
matome septyniose Grynojo proto kritikos vietose. Antai p. 51; 
V, 75 jis yra sugebėjimas sudaryti pačius vaizdinius. P. 69; 
V, 94 tai sugebėjimas spręsti, t.y. mąstyti, pažinti sąvokomis. 
Penktojo leidimo p. 137 intelektas apskritai yra sugebėjimas 
pažinti. P. 132; V, 171 — sugebėjimas kurti taisykles. Bet 
p. 158; V, 197 sakoma: „Jis yra ne tik sugebėjimas kurti 
taisykles, bet ir pamatinių principų šaltinis, kurio dėka viskas 
palenkta taisyklėms“**; nepaisant to, anksčiau jis buvo prieš- 
priešintas protui, nes tik pastarasis yra sugebėjimas kurti 
principus. P. 160; V, 199 intelektas yra sugebėjimas sudaryti 
sąvokas; bet p. 302; V, 359 jis yra sugebėjimas vienyti 
reiškinius pagal taisykles. 

Mano iškelto tvirto, aiškaus, apibrėžto, paprasto ir visų 
tautų bei epochų priimtą kalbos vartoseną atitinkančio tų 
dviejų sugebėjimų pažinti aiškinimo man nereikės ginti nuo 
tokių (nors ir kylančių iš Kanto) išties painių ir nepamatuotų 
šnekų apie juos. Jas aš pateikiau tik tam, kad pagrįsčiau 
savo priekaištą, jog Kantas laikosi savosios simetrinės loginės 
sistemos, nepakankamai apmąstydamas šitaip traktuojamą 
objektą. 

Jeigu, kaip aš sakiau anksčiau, Kantas būtų rimtai ištyręs, 
kaip galima paaiškinti du tokius skirtingus sugebėjimus 
pažinti, vienas iš kurių yra skiriamasis žmogaus bruožas, 
ir pamąstęs, ką reiškia protas bei intelektas visų tautų ir 
visų filosofų vartotoje kalboje, jis niekada nebūtų suskirstęs 
proto į teorinį ir praktinį, nesiremdamas jokiu kitu autoritetu, 
išskyrus  scholastų, kurie terminus intellectus theoreticus 
ir practicus vartojo visai kita prasme, ir jis niekada nebūtų 
praktinio proto padaręs doro elgesio šaltiniu. Lygiai taip 
pat, prieš intelekto sąvokas (kurias jis supranta iš dalies 
kaip savo kategorijas, iš dalies kaip visas bendras sąvokas) 

šitaip rūpestingai atskirdamas nuo proto sąvokų (vadina- 
mųjų idėjų) ir vienas bei kitas paversdamas medžiaga savo 
filosofijai, kuri daugiausiai ir nagrinėja visų tų sąvokų 
galioseną, pritaikymą ir kilmę, — prieš tai, sakau aš, jis 
turėjo rimtai patyrinėti, kas gi apskritai yra sąvoka. Tačiau, 
deja, ir šio, tokio būtino tyrinėjimo visai nesama, o tai didžia 
dalimi nulėmė, kad intuityvus pažinimas buvo baisingai 
supainiotas su abstrakčiuoju. Tai aš netrukus įrodysiu. Ta 
pati išsamaus apmąstymo stoka, dėl kurios Kantas apėjo 
klausimus: kas yra stebėjimas? kas yra refleksija? kas yra 
sąvoka? kas yra protas? kas yra intelektas?, — lėmė tai, 
kad jis nesiėmė ir tokių absoliučiai būtinų tyrinėjimų: ką 
aš vadinu objektu, kurį skiriu nuo vaizdinio? kas yra eg- 
zistencija? kas yra objektas? kas yra subjektas? kas yra tiesa, 
regimybė, klaida? Tačiau neapmąstydamas ir beatodairiškai 
jis laikosi savo loginės schemos ir savo simetrijos. Sprendinių 
lentelė gali ir turi būti visos išminties raktas. 


Anksčiau aš pažymėjau, jog svarbiausias Kanto nuopelnas 
yra tas, kad reiškinį jis atskyrė nuo daikto savaime, visą 
šį regimąjį pasaulį aiškino kaip reiškinį ir todėl šio pasaulio 
dėsnius pripažino negaliojančiais už reiškinio ribų. Žinoma, 
yra keista, kad tos tik reliatyvios reiškinio egzistencijos jis 
nekildino iš paprastos, tokios akivaizdžios ir nepaneigiamos 
tiesos — „Nėra objekto be subjekto“, kad šitaip iš esmės 
parodytų, jog objektas yra tik reiškinys, neegzistuojantis 
savaime ir besąlygiškai, nes jis visada esti tik santykyje 
su subjektu, nuo jo priklauso, yra jo sąlygojamas. Berkeley, 
kurio nuopelnų Kantas neįvertino, tą svarbų teiginį pavertė 
pamatiniu savo filosofijos akmeniu ir šitaip sau užsitikrino 
nemirtingą reputaciją, nors jis pats iš šio teiginio nepadarė 
reikiamų išvadų ir todėl buvo iš dalies nesuprastas, iš dalies 

nepakankamai paisomas. Savo veikalo pirmajame leidime 
Kanto abejingumą šiam Berkeley'o teiginiui aš aiškinau 
akivaizdžiai pastebima radikalaus idealizmo baime, tačiau, 
kita vertus, daugelyje Grynojo proto kritikos vietų aš radau 
aiškiai išreikštą tokio idealizmo nuostatą, todėl apkaltinau 
Kantą tuo, kad jis prieštarauja sau pačiam. Ir šis priekaištas 
buvo pagrįstas, jeigu susipažinta — o taip atsitiko man - 
tik su antruoju arba vėlesniais penkiais Grynojo proto kritikos 
leidimais. Bet kai vėliau aš skaičiau jau retenybe tapusį 
pirmąjį Kanto svarbiausio veikalo leidimą, savo dideliam 
džiaugsmui pamačiau, kad visi tie prieštaravimai išnyko, 
ir supratau, kad Kantas, nors jis ir nevartojo formulės „Nėra 
objekto be subjekto“, tačiau taip pat ryžtingai, kaip Berkeley 
ir aš, erdvėje ir laike esantį išorinį pasaulį suvokė tik kaip 
ji pažįstančio subjekto vaizdinį. Todėl jis, pavyzdžiui, p. 383 
be jokių išlygų sako: „Jei tik aš pašalinu mąstantį subjektą, 
visas medžiaginis pasaulis turi išnykti, nes jis yra ne kas 
kita, kaip mūsiškio subjekto juslumo nulemtas reiškinys ir 
tam tikras šio subjekto vaizdinys“. Tačiau visa pastraipa 
nuo 348 iki 392 puslapio, kurioje Kantas labai gražiai ir 
aiškiai išdėsto savo radikalų idealizmą, antrajame leidime 
buvo išmesta, o vietoj jos buvo pateikta daugybė jai prieš- 
taraujančių teiginių. Dėl to Grynojo proto kritikos tekstas, 
cirkuliavęs nuo 1787 iki 1838 metų, buvo iškreiptas ir 
sugadintas, knyga prieštaravo pati sau, todėl jos prasmė 
niekam negalėjo būti visai aiški ir suprantama. Savo iš- 
samesnius samprotavimus apie tai, taip pat savo spėliojimus 
apie priežastis ir silpnybes, Kantą paskatinusias šitaip su- 
gadinti savo nemirtingąjį veikalą, aš išdėsčiau viename laiške 
ponui profesoriui Rosenkranzui. Svarbiausią šio laiško pa- 
straipą jis įterpė į jo išleistų Kanto rinktinių raštų antrojo 
tomo pratarmę, kurią dabar aš ir nurodau. Mano mintys 
paskatino poną profesorių Rosenkranzą 1838 metais ryžtis 
atstatyti pirminį Grynojo proto kritikos pavidalą, nes jis 

minėtame antrajame tome ją išspausdino pagal pirmą (1781 
metų) leidimą. Šitaip jis nepaprastai nusipelnė filosofijai, 
o galbūt net išgelbėjo svarbiausią vokiečių literatūros kūrinį, 
ir šis jo nuopelnas niekada neturi būti užmirštas. Tačiau 
tegul nė vienas neįsivaizduoja, kad supranta Grynojo proto 
kritiką ir turi aiškų Kanto teorijos vaizdą, jei yra skaitęs 
tik antrą ar vieną iš vėlesnių šio veikalo leidimų. Tai 
neįmanoma, nes jam teko skaityti tik sužalotą, sugadintą 
ir kažkiek neautentišką tekstą. Mano pareiga — tai pasakyti 
ryžtingai ir kaip įspėjimą kiekvienam. 

Tačiau tas būdas, kuriuo Kantas įveda daiktą savaime, 
aiškiai prieštarauja radikaliai idealistinei pamatinei nuostatai, 
taip aiškiai išreikštai pirmajame Grynojo proto kritikos leidime. 
Be abejonės, visų pirma kaip tik dėl to antrajame leidime 
jis išbraukė minėtą svarbiausią idealistinę pastraipą ir tie- 
siogiai pasisakė prieš Berkeley'o idealizmą, tačiau šitaip 
tik įnešė nenuosekhimą į savo kūrinį, neįstengdamas ištaisyti 
jo pagrindinio trūkumo. Kaip žinoma, šis trūkumas yra 
tas jo pasirinktas būdas įvesti daiktą savaime. Jo neleisti- 
numą išsamiai parodė Gottlobas Ernstas Schulze veikale 
Aaenesideimus, ir netrukus tas būdas buvo pripažintas kaip 
nepagrįsta Kanto sistemos vieta. Šį dalyką galima paaiškinti 
labai trumpai. Nors visaip išsisukinėdamas, daikto savaime 
prielaidą Kantas grindžia pagal priežastingumo dėsnį gauta 
išvada, kad empirinis stebėjimas, tiksliau pasakius, pojūtis 
mūsų juslių organuose, iš kurių jis kyla, privalo turėti išorinę 
priežastį. Tačiau jis pats, ir visai teisingai, nustatė, kad 
priežastingumo principas mums žinomas a priori, vadinasi, 
yra mūsų intelekto funkcija, todėl turi subjektyvią prigimtį; 
be to, pats pojūtis, kuriam čia taikomas priežastingumo 
dėsnis, yra neabejotinai subjektyvus; o galiausiai net erdvė, 
į kurią mes šitokiu būdu perkeliame pojūčio priežastį kaip 
objektą, yra a priori duota, vadinasi, subjektyvi mūsų intelekto 
forma. Todėl visas empirinis stebėjimas turi subjektyvią 

priežastį ir pagrindą, kaip paprastas vyksmas mumyse, ir 
negalima įvesti nieko, kas nuo jo skirtųsi kaip daiktas savaime 
ar kas pasirodytų kaip būtina prielaida. Empirinis stebėjimas 
iš tikrųjų yra ir lieka tik mūsų vaizdinys: tai yra pasaulis 
kaip vaizdinys. Jo būtį-savaime mes galime pasiekti tik visai 
kitu, mano nutiestu keliu, pasitelkdami savimonę, kuri 
atskleidžia valią kaip mūsų pačių reiškinio būtį-savaime. 
Tačiau tada daiktas savaime tampa toto genere skirtingas 
nuo vaizdinio ir jo elementų, kaip aš jau paaiškinau. 

Toji, kaip sakyta, anksti pastebėta didelė Kanto sistemos 
yda patvirtina gražią indų patarlę: nėra lotoso be stiebo. 
Šiuo atveju stiebas yra klaidingas daikto savaime išvedimas; 
tačiau klaidingas yra tik išvedimo būdas, o ne tai, kad 
pripažįstamas daiktas savaime, susijęs su tam tikru reiškiniu. 
Bet kaip tik taip, neteisingai, jį suprato Fichte; o tai buvo 
įmanoma tik todėl, kad jam rūpėjo ne tiesa, bet noras sukelti 
sensaciją ir greičiau įgyvendinti savo asmeninius tikslus. 
Todėl jis buvo tiek įžūlus ir bukas, kad visiškai paneigė 
daiktą savaime ir sukūrė sistemą, kurioje, skirtingai nuo 
Kanto, tariamai a priori iš subjekto buvo išvesta ne tik 
formalioji vaizdinio dalis, bet ir medžiaga, visas vaizdinio 
turinys. Ir šiuo atveju jis visai teisingai orientavosi į ne- 
sugebėjimą spręsti ir kvailumą, būdingą publikai, kuri 
prastus sofizmus, tuščius fokusus ir beprasmiškus plepalus 
priėmė kaip įrodymus. Todėl jam pavyko publikos dėmesį 
nukreipti nuo Kanto į save ir vokiečių filosofiją pakreipti 
taip, kad po to ji buvo toliau pastūmėta Schellingo ir 
galiausiai savo tikslą pasiekė, susitapatindama su absurdiška 
Hegelio pseudoišmintimi. 

Dabar aš sugrįžtu prie anksčiau minėtos didžiosios Kanto 
klaidos, būtent prie to, kad stebimąjį pažinimą jis netinkamai 
atskyrė nuo abstrakčiojo, ir iš to atsirado baisinga painiava, 
kurią mes dabar turime panagrinėti išsamiau. Jei stebimuo- 
sius vaizdinius jis būtų aiškiai atskyręs nuo tik in abstracto 

mąstomų sąvokų, tada jis būtų juos traktavęs kiekvieną 
savarankiškai ir kiekvienu atveju žinojęs, su kuriuo iš jų 
jis turi reikalą. Deja, taip neatsitiko, nors šis priekaištas 
iki šiol nebuvo išsakytas, todėl galbūt yra netikėtas. Jo 
„patyrimo objektas“, apie kurį jis nuolat kalba, tikrasis 
kategorijų objektas, nėra stebimasis vaizdinys, bet nėra ir 
abstrakti sąvoka; jis skiriasi tiek nuo vieno, tiek nuo kito, 
tačiau kartu yra ir viena, ir kita, o todėl yra visiškas absurdas 
ir nesąmonė. Kad ir kaip tai pasirodytų neįtikėtina, Kantui 
pristigo apdairumo ar net geros valios susigaudyti pačiam 
ir paaiškinti kitiems, ar jo „patyrimo objektas, t.y. dėl 
kategorijų pritaikymo atsirandantis pažinimas“ yra stebi- 
masis vaizdinys erdvėje ir laike (mano pirmoji vaizdinių 
klasė), ar tik abstrakti sąvoka. Kad ir kaip keista, jam nuolat 
rodosi kažkoks jųdviejų vidurkis, ir todėl atsiranda pragaištin- 
ga painiava, kurią aš dabar turiu iškelti į šviesą. Šiuo tikslu 
aš bendrais bruožais apžvelgiu visą pagrindinę teoriją. 


Transcendentalinė estetika yra toks vertingas kūrinys, kad 
Kanto vardui įamžinti pakaktų vien jo. Joje išskleisti įrodymai 
tokie įtikinami, kad ten esančius teiginius aš priskirčiau 
prie neabejotinų tiesų, o ką jau kalbėti apie jų neabejotiną 
vaisingumą; todėl jie traktuotini kaip didžiausia retenybė 
pasaulyje, būtent — kaip tikrų tikriausias, didžiulis meta- 
fizikos atradimas. Tas jo griežtai įrodytas faktas, kad viena 
mūsų žinių dalis mūsų suvokiama a priori, nepaaiškinamas 
niekaip kitaip, o tik tuo, kad šios žinios yra mūsų intelekto 
formos; ir tai yra ne tiek paaiškinimas, kiek kuo aiškiausia 
paties to fakto išraiška. Juk a priori reiškia ne ką kita, 
kaip „tai, kas įgyta ne per patyrimą, vadinasi, į mus yra 
įsismelkę ne iš išorės“. O tai, ko esama intelekte ir kas 
nėra įsismelkę iš išorės, priklauso jam pačiam pirmapra- 

diškai; tai jo paties esmė. O jeigu tai, ko esama pačiame 
intelekte, yra tas visuotinis būdas, kuriuo jam turi pasirodyti 
visi jo objektai, tai tuo pasakyta, kad toji duotis yra jo 
pažinimo formos, t.y. kartą ir visiems laikams nustatytas 
būdas, kuriuo jis atlieka savo pažintinę funkciją. Todėl iš 
esmės „Žinios a priori” ir „pačiam intelektui būdingos 
formos“ yra dvi kalbinės figūros, išreiškiančios tą patį dalyką, 
vadinasi, tam tikru mastu — sinonimai. 

Todėl aš nežinau, ką būtų galima atimti iš transcen- 
dentalinės estetikos teorijų. Tačiau norėčiau šį bei tą pridėti. 
Štai vietomis Kantas neišplėtojo savo minčių iki galo, nes 
neatmetė viso euklidinio įrodymo metodo, nors p. 87; V, 
120 jis pasakė, kad visas geometrinio pažinimo betarpiškas 
akivaizdumas kyla iš stebėjimo. Nepaprastai keista, kad 
net vienas iš jo priešininkų, ir, beje, pats įžvalgiausias, 
Gottlobas Ernstas Schulze (Kritik der theoretischen Philosophie, 
2, 241) prieina išvadą, kad iš Kanto teorijos turėtų kilti 
visai kitoks geometrijos traktavimas, nepanašus į esamą. 
Todėl jis įsivaizduoja, kad nukreipia prieš Kantą apagoginį 
argumentą, bet iš tikrųjų, pats to nežinodamas, faktiškai 
pradeda karą prieš Euklido metodą. Šiuo klausimu aš 
remiuosi šio veikalo pirmosios knygos $ 15. 

Po to, kai transcendentalinėje estetikoje išsamiai paaiš- 
kinamos bet kokio stebėjimo visuotinės formos, reikėtų laukti, 
kad būtų bent kiek paaiškintas ir jo turinys, tai, kaip empirinis 
stebėjimas įsismelkia į mūsų sąmonę, kaip mumyse atsiranda 
viso to mums tokio realaus ir tokio svarbaus pasaulio 
pažinimas. Tačiau apie tai visoje Kanto teorijoje iš tikrųjų 
nerandame nieko, išskyrus dažnai kartojamą, nieko nesakantį 
teiginį: „Empirinis stebėjimo turinys duotas iš išorės“. Todėl 
ir šiuo atveju išeidamas iš grynų stebėjimo formų Kantas 
vienu šuoliu pasiekia mąstymą ir pereina prie transcendentalinės 
logikos. Pačioje jos pradžioje (Grynojo proto kritika, p. 50; 
V, 74), kur Kantas negali susilaikyti nepalietęs empirinio 

stebėjimo materialiojo turinio, jis žengia pirmą klaidingą 
žingsnį, padarydamas xpotov (beOėas [t-y. klaidą prielaidoje; 
plg. Aristoteles, Analytica posteriora, cap. 18, p. 66 a 16]. 
„Mūsų pažinimas, — sako jis, — kyla iš dviejų pagrindinių 
sielos šaltinių, iš kurių pirmasis yra sugebėjimas įgyti 
vaizdinius, 0 antrasis — sugebėjimas šiais vaizdiniais pažinti 
objektą. Pirmuoju sugebėjimu objektas mums pateikiamas; 
antruoju jis mąstomas“ ". 

Tai neteisinga, nes šitaip mąstant įspūdis, kuris tik vienas 
yra mūsų grynojo imlumo objektas, vadinasi, kuris ateina 
iš išorės ir tik vienas yra iš tikrųjų „duotas“, jau būtų tam 
tikras vaizdinys, ir net jau tam tikras objektas. Tačiau jis 
yra ne kas kita, kaip grynas pojūtis juslių organe, ir tik 
pasinaudodama intelektu (t.y. priežastingumo dėsniu) ir 
erdvės bei laiko stebėjimo formomis, šį gryną pojūtį mūsų 
sąmonė (Intellekt) paverčia vaizdiniu. Tas vaizdinys dabar 
esti erdvėje ir laike kaip objektas ir negali būti nuo pastarojo 
(objekto) atskirtas, išskyrus tą atvejį, kai klausiama apie 
daiktą savaime; o kitais požiūriais jis sutampa su objektu. 
Šį dalyką aš išsamiai aptariau traktate Apie pagrindo principą, 
§ 21. Tačiau tuo intelekto ir stebimojo pažinimo veikla 
užsibaigia, ir tam nereikia jokių sąvokų ir jokio mąstymo; 
todėl šitokius vaizdinius turi ir gyvulys. Jei prisideda 
sąvokos, jei prisideda mąstymas, kuriam, žinoma, galima 
priskirti spontaniškumą, tada visiškai išeinama už stebimojo 
pažinimo ribų ir į sąmonę įsismelkia visai kita vaizdinių 
klasė, būtent ~ nestebimosios, abstrakčios sąvokos, o tada 
jau veikia protas. Tačiau protas visą savo turinį gauna tik 
iš jo atžvilgiu pirmesnio stebėjimo ir šio stebėjimo lyginimo 
su kitais stebėjimais bei sąvokomis. Tačiau šitaip Kantas 
mąstymą perkelia į stebėjimą ir duoda postūmį baisingam 
intuityvaus ir abstraktaus pažinimo painiojimui, kurį čia 
aš ir pasmerkiu. Jis taria, kad stebėjimas pats savaime yra 
intelektinis, grynai juslinis, vadinasi, visai pasyvus ir tik 

per mąstymą (intelekto kategorijas) duoda galimybę pagauti 
objektą. Šitaip Kantas mąstymą perkelia į stebėjimą. Tačiau 
vėlgi, mąstymo objektas yra pavienis, realus esinys; štai kodėl 
mąstymas praranda savo esminį — visuotinumo ir abstra- 
havimo — bruožą ir jo objektu tampa ne bendrosios sąvokos, 
o pavieniai daiktai. O šitaip Kantas perkelia stebėjimą į 
mąstymą. Iš to kyla minėta didžiulė painiava, o to pirmo 
neteisingo žingsnio padariniai apima visą jo pažinimo teoriją. 
Per visą tą teoriją nusidriekia visiškas stebimojo vaizdinio 
painiojimas su abstrakčiuoju, kurio padarinys yra kažkoks 
abiejų tų vaizdinių vidurkis. Šį vidurkį jis traktuoja kaip 
intelektu ir jo kategorijomis pažinų objektą, o tą pažinimą 
vadina patyrimu. Sunku patikėti, kad pats Kantas šitą in- 
telekto objektą suvokė kaip visai apibrėžtą ir iš tikrųjų aiškų 
dalyką: dabar aš tai įrodysiu, atskleisdamas didžiulį prieš- 
taravimą, apimantį visą transcendentalinę logiką, - prieš- 
taravimą, kuris yra tikrasis visą tą logiką gaubiančios tamsos 
šaltinis. 

Štai Grynojo proto kritikoje, p. 67-69; V 92-94; p. 89, 90; 
V, 122; toliau V, 135, 139, 153, jis kartoja ir primygtinai 
pabrėžia: intelektas nėra joks sugebėjimas stebėti; jam bū- 
dingas pažinimas yra ne intuityvus, o diskursyvus; intelektas 
yra sugebėjimas spręsti (p. 69; V, 94), o sprendinys yra 
netiesioginis pažinimas, vaizdinio vaizdinys (p. 68; V, 93); 
intelektas yra sugebėjimas mąstyti, o mąstymas yra paži- 
nimas sąvokomis (p. 69, V, 94); intelekto kategorijos jokiu 
būdu nėra sąlygos, kurių dėka objektai pateikiami stebėjimui 
(p. 89; V, 122), ir stebėjimui jokiu būdu nereikalingos 
mąstymo funkcijos (p. 91; V, 123); mūsų intelektas gali 
tik mąstyti, o ne stebėti (V, p. 135, 139). Toliau, Prolegomenų 
§ 20: stebėjimas, pagava, perceptio būdingas tik juslėms; 
sprendiniai priskirtini tik intelektui; ir $ 22: juslių funkcija 
yra stebėti, intelekto — mąstyti, t.y. spręsti. Pagaliau dar 
ir Praktinio proto kritikoje [Kritik der praktischen Vernunft], 

ketvirtojo leidimo p. 247; Rosenkranzo leidimo p. 281 rašoma: 
intelektas yra diskursyvus, jo vaizdiniai yra mintys, ne 
stebiniai. Visa tai — paties Kanto žodžiai. 

Tai reiškia, kad šis stebimasis pasaulis mums egzistuotų 
ir tuo atveju, jei mes neturėtume jokio intelekto, kad jis 
patenka į mūsų galvą visai nepaaiškinamu būdu; šį dalyką 
Kantas dažnai žymi kaip tik tuo savo keistu pasakymu, 
kad stebinys esąs duotas, šio neapibrėžto ir metaforiško 
pasakymo toliau neaiškindamas. 

Tačiau visam tam, kas pasakyta, kuo skandalingiausiai 
prieštarauja visa kita mokymo apie intelektą, jo kategorijas 
ir patyrimo galimybę dalis tuo pavidalu, kokiu jis ją dėsto 
transcendentalinėje logikoje. Štai: Grynojo proto kritika, p. 79; 
V, 105 - intelektas savo kategorijomis įneša vienybę į stebėjimo 
įvairovę, 0 grynosios intelekto kategorijos a priori siejasi 
su stebėjimo objektais. P. 94; V, 126: „Kategorijos yra patyrimo, 
ar tai būtų stebėjimas, ar į jį įsismelkiantis mąstymas, sąlyga". 
V, p. 127 intelektas yra patyrimo pradininkas. V, p. 128 
kategorijos lemia objektų stebėjimą. V, p. 130 visa, ką mes 
objekte (kuris juk yra stebinys, o ne koks nors abstractum) 
vaizduojamės kaip susieta, susiejama tik intelekto veiksmu. 
V, p. 135 intelektas vėl aiškinamas kaip apriorinis suge- 
bėjimas sieti ir duotų vaizdinių daugeriopumą palenkti 
apercepcijos vienumui: tačiau pagal visą kalbos vartoseną 
apercepcija yra ne kokios nors sąvokos mąstymas, o stebėjimas. 
V, p. 143 net pavadinime pasakyta, kad visą juslinį stebėjimą 
sąlygoja kategorijos. Toje pačioje vietoje sakoma, kad loginė 
sprendinių funkcija duotų stebinių įvairovę irgi palenkia aper- 
cepcijai apskritai, ir tam tikro duoto stebinio įvairovė būtinai 
palenkta kategorijoms. V, p. 144 vienumą į stebėjimą įneša 
intelektas per kategorijas. V, p. 145 intelektinis mąstymas 
labai keistai aiškinamas tuo, kad jis sintezuoja, susieja ir 
sutvarko stebėjimo įvairovę. V, p. 161 patyrimas galimas 
tik kategorijų dėka ir yra pagavų sąsaja, tuo tarpu pagavos 

yra kaip tik stebiniai. V, p. 159 kategorijos yra apriorinis 
stebėjimo objektų apskritai pažinimas. Toliau šioje vietoje 
ir V, p. 163 bei 165 dėstoma pagrindinė Kanto mintis, kad 
intelektas visų pirma daro galimą gamtą, aprioriškai duodamas 
jai dėsnius, o gamta prisitaiko prie intelekto dėsningumų 
ir t.t. Tačiau gamta vis dėlto yra stebimas dalykas, o ne 
abstractum; todėl intelektas turi būti sugebėjimas stebėti. 
V, p. 168 sakoma, kad intelekto sąvokos yra patyrimo 
galimybės principai, o patyrimas esąs reiškinių erdvėje ir 
laike apskritai apibrėžimas; tie reiškiniai egzistuoja stebėjime. 
Galiausiai p. 189-211; V, 232-265 esama ilgo įrodymo (kad 
jis neteisingas, išsamiai parodyta mano traktate Apie pagrindo 
principą, § 23), jog objektų seka ir koegzistavimas nepa- 
gaunami juslėmis, o į gamtą perkelti vien tik intelekto; 
šitaip pirmąkart tampa galima pati gamta. Tačiau, žinoma, 
gamta kaip įvykių seka ir būsenų koegzistavimas yra grynai 
stebimas, o ne tik abstrakčiai mąstomas dalykas. 
Kiekvienam, kuris, kaip ir aš, jaučia pagarbą Kantui, 
aš siūlau sutaikyti šiuos prieštaravimus ir parodyti, kad 
Kantas savo mokyme apie patyrimo objektą ir tai, kaip 
tą patyrimą nulemia intelekto ir jo dvylikos funkcijų veikla, 
mąstė kažką visiškai aiškaus ir apibrėžto. Aš esu įsitikinęs, 
kad nurodytasis prieštaravimas, apimantis visą transcen- 
dentalinę logiką, yra paties dėstymo didelio painumo tikroji 
priežastis. Faktiškai Kantas miglotai jautė šį prieštaravimą, 
viduje kovojo su juo, tačiau nenorėjo ar negalėjo jo suvokti 
aiškiai, todėl jį nuslėpė nuo savęs ir kitų ir vengė jo visaip 
išsisukinėdamas. Galbūt tuo aiškintina ir aplinkybė, kad 
sugebėjimą pažinti jis pavertė tokia keista, sudėtinga mašina 
su tokia daugybe ratų, tokių kaip dvylika kategorijų, vaiz- 
duotės galia, vidinis jausmas, transcendentalinio apercepcijos 
vienumo transcendentalinė sintezė, be to, grynųjų intelekto 
sąvokų schematizmas ir t.t. Ir nepaisant šito didžiulio 
aparato - net nebandoma paaiškinti išorinio pasaulio ste- 

bėjimo, kuris galiausiai yra svarbiausias dalykas mūsiškiame 
pažinime, o atkakliai iškylantis poreikis tai padaryti visada 
atstumiamas tuo pačiu, išties silpnu, nieko nesakančiu, 
metaforišku posakiu: „Empirinis stebėjimas mums duotas”. 
Penkto leidimo p.145 mes dar sužinome, kad empirinis 
stebėjimas duotas per objektą; vadinasi, objektas turi būti 
kažkas visai skirtinga nuo stebėjimo. 

Taigi, jei mes pasistengsime ištirti Kanto vidinę, jo paties 
aiškiai neišreikštą nuomonę, suprasime, kad jam tikrasis 
intelekto objektas iš tikrųjų yra toks nuo stebinio skirtingas 
objektas, kuris jokiu būdu nėra sąvoka ir net kad keista 
tokio neįsivaizduojamo objekto prielaida iš tikrųjų ir turėtų 
būti tai, kieno dėka stebėjimas pirmąkart virsta patyrimu. 
Aš esu įsitikinęs, kad galutinė priežastis, Kantą paskatinusi 
tarti egzistuojant tokį absoliutų objektą, jau savaime, t.y. ir 
be subjekto, esantį objektą, yra senas, giliai įsišaknijęs, jokiam 
tyrinėjimui nepasiduodantis prietaras. Šis objektas jokiu būdu 
nėra stebimas, bet per sąvoką pridedamas prie stebėjimo, 
kaip kažkas, kas tą stebėjimą atitinka, ir šitaip stebėjimas 
tampa patyrimu ir turi vertę bei tiesą, pirmiausia įgyjamą 
per santykį su sąvoka (visiškai priešingai mūsų sampratai, 
pagal kurią sąvoka įgyja vertę ir tiesą tik stebėjimo dėka). 
Todėl tikroji kategorijų funkcija yra šį tiesiogiai neįsivaiz- 
duojamą objektą pridėti prie stebėjimo. „Tik stebėjimui 
duotas objektas, kuris po to mąstomas pagal kategoriją““ 
(Grynojo proto kritika, pirmas leidimas, p. 399). Ypač aiškiai 
tai pasakyta vienoje vietoje, penkto leidimo p. 125: „Dabar 
kyla klausimas, ar ir sąvokos nėra a priori išankstinės, kaip 
sąlygos, vien tik kurių dėka kažkas, jei ir nėra stebima, yra 

mąstoma kaip objektas apskritai”. Į šį klausimą Kantas atsako 
teigiamai. Čia aiškiai pasirodo klaidos ir ją gaubiančios 
painiavos šaltinis. Juk objektas kaip toks visada duotas tik 
stebėjimui ir esti jame; stebėjimas gali būti sukeltas juslių 
arba, jų nesant, vaizduotės galios. Priešingai, tai, kas mąstoma, 

visada yra bendra nestebima sąvoka, kuri, žinoma, gali būti 
objekto apskritai sąvoka; tačiau mąstymas siejasi su objektais 
tik netiesiogiai, per sąvokas, todėl objektai patys savaime 
visada yra ir lieka stebiniai. Juk mūsų mąstymas funkcionuoja 
ne tam, kad stebiniams suteiktų realumą; jie realūs tiek, 
kiek jie esti savaime (empirinė realybė). Tikroji mąstymo 
funkcija yra pagauti bendrybę ir stebėjimo rezultatus, juos 
išsaugoti ir sudaryti galimybę jais lengviau disponuoti. Tuo 
tarpu Kantas pačius objektus priskiria mąstymui, kad pa- 
tyrimą ir objektyvų pasaulį šitaip padarytų priklausomą 
nuo intelekto, tačiau nepripažįsta, kad pastarasis yra su- 
gebėjimas stebėti. Žinoma, šiame kontekste stebėjimą jis skiria 
nuo mąstymo, tačiau taria, kad pavieniai daiktai yra iš 
dalies stebėjimo, iš dalies mąstymo objektai. Tačiau iš tikrųjų 
jie yra tik stebėjimo objektai; mūsiškis empirinis stebėjimas 
yra iškart objektyvus kaip tik todėl, kad jis kyla iš priežastinio 
ryšio. Jo tiesioginis objektas yra daiktai, o ne nuo daiktų 
besiskiriantys vaizdiniai. Pavieniai daiktai kaip tokie stebimi 
intelektu ir juslėmis: vienpusišką poveikį juslėms šiuo atveju 
tuojau pat papildo vaizduotės galia. Priešingai, kai tik mes 
pereiname prie mąstymo, atitrrūkstame nuo pavienių daiktų 
ir turime reikalą su visuotinėmis sąvokomis, kurioms ne- 
būdingas stebimasis akivaizdumas, nors po to savo mąstymo 
rezultatus mes ir taikytume pavieniams daiktams. Jei mes 
tai turime galvoje, tampa aišku, jog negalima tarti, kad 
daiktų stebėjimas tiems daiktams suteikia realumą ir tampa 
patyrimu tik mąstymo, taikančio dvylika kategorijų, dėka. 
Priešingai, jau pačiame stebėjime esama empirinės realybės, 
vadinasi, tas stebėjimas jau yra patyrimas. Tačiau ir ste- 
bėjimas gali atsirasti tik taikant juslinei pagavai priežastinio 
ryšio pažinimą, o tai yra vienintelė intelekto funkcija. Todėl 
stebėjimas iš tikrųjų yra intelektinis, o šitai Kantas kaip 
tik ir neigia. 

Be cituotų pastraipų, čia kritikuojamą Kanto poziciją labai 
aiškiai išreikštą galima rasti Sprendimo galios kritikoje [Kritik 
der Urteilskraftl, $ 36, pačioje pradžioje; taip pat ir Me- 
tafiziniuose gamtotyros pradmenyse [Metaphysischen An- 
fangsgriinden der Naturwissenschaft], pastaboje prie pirmojo 
„fenomenologijos“ aiškinimo. Tačiau taip naiviai, kaip spręs- 
damas šį keblų klausimą Kantas tikrai nesiryžtų daryti, 
ši teorija išdėstyta vieno kantininko, būtent Kiesewetterio, 
knygoje Visuotinės (grynosios) logikos metmenys [Grundriß 
einer [reinen] allgemeinen Logik], trečias leidimas, pirma aiš- 
kinimo dalis, p. 434 ir antra aiškinimo dalis, $ 52 ir 53; 
taip pat ir Tieftrunko Gryno vokiško stiliaus mokslas apie 
mąstymą [Denklehre in rein deutschen Gewande], 1825. Čia 
labai aiškiai matyti, kaip nesavarankiški mąstytojo mokiniai 
tampa jo klaidų didinamuoju veidrodžiu Dėstydamas savąjį 
jau užbaigtą mokymą apie kategorijas, Kantas elgiasi labai 
atsargiai, tuo tarpu jo mokiniai, priešingai, labai drąsūs 
ir šitaip atskleidžia to mokymo neteisingumą. 

Atsižvelgiant į tai, kas pasakyta, Kantui kategorijų ob- 
jektas, nors ir nebūdamas daiktas savaime, yra artimiausias 
pastarojo giminaitis: jis yra objektas savaime, objektas, kuriam 
nereikalingas joks subjektas; tai yra pavienis daiktas, tačiau 
nesantis laike ir erdvėje, nes nėra stebimas; tai yra mąstymo 
objektas, tačiau ne abstrakti sąvoka. Todėl Kantas iš esmės 
išskiria tris dalykus: 1) vaizdinį; 2) vaizdinio objektą; 3) 
daiktą savaime. Pirmasis dalykas priskiriamas jūuslumui, 
kuris šiuo atveju, be pojūčio, apima ir grynas juslumo formas, 
erdvę ir laiką. Antrasis dalykas priskiriamas intelektui, kuris 
jį primąsto savo dvylikos kategorijų dėka. Trečiasis yra anapus 
bet kokio pažinumo (kaip įrodymą žr. Grynojo proto kritikos 
pirmo leidimo p. 108 ir 109). Tačiau vaizdinio ir vaizdinio 
objekto perskyra yra nepagrįsta: tai įrodė jau Berkeley, ir 
tai kyla iš viso mano apmąstymo, išdėstyto pirmojoje knygoje, 
ypač iš papildymų pirmojo skyriaus, ir net iš grynai pa- 

matinės idealistinės Kanto pozicijos, atsispindinčios pirma- 
jame leidime. Bet jeigu vaizdinio objekto nenorima priskirti 
vaizdiniui ir su juo sutapatinti, reikia jį susieti su daiktu 
savaime: galiausiai tai priklauso nuo tos prasmės, kuri 
priskiriama žodžiui „objektas“. Bet visada akivaizdu, kad 
aiškiai mąstant neįmanoma surasti nieko kito, išskyrus 
vaizdinį ir daiktą savaime. Nepagrįstas to hermafrodito, 
vaizdinio objekto, įterpimas, yra Kanto klaidų šaltinis; bet 
jį pašalinus griūva ir mokymas apie kategorijas kaip ap- 
riorines sąvokas, nes jos nieko neprideda prie stebėjimo 
ir negalioja daiktams savaime; jomis tik mąstomi tie „vaiz- 
dinio objektai“, ir šitaip vaizdinys paverčiamas patyrimu. 
Juk kiekvienas empirinis stebėjimas jau yra patyrimas; tačiau 
empirinį pobūdį turi kiekvienas stebėjimas, kylantis iš jus- 
linės pagavos, o intelektas savo vienintele funkcija (prie- 
žastingumo dėsnio pažinimu a priori) šį pojūtį susieja su 
jo priežastimi, kuri kaip tik todėl pasirodo laike ir erdvėje 
(grynojo stebėjimo formose) kaip patyrimo objektas, ma- 
terialus daiktas, erdvėje išliekantis visą laiką, tačiau kartu 
visada išliekantis ir kaip vaizdinys, panašiai kaip ir erdvė 
bei laikas. Jei norime išeiti anapus šio vaizdinio, tuoj pat 
susiduriame su klausimu apie daiktą savaime, — klausimu, 
atsakymas į kurį yra viso mano veikalo, kaip ir apskritai 
visos metafizikos, tema. Su čia nurodyta Kanto klaida yra 
susijęs mano anksčiau pasmerktas trūkumas, būtent tai, kad 
jis nepateikia jokios teorijos, aiškinančios, kaip atsiranda 
empirinis stebėjimas, o tiesiog konstatuoja, kad jis duotas, 
tapatindamas jį su paprastu jusliniu pojūčiu, prie kurio dar 
prideda tik erdvės ir laiko stebėjimo formas, abi vadindamas 
juslumu. Bet iš tokios medžiagos neatsiranda joks objektyvus 
vaizdinys; priešingai, toks vaizdinys be išlygų reikalauja 
pojūtį susieti su jo priežastimi, vadinasi, taikyti priežas- 
tingumo dėsnį; tad jis reikalauja intelekto, nes be jo pojūtis 
visada lieka tik subjektyvus ir į erdvę neperkelia jokio objekto, 

netjei tas objektas prie jo pridedamas. Tačiau Kanto požiūriu 
intelekto negalime taikyti stebėjimui; intelektas turi tik 
mąstyti, kad liktų transcendentalinės logikos ribose. Su tuo 
susijusi dar viena Kanto klaida: surasti vienintelį galimą 
teisingai suvokto priežastingumo dėsnio aprioriškumo įro- 
dymą, t.y. įrodymą, kylantį iš pačios objektyvaus empirinio 
stebėjimo galimybės, jis perleido man, o pats pateikė aki- 
vaizdžiai neteisingą įrodymą, - tai aš jau atskleidžiau savo 
traktate Apie pagrindo principą $ 23. 

Iš to, kas pasakyta, aišku, kad Kanto „vaizdinio ob- 
jektas“ (2) susideda iš to, ką jis pasigrobė iš dalies iš 
vaizdinio (1), iš dalies iš daikto savaime (3). Jeigu patyrimas 
iš tikrųjų atsirastų tik todėl, kad mūsų intelektas taiko dvylika 
skirtingų funkcijų, kad pasitelkdamas tiek daug sąvokų a 
priori mąstytų objektus, kurie prieš tai buvo tik stebimi, 
tada kiekvienas realus daiktas kaip toks privalėtų turėti 
daugybę apibrėžčių. Tos apibrėžtys, kaip duotos a priori 
(panašiai kaip laikas ir erdvė), jokiu būdu nesileistų pa- 
šalinamos, o labai esmingai priklausytų daikto egzistencijai, 
tačiau jų nebūtų galima kildinti iš erdvės ir laiko savybių. 
Tačiau randama tik vienintelė tokia apibrėžtis, būtent prie- 
žastingumas. Juo remiasi materialumas, nes materijos esmę 
sudaro veikimas, ir materija yra vien tik priežastingumas 
(žr. antrą tomą, sk. 4). Bet materialumas yra vienintelis 
dalykas, realų daiktą skiriantis nuo vaizduotės kūrinio, kuris 
yra tik vaizdinys. Juk materija, kaip kažkas pastovaus, 
daiktams suteikia pastovumą laike jų materialumo atžvilgiu, 
tuo tarpu formos kinta pagal priežastingumą. Visa kita daikte 
yra arba erdvės ir laiko apibrėžtys, arba jo empirinės savybės, 
visos susijusios su veiklumu, vadinasi, jos yra konkretesnės 
priežastingumo apibrėžtys. Tačiau priežastingumas, jau kaip 
sąlyga, priklauso empiriniam stebėjimui, kuris kaip tik todėl 
yra intelekto funkcija, o intelektas jau daro įmanomą ste- 
bėjimą, tačiau, be priežastingumo dėsnio, nieko neprideda 

prie patyrimo ir jo galimybės. Tai, kas, be čia nurodytų 
dalykų, pripildo senąsias ontologijas, yra ne kas kita, kaip 
daiktų tarpusavio santykiai arba jų santykiai su mūsų 
refleksija ir surankiotas farrago [kratinys]. 

Mokymo apie kategorijas nepagrįstumą parodo jau pati 
dėstymo maniera. Koks, šiuo požiūriu, skirtumas tarp trans- 
cendentalinės estetikos ir transcendentalinės analitikos! Ten — 
koks aiškumas, apibrėžtumas, tikrumas, tvirtas įsitikinimas, 
atvirai išreikštas ir tiksliai perteiktas! Visur pilna šviesos, 
nepalikta jokio tamsaus kampo: Kantas žino, ko jis nori, 
ir žino, kad jis teisus. Čia, priešingai, viskas tamsu, supainiota, 
neapibrėžta, netvirta, netikra, dėstymas baugštus, jame daug 
atsiprašinėjimų ir nuorodų į tolesnį dėstymą arba net nu- 
tylėjimų. O visas antrasis ir trečiasis grynųjų intelekto sąvokų 
dedukcijos skirsniai antrame leidime visiškai pakeisti, nes 
jie nepatenkino paties Kanto, ir yra visai kitokie negu 
pirmame leidime, nors aiškesni netapo. Čia iš tikrųjų matome 
Kantą, besigrumiantį su tiesa ir siekiantį patvirtinti kartą 
priimtą tezę. Transcendentalinėje estetikoje visos jo tezės iš 
tikrųjų įrodytos, remiantis nepaneigiamais sąmonės faktais; 
transcendentalinėje analitikoje priešingai — studijuodami ją 
išsamiai, mes randame tik nepagrįstus teiginius, kad štai 
taip yra ir taip turi būti. Taigi čia, kaip ir visur kitur, 
dėstymo maniera paženklinta mąstymo, iš kurio ji kilusi, 
antspaudu: juk stilius yra dvasios fizionomija. Be to, reikia 
pasakyti, kad, kai tik Kantas, siekdamas geriau paaiškinti, 
nori pateikti kokį nors pavyzdį, jis beveik visada pasinaudoja 
priežastingumo kategorija, ir tada tai, ką jis sako, pasirodo 
esą teisinga, nes kaip tik priežastingumo dėsnis yra tikroji, 
tačiau kartu vienintelė intelekto forma, o likusios dvylika 
kategorijų yra tik aklini langai. Kategorijų dedukcija pirmame 
leidime yra paprastesnė ir tiesesnė nei antrame. Jis stengiasi 
parodyti, kaip intelektas, remdamasis iš juslumo kylančiu 
stebėjimu, mąstydamas kategorijas, sukelia patyrimą. Šiame 

kontekste terminai rekognicija, reprodukcija, asociacija, ap- 
rehensija, transcendentalinis apercepcijos vienumas nuobo- 
džiai kartojami, bet vis dėlto lieka neaiškūs. Tačiau ypač 
atkreiptinas dėmesys į tai, kad šitaip aiškindamas, Kantas 
nė sykio nepaliečia to, kas kiekvienam turėtų kristi į akis 
pirmiausia - juslinio pojūčio ryšio su jo išorine priežastimi. 
Jeigu nenorėjo pripažinti šio ryšio, jis turėjo jį aiškiai paneigti, 
bet ir to jis nepadarė. Todėl jis visaip išsisukinėja, o visi 
kantininkai lygiai taip pat sėlina jam iš paskos. Šiuo atveju 
slaptas motyvas yra tas, kad priežastinį ryšį, jį vadindamas 
„reiškinio pagrindu“, Kantas rezervuoja tam, kad neteisingai 
išvestų daiktą savaime; taip pat tam, kad per ryšį su 
priežastimi stebėjimas taptų intelektinis, o tokio dalyko jis 
nedrįsta pripažinti. Be to, atrodo, jis būgštauja, kad, jei 
būtų pripažintas priežastinis ryšys tarp pojūčio ir objekto, 
pastarasis tuojau pat virstų daiktu savaime ir atvestų prie 
Locke'o empirizmo. Tačiau šis sunkumas pašalinamas ap- 
mąstymu, mums parodančiu, kad priežastingumo dėsnis 
yra subjektyvios prigimties, kaip ir pats pojūtis; o be to, 
ir mūsų kūnas, kiek jis reiškiasi erdvėje, jau priskirtinas 
vaizdiniams. Tačiau tai pripažinti Kantui trukdė berkliškojo 
idealizmo baimė. 

Kaip esminė intelekto operacija, pagrįsta jo dvylika 
kategorijų, nuolat iškeliama „stebėjimo įvairovės sintezė“, 
tačiau niekur deramai nepaaiškinta ir neparodyta, kas yra 
toji stebėjimo įvairovė iki intelektinės sintezės. Tuo tarpu 
laikas ir erdvė (pastaroji — visais trimis savo matavimais) 
yra continua, t.y. visos jų dalys pirmapradiškai yra ne 
atsiskyrusios, o susijusios. Tačiau jos yra visuotinės mūsų 
stebėjimo formos: vadinasi, visa, kas jose pasirodo (yra 
duota), pirmapradiškai irgi pasireiškia kaip kontinuumas, 
ty. jų dalys jau yra susijusios ir joms nereikalinga jokia 
papildoma įvairovės sintezė. Bet jeigu būtų norima šitą 
stebėjimo įvairovės suvienijimą aiškinti maždaug taip, kad 

esą aš skirtingus vieno objekto juslinius įspūdžius vis dėlto 
sieju tik su tuo objektu, taigi, pavyzdžiui, žiūrėdamas į 
va»pą, žinau, kad tai, kas mano akį veikia kaip geltonumas, 
mano rankas - kaip lygumas ir kietumas, mano ausis — 
kaip skambesys, vis dėlto yra tas pats kūnas, tuomet tai 
veikiau yra priežastinio ryšio (tos tikrosios ir vienintelės 
intelekto funkcijos) apriorinio pažinimo padarinys. O prie- 
žastinio ryšio dėka visi tie skirtingi poveikiai mano skir- 
tingiems juslių organams mane juk nukreipia į vieną bendrą 
jų priežastį, būtent į prieš mane esančio kūno sandarą, 
ir todėl mano intelektas, nepaisant tų poveikių skirtingumo 
ir daugeriopumo, vis dėlto pagauna priežasties vienumą 
kaip vienintelį šitaip akivaizdžiai pasirodantį objektą. Gra- 
žiame savo mokymo pakartojime, pateikiamame Grynojo 
proto kritikos p. 719- 726 arba V, 747-754, kategorijas Kantas 
aiškina galbūt geriau negu kur kitur, būtent - kaip „sintezės 
to, ką gali duoti pagava a posteriori, grynąsias taisykles“. 
Atrodo, kad čia jis nujaučia, jog, konstruojant trikampį, 
kampas duoda linijų sujungimo taisyklę; šiaip ar taip, 
remiantis šiuo pavyzdžiu, galima geriausiai išsiaiškinti, ką 
jis sako apie kategorijų funkciją. Metafizinių gamtotyros 
pradmenų [Metaphysischen Anfangsgriinden der Naturwissen- 
schaft] pratarmėje esama ilgos pastabos, kur irgi aiškinamos 
kategorijos ir sakoma, kad jos „niekuo nesiskiria nuo formalių 
intelekto veiksmų sprendžiant“, išskyrus tai, kad sprendime 
subjektas ir objektas bet kada gali apsikeisti vietomis. Be 
to, toje pačioje pastaboje sprendinys apskritai apibrėžtas 
kaip „veiksmas, kurio dėka duotieji vaizdiniai pirmąkart 
virsta objekto pažinimu“. Jei taip, tai gyvuliai, kadangi jie 
nesprendžia, neišvengiamai negali pažinti jokių objektų. 
Apskritai, pagal Kantą, egzistuoja tik objektų sąvokos, o 
ne stebiniai. O aš sakau priešingai: objektai pirmiausia 
egzistuoja tik stebėjimui, o sąvokos visada yra abstrakcijos, 
kylančios iš šio stebėjimo. Todėl abstraktus mąstymas turi 

būti tiksliai nukreiptas į stebinyje atsiveriantį pasaulį, nes 
tik ryšys su pasauliu suteikia sąvokoms turinį, ir sąvokoms 
mes negalime priskirti jokios kitos a priori apibrėžtos formos, 
išskyrus sugebėjimą apskritai reflektuoti, kurio esmė yra 
sąvokų, t.y. abstrakčių, nestebimųjų vaizdinių, sudarymas. 
O šis sudarymas yra vienintelė proto funkcija, kaip aš 
parodžiau pirmojoje knygoje. Todėl aš reikalauju, kad iš 
dvylikos kategorijų vienuolika būtų išmesta pro langą ir 
būtų išsaugota tik priežastingumo kategorija, tačiau neuž- 
mirštant, kad | ~ veikla jau yra empirinio stebėjimo sąlyga; 
todėl tas stebėjimas yra ne tik juslinis, bet ir intelektinis. 
Be to, aš reikalauju, kad šitaip stebimas objektas, patyrimo 
objektas, būtų sutapatintas su vaizdiniu, nuo kurio reikia 
atskirti tik daiktą savaime. 

Skirtinguose amžiaus tarpsniuose pakartotinai studijuo- 
damas Grynojo proto kritiką, aš palaipsniui supratau, kaip 
atsirado transcendentalinė logika. Šį įsitikinimą aš čia pa- 
teikiu skaitytojams, nes jis labai reikalingas tam, kad su- 
prastume tą logiką. Objektyviu supratimu ir aukščiausiu 
žmogaus įžvalgumu pagrįstas atradimas yra tik tas aperçu, 
kad laiką ir erdvę mes pažįstame a priori. Nudžiugintas 
šio laimingo atradimo, Kantas norėjo toliau eksploatuoti 
šią gyslą, 0 jo meilė architektoninei simetrijai davė jam 
orientyrą. Būtent: kaip empirinį stebėjimą jis pagrindė grynu 
stebėjimu a priori, kaip ano sąlyga, taip jis manė, kad ir 
empiriškai gautų sąvokų pagrindas yra tam tikros grynos 
sąvokos kaip mūsų sugebėjimo pažinti prielaidos ir kad tikras 
empirinis mąstymas yra galimas tik tam tikro gryno mąstymo 
a priori dėka, kuris tačiau savaime neturi jokių objektų, 
bet privalo juos imti iš stebėjimo. Taigi, kaip transcendentalinė 
estetika pasirodo esanti matematikos a priori, taip ir logika 
privalo turėti tokį pat a priori. Šitaip transcendentalinė 
estetika gauna simetrinį partnerį transcendentalinėje logikoje. 
Nuo to momento Kantas jau nebuvo bešališkas ir jau 

neįstengė objektyviai tyrinėti ir stebėti tai, kas duota są- 
monėje. Priešingai, jis buvo vedamas tam tikros prielaidos 
ir siekė tam tikro tikslo — surasti tai, ką jis tarė egzistuojant, 
kad ant šitaip laimingai atrastos transcendentalinės estetikos, 
kaip antrąjį aukštą, uždėtų jai analogišką, vadinasi, ją 
simetriškai atitinkančią transcendentalinę logiką. Be to, jam 
šovė į galvą išrasti sprendinių lentelę, iš kurios jis geriau 
ar blogiau sudarė kategorijų lentelę, kaip mokymą apie dvylika 
grynųjų apriorinių sąvokų; šios sąvokos turėjo būti sąlyga, 
leidžianti mums mąstyti kaip tik tuos daiktus, kurių stebėjimas 
a priori sąlygotas dviejų juslumo formų: vadinasi, dabar 
grynąjį juslumą simetriškai atitiko grynasis intelektas. Po to 
jam ateina į galvą dar viena mintis, leidusi jam padaryti 
savo sumanymą įtikinamesnį, tariant, kad egzistuoja grynųjų 
intelekto sąvokų schematizmas. Bet kaip tik šitaip jo paties 
nesuvoktas jo mąstymo metodas išsidavė kuo aiškiausiai. 
Kiekvienai sugebėjimo pažinti funkcijai stengdamasis surasti 
analogišką apriorinę funkciją, jis pastebėjo, kad tarp mūsų 
empirinio stebėjimo ir mūsų empirinio, abstrakčiomis ne- 
stebimomis sąvokomis vykdomo mąstymo esama dar ir tam 
tikro vidurkio, nors ir ne visada, bet labai dažnai, nes mes 
kartkartėmis nuo abstraktaus mąstymo bandome sugrįžti 
prie stebėjimo. Tačiau mes tik bandome, iš tikrųjų norėdami 
įsitikinti, kad mūsiškis abstraktus mąstymas ne per daug 
nutolo nuo tvirto stebėjimo pagrindo ir netapo skraidymu 
padebesiais ar paprasčiausiu tuščiažodžiavimu, panašiai kaip 
tuo atveju, kai eidami tamsoje mes tarpais griebiamės kelią 
rodančios sienos. Tada mes sugrįžtame prie stebėjimo, tačiau 
būtent tik bandydami ir trumpam laikui; sugrįžtame, įsi- 
vaizduodami stebinį, atitinkantį kaip tik mums rūpimas 
sąvokas. Tačiau šis stebinys nickada negali visiškai atitikti 
tos sąvokos, o yra tik laikinas jos reprezentantas; visa, kas 
reikalinga, apie tai aš pasakiau jau savo traktate Apie pagrindo 
principą, § 28. Šitą netvarų fantazmą, priešingai išbaigtam 

fantazijos vaizdiniui, Kantas vadina schema, sako, kad tai 
yra tarsi kokia vaizduotės galios monograma ir tvirtina, 
kad kaip tokios schemos yra vidurys tarp mūsų abstraktaus 
mąstymo empiriškai įgytomis sąvokomis ir mūsiškio aiškaus, 
juslinio stebėjimo, taip tarp grynojo juslumo sugebėjimo 
stebėti a priori ir grynojo intelekto (t.y. kategorijų) sugebėjimo 
mąstyti a priori esama tokių grynųjų intelekto apriorinių sąvokų 
schemų. Šias schemas vieną po kitos jis aprašo kaip grynosios 
vaizduotės galios a priori monogramas ir kiekvienai schemai 
priskiria atitinkamą kategoriją. Tai jis daro keistame „Skyriuje 
apie grynųjų intelektinių sąvokų schematiškumą“, kuris 
pagarsėjo kaip nepaprastai painus, nes joks žmogus niekada 
neįstengė jo suprasti. Tačiau jo miglotumas išsisklaido, jei 
jis traktuojamas iš mano pasiūlyto žiūros taško; bet čia 
labiau nei kur kitur atsiskleidžia Kanto metodo šališkumas 
ir išankstinis nusiteikimas surasti tai, kas atitiktų analogiją 
ir galėtų pasitarnauti architektoninei simetrijai. Negana to, 
Kanto polinkis čia pasireiškia taip, kad tampa beveik ko- 
miškas. Juk empirinėms schemoms (arba mūsų tikrųjų 
sąvokų reprezentantams vaizduotėje) surasdamas analogiš- 
kus grynųjų (neturiningų) apriorinių intelekto sąvokų (ka- 
tegorijų) schemas, jis nepastebi, kad tokios schemos čia yra 
visai beprasmiškos. Juk empirinio (tikroviško) mąstymo 
atveju schema siejasi tik su tokių sąvokų materialiniu turiniu; 
o kadangi šios sąvokos kyla iš empirinio stebėjimo, mes 
sau padedame ir orientuojamės abstrakčiame mąstyme tuo, 
kad kartkartėmis metame retrospektyvų žvilgsnį, norėdami 
įsitikinti, kad mūsų mąstymas dar yra turiningas ir tik- 
roviškas. Tačiau tai neišvengiamai suponuoja, kad mums 
rūpimos sąvokos yra kilusios iš stebėjimo ir yra ne kas 
kita, kaip retrospektyvinis žvilgsnis į jų materialų turinį 
ir net paprasčiausia pagalbinė priemonė mūsų silpnybei. 
Bet apriorinių sąvokų (kurios visai neturiningos) atveju toks 
dalykas visiškai nereikalingas: juk tos sąvokos kilusios ne 

iš stebėjimo, o ateina į jį iš vidaus, kad pirmąkart gautų 
iš jo kokį nors turinį, vadinasi, neturi dar nieko, į ką galėtų 
būti nukreipta retrospekcija. Aš aptariu šį dalyką taip plačiai 
todėl, kad kaip tik jis nušviečia slaptąją Kanto filosofavimo 
slinktį, kurios esmė ta, kad Kantas, laimingai atradęs abi 
apriorines stebėjimo formas, siekia surasti analogišką ap- 
riorinį elementą bet kokioje mūsų empirinio pažinimo api- 
brėžtyje, ir galiausiai savo schemose šią analogiją perkelia 
net į paprastą psichologinį faktą, tuo tarpu tariamas gi- 
liamintiškumas ir sunkus dėstymas padeda nuo skaitytojo 
nuslėpti, jog šios teorijos turinys visai neįrodomas, todėl 
yra visai savavališka prielaida. Tačiau tas, kuris galiausiai 
įsismelkia į tokio dėstymo prasmę, taip sunkiai pasiektą 
supratimą bus lengvai linkęs laikyti garantija, kad teisingas 
yra pats dalykas. Priešingai, jei Kantas čia būtų laikęsis 
bešališkai ir objektyviai, kaip ir atrasdamas stebinius a priori, 
jis būtų turėjęs nustatyti, kad tai, kas prisideda prie grynojo 
erdvės ir laiko stebėjimo, jeigu iš jo kyla empirinis stebėjimas, 
iš vienos pusės, yra pojūtis, o iš kitos — priežastingumo 
pažinimas, paprastą pojūtį paverčiantis objektyviu empiriniu 
stebėjimu, bet kaip tik todėl nepaimtas ir neišmoktas iš 
pastarojo, 0 egzistuojantis a priori ir kaip tik esantis grynojo 
intelekto forma ir funkcija, o be to, dar jo vienintelė, tačiau 
tokia vaisinga funkcija, kad ja remiasi visas mūsiškis em- 
pirinis pažinimas. Jeigu, kaip buvo dažnai sakoma, kokios 
nors klaidos įveika yra visiška tik tada, kai parodoma, kaip 
ji atsirado psichologiškai, tai aš tikiuosi, kad tai padariau 
Kanto mokymo apie kategorijas ir jų schematiškumą at- 
žvilgiu. 


Padaręs tiek daug klaidų pirminiuose paprastuose vaiz- 
dinio teorijos apmatuose, Kantas priėmė įvairias labai su- 

dėtingas prielaidas. Pirmiausia tokioms prielaidoms priskir- 
tinas sintetinis apercepcijos vienumas; labai keistas dalykas, 
išdėstytas labai keistai. „Turi būti galima, kad aš mąstau 
lydėtų visus mano vaizdinius“. Turi-galima: tai yra pro- 
bleminė-apodiktinė formuluotė arba, tariant paprastai, tei- 
ginys, viena ranka atimantis tai, ką duoda kita. Ir kokia 
gi yra šitokio ant adatos smaigalio balansuojančio teiginio 
prasmė? Kad bet koks įvaizdinimas yra mąstymas? Bet taip 
nėra: tai būtų baisu; tada nebūtų nieko, išskyrus abstrakčias 
sąvokas, ir visai nebūtų įmanomas nereflektuotas ir bevalis 
stebėjimas, toks kaip grožio žiūra, giliausia tikrosios daiktų 
esmės, t.y. jų platoniškųjų idėjų, pagava. Tada ir gyvuliai 
turėtų arba mąstyti, arba net nepajėgtų įvaizdinti. O gal 
šis teiginys turėtų reikšti kažką tokio: nėra objekto be 
subjekto? Tačiau tokiu atveju tas dalykas būtų išreikštas 
labai blogai ir pasirodytų per vėlai. Jei apibendrinsime Kanto 
teiginius, suprasime, kad tai, ką jis turi galvoje, kalbėdamas 
apie sintetinį apercepcijos vienumą, yra tarsi koks netįsus 
visų mūsų vaizdinių sferos centras, į kurį konverguoja tos 
sferos spinduliai. Tai aš vadinu pažinimo subjektu, visų 
vaizdinių koreliatu, o kartu tai yra tas pats dalykas, kurį 
aš antro tomo 22 skyriuje pavadinau fokusu, į kurį kon- 
verguoja smegenų veiklos spinduliai; jį aš ten išsamiai 
aprašiau ir paaiškinau. Todėl, kad nesikartočiau, aš nurodau 
tą vietą. 


Tai, kad aš atmetu visą mokymą apie kategorijas ir jį 
priskiriu prie tų nepagrįstų prielaidų, kuriomis Kantas 
užgriozdė pažinimo teoriją, kyla iš anksčiau pateiktos to 
mokymo kritikos; be to, — iš įrodymo, kad transcendentalinei 
logikai būdingi prieštaravimai, kurių pagrindas — stebimojo 
ir abstraktaus pažinimo supainiojimas; toliau — iš įrodymo, 

kad nesama aiškios ir apibrėžtos intelekto ir proto sąvokos, 
vietoj kurios Kanto raštuose mes randame skurdžius ir 
neteisingus pasisakymus apie tuos abu dvasios sugebėjimus. 
Galiausiai tai kyla iš tų apmąstymų apie tuos pačius dvasios 
sugebėjimus, kuriuos aš pats pateikiau pirmojoje knygoje 
ir jos papildymuose, o dar išsamiau išnagrinėjau traktate 
Apie pagrindo principą, $ 21, 26 ir 34. Šitie labai apibrėžti, 
aiškūs apmąstymai akivaizdžiai kyla iš mūsiškio pažinimo 
esmės nagrinėjimo; be to, jie sutampa su šitų dviejų su- 
gebėjimų pažinti sąvokomis, egzistavusiomis visų laikų ir 
tautų vartojamoje kalboje ir raštuose, nors dar aiškiai ir 
neišreikštomis. Jų priešinimas visai skirtingam kantiškajam 
aiškinimui didžia dalimi pasireiškia jau tuo, kad atsklei- 
džiamos tam aiškinimui būdingos klaidos. O sprendinių 
lentelė, kuria Kantas pagrindžia savo mąstymo teoriją ir 
net visą savo filosofiją, apskritai iš dalies teisinga. Todėl 
man dar reikia įrodyti, kaip šitos visuotinės visų sprendinių 
formos atsiranda mūsiškiame sugebėjime pažinti, ir jas 
suderinti su mano sugebėjimo pažinti teorija. Aptarinėdamas 
šį dalyką, intelekto ir proto sąvokoms aš visada teiksiu 
tą prasmę, kurią joms suteikė mano aiškinimas, tad aš tariu, 
kad skaitytojas su juo susipažinęs. 

Esminis skirtumas tarp Kanto ir manojo metodo yra tas, 
kad jo išeities taškas yra netiesioginis, refleksinis pažinimas, 
o mano, priešingai, — betarpiškas, intuityvus. Kantą galima 
palyginti su žmogumi, bokšto aukštį matuojančiu pagal jo 
šešėlį, o mane - su tuo, kuris matą deda tiesiog prie paties 
bokšto. Todėl jam filosofija yra mokslas, kylantis iš sąvokų, 
o man ji yra mokslas, vartojantis sąvokas, kylantis iš stebimojo 
pažinimo, vienintelio bet kokio akivaizdumo šaltinio, ir 
išreiškiamas bei fiksuojamas bendromis sąvokomis. Visą tą 
mus supantį stebimą, daugiaformį, reikšmių kupiną pasaulį 
jis peržengia ir laikosi abstraktaus mąstymo formų; Kanto 
atveju, nors jis to niekada nepasakė, kaip pagrindas priimama 

prielaida, kad refleksija yra bet kokio stebėjimo ektipas,“ 
todėl visa tai, kas esminga stebėjime, turi būti išreikšta 
refleksija ir išreikšta labai sutelktomis, todėl lengvai ap- 
žvelgiamomis formomis ir schemomis. Todėl abstrakčiai 
pažinios esmės ir dėsniai mums duoda į rankas visas gijas, 
mūsų akyse išjudinančias margą stebimojo pasaulio lėlių 
teatrą. Jeigu Kantas būtų aiškiai išreiškęs šį aukščiausią 
savojo metodo pamatinį principą, o po to būtų jo nuosekliai 
laikęsis ar bent jau jeigu jis būtų nusiteikęs intuityvius 
dalykus aiškiai atskirti nuo abstrakčių, mums nebūtų reikėję 
kovoti su neišsprendžiamais prieštaravimais ir painiavomis. 
Tačiau žvelgiant į tai, kaip jis išsprendė savo uždavinį, 
matyti, kad tas pamatinis jo metodo principas jam buvo 
labai miglotas, todėl jį galima šiek tiek suprasti tik iš pagrindų 
išstudijavus jo filosofiją. 

O jei kalbėtume apie patį nurodytą metodą ir pagrindinę 
maksimą, tai galima daug pasakyti jos labui, ir tai yra 
puiki mintis. Jau pati mokslo esmė pasireiškia tuo, kad 
begalinę stebimų reiškinių įvairovę mes aprėpiame palyginti 
nedaugeliu abstrakčių sąvokų ir sudarome iš jų tam tikrą 
sistemą, kuri mums leidžia visus tuos reiškinius visiškai 
palenkti mūsų galiai pažinti, paaiškinti praeitį ir numatyti 
ateitį. Tačiau atskiri mokslai pasidalina didžiulę reiškinių 
sritį pagal skirtingas įvairias jų rūšis. Ir tai buvo drąsi ir 
laiminga mintis — atskirti tai, kas esminga sąvokoms kaip 
tokioms ir nepriklausomai nuo jų turinio, kad iš šitaip atrastų 
bet kokio mąstymo formų būtų galima nustatyti, kas yra 
esminga ir visam intuityviam pažinimui, vadinasi, ir pa- 
sauliui kaip reiškiniui apskritai; o kadangi tai būtų atrasta 
a priori dėl tų mąstymo formų būtinumo, šis dalykas būtų 
subjektyvios kilmės ir vestų kaip tik prie Kanto keltų tikslų. 
Tačiau prieš einant toliau, reikėjo ištyrinėti, koks santykis 
tarp refleksijos ir stebimojo pažinimo (o tai, žinoma, su- 
ponuoja Kanto ignoruotą kuo grynesnį jųdviejų atskyrimą), 

kokiu būdu refleksija iš tikrųjų perteikia stebėjimą ir jam 
atstovauja, ar visai grynu pavidalu, ar, perimdama į savąsias 
(refleksijos) formas, jį pakeičia ir iš dalies padaro nebe- 
atpažįstamą; ar abstraktaus, refleksinio pažinimo formą 
labiau nulemia stebimojo pažinimo forma, ar ją labiau lemia 
pačiam refleksiniam pažinimui būdingas nekintantis bruo- 
žas, ir todėl net tai, kas pačiam intuityviam pažinimui labai 
svetima, tampa nuo jo nebeatskiriama, kai tik jis įsismelkia 
į refleksinį pažinimą; ir priešingai, kai kurie skirtumai, 
kuriuos mes pagauname refleksiniu pažinimu, irgi yra kilę 
iš jo paties ir jokiu būdu nėra nuoroda į juos atitinkančius 
skirtumus intuityviajame pažinime. Tačiau kaip tokio ty- 
rinėjimo rezultatas pasirodytų, kad stebimasis pažinimas, 
kai tik jis įsismelkia į refleksiją, patiria beveik tokius pat 
pokyčius kaip ir maistas, kai jį įsisavina gyvūno organizmas, 
kurio formos ir procesai nulemiami jo paties, todėl iš jų 
sudėties jau visiškai nebegalima atpažinti maisto savybių; 
arba (kadangi šitaip pasakoma per daug) paaiškėtų bent 
jau tai, kad refleksija jokiu būdu nesantykiauja su stebimuoju 
pažinimu kaip atspindys vandenyje su atsispindinčiais ob- 
jektais, ir net vargu ar taip, kaip šių objektų šešėlis su 
pačiais objektais; tokie šešėliai perteikia tik kai kuriuos 
išorinius kontūrus, tačiau kartu didžiausią įvairovę suvienija 
ta pačia forma ir didžiausias skirtingybes perteikia per tą 
patį kontūrą, todėl pagal šį kontūrą jokiu būdu neįmanoma 
iki galo ir drąsiai atkurti daiktų pavidalų. 

Visas refleksinis pažinimas, arba protas, turi tik vieną 
svarbiausią formą, ir tai yra abstrakti sąvoka: ji būdinga 
pačiam protui ir neturi jokio betarpiško būtino ryšio su 
stebimuoju pasauliu, kuris kaip tik todėl visai be tos formos 
egzistuoja gyvuliams ir galėtų būti visiškai kitoks, o vis 
dėlto ši refleksijos forma lygiai taip pat tiktų ir jam. Bet 
sąvokų jungimas į sprendinius turi tam tikras apibrėžtas 
ir dėsningas formas, kurios, atrastos induktyviai, sudaro 

sprendinių lentelę. Didžioji šitų formų dalis išvedama iš 
paties refleksinio pažinimo, vadinasi, tiesiogiai iš proto, ypač 
kiek jos kyla iš keturių mąstymo dėsnių (mano vadinamų 
metaloginėmis tiesomis) ir iš „dictum de omni et nullo” 
[visko ir nieko principo]. O kitų formų pagrindas yra 
stebimasis pažinimas, vadinasi, intelektas, bet dėl to jos 
jokiu būdu nerodo, kad esama lygiai tokio pat specialių 
intelekto formų skaičiaus. Jos turi būti kildinamos tik iš 
vienintelės intelekto funkcijos, būtent — iš betarpiško prie- 
žasties ir padarinio pažinimo. Galiausiai dar kitos iš šių 
formų yra kilusios iš reflektyviojo ir intuityviojo pažinimo 
būdų susitikimo ir susijungimo arba, tiksliau pasakius, iš 
pastarojo įsismelkimo į pirmąjį. Dabar aš paeiliui peržvelgsiu 
sprendinio momentus ir parodysiu, kaip kiekvienas mo- 
mentas kyla iš minėto šaltinio. Iš to savaime peršasi išvada, 
kad iš jų negalima dedukuoti kategorijų, ir tarti, kad tai 
įmanoma, yra tiek pat nepagrįsta, kiek jų išdėstymas pasirodė 
esąs supainiotas ir prieštaraujantis pats sau. 

1. Vadinamoji sprendinių kiekybė kyla iš sąvokų kaip 
tokių esmės, vadinasi, galiausiai grindžiama protu, 0 su 
intelektu ir stebimuoju pažinimu neturi jokio betarpiško 
ryšio. Kaip paaiškinta pirmojoje knygoje, sąvokoms kaip 
tokioms iš tikrųjų esminga tai, kad jos turi tam tikrą apimtį, 
sferą, ir platesnės, neapibrėžtesnės sąvokos apima siauresnes, 
apibrėžtesnes. Todėl pastarosios gali būti išskirtos, ir tai 
gali būti padaryta dvejopai: arba siauresnė sąvoka žymima 
tik kaip neapibrėžta platesnės sąvokos dalis, arba ji api- 
brėžiama ir visiškai išskiriama duodant specialų pavadinimą. 
Sprendinys, kuriuo atliekama ši operacija, pirmu atveju 
vadinamas ypatinguoju, antruoju atveju = bendruoju; pa- 
vyzdžiui, ta pati medžio sąvokos sferos dalis gali būti išskirta 
ypatinguoju ir bendruoju sprendiniu, būtent: „Kai kurie 
medžiai veda giles“; arba taip: „Visi ąžuolai veda giles“. 
Matome, kad abi operacijos skiriasi labai nedaug ir net 

kad pati skirtumo galimybė priklauso nuo kalbos turtingumo. 
Nepaisant to, Kantas aiškina, kad šis skirtumas atskleidžia 
du iš principo skirtingus intelekto veiksmus, funkcijas, 
kategorijas ir kad kaip tik jomis remdamasis intelektas a 
priori nulemia patyrimą. 

Galiausiai įmanoma vartoti ir tokią sąvoką, kurios dėka 
pasiekiamas apibrėžtas pavienis, stebimasis vaizdinys, iš 
kurio, o kartu iš daugelio kitų, abstrahuota pati sąvoka; 
tai padaroma vieniniu teiginiu. Toks teiginys tik nužymi 
ribą tarp abstraktaus ir stebimojo pažinimo, prie kurio nuo 
to teiginio pereinama tiesiogiai: „Šis medis čia veda giles”. 
Iš to Kantas padarė specialią kategoriją. 

Po to, kas pasakyta, neverta toliau polemizuoti. 

2. Sprendinių kokybė lygiai taip pat kyla tik iš proto 
srities ir nėra intelekto, leidžiančio vykti stebėjimui, kokio 
nors dėsnio šešėlis, t.y. nėra nuoroda į intelektą. Abstrakčių 
sąvokų prigimtis, kuri kaip tik ir yra objektyviai suvokta 
paties proto esmė, kaip parodyta pirmojoje knygoje, leidžia 
suvienyti ir atskirti sąvokų sferas, ir šia galimybe kaip 
prielaida grindžiami visuotiniai — tapatybės ir prieštara- 
vimo- mąstymo dėsniai, kuriems (kadangi jie kyla tik iš 
proto, o kitaip nepaaiškinami) aš priskyriau metaloginę tiesą. 
Jie lemia, kad tai, kas suvienyta, turi likti vieninga, kas 
atskirta, turi likti skirtinga, taigi, kad tai, kas teigiama, tuo 
pat metu negali būti vėl paneigta, vadinasi, įgalina sieti 
ir skirti sferas, t.y. spręsti. Tačiau formos požiūriu tai būdinga 
vien tik protui, ir toji forma, ne taip kaip sprendinių turinys, 
neperimta iš stebimojo intelektinio pažinimo, kuriame kaip 
tik todėl nedera ieškoti jokio jos koreliato ar analogo. Po 
to, kai stebinys atsirado intelekto dėka ir intelektui, jis yra 
visiškai išbaigtas, neabejotinas ir neklaidingas, todėl negali 
būti nei patvirtintas, nei paneigtas; juk jis išreiškia save 
patį ir, ne taip kaip abstraktus pažinimas protu, savo vertės 
ir turinio negauna iš gryno santykio su kažkuo, kas yra 

už jo, pagal pažinimo pagrindo principą. Todėl jis yra gryna 
tikrovė, jo esmei nebūdingas koks nors neigimas, kuris gali 
būti primąstytas tik refleksijos, bet kaip tik todėl visada 
lieka abstraktaus mąstymo srityje. 

Prie teigiamųjų ir neigiamųjų sprendinių, pasinaudoda- 
mas senųjų scholastų keistenybėmis, Kantas dar priduria 
begalinius sprendinius, apsukriai sugalvotą „užkaištį“, ne- 
reikalingą net aiškinimo, savotišką akliną langą, kaip savo 
simetrinės architektonikos labui jis yra sugalvojęs daug kitų. 

3. Labai plačia santykio sąvoka Kantas apėmė tris visai 
skirtingus sprendinių bruožus, kuriuos mes kaip tik dėl 
to turime panagrinėti atskirai, kad parodytume jų šaltinį. 

a) Hipotetinis sprendinys apskritai yra tos bendriausios 
visų mūsų žinių formos, pagrindo principo, abstrakti išraiška. 
Kad pagrindo principas turi keturias visai skirtingas reikš- 
mes, o kiekviena iš jų kyla iš kitokios pažinimo galios ir 
apima kitokią vaizdinių klasę, aš parodžiau jau 1813 m. 
savo traktate, kur nagrinėjamas šis principas. Iš jo visiškai 
aišku, kad hipotetinio sprendinio apskritai, šitos bendrosios 
mąstymo formos, šaltinis negali būti, kaip norėtųsi Kantui, 
tik intelektas ir jam būdinga priežastingumo kategorija; O 
kad priežastingumo dėsnis, kuris pagal mano teoriją yra 
vienintelė grynojo intelekto pažintinė forma, yra tik vienas 
iš visą grynąjį arba apriorinį pažinimą apimančio pagrindo 
principo pavidalų. Kita vertus, šis principas kiekvienu savo 
pavidalu išreiškiamas šia hipotetine sprendinio forma. Čia 
mes visai aiškiai matome, kaip žinios, visai skirtingos savo 
kilme ir reikšme, kai jos yra mąstomos protu in abstracto, 
vis dėlto pasireiškia ta pačia sąvokas ir sprendinius vie- 
nijančia forma ir joje visai nebeatskiriamos; o tam, kad jas 
atskirtum, reikia sugrįžti prie stebimojo pažinimo, visiškai 
pašalinant abstraktųjį pažinimą. Todėl kelias, kuriuo ėjo 
Kantas, intuityviojo pažinimo elementų ir vidinės sąrangos 
ieškodamas iš abstraktaus pažinimo žiūros taško, buvo 


619 


Priedas 


visiškai neteisingas. Beje, tam tikra prasme visas mano 
įvadinis traktatas Apie pagrindo principą gali būti suvokiamas 
tik kaip išsamus hipotetinės sprendinio formos reikšmės 
aiškinimas. Todėl toliau aš šio dalyko nenagrinėsiu. 

b) Kategorinio sprendinio forma yra ne kas kita, kaip 
sprendinio apskritai autentiškiausia prasme forma. Juk kal- 
bant griežtai, spręsti reiškia tik mąstyti sąvokų sferų sąryšį 
arba nesuderinamumą. Todėl iš tikrųjų hipotetinis ir diz- 
junkcinis ryšys nėra jokia ypatinga sprendinio forma: juk 
ji taikoma tik jau gataviems sprendiniams, kur sąvokų ryšys 
lieka nekintantis, t.y. kategoriškas. Tačiau jie vėl susieja 
tuos sprendinius, nes hipotetinė forma išreiškia jų savitarpio 
priklausomybę, o dizjunkcinė forma - jų nesuderinamumą. 
Bet grynosios sąvokos santykiauja tarpusavyje tik vienu būdu, 
būtent tuo, kuris išreiškiamas kategoriniu sprendiniu. Šio 
santykio išsamesnė apibrėžtis arba jo porūšiai yra sąvokų 
sferų įsismelkimas vienos į kitą ir visiškas jų atskyrimas, 
vadinasi, teigimas ir neigimas. Iš to Kantas padarė atskiras 
kategorijas, pavadindamas jas visai kitaip, būtent kokybinėmis. 
Įsismelkimas vienos į kitą ir atskyrimas savo ruožtu turi 
porūšius, priklausomai nuo to, ar tos sferos įsismelkia viena 
į kitą tik iš dalies, ar visiškai: ši apibrėžtis sudaro sprendinių 
kiekybę. Iš to Kantas irgi padarė visai ypatingą kategorijų 
tipą. Šitaip jis atskyrė tai, kas labai gimininga, net tapatu, 
būtent lengvai apžvelgiamas vienintelių galimų grynųjų 
sąvokų tarpusavio santykių modifikacijas, ir priešingai, 
pavadinimu „santykis“ susiejo tai, kas labai skirtinga. 

Kategorinių sprendinių metaloginis principas yra tapa- 
tybės ir prieštaravimo loginiai dėsniai. Tačiau pagrindas, 
leidžiantis susieti sąvokų sferas, suteikiantis tiesą tam spren- 
diniui, kuris kaip tik ir yra toji sąsaja, gali būti labai skirtingas, 
ir todėl sprendinio tiesa yra arba loginė, arba empirinė, 
arba transcendentalinė, arba metaloginė, kaip parodyta įva- 
diniame traktate $$ 30-33, ir čia to kartoti nebūtina. Tačiau 

iš to darosi aišku, kokios skirtingos gali būti betarpiškos 
žinios, kurios visos pasirodo in abstracto siejant dviejų 
sąvokų, tokių kaip subjekto ir predikato, sferas; be to, aišku, 
kad jokiu būdu negalima nustatyti vienos vienintelės in- 
telekto funkcijos, jas atitinkančios ir jas sukeliančios. Pa- 
vyzdžiui, sprendiniai: „Vanduo verda“, „Sinusas matuoja 
kampą“, „Valia apsisprendžia“; „Užsiėmimas išblaško“, „Per- 
skyra sunki“ ta pačia logine forma išreiškia skirtingiausius 
santykius, o tai dar sykį patvirtina, kokia neteisinga pradžia, 
kai imantis analizuoti betarpišką, intuityvų pažinimą, pa- 
sirenkamas abstraktaus pažinimo žiūros taškas. Beje, iš tikro 
intelektinio pažinimo mano nustatyta prasme kategorinis 
sprendinys atsiranda tik ten, kur juo išreiškiamas priežas- 
tingumas; tačiau tai būdinga visiems sprendiniams, žymin- 
tiems fizinę kokybę. Juk jei aš sakau: „Šis kūnas yra sunkus, 
kietas, takus, žalias, rūgštus, šarminis, organinis ir t.t.“, visa 
tai visada Žymi jo veikimą, vadinasi, tokį pažinimą, kuris 
įmanomas tik grynojo intelekto dėka. O kai šitoks Žinojimas, 
kaip ir daugelis nuo jo skirtingų žinių (pavyzdžiui, 
abstrakčiausių sąvokų subordinacija) išreiškiamas in abstracto, 
per subjektą ir predikatą, grynieji sąvokų santykiai vėl 
perkeliami atgal, į stebimąjį pažinimą, ir tariama, kad 
sprendinio subjektas ir predikatas stebėjime privalo turėti 
savo specialų koreliatą, substanciją ir akcidenciją. Tačiau 
vėliau aš paaiškinsiu, kad substancijos sąvoka neturi jokio 
kito realaus turinio, skirtingo nuo to, kuriuo pasižymi 
materijos sąvoka. O akcidencijos reiškia visiškai tą patį kaip 
ir veikimo būdai, todėl tariamas substancijos ir akcidencijos 
pažinimas visada yra tik grynas intelektinis priežasties ir 
padarinio pažinimas. O kaip iš tikrųjų atsiranda materijos 
vaizdinys, iš dalies paaiškinta pirmojoje mūsų knygoje, $4, 
o dar išsamiau - traktate Apie pagrindo principą, $ 21 pabaigoje, 
p. 77; iš dalies mes aiškinsimės jį dar nuodugniau, tyrinėdami 
pamatinį substancijos pastovumo principą. 

c) Dizjunkciniai (skirstytiniai) sprendiniai kyla iš negalimo 
trečiojo loginio dėsnio, kuris yra metaloginė tiesa. Todėl 
jie visiškai priklauso grynajam protui, ir intelektas nėra 
jų šaltinis. Bet bendrumo arba sąveikos kategorijų išvedimas 
išjų iš tikrųjų yra ryškus pavyzdys tų prievartavimų, kuriuos 
Kantas kartais sau leisdavo tiesos atžvilgiu, kad tik pa- 
tenkintų savo meilę architektoninei simetrijai. Tokio išvedimo 
nepagrįstumas jau ne kartą visai teisėtai peiktas ir įvairiopai 
įrodytas, ypač Gottlobo Ernsto Schulze's veikale Teorinės 
filosofijos kritika [Kritik der theoretischen Philosophie] ir Bergo 
darbe Filosofijos epikritika [Epikritik der Philosophie]. Kokia 
gi reali analogija tarp probleminio kokios nors sąvokos 
apibrėžimo, vartojant vienas kitą išstumiančius predikatus, 
ir sąveikos idėjos? Abu dalykai yra net visiškai priešingi, 
nes dizjunkciniame sprendinyje vieno iš dviejų dalinių narių 
realus teigimas kartu neišvengiamai pašalina kitą; priešingai, 
jei du daiktai mąstomi kaip sąveikaujantys, vieno teigimas 
būtinai suponuoja ir kito teigimą, ir vice versa. Todėl 
neginčytina, kad tikrasis loginis sąveikos analogas yra circu- 
lus vitiosus,? nes šiuo atveju, kaip tariamai ir sąveikos 
atveju, tai, kas pagrįsta, vėl yra pagrindas, ir priešingai. 
Ir kaip logika atmeta circulus vitiosus, taip ir iš metafizikos 
turi būti išvyta sąveikos sąvoka. Juk aš esu visai rimtai 
nusiteikęs dabar parodyti, kad jokios sąveikos tikrąja šio 
žodžio prasme nesama ir ši sąvoka, tokia mėgstama kaip 
tik dėl minties neapibrėžtumo, atidžiau pažvelgus pasirodo 
esanti tuščia, neteisinga ir niekinga. Pirmiausia prisiminkime, 
kas yra priežastingumas apskritai, ir šiuo tikslu pažvelkime 
į jo aptarimą įvadinio traktato $ 20, taip pat mano Kon- 
kursiniame traktate apie valios laisvę, UI sk., p. 27 t.t., ir galiausiai 
mūsų antrojo tomo ketvirtajame skyriuje. Priežastingumas 
yra dėsnis, pagal kurį atsirandančios materijos būsenos 
nusistato savo vietą laike. Priežastingumo atveju kalbama 
tik apie būsenas, o iš tikrųjų tik apie pokyčius, bet nekalbama 

nei apie materiją kaip tokią, nei apie pastovumą be pokyčių. 
Materija kaip tokia nepavaldi priežastingumo dėsniui, nes 
ji nei atsiranda, nei išnyksta; jam nepavaldus ir pats daiktas, 
kaip paprastai sakoma; jam pavaldžios tik materijos būsenos. 
Be to, priežastingumo principas neturi nieko bendro su 
pastovumu: juk ten, kur niekas nesikeičia, nėra jokio poveikio 
ir jokio priežastingumo, o esama tik nuolatinės rymančios 
būsenos. Jei tokia būsena pasikeičia, tai naujai atsiradusi 
būsena vėl yra arba pastovi, arba ne, tačiau ji tuojau pat 
sukelia trečią būseną, ir būtinumas, nulemiantis šį veiksmą, 
kaip tik ir yra priežastingumo dėsnis, kuris yra pagrindo 
principo forma ir todėl negali būti toliau paaiškintas, nes 
kaip tik pagrindo principas yra bet kokio aiškinimo ir bet 
kokio būtinumo principas. Iš to yra aišku, kad priežasties 
ir padarinio egzistavimas glaudžiai susijęs ir būtinai san- 
tykiauja su laiko seka. Tik kiek būsena A laike esti anksčiau 
už būseną B, o jų seka yra ne atsitiktinė, o būtina, t.y. 
ne paprastų sekmenų, o padarinių seka, — tik tiek būsena 
A yra priežastis, o būsena B - padarinys. Tačiau sąveikos 
sąvoka suponuoja, kad abi būsenos yra ir priežastis, ir 
padarinys, bet tai reiškia, kad kiekviena iš abiejų būsenų 
yra ir ankstesnė, ir vėlesnė: o tai yra nesąmonė. Juk negalima 
tarti, kad abi būsenos būtų vienalaikės, ir dar būtinai vie- 
nalaikės, nes jos, kaip būtinai susijusios ir vienalaikės, 
sudarytų vieną būseną, kurios pastovumui, beje, būtų rei- 
kalinga nuolatinė visų jos apibrėžčių esatis, o tada būtų 
kalbama visai ne apie kitimą ir priežastingumą, o apie trukmę 
ir rimtį, ir būtų pasakyta tik tiek, kad, kai pasikeičia viena 
visos būsenos apibrėžtis, dėl to atsiradusi nauja būsena 
negali būti pastovi, bet yra ir visų kitų pirmosios būsenos 
apibrėžčių kitimo priežastis, o dėl to vėl atsiranda nauja, 
trečia būsena. O visa tai vyksta pagal paprastą priežas- 
tingumo dėsnį ir neduoda jokio pagrindo naujam sąveikos 
dėsniui. 

Be to, aš kategoriškai tvirtinu, kad sąveikos sąvokos 
negalima įrodyti jokiu pavyzdžiu. Visa, kas būtų pateikiama 
kaip toks pavyzdys, yra arba rymanti būsena, kuriai niekaip 
nepritaikoma priežastingumo sąvoka, turinti prasmę tik 
kitimui, arba tai yra vienvardžių viena kitą sąlygojančių, 
besikaitaliojančių būsenų seka, kuriai paaiškinti visai pa- 
kanka paprasčiausio priežastingumo. Pirmojo atvejo pavyz- 
dys yra svarstyklės, dėl vienodų svorių esančios ramybės 
būklėje; čia nesama jokio veikimo, nes nesama jokio pa- 
sikeitimo; tai yra rymanti būsena; vienodai paskirstytas 
sunkis veikia kaip ir kiekviename kūne, palaikomame jo 
svorio centro, tačiau jis negali parodyti savo jėgos jokiu 
poveikiu. Tai, kad vieno svorio pašalinimas sukelia antrąją 
būseną, tuojau pat tampančią trečiosios būsenos, kitos svars- 
tyklių lėkštės nusileidimo, priežastimi, vyksta pagal paprastą 
priežasties ir padarinio dėsnį ir nereikalauja jokios ypatingos 
intelekto kategorijos, o kartu ir kokio nors specialaus pa- 
vadinimo. Kitos rūšies pavyzdys — deganti ugnis. Deguonies 
jungimasis su degiu kūnu yra šilumos priežastis, o šiluma 
vėlgi yra to cheminio jungimosi naujo pasirodymo priežastis. 
Tačiau tai yra ne kas kita, kaip priežasčių ir padarinių 
grandinė, kurios grandys pakaitom yra vienvardės: degimas 
A sukelia laisvą šilumą B, o pastaroji - naują degimą C 
(ty. naują padarinį, vienvardį su priežastimi A, bet in- 
dividualiai skirtingą), šis sukelia naują šilumą D (kuri iš 
tikrųjų nesutampa su padariniu B, o yra ta pati tik pagal 
sąvoką, t.y. su juo vienvardė) ir taip toliau. Gražų pavyzdį, 
kaip kasdieniame gyvenime vadinama sąveika, randame 
von Humboldto (Gamtos vaizdai; Ansichten der Natur, 2. Autl., 
Bd. 2, S. 79) sukurtoje dykumų teorijoje. Kaip žinoma, smėlio 
dykumose nėra lietaus, nors jas supančiuose miškinguose 
kalnuose lyja. Priežastis yra ne ta, kad kalnai pritraukia 
debesis, o ta, kad iš smėlio lygumos kylantis karšto oro 
srautas trukdo susidaryti drėgmės burbuliukams ir stumia 

debesis aukštyn. Kalnyne vertikaliai kylantis oro srautas 
silpnesnis, debesys nusileidžia ir dėl šaltesnio oro atsiranda 
krituliai. Taigi dykumoje tarp lietaus nebuvimo ir augalų 
stokos esama sąveikos: nėra lietaus, nes įkaitusi smėlio 
lyguma išspinduliuoja daugiau šilumos; dykuma nevirsta 
stepe ar prerija, nes nėra lietaus. Bet juk akivaizdu, kad 
šiuo atveju, kaip ir ankstesniame pavyzdyje, mes vėl su- 
siduriame tik su vienvardžių priežasčių ir padarinių seka, 
o ne su kažkuo, kas esmingai skirtųsi nuo paprasčiausio 
priežastingumo. Lygiai taip pat yra su švytuoklės svyravimu 
ir net su organinio kūno išsilaikymu, kai kiekviena būsena 
irgi sukelia naują būseną, kuri, būdama tokios pat rūšies 
kaip ir toji, kurios ji pati buvo sukelta, individualiai yra 
nauja. Tačiau šiuo atveju dalykas yra sudėtingesnis, nes 
grandinę sudaro nebe dvi, o daugelio rūšių grandys, todėl 
kokia nors vienvardė grandis sugrįžta tik po to, kai tarp 
tų dviejų momentų įsiterpia keletas kitų grandžių. Tačiau 
mes visada susiduriame tik su vienintelio ir paprasčiausio 
priežastingumo dėsnio pritaikymu. Būtent šis dėsnis (o ne 
koks nors kitas, kurį reikėtų suvokti kaip kažkokią naują 
ir ypatingą intelekto funkciją) būsenų sekai duoda taisyklę. 

O gal tam, kad įrodytume sąveikos sąvoką, galėtume 
tarti, jog veiksmas lygus atoveiksmiui? Betgi tai rasime tame, 
ką aš taip ryškiai pabrėžiu ir kas aptarta traktate Apie pagrindo 
principą, būtent kad priežastis ir padarinys yra ne du kūnai, 
o dvi viena įkandin kitos pasirodančios būsenos; vadinasi, 
kiekviena iš abiejų būsenų jau implikuoja visus dalyvau- 
jančius kūnus. Tai reiškia, kad padarinys, t.y. nauja atsiradusi 
būsena, pavyzdžiui, stūmio atveju, vienodai apima abu 
kūnus ir vienodai su jais santykiauja; todėl, kiek pasikeičia 
pastūmėtas kūnas, tiek pasikeičia ir stumiantis kūnas (kiek- 
vienas proporcingai savo masei ir greičiui). Jei šį dalyką 
patinka vadinti sąveika, tai bet koks veikimas yra sąveika, 
ir todėl šiuo atveju neatsiranda jokia nauja sąvoka, © ką 

jau kalbėti apie naują intelekto funkciją; mes turime tik 
nereikalingą priežastingumo sinonimą. Bet kaip tik tokį 
požiūrį tiesiogiai, bet neapgalvotai išreiškia ir Kantas Me- 
tafiziniuose gamtotyros pradmenyse, ketvirtosios mechanikos 
teoremos pradžioje: „Bet koks išorinis veiksmas pasaulyje 
yra sąveika“. Tačiau tokiu atveju kaip intelekte turėtų glūdėti 
funkcijos a priori, skirtingos paprastam priežastingumui ir 
sąveikai; kaip reali daiktų seka yra galima ir pažini tik 
priežastingumo dėka, o jų koegzistavimas tik sąveikos dėka? 
Jei bet koks veiksmas būtų sąveika, o seka ir vienalaikiškumas 
būtų tas pat, viskas pasaulyje būtų vienalaikiška. Jei eg- 
zistuotų tikra sąveika, tada būtų įmanomas ir net a priori 
užtikrintas perpetuum mobile. Ir priešingai, apriorinis įsi- 
tikinimas, kad nesama jokios tikros sąveikos ir jokios ją 
atitinkančios intelekto formos, pagrindžia teiginį, kad per- 
petuum mobile yra neįmanomas. 

Aristotelis irgi neigia sąveiką tikslia šio žodžio prasme, 
nes jis pastebi, kad nors du daiktai pakaitom gali būti vienas 
kito priežastis, tačiau tik taip, kad kiekvienas suprantamas 
kitokia prasme, pavyzdžiui, kad vienas daiktas veikia kitą 
kaip motyvas, bet antrasis veikia pirmąjį kaip jo judėjimo 
priežastis. Štai dviejose vietose mes randame tuos pačius 
žodžius: Physica, lib. 2, cap. 3 ir Metaphysica, lib. 5, cap. 
2. Ip. 195 a 9; p. 1013 b 10]. "Eotn 6€ tva xal AMT LoV 
aitia’ olov TO TOVEIV aitov mc eùekiac xai avn 
to TOVELV dAX où tov aùtov tpórov. GMA TO 
HEV ©G TEMOS, TO ŠE óc dpAN xıvńosogs. (Sunt praeterea, 
quae sibi sunt mutuo causae, ut exercitium bonae habitudinis, 
et haec exercitii: at non eodem modo, sed haec ut finis, 
illud ut principium motus.) (Esama ir tokių daiktų, kurie 
yra vienas kito priežastis; štai, pavyzdžiui, gimnastika yra 
geros sveikatos priežastis, o gera sveikata — gimnastikos 
priežastis; tačiau ne tokiu pat būdu, bet pirmoji kaip judėjimo 
pabaiga, o antroji — kaip judėjimo pradžia.) Negana to, 

jei jis būtų taręs egzistuojant tikrą sąveiką, jis būtų čia 
ją pademonstravęs, nes abiejose vietose jam rūpi suskaičiuoti 
visas galimas priežasčių rūšis. Antrojoje analitikoje (Analytica 
posteriora, lib. 2, cap. 11) jis kalba apie priežasčių ir padarinių 
sukimąsi, bet ne apie sąveiką. 

4. Modalumo kategorijos prieš visas kitas turi tą pra- 
našumą, kad tai, kas kiekviena iš jų išreiškiama, iš tikrųjų 
atitinka tą sprendinio formą, iš kurios jos kildinamos, o 
šito beveik negalima pasakyti apie kitas kategorijas, nes 
jos dažniausiai dedukuojamos iš sprendinio formų savava- 
liškiausia prievarta. 

Taigi, kad galimybės, tikrovės ir būtinumo sąvokos duoda 
postūmį atsirasti probleminei, asertorinei ir apodiktinei spren- 
dinio formoms, yra visiškai teisinga. Tačiau kad tos sąvokos 
yra ypatingos, pirminės, iš nieko neišvedamos intelektinės 
pažinimo formos, yra neteisinga. Priešingai, jos kyla iš 
vienintelės, pirminės, o todėl mums a priori žinomos bet 
kokio pažinimo formos, iš pagrindo principo; ir faktiškai 
būtinumo pažinimas iš šio principo kyla betarpiškai. Kita 
vertus, tik tada, kai reflektuojamas būtinumas, atsiranda 
atsitiktinumo, galimybės, negalimybės ir tikrovės sąvokos. 
Todėl visos jos jokiu būdu nekyla iš vienos dvasios galios, 
intelekto, o kyla iš abstraktaus pažinimo konflikto su in- 
tuityviuoju, kaip tuojau pat pamatysime. 

Aš tvirtinu, kad „būti būtinam“ ir „būti tam tikros 
priežasties padariniu" yra absoliučiai viena kitą pakeičiančios 
ir visai tapačios sąvokos. Mes niekada negalime ką nors 
pažinti ar net tik mąstyti kaip būtina, išskyrus tą atvejį, 
kai kokį nors dalyką traktuojame kaip kokios nors duotos 
priežasties padarinį. Būtinumo sąvoka neapima absoliučiai 
nieko daugiau, o tik šią priklausomybę, šitą kilimą iš kito 
dalyko kaip neišvengiamą jo padarinį. Taigi būtinumo sąvoka 
kyla ir egzistuoja vien tik pritaikius pagrindo principą. Todėl, 
priklausomai nuo skirtingų šio principo formų, esama fizinio 


627 


Priedas 


būtinumo (padarinys, kylantis iš priežasties), loginio bū- 
tinumo (kylančio iš pažinimo pagrindo ir pasireiškiančio 
analitiniais sprendiniais, išvadomis ir t.t), matematinio bū- 
tinumo (kylančio iš būties pagrindo erdvėje ir laike) ir 
galiausiai praktinio būtinumo. Pastarasis mums reiškia ne 
determinuotumą, nulemtą vadinamojo kategorinio impera- 
tyvo, bet būtinai pasirodantį veiksmą, atitinkantį duotą 
empirinį charakterį ir jį veikiančius motyvus. Tačiau bet 
koks būtinumas yra tik reliatyvus, jis suponuoja pagrindą, 
iš kurio kyla; todėl absoliutus būtinumas yra prieštaravimas. 
Toliau aš nurodau traktato Apie pagrindo principą $ 49. 

Kontradikcinė priešingybė, t.y. būtinumo neigimas, yra 
atsitiktinumas. Todėl šios sąvokos turinys yra negatyvus, 
vadinasi, niekas kita, kaip ryšio, išreikšto pagrindo principu, 
stoka. Vadinasi, ir atsitiktinumas visada yra tik reliatyvus: 
jis yra atsitiktinumas to, kas nėra jo pagrindas, atžvilgiu. 
Kiekvienas objektas, kad ir koks jis būtų, pavyzdžiui, kiek- 
vienas realaus pasaulio faktas, visada yra kartu ir būtinas, 
ir atsitiktinis: jis yra būtinas to, kas yra jo priežastis, atžvilgiu; 
jis atsitiktinis viso kito atžvilgiu. Juk jo sąlytis laike ir erdvėje 
su viskuo kitu yra tik susitikimas be būtino ryšio. Tai ir 
išreiškia žodžiai atsitiktinis įvykis, oúurtopa, contingens. 
Todėl absoliutus atsitiktinumas neįsivaizduojamas taip pat, 
kaip absoliutus būtinumas, nes pirmasis būtų kaip tik toks 
objektas, kuris su jokiu kitu objektu nesueitų į padarinio 
ir priežasties santykį. Tačiau tai, kad toks dalykas nejsi- 
vaizduojamas, kaip tik ir yra negatyviai išreikštas pagrindo 
principo turinys; vadinasi, kad būtų galima mąstyti absoliutų 
atsitiktinumą, iš pradžių turėtų būti panaikintas pagrindo 
principas. Tačiau tada prarastų bet kokią prasmę ir pats 
absoliutus atsitiktinumas, nes atsitiktinumo sąvoka turi pras- 
mę tik ryšium su šiuo principu ir reiškia, kad du objektai 
nesantykiauja vienas su kitu kaip priežastis ir padarinys. 

Gamtoje, kiek ji yra stebimasis vaizdinys, visa, kas vyksta, 
yra būtina, nes visa kyla iš savo priežasties. Tačiau jeigu 
šį individualų daiktą traktuosime per jo santykį su viskuo 
kitu, kas nėra jo priežastis, mes pripažinsime jį esant 
atsitiktinį, tačiau tai jau yra abstrakti refleksija. Toliau, jei 
kokio nors gamtos objekto atveju mes visai abstrahuojamės 
nuo jo priežastinio ryšio su viskuo kitu, vadinasi, nuo jo 
būtinumo ir atsitiktinumo, tada tokį pažinimą apima tikrovės 
sąvoka, kuria mąstome tik padarinį, neatsižvelgdami į prie- 
žastį, kurios atžvilgiu kitaip jį reikėtų vadinti būtinu, o viso 
kito atžvilgiu - atsitiktiniu. Galiausiai visa tai remiasi tuo 
faktu, kad sprendinio modalumas žymi ne tiek objektyvią 
daiktų savybę, kiek mūsiškio pažinimo santykį su ta savybe. 
Tačiau kadangi gamtoje kiekvienas daiktas kyla iš kokios 
nors priežasties, tai kiekviena tikrovė yra ir būtina, tačiau 
vėlgi tik tiek, kiek ji yra šiuo metu ir šioje vietoje; juk tik 
tiek apima apibrėžtis, nulemta priežastingumo dėsnio. Bet 
jei mes nusisukame nuo stebimosios gamtos ir pereiname 
prie abstraktaus mąstymo, tada retlektuodami galime įsi- 
vaizduoti visus gamtos dėsnius, kurie mums žinomi iš dalies 
a priori, o iš dalies tik a posteriori; ir šis abstraktus vaizdinys 
apima viską, kas gamtoje egzistuoja kokiu nors metu, kokioje 
nors vietoje, tačiau apima abstrahuotai nuo kiekvienos kon- 
krečios vietos ir konkretaus laiko. Ir kaip tik šitaip, tokios 
refleksijos dėka mes įžengiame į plačią galimybės karalystę. 
Tačiau tai, kam nesama vietos net čia, yra negalimybė. 
Akivaizdu, kad galimybė ir negalimybė egzistuoja tik re- 
fHleksijai, abstrakčiam protiniam pažinimui, o ne stebimajam 
pažinimui, nors kaip tik grynos tokio pažinimo formos yra 
tai, kas protui duoda galimybės ir negalimybės apibrėžtį. 
O priklausomai nuo to, ar gamtos dėsniai, kuriais mes 
remiamės, mąstydami galimybę ir negalimybę, yra pažinūs 
a priori arba a posteriori, galimybė arba negalimybė yra 
metafizinė arba tik fizinė. 

Iš šių samprotavimų, nereikalaujančių jokio įrodymo 
(kadangi jie betarpiškai remiasi pagrindo principo pažinimu 
ir būtinumo, tikrovės bei galimybės sąvokų išsklaida), pa- 
kankamai išaiškėja, kad Kantas visai nepagrįstai taria eg- 
zistuojant tris ypatingas intelekto funkcijas, atitinkančias 
tas tris sąvokas. Be to, išaiškėja ir tai, kad Kantas nevargi- 
no savęs abejonėmis, realizuodamas savo architektoninę 
simetriją. 

Tačiau jis padarė dar vieną labai didelę klaidą, supai- 
niodamas būtinumo ir atsitiktinumo sąvokas, žinoma, pagal 
ankstesnės filosofijos pavyzdį. Toji ankstesnė filosofija pikt- 
naudžiavo abstrakcija štai kokiu būdu. Buvo akivaizdu, kad 
tai, kas turi pagrindą, neišvengiamai atsiranda, t.y. negali 
nebūti, vadinasi, yra būtina. Tačiau buvo laikomasi tik tos 
paskutiniosios apibrėžties ir sakoma: būtina yra tai, kas 
negali būti kitaip arba kieno priešingybė negalima. Tačiau 
buvo išleistas iš akių tokio būtinumo pagrindas ir šaknis, 
buvo nepastebėtas iš to kylantis bet kokio būtinumo re- 
liatyvumas, ir šitaip atsirado visiškai absurdiška absoliutaus 
būtinumo, ~- t.y. kažko, kieno egzistencija būtų tokia pat 
neišvengiama, kaip iš priežasties kylantis padarinys, tačiau 
kas vis dėlto nėra iš priežasties kylantis padarinys ir todėl 
nuo nieko nepriklauso, - fikcija. Šitoks priedas yra kaip 
tik tas absurdiškas petitio principii, nes jis prieštarauja 
pagrindo principui. Šią fikciją imant išeities tašku, diamet- 
raliai priešingai tiesai buvo paaiškinta, kad visa, kas turi 
pagrindą, yra atsitiktinis dalykas, nes buvo kreipiamas 
dėmesys kaip tik į to dalyko būtinumo santykinę prigimtį, 
o toks būtinumas buvo lyginamas su visiškai fiktyviu 
absoliučiu būtinumu, kurio sąvoka prieštarauja pati sau.* 


* Žr. Christiano Wolffo Protingos mintys apie Dievą, pasaulį ir žmogaus 
sielą (Verninftige Gedanken von Gott, [der] Welt und [der] Seele [des Menschen|), 
§ 577-579. Keista, kad jis skelbia esant atsitiktinį dalyką tik tai, kas yra 
būtina pagal tapsmo pagrindo principą, t.y. tai, kas kyla iš priežasčių. 

Šį iš esmės klaidingą atsitiktinumo apibrėžimą išsaugoja 
ir Kantas ir pateikia jį kaip aiškinimą: Grynojo proto kritika, 
V, p. 289-291; 243. V, 301; 419, 458, 460. V, 447, 486, 488. 
Šitaip jis patenka į akivaizdžiausią prieštaravimą pačiam 
sau, p. 301 tardamas: „Bet koks atsitiktinis dalykas turi 
priežastį“ ir pridurdamas: „Atsitiktina yra tai, kas gali 
nebūti“. Tačiau tai, kas turi priežastį, visiškai negali nebūti: 
vadinasi, tai yra būtina. Beje, šį visą klaidingą būtinumo 
ir atsitiktinumo aiškinimą galima rasti jau Aristotelio raš- 
tuose, traktate De generatione et corruptione [Apie atsiradimą 
ir nyksmą], lib. 2, cap. 9 et 11, kur būtinumas aiškinamas 
būtent kaip tai, kieno nebūtis negalima; jam priešinama 
tai, kieno būtis negalima. O tarp tų dviejų kraštutinumų 
yra kaip tik tai, kas gali ir būti, ir nebūti, taigi tai, kas 
atsiranda ir išnyksta, o tai ir esąs atsitiktinumas. Iš to, kas 
pasakyta, matyti, kad šis aiškinimas, kaip ir daugelis kitų 
Aristotelio aiškinimų, yra kilęs iš polinkio tenkintis abst- 
rakčiomis sąvokomis ir nepaisyti to, kas konkretu ir stebima; 
o kaip tik stebimasis konkretumas yra visų abstrakčių sąvokų 
šaltinis, į kurį atsižvelgiant tos sąvokos nuolat turi būti 
kontroliuojamos. „Tai, kieno nebūtis negalima“ iš tikrųjų 
gali būti mąstoma in abstracto. Bet jeigu mes šią tezę 
palyginsime su tuo, kas konkretu, realu, stebima, nerasime 
nieko, kas ją įrodytų net kaip galimą, — kaip ir tik ką 
aptartą tezę apie iš priežasties kylantį padarinį, kurio 
būtinumas vis dėlto esąs reliatyvus ir sąlygiškas. 


Kita vertus, jis pripažįsta, kad būtina yra tai, kas yra būtina pagal kitas 
pagrindo principo formas, pavyzdžiui, kas kyla iš essentia (definicijos), 
ir analitinius sprendinius, o be to, ir matematines tiesas. Tai jis pagrindžia 
tuo, kad tik priežastingumo dėsnis duoda begalines eiles, tuo tarpu kitos 
rūšies pagrindai duoda tik baigtines eiles Tačiau šitaip jokiu būdu nera, 
jei turime galvoje pagrindo principo formas grynoje erdvėje ir gryname 
laike; tai teisinga tik tuomet, jei turime galvoje loginį pažinimo pagrindą: 
tačiau toks pagrindas, jo manymu, yra matematinis būtinumas. Palygink 
[mano] traktatą Apie pagrindo principą, $ 50. 

Šia proga aš pridursiu dar keletą pastabų apie minėtas 
modalumo sąvokas. Kadangi visas būtinumas grindžiamas 
pagrindo principu ir kaip tik dėl to yra reliatyvus, visi 
apodiktiniai sprendiniai pirmapradiškai ir galutine savo pras- 
me yra hipotetiniai. Jie tampa kategoriniais tik prisidėjus 
mažajai asertorinei prielaidai, t.y. kaip išvada. Jeigu ši mažoji 
prielaida dar neapibrėžta ir šis neapibrėžtumas išreiškiamas, 
tada gauname probleminį sprendinį. 

Kas apskritai (dažniausiai) yra apodiktiška (gamtos dės- 
nis), atskiro atvejo atžvilgiu visada yra problemiška, nes 
iš pradžių turi realiai atsirasti sąlyga, tą atvejį palenkianti 
taisyklei. Ir priešingai, kas atskirybėje kaip tokioje yra būtina, 
t.y. apodiktiška (kiekvienas atskiras pokytis, būtinas dėl savo 
priežasties), apskritai ir bendrai išsakoma tik problemiškai, 
nes pasirodžiusi priežastis apėmė tik tą atskirą atvejį, o 
apodiktinis, visada hipotetinis sprendinys išreiškia tik vi- 
suotinius dėsnius, o ne tiesiog atskirus atvejus. Viso to 
pagrindas yra tas, kad galimybė egzistuoja tik refleksijos 
srityje ir atsiveria tik protui, o tikrovė egzistuoja stebėjimo 
srityje ir atsiveria intelektui; būtinumas atsiveria ir vienam, 
ir kitam. Negana to, skirtumas tarp būtinumo, tikrovės ir 
galimybės įmanomas tik in abstracto ir egzistuoja tik sąvokos 
pavidalu; priešingai, realiame pasaulyje visi trys sutampa. 
Juk visa, kas vyksta, vyksta būtinai, nes visa kyla iš priežasčių, 
o jos pačios vėl turi priežastis. Todėl visi pasaulio įvykiai, 
dideli ir maži, yra stipri būtinai atsirandančių dalykų 
sankaba. Todėl visa tikrovė kartu yra būtinybė, ir realybėje 
tarp tikrovės ir būtinumo nėra jokio skirtumo. Lygiai taip 
pat nėra skirtumo tarp tikrovės ir galimybės: juk tai, kas 
neįvyko, t.y. netapo tikrove, buvo negalima, nes priežastys, 
be kurių tai niekada nebūtų galėję atsirasti, pačios nepasirodė 
ir negalėjo atsirasti didžiojoje priežasčių sankaboje: vadinasi, 
tai buvo negalimas dalykas. Todėl kiekvienas įvykis yra 
arba būtinas, arba negalimas. Tačiau visa tai galioja tik 

empiriškai realiam pasauliui, t.y. atskirų daiktų kompleksui, 
vadinasi, atskirybei kaip tokiai. O jei mes protu mąstysime 
daiktus apskritai, juos pagaudami in abstracto, tada bū- 
tinumas, tikrovė ir galimybė vėl išsiskirs. Tada visa, kas 
a priori atitinka mūsų intelektui būdingus dėsnius, mes 
pažįstame kaip apskritai galimą dalyką. Vadinasi, galimybę 
nuo tikrovės aiškiai skiria tai, kas atitinka empirinius gamtos 
dėsnius ir yra galima šiame pasaulyje, net jeigu tai niekada 
nėra tapę tikrove. Tiesa, tikrovė pati savaime visada yra 
būtina, tačiau kaip tokia pagaunama tik to, kas žino jos 
priežastį; nepriklausomai nuo šios pagavos ji yra atsitiktinė 
ir vadinama atsitiktine. Šis samprotavimas duoda mums 
raktą išspręsti tą contentio nepi duvatov [ginčą dėl 
galimybės] tarp megariečio Diodoro ir Chrisipo, stoiko. Tą 
ginčą Ciceronas pateikia knygoje De fato [Apie likimą]. 
Diodoras sako: „Tik tai, kas tampa tikrove, yra buvę galima, 
ir visa tikrovė yra būtina“. Chrisipas prieštarauja: „Galima 
daug kas, kas niekada netampa tikrove, nes tik būtinybė 
tampa tikrove“. Mes galime tai paaiškinti šitaip. Tikrovė 
yra išvada, kylanti iš silogizmo, kurio prielaidas duoda 
galimybė. Tačiau tam reikalinga ne tik didžioji, bet ir mažoji 
prielaida; tik abi kartu duoda tikrą galimybę. Būtent: didžioji 
prielaida duoda tik teorinę, bendrąją galimybę in abstracto, 
tačiau ši galimybė pati savaime visai negali, t.y. nesugeba 
tapti tikrove. Tam dar reikalinga mažoji prielaida, galimybę 
duodanti atskiram atvejui, jį palenkdama taisyklei. Ir tada 
jis tuojau pat tampa tikrove. Pavyzdžiui: 

Didžioji prielaida: Visi namai (vadinasi, ir mano namas) 
gali užsidegti. 

Mažoji prielaida: Mano namas užsiliepsnoja. 

Išvada: Mano namas sudega. 

Juk bet koks bendras teiginys, vadinasi, kiekviena didžioji 
prielaida, tikrovės atžvilgiu daiktus visada apibrėžia tik esant 
tam tikrai sąlygai, todėl hipotetiškai: pavyzdžiui, galimybės 

sudegti sąlyga yra įsiliepsnojimas. Šią sąlygą pateikia mažoji 
prielaida. Didžioji prielaida visada tarsi užtaiso patranką, 
tačiau tik tada, kai mažoji prielaida prikiša dagtį, patranka 
iššauna, o šūvis yra conclusio. Tai visiškai galioja galimybės 
ir tikrovės santykiui. Kadangi conclusio, išreiškianti tikrovę, 
visada atsiranda būtinai, tai reiškia, kad visa, kas yra tikra, 
kartu yra būtina; tai galima matyti iš to, kad „būti būtinam“ 
reiškia tik „būti padariniu, kylančiu iš duotos priežasties“. 
Šis pagrindas tikrovės atveju yra priežastis, vadinasi, visa 
tikrovė yra būtina. Taigi mes matome, kad galimybės, 
tikrovės ir būtinumo sąvokos sutampa, ir ne tik pastaroji 
suponuoja pirmąją, bet ir atvirkščiai. Jas išskiria tai, kad 
mūsų intelektas apribotas laiko formos. Juk laikas yra 
tarpininkas tarp galimybės ir tikrovės. Atskiros duoties 
būtinumą galima tobulai įžvelgti žinant visas jos priežastis, 
tačiau visų tų skirtingų ir viena nuo kitos nepriklausomų 
priežasčių sutaptis mums pasirodo kaip atsitiktinė, ir net 
tų priežasčių nepriklausomumas viena nuo kitos kaip tik 
ir yra atsitiktinumo sąvoka. Tačiau kadangi kiekviena iš 
jų buvo būtinas padarinys, kylantis iš jos priežasties, o 
priežasčių grandinė neturi pradžios, tai pasirodo, kad at- 
sitiktinumas yra tik subjektyvus reiškinys, kylantis iš riboto 
mūsų intelekto horizonto, ir jis yra toks subjektyvus kaip 
ir optinis horizontas, kur susiliečia dangus ir žemė. 
Kadangi būtinumas sutampa su „padariniu, kylančiu iš 
duotos priežasties“, bet kurios pagrindo principo formos 
atveju jis turi pasireikšti kaip atskirybė, o jo priešingybė 
turi būti galimybė ir negalimybė, kurios visada atsiranda 
tik abstrakčią proto veikseną pritaikius objektui. Todėl 
anksčiau minėtoms keturioms būtinumo rūšims stovi prieš- 
priešiais tiek pat negalimybės rūšių: fizinė, loginė, mate- 
matinė, praktinė. Prie to dar galima pridurti, kad, kai visiškai 
laikomasi abstrakčių sąvokų srityje, galimybė visada siejasi 
su bendresne, o būtinumas su siauresne sąvoka; pavyzdžiui, 

„Gyvūnas gali būti paukštis, žuvis, roplys ir t.t.“ „Lakštingala 
turi būti paukštis, paukštis turi būti gyvūnas, gyvūnas turi 
būti organizmas, organizmas turi būti kūnas". Taip yra todėl, 
kad loginis būtinumas, kurio išraiška yra silogizmas, pereina 
nuo bendrybės prie atskirybės, ir niekada atvirkščiai. Prie- 
šingai, stebimoje gamtoje (pirmosios klasės vaizdiniai) iš 
esmės visi dalykai yra būtini dėl priežastingumo dėsnio: 
tik prisidedanti refleksija juos gali kartu suvokti kaip at- 
sitiktinius, lygindama su tuo, kas nėra jų priežastis; taigi 
ir kaip tikroviškus, nekreipdama dėmesio į jokį priežastinį 
ryšį. Tik šiai vaizdinių klasei iš tikrųjų galima priskirti tikrovės 
sąvoką; tai parodo pati žodžio „tikrovė“ (Wirklichkeit)! 
kilmė iš priežastingumo sąvokos. Trečiojoje, grynojo ma- 
tematinio stebėjimo, vaizdinių klasėje, jei jos laikomasi be 
išlygų, vyrauja grynas būtinumas; ir šioje srityje galimybė 
atsiranda tik dėl santykio su refleksinėmis sąvokomis, pa- 
vyzdžiui: „Trikampis gali būti stačiakampis, bukakampis, 
lygiakampis; bet turi turėti tris kampus, kurių suma lygi 
dviem statiesiems“. Taigi prie galimybės šiuo atveju pri- 
einama, nuo stebinio pereinant prie abstrakcijos. 

Po šių samprotavimų, kurie suponuoja tai, kad nuolat 
prisimenama, kas pasakyta traktate Apie pagrindo principą 
ir šio veikalo pirmojoje knygoje, aš tikiuosi, kad nebeliks 
abejonių dėl tikrosios ir labai skirtingos sprendinio formų, 
pateiktų lentelėje, kilmės; be to, tikiuosi, kad neliks abejonių 
ir dėl to, kad tarti egzistuojant dvylika ypatingų intelekto 
funkcijų, paaiškinančių jo prigimtį, neleistina ir visiškai 
nepagrįsta. Tai parodo ir kai kurios pavienės ir paviršu- 
tiniškos pastabos. Štai, pavyzdžiui, reikia labai mylėti si- 
metriją ir labai pasitikėti jos diktuojamais orientyrais, kad 
tartum, jog teigiamasis, kategorinis ir asertorinis sprendiniai 
yra trys tokie skirtingi dalykai, kad jų išskyrimas duoda 
pagrindą pripažinti, jog kiekvieną iš jų atitinka visai ypatinga 
intelekto funkcija. 

Kad Kantas suvokė, jog jo mokymas apie kategorijas 
yra nepagrįstas, išsidavė jis pats, trečiame pagrindiniame 
skirsnyje, kur analizuojami pamatiniai principai (phaeno- 
mena et noumena), iš pirmojo leidimo teksto išbraukęs ir 
nebeperkėlęs į antrąjį leidimą daug ilgų pastraipų (būtent 
p. 241, 242, 244-246, 248-253), kurios akivaizdžiai rodė to 
mokymo silpnybę. Štai, pavyzdžiui, tame pačiame p. 241 
jis sako, kad neapibrėžęs atskirų kategorijų, kadangi ne- 
galėjęs jų apibrėžti, net jei būtų to norėjęs, nes jų neįmanoma 
apibrėžti, ir čia pat užmiršta, kad to paties pirmo leidimo 
p. 82 jis sako: „Aš sąmoningai neapibrėžiu kategorijų, nors 
galėčiau nesunkiai tai padaryti“. Vadinasi, tai buvo — sit 
venia verbo [tebus man atleista; plg. Plinius: Epistulae 5, 
6, 46] - paleista vėjais. Tačiau pastarąją pastraipą jis paliko. 
Štai taip visos vėliau išmintingai išbrauktos pastraipos 
išduoda, kad apie kategorijas negalima pasakyti nieko aiš- 
kaus ir kad visas šis mokslas menkai pagrįstas. 

Tuo tarpu ši kategorijų lentelė turėtų būti tas modelis, 
pagal kurį turi būti kuriama kiekviena metafizinė ir net 
kiekviena mokslinė teorija (Prolegomenai, $ 39). Ir iš tikrųjų, 
ji yra ne tik visas Kanto filosofijos pagrindas ir tipas, pagal 
kurį visur realizuojama simetrija, kaip aš jau parodžiau 
anksčiau; ji iš esmės tapo Prokrusto lova, į kurią Kantas 
įspraudžia bet kokį galimą samprotavimą, - įspraudžia 
naudodamas tokią prievartą, kurią aš dabar aptarsiu šiek 
tiek išsamiau. Bet jeigu taip elgėsi Kantas, galima įsivaizduoti, 
kaip turėjo elgtis „imitatores servum pecus” [pamėgdžiotojai, 
vergiškos padugnės|, [Horaz: Epistulae 1,19, 19]! Mes matėme, 
kaip jie elgėsi. Taigi toji prievarta pasireiškia tuo, kad žodžių, 
žyminčių pavadinimus, sprendinio formas ir kategorijas, 
prasmės visiškai atsisakoma, ji užmirštama ir laikomasi tik 
pačių tų Žodžių. Jie iš dalies kilę iš Aristotelio Analytica 
priora [Pirmosios analitikos] 1, 23 [p. 45 b 15] (nepi TOVTNTOS 
xal TOGOTNTOC tv to oviloyiopoð öpov: de qualitate 

et quantitate terminorum syllogismi [apie silogizmo termi- 
nų kokybę ir kiekybę|), tačiau parinkti savavališkai. Juk 
sąvokos apimtį galima žymėti ir kitaip, o ne tik žodžiu 
kiekybė, nors kaip tik šis žodis dar geriau už kitus kategorijų 
pavadinimus tinka savajam objektui. Jau žodis kokybė aki- 
vaizdžiai pasirinktas dėl įpročio kiekybę priešinti kokybei. 
Juk teigimui ir neigimui įvardinti žodis „kokybė“ parinktas 
labai savavališkai. Tuo tarpu Kantas, kad ir ką tyrinėtų, 
kiekvienai kiekybei laike ir erdvėje ir kiekvienai įmanomai 
dalykų kokybei — fizinei, moralinei ir t.t. — taiko tuos 
kategorijų pavadinimus, nors tarp tų dalykų ir tų sprendinio 
bei mąstymo formų pavadinimų nėra nieko bendro, išskyrus 
atsitiktinį, savavališką įvardinimą. Reikia nuolat prisiminti 
tą didžiulę pagarbą, kurios Kantas nusipelno kitais atžvil- 
giais, kad savo nepasitenkinimo tuo jo metodu neišreikštum 
pernelyg griežtai. Kitą pavyzdį mums duoda bendrųjų 
pamatinių gamtotyros principų grynoji fiziologinė lentelė. 
Iš tikrųjų, kas bendra tarp sprendinių kiekybės ir to, kad 
kiekvienas stebinys turi ekstensyvų dydį? Kas bendra tarp 
sprendinio kokybės ir to, kad kiekvienas pojūtis turi in- 
tensyvumo laipsnį? Priešingai, pirmasis grindžiamas tuo, 
kad erdvė yra mūsų išorinio stebėjimo forma, o antrasis 
yra ne kas kita, kaip empirinė ir dar visai subjektyvi pagava, 
paimta tik iš mūsų juslių organų savybių tyrinėjimo. Toliau, 
lentelėje, pagrindžiančioje racionaliąją psichologiją (Grynojo 
proto kritika, p. 344, V, 402) su „kokybės“ rubrika pateikiamas 
sielos paprastumas, tačiau juk tai yra kaip tik kiekybinis 
bruožas, ir su loginiu teigimu ar neigimu jis neturi jokio 
ryšio. Tačiau kiekybė turi būti užpildyta sielos vienumu, 
kurį juk galima redukuoti į paprastumą. Po to labai juokingai 
išprievartaujamas modalumas: antai siela siejasi su galimais 
objektais; tačiau ryšys priklauso santykio kategorijai; bet 
pastarosios vieta jau užimta substancijos. Po to keturios 
kosmologinės idėjos, sudarančios antinomijos medžiagą, 

pririšamos prie kategorijų pavadinimų; tai išsamiau aptar- 
sime vėliau, gvildendami tą antinomiją. Keletą dar ryškesnių 
(jei tai įmanoma) pavyzdžių duoda laisvės kategorijų lentelė 
() Praktinio proto kritikoje, toliau — Sprendimo galios kritikos 
pirmoji knyga, skonio sprendinį nagrinėjanti pagal keturis 
kategorijų pavadinimus; pagaliau Metafiziniai gamtotyros prad- 
menys, sukirpti tiesiog pagal kategorijų lentelę - dėl to galbūt 
labiausiai ir atsiranda tas melagingumas, tai šen, tai ten 
sumaišytas su tuo, kas šiame svarbiame veikale yra teisinga 
ir puiku. Pakanka tik žvilgtelėti į pirmojo skyriaus pabaigą, 
kur vienumas, įvairovė, linijų krypčių visuma turi atitikti 
kategorijas, šitaip pavadintas orientuojantis į sprendinių 
kiekybę. 


Substancijos pastovumo pamatinis principas išvestas iš 
substancijos ir akcidencijos kategorijų. Tačiau šias kategorijas 
mes atpažįstame tik iš kategorinio sprendinio formos, t.y. 
iš dviejų sąvokų, kaip subjekto ir predikato, junginio. Kaip 
dirbtinai šis didysis metafizinis pamatinis principas palen- 
kiamas tai paprastai, grynai loginei formai! Tačiau tai irgi 
yra tik pro forma ir daroma simetrijos labui. Čia pateikiamas 
to pamatinio principo įrodymas visiškai nubraukia jo tariamą 
kilmę iš intelekto ir kategorijos ir grindžiamas grynuoju 
laiko stebiniu. Bet ir šitoks įrodymas yra visai neteisingas. 
Netiesa, kad grynajame laike esama vienalaikiškumo ir trukmės: 
šitie vaizdiniai pirmiausia kyla iš erdvės sąryšio su laiku, 
kaip aš jau parodžiau traktate Apie pagrindo principą, $ 18, 
ir dar išsamiau išdėsčiau šio traktato $ 4; kad būtų suprasta, 
ką aš aiškinsiu toliau, aš privalau tarti, kad abu sampro- 
tavimai yra žinomi. Netiesa, kad nuolat kisdamas, pats laikas 
išlieka: priešingai, kaip tik jis ir teka; išliekantis laikas yra 
prieštaravimas. Kanto įrodymas neįtikinamas, kad ir kokiais 

sofizmais jis būtų jį parėmęs. Būtent: koegzistenciją neteisingai 
paaiškinęs kaip tam tikrą laiko modusą (p. 177; V, 219), 
toliau jis visai teisingai sako (p. 183; V, 226), kad „Ko- 
egzistencija nėra laiko modusas, nes laike nesama viena- 
laikiškų dalių, o visos eina viena po kitos“. Iš tikrųjų 
koegzistencija erdvę implikuoja lygiai taip pat, kaip ir laiką. 
Juk jeigu du daiktai esti vienu metu ir vis dėlto nėra viena, 
tai jie skiriasi padėtimi erdvėje; jei dvi vieno daikto būsenos 
esti vienu metu (pavyzdžiui, geležies švytėjimas ir karštis), 
tai jos yra dvi vienalaikės vieno daikto veiksenos, todėl 
suponuoja materiją, 0 ši suponuoja erdvę. Griežtai pasakius, 
šitas „vienu metu“ yra negatyvi apibrėžtis, žyminti tik tai, 
kad du daiktai ar dvi būsenos neatskirtos laiku, todėl jų 
skirtumo reikia ieškoti kitur. Bet, žinoma, mūsiškis sub- 
stancijos pastovumo, t.y. materijos, pažinimas turi remtis 
įžvalga a priori; o kadangi ji neabejotinai yra, jos negalima 
gauti iš patyrimo. Aš ją kildinu iš to, kad bet kokio tapsmo 
ir praeinamybės principas, kauzalumo dėsnis, mūsų suvo- 
kiamas a priori, visai esmingai apima tik pokyčius, t.y. 
viena įkandin kitos einančias materijos būsenas, vadinasi, 
apsiriboja tik forma, o materijos neliečia; todėl materija mūsų 
sąmonėje pasirodo kaip realybė, nepavaldi jokiam tapsmui 
ir praeinamybei, taigi kaip visada buvęs ir nuolat išliekantis 
visų daiktų pagrindas. Gilesnį, iš mūsiškio empirinio pasaulio 
stebimojo vaizdinio analizės kildinamą substancijos pasto- 
vumo pagrindimą galima rasti mūsų veikalo pirmojoje 
knygoje, $ 4, kur parodyta, kad materijos esmę sudaro visiškas 
erdvės ir laiko vienumas, kuris galimas tik priežastingumo 
vaizdinio dėka, vadinasi, atsiveria tik intelektui. O intelektas 
yra ne kas kita, kaip priežastingumo koreliatas, todėl ir 
materija atsiveria tik kaip veikianti, t.y. tik kaip priežas- 
tingumas; būtis ir veikimas joje yra tas pat — tai parodo 
pats žodis Wirklichkeit. Taigi vidinis erdvės ir laiko vie- 
ningumas —- priežastingumas, materija, tikrovė — yra viena, 

ir šio vienio subjektyvus koreliatas yra intelektas. Materija 
turi apimti abiejų veiksnių, iš kurių ji kyla, viena kitai 
prieštaraujančias savybes, ir priežastingumo vaizdinys yra 
tai, kas įveikia jųdviejų prieštaringumą, o jų dermę atveria 
intelektui, tik per kurį ir tik kuriam materija egzistuoja 
ir kurio visas sugebėjimas yra priežasties ir padarinio 
pažinimas. Vadinasi, tik intelektui nuolatinė laiko tėkmė, 
pasirodanti kaip akcidencijų kaita, materijoje susivienija su 
stingiu erdvės nejudrumu, kuris pasirodo kaip substancijos 
pastovumas. Jei substancija praeitų kaip akcidencijos, tada 
reiškinys būtų visai atplėštas nuo erdvės ir priklausytų tik 
grynajam laikui: patyrimo pasaulis išnyktų dėl anihiliacijos, 
materijos sunaikinimo. Vadinasi, tas substancijos pastovumo 
pamatinis principas, kiekvieno pripažįstamas kaip tikras a 
priori, turi būti kildinamas ne iš grynojo laiko, kuriam Kantas 
šiuo tikslu visai absurdiškai priskyrė išliekamumą, o iš to, 
kad erdvė turi savo dalį materijoje, t.y. visuose tikrovės 
reiškiniuose, nes ji yra laiko priešingybė ir antipodas, o 
todėl savaime ir nesusivienijusi su laiku nepavaldi jokiam 
kitimui. 

Kad toliau pateiktas priežastingumo dėsnio aprioriškumo 
ir būtinumo įrodymas, kildinamas iš paprastos duočių sekos 
laike, yra neteisingas, aš išsamiai parodžiau traktate Apie 
pagrindo principą, § 23, todėl čia galiu tik jį nurodyti.* Lygiai 
taip pat yra su sąveikos įrodymų; jos sąvoką anksčiau aš 
net turėjau parodyti kaip negaliojančią. lr apie modalumą, 
kurio pamatiniai principai bus aiškinami, pasakyta tai, kas 
būtina. 


* Su tuo manuoju Kanto įrodymo paneigimu skaitytojas gali palyginti 
ankstesnę jo kritiką,pateiktą Federo, veikale Apie erdvę ir priežastingumą 
[Über Raum und Kausalitūt) ir Gottlobo Ernsto Schulze's Kritik der theoretischen 
Philosophie, Bd. 2, S. 422-442. 

Toliau nagrinėdamas transcendentalinę analitiką, aš tu- 
rėčiau paneigti dar daug smulkesnių dalykų, tačiau būgš- 
tauju, kad truks skaitytojo kantrybė, ir siūlau tai apmąstyti 
jam pačiam. Tačiau Grynojo proto kritikoje mes vis iš naujo 
susiduriame su svarbiausia ir pagrindine Kanto klaida, kurią 
aš anksčiau išsamiai kritikavau: jos esmė ta, kad abstraktus, 
diskursyvusis pažinimas visai neatskirtas nuo intuityviojo. 
Kaip tik tai nuolat užtamsina visą Kanto sugebėjimo pažinti 
teoriją ir skaitytojui visur trukdo suprasti, apie ką kalbama 
kokioje nors konkrečioje vietoje. Todėl, užuot supratęs, jis 
visada tik spėlioja, nes kiekvieną išreikštą mintį bando 
suprasti, tai taikydamas ją mąstymui, tai stebėjimui, ir šitaip 
nuolat paliekamas nežinioje. Skyriuje „Apie visų objektų 
skirstymo į fenomenus ir noumenus pagrindą“ tas nejti- 
kėtinas nedėmesingumas klausimui apie stebimojo ir abst- 
raktaus vaizdinio esmę priverčia Kantą, kaip aš tuojau pat 
aptarsiu išsamiau, -suformuluoti baisingą teiginį, kad be 
mąstymo, vadinasi, be abstrakčių sąvokų, visai nesama jokio 
objekto pažinimo ir kad stebėjimas, nebūdamas joks mąs- 
tymas, nėra ir joks pažinimas ir yra ne kas kita, kaip juslumo 
sužadinimas, grynas pojūtis! Negana to, jis tvirtina, kad 
stebėjimas be sąvokos yra visai tuščias; o sąvoka be stebėjimo 
visada yra šis tas (p. 253; V, 309). Tuo tarpu tai yra visiška 
tiesos priešingybė: juk kaip tik sąvokos visą prasmę, visą 
turinį gauna tik iš savo santykio su stebimuoju vaizdiniu, 
iš kurio jos yra abstrahuojamos, ištraukiamos, t.y. sudaromos 
atmetant visa, kas neesminga. Todėl, jei iš jų atimamas 
stebėjimo pagrindas, jos yra tuščios ir niekingos. Priešingai, 
stebiniai jau savaime turi betarpišką ir labai gilią prasmę 
(juk juose objektyvuojasi daiktas savaime): jie atstovauja 
sau patiems, išsako save ir, skirtingai nuo sąvokų, pasižymi 
nepasiskolintu turiniu. Juk pagrindo principas jiems vieš- 
patauja tik kaip priežastingumo principas ir kaip toks tik 
nustato jų vietą erdvėje ir laike; bet jis nesąlygoja jų turinio 

ir jų prasmingumo, kaip yra sąvokų atveju, kur galioja 
pažinimo pagrindas. Beje, atrodo taip, tarsi Kantas kaip 
tik šiame skyriuje iš tikrųjų norėjo stebimąjį vaizdinį atskirti 
nuo abstrakčiojo. Jis priekaištauja Leibnizui ir Locke'ui, kad 
pirmasis viską pavertė abstrakčiu, o antrasis — stebimuoju 
vaizdiniu. Tačiau neprieinama iki jokio atskyrimo: ir jeigu 
Locke'as ir Leibnizas iš tikrųjų padarė minėtas klaidas, tai 
Kantas padarė dar ir trečią, anas abi apimančią klaidą, 
stebinį ir abstrakciją sumaišydamas taip, kad iš jųdviejų 
atsirado kažkoks baisingas hermafroditas, nesąmonė, kurios 
neįmanoma aiškiai įsivaizduoti ir kuri todėl turi tik mulkinti, 
gluminti ir versti vaidytis mokinius. 

Žinoma, minėtame skyriuje „Apie visų objektų skirstymo 
į fenomenus ir noumenus pagrindą“ mąstymas ir stebėjimas 
atsiskiria labiau nei kur kitur, tačiau šio atskyrimo pagrindas 
čia iš esmės neteisingas. Štai p. 253; V, 309 sakoma: „Jei 
iš empirinio pažinimo pašalinu bet kokį mąstymą (kate- 
gorijomis), tai visai nelieka objekto pažinimo, nes vien tik 
stebėjimu nieko nemąstoma, o tai, kad šis juslumo suža- 
dinimas vyksta manyje, visai nesukuria tokio pobūdžio 
vaizdinio santykio su kokiu nors objektu“. Tam tikra prasme 
šis teiginys visas Kanto klaidas sutelkia į vieną tašką, nes 
iš jo paaiškėja, kad jis neteisingai suvokė santykį tarp pojūčio, 
stebėjimo ir mąstymo ir todėl stebėjimą, kurio forma juk 
turi būti erdvė, ir būtent visa trimatė erdvė, sutapatino 
su paprasčiausiu subjektyviu pojūčiu juslių organuose; tuo 
tarpu objekto pažinimas, jo požiūriu, pasidaro galimas, kai 
prisideda mąstymas, skirtingas nuo stebėjimo. Aš sakau 
priešingai: objektai pirmiausia yra stebėjimo, o ne mąstymo 
objektai, o visas objektų pažinimas pirmapradiškai ir savaime 
yra stebėjimas. Tačiau stebėjimas jokiu būdu nėra tik pojūtis; 
kartu jis yra ir intelekto veiklos padarinys. Tik žmogaus, 
o ne gyvulių atveju prisidedantis mąstymas yra tik stebėjimo 
abstrakcija, neduodanti jokio iš esmės naujo pažinimo, 

nepateikianti naujų objektų, kurie anksčiau neegzistavo; 
mąstymas tik pakeičia stebėjimu gauto pažinimo formą, jį 
paverčia abstrakčiu pažinimu sąvokomis, ir dėl to praran- 
damas akivaizdumas, bet tampa galimas stebinių kombi- 
navimas, neišmatuojamai išplečiantis stebėjimo pritaikymo 
ribas. Priešingai, mūsų mąstymo medžiaga yra ne kas kita, 
kaip patys mūsų stebiniai, o ne kažkas, ko neturėtų stebėjimas 
ir kas pirmiausia būtų pridėta mąstymu. Todėl iš viso to, 
kas esti mūsų mąstyme, pirmiausia turi būti galima nurodyti 
medžiagą, esančią mūsų stebėjime, nes kitaip mąstymas būtų 
tuščias. Nors ši medžiaga visaip apdorojama ir pakeičiama 
mąstymu, tačiau turi būti įmanoma ją vėl atkurti pirminiu 
pavidalu ir mąstymą redukuoti į ją, panašiai kaip aukso 
gabalas po visų jo skaidymų, oksidacijų, sublimacijų ir 
junginių galiausiai vėl atkuriamas karališku ir nesumažintu 
pavidalu. Tai būtų neįmanoma, jei pats mąstymas kažką, 
gal net svarbiausią dalyką, pridėtų prie objekto. 

Visas paskesnis skyrius apie amfiboliją yra tik Leibnizo 
filosofijos kritika ir savaime yra apskritai teisingas, nors 
visa jo struktūra sukirpta tik architektoninės simetrijos, į 
kurią ir čia orientuojamasi, labui. Taip, pagal analogiją su 
Aristotelio organonu, kuriama transcendentalinė topika, rei- 
kalaujanti, kad kiekviena sąvoka būtų apmąstyta iš keturių 
žiūros taškų, kad taptų aišku, kuriam pažinimo sugebėjimui 
ji priklauso. Tačiau šitie keturi žiūros taškai nustatomi visai 
savavališkai, ir tiek pat pagrįstai būtų galima nustatyti dar 
dešimt kitų. Tačiau tai, kad jie keturi, atitinka kategorijų 
pavadinimus. Todėl svarbiausios Leibnizo idėjos, kaip įma- 
noma, suskirstomos pagal juos. Be to, ši kritika prigimtinėmis 
proto klaidomis tam tikra prasme vadina tai, kas buvo 
tik neteisingos Leibnizo abstrakcijos. Juk Leibnizas, užuot 
mokysis iš savo didžiųjų amžininkų filosofų, Spinozos ir 
Locke’o, mieliau vaišino savo keistais prasimanymais. Sky- 
riuje apie refleksijos amfiboliją galiausiai pasakoma, kad 

galbūt galėtų egzistuoti stebėjimo būdas, visiškai skirtingas 
nuo mūsiškio, tačiau toks, kuriam būtų galima pritaikyti 
mūsų kategorijas; todėl to tariamo stebėjimo objektai būtų 
noumena, daiktai, kuriuos mes galėtume tik mąstyti. Tačiau, 
kadangi tokio stebėjimo, kuris suteiktų prasmę tokiam 
mąstymui, mes neturime, ir jis yra visai problemiškas, tai 
tokio mąstymo objektas irgi yra tik visai neapibrėžta ga- 
limybė. Anksčiau aš parodžiau, kad Kantas, visiškai prieš- 
taraudamas sau pačiam, kategorijas traktuoja tai kaip ste- 
bimojo vaizdinio sąlygą, tai kaip gryno abstraktaus mąstymo 
funkciją. Čia jos pasirodo tik antruoju pavidalu, ir susidaro 
įspūdis, kad jis linkęs joms priskirti tik diskursyviojo mąs- 
tymo funkciją. Bet jeigu jo nuomonė iš tikrųjų tokia, tai 
transcendentalinės logikos pradžioje, prieš taip išsamiai 
specifikuodamas skirtingas mąstymo funkcijas, jis privalėjo 
apibūdinti mąstymą apskritai, vadinasi, atskirti jį nuo ste- 
bėjimo, parodyti, kokį pažinimą duoda grynas stebėjimas 
ir ką naujo prideda mąstymas. Tada būtų buvę galima 
suvokti, apie ką jis iš tikrųjų kalba, arba priešingai, tada 
jis būtų kalbėjęs visai kitaip, būtent — iš pradžių apie 
stebėjimą, 0 po to apie mąstymą, užuot kaip dabar turėjęs 
reikalą su stebėjimo ir mąstymo vidurkiu, kuris yra ne- 
sąmonė. Tada nebūtų atsiradęs tas didžiulis plyšys tarp 
transcendentalinės estetikos ir transcendentalinės logikos, 
kai, aptaręs gryną stebėjimo formą, jos turinį, visą empirinį 
suvokimą jis tik nubraukia, tardamas „jis yra duotas“, ir 
nekelia klausimo, kaip jis atsiranda, — ar padedamas intelekto, 
ar be jo, - o vienu šuoliu pereina prie abstraktaus mąstymo, 
ir net ne prie mąstymo apskritai, o prie tam tikrų mąstymo 
formų, ir nesako nė žodžio, kas yra mąstymas, kas yra 
sąvoka; koks santykis tarp abstrakcijos ir konkretumo, dis- 
kursyvumo ir intuityvumo; koks skirtumas tarp pažinimo, 
būdingo žmogui, ir pažinimo, būdingo gyvuliui, ir kas yra 
protas. 

Bet kaip tik šitas Kanto visiškai nepastebėtas skirtumas 
tarp abstraktaus ir stebimojo pažinimo buvo tai, ką senovės 
filosofai vadino* gawoueva ir vooúpeva ir kieno priešingybė 
bei nedermė jiems kėlė tiek rūpesčio — tai atsispindi elėjiečių 
filosofemose, Platono idėjų teorijoje, megariečių dialektikoje. 
Vėliau minėtoji priešprieša iškilo scholastikoje, ginče tarp 
nominalizmo ir realizmo, kurio šitaip vėlai sudygusi sėkla 
jau glūdėjo visai priešingoje Platono bei Aristotelio dvasinėje 
orientacijoje. Bet Kantas, neatsakingai ir visiškai ignoruo- 
damas patį dalyką, kuriam žymėti buvo vartojami žodžiai 
paivóueva ir vooduzva, tais žodžiais disponuoja taip, tarsi 
jie niekam nepriklausytų, ir jais žymi savo daiktus savaime 
ir savo reiškinius. 


Priverstas atmesti Kanto mokymą apie kategorijas, kaip 
jis pats atmetė Aristotelio kategorijas, dabar aš vis dėlto 
norėčiau apytikriai nurodyti trečią būdą įgyvendinti tai, 
ko siekiama. Tai, ko abu, Aristotelis ir Kantas, ieškojo ir 
ką jie vadino kategorijomis, šiaip ar taip, buvo bendriausios 
sąvokos, kurioms turi būti palenkti visi patys įvairiausi 
daiktai ir kuriomis kaip tik todėl galiausiai galima būtų 
mąstyti visa, kas yra. Kaip tik todėl Kantas jas suvokė 
kaip bet kokio mąstymo formas. 

Gramatika santykiauja su logika kaip drabužis su kūnu. 
Jei taip, ar tada šitos aukščiausios sąvokos, šitas pamatinis 
proto bosas, kaip viso specialesnio mąstymo pagrindas, be 
kurio neįmanomas joks mąstymas, galiausiai neturėtų glūdėti 
sąvokose, kurios kaip tik dėl savo didžiausio bendrumo 
(transcendentalumo) išreiškiamos ne atskirais žodžiais, o 


* Žr. Sextus Empiricus: Pyrrhoniae hy ypotyposės [Pirono principai], lib. 
I, cap. 13: voovpeva pavopévoigs àvteriSn 'Avašayopas (intelligibilia 
apparentibus opposuit Anaxagoras) |Anaksagoras mąstomus dalykus 
priešpriešino suvokiamiems dalykams]. 

ištisomis žodžių klasėmis, nes kiekvienu žodžiu, kad ir koks 
jis būtų, iš dalies jau mąstoma viena iš tokių sąvokų; tad 
galbūt jų pavadinimų reikėtų ieškoti ne leksikone, o gra- 
matikoje? Vadinasi, ar galiausiai jos nėra tie sąvokų skir- 
tumai, kurie lemia, kad juos išreiškiantis žodis yra daik- 
tavardis, būdvardis, veiksmažodis ar prieveiksmis, įvardis, 
prielinksnis, — trumpai tariant, partes orationis [kalbos 
dalys]? Juk kalbos dalys neginčytinai Žymi tas formas, kurias 
pirmiausiai prisiima visas mąstymas ir kuriomis jis betar- 
piškai skleidžiasi: kaip tik todėl tos esminės kalbos formos 
yra kiekvienos kalbos pagrindinės sudedamosios dalys, to- 
dėl neįmanoma įsivaizduoti kokios nors kalbos, kuri nebūtų 
sudaryta bent jau iš daiktavardžių, būdvardžių ir veiks- 
mažodžių. Tada šitoms pamatinėms formoms būtų galima 
palenkti tas mąstymo formas, kurios išreiškiamos anų formų 
fleksijomis, vadinasi, jų linksniavimu ir asmenavimu; ir 
svarbiausiam dalykui neesminga, ar jas žymint pasinau- 
dojama artikeliu, ar įvardžiu. Tačiau mes norime šį dalyką 
aptarti šiek tiek išsamiau ir iš naujo iškelti klausimą: kas 
yra mąstymo formos? 

1. Visas mąstymas susideda iš sprendinių: sprendiniai 
yra viso jo audinio gijos. Be kokio nors veiksmažodžio mūsų 
mąstymas nejuda iš vietos, o kai tik pavartojame veiks- 
mažodį, mes sprendžiame. 

2. Kiekvienas sprendinys remiasi subjekto ir predikato 
santykio suvokimu; subjektas ir predikatas atskiriami ar 
susiejami, taikant įvairius apribojimus. Sprendinys juos su- 
sieja, jei suvokiama tikra jų tapatybė, kuri gali būti būdinga 
tik sinonimiškoms sąvokoms; be to, jie siejami, jei suvokiama, 
kad mąstant vieną, kartu mąstomas ir kitas, nors ne at- 
virkščiai, — šitaip yra bendrame teigiamajame sprendinyje; 
pagaliau jie siejami, suvokus, kad vienas kartais mąstomas 
kartu su kitu — šitaip esti daliniame teigiamajame sprendi- 
nyje. Priešinga kryptimi orientuoti neigiamieji sprendiniai. 

Todėl kiekviename spre.1dinyje turi būti subjektas, predikatas 
ir jungtis, o pastaroji — teigiama arba neigiama, nors ir 
ne kiekvienas iš šių sprendinio elementų visada (nors 
dažniausiai kaip tik taip) Žymimas vienu atskiru žodžiu. 
Dažnai vienas žodis žymi predikatą ir jungtį, pavyzdžiui, 
„Gajus sensta“; kartais vienas žodis žymi visus tris elementus, 
pavyzdžiui, concurritur, t.y. „kariuomenė pradeda kauty- 
nes“. Iš to darosi aišku, kad mąstymo formų vis dėlto 
negalima šitaip tiesiogiai ir betarpiškai ieškoti žodžiuose 
ir net kalbos dalyse, nes tas pats sprendinys skirtingose 
kalbose (ir net toje pačioje kalboje) gali būti išreikštas 
skirtingais žodžiais ir net skirtingomis kalbos dalimis, o 
mintis vis tiek lieka ta pati, vadinasi, ta pati lieka ir sprendinio 
forma: juk mintis negali būti ta pati, esant skirtingoms paties 
mąstymo formoms. Tačiau, žinoma, tos pačios minties ir 
tos pačios formos žodinė išraiška gali būti skirtinga: juk 
ji yra tik išorinis minties apvalkalas, o pati mintis, priešingai, 
neatskiriama nuo savo formos. Taigi gramatika aiškina tik 
mąstymo formų apvalkalą. Todėl kalbos dalis galima išvesti 
iš pirminių, nuo kalbos nepriklausančių paties mąstymo 
formų: jų paskirtis ir yra išreikšti šias formas ir įvairiausias 
jų modifikacijas. Kalbos dalys yra mąstymo formų instru- 
mentas, drabužis, kuris turi būti tiksliai priderintas prie 
jų sąrangos, ir toji sąranga turi būti iš jų atpažįstama. 

3. Šios tikroviškos, nekintančios, pirmapradės mąstymo 
formos, žinoma, sutampa su Kanto logine sprendinių lentele; 
skirtumas tik tas, kad šioje lentelėje - simetrijos ir kategorijų 
lentelės labui - esama aklinų langų, kuriuos reikia pašalinti. 
Be to, reikia pakeisti neteisingą eilės tvarką. 

Taigi lentelė gali būti maždaug tokia: 

a) Kokybė: teigimas arba neigimas, t.y. sąvokų jungimas 
arba perskyra: dvi formos. Ji susijusi su jungtimi. 

b) Kiekybė: subjekto sąvoka imama kaip visuma arba 
iš dalies; visuma arba įvairovė. Pirmajam atvejui priskirtini 


647 


Priedas 


ir individualūs subjektai: „Sokratas“ reiškia „visas Sokratas“. 
Vadinasi — dvi formos. Ji susijusi su subjektu: 

c) Modalumas: iš tikrųjų turi tris formas. Jis apibrėžia 
kokybę kaip būtiną, tikrovišką arba atsitiktinę. Vadinasi, 
jis taip pat susijęs su jungtimi. 

Šios trys mąstymo formos kyla iš prieštaravimo ir ta- 
patybės loginių dėsnių. O iš pagrindo principo ir trečio 
negalimojo dėsnio kyla 

d) Santykis. Jis pasireiškia tada, kai sprendžiama apie 
gatavus sprendinius. Jo esmę sudaro tai, kad jis arba nustato 
vieno sprendinio priklausomybę nuo kito (ir daugiskaitos 
atveju), taigi juos susieja hipotetiniu sprendinių; arba nustato, 
kad sprendiniai vienas kitą išstumia, taigi juos atskiria 
dizjunkciniu sprendiniu. Jis susijęs su jungtimi, kuri šiuo 
atveju atskiria arba sujungia gatavus sprendinius. 

Kalbos dalys ir gramatinės formos yra trijų sprendinio 
sudedamųjų dalių, subjekto, predikato ir jungties, ir jų galimų 
santykių išraiškos būdas, vadinasi, jos išreiškia kaip tik 
minėtas mąstymo formas ir jų išsamesnes apibrėžtis bei 
modifikacijas. Todėl daiktavardis, būdvardis ir veiksmažodis 
yra kalbos kaip tokios esminės, pamatinės sudedamosios 
dalys. Todėl jos turi būti randamos visose kalbose. Tačiau 
galima įsivaizduoti tokią kalbą, kurioje būdvardis ir veiks- 
mažodis vienas su kitu susilieję, kaip kartais esama visose 
kalbose. Apskritai galima pasakyti: subjektą išreiškia daik- 
tavardis, artikelis ir įvardis; predikatą - būdvardis, prieveiks- 
mis, prielinksnis; jungtį - veiksmažodis, kuris tačiau, išskyrus 
„esse“, jau apima predikatą. Tikslų mąstymo formų išraiš- 
kos mechanizmą turi aprašyti filosofinė gramatika; tuo tarpu 
operavimą pačiomis mąstymo formomis — logika. 

Pastaba. Kaip perspėjimą saugotis klystkelių ir paaiški- 
nimą to, apie ką kalbėta, aš rekomenduoju Sigismundo Sterno 
Kalbos filosofijos pradmenis [Vorläufige Grundlegung zur Sprach- 
philosophie], 1835. Tai visiškai nenusisekęs bandymas iš 

gramatinių formų konstruoti kategorijas. Autorius visiškai 
supainiojo mąstymą ir stebėjimą, todėl, užuot iš gramatinių 
formų išvedęs mąstymo kategorijas, stengėsi dedukuoti 
tariamas stebėjimo kategorijas ir šitaip gramatines formas 
tiesiogiai susiejo su stebėjimu. Jis padarė didelę klaidą, 
manydamas, kad kalba tiesiogiai susijusi su stebėjimu. Tuo 
tarpu iš tikrųjų ji turi tiesioginį ryšį tik su mąstymu kaip 
tokiu, vadinasi, su abstrakčiomis sąvokomis, ir tik per jas siejasi 
su stebėjimu, o šis santykis visiškai pakeičia formą. O tai, 
ko esama stebėjime, t.y. iš laiko ir erdvės kylantys santykiai, 
žinoma, yra mąstymo objektas; vadinasi, turi egzistuoti 
kalbos formos, kurios jį išreiškia, tačiau visada tik in 
abstracto, sąvokomis. Pirminė mąstymo medžiaga visada 
yra sąvokos, ir tik su jomis yra susijusios logikos formos, 
kurios niekada neturi tiesioginio ryšio su stebėjimu. Stebėjimas 
visada sąlygoja tik materialią, o ne formalią teiginių tiesą, 
kurią nustato tik loginės taisyklės. 


Grįžtu prie Kanto filosofijos ir pereinu prie Hranscen- 
dentalinės dialektikos. Kantas ją pradeda, aiškindamas protą, 
sugebėjimą, turintį joje atlikti pagrindinį vaidmenį, nes iki 
tol scenoje buvo tik juslumas ir intelektas. Aš jau anksčiau 
kalbėjau apie įvairius Kanto pateiktus proto aiškinimus, o 
kartu ir apie čia pateiktą tezę, „kad jis yra sugebėjimas 
kurti principus“. Dabar čia mokoma, kad visos anksčiau 
nagrinėtos apriorinės žinios, leidžiančios egzistuoti grynajai 
matematikai ir grynajai gamtotyrai, duoda tik taisykles, bet 
ne principus, nes jos kyla iš stebėjimo ir pažinimo formų, 
o ne iš grynų sąvokų, o šito reikia, kad būtų galima kalbėti 
apie principus. Todėl principas turi būti pažinimas, kylantis 
iš grynų sąvokų, bet vis dėlto sintetinis pažinimas. Tačiau 
tai yra absoliučiai neįmanoma. Iš grynų sąvokų gali kilti 

tik analitiniai sprendiniai ir jokie kiti. Jei sąvokos turi būti 
susijusios sintetiškai, bet kartu a priori, į šitą sąryšį turi 
įsiterpti trečias momentas, formalios patyrimo galimybės 
grynasis stebėjimas, lygiai kaip sintetiniai sprendiniai a 
posteriori kyla tarpininkaujant empiriniam stebėjimui; va- 
dinasi, sintetinis sprendinys a priori niekada negali kilti 
iš grynų sąvokų. Apskritai, aprioriškai mes suvokiame tik 
pagrindo principą jo įvairiais pavidalais, ir todėl neįmanomi 
jokie sintetiniai sprendiniai a priori, išskyrus tuos, kurie 
kyla iš to, kas tam principui suteikia turinį. 

Tuo tarpu Kantas galiausiai iškelia jo reikalavimą ati- 
tinkantį tariamąjį „proto principą“ (tačiau tik jį vieną), iš 
kurio kyla kitos išvados ir teiginiai. Tai yra teiginys, kurį 
Christianas Wolffas formuluoja ir aiškina savo veikale Cos- 
mologia generalis [Bendroji kosmologija], sect. 1, cap. 2, $ 93, 
ir savojoje Ontologia, $ 178. Kaip anksčiau skyriuje apie 
amfibolijas natūraliomis ir būtinomis proto klaidomis buvo 
laikomos tik Leibnizo filosofemos, kurios kaip tokios buvo 
kritikuojamos, lygiai taip pat dabar atsitinka su Wolffo 
filosofemomis. Be to, šį „proto principą“ Kantas dėsto 
neaiškiai, neapibrėžtai, padrikai, tarsi patamsiuose (p. 307; 
V, 364 ir 322; V, 379). Tačiau aiškiai išreikštas, jis yra toks: 
„Jei duota tai, kas sąlygota, turi būti duota ir to dalyko 
sąlygų visuma, o kartu ir tai, kas besąlygiška, — tai, per 
ką ši visuma tampa užbaigta“. Tariamas šio teiginio tei- 
singumas aiškiausiai įžvelgiamas, jei sąlygos ir tai, kas 
sąlygojama, įsivaizduojamos kaip nukarusios grandinės gran- 
dys; tačiau viršutinis tos grandinės galas nematomas, todėl 
ji gali tęstis iki begalybės. Kadangi grandinė nenukrenta, 
o kabo, viršuje vienas narys turi būti pradinis ir kažkaip 
pritvirtintas. Arba, tariant trumpiau: protas nori turėti kokį 
nors tašką, prie kurio pririšta į begalybę nusitęsianti grandinė; 
taip jam būtų patogu. Tačiau panagrinėkime šį teiginį, 
nevartodami metaforų, t.y. tiesiogiai. Žinoma, jis yra sin- 

tetinis: juk analitiškai iš sąlygotumo sąvokos kyla ne kas 
kita, kaip sąlygos sąvoka. Tačiau jis nėra teisingas nei a 
priori, nei a posteriori, o tiesos regimybę išgauna labai 
subtiliu būdu, kurį dabar aš turiu atskleisti. Betarpiškai 
ir a priori mes turime tas Žinias, kurias išreiškia pagrindo 
principas savo ketveriopu pavidalu. Visos abstrakčios pa- 
grindo principo išraiškos jau yra paimtos iš šių betarpiškų 
žinių, vadinasi, yra netiesioginės; dar labiau netiesioginės 
yra iš šių žinių kylančios išvados. Anksčiau aš jau aiškinau, 
kaip abstraktus pažinimas įvairias intuityvias žinias dažnai 
apima viena forma arba viena sąvoka taip, kad įvairovė 
išnyksta; todėl abstraktus pažinimas su intuityviuoju san- 
tykiauja taip, kaip šešėlis su realiais daiktais, kurių didelę 
įvairovę jis perteikia juos visus apimančiu vienu kontūru. 
Tariamasis proto principas kaip tik ir naudojasi šituo šešėliu. 
Kad iš pagrindo principo išgautų tiesiogiai jam priešta- 
raujantį besąlygiškumą, jis apdairiai atsisako atskirų pa- 
grindo principo turinio pavidalų betarpiško stebimojo pa- 
žinimo ir naudojasi tik iš šio principo išvedamomis ir tik 
jo dėka vertę ir prasmę turinčiomis abstrakčiomis sąvokomis, 
kad kaip nors, kontrabandos būdu, į didelę šitų sąvokų 
apimtį įspraustų savo besąlygiškumą. Šis metodas išaiškėja, 
jei jam suteikiamas toks dialektinis apvalkalas, pavyz- 
džiui:,Jeigu duota tai, kas sąlygiška, turi būti duota ir to 
dalyko sąlyga, be to, visa, taigi iki galo; vadinasi, turi būti 
duota sąlygotojo dalyko sąlygų visuma; taigi, jeigu sąlygos 
sudaro eilę, turi būti duota visa eilė, vadinasi, turi būti 
duota irjos pradžia, tad ir tai, kas besąlygiška". Čia neteisinga 
jau tai, kad sąlygoto dalyko sąlygos kaip tokios gali sudaryti 
eilę. Priešingai, bet kokio sąlygoto dalyko sąlygų visuma 
turi glūdėti jo artimiausiame pagrinde, iš kurio jis tiesiogiai 
kyla ir kuris todėl yra jo pakankamas pagrindas. Tokie, 
pavyzdžiui, yra įvairūs apibrėžimai būsenos, kuri yra prie- 
žastis; visi jie turi pasirodyti kartu, prieš atsirandant pa- 

dariniui. Bet eilė, pavyzdžiui, priežasčių eilė, atsiranda tik 
tada, kai tai, kas tik ką buvo sąlyga, dabar traktuojama 
kaip tai, kas sąlygota, tačiau taip, kad visa opefacija tuoj 
pat prasideda iš pradžių ir pagrindo principas vėl iškyla 
su savo reikalavimu. Tačiau tam, kas sąlygota, niekada 
negalima duoti tikros nuoseklios eilės sąlygų, kurios eg- 
zistuotų kaip tokios ir galutinio sąlygoto dalyko dėlei; 
priešingai, visada tai, kas sąlygota, ir sąlygos eilėje rikiuojasi 
pakaitomis. Tačiau ties kiekviena praeita grandimi grandinė 
nutrūksta, ir pagrindo principo reikalavimas visiškai pa- 
naikinamas; jis iškyla iš naujo, kai sąlyga virsta tuo, kas 
sąlygota. Taigi pakankamo pagrindo principas visada rei- 
kalauja tik artimiausios sąlygos pilnatvės, o ne sąlygų eilės 
pilnatvės. Tačiau kaip tik ši sąlygos pilnatvės sąvoka ne- 
apibrėžia, ar tokia pilnatvė turi būti vienašališka, ar nuosekli, 
o jeigu pasirenkama pastaroji, iškyla viena įkandin kitos 
einančių sąlygų pilnatviškos eilės reikalavimas. Tik remiantis 
visai savavališka abstrakcija priežasčių ir padarinių eilę 
galima traktuoti kaip eilę grynų priežasčių, egzistuojančių 
tik paskutiniojo padarinio dėlei ir todėl reikalingų tik kaip 
jo pakankamas pagrindas. Priešingai, atidžiau ir apdairiau 
apsvarsčius ir iš neapibrėžtos abstrakcijos bendrybės nu- 
sileidus prie realios, apibrėžtos atskirybės, pasirodo, kad 
pakankamo pagrindo reikalavimas apima tik artimiausios prie- 
žasties apibrėžčių pilnatvę, o ne eilės pilnatvę. Pagrindo 
principo reikalavimas visiškai išnyksta kiekvieno duoto 
pakankamo pagrindo atveju. Tačiau jis iškart iškyla iš naujo, 
jei šitas pagrindas vėl traktuojamas kaip priežastis; bet jis 
niekada tiesiogiai nereikalauja pagrindų eilės. Jei, užuot ėjus 
prie paties dalyko, elgiamasi priešingai - laikomasi abstrakčių 
sąvokų, tada tie skirtumai išnyksta; tada pakaitomis išsi- 
rikiavusių priežasčių ir padarinių arba pakaitomis išsidės- 
čiusių loginių pagrindų ir išvadų grandinė traktuojama kaip 
grynų paskutinio padarinio priežasčių ar pagrindų grandinė, 

o sąlygų pilnatvė, lemianti tai, kad pagrindas pirmąkart tampa 
pakankamas, pasirodo kaip pilnatvė tos tariamos grynų pa- 
grindų eilės, kuri esą egzistuoja tik dėl paskutinio padarinio. 
Ir štai tada abstraktus proto principas labai narsiai pradeda 
reikalauti to, kas besąlygiška. Tačiau kad įsitikintume tokio 
reikalavimo nepagrįstumu, nereikia jokios proto kritikos su 
visomis antinomijomis ir jų išsprendimųu; reikalinga proto 
kritika, kaip ją suprantu aš, būtent — abstraktaus pažinimo 
santykio su betarpišku intuityviuoju tyrinėjimas, iš neapi- 
brėžtos pirmojo visuotinybės nusileidžiant prie tvirto antrojo 
pažinimo būdo apibrėžtumo. Toks tyrinėjimas parodo, kad 
proto esmė jokiu būdu neišsemiama to, kas besąlygiška, 
reikalavimu; juk jei protas veikia visai apdairiai, jis pats 
turi parodyti, kad tai, kas besąlygiška, yra nesąmonė. Protas, 
kaip sugebėjimas pažinti, visada gali turėti reikalą tik su 
objektais; tačiau bet koks objektas, atsiveriantis subjektui, 
būtinai ir kategoriškai pavaldus pagrindo principui ir jam 
priklauso tiek a parte ante, tiek a parte post [t.y. kartu 
su objektu duotas ir pagrindo principas, o kartu su pagrindo 
principu duotas ir objektas]. Pagrindo principas tiek jsi- 
smelkęs į sąmonės formą, kad visiškai neįmanoma objektyviai 
įsivaizduoti nieko, kieno atžvilgiu nereikėtų toliau klausti 
„Kkodėl?“, vadinasi, neįmanoma įsivaizduoti jokio absoliutaus 
absoliuto, kaip ir kvailio per visą pilvą. O kad vienam 
arba kitam patogu kažkur sustoti ir savavališkai tarti eg- 
zistuojant tokį absoliutą, tai šitoks dalykas nieko negali 
priešpriešinti tam neįveikiamam tikrumui a priori, kad ir 
kokios kilnios minos būtų nutaisomos. Faktiškai visi plepalai 
apie absoliutą, toji vos ne vienintelė pokantinės filosofijos 
tema, yra ne kas kita, kaip kosmologinis įrodymas incognito. 
Dėl Kanto jam iškelto proceso praradęs visas teises ir 
paskelbtas už įstatymo ribų, jis nebegali pasirodyti savo 
tikruoju pavidalu, todėl pasirodo visaip užsimaskavęs, — 

tai kaip didžiūnas, apsisiautęs intelektinės žiūros arba gry- 
nojo mąstymo mantija, tai kaip įtartinas valkata, kuris viską, 
ką turi, iš dalies iškaulija, iš dalies išreikalauja iš kuklesnių 
filosofemų. O jei ponams absoliučiai reikalingas koks nors 
absoliutas, tai aš duosiu jiems tokį, kuris visus jam keliamus 
reikalavimus patenkina daug geriau, nei jų migloti fantomai: 
tai materija. Ji neatsiranda ir neišnyksta, vadinasi, yra iš 
tikrųjų nepriklausoma ir „quod per se est et per se concipitur” 
[tai, kas egzistuoja savaime ir kas suvokiama iš savęs; 
Spinoza: Ethica, 1, def. 3]; iš jos įsčių iškyla viskas ir viskas 
į ją sugrįžta; ko gi dar galima reikalauti iš absoliuto? Bet 
galbūt tiems, kurių nepaveikė jokia proto kritika, verčiau 
reikėtų pasakyti: 


Ar nesate kaip moterys, kurios nuolat 
Sugrįžta tik prie pirmojo savo žodžio, 
Nors joms valandų valandas buvo kalbama 


remiantis protu? 


[Seid ihr nicht wie die Weiber, die beständig 

Zurück nur kommen auf ihr erstes Wort, 

Wenn man Vemunft gesprochen stundenlang? 
Schiller: Wallensteins Tod, 2, 3] 


Kad sugrįžimas prie kažkokios besąlygiškos priežasties, 
prie kažkokio pirmojo prado jokiu būdu neglūdi proto 
esmėje, tarp kitko ir faktiškai įrodyta tuo, kad mūsų giminės 
pirmapradė religija, kuri dar ir dabar turi daugiausiai 
šalininkų žemės rutulyje, t.y. brahmanizmas ir budizmas, 
tokios prielaidos nežino ir nepripažįsta, bet vienas kitą 
sąlygojančių reiškinių eilę tęsia iki begalybės. Šiuo klausimu 
aš nurodau toliau, prie pirmosios antinomijos kritikos, 
pateiktą pastabą, o be to, galima peržvelgti Uphamo Doctrine 

of Buddhism [Budizmo doktriną] (p. 9) ir apskritai kiekvieną 
autentišką Azijos religijų apžvalgą. Nedera proto tapatinti 
su judaizmu. 

Kantas, pats įrodinėjęs, kad jo tariamasis proto principas 
jokiu būdu negalioja objektyviai, o yra būtinas tik sub- 
jektyviai, net tokiu pavidalu jį dedukuoja tik remdamasis 
lėkštu sofizmu (p. 307; V, 364). Būtent: kadangi kiekvieną 
mums žinomą tiesą mes stengiamės, kiek tai įmanoma, 
palenkti bendresnei tiesai, tai šis siekis turįs būti ne kas 
kita, kaip mūsų tariamo besąlygiškumo medžioklė. O iš 
tikrųjų šis siekis yra ne kas kita, kaip pastanga mūsų protą — 
tą abstraktaus, bendro pažinimo sugebėjimą, kuris apdairų, 
turintį kalbos dovaną, mąstantį Žmogų skiria nuo gyvulio, 
dabarties akimirkos vergo, — pritaikyti ir tikslingai panaudoti 
mūsų žinių paprastinimui, remiantis apžvalga. Juk proto 
vartoseną sudaro kaip tik tai, kad atskirybę mes pažįstame 
remdamiesi bendrybe, pavienį atvejį - remdamiesi taisykle, 
taisyklę - remdamiesi bendresne taisykle, kitaip tariant, kad 
mes ieškome bendriausių žiūros taškų. Tokios apžvalgos 
dėka mūsų pažinimas taip palengvinamas ir taip patobu- 
linamas, kad dėl to atsiranda didžiulis skirtumas tarp gyvulio 
ir Žmogaus gyvenimo, taip pat - tarp išsilavinusio žmogaus 
ir tamsuolio gyvenimo. Bet, žinoma, pažinimo pagrindų eilė, 
egzistuojanti tik abstrakcijos, taigi proto, srityje, visada 
pasibaigia kuo nors neįrodomu, t.y. tam tikru vaizdiniu, 
kuris pagal atitinkamą pagrindo principo pavidalą toliau 
jau nėra sąlygotas, vadinasi, a priori arba a posteriori 
betarpiškai stebimu aukščiausio išprotavimų grandinės tei- 
ginio pagrindu. Traktato Apie pagrindo principą $ 50 aš jau 
parodžiau, kad čia pažinimo pagrindų eilė iš tikrųjų pereina 
į tapsmo arba būties pagrindų eilę. Tačiau naudotis šia 
aplinkybe tam, kad pagal priežastingumo dėsnį būtų įrodytas 
besąlygiškumas (net kaip siekinys), galima tik tada, jei 
pagrindo principo pavidalai dar visiškai neatskirti, jei, 

laikantis abstrakcijos, jie visi suplakti į vieną daiktą. Tuo 
tarpu Kantas visą šią painiavą stengiasi pagrįsti net žaisdamas 
žodžiais universalitas [visuotinybė| ir universitas [visuma] 
(p. 322; V, 379). Taigi visiškai neteisinga, kad mums būdingas 
pirminių pažinimo pagrindų ir bendrų tiesų ieškojimas kyla 
iš prielaidos, kad esama tam tikro savo egzistencija be- 
sąlygiško objekto, ar kad jis turi su ja ką nors bendra. 
Kaipgi protas galėtų tarti egzistuojant tai, ką jis turi pripažinti 
esant beprasmybe, vos tik ją pamąstęs? Priešingai, šios 
besąlygiškumo sąvokos šaltinis yra ne kas kita, kaip individo 
tingumas; šitokiu būdu individas stengiasi nusikratyti visų 
jam pačiam ir kitiems iškylančių tolesnių klausimų, nors 
tai niekaip nepateisinama. 

Nors pats Kantas šitam tariamam proto principui ne- 
pripažįsta objektyvios galiosenos, tačiau laiko jį būtina 
subjektyvia prielaida ir šitaip į mūsiškį pažinimą įneša 
neišprendžiamą prieštaravimą, kuriam netrukus leidžia pa- 
sireikšti aiškiau. Šiuo tikslu jis toliau išskleidžia tą proto 
principą (p. 322; V, 379), remdamasis savo mėgstamu 
architektoniniu-simetriniu metodu. Iš trijų santykio kate- 
gorijų kyla trys silogizmų rūšys, kiekviena iš kurių jam 
duoda orientyrą, padedantį atskleisti atskirą besąlygiško 
dalyko rūšį. Todėl tokie besąlygiški dalykai irgi yra trys: 
siela, pasaulis (kaip objektas savaime ir uždara totalybė), 
Dievas. Čia iškart pasirodo didelis prieštaravimas, į kurį 
Kantas visgi nekreipia jokio dėmesio, nes tas prieštaravimas 
būtų labai pavojingas simetrijai: juk du tie besąlygiški dalykai 
patys yra sąlygoti trečiojo, būtent - siela ir pasaulis sąlygoti 
Dievo, kuris yra juos sukurianti priežastis. Vadinasi, dviem 
pirmiesiems dalykams, skirtingai nuo trečiojo, nebūdingas 
besąlygiškumo predikatas (o tai čia esminga); visiems trims 
būdingas tik tas predikatas, pagal kurį būtis, sutinkamai 
su patyrimo principais, atsiveria už patyrimo galimybės 
srities ribų. 

Jei tai, apie ką kalbėta, paliekame nuošalyje, trijuose 
besąlygiškuose dalykuose, kuriuos, pagal Kantą, turi prieiti 
protas, laikydamasis savo esmingųjų dėsnių, mes vėl ran- 
dame tris svarbiausius objektus, aplink kuriuos sukosi visa 
krikščionybės įtaką patyrusi filosofija, nuo scholastų iki 
Christiano Wolffo. Nors visų tų filosofų (o dabar ir grynojo 
proto filosofų) dėka šios sąvokos tapo įprastos ir supran- 
tamos, tačiau tai visai nereiškia, kad jos turėjo atsirasti ir 
be apreiškimo ir išsiskleisti iš bet kokio proto, kaip jo paties 
esmei būdingas padarinys. Kad tai įrodytume, reikėtų pa- 
siremti istorine apžvalga ir ištirti, ar senovės ir neeuropinės 
tautos, ypač indai, ir daugelis seniausių graikų filosofų iš 
tikrųjų priėjo prie šių sąvokų, ar tik mes patys, indų. Brahmą 
ir kinų Tien visai neteisingai versdami žodžiu „Dievas“, 
tas sąvokas pernelyg geraširdiškai priskyrėme jiems, panašiai 
kaip graikai, visur rasdavę savo dievus; ar nėra taip, kad 
tikrasis teizmas būdingas tik judėjų religijai ir dviem iš 
jos kilusioms religijoms, ir kaip tik todėl šių religijų šalininkai 
visų kitų pasaulio religijų šalininkus vadina pagonimis. Tarp 
kitko, šis pavadinimas yra labai naivus ir grubus, todėl 
turėtų būti ištremtas bent jau iš mokslininkų raštų, nes 
jis sutapatina ir sukiša į vieną maišą brahmanistus, budistus, 
egiptiečius, graikus, romėnus, germanus, galus, irokėzus, 
patagoniečius, karibus, taitiečius, australus ir daugelį kitų. 
Dvasininkams šitoks pavadinimas tinka, tačiau mokslo pa- 
saulyje jam turi būti nedelsiant parodytos durys; jis gali 
keliauti į Angliją ir apsigyventi Oxforde. Kad, pavyzdžiui, 
budizmas, žemės rutulyje gausiausiai atstovaujama religija, 
visai nėra teistinis ir net atmeta teizmą, yra visiškai aki- 
vaizdus dalykas. O dėl Platono, tai aš manau, kad už tarpais 
jį vis pagaunantį teizmą jis turi būti dėkingas žydams. Todėl 
Numenijas (pagal Klemensą Aleksandrietį, Stromata, 1, cap. 
22, Eusebiją, Praeparatio evangelica, 13, 12, ir Sudą*, vadinamą 


* [X a. bizantiškas žodynas] 

„Numeniju“) jį pavadino graikų Moze: Ti yåp ot [Midtov 
n Mooñs dttxičov [Juk kas yra Platonas, jei ne graikiškai 
kalbantis Mozė?]; ir jis jam priekaištauja, kad savąsias teorijas 
apie Dievą ir kūrimą jis pavogęs (àroovànoac) iš Mozės 
raštų. Klemensas dažnai kartoja, kad Platonas buvo su- 
sipažinęs su Mozės raštais ir jais pasinaudojo, pvz., Stromata, 
1, 25. — 5, cap. 14, $ 90 ir tt. — Paedagogus, 2, 10 ir 3, 
11; ir Cokortatio ad gentes, cap. 6 [8 70], kur iš pradžių, 
kaip koks kapucinas, išbaręs visus graikų filosofus ir iš 
jų išsityčiojęs už tai, kad jie nebuvo žydai, giria tik Platoną 
ir džiūgaudamas pratrūksta, kad Platonas, savo geometrijos 
išmokęs iš egiptiečių, savo astronomijos — iš babiloniečių, 
magijos — iš trakų, o daug ko — ir iš asirų, savojo teizmo 
išmoko iš žydų: Oišd gov tovg  dišuoxUKOLĘ,  XAV 
dnoxpOnTEv EBĖA4NG, .. öóéav tyv TOO SEOD rap 
aùtõv peoa tov  "EBpaiov. (Tuos magistros novi, 
licet eos celare velis; ... illa de Deo sententia suppeditata 
tibi est ab Hebraeis.) [Aš žinau, kas tavo mokytojai, nors 
tu ir norėtum juos nuslėpti; ... už tikėjimą į Dievą tu tiesiogiai 
skolingas žydams.] Jaudinanti pripažinimo scena. Tačiau 
keistą šio dalyko patvirtinimą aš randu štai kur. Pagal 
Plutarchą (Marijaus biografijoje), o dar geriau, pagal Lak- 
tancijų ([Institutiones divinae], 1, 3, 19), Platonas dėkojęs 
gamtai už tai, kad gimė žmogumi, o ne gyvuliu, vyru, 
o ne moterimi, graiku, o ne barbaru. O Isaako Euchelio 
knygoje Žydų maldos [Gebeten der Juden], išverstoje iš hebrajų 
kalbos, antrame leidime (1799 m.), p. 7 esama rytinės maldos, 
kur šlovinamas Dievas ir jam dėkojama už tai, kad dė- 
kojantysis gimė žydu, o ne pagonimi, laisvuoju, o ne vergu, 
vyru, o ne moterimi. Toks istorinis tyrinėjimas būtų išgelbėjęs 
Kantą iš to nelemto būtinumo, į kurį jis patenka, kai tas 
tris sąvokas kildina iš būtinybės, nulemtos proto prigimties, 
kartu parodydamas, kad jos nepagrįstos ir protu nepagrin- 
džiamos. Šitaip patį protą jis paverčia sofistu, p. 339; V, 

397 sakydamas: „Tai yra ne žmonių, o paties grynojo proto 
sofizmai, kurių negali nusikratyti net pats išmintingiausias 
žmogus; nors galbūt labai stengdamasis jis ir gali apsisaugoti 
nuo klaidos, bet nuolat jį erzinančios ir trikdančios regimybės 
jis niekada negali išvengti“. Šitaip mąstant, tas Kanto „proto 
idėjas“ būtų galima palyginti su fokusu, į kurį susitelkia 
įgaubto veidrodžio atspindimi spinduliai, susikertantys per 
keletą colių nuo jo paviršiaus. Dėl to, neišvengiamo in- 
telektinio proceso dėka, toje vietoje mums pasirodo objektas, 
kaip daiktas, neturintis realumo. 

Bet šitiems trims tariamai būtiNiems gryno teorinio proto 
dariniams labai nevykusiai parinktas pavadinimas „idėjos“. 
Jis perimtas iš Platono, kuris šitaip vadino amžinąsias formas; 
šios formos, padaugintos laiko ir erdvės, neaiškiai regimos 
nesuskaičiuojamuose, individualiuose, praeinančiuose daik- 
tuose. Todėl Platono idėjos yra visiškai akivaizdžios — tai 
labai aiškiai parodo jo pasirinktas žodis, kurį atitinkamai 
galima išversti žodžiais „akivaizdybės“ ar „matomybės“. 
O Kantas jį perėmė, siekdamas pažymėti tai, kas nuo bet 
kokios stebėjimo galimybės yra taip toli, kad net abstraktus 
mąstymas ten patekti gali tik iš dalies. Žodis „idėja“, pirmą 
kartą pavartotas Platono, nuo to laiko — dvidešimt du 
šimtmečius — išsaugojo tą prasmę, kuria jį vartojo Platonas; 
juk ne tik visi senovės filosofai, bet ir visi scholastai ir 
net bažnyčios tėvai bei viduramžių teologai jį vartojo tik 
ta platoniškąja reikšme, būtent — lotyniško žodžio exemplar 
prasme, kaip aiškiai sako Suarezas savajame dvidešimt 
penktajame dispute, sectio 1. Kad vėliau anglus ir prancūzus 
jų kalbos skurdumas privertė piktnaudžiauti šiuo žodžiu, 
yra nelabai gerai, tačiau nėra ir labai svarbu. Todėl tai, 
kad Kantas piktnaudžiavo žodžiu „idėja“, jam priskirdamas 
naują reikšmę (kurią dirbtinai pritempė, pasitelkdamas są- 
voką „nebūti patyrimo objektu“, turinčią šį bei tą bendro 
su Platono idėjomis, bet kartu tinkančią ir visokiausioms 

chimeroms), yra visiškai nepateisinama. Ir kadangi nedaugelį 
metų trunkančio piktnaudžiavimo galima nepaisyti, jei pa- 
lyginsime jį su daugelio šimtmečių autoritetu, tą žodį aš 
visada vartojau senąja, pirmaprade, platoniškąja prasme. 


Kacionaliosios psichologijos paneigimas pirmame Grynojo 
proto kritikos leidime yra daug išsamesnis ir fundamentalesnis 
negu antrame ir vėlesniuose leidimuose, todėl čia reikia 
naudotis tik pirmuoju leidimu. Apskritai šis paneigimas 
turi labai daug privalumų ir daug tiesos. Tačiau aš griežtai 
laikausi nuomonės, kad Kantas sielos sąvokos būtinumą 
išveda iš grynojo proto paralogizmo, besąlygiškumo rei- 
kalavimą priskirdamas sąvokai „substancija“ (kuri yra pirmoji 
santykio kategorija), tik siekdamas savosios simetrijos ir todėl 
tvirtina, kad kiekviename spekuliatyviame prote sielos są- 
voka atsiranda kaip tik šitokiu būdu. Jeigu šios sąvokos 
šaltinis iš tikrųjų būtų visų kokio nors daikto predikatų 
galutinio subjekto prielaida, tada sielą neišvengiamai tektų 
priskirti ne tik žmogui, bet ir kiekvienam negyvam daiktui, 
nes ir daiktas reikalauja visų savo predikatų galutinio 
subjekto. Bet ir apskritai Kantas visai neleistinai išreiškia 
mintį, kalbėdamas apie Kažką, kas gali egzistuoti tik kaip 
subjektas, o ne kaip predikatas (pvz., Grynojo proto kritika, 
p. 323; V, 412; Prolegomenai, $ 4 ir 47), nors precedentą 
galima rasti jau Aristotelio Metafizikoje, 4, cap. 8. Kaip 
subjektas ir predikatas neegzistuoja niekas; juk šitie terminai 
priklauso tik logikai ir žymi abstrakčių sąvokų tarpusavio 
santykį. O stebimajame pasaulyje jų koreliatas ar atstovas 
turi būti substancija ir akcidencija. Todėl to, kas visada 
egzistuoja kaip substancija ir niekada kaip akcidencija, mums 
nereikia ieškoti kažkur toli, nes tai yra tiesiog materija. 
Ji yra visų daiktų savybių substancija, o tos savybės yra 

jos akcidencijos. Jei išsaugosime ką tik sukritikuotą Kanto 
terminą, ji iš tikrujų yra kiekvieno empiriškai duoto daikto 
galutinis visų predikatų subjektas, būtent tai, kas lieka 
pašalinus visas įvairiausias daikto savybes: ir tai galioja 
tiek žmogui, tiek gyvuliui, tiek augalui ar akmeniui, ir yra 
taip akivaizdu, jog tam, kad to nematytum, reikalingas 
sąmoningas noras nematyti. Kad materija iš tikrųjų yra 
substancijos sąvokos prototipas, aš netrukus parodysiu. 
Tačiau subjektas ir predikatas su substancija ir akcidencija 
santykiauja taip, kaip pakankamo pagrindo principas lo- 
gikoje santykiauja su priežastingumo dėsniu gamtoje, ir kaip 
neleistina painioti ar tapatinti šių dalykų, taip pat neleistina 
painioti ir anų. Tačiau Prolegomenuose, $ 46, Kantas visiškai 
supainioja ir sutapatina tuos dalykus, kad sielos sąvoką 
galėtų kildinti iš galutinio visų predikatų subjekto ir iš 
kategorinio silogizmo formos. Kad atskleistume šiam pa- 
ragrafui būdingą sofistiką, reikia tik prisiminti, kad subjektas 
ir predikatas yra grynai loginės apibrėžtys, apimančios vien 
tik abstrakčias sąvokas ir būtent tik jų santykio sprendinyje 
požiūriu. Priešingai, substancija ir akcidencija priklauso 
stebimajam pasauliui ir jų aprehensijai intelektu; bet čia 
jos pagaunamos kaip tapačios materijai ir formai arba 
kokybei: tai aš tuoj pat aptarsiu išsamiau. 

Priešingybė, davusi dingstį tarti egzistuojant dvi iš esmės 
skirtingas substancijas, kūną ir sielą, iš tikrųjų yra objek- 
tyvumo ir subjektyvumo priešingybė. Jeigu žmogus išoriniu 
stebėjimu suvokia save objektyviai, jis jaučiasi esąs erdvėje 
tįsi ir apskritai visiškai kūniška esybė; ir priešingai, jei jis 
save suvokia grynąja savimone, - vadinasi, grynai subjek- 
tyviai, - jis jaučiasi esąs tik valiojanti ir įvaizdinanti būtybė, 
nepriklausanti nuo visų stebėjimo formų, taigi ir be kokių 
nors kūnams būdingų savybių. Todėl sielos sąvoką, kaip 
ir visas transcendentines sąvokas, Kanto vadinamas idėjomis, 
jis susikuria, pagrindo principą, bet kokio objekto formą, 

taikydamas tam, kas nėra objektas, t.y. šiuo atveju pažįs- 
tančiam ir valiojančiam subjektui. Todėl pažinimą, mąstymą 
ir valiojimą jis traktuoja kaip padarinius ir ieško jų priežasties, 
o kadangi tokia priežastimi negali laikyti kūno, taria eg- 
zistuojant nuo kūno visai skirtingą jų priežastį. Visų laikų 
dogmatikai šitaip įrodo sielos egzistavimą. Taip elgiasi jau 
Platonas Faidre; lygiai taip pat elgiasi ir Wolffas: iš mąstymo 
ir valiojimo kaip padarinių jie išveda tą išorinę priežastį. 
Tik po to, kai šitaip, hipostazavus padarinį atitinkančią 
priežastį, atsirado tam tikros nematerialios, paprastos, ne- 
suyrančios esmės sąvoka, tą esmę dogmatikai išskleidė ir 
parodė, remdamiesi substancijos sąvoka. Tačiau iš pradžių 
šiuo tikslu jie pertvarkė pačią substancijos sąvoką, rem- 
damiesi tokiu įsidėmėtinu triuku. 

Kartu su pirmąja vaizdinių klase, t.y. stebimuoju, realiu 
pasauliu, yra duotas ir materijos vaizdinys, nes pasaulyje 
viešpataujantis priežastingumo dėsnis sąlygoja būsenų kaitą, 
suponuojančią pastovų dalyką, kurio kaita ir yra tos būsenos. 
Anksčiau, aptarinėdamas substancijos pastovumo principą, 
remdamasis ankstesniais apmąstymais, aš parodžiau, kad 
šis pastovumo vaizdinys kyla iš materijos, nes intelektas, 
vien tik kuriam ji egzistuoja, priežastingumo dėsniu (vie- 
nintele intelektinio pažinimo forma) iš vidaus susieja laiką 
ir erdvę ir erdvės dalį šiame darinyje įsivaizduoja kaip 
materijos pastovumą, o laiko dalį — kaip materijos būsenų 
kaitą. Pati savaime grynoji materija gali būti mąstoma tik 
in abstracto, bet negali būti stebima, nes stebinyje ji visada 
reiškiasi tik per formą ir kokybę. O substancija irgi yra 
abstrahavimasis nuo materijos sąvokos, vadinasi, aukštesnė 
šios sąvokos giminė (genus); ji atsiranda, materijos sąvoką 
redukavus tik į pastovumo predikatą, o visas kitas jos esmines 
savybes — tįsumą, nepersmelkiamumą, dalumą - pašalinus. 
Vadinasi, kaip ir kiekviena aukštesnė giminė (genus), sub- 
stancijos sąvoka apima mažiau savybių, negu materijos sąvoka, 

tačiau dėl to ji netampa platesnės apimties (kaip tai būdinga 
bet kokiai aukštesnei giminei), nes, be materijos, ji neapima 
jokių kitų žemesnių giminių (genera), todėl materija lieka 
vienintelė tikra substancijos sąvokos rūšis; vien tik ją galima 
įrodyti, tik šitaip galima realizuoti jos turinį ir ją patvirtinti. 
Vadinasi, tas tikslas, dėl kurio protas abstrahuodamas su- 
kuria aukštesnę sąvoką, - kad šia sąvoka vienu metu mąstytų 
keletą rūšiniais požymiais besiskiriančių sąvokų, — šiuo atveju 
nepasiekiamas, o tai reiškia, kad toji abstrakcija yra arba 
visai betikslė ir nereikalinga, arba joje glūdi kitas paslėptas 
tikslas. Šis tikslas ir pasirodo tada, kai substancijos sąvokai 
palenkiamas ne tik jos tikrasis porūšis, materija, bet kartu 
ir kitas, su pirmuoju koordinuotas porūšis, būtent nema- 
teriali, paprasta, nesunaikinama substancija, siela. Tačiau 
ši sąvoka galėjo būti nepagrįstai įvesta todėl, kad jau sudarant 
aukštesnę substancijos sąvoką buvo elgiamasi neteisėtai ir 
nelogiškai. Veikdamas taisyklingai, protas visada sukuria 
kokią nors aukštesnę gimininę sąvoką, tik susiedamas keletą 
rūšinių sąvokų, ir, lygindamas, veikdamas diskursyviai, 
pašalindamas jų skirtumus ir išsaugodamas jų panašumus, 
gauna visas tas rūšinės sąvokas apimančią, tačiau ne tokią 
turiningą gimininę sąvoką: tai reiškia, kad rūšinės sąvokos 
visada turi būti duotos iki gimininės sąvokos. Tačiau šiuo 
atveju yra priešingai. Iki gimininės substancijos sąvokos buvo 
tik materijos sąvoka, ir iš pastarosios be jokio pagrindo, 
vadinasi, neteisėtai, buvo sudaryta tariama substancijos 
sąvoka, savavališkai pašalinant visas materijos savokos api- 
brėžtis, išskyrus vieną. Ir tik po to, be materijos sąvokos, 
buvo sukurta ir po ja pakišta antra visiškai neteisėta rūšinė 
sąvoka. Tačiau pastarajai sudaryti reikėjo ne ko kito, o tik 
garsiai paneigti tai, kas anksčiau buvo tyliai pašalinta iš 
aukštesnės gimininės sąvokos, — būtent tįsumą, nepersmel- 
kiamumą, dalumą. Taigi substancijos sąvoka buvo sudaryta 
tik tam, kad pasitarnautų kaip prietaisas neteisėtai išgauti 

nematerialios substancijos sąvoką. Vadinasi, ji toli gražu 
negali būti laikoma intelekto kategorija ar jo būtina funkcija; 
priešingai, ji yra visai nereikalinga sąvoka, nes visas tikras 
jos turinys jau glūdi materijos sąvokoje, šalia kurios ji yra 
visai tuščia, ir šios tuštumos negalima užpildyti niekuo kitu, 
išskyrus tą neteisėtą nematerialios substancijos sąvoką; tik dėl 
pastarosios ji ir buvo sudaryta, todėl tikslumo labui ją reikia 
visiškai atmesti ir jos vietoje visur vartoti materijos sąvoką. 


Kategorijos buvo Prokrusto lova kiekvienam įmanomam 
dalykui, tuo tarpu trys silogizmų rūšys yra tokia lova tik 
trims vadinamosioms idėjoms. Sielos idėja buvo priversta 
save kildinti iš kategorinės silogizmo formos. Dabar ateina 
eilė dogmatiniams vaizdiniams apie pasaulį kaip visumą, 
kiek jis, kaip objektas savaime, mąstomas tarp dviejų ribų — 
mažiausios (atomo) ir didžiausios (pasaulio ribos laike ir 
erdvėje). Šie vaizdiniai turi kilti iš hipotetinio silogizmo 
formos. Šiuo atveju nereikia jokios ypatingos prievartos. 
Juk hipotetinis sprendinys savo formą gauna iš pagrindo 
principo, ir neapgalvotai, besąlygiškai taikant šį principą, 
o po to savavališkai jį pašalinant, iš tikrųjų atsiranda visos 
tos vadinamosios idėjos, ir ne tik kosmologinės. Iš tikrųjų, 
pagal šį principą visada ieškoma tik vieno objekto priklau- 
somybės nuo kito, kol pagaliau pavargusi vaizduotės galia 
nenustato kelionės tikslo; tokiu atveju iš akių išleidžiama 
tai, kad kiekvienas objektas ar net visa jų eilė ir pats pagrindo 
principas nulemti daug svarbesnės ir didesnės priklauso- 
mybės — būtent priklausomybės nuo pažįstančiojo subjekto, 
kurio objektams, t.y. vaizdiniams, šis principas tik ir galioja, 
nes sąlygoja jų paprasčiausią padėtį erdvėje ir laike. Vadinasi, 
kadangi pagrindo principas, t.y. toji pažinimo forma, iš 
kurios čia kildinamos tik kosmologinės idėjos, yra visų proto 

hipostazių šaltinis, tai išvesti idėjoms šiuokart nereikia jokių 
sofizmų. Tačiau sofizmai juolab reikalingesni tam, kad tos 
idėjos būtų suklasifikuotos pagal keturias kategorijų rubrikas. 

1. Kosmologinės idėjos laiko ir erdvės, taigi jų nulemtų 
pasaulio ribų, atžvilgiu drąsiai traktuojamos kaip sąlygotos 
kiekybės kategorijos, su kuria jos akivaizdžiai neturi nieko 
bendro, išskyrus atsitiktinį logikoje naudojamą subjekto 
sąvokos sprendinyje apimties žymėjimą žodžiu kiekybė: tai 
vaizdingas žodis, kurį puikiausiai būtų galima pakeisti 
kitokiu. Tačiau Kanto simetrijos meilei pakanka ir to, kad 
būtų pasinaudota atsitiktiniu terminų sutapimu ir transcen- 
dentinės pasaulio tyrimo dogmos būtų susietos su kiekybe. 

2. Dar drąsiau Kantas su kokybe, t.y. teigiamąja arba 
neigiamąja sprendinio forma, susieja transcendentinės ma- 
terijos idėjas, o tai nepagrįsta netgi atsitiktiniu žodžių 
panašumu. Juk kaip tik su materijos kiekybe, © ne su jos 
kokybe susijęs jos mechaninis (ne cheminis) dalumas. Bet 
(o tai dar svarbiau) visa ši dalumo idėja visai nepriskirtina 
pagrindo principo sekmenims; o kaip tik iš šio principo, 
kaip hipotetinės silogizmo formos, turi kilti visos kosmo- 
loginės idėjos. Juk teiginys, kuriuo šiuo atveju remiasi 
Kantas, - kad dalių santykis su visuma yra sąlygos santykis 
su sąlygojamu dalyku, t.y. santykis, atitinkantis pagrindo 
principą, - yra nors ir subtilus, tačiau nepagrįstas sofizmas. 
Šis santykis veikiau grindžiamas prieštaravimo principu. 
Juk visuma egzistuoja ne dalių dėka, o dalys - ne visumos 
dėka, tačiau ir viena, ir kita būtinai egzistuoja kartu, nes 
dalys ir visuma yra kažkas viena, o jų atskyrimas yra tik 
savavališkas aktas. Tuo grindžiama tai, kad pagal prieš- 
taravimo principą dalių pašalinimas suponuoja ir visumos 
pašalinimą, ir atvirkščiai, — o ne tai, kad dalys kaip pagrindas 
sąlygoja visumą kaip padarinį ir kad todėl pagal pagrindo 
principą mes būtinai turime ieškoti galutinių dalių, kad 

iš jų, kaip iš pagrindo, suprastume visumą. Štai kokius 
sunkumus šiuo atveju įveikia meilė simetrijai. 

3. Santykio rubrikai visai natūraliai turėtų priklausyti 
pirminės pasaulio priežasties idėja. Tačiau Kantas ją turi 
išsaugoti ketvirtajai, modalumo, rubrikai, kuriai priešingu 
atveju nebeliktų nieko ir kuriai tą idėją jis priskiria prievarta 
tuo būdu, kad atsitiktinumas (pagal jo diametraliai priešingą 
tiesai aiškinimą, kad bet koks padarinys kyla iš savojo 
pagrindo) pirminės priežasties dėka tampa būtinumu. Todėl 
simetrijos labui kaip trečioji idėja čia pasirodo laisvės sąvoka, 
kuri visgi iš tikrųjų traktuojama kaip ta pati, šiuo atveju 
vienintelė tinkama pasaulio priežasties idėja — tai aiškiai 
pasakoma pastaboje prie trečiosios prieštaros tezės. Iš esmės 
trečioji ir ketvirtoji prieštaros yra tapačios. 

Bet turėdamas mintyje visus tuos dalykus, aš manau 
ir tvirtinu, kad visa antinomija yra tik akių dūmimas, tariama 
kova. Tik antitezių teiginiai iš tikrųjų kyla iš mūsiškio 
sugebėjimo pažinti formų, t.y., šnekant objektyviai, iš būtinų, 
a priori tikrų, bendriausių gamtos dėsnių. Todėl tik jie 
įrodomi remiantis objektyviais pagrindais. Priešingai, tezių 
teiginiai bei įrodymai turi tik subjektyvų pagrindą ir kyla 
tik iš protavimu žaidžiančio individo silpnumo; individo 
vaizduotės galią nuvargina begalinis regresas, ir vaizduotė 
jį nutraukia savavališkomis prielaidomis, stengdamasi jas 
pateisinti kuo tik įmanoma. O individo sprendimo galia 
šiame taške dar sutrikdoma išankstinių ir tvirtai įsišaknijusių 
prietarų. Todėl tezių įrodymai visų keturių prieštarų atveju 
yra tik sofizmai; tuo tarpu antitezių įrodymai yra neiš- 
vengiamos proto išvados iš mums a priori žinomų pasaulio 
kaip vaizdinio dėsnių. Štai kodėl Kantas, tik dėdamas dideles 
pastangas ir gudraudamas, gali apginti tezes ir priversti 
jas tariamai atakuoti pirmaprade jėga apdovanotus prie- 
šininkus. Šiuo atveju jo pirmasis ir svarbiausias triukas yra 
tai, kad jis — ne taip, kaip Žmogus, kuris yra įsitikinęs 

savo teiginio teisingumu ir todėl nervum argumentationis 
(įrodymo ašį) iškelia ir parodo taip izoliuotai, atvirai ir 
aiškiai, kaip tik įmanoma — tą įrodymą veikiau jau iš abiejų 
pusių paslepia ir paskandina nereikalingų ir ištęstų sakinių 
sraute. 

Čia pasirodančios prieštaraujančios tezės ir antitezės 
primena čixoiog ir &ðıxoç Àoyoç [teisingą ir neteisingą 
žodį“], kuriuos Sokratas verčia ginčytis Aristofano Debesyse 
[Vers 889, 1104]. Tačiau šis panašumas apima tik formą, 
bet ne turinį, kaip mielai norėtų tvirtinti tie, kurie šiam 
spekuliatyviausiam iš visų teorinės filosofijos klausimų pri- 
skiria įtaką moralumui ir todėl tezę labai rimtai laiko õixaiog, 
o antitezę &ðıxoç Aoyoc. Tačiau čia aš neketinu paisyti 
tokių ribotų ir iškreiptų menkų protų ir, suteikdamas garbę 
ne jiems, o tiesai, noriu parodyti, kad Kanto pateikiami 
atskirų tezių įrodymai yra sofizmai, tuo tarpu antitezių 
įrodymai yra visai sąžiningi, teisingi ir turi objektyvų 
pagrindą. Aš tariu, kad, man svarstant šiuos dalykus, 
skaitytojas nuolat turi galvoje pačią Kanto antinomiją. 

Jeigu tartume, kad pirmosios prieštaros tezės įrodymas 
priimtinas, tai jis įrodo pernelyg daug, nes jį būtų galima 
pritaikyti tiek pačiam laikui, tiek ir jame vykstančiai kaitai 
ir todėl būtų įrodyta, kad pats laikas turėjo prasidėti, o 
tai absurdiška. Beje, sofizmas čia pasireiškia tuo, kad vietoje 
būsenų eilės bepradiškumo, apie kurį iš pradžių šnekama, 
staiga pakišamas tų būsenų eilės nepabaigiamumas (be- 
galinumas), ir šitaip įrodoma tai, kuo niekas neabejoja — 
kad begalinumas logiškai prieštarauja užbaigtumui, 0 vis 
dėlto kiekvienas dabarties momentas yra praeities pabaiga. 
Tačiau pradžios neturinčios eilės pabaigą visada galima 
mąstyti, kartu nepakenkiant jos bepradiškumui; kaip ir 
atvirkščiai — galima mąstyti begalinės eilės pradžią. O prieš 
tikrai teisingą antitezės argumentą, kad pasaulio pokyčiai 
už savęs būtinai suponuoja begalinę pokyčių eilę, nepateikiama 

visiškai nieko. Absoliutaus priežasčių eilės pertrūkio ir 
pabaigos galimybę mes galime mąstyti, bet jokiu būdu 
negalime mąstyti absoliučios pradžios galimybės“. 
Erdvinių pasaulio ribų atžvilgiu įrodinėjama, kad, jei 
pasaulis yra duotoji visuma, jis būtinai privalo turėti ribas: 
išvada teisinga, jei tik būtų įrodyta jos pirmoji grandis, 
tačiau ji lieka neįrodyta. Totalumas suponuoja ribas, o ribos 
suponuoja totalumą: tačiau ir viena, ir kita čia suponuojama 
savavališkai. Tačiau antitezė šiam antrajam punktui nepa- 
teikia tokio pat patenkinimo įrodymo kaip pirmajam, nes 
priežastingumo dėsnis duoda būtinas apibrėžtis tik laiko, 
o ne erdvės atžvilgiu ir a priori įtikina mus tik tuo, kad 
joks užpildytas laikas negali ribotis su kokiu nors ankstesniu 
tuščiu laiku ir joks pokytis negali būti pirmas, tačiau neįtikina, 
kad kokia nors užpildyta erdvė negali šalia savęs turėti 
jokios tuščios erdvės. Todėl pastarosios atžvilgiu neįma- 
nomas joks sprendimas a priori. Tačiau keblumą mąstyti 
pasaulį erdvėje kaip ribotą sudaro tai, kad pati erdvė būtinai 
yra begalinė ir todėl koks nors ribotas, baigtinis pasaulis, 
kad ir koks jis būtų didelis, joje tampa be galo mažas. 
Šitoks neatitikimas vaizduotės galiai yra neįveikiama kliūtis, 


* Kad pasaulio ribos laike pripažinimas jokiu būdu nėra būtina proto 
mintis, galima įrodyti net istoriškai. Indai jos nepripažįsta net liaudies 
religijoje (o ką jau kalbėti apie Vedas) ir šio besireiškiančio pasaulio, 
šios netvarios ir beesmės Majos skraistės begalinumą stengiasi išreikšti 
mitologiškai, siaubinga chronologija, visų laiko atkarpų santykinumą labai 
prasmingai parodančia štai kokiame mite. (Polier: Mythologie des Indous, 
vol. 2, p. 585). Keturi amžiai, paskutiniame iš kurių gyvename mes, 
kartu paimti, apima 4320000 metų. Kiekviena kuriančio Brahmos diena 
apima 1000 tokių keturių amžių ciklų, o naktis — dar 1000. Jo metai 
turi 365 dienas ir tiek pat naktų. Nuolat kurdamas, jis gyvena 100 savųjų 
metų; o kai jis miršta, tuojau pat gimsta naujas Brahma, ir šitaip nuo 
amžinybės iki amžinybės. Tokį pat laiko santykinumą išreiškia ir specialus 
mitas, papasakotas Puranuose (Polier veikale, t. 2, p. 594), kur vienas 
radža, keletai akimirkų aplankęs Višnų jo danguje, sugrįžęs į žemę pastebi, 
kad jau praėjo keletas milijonų metų ir prasidėjo naujas amžius, nes 
kiekviena Višnaus diena prilygsta šimtui keturių amžių pasikartojimų. 

nes tokiu atveju jai belieka mąstyti pasaulį kaip be galo 
didelį arba kaip be galo mažą. Tai pastebėjo jau senovės 
filosofai: „Mnzpoėwpos, o xaðnynthç Emixoúpov, pnoiv 
dtozov ivar v uey TEŠIO sva GTAXUV yevvynlnvar 
xal eva XOGUOV èv TO &nsipe. (Metrodorus, caput 
scholae Epicuri, absurdum ait in magno campo spicam unam 
produci et unum in infinito mundum.) [Metrodoras, Epikūro 
mokyklos galva, moko, jog būtų absurdiška, jei didžiuliame 
lauke išaugtų viena varpa, o begalinėje erdvėje egzistuotų 
tik vienas pasaulis.] Stobaios: Eclogae physicae et ethicae, 1, 
cap. 23. Todėl daugelis iš jų mokė (kaip toliau sakoma), 
dTEIPOLĘ XOGUOLĘ v TO à&neipo (infinitos mundos in 
infinito) [kad begalinėje erdvėje esama be galo daug pasaulių; 
Stobaios loc. cit.|. Tokia yra ir Kanto argumento, įrodančio 
antitezę, prasmė; tačiau šį argumentą jis suluošino, jį iš- 
dėstydamas scholastiškai ir įmantriai. Tą patį argumentą 
galima pateikti ir prieš pasaulio ribotumą laike, jeigu ne- 
turėtume daug geresnio argumento, paremto priežastingu- 
mu. Be to, jei tariama, kad pasaulis ribotas erdvėje, iškyla 
neišsprendžiamas klausimas, koks užpildytos erdvės dalies 
pranašumas prieš begalinę, tuščią likusią dalį. Išsamų ir 
labai vertingą argumento už ir prieš pasaulio baigtinumą 
išdėstymą pateikia Jordanus Brunus [Giordano Bruno] savo 
knygos Del infinito, universo e mondi [Apie begalybę, visatą 
ir pasaulius] penktame dialoge. Beje, pats Kantas rimtai ir 
remdamasis objektyviais pagrindais savo knygoje Dangaus 
natūralioji istorija ir teorija [Naturgeschichte und Theorie des 
Himmels], Teil 2, Kap. 7, tvirtina, kad pasaulis yra begalinis 
erdvėje. Tą patį pripažįsta ir Aristotelis, Physica 3, cap. 
4. Šis ir kiti skyriai labai vertingi šios antinomijos pro- 
blematikai. 

Antrosios prieštaros atveju tezė iškart patenka į visai 
nesubtilų petitio principii, prasidėdama šitaip: „kiekviena 
sudėtinė substancija susideda iš paprastų dalių“. Žinoma, 

iš savavališkai priimtos prielaidos, kad substancija esanti 
sudėtinė, po to labai lengvai įrodomos paprastos dalys. 
Tačiau kaip tik teiginys „visa materija yra sudėtinė", kuriuo 
viskas remiasi, lieka neįrodytas, nes jis kaip tik ir yra niekuo 
nepagrįsta prielaida. Tam, kas paprasta, stovi priešpriešiais 
ne tai, kas sudėtinga, o tai, kas tįsu, kas turi dalis, kas 
dalu. Tačiau iš tikrųjų čia patyliukais tariama, kad dalys 
egzistavo iki visumos, susijungė ir dėl to atsirado visuma: 
juk tai byloja žodis „sudėtinis“. Tačiau šitaip tvirtinti taip 
pat nepagrįsta, kaip ir tvirtinti priešingai. Dalumas tik nusako 
galimybę visumą suskaidyti į dalis; bet tai jokiu būdu 
nereiškia, kad visuma susideda iš dalių ir šitaip atsiranda. 
Dalumas teigia dalis a parte post; sudėtingumas jas teigia 
a parte ante. Juk iš esmės tarp dalių ir visumos nesama 
jokio laikiško santykio: priešingai, jos sąlygoja viena kitą 
abipusiškai ir todėl nuolat esti tuo pačiu metu. Tik tiek, 
kiek egzistuoja ir dalys, ir visuma, esama to, kas tįsu 
erdviškai. Todėl tai, ką Kantas sako pastaboje dėl tezės: 
„Tiesą sakant, erdvę reikėtų vadinti ne compositum, bet 
totum ir t.t“, visiškai galioja ir materijai, kuri yra ne kas 
kita, kaip erdvė, tapusi suvokiama. Kita vertus, begalinis 
materijos dalumas, apie kurį teigiama antitezėje, a priori 
ir neprieštaringai kyla iš jos užpildomas erdvės dalumo. 
Prieš šį teiginį nieko negalima pasakyti; todėl ir Kantas 
p. 513; V, 541, kur jis kalba rimtai ir savo vardu, ir jau 
nebe kaip dėixoc *6yoc patikėtinis, tą teiginį pateikia kaip 
objektyvią tiesą; lygiai taip pat ir Metafiziniuose gamtotyros 
pradmenyse (p. 108, pirmas leidimas) teiginys „materija yra 
be galo dali“, kaip neabejotina tiesa, pagrindžia pirmosios 
mechanikos teoremos įrodymą po to, kai dinamikoje jis 
pasirodė ir buvo įrodytas kaip ketvirtoji teorema. Tačiau 
čia Kantas sugadina antitezės įrodymą labai painiu dėstymu 
ir nenaudinga žodžių gausa, gudriai apskaičiuodamas, kad 
antitezės akivaizdumas ne per daug nuslopintų tezės so- 

fizmus. Atomai nėra jokia būtina proto mintis, o yra tik 
paprasčiausia hipotezė, paaiškinanti specifinio kūnų svorio 
skirtumą. Tačiau kad tą skirtumą galima paaiškinti kitaip, 
ir net geriau bei paprasčiau, negu tai daro atomistika, parodė 
pats Kantas savo Metafizinių gamtotyros pradmenų dinamikoje; 
o iki jo tai padarė Priestley veikale /Disguisitions Relating 
to] Matter and Spirit [Apmąstymai apie materiją ir dvasią], 
sectio I; ir net Aristotelio Physica, 4, 9, galima rasti pamatinę 
mintį apie šį dalyką. 

Trečios tezės argumentas yra Jabai subtilus sofizmas; 
tiesą sakant, tai yra Kanto tariamasis paties grynojo proto 
principas, visai grynas ir nepakeistas. Juo siekiama priežasčių 
eilės baigtinumą įrodyti remiantis tuo, jog priežastis, kad 
būtų pakankama, turi apimti visą sumą sąlygų, iš kurių kyla 
tolesnė būsena, padarinys. Po šia būsenoje, kuri yra priežastis, 
tuo pat metu duotų apibrėžčių pilnatve argumentas pakiša 
priežasčių eilės pilnatvę, dėl kurios pati ta būsena pirmąkart 
tapo reali. O kadangi pilnatviškumas suponuoja užbaigtumą, 
o užbaigtumas — baigtinumą, tai iš to argumentas išveda 
tam tikrą pirmąją, užbaigiančią eilę, todėl ir besąlygišką 
priežastį. Bet tai akivaizdus fokusas. Kad būseną A mąstyčiau 
kaip pakankamą būsenos B priežastį, tariu, kad būsena A 
apima tam reikalingų apibrėžčių pilnatvę; ir tik iš šių 
apibrėžčių visumos neišvengiamai kyla būsena B. Tik šitaip 
visiškai patenkinamas jai, kaip pakankamai priežasčiai, mano 
keliamas reikalavimas, ir jis tiesiogiai niekaip nesisieja su 
klausimu, kaip tapo reali pati būsena A. Pastarasis klausimas 
priskirtinas visai kitam apmąstymui. Jis kyla tada, kai būseną 
A aš traktuoju jau ne kaip priežastį, o kaip padarinį, ir 
tokiu atveju kokia nors kita būsena turi santykiauti su ja 
taip, kaip ji pati santykiavo su B. Tokiu atveju priežasčių 
ir padarinių eilės baigtinumo, vadinasi, ir tam tikro pirmojo 
prado, prielaida niekada neiškyla kaip būtina (kaip ir 
dabarties akimirkos esamybė visai nesuponuoja paties laiko 

pradžios), o yra spekuliuojančio individo tingumo padarinys. 
Tarti, kad ši prielaida glūdi priežasties kaip pakankamo 
pagrindo sąvokoje, taip pat nesąžininga ir neteisinga. Tai 
aš parodžiau anksčiau, išsamiau aptarinėdamas kantiškąjį 
proto principą, sutampantį su šia teze. Aiškindamas ir 
gindamas šią neteisingą tezę, pastaboje Kantas nepasidrovėjo 
kaip besąlygiškos pradžios pavyzdį pateikti atsistojimą nuo 
kėdės, tarsi atsistoti nuo kėdės be motyvo nebūtų taip pat 
neįmanoma, kaip rutuliui riedėti be priežasties. O dėl Kanto 
kreipimosi į senovės filosofus, nulemto jo paties silpnumo 
jausmo, tai aš manau, kad nėra reikalo jo nepagrįstumą 
įrodinėti Okello Lucano, elėjiečių ir t.t. pavyzdžiais; o ką 
jau kalbėti apie indus. Tuo tarpu antitezės argumentacijai, 
kaip ir ankstesniu atveju, aš neturiu jokių priekaištų. 

Kaip jau esu sakęs, ketvirta prieštara, tiesą sakant, 
sutampa su trečiąja. O tezės įrodymas iš esmės irgi toks 
pat, kaip ir ankstesnis. Jo teiginys, esą tai, kas sąlygota, 
suponuoja pilnatvišką ir todėl besąlygiška esatimi užsibai- 
giančią sąlygų eilę, yra petitio principii, kurį reikia ryžtingai 
atmesti. Kiekviena sąlygota esatis nesuponuoja nieko kito, 
išskyrus savąją sąlygą, o kad pastaroji savo ruožtu vėl yra 
sąlygota, tai jau kitas klausimas, tiesiogiai neglūdintis pir- 
majame. 

Negalima neigti, kad ši antinomija yra kažkiek įtikinama, 
bet vis dėlto įsidėmėtina, kad nė vienai Kanto filosofijos 
daliai nebuvo taip nedaug prieštaraujama; negana to, jokia 
kita dalis nesusilaukė tokio pritarimo kaip šis toks para- 
doksalus mokymas. Beveik visos filosofinės kryptys ir va- 
dovėliai jai priskiria didelę svarbą, ją kartoja ir net vysto, 
tuo tarpu beveik visos kitos Kanto teorijos buvo užsipuo- 
lamos. Negana to, niekada netrūko bukapročių, nepripa- 
žindavusių net transcendentalinės estetikos. O vieningas 
pritarimas antinomijai galiausiai aiškintinas tuo, kad tam 
tikriems žmonėms malonu matyti tokį tašką, kur intelektui 

iš tikrųjų tenka sustoti, susidūrus su kažkuo, kas egzistuoja, 
o kartu neegzistuoja, ir šitaip jie čia tikrai pamato šeštąjį 
Filadelfijos fokusą, pateiktą Lichtenbergo plakate [Vermischte 
Schriften, neue Ausgabe Bd. 3, S. 187]. 

Toliau esantis kosmologinės prieštaros kritinis išspren- 
dimas, jei atskleisime jo tikrąją prasmę, yra visai ne toks, 
kaip jį pateikia Kantas; jis visai neišsprendžia prieštaros, 
remdamasis atradimu, kad abi dalys, kylančios iš neteisingų 
prielaidų pirmoje ir antroje prieštaroje, yra neteisingos, © 
trečioje ir ketvirtoje abi teisingos. Tačiau šis išsprendimas 
iš tikrųjų patvirtina antitezes, paaiškindamas jų turinį. 

Pateikdamas šį išsprendimą Kantas pirmiausia aiškiai 
neteisingai tvirtina, kad abi dalys kyla iš prielaidos (kaip 
didžiosios premisos), kad kartu su tuo, kas sąlygota, duota 
ir užbaigta (vadinasi, uždara), to dalyko sąlygų eilė. Tačiau 
šis teiginys, Kanto grynojo proto principas, pagrindžia tik 
tezės teiginius, o -antitezė, atvirkščiai, visur akivaizdžiai Šį 
principą neigia ir iškelia priešingą dalyką. Toliau Kantas 
abiem dalims priskiria dar ir tą prielaidą, kad pasaulis 
egzistuoja pats savaime, nepriklausomai nuo jo pažinumo 
ir jo formų. Tačiau ir ši prielaida susijusi su teze, o antitezės 
teiginių ji visai nepagrindžia ir net visai su jais nesuderinama. 
Juk begalinės eilės sąvokai tiesiogiai prieštarauja tai, kad 
ji duota visa: juk tokios eilės sąvokai esminga tai, kad ji 
visada egzistuoja tik per santykį su eilės praeinamybe, o 
ne nepriklausomai nuo jos. Priešingai, apibrėžtų ribų prie- 
laidoje jau glūdi visumos, egzistuojančios savarankiškai ir 
nepriklausomai nuo jos matavimo, prielaida. Tai reiškia, 
kad tik tezė grindžiama neteisinga prielaida, esą egzistuoja 
kažkokia savaime esanti, t.y. iki bet kokio pažinimo duota 
pasaulio visuma, prie kurios pažinimas tik prisideda. An- 
titezė jau iš pat pradžių visiškai prieštarauja šiai prielaidai: 
juk eilių begalybė, kurią ji teigia paprasčiausiai remdamasi 
pagrindo principu, gali egzistuoti tik tiek, kiek vyksta 

regresas, 0 ne nepriklausomai nuo jo. Kaip objektas apskritai 
suponuoja subjektą, taip ir objektas, apibrėžtas kaip begalinė 
sąlygų grandinė, būtinai suponuoja jį atitinkantį pažinimo 
būdą subjekte, būtent - nuolatinę tos grandinės narių seką. 
O ši seka yra kaip tik tai, ką Kantas pateikia kaip šios 
prieštaros išsprendimą, nuolat kartodamas: „Pasaulio di- 
dumo begalybė egzistuoja tik regresuodama, o ne iki regreso”. 
Vadinasi, tas jo pateiktas prieštaros išsprendimas iš tikrųjų 
yra išsprendimas antitezės naudai: juk antitezė teisinga tiek 
pat, kiek tiesa visai nesuderinama su tezės teiginiais. Jeigu 
antitezėje būtų tvirtinama, kad pasaulis susideda iš begalinių 
priežasčių ir padarinių eilių, tačiau kartu egzistuoja ne- 
priklausomai nuo vaizdinio ir jo regresyvios eilės, t.y. 
egzistuoja savaime ir todėl yra duota visuma, tada antitezė 
prieštarautų ne tik tezei, bet ir sau pačiai, nes begalybė 
niekada negali būti duota visa ir nesama begalinės eilės (nebent 
jei ji begalinį skaičių kartų pereinama) o kartu nesama beribės 
esaties, kuri sudarytų visumą. Vadinasi, tik tezei tinka toji 
prielaida, apie kurią Kantas sako, kad ji supainiojo abi dalis. 
Jau Aristotelis mokė, kad begalybė niekada negali būti 
duota actu, ty. realiai, o egzistuoja tik kaip potentia. Oùx 
Ešo ėvepyeta eivat tò daEIPOV .. AM ddVvaTOV 
TO LVTEAEYELA OV aneipov. (Infinitum non potest esse actu: 
. sed impossibile actu esse infinitum.) [Neįmanoma, kad 
begalybė egzistuotų realiai; realiai egzistuojanti begalybė 
yra negalima.] Metaphysica, 11, 10 [p. 1066 b 11, 18]. Toliau: 
Kart’ èvépyesiav pev yap oùbõév otv daEIPOV, ÖUVÅHEL 
ös ém tny Šiaipscw (Nihil enim actu infinitum est, 
sed potentia tantum, nempe divisione ipsa) [Juk jokia 
begalybė (t.y. joks be galo mažas dydis) neegzistuoja tik- 
rovėje, o tik galimybėje dalumo atžvilgiu]; De generatione 
et corruptione 1, 3 [p. 318 a 20]. Šią mintį jis išsamiai išskleidžia 
veikale Physica, 3, 5 ir 6, kur pateikia beveik teisingą visų 
antinomiškų priešingybių išsprendimą. Savo lakonišku sti- 

liumi jis pateikia antinomijas ir po to sako: „tai reikalauja 
tarpininko (čiouTntov)“; po to jis pasiūlo sprendimą, kurio 
esmė ta, kad pasaulio begalinumas tiek erdvėje, tiek laike, 
tiek dalumo atžvilgiu niekada neegzistuoja iki regreso ar 
progreso, o egzistuoja jame. Vadinasi, ši tiesa jau glūdi 
teisingai suvoktoje begalybės sąvokoje, ir mes nesuprantame 
patys savęs, jei manome, kad galima mąstyti begalybę (kad 
ir kokia ji būtų) kaip kažką, kas duota objektyviai, kažką, 
kas yra užbaigta, ir nepriklausomai nuo regreso. 

O jei, priešingai, išeities tašku laikytume tai, ką Kantas 
pateikia kaip prieštaros išsprendimą, tai šitaip bus tiesiogiai 
patvirtinta antitezė. Būtent: jei pasaulis nėra besąlygiška 
visuma ir egzistuoja ne savaime, o vaizdinyje, ir jame esančios 
priežasčių ir padarinių eilės egzistuoja ne iki pasaulio 
vaizdinių regreso, 0 tik šio regreso dėka, tai pasaulis negali 
apimti apibrėžtų ir baigtinių eilių, nes tokiu atveju jų 
apibrėžtumas ir ribotumas turėtų būti nepriklausomi nuo 
vėliau tik prisidedančio vaizdinio. Priešingai, visos jo eilės 
turi būti begalinės, t.y. negali būti apimtos jokiu vaizdiniu. 
506-me puslapyje; V, 534, remdamasis abiejų dalių nepa- 
grįstumu, Kantas siekia įrodyti transcendentalinį reiškinių 
idealumą ir sako: „Jei pasaulis yra savaime egzistuojanti 
visuma, tai jis yra arba baigtinis, arba begalinis“. Tačiau 
tai neteisinga: savaime egzistuojanti visuma niekaip negali 
būti begalinė. Tą idealumą veikiau galima įrodyti, remiantis 
pasaulio eilių begalinumu, ir štai kokiu būdu: jei priežasčių 
ir padarinių eilės pasaulyje visai neturi pabaigos, tai pasaulis 
negali būti visuma nepriklausomai nuo vaizdinio, nes tokia 
visuma visada suponuoja tam tikras ribas, kaip begalinės 
eilės suponuoja begalinį regresą. Todėl tariamas eilių be- 
galinumas turi būti sąlygotas priežasties ir padarinio formos, 
o pastaroji — subjektui būdingo pažinimo būdo. Vadinasi, 
pasaulis — toks, kokį pažįstame, - egzistuoja tik subjekto 
vaizdinyje. 

Aš negaliu spręsti, ar pats Kantas suvokė, kad jo kritinis 
prieštaros išsprendimas iš tikrųjų yra nuosprendis antitezės 
naudai. Juk tai priklauso nuo to, ar tai, ką Schellingas labai 
taikliai kažkur pavadino Kanto prisitaikymo sistema, aprėpia 
tiek daug, ar Kanto dvasia čia jau nesąmoningai prisitaiko 
prie jo epochos ir aplinkos įtakų. 


Trečios antinomijos, kurios objektas buvo laisvės idėja, 
išsprendimas nusipelno ypatingo dėmesio, nes mums labai 
svarbu, kad kaip tik šiuo atveju, gvildendamas laisvės idėją, 
Kantas priverstas išsamiau kalbėti apie daiktą savaime, kuris 
iki tol šmėsčiojo tik antrame plane. Mums tai visai su- 
prantama, nes daiktu savaime mes pripažinome esant valią. 
Apskritai čia yra tas taškas, kuriame Kanto filosofija priartėja 
prie manosios arba kuriame mano filosofija atsišakoja nuo 
Kanto filosofijos kaip nuo kamieno. Tuo galima įsitikinti 
įdėmiai perskaičius Grynojo proto kritikos p. 536 ir 537; V, 
564, 565 ir su šia vieta palyginus Sprendimo galios kritikos 
įvadą, trečio leidimo p. XVIII ir XIX, arba Rosenkranzo 
leidimo p. 13, kur tiesiai sakoma: „Laisvės sąvoką jos objekto 
(o juk tai yra valia) atžvilgiu leidžia įsivaizduoti daiktas 
savaime, bet ne stebėjimas; priešingai, gamtos sąvokos 
objektą leidžia įsivaizduoti stebėjimas, bet ne daiktas sa- 
vaime“. Tačiau ypač įdėmiai reikia perskaityti tekstą apie 
antinomijų išsprendimą, pateiktą Prolegomenų $ 53, ir tada 
atsakyti į klausimą, ar visa, kas ten pasakyta, neskamba 
kaip mįslė, kurios įminimo raktą duoda mano filosofija. 
Savo minčių Kantas neišplėtojo iki galo: aš tik realizavau 
jo projektą. Todėl tai, ką Kantas kalba vien tik apie žmogiškąjį 
reiškinį, aš pritaikiau apskritai visiems reiškiniams, kurie 
nuo žmogiškojo reiškinio skiriasi tik laipsniu; aš pritaikiau 
jiems tą tiesą, kad jų esmė-savaime yra kažkas absoliučiai 

laisva, t.y. valia. O kiek vaisinga ši įžvalga, jei ją susiejame 
su Kanto mokymu apie erdvės, laiko ir priežastingumo 
idealumą, matyti iš mano veikalo. 

Daikto savaime Kantas niekur netyrinėjo specialiai ir 
jo aiškiai nededukavo. Kaskart, kai jis vartoja šią sąvoką, 
jis tuojau pat ją įveda, tardamas, kad reiškinys, t.y. regimasiš 
pasaulis, privalo turėti tam tikrą pagrindą, tam tikrą protu 
suvokiamą priežastį, kuri nėra reiškinys ir todėl nepriklauso 
jokiam galimam patyrimui. Ir tai jis tvirtina po to, kai 
nepaliaudamas aiškino, kad kategorijas, - vadinasi, ir prie- 
žastingumo kategoriją — galima taikyti tik ribotai, tik galimam 
patyrimui, kad kategorijos yra tik intelekto formos, pade- 
dančios skiemenimis perskaityti juslinio pasaulio reiškinius, 
o už šio pasaulio ribų neturinčios jokios prasmės ir t.t. 
Todėl jis kuo griežčiausiai uždraudė jas taikyti daiktams, 
esantiems anapus patyrimo, ir šio dėsnio pažeidimu teisingai 
aiškino, o kartu sunaikino visą ankstesnį dogmatizmą. 
Neįtikėtinas nenuoseklumas, kuriam čia pasidavė Kantas, 
buvo tuoj pat pastebėtas jau pirmųjų jo priešininkų ir buvo 
panaudotas pagrįsti antpuoliams, kurių jo filosofija niekaip 
negalėjo atremti. Juk mums a priori ir iki bet kokio patyrimo 
žinomą priežastingumo dėsnį mes iš tikrųjų taikome mūsų 
juslių organų pagaunamiems pokyčiams, tačiau kaip tik todėl 
šis dėsnis turi tokią pat subjektyvią kilmę kaip ir tie pojūčiai, 
vadinasi, negali vesti prie daikto savaime. Tiesa yra ta, 
kad vaizdinio perspektyvoje niekada negalima išeiti už paties 
vaizdinio: jis yra uždara visuma, ir jame nesama gijos, 
vedančios prie toto genere nuo vaizdinio besiskiriančios 
daikto savaime esmės. Jeigu mes būtume tik įvaizdinančios 
būtybės, kelias, vedantis prie daikto savaime, mums būtų 
visiškai uždarytas. Ir tik kita mūsų pačių esmės pusė gali 
mums atverti kitą daiktų esmės-savaime pusę. Šitokiu keliu 
ėjau aš. Paties Kanto uždrausta, bet jo naudojama daikto 
savaime dedukcija vis dėlto kažkiek pateisinama štai kuo. 

Jis netaria, kaip reikalauja tiesa, kad objektas tiesiai ir 
absoliučiai sąlygotas subjekto ir atvirkščiai; jis taria, kad 
tik pats objekto pasireiškimo būdas sąlygojamas subjektui 
būdingų pažinimo formų, kurios kaip tik todėl suvokiamos 
a priori. O tai, kas, kaip priešingybė, pažinu tik a posteriori, 
jam jau yra betarpiškas daikto savaime poveikis; tik per- 
eidamas pro tas a priori duotas formas, daiktas savaime 
tampa reiškiniu. Toks požiūris iš dalies paaiškina, kodėl 
Kantas galėjo nepastebėti, kad jau buvimas objektu apskritai 
priklauso reiškinio formai ir buvimo subjektu apskritai 
sąlygojamas tiek pat, kiek objekto reiškimosi būdas sąly- 
gojamas subjektui būdingų pažinimo formų, kad, vadinasi, 
jeigu reikia pripažinti daiktą savaime, tai jis visiškai negali 
būti objektu; o Kantas visada jį laiko esant kaip tik objektu. 
Tai reiškia, kad daiktas savaime turi egzistuoti srityje, toto 
genere skirtingoje nuo vaizdinio (t.y. pažinimo ir pažinumo), 
ir todėl apie šią sritį negalima spręsti remiantis dėsniais, 
nulemiančiais objektų tarpusavio sąryšį. 

Su kantiškuoju daikto savaime įrodymu atsitiko tas pat, 
kas su priežastingumo dėsnio aprioriškumo įrodymu: abi 
koncepcijos teisingos, bet jų įrodymo būdas klaidingas. Taigi 
tai yra teisingos išvados iš klaidingų prielaidų. Aš išsaugojau 
jas abi, tačiau pagrindžiau jas visai kitaip ir patikimiau. 

Daiktą savaime aš gavau ne gudravimais ir ne išvadomis 
iš dėsnių, kurie jį paneigia, nes jau priskirtini jo reiškiniui; 
be to, aš priėjau prie jo ne lankstais, o radau jį tiesiogiai, 
ten, kur jis esti betarpiškai, — valioje, kiekvienam betarpiškai 
atsiveriančioje kaip jo paties reiškimosi būtis-savaime. 

Šis betarpiškas savosios valios pažinimas ir yra tai, iš 
ko Žmogaus sąmonėje iškyla laisvės sąvoka, nes kaip tik 
valia, kaip pasaulį kurianti jėga, kaip daiktas savaime, 
nepriklausomas nuo pagrindo principo, o kartu ir nuo bet 
kokio būtinumo, yra visiškai nepriklausoma, laisva ir net 
visagalė. Tačiau visa tai iš tiesų galioja tik valiai savaime, 

o ne jos reiškiniams, individams, kurie jau jos pačios tvirtai 
sąlygoti kaip jos reiškiniai laike. Bet kasdienė, filosofijos 
neapšviesta sąmonė valią nuolat painioja su jos pasireiškimu 
ir tai, kas priklauso tik jai, priskiria jos pasireiškimui; dėl 
to atsiranda besąlygiškos individo laisvės iliuzija. Todėl 
Spinoza visai pagrįstai sako, kad jeigu skriejantis akmuo 
turėtų sąmonę, jis manytų, kad skrieja savo laisva valia. 
Juk, žinoma, ir akmens būtis-savaime yra ta pati vienintelė 
laisva valia, bet, kaip ir visuose savo pasireiškimuose, ir 
čia, kur ji pasireiškia kaip akmuo, toji valia yra visiškai 
apibrėžta. Tačiau apie visa tai jau pakankamai kalbėta šio 
veikalo pagrindinėje dalyje. 

Nesupratęs ir nepastebėjęs, kad šitaip kiekvieno žmo- 
gaus sąmonėje betarpiškai atsiranda laisvės sąvoka, Kantas 
p. 533; V, 561 šią sąvoką kildina iš labai subtilaus sam- 
protavimo; jo dėka besąlygiška esatis, kurios visada turi 
ieškoti protas, duoda dingstį hipostazuoti laisvės sąvoką, 
o Ši transcendentinė laisvės idėja turi pagrįsti ir praktinę 
jos idėją. Tačiau Praktinio proto kritikoje, ketvirto leidimo 
§ 6 ir p. 185, o Rosenkranzo leidimo p. 235, šią pastarąją 
sąvoką jis išveda jau kitaip, tardamas, kad ją suponuoja 
kategorinis imperatyvas. Taigi šios prielaidos labui minėta 
spekuliatyvinė idėja yra tik pirminis laisvės sąvokos šaltinis, 
o čia ji įgauna tikrąją prasmę ir autentiškai pritaikoma. 
Tačiau nei viena, nei kita nėra teisinga. Juk iliuzija, kad 
individas turi visišką atskirų poelgių laisvę, labiausiai valdo 
grubiausių, niekada nemąstančių žmonių įsitikinimą, va- 
dinasi, ji nepagrįsta jokiais apmąstymais, nors dažnai į juos 
įsismelkia. Priešingai, jai nepasiduoda tik filosofai, ir kaip 
tik patys giliausieji, taip pat mąsliausi ir šviesiausi bažnyčios 
tėvai. 

Taigi, atsižvelgiant į tai, kas pasakyta, tikrasis laisvės 
sąvokos šaltinis iš esmės jokiu būtu nėra išvada - nei išvada 
iš besąlygiškos priežasties spekuliatyvinės idėjos, nei iš to, 


679 


Priedas 


kad šią sąvoką suponuoja kategorinis imperatyvas. Iš tikrųjų 
ji kyla betarpiškai iš sąmonės, kurioje kiekvienas tiesiogiai 
atpažįsta save kaip valią, t.y. kaip tai, kas, būdamas daiktas 
savaime, neturi pagrindo principo formos ir pats nepriklauso 
nuo nieko kito, bet priešingai — visa kita daro priklausoma 
nuo savęs; tačiau tas „kiekvienas“, nepasižymėdamas fi- 
losofinės kritikos ir refleksijos sugebėjimu, savęs, kaip į 
laiko formą jau patekusio ir apibrėžto tos valios reiškinio, 
galima sakyti, valios akto, neskiria nuo pačios valios gyventi, 
ir todėl, užuot visą savo egzistenciją pripažinęs esant savosios 
laisvės aktu, laisvės ieško atskiruose savo poelgiuose. Šiuo 
klausimu aš rekomenduoju savo Konkursinį traktatą apie valios 
laisvę. f 

Jeigu Kantas, kaip jis pareiškia čia ir kaip tariamai elgėsi 
ankstesnėmis progomis, daiktą savaime prieidavo tik rem- 
damasis išvada (o be to, labai nenuosekliai, remdamasis 
savo paties visiškai uždrausta išvada), tai koks būtų nuo- 
stabus sutapimas, jeigu čia, kur jis pirmąkart prisiartina 
prie daikto savaime ir jį šiek tiek aptaria, jis iškart atpažintų 
jame valią — laisvą, pasaulyje pasirodančią tik per laike iš- 
siskleidžiančius reiškinius valią! Todėl aš iš tikrųjų manau — 
nors to ir negalima įrodyti, - kad, kalbėdamas apie daiktą 
savaime, tamsiausiose savo sielos gelmėse Kantas visada 
miglotai mąstydavo valią. Tai patvirtina Grynojo proto kritikos 
antro leidimo pratarmės p. XXVII ir XXVIII ir Rosenkranzo 
leidimo papildymų p. 677. 

Beje, kaip tik tas numanomas tariamos trečiosios prieš- 
taros išsprendimas Kantui duoda dingstį taip puikiai išreikšti 
giliausias jo filosofijos mintis. Tai matome visame šeštajame 
„Grynojo proto antinomijos“ skirsnyje, ir ypač ten, kur 
pateikiamas skirtumo tarp empirinio ir protu suvokiamo 
charakterio aiškinimas (p. 534 — 550; V, 562 - 578), kurį 
aš priskiriu prie pačių didingiausių dalykų, kada nors 
pasakytų žmogaus (kaip minėtos vietos papildomą aiškinimą 

galima traktuoti paralelinį skirsnį Praktinio proto kritikoje, 
ketvirto leidimo p. 169 — 179 arba Rosenkranzo leidimo p. 
224 — 231). Bet juolab tenka apgailestauti, kad šios mintys 
čia pateiktos netinkamoje vietoje, nes, viena vertus, jos 
atskleistos ne tuo būdu, kurio reikalauja jų išdėstymas, todėl 
turėtų būti išvestos kitaip, negu tai padaryta; o kita vertus, 
nepasiekia to tikslo, dėl kurio čia dėstomos, būtent - jos 
neišsprendžia tariamos antinomijos. Iš reiškinio čia išve- 
damas jo protu suvokiamas pagrindas, daiktas savaime; 
ir tai daroma jau pakankamai išpeiktu būdu, priežastingumo 
kategorijos vartoseną nenuosekliai perkeliant už bet kokio 
reiškinio ribų. Kaip toks daiktas savaime šiuo atveju pa- 
teikiama Žmogaus valia (o ją Kantas visai neleistinai ir 
nedovanotinai, pažeisdamas bet kokią kalbos vartoseną, 
vadina protu), kuri susiejama su besąlygišku privalėjimu, 
kategoriniu imperatyvu, postuluojamu beatodairiškai. 
Vietoje viso šito būtų derėję remtis aiškia ir atvira veiksena 
ir, išeities tašku laikant valią, parodyti, kad ji yra betarpiškai 
pažini mūsų pačių reiškimosi būtis-savaime, o po to aprašyti 
empirinį ir protu suvokiamą charakterį, t.y. parodyti, kad 
visi poelgiai, nors ir būtinai nulemti motyvų, vis dėlto tiek 
paties jų autoriaus, tiek juos iš dalies vertinančio subjekto 
būtinai ir absoliučiai priskiriami tik pačiam autoriui, kaip 
galiausiai priklausantys nuo jo, ir todėl jam priskiriama 
tiek kaltė, tiek nuopelnas. Toks būtų vienintelis teisingas 
būdas pažinti tai, kas nėra reiškinys, vadinasi, kas negali 
būti atrasta remiantis reiškinio dėsniais, bet yra tai, kas 
atsiveria, yra pažinu ir objektyvuojasi reiškiniuose: o tai 
yra valia gyventi. Po to toji pati valia pagal analogiją turėjo 
būti parodyta kaip kiekvieno reiškinio būtis-savaime. Tačiau 
tada, žinoma, nebūtų galima sakyti (p. 546; V, 574), kad 
negyvosios ir net gyvulinės gamtos srityje jokio sugebėjimo 
negalima mąstyti kitaip, kaip jusliškai sąlygoto, o tai Kanto 
kalba iš tikrųjų reiškia, kad aiškinimas remiantis priežas- 

tingumo dėsniu apima ir giliausią tų reiškinių esmę ir todėl 
jų atveju — labai nenuosekliai — atkrinta daiktas savaime. 
Dėl neteisingos pozicijos ir ją atitinkančios aplinkinės de- 
dukcijos, nulėmusios būdą, kuriuo Kantas pateikia daiktą 
savaime, buvo iškreipta ir pati daikto savaime sąvoka. Juk 
ieškant besąlygiškos priežasties surasta valia arba daiktas 
savaime su reiškiniu sueina į priežasties ir padarinio santykį. 
Tačiau šis santykis galioja tik reiškinio ribose, todėl jį jau 
suponuoja ir negali jo susieti su tuo, kas esti už jo ir kas 
toto genere nuo jo skiriasi. 

Be to, iškeltas tikslas, trečiosios antinomijos išsprendimas, 
tarus, kad abi dalys ~ kiekviena skirtinga prasme — yra 
teisingos, lieka visai nepasiektas. Juk ir tezė, ir antitezė 
visai nekalba apie daiktą savaime, o kalba tik apie reiškinį, 
objektyvų pasaulį, pasaulį kaip vaizdinį. Kaip tik šis pasaulis 
ir niekas kita yra tai, kieno atžvilgiu tezėje minėtu sofizmu 
norima įrodyti, kad jis apima besąlygiškas priežastis; ir 
pasaulis yra tai, kieno atžvilgiu antitezėje tas pat pagrįstai 
neigiama. Todėl visas tezei pagrįsti čia pateiktas transcen- 
dentalinės valios laisvės, kiek valia yra daiktas savaime, 
įrodymas, kad ir koks puikus pats savaime, iš esmės yra 
ustūBasiG gig Aho  YEVOG [perėjimas į kitą giminę; 
Aristoteles: De caelo, 1, 1, p. 268 b 1]. Juk atskleista 
transcendentalinė valios laisvė jokiu būdu nėra besąlygiškas 
kokios nors priežasties kauzalumas, kaip teigiama tezėje, 
nes priežastis savo esme turi būti reiškinys, o ne anapus 
bet kokio reiškinio esantis, toto genere nuo jo skirtingas 
dalykas. 

Kai kalbama apie priežastį ir padarinį, niekada negalima 
remtis valios santykiu su jos pasireiškimu (arba protu 
suvokiamo charakterio santykiu su empiriniu charakteriu), 
kaip tai daro Kantas; juk šis santykis visiškai skiriasi nuo 
priežastinio santykio. Tuo tarpu ir šiuo atveju, bandant 
išspręsti šią antinomiją, teisingai pasakyta, kad Žmogaus, 

kaip ir bet kokios kitos priežasties gamtoje, empirinis 
charakteris yra nekintamas ir determinuotas, ir todėl žmo- 
gaus poelgiai iš jo kyla būtinai, atitikdami išorinius poveikius. 
Todėl, nepaisant visos transcendentalinės laisvės (t.y. valios 
savaime nepriklausomumo nuo dėsnių, susiejančių jos reiš- 
kinius), joks Žmogus nesugeba poelgių eilės pradėti iš savęs, 
o tai yra tvirtinama tezėje. Vadinasi, ir laisvei nebūdingas 
priežastingumas: juk laisva yra tik valia, esanti už gamtos 
arba reiškinio, kuris yra tik jos objektyvacija, bet su ja 
nesueina į priežastinį santykį; toks santykis egzistuoja tik 
reiškinio srityje, vadinasi, jį jau suponuoja, bet negali apimti 
jo paties ir susieti su tuo, kas visai nėra reiškinys. Patį 
pasaulį galima paaiškinti tik remiantis valia (kadangi jis 
yra pati toji valia, kiek ji reiškiasi), o ne priežastingumu. 
Tačiau pasaulyje priežastingumas yra vienintelis aiškinimo 
principas, ir galiausiai viskas čia vyksta pagal gamtos 
dėsnius. Vadinasi, Visa tiesa yra antitezės pusėje, ir antitezė 
apima tai, apie ką buvo kalbama, o joje panaudotas aiškinimo 
principas yra tinkamas, todėl jam nereikalinga jokia apologija; 
ir priešingai, tezė apologiškai turi būti kildinama iš tokio 
dalyko, kuris pirmiausia peršoka prie kažko kito, apie ką 
išvis nebuvo klausiama, o po to grindžiamas tokiu aiškinimo 
principu, kuris šiuo atveju negali būti taikomas. 

Kaip sakyta, ketvirtoji prieštara savo giliausia prasme 
tapati trečiajai. Ją spręsdamas Kantas dar labiau atskleidžia 
tezės nepagrįstumą; o jos teisingumo ir tariamo ryšio su 
antiteze jis visai nepagrindžia; ir priešingai, jis nieko negali 
priešpriešinti antitezei. Jis tik maldauja pripažinti tezę, tačiau 
pats ją vadina (p. 562; V, 590) savavališka prielaida, kurios 
objektas savaime gali būti ir neįmanomas, ir visai bejėgiškai 
stengiasi jai surasti ramią vietelę, apsaugojančią ją nuo 
didžiulės antitezės jėgos, kad tik neatskleistų, kokia niekinga 
jo Mėgstama mintis apie neišvengiamą Žmogaus proto 
antinomiją. 

Po to eina skyrius apie transcendentalinį idealą, mus 
iškart perkeliantis į griežtą viduramžių scholastiką. Galima 
pagalvoti, kad klausaisi paties Anzelmo Kenterberiečio. 
Scenoje pasirodo „ens realissimum“, visų realybių esmė, 
visų teigiamų principų turinys, — žinoma, pretenduodamas 
būti neišvengiama proto mintimi! Iš savo pusės aš turiu 
prisipažinti, kad mano protui tokia mintis atrodo neįmanoma 
ir kad aš, girdėdamas ją žyminčius žodžius, negaliu mąstyti 
nieko apibrėžto. 

Beje, aš neabejoju, kad šį keistą ir jo nevertą skyrių 
Kantas buvo priverstas parašyti tik spiriamas savo meilės 
architektoninei simetrijai. Trys svarbiausi scholastinės filo- 
sofijos (kuri, kaip sakyta, tęsiasi iki Kanto, jei ją suprasime 
plačiąja prasme) objektai — siela, pasaulis ir Dievas — turi 
būti išvesti iš trijų galimų didžiųjų silogizmo prielaidų, 
nors visiškai akivaizdu, kad jie atsirado ir gali atsirasti 
tik besąlygiškai taikant pagrindo principą. Po to, kai siela 
buvo įsprausta į kategorinį sprendinį, o pasauliui buvo 
pritaikytas hipotetinis sprendinys, trečiajai idėjai nebeliko 
nieko kito, kaip dizjunkcinė didžioji prielaida. Laimei, šiame 
kontekste buvo atliktas paruošiamasis darbas, būtent scho- 
lastų „ens realissimum“ sykiu su ontologiniu Dievo buvimo 
įrodymu, kurį rudimentiniu pavidalu nusakė Anzelmas 
Kenterberietis ir vėliau patobulino Descartes'as. Šituo su 
džiaugsmu pasinaudojo Kantas, žinoma, kažkiek prisimin- 
damas ankstyvąjį lotynišką savo jaunystės traktatą. Tačiau 
auka architektoninės simetrijos meilei, kurią Kantas atnašauja 
šiame skyriuje, yra pernelyg didelė. Priešingai bet kokiai 
tiesai tas, reikia pasakyti, groteskiškas visų galimų realybių 
esmės vaizdinys interpretuojamas kaip esminga ir būtina 
proto mintis. Kad tai įrodytų, Kantas griebiasi neteisingos 
prielaidos, kad mūsiškis pavienių daiktų pažinimas atsiranda 
vis labiau siaurinant bendrąsias sąvokas, vadinasi, apribojant 

ir pačią bendriausią sąvoką, savyje turinčią visą realybę. 
Šiuo atveju jis prieštarauja ir savo koncepcijai, ir tiesai; 
juk yra kaip tik priešingai: mūsiškis pažinimas, kurio išeities 
taškas yra atskirybė, išsiplečia iki bendrybės, o visos ben- 
drosios sąvokos atsiranda abstrahuojantis nuo realių, pa- 
vienių, stebėjimu pažintų daiktų; ir šį abstrahavimą galima 
tęsti iki pačios bendriausios sąvokos, kuriai bus palenkta 
viskas, o ji pati savyje neturės beveik nieko. Vadinasi, šiuo 
atveju mūsų sugebėjimo pažinti metodą Kantas tiesiog 
apvertė aukštyn kojomis ir todėl gali būti apkaltintas tuo, 
kad davė dingstį suklestėti mūsų dienomis išgarsėjusiam 
filosofiniam šarlatanizmui, kuris, užuot pripažinęs, kad 
sąvokos yra nuo daiktų abstrahuotos mintys, elgiasi prie- 
šingai — pirmenybę teikia sąvokoms ir daiktus laiko tik 
konkrečiomis sąvokomis, šitaip pateikdamas rinkai išvirkščią 
pasaulį kaip savotišką filosofinę bufonadą, kuri, be abejonės, 
turėjo susilaukti didžiulio pasisekimo. 

Jei mes net tartume, kad kiekvienas protas turi ar bent 
jau gali ir be apreiškimo prieiti Dievo sąvoką, aišku, kad 
tai įmanoma tik priežastingumo perpektyvoje, o šitai taip 
akivaizdu, kad nereikia jokių įrodymų. Todėl ir Christianas 
Woltfas (Cosmologia generalis | Bendroji kosmologija] , praefatio 
p. 1) sako: „Sane in theologia naturali existentiam Numinis 
e principiis cosmologicis demonstramus. Contingentia uni- 
versi et ordinis naturae una cum impossibilitate casus [puri] 
sunt scala, per quam a mundo hoc adspectabili ad Deum 
ascenditur”. [Natūraliojoje teologijoje mes nuosekliai įro- 
dome aukščiausios esybės egzistavimą, remdamiesi pama- 
tiniais kosmologijos principais. Universumo ir gamtos tvar- 
kos sąlygotumas kartu su (gryno) atsitiktinumo negalimybe 
yra tie laiptai, kuriais iš šio regimojo pasaulio pakylama 
prie Dievol. O iki jo jau Leibnizas, turėdamas galvoje 
priežastingumo dėsnį, pasakė: „Sans ce grand principe nous 

ne pourrions jamais prouver l'existence de Dieu.“ [Be šio 
didžiojo principo mes niekada negalėtume įrodyti Dievo 
egzistavimo.] (Thėodicėe, $ 44). Ir polemizuodamas su Clar- 
ke'u § 126: „Jose dire que sans ce grand principe on ne 
saurait venir à la preuve de l'existence de Dieu“ [Aš drįstu 
tvirtinti, kad be šio didžiojo principo būtų neįmanoma įrodyti 
Dievo egzistavimo; Lettres entre Leibniz et Clarke]. Tuo tarpu 
šiame skyriuje skleidžiama mintis ne tik kad nėra iš esmės 
būdinga protui ir jam būtina, bet priešingai, ją veikiau reikia 
traktuoti kaip tikrų tikriausią pavyzdį siaubingų dirbinių, 
sukurtų epochos, kuri dėl ypatingų aplinkybių pateko į 
keisčiausius klystkelius ir absurdus. Tokia buvo ir scho- 
lastikos epocha, panašios į kurią nerasime visoje pasaulinėje 
istorijoje ir kuri jau nebegali sugrįžti. Beje, toji scholastika, 
pasiekusi brandą, pagrindinį Dievo egzistavimo įrodymą 
kildino iš „ens realissimum“ sąvokos, o kitais įrodymais 
naudojosi tik tarp kitko, kaip aksesuarais: tačiau tai yra 
tik didaktikos metodas, visai neįrodantis, kad žmogaus 
dvasia yra teologijos šaltinis. O Kantas scholastikos metodą 
traktavo kaip paties proto metodą (šitai jam apskritai nu- 
tikdavo gan dažnai). Jei būtų teisinga, kad pagal esminius 
proto dėsnius Dievo idėja kyla iš dizjunkcinio silogizmo 
visų realiausios būtybės idėjos pavidalu, tada tą idėją būtų 
galima rasti ir senovės filosofijoje. Tačiau nė vieno senovės 
filosofo raštuose nesama net „ens realissimum“ pėdsako, 
nors, žinoma, kai kurie iš jų pripažino pasaulio kūrėją, 
tačiau tik tokį, kuris suteikia formą nepriklausomai nuo 
jo egzistuojančiai materijai. Tai šnuvovpyos, kurį jie, beje, 
išveda tik remdamiesi priežastingumo dėsniu. Tiesa, Sekstas 
Empirikas (Adversus mathematicos, 9, $ 88) pateikia Kleanto 
argumentaciją, kurią kai kas laiko ontologiniu įrodymu. 
Tačiau tai ne ontologinis įrodymas, o paprasčiausia išvada 
pagal analogiją: kadangi patyrimas moko, kad šioje žemėje 

viena būtybė visada pranašesnė už kitą, o Žmogus kaip 
pranašiausia būtybė yra eilės pabaiga, bet vis dėlto turi 
daug trūkumų, tai turi egzistuoti dar pranašesnės būtybės 
ir galiausiai visų pranašiausioji (xpátiotov,  dpiotov), O 
ji ir būtų Dievas. 


O dėl tolesnio išsamaus spekuliatyvinės teologijos pa- 
neigimo, tai aš labai trumpai pažymėsiu, kad nors jis (kaip 
ir apskritai visa vadinamųjų proto idėjų kritika, t.y. visa 
grynojo proto dialektika) kažkiek ir yra viso veikalo siekinys 
bei tikslas, tačiau ši poleminė dalis, skirtingai nuo ankstesnės 
doktrininės dalies, t.y. estetikos ir analitikos, tiesą sakant, 
turi ne tiek išliekamąją ir grynai filosofinę, kiek laikiną 
ir vietinę reikšmę, nes labai savotiškai siejasi su svarbiausiais 
iki Kanto Europoje viešpatavusios filosofijos momentais. Beje, 
visiškas tos filosofijos sutriuškinimas, nulemtas šios pole- 
mikos, yra nemirtingas Kanto nuopelnas. Iš filosofijos jis 
pašalino teizmą, nes ji, kaip mokslas, o ne tikyba, gali apimti 
tik tai, kas duota empiriškai arba nustatyta patikimais 
įrodymais. Žinoma, aš turiu galvoje vien tikrą, rimtai su- 
prastą, tik į tiesą nukreiptą filosofiją, o ne universitetų 
pseudofilosofiją, kurioje kaip ir anksčiau pagrindinis vaidmuo 
skiriamas teologijai, kaip ir anksčiau be ceremonijų pasirodo 
siela, nelyginant koks gerai pažįstamas asmuo. Juk tai yra 
atlyginimais ir honorarais, ir net rūmų patarėjų titulais 
padabinta filosofija, kuri, iš savo didybės aukštumų žvelg- 
dama žemyn, jau keturiasdešimt metų visai nepastebi tokių 
žmonių kaip aš, ir mielai nusikratytų senuko Kanto su jo 
kritikomis, kad leistų visa krūtine kvėpuoti Leibnizui. Be 
to, reikia pasakyti, kad, kaip Kantas, jo paties prisipažinimu, 
prie savo mokymo apie priežastingumo sąvokos apriorišku- 

mą buvo pastūmėtas Hume'o skeptiško požiūrio į šią sąvoką, 
galimas daiktas, jog ir kantiškajai bet kokios spekuliatyvinės 
filosofijos kritikai davė dingstįį Hume'o bet kokios popu- 
liariosios teologijos kritika, kurią jis išdėstė tokioje vertingoje 
savojoje Natural history of religion [Natūraliojoje religijos is- 
torijoje) ir traktate Dialogues concerning natural religion | Dialogai 
apie natūraliąją religiją]. Ir gali būti net taip, kad Kantas 
norėjo kažkiek papildyti šiuos veikalus. Juk pirmasis iš 
minėtų Hume'o traktatų iš esmės yra populiariosios teologijos 
kritika, siekianti parodyti šios teologijos menkumą, bet kartu 
pagarbiai įtikinti, kad racionalioji arba spekuliatyvinė te- 
ologija yra tikra. Tuo tarpu Kantas atskleidžia, kad pastaroji 
visai nepagrįsta, o populiariosios neliečia ir netgi pateikia 
ją sukilnintu pavidalu, kaip tikėjimą, grindžiamą moraliniu 
jausmu. Šį moralinį tikėjimą filosofijos pameistriai vėliau 
pavertė į visokiausias pagavas protu, Dievo sąmonės ar 
intelektines antjuslinio pasaulio, dievybės žiūras ir t.t; tuo 
tarpu Kantas, sunaikinęs senas, garbingas klaidas ir matęs 
šio dalyko pavojingumą, savo moraline teologija norėjo 
pastatyti bent porą silpnų atramėlių, kad apsisaugotų nuo 
griūties, laimėtų šiek tiek laiko ir pasišalintų. 

O dėl argumentacijos, tai paneigti ontologinį Dievo eg- 
zistavimo įrodymą buvo galima ir be jokios proto kritikos, 
nes ir be estetikos bei analitikos labai lengva parodyti, kad 
tas ontologinis įrodymas yra ne kas kita, kaip gudragalviškas 
Žaidimas sąvokomis be jokios įrodomosios galios. Jau Aris- 
totelio organone esama skyriaus, kurio visiškai pakanka 
paneigti ontoteologinį įrodymą, ir susidaro įspūdis, tarsi 
jis būtų sąmoningai tam parašytas. Tai Analytica posteriora 
antrosios knygos septintas skyrius [p. 92 b, 13]. Tarp kitko, 
ten aiškiai pasakyta: tò &ę siva Oo0x oùcia  oDGEVL 
t.y. „existentia numquam ad essentiam rei pertinet” [būtis 
niekada nepriklauso dalyko esmeij. 

Kosmologinio įrodymo paneigimas yra viso anksčiau iš- 
dėstyto kantiškosios kritikos turinio pritaikymas konkrečiam 
atvejui, ir todėl prieš jį nieko negalima pasakyti. Fizikinis- 
teologinis įrodymas yra tik kosmologinio įrodymo, kurį jis 
suponuoja, amplifikacija ir pirmąkart išsamiai paneigiamas 
Sprendimo galios kritikoje. Šiuo klausimu savo skaitytojams 
aš rekomenduoju skirsnį „Lyginamoji anatomija“ („Verglei- 
chende Anatomie“), esantį mano traktate Apie valią gamtoje. 

Kaip sakyta, kritikuodamas šiuos įrodymus, Kantas turėjo 
galvoje tik spekuliatyvinę teologiją ir apsiribojo mokykla. 
Tuo tarpu, jei jis būtų turėjęs galvoje ir gyvenimą, ir 
populiariąją teologiją, prie trijų įrodymų būtų turėjęs pridėti 
dar ir ketvirtąjį, kuris miniai yra tikrai veiksmingas ir kurį 
dirbtine Kanto kalba taikliausiai būtų galima pavadinti 
keraunologiniu. Jis grindžiamas Žmogaus silpnumo, bejėgiš- 
kumo ir priklausomybės jausmu be galo jį pranokstančių, 
paslaptingų ir dažniausiai grėsmingų gamtos jėgų akivaiz- 
doje; iš to kyla natūralus polinkis jas įasmeninti, ir pagaliau 
atsiranda viltis maldomis, pataikavimu bei dovanomis šį 
tą laimėti. Tiesą sakant, kiekviename žmogaus užmojyje 
esama kažko, kas nepavaldu jo galiai ir neapskaičiuojama: 
troškimas tą kažką palenkti sau yra dievybių šaltinis. 
„Primus in orbe Deos fecit timor” [Tikėjimo į dievus šaltinis 
buvo tik baimė] -- toks senas tiesos žodis, ištartas Petroni- 
jaus [Fragmenta, 27, 1]. Šį įrodymą pirmiausia ir kritikuoja 
Hume'as, anksčiau minėtais veikalais pasireiškiantis kaip 
neabejotinas Kanto pirmtakas. Tačiau ta publika, kurią 
Kantas savąja spekuliatyvinės teologijos kritika visiškai su- 
glumino, yra filosofijos profesoriai: apmokami krikščioniškų 
vyriausybių, svarbiausios tikėjimo dogmos jie negali palikti 
likimo valiai“. Kaipgi tie ponai išsisuka? Jie paprasčiausiai 


* Kantas pasakė: „Absurdiška laukti iš proto apšvietos, o kartu jam 
iš anksto nurodinėti, į kurią pusę jis būtinai turi žiūrėti“ (Grynojo proto 
kritika, p. 747; V 775). Ir štai toks mūsų laikų profesoriaus naivus šnekėjimas: 


689 


Priedas 


tvirtina, kad Dievo egzistavimas yra savaime suprantamas 
dalykas. Puiku! Po to, kai senasis pasaulis savo sąžinės 
sąskaita darė stebuklus, kad įrodytų Dievo egzistavimą, o 
naujasis pasaulis savo proto sąskaita į mūšio lauką išvilko 
ontologinį, kosmologinį ir fizikinį-teologinį įrodymą - tai 
tiems ponams yra savaime suprantama. O remdamiesi šituo 
savaime suprantamu Dievu, jie jau aiškina pasaulį: tokia 
yra jų filosofija. 

Iki Kanto egzistavo realus prieštaravimas tarp materia- 
lizmo ir teizmo, t.y. tarp prielaidų, kad pasaulį sukūrė aklas 
atsitiktinumas arba tam tikras išorinis, pagal tikslus ir sąvokas 
viską tvarkantis protas; „neque dabatur tertium” [ir nebuvo 
jokios trečios galimybės]. Todėl ateizmas ir materializmas 
buvo sutapatinti; todėl kilo abejonė, ar leistina būti ateistu, 
ty. žmogumi, kuris tokią tikslingą gamtos tvarką, ypač 
organiniame pasaulyje, galėtų atiduoti aklam atsitiktinumui: 
žr., pavyzdžiui, Bacono traktatus (Sermones fideles), 16-ąjį 
traktatą: On atheism [Apie ateizmą]. Minia ir anglai, kurie 
tokių dalykų atžvilgiu visiškai sutaria su minia, ir dabar 
laikosi tokios nuomonės, neišskiriant nė jų žymiausių moks- 
lininkų: žr., pavyzdžiui, Richardo Oweno Ostėologie comparée 
[Lyginamoji osteologija], 1855, įvadas, p. 11, 12, kur jis vis 
dar stovi senosios dilemos akivaizdoje, tarp Demokrito ir 
Epikūro iš vienos pusės ir tam tikros intelligence — iš kitos; 
toje intelligence „la connaissance d'un ètre tel que l'homme 
a existé avant que l'homme fit son apparition” [tokios 


„Jei filosofija neigia pamatinių krikščionybės idėjų tikrumą, ji yra arba 
neteisinga, arba, jei teisinga, tai netikusi“ — scilicet (t.y.) filosofijos profesoriams. 
Tai buvo velionis profesorius Bachmannas, taip nediskretiškai išplepėjęs 
visų savo kolegų maksimą. (Jenaische Literaturzeitung, Juli, 1840, Nr. 126). 
Apskritai universitetų filosofijai labai būdinga tai, kad tiesai, jei tik ji 
nenori prisitaikyti ir prisiderinti, be ceremonijų parodomos durys ir sakoma: 
„Lauk, tiesa! mes negalime tavimi pasinaudoti. Ar mes tau skolingi? Ar 
moki mums algą? - Tad eik po velnių!“ 

būtybės, koks yra žmogus, vaizdinys gimė dar iki atsirandant 
žmogui]. Bet koks tikslingumas turi būti kilęs iš inteligencijos: 
tuo suabejoti jis nedrįso net sapne. Juk 1853 m. rugsėjo 
5 d. mokslų akademijoje skaitytos paskaitos įvade, kuris 
čia šiek tiek pakeistas, jis su kūdikišku naivumu sako: „La 
tėlėologie, ou la théologie scientifique” [Teleologija arba 
mokslinė teologija] (Comptes rendus, September, 1853), — tai 
jam visiškai tas pat! Jei kas gamtoje tikslinga, tada tai yra 
ketinimo, apmąstymo, inteligencijos padarinys. Na žinoma, 
ar tokiam anglui ir mokslų akademijai gali rūpėti Sprendimo 
galios kritika arba mano knyga Apie valią gamtoje? Iki tokių 
dalykų tie ponai nenusileidžia. Šitie illustres confrères* 
Įšviesiausieji kolegos] niekina metafiziką ir philosophie al- 
lemande [vokiečių filosofiją]; jie laikosi mundurų filosofijos. 
Tačiau tos dizjunkcinės didžiosios prielaidos, to priešta- 
ravimo tarp materializmo ir teizmo galiosena remiasi prie- 
laida, kad prieš mūs esantis pasaulis yra daiktų savaime 
pasaulis, vadinasi, kad nesama jokios kitos daiktų tvarkos, 
išskyrus empirinę. Tačiau po to, kai Kanto dėka pasaulis 
ir jo tvarka tapo tik reiškiniu, kurio dėsniai daugiausia 
remiasi mūsų intelekto formomis, jau nebereikėjo daiktų 
egzistavimo ir esmės aiškinti pagal analogiją su mūsų 
suvoktais ar sukeltais pasaulio pokyčiais; o to, ką mes 
suvokiame kaip priemonę ir tikslą, nebereikėjo laikyti tokio 
pažinimo rezultatu. Tad savo svarbia reiškinio ir daikto 
savaime perskyra sugriaudamas teizmo pamatą, kita vertus, 
Kantas atrado būdą visai kitaip ir daug giliau aiškinti būtį. 

Skyriuje apie galutinius natūralios proto dialektikos tiks- 
lus sakoma, kad trys transcendentinės idėjos kaip regu- 
liatyviniai principai yra labai svarbios gamtotyros pažangai. 
Tačiau vargu ar Kantas tai tvirtina rimtai. Bent jau kiek- 
vienam gamtos tyrinėtojui nekelia abejonių priešingas da- 


Ž [Šitaip vienas į kitą kreipdavosi Prancūzijos Akademijos nariai.| 

lykas — būtent tai, kad tos prielaidos trikdo ir žlugdo 
gamtotyrą. Kad šią mintį patikrintume pavyzdžiu, pakanka 
apsvarstyti, ar sielos, kaip nematerialios, paprastos, mąstan- 
čios substancijos prielaida padėjo, ar labai trukdė toms 
idėjoms, kurias taip gražiai išdėstė Cabanis, arba Flouren- 
so, Marschallo Hallo ir Charleso Bello atradimams. Be to, 
ir pats Kantas sako (Prolegomenai, $ 44), kad „proto idė- 
jos trukdo ir prieštarauja protingo gamtos pažinimo mak- 
simoms“. 

Be jokios abejonės, ne pats mažiausias Frydricho Didžiojo 
nuopelnas yra tas, kad jam valdant Kantas galėjo atsiskleisti 
ir paskelbti Grynojo proto kritiką. Vargu ar prie kitokios 
valdžios koks nors apmokamas profesorius būtų ryžęsis 
padaryti kažką panašaus. Juk jau didžiojo karaliaus įpėdiniui 
Kantas turėjo pažadėti daugiau neberašyti. 


Galėčiau tarti, kad nesu įpareigotas čia kritikuoti etinę 
Kanto filosofijos dalį, nes tai padariau daug išsamiau ir 
nuodugniau Abiejose pamatinėse etikos problemose praėjus 22 
metams po to, kai buvo parašytas šis veikalas. Tačiau tai, 
kas čia perimta iš pirmo leidimo ir kas turi išlikti jau vien 
dėl išbaigtumo, gali pasitarnauti kaip tikslingas minėtos 
vėlesnės ir daug nuodugnesnės kritikos, kurią aš visų pirma 
rekomenduoju skaitytojui, prologas. 

Dėl meilės architektoninei simetrijai teorinis protas irgi 
privalo turėti pendant. Scholastų „intelectus practicus“, savo 
ruožtu kilęs iš Aristotelio voōg TPARTIAGC (De anima, 3, 
10 ir Politica, 7 cap. 14: ò pev yàp npaxtxóç sott XOYOG, 
ó öt Seopnuxos [juk protas, viena vertus, yra praktinis, 
o kita vertus, teorinis|), duoda reikiamą žodį. Tačiau Kantas 
šiuo žodžiu Žymi visai ką kita, o ne, kaip Aristotelis, į 
techniką nukreiptą protą. Šiuo atveju praktinis protas pasiro- 

do kaip žmogaus poelgių neginčytinos etinės svarbos, vi- 
sokeriopos dorybės, didžiadvasiškumo ir galimo pasiekti 
šventumo šaltinis. Taigi visa tai kyla iš grynojo proto ir, 
be jo, nieko kito nebereikalauja. Elgtis protingai ir elgtis 
dorai, kilniai, šventai reikštų visiškai tą patį, o elgtis sa- 
vanaudiškai, piktai, nedorai reikštų elgtis tik neprotingai. 
Tuo tarpu visos epochos, visos tautos, visos kalbos abu 
tuos dalykus aiškiai atskyrė ir laikė visai skirtingais; net 
ir mūsų dienomis lygiai taip pat daro visi tie, kurie ne- 
susipažinę su naujausios mokyklos kalba, t.y. visas pasaulis, 
išskyrus nedidelį vokiečių mokslininkų pulkelį. Dorovingą 
elgesį ir protingą gyvenimą anie visi supranta kaip du visiškai 
skirtingus dalykus. Pasakyti, kad iškilnus krikščionių religijos 
pradininkas, kurio gyvenimas mums yra visokeriopos do- 
rybės pavyzdys, buvo pats protingiausias žmogus, būtų labai 
nepadoru ir net šventvagiška; ir beveik taip pat nepadoru 
sakyti, kad jo priesakuose glūdi tik pats geriausias pamo- 
kymas, kaip gyventi visai protingai. Ir jeigu kas, laikydamasis 
šių priesakų, užuot iš anksto galvojęs apie save ir savo 
būsimus poreikius, beatodairiškai ir nuolat padeda kitiems 
įveikti jų dabartinį didelį vargą, visą savo turtą atiduoda 
vargšams, o po to, pats tapęs vargšu, eina skelbti kitiems 
tos dorybės, kurios laikosi pats, tai tokį elgesį visai pagrįstai 
gerbia kiekvienas. Tačiau kas išdrįs jį šlovinti kaip protingumo 
viršūnę? Ir galiausiai, kas kaip labai protingą poelgį pagirs 
tai, kad Arnoldas von Winkelriedas, rodydamas nepaprastą 
kilniadvasiškumą, sutelkia priešo ietis prieš savo kūną, kad 
išgelbėtų savo tėvynainius ir padėtų jiems pasiekti pergalę? 
Priešingai, matydami žmogų, nuo pat jaunystės labai ap- 
galvotai siekiantį apsirūpinti lėšomis, kad galėtų pasiturinčiai 
gyventi, išlaikyti žmoną ir vaikus, įsigyti gerą vardą žmonėse, 
nusipelnyti kitų pagarbą ir įvertinimą, o kartu nepasiduo- 
dantį laikinų malonumų pagundai arba troškimui pasiprie- 
šinti pasaulio galingųjų pasipūtimui, arba norui atkeršyti 

už įžeidimus ar nepelnytą pažeminimą, atsispiriantį prieš 
nenaudingų estetinių ar filosofinių užsiėmimų ir kelionių 
į lankytinas šalis trauką, taigi, matydami tokį žmogų, kuris 
nesileidžia išmušamas iš vėžių visų tokių ir į juos panašių 
dalykų, nė akimirkai neišleidžia iš akių savo tikslo, o su 
didžiausiu atkaklumu siekia tik jo, — ar drįstume neigti, 
kad toks filisteris yra nepaprastai protingas netgi tuo atveju, 
jei jis naudojosi ne visai pagirtinomis, tačiau nepavojingomis 
priemonėmis? Negana to: jeigu piktadarys labai apsukriai, 
vadovaudamasis gerai apgalvotu planu įsigyja turtus, šlovę, 
net sostus ir karūnas, rafinuota klasta apraizgo kaimynines 
valstybes, jas pavergia ir tampa pasaulio užkariautoju, 
neleisdamas savęs išmušti iš vėžių jokiai atodairai į teisę 
ir žmogiškumą, ryžtingai ir nuosekliai sutrypia ir sutriuškina 
viską, kas trukdo įgyvendinti jo planus, be jokios užuojautos 
milijonus žmonių pasmerkia visokiausioms nelaimėms, mi- 
lijonus žmonių stumia į mirtį ir kraują, tačiau karališkai 
atsilygina savo šalininkams ir pagalbininkams ir visada juos 
saugo, niekada jų neužmiršdamas, ir šitaip pasiekia savo 
tikslą — kam neaišku, kad toks žmogus turi imtis reikalo 
labai protingai, kad sudaryti jo planams buvo reikalingas 
stiprus intelektas, o jiems įgyvendinti — visiškas proto vieš- 
patavimas, vadinasi, būtent praktinis protas? O gal ir tie 
patarimai, kuriuos gudrus, nuoseklus, apdairus ir toliaregis 
Machiavelli duoda kunigaikščiams, yra neprotingi?* 


* Tarp kitko, Machiavelli problemą sudarė klausimas, kaip kunigaikščiui 
bet kuria kaina išsaugoti savo sostą, nepaisant visų vidaus ir išorės priešų. 
Tad jo problema visai nebuvo etinė; jis nekėlė klausimo, ar kunigaikštis 
kaip Žmogus privalo šito norėti, ar ne; toji problema buvo grynai politinė, 
ty. jis kėlė klausimą, kaip kunigaikštis turi elgtis, jei jis to nori. Kaip 
tik šį klausimą išsprendžia Machiavelli - panašiai, kaip rašomos instrukcijos, 
mokančios žaisti šachmatais, iš kurių būtų kvaila reikalauti atsakymo 
į klausimą, ar moralu apskritai žaisti šachmatais. Priekaištauti Machiavelli 
dėl jo veikalo amoralumo yra tas pat, kas priekaištauti fechtavimo 
mokytojui už tai, kad savo treniruočių jis nepradeda moraline paskaita, 
nukreipta prieš žmogžudystę ir mirtinus smūgius. 

Kaip piktumas puikiausiai sugyvena su protu ir iš tikrųjų 
baisus kaip tik tada, kai su juo susijungia, taip ir atvirkščiai — 
didžiadvasiškumas kartais gali būti susijęs su neprotingumu. 
Taip galima žiūrėti į Koriolaną, kuris tiek metų eikvojo 
visas savo jėgas, kad atkeršytų romėnams, o kai pagaliau 
atėjo metas tai padaryti, jis suminkštėjo, pasiduodamas 
senato maldavimams, savo motinos ir žmonos ašaroms, 
atsisakė taip ilgai ir sunkiai ruošto keršto ir, užsitraukdamas 
teisėtą volskų pasipiktinimą, žuvo už tuos romėnus, kurių 
nedėkingumą jis patyrė ir kuriuos taip aistringai norėjo 
nubausti. Pagaliau išsamumo dėlei reikia pasakyti, kad protas 
gali puikiausiai sugyventi su intelekto stoka. Tai tas atvejis, 
kai pasirenkama kvaila maksima, kuri įgyvendinama visgi 
nuosekliai. Tokios rūšies pavyzdys yra princesė Izabelė, 
Pilypo II duktė, kuri davė įžadą nedėvėti švarių marškinių 
tol, kol nebus užkariauta Ostendė, ir laikėsi jo trejus metus. 
Apskritai tokie yra visi įžadai, nes jų šaltinis yra nesu- 
gebėjimas įžvelgti priežastinio ryšio, t.y. intelekto stoka; vis 
dėlto jų laikytis yra protinga, jei intelektas toks ribotas, 
kad ryžtasi juos duoti. 

Pratęsdami tai, kas pasakyta, dar pridursime, kad autoriai, 
rašę prieš pat Kantą, sąžinę, kaip moralinių paskatų šaltinį, 
priešino protui: štai Rousseau ketvirtoje Emilio knygoje 
ĮProfession de foi, p. 321; 326; 328] rašo: „La raison nous 
trompe, mais la conscience ne trompe jamais“, ir šiek tiek 
toliau: „il est impossible d'expliquer par les conséquences 
de notre nature le principe immėdiat de la consciense 
indépendant de la raison même”. Dar toliau: „Mes sentiments 
naturels parlaient pour l'intérêt commun, ma raison rap- 
portait tout à moi... On a beau vouloir établir la vertu 
par la raison seule, quelle solide base peut-on lui donner?” 
[Protas mus apgaudinėja, bet sąžinė mūsų niekada neap- 
gauna... neįmanoma kaip mūsų prigimties padarinio pa- 
aiškinti to betarpiško principo, kuris vadinasi sąžinė ir 

nepriklauso net nuo proto... Mano prigimtiniai jausmai bylojo 
bendrojo intereso naudai, mano protas viską siejo su ma- 
nimi... Veltui stengiamasi dorybę pagrįsti tik protu, tačiau 
kokį tvirtą pamatą galima jai duoti?] Knygoje Rėveries du 
promeneur [solitair] [Vienišo svajotojo pasivaikščiojimai], prom. 
4, jis sako: „Dans toutes les guestions de morale difficiles 
comme celle-ci je me suis toujours bien trouvé de les résoudre 
par le dictamen de ma conscience, plutôt que par les lumières 
de ma raison”. [Visus sunkius moralės klausimus man visada 
buvo lengviau išspręsti diktuojant sąžinei, o ne šaukiantis 
proto šviesos.] Jau Aristotelis aiškiai sako (Ethica magna, 
1, 5 [p. 1185 b 3-13]), kad dorybių vieta yra diOyO Kuopio 
mc ẹpþoxns (in parte irrationali animi [neprotingoje sielos 
dalyje|), o ne ž6y0v čxovti (in parte rationali [protingoje 
sielos dalyje|). Kalbėdamas apie peripatetikus, panašiai sako 
Stobajas (Eclogae physicae et ethicae, 2, cap. 7): Thv Ņ%xnv 
dpsTnv broaufávovoi zepi TO dàoyov uépoc ylyvec9ai 
ths poxns, èren dep TPOG Tv rapovoav Sswpiav 
LrESEVTO TNV poxnv, tO EV Aoyixòv EXOVGUV, TO 
ė' ăhoyov. Koi nepi uev TO Aoyxov TMV xaloxayatiav 
ylyves801, xat TNV ppóvnotv xai TNV ayzívorav xat 
gopiav xai EOUGSEIUV xal uynuny XAL TAG Opotovę 
nepi õe TO ăhoyov GOGPOGLYNV xat ŠIXALOGLVNV xal 
àvõpeiav xat tas Aac taç NMxac xahovpévac APETAC. 
(Ethicam virtutem circa partem animae ratione carentem 
versari putant, cum duplicem ad hanc disquisitionem ani- 
mam ponant ratione praeditam, et ea carentem. In parte 
vero ratione praedita collocant ingenuitatem, prudentiam, 
perspicacitatem, sapientiam, docilitatem, memoriam et re- 
liqua; in parte vero ratione destituta temperantiam iustitiam, 
fortitudinem et reliquas virtutes, quas ethicas vocant.) [Jie 
yra įsitikinę, kad etinė dorybė priklauso neprotingajai sielos 
daliai, tardami, kad siela susideda iš dviejų dalių, protingos 
ir neprotingos; protingajai daliai priklauso kilnumas, ap- 

dairumas, įžvalgumas, išmintis, nuovokumas, atmintis ir 
pan., o neprotingajai daliai — nuosaikumas, teisingumas, 
narsumas ir kitos vadinamosios etinės dorybės.| O Ciceronas 
išsamiai aiškina (De natura deorum, 3, cap. 26-31), kad protas 
yra būtina bet kokio nusikaltimo priemonė ir įrankis. 
Aš parodžiau, kad protas yra sugebėjimas sudaryti sąvokas. 
Ši visiškai savita bendrų, nestebimų, tik žodžiais simbo- 
lizuotų ir fiksuotų vaizdinių klasė yra tai, kas žmogų skiria 
nuo gyvulio ir leidžia jam viešpatauti žemėje. Gyvulys yra 
dabarties akimirkos vergas, nežino jokių kitų motyvų, iš- 
skyrus betarpiškus juslinius, ir todėl yra jų traukiamas arba 
atstumiamas su tokiu pat būtinumu, su kokiu magnetas 
traukia geležį, o tuo tarpu žmoguje sugebėjimo protauti 
dėka atsiranda apdairumas. Jis duoda žmogui galimybę 
žiūrint į praeitį ir ateitį lengvai apžvelgti savo gyvenimą 
ir pasaulio įvykius kaip visumą, padaro jį nepriklausomą 
nuo dabarties, leidžia jam imtis veiklos apdairiai, planingai 
ir apgalvotai, nepriklausomai nuo to, ar ta veikla nukreipta 
į blogį, ar į gėrį. Tačiau visa, ką daro, jis daro, turėdamas 
visiškai aiškią savimonę: jis tiksliai žino, kur linksta jo valia, 
ką jis pasirenka kiekvienu konkrečiu atveju ir ką dar buvo 
galima pasirinkti, ir šio save suvokiančio valiojimo dėka 
išmoksta pats save pažinti ir save išreiškia savo poelgiais. 
Visų šių santykių su žmogaus veikla atžvilgiu protą galima 
vadinti praktiniu. O teorinis jis yra tik tiek, kiek objektai, 
su kuriais jis susiduria, niekaip nesisieja su mąstančio 
individo veikla, o sukelia vien teorinį interesą, būdingą 
tik labai nedaugeliui žmonių. Tai, kas šia prasme vadinama 
praktiniu protu, labai gerai išreiškia lotyniškas žodis prudentia, 
kuris pagal Ciceroną (De natura deorum, 2, 22) yra žodžio 
providentia santrumpa; o žodis ratio, jei jis vartojamas išreikšti 
dvasios galiai, dažniausiai Žymi teorinį protą tiesiogine 
prasme, nors senovės žmonės nelabai paisė šio skirtumo. 
Beveik visų žmonių protas be išimčių orientuotas praktiškai. 

O kai prarandama ir ši orientacija, protas praranda vieš- 
patavimą poelgiams, ir tada sakoma: „Video meliora pro- 
bogue, deteriora sequor” [Regiu, kas geriau, pripažįstu, o 
kas blogiau — renkuos**; Ovid: Metamorphoses, 7, 20], arba: 
„Le matin je fais des projets, et le soir je fais des sottises” 
[Rytą aš planuoju, o vakare darau kvailystes|; taigi tada 
žmogus savo elgsenoje vadovaujasi nebe mąstymu, o da- 
barties akimirkos įspūdžiais, beveik kaip gyvulys; ir tada 
sakoma, kad jis neprotingas (neprikišant jam moralinio ydin- 
gumo), nors iš tikrųjų jis stokoja ne proto, o sugebėjimo 
protą pritaikyti savo veiksmams, todėl tam tikra prasme 
galima pasakyti, kad galiausiai jo protas yra teorinis, o 
ne praktinis. Taip elgdamasis, jis gali būti labai geras 
žmogus - kaip ir tie, kurie negali matyti nelaimingojo ir 
jam nepadėti, netgi aukodamiesi jo labui — ir tuo pat metu 
nemoka savo skolų. Žmogus, turintis tokį neprotingą cha- 
takterį, visai nesugeba padaryti didelio nusikaltimo, nes 
jam trūksta šitokiam dalykui visada reikalingo sugebėjimo 
planuoti, apsimetinėti ir tvardytis. Tačiau didis dorybin- 
gumas jam irgi sunkiai pasiekiamas, nes - net jei iš prigimties 
jis ir labai linkęs į gėrį - nedori ir pikti protrūkiai, kuriems 
toks žmogus pavaldus, neišnyksta ir pereina į veiksmus, 
jeigu praktiškai orientuotas protas tų protrūkių neatremia 
nekintančiomis maksimomis ir tvirtais įsitikinimais. 
Galų gale, kaip praktinis, protas autentiškiausiai pasirodo 
tikrai racionaliuose charakteriuose tokių žmonių, kurie kas- 
dieniame gyvenime kaip tik todėl vadinami praktiškais 
filosofais; jie išsiskiria nepaprastu šaltakraujiškumu tiek 
nemalonioje, tiek džiaugsmingoje situacijoje, pastovia nuo- 
taika ir tvirta laikysena kartą priimtų sprendimų atžvilgiu. 
Tiesą sakant, tokią laikyseną lemia tai, kad juose vyrauja 
protas, t.y. veikiau abstraktus nei intuityvus pažinimas, ir 
su juo susijęs įprotis sąvokomis apžvelgti gyvenimo visumą 
bendrais bruožais ir stambiu mastu; tai kartą ir visiems 

laikams atvėrė jiems momentinio įspūdžio apgaulingumą, 
visų dalykų nepastovumą, gyvenimo trumpumą, malonumų 
bergždumą, laimės netvarumą ir didelės bei mažas atsi- 
tiktinumo pinkles. Todėl niekas jų neužklumpa nelauktai, 
ir tai, ką jie žino in abstracto, jų neglumina ir neišmuša 
iš pusiausvyros tada, kai su tuo jie susiduria tikrovėje kaip 
su pavieniu atveju, — priešingai tokiu protingu charakteriu 
nepasižymintiems žmonėms, kuriuos akimirka, akivaizdūs 
dalykai ir tikrovė veikia taip stipriai, kad šaltos, bespalvės 
sąvokos persistumia į jų sąmonės antrajį planą, o jie, 
užmiršdami visus priesakus ir maksimas, visiškai pasiduoda 
afektams ir visokiausioms aistroms. Pirmosios knygos pa- 
baigoje aš jau aiškinau, kad mano požiūriu stoikų etika 
pirmiausia buvo ne kas kita, kaip mokymas gyventi tokį 
iš tikrųjų protingą gyvenimą. Tokį gyvenimą ne kartą šlovino 
ir Horacijus. Tai ir jo „nil admirari” [nesileisti išimušamam 
iš pusiausvyros, neprarasti savitvardos dėl geidulių ir bai- 
mės; Epistulae, 1, 6, 1], taip pat ir Delfų unėev dyav* [nieko 
per daug). „Nil admirari” versti kaip „niekuo nesistebėti" 
yra visai neteisinga. Ši Horacijaus sentencija orientuota ne 
tiek į teoriją, kiek į praktiką ir iš esmės byloja štai ką: 
„Jokio dalyko nebrangink besąlygiškai, niekuo nesusižavėk, 
netikėk, kad turėdamas kokį nors dalyką būsi laimingas: 
kiekvienas besaikis kokio nors objekto troškimas yra tik 
gundanti chimera, kurios galima nusikratyti tiek įsigijus 
trokštamą objektą, tiek nuskaidrinančiu pažinimu, bet leng- 
viau - pastaruoju“. Šia prasme admirari vartoja ir Ciceronas, 
De divinatione, 2, 2. Taigi tai, ką turi galvoje Horacijus, 
yra d9apfio |bebaimiškumas] ir àxatanànëişs [gebėjimas 
nesusižavėti|, taip pat aSavuacta Įšaltakraujiškumas|, kurį 
jau Demokritas šlovino, kaip aukščiausią gėrybę (žr. Clemens 
Alexandrinus: Stromata, 2, 21; dar plg. Strabon [Geographica], 


* [Pagal Platoną, Apolono šventykloje Delfuose buvęs toks įrašas.| 
8 P tykloj 

1, p. 98 ir 105). Šitokios protingos elgsenos atveju iš esmės 
nedera šnekėti apie dorybę ir ydą, tačiau tokia praktinė 
proto vartosena ir sudaro tą tikrąjį Žmogaus pranašumą 
prieš gyvulį, ir tik šiuo požiūriu prasminga ir pagrįsta kalbėti 
apie Žmogaus orumą. 

Visais pateiktais ir visais įmanomais atvejais skirtumas 
tarp protingos ir neprotingos elgsenos remiasi tuo, ar motyvai 
yra abstrakčios sąvokos, ar stebimieji vaizdiniai. Kaip tik 
todėl mano pateiktas proto aiškinimas visiškai atitinka visų 
epochų ir tautų kalbos vartoseną, kurios negalima laikyti 
kažkokiu atsitiktiniu ar savavališku dalyku, bet reikia su- 
prasti, kad ji kaip tik ir kilo iš kiekvieno žmogaus suvokiamo 
skirtumo tarp įvairių dvasios sugebėjimų; šis suvokimas 
ir pasireiškia kalba, nors, žinoma, nėra išreiškiamas aiškiais 
abstrakčiais apibrėžimais. Juk mūsų protėviai nekūrė žodžių, 
neturinčių apibrėžtos prasmės; jie nekūrė jų ir tam, kad 
po šimtmečių pasirodę filosofai galėtų apibrėžti, ką tie 
žodžiai turėtų reikšti; ne, jie jais žymėdavo visai apibrėžtas 
sąvokas. Vadinasi, žodžiai jau nebėra niekam nepavaldūs, 
ir suteikti jiems kitokią prasmę, nei jie turėjo anksčiau, reiškia 
jais piktnaudžiauti, reiškia duoti licenciją, kiekvieną žodį 
leidžiančią vartoti bet kokia prasme; dėl to neišvengiamai 
kiltų begalinė painiava. Juk Locke'as išsamiai parodė, kad 
daugiausia nesutarimų filosofijoje atsiranda dėl neteisingos 
žodžių vartosenos. Iliustracijos dėlei pakanka pažvelgti, kaip 
skandalingai mūsų dienų minties skurdžiai pseudofilosofai 
pikmaudžiauja žodžiais: substancija, sąmonė, tiesa ir t.t. 
Be to, visų laikų (išskyrus naujausius) filosofų sampratos 
ir vaizdiniai, žymintys protą, sutampa su mano pateiktu 
aiškinimu - lygiai taip pat kaip ir visose tautose vyraujančios 
sąvokos, išrciškiančios anksčiau minėtą Žmogaus pranašumą. 
Pakanka žvilgterėti, ką Platonas ketvirtoje Valstybės knygoje 
ir daugybėje kitų vietų vadina Adyjiov arba àoyiotixov 
me Ņpoxrs [protingąja sielos dalimi], ką Ciceronas sako 

traktate De natura deorum, 3, 26-31, ką apie tai sako Leibnizas, 
Locke'as pirmojoje knygoje jau cituotose pastraipose. Nie- 
kada nebaigtume cituoti, jei norėtume parodyti, kad visi 
filosofai iki Kanto protą apskritai traktavo taip kaip aš, 
nors ir nesugebėjo visai apibrėžtai ir aiškiai atskleisti jo 
esmės, sutelkdami ją į vieną tašką. Kaip protas buvo 
suprantamas prieš pat pasirodant Kantui, bendrais bruožais 
parodo du Sulzerio traktatai, esantys jo veikalo Rinktiniai 
filosofiniai raštai [Vermischten philosophischen Schriften] pir- 
mame tome: vienas Proto sąvokos analizė |Zergliederunę des 
Begriffes der Vernunft], kitas Apie proto ir kalbos tarpusavio 
įtaką [Über den gegenseitigen Einfluß von Vernunft und Sprache). 
O kai skaitai, kas kalbama apie protą naujausiais laikais 
pasirodančiuose veikaluose, kartojančiuosc lyg lavina išau- 
gusią Kanto klaidą, esi priverstas tarti, kad visi senovės 
išminčiai, taip pat visi filosofai iki Kanto apskritai neturėjo 
jokio proto: juk dabar atrastos proto betarpiškos suvoktys, 
žiūros, pagavos, nuojautos jiems buvo tokios svetimos, kaip 
mums - šeštoji šikšnosparnio juslė. Beje, aš turiu prisipažinti, 
kad šitas antjuslinę realybę, absoliutą ir visas jam nutin- 
kančias istorijas betarpiškai suvokiantis arba pagaunantis, 
arba intelektualiai stebintis protas dėl mano ribotumo ir 
man atrodo suvoktinas ir įsivaizduotinas ne kitaip, kaip 
ta šeštoji šikšnosparnio juslė. Tačiau tokio visa, kas tik 
įmanoma, tuojau pat betarpiškai pagaunančio proto išradimą 
ar atradimą reikia pašlovinti dėl to, kad jis yra su niekuo 
nepalyginamas expėdient, kurio dėka, nepaisant visų Kantų 
su jų proto kritikomis, lengviausiu būdu galima išgelbėti 
save bei savo mėgstamas maniakiškas idėjas ir aferą paversti 
švariausiu pasaulyje dalyku. Šis išradimas ir jo pripažinimas 
daro garbę mūsų epochai. 

Taigi, nors proto esmė (to Adyiov, n Epovysis, ratio, 
raison, reason) apskritai visų laikų filosofų buvo suvokta 
teisingai (kad ir nebūdama pakankamai griežtai apibrėžta 

ir sutelkta į vieną tašką), tačiau, kita vertus, jiems nebuvo 
taip aišku, kas yra intelektas (vog. távoia , intellectus, 
esprit, intellect, understanding); todėl intelektą jie dažnai 
painiodavo su protu, ir kaip tik todėl jiems nepavyko iki 
galo, grynu pavidalu ir paprastai paaiškinti jo esmės. Krikš- 
čioniškojoje filosofijoje proto sąvokai suteikiama papildoma, 
visai jam svetima prasmė, jį priešinant apreiškimui. Rem- 
damiesi šia priešprieša, daugelis filosofų pagrįstai tvirtino, 
kad priedermę būti doram galima pažinti vien tik grynuoju 
protu, t.y. ir be apreiškimo. Šis požiūris, be abejonės, padarė 
įtaką net Kanto koncepcijai ir terminologijai. Tačiau proto 
ir apreiškimo supriešinimas, tiesą sakant, turi pozityvią, 
istorinę prasmę ir todėl yra filosofijai svetimas elementas, 
kurio ji turėtų nusikratyti. 

Buvo galima tikėtis, jog savosiose teorinio ir praktinio 
proto kritikose Kantas išeities tašku pasirinks proto apskritai 
esmės aiškinimą ir, tokiu būdu apibrėžęs genus, pereis prie 
abiejų species gvildenimo ir parodys, kaip tas pats protas 
reiškiasi dviem tokiais skirtingais būdais, o vis dėlto, iš- 
saugodamas savo pamatinę prigimtį, lieka vientisas. Tačiau 
nieko panašaus mes nerandame. Aš jau parodžiau, kokie 
nepatenkinami, neapibrėžti ir prieštaringi to sugebėjimo, kurį 
Kantas kritikuoja, aiškinimai, tai šen, tai ten pateikiami 
Grynojo proto kritikoje. Praktinis protas, nors ir neįvardintas, 
jau glūdi Grynojo proto kritikoje, o po to pasirodo jam specialiai 
skirtoje kritikoje kaip visiškai aiškus dalykas; autorius jo 
išsamiau nepagrindžia ir, paniekinęs visų epochų ir tautų 
kalbos vartoseną, nesuteikia žodžio nei jai, nei tiems sąvokų 
apibrėžimams, kuriuos nustatė didieji praeities filosofai. 
Apskritai, remiantis atskiromis vietomis, galima spėti, kad 
Kanto nuomonė yra tokia: esminis proto bruožas yra su- 
gebėjimas pažinti apriorinius principus; o kadangi etinio 
elgsenos reikšmingumo pažinimas nėra empirinės kilmės, 
tai ir jis yra principium a priori ir todėl kyla iš proto, 

kuris šiuo požiūriu yra praktinis. Apie tai, kad šitaip aiškinti 
protą yra neteisinga, aš jau kalbėjau pakankamai. Tačiau, 
net šito nepaisant, kaip paviršutiniška ir nepagrįsta suta- 
patinti pačius skirtingiausius dalykus, nekreipiant dėmesio 
į pamatinį, esmingą, neišmatuojamą nuotolį tarp jų ir pa- 
siremiant tik vieninteliu bendru jų bruožu, nepriklausymu 
nuo patyrimo! Juk jei net pripažintume (nors tai neįmanoma), 
kad etinio elgsenos reikšmingumo pažinimas kyla iš tam 
tikro mumyse glūdinčio imperatyvo, tam tikro besąlygiško 
privalėjimo (Soll), tai juk vis tiek jis iš esmės skirtųsi nuo 
tų bendrųjų pažinimo formų, kurias Kantas Grynojo proto 
kritikoje pateikia kaip mūsų suvokiamas a priori, ir kaip 
tik šio suvokimo dėka mes galime iš anksto ištarti tam 
tikrą besąlygišką „privalai“ (Muß), galiojantį visam galimam 
patyrimui. Tačiau skirtumas tarp šito „privalai“ (Muß), šitos 
jau subjekto nulemtos ir būtinos bet kokio objekto formos, 
ir ano moralinio privalėjimo (Soll) yra toks didžiulis ir toks 
akivaizdus, kad jų sutapatinimą remiantis abiem bendru — 
neempirinio pažinimo būdo — bruožu galima traktuoti kaip 
sąmojingą palyginimą, bet ne kaip filosofinį pagrindimą 
tariant, kad abu jie turi tą patį šaltinį. 

Beje, šito praktinio proto kūdikio, absoliutaus privalėjimo 
(Soll), arba kategorinio imperatyvo, gimimo vieta yra ne 
praktinio, o grynojo proto kritika (p. 802; V, 830). Tačiau 
gimdymas prievartinis ir pavyksta tik dėl to, kad panau- 
dojamos gimdymo replės — tam tikro todėl replės. Šitas todėl 
įžūliai ir narsiai, galima net sakyti, begėdiškai, įsiterpia tarp 
dviejų absoliučiai skirtingų ir niekaip nesisiejančių teiginių, 
kad juos sujungtų kaip priežastį ir padarinį. Būtent: Kantas 
remiasi teiginiu, kad mus veikia ne tik stebimieji, bet ir 
abstraktūs motyvai, ir šį teiginį išreiškia taip: „Žmogaus 
valią sąlygoja ne tik tai, kas dirgina, t.y. betarpiškai sužadina 
jusles; mes dar turime ir sugebėjimą, kurio dėka, įsivaiz- 
duodami tai, kas naudinga arba kenksminga tik visai ne- 

tiesiogiai, galime nepasiduoti įspūdžiams, veikiantiems mū- 
siškį juslinį sugebėjimą ko nors trokšti. Šitie svarstymai apie 
tai, kas visos mūsų būklės požiūriu yra geistina, t.y. gera 
ir naudinga, grindžiami protu”®. (Visai teisingai: kad jis 
visada šitaip protingai kalbėtų apie protą!) „Todel (!) protas 
duoda dėsnius, kurie yra imperatyvai, t.y. objektyvūs laisvės 
dėsniai, ir sako, kas turi atsitikti, nors galbūt tai niekada 
neatsitinka“! Šitaip, be jokių rimtesnių įgaliojimų, kate- 
gorinis imperatyvas šoka į pasaulį, kad jame viešpatautų, 
padedamas savojo besąlygiško privalėjimo (Soll) — skeptro iš 
medinės geležies. Juk privalėjimo (Sollen) sąvokoje esmingai 
glūdi atodaira į gresiančią bausmę arba pažadėtą atlyginimą; 
ši atodaira yra būtina sąlyga, ir jos negalima atskirti nuo 
tos sąvokos, nes priešingu atveju ji yra sunaikinama ir 
nebetenka prasmės: todėl besąlygiškas privalėjimas (Soll) yra 
contradictio in adjecto. Šią klaidą reikia pasmerkti, kad ir 
kaip glaudžiai ji sietųsi su dideliais Kanto nuopelnais etikoje. 
Svarbiausias jo nuopelnas yra tas, kad etiką jis išlaisvino 
nuo visų patyrimo pasaulio principų, t.y. nuo visų tiesioginių 
ar netiesioginių eudemonizmų, ir labai esmingai parodė, 
kad dorybės karalystė yra ne šio pasaulio. Šis nuopelnas 
yra juo didesnis dėl to, kad jau visi senovės filosofai, išskyrus 
vienintelį Platoną, — peripatetikai, stoikai, epikūrininkai - 
dorybę ir laimę įvairiausiais triukais bandė susieti, rem- 
damiesi pagrindo principu, arba sutapatinti, remdamiesi 
prieštaravimo principu. Šis priekaištas lygiai taip pat galioja 
visiems naujųjų laikų filosofams iki Kanto. Todėl šis jo 
nuopelnas yra labai didelis: tačiau teisingumas reikalauja 
priminti, kad, pirma, jo dėstymas ir argumentacija dažnai 
neatitinka jo etikos tendencijos bei dvasios (tai mes netrukus 
pamatysime) ir, antra, kad jis nėra pats pirmasis mąstytojas, 
dorybę atskyręs nuo visų laimės principų. Juk jau Platonas — 
ypač Valstybėje, kurioje vyrauja būtent ši tendencija, — aiškiai 
sako, kad dorybę reikia rinktis tik dėl jos pačios, nors ją 

neišvengiamai lydėtų nelaimė ir gėda. Tačiau dar atkakliau 
visai nesavanaudišką dorybę skelbia krikščionybė; dorybės 
turi būti laikomasi ne dėl atpildo pomirtiniame gyvenime, 
o visai neatlyginamai, iš meilės Dievui, nes išteisina ne 
darbai, o vien tikėjimas, kurį, tarsi koks jo simptomas, lydi 
dorybė, kaip tik todėl visai neatlyginama ir pasirodanti 
savaime. Paskaitykite Liuterio De libertate Christiana [Apie 
krikščionio laisvę]. Aš jau nekalbu apie indus, kurių šventosiose 
knygose atlyginimo už darbus viltis nupiešta kaip tamsybės 
kelias, niekada nevedantis į palaimą. Tačiau Kanto dorybės 
teorija nėra tokia gryna; tiksliau pasakius, dėstymas toli 
atsilieka nuo dvasios ir net nėra nuoseklus. Mes matome, 
kad, toliau nagrinėdamas aukščiausią gėrį, dorybę jis susieja 
su laime. Iš pradžių toks besąlygiškas privalėjimas (Soll) 
vėliau vis dėlto susaistomas tam tikra sąlyga, - tiesą sakant, 
tam, kad būtų išvengta vidinio prieštaravimo, kuris jam 
neleidžia gyventi. -Tiesa, laimė, atsiremianti į aukščiausią 
gėrį, iš esmės neturi būti dorybės motyvas; tačiau čia ji 
pasirodo kaip slaptas sutarties punktas, visa kita paverčiantis 
fikcija: iš esmės laimė nėra atpildas už dorybę; ji yra 
savanoriška dovana, prie kurios dorybė, atlikusi savo darbą, 
vogčiom tiesia ranką. Tuo galima įsitikinti, žvilgterėjus į 
Praktinio proto kritiką (p. 223-266 ketvirtame arba p. 264- 
295 Rosenkranzo leidime). Ta pati tendencija reiškiasi visoje 
Kanto moralinėje teologijoje, kuri lemia tai, kad moralė iš 
esmės sunaikina save pačią. Juk, kartoju aš, bet kokia dorybė, 
praktikuojama dėl kokio nors atlyginimo, remiasi protingu, 
metodišku ir toliaregišku egoizmu. 

Absoliutaus privalėjimo turinys, praktinio proto pama- 
tinis dėsnis yra garsusis priesakas: „Elkis taip, kad tavo 
valios maksima galėtų kartu būti visuotinio įstatymų leidimo 
principas“. Tam, kas savajai valiai reikalauja reguliatyvo, 
šis principas iškelia uždavinį ieškoti reguliatyvo visų valiai. 
Tada kyla klausimas, kaip tokį reguliatyvą surasti. Aki- 

vaizdu, kad aš, norėdamas surasti savo elgsenos taisyklę, 
turiu paisyti ne tik savęs, bet ir visų individų. Tada mano 
tikslas bus ne mano paties, o visų be išimties gerovė. Tačiau 
tikslas vis dėlto lieka gerovė. Tada aš suprantu, kad visi 
gali pasiekti vienodą gerovę tik tada, kai kiekvienas savąjį 
egoizmą apriboja kito egoizmu. Žinoma, tai reiškia, kad 
aš niekam neturiu kenkti, nes jeigu šio principo laikomasi 
kaip visuotinio, tai ir man nebus kenkiama; tačiau tai yra 
vienintelė priežastis, dėl kurios aš, dar neturėdamas mo- 
ralinio principo, bet jo ieškodamas, galiu jo norėti kaip 
visuotinio dėsnio. Tačiau tokiu atveju akivaizdu, kad šio 
etinio principo šaltinis yra gerovės siekis, t.y. egoizmas. 
Kaip valstybės mokslo pagrindas šis principas būtų puikus, 
kaip etikos pagrindas jis netikęs. Juk tam, kad nustatytų 
šiame moralės principe glūdintį visų valios reguliatyvą, tas, 
kuris jo ieško, turi surasti dar kažkokį reguliatyvą, nes 
priešingu atveju jis bus viskam vienodai abejingas. Tačiau 
toks reguliatyvas gali būti tik jo paties egoizmas, nes tik 
ji veikia kitų elgesys, ir todėl tik jo dėka ir jo atžvilgiu 
žmogus gali norėti vienokio ar kitokio kitų elgesio ir nėra 
jam abejingas. Apie tai labai naiviai kalba Kantas Praktinio 
proto kritikoje, p. 123 (Rosenkranzo leidime — p. 192), kur 
jis valios maksimos ieškojimą apibūdina taip: „Jei kiekvienas 
žvelgtų į kitų vargingą padėtį visiškai abejingai, 0 tu irgi 
būtum priklausomas nuo tokios dalykų tvarkos, ar tu jai 
pritartum?“ — „Quam temere in nosmet legem sancimus 
iniquam!” [Kaip lengvabūdiškai mes pripažįstame neteisingą 
įstatymą, bylojantį prieš mus pačius! Horaz: Sermones, 1, 
3, 67] - toks būtų ieškomos santarvės reguliatyvas. Lygiai 
taip pat Dorovės metafizikos pagrinduose, p. 56 trečiame, p. 50 
Rosenkranzo leidime: „Valia, kuri nuspręstų niekam ne- 
pagelbėti vargingoje padėtyje, prieštarautų pati sau, nes 
gali atsitikti taip, kad jai prireiks kitų meilės ir pagalbos“ 
ir t.t. Todėl, geriau ištirtas, šis etikos principas yra ne kas 

kita, kaip netiesioginė ir paslėpta išraiška seno ir paprasto 
principo „quod tibi fieri non vis, alteri ne feceris”* [Nedaryk 
kitam to, ko nenorėtum, kad būtų daroma tau], vadinasi, 
pirmiausia ir tiesiogiai siejasi su pasyvumu, kentimu ir tik 
tarpininkaujant pasyvumui — su veiksmu. Todėl, kaip sakyta, 
šis principas galėtų būti orientyras kuriant valstybę, kurios 
tikslas - užkirsti kelią neteisėtumo kentimui, taip pat visiems 
ir kiekvienam užtikrinti didžiausią gerovės sumą; tačiau 
etikoje, kurios objektas yra veiksmas kaip veiksmas, kiek jis 
tiesiogiai reikšmingas veikėjui, o ne veiksmo padarinys, 
kentėjimas, ar jo santykis su kitais, toks požiūris visai 
neleistinas, nes iš esmės jis vėl atsiremia į eudemonistinį 
principą, t.y. į egoizmą. 

Todėl mes negalime pritarti Kanto džiūgavimui dėl to, 
kad jo etikos principas nėra materialus, t.y. suponuojantis 
objektą kaip motyvą, o yra grynai formalus, šitaip simetriškai 
atitikdamas formalius dėsnius, su kuriais mus supažindino 
Grynojo proto kritika. Žinoma, tai ne dėsnis, o tik formulė, 
padedanti ieškoti tokio dėsnio; tačiau, pirma, tokia formulė, 
tik trumpesnė ir aiškesnė, yra „guod tibi fieri non vis, alteri 
ne feceris”; antra, šios formulės analizė parodo, kad turinį 
jai suteikia vien tik atodaira į savo laimę, todėl ji gali tarnauti 
tik protingam egoizmui, iš kurio kyla ir visi konstituciniai 
įstatymai. 

Kita Kanto klaida, kuri, kaip įžeidžianti kiekvieno žmo- 
gaus jausmus, buvo dažnai smerkta ir išjuokta Schillerio 
vienoje jo epigramoje, yra pedantiškas teiginys, kad koks 
nors poelgis, kad būtų iš tikrųjų geras ir girtinas, turi būti 
atliktas vien tik iš pagarbos pažintam dėsniui ir pareigos 
sąvokai, remiantis tam tikra protu in abstracto suvokta 
maksima, o ne dėl kokio nors polinkio, ne iš kitiems jaučiamo 
palankumo, ne iš minkštaširdiškos užuojautos ar jausmų 


* [Imperatoriaus Aleksandro Severo devizas] 

protrūkio. Visi tie jausmai (plg. Praktinio proto kritika, p. 
213; Rosenkranzo leidimas, p. 257) blaiviai mąstantiems 
asmenims yra net trikdantys, nes sujaukia jų sąmoningas 
maksimas. Doras poelgis turi būti atliekamas nenoriai ir 
prisiverčiant. Jeigu prisiminsime, kad su tuo neturi būti 
susijusi atlyginimo viltis, suvoksime, koks absurdiškas yra 
šis reikalavimas. Tačiau dar svarbiau tai, kad šis reikalavimas 
tiesiogiai prieštarauja tikrajai dorybės dvasiai: juk ne pats 
veiksmas, o noras jį įvykdyti, meilė, iš kurios jis kyla ir 
be kurios jis yra miręs — štai kas poelgiui suteikia moralinę 
vertę. Todėl ir krikščionybė teisingai moko, kad visi išoriniai 
darbai beverčiai, jei jie nekyla iš to autentiško nusiteikimo, 
kuris remiasi geranoriškumu ir tyra meile, ir kad palaimą 
suteikia ir gelbsti ne atlikti darbai (opera operata), bet 
tikėjimas, autentiškas nusiteikimas, dovanojamas Šventosios 
Dvasios, o ne laisva ir sąmoninga, tik dėsniu besivadovaujanti 
valia. Kanto reikalavimas, kad kiekvienas doras poelgis kiltų 
iš grynos, sąmoningos pagarbos doroviniam dėsniui, remtųsi 
jo abstrakčiomis maksimomis ir būtų atliekamas šaltai, be 
jokio polinkio ir net prieš polinkį, panašus į reikalavimą, 
kad kiekvienas tikras meno kūrinys atsirastų kaip apgalvoto 
estetikos taisyklių taikymo padarinys. Ir viena, ir kita 
vienodai neteisinga. Jau į Platono ir Senekos keltą klausimą, 
ar dorybės galima išmokti, reikia atsakyti neigiamai. Reikia 
pagaliau ryžtis suprasti (iš šio supratimo kilo ir krikščionybės 
mokymas apie Dievo malonę), kad savo vidine esme dorybė 
tam tikru mastu įgimta, lygiai kaip ir genialumas; kad visi 
estetikos profesoriai, suvieniję savo jėgas, negali kam nors 
įdiegti sugebėjimo produkuoti genialius meno kūrinius ir 
lygiai taip pat visi etikos profesoriai ir dorybės mokytojai 
nepajėgūs niekingą charakterį paversti dorovingu ir taurių; 
ši negalimybė yra daug akivaizdesnė negu negalimybė šviną 
paversti auksu; todėl ieškoti tokios etikos ir tokio jos 
aukščiausio principo, kurie turėtų praktinį poveikį ir iš tikrųjų 

pakeistų ir pagerintų žmonių giminę, yra visai tas pat, kas 
ieškoti išminties akmens. O apie galimybę visiškai pakeisti 
žmogaus sielą (atgimimą) remiantis ne abstrakčia etika, o 
intuityviu pažinimu (malonės poveikiu) išsamiai kalbėta 
mūsų ketvirtosios knygos pabaigoje, kurios turinys apskritai 
išvaduoja mane nuo būtinybės ilgiau sustoti prie šio klau- 
simo. 

Kad Kantas visai nesuprato tikrosios etinio poelgių turinio 
prasmės, galiausiai parodo ir jo mokymas apie aukščiausią 
gėrį kaip būtiną dorybės ir laimės junginį, beje, tokį junginį, 
kur dorybė nusipelno laimės. Šiuo atveju jam galima prie- 
kaištauti logikos požiūriu: juk nuopelnų pripažinimo sąvoka, 
kuri šiuo atveju laikoma masteliu, jau suponuoja etiką kaip 
savo mastelį, vadinasi, šios sąvokos negalima laikyti išeities 
tašku. Mūsų ketvirtojoje knygoje paaiškėjo, kad bet kokia 
tikra dorybė, pasiekusi aukščiausią savo laipsnį, galiausiai 
atveda prie visiškos rezignacijos, kur pasibaigia bet koks 
valiojimas; priešingai, laimė yra patenkintas valiojimas, 
vadinasi, iš esmės dorybė ir laimė yra nesuderinami dalykai. 
Tam, kas suprato mano mintį, toliau nereikia aiškinti, koks 
neteisingas šis Kanto požiūris į aukščiausią gėrį. O pateikti 
negatyvų šio klausimo sprendimą, nepriklausantį nuo po- 
zityvaus, aš nesirengiu. 

Kanto meilė architektoninei simetrijai pasireiškia ir Prak- 
tinio proto kritikoje, kurią jis sukirpo pagal Grynojo proto 
kritiką ir visai savavališkai vėl pasinaudojo tomis pačiomis 
rubrikomis ir formomis — tai ypač aiškiai parodo laisvės 
kategorijų lentelė. 


Teisės mokslas yra vienas iš vėlyviausių Kanto darbų, 
ir yra toks silpnas, kad, visiškai jam nepritardamas, po- 
lemizuoti su juo aš nematau reikalo, nes dėl savo silpnumo 

jis turi numirti natūraliai, tarsi būtų ne šio didžio žmogaus 
kūrinys, o eilinio žemės sūnaus kūdikis. Taigi aš atsisakau 
negatyvaus teisės mokslo apibūdinimo ir apsiriboju nuoroda 
į pozityvų apibūdinimą, t.y. į trumpą šio mokslo aptartį, 
pateiktą mano ketvirtojoje knygoje. Čia apsiribosiu tik pora 
bendro pobūdžio pastabų apie Kanto teisės mokslą. Klaidos, 
kurias aš atskleidžiau, gvildendamas Grynojo proto kritiką, 
ir kurios apskritai būdingos visai Kanto filosofijai, jo teisės 
moksle pasirodo taip ryškiai, kad dažnai atrodo, jog skaitai 
satyrinę Kanto manieros parodiją ar bent jau klausaisi kokio 
nors kantininko. Tačiau dvi svarbiausios klaidos yra tokios. 
Teisės mokslą jis siekia (daugelis po jo siekė to paties) 
griežtai atskirti nuo etikos, tačiau nepripažįsta, kad teisės 
mokslas priklauso nuo pozityviojo įstatymo leidimo, t.y. 
nuo savavališkos prievartos, o teisės sąvoką traktuoja kaip 
gryną, a priori savaime egzistuojantį dalyką. Tačiau tai 
neįmanoma, nes elgsena, be savo etinio reikšmingumo ir 
be fizinio santykio su kitais žmonėmis (o todėl ir santykio 
su išorine prievarta), nesuponuoja jokio trečio požiūrio taš- 
ko, net kaip galimybės. Vadinasi, kai jis sako: „Teisinė pareiga 
yra tokia, kurios laikytis galima priversti“, tada šitas galima 
turi būti suprastas arba fiziškai — ir tada bet kokia teisė 
yra pozityvi ir savavališka, o bet kokia savivalė, kurią galima 
vykdyti savo ruožtu, yra teisėta; arba šitas galima turi būti 
suprastas etiškai, ir tada mes vėl patenkame į etikos sritį. 
Vadinasi, kantiškoji teisės sąvoka kybo tarp dangaus ir žemės 
ir neturi jokio pagrindo, į kurį galėtų atsiremti: aš ją priskiriu 
etikai. Be to, kantiškasis teisės sąvokos apibrėžimas yra 
visai negatyvus ir todėl nepakankamas:* „Teisė yra tai, kas 
taikstosi su kartu esančių individų laisve pagal visuotinį 


* Nors teisės sąvoka iš esmės yra negatyvi, priešingai neteisėtumo 
sąvokai, kuri yra pozityvus išeities taškas, tačiau šių sąvokų aiškinimas 
neturi būti tik negatyvus. 

dėsnį”. Laisvė (šiuo atveju empirinė, t.y. fizinė, o ne mora- 
linė valios laisvė) reiškia galimybę būti nevaržomam (Nich- 
tgehindertsein), vadinasi, yra grynai negatyvi; visai tą patį 
reiškia ir buvimas kartu (Zusammenbestehen). Taigi mums 
lieka tik gryni neiginiai, ir mes negauname jokios pozityvios 
sąvokos, ir net apskritai nesuprantame, apie ką iš tikrųjų 
šnekama, jei tik to jau nežinome iš kitų šaltinių. Po to, 
skleidžiant teisės mokslą, pasirodo absurdiškiausios idėjos, 
pavyzdžiui, mintis, kad natūralioje, t.y. ikivalstybinėje būk- 
lėje nėra jokios nuosavybės teisės, o tai iš esmės reiškia, 
kad bet kokia teisė yra pozityvi, ir todėl prigimtinė teisė 
grindžiama pozityviąja, užuot priešingai - pastarąją grindus 
pirmąja; mintis apie tai, kad nuosavybės teisę pagrindžia 
užgrobimas; kad pilietinė tvarka turi būti grindžiama etiniu 
įsipareigojimų; mintis apie baudžiamosios teisės pagrindą 
ir t.t. Viso to, kaip aš sakiau, neverta specialiai kritikuoti. 
Tuo tarpu ir šios Kanto klaidos padarė labai žalingą įtaką, 
supainiojo ir užtamsino nuo seno Žinomas ir aiškias tiesas, 
davė dingstį atsirasti keistoms teorijoms, visokiai rašliavai 
ir ginčams. Žinoma, tai negali ilgai tęstis, ir mes jau matome, 
kaip vėl skinasi kelią tiesa ir sveikas protas. Tai ypač 
patvirtina (kaip visokių paikų teorijų priešingybė) Friedricho 
Meisterio Prigimtinės teisės vadovėlis [Lehrbuch des Natu rrechts], 
nors jo aš ir nelaikau tobulybės viršūne. 


Ir apie Sprendimo galios kritiką po to, kas buvo pasakyta, 
aš galiu kalbėti labai glaustai. Reikia tik stebėtis, kad Kantas, 
kuriam menas buvo visiškai svetimas dalykas ir kuris, atrodo, 
buvo menkai imlus grožiui, o be to, veikiausiai niekada 
neturėjo progos pamatyti reikšmingo meno kūrinio; kuris 
galiausiai, atrodo, nieko nežinojo apie savo brolį - milžiną 

Goethę, vienintelį tam šimtmečiui ir nacijai priklausiusį 
žmogų, kurį galima pastatyti šalia Kanto, — reikia stebėtis, 
sakau aš, kad, visa tai turint galvoje, filosofinių meno ir 
grožio apmąstymų srityje Kantas galėjo turėti tokių didelių 
ir ilgalaikių nuopelnų. Šie nuopelnai remiasi tuo, kad, nors 
anksčiau buvo daug mąstyta apie grožį ir meną, iš esmės 
šis dalykas visada buvo traktuojamas tik empiriškai ir 
remiantis faktais buvo bandoma nustatyti, kokia savybe bet 
koks objektas, vadinamas gražiu, skiriasi nuo kitų tos pačios 
rūšies objektų. Šitokiu būdu iš pradžių buvo prieita tik 
prie dalinių teiginių, © po to — prie bendresnių. Buvo 
bandoma tikrą meninį grožį atskirti nuo netikro ir surasti 
šito tikrumo požymius, kurie po to galėjo pasitarnauti ir 
kaip taisyklės. Kas patinka dėl to, kad yra gražu, kas 
nepatinka, ką todėl reikia mėgdžioti, ko reikia siekti, ko 
vengti, kokias taisykles nustatyti bent jau negatyviai, trumpai 
tariant, kokiomis priemonėmis sužadinamas estetinis pa- 
sitenkinimas, t.y. kokios to pasitenkinimo sąlygos, glūdinčios 
objekte ~ tai buvo beveik išskirtinė apmąstymų apie meną 
tema. Šį kelią nutiesė Aristotelis, ir tuo pačiu keliu naujaisiais 
laikais eina Home'as, Burke'as, Winckelmannas, Lessingas, 
Herderis ir kiti. Tiesa, surastų estetinių principų visuoti- 
numas galiausiai atvesdavo prie subjekto, ir buvo pastebėta, 
kad, deramai ištyrus grožio poveikį subjektui, būtų galima 
a priori nustatyti ir objekte glūdinčią to poveikio priežastį, 
ir tik tokiu būdu šitie apmąstymai įgytų mokslinį tikrumą. 
Visa tai kartkartėmis duodavo dingstį atsirasti psicholo- 
giniams aiškinimams. Štai kaip, keldamas tik tokį tikslą, 
visokeriopo grožio bendrąją estetiką sukūrė Alexandras 
Baumgartenas, išeities tašku ėmęs juslinio, t.y. stebimojo 
pažinimo tobulumo sąvoką. Tačiau, nustatęs šią sąvoką, 
jis tuojau pat nusisuka nuo subjektyviosios dalies ir pereina 
prie objektyviosios bei prie su šia dalimi susijusių praktinių 
klausimų. O Kantui ir šioje srityje priskirtinas tas nuopelnas, 

kad jis rimtai ir giliai ištyrinėjo patį sužadinimą, lemiantį 
tai, kad jį sukėlusį objektą mes vadiname gražiu, ir ieškojo 
galimybės to sužadinimo sudedamąsias dalis ir sąlygas 
surasti mūsų sieloje. Todėl jo tyrinėjimas visiškai nukrypo 
į subjektą. Akivaizdu, kad šis kelias buvo teisingas: juk 
jei siekiama paaiškinti kokį nors reiškinį, pasirodantį per 
savo poveikius, tai, norint iš pagrindų nustatyti poveikio 
priežasties pobūdį, iš pradžių reikia tiksliai pažinti patį 
poveikį. Tačiau iš esmės Kanto nuopelnas pasireiškia tik 
tuo, kad jis nurodė teisingą kelią ir pateikė pavyzdį, kaip, 
apgraibom, reikėtų juo eiti. Juk to, ką jis davė, negalima 
traktuoti kaip objektyvios tiesos ir realaus laimėjimo. Jis 
davė tokio tyrinėjimo metodą, pralaužė kelią, tačiau apskritai 
tikslo nepasiekė. 

Vertinant Estetinės sprendimo galios kritiką pirmiausia mums 
peršasi pastaba, kad ir šiuo atveju jis laikosi metodo, būdingo 
visai jo filosofijai“ ir mano išsamiai aptarto anksčiau: aš 
turiu galvoje tai, kad, aiškindamas stebimąjį pažinimą, jis 
remiasi abstrakčiu pažinimu, todėl pastarasis jam yra lyg 
kokia camera obscura, kuria pagaunamas ir apžvelgiamas 
stebimasis pažinimas. Kaip Grynojo proto kritikoje sprendinio 
formos turėjo paaiškinti viso mūsų stebimojo pasaulio pa- 
žinimą, taip ir šioje estetinės sprendimo galios kritikoje 
išeities tašku jis ima ne patį grožį, stebimąjį, betarpišką 
grožį, bet sprendimą apie grožį, taip bjauriai pavadintą 
„skonio sprendimu“. Kaip tik šis sprendimas yra jo problema. 
Jo dėmesį ypač prikausto ta aplinkybė, kad toks sprendimas 
akivaizdžiai išreiškia tam tikrą vyksmą subjekte, tačiau kartu 
pasižymi tokiu visuotinumu, tarsi jis išreikštų tam tikrą 
objekto savybę. Štai kas jį stulbina, o ne pats grožis. Jis 
nuolat remiasi tik kitų žodžiais, sprendimais apie grožį, 
o ne pačiu grožiu. Todėl susidaro įspūdis, kad grožį jis 
pažįsta tik iš nuogirdų, o ne betarpiškai. Beveik taip pat 
spalvų teoriją būtų galėjęs sudėstyti aštriu protu pasižymintis 

neregys, pasiremdamas jo nugirstais tiksliais spalvų api- 
būdinimais. Ir iš tikrųjų, Kanto filosofemas apie grožį mums 
tenka vertinti beveik tik tokioje perspektyvoje. Tada pa- 
matysime, kad jo teorija labai išradinga, kad tai šen, tai 
ten pabarstyta tikslių ir teisingų bendro pobūdžio pastabų. 
Tačiau pats jo pateiktas problemos sprendimas toks ne- 
leistinas ir taip neatitinka objekto svarbos, kad niekaip 
negalima jo laikyti objektyvia tiesa. Todėl aš net nesistengsiu 
jo paneigti ir vėl nurodysiu pozityviąją mano veikalo dalį. 

Jei kalbėsime apie visos jo knygos formą, tai pažymėtina, 
kad ji kilo iš idėjos, jog grožio problemos sprendimo raktą 
galima rasti tikslingumo sąvokoje. Ši idėja buvo susigalvota, 
o tai padaryti visai nesunku, kaip matome iš Kanto įpėdinių. 
Taip atsiranda keistas grožio pažinimo ir gamtos kūnų 
tikslingumo pažinimo junginys, suvokiamas kaip vienas 
pažinimo sugebėjimas, pavadintas sprendimo galia, ir abu 
skirtingi objektai nagrinėjami vienoje knygoje. Su tomis trimis 
pažinimo galiomis, protu, sprendimo galia ir intelektu, vėliau 
išdarinėjamos visokiausios simetrinės-architektoninės links- 
mybės; aistra tokio pobūdžio linksmybėms šioje knygoje 
apskritai pasireiškia labai įvairiai, pavyzdžiui, tuo, kad 
knygos visuma prievarta sukerpama pagal Grynojo proto 
kritiką, bet ypač tuo, kad už plaukų įvelkama estetinės 
sprendimo galios antinomija. Kantui galima prikišti ir didelį 
nenuoseklumą, nes po to, kai Grynojo proto kritikoje buvo 
nuolat kartojama, kad intelektas yra sugebėjimas spręsti, 
o jo sprendimo formos buvo traktuojamos kaip visos fi- 
losofijos kertinis akmuo, dabar atsiranda dar viena visai 
ypatinga sprendimo galia, visiškai skirtinga nuo anos. Na 
o tai, ką sprendimo galia vadinu aš, - būtent sugebėjimą 
stebimąjį pažinimą perkelti į abstraktųjį, o pastarąjį teisingai 
taikyti stebimajam pažinimui — aptarta pozityviojoje mano 
veikalo dalyje. 

Estetinės sprendimo galios kritikoje apskritai pranašiausia 
yra didingumo teorija: ji pavyko daug geriau nei grožio 
teorija ir ne taip, kaip pastaroji, duoda ne tik bendrą 
tyrinėjimo metodą, bet ir šį bei tą konkretesnio; ir nors 
joje nesama galutinio problemos sprendimo, vis dėlto ji 
prie šio sprendimo labai priartėja. 

Teleologinės sprendimo galios kritikoje dėl medžiagos pa- 
prastumo galbūt labiau nei kur kitur pasireiškia nuostabus 
Kanto talentas visaip sukinėti vieną mintį, ją nusakinėti 
įvairiausiais būdais, kol iš to neatsiras ištisa knyga. Visą 
knygos turinį sudaro vienas dalykas: nors organiniai kūnai 
mums neišvengiamai reiškiasi taip, tarsi jie būtų sudaryti 
pagal išankstinę tikslo sąvoką, tačiau dėl to mes neturime 
teisės tai priimti kaip objektyvų dalyką. Juk mūsų intelektas, 
kuriam daiktai duodami iš išorės ir netiesiogiai ir kuris, 
vadinasi, niekada nepažįsta jų vidinės esmės, lemiančios 
tai, kad jie atsiranda ir egzistuoja, o pažįsta tik jų išorinę 
pusę, tam tikrą organiniams gamtos kūriniams būdingą 
charakterį gali pagauti tik per analogiją, jį lygindamas su 
tikslingai pagamintais žmogaus kūriniais, kurių pobūdį 
sąlygoja tam tikras tikslas ir jo sąvoka. Šios analogijos 
pakanka, kad mes įstengtume pagauti visų organizmo dalių 
ir visumos atitikimą ir net surastume būdą jį tyrinėti. Tačiau 
vis dėlto analogijos negalima paversti tokių kūnų kilmės 
ir egzistencijos aiškinamuoju principu. Juk būtinybė juos 
suprasti kaip tik taip yra subjektyvios kilmės. Maždaug 
šitaip aš reziumuočiau šią Kanto teoriją. Esmingiausiais 
bruožais jis ją išdėstė jau Grynojo proto kritikoje (p. 692- 
702; V, 720-730). Tačiau ir šios tiesos pažinimo atžvilgiu 
šlovingas Kanto pirmtakas yra Davidas Hume 'as: jis irgi 
aistringai neigė minėtos analogijos prielaidą savo Dialogues 
Concerning Natural Religion ĮDialogų apie prigimtinę religiją] 
antroje dalyje. Svarbiausias skirtumas tarp Hume'o ir Kanto 
šiuo klausimu pasireiškia tuo, kad Hume'as kritikavo šią 

prielaidą kaip empirinę, o Kantas — kaip apriorinę. Abu 
teisūs, ir jų samprotavimai papildo vienas kitą. Beje, šios 
Kanto teorijos esmingiausi bruožai nusakyti jau Simplikijo 
parašytuose Aristotelio Fizikos komentaruose: H ôg màávn 
yéyovev aùtoiç anro toÖ  NyEIGSGL TŪVTU tù EVERA 
toV yivõpeva xata rpoaipeoiv yevéoðar xal Aoyiouóv, 
ta 66 púosı uy oùtos ópav ywousva. (Error iis ortus 
est ex eo, quod credebant, omnia, quae propter finem aliquem 
fierent, ex proposito et ratiocinio fieri, dum videbant naturae 
opera non ita fieri.) [Tačiau jų* klaida kilo iš to, kad jie 
manė jog visa, kas vyksta dėl tikslo, gali remtis tik sąmoningu 
planu ir apmąstymu; bet kartu jie pastebėjo, kad gamtos 
kūriniai atsiranda ne taip.| (In Aristotelis Physica, editio 
Berolinensis, p. 354). Šiuo klausimu Kantas visai teisus: 
po to, kai buvo parodyta, kad gamtos kaip visumos eg- 
Zistavimui apskritai negalima taikyti padarinio ir priežasties 
sąvokos, reikėjo parodyti ir tai, kad esmės požiūriu jos 
negalima mąstyti ir kaip padarinio tokios priežasties, kuri 
vadovaujasi motyvais (tikslinėmis sąvokomis). Jei suvokia- 
ma, koks iliuziškas fizikinis-teologinis įrodymas, kurį net 
Voltaire'as laikė nepaneigiamu, labai svarbu parodyti, kad 
mūsiškio pažinimo subjektyvioji pusė, kuriai Kantas priskyrė 
erdvę, laiką ir priežastingumą, apima ir mūsiškį gamtos 
kūnų supratimą, ir todėl mūsų jaučiama būtinybė juos 
mąstyti kaip atsiradusius pagal tikslo sąvoką, t.y. taip, tarsi 
jų vaizdinys egzistavo anksčiau už jų būtį, yra tokia pat 
subjektyvi, kaip ir erdvės, kuri mums atrodo tokia objektyvi, 
stebinys; vadinasi, jos negalima laikyti objektyvia tiesa. Kanto 
išskleistas šios problemos gvildenimas — jei nekreipsime 
dėmesio į varginantį daugiažodžiavimą ir pasikartojimus — 
yra puikus. Jis pagrįstai teigia, kad vien tik mechaninėmis 
priežastimis (jis turi galvoje netikslingą ir dėsningą visų 


* [Demokrito ir Epikūro] 

bendrųjų gamtos jėgų veikimą) mes niekada negalėsime 
paaiškinti organinių kūnų savybių. Tačiau čia aš matau 
dar vieną trūkumą. Būtent: tokio aiškinimo galimybę Kantas 
neigia, tik turėdamas galvoje organinių kūnų tikslingumą 
ir tariamą išankstinį planingumą. Tačiau mes matome, kad 
ir ten, kur tikslingumo nesama, aiškinimo principai negali 
būti perkeliami iš vienos gamtos srities į kitą; kai tik mes 
įžengiame į kitą sritį, tie principai nebegalioja ir vietoje 
jų pasirodo nauji pamatiniai dėsniai, kurių visiškai neįma- 
noma paaiškinti remiantis anos srities dėsniais. Štai me- 
chaninėje srityje iš esmės viešpatauja sunkio, sankabos, 
kietumo, takumo, elastiškumo dėsniai, kurie (nepriklausomai 
nuo to, kad visas gamtos jėgas aš suprantu kaip žemiausias 
valios objektyvacijos pakopas) pasirodo kaip toliau nepa- 
aiškinamų jėgų pasireiškimai, bet patys yra bet kokio tolesnio 
aiškinimo principai; © tas aiškinimas pasireiškia tik tuo, 
kad reiškiniai redukuojami į tas jėgas. Jei tik mes išeiname 
iš šios srities ir pereiname prie cheminių, elektros, mag- 
netizmo, kristalizacijos reiškinių, tai minėti principai jau 
nebevartotini, o minėti dėsniai nebegalioja, ankstesnės jėgos 
įveikiamos kitų jėgų, o reiškiniai, tiesiog prieštaraudami 
anoms jėgoms, paklūsta naujiems pamatiniams dėsniams, 
kurie, kaip ir anksčiau minėtieji, tampa tokie pat pirma- 
pradiški ir nepaaiškinami, t.y. negali būti grindžiami kokiais 
nors bendresniais dėsniais. Štai, pavyzdžiui, mechanikos 
dėsniais niekada nebus galima paaiškinti net druskos tirpimo 
vandenyje, o ką jau kalbėti apie sudėtingesnius cheminius 
reiškinius. Visa tai jau paaiškinta išsamiau šio veikalo 
antrojoje knygoje. Man atrodo, kad tokia analizė būtų buvusi 
labai naudinga Teleologinės sprendimo galios kritikoje ir būtų 
geriau nušvietusi tai, kas ten pasakyta. Ypač palanki ji būtų 
buvusi puikiai Kanto pastabai, kad gilesnis vidinės daiktų 
esmės, kurios pasireiškimas yra gamtos daiktai, pažinimas 
tiek mechaninėje (dėsningoje), tiek ir tariamai sąmoningoje 

gamtos veiksenoje mums atskleistų visiškai tą patį galutinį 
principą, kuriuo būtų galima paaiškinti ir vieną, ir kitą 
veiksenos būdą. Aš tikiuosi, kad pateikiau tokį principą, 
atskleisdamas valią kaip tikrąjį daiktą savaime. Štai kodėl 
tai, kas pasakyta antrojoje knygoje ir jos papildymuose, 
o ypač mano traktate Apie valią gamtoje leidžia aiškiau ir 
giliau suprasti tariamo gamtos tikslingumo, harmonijos ir 
rišlumo vidinę esmę. Todėl čia aš nieko apie tai nebekalbėsiu. 
Tegul skaitytojas, kurį domina ši Kanto filosofijos kritika, 
nepraleidžia progos perskaityti jos papildymą, pateiktą mano 
knygos Parerga und Paralipomena pirmo tomo antrame trak- 
tate. Šis papildymas vadinasi „Dar keletas Kanto filosofijos 
paaiškinimų“. Juk reikia turėti galvoje, kad mano raštai, 
kad ir kiek jų nedaug, parašyti ne tuo pačiu metu, O 
palaipsniui, per ilgą gyvenimą ir su dideliais pertrūkiais; 
todėl nereikia tikėtis, kad visa, ką aš pasakiau apie kokį 
nors vieną dalyką, irgi būtų sutelkta į vieną vietą. 


REDAKCINĖS PASTABOS 


Pagrindinį A. Schopenhauerio filosofijos veikalą Pasaulis kaip 
valia ir vaizdinys sudaro du stambūs tomai. Pirmasis tomas buvo 
parašytas per ketverius metus ir 1819 m. išleistas 800 egzemplio- 
rių tiražu kartu su priedu „Kanto filosofijos kritika“. Tačiau 
pasisekimo jis neturėjo — per pusantrų metų buvo parduota tik 
apie 100 knygų, ir leidėjas, pasilikęs 50 jo egzempliorių, kitus 
išmetė į makulatūrą. 1844 m. A. Schopenhaeuris išleido antrąjį 
šio veikalo tomą. - Tai nebuvo savarankiškas darbas, o tiesiog 
pirmojo tomo visų keturių knygų papildymai, nuosekliai ir išsamiai 
aiškinantys ir plėtojantys pirmajame tome keltas filosofijos pro- 
blemas. Tais pačiais metais pakartotinai buvo išleistas ir pirmasis 
tomas su autoriaus pratarme abiem tomams. Tačiau ir šį kartą 
A. Schopenhauerio veikalas nesusilaukė jokio dėmesio. Tiktai 
1851 m. išėjus paskutinei knygai Parerga und Paralipomena A. Scho- 
penhaueris pagaliau susilaukė tikros šlovės. Ir dar jam gyvam 
esant 1859 m. išėjo trečiasis abiejų veikalo Pasnulis kaip valia ir 
vaizdinys tomų leidimas. 

A. Schopenhaeurio veikalai yra išversti į visas pagrindines 
Europos šalių kalbas, tačiau lietuviškai pirmoji jo knyga išleista 
tik 1994 m. Tai Gyvenimo išminties aforizmai (vertė Alfonsas 
Tekorius) - viena iš savarankiškų studijų, įėjusių į veikalo Parerga 
und Paralipomena pirmąjį tomą. 

Su didžiausiu malonumu, padedant Atviros Lietuvos fondui, 
atiduodame į skaitytojo rankas ir pagrindinio A. Schopenhauerio 
veikalo Pasaulis kaip valia ir vaizdinys pirmojo tomo vertimą į 
lietuvių kalbą. O antrojo tomo vertimo, matyt, dar turėsime ilgokai 
palaukti. 

A. Schopenhauerio vartojamų lotynų ir kitų kalbų žodžių bei 
posakių vertimai pateikiami šalia laužtiniuose skliaustuose kaip 
ir vokiškajame leidime. Cituojamų veikalų bibliografinės nuorodos 
rašomos taip, kaip jos pateiktos vokiškajame leidime, iš kurio 
buvo verčiama. Vertimo tekste paliekami ir vokiškojo leidimo 
leidėjų paaiškinimai. 


! Turimi galvoje žymūs senovės graikų sofistai, kurie A. Scho- 
penhaueriui — pseudofilosofų simbolis. 


2 Wirklichkeit vokiškai reiškia „tikrovė“. Jis kilęs iš žodžio 


wirken- „veikti“. Lietuvių kalba tiesioginio atitikmens neturi. 
* Vertė Antanas Miškinis. 


+ Sideroxylon — žodis, sukurtas paties A. Schopenhauerio. Jis 
sudarytas iš dviejų graikiškų žodžių. Juo siekiama nusakyti 
prieštaravimą arba absurdą. 


* Vokiečių kalbos daiktavardis Bewußtsein „sąmonė“ giminiškas 
veiksmažodžiui wissen (pagr. formos wissen, wußte, gewußt) — 
„Žinoti“. 

* „taigi... išgerkim!“ Ironiškai vartodamas šią popiežiaus Mar- 
tyno IV (1281-1285) žodžių pagrindu išpopuliarėjusią sentenciją, 
A. Schopenhaueris pašiepia, jo manymu, klaidingą I. Newtono 
spalvų teoriją. 


7” Kaip artimesnį originalui, pateikiame A. Šliogerio atliktą 
šios Homero eilutės vertimą. 


8 Vandos Kazanskienės vertimas. 
? Aleksio Churgino vertimas. 

10 Jono Dumčiaus vertimas. 


1 Kaip artimesnį originalui, pateikiame A. Šliogerio atliktą 
šios Į. W. Goethe's citatos vertimą. 


2 A. Churgino vertimas. 


* Cituojama remiantis Antano Dambrausko vertimu. 


1 A. Dambrausko vertimas. 


5 A. Dambrausko vertimas. 


é Cituojama remiantis A. Churgino vertimu. 


17 A. Dambrausko vertimas. 
18 A. Churgino vertimas. 
* Kaip artimesnį originalui ir tiksliau iliustruojantį A. Scho- 


penhauerio mintį, pateikiame A. Šliogerio atliktą šios J. W. Goethe's 
citatos vertimą. 


N 
> 


Vytauto Bložės vertimas. 
A. Churgino vertimas. 

2 V. Kazanskienės vertimas. 
2 A. Dambrausko vertimas. 
* Ekleziastas. 

* Koh 1, 18. 


721 


26 


27 


28 


29 


30 


kN 


32 


33 


35 


36 


37 


38 


39 


40 


REDAKCINĖS PASTABOS 


Merkelio Račkausko vertimas. 


A. 


Dambrausko vertimas. 


Jeronimo Ralio vertimas. 


Henriko Zabulio vertimas. 


M. Račkausko vertimas. 


M. Račkausko vertimas. 


Cituojama remiantis Dalios Dilytės vertimu. 


A. 


A. 


Churgino vertimas. 
Churgino vertimas. 
Šliogerio vertimas. 
Šliogerio vertimas. 
Šliogerio vertimas. 


Šliogerio vertimas. 


Reljefinis atspaudas. 


Ydingas ratas, kai įrodinėjamas įrodymo pagrindas. 


* Vokiškas žodis Wirklichkeit susijęs su žodžiu wirken (veikti), 


o bet kokį veikimą A. Schopenhaueris kildina iš priežastingumo 


principo. Šitaip tikrovės sąvoką jis susieja su priežastingumo 


principu. 

2 Plg. ankstesnę (41-ąją) pastabą dėl Wirklichkeit. 
* Pasinaudota J. Dumčiaus atliktu Aristofano „Debesų“ vertimu. 


# A. Dambrausko vertimas. 
* A. Šliogerio vertimas. 


* A. Šliogerio vertimas. 


VARDŲ 


Achilas 339 

Adomas 393, 457, 556 

Agamemnonas 234 

Agrippa iš Nettesheimo 159 

Ahrimanas 291 

Ajantas 283 

Albertas Didysis (Albertus Mag- 
nus) 261, 391 

Alciatas A. 340 

Aleksandras Severas 707 

Alfieri V. 278, 280 

Alkinojas 306 

Anakreontas 354 

Angelas Silezietis 204, 354, 524 

Antinojas 323 

Antistenas 152 

Anzelmas Kenterberietis 684 

Apellesas 556 

Apolonas 264, 323 

Ardžūna 398 

Aristarchas 573 

Aristofanas 667 

Aristotelis 29, 100, 101, 133, 
179, 227, 273, 279, 305, 367, 
410, 458, 478, 584, 597, 636, 
643, 645, 660, 669, 671, 674, 
682, 688, 692, 696, 716 

